
Salmanui 


1. VARNA ANT VENTILIATORIAUS PALUBĖJE 


Žemaūgių kraujas 


Ne kas kita, o žemaūgiai paprastai jį sugrąžindavo - atgal į cirką 
ir atgal į Indiją. Gydytojui buvo puikiai pažįstamas „paskutinio at- 
sisveikinimo su Bombėjumi“ jausmas: kone kaskart išvykdamas iš 
Indijos sau prisiekdavo niekada čia negrįšiąs. Paskui praslinkdavo 
keletas metų - ketveri penkeri, ne daugiau, - ir jis, pasiryžęs toli- 
mai kelionei, Toronte vėl sėsdavo į lėktuvą. Ir anaiptol ne dėl to, kad 
buvo gimęs Bombėjuje, - bent pats sakydavo, esą priežastis visai ne 
ta. Tėvai jau buvo mirę, sesuo gyveno Londone, brolis Ciuriche. Gy- 
dytojo žmona buvo austrė, vaikai su vaikaičiais gyveno Anglijoje ir 
Kanadoje ir nėmaž nenorėjo keltis į Indiją, tik kartkartėmis ten nu- 
važiuodavo, nė vienas nebuvo ten gimęs. Tačiau gydytoją pati lemtis 
vis gindavo į Bombėjų, jam buvo tiesiog skirta nuolat grįžti ten - gal 
ir ne amžinai, tačiau bent jau tol, kol cirkuose bus žemaūgių. 

Dauguma Indijos cirko klounų yra žemaūgiai dėl įgimto gene- 
tinio sutrikimo - achondroplazijos; jie vadinami cirko liliputais, 
bet iš tikrųjų nėra liliputai, tik žemaūgiai. Achondroplazija - daž- 
niausia priežastis, lemianti trumpas galūnes ir gerokai mažesnį nei 
vidutinį ūgį. Sveiki tėvai gali susilaukti kūdikio su įgimta achon- 
droplazija, bet tikimybė, kad žemaūgių atžala irgi bus Žemaūgis, 
siekia penkiasdešimt procentų. Šio tipo žemaūgiškumo priežastis 
paprastai būna gana retas genetinis sutrikimas, spontaniška muta- 
cija, bet žemaūgių vaikams pakitęs genas jau tampa dominantinis. 
Nėra nustatyta, koks geno pakitimas lemia šį apsigimimą, - ir švie- 
siausi genetikos protai nė nesivargina to geno ieškoti. 

Gal tik vienintelis daktaras Farokas Daruvala puoselėjo tokį 
kažin ar įmanomą įgyvendinti sumanymą - nustatyti, koks geno 
pakitimas lemia šio tipo žemaūgiškumą. Tyrinėtojo aistros apim- 
tas gydytojas uoliai rinko žemaūgių kraujo pavyzdžius. Plika akimi 
matei, kad ši jo veikla - tik keista užgaida: žemaūgių kraujo tyrimai 
niekaip nesusiję su ortopedija, o daktaras Daruvala buvo chirur- 
gas ortopedas; genetika - tik vienas iš jo laisvalaikio pomėgių. Ir 
nors Farokas Bombėjuje būdavo nedažnai ir neužtrukdavo ilgai, 
niekas kitas visoje Indijoje nebuvo nuleidęs tiek daug žemaūgių 
kraujo - čia daktarui Daruvalai nebuvo lygių. Indijos cirkuose, už- 
sukančiuose į Bombėjų ar rengiančiuose vaidinimus mažesniuose 
miesteliuose Gudžarate ir Maharaštroje, Farokas pelnė vampyro 
pravardę, bet šitaip jį vadindavo su meile. 

Tai dar nereiškia, kad bet kuris kitas daktaro Daruvalos spe- 
cializacijos gydytojas Indijoje nesusiduria su žemaūgiais, juk juos 
kamuoja daugybė ortopedinių bėdų - kelių ir čiurnų skausmai, ką 
jau kalbėti apie strėnų dieglius. Tokios negalios paprastai progre- 
suoja priklausomai nuo amžiaus ir kūno masės: sendami žema- 
ūgiai priauga svorio, ir skausmai pamažu persimeta į sėdmenis, 
pakinklius, blauzdas. 

Toronto vaikų ligoninėje žemaūgių beveik nepasitaikydavo, 
užtat Bombėjaus luošų vaikų ligoninėje, kur daktarui Daruvalai 
buvo suteiktas garbės chirurgo konsultanto vardas ir kur jis būda- 
mas Indijoje padirbėdavo, su žemaūgiais susidurdavo nuolat. Nors 
savo šeimos istorijas daktarui Daruvalai išpasakodavo smulkiai, 
duoti kraujo ligoniai anaiptol nesiverždavo. Etikos principai nelei- 
do jam imti kraujo pavyzdžių prieš pačių žemaūgių valią, o tokios 
būtinybės nebuvo - nustatant ortopedinių sutrikimų, varginančių 
achondroplastinius žemaūgius, diagnozę, kraujo tyrimai neatlieka- 
mi. Tad Farokas sąžiningai sakydavo ligoniams norįs šį tą nuveikti 
mokslo labui ir tiesiog paprašydavo duoti kraujo. Ir beveik visada 
gaudavo neigiamą atsakymą. 

Panašiai buvo ir su bene artimiausiu daktaro Daruvalos pažįs- 
tamu Bombėjaus žemaūgių; savotiška Faroko ir Vinodo draugystė 
truko jau gana ilgai, mat šis žmogus buvo vidinė jungtis, susieju- 

si gydytoją su cirku - beje, Vinodas buvo pirmas žemaūgis, kurio 
daktaras Daruvala paprašė kraujo. Juodu susipažino luošų vaikų 
ligoninės priimamajame - kaip tik tuo metu vyko Divali, religinė 
šviesų šventė, ir ta proga į Bombėjų buvo atvykęs Didysis Mėlyno- 
jo Nilo cirkas, jis tradiciškai įsikūrė Kros Maidane. Tada žemaūgis 
cirko klounas Vinodas ir normalaus ūgio jo žmona Dipa atvedė 
į ligoninę savo žemaūgį sūnų Šivadžį, mat vaikui buvo įsimetu- 
si kažkokia ausų liga. Vinodui ir į galvą neatėjo, kad luošų vaikų 
ligoninėje ausys negydomos, nes ausys - ne ta kūno dalis, kurią 
pažeidžia ortopedinės bėdos, bet jis pagrįstai nusprendė, kad visi 
žemaūgiai - luošiai. 

Tačiau gydytojui taip ir nepavyko įtikinti Vinodo, kad tiek jis 
pats, tiek jo sūnus yra žemaūgiai dėl genetinių priežasčių. Abu Vi- 
nodo tėvai buvo normalaus ūgio, jis pats gimė žemaūgis, bet, jo 
manymu, to negalėjo lemti kažin kokia mutacija. Vinodas tvirtai 
tikėjo aiškinimu, girdėtu iš motinos: neva vos pastojusi ir rytą pa- 
žvelgusi pro langą ji pirmiausia išvydo žemaūgį. Tai, kad Vinodo 
žmona Dipa buvo normali moteris - „beveik graži, pasak paties 
Vinodo, - nepadėjo tos pačios bėdos išvengti jų sūnui Šivadžiui - 
šis irgi gimė žemaūgis. Bet, Vinodo nuomone, dėl to nieku gyvu 
negalima kaltinti kažin kokio dominantinio geno. Jiems tiesiog 
atsitiko nelaimė, mat Dipai išgaravo iš galvos jo žodžiai. Vos pa- 
stojusi rytą Dipa pirmų pirmiausia pažvelgė į Vinodą - štai kodėl 
Šivadžis irgi gimė toks. Vinodas buvo perspėjęs Dipą rytą nežiūrėti 
į jį, bet ji užmiršo. 

Dipa buvo „beveik graži (ar bent jau normali moteris), tačiau 
buvo priversta tekėti už žemaugio, mat neturėjo jokio kraičio. Ją 
Didžiajam Mėlynojo Nilo cirkui pardavė motina. Dipa tapo akro- 
bate, bet jos patirtis buvo dar visai menka, tad ir uždarbis - katino 
ašaros. „Tik žemaūgis ir galėjo ją vesti ,- paaiškino Vinodas. 

Juodu susilaukė sūnaus Šivadžio, bet berniukas sirgdavo ausų 
ligomis - chroniški, vis pasikartojantys vidurinės ausies uždegimai 
vaikystėje dažnai vargina achondroplastinius žemaūgius maždaug 
iki aštuonerių ar dešimties metų amžiaus. Negydomos tokios in- 
fekcijos ilgainiui smarkiai pažeidžia klausą. Vinodas ir pats buvo 

apykurtis. Tačiau Farokas greitai įsitikino: Vinodui nepavyks išaiš- 
kinti, kad tai, kaip ir kai kurie kiti dalykai, tiesiogiai susiję su gene- 
tiniais nukrypimais, lėmusiais tiek jo paties, tiek jo sūnaus Šivadžio 
tipo žemaūgiškumą; štai, tarkime, vadinamosios „trišakės“ plašta- 
kos - trumpi stori jo pirštai būdingai išsiklaipę. Daktaras Daruvala 
atkreipė dėmesį ir į trumpas plačias jo pėdas, alkūnių padėtį - že- 
maūgis negalėjo visiškai ištiesti rankų. Gydytojas mėgino priversti 
Vinodą pripažinti, kad jo, kaip ir sūnaus, pirštų galiukai vos siekia 
klubus, kad taip pat išsišovęs pilvas, o stuburas išsirietęs į priekį 
netgi gulint aukštielninkam. Dėl apatinės stuburo dalies įlinkio ties 
strėnomis iškrypsta dubuo, todėl visi tokie žemaūgiai vaikščioda- 
mi krypuoja. 

- Visi žemaūgiai krypuoja, tokia jų natūrali eisena, - atrėžė 
Vinodas. 

Jis užsispyręs laikėsi savo ir nė už ką nenorėjo sutikti, kad jam 
nuleistų bent vieną „Vacutainer“ vakuuminį mėgintuvėlį kraujo. 
Sėdėjo ant apžiūros stalo ir purtė galvą klausydamasis daktaro Da- 
ruvalos teorijų apie žemaūgius. 

Vinodo, kaip ir daugumos achondroplastinių žemaūgių, galva 
buvo nenormaliai didelė, veide nebūtum įžvelgęs nė menkiausio 
intelekto atošvaito — nebent įtaręs, kad ypatingą smegenų pajė- 
gumą liudija atsikišusi kakta; veido vidurys - irgi labai būdingas 
achondroplazijos požymis - įdubęs. Plokščia viršunosė, neryškūs 
skruostikauliai, užtat nosies galiukas — riestas, mėsingas; dėl ge- 
rokai išsišovusio apatinio žandikaulio smakras itin masyvus. Nors 
Vinodo galva ir neliudijo ypatingos sveikos nuovokos, visa laiky- 
sena bylojo apie didelį ryžtą. Vinodas ir šiaip buvo gana agresyvios 
išvaizdos, šį įspūdį dar labiau sustiprino bruožas, būdingas kone 
visiems achondroplastiniams žemaūgiams: kadangi jų ilgieji kaulai 
trumpesni nei sveikų žmonių, kūno raumenų masė itin kompaktiš- 
ka, tad jie iš pažiūros labai stiprūs. Vinodas lavino kūną visą gyve- 
nimą, kūliavirsčiai ir kiti akrobatikos elementai buvo jo duona kas- 
dienė, tad pečių raumenys buvo labai išvystyti, rankos stambios, su 
pūpsančiais bicepsais. Jis buvo patyręs cirko klounas, o atrodė lyg 
miniatiūrinis galvažudys. Farokas jo netgi prisibijojo. 

— Kam tau prisireikė mano kraujo? - paklausė gydytojo žema- 
ūgis klounas. 

— Noriu rasti tą paslaptingą dalykėlį, dėl kurio tu gimei žemau- 
gis, - atsakė daktaras Daruvala. 

— Kodėl aš gimiau žemaūgis - anokia paslaptis, - paprieštaravo 
Vinodas. 

— Ieškočiau tavo kraujyje vienos tokios dalelės. Jeigu pavyktų 
rasti, galbūt tai padėtų kitiems žmonėms nesusilaukti žemaūgių 
palikuonių, - paaiškino gydytojas. 

— O kodėl tu nori išnaikinti žemaūgius? - parūpo Vinodui. 

— Duoti kraujo visai neskausminga, - ėmė įtikinėti daktaras 
Daruvala. - Kai įdursiu, nė trupučio neskaudės. 

— Kai įduria - visada skauda, - nesutiko žemaūugis. 

— Bene bijai adatų? - nustebo Farokas. 

— Tiesiog kaip tik dabar visas mano kraujas reikalingas man 
pačiam, - užsispyrė Vinodas. 

Beveik graži Dipa neleido gydytojui badyti adata ir žemaūgio 
jos vaiko, bet tiek ji, tiek Vinodas užsiminė, kad Didysis Mėlyno- 
jo Nilo cirkas Bombėjuje gastroliuos dar visą savaitę, o žemaūgių 
cirke apstu; galbūt kuris ir sutiks duoti kraujo daktarui Daruvalai. 
Vinodas iškart pareiškė su džiaugsmu supažindinsiąs gydytoją su 
kitais Mėlynojo Nilo klounais. Ir net nepagailėjo patarimo: daktaras 
Daruvala gali pamėginti papirkti klounus alkoholiu ar tabaku. Ne- 
gana to, netgi pakišo mintį, kad gal nereikėtų iškart atskleisti, kam 
gydytojui prisireikė jų kraujo. „Sakyk jiems, kad kraujas reikalingas 
suteikti stiprybės mirštančiam žemaūgiui“, - pasiūlė Vinodas. 

Taip ir prasidėjo žemaūgių kraujo tyrimų projektas. Jau pen- 
kiolika metų praslinko nuo anos dienos, kai daktaras Daruvala 
pirmąsyk nuvažiavo į Kros Maidane apsistojusį cirką. Jis atsivežė 
adatų, plastikinių laikiklių, stiklinių „Vacutainer“ firmos vakuu- 
minių mėgintuvėlių. Ir dar kai ko žemaūgiams papirkti: dvi dėžes 
„Kingfisher lager“ alaus ir du blokus „Marlboro“ cigarečių (pasak 
Vinodo, kaip tik šias cigaretes jo kolegos klounai mėgsta labiausiai, 
mat juos žavi tasai „Marlboro“ vyrukas iš reklamos). Kaip paaiškė- 
jo, ką jau ką, o alų Farokas verčiau būtų palikęs namie. Tykią karštą 

pavakarę Didžiojo Mėlynojo Nilo klounai prisiragavo per daug: kai 
gydytojas ėmė kraują, du netgi nualpo - Vinodui tai tapo tik dar 
vienu įrodymu, kad reikia branginti kiekvieną kraujo lašą. 

Net vargšė Dipa godžiai išgurkė buteliuką „Kingfisher“; prieš 
pat vaidinimą pasiskundė, kad šiek tiek svaigsta galva, - savijauta, 
aišku, nėmaž nepagerėjo, kai ji sulenkusi kojas žemyn galva paki- 
bo ant trapecijos palubėje. Dipa mėgino pakeisti padėtį ir pakibti 
kone sėdomis, bet ją kvaitino karštis, susitelkęs palapinės viršuje, 
galva atrodė prasmegusi tokiame karštame ore, kad dar karštesnio 
tiesiog negali būti. Palengvėjo, ir tai vos trupučiuką, tik tada, kai 
abiem rankomis sugriebusi kartelę įsisiūbavo - vis smarkiau; jos 
numeris buvo vienas iš paprasčiausių oro akrobatų porinių triukų, 
bet Dipa vis dar nebuvo kaip reikiant įgudusi leisti gaudančiajam 
tiesiog sugriebti ją už riešų, užuot mėginusi įsistverti pirma. Dipai 
paprasčiausiai reikėjo paleisti skersinį tą akimirką, kai kūno pa- 
dėtis lygiagreti žemei; tada atkraginus galvą pečiai atsiduria kiek 
žemiau pėdų, ir porininkas gali pastverti ją už čiurnų. Idealiu atve- 
ju partneriui ją pagaunant galvą nuo apsauginio tinklo skirdavo 
maždaug penkiasdešimt pėdų. Tačiau žemaūgio žmona vis dar 
buvo pradedančioji akrobatė, tad paleido trapecijos skersinį anks- 
čiau, nei kūnas visiškai išsitiesė. Partneriui teko smarkiai pasvirti į 
priekį, kad išvis ją pasiektų, ir sugriebti pavyko tik vieną koją, deja, 
labai jau nesėkmingai - jos kūnas buvo pasisukęs netikusiu kampu. 
Dipai nuo trūktelėjimo išniro klubo sąnarys, ir ji taip šiurpiai su- 
klykė, kad partneris nesumojo nieko geresnio, tik paleisti ją kristi 
į apsauginį tinklą - taip ir padarė. Tokio nerangaus dribtelėjimo 
daktaras Daruvala kaip gyvas dar nebuvo matęs. 

Dipa - nedidukė, tamsaus gymio mergaitė, kilusi iš Maharaš- 
tros provincijos kaimelio, galėjo būti aštuoniolikos, nors gydytojui 
atrodė vos šešiolikos; jos žemaūgiam sūnui Šivadžiui dar nebuvo 
nė dvejų. Motina pardavė Dipą Didžiajam Mėlynajam Nilui vie- 
nuolikos ar dvylikos metų - tokio amžiaus, kai galėjo susigundyti 
parduoti mergaitę ir į viešnamį. Dipa suprato, kad pakliūti į cir- 
ką jai - didžiulė sėkmė. Ji buvo tokia laiba, kad iš pradžių cirko 
savininkai ketino ją išmokyti ypatingų akrobatikos triukų, tada ji 

būtų tapusi „žmogumi be kaulų“, moterimi gyvate. Tačiau kai Dipa 
ūgtelėjo, paaiškėjo: ji ne tokia lanksti, kad tiktų moters gyvatės vai- 
dmeniui. Tada ir tapo oro akrobate, netgi Vinodo nuomone - gero- 
kai per vėlai; dauguma tokių akrobatų triukų aukštybėse pradeda 
mokytis ankstyvoje vaikystėje. 

Žemaūgio klouno žmona iš tiesų gal ir nebuvo „beveik graži“, 
ir vis dėlto iš toliau atrodė visai daili. Tiesa, kakta buvo raupuota, 
kūnas subjaurotas rachito žymių: be gumburo kaktoje, ji dar turėjo 
„rachito rožinį (taip vadinamą dėl to, kad ties kiekviena šonkaulio 
ir kremzlės jungtimi buvo susiformavusi stiklinio rutuliuko dydžio 
atauga, primenanti rožinio karoliuką). Dipos krūtys buvo tokios 
mažos, kad krūtinė atrodė beveik plokščia, kaip vaikino, užtat 
klubai - gana platūs, moteriški. Galbūt dėl to apsauginiam tinklui 
įlinkus nuo jos svorio iš tolo atrodė, kad ji tyso tinkle kniūbsčia, 
dubenį atkišusi į viršų - tuščios siūbuojančios trapecijos link. 

Savo akimis regėjęs jos krytį ir matydamas tinkle susmukusio 
kūno padėtį, Farokas iš karto spėjo, kad Dipa patyrė klubo traumą, 
o kaklas ir nugara veikiausiai nenukentėjo. Vis dėlto, kol ji niekieno 
neprilaikoma ritinėjosi siūruojančiame tinkle, gydytojas nesiryžo 
net artintis. Vinodas tučtuojau ir įropojo į tinklą. Farokas paliepė 
jam keliais suspausti Dipos galvą ir delnais prispausti pečius. Tik 
tada, kai žemaūgis jau tvirtai laikė žmoną - kai ši nebegalėjo pa- 
sukti kaklo ar nugaros, net kryptelėti pečių, - tik tada kelti koją į 
tinklą išdrįso ir daktaras Daruvala. 

Visą tą laiką, kol Vinodas šliaužė tinklu, ir paskui, kol jis su- 
spaudęs keliais tvirtai laikė žmonos galvą, o daktaras Daruvala 
- lėtai, nevikriai - rėpliojo dumbančiu tinklu jų link, šis nesiliovė 
siūbuoti, virš galvų savu ritmu švytavo trapecija. 

Farokas iki tol kaip gyvas nebuvo atsidūręs apsauginiame tin- 
kle. Sportininkas jis buvo visai nekoks, be to (net prieš penkiolika 
metų), jau pradėjęs pastebimai pilnėti, tad žygiui oro akrobatų tin- 
klu jam prireikė didvyriškų pastangų; šiek tiek guodė nebent min- 
tis, kad gali bent šitaip atsidėkoti už pirmuosius žemaūgių krau- 
jo pavyzdžius. Ropodamas visomis keturiomis maskatuojančiu, 
dumbančiu tinklu ten, kur vargšė Dipa gulėjo savo žemaūgio vyro 

gniaužtuose, daktaras Daruvala labai jau priminė nusipenėjusią 
pelę, atsargiai bandančią įveikti milžinišką voratinklį. 

Nors ir visai nepagrįsta, bet Faroko nepaliekanti baimė, kad 
elastingas tinklas gali nuspriegti jį nežinia kur, bent jau nukreipė 
dėmesį nuo šurmulio apačioje - žiūrovai nekantravo, ragino gelbė- 
tojus paskubėti. Iš garsiakalbio driokstelėjęs balsas pristatė gydy- 
toją neramiai suošusiai miniai, bet tai nėmaž nepadėjo pasiruošti 
tokiam kvapą gniaužiančiam nuotykiui. 

— O štai ir gydytojas! - pranešė per garsiakalbį cirko direkto- 
rius, beviltiškai stengdamasis sutramdyti įsisiūbavusią minią. 

Tačiau gydytojas iki puolusios skraiduolės kapstėsi šitaip ilgai! 
Negana to, nuo Faroko svorio tinklas tik dar labiau įlinko; gydyto- 
jas atrodė lyg koks nevikrus įsimylėjėlis, slenkantis prie savo laimi- 
kio, gulinčio minkštoje, per vidurį įdubusioje lovoje. 

Staiga visai netikėtai tinklas kone statmenai smuktelėjo žemyn, 
ir ne itin mitrus daktaras Daruvala netekęs pusiausvyros iš inerci- 
jos nulėkė į priekį. Jis dar bandė pirštais kabintis į tinklo akutes, o 
kadangi buvo basas (sandalus nusiavė iš pat pradžių), pamėgino 
įsikibti ir kojų pirštais, tarsi žvėris naguota letena. Kad ir kaip sten- 
gėsi pristabdyti slystantį kūną (dabar bent judėjo nuobodžiaujan- 
čią auditoriją tenkinančiu tempu), vis dėlto greitai įsitikino: prieš 
gravitaciją nepapūsi. Dar akimirka, ir daktaras Daruvala stačia gal- 
va rėžėsi į žibučiais išsiuvinėtu triko aptemptą Dipos pilvą. 

Dipa iš tikrųjų nebuvo susižeidusi nei kaklo, nei nugaros - gy- 
dytojui, savo akimis regėjusiam, kaip ji krito, pavyko atspėti suža- 
lojimo pobūdį. Išniro klubo sąnarys, tad kai Farokas užgriuvo jai 
ant pilvo, suskausti turėjo kaip reikiant. Gydytojas nusibrozdino 
kaktą į žvaigždę iš aštrių, rausvų ir ugniagesių automobilio rau- 
donumo žvynelių ant jos pilvo ir pagaliau sustojo, smigęs nosimi 
tiesiog į gaktą. 

Kitomis aplinkybėmis šitoks susidūrimas gal net būtų pasiro- 
dęs seksualiai jaudinantis - bet tik ne moteriai išnirusiu klubo są- 
nariu (ir dar tarp žemaūgio kelių suspausta galva). Užtat daktarui 
Daruvalai - kad ir koks buvo nukritusios akrobatės skausmas ir 
riksmai — nosies kontaktas su Dipos gaktikauliu amžiams įstrigs 

atmintyje kaip vienintelis toks prisilytėjimas prie moters, kuri ne- 
buvo jo žmona. Farokas nebegalės jo pamiršti. 
žemaūgio žmonai. Ir še tau - baigėsi tuo, kad visos gana abejingos 
minios akivaizdoje lyg niekur nieko veidu nėrė į sužalotos moters 
tarpukojį! Argi verta stebėtis, kad vėliau nebegalėjo išmesti iš galvos 
nei pačios moters, nei jos sukeltų sumišų, prieštaringų jausmų? 

Netgi dabar, nors daugel praslinko metų, Farokas pasijusdavo 
nesmagiai, bet drauge ir maloniai sudirgęs, net nukaisdavo pagal- 
vojęs apie aną oro akrobatę: stangraus jos pilvo prisiminimas jį vis 
dar jaudino. Gydytojas dar juto prakaitą, išpylusį jos šlaunis ten, 
kur jis prigludo skruostu. Visą tą laiką girdėjo skausmų varstomos 
Dipos klyksmą (pats kepėstavo iš paskutiniųjų, stengdamasis nu- 
siristi nuo jos), girdėjo, kaip trekštelėjo jo paties nosies kremzlė, 
mat moters gakta buvo kieta lyg alkūnė ar gurnelis. O paskui, kai 
įtraukė pilnus plaučius pavojingo jos aromato, daktaras Daruvala 
nutarė galų gale patyręs, kaip iš tikrųjų kvepia seksas: sumišusiais 
žemės, mirties ir gėlių kvapais. 

Kaip tik ten, tame siūbuojančiame apsauginiame tinkle, Vino- 
das pirmą kartą tiesiai jį apkaltino. 

— Tai atsitiko tik todėl, kad įsigeidei žemaūgių kraujo, - pareiškė. 


Daktaro Daruvalos mąstymai apie 
ledi Dakvort krūtis 


Per penkiolika metų Indijos muitininkai daktarą Daruvalą buvo 
sulaikę tik dusyk, ir abu kartus užkliuvo neva vienkartiniai švirkš- 
tai poodinėms injekcijoms - gydytojas jų gabenosi gerą šimtą. Teko 
aiškinti, kuo skiriasi švirkštai, skirti injekcijoms, nuo „Vacutainer' 
vakuuminių mėgintuvėlių kraujui imti. „Vacutainer“ mėgintuvėlių 
sistema - išvis be stūmoklių, jų nėra nei pačiame stikliniame vamz- 
delyje, nei plastikiniame adatos laikiklyje. Tad gydytojas vežėsi 
anaiptol ne švirkštus vaistams leisti, o vakuuminius mėgintuvėlius 
kraujui imti. 

— O kieno kraują imsite? - parūpo muitininkui. 

Net į tokį klausimą atsakyti buvo lengviau nei sugalvoti, kaip 
išnarplioti gydytoją slegiančią problemą. 

Daktaras Daruvala turėjo toli gražu nedžiuginančių žinių po- 
puliariam aktoriui neįtikėtinu Inspektoriaus Dharo vardu, ir ne- 
išvengiama būtinybė jas pranešti gerokai slėgė. Jis nenutuokė, ar 
audringai Dharas reaguos į naujienas, tad kaustomas baimės keti- 
no viską iškloti kino žvaigždei kokioje nors viešoje vietoje. Inspek- 
torius Dharas garsėjo gebėjimu viešumoje išlaikyti blaivų protą, ir 
Farokas vylėsi, kad aktoriaus savitvarda galima pasikliauti. Anaip- 
tol ne visi Bombėjuje sutiktų, kad privatus klubas - pakankamai 
vieša vieta, bet, daktaro Daruvalos nuomone, tai bus aukso vidu- 
rys: ne per daug vieša, bet ir ne visai nuošalu - pats tas atgruman- 
čiai krizei sutikti. 

Tą rytą, kai atvažiavo į Dakvorto sporto klubą, aukštai padan- 
gėje virš golfo lauko daktaras Daruvala išvydo sklandantį grifą, 
bet tai jam nepasirodė reikšminga - gydytojui ir į galvą neatėjo 
svarstyti, ar tik maitėda paukštis nebus koks pragaištingas ženklas, 
susijęs su jo atvežtomis blogomis žiniomis. Klubas buvo įsikūręs 
Mahalakšmės rajone netoli Malabar Hilo, o Bombėjuje visi kas gy- 
vas žino, kokia priežastis traukia grifus į Malabar Hilą. Kai į Tylos 
Bokštą užkeliami palaikai, grifai iš kažin kur užjunta gendančio 
kūno tvaiką ir sulekia iš visų Bombėjaus apylinkių, kitąsyk įveikę 
geras trisdešimt mylių. 

Farokas gerai žinojo, kas yra Dongervadi. Vadinamieji Tylos 
Bokštai - septynios milžiniškos laidojimo piramidės Malabar Hile; 
ten parsai guldo nuogus savo mirusiuosius, kad maitėdos sudorotų 
kūną ir paliktų tik švarius kaulus. Daktaras Daruvala ir pats buvo 
parsas, kilęs iš Persijos zoroastrų, kurie septintame aštuntame am- 
žiuose bėgdami nuo musulmonų persekiojimo atsikraustė į Indiją 
ir čia įsikūrė. Tačiau Faroko tėvas buvo toks nuožmus, toks tulžin- 
gas ateistas, kad gydytojas niekad nebuvo praktikuojantis zoroas- 
tras. Užtat atsivertė į krikščionybę - tai, be jokios abejonės, būtų 
pribaigę bedievį jo tėvą, jei šis nebūtų susipratęs numirti anksčiau: 
gydytojas priėmė krikštą būdamas jau beveik keturiasdešimties. 

Kadangi daktaras Daruvala buvo krikščionis, jo mirtingam kū- 
nui nelemta atsidurti Tylos Bokšto viršūnėje, atviroje visoms stichi- 
joms. Vis dėlto Farokas, nepaisant karšto tėvo ateizmo, nuoširdžiai 
gerbė tautiečių parsų ir praktikuojančių zoroastrų papročius; jis ne 
tik nenustebo - jis tikėjosi išvysiąs nuo Ridž Roudo pusės atskren- 
dančius ir vėl nuskrendančius grifus. Nenustebino gydytojo ir tai, 
kad virš Dakvorto golfo aikštyno sklandantis paukštis, regis, ne itin 
skubėjo į Tylos Bokštą; visas kapinynas buvo apraizgytas vijoklių, 
o apie kapų šulinius nederėjo šniukštinėti netgi parsams - nebent 
būtų negyvi. 

Daktaras Daruvala nejautė jokio priešiškumo grifams. Iš kal- 
kakmenio suręsti Tylos Bokštai dar labiau paspartindavo kaulų, 
netgi stambesniųjų, irimą, o tas parsų palaikų dalis, kurios likdavo 
nesuirusios, prasidėjus liūčių sezonui nuplaudavo lietūs. Gydytojo 
nuomone, parsai rado pasigėrėjimo vertą būdą susitvarkyti su mi- 
rusiųjų kūnais. 

Vis dėlto kalbėsime apie gyvuosius. Daktaras Daruvala, kaip ir 
dažną rytą, šįkart pakilo anksti. Pirmiausia nuskubėjo į luošų vaikų 
ligoninę, kur jam buvo suteiktas garbės chirurgo konsultanto var- 
das; iškart ėmėsi operacijų - vieną ligonį vargino šleiva pėda, kitą - 
kreivakaklystė. Pastaroji negalia šiais laikais pasitaiko nedažnai; 
Farokas, tiesa, su pertraukomis, praktikuojantis Bombėjuje, tokių 
ligonių operuodavo vos vieną kitą - nors buvo chirurgas ortope- 
das, kreivakaklystė toli gražu nebuvo jo specializacija. Pagrindinė 
daktaro Daruvalos profesinė sritis buvo kaulų ir sąnarių infekcijos. 
Indijoje tai dažniausiai sužalojimų per avarijas ar daugybinių kaulų 
lūžių pasekmė. Kai lūžis atviras ir kaulo atšaiža perplėšia odą, pro 
žaizdą vidun patenka oro, tad praslinkus kokioms penkioms savai- 
tėms po sužalojimo iš fistulės (paburkusios prorėžos) žaizdoje ima 
sunktis pūliai. Tokios infekcijos išsivysto į chroniškas, mat kaulas 
jau negyvas, o su negyvu kaulu organizmas kovoja kaip su svetim- 
kūniu. Mirusi kaulo dalis vadinama sekvestru; Bombėjuje kolegos 
ortopedai pravardžiuodavo Faroką Mirusiu Kaulu Daruvala; o ar- 
timesni pažįstami pavadindavo Žemaūgių Krauji Baruvala. Vis 
dėlto pašaipos pašaipomis, o kaulų ir sąnarių infekcijos toli gražu 

nebuvo dar vienas gydytojo laisvalaikio pomėgis - kaip tik ši sritis 
buvo Faroko specializacija. 

Kanadoje gydytojui atrodydavo, kad jo kaip chirurgo ortopedo 
paslaugų susižeidusiems sportininkams prireikia ne ką rečiau nei 
gimdymo traumą patyrusiems ar mėšlungio kamuojamiems kūdi- 
kiams. Vis dėlto ir Toronte jis pirmiausia buvo vaikų ortopedas, 
tik Bombėjuje jausdavosi kur kas reikalingesnis, be to, patirdavo ir 
didesnį pasitenkinimą. Indijoje knibždėte knibždėjo ortopedinių 
bėdų kamuojamų ligonių, vaikščiojančių su tvarsčiu, kitąsyk - pa- 
prasčiausia nosinaite ant kojos, tvarstis dengdavo negyjančią fistulę, 
iš kurios po truputį sunkdavosi pūliai - metų metus. Beje, Bombė- 
juje tiek ligoniai, tiek chirurgai kur kas greičiau ryžtasi amputuoti 
galūnę ir paskubomis pritaikyti paprasčiausią protezą; Toronte, kur 
daktaras Daruvala garsėjo naujoviškais kraujagyslių mikrochirur- 
gijos metodais, tokių sprendimų priimti niekas neskuba. 

Indijoje vienintelis įmanomas gydymo būdas tokiais atvejais - 
pašalinti negyvą kaulo dalį, neretai ir tai būdavo kebli užduotis, 
mat negyva dalis jau būdavo pernelyg didelė, ir ją pašalinus galūnė 
tiesiog nebepajėgtų išlaikyti kūno svorio. Kanadoje Farokas galė- 
jo pasitelkti intraveninius ilgo vartojimo antibiotikus ir mirusios 
kaulo dalies pašalinimą derinti su tam tikra plastine operacija, per 
kurią į užkrato paveiktą zoną atvesdavo raumenį su visais krau- 
jo indais. Bombėjuje apie šitokias operacijas galėjo net nesvajoti, 
nebent kaip pacientus rinktųsi tik itin turtingus asmenis tokiose 
ligoninėse kaip Džasloko. O luošų vaikų ligoninėje tekdavo griebtis 
bet kokio būdo kuo skubiau atkurti galūnės funkciją ir tiek - daž- 
niausiai tai reikšdavo ne gydymą, o amputaciją ir protezą. Daktaro 
Daruvalos akimis, pūliuojančios fistulės Indijoje - toli gražu ne 
pati didžiausia bėda; Indijoje jis leisdavo pūliams sunktis. 

Daktaras Daruvala - krikščionis, sąmoningai priėmęs krikš- 
čionybę, konfirmuotas anglikonų bažnyčioje (katalikai jam atrodė 
įtartini ir kartu kėlė pagarbią baimę) - buvo kupinas entuziazmo. 
Tad Kalėdos jam buvo jaudinantis laikotarpis - Bombėjuje ši šven- 
tė ne toks prašmatnus, tvaskantis komercinis renginys kaip kone 
visuose krikščioniškuose kraštuose. Šias Kalėdas gydytojas sutiko 

su ypatingu džiugesiu: Kūčių vakarą dalyvavo katalikų mišiose, o 
Kalėdų dieną patraukė į pamaldas anglikonų bažnyčioje. Tiesa, la- 
bai uolus bažnyčios lankytojas jis nebuvo, užsukdavo nebent per 
didžiąsias šventes, tad dviguba pamaldų dozė atrodė sunkiai paaiš- 
kinama - Žmona net sunerimo. 

Gydytojo žmona Julija, mergautine pavarde Cilk, buvo iš Vie- 
nos (jokiais giminystės ryšiais nesusijusi su miesto meru tokia pat 
pavarde). Froilen Cilk buvo kilusi iš prakilnių aristokratų, prakti- 
kuojančių Romos katalikų, giminės. Kai Daruvalų šeima - nedaž- 
nai ir neilgam - atvažiuodavo į Bombėjų, vaikai paprastai lankyda- 
vo jėzuitų mokyklas, bet ne todėl, kad būtų auklėjami katalikiškai, 
o tik todėl, kad Farokas su tomis mokyklomis palaikė „šeimyninius 
ryšius“ — kitaip į jas sunku būtų patekti. Tačiau Daruvalų vaikai 
buvo anglikonai ir Toronte mokėsi anglikonų mokykloje. 

Nors Farokas buvo pasirinkęs protestantizmą, ne kataliky- 
bę, antrąją Kalėdų dieną paprastai susiruošdavo aplankyti keleto 
bičiulių jėzuitų — šie kur kas smagesni pašnekovai už jo pažįsta- 
mus Bombėjaus anglikonus. Kalėdų laikotarpis, suprantama, buvo 
džiaugsmingas metas, gydytojas tomis dienomis dažnai pajusdavo 
gerumo proveržį. Persiėmęs Kalėdų dvasia, Farokas beveik užmirš- 
davo, kad atsivertimo į krikščionybę poveikis, kurį išgyveno prieš 
dvidešimt metų, jau gerokai išsivadėjęs. 

Grifas, sklandantis padangėje virš Dakvorto klubo golfo aikš- 
tyno, seniai išrūko daktarui Daruvalai iš galvos. Vienintelis debe- 
sis jo horizonte buvo neišvengiama būtinybė pranešti Inspektoriui 
Dharui anaiptol ne malonias žinias. Ko jau ko, o Dharo džiaugs- 
mingas metas nelaukė. Tačiau iki tol, kol netikėtai paaiškėjo blogos 
naujienos, savaitė buvo visai pakenčiama. 

Ėjo kaip tik paskutinė metų savaitė - tarp Kalėdų ir Naujųjų 
metų. Bombėjuje laikėsi neįprastai vėsūs ir sausi orai. Dakvor- 
to sporto klubo tikrųjų narių skaičius pasiekė šešis tūkstančius. 
Kandidatų buvo visas ilgas sąrašas, laukti kitąsyk tekdavo ištisus 
dvidešimt dvejus metus, ir narių skaičius didėjo labai pamažu. Tą 
rytą kaip tik buvo šaukiamas klubo tarybos susirinkimas, jam pir- 
mininkauti garbės svečio teisėmis pakviestas daktaras Daruvala. 

Susirinkimo tikslas buvo nuspręsti, ar šešitūkstantojo nario priė- 
mimą reikia kaip nors pažymėti. Sumanymų buvo įvairiausių: pa- 
kabinti lentelę biliardinėje (tarp ten išrikiuotų trofėjų buvo dar į 
valias laisvos vietos), surengti nedidelį priėmimą Damų sode (ten 
andai vešliai žydėjusios bugenvilijos dabar skurdo, apniktos kažko- 
kio amaro), o gal paprasčiausiai mašinėle išspausdinti pranešimą ir 
smeigtuku prisegti prie laikinai išrinktųjų narių sąrašo. 

Farokas ne kartą ir ne du bandė murmėti, koks netikęs sąrašo, 
kuris kabojo Dakvorto klubo vestibiulyje, rakinamame įstiklintame 
stende, pavadinimas. Esą „laikinai išrinktieji — anokie išrinktieji, 
niekas jų nė nerinko, jie tik kandidatai; bet terminas buvo prigijęs 
nuo pat klubo įkūrimo laikų, tai yra gerus šimtą trisdešimt metų. 
Prie ne itin ilgo pavardžių sąrašo tupėjo voras - tupėjo taip ilgai, 
kad, visų nuomone, jau kadai buvo negyvas. O gal siekė tapti nuo- 
latiniu klubo nariu. Taip kartą pajuokavo daktaras Daruvala, bet 
pokštas anaiptol nebuvo naujas; sklido gandai, kad šitaip bent po 
sykį yra sakę visi šeši tūkstančiai narių. 

Apypiete visa taryba, susirinkusi kortų salėje, gurkšnojo gai- 
viuosius gėrimus - putojantį „Thums Up“ ar apelsininį „Gold 
Spot ; tada daktaras Daruvala ir išsakė mintį, kad šios temos plė- 
toti nebeverta. 

— Nebevargsta? - pasitikslino ponas Dua, kurčias viena ausimi 
dėl traumos, kurią patyrė žaisdamas tenisą. Jis niekada nepamirš, 
kaip tai atsitiko: dvejetų varžybose jo partneris dukart iš eilės su- 
klydo servuodamas ir įpykęs šveitė raketę. Kadangi anuomet buvo 
tik „laikinai išrinktas , šitoks pritrenkiantis nevaldomos agresijos 
proveržis visiems laikams užkirto jam kelią tapti tikruoju arba 
„nuolatiniu“ nariu. 

— Siūlau, - dabar jau daktaras Daruvala užriko iš visų plau- 
čių, - šešitūkstantąjį narį priimti išvis be jokių iškilmių! 

Šį siūlymą parėmė ir kiti, tad sprendimas tuoj pat ir buvo pri- 
imtas: nereikėjo net paprasčiausio mašinėle spausdinto pranešimo. 
Daktaras Sorabdžis, Faroko kolega, irgi dirbąs luošų vaikų ligoni- 
nėje, pajuokavo, kad per visą narystės tarybos gyvavimo laikotarpį 
antro tokio išmintingo nutarimo dar reikėtų paieškoti. Nors iš ti- 

krųjų, dingtelėjo daktarui Daruvalai, ko gero, niekas nenori rizi- 
kuoti išjudinti voro. 

Kortų salėje tarybos nariai sėdėjo tylėdami, patenkinti galų 
gale sėkmingai priimtu nutarimu; palubėje sukosi ventiliatoriai, 
vos vos šnarindami kortų malkas, tvarkingai sudėtas ant stalų, ap- 
trauktų žaliu veltiniu. Padavėjas, paėmęs tuščią „Thums Up“ butelį 
nuo tarybos stalo, stabtelėjo pataisyti išjudintos kortų malkos ir 
tik tada pasišalino, nors artimiausio ventiliatoriaus sukeltas vėjelis 
buvo trupučiuką stumtelėjęs tik dvi viršutines kortas. 

Kaip tik tada į kortų salę užsuko ponas Banerdžis, jis ieškojo 
pono Lalo - savo nuolatinio golfo varžovo. Senasis ponas Lalas vė- 
linosi į sutartas varžybas - kaip visuomet devynių duobučių, tad 
pasinaudojęs proga ponas Banerdžis tarybos nariams su malonu- 
mu išklojo įdomius vakarykščio jųdviejų turnyro rezultatus. Ponas 
Lalas pirmavo vienu smūgiu, bet sugebėjo prakišti pačioje pabai- 
goje - taikydamas į devintąją duobutę nuskraidino kamuoliuką per 
pievą tiesiog į amaro apniktų bugenvilijų sąvašyną, kur paskui, ne- 
tverdamas apmaudu, dar tuščiai bandė švaistytis lazda. 

Tada, užuot grįžęs į klubo patalpas, ponas Lalas pakratė ranką 
ponui Banerdžiui ir įdūkęs nušniokštė tiesiog į bugenvilijų brūz- 
gyną - ten ponas Banerdžis jį ir paliko. Ponas Lalas, regis, buvo 
pasiryžęs treniruotis iki nukritimo, kad kitąsyk, jeigu vėl įmaknotų 
į tokius pat spąstus, sugebėtų išsikapstyti. Kai ponas Banerdžis at- 
sisveikino su draugu, tuojau pat į visas puses pažiro žiedlapiai; tą 
pat vakarą sodininkas (vyriausiasis mali, nei daugiau, nei mažiau) 
gerokai susikrimto išvydęs suniokotus vijoklius ir nudraskytus žie- 
dus. Tačiau senasis ponas Lalas buvo vienas garbiausių Dakvorto 
klubo narių, tad jei užsikepė išmokti, kaip ištrūkti iš bugenvilijų 
žabangų, niekam nebūtų pakakę drąsos net mėginti jam priekaiš- 
tauti. O štai dabar ponas Lalas vėlinosi. Daktaras Daruvala pakišo 
ponui Banerdžiui mintį, kad jo varžovas, ko gero, vis dar treniruo- 
jasi, ir pasiūlė paieškoti pradingėlio tarp nusiaubtų bugenvilijų. 

Taigi taryba išsiskirstė, kaip dažniausiai - gana pakrikai, lai- 
dydama juokelius. Ponas Banerdžis patraukė į vyrų persirengimo 
kambarį ieškoti pono Lalo, daktaras Sorabdžis išskubėjo į ligoninę, 

kur jo laukė pacientai, apykurtis ponas Dua, jau senokai tykojęs 
progos ištrūkti iš varginančio ir pernelyg triukšmingo susirinkimo, 
nuklydo į biliardinę - ten galėjo ramiai sau trankyti niekuo dėtus 
kamuolius beveik negirdėdamas bildesio. Kiti ir išvis niekur nėjo: 
ne šiaip sau jų laukė išdėliotos kortų malkos. Kai kurie patogiai 
išsipleikė vėsiuose odiniuose skaityklos krėsluose ir nutarė atsigai- 
vinti „Kingfisher lager“ ar „London Diet“ alumi. Nors artėjo vidur- 
dienis, visuotine nuomone, buvo dar per anksti užsisakyti džino su 
toniku ar šliūkštelėti lašelį romo į „Thums Up“ taurę. 

Persirengimo kambariuose ir klubo bare jau rinkosi vyrai — 
jaunesnieji nariai ir rimtai sportuojantys asmenys, baigę teniso, 
badmintono ar skvošo partijas. Dauguma šiuo dienos metu gerda- 
vo nebent arbatą. Grįžtantieji iš golfo aikštyno nesiliovė aimanavę 
dėl nubyrėjusių gėlių žiedlapių - šiais jau neva užnešta visa devin- 
tosios duobutės veja. (Golfininkai manė - žinoma, klydo, - kad 
bus pasidarbavęs amaras, tikriausiai kokia nors nauja, dar piktesnė 
jo atmaina.) Ponas Banerdžis dar kelis sykius papasakojo tą pačią 
istoriją, pono Lalo grumtynes su bugenvilijomis vaizduodamas vis 
stipresniais ir sūresniais Žodeliais. Lengvapėdiška linksmybė įsi- 
viešpatavo persirengimo kambaryje, pasklido ir po visą klubo pas- 
tatą. Golfui metas buvo jau per vėlyvas, bet ponas Banerdžis, regis, 
nesuko dėl to galvos. 

Neįprastai vėsūs orai toli gražu nebuvo pakankama priežas- 
tis, kad Dakvorto klubo nariai pakeistų įpročius: golfą ir tenisą jie 
žaisdavo iki vienuoliktos valandos ryto arba pavakariais, po ketu- 
rių. Vidurdienį visi paprastai gurkšnodavo ir užkandžiaudavo ar 
paprasčiausiai įsikurdavo po dūzgiančiais palubėje ventiliatoriais 
arba Damų sodo paunksmėje (tiesa, sode galėjai sutikti ne vien 
damų, netgi priešingai, reta moteris išvis keldavo ten koją, bent jau 
nūdien). Pavadinimas buvo likęs iš tų laikų, kai čia gyvavo pur- 
dos - moterų atskyrimo - tradicija: kai kurie musulmonai ir hin- 
duistai griežtai laikėsi papročio slėpti moteris nuo bet kokių vyrų 
ar svetimų žmonių akių. Farokui tai atrodė keista, mat Dakvorto 
sporto klubo įkūrėjai buvo britai, čia iki šiol sutinkami išskėstomis 
rankomis, netgi tarp tikrųjų narių buvo būrelis britų. O purdos pa- 

pročio, bent daktaro Daruvalos žiniomis, britai niekada niekur ne- 
silaikė. Dakvorto pradininkai siekė įkurti klubą, kurio nariu galėtų 
tapti bet kuris Bombėjaus gyventojas - su sąlyga, jei bus kuo nors 
pasižymėjęs bendruomenės lyderis. Vis dėlto (tai galėjo paliudyti 
tiek Farokas, tiek bet kuris kitas asmuo iš narystės tarybos) „ben- 
druomenės lyderis - labai jau miglotas terminas, dėl jo reikšmės 
galima ginčytis ištisą lietingąjį sezoną, ir tai vargu ar užtektų laiko. 

Tradiciškai Dakvorto klubo pirmininku tapdavo Maharaštros 
gubernatorius, bet pats lordas Dakvortas, kurio pavarde pavadin- 
tas klubas, niekad nebuvo gubernatorius. Tiesa, lordas D. (taip jį 
visi vadino) ilgai ir atkakliai siekė šių pareigų, tačiau pernelyg jau 
abejotina šlovė lydėjo ekscentriškumu pagarsėjusią jo žmoną. Ledi 
Dakvort, nepataisomą ekshibicionistę, ypač išgarsino pašėlęs įprotis 
apnuoginti krūtis. Nors dėl šito įjjunkio dauguma klubo narių jautė 
ypatingą prielankumą tiek lordui, tiek ledi Dakvort, vis dėlto, visuo- 
tine nuomone, toks elgesys nebuvo itin deramas gubernatorienei. 

Žvarbos smelkiamas daktaras Daruvala stovėjo tuščioje šokių 
salėje apžiūrinėdamas - tai darydavo dažnai - gausią įspūdingų 
trofėjų kolekciją, ypač jį kerėjo senos buvusių klubo narių nuo- 
traukos. Farokas mėgaudavosi tokia galimybe pamatyti tėvą ir se- 
nelį, taip pat ir begalę garbių ponų, andainykščių tėvo bei senelio 
draugų, kurie kadaise jo atžvilgiu buvo nusiteikę labai jau globė- 
jiškai, užtat dabar bendravimui jis jau galėjo vadovauti pats. Jam 
dingojosi, kad prisimena kiekvieną iš tų žmonių, bent kartą delnu 
palietusį petį ar patapšnojusį viršugalvį. Tos nuotraukos, tokios ar- 
timos ir atpažįstamos, gildė širdį lyg gyvas priekaištas, kad pats tiek 
nedaug iš savo penkiasdešimt devynerių nugyventų metų praleido 
Indijoje. Kaskart atvažiavęs į Bombėjų daktaras Daruvala aštriai 
jusdavo kiekvieną smulkiausią detalę, primenančią, kiek mažai 
žino apie šalį, kurioje yra gimęs, kaip menkai ją tesupranta. Kuo 
dažniau daktaras Daruvala lankydavosi jaukiame Dakvorto klubo 
prieglobstyje, tuo sėkmingiau galėjo puoselėti iliuziją, kad Indijoje 
jaučiasi kaip namie. 

Tikruosiuose savo namuose - Toronte, kur gyveno didžiąją gy- 
venimo dalį, daktarą lydėjo „tikro, gerai Indiją pažįstančio indo 

šlovė, ypač tarp tų indų, kurie Indijoje išvis nebuvo lankęsi arba kar- 
tą išvykę niekad nebegrįžo; kai kas netgi laikė jį gana narsiu žmogu- 
mi. Šiaip ar taip, Farokas kas keletą metų vis išsiruošdavo į gimtinę, 
nepaisydamas, visų nuomone, itin primityvių sąlygų - ne juokas 
verstis medicina taip tirštai apgyventoje šalyje. Ką jau kalbėti apie 
įvairių patogumų lygį, nė iš tolo neprilygstantį kanadietiškajam. 

Argi Indija nėra šalis, kurioje nuolat trūksta vandens, nepakan- 
ka duonos, gyventojams tenka normuoti aliejaus ir ryžių davinį, o 
kur dar įvairios priemaišos, dedamos į maisto produktus, ir dujų 
balionai, išsenkantys pačiu neparankiausiu metu, tarkime, gami- 
nant pietus? Negana to, nuolat išgirsi žinių apie statybininkų darbo 
broką: pastatų konstrukcijos netvirtos, amžinai byra tinkas ir pa- 
našiai. Vis dėlto daktaras Daruvala retai kada skrisdavo į Bombėjų 
per liūčių sezoną, kai gyvenimo sąlygos iš tiesų „primityviausios“. 
O kalbėdamas su savo draugais torontiečiais paprastai nutylėdavo, 
kad Indijoje neužsibūna ilgai. 

Toronte gydytojas pasakodavo apie savo vaikystę Bombėjuje, 
bet vaizduodavo ją kur kas spalvingesnę, kur kas indiškesnę, nei 
buvo iš tikrųjų. Iš tiesų daktaras Daruvala buvo jėzuitų auklėti- 
nis, mokėsi Šventojo Ignoto mokykloje Mazagaone, o laisvalaikiu 
galėjo mėgautis Dakvorto klubo siūlomais džiaugsmais - nuolat 
organizuojamais sporto turnyrais, šokių vakarais. Baigęs mokyklą, 
studijuoti Farokas buvo išsiųstas į Austriją, ir net per tuos aštuo- 
nerius Vienoje praleistus metus, kol mokėsi medicinos fakultete, 
neturėjo progos nutrūkti nuo grandinės: ir ten jis buvo suvaržytas, 
kontroliuojamas, nes visą laiką gyveno su vyresniuoju broliu. 

Tik čia, Dakvorto klubo šokių salėje, supamas garbingos an- 
dainykščių klubo narių draugijos, daktaras Daruvala, tegul vos 
akimirksnį, galėjo pasijusti turįs šaknis, suvokti savo kilmę. Artė- 
jant šešiasdešimtmečiui gydytojas (tiesa, tik pats sau) vis dažniau 
pripažindavo, kad Toronte elgiasi kaip tikresnis indas, nei yra iš 
tikrųjų. Nelygu su kuo tekdavo bendrauti, galėjo kalbėti su raiškiu 
hindi akcentu ir čia pat apsisukęs prašnekti gryniausia anglų kalba. 
Nebent tik kitas parsas būtų įtaręs, kad anglų kalba gydytojui gim- 
toji, o hindi jis turbūt išmokęs mokykloje. Tačiau Indijoje Farokas 

lygiai taip pat nesmagiai jausdavosi dėl to, kad ima apsimetinėti 
grynakrauju europiečiu, o gal šiaurės amerikiečiu. Kai tik įkeldavo 
koją į Bombėjų, hindi akcentas kažkur paslaptingai išnykdavo; vos 
išgirdus gydytoją kalbant angliškai, niekam nekildavo nė menkiau- 
sios abejonės, kad jis kuo tikriausias kanadietis. Tiesą sakant, tik 
čia, Dakvorto klubo šokių salėje, senų nuotraukų draugėje, dakta- 
ras Daruvala galėjo pasijusti savimi. 

Su ledi Dakvort daktaras Daruvala nebuvo pažįstamas, apie ją 
tik girdėjęs. Visose pribloškiančiose nuotraukose jos krūtys buvo 
pridengtos - jei ir ne itin kukliai, tai bent padoriai. Vis dėlto aukšta, 
įspūdingo dydžio krūtinė iškart krito į akis, net tose nuotrauko- 
se, kuriose ledi Dakvort įamžinta gerokai senstelėjusi; beje, įjunkis 
demonstruoti savo grožybes metams bėgant tik stiprėjo - pasak 
gandų, tos krūtys tebebuvo itin dailios formos (ir vertos parodyti) 
net jai įkopus į aštuntą dešimtį. 

Jai buvo septyniasdešimt penkeri, kai sušvytavo nuogomis krū- 
timis įvažiuojamojo keliuko posūkyje kaip tik tuo metu, kai į klubo 
narių sūnų ir dukterų pobūvį atvyko pulkas jaunimo. Jos pasirody- 
mas lėmė avariją, kurioje buvo aplamdyta bent keletas automobilių. 
Sklido gandai, kad kaip tik po šio įvykio buvo paaukštinti dirbtiniai 
kalneliai, verčiantys vairuotojus sumažinti greitį. Faroko manymu, 
šitaip ir visas Dakvorto klubas buvo amžiams pasmerktas gyven- 
ti tokiu greičiu, koks nurodytas ženkluose abiejuose kelio galuose: 
KUO LĖČIAU. Iš esmės jį tai tenkino, perspėjimas judėti kuo lėčiau 
anaiptol neatrodė koks nepagrįstas reikalavimas, ir vis dėlto dakta- 
ras Daruvala gailėjosi gimęs per vėlai, nesuskubęs bent akies kraš- 
tu dirstelėti į garsiąsias, seniai nebūtin nugrimzdusias ledi Dakvort 
krūtis. Kažin ar jos laikais klubo gyvenimas slinko taip lėtai. 

Bene jau šimtąjį kartą daktaras Daruvala garsiai atsiduso tuš- 
Čioje šokių salėje ir sukuždėjo pats sau: „Seni geri laikai. Bet tai 
buvo tik žodžiai, jis nesakė šito rimtai. Anie seni geri laikai jam 
buvo tokie pat nepažįstami kaip ir Kanada - šalta, svetima antroji 
tėvynė, - kaip ir Indija, kurioje jis tik bandė save įtikinti, kad jau- 
čiasi kaip namie. Tiesa, Farokas šito nesakydavo ir nedūsavo taip 
garsiai, kad kas nors išgirstų. 

Stovėdamas erdvioje, vėsioje salėje jis įsiklausė: išgirdo bruz- 
desį valgomajame, kur padavėjai ir patarnautojai dengė stalus pie- 
tums, išgirdo duslų biliardo kamuolių bumbčiojimą ir solidų ant 
stalo metamos kortos tekštelėjimą. Be to, nors buvo jau po vienuo- 
liktos, pora užkietėjusių tenisininkų vis dar daužė kamuoliuką kor- 
tuose, bet šis kaukšėjo tingiai, lėtai; daktaras Daruvala nusprendė, 
kad užtrukusi dvikova ne itin įnirtinga. 

Kai išgirdo įvažiuojamuoju keliu dardantį automobilį, nekilo 
jokių abejonių: tai sodininko sunkvežimis, mat lyg niekur nieko 
riedėjo nepaisydamas greičio ribojimo kalnelių ir kaskart smar- 
kiai krestelėdamas, sulig kiekvienu smūgiu pasigirsdavo kauptukų, 
grėblių ir kastuvų žvangėjimas, jam tuojau paantrindavo keiksmų 
papliūpa - vyriausiasis mali buvo pusprotis. 

Tarp daugybės nuotraukų viena Farokui itin patiko, į ją jis ir 
užsižiūrėjo, o paskui užsimerkė, kad dar ryškiau įsivaizduotų de- 
tales. Lordo Dakvorto veidas joje spinduliavo geraširdiškumu, pa- 
kantumu ir kantrybe, ir vis dėlto atsajus jo žvilgsnis atrodė tarytum 
koks apglumęs, lyg lordas būtų tik neseniai supratęs savo būties 
beprasmybę, bet jau spėjęs su ja susitaikyti. Nors lordas Dakvor- 
tas buvo plačių pečių ir galingos krūtinės, nors tvirtai laikė ran- 
koje kardą, jo veide galėjai įžvelgti romaus puspročio rezignaciją: 
apie ją bylojo pasmukę akių kampučiai ir nukarę ūsai. Lordas buvo 
amžinas be penkių minučių Maharaštros gubernatorius, bet nie- 
kad - gubernatorius. O jo ranka, gulinti ant liauno, mergiško ledi 
Dakvort juosmens, atrodė tarytum besvorė, visiškai bejėgė, tarsi jis 
būtų tik padėjęs ranką, ne apglėbęs žmoną. 

Lordas D. nusižudė Naujųjų metų išvakarėse, kaip tik šimtme- 
čių sandūroje. Po jo mirties ledi Dakvort dar daug metų demons- 
truodavo krūtis, bet nors likusi našlė atidengdavo krūtinę net dar 
dažniau, visų nuomone - jau be jokio polėkio. Cinikai tvirtino, esą 
jei ledi D. būtų gyvenusi ilgiau, jei ir toliau būtų rodžiusi Indijai 
savo grožybes, Indija niekad nebūtų sulaukusi nepriklausomybės. 

Nuotraukoje, kuri taip traukė daktaro Daruvalos akį, ledi Da- 
kvort stovėjo nuleidusi smakrą, bet išdykėliškai pakėlusi akis, lyg 
netikėtai užklupta žvelgianti į įspūdingą savo iškirptę ir tuojau pat 

nukreipusi žvilgsnį. Jos krūtinė buvo tarytum plati ir tvirta lentyna 
dailiam veideliui atremti. Net jei būdavo padoriai apsirengusi, nuo 
jos taip ir tvoksdavo kažkoks gaivališkumas; rankos kukliai nuleis- 
tos prie šonų, bet pirštai plačiai išskėsti, delnai atsukti į fotoaparatą, 
lyg ji būtų pasiruošusi nukryžiavimui, o iš šviesių, sukeltų aukštyn 
nuo grakštaus kaklo plaukų išsipešusi sruoga it gyvačiukė vaikiškai 
apsukta apie dailiausios pasaulyje formos ausytę. 

Metams bėgant, šviesūs plaukai nusidažė sidabru, bet liko tokie 
pat vešlūs, neprarado ir blizgesio, o krūtys, nors nuolat apnuogina- 
mos, - stangrios. Daktaras Daruvala, laimingai vedęs vyras, vis dėlto 
būtų prisipažinęs - net savo brangiajai žmonai, - kad buvo įsimylėjęs 
ledi Dakvort: jos nuotraukas ir dar vaikystėje girdėtą istoriją. 

Tačiau jei užsibūdavo šokių salėje per ilgai, jei pernelyg užsižiū- 
rėdavo į buvusių klubo narių nuotraukas, ilgainiui gydytoją tai nu- 
teikdavo niūriai. Mat dauguma anuometinių narių jau buvo mirę; 
jie, kaip apie savo mirusiuosius sakydavo cirko artistai, krito be 
apsauginio tinklo. (Tas pat - tik atvirkščias - posakis tiko ir gyvie- 
siems. Kai daktaras Daruvala pasiteiraudavo Vinodo, kaip sveikatė- 
lė, - niekad neužmiršdavo paklausti ir kaip laikosi žmona, - žemau- 
gis visuomet atsakydavo: „Vis dar krintame į apsauginį tinklą.) 

Tad apie ledi Dakvort - bent jau žvelgdamas į nuotraukas - Fa- 
rokas būtų drąsiai pasakęs, kad jos krūtys vis dar krinta į tinklą; 
galbūt tos krūtys išvis nemirtingos. 


Ponas Lalas nepataikė nukristi į tinklą 


Daktaro Daruvalos mąstymus apie ledi Dakvort krūtis netikėtai iš- 
blaškė, regis, menka, nereikšminga smulkmena. Kad tai prisimintų, 
gydytojui būtų tekę pasirausti pasąmonėje, mat tai, kas patraukė jo 
dėmesį, buvo beveik nejuntamas bruzdesys, atsklidęs iš valgomo- 
jo. Pro atvirą verandą vidun buvo įskridusi varna su kažin kokiu 
blizgučiu snape; paukštis šauniai nutūpė ant palubėje besisukan- 
čio ventiliatoriaus irklo pavidalo mentės. Ventiliatorius grėsmingai 
pakrypo, bet varnai tai buvo nė motais, ji suko ratą po rato drabs- 

tydama išmatas - ant grindų, ant staltiesės, į salotų lėkštę, tik per 
plauką nepataikiusi ant šakutės. Padavėjas mostelėjo servetėle ir 
paukštis kimiai karkdamas vėl pakilo, ištrūko pro verandą laisvėn 
ir nuplasnojo virš golfo lauko, mirguliuojančio vidurdienio saulės 
kaitroje. Kad ir kas buvo varnos snape, dabar tas blizgutis jau buvo 
dingęs, galbūt paukštis jį prarijo. Padavėjai ir indų nurinkėjai sus- 
kato tvarkyti apterštą stalą, pakeitė staltiesę, padėjo naują lėkštę ir 
įrankius, nors pietų dar niekas nesirinko, buvo ankstoka; paskui 
valytojas kibo gremžti grindis. 

Nuo pat labo ryto operavęs ligoninėje daktaras Daruvala ir pie- 
tauti atėjo anksčiau nei dauguma Dakvorto klubo narių. Su Inspek- 
toriumi Dharu buvo sutaręs susitikti pusę pirmos. Gydytojas nu- 
žingsniavo į Damų sodą, ten tankioje lapijoje pastebėjo properšą, 
pro kurią buvo matyti sklypelis dangaus virš golfo aikštės; Farokas 
ir įsitaisė ten, lapinėje, rausvame pintame krėsle. Jau negalėjo vi- 
sai nekreipti dėmesio į įspūdingos apimties pilvą, kurio dydis ypač 
išryškėjo atsisėdus, tad užsisakė „London Diet“ alaus, nors mielai 
būtų išgėręs „Kingfisher lager“. 

Dabar daktaras Daruvala gerokai nustebo, vėl išvydęs virš golfo 
lauko grifą (galbūt netgi tą patį); paukštis suko ratus jau kur kas 
žemiau, tarsi skristų ne į Tylos Bokštus ar iš jų, o ketintų leistis 
kažkur čia pat. Žinodamas, kaip aršiai parsai sergsti savo laidoji- 
mo ritualus, Farokas kone šyptelėjo pagalvojęs, kad juos gali įžeisti 
bet koks trikdis, patraukęs grifo dėmesį ir nukreipęs nuo įprasto 
maršruto. Gal Mahalakšmės hipodromo take krito koks žirgas, gal 
Tardeo rajone kas nors nudobė šunį ir paliko voliotis maitą, o gal 
prie Hadži Ali kapo mečetės į krantą išmestas koks lavonas. Kad ir 
kokia buvo priežastis, grifas aiškiai nesiskubino atlikti savo šventos 
pareigos Tylos Bokštuose. 

Daktaras Daruvala dirstelėjo į laikrodį. Žmogus, kurį pasikvie- 
tė papietauti, galėjo pasirodyti bet kurią akimirką; Farokas gurkš- 
nojo „London Diet“ alų mėgindamas save įtikinti, kad tai „King- 
fisher lager“, įsivaizdavo ir vėl esąs lieknas (iš tiesų jis niekada 
nebuvo lieknas). Žvilgsniu sekė grifą, besileidžiantį spirale, ir jam 
bežiūrint prie to paukščio prisidėjo antras, paskui - ir trečias. Da- 


CIRKO SŪNUS 29 


bar jau gydytojas nejučia nusipurtė. Farokui visai išgaravo iš galvos 
apsvarstyti, kaip pranešti bjaurią Inspektoriui Dharui žinią - tiesa, 
jokio patikimo būdo ją kaip nors pagardinti nė nebuvo. Gydytoją 
taip pakerėjo paukščiai, kad jis net nepastebėjo, kaip prisiartino jo 
patrauklus, gerokai jaunesnis draugas, - kaip visuomet minkštu, 
kone bauginamai grakščiu žingsniu. 

Dharas uždėjo ranką daktarui Daruvalai ant peties ir tarė: 

— Ten tikrai esama lavono, Farokai, gal žinai, kas numirė? 

Tai išgirdęs naujasis padavėjas - tas pats, kuris nuvijo nuo ven- 
tiliatoriaus varną, - vos neišmetė iš rankų sriubinės ir samčio. Pa- 
davėjas atpažino Inspektorių Dharą, ir užvis labiausiai jį pribloškė 
tai, kad kino žvaigždė kalba angliškai be menkiausio hindi akcento. 
Tikriausiai indų žvangėjimas ir prišaukė poną Banerdžį - šis įpuolė 
į Damų sodą ir stvėrė už rankos tiek daktarą Daruvalą, tiek Inspek- 
torių Dharą. 

— Grifai tupia devintojoje aikštelėje! - sušuko. - Ar tik nebus ten 
mūsų vargšas ponas Lalas? Tikriausiai ir numirė tose bugenvilijose! 

Daktaras Daruvala kažką sukuždėjo Inspektoriui Dharui į 
ausį. Jaunesniojo vyriškio veidas nėmaž nepasikeitė, kai Farokas 
jam tarė: 

- Tai jau tavo sritis, Inspektoriau. 

Tai buvo pokštas: gydytojas liko ištikimas sau ir nepraleido pro- 
gos pajuokauti, bet Inspektorius Dharas nedvejodamas pirm visų 
patraukė taku. Jie jau matė bene dešimt maitėdų paukščių, plasno- 
jančių sparnais, ne itin vikriai strapaliojančių po veją ir kapstančių 
velėną; ilgi jų kaklai tai iškildavo virš bugenvilijų šabakštyno, tai vėl 
nirdavo tankmėn, žvilgėjo lenkti, krauju aptiškę snapai. 

Ponas Banerdžis nė kojos nekėlė į aikštelę, o maitos tvaikas, 
kuriuo trenkė grifai, tiesiog smogė į nosį to visai nesitikėjusiam 
daktarui Daruvalai - jis sustojo kaip įbestas prie vėliavėlės, žen- 
klinančios devintąją duobutę. Užtat Inspektorius Dharas spyriais 
išblaškė paukščius ir nosies tiesumu nudrožė į bugenvilijų tanku- 
myną. Aukštyn siūbtelėjo visas debesis grifų. Dievulėliau, galvojo 
Farokas, juk jis atrodo kaip tikrų tikriausias policijos inspektorius; 
nors iš tiesų yra tik aktorius, šitai jam dabar visai išrūko iš galvos! 


30 JOHN IRVING 


Padavėjas, sėkmingai išvadavęs ventiliatorių nuo varnos ir jau 
ne taip sėkmingai grūmęsis su nepaklusnia sriubine bei samčiu, 
irgi galelį pasekė paskui susijaudinusius Dakvorto klubo narius į 
golfo aikštyną, bet išvydęs, kaip Inspektorius Dharas išblaško gri- 
fus, pasuko atgal į valgomąjį. Padavėjas buvo vienas iš pulko ger- 
gal penkis šešis kartus), vadinasi, tikrai neapsiriktume priskirdami 
jį prie tų jaunuolių, kuriuos itin jaudina pigūs nuožmaus smur- 
to ir upeliais liejamo kraujo vaizdai, ką jau kalbėti apie žavėjimąsi 
pavojingiausiu Bombėjaus gyventojų sluoksniu - žemiausio lygio 
padugnėmis, kurioms dosniai atseikėta dėmesio visuose Inspekto- 
riaus Dharo filmuose. Tačiau vos išvydo pulką populiaraus akto- 
riaus pabaidytų grifų, padavėjas iškart sumojo, kad kažkur netoli 
devintosios vejos, ko gero, esama paties tikriausio lavono, ir ši min- 
tis jį prislėgė. Nedelsdamas jis nuskubėjo atgal į klubą, kur jo jau 
spėjo pasigesti ne itin palankiai nusiteikęs senolis klubo vyresnysis 
patarnautojas ponas Setna - šios pareigos jam atiteko dar Faroko 
velionio tėvo pastangomis. 

- Inspektorius Dharas šįsyk aptiko tikrą lavoną! - pranešė pa- 
davėjas senajam patarnautojui. 

Ponas Setna į tai atsakė: 

— Šiandien tau skirta aptarnauti Damų sodą. Gal malonėsi ne- 
sitraukti iš darbo vietos? 

Senajam ponui Setnai labai nepatiko Inspektoriaus Dharo fil- 
mai. Iš esmės jam nepatiko niekas, jis buvo itin greitas smerkti bet 
ką, ir ši savybė, jo paties manymu, tik sutvirtino jo, Dakvorto klubo 
patarnautojo, pozicijas - ponas Setna paprastai elgdavosi taip, lyg 
būtų mažų mažiausia klubo sekretorius. Rūsčiais nepritariamais 
žvilgsniais iš padilbų ponas Setna valdė valgomąjį bei Damų sodą 
ilgiau, nei Inspektorius Dharas buvo klubo narys, - tačiau ir ponas 
Setna ne visada darbavosi dakvortiečiams. Anksčiau jis aptarnau- 
davo Ripono klubo narius - į šį klubą buvo priimami tiktai parsai, 
jame nė su žiburiu nerastum jokios sportinės veiklos. Ripono klube 
laisvalaikio pramogos buvo dvi - puikus maistas ir įdomūs pokal- 
biai. Nieko daugiau. Daktaras Daruvala buvo ir ano klubo narys. 

Jis priklausė ir Ripono, ir Dakvorto klubams - tai puikiai atitiko 
dvilypę Faroko esybę: juk jis ir parsas, ir krikščionis, ir bombėjietis, 
ir torontietis, ir chirurgas ortopedas, ir žemaūgių kraujo siurbikas; 
tad vienu klubu jis niekaip negalėjo pasitenkinti. 

O ponas Setna, kilęs iš ne taip seniai praturtėjusios parsų gi- 
minės, Ripono klube jautėsi kur kas labiau savas nei Dakvorto; vis 
dėlto tenykštės aplinkybės leido su kaupu pasireikšti jo viską smer- 
kiančiai prigimčiai, dėl to galiausiai ir buvo atleistas iš darbo. Per tą 
viską smerkiančią prigimtį ponas Setna jau buvo spėjęs iššvaistyti 
ne tokį seną paveldėtą turtą, o padavėjo atlyginimą paleisti vėjais 
buvo ne taip lengva, mat tai buvo britų vyriausybės mokami an- 
gliški pinigai, bet jų ponas Setna nepakentė taip smarkiai, kad su- 
galvojo klastingiausių būdų atsikratyti. Mahalakšmės hipodrome 
jis praleido bene daugiau laiko, nei vidutiniškai trunka Žmogaus 
gyvenimas, ir iš visų tų prasilažintų metų jam liko tik žirgų kanopų 
bildėjimo prisiminimas - tą dundėjimą meistriškai atkartodavo il- 
gais pirštais barbendamas į sidabrinį padėklą. 

Ponas Setna tolimais giminystės ryšiais buvo susijęs su Guz- 
darais, nuo seno turtinga parsų šeima, išsaugojusia savo turtus. 
Guzdarai turėjo laivų statybos verslą, aprūpindavo britų laivyną. 
Nelaimė, kartą vienas jaunas Ripono klubo narys užgavo gimi- 
niškus pono Setnos jausmus, aprėpiančius labai jau plačią gimi- 
nę. Rūstusis patarnautojas nugirdo kažkokią užgaulią užuominą, 
neva sukeliančią abejonių dėl vienos jaunos Guzdarų šeimos da- 
mos - kažkelintos eilės pono Setnos pusseserės - skaistybės. Ka- 
dangi jaunesniosios kartos nereligingi parsai nevengdavo ir sūres- 
nių juokelių, buvo gana vulgariai užsiminta apie kosminę Spenta 
Mainju (zoroastrų gėrio dvasios) ir Angra Mainju (blogio dvasios) 
sampyną. O štai pono Setnos pusseserė iš Guzdarų giminės, pasak 
jų, labiausiai linkusi garbinti sekso dvasią. 

Jaunas liežuvio nenulaikantis puošeiva buvo su peruku, o to- 
kiai tuštybės apraiškai ponas Setna irgi niekaip negalėjo pritarti. 
Tad prisitaikęs šliūkštelėjo verdančios arbatos tiesiog tam džentel- 
menui ant galvos - šis stryktelėjo kaip įgeltas ir nusiplėšė peruką, 
taigi, ir pademonstravo plikę nustebusiems stalabendriams. 

Nors pono Setnos išsišokimą tiek nuo seno turtingi, tiek nese- 
niai praturtėję parsai palaikė itin garbingu poelgiu, vis dėlto buvo 
nutarta, kad padavėjui šitaip elgtis nedera, - ponas Setna buvo at- 
leistas iš darbo, o atleidimo priežastis nurodyta tokia: „Karštos ar- 
batos panaudojimas agresyviu ir smurtingu tikslu.“ Vis dėlto dak- 
taro Daruvalos tėvas parašė padavėjui itin palankią rekomendaciją; 
vyresniojo Daruvalos pagyrimai ir lėmė, kad ponas Setna kaipmat 
buvo priimtas vyresniuoju patarnautoju į Dakvorto klubą. Faroko 
tėvo akimis, visas tas nutikimas su arbata buvo tikro didvyriškumo 
apraiška: jaunosios Guzdarų šeimos damos, kurios dorybe suabe- 
jota, reputacija iš tikrųjų - be dėmelės, ir ponas Setna pasielgęs 
visiškai teisingai, gindamas damos garbę nuo šmeižto. Padavėjas 
buvo toks fanatiškas zoroastras, kad pasitikėjimo savimi ir savo 
nuomone nestokojantis Faroko tėvas apibūdino jį kone kaip parsą, 
kadaise ant pečių išnešusį visus kitus parsus iš Persijos. 

Visų, bent kartą pietų menėje ar Damų sode susilaukusių 
smerkiamo patarnautojo žvilgsnio iš po surauktų antakių, nuo- 
mone, senasis ponas Setna su malonumu išverstų puodelį verdan- 
čios arbatos ant galvos bet kam. Vyresnysis padavėjas buvo aukštas 
ir tiesiog perkaręs, lyg valgyymą smerktų iš esmės, be to, apdova- 
notas kumpa, tiesiog spinduliuojančia panieką nosimi, tarsi savai- 
me reiškiančia nepritarimą visiems kvapams. Senasis ponas Setna 
buvo labai šviesios odos - dauguma parsų yra šviesesnio gymio 
už daugumą indų, - tad jo rasinis nepakantumas irgi mažai kam 
keldavo abejonių. 

Taigi ponui Setnai sambrūzdis golfo lauke sukėlė didelį nepa- 
sitenkinimą. Plonos jo lūpos buvo kietai suspaustos, smakras siau- 
ras, atsikišęs, apšepęs lyg ožio. Sporto ponas Setna nepakentė iš es- 
mės, o labiausiai smerkė nedovanotiną sporto maišymą su kur kas 
tauresne veikla - valgymu ir aštriomis diskusijomis. 

Golfo laukas vertėsi aukštyn kojom: čia maišėsi iš drabužinės 
išpuolę pusnuogiai vyrai - lyg jų sportinė apranga nekeltų pasibjau- 
rėjimo net tada, kai jie apsirengę. Ponas Setna buvo parsas ir jautė 
ypatingą pagarbą teisingumui; jam atrodė kone amoralu, kad toks 
rimtas dalykas kaip mirtis gali ištikti šitokiomis gluminančiai lėkš- 

tomis aplinkybėmis - golfo lauke. Tikratikiui senajam patarnauto- 
jui, kurio nuogas kūnas kada nors atguls Tylos Bokšto viršuje, tokia 
daugybė grifų buvo jaudinantis reginys, tad į juos ponas Setna nu- 
tarė nekreipti dėmesio, verčiau sutelkti visą panieką į žmonių kelia- 
mą sumaištį. Buvo iškviestas puskvaišis vyriausiasis sodininkas, jis 
kaip pakliuvo nutarškėjo savo išklerusiu sunkvežimiuku per golfo 
lauką, maitodamas visai neseniai padėjėjų sulygintą veją. 

Inspektoriaus Dharo, prasmegusio bugenvilijų sąvašyne, ponas 
Setna nematė, bet nė neabejojo, kad storžievis kino žvaigždė atsi- 
dūręs pačiame įvykių epicentre; senasis patarnautojas net atsidu- 
so - apie Inspektorių Dharą jam buvo šleikštu net pagalvoti. 

Čia netikėtai pasigirdo ausį veriantis skimbėjimas - kažkas ša- 
kute tarškino į vandens stiklinę, o tai, kaip žinoma, pats neman- 
dagiausias būdas kviesti padavėją. Ponas Setna atsigręžė į įžūlėlio 
staliuką ir pamatė antrąją ponią Dogar, ir kvietė ji anaiptol ne pada- 
vėją, o patį poną Setną. Jai girdint visi ją vadindavo gražiąja ponia 
Dogar, o už akių - antrąja ponia Dogar. Ponui Setnai ji neatrodė itin 
graži, be to, jis iš visos širdies nepritarė antrosioms santuokoms. 

Reikia pasakyti, kad, daugumos klubo narių nuomone, ponios 
Dogar grožis buvo vulgarokas, o laikui bėgant ir gerokai apiblukęs. 
Kad ir koks pinigingas buvo ponas Dogaras, jokie turtai negalėjo 
užmaskuoti prasto jo naujosios žmonos skonio. Ir net tobulas, iš- 
puoselėtas kūnas, kuriuo ponia Dogar be saiko didžiavosi, net nuo 
ne itin pastabaus stebėtojo akių negalėjo nuslėpti, kad jai jau mažų 
mažiausiai keturiasdešimt dveji. Ponas Setna, linkęs viską vertinti 
kur kas kritiškesniu žvilgsniu, neabejojo: jai beveik ar net jau ir visi 
penkiasdešimt, be to, jo nuomone, ji gerokai per aukšta. O dau- 
gumą dėl golfo pamišusių dakvortiečių gerokai užgavo jos neap- 
dairiai leptelėti žodžiai, esą žaisti golfą - toli gražu nepakankamas 
fizinis krūvis tam, kuris siekia išsaugoti sveikatą. 

Tądien ponia Dogar pietavo viena, o tokiam įpročiui ponas Se- 
tna irgi niekaip negalėjo pritarti. Jo manymu, joks padorus klubas 
neturėtų leisti moteriai sėsti prie stalo vienai. 

Jie buvo susituokę dar pakankamai neseniai, kad ponas Doga- 
ras dažnai palaikytų draugiją žmonai, bet ir pakankamai seniai, kad 

susitarimą drauge papietauti staiga atšauktų pasipainiojus kokiam 
svarbesniam reikalui. Pastaruoju metu jis vis dažniau tik paskutinę 
minutę pranešdavo neateisiąs, tad poniai Dogar tiesiog nelikdavo 
laiko sugalvoti ką nors kita. Ponas Setna buvo jau ne kartą pastebė- 
jęs, kad palikta viena naujoji ponia Dogar būna nerami ir irzli. 

Kita vertus, patarnautojas jau buvo pastebėjęs, kad tarp jauna- 
vedžių tvyro tam tikra įtampa ir tada, kai juodu pietauja drauge; 
ponia Dogar su gerokai vyresniu vyru kalbėdavo atžariai. Ponas 
Setna manė, kad tai kaip tik deramas atlygis ponui Dogarui, mat 
griežtai smerkė senus vyrus, vedančius jaunesnes moteris. Vis 
dėlto patarnautojas nutarė verčiau atsiliepti kad ir į tokį agresyvų 
kvietimą, mat dar vienas smūgis šakute galėjo sutrupinti stiklinę; 
pati šakutė atrodė stulbinančiai maža stambioje, gyslotoje moters 
rankoje. 

— Mano brangusis pone Setna... - pragydo antroji ponia Dogar. 

Ponas Setna atsiliepė: 

- Kuo galėčiau patarnauti gražiajai poniai Dogar? 

- Sakykite, dėl ko visa ta sumaištis? - paklausė ponia Dogar. 

Ponas Setna atsakė lėtai, apgalvotai - taip jis piltų karštą arbatą. 

— Nerimauti tikrai nėra dėl ko, - tarė senasis parsas. - Ten tik 
negyvas golfininkas. 


2. NERIMĄ KELIANČIOS ŽINIOS 


Vis dar dilgčioja 


Prieš trisdešimt metų Indijoje buvo daugiau nei penkiasdešimt pu- 
sėtino lygio cirkų, šiandien vertų paminėti nesuskaičiuotume nė 
penkiolikos. Daugumos jų pavadinimai prasideda žodžiu „didy- 
sis ': didysis šis, didysis tas. Tarp daktaro Daruvalos mėgstamiausių 
buvo Didysis Bombėjaus cirkas, Džumbo, Didysis auksinis, Dže- 
mini, Didysis Reimanas, Puikusis, Didysis Rytų ir Radž Kamalas. 
Bet labiausiai Farokui patiko Didysis Karališkasis cirkas. Iki ne- 
priklausomybės jis vadinosi tiesiog Karališkuoju. 1947-aisiais prie 
pavadinimo prisidūrė dar ir Didįjį. Iš pradžių cirkas turėjo dviejų 
stiebų palapinę, 1947-aisiais, jau Didysis Karališkasis, prasiplėtė 
iki keturių. Tačiau palankią Faroko nuomonę labiausiai lėmė pats 
cirko savininkas. Pratapas Valavalkaras buvo vėtytas ir mėtytas, 
pasaulio matęs žmogus, tad daktarui Daruvalai atrodė labiausiai 
išprusęs ir patyręs iš visų jam žinomų cirkų savininkų, o gal jį mėgo 
ir dėl kitos priežasties - Didžiojo Karališkojo savininkas netrauk- 
davo gydytojo per dantį už domėjimąsi žemaūgių krauju. 
Septintame dešimtmetyje Didysis Karališkasis beveik nuolat 
gastroliuodavo įvairiose šalyse. Egipte sekėsi visai nekaip, užvis ge- 
riausiai - Irane, neblogai Beirute ir Singapūre, pasakojo Pratapas 
Valavalkaras, o gražiausias iš visų cirko aplankytų kraštų - Balis. 
Tačiau pastaruoju metu keliauti tapo per brangu. Didysis Kara- 
liškasis turėjo šešis dramblius ir dvi dešimtis stambiųjų kačių, dar 
keliasdešimt arklių ir bene dešimt šimpanzių, tad retai išvykdavo 
toliau nei Maharaštros ir Gudžarato valstijos. Visas pulkas kakadu 

ir kitų papūgų, kelios dešimtys šunų, o kur dar šimtas penkiasde- 
šimt žmonių, iš kurių keliolika žemaūgiai - su tokia gyvąja manta 
Didysis Karališkasis iš Indijos išvis neišvykdavo. 

Visa tai buvo tikra tikro cirko istorija, bet daktaro Daruvalos 
atmintyje šios detalės įstrigo apsiaustos ūkana, kaip kad daugumos 
mūsų vaikystės prisiminimai. Tikroji vaikystė Farokui nebuvo pa- 
likusi gilesnio įspūdžio, kur kas mielesni buvo istorijos epizodai 
ir atmintinos smulkmenos, kurių nemažai sukaupė būdamas žiū- 
rovas iš užkulisių cirke. Tarkime, Pratapas Valavalkaras lyg tarp 
kitko mesteli: „Etiopijos liūtai rudakarčiai, bet jie tokie pat kaip ir 
visi kiti liūtai - neklausys tavęs, jei nevadinsi jų deramu vardu.“ 
Šią informacijos detalę Faroko atmintis sergėjo lyg vaikystėje prieš 
miegą girdėtos mėgstamiausios pasakos nuotrupą. 

Dažną ankstyvą rytą važiuodamas į ligoninę operuoti (net ir 
Kanadoje) gydytojas prisimindavo didžiulius katilus, garuojančius 
virš dujų degiklių virėjo palapinėje. Puode kunkuliuodavo vanduo 
arbatai, o dviejuose katiluose kaisdavo pienas; tas, kuris užvirdavo 
pirma, būdavo skiriamas ne arbatai - juo virėjas užplikydavo avi- 
žinių dribsnių košės šimpanzėms. O karštos arbatos šimpanzės ne- 
mėgo - gerdavo vasarodrungnę. Prisimindavo Farokas ir duonos 
paplotėlių atsargas - drambliams: šie neatsisakydavo pasivaišinti 
roti duona. Tigrai gaudavo vitaminų - nuo jų pienas nusidažydavo 
rausvai. Daktarui Daruvalai kaip chirurgui ortopedui tos brangios 
detalės niekaip negalėjo praversti, bet jis tiesiog alsuodavo jomis 
lyg savo paties praeitimi. 

Daktaro Daruvalos žmona brangenybių skrynelėje turėjo ke- 
letą išties vertingų papuošalų, kai kurie kadaise priklausė dar gy- 
dytojo motinai, bet jam sentimentų nežadindavo. Užtat jis galėjo 
iki menkiausios smulkmenos apibūdinti tigro nagų vėrinį, kurio 
ankstesnis savininkas buvo Pratapas Singas, Didžiojo Karališkojo 
cirko arenos administratorius ir žvėrių dresuotojas, - šiuo žmogu- 
mi Farokas žavėjosi. Kartą Pratapas Singas pasidalijo su gydytoju 
patirtimi, atskleidė, kokie vaistai itin veiksmingi nuo galvos svai- 
gimo: aitriųjų paprikų ir sudegintų žmogaus plaukų užpilas. Nuo 
astmos esą labai padeda gvazdikėliai: juos reikia išmirkyti tigro 

šlapime, paskui išdžiovinti ir sumalti, tada miltelių įkvėpti. Ir dar, 
perspėjo gydytoją žvėrių dresuotojas, nieku gyvu nevalia praryti 
tigro ūsų: žmogui tai esą mirtina. 

Jei tokių receptų būtų aptikęs „The Times of India“, kokio nors 
prietrankos skiltyje, Farokas būtinai būtų parašęs redakcijai itin 
dygų laišką. Tikrosios medicinos vardu daktaras Daruvala būtų su 
žemėmis sumaišęs tokią „holistinę paikystę“ - taip jis įvardydavo 
visokiausias keistenybes, susijusias su vadinamuoju nemoksliniu, 
arba maginiu, mąstymu. Tačiau gydytis žmogaus plaukų ir aitrių- 
jų paprikų užpilu siūlė ne kas kitas, o didysis Pratapas Singas, jis 
atskleidė ir gydomąsias tigro šlapimo savybes (ką jau kalbėti apie 
perspėjimą dėl grėsmingųjų tigro ūsų). Daktaro Daruvalos nuo- 
mone, arenos administratorius ir žvėrių dresuotojas - tai žmogus, 
kuris gerai žino, ką sako. 

Šie išminties krislai, taip pat ir žemaūgių kraujas vis labiau sti- 
prino Faroką apėmusį jausmą, kad nuo tada, kai bandė kapstytis 
siūbuojančiu tinklu ir galiausiai nudribo ant vargšės Žemaūgio 
žmonos, pats tapo tarytum cirko įsūniu. Mat tekusi garbė išgel- 
bėti Dipą, tegul ir ne itin elegantiškai, Farokui įstrigo ilgam. Kai 
tik koks nors cirkas gastroliuodavo Bombėjuje, daktarą Daruvalą 
visuomet galėdavai pamatyti pirmoje žiūrovų eilėje, jis sukioda- 
vosi tarp akrobatų ir dresuotojų, o užvis labiausiai jam patikdavo 
stebėti repeticijas ir palapinės vidaus gyvenimą. Reginiai, kurių jis 
prisižiūrėjo iš visai arti, iš pagrindinės palapinės užkulisių, taip pat 
stambiu planu matyti trupės gyvenimo epizodai, žvėrių narvai — 
visa tai buvo privilegijos, dėl kurių Farokas tik dar stipriau jautėsi 
esąs cirko įsūnis. Būdavo, apninka lyg nuoskauda, kad nėra tikras 
cirko sūnus, o tik tarsi koks garbės svečias. Tačiau toji garbė, bent 
jam, nebuvo laikina. 

Gyvenimo ironija: daktaro Daruvalos vaikai ir vaikaičiai buvo 
visiškai abejingi Indijos cirkui. Abi jaunesniosios kartos gimė ir 
augo Londone arba Toronte, ir matė kur kas didesnių, kur kas praš- 
matnesnių - ir švaresnių - cirkų. Gydytojas gerokai nusivylė su- 
pratęs, kad jo vaikai ir vaikaičiai šitaip raukosi dėl nešvaros; jiems 
akrobatų ir žvėrių dresuotojų palapinės atrodė aptriušusios, netgi 

„apgailėtinos“. Ir nors palapinės asla būdavo šluojama bent kelis 
kartus per dieną, gydytojo vaikams ir vaikaičiams vis tiek atrodė, 
kad ten tikras purvynas. 

Gydytojui, priešingai, cirkas buvo tvarkinga, kruopščiai prižiū- 
rima oazė, iš visų pusių apsupta ligų ir sumaišties apimto pasaulio. 
Jo vaikai ir vaikaičiai žemaūgius klounus regėjo tik kaip groteskiš- 
kas būtybes, į cirką priimtas vien žiūrovams juokinti. O Farokas 
manė, kad žemaūgiai klounai yra vertinami, galbūt net mylimi, 
juoba kad tai samdomi ir apmokami artistai. Gydytojo vaikams ir 
vaikaičiams atrodė, kad versti cirko artistais dirbti vaikus tiesiog 
nedovanotina dėl pernelyg didelės rizikos, savo ruožtu Farokas 
manė, kad jaunieji cirko akrobatai yra kaip tik tie vaikai, kuriems 
nusišypsojo sėkmė - jie buvo išgelbėti. 

Daktaras Daruvala žinojo, kad daugumą akrobatais tapusių 
vaikų cirkui pardavė tėvai (kaip kad Dipą), nepajėgiantys jų iš- 
maitinti. Kiti buvo našlaičiai, trupės iš tiesų įvaikinti. Jei neatliktų 
triukų cirke (kur buvo saugūs ir gaudavo sočiai pavalgyti), jiems 
tektų elgetauti. Būtų tiesiog valkatėlės, kokių už kelias rupijas sto- 
vinčių ant galvos ar demonstruojančių kitus paprastus triukus, aps- 
tu Bombėjaus gatvėse ar mažesniuose Gudžarato bei Maharaštros 
miesteliuose, kur dažnai gastroliuodavo netgi Didysis Karališkasis 
cirkas, - pastaruoju metu į Bombėjų cirkų užsukdavo vis mažiau. 
Per Divali, šviesų šventę, ir žiemos atostogas du trys cirkai vis dar 
rodydavo spektaklius mieste ar jo apylinkėse, bet televizija bei vaiz- 
dajuostės gerokai pakenkė cirko verslui - daug žmonių išsinuomo- 
davo filmą ir nekeldavo kojos iš namų. 

Aptarinėdami akrobatų, vaikystėje parduotų į cirką, lemtį, dak- 
taro Daruvalos vaikai ir vaikaičiai laikėsi vieningos nuomonės: tai 
esąs tikras vaikų išnaudojimas, negana to, vaikai verčiami dirbti 
itin pavojingomis sąlygomis; jų pasibaisėtiną, sunkaus darbo ku- 
piną egzistenciją, iš kurios net neįmanoma ištrūkti, esą galima ly- 
ginti su vergija. Vos pradėję treniruotis, pirmuosius šešis mėnesius 
vaikai išvis negaudavo jokio užmokesčio, vėliau jiems mokėdavo 
po tris rupijas per dieną - apgailėtinos devyniasdešimt rupijų per 
mėnesį, mažiau nei keturi doleriai! Tai daktaras Daruvala atremda- 

vo argumentu, kad užtikrintas maistas ir stogas virš galvos - geriau 
nei nieko, tie vaikai gauna bent šiokį tokį šansą. 

Cirko žmonės virindavo vandenį ir pieną. Patys pirkdavo mais- 
tą, patys jį ruošdavo. Patys išsikasdavo ir valydavo išvietės duobes. 
O patyręs akrobatas neretai uždirbdavo ir penkis šešis šimtus ru- 
pijų per mėnesį, tegul tai - vos dvidešimt penki doleriai. Žinoma, 
nors Didysis Karališkasis iš tiesų rūpindavosi savo vaikais, Farokas 
negalėjo tvirtinti, kad taip pat gerai su vaikais elgiamasi visuose In- 
dijos cirkuose; kai kurių akrobatai atrodydavo išties apgailėtinai — 
ką jau kalbėti, kad būdavo neatsargūs ir stokodavo įgūdžių, - tad 
gydytojas visai pagrįstai spėjo, jog ir gyvenimas jų palapinėse kur 
kas skurdesnis. 

Gyvenimas Didžiajame Mėlynajame Nile iš tiesų buvo varga- 
nas; tiesą sakant, iš visų tų ir anų „didžiųjų“ Indijos cirkų Didysis 
Mėlynasis Nilas buvo pats skurdžiausias - ar bent mažiausiai vertas 
vadintis „didžiuoju“. Dipa būtų su tuo sutikusi. Buvusiai „mergaitei 
be kaulų“, vėliau tapusiai oro akrobate, stigo ir judesių tikslumo, ir 
sveikos nuovokos; anaiptol ne vien dėl išgerto alaus ji per anksti 
paleido skersinį. 

Dipos trauma buvo gana sudėtinga, bet nepavojinga: jai ne tik 
išniro klubo sąnarys, bet dar ir plyšo skersinis raištis. Tad daktarui 
Daruvalai buvo lemta ne tik papuošti Dipos klubą įsimintinu randu, 
bet ir dar sykį išvysti Dipos gaktos plaukų juodumą - tai buvo dar 
vienas niaurus jos gaktikaulio ir jo nosies susidūrimo priminimas. 

Kol lydėjo Dipą į ligoninę, nosį Farokui vis dar dilgčiojo; kaltės 
graužiamas jis ryžosi važiuoti kartu. Bet, vos pasiekus priimamąjį, 
gydytoją pakvietė viena iš ligoninės budėtojų: kol jie važiavo, kaž- 
kas paskambino iš cirko. 

— Gal pažįstate kokį cirko klouną? - paklausė budėtoja. 

- Tiesą sakant - taip, pažįstu, - prisipažino Farokas. 

— Žemaūgį klouną? - pasitikslino budėtoja. 

- Taip, ir ne vieną! Ką tik su jais susipažinau, - pridūrė gydyto- 
jas. Bet pasigėdijo prisipažinti ką tik dar ir nusiurbęs jų kraujo. 

— Atrodo, kažkuris iš jų susižalojo tame cirke Kros Maidane, — 
pranešė budėtoja. 

— Tik ne Vinodas! - išsprūdo daktarui Daruvalai. 

- Taip, kaip tik jis, - patvirtino budėtoja. - Dėl to jie ir kviečia 
jus kuo greičiau grįžti į cirką. 

- O kas Vinodui atsitiko? - paklausė daktaras Daruvala budė- 
tojos, kuri kalbėjo su šiokia tokia panieka; ji, kaip būdinga ligoni- 
nės budėtojoms, buvo pritvinkusi sarkazmo. 

- Iš pokalbio telefonu negali spręsti apie ligonio būklę, - atsakė 
ji. - Labai jau isteriškas pranešimas. Regis, jį sutrypė drambliai, o 
gal buvo peršautas iš pabūklo, o gal ir viena, ir kita. Žemaūgis va- 
duojasi mirtimi ir tvirtina, esą jo gydytojas - jūs. 

Daktaras Daruvala nedelsdamas grįžo į Kros Maidaną, į cirką. 
Ir visą kelią atgal į labai jau nenusisekusį Didžiojo Mėlynojo Nilo 
spektaklį gydytojui dilgčiojo nosį. 

Ištisus penkiolika metų Farokui užtekdavo prisiminti žemau- 
gio žmoną, kad ir vėl imtų dilgčioti nosį. O dabar, kai ponas Lalas 
nepataikė nukristi į tinklą (golfo lauke aptiktas kūnas iš tiesų buvo 
jau atšalęs), net tokia akistata su mirtimi daktarui Daruvalai pri- 
minė, kad Dipa ištvėrė ir krytį, ir visai nepageidautiną skausmingą 
susidūrimą su nevikriu gydytoju. 


Populiarusis dvynys 


Inspektoriaus Dharo pabaidyti grifai šiūstelėjo aukštyn, bet toli ne- 
sitraukė. Daktaras Daruvala juto, kad maitėdos vis dar suka ratus 
virš galvos, mat ore tebetvyrojo puvėsių tvaikas, o sparnuoti šešė- 
liai šliaužiojo šen ir ten per devintąją veją bei bugenvilijų krūmyną, 
kur Dharas - tik kino žvaigždė, ekrano detektyvas, - stovėjo palin- 
kęs prie nelaimėlio pono Lalo. 

- Tiktai neliesk kūno! - perspėjo daktaras Daruvala. 

- Pats žinau, - šaltai atsakė patyręs aktorius. 

Ką gi, atrodo, jis ir šiaip be ūpo, galvojo Farokas. Neišmintinga 
dabar pat jam iškloti nieko gera nežadančią žinią. Gydytojas abejo- 
jo, ar išvis įmanoma tokia gera Dharo nuotaika, kad kilniadvasiškai 
sutiktų tą žinią — ir kas gali dėl to jį kaltinti? Mat viskas prasidėjo 

nuo didžiulės neteisybės: Dharas buvo iš identiškų dvynių, atskir- 
tas nuo brolio vos gimęs. Nors pačiam Dharui jo gimimo istori- 
ja buvo papasakota, antrasis dvynys nieko apie tai nenutuokė, net 
nežinojo, kad kažkur yra brolis. Ir štai dabar tasai Dharo dvynys 
turėjo atvykti į Bombėjų. 

Daktarui Daruvalai atrodė, kad šitokia apgaulė anksčiau ar vė- 
liau geruoju nesibaigs. Nors Dharas lyg ir susitaikė su tokia skau- 
džia, tyčia jam primesta situacija, neišvengiama kaina už tai buvo 
tam tikras atsiribojimas; Dharas, bent kiek žinojo Farokas, buvo iš 
tų žmonių, kurie bet kokius švelnius jausmus gniaužia savyje ir ryž- 
tingai atstumia bet kokias žmonių prieraišumo apraiškas. Kas galė- 
tų dėl to jį kaltinti, galvojo gydytojas. Dharas apsiprato su mintimi, 
kad kažkur gyvena jo motina ir tėvas, ir brolis dvynys - artimieji, 
kurių jis niekad nebuvo matęs; Dharas ištikimai laikėsi įkyrėjusios 
patarlės: bėdos verčiau nežadinti. Tačiau dabar užgriuvo naujiena, 
kurią galima apibūdinti kitu ne mažiau nuvalkiotu, bet vis dar pla- 
čiai vartojamu posakiu: paskutinis lašas, perpildęs taurę. 

Daktaro Daruvalos nuomone, Dharo motina visada buvo per- 
nelyg savanaudė, kad galėtų būti motina; keturiasdešimt metų po 
anos nelemties, kai pastojo, ta moteriškė ir vėl demonstravo besaikį 
egoizmą. Kadaise ji niekam nieko nesakiusi apsisprendė vieną iš 
dvynių auginti, o kitą pamesti likimo valiai, - vieno šitokio egoiz- 
mo proveržio lyg ir turėjo pakakti visam normalaus žmogaus gy- 
venimui; be to, ji dar nusprendė apsisaugoti nuo galimos rūsčios 
vyro reakcijos ir nuslėpė net patį faktą, kad gimė dvyniai, - ir tai 
buvo dar didesnio, dar šiurpesnio egoizmo apraiška; galiausiai tam 
sūnui, kurį pasirinko auginti, niekad nė žodeliu neprasitarė, kad šis 
turi brolį dvynį, - tai jau buvo ne tik akivaizdus egoizmo įrodymas, 
bet ir nusikalstamas nejautrumas tam dvyniui, kurį ji pametė... ir 
kuris viską žinojo. 

Ką gi, galvojo gydytojas, Dharas žino viską... išskyrus tai, kad 
jo dvynys susiruošė važiuoti į Bombėjų, o motina meldė daktarą 
Daruvalą pasirūpinti, kad dvyniai nieku gyvu nesusitiktų! 

Tokiomis aplinkybėmis daktaras Daruvala valandėlę net pasi- 
juto dėkingas už galimybę nukreipti dėmesį kitur - į tikėtiną seno- 

jo pono Lalo širdies smūgį. Kaip kitas pasinaudoja pasipainiojusia 
proga, taip Farokas niekad nepraleisdavo galimybės padelsti - ži- 
noma, tik ne sėdęs valgyti. Išmetamųjų dujų srautas iš vyriausiojo 
sodininko sunkvežimiuko, apdraskęs suniokotas bugenvilijas, pa- 
žėrė visą debesį žiedlapių tiesiog daktarui Daruvalai ant kojų; ge- 
rokai nustebęs jis įsistebeilijo į savo šviesrudžius kojų pirštus tam- 
siai ruduose sandaluose, beveik visiškai nugrimzdusius rausvuose 
žiedlapiuose. 

Vyriausiasis mali, palikęs sunkvežimiuko variklį įjungtą, at- 
slinko į devintąją veją ir kvailai išsišiepęs prisigretino prie daktaro 
Daruvalos. Sodininką aiškiai labiau jaudino galimybė savo akimis 
išvysti, kaip veikia Inspektorius Dharas, nei glumino nelaimėlio 
pono Lalo mirtis. Kinktelėjęs galva į sceną bugenvilijų tankmėje, 
vyriausiasis mali kuštelėjo Farokui: 

- Visai kaip kine! 

Šių žodžių užteko, kad daktarą Daruvalą vėl užgriūtų mintys 
apie ištikusią krizę: atrodė, neįmanoma apsaugoti Dharo dvynio jei 
ne nuo įžymiojo brolio, tai bent nuo pačios jo egzistencijos - šiaip 
ar taip, net knibždančiame kino žvaigždžių mieste Bombėjuje Dha- 
ras buvo labiausiai atpažįstama žvaigždė. 

Net jei populiarusis aktorius sutiktų tūnoti pasislėpęs, jo iden- 
tišką brolį dvynį kas nors neišvengiamai supainiotų su pačiu Ins- 
pektoriumi Dharu. Daktaras Daruvala žavėjosi jėzuitų dvasios tvir- 
tybe, bet dvyniui, dar tik scholastui, besirengiančiam tapti kunigu, 
prireiktų kur kas daugiau nei vien dvasios tvirtybės, kad ištvertų 
tapatybės painiojimą, ir dar šitokiu mastu. O iš to, ką buvo girdė- 
jęs, Farokas galėjo pagrįstai spėti, kad pasitikėjimas savimi Dharo 
dvyniui nėra itin būdingas. Šiaip ar taip, ar dažnai sutiksi žmogų, 
kuris, beveik sulaukęs keturiasdešimties, dar tik kremta kunigys- 
tės mokslus, mąstė gydytojas. O Bombėjus Dharui puoselėja tokius 
jausmus, kad jo broliui, ko gero, net kiltų mirtinas pavojus! Nors 
pats buvo atsivertęs krikščionis, daktaras Daruvala menkai tikėjo 
spėjamai naivaus amerikiečio misionieriaus galimybe išgyventi su- 
sidūrus su nuožmia neapykanta, kuria Bombėjus liepsnojo Inspek- 
toriui Dharui, - tikriausiai jis neįstengtų net jos suprasti. 

Pavyzdžiui, Bombėjuje buvo įprasta niokoti Inspektoriaus 
Dharo filmų plakatus. Ir vien tik iš aukščiau įtaisytų afišų - tų mil- 
žiniškų reklaminių stendų, kurių buvo pilna visame mieste, - žiau- 
rus gražuolio Inspektoriaus Dharo veidas žvelgdavo nenutepliotas, 
mat čia jo nepasiekdavo iš gatvės svaidomos atmatos. Bet net ten, 
kur nepasiekdavo žmogaus ranka, pažįstamas neapkenčiamo an- 
tiherojaus veidas negalėjo išvengti išniekinimo - tuo išradingai 
pasirūpindavo Bombėjaus paukščiai. Atrodė, kad miesto varnas ir 
skeltauodegius peslius traukte traukia tamsios, skvarbios Inspekto- 
riaus akys ir garsiojo aktoriaus ištobulintas pašaipus vypsnys. Tad 
miesto afišose jo veidas buvo bent jau apdergtas paukščių. Tačiau 
net gausūs Dharo niekintojai negalėjo nepripažinti, kad tas vyps- 
nys kone tobulas. Tai buvo šypsena žmogaus, kuris, pamesdamas 
mylimąją, dar ir iš širdies mėgaujasi jos sielvartu. Ir visas Bombėjus 
jautė aitrų kančios geluonį. 

Visam likusiam pasauliui, netgi didžiajai Indijos daliai, neteko 
kęsti to pašaipaus vypsnio, su kuriuo Inspektorius Dharas žvelgė į 
Bombėjų. Nežinia kodėl neįtikėtinas Inspektoriaus Dharo filmų po- 
puliarumas neperžengė Maharaštros ribų, negana to, kiek žmonės 
garbino tuos filmus, tiek pat neapkentė Inspektoriaus Dharo - ne 
tik personažo, bet ir jį įkūnijančio aktoriaus. Jis buvo viena iš tų po- 
puliariosios kultūros pažibų, kurių publikai itin patinka neapkęsti. 
Savo ruožtu aktorius, regis, taip mėgavosi tuo aistringu savo paties 
įskeltu priešiškumu, kad niekad nė nesiėmė jokių kitų vaidmenų, 
nesivadino jokiu kitu vardu, jis virto Inspektoriumi Dharu. Būtent 
„Inspektorius Dharas“ buvo įrašyta net jo pase. 

Tiesa, tik indiškame pase, kuris iš tiesų buvo klastotė. Mat Indi- 
joje dviguba pilietybė draudžiama. Daktaras Daruvala žinojo, kad 
Dharas turi kitą, tikrą pasą - Šveicarijos; jis buvo Šveicarijos pilietis. 
Apsukrusis aktorius turėjo netgi šveicariškąjį gyvenimą, už kurį vi- 
suomet bus dėkingas Farokui. O Inspektoriaus Dharo filmų sėkmė 
bent iš dalies priklausė ir nuo to, kaip Dharui sekėsi saugoti nuo 
pašalinių akių asmeninį gyvenimą ir slėpti praeitį. Visokie žvaigž- 
džių biografijų tyrinėtojai, 0 jų nemažai, nėrėsi iš kailio, bet apie 
paslaptingąjį aktorių niekam nepavyko atkapstyti daugiau, nei jis 

pats leido, - Dharo autobiografija, lygiai kaip ir filmai, buvo aki- 
vaizdžiai išgalvota, dirbtinė, kartais išvis neįtikėtina. Inspektorius 
Dharas sukūrė pats save, negana to - absurdiškus, nepatikrinamus 
prasimanymus sugebėjo prakišti už tikrą pinigą, o tai, be abejo, dar 
vienas šliūksnis žibalo į tulžingos visuotinės neapykantos jam ugnį. 

Tačiau žiniasklaidos įniršis tik sustiprino Dharo pozicijas. Ka- 
dangi gandus lasiojantiems žurnaliūgoms jis šykštėjo faktų, tie 
rašė iš piršto laužtas istorijas, o tokiam kaip Dharas nieko geriau 
nė nereikėjo: prasimanymai tik dar labiau pinkliojo jį gaubiančias 
paslaptis, tik dar labiau kurstė jo keliamą isteriją. Inspektoriaus 
Dharo filmai buvo neįtikėtinai populiarūs, taigi Dharas veikiausiai 
turėjo gerbėjų, gal buvo net tokių, kurie juo žavėjosi, bet žiūrovai 
prisiekinėjo jo neapkenčiantys. Jų tulžingumą didino ir visiškas 
Dharo abejingumas žiūrovams. Aktorius manė, kad net gerbėjai 
žiūri filmus dėl vienos priežasties - nori pamatyti, kaip jis galų gale 
susimaus; bet jų ištikimybė, nesvarbu, kad nulemta laukimo, kada 
jis tėkšis veidu į purvą, užtikrino Dharui komercinę sėkmę: kie- 
kvienas naujas filmas užkopdavo į populiarumo viršūnę. Bombė- 
jaus kine pusdievių iškildavo nemažai, garbinti herojus buvo įpras- 
ta. Neįprastas buvo tik Inspektorius Dharas, neapkenčiamas, bet 
vis tiek - viena ryškiausių Žvaigždžių. 

Beje, ironija slypėjo jau pačioje situacijoje: vos gimę išskirti 
dvyniai - itin populiari tema indų kine. Dvyniai dažniausiai išski- 
riami ligoninėje arba pasimeta per audrą ar per geležinkelio katas- 
trofą. Paprastai vienas užauga tikras doruolis, o kitas nuklysta šun- 
keliais. Bet visuomet lieka kokia nors juos siejanti detalė, tarkime, 
perplėštas dviejų rupijų banknotas (ir abu sergsti savąją puselę). 
O paskui, kai juodu jau kimba kits kitam į gerklę, pusė banknoto 
išdavikiškai išplevena iš kurio nors kišenės. Šitaip vėl susitikę dvy- 
niai išgiežia savo visuomet pateisinamą pyktį ant tikrojo nenaudė- 
lio, neįtikėtino niekšo kailio (su tuo šunsnukiu publika paprastai 
būna paslaugiai supažindinama ankstesniame baltais siūlais siūtos 
istorijos epizode). 

Kaip karštai Bombėjus neapkentė Inspektoriaus Dharo! Tačiau 
Dharas buvo tikras dvynys, iš tiesy vos gimęs atskirtas nuo brolio, 

o tikroji jo istorija - dar labiau neįtikėtina, nei gebėtų suregzti ko- 
kio nors hindi kalba rašančio scenaristo vaizduotė. Bet tikrosios 
Dharo istorijos nežinojo beveik niekas - nei Bombėjuje, nei visoje 
Maharaštroje. 


Gydytojas - įsislaptinęs scenaristas 


Stovėdamas devintojoje vejoje, jausdamas, kaip pėdas glosto 
rausvi bugenvilijų žiedlapiai, daktaras Daruvala juste juto nea- 
pykantą, kuria Inspektoriui Dharui tryško pusprotis vyriausia- 
sis mali. Tasai bukaprotis vis dar stoviniavo greta Faroko, aiškiai 
mėgaudamasis situacijos ironija: tik pamanykite, Dharui, kuris 
iki šiol tik apsimetinėdavo esąs policijos inspektorius, dabar ten- 
ka vaidinti tą pat vaidmenį prie tikro lavono. Čia pat daktaras 
Daruvala prisiminė ir savo paties pirmąją reakciją suvokus, kad 
nelaimėlis ponas Lalas tapo grifų grobiu - juk ir jis nepraleido 
progos pasigardžiuoti ironija! Ką jis sukuždėjo Dharui? Ogi štai 
ką: „O tai jau tavo sritis, Inspektoriau.“ Dabar net graužėsi nagus 
taip pasakęs. 

Jei daktarą Daruvalą ir graužė šioks toks kaltės jausmas dėl to, 
kad taip menkai pažįsta tiek gimtąją, tiek ir naujaisiais namais ta- 
pusią šalį, ir jei jo pasitikėjimas savimi kiek kentėjo dėl nesugebė- 
jimo visiškai pritapti nei Bombėjuje, nei Toronte, kur kas labiau 
ir aštriau gydytoją kamavo bet kokia savyje atrasta detalė, tapati- 
nanti jį su masėmis: kokiu nors suskretėliu gatvėje, kokiu eiliniu 
prasčioku, kitaip tariant - paprasčiausiu žmogumi. Jei jis ir jau- 
tėsi nesmagiai suvokdamas, kad yra inertiškas tiek Kanados, tiek 
Indijos gyventojas, nors tą inerciją lėmė žinių bei patirties stoka, 
rimtai susigėsdavo tik sugavęs save galvojant lygiai taip pat kaip 
bet kas kitas. Gal jis ir buvo amžinas prašalaitis, bet - dar ir snobas. 
Ir štai dabar, pačios mirties akivaizdoje, daktaras Daruvala jautėsi 
pažemintas dėl šitokio originalumo stygiaus - nelauktai netikėtai 
paaiškėjo, kad jis yra tos pačios svorio kategorijos kaip ir tas bukas, 
kivirčnus sodininkas. 


46 JOHN IRVING 


Gydytoją užgriuvo tokia gėda, kad kokią akimirką jis nukreipė 
dėmesį į susisielojusį pono Lalo golfo partnerį, poną Banerdžį, ku- 
ris sustojo prie devintu numeriu pažymėtos vėliavėlės, kadaruojan- 
čios ant laibo, į duobutę įsmeigto stiebo, ir nesiryžo prisiartinti. 

Netikėtai prašneko Dharas - veikiau susidomėjęs nei nustebęs. 

— Prie vienos ausies išvarvėję nemažai kraujo, - tarė. 

- Tikriausiai grifai jau buvo įnikę jį kapoti, - atsiliepė daktaras 
Daruvala. Pats irgi arčiau nėjo; šiaip ar taip, jis ortopedas, ne pato- 
logas anatomas. 

— Kažkodėl neatrodo, - paprieštaravo Inspektorius Dharas. 

— Nagi, liaukis vaidinti policininką! - Farokui ėmė stigti 
kantrybės. 

Dharas nudelbė jį rūsčiu, priekaištingu žvilgsniu, kurio gy- 
dytojas jautėsi visiškai nusipelnęs. Suglumęs pašiūravo kojas, bet 
keletas ryškiaspalvių bugenvilijų žiedlapių įstrigo tarpupirščiuose. 
Gydytoją trikdė labai jau aiškiai įžiūrimas žiaurumas nekantrau- 
jančio vyriausiojo mali veide, gėdijosi ir dėl savęs, nė nebandan- 
čio padėti gyviesiems - mat ponas Banerdžis buvo paliktas kentėti 
vienui vienas, o ponui Lalui gydytojas nebegalėjo padėti. Vargšui 
ponui Banerdžiui netgi galėjo pasirodyti, kad daktarui Daruvalai 
negyvėlis - nė motais! O tos nerimą keliančios žinios, kurios nie- 
kaip neįstengė prisiversti pranešti savo brangiajam jaunesniajam 
draugui, Farokas tiesiog bijojo. 

Kaip neteisinga, kad būtent mane turėjo prislėgti ta našta - iš- 
kloti šitokią nemalonią naujieną! - galvojo daktaras Daruvala, 
valandėlę pamiršęs, kad Dharui tekusi neteisybė - dar didesnė. 
Nejaugi vargšui aktoriui dar nepakankamai kliuvo? Dharas ne tik 
išlaikė sveiką protą, akylai sergėdamas savo asmeninį gyvenimą, 
bet dar ir gerbė daktaro Daruvalos asmenines paslaptis, mat žino- 
jo, kad kaip tik gydytojas parašė scenarijus visiems Inspektoriaus 
Dharo filmams - žinojo, kad kaip tik Farokas sugalvojo personažą, 
kuriuo Dharas dabar pasmerktas būti. 

O juk tai turėjo būti dovana, priminė sau daktaras Daruvala; 
jis taip mylėjo tą vaikiną - kaip tikrą sūnų, ir vaidmenį sukūrė 
asmeniškai jam. Norėdamas išvengti priekaištingo Dharo žvilgs- 

nio, Farokas pritūpė ir ėmėsi krapštyti bugenvilijų žiedlapius iš 
tarpupirščių. 

Ak, mielas berniuk, ir į ką aš tave įklampinau, galvojo daktaras 
Daruvala. Nors Dharui buvo jau beveik keturiasdešimt, daktarui 
Daruvalai jis tebebuvo berniukas. Gydytojas ne tik sugalvojo tą 
prieštaringą personažą, policijos inspektorių, ne tik parašė scenari- 
jus filmams, užleidusiems Maharaštrą tikra beprotybe - jis taip pat 
sukūrė ir absurdišką biografiją, kurią populiarusis aktorius bandė 
pateikti publikai kaip tikrą autobiografiją. Nieko nuostabaus, kad 
visuomenė nė neketino tikėti. Tačiau Farokas žinojo, kad tikrąja 
Dharo gyvenimo istorija irgi niekas nebūtų patikėjęs. 

Pramanytoji Dharo biografija šokiravo ir kuteno jausmus ne 
ką mažiau nei jo filmų siužetai. Dharas tvirtino esąs nesantuokinis 
vaikas; jo motina neva esanti amerikietė, dabar jau buvusi Holi- 
vudo žvaigždė, o tėvas - tikras Bombėjaus policijos inspektorius, 
seniai pensininkas. Prieš keturiasdešimt metų (Inspektoriui Dha- 
rui suėjo trisdešimt devyneri) anuometinė Holivudo žvaigždė esą 
filmavosi Bombėjuje. Policijos inspektorius, vadovavęs jos apsau- 
gai, pametė galvą dėl aktorės, slaptus pasimatymus juodu skirdavę 
„Tadž Mahalo“ viešbutyje. Kai pasijuto nėščia, kino žvaigždė suda- 
riusi sutartį su policijos inspektoriumi. 

Tuo metu, kai gimė Dharas, išlaikyti, tegul ir visą gyvenimą, 
Indijos policijos inspektorių Holivudo žvaigždei būtų prireikę 
maždaug tokios pat sumos, kokią ji išleisdavo kokosų aliejui, kurio 
pildavosi į vonią, - ar bent jau šitaip bylojo pramanytoji istorija. 
Nesantuokinis kūdikis, ir dar indo sūnus, būtų iš esmės pakenkęs 
jos karjerai. Pasak Dharo, motina sutiko mokėti policijos inspekto- 
riui, jei šis prisiimtų visus kūdikio auginimo rūpesčius. Suma buvo 
pakankama, kad inspektorius galėtų tuoj pat eiti į atsargą; niekam 
nekėlė abejonių, kad jis perdavė sūnui sukauptas žinias apie polici- 
jos darbą, apie kyšius irgi. Filmuose Inspektorius Dharas nepaper- 
kamas. O visi tikri Bombėjaus policijos inspektoriai tvirtino, kad 
jei tik žinotų, kas yra tasai Dharo tėvas, tuoj pat jį nudobtų. Visi 
tikri policininkai net nebandė slėpti, kad mielai nužudytų ir patį 
Inspektorių Dharą. 

Daktaro Daruvalos gėdai, ši istorija buvo skylėta, pradedant 
anuo nežinomu filmu. Bombėjuje pastatoma daugiau filmų nei 
Holivude. Tačiau 1949-aisiais Maharaštroje amerikiečiai nefilma- 
vo jokio filmo - ar bent jau joks nepasirodė ekranuose. Įtartinai 
atrodė ir tai, kad neliko jokių įrašų apie policijos pajėgas, pasiųs- 
tas saugoti užsieniečių filmavimo aikštelių, nors, pasklaidžius bet 
kurių kitų metų bylas, tokių duomenų galima rasti į valias. O tai 
savaime piršo išvadą, kad 1949-ųjų dokumentus kažkas patyliu- 
kais pasisavino, be jokios abejonės - pasiūlęs kyšį. Tik kam to 
reikėjo? Beje, ir pati neva buvusioji Holivudo žvaigždė: jei ji išties 
buvo amerikietė ir filmavosi Bombėjuje, čia ją ir būtų laikę tikra 
Holivudo žvaigžde - net jei būtų buvusi kokia niekam nežinoma 
aktoriukė, netgi trečiarūšė aktorė, net jei filmas niekad nebūtų 
pasiekęs ekranų. 

Inspektorius Dharas geriausiu atveju sakydavo, kad jam nėmaž 
nerūpi išsiaiškinti, kas ji tokia. Sklido kalbos, neva Dharas išvis nė 
būt nebuvęs Jungtinėse Valstijose. Nors, pasak visažinių, angliškai 
jis kalbėjo laisvai, netgi be akcento, vis dėlto pats tvirtino kur kas 
mieliau kalbas hindi, be to, susitikinėjąs tiktai su indėmis. 

O blogiausiu atveju Dharas buvo prisipažinęs jaučiąs motinai, 
kad ir kas ji būtų, šiokią tokią panieką. Užtat tėvui skelbėsi esąs be 
atodairos, nepajudinamai atsidavęs, ir ta ištikimybė reiškėsi tvir- 
tu pasiryžimu neatskleisti tėvo tapatybės. Netgi sklido gandai, esą 
juodu susitinka tik Europoje! 

Vis dėlto nedera daktaro Daruvalos vien kaltinti: jo naudai by- 
loja tai, kad neįtikėtini prasimanymai vis dėlto buvo paremti ti- 
krove. Istorijos logiką ardė tik daugybė nutylėtų epizodų. Tarkime, 
Inspektorius Dharas pirmąsyk pasirodė ekrane pradėjęs trečią de- 
šimtį, bet kur jis buvo vaikystėje? Šitoks patrauklus vyras Bombė- 
juje negalėjo likti nepastebėtas ir būdamas vaikas, ypač - paauglys. 
Negana to, jo oda gerokai per šviesi - tamsaus gymio vyru jis būtų 
pavadintas nebent Europoje ar Šiaurės Amerikoje. Plaukai buvo 
tamsiai kaštoniniai, beveik juodi, akys anglies pilkumo, taigi - irgi 
beveik juodos; bet jei jo tėvas ir iš tikrųjų indas, sūnuje vis tiek būtų 
sunku įžvelgti net ir labai šviesios odos indo pėdsaką. 

Visi kalbėjo, neva Dharo motina veikiausiai buvusi šviesiaplau- 
kė ir mėlynakė, o visas policijos inspektoriaus indėlis - rasės požy- 
mius naikinantis poveikis, taip pat - nenugalima trauka prie žmog- 
žudysčių bylų. Šiaip ar taip, visas Bombėjus niurnėjo dėl to, kad 
masinį pamišimą sukeliančių filmų hindi kalba žvaigždė atrodąs 
pasauliui kaip šimtaprocentinis šiaurės amerikietis ar europietis. 
Niekas negalėjo pasiūlyti logiško argumento pernelyg šviesiam jo 
gymiui paaiškinti, ir tai kurstė gandus, neva Dharas - Faroko bro- 
lio, vedusio austrę, sūnus, o kadangi niekam nebuvo paslaptis, kad 
paties Faroko žmona irgi europietė, kai kas kuždėjosi, esą Dharas 
gali būti ir paties gydytojo vaikas. 

Gydytojas, išgirdęs tokią nuomonę, neslėpdavo žiovulio, visai 
nepaisydamas fakto, kad iki šiol dar likę nemažai gyvų dakvortie- 
čių, kurie neužmiršo retsykiais matydavę daktaro Daruvalos tėvą 
su kažkokiu šviesiaodžiu berniuku, pasirodančiu retai, tik per va- 
saros atostogas. Ir tasai įtartinai šviesaus gymio vaikas, anot šnekų, 
turėjęs būti vyresniojo Daruvalos vaikaitis! Vis dėlto Farokas žino- 
jo: geriausias atsakas į tokius ar panašius kaltinimus - tiesmukas 
neigimas be jokių paaiškinimų. 

Gerai žinoma, kad daugelis indų žavisi šviesia oda, o Dharas, 
be to, dar buvo apdovanotas ir atšiauriu grožiu. Tačiau Inspek- 
torius Dharas viešumoje griežtai atsisakydavo kalbėti angliškai 
arba kalbėdavo su pabrėžiamu hindi akcentu - tai buvo laikoma 
kaprizingo būdo apraiška. Sklido kalbos, kad kai jis kalbėdavo 
angliškai privačioje aplinkoje, jokio akcento išvis nebūdavo justi, 
bet iš kur tie gandonešiai galėjo žinoti? Inspektorius Dharas in- 
terviu duodavo labai retai, be to, kalbėtis sutikdavo tik apie savo 
„meną, griežtai laikydamasis nuostatos, kad asmeninis jo gyve- 
nimas yra „draudžiama zona“. (O kaip tik Dharo „asmeninis gy- 
venimas“ ir buvo galinti ką nors sudominti tema.) Jei žiniasklaida 
užspeisdavo jį į kampą kokiame naktiniame klube, restorane ar 
per fotosesiją prieš eilinio filmo premjerą, aktorius pasitelkdavo 
savo garsųjį vypsnį. Nesvarbu, koks būdavo klausimas, jis atsaky- 
davo arba juokais, arba rėždavo hindi kalba ar angliškai, su raiš- 
kiu apsimestiniu akcentu: 

— Niekada nesu buvęs Jungtinėse Valstijose. Motina manęs nė- 
maž nedomina. O jei kada turėsiu vaikų, jie bus indai. Indai patys 
protingiausi. 

Dharas įstengdavo atlaikyti į jį smingančius žvilgsnius, gebėjo 
apgauti ir bet kokios kameros akį. Buvo augalotas, bet pastaruoju 
metu ėmė stambėti, ir tai jau atrodė pavojinga. Iki kokių trisdešimt 
penkerių jo raumenys buvo aiškiai matomi, pilvas plokščias. Ne- 
žinia, ar čia kaltas artėjantis viduramžis, ar vis dėlto išlakus Dha- 
ro stotas neatitiko įprastų tipiško moterų numylėtinio kūno ma- 
tmenų, o gal priežastis buvo pomėgis kilnoti svarmenis drauge su 
neslepiamu gebėjimu išsiurbti nemenką kiekį alaus - šiaip ar taip, 
aktoriaus apkūnumas baudėsi išklibinti jo - kieto vyruko - repu- 
taciją. (Bombėjuje jis buvo laikomas gerai įmitusiu kietu vyruku.) 
Kritikai kitąsyk išvadindavo jį Alaus Pilvu, bet tik už akių; vis dėlto 
kaip vyras, sulaukęs beveik keturiasdešimties, Dharas buvo dar vi- 
sai neblogos sportinės formos. 

Apie daktaro Daruvalos scenarijus reikia pasakyti, kad jie sky- 
rėsi nuo Indijoje įprasto vadinamojo masalos žanrų mišinio. Taip, 
Faroko siužetai buvo ir grubūs, ir neskoningi, bet vulgarumas - ne- 
abejotinai vakarietiško tipo: paties pagrindinio personažo nuožmu- 
mas buvo liaupsinamas kaip dorybė (Dharas paprastai elgdavosi 
bjauriau už daugumą filmo niekšų), o savotiškas sentimentalumas 
kone prilygo egzistencializmui (Dharo nekamavo vienatvė, nes jis, 
regis, pats visų šalinosi). Pasitaikydavo ir atpažįstamų detalių, savo- 
tiškų reveransų Indijos kinui, tačiau jas daktaras Daruvala pateik- 
davo su kreiva pašaliečio ironija: neretai dievai nužengdavo iš dau- 
sų (kad aprūpintų Inspektorių Dharą slapta informacija), o visus 
niekdarius būdavo apsėdęs nelabasis (tegul ir veltui). Niekšingumo 
įsikūnijimas paprastai būdavo nusikaltėliai ir didžiuma policijos 
pajėgų, o pergalės sekso fronte - rezervuotos Inspektoriui Dharui, 
kurio didvyriška veikla dažnai neišsitekdavo įstatymo apibrėžtuose 
rėmuose. Beje, moterims, su kuriomis mylėdavosi, Dharas papras- 
tai likdavo visiškai abejingas, o tai jau buvo įtartinai europietiška. 

Filmų muzika buvo įprastas indiškas derinys: aiksinčių, ūkčio- 
jančių merginų chorai, kuriems pritaria triukšmingas gitarų, tabla 

būgnelių, smuikų ir styginių vinų džeržgimas. Net pats Inspekto- 
rius Dharas, nors užkietėjęs cinikas, kartkartėmis imdavo judinti 
lūpas, pritardamas dainai. Nors žiopčiodamas ir nenusidainuo- 
davo, žodžių verčiau nekartoti, mat tai paprastai būdavo maž- 
daug tokio lygio posmai: Baby, I guarantee it, you re gonna find me 
gratifying!* Indiškuose filmuose tokios dainelės atliekamos hindi 
kalba - ir tai buvo dar vienas pavyzdys, kaip Inspektoriaus Dharo 
filmai tyčia braukė prieš plauką tradicijai. Dharas kriokdavo an- 
gliškai, su visu nepakenčiamu hindi akcentu; net pagrindinė daina, 
atliekama mergaičių choro ir kartojama bent dusyk kiekviename 
Inspektoriaus Dharo filme - ir ta buvo angliška. Dainos, beje, visi 
irgi negalėjo pakęsti, tačiau ji buvo didžiulis hitas. Nors pats para- 
šęs, daktaras Daruvala krūptelėdavo ją išgirdęs. 


Sakai, Inspektorius Dharas - 
Paprastas mirtingasis? 

Tai tu sakai, taip tu sakai! 
Mums jis panašus į dievą! 


Sakai, 

Krapnoja lietutis? 

Tai tu sakai, taip tu sakai! 
Mums panašiau į tikrą liūtį! 


Nors Dharas ir pataikydavo žiopčioti dainos žodžius, bet ne- 
demonstravo jokio entuziazmo tam menui, kuriam šitiek žmonių 
jautė pagiežą. Vienas kritikas net išvadino jį Tingialūpiu. Kitas 
prikaišiojo, esą Dharo niekas nebeišjudina - jam stingą entuziaz- 
mo viskam. Kaip aktorius, Dharas daugybei žmonių buvo itin pa- 
trauklus - galbūt kaip tik dėl to, kad atrodė nuolat prislėgtas, tarsi 
niekšybės būtų jį traukiantis magnetas, o galutinis triumfas prieš 
blogį - amžinas prakeiksmas. Dėl to kiekvienai aukai, kurią Ins- 
pektorius Dharas siekė išgelbėti ar už kurią atkeršyti, buvo priski- 


* Mažute, užtikrinu, aš sugebėsiu tave patenkinti. 

riama tam tikra melancholija, o kiekvieno piktadario laukė ne šiaip 
kokia, o vaizdingu smurtu pagardinta bausmė. 

O sekso scenos buvo atmieštos geroka satyros doze. Jei perso- 
nažai mylėdavosi, žiūrovas ekrane matydavo pakaitalą - siūbuo- 
jantį traukinį iš senos kino kronikos, ejakuliaciją reikšdavo tingiai 
krantą laižančios bangos. Nuogybes (kurias, be kita ko, draudė ir 
Indijos cenzūros įstatymas) sėkmingai pakeisdavo drėgmė: per- 
sonažai, žinoma, padoriai apsirengę, glamonėdavosi gatvėje lie- 
tui lyjant - galėjai pamanyti, kad Inspektorius Dharas narplioja 
nusikaltimus tik lietinguoju sezonu. Gal per kiaurai permirkusį 
sarį kur ir šmėkštelėdavo spenelis, ar bent žiūrovas galėdavo įsi- 
vaizduoti jį pastebėjęs, bet tai būdavo veikiau švelnus dirginimas 
nei tikra erotika. 

Panašiai maskuojamos, dažniausiai ir išvis nutylimos, buvo ir 
bet kokios socialinės ar ideologinės aktualijos. (Polinkio domėtis 
tokiais dalykais pats daktaras Daruvala nebuvo išsiugdęs nei To- 
ronte, nei Bombėjuje.) Kokio nors pamokslavimo filmuose nebū- 
tum radęs nė su žiburiu, jei neminėsime įprastų užuominų, kad 
policija - kiaurai korumpuota, kad joje veikia sudėtinga kyšių sis- 
tema. Graudžios smurtinės mirties scenos, lydimos ašaringų gedu- 
lo vaizdų, buvo kur kas svarbiau už bet kokius mėginimus žadinti 
tautinę savimonę. 

Inspektoriaus Dharo personažas buvo nuožmus ir kerštingas, 
be to, absoliučiai nepaperkamas - nebent seksualiai. Filmų mote- 
rys būdavo paprastai, net primityviai padalytos į „gerietes“ ir „blo- 
gieties, o Dharas be didesnių skrupulų naudojosi tiek vienų, tiek 
kitų paslaugomis, tiesą sakant, jam tiko visos. Na, beveik visos. Mat 
jis niekad neleisdavo sau jokių malonumų su vakarietėmis, o kie- 
kviename Inspektoriaus Dharo filme pasipindavo bent viena mote- 
ris iš Vakarų, būtinai - itin šviesaus gymio, geidžianti patirti meilės 
nuotykį su Inspektoriumi Dharu. Ir jis visada su panieka ją atstum- 
davo - tai buvo tarsi koks jo parašas, lyg prekės ženklas, ir dėl šios 
kiekviename filme pasikartojančios detalės jį šitaip garbino Indijos 
moterys ir jaunos merginos. Galbūt šis Dharo charakterio bruožas 
atspindėjo jausmus motinai, o gal atstojo pramanytą liudijimą, lyg 

ir patvirtinantį teiginį, esą visi jo vaikai būsią tik indai, - kas žino? 
Kas išvis žinojo apie Inspektorių Dharą ką nors tikra? Nebent tai, 
kad jo neapkenčia visi vyrai ir myli visos moterys (kurios irgi skel- 
bėsi jo neapkenčiančios). 

Netgi tos indės, su kuriomis jis susitikinėdavo, visos lig vie- 
nos uoliai sergėjo jo asmeninio gyvenimo slaptumą. Kartais pra- 
sitardavo: „Jis visai ne toks kaip filmuose.“ (Ir - jokių patiksli- 
nimų, jokių pavyzdžių.) Arba: „Jis labai senamadiškas, tikras 
džentelmenas.“ (Vėlgi - niekas net nebandė prašyti kokių nors 
įrodymų.) „Jis toks kuklus, iš tikrųjų, ir labai tylus, - viena kita 
pasakydavo ir taip. 

Visi lengvai patikėjo, kad jis iš tikrųjų „tylus“; buvo įtarimų, 
esą jis išvis nė žodžio neprataria ne pagal scenarijų - šis su pasi- 
tenkinimu, nė nesusimąsčius paleistas gandas iš esmės prieštaravo 
kitam, bylojančiam, jog jis privačioje aplinkoje kalbąs angliškai be 
jokio akcento; bet kam tai rūpi? Vieni netikėjo išvis jokiomis pa- 
skalomis apie jį, savo ruožtu kiti buvo pasiryžę tikėti viskuo, ką 
tik išgirsdavo. Esą jis įsitaisęs dvi žmonas, viena iš jų - Europoje. 
Esą užtaisęs visą dešimtį vaikų: visi jie nesantuokiniai, jis nė vieno 
nepripažinęs. Ir pagaliau - neva jis gyvenąs Los Andžele, pas savo 
besarmatę motiną! 

Apipintas gandais gandeliais, pats kurstantis prieštarą tarp 
dviejų kraštutinumų: neapsakomo filmų populiarumo ir neapsa- 
komos neapykantos jo asmeniui dėl pašaipiojo vypsnio, - Dharas 
taip ir liko neperprantamas. Garsusis jo vypsnys gerokai trenkė ir 
sarkazmu; joks kitas stambaus sudėjimo pusamžis vyriškis negalė- 
jo atrodyti šitoks šaltakraujis. 

Dharas imdavosi tik vienos vienintelės rūšies labdaringos vei- 
klos, bet taip karštai, taip įtikinamai siekė visuomenės paramos 
savo asmeninei kampanijai, kad publikos akyse prilygo bet kuriam 
kitam iš vos keleto žinomų Bombėjaus filantropų bei labdarių. Jis 
filmuodavosi socialinėse luošų vaikų ligoninės reklamose, kurias 
transliavo televizija. Tų filmukų, visada finansuojamų paties Dha- 
ro, poveikis buvo pribloškiantis. (Beje, scenarijus reklamoms irgi 
rašė daktaras Daruvala.) 

Televizijos ekrane Inspektorius Dharas pasirodo apystambiu 
planu, jis vilki ilgus palaidus baltus marškinius be apykaklės - 
mandarinų stiliaus kurtą; jis žvelgia į žiūrovą nutaisęs ištobulintą 
pašaipų vypsnį, bet tik tol, kol, jo manymu, visiškai prikausto pu- 
blikos dėmesį. O tada sako: 

- Tikriausiai jums labai patinka manęs neapkęsti: aš uždirbu 
krūvą pinigų, bet nieko neduodu niekam - išskyrus šituos vaikus. 

Paskui eina keletas filmuotų vaizdelių: Dharas su luošais vai- 
kais ortopedijos klinikoje. Mergaičiukė išklaipytomis galūnėmis 
šliaužia prie Inspektoriaus Dharo, o šis tiesia jai rankas; Inspekto- 
rius Dharas, apsuptas spoksančių į jį vaikų invalido vežimėliuose; 
Inspektorius Dharas iškelia iš sūkurinės vonios berniuką, neša prie 
balto stalo, o ten dvi slaugės jam užsegioja kojų įtvarus - berniuko 
kojos laibesnės net už rankas. 

Ir vis tiek Inspektoriaus Dharo visi neapkentė, būdavo, net už- 
puola. Vietiniai mušeikos norėdavo įsitikinti, ar jis tikrai toks kie- 
tas ir taip puikiai įvaldęs kovos būdus kaip jo įkūnijamas policijos 
inspektorius - ir įsitikindavo. Į priekabes žodžiu jis atsakydavo tik 
kiek santūresniu garsiojo vypsnio variantu. Taip išsišiepęs atrody- 
davo truputį išgėręs. Tačiau, iškilus fizinei grėsmei, nedvejodamas 
atsakydavo tuo pačiu; sykį vienam tokiam, užsimojusiam trenkti 
kėde, Dharas liuobė atgal stalu. Tad, visų nuomone, aktorius buvo 
toks pat grėsmingas kaip ir jo personažas. Kartą kitą buvo sutru- 
pinęs priešininkui kaulus; gal todėl, kad nutuokė apie ortopediją, 
gebėjo kaip reikiant sužaloti užpuolikui sąnarius. Kitaip tariant, 
varžovą prireikus sudorodavo iš peties. Tačiau Dharas niekad nesi- 
veldavo į peštynes pats, tiesiog kartą įveltas laimėdavo. 

Menkaverčiai jo filmai būdavo sukami paskubomis, jis tik 
šmėkštelėdavo reklaminiuose renginiuose; sklido gandas, kad Bom- 
bėjuje Dharas išvis neužsibūna. Jo vairuotojas buvo toks paniurėlis 
žemaūgis, buvęs cirko klounas, kuriam gandus lasiojanti spauda 
be jokių skrupulų prilipdė galvažudžio etiketę. (Vinodas didžiavosi 
tokiais įtarimais.) Ir dar - be pulko moterų, su kuriomis susitikinė- 
davo, nebuvo žinoma, kad Dharas turėtų kokių nors draugų. Bene 
vienintelis nuo visuomenės neslepiamas jo pažįstamas buvo nedaž- 

nai Bombėjuje apsilankantis gydytojas, luošų vaikų ligoninės gar- 
bės chirurgas konsultantas, kuris paprastai rūpindavosi ir užsienio 
parama ligoninei; tačiau su šia draugyste visiems teko susitaikyti 
kaip su ilgalaikiu ryšiu, atspariu žiniasklaidos antpuoliams. Dakta- 
ras Daruvala - įžymus Kanados gydytojas, šeimos žmogus, buvu- 
sio Bombėjaus luošų vaikų ligoninės vyriausiojo gydytojo (velionio 
daktaro Laudžio Daruvalos) sūnus - spaudos atstovams šykštėjo 
bet kokios informacijos. Paklaustas, kas jį sieja su Inspektoriumi 
Dharu ir kokie jų santykiai, daktaras Daruvala atsakydavo tik tiek: 
„Aš - gydytojas, ne liežuvautojas.“ Be to, abu vyrus, vyresnįjį ir 
jaunesnįjį, sutikti drauge buvo įmanoma tik Dakvorto klube. Ži- 
niasklaidos landūnų ten niekas neįleisdavo, o patys klubo nariai 
svetimų pokalbių klausymąsi laikė itin smerktinu reiškiniu (išimtis 
buvo daroma tik senajam patarnautojui parsui). 

Vis dėlto daug kam labai magėjo sužinoti, kaip čia atsitiko, kad 
Inspektorius Dharas išvis tapo Dakvorto klubo nariu. Kino žvaigž- 
dės ten irgi nebuvo pageidaujamos. Negana to, norinčiųjų patekti į 
klubą sąrašas buvo ilgas, tad laukti tekdavo ištisus dvidešimt dvejus 
metus, o aktorius tapo nariu vos dvidešimt šešerių - vadinasi, pa- 
raišką turėjo pateikti būdamas kokių ketverių! O gal kažkas padarė 
tai už jį. Ir dar, daugumai dakvortiečių vis dėlto anaiptol neatrodė, 
kad Inspektorius Dharas - pakankamai nusipelnęs „bendruomenės 
lyderis“; kai kurie nariai pabrėždavo jo nuopelnus luošų vaikų ligo- 
ninei, kiti ginčijo, esą Inspektoriaus Dharo filmai daro žalingą įtaką 
visam Bombėjui. Savaime suprantama, niekas nė nebandė užgniauž- 
ti tokių gandų ar nusiskundimų, sklandančių senajame klube. 


Daktarą Daruvalą graužia abejonės savimi 


Taip pat nesulaikomai pasklido ir jaudinanti Žinia apie negyvą 
golfininką bugenvilijų tankumyne šalia devintosios vejos. Kaip tik 
ištikimas savajam personažui Inspektorius Dharas aptiko kūną. 
Be jokios abejonės, spauda tikėtųsi, kad Dharas ir išnarplios nu- 
sikaltimą. Tačiau neatrodė, kad čia būta kokio nors nusikaltimo, 

nors dakvortiečiai tarpusavyje ir kuždėjosi, esą ponas Lalas golfo 
lauke perlenkdavęs lazdą ir jo veiksmuose galima įžvelgti nusikal- 
timo sudėties apraiškų, o šitoks siautėjimas nuniokotose bugenvi- 
lijose senajam džentelmenui nė negalėjęs baigtis geruoju. Kai čia 
pasidarbavo grifai, pirminio vaizdo nebebuvo įmanoma susidaryti, 
tačiau atrodė, kad poną Lalą bus pakirtęs jo paties itin nesėkmin- 
gas smūgis. Ponas Banerdžis, kone visą gyvenimą buvęs pono Lalo 
partneris, pasiguodė daktarui Daruvalai, esą jaučiasi tarytum pats 
nužudęs draugą. 

- Devintoji duobutė jam visada būdavo lyg užkerėta! - sušu- 
ko. - Bet man nereikėjo dėl to jo erzinti! 

Daktaras Daruvala pagalvojo, kad ir pats nepraleisdavo progos 
panašiai patraukti pono Lalo per dantį; iš tiesų sunku būdavo atsi- 
spirti pagundai pasišaipyti regint, kaip entuziastingai ponas Lalas 
neria į žaidimą, kuriam buvo apgailėtinai negabus. Tačiau dabar, 
kai tas žaidimas atėmė jam gyvybę, pono Lalo įkarštis Žaisti golfą 
anaiptol neatrodė toks juokingas kaip anksčiau. 

Farokas netikėtai užjuto lyg ir kokią miglotą analogiją, siejančią 
jo paties kūrybinį procesą, paleidusį pasaulin Inspektorių Dharą, ir 
pono Lalo golfą; ši nepageidaujama jungtis buvo staiga tvokstelė- 
jusio dvoko pasekmė. Šis nebuvo toks stiprus kaip tik ką ankšto- 
je patalpoje išsituštinusio žmogaus išmatų tvaikas, užtat kažkoks 
tuo pat metu lyg ir labiau pažįstamas, ir labiau atsietas, priminė gal 
saulėkaitoje pūvančių atliekų ar užsikimšusios kanalizacijos smar- 
vę. Farokas pagalvojo apie kambarines gėles ir žmogaus šlapimą. 

Gal tai smarkiai pritempta, bet pono Lalo mirtino įjunkio į 
golfą ir daktaro Daruvalos scenarijų rašymo palyginimas iš esmės 
buvo gana paprastas: Inspektoriaus Dharo filmai buvo pripažinti 
neturį išvis jokios meninės vertės, tačiau gydytojas, rašydamas sce- 
narijus, įdėdavo išties daug triūso; pats Inspektorius Dharas dau- 
geliui žiūrovų atrodė šiurkštus, negana to, buvo tokių, kurie išvis 
laikė jį siaubingu bjaurybe, tačiau gydytojas kūrė Dharą vien tik 
su meile; ir dar - gana gležna Faroko savigarba rėmėsi savęs kaip 
įsislaptinusio rašytojo suvokimu nė kiek ne mažiau nei gerbiamo 
chirurgo ortopedo reputacija, nors jis buvo netikras rašytojas, tik 

scenaristas, ir netgi - dar blogiau - laikomas nevykėliu samdomu 
rašeiva, tikra už pinigus parsidavinėjančia šliundra, nedrįstančia 
savo kūrinių net pasirašyti. Kadangi aktorius, vaidinantis Inspek- 
torių Dharą, pats virto (visuomenės akimis) savo įkūnijamu perso- 
nažu, nėra ko stebėtis, kad ir scenarijų autorystė buvo priskiriama 
pačiam Dharui. Tikrą malonumą Farokui suteikdavo tik pats rašy- 
mo procesas; ir vis dėlto, nors rašydavo pasimėgaudamas, jo darbo 
rezultatai susilaukdavo tik pajuokos ir neapykantos. 

Nelabai seniai Inspektorių Dharą pasiekė gana rimti grasinimai 
nužudyti, ir sunerimęs daktaras Daruvala ėmė svarstyti, ar nerei- 
kėtų to rašymo mesti; ketino pasidalyti šia mintimi su aktoriumi 
ir paklausti jo nuomonės. Jei aš neberašysiu, galvojo Farokas, ką 
darys Dharas? Jeigu neberašysiu, ką darysiu aš pats? Jis susimąstė 
ir apie tai, mat jau seniai įtarė: Dharas galbūt neprieštaraudamas 
sutiktų nusikratyti Dharo asmenybės, ypač dabar. Kęsti nuolatines 
„The Times of India“ užgaules - vienas dalykas, tačiau grasinimai 
mirtimi - visai kas kita. 

Štai dabar dar ta netikėta asociacija su pono Lalo meile gol- 
fui, ir dar neaiškios kilmės dvokas: įsaulyje pūvančios atmatos, gal 
tvaikas, sklindantis iš kažin kada užsikimšusios kanalizacijos, - o 
galbūt tiesiog kažkas nuolat šlapindavosi bugenvilijose? Tik tokių 
minčių jam betrūko. Daktaras Daruvala staiga išvydo save tokį pat 
kaip ir vargšas pasmerktas ponas Lalas; pagalvojo, kad pats yra toks 
pat prastas, tik liguisto potraukio kamuojamas rašytojas, koks po- 
nas Lalas buvo golfininkas. Štai, tarkime, ne tik sukurpė dar vieną 
scenarijų - jau sumontuotas ir naujas filmas. Taip jau sutapo, kad 
ekranuose jis pasirodys prieš pat Dharo dvynio atvykimą į Bombė- 
jų arba vos šiam atvykus. Tad ir pats Dharas buvo priverstas trintis 
čia: pagal sutartį turėjo duoti interviu, tegu vos keletą, ir dalyvauti 
naujojo filmo reklaminėje fotosesijoje. (Tokių priverstinių santykių 
su žiniasklaida niekad nebuvo įmanoma apriboti tiek, kad Dharas 
liktų patenkintas.) Žinoma, galima visiškai pagrįstai laukti, kad šis 
filmas sukels nė kiek ne mažiau triukšmo nei ankstesnis. Tad metas 
sustoti - kaip tik dabar, galvojo daktaras Daruvala. Kol nepradėjau 
rašyti dar vieno scenarijaus! 

Vis dėlto - o kaip sustoti? Juk jam taip patinka rašyti! Kur pa- 
sisemti bent šiek tiek vilties patobulėti? Farokas ir iki šiol stengėsi 
rašyti kuo geriau; kaip ir nelaimėlis ponas Lalas, jis vis beviltiškai 
grįždavo į devintąją veją. Ir kaskart pažyra nudraskyti žiedlapiai, o 
baltasis kamuoliukas vis tiek įžūliai atsisako paklusti; lygiai taip pat 
ir jis, iki kelių įsibridęs į amaro apniktas bugenvilijas, it paklaikęs 
vis švaistysis lazda, taikydamas į baltąjį kamuoliuką. Kol ateis tokia 
diena, kai virš galvos susitelks grifai ir ims leistis. 

Variantų, iš kurių gali rinktis, esama tik dviejų: arba kirsk laz- 
da į kamuoliuką, užuot šienavęs žiedlapius, arba daugiau išvis ne- 
bežaisk. Daktaras Daruvala tai suprato, bet niekaip negalėjo apsi- 
spręsti - kaip negalėjo ir prisiversti pranešti Inspektoriui Dharui 
tos gluminančios žinios. Kad ir kaip būtų, galvojo gydytojas, ar iš- 
vis įmanoma viltis, jog kada nors pavyks iššokti aukščiau bambos? 
Kaip padaryti geriau, nei gali? Kita vertus, o kaip man tai mesti, jei 
„tai yra mano gyvenimo veikla? 

Jam paprastai atlėgdavo, kai pagalvodavo apie cirką. Lyg vai- 
kas, kuris didžiuojasi galėdamas išvardyti Kalėdų Senelio elnių ar 
septynių nykštukų vardus, Farokas pasitikrino, ar dar prisimena 
Didžiojo Karališkojo liūtų vardus: Ramas, Radža, Vaziras, Moti- 
na, Deimantas, Šankeras, Karūna, Maksas, Hondo, Didenybė, Lilė 
Mol, Leo bei Teksas. Ir dar jaunikliai: Sita, Gita, Džulė, Devė, Bi- 
mas ir Liusė. Liūtai būdavo pavojingiausi tarp pirmo ir antro šė- 
rimo. Mėsgaliais išterliotos letenos slidinėdavo; slampinėdami po 
narvą ir laukdami antros porcijos, plėšrūnai dažnai paslysdavo ir 
griūdavo ar šonu rėždavosi į narvo grotas. Ir tik po antro šėrimo 
aprimdavo, tada švariai nusilaižydavo letenas. Susidūręs su liūtais, 
kai kuriais dalykais gali neabejoti. Liūtai visada yra liūtai, jie ne- 
bando būti kuo nors, kuo būti negali, kaip kad daktaras Daruvala 
vis bandė būti rašytoju... arba indu! - dingtelėjo jam. 

Per penkiolika metų jam taip ir nepavyko aptikti jokio ge- 
netinio pakitimo, lemiančio achondroplastinį žemaugiškumą, 
niekas jo ir neskatino tęsti projektą. Tačiau jis nenuleido rankų. 
Projektas dar nebuvo miręs, ir gydytojas nė neketino jo numarin- 
ti - bent jau kol kas. 

Viskas dėl to, kad dramblys 
užmynė sūpuoklių lentą 


Artėdamas prie šešiasdešimtmečio, daktaras Daruvala pokalbiuose 
jau džiugiai nebežarstydavo jokių savo atsivertimo į krikščionybę 
detalių, tarsi itin lėtas jo atsivertimo procesas būtų pagaliau pasi- 
baigęs. Tačiau prieš penkiolika metų - tada, kai gydytojas važiavo 
į Kros Maidane įsikūrusį cirką, skubindamasis įvertinti sužaloto 
žemaūgio būklės, - Faroko tikėjimas dar tebebuvo gana šviežias, ir 
jis jau buvo spėjęs atskleisti Vinodui kai kurias stebuklingas deta- 
les. Jei žemaūgis iš tikrųjų vadavosi mirtimi, gydytojas galėjo bent 
trupučiuką pasiguosti prisiminimais apie aną religinio pobūdžio 
pokalbį - mat Vinodas buvo itin tikintis. Vėlesniais metais paguo- 
dos tikėjime Farokas rasdavo vis mažiau ir mažiau, kol atėjo tokia 
diena, kai jis, kalbėdamasis su Vinodu, ėmė išvis vengti religinių 
temų. Mat laikui bėgant žemaūgis gydytojui ėmė atrodyti tikras re- 
liginis fanatikas. 

Tačiau anuomet, pakeliui į Mėlynąjį Nilą aiškintis, kokia pra- 
gaištis ištiko žemaūgį, daktarui Daruvalai kiek atlėgo prisiminus, 
kaip Vinodas džiaugėsi aptikęs paralelių, siejančių hinduizmo atša- 
ką, kurią išpažino pats, su daktaro Daruvalos krikščionybe. 

— Gali sakyti, kad trejybę turime ir mes! - tąsyk sušuko že- 
maugis. 

— Brahma, Šiva, Višnus - apie juos kalbi? - pasitikslino gydytojas. 

— Visa, kas sukurta, valdo trys dievai, - paaiškino Vinodas.- 
Pirmasis - Brahma, Kūrėjas, - visoje Indijoje tėra viena vienintelė 
jo šventykla! Antrasis - Višnus, Išsaugojimo arba Būties dievas. 
Trečiasis - Šiva, Virsmo dievas. 

— Virsmo? - nustebo Farokas. - Maniau, kad Šiva - Griovėjas, 
Naikinimo dievas. 

— Ir kodėl visi taip sako! - pasipiktino žemaugis. - Visa, kas 
sukurta, yra cikliška, nieko nėra baigtinio. Man kur kas labiau pa- 
tinka laikyti Šivą Virsmo dievu. Kartais mirtis - irgi tik permaina. 

— Suprantu, - atsakė daktaras Daruvala. - Galimas ir toks, po- 
Zityvus požiūris į ją. 

- Tai ir yra mūsų trejybė - trimurtis, - kalbėjo žemaūgis. - Su- 
kūrimas, Išsaugojimas, Virsmas. 

— Tik aš, ko gero, nesuprantu moteriškųjų pavidalų, - narsiai 
prisipažino Farokas. 

- Dievų galią išreiškia moteriškasis pradas, - paaiškino Vino- 
das. - Durga, moteriškasis Šivos pavidalas, yra Mirties ir Naikini- 
mo deivė. 

— Pats ką tik sakei, kad Šiva — Virsmo dievas, - pertraukė jį 
gydytojas. 

— Bet jo moteriškasis pavidalas, Durga, yra Mirties ir Naikini- 
mo deivė, - pakartojo žemaūgis. 

- Suprantu, - pakartojo ir daktaras Daruvala; atrodė, kad atsa- 
kyti šitaip bus geriausia. 

- Durga mane sergsti, aš jai meldžiuosi, - pridūrė Vinodas. 

- Mirties ir Naikinimo deivė tave sergsti? - nustebo Farokas. 

- Ji visada gina mane ir globoja, - primygtinai patikino že- 
maūugis. 

- Suprantu, - dar sykį pakartojo daktaras Daruvala; jam pasi- 
rodė, kad Mirties ir Naikinimo deivės apsauga turėtų būti susijusi 
su karminiais dalykais. 

Galų gale Farokas rado Vinodą, gulintį ant apšnerkštos žemės 
po Žiūrovų tribūna; atrodė, kad žemaūgis bus nukritęs tarp medi- 
nių sąramų iš kokios ketvirtos ar penktos eilės. Cirko darbininkai 
prasklaidė minią, bet laisvas liko tik nedidelis žiūrovų tribūnos 
plotas - tas, kur po kėdėmis nejudėdamas gulėjo Vinodas. Kaip že- 
maūgis sugebėjo ten nugarmėti, kol kas nebuvo aišku. Galbūt kaip 
tik ketino rodyti kurį nors iš tų klounų triukų, kuriuose paprastai 
dalyvauja žiūrovai? 

Kitoje arenos pusėje padrikas žemaūgių klounų pulkelis di- 
dvyriškai stengėsi patraukti žiūrovų minios dėmesį - rodė gana 
nuvalkiotą „Bezdančio klouno numerį: pro skylę plačių margas- 
palvių kelnių sėdynėje vienas žemaūgių nepailsdamas „pirsno- 
jo talko miltelius kitiems žemaūgiams į veidą. Klounai anaiptol 
neatrodė išsekę ar negaluojantys, nors ir buvo paaukoję po „Va- 
cutainer“ mėgintuvėlį kraujo - tam ryžtis juos begėdiškai įtiki- 

no Vinodas, o daktaras Daruvala prisidėjo taip pat begėdiškai: 
primelavo, kaip Vinodas ir buvo pataręs. Žemaūgių kraujas neva 
būsiąs panaudotas įlieti šiek tiek jėgų vienam mirštančiam že- 
maūgiui; Vinodas šį melą dar labiau apsunkino surietęs kitiems 
klounams, neva pats jau leido gydytojui nusiurbti tiek jo kraujo, 
kiek tas pageidavo. 

Laimė, bent šįsyk arenos administratorius nepaskelbė per gar- 
siakalbius visiems susirinkusiems, kad atvyko gydytojas. Kadangi 
Vinodas gulėjo po tribūna, dauguma žiūrovų jo nė nematė. Faro- 
kas pritūpė ant apšnerkštos aslos, tarp žiūrovų primėtytų šiukšlių: 
riebaluotų popierinių pakuočių ir gaiviųjų gėrimų buteliukų, išai- 
žytų žemės riešutų kevalų, išdrabstytų arekų riešutų gabalėlių. Iš 
apačios buvo gerai matyti ir baltos juostelės, išmarginusios medi- 
nės apkalos lenteles: paano* mėgėjai kalkėmis išteptus pirštus lyg 
niekur nieko nusišluostydavo į kėdės apačią. 

— Manau, tai dar ne galas, - sukuždėjo Vinodas išvydęs gydyto- 
ją. - Aš tikriausiai nemirštu. Tik persimainau į kažką kita. 

— Pasistenk nejudėti, - paliepė daktaras Daruvala. - Ir pasakyk, 
kur skauda. 

— Aš nejudu. Ir nieko man neskauda, - atsakė Žemaūgis. - Visai 
nejaučiu užpakalio. 

Kaip ir dera giliai tikinčiam žmogui, žemaūgis gulėjo stojiškai 
kentėdamas, trišakius primenančias rankas sunėręs ant krūtinės. 
Tik vėliau pasiskundė, kad niekas taip ir neišdrįso prie jo artintis, 
niekas, išskyrus prekeivį, vadinamąjį čana-valą, ant krūtinės pasi- 
kabinusį prekydėžę su riešutais. Vinodas prekijui pasiskundė, esą 
nutirpęs užpakalis, štai kodėl arenos administratorius nutarė, kad 
žemaūgiui bus lūžęs koks kaklo ar nugarkaulio slankstelis. Vinodas 
manė, jog kam nors mažų mažiausia derėjo pasikalbėti su juo ar 
išklausyti jo gyvenimo istoriją, kas nors turėjo bent prilaikyti jam 
galvą ar pasiūlyti vandens, padėti sulaukti, kol prisistatys murzi- 
nais baltais dočiais vilkintys vyrai su neštuvais. 

* Paanas-įbetelio palmės lapą susukti arekų riešuto gabalėliai, kartais pridedama 


ir kokių nors priedų, taip pat kalkių, kurios šiek tiek sustiprina tonizuojamąjį 
poveikį. Paanas tradiciškai yra kramtomas. (Čia ir toliau vertėjos pastabos.) 


62 JOHN IRVING 


— Tai Šiva — tai jo sritis, - pasakė žemaūgis daktarui Daruva- 
lai. - Tai tiktai virsmas, ne mirtis, aš taip manau. O jei tai Durgos 
darbas, tada taip, aš mirštu. Vis dėlto manau, kad tik permaina. 

— Tikėkimės, - atsakė daktaras Daruvala ir liepė Vinodui spus- 
telėti jam pirštus. Paskui gydytojas palytėjo neūžaugos kojas iš nu- 
garos pusės. 

- Jaučiu, bet tik vos vos, - tarė Žemaugis. 

— Aš ir liečiu tave tik vos vos, - pasakė Farokas. 

— Vadinasi, vis dėlto nemirštu, - nusprendė žemaūugis. - Tie- 
siog sulaukiau dievų patarimo. 

- Ir ką jie tau sako? - susidomėjo gydytojas. 

— Sako, kad aš jau pasiruošęs palikti cirką, - atsakė Vinodas. - 
Ar bent jau šitą cirką. 

Aplink juos vienas po kito išniro veidai - neskubėdami rinkosi 
Didžiojo Mėlynojo Nilo darbuotojai. Arenos administratorius, be- 
kaulės mergaitės, lanksčiosios akrobatės - ir net liūtų tramdytojas, 
gniaužantis rankoje rimbą. Tačiau gydytojas neleido sanitarams 
kelti žemaūgio ant neštuvų tol, kol kas nors paaiškins, kaip tasai 
susižalojo. Vinodas manė, kad deramai nupasakoti įvykį gali tik 
kiti žemaūgiai, taigi „Bezdančio klouno pasirodymą teko nutrauk- 
ti. Tiesa, numeris jau buvo gerokai išvėsęs kaip visada: įžūlusis Že- 
maūgis jau pirsčiojo talko miltelius į pirmąją žiūrovų eilę. Kadan- 
gi priekinėje eilėje visuomet spiesdavosi beveik vien vaikai, tokio 
bezdėjimo niekas nelaikė pernelyg užgauliu. Vis dėlto minia jau 
sklaidėsi: „Bezdančio klouno“ triukas nebuvo toks juokingas, kad 
galėtų tęstis ilgai. Didysis Mėlynasis Nilas visą repertuarą išeikvojo 
stengdamasis sulaikyti publiką bent tol, kol atvyks gydytojas, - ir 
tai nelabai sėkmingai. 

Susirinkę klounai papasakojo gydytojui, kad Vinodas jau buvo 
susižeidęs ir anksčiau. Kartą nukrito nuo arklio, kitąsyk jį vaikėsi 
šimpanzė ir pasivijusi įkando. Kartą, kai Mėlynasis Nilas dar laikė 
lokę, ši stumtelėjo Vinodą į kubilą, pilną atskiestų skutimosi putų, - 
visa tai buvo numatyta pagal scenarijų, bet lokė kumštelėjo Vinodą 
per stipriai, šiam užgniaužė kvapą, o paskui (štai ir pasekmė) jis 
įkvėpė ir prisirijo pamuilių. Bendradarbiai klounai sykį matė, kaip 


CIRKO SŪNUS 63 


Vinodas buvo sužeistas ir per „Dramblių kriketininkų“ vaidinimą. 
Kiek daktarui Daruvalai pavyko perprasti, vienas dramblys buvo 
žaidėjas, padavinėjantis sviedinį, kitas - atmušėjas; šis blokštą laikė 
ir mosavo, žinoma, straubliu. O kriketo kamuolys buvo Vinodas. 
Savaime aišku, žmogui skaudėjo, kai vienas dramblys jį išmesdavo 
į orą, o kitas užtvodavo blokštu, net jei šis buvo guminis. 

Kaip Farokas sužinos vėliau, Didysis Karališkasis cirkas savo 
klounų niekada neversdavo šitaip rizikuoti, bet čia juk buvo Di- 
dysis Mėlynasis Nilas. Siaubinga nelaimė su sūpuoklių lenta, dėl 
kurios Vinodas atsidūrė tokioje nepavydėtinoje padėtyje po žiūro- 
vų tribūna, atsitiko per dar vieną liūdnai pagarsėjusį spektaklį su 
drambliais. Atskiri pasirodymai Indijos cirkuose vadinami nume- 
riais; kalbant apie tikslumą, „Dramblio ant sūpuoklių“ numeriui 
nereikėjo ruoštis taip kruopščiai kaip „Drambliams kriketinin- 
kams“, bet šiuo triuku žavėjosi vaikai, kuriems sūpuoklės buvo kur 
kas labiau pažįstamas dalykas nei kriketas. 

„Dramblio ant sūpuoklių' numeryje Vinodas atliko paniurėlio 
klouno vaidmenį - tokio sugižėlio, amžiais besigviešiančio suga- 
dinti malonumą kitiems. Jis trukdė savo bičiuliams klounams sup- 
tis ant lentos. Kai tik šie susėsdavo ant abiejų sūpuoklių lentos galų, 
kad svoris pasiskirstytų vienodai, ant vieno ūmai stryktelėdavo Vi- 
nodas ir nudrėbdavo visus žemėn. Tada atsisėsdavo ant lentos galo 
nugara į kitus. Šie vienas po kito patyliukais ropšdavosi ant kito, 
kol nusverdavo nenaudėlį ir šis pakildavo; bet tuomet jis mitriai 
apsisukdavo, nučiuoždavo įžambia lenta žemyn, įsirėždavo į kitus 
ir vėl juos nublokšdavo. Šitaip klounai įtikindavo publiką, kad Vi- 
nodas - niekdarys, kuris negražiai elgiasi su draugais. Galiausiai 
šie palikdavo jį sėdintį nusisukusį ant lentos galo, o patys atsives- 
davo dramblį. 

Vienintelė detalė, kuria šis numeris galėtų sudominti suaugu- 
siuosius, yra dramblio gebėjimų skaičiuoti - bent iki trijų - de- 
monstracija. Žemaūgiai meilikaudami įkalbėdavo dramblį užkelti 
koją ant iškilusio sūpuoklių lentos galo, Vinodas tuo tarpu sėdėda- 
vo ant kito, apatinio; tačiau dramblys buvo išmokytas užminti lentą 
tik iš trečio karto. Pirmus du kartus jis iškeldavo didžiulę koją virš 

sūpuoklių lentos, bet jos neužmindavo: dukart paskutinę akimir- 
ką tik suvasnodavo ausimis ir nusigręždavo. To pakakdavo įtikinti 
žiūrovus, kad iš tikrųjų dramblys sūpuoklių nelies. Tad kai trečiąjį 
kartą dramblio koja vis dėlto nusileisdavo ant lentos, o Vinodas 
nušvilpdavo oru, minią visuomet pavykdavo apstulbinti. 

Išsviestas aukštyn Vinodas turėjo skrieti tiesiog į susuktą ap- 
sauginį tinklą, kuris būdavo ištempiamas tik per oro akrobatų 
pasirodymus. Jis įsitverdavo į apatinę tinklo pusę ir pakibęs lyg 
šikšnosparnis paleisdavo gerklę reikalaudamas, kad kiti žemaūgiai 
jį nukabintų. Savaime suprantama, jie negalėdavo jo pasiekti, tad 
pagalbon tekdavo pasitelkti dramblį, kurio Vinodas neva paniškai 
bijojo. Tipiškas cirko farsas, ir vis dėlto buvo labai svarbi sūpuoklių 
padėtis - Vinodas turėjo skrieti tiesiai apsauginio tinklo link. Ta- 
čiau tą lemtingą, jo gyvenimą pakeitusį vakarą Vinodas (jau sėdė- 
damas ant sūpuoklių krašto) susizgribo nuo to jų galo nušvilpsiąs 
tiesiog į žiūrovus. 

Galbūt kaltas buvo „Kingfisher lager'; alaus buteliai buvo dide- 
li, ir jo prisisiurbę žemaūgiai gerokai apkvaito. Daktaras Daruvala 
pats sau prisiekė daugiau niekad nebemėginsiąs papirkti žemau- 
gių alumi. Taigi sūpuoklių pozicija, nelaimei, buvo ne tokia, kokios 
reikėjo, o Vinodas nepasirūpino suskaičiuoti, kiek kartų dramblys 
jau pakėlė koją - iki tol žemaūgis tai visada žinodavo nė nema- 
tydamas dramblio: pakakdavo suskaičiuoti, kiek kartų baimingai 
aikteli žiūrovai. Aišku, Vinodas galėjo atsisukti pasižiūrėti, kur yra 
stambi dramblio koja. Tačiau jis griežtai laikėsi tam tikrų nuosta- 
sugadintas. 

Tad kai dramblys vis dėlto treptelėjo koja, Vinodas buvo nu- 
blokštas į ketvirtą žiūrovų eilę. Prisiminė, kaip karštai vylėsi, kad 
nepataikys plotis ant kokio vaiko, bet nuogąstavo be reikalo: minia 
iškriko anksčiau, nei jis rėžėsi į kėdes. Atsitrenkęs į ištuštėjusią me- 
dinės tribūnos eilę, įsmuko tarp medinių atramų ir dribo žemėn. 

Gimę tokie dėl spontaniškos mutacijos, achondroplastiniai že- 
maūgiai priversti visą gyvenimą kęsti skausmą: jiems nuolat mau- 
džia kelius, nuolat maudžia alkūnes - ką jau kalbėti apie tai, kad 

galūnių sąnariai niekad kaip reikiant neišsitiesia. Jiems suka čiurnų 
sąnarius, maudžia nugarą, o kur dar degeneracinis artritas. Žino- 
ma, esama ir kur kas sunkesnių apsigimimų, lemiančių žemaūgiš- 
kumą, tarkime, pseudoachondroplastiniai žemaūgiai kenčia nuo 
vadinamosios „vėjo supustytos“ deformacijos: abi kojos iškrypu- 
sios per kelius, viena į vidų, kita - išorėn. Daktarui Daruvalai teko 
matyti ir tokių žemaūgių, kurie išvis negali paeiti. Taigi Vinodas 
buvo taip pripratęs prie nuolat varstančių skausmų, kad užtirpęs 
užpakalis jam buvo nė motais, galėjo būti netgi taip, kad žema- 
ūgis jau daugelį metų nė nesijautė šitaip gerai - nepaisant netgi 
keturiasdešimties pėdų skrydžio lyg iš katapultos ir ne itin švelnaus 
nusileidimo stuburgaliu į medinę atramą. 

Štai taip sužalotas žemaūgis tapo daktaro Daruvalos pacientu. 
Vinodui skilo viršutinė stuburgalio dalis, be to, jis pasitempė prie 
šio kaulo prisitvirtinusią išorinio sutraukiamojo raumens sausgys- 
lę; kitaip tariant, beveik galėjo sakyti, kad jam tiesiogine prasme 
išspardytas pasturgalis. Taip pat plyšo kryžkaulio raiščiai, prisitvir- 
tinę prie siaurų stuburgalio kraštų. O užpakalio nutirpimą - kuris 
veikiai atslūgo, ir Vinodui teko grįžti į įprastą kasdienių skausmų 
bei maudulių tikrovę - veikiausiai lėmė koks užspaustas kryžkau- 
lio nervas. Tačiau ilgainiui Vinodas turėjo visiškai pasveikti, nors 
ir ne taip greitai, kaip Dipa. Vis dėlto žemaūgis tvirtino likęs luošas 
visam laikui. Tuo norėjo pasakyti, kad neteko drąsos. 

Tad kai Didžiojo Mėlynojo Nilo klounai vėl įsigeisią mėginti 
skraidyti, tokius eksperimentus jau teksią atlikti be Vinodo - ar 
bent jau šitaip saikstėsi pats žemaūgis. Jei Šiva - iš tikrųjų Virs- 
mo dievas, ne paprasčiausias griovėjas, tai virsmas, Viešpaties Ši- 
vos skirtas Vinodui, matyt, bus nemenkas karjeros posūkis. Tačiau 
patyręs klounas kaip buvo, taip ir liks žemaūgis, o Farokas rimtai 
įtarė, kad Vinodas tiesiog nesugebėtų dirbti jokio su cirku nesusi- 
jusio darbo. 

Kai Didysis Mėlynasis Nilas baigė gastroles Bombėjuje, tiek Vi- 
nodas, tiek jo žmona vis dar sveiko po operacijų. Kol abu, ir Dipa, 
ir žemaūgis jos vyras, gulėjo ligoninėje, jų sūnumi Šivadžiu rūpi- 
nosi daktaras Daruvala su žmona; šiaip ar taip, kas nors turėjo pa- 

sirūpinti žemaūgiu berniuku, o gydytojas vis dar jautėsi kaltas dėl 
ano nelemto kingfišerio. Buvo praslinkę bent keletas metų po to, 
kai Daruvalos patys turėjo suvaikyti dvimetį vaiką, o su žemau- 
giu dvimečiu jiems ir išvis niekad neteko susidurti, bet Vinodui tas 
sveikimo laikotarpis galiausiai buvo net labai vaisingas. 

Žemaūgis buvo įjunkęs sudarinėti sąrašus ir pasimėgaudamas 
rodydavo juos daktarui Daruvalai. Vienas sąrašas buvo gana ilgas, 
jame Vinodas buvo išvardijęs savo įgūdžius, įgytus cirke, užtat an- 
tras, kitų žemaūgio gebėjimų, sąrašas - gerokai trumpesnis, net 
apgailėtinai trumpas. Tame trumpajame sąraše daktaro Daruva- 
los akis užkliuvo už įrašo, bylojančio, kad žemaūgis moka vairuoti 
automobilį. Farokas net nesuabejojo, kad Vinodas pamelavo; šiaip 
ar taip, ar ne Vinodas sugalvojo pasakėlę, kurią pasekęs gydytojas 
įtikino Didžiojo Mėlynojo Nilo žemaūgius duoti kraujo? 

- Ir kokį gi automobilį tu vairuoji, Vinodai? - paklausė gydyto- 
jas sveikstančio žemaūgio. - Argi tu kojomis pasieki pedalus? 

Dabar jau Vinodas išdidžiai bakstelėjo į kitą žodį trumpajame 
sąraše. „Technika“, - perskaitė Farokas; iš pradžių į šį žodį tiesiog 
neatkreipė dėmesio, į akis iškart krito „vairavimas“. Daktaras Da- 
ruvala pamanė, kad „technika“ - tai gebėjimas remontuoti vienra- 
čius bei kitus cirko žaislus, bet žemaūgis iš tiesų mėgėjiškai domė- 
josi ir automobilių technika, ir vienračiais, negana to, net sukūrė ir 
sumontavo automobilyje rankinius valdymo prietaisus. O įkvėpi- 
mo šaltiniu jam tapo vienas Didžiojo Mėlynojo Nilo žemaūgių nu- 
meris: iš vieno mažo automobiliuko turėjo pabirti dešimt klounų. 
Tačiau norint šį triuką atlikti pirmiausia buvo reikalingas žemau- 
gis, sugebantis vairuoti; tas žemaūgis ir buvo Vinodas. Sumontuoti 
rankinius valdymo prietaisus buvo sudėtinga, Vinodas nė nebandė 
to neigti. („Daugybė eksperimentų nenusiseka', - filosofiškai tarė 
jis.) Užtat vairuoti, pridūrė žemaugis, ne taip jau ir sunku. 

— Vadinasi, moki vairuoti automobilį, - ištarė daktaras Daru- 
vala, tarytum pats sau. 

- Ir greitai, ir lėtai! - pasigyrė Vinodas. 

— Vadinasi, tavo automobiliui reikalinga automatinė pavarų 
dėžė, - padarė logišką išvadą Farokas. 

— Sankabos nėra, tik stabdžių ir greitėjimo rankenos. 

— Valdymo rankenos - dvi? - pasitikslino gydytojas. 

— O kam reikia daugiau nei dviejų? - atrėmė žemaūgis. 

— Taigi... kai mažini arba kai didini greitį, vairą laikai tik viena 
ranka, - susigaudė Farokas. 

— O kas vairuoja abiem rankomis? - rado ką atsakyti Vinodas. 

— Vadinasi, vairuoti automobilį tu moki, - pakartojo daktaras 
Daruvala. 

Šituo patikėti kažkodėl buvo sunkiau nei drambliu ant sūpuo- 
klių ar drambliais kriketininkais; Farokui netilpo galvoj, kad Vino- 
do gyvenimas galėtų būti ir koks nors kitoks. Gydytojui atrodė, kad 
žemaūgis tiesiog pasmerktas per amžius būti Didžiojo Mėlynojo 
Nilo klounas. 

- Aš ir Dipą mokau vairuoti, - pridūrė Vinodas. 

— Dipai juk nereikia rankinio valdymo įrangos, - tarė Farokas. 

Žemaūgis tik gūžtelėjo pečiais. 

— Mėlynajame Nile mes, savaime suprantama, vairuojame tą 
patį automobilį, - paaiškino. 

Tad šitaip čia, luošų vaikų ligoninėje, žemaūgio palatoje, dak- 
taras Daruvala susipažino su būsimuoju „vairavimo didvyriu“. Tuo 
metu Farokas negalėjo nė nujausti, kad po penkiolikos metų Bom- 
bėjuje sklandys tikra limuzinų legenda. Tiesa, Vinodui nepavyks 
tuojau pat ištrūkti iš cirko - kiekvienai legendai užgimti reikia lai- 
ko. O Dipa, žemaūgio žmona, taip niekad visiškai ir neišsivaduos 
iš cirko. O Šivadžiui, žemaūgio sūnui, niekad ir į galvą neateis iš jo 
bėgti. Bet iš tikrųjų visai tai nutiko tik todėl, kad daktarui Farokui 
Daruvalai prisireikė žemaūgių kraujo. 


3. TIKRAS POLICININKAS 


Ponia Dogar Farokui primena kažką kitą 


Ištisus penkiolika metų daktaras Daruvala protarpiais leisdavo sau 
pasimėgauti prisiminimais apie Dipą, nugrimzdusią apsauginiame 
tinkle. Žinoma, jie buvo šiek tiek perdėti, toks perdėjimas nere- 
tai priversdavo gydytoją susimąstyti ir apie savo nuostabą dėl to, 
kad Vinodas tapo tikra Bombėjaus limuzinų legenda; juk net di- 
džiausios sėkmės laikais Vinodas niekad nevairavo limuzino, o apie 
nuosavą limuzinų nuomos bendrovę nėra ko nė kalbėti. Geriausiu 
atveju Vinodas turėjo šešis automobilius, iš kurių nė vienas nebuvo 
mersedesas, įskaitant ir tuos du, su rankinio valdymo įranga, ku- 
riuos žemaugis vairavo pats. 

Viskas, ką Vinodas sugebėjo pasiekti, ir tai nelabai ilgam, te- 
buvo kuklios pajamos iš privačių taksi verslo - „prabangių taksi, 
kaip jie vadinami Bombėjuje. Vinodo mašinos nebuvo prabangios, 
jis išvis niekad nebūtų įstengęs įsigyti privataus tegul ir gerokai 
padėvėtų automobilių parko, jei daktaras Daruvala nebūtų pasko- 
linęs jam pinigų. Ir jeigu žemaūgis išties buvo šiokia tokia Žaibu 
tvykstelėjusi legenda, tai anaiptol ne dėl automobilių skaičiaus ar 
kokybės: kas jau kas, o limuzinai jie tikrai nebuvo. Už tą legendos 
reputaciją žemaūgis turėjo būti dėkingas savo vienam vieninteliam 
įžymiam klientui, jau minėtam aktoriui neįtikėtinu Inspektoriaus 
Dharo vardu. Bet Dharas toli gražu nebuvo nuolatinis Bombėjaus 
gyventojas, geriausiu atveju tik trumpai čia sušmėžuodavo. 

Be to, vargšui Vinodui taip ir nepavyko galutinai nutraukti ry- 
šių su cirku. Šivadžis, žemaūgis žemaūgio sūnus, dabar jau buvo 

paauglys, ir jį kaip visus paauglius draskė tvirtos, bet prieštaringos 
pažiūros. Jeigu Vinodas būtų tęsęs klouno karjerą Didžiajame Mė- 
lynajame Nile, Šivadžis, be jokios abejonės, būtų sprukęs nuo cirko 
kuo toliau; atžagarus vaikinas veikiausiai būtų ėmęsis vairuoti taksi 
Bombėjuje - vien iš pasišlykštėjimo pačia juokingo žemaūgio idėja. 
Tačiau kadangi tėvas padėjo šitiek pastangų siekdamas įsitvirtinti 
taksi versle, be to, kaip įmanydamas stengėsi ištrūkti iš pavojingos 
Didžiojo Mėlynojo Nilo rutinos, Šivadžis, priešingai, tvirtai pasi- 
ryžo tapti klounu. Tad Dipa dažnai keliaudavo kartu su sūnumi, 
o kol Mėlynasis Nilas rengė pasirodymus Gudžarato ir Maharaš- 
tros miestuose bei miesteliuose, Vinodas visą dėmesį sutelkė į taksi 
verslą Bombėjuje. 

Per penkiolika metų žemaugiui taip ir nepavyko išmokyti 
žmonos vairuoti. Po ano lemtingo kritimo Dipa nebenorėjo nė 
žiūrėti į trapecijas, bet liko treniruoti Mėlynojo Nilo bekaulių 
vaikų ir už tai gaudavo algą; kol Šivadžis tobulino klouno įgū- 
džius, jo motina padėjo lavinti lankstumą mergaitėms gimnas- 
tėms. Vinodas kartais nebeištverdavo žmonos ir sūnaus ilgesio, 
tada ir pats grįždavo į Mėlynąjį Nilą. Tačiau dalyvauti pavojin- 
guose žemaūgių klounų repertuaro numeriuose vengė, apsiribojo 
jaunesniųjų klounų, tarp kurių buvo ir jo paties sūnus, moky- 
mu. Šiaip jau klounai dramblių svaidomi nuo sūpuoklių, vaikomi 
šimpanzių, stumdomi meškų, - ne kažin ko daugiau jie ir gali 
išmokti. Be triukų, kuriems reikia įgūdžių, taigi ir išlieti nemaža 
prakaito treniruotėse, - tarkime, kaip nesusižalojus nušokti nuo 
griūvančio vienračio ir panašiai, - išmokyti įmanoma tik grimo 
paslapčių, tikslaus veiksmų derinimo ir - kaip saugiai kristi. Vi- 
nodo nuomone, Didžiajame Mėlynajame Nile išmokti kristi ir 
buvo užvis svarbiausia. 

Kai tik Vinodas išvykdavo iš Bombėjaus, jo taksi verslas neiš- 
vengiamai imdavo smukti, tad žemaūgis jausdavosi privaląs grįž- 
ti į miestą. Kadangi daktaras Daruvala Indijoje pasirodydavo tik 
retkarčiais, jam ne visada pasisekdavo suvaikyti, kur tuo metu yra 
Vinodas; šis, lyg įstrigęs nesibaigiančiame klounų numeryje, buvo 
priverstas nuolat judėti. 

Dar vienas įsišaknijęs dalykas buvo Faroko įprotis leisti min- 
tims nuklysti atgal, į aną tolimą vakarą, kai jis rėžėsi nosimi į Di- 
pos gaktikaulį. Tiesa, tai buvo toli gražu ne vienintelis jį nuolatos 
sekiojantis cirko vaizdinys, bet tie aštrūs žvyneliai, kuriais buvo 
išsiuvinėtas aptemptas Dipos triko, o ką jau kalbėti apie sodrius, 
sumišusius nuo jos sklidusius kvapus... nenuostabu, kad būtent šis 
su cirku susijęs prisiminimas Faroko atmintyje įsirėžė giliausiai. O 
užvis labiausiai daktaras Daruvala užsisvajodavo apie cirką tada, 
kai nujausdavo artėjant kokius nors nemalonumus. 

Nejučia Farokas susimąstė apie tai, kad per visus penkiolika 
metų Vinodas atkakliai atsisakinėjo paaukoti gydytojui bent vieną 
vienintelį „Vacutainer“ mėgintuvėlį kraujo. Daktaras Daruvala pa- 
ėmė kone visų žemaūgių klounų iš kone visų Gudžarate ir Maha- 
raštroje veikiančių cirkų kraujo, bet iš Vinodo negavo nė lašo. Tai 
Faroką gerokai pykdė, bet gydytojas verčiau linko mąstyti apie tai, 
nei sukti galvą dėl kur kas svarbesnio, netikėtai užgriuvusio rūpes- 
čio, kurio negalėjo išvengti. 

Daktaras Daruvala buvo bailys. Nors ponas Lalas nukrito į gol- 
fo lauką, virš kurio nebuvo ištemptas apsauginis tinklas, vis dėlto 
tai - dar anaiptol ne priežastis nepranešti Inspektoriui Dharui anos 
gluminančios žinios. Gydytojas paprasčiausiai nedrįso. 

Daktarui Daruvalai buvo būdinga žarstyti vis tuos pačius nuval- 
kiotus juokelius, ypač tada, kai atsiskleisdavo kas nors ne itin malo- 
naus apie save patį. Savo ruožtu Inspektorius Dharas, kaip buvo bū- 
dinga jam, beveik nepravėrė burnos - tiesa „būdinga“ tik tuo atveju, 
jei vienais gandais tikėsime, kitais - ne. Dharas žinojo, kad Farokas 
mėgo poną Lalą, žinojo ir kad gydytojas paprastai pasigalanda liežu- 
vį tada, kai mėgina nukreipti mintis nuo kokių nors liūdnų dalykų. 
Tad kone per visus pietus Dakvorto klube Dharas kantriai klausėsi 
begalinių daktaro Daruvalos šnekų apie šią naują parsų nuoskaudą: 
esą koks nors vargšas neseniai miręs parsas likęs be dėmesio, nes 
visi grifai štai aptarnaują poną Lalą golfo lauke. Farokas prisivertė 
atkapstyti bent šį tą juokinga įsivaizduodamas, kaip pulkas aršiausių 
zoroastrų pakelsią vėją dėl to, kad kažkoks kojas pakratęs golfinin- 
kas sutrikdė grifų bendruomenės veiklą. Daktaras Daruvala netgi 

sumąstė, kad reikėtų paklausti pono Setnos, ar nesijaučia įžeistas; 
per visus pietus senasis patarnautojas sugebėjo atrodyti ypatingai 
įsižeidęs, tik šio konkretaus jo pasipiktinimo priežastis buvo, regis, 
ne grifai, o antroji ponia Dogar. Plika akimi buvo matyti: ponas Se- 
tna smerkia ją, kad ir kokie būtų jos pageidavimai. 

Ji tyčia įsitaisė prie stalo taip, kad galėtų netrukdoma spoksoti į 
Inspektorių Dharą, kuris savo ruožtu nė nedirstelėjo į ją. Daktaras 
Daruvala nutarė, jog ji - tik dar viena ne itin kukli moteriškė, sie- 
kianti Dharo dėmesio, - tuščiai, žinojo gydytojas. Jis kone gailestavo 
negalįs perspėti antrosios ponios Dogar, kokia atstumta netrukus 
pasijusianti, kai suvoksianti, kad aktorius nė nepastebi jos čia esant. 
Kokią valandėlę ji net sėdėjo kiek atstūmusi kėdę nuo stalo, kad tarp 
ryškiaspalvių sario klosčių būtų matyti jos gundanti bamba - bam- 
ba, nukreipta tiesiog į Dharą lyg kokia vieniša, bet skvarbi akis. Nors 
Inspektoriui Dharui ponios Dogar pastangos, regis, buvo nė motais, 
daktaras Daruvala neįstengė atplėšti nuo jos akių. 

Gydytojo nuomone, toks elgesys buvo pernelyg begėdiškas iš- 
tekėjusiai vidutinio amžiaus damai - iš pažiūros daktaras Daruvala 
būtų davęs jai penkiasdešimt su trupučiu. Ir vis dėlto Farokui an- 
troji ponia Dogar atrodė patraukli, nors ir šiek tiek grėsminga. Pats 
negalėjo suprasti, kuo jį traukia ta moteris ilgomis ir anaiptol ne 
grakščiai raumeningomis rankomis, liesu, aštrių bruožų, gana gra- 
žiu, bet kone vyriškai įžūliu veidu. Taip, žinoma, jos krūtinė dailios 
formos (tik gal nepakankamai putli), užpakalis - stangrus, riestas; 
toli gražu ne kiekviena jos amžiaus moteris gali tokiu pasigirti; sa- 
vaime suprantama, grakštus liemuo ir jau minėtoji bamba tik dar 
labiau stiprino akiai malonų įspūdį, kokį ši moteris kėlė vilkėdama 
sarį. Vis dėlto ji buvo pernelyg aukšta, pernelyg stambių pečių, o 
plaštakos atrodė neįtikėtinai didelės, negana to - vis nerimstan- 
čios: paėmusi sidabrinį šaukštelį, vartaliojo tarp pirštų lyg nusi- 
nuobodžiavęs vaikas. 

Be viso šito, Farokui prieš akis šmėkštelėjo ir ponios Dogar pė- 
dos, tikriau, viena - basa - pėda. Tikriausiai batelius ji buvo nusi- 
spyrusi po stalu, bet daktaras Daruvala teišvydo gana nedailios for- 
mos pėdą; ant netikėtai stambios čiurnos laisvai kadaravo plonytė 

auksinė grandinėlė, o vieną kojos pirštą, labiau primenantį žvėries 
nagą, juosė platus aukso žiedas. 

Galbūt gydytoją ponia Dogar traukė tik todėl, kad priminė 
kažkokią kitą moterį, nors jis nesusigaudė, kas ji galėtų būti. Įtarė, 
galbūt kokia nors senų laikų kino žvaigždė. Paskui, kadangi buvo 
vaikų gydytojas, sumojo, kad, ko gero, galėjo būti pažįstamas su 
naująja ponia Dogar, kai ši buvo dar vaikas, bet ta mintis tik dar 
labiau suerzino, nes taip ir liko neaišku, kodėl tai priežastis žavėtis 
ja dabar. Be to, antroji ponia Dogar atrodė ne daugiau nei šešeriais 
septyneriais metais jaunesnė už daktarą Daruvalą, vadinasi, kai ji 
buvo maža mergaitė, jis ir pats buvo dar vaikas. 

Dharas užklupo gydytoją iš netyčių, kai ėmė ir leptelėjo: 

- Jei iš šalies pamatytum save, žiūrintį į tą moterį, Farokai, ma- 
nau, pasijustum labai nesmagiai. 

Gydytojas turėjo siutinantį įprotį, vos pasijutęs nesmagiai, keis- 
ti pokalbio temą. 

— O tu? Pačiam reikėjo pažvelgti į save iš šalies! - rėžė daktaras 
Daruvala Inspektoriui Dharui. - Atrodei kaip koks suknistas poli- 
cijos inspektorius - suknistas tikras faras! 

Dharas visada suirzdavo, kai daktaras Daruvala prapliupdavo 
tokia absurdiškai nenatūralia anglų kalba, šįsyk netgi ne angliškai 
su ryškiu dainingu hindi akcentu - ir tokia kalbėsena daktaro Da- 
ruvalos lūpose skambėdavo dirbtinai. Šįsyk netgi dar blogiau, tai 
buvo pats blogiausias, visiškai gydytojui nebūdingas variantas - In- 
dijoje vartojama gerokai britiškomis intonacijomis atmiešta anglų 
kalba, paplitusi tarp koledžo absolventų, dirbančių, tarkime, mais- 
to ir gėrimų konsultantais „Taj tinklo viešbučiuose ar „Britannia 
Biscuits“ gamybos vadybininkais. Dharas žinojo, kad šitokia ne- 
natūralia kalbėsena Farokas išsiduoda esąs sutrikęs - o Bombėjuje 
jam taip nutikdavo retai. 

Inspektorius Dharas kreipėsi į sudirgusį bičiulį pusbalsiu, bet 
tobula anglų kalba be jokio akcento: 

— Kokius gandus apie mane skatinsime šiandien? Gal reikėtų 
aprėkti tave hindi kalba? O gal diena kaip tik tinkama kalbėtis an- 
gliškai — tik ne kaip gimtąja kalba? 

Kandi Dharo intonacija ir pašaipi grimasa užgavo daktarą Da- 
ruvalą, nors kaip tik šitokios manieros buvo tapusios paties daktaro 
Daruvalos sukurto personažo prekės ženklu - to paties personažo, 
kurio iš širdies neapkentė visas Bombėjus. Slaptąjį scenaristą graužė 
moralinės abejonės dėl savo kūrinio, bet jos niekaip netemdė šiltų 
gydytojo jausmų jaunesniajam bičiuliui; tiek viešumoje, tiek priva- 
čioje aplinkoje buvo justi tik daktaro Daruvalos meilė Dharui. 

Pašaipos dyglys Dharo žodžiuose, be to, gildanti intonacija, ku- 
ria jie buvo ištarti, įskaudino daktarą Daruvalą, bet jis vis tiek su 
begaliniu prielankumu žvelgė į tą jau nebe visai tobulo grožio ak- 
torių. Dharo vypsnys sušvelnėjo, virto šypsena. Su meile, kuri net 
išgąsdino artimiausią, kaip visuomet akylą ir ausylą, padavėją - tą 
patį nelaimėlį, kuriam per darbo dieną kliuvo ir išmatas drabstanti 
varna, ir neklusni sriubinė bei samtis, - gydytojas ištiesė ranką ir 
sugniaužė jaunesniojo vyro pirštus. 

Nepriekaištinga anglų kalba daktaras Daruvala sukuždėjo jam: 

— Man iš tikrųjų labai gaila, man taip tavęs gaila, mielas vaikeli. 

- Liaukis, - atsakė Inspektorius Dharas, irgi pakuždomis. Šyp- 
sena užgeso, lūpas vėl perkreipė pašaipus vypsnys; jis tuojau pat 
ištraukė ranką iš vyresniojo vyro gniaužtų. 

Dabar pat ir pasakyk jam, paliepė sau daktaras Daruvala, bet 
vis tiek neišdrįso - nežinojo, nuo ko pradėti. 

Paskui jie sėdėjo tylėdami, gurkšnodami arbatą su saldainė- 
liais, kol išvydo prie jų staliuko artėjantį tikrą policininką. Jau kiek 
anksčiau juos buvo apklausęs budintis pareigūnas iš Tardeo polici- 
jos nuovados, inspektorius toks ir toks, kažkoks ne itin įspūdingas 
žmogelis. Inspektorius atvažiavo su visa padėjėjų ir konsteblių gru- 
pe dviem džipais - kažin ar tokios pajėgos būtinos dėl mirties gol- 
fo lauke, dingtelėjo daktarui Daruvalai. Su Inspektoriumi Dharu 
tyrėjas iš Tardeo nuovados elgėsi meilikaujamai, bet kiek iš aukšto, 
su Faroku - kone vergiškai nuolankiai. 

— Aš viliuosi, jūs man atleidžiate, daktare, - prašneko budintis 
pareigūnas; jis nėrėsi iš kailio, stengdamasis kalbėti angliškai kuo 
taisyklingiau. —- Aš esu ypatingai atsiprašantis, kad gaišintas jūsų 
laikas, puone, - inspektorius atsisuko į Inspektorių Dharą. 

Dharas atsakė jam hindi kalba. 

— Jūs nebuvote apžiūrinėjantis kūną, daktare? - paklausė poli- 
cininkas, atkakliai stengdamasis kalbėti angliškai. 

— Žinoma, ne, - užtikrino daktaras Daruvala. 

— Jūs nebuvote niekada paliečiantis kūną, puone? - paklausė 
pareigūnas garsiojo aktoriaus. 

— Aš niekada nebuvau jo paliečiantis, - atsakė Dharas irgi an- 
gliškai, nepriekaištingai tiksliai mėgdžiodamas policininko hindi 
akcentą. 

Paskui pareigūnas išvyko, bet, eidamas per Dakvorto klubo 
valgomąjį, kiek per garsiai sunkiais savo batais kaukšėjo į akmeni- 
nes grindis, tad pasišalindamas - to tikriausiai ir reikėjo tikėtis - 
užsitraukė pono Setnos nemalonę. Savaime aišku, senajam patar- 
nautojui neįtiko ir budinčio pareigūno uniformos būklė: jo rusvai 
žalsvos spalvos marškiniai buvo išteplioti - priešpiečių pareigūnas, 
matyt, sudorojo porciją dalio ir apsidrėbė krūtinės kišenėlę lęšių 
ar pupelių koše, be to, ant pilkšvai gelsvos nevalyvo policininko 
apykaklės švietė ryškiaspalvė dėmė (nuo ciberžolės - su niekuo ne- 
supainiojamas oranžinio atspalvio geltonumas). 

Užtat antrasis policininkas, priėjęs prie jų staliuko Damų sode, 
buvo jau ne paprastas inspektorius - kur kas aukštesnio rango ir 
nepalyginti tvarkingesnis. Iš pažiūros - bent komisaro pavaduoto- 
jas. Remdamasis gausia surinkta medžiaga, - rašydamas Inspekto- 
riaus Dharo filmų scenarijus, Farokas visuomet nuveikdavo didelį 
tiriamąjį darbą, tad visos detalės būdavo itin tikslios, nors ne visa- 
da estetiškos, - scenaristas nesunkiai suprato, kad tai kriminalinių 
nusikaltimų skyriaus, įsikūrusio šalia Kraufordo prekyvietės, ko- 
misaro pavaduotojas. 

— Ir visa tai — vien dėl golfo? - paklausė Inspektorius Dharas, 
bet pakankamai tyliai, kad neišgirstų ateinantis detektyvas. 

Naujausiame Inspektoriaus Dharo filme buvo paminėta, kad ofi- 
cialus Bombėjaus policijos inspektoriaus atlyginimas siekia vos 
2500-3000 rupijų per mėnesį - maždaug šimtą dolerių. Tam, kad 
pakliūtų dirbti į pelningesnę vietelę, kitaip tariant, į rajoną, kur di- 
delis nusikalstamumas, inspektoriui tenka papirkti administracijos 
pareigūną. Už kyšį, siekiantį nuo 75 000 iki 200 000 rupijų (bet pa- 
prastai neviršijantį 7000 dolerių), inspektorius gali gauti postą, už- 
tikrinantį nuo 300 000 iki 400 000 rupijų (dažniausiai - ne daugiau 
nei 15 000 dolerių) metinių pajamų. Naujausiame Inspektoriaus 
Dharo filme ir buvo bandoma klibinti klausimą: kaip policijos 
inspektorius, uždirbantis vos 3000 rupijų per mėnesį, sugeba su- 
krapštyti 100 000 rupijų kyšiui? Filme vienas itin korumpuotas ir 
veidmainis policijos inspektorius tikslą pasiekia dirbdamas antru 
etatu - sąvadautoju; be to, jis dar ir eunuchų transvestitų viešnamio 
Folklando kelyje savininkas. 

Antrasis policininkas, artėjantis prie daktaro Daruvalos ir Ins- 
pektoriaus Dharo staliuko, išspaudė šypseną, bet joje galėjai aiškiai 
įžvelgti vieningą visų Bombėjaus policijos pajėgų įniršį. Prostitučių 
bendruomenė jautėsi ne mažiau įžeista, be to, prostitutės turėjo dar 
ir rimtą priežastį pykti. Mat pastarasis filmas, „Inspektorius Dharas 
ir narvinių žudikas", regis, užtraukė patį tikriausią pavojų žemiau- 
sio lygio Bombėjaus prostitutėms, vadinamosioms narvinėms. Fil- 
me pasakojama apie serijinį žudiką, kuris žudo narvines prostitu- 
tes, o paskui ant nuogo negyvėlės pilvo nupiešia gašliai išsišiepusį 
dramblį; kai filmas pasirodė ekranuose, šį sumanymą pasisavino 
tikras žudikas. Tad dabar žudomos ir panašiu paveikslėliu papuo- 
šiamos buvo tikros prostitutės, tik štai tikrosios žmogžudystės taip 
ir nebuvo atskleistos. Nenuostabu, kad visa armija kekšių, sunkiai 
dirbančių raudonųjų žibintų rajone, Folklando kelyje ir Granto ke- 
lyje, taip pat daugybėje viešnamių, įsikūrusių klaidžiose Kamatipu- 
ros gatvelėse, net neslėpė troškimo sudoroti Inspektorių Dharą. 

Ypač stipriu keršto geismu liepsnojo tam tikros rūšies pros- 
titutės - eunuchai transvestitai. Filmo pabaigoje paaiškėja, kad 

kaip tik eunuchas transvestitas ir yra serijinis žudikas, dramblių 
piešėjas. Eunuchams transvestitams tai pasirodė be galo užgaulu, 
mat toli gražu ne visi tokie verčiasi prostitucija, o kur girdėta, 
kad kas nors iš jų kada būtų nusiritęs iki serijinio žudiko? To- 
kie Indijoje laikomi „trečiąja lytimi“ ir vadinami hidžromis - tai 
urdu kalbos vyriškosios giminės žodis, reiškiantis hermafroditą. 
Tačiau hidžros - ne hermafroditai, bent iš prigimties; tai iškas- 
truoti asmenys, todėl tiksliau juos būtų vadinti eunuchais. Egzis- 
tuoja ir hidžrų kultas - pašvęsti Deivei Motinai Bahučarai Matai, 
būdamos nei vyrai, nei moterys, jos įgyja ypatingų galių laiminti 
arba prakeikti. Tradicinis hidžrų pragyvenimo šaltinis - elgeta- 
vimas, taip pat jos dainuoja ir šoka vestuvėse ar kitose šventėse, 
o dažniausiai laimina naujagimius (ypač vyriškosios lyties). Hi- 
džros rengiasi moteriškais drabužiais, tad, ko gero, tiksliausia jas 
vadinti eunuchais transvestitais. 

Hidžrų manieros paprastai būna itin moteriškos, bet kartu jos 
yra šiurkščios, nesidrovėdamos koketuoja, atkreipia į save dėmesį 
atvirai seksualiais judesiais - toks moterų elgesys Indijoje laikomas 
nederamu. Be kastravimo ir moteriškų drabužių, hidžros paprastai 
nesiima jokių priemonių dar labiau sumoteriškėti; dauguma ven- 
gia vartoti estrogenus, o kai kurios taip atsainiai pešioja želiančią 
barzdą, kad neretą gali sutikti apšepusią net ir kelių dienų šeriais. 
Jei hidžrą kas nors išdrįsta užgauti ar prie jos kabinėtis arba jei ji 
susiduria su indais, kurie, susivilioję vakarietiškomis vertybėmis, 
nebetiki „šventomis“ hidžrų galiomis laiminti bei prakeikti, ji lyg 
niekur nieko gali įžūliai pasikelti suknelę ir viešai pademonstruoti 
sužalotus lyties organus. 

Daktaras Daruvala, rašydamas „Inspektoriaus Dharo ir nar- 
vinių žudiko“ scenarijų, anaiptol nesiekė tyčia įžeisti hidžrų - jų 
vien Bombėjuje gyvena geri penki tūkstančiai. Vis dėlto, kadangi 
Farokas pats buvo chirurgas, jų kastravimo metodas jam atrodė 
barbariškas. Indijoje tiek kastravimo, tiek lyties keitimo operacijos 
draudžiamos, tačiau hidžros „operaciją (jai pavadinti jos vartoja 
anglišką žodį) atlieka kitos hidžros. Operuojamasis įdėmiai stebei- 
lija į Deivės Motinos Bahučaros Matos paveikslą; jam patariama 

sukąsti savo paties plaukus, mat nuskausminamųjų negauna jokių, 
nebent būna kiek apkvaitinamas alkoholiu ar opijumi. Chirurgas 
(kuris visai nėra chirurgas) virvele perriša penį ir sėklides, kad 
pjūvis būtų tikslus, mat ir penį, ir sėklides būtina pašalinti vienu 
vieninteliu pjūviu. Kraujavimas nestabdomas, nes manoma, kad 
vyriškumas - tai tam tikri nuodai, kuriuos organizmas išsivalo 
kraujuodamas. Jokių siūlių: didelė kruvina žaizda tiesiog pridegi- 
nama įkaitintu aliejumi. Kai pradeda gyti, šlaplei užsitraukti nelei- 
džia vis įkišamas vamzdelis. Galiausiai susidariusi rando raukšlė 
šiek tiek primena makštį. 

Hidžros nėra šiaip mėgėjai rengtis priešingos lyties drabužiais; 
paprastus transvestitus (tuos, kurių vyriški lyties organai sveiki) jos 
itin niekina. Tokiems hidžroms apsimetėliams pavadinti yra net ats- 
kiras žodis - zenanos. Visur esama savos hierarchijos. Prostitučių 
sluoksniuose hidžrų paslaugos kainuoja brangiau nei tikrų moterų, 
tik daktaras Daruvala niekaip negalėjo suprasti kodėl. Po begalinių 
ginčų taip ir liko neaišku, ar prostitutės hidžros yra homoseksua- 
lios; vis dėlto žinoma, kad dauguma klientų vyrų pageidauja būtent 
tokios rūšies paslaugų, o tarp hidžrų paauglių, anot atlikto tyrimo, 
homoseksualūs santykiai gana paplitę dar net iki kastracijos. Vis 
dėlto Farokas įtarė, kad dauguma indų vyrų renkasi prostitutes hi- 
džras todėl, kad jos atrodo moteriškesnės už tikras moteris, be to, 
neabejotinai begėdiškesnės už bet kokią moterį indę - O ir su savo 
lyg ir makštimi galaižin ką geba nuveikti. 

Jei patys hidžros yra homoseksualios orientacijos, kam tada 
jiems kastruotis? Gydytojui atrodė tikėtina, kad nors daugelis hi- 
džrų klientų viešnamiuose būtent homoseksualai, vis dėlto ne kie- 
kvienas pageidauja vien analinės sueities. Kad ir kas būtų manoma 
ar kalbama apie hidžras, jos iš tikrųjų trečioji lytis - paprasčiausiai 
(nors gal ne taip jau paprastai) kitos lyties atstovės. Beje, Bombė- 
juje vis mažiau hidžrų įstengdavo pragyventi vien iš išmaldos ar 
kūdikių laiminimo - ir vis daugiau jų tapdavo prostitutėmis. 

Tačiau kas galėjo šauti į galvą Farokui, kad naujausiam Inspek- 
toriaus Dharo filmui žudiku maniaku ir piešėju jis pasirinko kaip 
tik hidžrą? Kai atsirado tikras žudikas, mėgdžiojantis pramanyto 

personažo elgesį (policija prasitarė tik tiek, esą tikrojo žudiko pie- 
šiniai - „akivaizdi variacija filmo tema ), paaiškėjo, kad šįsyk dak- 
taras Daruvala įklampino Inspektorių Dharą į išties rimtą bėdą. Šis 
filmas sužadino kai ką blogiau už paprastą neapykantą, mat prosti- 
tutės hidžros ne tik atvirai palaikė siūlymą nužudyti Dharą - troš- 
ko pirma jį dar ir suluošinti. 

— Jos nori nurėžti tau kotą ir kiaušus, mielas berniuk, - perspėjo 
Farokas savo jaunąjį numylėtinį. - Mieste turi būti itin atsargus! 

Nutaisęs kuo abejingiausią išraišką, Dharas atsakė su tokiu pat 
sarkazmu, su kokiu būtų atsakęs ir jo garsusis personažas: 

— Ir be tavęs žinau. 

(Tai jis bent kartą pasakydavo kiekviename filme.) 

Nors pastarasis Inspektoriaus Dharo filmas virto tikru sukrė- 
timu, tikro policininko pasirodymas tarp padorių dakvortiečių, 
priešingai, buvo visai neįspūdingas. Juk kiekvienam aišku, kad 
prostitutės hidžros nenužudė pono Lalo! Nebuvo jokių požymių, 
kad būtų mėginta žaloti aukos lyties organus, be to, net visiškai nu- 
kvakęs hidžra niekaip negalėjo supainioti senioko su Inspektoriu- 
mi Dharu. Dharas nežaisdavo golfo. 


Dirba tikras detektyvas 


Kaip ir spėjo daktaras Daruvala, detektyvas Patelis iš tiesų buvo 
policijos komisaro pavaduotojas, antras žmogus skyriuje po komi- 
saro; oficialiai jo pareigos vadinosi D.C.P. (deputy commissioner of 
police). Detektyvas, kaip vėl teisingai perprato Farokas, tikrai atvy- 
ko iš kriminalinių nusikaltimų skyriaus, įsikūrusio šalia Kraufordo 
prekyvietės, ne iš artimiausios Tardeo policijos nuovados, mat kai 
kurios detalės, aptiktos apžiūrinėjant pono Lalo kūną, pastūmėjo 
golfo žaidėjo mirtį į visai kitą kategoriją — tą, kuria domėtis jau 
derėjo pačiam komisaro pavaduotojui. 

Kokiai kategorijai buvo priskirtas šis atvejis, daktaras Daruvala 
ir Inspektorius Dharas iškart nė nesuprato, o komisaro pavaduoto- 
jas Patelis nesiskubino nieko aiškinti. 

— Meldžiu man atleisti, daktare, priimkite nuoširdžiausius atsi- 
prašymus, pone Dharai, - prašneko detektyvas, gal keturiasdešim- 
ties su trupučiu metų patrauklios išvaizdos vyriškis, tiesa, buvęs 
prakaulus smulkių bruožų veidas jau kiek apdribęs. Budrios jo akys 
ir apgalvota kalbėsena bylojo, kad komisaro pavaduotojas apdairus 
žmogus. - Kuris iš jūsų radote kūną? - paklausė detektyvas. 

Daktarui Daruvalai ne visuomet pavykdavo atsispirti pagundai 
papokštauti. 

— Man regis, pirmiausia kūną rado kažkuris grifas, - atsakė 
gydytojas. 

— Ak taip, žinoma! - neprieštaravo komisaro pavaduotojas, 
pražysdamas kupina tolerancijos šypsena. Ir tuoj pat, nė nekvies- 
tas, prisėdo prie jų staliuko - ant kėdės, kuri buvo arčiausia Inspek- 
toriaus Dharo. 

— Po grifų, - kreipėsi į aktorių, - pirmas žmogus, radęs kūną, 
buvote jūs, ar ne? 

— Kūno nejudinau ir net neliečiau, - iškart atsakė Dharas į klau- 
simą, kurio detektyvas net nespėjo užduoti; Dharas tokio klausimo 
laukė - pats visuomet šito klausdavo filmuose. 

— O, puiku, dėkoju, - dabar jau detektyvas Patelis sutelkė dė- 

daktaras Daruvala. - Aš ortopedas, ne patologas anatomas. Tiesiog 
konstatavau pono Lalo mirtį. 

— Taip, žinoma! - pritarė Patelis. - Bet gal bent pagalvojote, 
kokia galėtų būti mirties priežastis? 

— Golfas, - atsakė daktaras Daruvala; pats jis niekada nežai- 
dė golfo, šlykštėjosi juo net per atstumą. Dharas šyptelėjo. - Dėl 
pono Lalo, - toliau kalbėjo gydytojas, - manau, galima tvirtinti, 
kad jį pražudė besaikės pastangos tobulėti. Beveik neabejoju, kad jį 
kamavo aukštas kraujospūdis - jo amžiaus žmogui nedera nuolat 
prarasti savitvardos, ir dar saulėkaitoje, per pačią kaitrą. 

— Bet diena visai nekaršta, netgi, sakyčiau, gana vėsi, - pabrėžė 
komisaro pavaduotojas. 

Inspektorius Dharas pasakė dar kai ką - taip, lyg būtų ilgai apie 
tai mąstęs: 

— Nuo numirėlio nesklido joks kvapas. Grifai dvokė, o kū- 
nas - ne. 

Detektyvas Patelis, regis, nustebo išgirdęs šią žinią, Dharo pas- 
tabumas padarė jam įspūdį. Bet atsakė tik tiek: 

- Būtent. 

Daktaras Daruvala pristigo kantrybės. 

- Brangusis komisaro pavaduotojau, kodėl jums pirmų pir- 
miausia neatskleidus, ką patys jau žinote? 

— Ak, šitaip mes nieku gyvu negalime elgtis, - atsakė komisaro 
pavaduotojas kuo nuoširdžiausiai. - Ar ne? - paklausė Inspekto- 
riaus Dharo. 

- Aišku, negalime, - patvirtino Dharas. - O koks apytikris mir- 
ties laikas? Jau nustatėte? - pats paklausė detektyvo. 

— Labai geras klausimas! - įvertino Patelis. - Mirties laikas - šį- 
ryt; kai radote kūną, auka buvo mirusi maždaug prieš dvi valandas, 
tikrai ne anksčiau. 

Daktaras Daruvala apsvarstė, ką išgirdęs. Kol ponas Banerdžis 
savo senojo varžovo ir draugo ieškojo klubo patalpose, ponas Lalas 
spėjo nužingsniuoti iki bugenvilijų sąžalyno už devintosios vejos, 
norėdamas kiek pasitreniruoti, kad nebepasikartotų apmaudus 
vakarykščias pralaimėjimas. Ponas Lalas nepasivėlino prisistatyti 
sutartu laiku, priešingai - net pasiankstino, o gal tiesiog buvo per 
daug uolus žaidėjas. 

- Vadinasi, grifai sulėkė pernelyg greitai, - padarė išvadą dak- 
taras Daruvala, - Dar nebuvo jokio kvapo, jų negalėjo privilioti 
toks šviežias lavonas. 

— Taip - bet tik tuo atveju, jei nebuvo pralieta daug kraujo, jei 
nebuvo atviros žaizdos... ir dar saulėkaitoje, - patikslino Inspekto- 
rius Dharas. Iš savo filmų, kad ir kokių prastų, jis sugebėjo išties 
nemaža pasimokyti; net detektyvas Patelis jau spėjo tai įvertinti. 

— Visai teisingai, - sutiko detektyvas. - Kraujo kaip tik ir telk- 
šojo visa bala. 

— Lavonas buvo gerokai kruvinas, kai mes jį radome! - sušuko 

daktaras Daruvala vis dar nesusigaudydamas. - Ypač palei akis ir 
burną... pamaniau, kad grifai jau bus pradėję darbą. 

— Grifai ima kapoti snapais tik jau kraujuojančią žaizdą arba 
natūraliai drėgnas kūno vietas, - paaiškino detektyvas Patelis. La- 
bai jau sklandžiai šneka angliškai tas policininkas, tegul ir komisa- 
ro pavaduotojas, dingtelėjo daktarui Daruvalai. 

Gydytojas pats jautė, kaip kliuvinėja liežuvis kalbant hindi, su- 
vokė, kad Dharas šneka hindi kur kas laisviau. Dėl šito daktaras 
Daruvala jautėsi trupučiuką nesmagiai; visus Inspektoriaus Dharo 
filmų dialogus, taip pat ir balso už kadro tekstą, jis rašydavo an- 
gliškai. Į hindi juos išsiversdavo pats Dharas; tas frazes, kurios jam 
ypač patikdavo, - tiesa, jų pasitaikydavo nedaug, - aktorius taip ir 
palikdavo angliškai. O čia štai vienas ne visai eilinis policininkas 
leidžia sau malonumą pasipuikuoti angliškai kreipdamasis į žmo- 
gų, kuris, kaip žino, yra kanadietis; tokį reiškinį daktaras Daruvala 
vadino „kanadietiškąja traktuote“ - kai koks nors Bombėjaus gy- 
ventojas net nemėgindavo jo kalbinti hindi ar marathi kalbomis. 
Nors, kaip žinoma, beveik visi Dakvorto klubo nariai laisvai kal- 
bėjo angliškai, Farokas ėmėsi naršyti kokios nors grakščios frazės 
hindi kalba, kad galėtų mestelėti detektyvui Pateliui, tačiau Dharas 
(nepriekaištinga anglų kalba) prašneko pirmas. Ir tik dabar gydy- 
tojas susizgribo, kad Dharas, šnekėdamasis su komisaro pavaduo- 
toju, nė karto nepasitelkė ryškaus hindi akcento, prie kurio buvo 
pripratinęs visą pramogų pasaulį. 

— Vienas paausys kraujavo gana smarkiai, - pasakė aktorius 
taip, lyg tai jau kažin kiek laiko neduotų jam ramybės. 

— Puiku, kaip tik taip ir buvo! - entuziastingai patvirtino de- 
tektyvas. - Ponui Lalui buvo kirsta už ausies, o paskui, dar kartą - į 
smilkinį, galbūt jau pargriuvusiam. 

— Kuo buvo kirsta? - prasižiojo daktaras Daruvala. 

— Kuo - šitai mes žinome: jo paties ridenimo lazda! - atsakė 
detektyvas Patelis. - Kas tai padarė - štai ko nežinome. 

Per visą šimto trisdešimties metų Dakvorto sporto klubo isto- 
riją — net anais neramiais Nepriklausomybės kovų laikais, net vi- 
sais tais atvejais, kai lengvabūdiška linksmybė galėjo lengvai virsti 

smurtu (tarkime, anomis pašėlusiomis dienomis, kai kraują kaiti- 
nanti ledi Dakvort švytuodavo nuogomis krūtimis) - niekada, nie- 
kada čia nėra buvę žmogžudystės! Daktaras Daruvala jau susimąs- 
tė, kokiais žodžiais reikės paskelbti šią žinią Narystės tarybai. 

Farokas nelinko manyti, kad kaip tik jo garbusis velionis tė- 
vas ir buvo pirmoji žmogžudystės auka Bombėjuje per visą šimto 
trisdešimties metų Dakvorto klubo istoriją. Bene svarbiausia tokio 
išvis negalvoti apie tėvo nužudymą. Bet buvo ir kita, gal ne tokia 
reikšminga priežastis: gydytojas nenorėjo, kad smurtinė tėvo mirtis 
mestų šešėlį ant visais kitais atžvilgiais labai šiltų jausmų Dakvorto 
klubui, kuris, kaip jau minėta, buvo vienintelė vieta (be cirko), kur 
daktaras Daruvala galėjo pasijusti visiškai savas. 

Be to, daktaro Daruvalos tėvas buvo nužudytas ne pačiame Da- 
kvorto klube. Jo vairuojamas automobilis išlėkė į orą Tardeo, ne 
Mahalakšmėje, tai yra gretimame rajone. Vis dėlto niekam, net pa- 
tiems dakvortiečiams, nekilo abejonių, kad bomba veikiausiai buvo 
pakišta būtent tada, kai Daruvalos vyresniojo automobilis stovėjo 
Dakvorto klubo automobilių aikštelėje. Dakvortiečiai anuomet su- 
skubo pabrėžti, kad vienintelis kitas per tą nelaimę žuvęs žmogus 
su klubu niekaip nebuvo susijęs — toji vargšė moteris nebuvo net 
klubo darbuotoja. Dirbo ji statybose ir, kalbama, kaip tik nešė ant 
galvos pintinę, pilną akmenų, kai sprogusio automobilio priekinis 
dešinysis sparnas skriedamas nurėžė jai galvą. 

Bet tai jau užpernykštis sniegas. O pirmasis dakvortietis, nužu- 
dytas pačioje Dakvorto klubo teritorijoje, buvo ponas Lalas. 

— Ponas Lalas, - ėmė aiškinti detektyvas Patelis, - kaip tik buvo 
užsimojęs kirsti... na, man rodos, tai vadinama medine? O gal gele- 
žine? Kaip jūs ten vadinate tą lazdą, skirtą trumpam aukštam smū- 
giui į veją su duobute*.. 

Apie golfą nieko neišmanė nei daktaras Daruvala, nei Inspek- 
torius Dharas; „medinė“ ir „geležinė“ abiem nuskambėjo gana 
kvailai. 

— Tiek to, nesvarbu, - numojo detektyvas. - Vienu žodžiu, po- 
nas Lalas kaip tik buvo atsivėdėjęs smūgiuoti viena lazda, kai jam 

kažkas kirto kita - jo paties ridenimo lazda! Ją, kaip ir visą velionio 
krepšį su golfo lazdomis, radome bugenvilijų brūzgyne. 

Inspektorius Dharas įsitaisė puikiai iš filmų atpažįstama poza - o 
gal paprasčiausiai mąstė: pakėlęs galvą glostinėjo smakrą, šitaip tik 
dar labiau išryškindamas pašaipųjį vypsnį. Tai, ką netrukus pasakė, 
tiek daktaras Daruvala, tiek komisaro pavaduotojas Patelis buvo gir- 
dėję jau daugybę kartų - Dharas sakydavo tai kiekviename filme. 

— Atleiskite, jei nuskambės kaip nelabai pagrįsti samprotavi- 
mai, - tarė Inspektorius Dharas. Ši frazė buvo iš jo mėgstamųjų, 
filmuose Dharas dažniausiai tardavo ją angliškai, nors ne kartą pa- 
sakė ir hindi kalba. - Atrodo, - kalbėjo jis, - kad žudikui nebuvo 
itin svarbu, kas taps jo auka. Ponas Lalas nebuvo su niekuo sutaręs 
susitikti bugenvilijose prie devintosios vejos. Atsidūrė ten visai at- 
sitiktinai - žudikas negalėjo iš anksto žinoti, kad jis ateis. 

— Labai gerai, - įvertino Patelis. - Malonėkite tęsti. 

— Kadangi žudikui, regis, nelabai rūpėjo, ką nužudyti, - pridūrė 
Inspektorius Dharas, - tikriausiai galime daryti išvadą, kad svarbu 
buvo viena: nužudyti kurį nors iš mūsų. 

— Nori pasakyti - kurį nors iš narių? - sušuko daktaras Daru- 
vala. - Nori pasakyti - kurį nors iš Dakvorto klubo? 

- Tai tik prielaida, - pabrėžė Inspektorius Dharas. Dar viena dau- 
gybę sykių girdėta frazė - jis ir šitai pasakydavo kiekviename filme. 

— Esama tam tikrų įkalčių, kurie patvirtina jūsų prielaidą, pone 
Dharai, - kone nerūpestingai tarė detektyvas Patelis. 

Iš gurgždančių, baltutėlaičių marškinių, ant kurių nė su žibu- 
riu nebūtum radęs jokio paskutinių pietų pėdsako, kišenėlės ko- 
misaro pavaduotojas išsitraukė saulės akinius, paskui pasirausė 
giliau, iškrapštė sulankstytą polietileno skiautelę - daugmaž tokio 
dydžio, kad pakaktų suvynioti svogūno ar pomidoro griežinėlį. Iš 
jos išlukšteno dviejų rupijų banknotą, kurį kažkas buvo įsukęs į 
rašomąją mašinėlę, mat toje pusėje, kur įspaustas serijos numeris, 
buvo didžiosiomis raidėmis atspausdintas ir perspėjimas: JEIGU 
DHARAS LIKS NARYS, ŽUS IR DAUGIAU NARIŲ. 

— Atleiskite, pone Dharai, turiu užduoti savaime suprantamą 
klausimą, - tarė detektyvas Patelis. 

— Taip, aš turiu priešų, - atsakė Dharas nė nelaukdamas klausi- 
mo. - Taip, esama tokių, kurie mielai mane nudobtų. 

- Jį nužudyti trokšta visi! - sušuko daktaras Daruvala. Ir tuojau 
pat, palietęs jaunesniojo vyro ranką, atsiprašė: - Atleisk. 

Komisaro pavaduotojas Patelis vėl įsidėjo dviejų rupijų bankno- 
tą į kišenę. Kai užsikabino ant nosies saulės akinius, daktaras Daru- 
vala atkreipė dėmesį į pieštuko plonumo detektyvo ūsiukus - norint 
tokius nešioti, skustis tenka itin skrupulingai, pats gydytojas atsi- 
kratė to įpročio dar nesulaukęs nė trisdešimties. Šitokius ūsiukus 
tenka nuolat išskusti tiek po nosimi, tiek virš lūpos, tad ranka turi 
būti itin tvirta. Sulaukęs tokio amžiaus, komisaro pavaduotojas, rei- 
kia manyti, būna priverstas alkūne atsiremti į veidrodį, mat šitaip 
nusiskusti tėra vienintelis būdas: reikia išimti iš skustuvo peiliuką, jį 
laikyti pirštais ir vengti net menkiausio netikslaus judesio. Žmogui, 
įkopusiam į penktą dešimtį, - tikra tuštybė, ir dar suryjanti bega- 
lę laiko, įvertino Farokas; o gal komisaro pavaduotoją nuskuta kas 
nors kitas? Tarkime, kokia nors jauna moteris nedrebančia ranka? 

— Trumpiau tariant, - kalbėjo detektyvas Dharui, - neatrodo, 
kad pažinotumėte visus savo priešus. - Atsakymo jis net nelau- 
kė. - Manau, pirmiausia galime įtarti visas prostitutes - ne vien tik 
hidžras - ir daugumą policininkų. 

— Aš pirmiausia įtarčiau būtent hidžras, - įsiterpė Farokas; jis 
vėl mąstė kaip scenaristas. 

— O aš ne, - paprieštaravo detektyvas Patelis. - Nejaugi hidž- 
roms gali rūpėti, ar Dharas - šito klubo narys, ar ne? Joms terūpi 
nurėžti jam penį ir sėklides. 

— Ir be tavęs žinau, - vėl pasitelkė įprastą frazę Inspektorius 
Dharas. 

— Labai abejoju, ar žudikas gali būti klubo narys, - tarė dakta- 
ras Daruvala. 

— Nevalia atmesti ir tokios tikimybės, - paprieštaravo Dharas. 

- Ir neketinu, - patikino detektyvas Patelis. Paskui padavė savo 
vizitinę kortelę ir daktarui Daruvalai, ir Inspektoriui Dharui. 

- Jei skambinsite, - pasakė Dharui, - verčiau skambinkite man 
į namus; jumis dėtas, kriminalinių nusikaltimų skyriuje jokių ži- 

nučių nepalikčiau. Juk gerai žinote, kad mumis, policininkais, ne- 
galima pasitikėti. 

— Taip, - sutiko aktorius. - Žinau. 

-— Atleiskite, detektyve Pateli, - įsikišo daktaras Daruvala. - Sa- 
kykite, kur radote tą dviejų rupijų banknotą? 

— Buvo įgrūstas ponui Lalui į burną, - atsakė detektyvas. 

Kai komisaro pavaduotojas pasišalino, abu draugai dar kurį 
laiką sėdėjo, klausydamiesi vėlyvos popietės garsų. Klausėsi taip 
susitelkę, kad nė nepastebėjo išeinančios antrosios ponios Dogar, 
nors ši gaišavo kaip įmanydama. Pakilo nuo staliuko, bet čia pat 
sustojo ir pažvelgė per petį į atkakliai nereaguojantį Inspektorių 
Dharą, tada žengė porą žingsnių, vėl sustojo, vėl atsisuko, dar ga- 
liuką paėjėjo ir atsisuko dar kartą. 

Įdėmiai ją stebėjęs ponas Setna nutarė, kad ji kuoktelėjusi. Po- 
nas Setna matė kiekvieną painaus antrosios ponios Dogar pasitrau- 
kimo iš Damų sodo bei klubo valgomojo etapą, tačiau Inspektorius 
Dharas, regis, net nepastebėjo, kad tos moters išvis esama. Senąjį 
patarnautoją sudomino tai, kad ponios Dogar žvilgsnis smigo vien 
tik į Dharą - nė kartelio net neslystelėjo prie daktaro Daruvalos, 
ji net nedirstelėjo ir į policininką - kita vertus, detektyvas Patelis 
sėdėjo nugara į ją. 

Ponas Setna stebėjo ir komisaro pavaduotoją, kuris kažkam 
skambino iš telefono automato kabinos vestibiulyje. Trumpą va- 
landėlę detektyvo dėmesį patraukė ponia Dogar ir jaudri jos bū- 
sena; kai moteriškė nudrožė prie įvažiavimo keliuko ir paliepė 
automobilių aikštelės patarnautojui atvaryti mašiną, policininkas, 
regis, spėjo užfiksuoti jos grožį, skubrumą ir kažką panašaus į nir- 
šulio išraišką veide. Galbūt komisaro pavaduotojas svarstė, ar ta 
moteris panaši į žudikę, visai neseniai mirtinai užtvojusią senioką 
golfo lazda; tiesą sakant, pagalvojo ponas Setna, antroji ponia Do- 
gar atrodo taip, lyg dar tik trokštų kai ką užmušti. Tačiau į ponią 
Dogar detektyvas Patelis dirstelėjo tik probėgšmais, jį labiau domi- 
no pokalbis telefonu. 

Vis dėlto pokalbis pasirodė toks šeimyniškas, kad nenusipelnė 
net pono Setnos susidomėjimo - šis klausėsi ausis pastatęs, bet tik 


86 JOHN IRVING 


tol, kol įsitikino, kad Patelis skambina ne policijos reikalais. Ponui 
Setnai neliko abejonių: detektyvas kalbėjosi su žmona. 

— Ne, mieloji, - tarė detektyvas, paskui ilgokai kantriai klau- 
sėsi. - Ne, juk būčiau tau pasakęs, brangioji. - Dar valandėlę 
klausėsi. - Taip, mieloji, žinoma, prižadu, - tarė galiausiai. 

Dabar jau komisaro pavaduotojas užsimerkė, klausydamasis 
balso ragelyje; jį stebėdamas, ponas Setna pajuto neapsakomą pasi- 
tenkinimą, kad taip ir liko nevedęs. 

— Juk aš neatmetu tavo teorijų! - staiga sušuko detektyvas Pate- 
lis į ragelį. - Ne, aišku, kad nepykstu, - tuojau pridūrė su rezignaci- 
ja balse. - Atleisk, jei nuskambėjo piktai, brangioji. 

Netgi toks užkietėjęs šniukštinėtojas kaip ponas Setna šito jau 
nebegalėjo ištverti, tad nutarė palikti policininką aiškintis asmeni- 
nių santykių be liudininkų. Poną Setną šiek tiek nustebino tik tai, 
kad detektyvas Patelis su žmona kalbasi angliškai. Tad štai kodėl to 
detektyvo anglų kalba visai pakenčiama, nutarė senasis patarnau- 
tojas, - jis nuolat miklina liežuvį! Tačiau kokią žeminančią kainą 
už tai tenka mokėti! Ponas Setna grįžo į valgomojo kertę arčiausiai 
Damų sodo ir vėl užsižiūrėjo į daktarą Daruvalą bei Inspektorių 
Dharą. Tuodu tebesėdėjo visiškai pasinėrę į vėlyvos popietės gar- 
sus. Stebėti juos - ne kažin kokia pramoga, bet tuodu - bent jau ne 
sutuoktinių pora. 

Vėl sukaukšėjo teniso kamuoliukai, skaitykloje kažkas užknar- 
kė, virtuvės patarnautojai, kaip įprasta, tarškindami lėkštėmis nu- 
rinko po pietų indus - išskyrus tą stalą, prie kurio pasistatę po sti- 
klinę šaltos arbatos sėdėjo gydytojas ir aktorius. (Saldainėlius iki 
paskutinio sušlavė detektyvas Patelis.) Visi Dakvorto klubo garsai 
buvo lengvai atpažįstami: gurgždus naujintėlės kortų malkos šna- 
rėjimas, į kits kitą atsitrenkiančių biliardo kamuolių bilsnojimas, 
šluotų skrebenimas šokių salėje - ši buvo valoma kiekvieną popietę 
tuo pačiu metu, nors šiokiadieniais šokių beveik niekad nebūdavo. 
Atsklido ir iš proto varantis nenutrūkstamas apavo cypčiojimas ir 
tapnojimas į badmintono aikštelės glotnią kietmedžio dangą - pa- 
lyginti su šiuo karštligišku batų gurgždėjimu, duslūs raketės smū- 
giai į plunksninuką aidėjo slopiai, lyg kas pliauškyne muštų muses. 

Daktarui Daruvalai atrodė, kad kaip tik dabar - pati netin- 
kamiausia akimirka užgriozti Inspektorių Dharą dar viena bloga 
žinia. Žmogžudystė ir ne visai įprastas grasinimas mirtimi — šito 
vienai popietei gana net su kaupu. 

— Ko gero, vakarieniauti verčiau grįžtum į namus, - tarė dakta- 
ras Daruvala draugui. 

— Taip, Farokai, neatsisakyčiau, - sutiko Dharas. Kitu atveju ti- 
krai būtų mestelėjęs kokią kandžią pastabą dėl daktaro Daruvalos 
žodžio „vakarieniauti . Dharui nepatiko pernelyg laisvas „vakarie- 
nės“ termino vartojimas: įnoringo aktoriaus nuomone, „vakarie- 
ne“ dera vadinti tik lengvą ankstyvo vakaro užkandį arba valgymą, 
tarkime, po dienos filmavimo aikštelėje. Dharo nuomone, šiaurės 
amerikiečiai šį žodį vartojo taip, tarsi „vakarienė“ ir „pietūs“ būtų 
sinonimai; savo ruožtu Farokas manė, kad „vakarienę“ iš tiesų ga- 
lima vadinti „pietumis“ ir atvirkščiai. 

Kai daktaras Daruvala susiruošė išsakyti Dharui šiokį tokį prie- 
kaištą, jo balse nuskambėjo tėviška gaidelė. Jis tarė aktoriui: 

— Tau lyg ir nebūdinga šnekėtis švaria anglų kalba be jokio ak- 
cento su visiškai nepažįstamu žmogumi. 

— Policininkas jau savaime nėra man visiškai nepažįstamas, - 
atsakė Dharas. - Policininkai kalbasi tarpusavyje, bet niekad - su 
žiniasklaida. 

— O, man ir išgaravo, kad policijos įpročius tu pažįsti kaip savo 
penkis pirštus! - sarkastiškai drėbė Farokas. Bet Dharas jau buvo 
vėl pasinėręs į įprastą vaidmenį; ką jau ką, o tylėti jis mokėjo idea- 
liai. Daktaras Daruvala jau gailėjosi leptelėtų žodžių. Reikėjo pa- 
sakyti visai ką kita: „Ak, mano mielas berniuk, tau visai nebūtina 
tapti šito siužeto pagrindiniu personažu! O dabar norėjo saky- 
ti maždaug štai ką: „Mielas berniuk, juk yra ir tokių, kurie tave 
myli, - aš tave myliu. Juk tu tai žinai! 

Tačiau, užuot pasakęs, ką norėjo sakyti, daktaras Daruvala tarė: 

— Kaip Narystės tarybos pirmininkas svečio teisėmis, manau, 
privalau apie šį grasinimą pranešti kitiems klubo nariams. Aišku, 
mes balsuosime, bet nuojauta kužda, kad dauguma pasisakys už 
tai, kad žinią dera paskelbti visiems. 

- Aišku, visi turėtų žinoti, - atsakė Inspektorius Dharas. - O 
man reikėtų atsisakyti klubo narystės, - pridūrė. 

Daktarui Daruvalai tiesiog netilpo galvoj, kad tai įmanoma: 
nejaugi kažkoks nusikaltėlis, žmogžudys, gali šitaip greitai ir veiks- 
mingai sunaikinti užvis labiausiai puoselėjamą (gydytojo akimis) 
Dakvorto klubo vertybę - giluminį asmeninės erdvės, kone atsi- 
ribojimo pajautimą, lyg dakvortiečiams būtų suteikta prabanga iš 
tikrųjų nė negyventi Bombėjuje? 

- Mielas berniuk, - paklausė gydytojas, - ką dabar darysi? 

Dharo atsakymas pribloškė daktarą Daruvalą, nors neturėjo 
smarkiai nustebinti; gydytojas jau daug kartų buvo jį girdėjęs - kie- 
kviename Inspektoriaus Dharo filme. Farokas juk pats tą atsakymą 
ir parašė! 

— Ką dabar darysiu? - pakartojo Dharas, lyg mąstydamas bal- 
su. - Išsiaiškinsiu, kieno tai darbas, ir jį pričiupsiu! 

— Nekalbėk su manim personažo žodžiais! - aštriai kirto dakta- 
ras Daruvala. - Dabar mes ne filme! 

— Aš visada filme, - atšovė Dharas. - Aš gimęs filme! O paskui 
beveik išsyk buvau permestas į kitą filmą, ar ne taip? 

Kadangi daktaras Daruvala ir jo Žmona manė esantys vieninte- 
liai asmenys Bombėjuje, žinantys viską apie Dharą ir jo kilmę, gy- 
dytojui liko tik patylėti. Širdies gilumoje, mąstė daktaras Daruvala, 
privalome puoselėti šlakelį gailesčio tiems, kurie visuomet jautėsi 
atkirsti nuo užvis labiausiai jiems pažįstamos aplinkos, tiems, kurie 
arba yra svetimšaliai, arba dėl savito požiūrio į kai kuriuos daly- 
kus jaučiasi esą svetimšaliai - net savo gimtajame krašte. Tačiau 
Farokas žinojo, jog širdies gilumoje taip pat rusena ir šioks toks 
įtarimas, kad tokie žmonės jaučia poreikį jaustis atkirsti nuo visuo- 
menės. Vis dėlto tie, kurie patys puoselėja savo vienatvę, ne mažiau 
vieniši už tuos, kuriuos vienatvė užklumpa netikėtai, be to, jie ly- 
giai taip pat nusipelno ir mūsų gailesčio - tai daktarui Daruvalai 
nekėlė abejonių. Vis dėlto pats dorai nesuprato, kurį iš jųdviejų turi 
omeny - Dharą ar save patį. 

Netikėtai Farokas susizgribo likęs prie staliuko vienas: Dharas 
išnyko taip pat nepastebimai, kaip ir buvo atėjęs. Daktaro Daru- 

valos akis užkliuvo už blyksnio - tai buvo pono Setnos sidabrinio 
padėklo mestas atšvaitas, priminęs gydytojui kažin kokį žibantį 
daikčiuką, kurį trumpą valandėlę snape laikė varna. 

Senasis patarnautojas sugavo daktaro Daruvalos žvilgsnį ir tuoj 
pat prisistatė lyg pakviestas. 

— Prašyčiau vieną „Kingfisher“, - tarė gydytojas. 


Kaip nuklajojo gydytojo mintys 


Vėlyvą pavakarę į Damų sodą tįso vis ilgesni šešėliai; daktaras Da- 
ruvala paniuręs pastebėjo, kad ryškiai rausvi bugenvilijų žiedai pa- 
tamsėję, dabar jie atrodė kone kraujo raudonumo, nors toks įspūdis 
buvo gerokai perdėtas - nenuostabu, Inspektoriaus Dharo kūrėjas 
buvo linkęs viską perdėti. Iš tikrųjų bugenvilijos tebebuvo tokios 
pat rausvos (ir tokios pat baltos) kaip anksčiau. 

Praslinko kiek laiko, ir ponas Setna sunerimo: gydytojas taip ir 
nepalietė savo mėgstamo alaus. 

— Kas nors negerai? — pasiteiravo senasis patarnautojas, ilgu 
pirštu rodydamas „Kingfisher lager“ bokalą. 

- Nene, alus niekuo dėtas, - patikino Farokas ir gurkštelėjo, tik 
alaus gurkšnis ne kažin kiek jį paguodė. - Alus puikus, - pridūrė. 

Senasis ponas Setna linktelėjo, lyg puikiausiai žinodamas, kas 
slegia daktarą Daruvalą; ponas Setna visuomet įsivaizduodavo ži- 
nąs tokius dalykus. 

— Žinau žinau, - sumurmėjo senasis parsas. - Kur pražuvo anie 
laikai... viskas nebe taip, kaip anksčiau. 

Daktarą Daruvalą užvis labiausiai ir erzino pono Setnos įjunkis 
rimtu veidu dėstyti nuvalkiotas tiesas. Žiūrėk, nė mirktelėti nespė- 
si, pagalvojo Farokas, o tas nuoboda senas krienas jau ims porinti, 
esą aš - ne toks, koks buvo garbusis mano velionis tėvas. Ir iš ti- 
krųjų - senasis patarnautojas buvo besižiojąs dar kažko pridurti, 
bet čia iš valgomojo atsklido nemalonus ausiai garsas; poną Setną 
ir daktarą Daruvalą Damų sode jis pasiekė tarytum koks šiurkštus 
signalas atkreipti dėmesį - panašiai sureaguotum į žmogų, traški- 
nantį krumplius. 

Ponas Setna tuojau pat nuskubėjo pasižiūrėti, kas ten dedasi. 
Farokas, net nepakilęs nuo kėdės, jau perprato, kas tą traškesį su- 
kėlė. Ventiliatorius, įtaisytas palubėje, - tas pats, ant kurio buvo 
nutūpusi varna lyg ant specialios aikštelės išmatoms drabstyti. Gal- 
būt paukštis kiek įlenkė vieną mentę, o gal išklibino kokį varžtą; 
jei ventiliatorių suko rutulinių guolių sistema, vienas guolis galėjo 
išsprūsti, o jeigu jis buvo pritvirtintas lankstu, galbūt šį reikėjo su- 
tepti. Atrodė, kad sukdamasis ventiliatorius už kažko kliūva, mat 
sulig kiekvienu apsisukimu vis trakštelėdavo. Galiausiai ėmė strig- 
ti, kol beveik visai sustojo, bet tik beveik - vis dar sukosi. Ir vis 
pokštelėdavo sulig kiekvienu ratu, - atrodė, leisgyvis mechanizmas 
tuojau išleis paskutinį kvapą. 

Ponas Setna sustojo po ventiliatoriumi ir atkraginęs galvą bu- 
kai įsistebeilijo į jį. Tikriausiai nė nebeprisimena tos kakojančios 
varnos, dingtelėjo daktarui Daruvalai. Gydytojas jau telkė energiją 
pats ko nors imtis, bet erzinantis garsas netikėtai išnyko. Ventilia- 
torius vėl lyg niekur nieko sukosi nekliuvinėdamas. Ponas Setna 
apsidairė, lyg pats nebesusigaudytų, kas jį atnešė į būtent šį valgo- 
mojo tašką. Paskui patarnautojo žvilgsnis nuklydo atgal į Damų 
sodą, kur prie staliuko tebesėdėjo Farokas. Visai ne toks žmogus, 
koks buvo jo tėvas, pagalvojo senasis parsas. 


4. SENI LAIKAI 


Nepraustaburnis 


Daktaras Laudžis Daruvala domėjosi aplinkybėmis, lemiančiomis 
vaikų luošumą. Jam pačiam vaikystėje buvo įsimetusi stuburo tu- 
berkuliozė. Ir nors pasveiko pakankamai, kad taptų garsiausias iš 
Indijos ortopedinės chirurgijos pradininkų, visuomet sakydavo, 
kad būtent liūdna asmeninė patirtis, ką reiškia iškrypęs stuburas - 
nuolatos kamuojantis skausmas bei nuovargis, - lėmė šitokį nepa- 
judinamą ir ilgalaikį atsidavimą darbui. „Asmeninė skriauda - ga- 
lingesnis motyvas už bet kokį įgimtą polinkį ar filantropines pas- 
katas', - tvirtindavo Laudžis. Jam išvis buvo būdinga kalbėti tokiais 
pareiškimais. Suaugusį jį visada atpažindavo pagal ypatingą skiria- 
mąjį bruožą - dėl Poto ligos susiformavusią kuprą. Laudžis visą 
gyvenimą buvo kuprotas lyg koks nedidelis dvikojis kupranugaris. 
Argi verta stebėtis, kad regėdamas šitokį tėvo atsidavimą Lau- 
džio sūnus Farokas nuolat jautėsi menkesnis? Taip, jis ėjo tėvo pė- 
domis, bet buvo tik sekėjas, taip, jis neužmiršdavo atiduoti duoklės 
Indijai, bet čia visada jausdavosi kaip svečias. Net išsilavinimas ir 
kelionės kartais gali būti žeminanti patirtis; jaunesnysis Daruvala 
jautėsi esąs intelektualiai antrarūšis, ir tas jausmas buvo kone pri- 
gimtinis. Galbūt Farokas ir pernelyg viską supaprastino, savo su- 
svetimėjimą siedamas su vieninteliu įsitikinimu jo gyvenime, tokiu 
pat paralyžiuojančiu kaip ir atsivertimas į krikščionybę, - įsitikini- 
mu, kad jam visai neduotas „savos vietos jausmas, kad jis žmogus 
be tėvynės, kad nesvarbu, kur atsidurtų, niekad nepasijus esąs ten, 
kur jam ir dera būti, - niekur, išskyrus cirką ir Dakvorto klubą. 

Tačiau ką galima pasakyti apie žmogų, linkusį visus savo porei- 
kius ir įkyriai lendančias mintis pasilaikyti sau? Kai žmogus išsako, 
ko bijo, jo baimės, jo troškimai, daugybę kartų peržiūrėti, tarytum 
apsitrina - draugai, artimieji irgi savaip keičia išgirstą medžiagą, — 
ir neilgai trukus vadinamieji troškimai bei baimės, gerokai nudėvė- 
ti, tampa beveik patogūs. Tačiau daktaras Daruvala jausmus gniau- 
žė savyje. Netgi žmona nežinojo, koks svetimas gydytojas jaučiasi 
Bombėjuje - o iš kur galėjo žinoti, jei jis nepasisakė? Kadangi Julija 
buvo vienietė, žiniomis apie Indiją negalėjo lygintis su vyru, kad ir 
kaip menkai ją pažino jis pats. „Namuose“, Toronte, Farokas leido 
vadovauti Julijai - ten vyriausioji valdžia buvo ji. Gydytojui nebuvo 
sunku suteikti tokią privilegiją žmonai, mat ji neabejojo: Bombėju- 
je atsakomybė už viską tenka vyrui. Ir jam jau daugybę metų sekėsi 
išlaikyti tokį jos įsitikinimą. 

Savaime aišku, žmona žinojo apie scenarijus, bet žinojo tik tiek, 
kad jis juos rašė, - apie tai, kaip savo kūrybą vertina, ką jaučia, ji net 
nenutuokė. Nepamiršdamas atsargumo, Farokas su Julija apie juos 
kalbėdavo kuo nerūpestingiau. Sugebėdavo pats įtikinamai savo 
kūrinius pašiepti; šiaip ar taip, visiems jie buvo pajuokos objektas, 
tad Farokui nebuvo sunku įtikinti žmoną, kad Inspektoriaus Dha- 
ro filmai ir jam pačiam - tik laisvalaikio pramoga, nieko rimta. 
Kas svarbiau - Julija žinojo, kiek daug Farokui reiškia pats Dharas 
(brangusis berniukas). Tad kas čia tokio, jeigu ji taip ir nesužinos, 
kad tie scenarijai jam irgi nepaprastai svarbūs? Tokius ir panašius 
dalykus daktaras Daruvala slėpė taip giliai savyje, kad jie tapo jam 
kur kas reikšmingesni, nei iš tiesų buvo verti. 

Jeigu Farokas jautėsi „dūšia be vietos", tai apie jo tėvą šito jokiu 
būdu nebuvo galima pasakyti. Senasis Laudžis mėgo paburnoti, 
peikdamas įvairiausias Indijos ydas, tik jo nusiskundimai dažnai 
būdavo naivoki. Kolegos medikai nevengdavo patraukti jo per 
dantį dėl pernelyg drąsios Indijos kritikos, sakydavo: ligoniams iš 
tiesų pasisekė, kad operuodamas jis darbuojasi rankomis kur kas 
tiksliau — ir apdairiau - nei liežuviu. Vis dėlto jei Laudžis ir garsėjo 
ekscentriškais pasisakymais apie savo šalį, tai bent jau iš tikrųjų 
buvo jo šalis, galvojo Farokas. 

Bombėjaus luošų vaikų ligoninės įkūrėjas, pirmosios Indijoje 
kūdikių paralyžiaus komisijos pirmininkas, vyresnysis Daruva- 
la išleido pluoštą monografijų apie poliomielitą bei įvairias kau- 
lų ligas - anuomet tai buvo geriausi šios srities moksliniai darbai. 
Tikras chirurgijos meistras, jis ištobulino tokių apsigimimų, kaip 
šleivapėdystė, stuburo iškrypimai, kreivakaklystė, korekcijos me- 
todus. Būdamas poliglotas, Litlo darbus jis skaitė angliškai, Štro- 
mejerio - vokiškai, Gereno ir Buvjė - prancūziškai. Nors nė ne- 
bandė slėpti esąs aršus ateistas, Laudžis Daruvala vis dėlto sugebėjo 
įtikinti jėzuitus Bombėjuje ir Punoje atidaryti klinikas, kur buvo 
tyrinėjama ir gydoma skoliozė, gimdymo traumų sukeltas paraly- 
žius, poliomielitas. Daugiausia iš musulmonų surinktais pinigais 
jis apmokėdavo vizituojančio gydytojo paslaugas luošų vaikų ligo- 
ninėje, turtingus hinduistus įkalbėjo aukoti jo paties inicijuotoms 
artrito tyrinėjimų bei gydymo programoms. Laudžis netgi parašė 
užuojautos laišką JAV prezidentui Franklinui D. Ruzveltui, Episko- 
palinės bažnyčios nariui, kartu užsimindamas, kiek Indijos žmo- 
nių vargina tokia pat negalia kaip ir prezidentą; netrukus jis gavo 
mandagų atsakymą ir asmeninį čekį. 

Ypač Laudžis išgarsėjo dalyvaudamas trumpai gyvavusiame 53- 
jūdyje, vadintame „Katastrofų medicina , ypač per demonstracijas 
prieš Nepriklausomybės paskelbimą ir kruvinus maištus prieš bei 
po Padalijimo. Iki pat šių dienų savanoriai „Katastrofų medicinos“ 
entuziastai mėgina atgaivinti sąjūdį cituodami anuomet paplitusį 
jo patarimą: „Laikykitės eiliškumo pagal svarbą: pirmiausia - bū- 
tinos skubios amputacijos, nutrauktos ar sunkiai sužalotos galū- 
nės, tik paskui lūžiai ir plėštinės žaizdos. Visus galvos sužalojimus 
verčiau palikti specialistams, jei tokių pasitaikys.“ Sakydamas „jei 
tokių pasitaikys“ jis turėjo omeny specialistus, ne galvos sužaloji- 
mus, nes pastarųjų pasitaikydavo visada. (Privačiuose pokalbiuose 
žlugusį sąjūdį jis vadino „Maištų medicina“; „Šito Indijai reikės vi- 
sada', - tvirtino senasis Laudžis.) 

Indijoje jis pirmas atsiliepė į perversmą, po kurio imta naujaip 
vertinti strėnų skausmų priežastis, bet pats visus nuopelnus pri- 
skyrė Džozefui Setonui Barui iš Harvardo. Reikia pripažinti, kad 

Dakvorto sporto klube garbusis Faroko tėvas labiausiai buvo prisi- 
menamas dėl ledo kompresų vadinamosios „tenisininko alkūnės“ 
skausmams malšinti ir dėl įpročio prie gėrimo taurės iškoneveikti 
padavėjus už netikusią laikyseną. („Pažvelkite į mane! Aš kupro- 
tas - ir tai laikausi tiesiau nei jūs!) Iš pagarbos didžiajam daktarui 
Laudžiui Daruvalai senasis patarnautojas parsas ponas Setna įsitai- 
sė griežtą įprotį visuomet stovėti ar sėdėti tik itin tiesia nugara. 

Tai kodėl daktaras Daruvala jaunesnysis nejautė deramos pa- 
garbos savo velioniui tėvui? 

Juk ne todėl, kad buvo antras sūnus - ir pats jauniausias iš tri- 
jų Laudžio vaikų; jis niekada nesijautė ignoruojamas. Faroko vy- 
resnysis brolis Džamšedas, paskui kurį Farokas išvažiavo į Vieną 
ir kuris dabar dirbo vaikų psichiatru Ciuriche, taip pat įpiršo ir 
mintį vesti europietę. Bet senasis Laudžis niekad nebuvo nusitei- 
kęs prieš mišrias santuokas - nei iš principo, žinoma, nei konkre- 
čiu atveju, kai Džamšedas parsivežė nuotaką vienietę, kurios jau- 
nesnioji sesuo vėliau ištekėjo už Faroko. Julija greitai tapo šešuro 
numylėtine, jos draugiją senasis Laudžis mėgo netgi labiau nei 
londoniškio gydytojo otologo, vedusio Faroko seserį, - o Laudžis 
Daruvala buvo užkietėjęs anglofilas. Net po Nepriklausomybės 
paskelbimo Laudžis toliau žavėjosi ir stengėsi puoselėti tai, kas 
Indijoje išliko angliška. 

Tačiau senojo Laudžio „angliškumas“ irgi nebuvo Faroko pa- 
garbos įžymiajam tėvui stygiaus priežastis. Per daugelį metų, išgy- 
ventų Kanadoje, jaunesnysis Daruvala ir pats tapo šiokiu tokiu an- 
glofilu, kad ir ne tokiu karštu kaip tėvas. (Žinoma, nedera užmiršti, 
kad angliškumas Kanadoje ir angliškumas Indijoje - du skirtingi 
dalykai: pirmojoje jis nesuterštas jokia politine dėme, priimtinas ir 
visuomenei; Kanadoje daug kas mėgsta britus.) 

Farokas nesikrimto ir dėl to, kad senasis Laudžis tiesmukai rėž- 
davo į akis kam pakliuvo apie savo panieką Mohandui K. Gandžiui. 
Priešingai, sykiais per kviestinius pietus, ypač Toronte, nedalyvau- 
jant kitiems indams, Daruvala jaunesnysis mėgaudavosi cituoda- 
mas velionio tėvo žodžius apie velionį Mahatmą - klausytojai tie- 
siog žado netekdavo. 

— Jis buvo suknistas verpėjas, tik savo čarką sukti išmanęs, 
pamanykite, mokslinčius brahmanas su strėnraiščiu! - anuomet 
burnodavo Daruvala vyresnysis. - Pirmiausia religija atmiešė savo 
politinę veiklą, paskui pačią politiką pavertė religija! 

Seniokas niekad nesibaimino atvirai dėstyti savo pažiūrų ir In- 
dijoje - ir ne vien saugiame Dakvorto klubo uoste. 

— Sukrušti hinduistai... sukrušti sikhai... sukrušti musulmo- 
nai, - drėbdavo lyg niekur nieko. - Ir sukrušti parsai, ir tie ne ki- 
tokie! - pridurdavo, jei koks karštesnis zoroastrizmo išpažinėjas 
imdavo jį mygti, kad pademonstruotų nors šiokį tokį lojalumą par- 
sams. — Sukrušti katalikai, - suniurnėdavo po nosimi tomis reto- 
mis progomis, kai nukakdavo į Šventojo Ignoto vidurinę mokyklą 
pasižiūrėti kokio pasibaisėtino mokyklinio spektaklio, kuriame 
vienas ar kitas jo sūnus atlikdavo nedidelį vaidmenį. 

Senasis Laudžis skelbė, esą dharma - „tik paprasčiausias pasi- 
tenkinimas, nieko neveikimo pateisinimas“. Jis bylojo, kad visa kastų 
sistema ir siekis išsaugoti neliečiamųjų kastą yra „ne kas kita, tik nesi- 
baigiantis šūdo garbinimas - jeigu jau garbinate šūdą, savaime aišku, 
privalote primesti tam tikriems žmonėms pareigą tą šūdą iškuopti! 
Mat Laudžis tikėjo - ne itin pagrįstai, jei ne absurdiškai, - kad jam 
leistina taškytis tokiais ir panašiais užgauliais pareiškimais vien to- 
dėl, kad kaip niekas kitas yra atsidavęs luošiems vaikams. 

Jis koneveikdavo Indiją: tai esanti šalis be jokios ideologijos. 
„Religija ir nacionalizmas - štai kokius menkus pakaitalus turime 
vietoj konstruktyvių idėjų, - bambėdavo jis. - Meditacija - indivi- 
do atžvilgiu toks pat destruktyvus reiškinys kaip ir kastos, nes kas 
tai iš tikrųjų yra, jei ne savo esybės menkinimas? Užuot vadovavęsi 
kiekvienas savo idėja, indai buriasi į grupes: mes įsikibę laikomės 
ritualų ir draudimų, nors galėtume formuluoti visuomeninių per- 
mainų tikslus - siekti tobulinti savo visuomenę! Išsituštinti dera 
prieš pusryčius, ne po jų! Bet kam tai rūpi? Tegul moterys dėvi 
šydą! Tai kas? Užtat - jokių taisyklių, kurios padėtų kovoti su pur- 
vu, su chaosu!“ 

Šitokioje jaudrioje, greitai įsižeisti linkusioje šalyje drabstytis 
tokiais akiplėšiškais pareiškimais iš tiesų kvaila. Žvelgdamas retro- 

spektyviai, daktaras Daruvala jaunesnysis suprato, kad tėvas pats 
prisiprašė tos bombos. Niekas - net gydytojas, visiškai atsidavęs 
luošiems vaikams, - negali lyg niekur nieko vaikštinėti aiškinda- 
mas, esą „karma - tai mėšlo krūva, dėl jos Indija vis dar yra atsi- 
likusi šalis“. Galbūt teoriją, skelbiančią, esą dabartinis gyvenimas, 
kad ir koks nepakeliamas būtų, tėra deramas atlygis už ankstesnįjį, 
ir galima laikyti iš piršto laužtu argumentu, pateisinančiu visišką 
nenorą bent šiek tiek pajudėti savęs tobulinimo kryptimi, bet tokio 
įsitikinimo tikrai neverta išvadinti „mėšlo krūva“. Netgi kaip par- 
sas ir atsivertęs krikščionis - Farokas niekada nė nebuvo hinduis- 
tas - jaunesnysis Daruvala suvokė, kaip neišmintingai elgėsi tėvas, 
įžūliai žerdamas kitiems į akis savo nepagrįstus įsitikinimus. 

Vis dėlto, jei senasis Laudžis paskutiniais žodžiais viešai dergė 
hinduizmą, tai dar nereiškė, kad bent kiek palankiau vertino ki- 
tas religijas, tarkime, islamą; „Kiekvienam musulmonui Kalėdoms 

reikėtų pasiųsti keptą paršelį!“ — ragino jis, o jo pasiūlymai, kaip 
derėtų elgtis su Romos katalikų bažnyčios atstovais, buvo tiesiog 
nuožmūs. Jis ragino išvyti katalikus iš Goa, visus iki vieno, o dar 
geriau — visus viešai nubausti mirties bausme: jų pačių vykdytų 
persekiojimų bei deginimų ant laužo atminimui. Siūlė „išvis neį- 
sileisti į Indiją to pasibjaurėtino žiaurumo, vaizduojamo Nukry- 
žiuotojo figūra“ - jis turėjo omeny patį nukryžiuoto Kristaus at- 
vaizdą, kurį vadino „vakarietiškos pornografijos apraiška . Negana 
to, jis skelbė, esą visi protestantai —- užsimaskavę kalvinistai, o pats 
Kalvinas - užsimaskavęs hinduistas! Tuo Laudžis norėjo pasakyti 
nepakenčiąs visko, kas bent iš tolo primena raginimą susitaikyti 
su apgailėtinu žmogaus būviu, ir jau be jokios abejonės - dieviško- 
sios valios siųstu likimu, kurį pats Laudžis vadino „krikščioniškąja 
dharma“. Jis labai mėgo cituoti Martiną Liuterį, kuris sykį pasa- 
kęs: „Nejaugi bloga meluoti dėl kilnios priežasties, kai netgi grynas 
melas gali pasitarnauti krikščioniškosios bažnyčios pažangai? Tuo 
Laudžis norėjo pasakyti tikįs laisva valia ir vadinamaisiais gerais 
darbais - ir netikįs „anei vienu suknistu Dievu“. 

Kai sprogo Laudžio automobilis, Dakvorto klube pasklido 
gandai, neva ta bomba - tai jungtinių hinduistų-musulmonų- 

krikščionių pastangų rezultatas (ko gero, šis sąmokslas - vienin- 
telis tokio vieningo jų bendradarbiavimo pavyzdys), bet dakta- 
ras Daruvala jaunesnysis numanė, kad iš įtariamų žudikų sąrašo 
nederėtų išbraukti ir parsų, nors šie paprastai nelinkę smurtauti. 
Nors senasis Laudžis pats buvo parsas, iš zoroastrizmo išpažinėjų 
jis šaipėsi taip pat negailestingai kaip ir iš kitų nuoširdžiai tikin- 
čiųjų. Vienintelis asmuo, kuriam jis kažkodėl nejautė paniekos, 
buvo ponas Setna, savo ruožtu ir ponas Setna ypač gerbė Lau- 
džį - šis buvo vienintelis ateistas šiame pasaulyje, išvengęs uolio- 
jo tikratikio patarnautojo pasmerkimo. Galbūt anas nutikimas su 
karšta arbata susiejo juos taip stipriai, kad nebesvarbūs tapo net 
religiniai skirtumai. 

Galų gale dar liko pati dharmos koncepcija - ji Laudžiui 
kliuvo užvis labiausiai. „Jei esate gimę išvietėje, verčiau ir mirti 
išvietėje, užuot ieškojus gyvenime kokios maloniau kvepiančios 
vietos! Nagi, sakykite, ar tai - ne visiška nesąmonė?" Vis dėlto Fa- 
rokas manė, kad tėvas, ko gero, buvo trenktas - arba vos prasižio- 
jęs apie ką kita nei ortopedija senasis kuprius galbūt tiesiog pats 
nežinodavo, ką šneka. Juk į geresnį gyvenimą veržiasi net elgetos, 
ar ne? Galima tik įsivaizduoti, kaip į druzgus subyrėdavo palai- 
minga Dakvorto klubo ramybė, kai senasis Laudžis prapliupda- 
vo visiems - įskaitant ydingos laikysenos padavėjus - skelbti, esą 
kastiniai prietarai yra viso Indijoje įsišaknijusio blogio pagrin- 
das, nors, tiesą sakant, dauguma dakvortiečių patyliukais laikėsi 
tokios pat nuomonės. 

Tačiau labiausiai Farokas piktinosi tėvu dėl to, kad senasis vai- 
dingasis ateistas atėmė iš jo ir religiją, ir tėvynę. Net nemėginda- 
mas kaip nors tramdyti begalinės neapykantos bet kokiam nacio- 
nalizmui, daktaras Laudžis Daruvala visiškai sunaikino savo vaikų 
tautinę savimonę, tautos sąvoka jiems prarado prasmę - ir ne tik 
intelektualiai. Negana to, jis tiesiog išgujo vaikus iš Bombėjaus. 
Norėdamas, kad šie įgytų kuo geresnį išsilavinimą, o kartu ir ap- 
sitrintų tarp vakariečių, vienintelę dukterį jis išsiuntė į Londoną, o 
abu sūnus - į Vieną. O paskui jam dar užteko įžūlumo nusivilti, kai 
nė vienas iš jų trijų nepanoro grįžti gyventi į Indiją. 

— Imigrantas - visą gyvenimą imigrantas! - rėžė Laudžis Da- 
ruvala. Tai buvo tik dar vienas iš daugelio jo pareiškimų, bet šiame 
slypėjo geluonis - ir nuo gylio perštėjo dar ilgai. 


Austriškoji interliudija 


1947-ųjų liepą Farokas atvyko į Austriją ruoštis bakalauro studi- 
joms Vienos universitete, tad Nepriklausomybę jis pražiopsojo. 
(Vėliau pagalvojo, kad nebuvęs namie kaip tik tada, kai tai buvo 
svarbu, tad ar jam išvis dar gali būti koks nors „namie '?) Juk tai 
buvo kaip tik tas metas, kai kiekvienam indui derėjo gyventi Indi- 
joje! Tačiau Farokas, užuot buvęs ten, kaip tik tuo metu pirmąsyk 
ragavo vėliau pamėgtąjį desertą Sachertorte mit Schlag* ir pažindi- 
nosi su kitais Amerlingo pensiono Princo Eugenijaus gatvėje gy- 
ventojais — ta gatvė buvo sovietų okupuotame sektoriuje. Anuo- 
met Viena buvo padalyta į keturias zonas. Amerikiečiai ir britai 
pasičiupo rinktinius gyvenamuosius kvartalus, prancūzai priglobė 
geriausius prekybinius rajonus. Rusai buvo realistai: įsitaisė atokes- 
niuose, darbininkų gyvenamuose priemiesčiuose, kur buvo sutelk- 
ta didžioji dalis pramonės, taip pat užtūpė kai kuriuos kvartalus 
miesto centre - šalia ambasadų ir vyriausybės pastatų. 

Aukšti Amerlingo pensiono langai su aprūdijusiais geležiniais 
gėlių vazonėliais ir pageltusiomis užuolaidomis žvelgė į karo nuo- 
laužomis užverstą Princo Eugenijaus gatvę, pro juos buvo matyti 
Belvederio sodo kaštonai. Pro savo kambario trečiame aukšte lan- 
ir žemutinę Belvederio rūmų dalis, visa raupuota automatų kulkų 
žymėmis. Už kampo Švindo gatvėje įsikūrusią Bulgarijos ambasadą 
buvo užėmę rusai. Lenkų skaitykloje nežinia dėl ko ištisą parą bu- 
dėjo ginkluota apsauga. Iš Schnitzler kavinės Švindo ir Argentinos 


* Sachertorte mit Schlag - šokoladinis tortas su plakta grietinėle. Visame pa- 
saulyje išgarsėjusį Sachertorte 1832-aisiais sukūrė Vienos konditeris Francas 
Zacheris (Franz Sacher). Originalus tortas iki šiol gaminamas tik Vienoje ir 
Zalcburge. 

gatvių kampe sovietai kartkartėmis išprašydavo visus lankytojus ir 
imdavo ieškoti bombų. Šešiolikoje iš dvidešimt vienos apygardos 
policijos štabo viršininkas buvo komunistas. 

Broliai Daruvalos net neabejojo, kad juodu - vieninteliai parsai 
okupuotame mieste, galbūt netgi vieninteliai indai. Vienos gyven- 
tojai iš pažiūros gal net nebūtų palaikę jų indais dėl nepakankamai 
tamsaus gymio. Farokas nebuvo tokios šviesios odos kaip Džamše- 
das, bet gymį abu broliai buvo paveldėję iš tolimų protėvių persų, tad 
kai kuriems austrams turbūt atrodė panašiausi į iraniečius ar turkus. 
Daugumai europiečių broliai Daruvalos veikiausiai atrodytų esą imi- 
grantai iš Vidurio Rytų, ne iš Indijos; ir nors Farokas bei Džamšedas 
nebuvo tokios tamsios odos kaip dauguma indų, vis dėlto buvo tam- 
sesnio gymio už daugumą Vidurio Rytų atstovų, tarkime, Izraelio ar 
Egipto gyventojus, arba sirus, libius, libaniečius ir taip toliau. 

Vienoje jaunasis Farokas pirmąsyk susidūrė su rasinio nepakan- 
tumo apraiškomis tada, kai mėsininkas palaikė jį Vengrijos čigonu. 
Kadangi Austrija yra Austrija, Farokas ne kartą ir ne du susilaukė 
girtuoklių patyčių Gasthof“ - šie, aišku, išvadino jį žydu. O dar kiek 
anksčiau, kol Farokas nebuvo atvykęs į Vieną, Džamšedas savo kai- 
liu įsitikino, kad būstą lengviausia susirasti rusų sektoriuje: niekas 
nesiveržė ten apsigyventi, ir diskriminacija pensionuose nebuvo 
taip justi. Iki tol Džamšedas mėgino išsinuomoti butą Mariahilfer 
gatvėje, bet šeimininkė jam atsakė - neva kai gaminsiąs valgį, skli- 
sią nemalonūs kvapai. 

Tik įkopęs į šeštą dešimtį daktaras Daruvala sugebėjo įvertinti 
likimo ironiją: iš namų jis buvo išsiųstas kaip tik tuo metu, kai In- 
dija tapo nepriklausoma, o pats buvo priverstas ištisus aštuonerius 
metus gyventi karo nusiaubtame mieste, užimtame keturių užsienio 
valstybių. O kai grįžo į Indiją 1955-ųjų rugsėjį, kaip tik sugebėjo 
pražiopsoti Vėliavos dienos iškilmes Vienoje. Spalio mėnesį miestas 
šventė oficialią okupacijos pabaigą - Austrija irgi tapo nepriklau- 
soma valstybe. Daktaras Daruvala nedalyvavo ir šiame istoriniame 
įvykyje - vos kelios dienos anksčiau ir vėl sugebėjo išvykti. 


* Gasthof - svečių namai, pensionas (vok.). 

Vis dėlto broliai Daruvalos šiek tiek prisidėjo prie Vienos me- 
traščių - tegul pastabėle smulkiausiu šriftu paraštėje. Jaunatviš- 
kas entuziazmas mokytis kalbų lėmė, kad jų paslaugos pravertė 
per Sąjungininkų Tarybos posėdžius, kuriuos reikėdavo protoko- 
luoti; broliai skrebendavo nenuilsdami, bet privalėjo būti nebylūs 
lyg grindinio akmenys. Britų atstovas užginčijo siūlymą perkelti 
juos į aukštesnes ir kur kas geidžiamesnes vertėjo pareigas mo- 
tyvuodamas tuo, esą broliai - dar tik universiteto studentai. (Tai 
buvo šiokia tokia rasinė paguoda - bent jau britai tikrai žinojo, 
kad juodu indai.) 

Nors per posėdžius buvo ne ką svarbesni nei musė ant sienos, 
broliai Daruvalos vis dėlto iš pirmų lūpų girdėjo daugybę nusis- 
kundimų dėl okupacinių kariuomenių veiklos senajame mieste. 
Pavyzdžiui, abu, ir Farokas, ir Džamšedas, dalyvavo garsiosios 
Beno Blumo gaujos nusikaltimų tyrime. Beno Blumo gauja vertėsi 
cigarečių kontrabanda, be to, kaip manoma, tiekė į juodąją rinką 
anuomet itin paklausias nailonines kojines. Kad galėtų nekliudomi 
veikti sovietų sektoriuje, Beno Blumo galvažudžiai pašalindavo po- 
litiškai nepageidaujamus asmenis. Aišku, rusai tai kategoriškai nei- 
gė. Užtat įtariamieji Beno Blumo parankiniai nė nebandė kabinėtis 
nei prie Faroko, nei prie Džamšedo; beje, pats Benas Blumas nie- 
kada nebuvo sulaikytas, nebuvo netgi nustatyta jo tapatybė. Savo 
ruožtu ir sovietai, kurių sektoriuje broliai gyveno ne vienus metus, 
irgi nebandė drumsti jiems ramybės. 

Per Sąjungininkų Tarybos susirinkimus bene bjauriausiai su 
jaunuoju Faroku kartą pasielgė ne kas kitas, o britų vertėjas. Perra- 
šinėdamas atnaujintos Anos Helain išprievartavimo ir nužudymo 
bylos protokolus, Farokas aptiko vertimo klaidą ir nedelsdamas 
parodė vertėjui. 

Ana Helain buvo dvidešimt devynerių metų socialinė darbuo- 
toja iš Vienos; ją Šteirego tilto patikros poste prie demarkacinės 
linijos, skiriančios sovietų ir Jungtinių Valstijų zonas, rusų sargybi- 
nis išvilko iš traukinio; ten ji buvo išprievartauta, nužudyta ir palik- 
ta ant bėgių - traukinys paskui nurėžė jai galvą. Įvykio liudininkė, 
namų šeimininkė iš Vienos, anot protokole užfiksuotų parodymų, 

kad Frūulein Helain - žirafa. 

— Atleiskite, pone, - jaunasis Farokas užkalbino britų vertėją, - 
čia įsivėlusi šiokia tokia klaida. Liudininkė nemanė, kad Frūulein 
Helain - žirafa. 

— Bet liudininkė sakė būtent šitaip, drauguži, - patikino vertė- 
jas. Ir dar pridūrė: - Tik to betrūko, kad kažkoks suknistas indpa- 
laikis taisytų mano anglų kalbą! 

— Tai ne anglų kalbos klaida, pone, - paprieštaravo Farokas. — 
Vokiečių. 

— Tas žodis skamba taip pat ir vokiškai, ir angliškai, draugu- 
ži, - paaiškino britų vertėjas. - Toji Hausfrau pavadino ją sukruš- 
ta žirafa! 

— Nur Umgangssprache, - tarė Farokas Daruvala. - Tai šneka- 
mosios kalbos žodis; berlyniečių žargonu žirafa reiškia prostitutę. 
Liudininkė pamanė, kad Frūulein Helain - šliundra. 

Faroką šiek tiek guodė tai, kad užsipuolęs vertėjas buvo britas 
ir išvadino jį „suknistu indpalaikiu“ - tegul nuskambėjo užgauliai, 
užtat rasine prasme bent buvo teisinga. Be jokios abejonės, būtų kur 
kas labiau suirzęs, antrąkart išvadintas Vengrijos čigonu. O šiuo drą- 
siu įsikišimu jaunasis Daruvala išgelbėjo Sąjungininkų Tarybą nuo 
klaidos, dėl kurios tikrai būtų tekę raudonuoti; tik jo dėka oficia- 
liame bylos protokole taip ir neatsirado įrašas, esą Frūulein Helain 
išprievartavimo, nužudymo ir galvos nurėžimo liudininkė palaikiusi 
auką žirafa. Žuvusioji ir šiaip užtektinai prisikentėjo, tik tokio pasku- 
tinio pasityčiojimo ir betrūko, - tačiau bent nuo jo buvo išgelbėta. 

Bet kai jaunasis Farokas Daruvala 1955-ųjų rudenį grįžo į In- 
diją, šis nutikimas jau buvo tik dalelė istorijos, kokia jautėsi ir 
jis pats; Farokas grįžo anaiptol ne kupinas pasitikėjimo savimi. 
Tiesa, negalima sakyti, kad ištisus aštuonerius metus jis nebuvo 
nė kojos įkėlęs į Indiją, bet kai trumpai lankėsi ten įpusėjęs ba- 
kalauro studijas (1949-ųjų vasarą), tas apsilankymas toli gražu 
negalėjo padėti pasiruošti tokiai sumaiščiai, į kokią buvo įmestas 
po šešerių metų, kai sugrįžo „namo“ į Indiją, kurioje nuo tol jau 
visuomet jausis svetimšalis. 

Jis buvo įpratęs jaustis svetimšaliu - to jį išmokė Viena. O ke- 
leto labai malonių kelionių į Londoną aplankyti sesers įspūdį ge- 
rokai apkartino viena vienintelė - ta, kuri sutapo su tėvo viešnage 
ten pat: Laudžis Daruvala buvo pakviestas skaityti paskaitos Ka- 
rališkojoje chirurgų kolegijoje - tai didžiulė garbė. Indijos - kaip 
ir bet kurios kitos buvusios britų kolonijos — specialistai veržte 
veržėsi tapti Karališkosios chirurgų kolegijos nariais, - senasis 
Laudžis neapsakomai didžiavosi savo naryste, „N“, kaip tai buvo 
populiariai vadinama. Jaunesniajam Daruvalai toji „N“ reikš jau 
kur kas mažiau, nors jis irgi taps KChK nariu, tik Kanados. Per 
aną paskaitą Londone, kurios nuėjo pasiklausyti Farokas, sena- 
sis Laudžis išsakė pagarbą vienam Britų ortopedijos asociacijos 
įkūrėjų, amerikiečių garsenybei daktarui Robertui Beiliui Osgu- 
dui, - ir vienam iš vos keleto amerikiečių, kuriais ši britų institu- 
cija žavėjosi. Kaip tik per Laudžio pranešimą (kalbėdamas toliau 
šis plėtojo kūdikių paralyžiaus problemų Indijoje temą) jaunasis 
Farokas ir nugirdo itin nepagarbią pastabą. Būtent dėl tų panieka 
persunktų žodžių jis visiems laikams atmetė net mintį apie gali- 
mybę apsigyventi Londone. 

- Jie tikri beždžionės, - pareiškė vienas rausvažandis ortope- 
das britas kitam tokiam pat. - Kur dar surastum tokių įžūlių mėg- 
džiotojų? Paspokso į mus kokias penkias minutes ir jau mano, kad 
patys tai gali. 

Po to jaunasis Farokas sėdėjo lyg paralyžiuotas salėje tarp žmo- 
nių, pakerėtų kaulų ir sąnarių ligų; jis neįstengė nė krustelėti, nė 
žodžio pratarti. Čia tau ne prostitutę su žirafa supainioti - viskas 
ne taip paprasta. Pats buvo ką tik pradėjęs medicinos studijas; jis 
nelabai susigaudė, ką galėtų reikšti tasai „tai . Farokas taip nepasi- 
tikėjo savimi, kad iš pradžių pamanė, jog „tai“ turėtų būti kas nors 
iš medicinos srities, kokios nors konkrečios žinios, bet tėvui dar 
net nebaigus paskaitos jau suprato. „Tai - tiesiog angliškumas, 
„tai - tiesiog būti jais. Netgi susibūrime tų, kuriuos tėvas ne be pa- 
sididžiavimo vadino „kolegomis profesionalais“, „tai“ ir buvo visa, 
ką jie sugebėjo pastebėti: vien kokios jų angliškumo apraiškos buvo 
sėkmingai ar nesėkmingai nukopijuotos. Ir visą likusį laiką, kol 

senasis Laudžis analizavo kūdikių paralyžių, Faroką svilino gėda, 
mat savo ambicingąjį tėvą regėjo lygiai tokį pat, kokį jį matė britai: 
savimi patenkintą beždžionę, gana sėkmingai mėgdžiojančią juos. 
Tąsyk Farokas pirmąsyk suvokė, kad įmanoma tuo pat metu mėgti 
viską, kas angliška, ir nepakęsti pačių anglų. 

Taigi dar prieš išbraukdamas Indiją iš sąrašo šalių, kuriose 
galėtų gyventi, jis jau buvo atmetęs mintį apsigyventi Anglijoje. 
O 1949-ųjų vasarą, kai buvo parvažiavęs paviešėti į namus, į Bom- 
bėjų, jaunasis Farokas Daruvala patyrė dar kai ką, kas (jam) tapo 
svaria priežastimi nė nesvarstyti ir Jungtinių Valstijų varianto. Tą 
vasarą jam atsiskleidė dar viena trikdanti tėvo silpnybė. Farokas 
visai nepaisė nuolatinių nepatogumų, kuriuos tėvui teko kęsti dėl 
iškrypusio stuburo: šito nieku gyvu nebuvo galima priskirti silpny- 
bių kategorijai, netgi priešingai, kupra Laudžiui buvo įkvėpimo 
šaltinis. Tačiau dabar, be nesiliaujančių pernelyg aštrių postringa- 
vimų religinėmis bei politinėmis temomis, paviršiun išniro ir Da- 
ruvalos vyresniojo potraukis prie romantiškų filmų. Farokas jau ir 
anksčiau žinojo apie nežabotą tėvo aistrą „Vaterlo tiltui - Laudžio 
akys sudrėkdavo, vos paminėjus Vivjenos Li pavardę, negana to, jo- 
kia kita, tegul ir tragiška, siužetinė linija negalėjo priblokšti senojo 
Laudžio taip, kaip tie negailestingo likimo vingiai, privertę dorą ir 
tyrą moterį nusiristi į prostitucijos liūną. 

Vis dėlto 1949-ųjų vasarą jaunasis Farokas buvo visiškai nepa- 
siruošęs tam, ką rado: tėvą, beviltiškai pametusį galvą, pasidavusį 
kuo banaliausiai kuriamo filmo isterijai. Kas dar blogiau, tai buvo 
Holivudo filmas, ničniekuo neypatingas, nebent neišsemiamomis 
galimybėmis susikompromituoti - tai buvo svarbiausia, ką filmo 
kūrėjai sugebėjo pasiūlyti. Farokas negalėjo atitokti regėdamas, 
kaip tėvas šliaužioja keturpėsčias prieš kiekvieną, bent šiek tiek su- 
sijusį su filmavimu. 

Gal ir nevertėtų stebėtis, kad Laudžis buvo toks neatsparus 
kino žmonėms, kaip neturėtų stebinti ir tai, kad numanomą po- 
karinio Holivudo spindesį gerokai stiprino nemenkas Bombė- 
jų nuo jo skiriantis atstumas. Tie padugnės, kurie plūdo statyti 
filmų į Maharaštrą, toli gražu negalėjo pasigirti nepriekaištinga 

reputacija, priešingai, juos lydėjo visai nekokia šlovė, netgi Ho- 
livude, kur jokia gėdos dėmė neprilimpa ilgam, - bet iš kur Da- 
ruvala vyresnysis galėjo tai žinoti? Kaip ir daugelis šio pasaulio 
gydytojų, Laudžis įsivaizdavo galėjęs tapti didžiu rašytoju - jei 
pirmiau nebūtų paviliojusi medicina - ir netgi puoselėjo iliuziją, 
esą antrosios karjeros galimybė jam vis dar prieš akis, galbūt ga- 
lėsiąs jos imtis išėjęs į pensiją. Jis net neabejojo, kad jei tik turėtų 
kiek daugiau laiko, jam neprireiktų daug pastangų parašyti ro- 
manui, o jau parašyti scenarijų filmui išvis būtų vieni juokai. Ži- 
noma, manydamas, kad sukurti scenarijų paprasčiau nei romaną, 
jis neklydo, bet net ir tokia užduotis senajam Laudžiui pasirodė 
neįkandama; vargu ar jo chirurgo įžvalgumą ir lengvą ranką lėmė 
vien tik vaizduotės galia. 

Deja, talentą gydyti ir lengvinti kūno kančią neretai lydi ir 
įgimta arogancija. Garsenybė Bombėjuje - ir už laimėjimus In- 
dijoje vertinamas netgi užsienyje, - daktaras Laudžis Daruvala 
vis dėlto karštai troško prisiliesti prie vadinamojo kūrybinio pro- 
ceso. 1949-ųjų vasarą Daruvala vyresnysis galiausiai gavo tai, ko 
šitaip geidė, o itin principingas jaunesnysis jo sūnus tapo įvykio 
liudininku. 


Nepaaiškinama beplaukystė 


Kai įžvalgus, tvirto būdo žmogus pakliūva tarp neprincipingų ir 
bailių vidutinybių, neretai pasipina koks nors tarpininkas, koks 
smulkus niekšelis, apsimetęs geranorišku pagalbininku, padedan- 
čiu užmegzti reikalingus ryšius, - įgudęs šunuodegiavimu pelnyti 
prielankumą, kad išpeštų tegul nedidelę, bet širdį glostančią naudą. 
Šiuo atveju tai buvo tokia dama iš Malabar Hilo rajono - įspūdin- 
gų turtų ir mažne tokios pat įspūdingos laikysenos savininkė; nors 
pati nė už ką nebūtų priskyrusi savęs „senmergių tetulių kategori- 
jai, kaip tik tokia ir buvo savo niekam tikusiems sūnėnams - dviem 
nenaudėliams nuskurdusio brolio sūnums. Jos gyvenimo istorija 
paženklinta ir tragiškų epizodų: dukart bandė tekėti už to paties 

žmogaus, o tas vestuvių dieną dukart pasipustė padus - dėl to dak- 
taras Laudžis Daruvala už akių vadindavo ją „dukartine Bombė- 
jaus panele Havišam“*. 

Ji buvo vardu Promila Rai; tai ji klastingai suvedė Laudžį su 
kino parazitais, nors iki tol jos santykiai su Daruvalų šeima buvo 
gana atšiaurūs. Kadaise ji kreipėsi į Daruvalą vyresnįjį patarimo, 
mat dėl kažkokių neaiškių priežasčių jaunesniajam iš jos dviejų ne- 
pakenčiamų sūnėnų, keistokam vaikiščiui, vardu Rahulas Rai, visai 
nežėlė kūno plaukai. Iš pradžių Laudžis atsisakė vaiką priimti mo- 
tyvuodamas tuo, kad yra ortopedas, bet paskui vis dėlto nusileido; 
Rahului anuomet buvo gal aštuoneri ar dešimt metų. Gydytojui jo 
„nuplikimas“ visai nepasirodė nepaaiškinamas. Neželiantys kūno 
plaukai nebuvo itin retas reiškinys, juo labiau kad vaikinukas galė- 
jo pasigirti vešliais antakiais ir visai pakenčiama šukuosena. Tačiau 
panelei Promilai Rai senojo Laudžio tyrimai pasitikėjimo nesukėlė. 
„Ką gi, šiaip ar taip, jūs - tik sąnarių gydytojas, - atlaidžiai tarste- 
lėjo ji, tuo, aišku, gerokai suerzindama ortopedą. 

Tačiau dabar Rahului Rai buvo jau dvylika ar trylika, ir rusva 
beplaukė jo oda jau kur kas labiau badė akis. Farokas Daruvala, ku- 
riam 1949-ųjų vasarą buvo devyniolika, niekad per daug to vaikiš- 
čio nemėgo: toks saldaininis berniukas, nežinia kur krypstančios 
seksualinės orientacijos, - galbūt jam įtaką darė vyresnysis brolis 
Subodas, šokėjas ir šioks toks aktorius, retsykiais gaunantis kokį 
vaidmenį pirmuosiuose filmuose hindi kalba. Tačiau Subodas kur 
kas labiau garsėjo savo ryškiaspalviu homoseksualumu nei vaidy- 
bos talentu. 

Farokas grįžta iš Vienos ir aptinka tėvą besibičiuliaujant su 
Promila Rai ir jos įtartinos seksualinės orientacijos sūnėnais... na, 
galima įsivaizduoti. Pirmaisiais studijų metais jaunasis Farokas 
buvo pritvinkęs tam tikrų intelektualinių bei literatūrinių pretenzi- 
jų, kurias labai jau smarkiai žeidė tie Holivudo padugnės, sugebėję 
prisitrinti prie jo nors garsaus, bet visai neatsparaus tėvo. 


* Charleso Dickenso romano „Didieji lūkesčiai pagrindinė veikėja - turtinga 
senmergė, kurios jaunikis pabėgo vestuvių dieną. 

Viskas buvo gana paprasta: Promila Rai įsigeidė, kad jos sūnė- 
nas aktorius Subodas gautų vaidmenį filme, o brandos dar nesu- 
laukusį Rahulą ji siekė įtaisyti tiesiog tos kūrybinės žaidimų aikšte- 
lės žaisliuku. Visiškai neapžėlęs, neaiškios seksualinės orientacijos 
berniukėlis greitai tapo kaliforniečių numylėtiniu; jie naudojosi jo 
kaip vertėjo paslaugomis, jis mielai tarnavo jiems ir pasiuntinuku. 
O kokio atlygio iš Promilos Rai pageidavo holivudininkai už tai, 
kad taip kūrybingai pritaikė jos sūnėnų gebėjimus? Ogi galimybės 
pakliūti į privatų klubą - į Dakvorto sporto klubą, apie kurį itin 
palankiai atsiliepdavo netgi tie žemiausieji visuomenės sluoksniai, 
kuriuose jie sukosi, - ir dar galimybės naudotis gydytojo paslaugo- 
mis, kad išvaduotų nuo visokiausių ligų. Ar veikiau - nuo baimės 
pasigauti kokią nors baisią Indijos ligą, mat vos atvykę sveikata jie 
tikrai nesiskundė. 

Jaunasis Farokas buvo stačiai pritrenktas, kai grįžęs namo 
aptiko tėvą taip netikėtai nusiritusį; motina savo ruožtu jautėsi 
skaudžiai užgauta ir tėvo polinkio rinktis tokių storžievių drau- 
giją, ir dar to, ką be užuolankų vadino begėdiškomis Promilos 
Rai manipuliacijomis. Leisdamas tiems Amerikos kino atmatoms 
lankytis klube kada nori ir kiek nori, senasis Laudžis (kuris buvo 
Įstatų tarybos pirmininkas) nepaisė pačių švenčiausių dakvortie- 
čių taisyklių. Anksčiau klubo narių svečiai buvo įleidžiami į klu- 
bą tik drauge su pačiu nariu - ir būti klube galėjo tik tiek, kiek ten 
būdavo pats narys. Tačiau Daruvala vyresnysis buvo taip pametęs 
galvą dėl savo naujųjų draugų, kad specialiai jiems suteikė ypa- 
tingų privilegijų. Negana to, scenaristas, iš kurio Laudžis vylėsi 
išmoksiąs daugiausia, buvo nepageidaujamas asmuo filmavimo 
aikštelėje, tad tasai jautrus, paniekintas menininkas tiesiog apsi- 
gyveno Dakvorto klube - ir tapo nuolatinių Faroko tėvų niauty- 
nių neišsenkančiu šaltiniu. 

Sutuoktinių porų, ganėtinai gerbiamų visuomenėje ir vertinan- 
čių viešąją nuomonę, vedybiniai santykiai kitąsyk būna apgaulingai 
šilti - toks atradimas neretai priverčia raudonuoti. Faroko motina 
Mehera niekad nevengė viešumoje flirtuoti su jo tėvu. Kadangi 
darė tai jokiu būdu ne vulgariai ir tik su savo vyru, dakvortiečiai 

Meherą Daruvalą laikė itin atsidavusia žmona; tad paliovusi flir- 
tuoti su Laudžiu ji juo labiau atkreipė į save viso Dakvorto klubo 
dėmesį. Visiems iškart tapo aišku: Mehera ir Laudžis nesutaria. Di- 
džiai jaunojo Faroko gėdai, visas Dakvorto klubas akis pakabinęs 
stebėjo, į ką išvirs ta įtampa, akivaizdžiai sukausčiusi darnią Daru- 
valų šeimą. 

Faroko tos vasaros planuose nemenka vieta teko tam tikriems 
paruošiamiesiems darbams: ketino pradėti pratinti tėvus prie min- 
ties, kad abu jų sūnūs užmezgė itin romantiškus ryšius su nuos- 
tabiosiomis sesutėmis Cilk - „Vienos girios mergelėmis“, kaip jas 
vadino Džamšedas. Farokas suprato, jog tėvų santuokos būklė da- 
bar tokia, kad bet kokioms šnekoms apie meilę terpė ne pati palan- 
kiausia - ką jau kalbėti apie tai, kad tėvai, ko gero, bet kuriuo atveju 
raukytųsi išgirdę apie vienintelių sūnų ketinimus vesti Romos ka- 
talikes iš Vienos. 

Tai buvo tipiškas sėkmingų Džamšedo manipuliacijų jaunes- 
niuoju broliu pavyzdys: būtent Farokui tą vasarą teko užduotis 
važiuoti namo paklibinti šios temos su tėvais. Farokas tėvui buvo 
mažesnė intelektualinė ašaka gerklėj nei Džamšedas, be to, Fa- 
rokas - šeimos mažylis, vadinasi, ir mylimas labiausiai, be jokių 
išlygų. Ir dar, Faroko sprendimas sekti tėvo pėdomis ir gilintis į 
ortopediją, reikia manyti, paglostė seniokui širdį, taigi ir galbūt ne- 
labai džiugias žinias jis kur kas maloningiau išklausysiąs iš Faroko, 
ne iš Džamšedo lūpų. Pastarojo susidomėjimas psichiatrija, kurią 
senasis Laudžis ne itin pagarbiai vadino „netiksliu mokslu“ (žino- 
ma, turėjo omeny - palyginti su chirurgine ortopedija), jau ir šiaip 
buvo virtęs pleištu tarp tėvo ir vyresniojo sūnaus. 

Kad ir kaip būtų, Farokas sumojo, kad metas šnekoms apie 
Frūuleins Žozefiną ir Juliją Cilk - visai netinkamas; su pagyromis 
jų grožiui bei dorybėms teks dar palūkėti. Pasakojimą apie nar- 
siąją jų motiną, kuri, likusi našlė, iš paskutiniųjų stengėsi išleisti 
dukteris į mokslus, irgi verčiau atidėti geresniems laikams. Koš- 
mariškasis amerikiečių filmas bejėgiams Faroko tėvams užgožė bet 
ką kita. Tėvo dėmesio nesusilaukė netgi jaunuolio intelektualiniai 
pomėgiai. 

Tarkime, kai Farokas prisipažino, kad Džamšedo aistra Froidui 
nesvetima ir jam pačiam, tėvas išsakė susirūpinimą: ar tik nebus 
pradėjęs silpti Faroko atsidavimas kur kas tikslesniam - chirurgi- 
nės ortopedijos - mokslui? Be jokios abejonės, sumanymas mėgin- 
ti įtikinti tėvą dėl to nenuogąstauti pasitelkus ilgą citatą iš Froido 
„Bendrųjų pastabų apie isterijos priepuolius“ buvo visiškai netikęs; 
tezė „isterijos priepuolis prilygsta lytiniam aktui“ - anaiptol ne 
ta informacijos detalė, kurią senasis Laudžis lengvai suvirškintų. 
Negana to, Faroko tėvas kategoriškai atmetė netgi prielaidą, kad 
isterijos simptomai atitinka tam tikras lytinio pasitenkinimo for- 
mas. Išgirdęs teoriją apie vadinamąjį daugybinį seksualinį susita- 
patinimą — tarkime, ligonė bando nusiplėšti suknelę viena ranka 
(toji jos ranka pavadinta vyro ranka), bet tuo pat metu karštligiškai 
spaudžia suknelę prie savęs antrąja (savąja moters ranka) - senasis 
Laudžis Daruvala stačiai pašėlo iš pykčio. 

- Tai šitokios yra europinio išsilavinimo pasekmės? - užbaubė 
jis. - Mėginti išgliaudyti bet kokią prasmę iš to, ką galvoja moteris 
nusirenginėdama, - juk tai tikra beprotybė! 

Daruvala vyresnysis nenorėjo girdėti nė sakinio, kuriame būtų 
minima Froido pavardė. Tai, kad tėvas kategoriškai atmeta Froidą 
su visomis jo teorijomis, Farokui buvo tik dar vienas įrodymas, 
jog senojo tirono mąstymas sustabarėjęs, o įsitikinimai beviltiškai 
pasenę. Siekdamas „nusodinti“ Froidą, Laudžis pasitelkė garsaus 
Kanados gydytojo sero Viljamo Oslerio aforizmo parafrazę. Faro- 
kas irgi itin vertino Oslerį - neprilygstamą gydytoją praktiką, taip 
pat ir talentingą eseistą. Laudžis smarkiai prašovė mėgindamas 
sudirbti Froidą būtent sero Viljamo citata - tas senas kietakak- 
tis turėjo omeny plačiai žinomą Oslerio perspėjimą, esą nevalia 
studijuoti medicinos be vadovėlių - tai tas pat, kas išplaukti į jūrą 
be jūrlapio. Farokas bandė ginčytis: esą šitaip sakydamas tėvas pa- 
demonstruoja tik pusiau suprantantis Oslerį, o Froido — nė tiek; 
argi seras Viljamas nesakęs ir to, kad studijuoti mediciną be ligo- 
nių - tas pat, kas iš viso neišplaukti į jūrą? Froidas, šiaip ar taip, 
ligonius tikrai tyrinėjo. Tačiau Laudžis užsispyrė, nors kuolą ant 
galvos tašyk. 

Farokas pajuto pasibjaurėjimą tėvu. Vaikinas išvyko iš namų 
būdamas žalias septyniolikmetis, bet dabar jam jau devyniolika, jis 
apsiskaitęs ir regėjęs pasaulio. Senasis Laudžis jam ne tik nebebuvo 
išminties ir taurumo įsikūnijimas - dabar tėvas veikiau priminė 
juokdarį. Sykį Farokas neapdairiai pakišo tėvui paskaityti knygą. 
Tai buvo Grehemo Grino „Galybė ir šlovė“ - šiuolaikinis romanas, 
ar bent jau Laudžiui jis tikrai turėjo būti visai naujas. Be to, roma- 
nas nagrinėjo religines temas, o tai, Laudžio atveju, buvo maždaug 
tas pat, kas mosuoti raudona skraiste buliui prieš nosį. Farokas pa- 
siūlė romaną tėvui, tam, kad tikrai sugundytų perskaityti, dar pri- 
dūrė, neva knygoje užsipuolama Romos katalikų bažnyčia. Jaukas 
suveikė; seniokas ypač pradžiugo sužinojęs, kad knygą pasmerkė 
Prancūzijos vyskupai. Dėl galaižin kokių priežasčių, kurių niekada 
nesivargino aiškinti, Laudžis nemėgo prancūzų. O dėl priežasčių, 
kurias aiškindavo netgi per dažnai, Laudžiui visos religijos buvo 
„gryniausias išsigimimas'. 

Be abejo, tik jaunystės idealizmas įžiebė Farokui viltį, kad gal- 
būt įmanoma įtraukti nuožmų, senamadį tėvą į savo dar neseniai 
pažintą europietišką jausmų pasaulį - ir dar tokia paprasčiausia 
priemone kaip mėgstamas romanas. Farokas naiviai tikėjosi, kad 
pokalbį apie juos abu sužavėjusį Grino romaną bus galima nesun- 
kiai pakreipti reikiama tema: apie dvi išsilavinusias seseris Cilk, 
kurioms, nors pačios yra katalikės, „Galybė ir šlovė“ toli gražu 
nesukėlė tokio siaubo kaip visai Romos katalikų bažnyčiai. O jau 
paskui veikiausiai iškiltų ir klausimas, kas gi tokios yra tos plačių 
pažiūrų seserys Cilk, ir taip toliau, ir panašiai. 

Tačiau Farokas smarkiai prašovė: senajam Laudžiui romanas 
pasirodė vertas nebent paniekos. Iškart pasmerkė jį kaip morališkai 
prieštaringą, jo paties žodžiais tariant, „siaubinga painiava, kurioje 
gėris ir blogis suplakti į krūvą . Visu pirma, argumentavo Laudžis, 
leitenantas, kuris nužudo kunigą, vaizduojamas kaip principingas, 
aukštus idealus puoselėjantis žmogus. Savo ruožtu kunigas - kiau- 
rai pergedęs: ištvirkėlis ir girtuoklis, visiškai nesirūpinantis savo 
nesantuokine dukterimi. 

— Tas nenauda tikrai buvo nusipelnęs mirties! - šaukė Daruvala 
vyresnysis. - Tik visai ne todėl, kad buvo kunigas! 

Faroką skaudžiai nuvylė kietakaktiška tėvo reakcija į romaną, 
kuris jam pačiam taip patiko, kad jau buvo spėjęs perskaityti bene 
penkis kartus. Tad tyčia įliejo alyvos į ugnį pareikšdamas tėvui, 
esą šis knygą pasmerkęs kone tais pačiais žodžiais kaip ir Katalikų 
bažnyčia. 

Šitaip prasidėjo 1949-ųjų vasara, o kartu ir lietingasis sezonas. 


Įklimpęs praeityje 


Dabar paviršiun išnyra ir tie personažai, kuriuos tiksliausia įvardyti 
kaip kino kirminus, Holivudo padugnes, filmų gliaumą, - žodžiu, 
tai tie patys minėtieji „neprincipingi ir bailūs vidutinybės“. Laimė, 
visai nereikšmingi personažai, ir vis dėlto - tokie pasibjaurėtini, 
kad pažintį su jais stengtasi atidėti tiek, kiek buvo įmanoma. Be to, 
praeitis ir šiaip jau nepageidautinai įsibrovė į šį pasakojimą; dak- 
taras Daruvala jaunesnysis, kurį be jo paties valios ir gana ilgam 
praeitis įsiurbdavo ne taip retai, visą tą laiką sėdėjo Dakvorto klubo 
Damų sode. Praeities niūruma prislėgė jį tokiu svoriu, kad Farokas 
net nepalietė savojo „Kingfisher lager', kuris jau spėjo taip sušilti, 
kad gerti jį, šiaip ar taip, būtų šlykštu. 

Gydytojas žino, kad turėtų bent jau atsistoti ir nueiti paskam- 
binti žmonai. Julijai reikėtų tučtuojau papasakoti apie vargšą poną 
Lalą ir pasakyti apie grėsmę, iškilusią jų mylimam Dharui: JEIGU 
DHARAS LIKS NARYS, ŽUS IR DAUGIAU NARIŲ. Dar Farokas 
privalėjo perspėti ją, kad Dharas pareina vakarieniauti namo, be to, 
derėtų pasiaiškinti žmonai ir dėl savo bailumo - be jokios abejo- 
nės, ji pamanys, kad tik bailumas trukdo jam pranešti Dharui aną 
trikdančią žinią: juk daktaras Daruvala labai gerai žino, kad Dha- 
ro dvynio bet kurią dieną galima laukti Bombėjuje. Tačiau jis neį- 
stengia net gurkštelėti alaus ar atsiplėšti nuo kėdės, tarsi būtų dar 
vienas nelaimėlis, užtvotas ta pačia ridenimo lazda, kuri suskaldė 
kaukolę vargšui ponui Lalui. 

Visą tą laiką ponas Setna nenuleido nuo jo akių. Ponas Setna 
nuogąstauja dėl gydytojo - kaip gyvas nėra matęs, kad šis neišgertų 

savo kingfišerio. Pagalbiniai virtuvės darbininkai kuždasi tarpusa- 
vyje: jiems reikia iš naujo padengti Damų sodo stalus. Mat vakarie- 
nei skirtos kroko spalvos staltiesės gerokai skiriasi nuo tų, cinobe- 
rio atspalvio, kurios tiesiamos per pietus dieną. Tačiau ponas Setna 
nė už ką neleisiąs jiems trikdyti daktaro Daruvalos ramybės. Tiesa, 
ponas Setna supranta: daktaras Daruvala - ne toks žmogus, koks 
buvo velionis jo tėvas; bet pono Setnos ištikimybė Laudžiui siekia 
toliau šio kapo - galioja ne tik Laudžio vaikams, bet net ir tam 
paslaptingajam šviesiaodžiam vaikinui, kurį - ponas Setna girdėjo 
savo ausimis - Laudžis yra pavadinęs „savo vaikaičiu', ir net ne 
vieną kartą. 

Ponas Setna taip ištikimai gina Daruvalų pavardę, kad ir virtu- 
vėje nepakenčia jokių apkalbų. Tarkime, vienas senas virėjas saiks- 
tosi, kad anas neva vaikaitis esąs tas pats pernelyg šviesaus gymio 
aktorius, nuolat švytruojantis prieš akis prisidengęs Inspektoriaus 
Dharo vardu. Tiesa, ponas Setna patyliukais, ko gero, ir pats su 
tuo sutiktų, bet kitiems primygtinai tvirtina, kad tai niekaip negali 
būti tiesa. Jei Daruvala jaunesnysis pasakė, kad Dharas nėra nei 
jo sūnėnas, nei sūnus, - o tokias šnekas jis yra nedviprasmiškai 
paneigęs, - jo žodžio ponui Setnai pakanka į valias. Ir jis įtaigiai 
praneša virtuvės personalui, taip pat visiems padavėjams ir visiems 
pagalbiniams darbininkams: 

— Tasai berniukas, kurį matydavome su senuoju Laudžiu, - vi- 
sai kitas Žmogus. 

Tad dabar šeši pagalbiniai darbininkai šmaižioja po tirštėjančią 
apyblandą Damų sode, o ponas Setna tylomis vadovauja jiems - 
skvarbių akių žvilgsniu ir išraiškingais rankų mostais. Liko vos ke- 
lios lėkštelės ir peleninė, dar gėlių vaza ir sušilęs alus ant daktaro 
Daruvalos stalo. Kiekvienas iš patarnautojų tiksliai žino savo už- 
duotį: vienas stveria peleninę, kitas nutraukia staltiesę, iškart po 
to, kai ponas Setna nukelia užmirštą alų. Trys tarp jų įsisukę vai- 
kinukai vietoj anos kroko spalvos staltiesės žaibiškai užtiesia kitą, 
cinoberio atspalvio, tučtuojau ant stalo grįžta ir ta pati gėlių vaza, 
bet peleninė - jau kita. Daktaras Daruvala iškart nė nepastebėjo, 
kad ponas Setna sušilusį kingfišerį pakeitė atšaldytu. 

Tik kai jie visi pasitraukia, daktaras Daruvala ima pastebėti, 
kaip prietemoje blausiasi tiek rausvų, tiek ir baltų Damų sodo bu- 
genvilijų žiedai, atkreipia dėmesį ir į sklidiną kingfišerio bokalą, 
nusagstytą dar šviežutėliais susikondensavusios drėgmės lašely- 
čiais; pats bokalas toks šlapias ir šaltas, kad, regis, traukte pritraukia 
ranką. Alus ledinis, net sugelia dantis; Farokas pasimėgaudamas lė- 
tai nuryja gurkšnį, paskui dar vieną, dar ir dar. Geria, kol ištuština 
visą bokalą, bet taip ir lieka sėdėti prie staliuko Damų sode tarsi ko 
laukdamas - nors žino, kad namie jo paties laukia žmona. 

Valandėlę gydytojas užmiršta įsipilti dar, paskui įsipila. Bute- 
lis - dvidešimt vienos uncijos* talpos - gerokai per didelė dozė 
žemaūgiams, prisimena Farokas. Paskui jo veidą aptemdo šešė- 
lis - toks, koks, kaip visuomet viliesi, turėtų tuojau ir nuslinkti. 
Bet gydytojo veido išraiška nesikeičia, jis taip ir lieka aptemdytas 
šešėlio, atslinkusio iš tolumos ir jį užklojusio - ir kupino tokio pat 
kartėlio, koks liko galugerklyje po alaus. Ponas Setna pažįsta tokią 
gydytojo veido išraišką: supranta, kad daktaras Daruvala bus ir vėl 
nugrimzdęs į praeities prisiminimus, o aiškiai įžiūrimas kartėlis 
ponui Setnai pakužda, kokie prisiminimai jį apniko. Ir vėl tie kino 
žmonės, žino ponas Setna. Jie ir vėl sugrįžo. 


5. PARAZITAI 


Kino verslo pradžiamokslis 


Režisierius Gordonas Hatavėjus pasitiks lemtį Santa Monikos 
greitkelyje, tačiau 1949-ųjų vasarą jis vis dar buvo pasikinkęs šio- 
kią tokią šlovę ir kaip įmanydamas stengėsi pasinaudoti blėstančia 
filmo apie privatų seklį sėkme. Kad ir visai nepagrįstai, ši abejotina 
sėkmė įskėlė jam seniai snūduriavusio troškimo kibirkštį sukurti, 
kaip sako kino žmonės, „aukščiausios prabos“ filmą. Bet toks jam 
neišėjo. Tiesa, nufilmuoti jį režisieriui pavyko, nors ir teko atrem- 
ti aršų pasipriešinimą, bet filmas taip ir nepasirodė ekranuose. Po 
tokio nevykusio eksperimento su „aukščiausia praba Hatavėjus 
ėmėsi gana drungno ir dar kukliau sėkmingo keršto grįždamas prie 
vadinamojo „privačių seklių“ žanro. Septintame dešimtmetyje jis 
smuko dar žemiau —- perėjo į televiziją, ten patyliukais ir sulaukė 
karjeros pabaigos, kurios niekas nepastebėjo. 

Gordono Hatavėjaus asmenybė nepasižymėjo kokiais nors iš- 
skirtiniais bruožais. Jis visus aktorius bei aktores vadino vardais, 
netgi tuos, kurių išvis nepažinojo, o tokių buvo daugiausia, ir atsi- 
sveikindamas įsegdavo po „šlapią bučinį į abu skruostus tiek vy- 
rams, tiek moterims - taip pat ir tiems, su kuriais buvo vos spėjęs 
susipažinti. Vedęs jis buvo keturis kartus, ir jam pakako kvailumo 
su kiekviena Žmona prisidaryti palikuonių, o tie, nesulaukę net 
paauglystės, imdavo dergti jį paskutiniais žodžiais. Visais atvejais 
(nenuostabu) niekšas likdavo Gordonas, o keturios motinos (jo 
buvusios žmonos) pasirodydavo kaip smarkiai susikompromitavu- 
sios, bet apdovanotos šventumo aureole. Sykį Hatavėjus prasitarė, 

kad nelemtis jam skyrusi „užtaisyti“ tiktai dukteris. Sūnūs, tvirtino 
jis, būtų palaikę jo pusę, jo paties žodžiais tariant - „bent vieną iš 
keturių suknistų kartų . 

Pernelyg ekscentriškais apdarais jis negarsėjo, bet sendamas — 
ir, matyt, vis labiau susitaikydamas su tobulos vidutinybės karjera — 
ėmė rengtis kur kas išrankiau, tarsi drabužiai būtų tapę svarbiausia 
jo kūrybiškumo išraiška. Kartais vilkėdavo moterišką palaidinę, 
atlapą iki pat juosmens, o plaukus susirišdavo į ilgą žilą „arklio 
uodegą“ - tai buvo tarsi koks jo skiriamasis bruožas, kaip tik tai, 
ko apgailėtinai trūko daugybei jo filmų ir kriminalinių televizijos 
serialų: juose nė su žiburiu nerastum nieko, ką galėtum pavadinti 
išskirtiniu būtent jo braižo ženklu. Ir dar jis niekad nepailsdavo 
plūsti „kostiumų“ - šitaip vadino prodiuserius, - tų „sukruštų trijų 
dalių protelių', kurie, pasak Hatavėjaus, „laikė sukruštai užsmaugę 
visus Holivudo talentus“. 

Kaltinimas skambėjo keistokai, mat ilga ir gana kukliai pelnin- 
ga Gordono Hatavėjaus karjera praslinko žingsniuojant koja kojon 
su tais pačiais „kostiumais“. Prodiuseriai, tiesą sakant, jį mylėjo. 
Tačiau nė viena iš šių išvardytų detalių nėra nei itin originali, nei 
verta prisiminti. 

Užtat Bombėjuje pirmą kartą atsiskleidė vienas išties ryškus 
Gordono Hatavėjaus charakterio bruožas: jis taip paniškai bijojo 
indiško maisto - ir kone iki isterijos aiškiai suvokė, kad šiurpios 
indiškos ligos neišvengiamai sumaitos jo virškinamąjį traktą, - kad 
nevalgė nieko, išskyrus į viešbučio numerį atnešamą maistą, kurį 
savomis rankomis dar nuplaudavo vonioje. „Tadž Mahalo' viešbu- 
tis prie tokio užsieniečių elgesio buvo pripratęs, tačiau iki kraštuti- 
numo apribojęs jam neva tinkamus valgyti maisto produktus Hata- 
vėjus įsitaisė hemorojų, jį nuolat vargino užkietėję viduriai. 

Negana to, karštas ir drėgnas Bombėjaus klimatas dar labiau 
susilpnino ir šiaip menką jo atsparumą įvairioms grybelinėms in- 
fekcijoms. Hatavėjus prisikimšdavo kojų tarpupirščius vatos gu- 
mulėlių - daktaras Laudžis Daruvala iki tol nebuvo susidūręs su 
šitaip gydymui nepasiduodančiu pėdų grybeliu. Be to, grybelinis 
užkratas įsimetė ir į ausis, nesustabdomas kaip duonos pelėsis. Se- 

nasis Laudžis netgi manė, kad režisierius panorėjęs galėtų nuimti 
neblogą nuosavų grybų derlių. Gordonas Hatavėjus nuo ausų nie- 
žulio tiesiog kraustydavosi iš proto, negana to, buvo beveik kur- 
čias tiek nuo paties grybelio, tiek nuo priešgrybelinių lašų - ką jau 
kalbėti apie vatos tamponėlius, kuriais nuolat užsikimšdavo au- 
sis, - tad bendravimas filmavimo aikštelėje kitąsyk virsdavo tikra 
nesusipratimų komedija. 

Beje, ausų lašai, kuriais gydėsi, buvo melsvųjų gencijonų tink- 
tūra: ir vaistai, ir nenuplaunami violetiniai dažai. Taigi Hatavėjaus 
marškinių apykaklė ir pečiai nuolat būdavo išmarginti violetinėmis 
dėmėmis, mat vatos kištukai amžiais iškrisdavo iš ausų, o kitąsyk, 
būdavo, neapsikentęs beviltiško kurtumo Hatavėjus ir pats juos iš- 
sitraukia. Režisierius iš prigimties buvo užkietėjęs šiukšlintojas, tad 
visur, kur eidavo, paskui save palikdavo ryškiaspalvį ausų kištukų 
pėdsaką. Kartais violetinė tinktūra nuvarvėdavo ir veidu, tada Ha- 
tavėjus atrodydavo lyg išsidažęs tyčia - tarsi kokio religinio kulto 
narys, o gal niekam nežinomos genties atstovas. Lygiai tokiu pat 
ryškiu gencijono violetu švietė ir Gordono Hatavėjaus pirštų galiu- 
kai, mat buvo įjunkęs krapštytis ausis. 

Tačiau Laudžiui, nepaisant nieko, nepaprastą įspūdį darė legen- 
dinis menininko temperamentas, kuriuo trykšte tryško pirmasis 
(ir vienintelis) jo pažįstamas Holivudo režisierius. Daruvala vyres- 
nysis papasakojo Meherai (o ši - Farokui), kaip esą „žavu“, kad Ha- 
tavėjus dėl hemorojaus ir chroniško grybelio niekad nekaltina nei 
„vonios dietos“, nei Bombėjaus klimato. Užtat visus šunis korė ant 
„amžino sukrušto streso“, kurį turėjo kęsti, priverstas be paliovos 
taikstytis su kompromisais bendraudamas su tuo lėkštu žmogėnu 
filmo prodiuseriu, tuo sudergtu „kostiumu“, kuris (visai atsitikti- 
nai) dar buvo ir ambicingosios Gordono sesers sutuoktinis. 

„Ak tas vargo rūra!“ - neretai pratrūkdavo Gordonas. Jei kine- 
matografijos dirvonuose Gordonas Hatavėjus ir nesugebėjo pade- 
monstruoti ničnieko originalaus, tai bent jau šitos vulgarybės auto- 
rystė (pasak gandų) tikrai priskirtina jam. „Aš sukruštai pralenkęs 
laiką“, - šitaip jis sakydavo apie save; jei tą pat vertinimą taikysime 
jo sukurptai frazei, tai, ko gero, netgi bus tiesa. 

Tiek Mehera, tiek Farokas tiesiog puldavo į neviltį girdėdami, 
kaip Laudžis iš paskutiniųjų gina Gordono Hatavėjaus vulgarumą, 
aiškindamas, neva tai - „tikro menininko temperamento prover- 
žiai. Niekad taip ir nepaaiškėjo, ar Gordonas kitąsyk pasiduodavo 
lėkštojo prodiuserio spaudimui dėl to, kad norėdavo pamaloninti 
patį „kostiumą , ar vis dėlto spaudimas būdavo ne tiek prodiuserio, 
kiek Gordono sesers, ir pačios dažnai palydimos „v... r...“ kompli- 
mentu. Neaišku buvo ir kuris kurį „laiko už pautų“ (pasak Gordo- 
no) arba (kitas variantas, irgi pasak Gordono) kuris kurį „timpčio- 
ja už virvučių . 

Laudžio - naujoko, maloningai įsileisto dalyvauti kūrybiniame 
procese - šitokia terminologija nėmaž neatbaidė; jis troško išgau- 
ti iš Gordono Hatavėjaus tuos tariamus estetinius principus, ku- 
rie režisieriui atstojo kelrodžius šio filmo kūrimo karštligėje. Net 
ir visiškai žalias kino pradinukas galėjo pajusti beprotišką skubrą, 
su kuria buvo sukamas filmas, net Laudžio neišlavintas menines 
jusles suvirpindavo įtampa, kiekvieną mielą vakarą tvyrodavusi 
Dakvorto klubo valgomajame, kur filmo kūrėjai vis taisydavo ir 
perrašinėdavo scenarijų. 

— Man sukruštas instinktas kužda, kaip turi klostytis istorija, 
visada galiu juo pasikliauti, bičiuli, - Gordonas Hatavėjus patikėjo 
profesinę paslaptį Daruvalai vyresniajam, kuris šitaip entuziastin- 
gai klojo pamatus savo būsimajai pensininko karjerai. - Tas yra 
sukrušta vinis visam kam, štai taip. 

Farokas ir vargšė jo motina degdavo iš gėdos matydami, kaip 
per pietus Laudžis užsirašinėja pastabas. 

O scenaristas, kurio „aukščiausios prabos“ filmo vizija, pate- 
kusi kitiems į nagus, kas vakarą pražūtingai kaitaliojosi tiesiog jam 
po nosimi, buvo alkoholikas, ir jo sąskaita Dakvorto klubo bare 
išaugo iki tokių aukštumų, kad ėmė kelti grėsmę Daruvalų šeimos 
ištekliams; jo per gerklę praleidžiamos sumos privertė net pinigais 
aptekusią Promilą Rai priverti savo bedugnę piniginę. Scenaristas 
buvo Denis Milzas, o pradinis scenarijaus siužetas — istorija apie 
sutuoktinių porą, kuri išsiruošia į Indiją, nes žmona miršta nuo 
vėžio, o juodu buvo kits kitam pasižadėję „kada nors“ aplankyti 

Indiją. Pirminis pavadinimas irgi skambėjo nepriekaištingai ties- 
mukai: „Kada nors mes aplankysime Indiją“; kiek vėliau Gordonas 
Hatavėjus jį pakoregavo: „Kada nors mes aplankysime Indiją, bran- 
gioji . Nuo tokios visai nereikšmingos pataisos prasidėjo ir pačios 
istorijos perrašinėjimas, o kuo labiau keitėsi scenarijus, tuo giliau 
Denis Milzas grimzdo į alkoholines ūkanas. 

Deniui Milzui tai buvo rimtas žingsnis aukštyn - parašyti sce- 
narijų nuo pat sumanymo užuomazgos. Visas siužetas - deja, tik 
iš pradžių - buvo jo vieno sukurta istorija. Karjerą jis pradėjo nuo 
žemiausio etatinių scenaristų luomo; pirmas jo darbas „Universal“ 
studijoje atnešdavo jam šimtą dolerių per savaitę, o visa, ką jis gau- 
davo daryti, tai šiek tiek prikišti nagus prie scenarijų, jau parašy- 
tų kieno nors kito. Jei Denio Milzo pavardė ir pakliūdavo į filmo 
titrus, tai kur kas dažniau kaip „papildomų dialogų“ rašytojo nei 
kaip „scenarijaus bendraautorio', o filmai, kurių scenarijus jis kūrė 
vienas pats (tokių buvo tik du), visiškai žlugo, subliūško kaip bur- 
bulas. Pastaruoju metu jis išdidžiai tituluodavo save „nepriklauso- 
mu scenaristu“, bet tai reiškė tik tiek, kad neturi sutarties su jokia 
studija, - vien todėl, jog studijos laiko jį nepatikimu: ne tik dėl gir- 
tuoklystės, bet juo labiau dėl vienišiaus reputacijos. Denis išties ne- 
pakentė kolektyvinio darbo, o ypač kivirčnus tapdavo tais atvejais, 
kai į jo rankas patekdavo scenarijai, kuriems savo kūrybinį genijų 
iki jo jau buvo aukoję kokie šeši ar daugiau kitų autorių. Nors Denį 
ir smarkiai slėgė prievolė perrašinėti scenarijų pagal pareikalavi- 
mą, kitaip tariant - pagal naktinius Gordono Hatavėjaus įgeidžius, 
jis bent jau triūsė prie siužeto, kurį pats buvo sugalvojęs, o taip jam 
beveik niekad nenutikdavo. Kaip tik dėl šios priežasties Gordonas 
Hatavėjus manė, kad Deniui tikrai nedera niurzgėti. 

Žinoma, Denis nė žodeliu nebuvo prisidėjęs prie „Didžiojo 
miego ar bent „Moters kobros, jis ničniekuo nebuvo susijęs su 
„Metų moterimi“ ar bent „Šviežiu kroviniu“, ne jis rašė „Virvės“ ar 
„Dujų šviesos“ scenarijų, nepridėjo nė vieno kablelio prie „Draku- 
los sūnaus“, nė vieno neištrynė iš „Frisko uostomosios druskos ; 
kurį laiką sklido kalbos, esą jis - į filmo titrus nepakliuvęs „Kai 
tuokiasi nepažįstami“ scenaristas, bet netgi tai, kaip paaiškėjo, 

buvo netiesa. Denis paprasčiausiai niekada nežaidė aukščiausioje 
Holivudo lygoje; visuotine nuomone, jo gebėjimų viršūnė buvo ne- 
bent „papildomų dialogų“ rašymas, tad į Bombėjų jis atvyko kur 
kas labiau įgudęs tvarkyti kitų rašytojų jaukalą nei kurti savą. Be 
jokios abejonės, Deniui buvo apmaudu, kad Gordonas Hatavėjus 
išvis nelaiko jo „rašytoju“. Gordonas Denį Milzą vadino „taisytoju“, 
nors iš tikrųjų „Kada nors mes aplankysime Indiją, brangioji sce- 
narijų taisyti reikėjo kur kas labiau po to, kai prie jo nagus prikišo 
pats Hatavėjus. 

Denio įsivaizduojamas filmas turėjo būti meilės istorija su 
„užlenkimu“, „užlenkimas“ - tai žmonos mirtis. Pagal pirminę 
scenarijaus versiją, sutuoktinių pora - kai žmona jau merdė- 
ja - pakliūva į apsimetėlio gyvačių guru klastingas pinkles; iš šio 
šarlatano ir jo demoniškųjų gyvačių garbintojų gaujos nagų juos 
išvaduoja tikras guru. Užuot apsimetinėjęs, kad gali žmoną iš- 
gydyti, tikrasis guru moko ją, kaip oriai numirti. Pasak lėkštojo 
prodiuserio - o gal jo žmonos, visur savo trigrašį kaišiojančios 
Gordono Hatavėjaus v... r... sesers, - šiai siužeto daliai trūko ir 
veiksmo, ir įtampos. 

- Tegul ta suknista žmona ir jaučiasi laiminga, bet vis tiek pa- 
krato kojas, ar ne? - pabrėžė Gordonas. 

Taigi, nepaisydamas šiek tiek geriau išlavintų Denio Milzo 
instinktų, Gordonas Hatavėjus siužetą pakeitė. Gordonui pasiro- 
dė, kad gyvačių guru nepakankamai niekšingas, tad visą gyvačių 
garbintojų šutvę dar labiau „pasūdė“. Pagal naująją versiją gyvačių 
guru pagrobia žmoną iš „Tadž Mahalo viešbučio ir įkalina savo 
hareme kartu su kitomis, nuolat narkotikais apkvaišintomis mo- 
terimis; ten jis moko jas meditacijos metodo, kuris baigiasi visada 
vienodai - seksu arba su gyvatėmis, arba su juo pačiu. Tai, savai- 
me suprantama, tikras blogio ašramas. Kone pakvaišusį iš sielvarto 
vyrą priglobia jėzuitų misionierius — ne itin subtilus tikrojo guru 
pakaitalas; drauge jie aptinka žmonos pėdsaką ir galiausiai išgelbs- 
ti nuo lemties, reikia suprasti - dar baisesnės už lauktą mirtį nuo 
vėžio. Galų gale mirštanti žmona puola į krikščionybės glėbį ir - ar 
verta stebėtis? — taip vis dėlto ir nenumiršta. 

Gordonas Hatavėjus nustebusiam Laudžiui Daruvalai paaiški- 
no šitaip: 

— Vėžys - na, jis tiesiog lyg ir pasitraukia. Suknistai sudžiūsta ir 
pasitraukia. Juk šitaip kartais atsitinka, ar ne? 

— Na, negalima tvirtinti, kad vėžys „sudžiūsta“, bet - taip, kar- 
tais pasitaiko netikėtų remisijos atvejų, - kiek neryžtingai atsakė 
daktaras Daruvala vyresnysis, o Farokui ir Meherai jau norėjosi 
skradžiai žemę prasmegti. 

— O kas tai yra? - paklausė Gordonas Hatavėjus. Tiesa, jis ži- 
nojo, kas yra remisija, tik paprasčiausiai negirdėjo, ką gydytojas 
pasakė, mat ausys buvo užkimštos grybelio, gencijonų tinktūros ir 
vatos gumuliukų. 

— Taip! Kartais pasitaiko, kad vėžys lyg ir atsitraukia! - užbaubė 
senasis Laudžis. 

— Na štai, taip ir maniau - taip ir žinojau! - pareiškė Gordonas 
Hatavėjus. 

Vis labiau gėdydamasis dėl tėvo, Farokas jautėsi jau taip nesma- 
giai, kad pamėgino pakeisti temą - nukreipti kalbą apie pačią Indi- 
ją. Nepriklausomybės paskelbimas, šalies padalijimas: laikotarpio 
būta sudėtingo, milijonas hinduistų ir musulmonų padėjo galvas, 
bene dvylika milijonų buvo priversti bėgti iš gimtųjų namų, - visa 
tai juk turėjo nors trupučiuką dominti užsieniečius. 

— Paklausyk, vaike, - tarė Gordonas Hatavėjus, - kol krušiesi su 
sušiktu filmu, niekas kita tavęs nedomina. 

Visi, sėdintieji prie pietų stalo, širdingai jam pritarė; Farokui 
pasirodė, kad savo tylėjimu jam priekaištauja netgi tėvas, paprastai 
nesidrovintis rėžti į akis savo nuomonę. Regis, vienintelis Denis 
susidomėjo tema su vietiniu koloritu; tasai pats Denis atrodė jau ir 
gerai įmetęs. 

Nors Denis Milzas religiją ir politiką laikė itin nuobodžiais 
„vietinio kolorito aspektais, vis dėlto jautėsi gerokai nusivylęs, kad 
„Kada nors mes aplankysime Indiją, brangioji“ apgailėtinai stoko- 
ja indiškų detalių. Denis jau buvo spėjęs pasiūlyti, kad Padalijimo 
laikotarpiu vyravusios religinio smurto nuotaikos galėtų bent tru- 
pučiuką pasireikšti kur nors pagrindinio pasakojimo fone. 

- Politika - tik suknista ekspozicija, - tada pareiškė Gordonas 
Hatavėjus, tuoj pat ir atmetęs sumanymą. - Vis tiek baigtųsi tuo, 
kad tą šūdliavą išmesčiau vėliau, montuodamas. 

Užtat dabar Denis Milzas sureagavo į šiokį tokį režisieriaus 
ir Faroko susikirtimą ir dar sykį išsakė pageidavimą, kad filme 
bent probėgšmais atsispindėtų įtampa, vyravusi tarp musulmonų 
ir hinduistų; tada Gordonas Hatavėjus tiesmukai paragino Faro- 
ką papasakoti apie kokį nors musulmonų ir hinduistų tarpusavio 
„Skaudulį“, kuris, parodytas filme, nesukeltų žiovulio. Kadangi 
kaip tik tais metais grupė hinduistų prasmuko į Babri mečetę ir 
pristatė ten savo dievo - princo Ramos atvaizdų, Farokas manė 
galįs papasakoti kaip tik tinkamą istoriją. Hinduistai tvirtino, esą 
kaip tik toje vietoje, kur stovi mečetė, kadaise gimęs Rama, bet 
istorinėje mečetėje hinduistų pastatyti stabai anaiptol nesužavėjo 
musulmonų - šie nepakenčia bet kokių stabų. Musulmonai išvis 
nepripažįsta jokio Dievo atvaizdo, ką ir kalbėti apie daugybę die- 
vų, o hinduistai visąlaik meldžiasi atvaizdams (ir daugybei die- 
vų). Siekdama išvengti tolesnio kraujo praliejimo ir nenorėdama 
aštrinti hinduistų ir musulmonų konflikto, šalies vyriausybė Ba- 
bri mečetę uždarė.* 

-— Gal pirmiausia reikėjo išgabenti iš ten Ramos atvaizdus, - pa- 
aiškino Farokas. Musulmonai niršo dėl to, kad jų mečetėje prisivei- 
sė hinduistų stabų. Savo ruožtu hinduistai ne tik siekė, kad atvaiz- 
dai ten liktų, - jie toje vietoje norėjo statyti Ramos šventyklą. 

Tiek Farokas ir spėjo papasakoti - Gordonas Hatavėjus jį per- 
traukė ir vėl išsakė savo nemeilę ekspozicijoms. 

- Tu niekad nerašysi kinui, vaike, - štai ką pareiškė Gordo- 
nas. - Rašydamas scenarijų, turi išsyk stverti jautį už ragų, užuot 
iki begalybės tempęs įžangą. 

- Nemanau, kad galėtume tuo pasinaudoti, - susimąstęs atsi- 
liepė Denis Milzas. - Bet istorija man pasirodė įdomi. 

— Ačiū, - padėkojo Farokas. 


* 1949 m. prasidėjęs konfliktas tuo nesibaigė. 1992 m. 150 000 hinduistų minia 
mečetę sugriovė. 

Vargšė Mehera, ne pirmą kartą nustumta į šalį ponia Daruvala, 
pasijuto soti viso šito iki kaklo ir ryžosi pakeisti temą. Ji atkreipė 
visų dėmesį, kaip maloniai gaivina staiga sukilęs vakaro vėjas. Kaip 
šnara indinio nimbamedžio, augančio Damų sode, lapai. Mehera 
mielai būtų šį tą pridūrusi apie nimbamedžio privalumus, bet pati 
pastebėjo, kad svetimšalių susidomėjimas - ir šiaip ne itin karš- 
tas - beveik visai išsivadėjo. 

Gordonas Hatavėjus laikė sugniaužęs saujoje keletą violetinių 
vatos gumulėlių, kuriuos buvo išsitraukęs iš ausų, ir purtė juos lyg 
žaidimo kauliukus. 

— O kas yra tas sušiktas nimbamedis? - paklausė suirzęs, tarsi 
pats medis jį pykdytų. 

— Jų pilna visame mieste, - atsakė Denis Milzas. - Man rodos, 
kažkokie atogrąžų medžiai. 

— Nė kiek neabejoju, esate jų matęs, - tarė Farokas režisieriui. 

— Klausyk, vaike, - atsakė Gordonas Hatavėjus. - Kai krušies su 
filmu, nėr kada dairytis į suknistus medžius. 

Mehera, reikia manyti, pasijuto užgauta išvydusi vyro veido 
išraišką: plika akimi buvo matyti, kad ši pastaba Laudžiui pasiro- 
dė nepaprastai išmintinga. Tuo tarpu Gordonas Hatavėjus leido 
suprasti, kad pokalbis baigtas, mat sutelkė dėmesį į dailią jaunutę 
mergaitę prie gretimo staliuko. Tad Farokas dabar matė arogantišką 
režisieriaus profilį ir gana šiurpiai atrodančią, amžiams violetiniu 
atspalviu nudažytą ausies ertmę. Tiesą sakant, ausies vidus švietė 
kone visomis vaivorykštės spalvomis, nuo ryškiai raudonos iki vio- 
letinės - beveik tokia pat gluminančia spalvų gama kaip mandrilo 
babuino snukis. 

Vėliau, kai spalvingasis režisierius jau buvo grįžęs į „Tadž Ma- 
halą“, - kur prieš guldamas veikiausiai vonioje nusiplovė šiokios 
tokios užkandos, - Farokas buvo priverstas stebėti, kaip tėvas sten- 
giasi įsiteikti nusilesusiam Deniui Milzui. 

— Tikriausiai nelengva nuolat perrašinėti scenarijų šitokiomis 
aplinkybėmis, - ryžosi prasižioti Laudžis. 

— Turite omeny - panakčiais? Per vakarienę? Ir dar išgėrus? - 
pasitikslino Denis. 

- Turiu omeny - ką nors keisti pagal akimirksnio įgeidį, - pa- 
aiškino Laudžis. - Argi nebūtų išmintingiau tiesiog nufilmuoti siu- 
žetą, kurį jau užrašėte? 

- Aišku, taip būtų protingiau, - sutiko sugniužęs Denis. - Bet 
jie niekada taip nedaro. 

- Vadinasi, jiems patinka spontaniškumas, - spėjo Laudžis. 

— Tiesiog jiems neatrodo, kad užrašytas scenarijus - labai 
svarbu, - atsakė Denis Milzas. 

- Scenarijus - nesvarbu? - sušuko Laudžis. 

— Jiems tai niekada nesvarbu, - patikino Denis. 

Vargšui Laudžiui niekada ir į galvą neatėjo susimąstyti, koks 
nereikšmingas gali būti filmo scenaristas. Netgi Farokas su užuo- 
jauta pažvelgė į Denį Milzą, tą švelnų, sentimentalų žmogelį, visada 
maloniai besielgiantį ir mielu savo veidu patraukiantį moteris - bet 
tik tol, kol artimiau su juo susipažindavo. Tada jos arba pasibjau- 
rėdavo jo vidiniu sukiužimu, arba imdavo naudotis. Alkoholis, sa- 
vaime aišku, buvo jo problema, bet - veikiau nevykėlio simptomas 
nei nesėkmių priežastis. Denio kišenėse amžiais švilpavo vėjai, o 
tiesioginė to pasekmė buvo nesugebėjimas užbaigti jokio kūrinio 
iki galo - ir mėginti jį parduoti tik tada, kai jau įmanoma bent šiek 
tiek diktuoti sąlygas pačiam. Tad paprastai parduodavo tik suma- 
nymą arba užrašytą kokią siužeto užuomazgą, tik fragmentą, pačią 
istorijos pradžią, - ir šitaip prarasdavo galimybę kontroliuoti savo 
kūrinio lemtį, kad ir koks tas būtų. 

Denis taip ir neužbaigė nė vieno romano, nors pradėjęs buvo 
bent kelis; kai verkiant prireikdavo pinigų, romaną atidėdavo į šalį 
ir kibdavo į scenarijų, bet ir šį parduodavo neužbaigtą, tik žaliavą. 
Tai jam jau tapo dėsniu. O kai galiausiai vėl rasdavo progą prisėsti 
prie romano, nuo šio jį jau skirdavo pakankamas nuotolis, kad De- 
nis pats įžvelgtų, koks tai prastas kūrinys. 

Tačiau nemėgti Denio taip, kaip nemėgo Gordono Hatavė- 
jaus, Farokas tiesiog negalėjo. Be to, numanė, kad Deniui patinka 
Laudžis. Denis netgi nepagailėjo pastangų, siekdamas apsaugo- 
ti Faroko tėvą, kad šis netaptų dar labiau apgailėtinu pajuokos 
objektu. 

— Štai kaip viskas būna, - ėmė dėstyti Denis Laudžiui. Jis pasu- 
kiojo taurę, jos dugne sutarškėjo ledukai; prieš pat lietingąjį sezo- 
ną tvyrojo šutra lyg degimo krosnyje, tad ledukai gėrime tirpdavo 
greitai, bet nepakankamai greitai, kad Denis nesuspėtų išlenkti 
džino. - Jeigu parduosi ką nors nepabaigtą, žinok: tu susimovei, - 
aiškino Denis Milzas Daruvalai vyresniajam. - Niekam netgi nero- 
dyk, ką rašai, kol nebūsi užbaigęs. Tiesiog sėdėk ir dirbk. O kai savo 
kūriniu pats būsi patenkintas, tik tada duok paskaityti kam nors, 
sukūrusiam bent vieną tokį filmą, kuris tau būtų patikęs. 

— Pavyzdžiui, režisieriui? - paklausė Laudžis, kuris vis dar vis- 
ką užsirašinėjo. 

— Aišku, režisieriui, - patvirtino Denis Milzas. - Tiktai ne 
studijai. 

— Vadinasi, parodai scenarijų kam nors, kas tau patinka, ko- 
kiam nors režisieriui - ir tada gauni pinigus? - paklausė Daruvala 
vyresnysis. 

— Ne, - papurtė galvą Denis Milzas. - Nė nesiliesk prie jokių 
pinigų, kol neaptartos visos sutarties sąlygos. Tą pat akimirką, kai 
paimsi pinigus, būsi susimovęs. 

— Tai kada gi galima paimti pinigus? - nesuprato Laudžis. 

— Kai bus pasirašytos sutartys su tais aktoriais, kurių nori tu, kai 
bus pakviestas tavo pageidaujamas režisierius - ir kai prodiuseriai 
įteiks jam galutinį scenarijaus variantą. Kai scenarijus visiems bai- 
siausiai patiks, galėsi būti tikras: niekas nedrįs pakeisti nė žodžio, o 
jeigu kyla kokių abejonių - reikalauk, kad studija aprobuotų galuti- 
nį scenarijaus variantą. O jau tada būk pasiruošęs pasitraukti. 

— Jūs kaip tik šitaip ir elgiatės? - paklausė Laudžis. 

— Aš - ne, - prisipažino Denis. - Aš imu pinigus avansu, tiek, 
kiek pavyksta išpešti. O paskui jie mane dulkina. 

— O kas daro taip, kaip, sakėte, reikėtų daryti? - paklausė Lau- 
džis; buvo toks suglumęs, kad net nustojo užsirašinėti. 

— Iš mano pažįstamų - niekas, - atsakė Denis Milzas. - Visus, 
kuriuos pažįstu, galiausiai išdulkina. 

— Vadinasi, pats nėjote pas Gordoną Hatavėjų - ne jūs jį pasi- 
rinkote? - dar paklausė Laudžis. 

— Tik studija ir galėjo pasirinkti Gordoną, - atsakė Denis. 

Jo oda buvo nepaprastai glotni; tai būdinga kai kuriems alko- 
holikams, ir jų veidai atrodo išties pribloškiančiai; galėjai pama- 
nyti, kad tokia kūdikiška Denio veido oda - tiesioginis nuolatinio 
apdorojimo alkoholiu rezultatas, regis, net barzda žėlė su pertrū- 
kiais, panašiai kaip strigo ir kalba. Pažiūrėti atrodė, kad Deniui 
tenka skustis ne dažniau nei kartą per savaitę, nors buvo jau beveik 
trisdešimt penkerių. 

- Papasakosiu jums apie Gordoną, - porino Denis. - Tai Gor- 
dono sumanymas - išplėtoti gyvačių guru vaidmenį; Gordono iš- 
manymu, pats blogio įsikūnijimas turėtų būti ašramas su gyvatėmis. 
Papasakosiu, papasakosiu jums apie Gordoną, - kalbėjo Denis Mil- 
zas, nes nei Laudžis, nei Farokas jo nepertraukė. - Gordonas kaip 
gyvas nėra sutikęs jokio guru, nei su gyvatėmis, nei be gyvačių. Gor- 
donas nė akyse nėra matęs nė vieno ašramo, netgi Kalifornijoje. 

- Būtų visiškai nesunku suorganizuoti susitikimą su guru, - 
tarė Laudžis. - Būtų visiškai nesunku aplankyti kokį nors ašramą. 

- Neabejoju: patys žinote, ką į tokį pasiūlymą atsakytų Gordo- 
tik į Faroką. 

Farokas kiek sugebėdamas mėgino pamėgdžioti Gordoną 
Hatavėjų. 

— Aš užsikrušęs su tuo sušiktu filmu, - pareiškė. - Kada man 
susitikinėti su kažkokiu suknistu guru ar trenktis į suknistą ašra- 
mą, jei esu iki ausų užsikrušęs su tuo sušiktu filmu? 

— Sumanus vaikis, - įvertino Denis Milzas. O senajam Laudžiui 
pridūrė: - Jūsų sūnus perpratęs kino verslą. 

Nors Denis Milzas atrodo visiškai žlugęs žmogus, sunku jo ne- 
mėgti, pagalvojo Farokas. O paskui jo žvilgsnis nukrypo žemyn, į 
alaus bokalą - ir čia jis išvydo plaukiojančius du ryškiai violetinius 
vatos gumulėlius iš Gordono Hatavėjaus ausų. Kaip šitie atsidūrė 
mano aluje, suglumo Farokas. Jam prireikė ledų šaukštelio, tik ši- 
taip pavyko išžvejoti juos, visus varvančius, iš alaus bokalo. Farokas 
numetė įmirkusius Gordono Hatavėjaus ausų kamštukus į arbatos 
lėkštelę svarstydamas, kiek laiko šie mirko ir kiek jis spėjo išgerti, 

kol vatos gniužulėliai siurbė jo alų, pasislėpę bokalo dugne. Denis 
Milzas taip užsikvatojo, kad nebepajėgė nė žodžio išspausti. O Lau- 
džis puikiausiai perprato, ką galvoja jo kritiškai nusiteikęs sūnus. 

— Juk tai nesąmonė, Farokai! - patikino jį tėvas. - Nė kiek nea- 
bejoju, kad taip atsitiko netyčia. 

Tai išgirdęs, Denis Milzas užsikvatojo dar garsiau ir niekaip ne- 
galėjo liautis, kol pagaliau patraukė pono Setnos dėmesį - senasis 
patarnautojas atskubėjo prie jų staliuko ir smerkiamai įsistebeilijo 
į lėkštelę su dviem aluje išmirkusiais, bet vis tiek ryškiai violetiniais 
vatos gumulėliais. Faroko bokale likęs alus irgi buvo nusidažęs vio- 
letine spalva. Ponas Setna galvojo: gerai bent tiek, kad metas jau 
gana vėlyvas ir ponia Daruvala išvykusi namo. 

Farokas padėjo tėvui įtaisyti Denį Milzą užpakalinėje automo- 
bilio sėdynėje. Žinojo: Denis netrukus įmigs kaip akmuo - kažin, 
ar jie spės įveikti visą atstumą Dakvorto klubo keliuku, o kai išva- 
žiuos iš Mahalakšmės - tai tikrai. Jeigu negrįždavo namo anksčiau, 
scenaristas visada smigdavo tokiu metu; kai jie nuvažiuos į „Tadž 
Mahalą', Faroko tėvas kaip visuomet pakiš pinigą kuriam nors iš 
aukštaūgių durininkų sikhų, kad užverstų Denį ant bagažo vežimė- 
lio ir nuridentų iki kambario. 

Tą vakarą - Farokas sėdėjo keleivio sėdynėje, tėvas prie vairo, o 
Denis Milzas šnarpštė užpakalinėje - vos jiems įvažiavus į Tardeo, 
tėvas ėmė ir tarė: 

— Tu nuolat užsimaukšlinęs tą pačią veido išraišką, bet Žinok — 
ko gero, būtų išmintingiau, jei taip prikišamai nedemonstruotum 
savo pasibjaurėjimo šitais žmonėmis. Žinau, pats manai esąs labai 
išprusęs ir rafinuotas, o jie - parazitai, neverti net tavo paniekos, 
bet štai ką tau pasakysiu: šitaip atvirai rodyti savo jausmus - anaip- 
tol ne rafinuoto žmogaus bruožas. 

Farokui tai įstrigo, mat šito priekaišto geluonis giliai įsismelkė 
jam į širdį, bet jis nepratarė nė žodžio, tylomis kunkuliavo pykčiu 
tėvui, kuris vis dėlto nebuvo toks kvailas, kokiu jį laikė jaunėlis sū- 
nus. Farokas negalės to užmiršti dar ir dėl to, kad automobilis tuo 
metu riedėjo kaip tik per tą Tardeo rajono vietą, kur po dvidešim- 
ties metų tėvas bus sprogmeniu ištaškytas į skutus. 

- Reikėtų tau verčiau pasiklausyti, ką tie žmonės šneka, Faro- 
kai, - bylojo tėvas. - Norint iš jų šio to išmokti, visai nebūtina, kad 
jie prilygtų tau moralumu. 

Šiuose žodžiuose slypėjo nemenka likimo ironija, kurios Fa- 
rokas irgi neužmirš. Nors sumanymas buvo tėvo, galiausiai kaip 
tik sūnus kai ko iš sumautų svetimšalių pasimokė; galų gale būtent 
Farokas bus tas, kas pasinaudos Denio patarimu. 


Bet ar jis tikrai išmoko ko nors, ką vertėtų mokėti? 


Dabar Farokui jau nebe devyniolika, jam suėjo penkiasdešimt de- 
vyneri. Apyblanda Dakvorto klube visai sutirštėjo, bet gydytojas 
vis dar sėdėjo išsipleikęs prie staliuko Damų sode. Daktaro Daru- 
valos veide išsklido išraiška, paprastai siejama su visiška nesėkme; 
tiesa, niekas neturėjo teisės kišti nagų prie jo „Inspektoriaus Dha- 
ro“ scenarijų, jis visuomet pasirūpindavo „aprobuotu paskutiniu 
scenarijaus variantu“, tik kas iš to? Visa, ką jis sugebėjo parašyti, 
buvo mėšlo krūva. Štai kokia ironija: filmai pagal jo scenarijus 
susilaukdavo milžiniškos sėkmės, nors nėmaž nebuvo geresni už 
„Kada nors mes aplankysime Indiją, brangioji . 

Daktaras Daruvala susimąstė, ar kiti mėšlo prirašę scenaris- 
tai irgi kaip jis svajojo kada nors parašyti scenarijų „aukščiausios 
prabos“ filmui. Faroko istorija „aukščiausios prabos“ filmui visada 
prasidėdavo vienodai - bėda ta, kad toliau pradžios jam taip ir ne- 
pavykdavo nusikapstyti. 

Įžanginis planas: Viktorijos geležinkelio stotis - gotikinis pas- 
tatas su vitražiniais langais, frizai, arkiniai kontraforsai ir nuo iš- 
tapyto kupolo praeivius įdėmiai stebinčios chimeros; Faroko nuo- 
mone, tai buvo pati Bombėjaus širdis. Aidžioje salėje šurmuliuoja 
pusmilijoninė minia: kasdieniai keleiviai ir nuolatos atplūstantys 
atvykėliai - pastarieji tempiasi visą savo gerą, pradedant vaikais ir 
baigiant vištomis. 

Vos išėjus iš milžiniško terminalo, prieš akis veriasi neaprėpiama 
Kraufordo prekyvietė: begalė prekystalių, nukrautų įvairiausiomis 

prekėmis, ką jau kalbėti apie gyvūnų turgų - čia gali gauti ko pano- 
rėjęs: papūgų, piranijų, beždžionių. O tarp visų nešikų ir pardavėjų, 
visų elgetų, atvykėlių ir kišenvagių kamera (tarsi nejučia) surastų 
ir pagrindinį personažą, nors jis - tik vaikas, ir dar luošas. O kokį 
kitą pagrindinį personažą galėtų sugalvoti chirurgas ortopedas? Tuo 
metu turėtų suveikti kino magija (filmuose kartais taip pasitaiko): 
iš berniuko veido (parodyto stambiu planu) mes iškart suprastume, 
kad pasirinkta - iš milijonų istorijų - būtent jo istorija, ir tą pat aki- 
mirką berniuko balsas už kadro praneštų mums jo vardą. 

Farokas net pernelyg mėgo tą senamadišką „balso už kadro“ 
metodą, nuolat naudodavo jį Inspektoriaus Dharo filmuose. Štai, 
tarkime, vienas prasideda šitaip: kamera seka per Kraufordo preky- 
vietę skubančią dailią merginą. Ji nerimauja lyg nujausdama, kad ją 
kažkas seka, tad skubindamasi užkliudo krūvą ananasų ant vaisių 
prekystalio - pažirę ananasai ją tarsi stumteli, ji pasileidžia tekina, 
tačiau bėgdama slysteli nepastebėjusi kažkokių pūvančių nuograu- 
žų po kojomis ir rėžiasi į kioską su naminiais gyvūnais, kur viena 
karingai nusiteikusi kakadu įgnybia snapu jai ranką. Čia mes pir- 
mąsyk išvystame Inspektorių Dharą. Mergina bėga, o Dharas ra- 
miausiai žingsniuoja jai iš paskos. Stabteli prie egzotiškų paukščių 
narvų, tiesa, tik tam, kad skiausčia plaštaka kepštelėtų kakadu. 

Tada prabyla jo balsas už kadro: 

— Persekiojau ją jau trečią kartą, bet jai vis tiek neužteko prote- 
lio suvokti: ne taip lengva priversti mane pamesti pėdsaką. 

Dharas vėl stabteli, o skubanti mergina atsitrenkia į didžiulę 
mango vaisių kaugę. Dharas kaip tikras džentelmenas palūkėja, kol 
pardavėjas nurinks vaisius bent jau nuo tako, bet kai vėl pasiveja 
merginą, ji jau tyso negyva. Per patį vidurį tarp plačiai atmerktų 
jos akių žioji kulkos praurbinta skylė; Dharas paslaugiai užmerkia 
jai akis. 

Jo balsas už kadro tuojau ir pakomentuoja: 

— Gaila, regis, ne aš vienas ją persekiojau. Bet atsikratyti kito 
persekiotojo jai irgi nepavyko. 

Vis žvilgčiodamas į daktarą Daruvalą jaunesnįjį, užsisėdėjusį 
Damų sode, senasis ponas Setna net neabejoja žinąs, kas įžiebė 

neapykantą, kurią jis įžvelgė gydytojo akyse; patarnautojas manė 
tikrai žinąs, apie kokį senų laikų kirminą užsigalvojo gydytojas. Ta- 
čiau ponui Setnai buvo visiškai nepažįstami tokie jausmai kaip ne- 
pasitikėjimas ir pasibjaurėjimas savimi. Senajam parsui niekad ir į 
galvą nebūtų atėję, kad šįsyk daktaras Daruvala mąsto apie save. 

Farokas iš paskutiniųjų mygo save palikti ramybėj tą neįga- 
lų vaikinuką Viktorijos stotyje, kur jis išlipo iš traukinio; kaip tik 
Viktorijos stotyje prasideda šitiek daug Bombėjaus istorijų, tačiau 
daktaras Daruvala, kad ir kiek suko galvą, niekaip neįstengė su- 
kurti bent kokios nors to pamesto vaiko istorijos. Gydytojas vis 
dar svarstė, kas tam vaikui galėtų nutikti jau atvykus į Bombėjų. 
Žinoma, atsitikti galėjo viskas ir bet kas, ką jau ką, o tai Farokas 
gerai žinojo; tačiau, užuot ką nors sugalvojęs tam luošam vaikui, 
scenaristas stačia galva nėrė į Inspektoriaus Dharo siužetus, nors 
„kietam vaikinui“ būdingai Dharo kalbai originalumo stigo taip 
pat kaip ir pačiam Dharui. 

Daktaras Daruvala mėgino gelbėtis - sugalvoti kokią nors is- 
toriją, persmelktą tokio pat tyrumo ir nekaltybės, kokie supo jo 
mėgstamiausius Didžiojo Karališkojo cirko vaidinimus, bet Faro- 
kui taip ir nepavyko sukurpti siužeto, kuris prilygtų kad ir patiems 
paprasčiausiems iš jo taip mėgstamų cirko numerių. Ką ten, jam 
nepasisekė sugalvoti netgi tokios istorijos, kuri būtų bent perpus 
tokia įdomi kaip kasdienė cirko dienotvarkė. Cirko diena truk- 
davo ilgai - prasidėdavo šeštos valandos ryto arbata - ir per visą 
dieną niekas neiššvaistydavo vėjais nė valandėlės. Artistai vaikai ir 
kiti akrobatai iš pat ryto kibdavo treniruotis, lavindavo raumenų 
jėgą bei lankstumą, ruošdavo naujus numerius; pratybos trukdavo 
iki devintos ar dešimtos ryto, tada visi, užkandę lengvų pusryčių, 
kuopdavo savo palapines; paskui, orui vis labiau kaistant, siuvinė- 
davo kostiumus blizgančiais žvyneliais ar imdavosi kokių kitų dar- 
bų, kuriuos galima atlikti beveik nejudant. Įdienojus pasibaigdavo 
ir gyvūnų pratybos: stambiosioms katėms būdavo per karšta, o ar- 
kliai ir drambliai būtų kėlę pernelyg daug dulkių. 

Vidurdienį tigrai ir liūtai tysodavo narvuose, iškišę pro virbus 
uodegas, letenas, netgi ausis, lyg viltųsi, kad bet kurią nors truputį 

atsikišusią kūno dalį gali pasiekti tegul ir menkiausias vėjelis; švy- 
truodavo tik uodegos, tarytum vadovautų musių orkestrui. Arkliai 
paprastai likdavo stovėti - atsigulus tik dar labiau kamuotų kai- 
tra, o pora berniukų pasikeisdami purtydavo dulkes nuo dramblių 
šonų, mosuodami perplėštais drobiniais maišais, kuriuose kadaise 
laikytos bulvės ar svogūnai. Dar vienas vaikinas gumine žarna lais- 
tydavo pagrindinės palapinės grindis, bet vidurdienio karštybėje 
dulkės sudrėkdavo ir nusėsdavo neilgam. Visuotinis stingulys pa- 
veikdavo netgi šimpanzes, jos paliaudavo suptis narvuose, tik pro- 
tarpiais suklykdavo - ir, žinoma, šokinėdavo, kaip visada. O koks 
šuo jei suinkšdavo, retsykiais - net kiauktelėdavo, tai nebent kieno 
nors paspirtas. 

Vidurdienį žvėrių dresuotojai ir akrobatai sočiai pietaudavo, 
tada guldavo pasnausti pokaičio - pirmas dienos spektaklis visada 
prasidėdavo po trijų. Paprastai vis dar tvyrodavo kvaitinantis karš- 
tis, o sukilusios dulkės žaižaruodavo lyg žvaigždelės saulės spin- 
dulių pluoštuose, įkypai krintančiuose pro pagrindinės palapinės 
angas, tose akinančios šviesos juostose dulkės, atrodydavo, spiečia- 
si tirštai it musės. Per pertraukėles tarp muzikinių numerių orkes- 
trantai perdavinėdavo kits kitam drėgną skudurą, juo apsišluosty- 
davo pučiamuosius instrumentus, bet dar dažniau - veidus. 

Į dieninį, pusės keturių, spektaklį žiūrovų paprastai susirink- 
davo nedaug. O ir tie patys - keistokas derinys: senukai, pernelyg 
garbaus amžiaus, kad dirbtų visą darbo dieną, ir ikimokyklinio 
amžiaus vaikai; nei vieniems, nei kitiems per daug nerūpėjo akro- 
batų ar gyvūnų darbo kokybė, be to, ir šiaip ribotą jų gebėjimą su- 
telkti dėmesį dar labiau silpnino tvyrantis karštis ir dulkės. Tačiau 
per daugelį metų daktaras Daruvala nė karto nepastebėjo, kad per 
pusės keturių spektaklį vangūs būtų patys artistai: tiek akrobatai, 
tiek žvėrių dresuotojai ir net patys žvėrys triūsdavo iš peties. Tik 
publika būdavo trupučiuką apsnūdusi. 

Dėl šios priežasties Farokui kur kas labiau patikdavo vakariniai 
vaidinimai. Pažiūrėti cirko ateidavo visa šeima: jauni, dirbantys vy- 
rai ir moterys su vaikais, pakankamai dideliais, kad galėtų žiūrėti 
atidžiai, o blėstanti gęstančios dienos šviesa atrodydavo tolima, net- 

gi švelni, joje jau nebūdavo matyti sūkuriuojančių dulkelyčių. Va- 
karop drauge su pasitraukusia pliskinančia saulėkaita, regis, ding- 
davo ir musės, o uodams metas dar buvo per ankstyvas. Per pusės 
septynių spektaklius palapinė dažniausiai būdavo sausakimša. 

Pirmas numeris vadinosi „Moteris gyvatė , jį atlikdavo bekaulė 
mergaitė, vardu Lakšmė (laimės ir meilės deivė). Ji buvo išties dai- 
li akrobatė, rachito - nė ženklo. Lakšmei buvo tik keturiolika, bet 
dėl kaulėto, aštrių bruožų veido atrodė vyresnė. Ji vilkėdavo ryškų 
oranžinį bikinį, gausiai nusagstytą geltonais ir raudonais žvyneliais, 
kurie žaižaravo blyksinčioje prožektorių šviesoje; Lakšmė priminė 
žuvį, kurios Žvynai taško povandeninės šviesos atspindžius. Pa- 
grindinėje palapinėje būdavo pakankamai tamsu, kad blyksintis 
nuolat besimainančių spalvų stroboskopo spindulys sukurtų įspū- 
dingą reginį, bet, kita vertus, vidun smelkėsi ir pakankamai žemyn 
krypstančios saulės šviesos, kad įžiūrėtum spektaklį stebinčių vaikų 
veidus. Daktaras Daruvala vis pagalvodavo, kad tie, kurie tvirtina, 
esą cirko vaidinimai skirti tik vaikams, teisūs nebent iš dalies - cir- 
ko spektakliai, be jokios abejonės, skirti ir suaugusiesiems, bent jau 
tiems, kurie džiaugiasi regėdami šitaip pakerėtus vaikus. 

Kodėl gi aš šito negaliu, svarstė gydytojas, prisimindamas tokį 
paprastą, bet tobulą bekaulės mergaitės, vardu Lakšmė, pasirody- 
mą, galvodamas ir apie luošą berniuką, pamestą Viktorijos stoty- 
je - ten, kur daktaro Daruvalos vaizduotė, vos įsižiebusi, tuoj pat ir 
įstrigo. Užuot sukūręs ką nors, kas būtų tyra, kas kerėtų ir jaudintų 
kaip cirkas, jis nukreipė vaizduotės galias į tyčinį kūno žalojimą ir 
žmogžudystes - visa tai, ką įkūnijo Inspektorius Dharas. 

Senasis ponas Setna apsiriko, mėgindamas atspėti liūdesio, 
aiškiai įžvelgiamo daktaro Daruvalos veide, priežastį - iš tiesų tai 
buvo tik beribis gydytojo nusivylimas savimi. Užjaučiamai linktelė- 
jęs gydytojui, kuris toks vienišas, toks apleistas sėdėjo Damų sode, 
patarnautojas parsas leido sau - tai pasitaikydavo itin retai - trum- 
pą familiarumo valandėlę su skubančiu pro šalį padavėju. 

— Džiaugiuosi, kad toji žiurkė, apie kurią jis dabar galvoja, - ne 
aš, - pareiškė ponas Setna. 

Karis niekuo dėtas 


Savaime aišku, Denio Milzo alkoholizmas buvo dar ne didžiausia 
„Kada nors mes aplankysime Indiją, brangioji“ bėda, galbūt buvo 
galima atleisti netgi tai, kad jis pernelyg nesidrovėdamas „nukirto“ 
„Tamsiosios pergalės“ siužetą; kur kas labiau viską kreivomis vėžė- 
mis stūmė absurdiškos Gordono Hatavėjaus pataisos, kuriomis jis 
lyg niekur nieko nuniokojo „originalųjį' Denio scenarijų, taip pat 
vis labiau aštrėjantis režisieriaus hemorojus bei grybelinė infekci- 
ja. Tačiau pati didžiausia nelaimė buvo pagrindinio mirštančios, 
bet išgelbėtos žmonos vaidmens atlikėja - gražuolė be lašo talen- 
to, nuolatinė žiniasklaidos „aukštuomenės gandų“ skyrelio viešnia 
Veronika Rouz. Draugai ir kolegos vadino ją Vera, bet anuomet, 
kai gimė Brukline, ji dar buvo vardu Hermiona Rouzen, be to, ji 


kaip tąsyk sužinojo Farokas, iš tiesų mažas. 

Prodiuseriui Haroldui Rouzenui vieną dieną atsivers akys ir jis 
supras, kad jo duktė - iš tiesų tokia jokio skonio neturinti nuobo- 
da, kokią pasaulis ją išvydo iš pat pirmo žvilgsnio; vis dėlto Ha- 
roldą žmona (Gordono Hatavėjaus v... r... sesuo) sudorodavo lyg 
šiltą vilną, kaip ir patį Gordoną. Tad Haroldas leidosi žmonos įti- 
kinamas, neva Hermiona Rouzen, paversta Veronika Rouz, kada 
nors taptų žvaigžde. Bet Veros tiek talento, tiek proto stygius tapo 
nemaža kliūtimi siekiant šio tikslo, be to, ji jautė tokį potraukį vie- 
šai demonstruoti apnuogintas krūtis, kad būtų papiktinusi net ledi 
Dakvort. 

Tačiau 1949-ųjų vasarą Dakvorto klube sklandė gandas, esą 
Veros artimiausioje ateityje laukia milžiniška sėkmė. Ką galėjo 
Bombėjus žinoti, kas dedasi Holivude? Bent Laudžis Daruvala ži- 
nojo tik tiek, kad Vera patvirtinta mirštančios, bet išgyvenančios 
žmonos vaidmeniui. Farokas anaiptol ne iš karto išsiaiškino, jog 
Denis Milzas aršiai priešinosi, nė už ką nesutikdamas, kad šis vai- 
dmuo tektų Verai, bet tik tol, kol ji sugundė jį ir net privertė pati- 
kėti, kad esąs beprotiškai ją įsimylėjęs. Paskui jis jau visur sekiojo 
jai iš paskos lyg šunytis. Denis tikėjo, kad tik įtampa kuriant šitokį 

vaidmenį atvėsino trumpą Veros aistrą jam - Vera „Tadž Mahalo“ 
viešbutyje turėjo atskirą kambarį ir nebeįsileisdavo Denio į savo 
lovą nuo pat pirmos filmavimo dienos, - nors iš tikrųjų ji, savaime 
aišku, užmezgė romaną su pagrindinio vyro vaidmens atlikėju. De- 
niui, tiesa, tai anaiptol nebuvo savaime aišku, mat kiekvieną vakarą 
jis negyvai nusilesdavo, o paskui miegodavo iki pietų. 

Pagrindinio vyro vaidmens atlikėjas buvo toksai biseksualas 
Nevilas Edenas. Nevilas buvo grynakraujis anglas; jeigu jo aktori- 
nis talentas ir netryško per kraštus iš prigimties, jis bent jau buvo 
įgijęs atitinkamą išsilavinimą; bet kai persikraustė į Los Andželą, 
šis manevras jam gerokai apkarto, vos ėmė suvokti, kad visus jam 
siūlomus vaidmenis pernelyg lengva mauti ant vieno kurpalio. Pa- 
prastai iš anksto galėdavo numatyti, kokį vaidmenį gaus, - jam tek- 
davo vaidinti vien stereotipiškus britus. Vaidmenys dažnai būdavo 
skirti britams pajuokti: kartą Nevilas vaidino tokį užkietėjusį an- 
glą, kuris tarp kur kas energingesnių ir ne tokių išsilavinusių ame- 
rikiečių atrodė gerokai apgailėtinas, kitą kartą - rafinuotą anglų 
džentelmeną, kurį įsimyli greita pasiduoti įspūdžiams amerikietė, 
bet suvokusi savo klaidą kaipmat atiduoda pirmenybę tegul nuo- 
bodžiam, užtat abiem kojom tvirtai ant žemės stovinčiam patinui 
amerikiečiui. Buvo dar viena vaidmenų rūšis: koks nors į svečius 
atvykęs pusbrolis anglas - kitąsyk tai galėjo būti karo laikų bičiu- 
lis, - kuris iki ašarų prijuokindavo žiūrovą, demonstruodamas ne- 
sugebėjimą jodinėti ar vairuoti dešiniosios pusės eismo keliuose, 
ar pasirodydamas tikras liurbis pliektynėse kokiame Žemiausios 
kategorijos bare. Vaidindamas visus šiuos vėplas britus, Nevilas 
ilgainiui ėmė jausti, kad pats perša publikai idiotišką įsitikinimą, 
esą tikrą vyriškumą atspindi tik vyrams amerikiečiams būdingos 
savybės. Šis nemalonus atradimas jį gerokai suerzino, be to, aišku, 
dar labiau pakurstė tai, ką jis vadino savo „homoseksualiąja asme- 
nybės dalimi". 

Filmą „Kada nors mes aplankysime Indiją, brangioji“ Nevilas 
vertino filosofiškai: čia jis bent jau gavo pagrindinį vaidmenį, ku- 
ris, be kita ko, dar ir šiek tiek skyrėsi nuo ano kiek migloto britiš- 
kojo tipažo, kokį jam iki šiol teko vaizduoti; čia jis pagal scenarijų 

būsiąs laimingai vedęs anglas, kurio amerikietė žmona vaduojasi 
mirtimi. Tačiau pavydėtina nevykėlių šutvė: Denis Milzas, Gordo- 
nas Hatavėjus ir Veronika Rouz - galėjo išgąsdinti net tokį kaip 
Nevilas Edenas. Nevilas iš patirties žinojo: kai tenka galynėtis su 
sudarkytu scenarijumi, antrarūšiu režisieriumi ir dar paleistuve 
partnere, mandagumo atsargos išsenka bežiūrint. Nevilui į Verą 
buvo nusispjaut, bet ši nusprendė, kad jau pats metas jį įsimylėti; 
vis dėlto glamžytis su ja jam buvo ir malonesnė, ir labiau įkvepianti 
veikla nei su ja vaidinti, be to, jautėsi galįs alkūnes nusigraužti iš 
nuobodulio. 

Beje, Nevilas buvo vedęs - Vera tai žinojo ir siaubingai kanki- 
nosi, ją net užpuolė chroniška nemiga. Užtat, savaime aišku, neži- 
nojo, kad jis biseksualus, - atskleisti tai buvo bene patikimiausias 
būdas, kurį Nevilas dažnai pasitelkdavo prireikus nutraukti kokį 
vienadienį romaniuką. Metodas buvo stulbinančiai veiksmingas: 
pakakdavo kokiai vienkartinei ištvirkusiai mergužėlei prisipažinti, 
esą ji yra pirma moteris, sugebėjusi šitaip giliai užvaldyti jo širdį 
ir dėmesį, bet jo homoseksualioji prigimtis neva stipresnė už juos 
abu. Šitai visuomet suveikdavo akimoju - merginos atšokdavo it 
nuplikytos. Visos, išskyrus žmoną. 

Savo ruožtu Gordonas Hatavėjus buvo prasmegęs rūpesčiuose 
iki kaklo; hemorojus ir grybelis - dar smulkmena, palyginti su ne- 
abejotina katastrofa, su kuria netikėtai teko susidurti akis į akį. Mat 
Veronika Rouz įsigeidė išgrūsti Denį Milzą namo - kad galėtų ap- 
gaubti Nevilą Edeną dar dosnesniu dėmesiu. Gordonas Hatavėjus 
Veros pageidavimą patenkino tik iš dalies: uždraudė Deniui kelti 
koją į filmavimo aikštelę. Rašytojo dalyvavimas filmavime, paskel- 
bė Gordonas, „sukruštai trikdo“ aktorius. Tačiau seserėčios reika- 
lavimui išvis išsiųsti Denį Milzą namo Gordonas negalėjo paklus- 
ti: Denis jam buvo reikalingas kiekvieną mielą vakarą - nuolatos 
keičiamam scenarijui taisyti. Nieko nuostabaus, kad Denis Milzas 
siekė grąžinti pirminį scenarijaus variantą, kuris - tą patvirtino 
Nevilas Edenas - buvo kur kas geresnis už dabartinį. Denis Nevilą 
laikė visai pakenčiamu vyruku, bet jeigu būtų sužinojęs, kad tasai 
dulkina Verą, tikriausiai būtų galutinai sugniužęs. Pati Vera nieko 

kito taip netroško, kaip pagaliau išsimiegoti, ir daktaras Laudžis 
Daruvala jau smarkiai nuogąstavo dėl nesiliaujančių jos reikala- 
vimų aprūpinti migdomaisiais. Vis dėlto, beviltiškai pakvaišęs dėl 
filmų, jis netgi ją laikė „kerinčia“. 

Jo sūnaus Faroko Veronika Rouz taip smarkiai nekerėjo, ir vis 
dėlto net jis nebuvo visiškai atsparus jos grožybėms. Neilgai trukus 
dar gana žalią devyniolikmetį ėmė draskyti prieštaringos emocijos. 
Vera, be abejonės, buvo vulgari jauna moteris, tai devyniolikme- 
čius neretai gundo, ypač kai ta moteris juolab įdomi, nes šiek tiek 
vyresnė, - Verai buvo dvidešimt penkeri. Ir dar - nors ničnieko 
nenutuokė apie Veros įjunkį protarpiais viešai apnuoginti krūtis, 
Farokas įžvelgė nuostabų aktorės panašumą į ledi Dakvort tose se- 
nose nuotraukose, kurios jį taip traukė. 

Buvo toks vakaras tuščioje šokių salėje, kai netgi storos akme- 
ninės sienos ir iš paskutiniųjų besisukantys ventiliatoriai palubėje 
neįstengė nors trupučiuką atvėsinti troškaus, drėgno nakties oro, 
kuris, tirštas it rūkas, plūdo į Dakvorto klubą nuo Arabijos jūros. 
Tokiu oru net užkietėję ateistai, pavyzdžiui, Laudžis, ima melsti, 
kad greičiau prasidėtų liūčių sezonas. Po vakarienės, kai tik pakilo 
nuo stalo, Farokas nusivedė Verą į šokių salę - tiktai ne šokti, o 
parodyti ledi Dakvort nuotraukų. 

— Jūs man labai kai ką primenate, - pasakė jaunuolis aktorei. — 
Prašom eiti su manim, parodysiu. 

Tai taręs, jis nusišypsojo savo motinai, Meherai, kurią, regis, ne 
itin džiugino draugija - iš kairės sėdintis niūrus ir pasipūtęs Nevi- 
las Edenas ir nusitašęs Denis Milzas iš dešinės, nuleidęs galvą ant 
lėkštėje sunertų rankų. 

— Aha! - sušuko seserėčiai Gordonas Hatavėjus. - Tau tikrai 
reikėtų pamatyti tos mergšės nuotraukas, Vera! Ji irgi demonstruo- 
davo savo papus kiekvienam sutiktam! 

Farokas lyg ir turėjo suklusti išgirdęs tą „irgi, bet pamanė, kad 
Gordonas norėjo pasakyti, jog ledi Dakvort, be kitų įpročių, dar 
mėgdavo ir apsinuoginti. 

Veronika Rouz vilkėjo berankovę muslininę suknelę, kuri, su- 
drėkusi nuo prakaito, prilipo prie nugaros toje vietoje, kur rėmėsi 

į kėdės atlošą; iki pat pečių apnuogintos jos rankos neapsakomai 
papiktino dakvortiečius, o ypač - naująjį klubo patarnautoją parsą, 
poną Setną, kuris manė, kad moteris, pasirodžiusi viešoje vietoje 
nuogomis rankomis, yra itin skandalingas spjūvis į bet kokį pado- 
rumą - žiūrėk, ta šliundra dar sumanys pademonstruoti ir krūtis! 

Išvydusi ledi Dakvort nuotraukas, Vera pasijuto pamalonin- 
ta; suėmusi drėgnus šviesius plaukus, kilstelėjo juos nuo prakaitu 
įmirkusio liauno kaklo ir atsigręžė į jaunąjį Faroką, kurį nuo eroti- 
nio jaudulio net išpylė raudonis, kai išvydo prakaito lašelį, riedantį 
žemyn Verai daugmaž iš pažasties. 

— Galbūt ir man reikėtų tokios pat šukuosenos kaip jos, - tarė 
Vera ir paleido plaukus, šie vėl pažiro ant pečių. 

Sliūkindamas paskui ją atgal į valgomąjį Farokas tiesiog nega- 
lėjo nepastebėti - mat suknelės nugara buvo permerkta prakaito, 
kad Vera be liemenėlės. 

— Na ką, patiko ta sukrušta ekshibicionistė? - paklausė jos dėdė, 
kai jie vėl susėdo prie stalo. 

Ir čia Vera atsisagstė baltos muslininės suknelės priekį ir paro- 
dė krūtis - jiems visiems: ir daktarui Laudžiui Daruvalai, ir poniai 
Daruvalai taip pat. Lalų pora, vakarieniaujanti drauge su Baner- 
džiais prie gretimo staliuko, pamatė Veronikos Rouz krūtis, netgi 
labai aiškiai. O ponas Setna, dar ką tik išspirtas iš Ripono klubo už 
aną išpuolį, kai vieną nemandagų klubo narį apipylė karšta arbata, 
sugniaužė sidabrinį padėklą, lyg jau gvieštųsi taip tvoti juo tai Ho- 
livudo mergšei, kad nebeatsikeltų. 

— Na, ir ką manote? - paklausė Vera apstulbusių žiūrovų. - Ne- 
nuraukiu, ar ji tikrai buvo ekshibicionistė, manau, tiesiog suknistai 
perkaito! 

Ir čia pat pridūrė norinti tuojau pat grįžti į „Tadž Mahalą , kur 
nuo jūros pučiąs bent šioks toks vėjelis. Nors iš tikrųjų jai magėjo 
traukti pašerti žiurkių, kurios būriuodavosi pakrantėje po Indijos 
vartais; žiurkės nesibaimino žmonių, o Vera mėgo erzinti jas bran- 
gių patiekalų likučiais - panašiai kaip kiti mėgsta lesinti balandžius 
ar antis. O jau paskui ji trauksianti tiesiai į numerį pas Nevilą ir 
jodysianti jį tol, kol kotas pamėlynuos. 

Tačiau rytą Verai teko kentėti ne vien nemigos sukeltas kan- 
čias - ją dar ir supykino. Tą rytinį šleikštulį ji tvėrė ištisą savaitę, kol 
galiausiai ryžosi pasitarti su daktaru Laudžiu Daruvala, kuris, nors 
ortopedas, be didesnio vargo nustatė diagnozę: aktorė buvo nėščia. 

— Tai šūdas, — išsiplūdo Vera. - O aš maniau, kad kaltas tas 
sukruštas karis. 

Nelabai ir suklydo, tačiau kaltas buvo vien „sukruštas“, ne ka- 
ris. Tėvas galėjo būti tiek Denis Milzas, tiek Nevilas Edenas. Vera 
vylėsi, kad vis dėlto Nevilas, - jis, šiaip ar taip, patrauklesnis. Ir dar 
suraitė teoriją, kad toks alkoholizmas kaip Denio gali būti užko- 
duotas genuose. 

- Dievulėliau, turėtų būti Nevilas! - pareiškė Vera Rouz. - 
Denis toks išmirkęs marinate, kad jo kareivukai tikriausiai negy- 
vybingi. 

Daktarą Laudžį Daruvalą, kaip ir reikėjo tikėtis, pribloškė ši- 
toks gražuolės kino žvaigždės vulgarumas - kino žvaigždės, kuri 
nebuvo jokia žvaigždė ir kuri staiga pabūgo, kad dėdė, filmo reži- 
sierius, sužinos apie jos nėštumą ir atims vaidmenį. Senasis Lau- 
džis atkreipė panelės Rouz dėmesį, kad filmuotis jai, šiaip ar taip, 
liko mažiau nei trys savaitės, o nėštumas išryškėsiąs po kokių trijų 
mėnesių, jei ne daugiau. 

Tada panelę Rouz apsėdo klausimas: kažin, ar Nevilas Edenas 
sutiks skirtis su žmona ir vesti ją? Daktaras Laudžis Daruvala manė, 
kad šito tikrai nebus, bet, užuot rėžęs tiesiai, pamėgino sušvelninti 
smūgį netiesioginiu atsakymu. 

— Manau, ponas Denis Milzas tikrai neatsisakytų jus vesti, — 
mandagiai tarė Daruvala vyresnysis, bet toks teisingas atsakymas 
tik dar labiau užgavo Veroniką Rouz, ir ji apsipylė ašaromis. Beje, 
ašarų upeliai luošų vaikų ligoninėje - anaiptol ne toks kasdienis 
reiškinys, kaip būtų galima pamanyti. Daktaras Laudžis Daruva- 
la išleido raudančią aktorę iš kabineto ir nulydėjo per priimamąjį, 
kur knibždėte knibždėjo ligotų vaikų: luošų, apsigimusių, susiža- 
lojusių; visi jie su gailesčiu žvelgė į verkiančią šviesiaplaukę ponią 
nėmaž neabejodami, kad ji ką tik išgirdo kokią nors šiurpią žinią 
apie savo vaiką. Tam tikra prasme taip ir buvo. 

Iš pat pradžių žinia apie Veros nėštumą plačiai nepasklido. Laudžis 
pasakė Meherai, Mehera - Farokui. Bet niekas daugiau nežinojo, o 
ypač šią naujieną jie stengėsi slėpti nuo Laudžio sekretoriaus, jauno 
ir itin galvoto vaikino iš pietų Indijos, iš Madraso. Sekretorius, var- 
du Randžitas, irgi puoselėjo viltį kada nors tapti scenaristu. Randži- 
tas buvo vos keleriais metais vyresnis už Faroką, angliškai kalbėjo 
nepriekaištingai, tačiau jo rašymo praktika kol kas apsiribojo tik 
tobulai aprašytomis daktaro Daruvalos vyresniojo pacientų ligos 
istorijomis, taip pat išsamiomis, Laudžiui skirtomis santraukomis 
straipsnių, kuriuos būdavo perskaitęs ortopedijos žurnaluose. Šias 
santraukas Randžitas rašydavo anaiptol ne todėl, kad būtų norėjęs 
įsiteikti senajam Laudžiui, o tik todėl, kad užsiėmęs gydytojas galė- 
tų peržvelgti, kas naujo pasirodė profesinėje spaudoje, ir jei sudo- 
mintų, paskaityti pats. 

Nors pats buvo kilęs iš aukščiausios, brahmanų, kastos, iš griež- 
to vegetarizmo tradicijų besilaikančios hinduistų šeimos, Randži- 
tas - atėjęs pokalbio dėl darbo - pasisakė Laudžiui esąs visiškai ne- 
tikintis, o kastos, jo nuomone, „iš esmės tik būdas visus suvaržyti . 
Laudžis, tai išgirdęs, jaunuolį įdarbino tą pat akimirksnį. 

Bet nuo anos dienos praslinko jau penkeri metai. Tiesa, Ran- 
džitas pasirodė esąs puikus sekretorius, ir Daruvala vyresnysis jo 
paslaugomis buvo labai patenkintas, be to, nepraleisdavo progos 
praplauti jaunuoliui smegenų, kad stumtelėtų jį dar tolėliau ate- 
izmo kryptimi, tačiau Randžitas susidūrė su netikėtu keblumu: 
nors nuolat siuntinėjo skelbimus į „The Times of India“ vedy- 
binių pažinčių skyrelį, jam vis nesisekė patraukti kokios nors 
tinkamos būsimosios nuotakos - ar veikiau tinkamo būsimojo 
uošvio - dėmesio. Mat jis nutylėdavo esąs brahmanų kastos ir 
griežtas vegetaras; jei tokie dalykai ir neatrodė reikšmingi jam 
pačiam, tai, be jokios abejonės, itin rūpėjo potencialiems bū- 
simiesiems uošviams; paprastai į tokius skelbimus atsiliepdavo 
būtent būsimieji uošviai, ne būsimosios nuotakos, - jei išvis kas 
nors atsiliepdavo. 

Tad štai dabar tarp senojo Laudžio ir jaunojo Randžito įsiplies- 
kė barnis, mat Randžitas galiausiai pasidavė. Į paskutinį skelbimą, 
pasirodžiusį „The Times of India“, atsiliepė daugiau nei šimtas ga- 
limų kandidatų - mat šįsyk Randžitas pasisakė paisąs kastų ir dar 
laikąsis griežto vegetarizmo reikalavimų. Šiaip ar taip, pasiteisino 
jis Laudžiui, vaikystėje buvęs priverstas viso to laikytis - ir nuo to 
nenumiręs. 

- Jeigu tai padės man sukurti šeimą, - pridūrė, - galiu viešai 
atlikti pudžą ir gauti palaiminimą - nuo šito nenumirsiu ir dabar. 

Laudžį pribloškė šitokia išdavystė; iki tol Randžitas jam buvo 
kone trečias sūnus ir dar bendramintis ateistas. Negana to, nuola- 
tinis susirašinėjimas (su daugiau nei šimtu potencialių uošvių) ne- 
išvengiamai ėmė trukdyti tiesioginiam Randžito darbui: jaunuolis 
visąlaik jautėsi išsekęs, ir nenuostabu - argi įmanoma galvoti apie 
ką nors kita, kai tenka vertinti šimtą būsimųjų nuotakų ir mintys 
sukasi vien apie jas? 

Vis dėlto, nors galvą kvaršino visai kitais dalykais, Randžitas 
dar ir kaip atkreipė dėmesį į Holivudo deivės Veronikos Rouz ap- 
silankymą gydytojo kabinete. O kadangi jo darbas buvo sutvarkyti 
senojo Laudžio paskrebentas pastabas ir iš jų sukurpti oficialų or- 
topedinės apžiūros protokolą, Randžitas - kai ašaromis apsipylusi 
Vera pasišalino iš kabineto - gerokai nustebo išvydęs, kad Laudžis 
į sekso simbolio ligos istoriją įrašė tik tiek: „sąnarių liga“. Be to, 
buvo labai jau neįprasta, kad Daruvala vyresnysis imtųsi lydėti 
kokį nors pacientą namo - ypač jei šis atėjo paprasčiausios kon- 
sultacijos, o priėmimo pas gydytoją laukia dar visa virtinė ligonių. 
Lyg viso to dar būtų maža, senasis daktaras Daruvala paskambino 
į savo namus ir perspėjo savo žmoną parsivežąs panelę Rouz. Ir 
visa tai - vien dėl kažkokios sąnarių ligos? Randžitui tai pasirodė 
tiesiog nenormalu. 

Laimė, nesibaigiantis susirašinėjimas ir atsakinėjimas į begalę 
įvairiausių klausimų - štai kas nutinka, kai vedybinis skelbimas su- 
silaukia netikėtos sėkmės, - sutrukdė Randžitui skirti kiek daugiau 
laiko ar energijos apmąstymams apie Veros „sąnarių ligas“. Jo su- 
sidomėjimas prasidėjo ir baigėsi klausimu Daruvalai vyresniajam, 

kokia gi sąnarių liga užklupusi aktorę; Randžitas tiesiog nebuvo 
pratęs ligos istorijoje rašyti šitokių neišsamių apžiūros rezultatų. 

— Na, tiesą sakant, - atsakė Laudžis, - nukreipiau ją pas kitą 
gydytoją. 

— Vadinasi, vis dėlto ne sąnarių liga? - pasitikslino Randžitas. 
Jam nerūpėjo niekas kita, tik neprivelti klaidų ligos istorijoje. 

— Gali būti, kad tai ginekologinė bėda, - atsargiai atsakė Laudžis. 

— O kokiu sąnarių negalavimu skundėsi ji pati? - neatlyžo Ran- 
džitas vis labiau stebėdamasis. 

— Kažkas su keliais, - aptakiai numykė Laudžis ir dar numojo 
ranka. - Bet paaiškėjo, kad sutrikimas - psichosomatinio pobūdžio. 

— Ar jos ginekologinės bėdos - irgi psichosomatinio pobū- 
džio? - paklausė Randžitas jau nujausdamas, kad surašyti ligos is- 
toriją šįsyk nebus lengva. 

— Gali būti, - patvirtino Laudžis. 

— O kokiais ginekologiniais sutrikimais ji skundžiasi? - toliau 
mygo Randžitas. Būdamas tokio amžiaus ir dar puoselėdamas am- 
bicijas tapti scenaristu, jis jau neabejojo, kad aktorė bus susigavusi 
venerinę ligą. 

— Niežuliu, - atsakė Daruvala vyresnysis ir, siekdamas pagaliau 
nutraukti kamantinėjimą, išmintingai pridūrė: - Makšties niežuliu. 

Jis nepažinojo tokio jauno vyro, kuris būtų linkęs gilintis į šitai. 
Tad tuo Veros ligų tema ir buvo išsemta. Randžitas per visą likusį 
gyvenimą nebeparašys nieko, kas būtų panašiau į scenarijų nei šis 
Veronikos Rouz ortopedinės apžiūros protokolas (po daugelio metų 
daktaras Daruvala jaunesnysis ne sykį su malonumu vis iš naujo skai- 
tys tą aprašą - kaskart, kai tik panorės prisiliesti prie senųjų laikų). 


Ligonę suklaidino jutimai keliuose. Jai atrodo, kad nejaučia jokio 
niežulio makštyje, nors iš tikrųjų ten niežti, ir kartu jaučia skausmą 
keliuose, nors iš tikrųjų kelių jai neskauda. Savaime suprantama, pa- 
cientei patarta pasikonsultuoti su ginekologu. 


Ir dar koks ginekologas buvo pasirinktas šiai konsultacijai! Ka- 
žin, ar atsirastų ligonis, kuris imtų tvirtinti pajutęs pasitikėjimo 

antplūdį, sykį pakliuvęs į rankas visai sukriošusiam, nuolat viso- 
kių nelaimingų atsitikimų lydimam daktarui Tatai. Bet Laudžis ir 
pasirinko jį kaip tik todėl, kad buvo visai nukaršęs ir kamuojamas 
senatvinės silpnaprotystės, vadinasi - ir patikimas paslapties ser- 
gėtojas; jo atminties pajėgumų likučių jau nebūtų užtekę gandams 
paskleisti. Deja, lygiai taip pat daktaras Tata stokojo privalumų 
akušerijos srityje. 

Vis dėlto Laudžiui pakako sveikos nuovokos patikėti žmonai 
rūpintis psichologine Veronikos Rouz gerove. Mehera paguldė 
nėščią gražuolę į svečių lovą Daruvalų namuose senajame Ridž 
Roude. Mehera popino Verą kaip mažą mergaitę, ką tik ištvėrusią 
migdolų pašalinimo operaciją. Bet tas motiniškas rūpestis, jei ir 
galėjo Verą apraminti, jos problemos tikrai negalėjo išspręsti, ne 
kažin kiek ją guodė ir Meheros tvirtinimas, esą ji pati net neprisi- 
menanti visų gimdymo skausmų ir kraujo. Laikui bėgant, įtikinėjo 
Mehera sugniužusią aktorę, atmintyje liko tik malonūs šios patir- 
ties prisiminimai. 

Tačiau kalbėdama su Laudžiu Mehera toli gražu netryško tokiu 
optimizmu. 

— Tu mus įklampinai į labai keistą ir nedėkingą padėtį, - tiesiai 
rėžė ji vyrui. 

O paskui padėtis dar labiau pablogėjo. 

Kitą dieną iš filmavimo aikštelės lūšnynų kvartale daktarui 
Daruvalai vyresniajam paskambino Gordonas Hatavėjus ir prane- 
šė nieko gera nežadančią žinią - esą Veronika Rouz susmuko tarp 
dviejų dublių. Bet iš tikrųjų nutiko ne visai taip. Veros vadinamasis 
priepuolis ničniekuo nebuvo susijęs su nepageidaujamu nėštumu; 
ji tiesiog nualpo - dėl to, kad ją palaižė, o paskui dar ir apčiaudėjo 
karvė. Negali sakyti, kad Verai dėl to visai nebuvo ko nuogąstauti, 
bet dar blogiau, kad šį įvykį - kaip ir daugybę kitų kasdienių tikro 
lūšnyno nutikimų - tuojau pasičiupo aplinkui susitelkusi žioplių 
minia: kas ką matė, kas nematė, kas ne taip suprato, o ko nesupra- 
to - prigalvojo, žodžiu, žinios pasklido gerokai iškraipytos. 

Farokas nebegalėjo prisiminti, ar 1949-ųjų vasarą Sofijos Zu- 
ber gatvėje jau buvo pradėjusios dygti lūšnos; prisiminė tik tiek, 

kad tose apylinkėse gyveno ir musulmonai, ir hinduistai, mat ne 
taip toli, Mazagaone, buvo Šventojo Ignoto mokykla, kurią jis 
lankė. Galbūt viena kita kiužena ten riogsojo jau anuomet. Užtat 
dabar Sofijos Zuber gatvės rajone driekiasi ištisas lūšnynų kvarta- 
las - gana didelis ir gaubiamas ne kažin kokios šlovės. 

Vis dėlto reikia pripažinti, kad Gordono Hatavėjaus filmas So- 
fijos Zuber gatvės lūšnynui atnešė bent šiek tiek naudos: ten buvo 
įrengta filmavimo aikštelė ir paskubomis suręsti laužai, nūnai lai- 
komi visai pakenčiamais būstais. Savaime suprantama, tarp statis- 
tų, pasamdytų vaidinti lūšnyno įnamius, buvo ir tikrų Bombėjaus 
gyventojų, ieškančių tikros pastogės, kur galėtų iš tiesų įsikurti. O 
kartą įsikūrę, jie ėmė reikšti nepasitenkinimą filmavimo grupe, 
kuri nuolat brovėsi į jų asmeninę erdvę. Gana greitai filmavimo 
aikštelės lūšnynas virto jų lūšnynu. 

Dar viena detalė, kurią būtina paminėti, buvo išvietė. Visa ar- 
mija filmavimo grupės juodadarbių, apsiginklavę kasimo įrankiais, 
išrausė išvietės duobę. Nėra ko net tikėtis, kad įrengus naują vietą 
tuštintis žmonės neims naudotis ja pagal paskirtį. Čia, kaip ir visur, 
galioja universalioji šikimo taisyklė: jeigu kur nors kas nors šika, 
netrukus ten šiks ir kiti. Toks dėsnis. O Indijos kakotojų išradingu- 
mas beribis. Jeigu įrengiama nauja išvietė, nė mirktelėti nespėsi, ir 
ji jau bus nebenauja. Dar nederėtų pamiršti, kad prieš pat lietingąjį 
sezoną karštis svilina ypač nuožmiai, o vos jam prasidėjus neiš- 
vengiami potvyniai; šie veiksniai, prisidėję prie neįtikėtinai išaugu- 
sio žmogaus išmatų kiekio, aišku, smarkiai sustiprino Veros rytinį 
šleikštulį, ką jau kalbėti apie jos polinkį alpti, ypač tą dieną, kai ją 
aplaižė ir tuojau pat apčiaudėjo karvė. 

Gordonas Hatavėjus su grupe filmavo sceną, kaip pagrobėjai 
neša mirštančią žmoną (Verą) į gyvačių guru ašramą, o pakeliui 
jiems tenka kirsti lūšnyną. Tai kaip tik tas epizodas, kai vienas 
idealistiškai nusiteikęs misionierius jėzuitas, triūsiantis lūšnyne iš 
visiškai nesavanaudiškų paskatų, netikėtai išvysta gražią ir neabe- 
jotinai šviesiaplaukę moterį, kurią Sofijos Zuber gatve tempia gau- 
ja galvažudžių, akivaizdžiai netinkamų būti jos palydovais. Paskui 
pasirodo ir nuklaikęs sutuoktinis (Nevilas), ir dar tradiciškai bukas 

policininkas, aišku, per žioplumą pametęs pėdsaką. Tai - pirmas 
sutuoktinio ir jėzuito susitikimas, bet anaiptol ne pirmą kartą susi- 
tiko Nevilas ir arogantiškasis indų aktorius Subodas Rai, vaidinan- 
tis misionierių, tik visai vaidmeniui nederamai spinduliuojantis 
pasaulietišką patrauklumą bei klastą. 

Daugybė naujojo lūšnyno naujų įnamių tą dieną buvo iškrapš- 
tyti iš „savo būstų, kad Gordonas Hatavėjus galėtų nufilmuoti šią 
sceną. O aplink naująjį lūšnyną spietėsi dar gausesnė minia būsimų 
jo gyventojų, pasigviešusių tučtuojau įsikurti kokiame atsilaisvinu- 
siame kampe. Jeigu kuris nors iš pulko žiopsotojų nebūtų pakabi- 
nęs akių į Veroniką Rouz, būtų galėjęs stebėti, kaip, išjungus kame- 
rą, Subodas flirtuoja su Nevilu; juodu kaip tik žaismingai žnaibė ir 
kuteno vienas kitą, kai Vera nelauktai netikėtai atsidūrė akis į akį 
su karve. 

Karvės - Vera buvo apie tai girdėjusi - čia laikomos švento- 
mis; tiesa, šventos jos buvo toli gražu ne kiekvienam iš grūstynės 
žioplių, nes dauguma jų jautieną valgė, mat buvo musulmonai. Ta- 
čiau Verą taip pribloškė šita konkreti karvė, netikėtai išnirusi tie- 
siog priešais, o paskui dar ir žengusi artyn, kad aktorė sugaišo gerą 
valandėlę apmąstymams, kokios veiksmų taktikos reikėtų imtis. 
Tuo metu jos iškirptę jau pasiekė drėgnas ir šiltas karvės kvėpsnis; 
kadangi Verą pagrobė iš „Tadž Mahalo' (filme) tiesiog iš lovos su 
naktiniais marškiniais, iškirptė buvo gili ir ne kažin ką slepianti. 
O karvė buvo išpuošta gėlių vainiku, ant ausų maskatavo odiniai 
dirželiai su ryškiaspalviais karoliukais. Regis, nei karvė, nei Vera 
skubiai nesumetė, ką dabar daryti, tačiau Vera buvo tvirtai įsitiki- 
nusi, kad nieku gyvu nevalia užgauti kieno nors religinių jausmų, 
tai yra šiukštu negalima daryti nieko, kas gali būti palaikyta agre- 
syviu elgesiu karvės atžvilgiu. 

— O, kokios gražios gėlės! - ryžosi prasižioti ji. - Ak, kokia mie- 
la karvutė! - kreipėsi į gyvulį. (Veronikos Rouz repertuare draugiš- 
kų, neužgaulių frazių buvo apverktinai maža.) 

Vera nuoširdžiai nemanė, kad derėtų abiem rankomis apglėb- 
ti karvei kaklą ir išbučiuoti ilgą, liūdną snukį, ji netgi abejojo, ar 
išvis galima karvę liesti. Tačiau iniciatyvos ėmėsi karvė. Ji papras- 

čiausiai ramiai sau kažkur traukė savais reikalais, bet čia staiga jai 
kelią pastojo visa filmavimo grupė su šita kvaila moteriške prieša- 
kyje - tad karvė pamažėle vėl žengė pirmyn ir netyčia užmynė basą 
Veros pėdą. Vera buvo ką tik pagrobta (filme), taigi dar nespėjusi 
apsiauti. 

Nors ir perverta klaikaus skausmo, Vera taip bijojo religinių 
fanatikų, kad net neišdrįso suklykti tiesiog karvei į snukį, kuris 
drėgnomis šnervėmis prigludo jai prie krūtinės. Ne vien dėl troš- 
kaus oro - taip pat ir iš baimės, ir iš skausmo Verą pylė prakaitas; 
nežinia, ar tai lėmė paprasčiausia druska ant šviesios jos odos, ar 
gundantis aromatas - mat Vera, be jokios abejonės, kvepėjo nepa- 
lyginti maloniau nei bet kuris kitas Sofijos Zuber gatvės gyvento- 
jas, - kaip tik tuo metu karvė ją lyžtelėjo. Tiek liežuvio ilgis, tiek 
prisilytėjimas buvo tokie įspūdžiai, kokių Verai kaip gyvai neteko 
patirti; čia pat ji susmuko be sąmonės, kai karvė smarkiai sučiau- 
dėjo tiesiai jai į veidą. Tada karvė palenkė galvą ir ėmė laižyti Verai 
krūtinę bei pečius. 

Niekas aiškiai nematė, kas dėjosi po to. Kažkas pastėro iš siaubo 
dėl panelės Rouz gerovės, o tarp žiūrovų kilo sambrūzdis, mat at- 
sirado nemažai tokių, kuriuos uždūkino tai, ką matė, nors ką matė, 
riaušininkai nė patys gerai nežinojo. Vera vėliau padarys išvadą, kad 
maištas minioje įsiplieskė dėl šventosios karvės. O Nevilas Edenas 
ir Subodas Rai netgi apmąstė prielaidą, ar Vera nebus nualpusi dėl 
to, kad pastebėjo jųdviejų abipusį seksualinį susidomėjimą. 

Kol Daruvalos galiausiai prisiyrė iki vagonėlio, kuris panelei 
Rouz atstojo persirengimo kambarį ir pirmosios pagalbos punktą, 
vienas bidi rūkalų krautuvėlės savininkas musulmonas spėjo per 
visą Sofijos Zuber gatvę paskleisti žinią, neva šviesiaplaukė ameri- 
kietė kino žvaigždė, apsinuoginusi iki juosmens, palaižė karvę ir to- 
kiu elgesiu taip smarkiai užgavo jautrius hinduistus, kad šie sukėlė 
riaušes. Nors iš tikrųjų nieko nė nereikėjo papiktinti - riaušės gali 
įsiplieksti ir be jokios priežasties. O jeigu šių kokia nors priežastis 
ir buvo, tai veikiausiai ta, kad pernelyg daug bepastogių troško kuo 
greičiau apsigyventi filmavimo aikštelės lūšnyne ir jiems tiesiog 
nepakako kantrybės palaukti, kol bus baigtas filmavimas, - įsikurti 

jie norėjo tuojau pat. Tačiau Vera - o kaipgi kitaip - visuomet ma- 
nys, kad vienintelė šių įvykių priežastis buvo ji ir karvė. 

Atskubėję gelbėti visai nekukliai nėščios panelės Rouz, tėvas, 
motina ir sūnus Daruvalos pakliuvo į patį sumaišties epicentrą. Ve- 
ros dvasinės būsenos, karvė, žinoma, nepagerino, tačiau įvertinęs 
sveikatos būklę daktaras Daruvala vyresnysis nustatė tik tiek, kad 
panelei Rouz sumušta ir sutinusi dešinė pėda, be to, ji kaip buvo, 
taip ir liko nėščia. 

— Jei Nevilas manęs neims, - pareiškė Vera, - atiduosiu tą 
kūdikį įvaikinti. Bet jums teks visa tai organizuoti čia, - pridūrė 
ji Laudžiui, Meherai ir Farokui. Mat jai atrodė, kad jos „gerbėjai 
amerikiečiai“ nebūtų sužavėti, jei staiga pasklistų žinia, kad ji lau- 
kiasi nesantuokinio vaiko; o dar svarbiau - dėdė nebekviestų jos 
vaidinti kitame filme (jei žinotų), o dar blogiau - Denis Milzas, 
girto jausmingumo apimtas, užsimanytų įsivaikinti kūdikį pats (jei 
žinotų). - Tai būtiniausiai turi likti tik tarp mūsų! - primygtinai 
pareiškė panelė Rouz bejėgiams Daruvaloms. - Suraskite man kokį 
sukruštą turtuolį, kuris panorėtų baltojo kūdikio! 

Įkaitęs vagonėlis virto tikra pirtimi; Daruvalos net sunerimo, ar 
Veros nekamuoja dehidratacija. Reikia pripažinti, Laudžis ir Me- 
hera nesijautė pakankamai susipažinę su vakariečių moraline logi- 
ka, tad šiokių tokių nuorodų ta tema net kreipėsi į savo sūnų, bent 
jau įgijusį europinį išsilavinimą. Tačiau netgi Farokui tai pasirodė 
keista ir abejotina dovana - įbrukti Indijai dar vieną kūdikį. Jauna- 
sis Farokas mandagiai išsakė mintį, esą kūdikis veikiausiai kur kas 
mieliau būtų įvaikintas kur nors Europoje ar Amerikoje, bet panelė 
Rouz siekė trūks plyš išsaugoti paslaptį, tarytum visa tai, kad ir ko 
būtų pridariusi Indijoje, kad ir ką čia palikusi, bent jau morališkai 
savaime turėtų praslinkti be pasekmių ar, mažų mažiausia, niekad 
neatsisukti prieš ją antru galu. 

— Galėtumėte pasidaryti abortą, - pasiūlė daktaras Daruvala 
vyresnysis. 

— Nedrįskite man girdint tarti net to žodžio! - įsižeidė Vero- 
nika Rouz. - Aš ne tokia! Man nuo vaikystės įskiepytos tam tikros 
moralinės vertybės! 

Kol suglumę Daruvalos bandė perprasti, kokios galėtų būti tos 
Veros „moralinės vertybės , įsisiautėjusi vyrų ir vaikinų minia pa- 
šėlo smarkiai siūbuoti vagonėlį. Nuo lentynėlių nusirito lūpdažis 
ir blakstienų tušas, iš paskos pažiro pudros dėžutės, drėkinamojo 
kremo indeliai, dažai veidui parausvinti. Ištiško distiliuoto vandens 
butelis, paskui - dar vienas, su alkoholiu; Farokas suskubo sučiupti 
krintančią marlinių tamponų pakuotę, pastvėrė „Band-Aid“ pleis- 
tro dėžutę, o jo tėvas tuo metu šiaip taip nusikapstė iki slankiųjų 
durų. Veronika Rouz plyšojo visa gerkle, klykė taip garsiai, kad nė 
negirdėjo, ką senasis Laudžis suriko vyrams lauke, negirdėjo ji ir 
duslių smūgių, kai keletas galvažudžių iš filmavimo grupės juoda- 
darbių ėmė vanoti minią tais pačiais įnagiais, kuriais neseniai kasė 
jau nebe tokią ir naują išvietę. Panelė Rouz išsitiesė aukštielninka, 
abiem rankomis įsistvėrusi tirtančios lovelės kraštų, o ant jos vis 
dar byrėjo, tiesa, nėmaž nesužeisdami, mažyčiai įvairiaspalviai šio 
ar to indeliai. 

— O, kaip aš neapkenčiu šitos šalies! - suspiegė ji. 

— Tai tik paprasčiausios riaušės, jos tuojau išvės, - bandė ra- 
minti ją Mehera. 

— Neapkenčiu, neapkenčiu, neapkenčiu! - sriūbavo Vera. - Tai 
pati klaikiausia šalis šiam pasauly - negaliu jos pakęsti! 

Jaunajam Farokui knietėjo aktorės paklausti, kodėl, jeigu jau 
taip, ji pageidauja palikti čia, Bombėjuje, savo kūdikį, bet nutarė, 
jog pernelyg menkai supranta panelės Rouz ir savo kultūrinius 
skirtumus, kad galėtų leisti sau būti labai kritiškas. Farokas visai 
ir nepageidavo aiškintis, kuo pats skiriasi nuo visos šitos kino ga- 
mybos šutvės. Devyniolikmečiams išvis gana būdingi plataus mas- 
to apibendrinimai. Priskirti atsakomybę dėl buvusios Hermionos 
Rouzen elgesio visoms Jungtinėms Valstijoms - vertinimas gal 
kiek per griežtas, ir vis dėlto šito pakako, kad perspektyva kada 
nors apsigyventi Jungtinėse Valstijose Farokui pasirodytų ne tokia 
jau mMasinanti. 

Trumpiau tariant, nuo Veronikos Rouz Faroką ėmė pykinti. Juk 
ta moteriškė turėtų prisiimti bent dalį atsakomybės už savo pačios 
nėštumą! Negana to, ji suteršė šventą ledi Dakvort ekshibicionizmo 


146 JOHN IRVING 


atminimą. Legendinis ledi Dakvort pomėgis apsinuoginti iš pasa- 
kojimų visuomet atrodė elegantiškas, užtat net nedvelkė bandymu 
gundyti. Faroko sąmonėje atidengtos ledi Dakvort krūtys buvo ne 
daugiau nei simbolinis savęs demonstravimas. O dabar jo atmin- 
tyje įsispaudė kur kas materialesnis ir kur kas nešvankesnis styran- 
čių Veros spenelių reginys - toks absoliučiai, nuoširdžiai kūniškas 
nuogų krūtų pateikimas. 


Žmogus su kamparu 


Turbūt neverta stebėtis, kad, atkapstęs praeityje šitiek šiukšlių, Fa- 
rokas vis dar sėdėjo prie stalo tirštėjančiose Dakvorto klubo Damų 
sodo sutemose. Kol daktaras Daruvala jaunesnysis narstė visus 
šiuos prisiminimus, ponas Setna spėjo atnešti jam dar vieną šal- 
to „Kingfisher“ bokalą. Tačiau Farokas alaus net nepalietė. Į nie- 
ką nenukreiptos daktaro Daruvalos akys buvo pasimiglojusios, jų 
žvilgsnis kone priminė tą šaltą mirties žvilgsnį, kurį pats gydytojas 
visai neseniai matė pono Lalo akyse, nors (kaip jau sakyta) spėjus 
pasidarbuoti grifams sunku buvo susidaryti tikslų įspūdį. 

Didžiajame Karališkajame cirke, likus maždaug valandai iki 
vakarinio spektaklio, taku tarp trupės palapinių lėtai pereidavo 
toks pakumpęs žmogelis, nešinas gore su smilkstančiomis žarijo- 
mis; žioruojančios anglys rūkdavo, o kamparu prakvipęs dūmas 
ringuodavo į akrobatų ir žvėrių dresuotojų palapines. Žmogus su 
kamparu sustodavo prie kiekvienos, norėdamas užtikrinti, kad pa- 
kankamai dūmų įsismelks vidun. Be kamparui priskiriamų gydo- 
mųjų savybių - jis dažnai būdavo naudojamas užkratui naikinti ar 
niežams gydyti, - prietaringi cirko artistai tikėjo ir stebuklingo- 
mis jo galiomis. Esą įkvėpti kamparo dūmai padeda apsiginti nuo 
antpuolio ar kritimo. 

Kai ponas Setna išvydo, kaip daktaras Daruvala užsimerkęs at- 
silošė ir pilna krūtine įkvėpė gėlių aromato prisisunkusio Damų 
sodo oro, senasis patarnautojas parsas neabejojo žinąs priežastį — 

bet suklydo. Pamanė, kad Farokas pajuto vakaro vėjelio dvelksmą 
ir tiesiog mėgaujasi staiga siūbtelėjusiu svaigiu aplinkui žydinčių 
bugenvilijų kvapu. Bet iš tikrųjų buvo visai ne taip. Daktaras Daru- 
vala uodė žmogaus su kamparu dūmus, lyg norėdamas prisimini- 
mus ne tik dezinfekuoti, bet ir suteikti jiems palaiminimą. 


6. ATĖJĘS Į PASAULĮ PIRMAS 


Išskirti nuo gimimo 


Pačių niekingiausių Veros poelgių jaunajam Farokui neteko ma- 
tyti savo akimis; jis jau buvo grįžęs į Vieną mokytis, kai Veronika 
Rouz pagimdė dvynius ir apsisprendė vieną palikti mieste, kurio 
taip neapkentė, o antrąjį vis dėlto išsivežė. Tokia jos užmačia buvo 
išties pribloškianti, bet Faroko pernelyg nenustebino; Vera buvo 
linkusi į staigius, nepamatuotus sprendimus, o Farokas turėjo ga- 
limybę stebėti ją nėštumo laikotarpiu per visus lietingojo sezo- 
no mėnesius, tad žinojo, kokia akmenširdė ji kartais sugeba būti. 
Bombėjuje musoninės liūtys prasideda birželio viduryje ir trun- 
ka iki rugsėjo. Daugumai bombėjiečių lietingasis sezonas - tikra 
atgaja po alinančių karščių, jų nebaugina net nuolat paplūstanti 
kanalizacija. Atėjo ir liepa, kol galiausiai buvo baigti to klaikaus 
nesusipratimo filmavimo darbai ir tuntas kino nevykėlių išsineš- 
dino iš Bombėjaus, - deja, palikę čia Verą visam lietingajam se- 
zonui ir dar ilgiau. 

„Dvasinės paieškos“ - tokią apsisprendimo užsibūti Indijoje 
priežastį ji pakišo kitiems. Nevilui Edenui buvo visiškai nė motais, 
ar ji važiuos, ar pasiliks; pats jis priglobė Subodą Rai ir drauge su 
šiuo išdūmė į Italiją - makaronų dieta, kaip gardžiuodamasis pa- 
aiškino Nevilas jaunajam Farokui, įliejanti gyvybinės energijos kaip 
reikiant mėgautis vyriškos meilės džiaugsmais. Gordonas Hatavė- 
jus kiurksojo Los Andžele ir kaip įmanydamas stengėsi sumontuoti 
„Kada nors mes aplankysime Indiją, brangioji, bet nors ir pakeitė 
pavadinimą į „Mirštanti žmona“, jokios montažo vingrybės nega- 

lėjo filmo išgelbėti. Kiekvieną mielą dieną Gordonas paskutiniais 
žodžiais plūdo visą savo giminę už tai, kad užkorė jam ant sprando 
tokią užsispyrusią ir netalentingą dukterėčią kaip Vera. 

Denis Milzas „džiovinosi“ privačioje reabilitacijos ligoninėje 
Laguna Biče, Kalifornijoje; klinika tam tikra prasme buvo pra- 
lenkusi laiką - čia taikyti modernūs gydymo metodai: intensyvi 
mankšta derinama su greipfrutų ir avokadų dieta. Kaip tik tada 
viena limuzinų nuomos bendrovė patraukė Denį į teismą, mat fil- 
mo prodiuseris Haroldas Rouzenas atsisakė toliau apmokėti vadi- 
namąsias Denio „dalykines keliones“. (Kai tik pajusdavo klinikoje 
nebeištversiąs nė sekundės, Denis išsikviesdavo limuziną, kad nu- 
vežtų jį į Los Andželą ir palauktų, kol jis sudoros sočius daugmaž 
jautienos kepsnio pakraipos pietus, pagardintus dviem trim bute- 
liais gero raudonojo vyno; paskui limuzinas parveždavo jį į Laguna 
Bičą, kur Denis prisistatydavo prikimštu skrandžiu, bet jo liežuvis 
spalva ir forma labai jau primindavo žalias vištos kepenis. Kaskart, 
kai tik mėgindavo „džiūti“, būtent raudonojo vyno Denis geisda- 
vo užvis labiausiai.) Denis kasdien rašydavo Verai - sukrečiančius, 
uždaryto žmogaus ilgesiu persunktus meilės laiškus, kitąsyk išsi- 
plėsdamas iki gerų dvidešimties spausdintų puslapių. Pagrindinė 
šių laiškų mintis visuomet buvo ta pati ir visai lengvai suprantama: 
jis, Denis, išsyk „pasikeistų“, jeigu Vera sutiktų už jo tekėti. 

Savo ruožtu Vera irgi susidėliojo ateities planus, nėmaž ne- 
abejodama, kad Daruvalos padarys viską, kad ir ko ji prašytų. Ji 
pasislėpsianti: saugiai tūnosianti daktaro Laudžio namuose su 
jo šeima, kol gimsiąs kūdikis. Per visą nėštumą ją prižiūrėsiąs ir 
gimdymą priimsiąs tasai nukvakęs daktaro Daruvalos vyresniojo 
draugas, nukaršęs, polinkio į nelaimingus atsitikimus kamuojamas 
daktaras Tata. Šiaip jau daktaras Tata niekad nevykdavo pas ligonį į 
namus, bet šįsyk sutiko pakeisti įpročius, mat nuo seno bičiuliavosi 
su Daruvalų šeima, be to, tarėsi suprantąs ir neva ypatingą į hipo- 
chondriją linkusios kino žvaigždės jautrumą. Ir gerai, nusprendė 
Mehera, mat Veronikai Rouz tikrai nebūtų sukėlusi pasitikėjimo 
labai jau neeilinė, didžiosiomis raidėmis surašyta iškaba ant pasta- 
to, kur buvo daktaro Tatos kabinetas, sienos: 

DAKTARO TATOS 
GERIAUSIA IR POPULIARIAUSIA 
GINEKOLOGIJOS IR MOTINYSTĖS KLINIKA 


Be abejo, buvo išmintinga tarti, jog Vera kuo puikiausiai gali ap- 
sieiti be informacijos, kad daktaras Tata jaučia būtinybę reklamuo- 
ti savo paslaugas kaip „geriausias“ ir „populiariausias, - antraip 
ji, žinoma, būtų kaipmat nusprendusi, kad daktaras Tata nepatiki- 
mas. Taigi daktaras Tata ėmė nuolat lankytis gerbiamojo Daruvalos 
namuose Ridž Roude, o kadangi buvo jau per senas, kad pajėgtų 
saugiai vairuoti, jo atvykimus ir išvykimus paprastai ženklino taksi 
automobilis Daruvalų įvažiavimo keliuke - išskyrus tą vieną kar- 
tą, kai Farokas pastebėjo daktarą Tatą, besiropščiantį prie jų namų 
durų iš kažkieno asmeninio automobilio užpakalinės sėdynės. Tai 
nė nebūtų patraukę jaunuolio dėmesio, jei ne viena aplinkybė: prie 
vairo sėdėjo Promila Rai, o šalia jos, keleivio sėdynėje, - tasai neva 
nuplikęs jos sūnėnas Rahulas, tas pats vaikiščias, dėl kurio seksua- 
linio dvilypumo Farokas, jį regėdamas, jautėsi labai nesmagiai. 

Dėl to iškilo grėsmė slaptumo šydui, kuriuo visi Daruvalos 
buvo apgaubę Verą ir jos būsimą kūdikį; bet, vos išleidę daktarą 
Tatą įvažiavimo keliuke, Promila ir tasai bauginantis jos sūnėnas 
tučtuojau nuvažiavo sau, o daktaras Tata patikino Laudžį esąs vi- 
siškai tikras, kad jam pavyko nukreipti Promilą „klaidingu pėdsa- 
ku“. Pasakęs jai, neva esąs iškviestas pas Meherą. Mehera pasijuto 
užgauta: dabar toji nepakenčiama persona, Promila Rai, galėsianti 
įsivaizduoti visas įmanomas intymaus pobūdžio jos moteriškos 
nuotekų sistemos bėdas. Netgi kai daktaras Tata išvyko, atlyžo ji 
dar negreitai, bet aprimusi susizgribo paklausti Laudžio ir Faroko, 
ko Promilai ir Rahului Rai išvis galėjo prireikti iš daktaro Tatos. 
Prieš atsakydamas, Laudžis apmąstė klausimą, tarsi pačiam jis ir į 
galvą nebūtų atėjęs. 

- Tikriausiai ji pati lankėsi jo kabinete, o paskui jis nepraleido 
progos paprašyti, kad pavėžėtų, - išdėstė savo versiją Farokas. 

— Juk ji jau tokio amžiaus, kad gimdyti tikrai nebegali, - kaip- 
mat nušvito Mehera. - Vadinasi, jei lankėsi pas gydytoją, ją užklu- 

po kokios nors ginekologinės bėdos. Bet jei važiavo pasikonsultuo- 
ti dėl tokių reikalų, kuriems galams drauge vežėsi sūnėną? 

Laudžis atsakė: 

— Galbūt kaip tik dėl sūnėno bėdų ir važiavo pasikonsultuoti 
pas gydytoją - tai gali būti susiję su ta jo beplaukyste! 

— Pažįstu tą Promilą Rai kaip nuluptą, - pareiškė Mehera. - Ji 
nė už ką nepatikės, kad daktaras Tata važiavo čionai iškviestas 
pas mane. 

O paskui, vieną vakarą, po kažkokio Dakvorto klubo renginio 
ir begalinių kalbų, Promila Rai prisigretino prie daktaro Laudžio 
Daruvalos ir tiesiai rėžė: 

— Viską žinau apie tą šviesbruvį kūdikį - aš jį paimsiu. 

Daktaras Daruvala vyresnysis atsargiai pasitikslino: 

— Kokį kūdikį? - Bet tuojau pat pridūrė: - Jokios garantijos, 
kad jis bus šviesiaplaukis! 

— Aišku, bus šviesiaplaukis, - užtikrino Promila Rai. - Tokius 
dalykus aš išmanau. Mažų mažiausiai bus šviesios odos. 

Laudžis linko sutikti, kad kūdikis išties bus šviesios odos; vis 
dėlto tiek Denis Milzas, tiek Nevilas Edenas buvo tamsiaplaukiai, 
tad gydytojas nuoširdžiai abejojo, ar kūdikis paveldės tokius pat 
šviesius plaukus, kaip Veronikos Rouz. 

Mehera vien iš principo kaip įmanydama priešinosi Promilos 
Rai kaip įmotės kandidatūrai. Visų pirma Promila jau įkopusi į 
šeštą dešimtį, be to, ne tik senmergė - dar ir pagiežinga, atstu- 
mianti boba. 

— Ta pikta, nuožmi ragana! - nerimo Mehera. - Motina ji būtų 
tiesiog klaiki! 

— Reikia manyti, ji turi pulką tarnų, - atsakė Laudžis, bet Me- 
hera čia pat apkaltino jį užmiršus, kaip sykį Promila Rai įžeidusi 
Jį patį. 

Kadangi pati gyveno Malabar Hilo rajone, Promila andai ėmėsi 
vadovauti protesto prieš Tylos Bokštus kampanijai. Ir tuo smarkiai 
papiktino visą parsų bendruomenę, neišskiriant nė senojo Laudžio. 
Promila tvirtino, kad grifai, be jokios abejonės, primėtą Žmogie- 
nos mėsgalių į gyventojų sodus, netgi terasas. Kad būtų paveikiau, 

netgi pridūrė kartą mačiusi piršto galiuką, plūduriuojantį paukščių 
prausykloje balkone. Daktaras Daruvala į tai atsakė piktu laišku: iš- 
aiškino Promilai, kad grifai neskraido padangėmis su lavono rankų 
ar kojų pirštais snapuose, visus gardžius kąsnelius jie sulesa nutūpę 
ant žemės - ir tai žino kiekvienas, bent trupučiuką nusimanantis 
apie grifus. 

- O dabar tu nori, kad Promila Rai būtų motina! - sušuko 
Mehera. 

- Nei aš noriu, nei ką, - atrėmė daktaras Daruvala vyresnysis. - 
Tik nepastebėjau išsirikiavusios eilės turtingų matronų, panorusių 
įsivaikinti amerikietės kino žvaigždės nepageidaujamą kūdikį! 

— Negana to, - neatlyžo Mehera, - Promila Rai neapkenčia 
vyrų. O kas, jeigu tas vargšas kūdikis bus berniukas? 

Laudžis taip ir nesiryžo persakyti Meherai, ką dar jam buvo sa- 
kiusi Promila Rai. Ji buvo tvirtai įsitikinusi ne tik tuo, kad kūdikis 
bus šviesiaplaukis, bet ir kad gims mergaitė. 

— Aš tokius dalykus išmanau, - tvirtino jam Promila. - O tu - 
tik gydytojas, ir tai sąnarių, ne kūdikių! 

Daktaras Daruvala vyresnysis net neužsiminė, kad Veronika 
Rouz ir Promila Rai kūdikio perėmimo klausimus galėtų derinti 
pačios; užuot siūlęs ką nors panašaus jis, priešingai, kaip įmanyda- 
mas stengėsi, kad šios temos būtų išvengta, o tiedvi moterys, šiaip 
ar taip, ne itin viena kita domėjosi. Verai - bent taip atrodė - rūpė- 
jo tik tai, kad Promila aptekusi turtais. Savo ruožtu Promilai buvo 
užvis svarbiausia, kad Vera sveika. Promila gerokai baiminosi nar- 
kotikų; kaip tik narkotikai - šitai jai nekėlė nė menkiausios abejo- 
nės - apnuodijo smegenis jos jaunikiui, kaip tik jie buvo priežastis, 
privertusi jį apsigalvoti dėl vestuvių, netgi dusyk. Juk jei nebūtų 
buvęs apkvaišęs nuo narkotikų, jei būtų buvęs sveikos nuovokos, 
kodėl gi nebūtų galėjęs jos vesti - bent jau vieną kartą? 

Laudžis drąsiai galėjo užtikrinti Promilą, kad Vera nevartoja 
jokių narkotikų. Dabar, kai tiek Nevilas, tiek Denis jau buvo išvykę 
iš Bombėjaus, o Verai nebereikėjo kasdien vaidinti aktorės, ji pui- 
kiausiai išsiversdavo ir be migdomųjų; tiesą sakant, ir be jų kone 
visą laiką miegojo. 

Kone visiems buvo iš karto aišku, kur link visa tai krypsta, gai- 
la - tik ne Laudžiui. Jo žmonos nuomone, nusikalstama buvo netgi 
svarstyti galimybę atiduoti vos gimusį kūdikį Promilai Rai į na- 
gus; savo ruožtu Promila Rai, aišku, nedvejodama atstumtų vaiką, 
jei tai būtų berniukas ar netgi tamsokų plaukų mergaitė. O paskui 
Laudžis iš daktaro Tatos išgirdo pačią blogiausią žinią: pasirodo, 
Veronika Rouz - anaiptol ne natūrali blondinė. 

— Aš mačiau ten, kur tu nematei, - pasakė jam senasis daktaras 
Tata. - Jos plaukai juodi, juodut juodutėliai, patys juodžiausi, ko- 
kius man kada nors teko regėti. Netgi Indijoje! 

Farokui rodėsi, kad gali nesunkiai nuspėti, kuo ši melodrama 
pasibaigs. Verai gims berniukas - ir, žinoma, juodaplaukis; Promi- 
la Rai jo tikrai nepageidaus, o Mehera bet kuriuo atveju nenorės, 
kad kūdikis atitektų Promilai. Vadinasi, galų gale neišvengiamai 
atsitiks taip, kad Veros kūdikį įsivaikins patys Daruvalos. Tačiau 
kai ko Farokas vis dėlto nesugebėjo numatyti: Veronika Rouz ne- 
buvo tokia visiškai beviltiška aktorė, kaip atrodė - ji iškart kaip tik 
Daruvalas pasirinko savo būsimo kūdikio įtėviais. Vera ketino vos 
pagimdžiusi suvaidinti nervinę krizę, o pokalbiais su Promila ne- 
sidomėjo tik dėl to, kad iš anksto buvo nutarusi atmesti bet kokią 
kitą potencialios įmotės kandidatūrą - ne tik Promilos. Ji nuspėjo, 
kad dėl vaiko Daruvalos gali lengvai ištirpti - ir nesuklydo. 

Tačiau kai ko iš anksto nenumatė niekas, o būtent - kad gims 
ne vienas juodaplaukis berniukas, o du identiški dvyniai dailiais 
migdolo formos veidukais ir juodut juodutėliais plaukais! Promila 
Rai į juos nenorės net žiūrėti, ir ne tik todėl, kad jie - tamsiaplau- 
kiai berniukai; ji tuojau pat pareikš, kad jei moteris pagimdo dvy- 
nius, tai patikimas ženklas, jog ji vartojusi narkotikus. 

Vis dėlto patį netikėčiausią įvykių posūkį lėmė srautu paplūdę 
Denio Milzo meilės laiškai Veronikai Rouz ir Nevilo Edeno mir- 
tis - jis žuvo per automobilio avariją Italijoje, ši nelaimė padarė galą 
ir prašmatniam Subodo Rai gyvenimui. Kol nebuvo pasiekusi žinia 
apie katastrofą, Vera dar puoselėjo jokia logika neparemtą viltį, kad 
Nevilas galbūt dar grįš pas ją; kai sužinojo naujieną, nusprendė, jog 
toji tragiškai pasibaigusi avarija - tai paties Dievo bausmė Nevilui 

už tai, kad išmainė ją į Subodą. Vėlesniais metais ji šią mintį netgi 
išplėtojo, pavyzdžiui, įtikėjo, esą AIDS yra siųstas Dievo, ir net su 
geriausiais ketinimais - siekiant atkurti natūralią visatos sanklodą; 
kaip ir dauguma bukagalvių, Vera tikėjo, kad tai - Dievo rykštė 
homoseksualams bausti. Iš tiesų stulbinantis mąstymo pavyzdys 
moters, kuriai net nepakako vaizduotės tikėti Dievą. 

Verai buvo visiškai aišku: jei Nevilas kada ir panorėtų grįžti pas 
ją, tikrai nepageidautų jos, apsikrovusios vaikais. Tačiau kai Nevi- 
las taip staiga paliko šį pasaulį, Veros mintys nukrypo į Denį. Ar 
Denis vis dar norėtų ją vesti, jeigu ji parvežtų jam lauktuvių tokią 
staigmenėlę? Vera net nesuabejojo - norėtų. 

„Mielasis, - parašė Vera Deniui, - nenorėčiau, kad pamany- 
tum, jog noriu išmėginti, kaip karštai mane myli, bet žinok: visą 
šį laiką nešiojau mūsų kūdikį.“ (Per kelis mėnesius, praleistus su 
Laudžiu ir Mehera, Veros anglų kalba gerokai patobulėjo.) Savaime 
aišku, vos išvydusi gimusius dvynius, Vera iškart paskelbė, kad jie 
Nevilo; berniukai, pasak jos, pernelyg dailučiai, kad įtartum tėvą 
esant Denį. 

Šitaip keistokai įpainiotas Denis Milzas iki tol net nebuvo 
svarstęs galimybės turėti vaikų. Jo tėvai, malonūs, bet gyvenimo 
išvarginti žmonės, dar iki Denio buvo prisigimdę pernelyg daug 
vaikų, tad Deniui buvo absoliučiai abejingi, jei nesakysim, kad išvis 
jo nepaisė. Denis atsiuntė mylimajai Verai atsargų laišką, rašė esąs 
labai sujaudintas žinios, kad ji nešiojanti jųdviejų kūdikį; žinoma, 
susilaukti vaiko —- puiki mintis, bet jis vis dėlto viliasi, kad ji neįsi- 
geisianti gausinti šeimos itin dideliais tempais. 

Dvyniai, tai žino kiekvienas kvailys, jau savaime yra „gausi šei- 
ma, tad problema bus išspręsta taip, kaip ir buvo galima numaty- 
ti: vieną sūnų Vera pasiims su savimi, o kitą paliks Daruvaloms. 
Paprasčiau tariant, Vera nenorėjo iš karto pereikvoti ir šiaip gana 
riboto Denio entuziazmo būti tėvu. 

Iš visos gausybės Laudžio tykojusių staigmenų ne pačia men- 
kiausia taps patarimas, kurio jam nepagailės nukaršęs bičiulis dak- 
taras Tata: „Kai gimsta dvyniai, drąsiai gali statyti už tą, kuris į šį 
pasaulį atėjo pirmas.“ Daktaras Daruvala vyresnysis, tai išgirdęs, 

buvo priblokštas, bet kadangi buvo ortopedas, ne akušeris, nutarė, 
kad galbūt verta pasinaudoti daktaro Tatos rekomendacija. Vis dėl- 
to dvynių gimimą lydėjo tokia sumaištis, visi buvo taip susijaudinę, 
kad pribuvėjos nė nesuko galvos, kuris berniukas gimė pirmas, o 
pats senasis daktaras Tata vėliau nebeįstengė prisiminti. 

Dėl tokių ir panašių dalykų daktaras Tata ir pagarsėjo „polinkiu 
į nelaimingus atsitikimus“; jis guodėsi, kad, lankydamas nėščiąją 
namuose, tokioje neprofesionalioje aplinkoje negalėjęs normaliai 
dirbti - kaip tik aplinką ir apkaltino dėl to, jog taip nė karto ir ne- 
išgirdo dviejų širdučių plakimo, kai pridėdavo stetoskopą prie išsi- 
pūtusio Veros pilvo; kabinete, kur sukurtos deramos sąlygos, tvir- 
tino jis, be jokios abejonės, būtų anksti išgirdęs, kad širdutės plaka 
dvi. Deja, namuose nuolat kas nors trukdė - tai muzika, kurios 
klausėsi Mehera, tai nesiliaujantis keleto namus tvarkančių tarnų 
bruzdesys - dėl to senasis daktaras Tata manė, kad Veros kūdikio 
širdutė plaka tiesiog neįprastai stipriai ir energingai. Ne kartą ir ne 
du jis sakė jai: 

— Man regis, jūsų kūdikis - ką tik po mankštos. 

— Tai ir pati galėjau pasakyti, - Veros atsakymas visada būdavo 
toks pat. 

Tad tik tada, kai prasidėjo sąrėmiai ir kūdikio širdies plakimo 
teko klausytis nuolat, atsiskleidė netikėta tiesa. 

— Ak, ponia, kaip jums pasisekė! - pranešė daktaras Tata Verai 
Rouz. - Turėsite ne vieną, o iškart du! 


Talentas užgauti žmones 


1949-ųjų vasarą, kai Bombėjų merkė musoninės liūtys, ši melodra- 
ma, pritvinkusi, bet dar nematoma, laukė jaunojo Faroko Daruva- 
los ateityje - tarytum rūkas, susitelkęs viršum Indijos vandenyno, 
bet kol kas nepasiekęs Arabijos jūros. Naujienos jį pasieks tik Vie- 
noje, kur abu su Džamšedu kaip pridera, nesiskubindami vis dar 
mergino seseris Cilk. 

— Ne vienas, o du! 

Tačiau Vera išsivežė tik vieną. 

Farokui ir Džamšedui tėvai atrodė jau gerokai senstelėję. Lau- 
džis su Mehera netgi patys būtų sutikę, kad tasai metas, kai buvo 
kupini energijos auginti mažus vaikus, jau likęs praeityje; tiesa, 
juodu kaip įmanydami rūpinosi berniuku, bet kai Džamšedas vedė 
Žozefiną Cilk, atrodė lyg ir savaime suprantama, kad šią prieder- 
mę turėtų prisiimti jaunesnė pora. Jųdviejų santuoka, šiaip ar taip, 
buvo mišri, o Ciurichas, kur nutarė įsikurti, - daugiatautis mies- 
tas, tad tamsiaplaukis, bet grynakraujis baltasis vaikas ten turėjo 
puikiausiai pritapti. Tuo metu berniukas jau laisvai kalbėjo ne tik 
angliškai, bet ir hindi, Ciuriche išmoks dar ir vokiškai, nors Džam- 
šedas su Žozefina leis jį į anglišką mokyklą. Praslinko kiek laiko, 
ir vyresniuosius Daruvalas vaikas ėmė laikyti savo seneliais, nors 
Laudžis jį vos gimusį buvo oficialiai įsisūnijęs. 

Paskui, kai Džamšedas su Žozefina susilaukė savų vaikų, o ūg- 
telėjęs paliktasis dvynys pasiekė neišvengiamą nelengvą paauglys- 
tės etapą, kada viskas pykdo ir erzina, ir stengėsi atsiriboti nuo jų 
visų - tada, kone savaime, atėjo eilė ir Farokui, kuris vaikinui tapo 
tarsi vyresniuoju broliu. Vis dėlto juos skyrė dvidešimties metų tar- 
pas, tad Farokas paaugliui atstojo ir dar vieną tėvą. Tuo metu Faro- 
kas jau buvo vedęs Juliją, buvusią Cilk, juodu kūrė savo šeimos liz- 
delį. Kad ir kurioje šeimoje atsidurdavo, įsūnytasis berniukas visur 
jausdavosi kaip namie, bet Farokas su Julija jam buvo artimiausi. 

Iš tiesų visai nereikėtų gailėtis Veros pamestojo vaiko. Jis visuo- 
met turėjo šeimą, netgi didelę šeimą, tik šiek tiek trikdė daugybė 
geografinių perversmų jaunystėje (jam teko nuolat blaškytis tarp 
Toronto, Ciuricho ir Bombėjaus), be to, nuo pat vaikystės išryškėjo 
polinkis į vienumą. Vėliau tam tikras atsajumas pasireiškė ir jo kal- 
bėsenoje: nesvarbu, ar jis šnekėdavo vokiškai, ar angliškai, ar hin- 
di, jo žodžiai skambėdavo keistokai, nors kalbos yda to veikiausiai 
nebuvo galima vadinti. Nors nemikčiojo, kalbėdavo jis labai lėtai, 
tarsi mintyse dėliotų sakinį raštu, su visais skyrybos ženklais. Jeigu 
jam šnekant ir buvo justi koks akcentas, tai visai nežymus - to iš- 
vengti padėjo stebėtinai puiki, pabrėžtinai taisyklinga dikcija, tarsi 
jis būtų pratęs šnekučiuotis su vaikais ar sakyti kalbas minioms. 

Beje, atsakyti į visus itin dominantį klausimą, kieno gi jis atža- 
la: Nevilo Edeno ar vis dėlto Denio Milzo - nebuvo taip paprasta. 
Medicininėje filmo „Kada nors mes aplankysime Indiją, brangioji“ 
dokumentacijoje, - kuri, tiesą sakant, tapo vieninteliu iki šių die- 
nų užsilikusiu raštišku liudijimu, kad toks filmas išvis buvo suka- 
mas, — buvo užfiksuota, kad Nevilo ir Denio kraujo grupė ta pati, 
tokia pat buvo ir abiejų dvynių. 

Kone visi Daruvalų klano nariai tvirtino, esą jy dvynys - perne- 
lyg dailios išvaizdos ir pernelyg nelinkęs ragauti stipriųjų gėrimų, 
kad įtartum prie jo atsiradimo prisidėjus Denį. Negana to, berniu- 
kas visai nesidomėjo skaitymu, ką jau kalbėti apie rašymą - nerašė 
netgi dienoraščio, - užtat jau pradžios mokykloje pasirodė kaip 
gabus ir drausmingas aktorius. (Akivaizdi sąsaja su velioniu Nevi- 
lu.) Bet, aišku, Daruvalos beveik nieko nežinojo apie antrąjį dvynį. 
Jeigu kas yra nutaręs gailėtis kurio nors iš dvynių, tokius jausmus 
verčiau pataupytų tam, kurio Vera neišsižadėjo. 

Svarbiausias rūpestis pirmosiomis Indijoje palikto mažylio 
gyvenimo dienomis buvo išrinkti jam vardą. Pavardę jis, žinoma, 
jau turėjo - Daruvalos, - o štai vardą, kadangi buvo akivaizdžiai 
šviesaus gymio, visi vieningai sutarė rinkti anglišką. Daug gin- 
čų nekilo: tegul berniukas bus Džonas, šiaip ar taip, toks buvo 
ir paties lordo Dakvorto vardas, ir netgi Laudžis nebandė prieš- 
tarauti, kad būtent Dakvorto klube įsižiebė ta pirma kibirkštis, 
vėliau išaugusi į atsakomybę už Veronikos Rouz pamestą vaiką. 
Turbūt neverta sakyti, kad niekam nepakako kvailumo net užsi- 
minti, kad berniuką galbūt reikėtų vadinti Dakvortu Daruvala. 
Kita vertus, Džonas Daruvala skambėjo maloniausiai - šiek tiek 
angliškai, šiek tiek indiškai. 

Be to, šį vardą bet kas sugebės daugmaž teisingai ištarti. Indams 
sąskambis „dž“ - ne pirmiena, ir netgi vokiškai kalbantys šveica- 
rai vardo Džonas pernelyg nesudarko, tiesa, paprastai taria labiau 
prancūziškai - „Žanas“, o pavardė Daruvala tariama daugmaž taip 
pat kaip rašoma, tai pasitaiko ne taip dažnai, tik angliškąjį „w“ (an- 
gliškai jo pavardė rašoma Daruwalla) Šveicarijos vokiečiai taria 
„V“; taigi Ciuriche jaunuolis buvo vadinamas Žanu Daruvala - be- 

veik visai taisyklingai. Šveicariškame jo pase buvo įrašyta John Da- 
ruwalla - Džonas Daruvala: derinys ir visai paprastas, ir drauge 
išskirtinis. 

Ištisus trisdešimt devynerius gyvenimo metus Farokas nejuto 
savy nė menkiausio kūrybinio proveržio - senasis Laudžis, apie tai 
svajojęs, taip niekada jo ir nepatyrė. O dabar, kai nuo Veros dvynių 
gimimo praslinko beveik keturiasdešimt metų, Farokas nejučia su- 
simąstė, kad būtų geriau, jeigu ir jo kūrybinės galios niekad nebūtų 
prabudusios. Mat tik dėl to, kad Farokas leido įsisiūbuoti vaizduo- 
tei, mažylis Džonas Daruvala virto Inspektoriumi Dharu - žmogu- 
mi, kurio neapkęsti Bombėjui patiko užvis labiausiai. O aistringai 
neapkęsti Bombėjus tikrai mokėjo. 

Tada, kai sugalvojo Inspektorių Dharą, Farokas vylėsi sukursiąs 
siužetą, persmelktą satyros dvasia, - ir tai turėjo būti gera satyra. 
Kažin kodėl tokia daugybė žmonių šitaip lengvai įsižeidžia? Kodėl 
jie reagavo į Inspektorių Dharą be lašelio humoro? Nejaugi visiš- 
kai nesugeba įvertinti komedijos? Tiktai dabar, sulaukęs beveik še- 
šiasdešimties, Farokas netikėtai suprato šia prasme esąs netoli nuo 
obels nuriedėjęs obuolys: jis, kaip ir tėvas, turėjo įgimtą talentą 
užsiutinti žmones - ir šis gebėjimas galiausiai išniro paviršiun. Jei 
Laudžis ilgai buvo laikomas žmogumi, virš kurio galvos tvenkiasi 
anksčiau ar vėliau neišvengiama žmogžudystė, kaip Farokas galėjo 
neįžvelgti, kad tokia pat liūdna lemtis gali laukti ir Inspektoriaus 
Dharo? O jis visąlaik manė esąs toks atsargus! 

Pirmąjį scenarijų jis rašė lėtai, kruopščiai apgalvodamas de- 
tales. Šitokį dėmesį smulkmenoms, reikia manyti, lėmė chirurgo 
patirtis: tikrai ne Denis Milzas išmokė jį apdairumo ar būtinybės 
paisyti autentikos, tokių žinių jis sėmėsi ir ne apšepusiuose Bom- 
bėjaus centro kino teatruose - seansai ten trukdavo tris valandas, 
o patys pastatai buvo art deco stiliaus rūmų griuvenos, kurių oro 
kondicionavimo sistemos amžiais „remontuojamos, o išvietės - 
neretai patvinusios šlapimu. 

Kur kas įdėmiau nei pačius filmus jis stebėdavo užkandžiau- 
jančią publiką. Šeštame ir septintame dešimtmečiuose itin išpo- 
puliarėjo pagal vieną kurpalį „kepami vadinamojo masalos žanro 

filmai: jie paplito ne tik Bombėjuje, bet ir visoje Pietų ir Pietryčių 
Azijoje bei Artimuosiuose Rytuose, pasiekė net Sovietų Sąjungą. 
Tai buvo muzikos ir žudynių mišinys, graudžios istorijos, pagar- 
dintos farso detalėmis ir kruvinais vaizdais, atmieštos verksmingu 
sentimentalumu, o užvis svarbiausia - pilnos tokio smurto, kuris 
leidžia žiūrovui pajusti pasitenkinimą, tokio, kuris pasireiškia kas- 
kart, kai tik gėrio jėgos susiremia su blogio jėgomis ir galiausiai jas 
nubaudžia. Tuose filmuose dalyvaudavo ir dievai - jie suskubdavo 
į pagalbą herojams. Tačiau daktaras Daruvala įprastais dievais neti- 
kėjo; kai pradėjo rašyti, buvo neseniai atsivertęs į krikščionybę. Tad 
į tą hindi šiupinį, koks tuo metu buvo Bombėjaus kinas, gydytojas 
įmaišė dar kai ko - kieto vyruko balsą už kadro ir labai jau antihe- 
rojišką pašaipųjį Dharo vypsnį. Savo naujai atrasto krikščioniškojo 
tikėjimo Farokas išmintingai nė nebandė brukti į filmus. 

Jis atsižvelgė į Denio Milzo rekomendacijas ir laikėsi jų parai- 
džiui. Pasirinko patinkantį režisierių. Balradžas Gupta buvo dar 
jaunas ir ne toks valdingas kaip dauguma - netgi linkęs šiek tiek 
pasišaipyti iš savęs, - o kas dar svarbiau, kol kas nebuvo toks garsus 
režisierius, kad daktaras Daruvala negalėtų truputį jo paspausti. 
Farokas galiausiai net išsireikalavo tokią sutartį, kokia, pasak De- 
nio Milzo, ir turėtų būti sutartis - įskaitant ir scenarijaus autoriaus 
pasirinktą pagrindinio, Inspektoriaus Dharo, vaidmens atlikėją, 
jauną, niekam nežinomą aktorių. Džonui Daruvalai anuomet buvo 
dvidešimt dveji. 

Iš pat pradžių Faroko tvirtinimas, kad jaunuolis esąs mišrios 
anglų ir indų kilmės, Balradžo Guptos anaiptol neįtikino. 

— Man jis atrodo kaip gryniausias europietis, - nusiskundė re- 
žisierius, - nors reikia pripažinti, kad hindi, ko gero, tikrai jo gim- 
toji kalba. 

Tačiau po triuškinamos jau pirmojo Inspektoriaus Dharo filmo 
sėkmės Balradžas Gupta niekad nė nebebandė ginčytis su ortope- 
du (iš Kanados!), padovanojusiu Bombėjui labiausiai neapkenčia- 
mą antiherojų. 

Pirmasis filmas vadinosi „Inspektorius Dharas ir pakartas mali. 
Maždaug dvidešimt metų prieš pasirodant filmui Malabar Hilo ra- 

jone, senajame Ridž Roude, buvo aptiktas tikras sodininkas, kada- 
ruojantis kilpoje ant nimbamedžio šakos - išties prašmatni miesto 
dalis kam nors pakarti. Tasai mali buvo musulmonas, dirbęs sodi- 
ninku bent keliems Malabar Hilo gyventojams, bet prieš pat mirtį 
atleistas iš darbo - buvo apkaltintas vagiliavimu, tik šito niekada 
niekas neįrodė, pasigirdo ir tokių balsų, kurie tvirtino, neva tikra- 
sis sodininkas buvo atleistas vien dėl savo ekstremistinių pažiūrų. 
Mali esą labai smarkiai niršo dėl Babri mečetės uždarymo. 

Nors Farokas šios nelabai garsios sodininko bylos faktus panau- 
dojo scenarijui praslinkus daugiau nei dvidešimt metų po tikrojo 
įvykio, „Inspektoriaus Dharo ir pakarto mali“ niekas nevertino 
kaip vien ano laikotarpio dramos. Visų pirma, dėl XVI amžiaus Ba- 
bri mečetės tebevirė ginčai. Hinduistai vis dar siekė, kad jų dievy- 
bės liktų mečetėje - Ramos gimimo vietai paženklinti. Musulmo- 
nai vis dar stengėsi iškrapštyti hinduistų simbolius lauk. Septinto 
dešimtmečio pabaigoje musulmonai, vartodami anuo laikotarpiu 
itin paplitusią leksiką, tvirtino norį Babri mečetę „išlaisvinti; savo 
ruožtu hinduistai ginčijo - tai esanti Ramos gimimo vieta, kurią 
nori išlaisvinti jie. 

Filme Inspektorius Dharas kaip įmanydamas stengėsi išsaugoti 
taiką. Bet tai, aišku, buvo neįmanoma. „Inspektoriaus Dharo“ filme 
svarbiausia buvo tai, kad žiūrovas galėtų neabejoti: aplinkui jį spro- 
ginės smurtas. Viena pirmųjų aukų tapo netgi paties Inspektoriaus 
Dharo žmona! Taip taip - pirmajame filme jis buvo vedęs, tiesa, 
neilgai; jo Žmona žuvo sprogus automobiliui, ir veikiausiai kaip tik 
jos mirtimi galima paaiškinti Dharo seksualinį palaidumą likusioje 
filmo dalyje - ir visuose kituose, vėlesniuose, Inspektoriaus Dha- 
ro filmuose. Ir visi turėjo patikėti, kad šitas grynakraujis baltaodis 
Dharas iš tiesų yra hinduistas. Žiūrovai matė jį, uždegantį žmonos 
laidotuvių laužą, matė dėvintį tradicinį dotį, tradiciškai nusiskutusį 
galvą. Per pirmąjį filmą jo plaukai pamažu atauga. Kitoms mote- 
rims labai knieti šiaušti trumpą jo vilną, tarsi šitaip išreikštų gi- 
liausią pagarbą velionei jo žmonai. Kaip tik dėl to, kad yra našlys, 
Dharas pelno itin daug užuojautos - ir ypatingo daugybės moterų 
dėmesio: labai jau vakarietiška samprata, ir labai užgauli. 

Pirmų pirmiausia įžeisti filmo pasijuto tiek hinduistai, tiek 
musulmonai. Įsižeidė ir našliai, ką jau kalbėti apie našles ir so- 
dininkus. Ir jau pats pirmas Inspektoriaus Dharo filmas itin 
skaudžiai užgavo policininkus. Tikrojo pakaruoklio mali istorija 
realiame gyvenime niekad nebuvo išaiškinta. Nusikaltimas - jei 
išties būta nusikaltimo, jei sodininkas nepasikorė pats - taip ir 
nebuvo atskleistas. 

Filmo žiūrovams buvo pateiktos trys galimos nusikaltimo ver- 
sijos, ir visos - absoliučiai įtikėtinos ir nepriekaištingai išaiškintos. 
Taigi, nelaimėlis mali buvo pakartas tris kartus - ir kiekvienas va- 
riantas įžeidė kurią nors žiūrovų grupę. Musulmonai supyko dėl 
to, kad dėl sodininko nužudymo buvo apkaltinti islamo fanatikai. 
Hinduistai siuto, nes pagal kitą versiją hinduistų fundamentalistai 
buvo kaltinami pakorę sodininką. O sikhai uždūko dėl to, kad so- 
dininko pakorimu buvo apkaltinti sikhų ekstremistai - jiems tai 
buvęs patogus būdas sukiršinti musulmonus su hinduistais. Sikhus 
papiktino dar ir tai, kad kaskart, kai filme pasirodydavo taksi, jį lyg 
koks laukinis agresyviai ir patrakusiai vairuodavo koks nors tipas, 
suprask - trenktas sikhas. 

Tačiau filmas juk buvo siaubingai juokingas! Bent taip manė 
daktaras Daruvala. 

Tačiau sėdėdamas tirštėjančiose Damų sodo sutemose Farokas 
pakeitė nuomonę. „Inspektorius Dharas ir pakartas mali“ galėjo iš- 
ties būti siaubingai juokingas - kanadiečiams, sumojo jis, išskyrus, 
savaime aišku, kanadiečius sodininkus. Tačiau kanadiečiai filmo 
taip ir nepamatė, išskyrus tuos torontiečius, kurie kadaise patys 
sus, įrašytus vaizdo kasetėse, - ir netgi jie pasijuto įžeisti. Pačiam 
Inspektoriui Dharui jo filmai irgi niekad neatrodė labai juokingi. 
O kai daktaras Daruvala galiausiai paklausė Balradžo Guptos, ar šis 
įžvelgiąs Inspektoriaus Dharo filmų komiškumą (bent jau satyrą), 
režisieriaus atsakymas pribloškė atsainumu. 

- Jie uždirba šimtus tūkstančių rupijų! - štai ką pareiškė jis. — 
O tai išties juokinga! 

Užtat Farokui jau anaiptol nebebuvo juokinga. 


162 JOHN IRVING 
O kas, jeigu ponia Dogar - hidžra? 


Tirštėjant pirmosioms vakaro sutemoms dakvortiečiai su mažais 
vaikais ėmė rinktis prie stalų Damų sode - vaikams patikdavo val- 
gyti po atviru dangumi. Tačiau net spigūs, džiaugsmingi jų balseliai 
nesutrikdė Faroko kelionės į praeitį. Ponas Setna mažų vaikų ne- 
mėgo - ypač nepakentė jų prie stalo, - bet laikė savo pareiga stebėti 
Damų sode užsisėdėjusio daktaro Daruvalos dvasinę būseną. 

Ponas Setna kiek anksčiau matė, kaip Dharas išvyko su že- 
maūgiu, bet paskui Vinodas grįžo į Dakvorto klubą (senasis pa- 
tarnautojas pamanė: nuožmios išvaizdos trumpulis vėl prisistatė 
dėl to, kad taksi paslaugų prireikė ir daktarui Daruvalai) ir ne 
nukrypavo per vestibiulį kaip paprastai, o pasuko į sporto prekių 
krautuvėlę: Vinodas bičiuliavosi su teniso kamuoliukų padavinė- 
tojais ir rakečių taisytojais. Vinodas buvo jų numylėtinis atliekų 
medžiotojas. Ponas Setna smerkė atliekų rankiojimą ir nemėgo 
žemaūgių, senajam patarnautojui žemaūgiai atrodė šlykštūs. O 
teniso kamuoliukų padavinėtojai ir rakečių taisytojai manė, kad 
Vinodas net labai mielas. 

Jei kino spauda iš pradžių vien su pajuoka vadino Vinodą 
„Žemaūgiu Inspektoriaus Dharo asmens sargybiniu - kitąsyk iš- 
vadindavo ir „galvažudžiu Dharo vairuotoju, - tai pats Vinodas 
tokią savo reputaciją vertino net labai rimtai. Jis visuomet būdavo 
gerai ginkluotas, o jo mėgstamiausi ginklai buvo ir visiškai le- 
galūs, ir lengvai paslepiami taksi automobilyje. Dakvorto sporto 
prekių krautuvėlėje dirbantys rakečių taisytojai aprūpindavo Vi- 
nodą skvošo rakečių kotais. Jei atsitikdavo taip, kad nulūždavo 
raketės galva, meistras ją išvis nupjaudavo, o likusį kotą šlifuo- 
davo švitriniu popieriumi, kol tapdavo visiškai glotnus, - toks 
paruoštas skvošo raketės kotas buvo kaip tik tinkamo ilgio bei 
svorio žemaūgiui, o jo mediena - itin kieta. Vinodas pageidauda- 
vo tiktai medinių rakečių kotų, o tokių pasitaikydavo vis rečiau. 
Tačiau žemaūgis buvo sukaupęs atsargų, o naudodavo jas taip, 
kad lūždavo nedažnai. Jis kirsdavo ar smeigdavo tik vienu raketės 
kotu - taikydavosi į kiaušus arba į kelius, arba į viena ir kita, o 

antrąjį laikydavo kitoje rankoje, nepasiekiamą. Užpultasis, aišku, 
stverdavo už jam kertančio raketės koto, tada Vinodas žiebdavo 
antruoju jam per riešą. 

Tai buvo neįveikiama taktika. Išprovokuok priešą griebti vieną 
raketės kotą, tada sutrupink jam riešą kitu. Galai nematė jo gal- 
vos - priešininko galvos Vinodas, šiaip ar taip, dažniausiai nė nepa- 
siekdavo. Tačiau visai pakakdavo sutrupinti riešą - tuo pliektynės 
dažniausiai ir baigdavosi; o jeigu koks kvailys panūsdavo muštis 
toliau, tokiam tekdavo grumtis viena ranka prieš du skvošo rakečių 
kotus. Tai, kad žiniasklaida prilipdė Vinodui asmens sargybinio ir 
galvažudžio etiketes, žemaūgiui buvo nė motais. Jis buvo nusiteikęs 
trūks plyš apginti Inspektorių Dharą. 

Ponas Setna smerkė šitokį smurtą, juo labiau - sporto reikmenų 
krautuvėlės meistrus, kurie su džiaugsmu gausino Vinodo skvošo 
rakečių kotų arsenalą. Savo ruožtu teniso kamuoliukų padavinėto- 
jai aprūpino žemaugį krūva nebetinkamų žaisti kamuoliukų. Toks 
jau tas vairuotojo amatas - pasak paties Vinodo, jam dažnai tek- 
davo „tiesiog laukti“ automobilyje. Tačiau buvęs klounas ir cirko 
akrobatas nemėgo sėdėti rankas sudėjęs. Maigydamas sukiužusius 
kamuoliukus, Vinodas stiprindavo plaštakų raumenis, be to - bent 
šitaip tvirtino pats, - nuo tokios mankštos šiek tiek atlėgdavo ir 
artrito skausmas, nors daktaras Daruvala manė, kad skausmą ti- 
kriausiai apmalšina aspirinas. 

Ponui Setnai dingtelėjo, kad ilgalaikiai daktaro Daruvalos san- 
tykiai su Vinodu veikiausiai buvo priežastis, kodėl gydytojas ne- 
vairavo pats; tiesą sakant, Farokas jau daug metų Bombėjuje net 
neturėjo automobilio. Žemaūgio - Inspektoriaus Dharo vairuo- 
tojo - šlovė daugeliui stebėtojų visiškai nustelbė tai, kad Vinodas 
vežioja dar ir daktarą Daruvalą. Poną Setną net kiek baugino šitoks 
gydytojo ir žemaūgio ryšys: atrodė, kad vienas puikiausiai žino, 
kur yra antras, nors žemaūgis krovė į automobilį skvošo rakečių 
kotus ir suzmekusius teniso kamuoliukus, o gydytojas lyg niekur 
nieko toliau sėdėjo sau Damų sode. Galėjai pamanyti, kad Farokas 
visuomet žino: Vinodas yra čia pat, jo paslaugoms, - tarsi žemaūgis 
nuolat lauktų vien jo. Na, jo arba Dharo. 

Galiausiai poną Setną aplankė mintis, kad daktaras Daruvala 
veikiausiai ir per pietus liks sėdėti prie to paties staliuko, prie ku- 
rio užkandžiavo dieną; galbūt jis laukė kokių nors svečių ir nutarė, 
jog bus paprasčiausia tiesiog laikyti staliuką užimtą. Bet kai senasis 
patarnautojas pasiteiravo daktaro Daruvalos, keliems asmenims 
dengti stalą, gydytojas jam atsakė „vakarienės“ važiuosiąs namo. 
Tuojau pat, lyg būtų pažadintas iš miego, Farokas ir pakilo. 

Ponas Setna pastebėjo, kad gydytojas sustojo prie telefono au- 
tomato vestibiulyje ir, žinoma, pasiklausė jo pokalbio su žmona. 

— Nein, Liebchen, - kalbėjo daktaras Daruvala. - Aš jam nepa- 
sakiau - tiesiog nepasitaikė tinkama proga. 

Paskui ponas Setna klausėsi, ką daktaras Daruvala pasakoja 
apie pono Lalo nužudymą. Vadinasi, iš tikrųjų žmogžudystė, pa- 
galvojo ponas Setna. Užmuštas nuosava ridenimo lazda! O kai iš- 
girdo apie dviejų rupijų banknotą, sugrūstą ponui Lalui į burną, 
ir ypač apie tą nepaprastai įdomų grasinimą, susijusį su Inspekto- 
riumi Dharu: JEIGU DHARAS LIKS NARYS, ŽUS IR DAUGIAU 
NARIŲ, - ponas Setna pajuto, kad už visą vargą slapčiomis klausy- 
tis jam atlyginta su kaupu, bent jau šiai dienai. 

O paskui nutiko šiokia tokia keistenybė. Daktaras Daruvala 
pakabino ragelį ir pasuko į vestibiulį nė nesidairydamas, ir čia ne- 
tikėtai įsirėžė -— ne į ką kitą, 0 į antrąją ponią Dogar. Tiesą sakant, 
atsitrenkė taip smarkiai, kad ponas Setna kone nutirpo spėjęs pa- 
galvoti, bene toji vulgari moteriškė drėbsis kaip ilga. Tačiau griu- 
vo ne ji, o Farokas. Negana to, susidūrimo nublokšta atgal, ponia 
Dogar trenkėsi į einantį iš paskos poną Dogarą, tas irgi neišsilaikė 
ant kojų. Tai bent kvailys - ir sumanyk tu vesti gerokai jaunesnę 
ir tvirtesnę moteriškę! - dingtelėjo ponui Setnai. Toliau - įprastas 
linkčiojimų ir atsiprašinėjimų etapas, visi vienas kitą kaip įmany- 
dami įtikinėjo nėmaž nenukentėję. Kartais ponas Setna kone plyš- 
davo juokais regėdamas iki absurdo perdėtas geras manieras, taip 
gausiai demonstruojamas Dakvorto klube. 

Galų gale Farokas ištrūko iš senojo padavėjo visa matančios 
akies regėjimo lauko. Bet laukdamas, kol Vinodas atvarys automo- 
bilį, - ir jau nebestebimas pono Setnos, - daktaras Daruvala vogčia 


CIRKO SŪNUS 165 


pasičiupinėjo maudžiančius šonkaulius (mėlynė garantuota) ir su 
nuostaba pagalvojo, koks vis dėlto stangrus, koks kietas tos antro- 
sios ponios Dogar kūnas. Tarytum būtų rėžęsis į mūro sieną! 

Netikėtai gydytojui šmėkštelėjo mintis: o juk toji ponia Dogar 
pakankamai vyriška, kad įtartum ją esant hidžrą - aišku, ne hidžrą 
prostitutę, 0 paprastą eunuchą transvestitą. O jeigu šitaip, tai galėjo 
būti ir taip, kad ponia Dogar varstė žvilgsniais Inspektorių Dharą 
anaiptol ne siekdama jį sugundyti, - galbūt, priešingai, ji svajojo jį 
iškastruoti! 

Farokas net susigėdo susizgribęs, kad ir vėl mąsto kaip scena- 
ristas. Kažin, kiek kingfišerio bokalų ištuštinau? - pagalvojo; jam 
šiek tiek palengvėjo, kai visą atsakomybę už tokias neįtikėtinas 
fantazijas pavyko suversti alui. Iš tiesų jis nieko nežinojo apie po- 
nią Dogar - ničnieko nenutuokė apie jos kilmę, - tačiau hidžrų 
visuomeninė padėtis Indijoje niekad nebūna labai reikšminga, be 
to, gydytojas žinojo, kad dauguma jų - iš žemiausiųjų visuome- 
nės sluoksnių. O antroji ponia Dogar, kad ir kas būtų, - neabe- 
jotinai iš aukštesnės klasės. Taip pat ir ponas Dogaras - tegul ir 
senas pirdyla, bent jau Faroko nuomone, - buvo ne koks netikėtai 
pralobęs prasisiekėlis, o Malabar Hilo rajono senbuvis, kilęs iš 
turtingos, netgi labai turtingos šeimos. Pagaliau nebuvo ponas 
Dogaras ir toks bukas, kad neatskirtų tikros moters makšties nuo 
surandėjusios angos, likusios po garsiojo hidžrų gydymo įkaitin- 
tu aliejumi. 

Laukdamas Vinodo, daktaras Daruvala stebėjo, kaip antroji 
ponia Dogar padeda ponui Dogarui įsiropšti į automobilį. Ji buvo 
gerokai aukštesnė už vargšą automobilių aikštelės patarnautoją, ku- 
ris su kvailoka išraiška veide atidarė jai dureles vairuotojo pusėje. 
Farokas nelabai tenustebo pamatęs, kad Dogarų šeimoje vairuoto- 
jas - ji. Buvo girdėjęs apie jos kūno rengybos mankštą, žinojo, kad 
ji mėgsta kilnoti svarmenis, imasi ir kitokių moteriai lyg ir nela- 
bai tinkamų pratimų. Galbūt net vartoja testosteroną, įsifantazavo 
gydytojas, mat antroji ponia Dogar atrodė taip, tarsi ją kamuotų 
nuolatinė lytinių hormonų audra - ko gero, jos vyriškų lytinių hor- 
monų, spėjo daktaras Daruvala. Buvo girdėjęs, kad šitokioms mo- 

terims kitąsyk klitoris išsivysto sulig pirštu - tampa mažne tokio 
ilgio kaip berniuko penis! 

Nežinia, ar kiek per didelė kingfišerio koncentracija kraujyje, 
ar vis dėlto pernelyg įsišėlusi vaizduotė nunešė daktaro Daruva- 
los mintis šitokia kryptimi, bet dabar gydytojas džiaugėsi esąs viso 
labo chirurgas ortopedas. Apie tas kitas medicinos sritis jis nuo- 
širdžiai nieko daugiau nenorėjo žinoti. Ir vis dėlto Farokui teko 
valios pastangomis nusipurtyti tokias mintis, mat nejučia susizgri- 
bo svarstąs, kas būtų blogiau: antrosios ponios Dogar kėslai atimti 
Inspektoriui Dharui vyriškumą ar vis dėlto siekis suvilioti patrau- 
klų aktorių, ypač jei jos klitoris ir iš tiesų nenormalaus dydžio. 

Šitokių minčių apniktas daktaras Daruvala buvo toks apdujęs, 
kad nė nepastebėjo Vinodo, kuris, vairuodamas viena ranka, įsu- 
ko į žiedinį Dakvorto klubo įvažiavimo keliuką ir kiek pavėlavęs 
kita suskato mygti stabdžius. Žemaūgis tik per plauką neparbloškė 
gydytojo. Tačiau tai bent jau padėjo daktarui Daruvalai atsikratyti 
minčių apie antrąją ponią Dogar. Tegul tik valandėlei, bet Farokas 
sėkmingai ją užmiršo. 


Apkrautas dviratis 


Geresnysis iš dviejų žemaūgio taksi automobilių - tų dviejų, ku- 
riuose buvo rankinio valdymo įranga, - buvo nuvarytas į remonto 
dirbtuves. 

— Reikia pakrapštyti karbiuratorių, - paaiškino Vinodas. 

Kadangi daktaras Daruvala nenutuokė, kaip „krapštomas“ 
karbiuratorius, smulkiau žemaūgio nė nekamantinėjo. Jie išva- 
žiavo iš Dakvorto klubo suklerusiu balkšvu Vinodo „Ambasado- 
riumi“ - gerokai papilkėjusių dantų atspalvio, dingtelėjo Farokui. 
Be to, automobilio rankinis greičio svertas kartais užsiožiuodavo 
ir imdavo strigti. 

Daktaras Daruvala vis tiek ūmai paprašė žemaugio pravežti jį 
pro buvusiuosius tėvų namus Ridž Roude, Malabar Hilo rajone, - 
reikia manyti, dėl to, kad Faroko galvoje įkyriai sukosi mintys apie 

tėvą ir Malabar Hilą. Farokas ir Džamšedas pardavė namą netru- 
kus po tėvo žūties - kai Mehera nutarė likusias jai dienas nugyventi 
drauge su vaikais ir vaikaičiais, kurie visi jau buvo apsisprendę ne- 
gyventi Indijoje. Daktaro Daruvalos motina mirė Toronte, gydyto- 
jo namų svečių kambaryje. Visą tą naktį, kai ji tykiai užgeso mie- 
godama, smarkiai snigo; Meheros mirtis buvo tokia pat rami, kokia 
automobilyje susprogdinto senojo Laudžio žūtis - kraugeriška. 

Farokas jau ne pirmą kartą prašė Vinodo pravažiuoti pro se- 
nuosius namus Malabar Hile. Patį namą iš riedančio taksi sunku 
buvo net įžiūrėti. Buvusioji Daruvalų šeimos valda kaskart primin- 
davo gydytojui, kaip smarkiai sutrūkinėję jo saitai su gimtine ir 
gimtosiomis vietomis, mat Malabar Hile Farokas buvo jau visiškai 
svetimas. Atvykęs į Bombėjų vien kaip svečias, daktaras Daruvala 
apsigyvendavo viename tų bjaurių daugiabučių Jūros bulvare; pro 
langus vėrėsi lygiai toks pat Arabijos jūros vaizdas, koks matyti iš 
bene keliasdešimties panašių butų. Už būstą, kurio plotas nesiekė 
nė 1200 kvadratinių pėdų ir kuriame jis beveik negyveno, juk Indi- 
joje lankydavosi taip retai, jis paklojo šešis milijonus rupijų (maž- 
daug 250 000 dolerių). Daktarui Daruvalai buvo gėda, kad visą tą 
laiką, kol negyveno ten pats, buto niekam nenuomodavo. Tačiau 
žinojo, kad kam nors išnuomodamas pasielgtų kvailai: Bombėjuje 
nuomos įstatymai palankūs nuomininkams. Tad jei Farokas įsi- 
leistų laikinų gyventojų, jau niekad jų neiškrapštytų lauk. Be to, 
Inspektoriaus Dharo filmai uždirbo daktarui Daruvalai tiek mili- 
jonų, kad, jo manymu, netgi derėjo šiek tiek jų išleisti Bombėjuje. 
Sąskaita Šveicarijos banke darė stebuklus, pagelbėjo ir apsukraus 
finansininko gudrybės - taip Dharui pavyko didžiąją uždarbio dalį 
perpumpuoti iš Indijos į užsienį. Dėl šito daktarui Daruvalai irgi 
buvo gėda. 

Vinodas, regis, uoste užuosdavo, kada daktaras Daruvala itin 
neatsparus kokiems nors labdaros prašymams. Žemaūgiui rūpėjo 
jo paties labdaringa veikla, į kurią buvo pasinėręs išties aistringai ir 
nėmaž nesigėdydavo prašyti gydytojo paramos. 

Vinodas su Dipa buvo užsibrėžę tikslą pasitaikius progai gelbė- 
ti Bombėjaus lūšnynų vaikus; trumpiau tariant, jie iš gatvių rankio- 

jo jaunus benamius ir įdarbindavo cirke. Ieškojo lanksčių, tinkamo 
akrobatikai sudėjimo elgetėlių, vaikų, atkreipiančių dėmesį puikia 
judesių koordinacija, - o paskui Vinodas dėjo nemaža pastangų, 
mėgindamas nukreipti tuos talentingus beglobius į cirkus, galin- 
čius pasigirti didesniais privalumais nei Didysis Mėlynasis Nilas. 
Dipa itin stengėsi gelbėti mažametes prostitutes ar būsimąsias ma- 
žametes prostitutes, bet tos mergaitės retai atitikdavo cirko akroba- 
tėms keliamus reikalavimus. Kiek buvo žinoma daktarui Daruva- 
lai, vienintelis cirkas, smukęs tiek, kad priglaustų ką nors iš Vinodo 
ir Dipos atradimų, buvo ne toks jau ir didysis Mėlynasis Nilas. 

Farokui nemaža nerimo kėlė tai, kad dauguma tų mergaičių iš 
tiesų buvo pono Gargo „atradimai“, tai yra į šio rankas patekdavo 
gerokai anksčiau, nei jas surasdavo Vinodas ir Dipa. Ponas Gargas 
buvo „Šlapiojo kabareto“ savininkas ir vadybininkas, o kabarete 
vešėjo tam tikras kiek užmaskuotas vulgarumas. Striptizo klubai, 
ką jau kalbėti apie sekso šou, Bombėjuje draudžiami - ar bent ne- 
leidžiamas toks atviras nuogo kūno demonstravimas, kokio į valias 
gali aptikti Europoje ar Šiaurės Amerikoje. Indijoje nebūna nuo- 
gybių, užtat apstu „šlapumos“, tai reiškia - šlapių, prilipusių prie 
kūno, beveik perregimų drabužių, o gašlūs, seksualiai provokuojan- 
tys judesiai - bene svarbiausia vadinamųjų egzotiškų šokių atlikėjų 
pasirodymų detalė tokiose nutriušusiose skylėse kaip pono Gargo 
naktinis klubas. Iš visų tokių neaiškios reputacijos užeigų, įskaitant 
netgi Bombėjaus Eroto rūmus, „Šlapiasis kabaretas“ buvo bene pati 
prasčiausia, bet žemaūgis ir jo žmona vis tiek primygtinai tvirtino 
daktarui Daruvalai, neva ponas Gargas - tikras Kamatipuros gera- 
sis samarietis. Tarp daugybės rajono skersgatviuose ar Folklando 
kelio ir Granto kelio raudonųjų žibintų kvartaluose įsikūrusių vieš- 
namių „Šlapiąjį kabaretą“ esą galima laikyti tikru rojumi. 

Gal ir rojus, bet tik lyginant su tikru viešnamiu, manė Farokas. 
Nesvarbu, kaip pavadinsi Gargo merginas, striptizo ar tik „egzotiš- 
kų šokių“ šokėjomis, dauguma jų vis dėlto nebuvo kekšės. Tačiau 
dauguma jų pas poną Gargą prisiglaudė pabėgusios iš Kamatipu- 
ros, Folklando kelio ar Granto kelio viešnamių. Ten tų mergaičių 
skaistybė buvo vertinama, tik, deja, neilgai - tol, kol „madam“ nu- 

spręsdavo, kad jos jau pakankamai suaugusios, arba kol kas nors 
pažadėdavo pakankamai dosniai sumokėti. Tačiau daugelis mer- 
gaičių, pasprukusių iš viešnamių ir atsidūrusių pas poną Gargą, 
buvo gerokai per jaunos tam darbui, kurį joms galėjo pasiūlyti 
„Šlapiasis kabaretas“; kad ir kaip ironiška, jos buvo ne per jaunos 
dirbti prostitutėmis, bet per jaunos šokti egzotiškus šokius. 

Pasak Vinodo, dauguma vyrų, trokštančių paganyti akis į mo- 
teris, nori, kad moterys ir atrodytų kaip moterys; matyt, tai ne tie 
patys vyrai, kurie geidžia sekso su mažametėmis, nors, kaip tvirti- 
no Vinodas, netgi tie nebūtinai nori į visai jaunas mergaites žiūrėti. 
Taigi jų paslaugų „Šlapiajame kabarete“ ponui Gargui nereikėjo, 
nors Farokas įtarė, kad ponas Gargas randa kur jas pritaikyti - ko- 
kiais nors asmeniniais tikslais, apie kuriuos vengia kalbėti. 

Pagal dikensišką daktaro Daruvalos teoriją ponas Gargas tie- 
siog turėjo būti iškrypėlis vien dėl savo išvaizdos. Farokui kūnas 
pagaugais nueidavo vien prisiminus tą žmogų. Pernelyg jau ryš- 
kiai ponas Gargas įsirėžė daktaro Daruvalos atmintyje, nors juodu 
buvo susitikę vos kartą, kai Vinodas juos supažindino. Verslusis 
žemaūgis buvo ir pono Gargo vairuotojas. 

Patsai ponas Gargas buvo aukštas, nuolatos kariškai pasitem- 
pęs, bet kažkokios pernelyg balkšvos odos - Faroko nuomone, to- 
kia oda būna žmonių, beveik niekad neišlendančių į dienos šviesą. 
Nesveikai išgeltusi Gargo veido oda blizgėjo it vaškinė, be to, atrodė 
pernelyg tampriai aptempusi kaulus, lyg lavono. Negyvėlio įspūdį 
dar labiau sustiprino nenatūraliai glebni burna, lūpos - visuomet 
kiek prasiskyrusios kaip Žmogaus, kuris užmigo sėdėdamas, aki- 
duobės šešėliuotos, papurtusios, lyg prisitvenkusios užsistovėjusio 
kraujo. Dar blogiau - pačios akys buvo geltonos, sūdrios tarytum 
liūto - ir tokios pat neišskaitomos, galvojo daktaras Daruvala. Ta- 
čiau užvis baisiausiai atrodė nudegimo paliktas randas. Kadaise 
kažkas šliūkštelėjo ponui Gargui į veidą rūgšties - jis, tiesa, spėjo 
pasisukti, tad rūgštis nuplikė ausį ir paliko išilgai žandikaulio išde- 
gintą ruožą, kuris driekėsi žemyn ir kaklu, kol galiausiai bjauriai 
raudona drūže nėrė po marškinių apykakle. Netgi Vinodas nežino- 
jo nei kas šliūkštelėjo rūgšties, nei kodėl. 

Daktaro Daruvalos paslaugos buvo reikalingos štai dėl ko: 
koks nors patikimas gydytojas turėjo cirkams patvirtinti, kad pono 
Gargo mergaitės yra nepriekaištingos sveikatos. Tačiau ką Farokas 
galėjo pasakyti apie mergaičių iš viešnamių sveikatą? Kai kurios 
jų viešnamiuose buvo gimusios, o kai kurie įgimto sifilio požymiai 
matomi plika akimi. Negana to, šiais laikais gydytojas negalėjo re- 
komenduoti jų cirkui, neatlikęs tyrimų dėl AIDS; vargu ar koks 
nors cirkas - netgi Didysis Mėlynasis Nilas - sutiktų priimti mer- 
gaitę, jei paaiškėtų, kad ji - ŽIV nešiotoja. Dauguma tų mergaičių 
buvo užsikrėtusios viena ar kita lytiškai plintančia liga, o gydyti 
nuo kirmėlių reikėjo mažne kiekvieną. Tad cirkai priglausdavo ne- 
daugelį - netgi Didysis Mėlynasis Nilas. 

Jeigu mergaitę atstumdavo cirkai, kas jos laukdavo tada? („Mes 
bent jau stengiamės“, - atsakydavo Vinodas.) Ar ponas Gargas grą- 
žindavo mergaites į viešnamius, ar laukdavo, kol jos pakankamai 
subręs, kad tiktų „Šlapiajam kabaretui“? Faroką pribloškė tai, kad 
pagal Kamatipuros vertinimo kriterijus ponas Gargas buvo laiko- 
mas gėrio įsikūnijimu; vis dėlto daktaras Daruvala ir pats negalėjo 
pasakyti apie poną Gargą nieko bloga, neturėjo jokių įrodymų, iš- 
skyrus nebent tradicinę informaciją, kad Gargas papirkinėjo poli- 
ciją, protarpiais surengiančią vieną kitą reidą į „Šlapiąjį kabaretą“. 

Kartą gydytojas net buvo sumanęs panaudoti poną Gargą kaip 
personažą viename iš Inspektoriaus Dharo filmų. Pirmajame „Ins- 
pektoriaus Dharo ir narvinių žudiko“ variante daktaras Daruvala 
buvo parašęs epizodinį vaidmenį tamtyč ponui Gargui - sukūrė 
tokį vaikų tvirkintoją, pravarde Žmogus Rūgštis. Bet paskui Faro- 
kas persigalvojo. Vis dėlto ponas Gargas Bombėjuje buvo pernelyg 
žinomas asmuo. Grėsė pavojus, kad įsikištų įstatymo sargai, o kur 
dar rizika užgauti Vinodą ir Dipą - to daktaras Daruvala jokiu būdu 
nenorėjo. Gal Gargas iš tiesų buvo anoks ten gerasis samarietis, bet 
abejoti žemaūgiu ir jo žmona gydytojas neturėjo jokio pagrindo: 
Vinodas ir Dipa tiems vaikams buvo tikri šventieji - ar bent bandė 
tokie būti. Paties Vinodo žodžiais tariant, jie „bent jau stengėsi. 

Balkšvas Vinodo „Ambasadorius“ jau artėjo prie Jūros bulvaro, 
kai gydytojas galų gale neatsilaikė žemaūgio graužiamas. 

— Gerai jau, gerai, apžiūrėsiu ją, - pažadėjo daktaras Daruvala 
Vinodui. - Kas ta mergaitė šįkart? Ką gali apie ją papasakoti? 

— Ji dar nekalta, - paaiškino žemaūgis. - Dipa tvirtina, kad ji 
jau dabar neįtikėtinai lanksti, truputis pastangų - ir bus tikra mer- 
gaitė be kaulų! 

— O kas pasakė, kad ji dar nekalta? - pasidomėjo gydytojas. 

- Ji pati taip sako, - tarė Vinodas. - Gargas sako Dipai, kad mer- 
gaitė iš viešnamio pabėgo anksčiau, nei kas nors spėjo ją paliesti. 

— Aha, vadinasi, Gargas sako, kad ji dar nekalta? - pasitikslino 
Farokas. 

— Na, galbūt - beveik nekalta ar panašiai, - atsakė žemaūgis. — 
Be to, man atrodo, kad ji anksčiau buvo ir žemaūgė, - pridūrė. - 
O gal ji tokia - iš dalies žemaūgė. Man tikrai beveik taip ir atrodo. 

— Tai neįmanoma, Vinodai, - paprieštaravo daktaras Daruvala. 

Žemaūgis tik gūžtelėjo pečiais, o „Ambasadorius“ įšvilpė į 
žiedinį kelią; posūkyje keli išsprūdę teniso kamuoliukai nuriedė- 
jo Farokui per kojas, gydytojas išgirdo ir skvošo rakečių kotų, su- 
krautų po pakelta Vinodo sėdyne, tarškėjimą. Žemaūgis jau kadai 
buvo išaiškinęs daktarui Daruvalai, kad badmintono raketės jam 
netinka - pernelyg plonos ir lengvos, greitai lūžta, o teniso rake- 
tės - priešingai, per sunkios, jomis neįmanoma pakankamai mi- 
triai užsimoti. Užtat skvošo rakečių kotai - pats tas. 
afišų lentą, pritvirtintą prie laivo, nuleidusio inkarą Arabijos jūro- 
je atokiau nuo kranto; lenta plūduriavo vandens paviršiuje. „TIK- 
TOK“ SERVETĖLĖS - ir šįvakar bylojo reklama. 

Taip pat šį, kaip ir bet kurį kitą vakarą, metalinės plokštelės ant 
žibintų stulpų žadėjo, kad su „APOLLO“ PADANGOMIS važiuoti 
bus vienas malonumas. Piko valandos spūstys Jūros bulvare seniai 
buvo išsisklaidžiusios; dirstelėjęs į šviesas savo buto languose gydy- 
tojas suprato, kad Dharas jau atvykęs - balkone irgi tvieskė šviesa, 
o Julija viena ten niekad nesėdėdavo. Tikriausiai jie drauge paly- 
dėjo saulę, dingtelėjo gydytojui; jis puikiausiai suvokė ir tai, kad 
saulė seniai nusileidusi. Abu bus kaip reikiant ant manęs užsiutę, 
pagalvojo Farokas. 

Gydytojas pažadėjo Vinodui rytą apžiūrėsiąs aną „jau dabar 
beveik bekaulę“ mergaitę - beveik nekaltą mergaitę, vos neišsprū- 
do daktarui Daruvalai. Pusiau žemaūgę arba buvusią Žžemaugę, 
pabandė įsivaizduoti gydytojas. Pono Gargo mergaitę! - niauriai 
pridūrė pats sau mintyse. 

Įžengus į tuščią daugiabučio vestibiulį, Farokui kokią sekun- 
dę pasirodė, kad galėtų būti kone bet kuriame civilizuoto pasaulio 
mieste. Bet, vos atsivėrė lifto durys, jį pasitiko pažįstamas skelbi- 
mas, kurio gydytojas negalėjo pakęsti. 


TARNAMS NAUDOTIS LIFTU DRAUDŽIAMA. 
NEBENT KARTU VAŽIUOTŲ VAIKAI 


Ta kažkaip visai čia nederanti iškaba rėžė akį, ją išvydęs gydy- 
tojas pasijuto apdujęs lyg nuo smūgio kumščiu. Tai buvo dar viena 
iš erzinančios indiškosios gyvensenos apraiškų: ne tik taikstytis su 
diskriminacija, kaip įprasta visame pasaulyje, bet dar ir pripažinti, 
kad šitaip viskas sutvarkyta dieviškąja valia, - kaip tik tokie dalykai, 
Laudžio Daruvalos nuomone, buvo siutinančiai indiški, nors iš tiesų 
daugiausia, ko gero - kolonijinio Britanijos valdymo palikimas. 

Farokas kadaise mėgino įkalbėti gyventojų bendriją nukabinti 
tą užgaulų perspėjimą, bet taisyklės, apibrėžiančios tarnams dera- 
mą elgesį, toli gražu nebuvo lanksčios. Daktaras Daruvala vienin- 
telis iš namo gyventojų piktinosi dėl to, kad tarnai verčiami kopti 
laiptais. Be to, gyventojų bendrija išvis nepaisė Faroko nuomonės 
remdamasi oficialiu gydytojo statusu: indas, nuolat negyvenantis 
Indijoje (Non-Resident Indian - NRI) - šiai kategorijai jį prisky- 
rė šalies vyriausybė. Ši nesantarvė dėl naudojimosi liftu senajam 
Laudžiui būtų buvusi tokia problema, dėl kurios įmanytų paguldyti 
galvą, o daktaras Daruvala jaunesnysis perdėtai savikritiškai verti- 
no savo pralaimėjimą gyventojų bendrijai: manė, kad tai tipiška jo 
politinio nevykėliškumo, o ir bendro nesugebėjimo pritapti prie 
pasaulio apraiška. 

Lipdamas iš lifto Farokas tarė sau: juk aš net negaliu savęs va- 
dinti tikru, indišką gyvenseną suprantančiu indu. Anądien kažkas 

Dakvorto klube putojo iš pykčio dėl to, kad vienas politikas Nau- 
jajame Delyje savo rinkimų kampaniją grindė „karvių problema“; 
daktaras Daruvala net negalėjo išsakyti savo nuomonės, mat do- 
rai nė nenutuokė, kokia ta karvių problema. Tiesa, žinojo esant 
grupuočių, pasiryžusių ginti karves, ir manė, kad jos radosi sulig 
hinduizmo atgaivinimo banga, panašiai kaip hinduistų šovinistų 
šventieji, besiskelbiantys esą pačių dievų įsikūnijimas žemėje ir 
reikalaujantys, kad juos ir garbintų kaip dievus. Farokas žinojo, 
kad iki šiol nenurimusios ir hinduistų niautynės su musulmonais 
dėl Babri mečetės - ta pati nesantarvė, kurią jis panaudojo pirmo- 
jo Inspektoriaus Dharo filmo fonui ir kuri anuomet jam atrodė 
tokia juokinga. Užtat dabar jau pašventinta tūkstančiai plytų su 
įspaudu SHRI RAMA, tai reiškia - „garbusis Rama“, jau pakloti 
ir pamatai Ramos šventyklai - vos per du šimtus pėdų nuo Babri 
mečetės. Ir dabar net daktarui Daruvalai nebeatrodė, kad ketu- 
riasdešimt metų trukusių rietenų dėl Babri mečetės pasekmės ga- 
lėtų būti „juokingos“. 

Na štai, ir vėl jis leidosi apninkamas to apgailėtino „dūšios be 
vietos jausmo. Jis žinojo, kad esama sikhų teroristų, bet nė vieno 
nepažinojo asmeniškai. Užtat Dakvorto klube nuoširdžiai bičiu- 
liavosi su ponu Bakši - sikhų rašytoju ir įdomiu pašnekovu, pui- 
kiai nusimanančiu apie klasikinius amerikiečių filmus; apie sikhų 
teroristus juodu niekad nesikalbėjo. Farokas buvo girdėjęs ir apie 
Šiv Seną - Šivos armiją, ir apie „Dalitų panteras“, ir apie „Tamilų 
tigrus', bet tai buvo abstrakčios žinios, niekaip nesusijusios su juo 
asmeniškai. Indijoje gyveno daugiau nei šeši šimtai milijonų hin- 
duistų, maždaug šimtas milijonų musulmonų, dar nežinia kiek mi- 
lijonų sikhų ir krikščionių. O parsų kažin ar priskaičiuotume bent 
aštuoniasdešimt tūkstančių, pagalvojo Farokas. Tačiau jam pačiam 
priklausančioje mažytėje Indijos dalelėje - jo bjauriame daugiabu- 
tyje Jūros bulvare - visi tie tarpusavyje besivaidijantys milijonai gy- 
dytojo sąmonėje susitraukė iki vienos detalės, kurią jis vadino lifto 
problema. Galaižin kodėl, bet dėl kažkokio kvailo lifto visos tos 
nuolat kovojančios grupuotės ėmė ir susivienijo — nesutarė tiktai 
su juo. Tegul tarnai kopia laiptais. 

Farokas neseniai buvo skaitęs apie žmogų, kuris buvo nužu- 
dytas tik dėl to, kad jo ūsai „neatitiko kastos reikalavimų: matyt, 
buvo sutepti pomada, kad užsiriestų, nors turėjo būti nukarę. Dak- 
taras Daruvala apsisprendė: Inspektoriui Dharui reikia nedelsiant 
išvažiuoti iš Indijos ir niekada nebegrįžti. Ir aš pats turėčiau išva- 
žiuoti iš Indijos ir niekada nebegrįžti! - pagalvojo jis. Kas iš to, jei 
jis palengvino keleto luošų Bombėjaus vaikų dalią? Ir koks nelaba- 
sis sugundė išgalvoti „juokingą“ siužetą apie tokią šalį? Juk jis - ne 
rašytojas. O kuriems galams jam prireikė to žemaūgių kraujo? Juk 
jis - ir ne genetikas. 

Šitaip — tai jam buvo būdinga - galutinai netekęs pasitikėjimo 
savimi, daktaras Daruvala priėjo savo buto duris, ruošdamasis 
sutikti audrą, kurios neabejojo sulauksiąs. Jis pasivėlino pranešti 
mylimai Žmonai, kad pakvietė mylimą Džoną Daruvalą vakarie- 
nės, negana to, gydytojas privertė juos abu jo laukti. Ir dar - jam 
taip ir nepakako drąsos iškloti Inspektoriui Dharui gluminančias 
naujienas. 

Farokas pasijuto įklimpęs į savo paties sukurtą cirko numerį, į 
užburtą delsimo ratą, iš kurio nepajėgė išsiveržti. Tai jam priminė 
vieną Didžiojo Karališkojo cirko numerį - anksčiau triukas kone 
žavėdavo jį kažkokia kerinčia beprotybe, tačiau dabar gydytojas 
manė, kad išprotėtų pats, jei būtų priverstas dar kartą jį stebėti. 
Numeris perteikė absoliučiai beprasmį, bet neįveikiamą pamišimą, 
jį lydėjo ir įkyriai pasikartojanti muzika; daktaro Daruvalos sąmo- 
nėje šis triukas simbolizavo kvaitinančią monotoniją, kuri bet kam 
protarpiais apnuodija gyvenimą. Numeris vadinosi „Apkrautas 
dviratis ir buvo puikus pavyzdys, iki kokių idiotiškų kraštutinumų 
kitąsyk galima išplėtoti kažką visai paprasta. 

Numeryje dalyvavo du dviračiai, juos mynė dvi tvirto sudėji- 
mo, pažiūrėti - labai stiprios moterys. Juodvi vinguriuodavo viena 
paskui kitą po cirko areną. Paskui prie jų prisidėdavo ir daugiau 
moterų, stambokų, tamsiaodžių, - jos visais įmanomais būdais 
ropšdavosi ant riedančių dviračių. Kai kurios įsitaisydavo ant neil- 
gų strypelių, kyšančių abipus tiek priekinio, tiek užpakalinio rato 
stebulės lyg kokie jos tęsiniai, kitos nutūpdavo ant vairo ir, rizikin- 

gai virtuliuodamos, kybodavo ten, dar kitos siūbuodavo įsikibusios 
užpakalinio purvasaugio. Kad ir kiek moteriškių apkibtų dviračius, 
dvi pirmosios, stiprios ir raumeningos, nesiliaudavo minti pedalų. 
O paskui į areną pabirdavo mažos mergaitės, jos užsikerėblindavo 
moterims ant pečių, atsistodavo joms ant galvų - visoms, įskaitant 
ir tvirtąsias, atkakliai tebesiplūkiančias mynėjas, - kol galiausiai 
ant dviračių išaugdavo dvi knibždančios, siūbuojančios moterų pi- 
ramidės, o dviračiai nesustodami sukdavo arenoje ratus. 

Numerį lydinti muzika buvo ištisinė beprotybė, primenanti 
vieną kankano fragmentą, kartojamą ir kartojamą be galo, o visų 
tamsiaodžių moterų - ir vyresnių, putliųjų, ir mažųjų mergaičių - 
veidai būdavo padengti pernelyg storu pudros sluoksniu, tad jos 
atrodydavo kažkokios nerealios, lyg senoviniai menestreliai. Visos 
dėvėdavo blyškiai violetinius klostytinius sijonėlius ir visos šypso- 
davosi, šypsodavosi, šypsodavosi, svirduliuodamos arenoje vieną 
ratą po kito, vieną po kito, vieną po kito. Kai gydytojas žiūrėjo šį 
numerį pastarąjį kartą, jam jau atrodė, kad tai niekada nesibaigs. 

Galbūt kiekvieno Žmogaus gyvenime pasitaiko štai toks ap- 
krautas dviratis, galvojo daktaras Daruvala. Farokas stabtelėjo prie 
savo buto durų ir staiga pajuto, kad jam, ko gero, kaip tik šiandien 
pasitaikė tokia apkrauto dviračio diena. Daktarui Daruvalai ausyse 
vėl sugriaudėjo kankanas, pasidingojo, kad jį tuojau pat pasitiks 
pulkelis tamsiaodžių mergaičių su blyškiai violetiniais klostytiniais 
sijonėliais, visos baltutėliais veidais ir visos - judančios nenutrūks- 
tamu, beprotišku ritmu. 


/. DAKTARAS DARUVALA SLEPIASI 
MIEGAMAJAME 


Dabar drambliai supyks 


Tačiau praeitis - tikras labirintas. Kaip iš jo išsiveržti? Vos įžengus į 
prieškambarį, kur vis dėlto nebuvo jokių tamsiaodžių, baltaveidžių 
moterų su klostytiniais sijonėliais, gydytoją sustabdė aiškus, nors 
atsklindantis iš tolo žmonos balsas. Faroką jis pasiekė iš pat bal- 
kono: matyt, Julija norėjo pamaloninti Inspektorių Dharą jo taip 
mėgstamu Jūros bulvaro reginiu. Kartkartėmis Dharas tame balko- 
ne netgi nakvodavo - kai užsibūdavo iki vėlumos ir nebenorėdavo 
niekur judintis arba vos atvykęs į Bombėjų, kai reikėdavo iš naujo 
priprasti prie miesto kvapo. 

Dharas tikino, kad tai ir yra paslaptis, kaip jam pavyksta beveik 
akimoju prisitaikyti prie Indijos. Galėdavo būti ką tik atvažiavęs iš 
Europos, tiesiai iš gaivaus Šveicarijos oro - kuris Ciuriche, tiesa, ne- 
buvo toks jau tyras, su restoranų kvapų ir automobilių išmetamų- 
jų dujų priemaišomis, su deginamų anglių dūmais ir vos juntamu 
kanalizacijos tvaiku, - bet praleidus Bombėjuje kokias dvi ar tris 
dienas, kaip tvirtino pats Dharas, jam jau nė motais buvo miesto 
smogas ar kokie du trys milijonai lauželių, nuolat kūrenamų lūšny- 
nuose maistui ruošti, ar salzganas pūvančių atliekų kvapas, ar netgi 
sunkiai įsivaizduojamas išmatų košmaras, mat kokie keturi pen- 
ki milijonai Žmonių išsituštinti pritupia tiesiog ant šaligatvio arba 
miestą supančios jūros paplūdimiuose. Taigi bent pusės iš devynių 
milijonų miesto gyventojų šūdo tvaikas buvo justi Bombėjaus ore. 
Pačiam daktarui Daruvalai prireikdavo gerų dviejų trijų savaičių, 
kol priprasdavo prie sodraus ore tvyrančio dvoko. 

Prieškambaryje, kur tvyrojo ne išmatų, o pelėsių kvapas, gy- 
dytojas patyliukais nusispyrė sandalus, pasidėjo rankinę ir seną 
tamsiai rudą lagaminėlį su gydytojo reikmenimis. Pastebėjo, kad 
skėčiai stove nenaudoti taip seniai, kad spėjo apdulkėti - liūčių 
sezonas čia baigėsi prieš gerus tris mėnesius. Netgi pro uždarytas 
virtuvės duris smelkėsi troškinamos avienos ir dalio garnyro kva- 
pai; tai štai ką valgysime vakarienės, - ir vėl, dingtelėjo gydytojui, 
bet netgi maisto aromatas nepajėgė išsklaidyti stiprios nostalgijos, 
apnikusios daktarą Daruvalą, kai tik išgirdo žmoną kalbant vokiš- 
kai - būtent vokiškai ji šnekučiuodavosi su Dharu vienudu. 

Farokas stovėjo ir klausėsi vokiškų žodžių, pagardintų austriška 
Julijos tarsena - vien tik „iš“, niekada „ik“, - ir nejučia išvydo žmoną 
jauną, aštuoniolikos ar devyniolikos metų, kokia buvo anais laikais, 
kai jis dar rėžė apie ją sparną ir lankydavosi senuose, geltonai dažy- 
tuose jos motinos namuose Grincinge. Namuose buvo apstu byder- 
mejerio stiliaus daiktų. Vestibiulyje, šalia kabyklos, stovėjo Franco 
Grilparcerio* biustas. Svetainės sienos nukabinėtos kažkokio portre- 
tisto, maniakiškai tapiusio nekaltybe spinduliuojančius vaikų veidus, 
paveikslais, bet jaukumo atmosferą kūrė veikiau gausybė figūrėlių - 
porcelianinių paukščiukų ir sidabrinių antilopių. Farokui atmintyje 
įstrigo ana popietė, kai jis, pakėlęs cukrinę, neapdairiai nervingai 
mostelėjo ranka ir sukūlė įvairiaspalvio stiklo lempos gaubtą. 

Kambaryje būta dviejų laikrodžių. Vienas jų, užuot mušęs 
pusvalandžius, užgrodavo Lanerio valso fragmentą, o sulig va- 
landomis - kiek ilgėlesnę Štrauso valso ištrauką; kitas atitinka- 
mai atiduodavo pagarbos duoklę Bethovenui ir Šubertui — ir šis, 
nenuostabu, buvo nustatytas taip, kad lygiai minute atsiliktų nuo 
pirmojo. Farokas prisiminė, kad, kol Julija ir jos motina rinko jo 
sudaužyto gaubto šukes, pirmiausia nuskambėjo Štrauso melodija, 
paskui Šuberto. 

Kaskart, vos prisiminęs daugybę popiečių, kai drauge gerdavo 
arbatą, Farokas įsivaizduodavo, kaip turėjo atrodyti jo žmona, kai 
buvo dar paauglė. Pati ponia Dakvort būtų susižavėjusi jos apran- 


* Franz Grillparzer (1791-1872) - austrų poetas, gimęs Vienoje. 

ga. Julija mėgo vilkėti kreminės spalvos palaidinę kiek pūstomis 
rankovėmis ir aukšta, raukta apykakle. Kalbėdavosi jie vokiškai, 
mat Julijos motina gana prastai mokėjo anglų kalbą. Dar ir dabar 
Farokas ir Julija retsykiais šnekėdavosi vokiškai. Vokiečių tebebuvo 
jų meilės kalba - ta, kuria jie kuždėdavosi tamsoje. Kaip tik ta kal- 
ba Julija kadaise prisipažino jam: „Tu man labai patrauklus.“ Nors 
buvo ištisus dvejus metus ją merginęs, Farokas pajuto, kad šįsyk 
iniciatyva - jos; jam užgniaužė žadą. Jis iš paskutiniųjų graibėsi 
žodžių, kuriais galėtų suformuluoti klausimą, ar jos neglumina ge- 
rokai tamsesnė jo odos spalva, bet čia ji ėmė ir pridūrė pati: „Ypač 
tavo oda. Tavo ir mano odos derinys - toks žavus paveikslas.“ (Das 
Bild - „paveikslas, reginys“.) 

Kai kas nors tvirtina, esą vokiečių ar kuri kita kalba yra roman- 
tiška, galvojo daktaras Daruvala, tai reiškia tik tiek, kad yra patyręs 
itin malonių su ta kalba susijusių akimirkų. Tam tikrą intymumą 
jis jautė netgi klausydamasis, kaip Julija kalbasi vokiškai su Dharu, 
kurį visuomet vadindavo Džonu D. Būtent šitokį vardo variantą 
jam prilipdė tarnai, iš kurių Julija jį ir perėmė - kaip, beje, abu su 
daktaru Daruvala „perėmė“ ir pačius tarnus. 

Tai buvo jau gerokai nukaršusių senukų pora, Nalinas ir Svaru- 
pa - ją daktaro Daruvalos vaikai ir Džonas D. vadino Rupa, - vis 
dėlto pergyvenusi tiek Laudžį, tiek Meherą, kuriems tarnavo anks- 
čiau. Dabar jie dirbo pas Faroką su Julija, bet tas darbas bemaž 
prilygo pensijai - juk gydytojas su žmona taip retai atvykdavo į 
Bombėjų. Visą likusį laiką Nalinas ir Rupa tiesiog gyveno jų bute, 
dingti senukų porai? Tad abu su Julija ir nutarė: butą mėginsią 
parduoti, bet tik po senųjų tarnų mirties. Nors Farokas kartais ir 
grįždavo į Indiją, Bombėjuje beveik niekad neužsibūdavo taip ilgai, 
kad negalėtų leisti sau apsistoti kokiame nors padoriame viešbuty- 
je. Kadaise, kai vienas iš kolegų kanadiečių patraukė gydytoją per 
dantį, neva šis daugeliu atžvilgių - užkietėjęs konservatorius, Julija 
į tai atrėžė: „Farokas - anaiptol ne konservatyvus, priešingai, jis itin 
ekstravagantiškas! Jis iki šiol išlaiko butą Bombėjuje, kad buvę jo 
tėvų tarnai turėtų kur gyventi! 

Kaip tik tuo metu gydytojas nugirdo, kad Julija kažką sako apie 
Karalienės Vėrinį - šitaip vietiniai vadino išsidriekusią Jūros bul- 
varo šviesų virtinę. Pavadinimas prilipo tada, kai žibintai dar švietė 
baltai; dabar smogą prasklaidančių lempų šviesa buvo geltona. Pa- 
sak Julijos, geltonos spalvos vėrinys visiškai netiko karalienei. 

Kokia ji liko europietiška! - pagalvojo daktaras Daruvala. Jis 
nepaprastai žavėjosi, kaip jo žmona sugeba prisitaikyti prie gyve- 
nimo Kanadoje ir prie retų apsilankymų Indijoje, niekad nepra- 
rasdama senajam pasauliui būdingo jautrumo, aiškiai juntamo tiek 
jos balse, tiek įprotyje „apsirengti“ vakarienei - netgi Bombėjuje. 
Ir dabar daktaras Daruvala nesistengė nugirsti, apie ką šneka Juli- 
ja, - nebandė slapčia paklausyti svetimo pokalbio. Jis tenorėjo pa- 
siklausyti jos vokiečių kalbos - tikslios sakinių frazuotės ir minkš- 
tos tarties. Vis dėlto staiga jam dingtelėjo: jei jau Julija kalba apie 
Karalienės Vėrinį, vadinasi, tiesiog neįmanoma, kad būtų išklojusi 
Dharui trikdančias žinias; gydytojui nupuolė ūpas - tik dabar su- 
sizgribo, kaip karštai vylėsi, kad apie tai brangiajam berniukui bus 
pasakiusi žmona. 

Paskui prabilo Džonas D. Klausantis, kaip vokiškai kalba Ju- 
lija, gydytojui atlėgdavo širdis, o Inspektoriaus Dharo vokiečių 
kalba gerokai glumino. Kai jis šnekėdavo vokiškai, Farokas neju- 
čia suabejodavo, ar tai tikrai tas pats, puikiai pažįstamas Džonas 
D.; daktaras Daruvala kaskart sunerimdavo išgirdęs, kad vokiškai 
Dharas kalba nepalyginti energingiau nei angliškai. Gydytojui tai 
tarytum ženklino juodu atskyrusį atstumą. Kita vertus, Dharas 
juk mokėsi Ciuricho universitete, be to, ir didžiąją gyvenimo dalį 
praleido Šveicarijoje. O ir rimtu (tegul ne taip plačiai pagarsėju- 
siu) savo teatro aktoriaus darbu - jis vaidino Ciuricho „Schaus- 
pielhaus, dramos teatre, - Džonas Daruvala didžiavosi kur kas 
labiau nei neįtikėtinos komercinės sėkmės susilaukusiu Inspekto- 
riaus Dharo vaidmeniu. Tad argi ne savaime suprantama, kad jis 
nepriekaištingai kalba vokiškai? 

Be to, kalbantis su Julija Dharo balse nebuvo justi nė šlakelio 
sarkazmo. Farokas pajuto, kaip vėl krusteli jo esybės gelmėse nuolat 
tūnantis pavydas. Džonas D. Juliją myli labiau nei mane, pagalvojo 

daktaras Daruvala. Nepaisant viso to, ką jo labui esu nuveikęs! Ši 
mintis tvokstelėjo labai jau tėvišku kartėliu, ir gydytojas susigėdo. 

Jis tylutėliai smuko į virtuvę, kur, regis, niekad nesibaigsian- 
čio pasiruošimo vakarienei sambrūzdis užgožė išlavintą aktoriaus 
balsą. Be to, iš pat pradžių Farokas (klaidingai) pamanė, kad Dha- 
ras tiesiog kažką atsakė į Julijos žodžius apie Karalienės Vėrinį. Bet 
paskui daktaras Daruvala išgirdo minimą savo vardą - Dharas pa- 
sakojo aną seną istoriją, „kaip Farokas nusivedė mane pasižiūrėti 
dramblių jūroje“. Nieko daugiau gydytojas nebenorėjo girdėti, mat 
baiminosi priekaištingos intonacijos, kuri buvo justi Džono D. bal- 
se ir, matyt, siejosi su ano įvykio prisiminimais. Brangusis berniu- 
kas, atrodo, bus prisiminęs laikus, kai per Ganešo šventę - Čatur- 
ti - kartą mirtinai persigando; tądien atrodė, kad bene pusė miesto 
suplūdo į Čaupačio paplūdimį ir panardino į vandenį drambliagal- 
vio dievo Ganešo stabus. Farokas nebuvo iš anksto paruošęs vaiko 
tai orgazmą primenančiai ekstazei, kuri per šventę apima minią, 
juo labiau nebuvo perspėjęs dėl dramblio galvų dydžio - kai kurios 
buvo netgi didesnės už tikro dramblio galvą. Šią iškylą Farokas įsi- 
minė kaip pirmą ir vienintelį kartą, kai matė Džoną D. ištiktą iste- 
rijos. Brangusis berniukas spiegė: „Jie skandina dramblius! Dabar 
drambliai supyks!“ 

Tik pamanykite, o juk Farokas priekaištavo senajam Laudžiui, 
kam pernelyg sergsti vaiką, augina šiltnamio sąlygomis. „Jeigu nie- 
kur jo nesivesi, nebent į Dakvorto klubą, - nepatenkintas kalbėjo 
Farokas tėvui, - ką užaugęs jis žinos apie Indiją?“ Koks, pasirodo, 
buvau veidmainis! - dabar pagalvojo daktaras Daruvala, mat vi- 
same Bombėjuje nepažinojo kito žmogaus, kuris nuo Indijos būtų 
pasislėpęs taip sėkmingai, kaip jis pats, nulindęs į Dakvorto klu- 
bą - ir šitaip daugelį metų. 

Tada jis buvo nusivedęs aštuonerių metų vaiką į Čaupačio paplū- 
dimį pasižiūrėti minios: šimtai tūkstančių žmonių nardino savojo 
drambliagalvio dievo stabus į jūrą. Kažin, ko jis tada tikėjosi iš vaiko, 
kaip, jo manymu, visa tai turėjo pasirodyti berniukui? Buvo tikrai 
ne tinkamiausias metas aiškinti britų draudimą „būriuotis“ - tą siu- 
tinantį bet kokių bandymų susitelkti draugėn suvaržymą. Isterijos 

ištiktas aštuonmetis buvo dar per mažas, kad suprastų šią simbolinę 
išraiškos laisvės demonstraciją. Paėmęs vaiką ant rankų, Farokas dar 
bandė irtis per minią prieš srovę, bet vis daugiau Viešpaties Ganešo 
stabų grūdosi priešinga kryptimi, stumdami juos atgal prie jūros. 

— Tai tik šventė, - kuždėjo Farokas vaikui į ausį. - Tai ne maištas. 

Jautė, kaip berniukas visas dreba jo glėbyje. Tąsyk gydytoją visu 
svoriu prislėgė suvokimas, kaip menkai jis nutuokia ne tik apie In- 
diją, bet ir apie tai, kokie jautrūs yra vaikai. 

O dabar jam parūpo, ar tik Džonas D. nesako Julijai: „Toks yra 
mano pirmasis prisiminimas apie Faroką.“ Juk aš ir šiandien klam- 
pinu brangųjį berniuką į bėdą, dingtelėjo daktarui Daruvalai. 

Gydytojas pabandė prasiblaškyti kyštelėjęs nosį į didžiulį dalio 
katilą. Rupa jau kažin kada buvo sudėjusi į puodą avieną, tad pa- 
priekaištavo už vėlavimą - netiesiogiai, esą kokia laimė, kad pervi- 
rusi aviena vis tiek skani. 

- Tik ryžiai sukietėjo, - liūdnai pridūrė. 

Niekad neprarandantis optimizmo senasis Nalinas pamėgi- 
no praskaidrinti gydytojui nuotaiką. Kliūvančiu liežuviu išdrožė 
angliškai: 

— Užtat alaus daug! 

Daktaras Daruvala pasijuto kaltas ir dėl to, kad namuose vi- 
suomet pilna alaus; gydytojo pajėgumas siurbti alų jau kėlė nerimą 
jam pačiam, o ir Dharas, regis, galėjo maukti be saiko. Kadangi 
apsipirkti visuomet eidavo Nalinas su Rupa, daktaras Daruvala ir 
vėl pasijuto kaltas pagalvojęs apie du senukus, tempiančius šitiek 
sunkių butelių. O dar tas nelemtas liftas: tarnams, taigi ir Nalinui 
su Rupa, nevalia kilti viršun liftu. Net apsikrovę alaus buteliais, gar- 
baus amžiaus tarnai buvo priversti rabždintis laiptais. 

- Žinučių irgi daug! - pridūrė Nalinas. 

Senukas nepaprastai žavėjosi naujuoju automatiniu atsakikliu. 
Julija primygtinai reikalavo įsitaisyti atsakiklį, mat, jei prireikdavo 
perduoti kokią žinią, tuodu buvo tiesiog beviltiški - nesugebėdavo 
tiksliai užrašyti telefono numerių, rašydami pavardes priveldavo 
klaidų. Tad dabar, kai atsiliepdavo aparatas, senukas klausydavosi 
užgniaužęs kvapą, nes jo nebeslėgė jokia atsakomybė. 

Farokas pasiėmė butelį alaus. Butas staiga pasirodė toks ankš- 
tas. Toronte Daruvalai priklausė didžiulis namas. O Bombėjuje, 
norėdamas patekti į miegamąjį ir vonią, gydytojas turėjo pirštų 
galais sėlinti per svetainę, kuri drauge buvo ir valgomasis. Tačiau 
Dharas ir Julija vis dar šnekučiavosi balkone - Faroko jie nepaste- 
bėjo. Džonas D. kaip tik pasakojo patį svarbiausią istorijos epizodą; 
Juliją jis visada prajuokindavo. 

- Jie skandina dramblius! - proverksmiais suriko Džonas D. - 
Dabar drambliai supyks! 

Daktaras Daruvala nė manyt nebūtų pamanęs, kad vokiškai ši- 
tai skamba visai natūraliai. 

Jeigu paleisiu vandenį į vonią, mąstė Farokas, jie išgirs ir su- 
pras, kad aš namie. Verčiau skubomis apsiprausiu kriauklėje, nu- 
tarė gydytojas. Jis išskleidė ant lovos švarius baltus marškinius. 
Pasirinko savo stiliui nebūdingą rėksmingų spalvų kaklaraištį su 
ryškia žalia papūga - kadaise per Kalėdas jį gydytojui padovanojo 
Džonas D.; eidamas į viešumą Farokas nė už ką tokio nepasirištų. 
Pats nesuvokė, kaip šis kaklaraištis bent jau pagyvina jo tamsiai 
mėlyną kostiumą. Bombėjuje tokia apranga - tikras absurdas, ypač 
vakarieniaujant namie, bet Julija yra Julija. 

Nusiprausęs gydytojas skersomis dirstelėjo į automatinį atsa- 
kiklį - šio lemputė žybčiojo. Farokas nesivargino skaičiuoti, kiek 
pranešimų jo laukia. Tiktai nesumanyk klausytis jų dabar, perspėjo 
pats save. Tačiau įjunkis delsti jau buvo įsišaknijęs giliai; kai jis pri- 
sidės prie Džono D. ir Julijos, pokalbis anksčiau ar vėliau neišven- 
giamai pasuks nemalonia linkme - apie Džono D. dvynį. Vis dar 
stengdamasis atitolinti tą akimirką, Farokas apsidairė, ir žvilgsnis 
užkliuvo už laiškų krūvelės ant rašomojo stalo. Tikriausiai Dharas 
bus apsilankęs studijoje ir parsinešęs gerbėjų laiškus, kurių daugu- 
ma iš tiesų buvo nekentėjų laiškai. 

Jųdviejų seniai buvo sutarta, kad užduotis atplėšti ir perskai- 
tyti korespondenciją teks daktarui Daruvalai. Nors laiškai būda- 
vo adresuoti Inspektoriui Dharui, jų turinys dažniausiai su pačiu 
Dharu nebūdavo susijęs; užuot išsakę nuomonę apie jo vaidybą ar 
gebėjimą pataikyti žiopčioti pagal tekstą, gerbėjai narstydavo per- 

sonažą arba taršydavo kurį nors konkretų filmo epizodą. Kadangi, 
visų nuomone, filmų scenaristas buvo pats Dharas, kartu jis - ir 
savojo personažo kūrėjas, būtent autoriui ir kliuvo pats karščiau- 
sias laiškų rašytojų įniršis; antpuoliai buvo nukreipti į žmogų, kuris 
visa šitai sugalvojo. 

Anksčiau, kol dar nebuvo pasipylę grasinimai mirtimi, o ypač - 
kol kažkas realiame gyvenime nebuvo pradėjęs skersti tikrų pros- 
titučių, daktaras Daruvala pernelyg nesiskubindavo skaityti tokios 
korespondencijos. Tačiau kai plačiai pasklido gandas, esą serijinis 
narvinių žudikas mėgdžioja žmogžudystes, matytas filme, Inspek- 
toriaus Dharo gerbėjų laiškų tonas pasikeitė, ir anaiptol ne į gera. 
Tad dabar, prisimindamas dar ir pono Lalo nužudymą, daktaras 
Daruvala jautėsi privaląs peržiūrėti laiškus, ar neaptiksiąs kokių 
nors grasinimų. Užmetė akį į nemenką pluoštą ir susimąstė, ar, at- 
sižvelgus į aplinkybes, nederėtų paprašyti Dharo ir Julijos pagalbos 
visus juos perskaityti. Tarytum ir be to bendras jų vakaras nežadėtų 
būti gana nelengvas! Gal vėliau, nutarė Farokas, jeigu pokalbis sa- 
vaime pakryps ta linkme. 

Vis dėlto rengdamasis gydytojas tiesiog negalėjo visai nepaisyti 
įkyraus atsakiklio lemputės mirkčiojimo. Ką gi, pagalvojo rišdama- 
sis kaklaraištį, juk nebūtina tuojau pat kam nors ir atskambinti ir 
taip sugaišti dar daugiau laiko. Juk nieko bloga nenutiks, jeigu jis 
paprasčiausiai išklausysiąs, kas ką norėjo jam pasakyti, - dabar ga- 
lėtų tik skubomis užsirašyti, kas skambino, o pats paskambinti vė- 
liau. Farokas suskato ieškoti popieriaus lapelių ir tušinuko, bet juos 
surasti nesukeliant triukšmo buvo anaiptol ne lengva užduotis, nes 
mažytis miegamasis buvo grūste prigrūstas jo paveldėtų trapių, 
skimbčiojančių Viktorijos epochos niekučių, parsigabentų iš bu- 
vusių Laudžio namų Ridž Roude. Tiesa, pasiėmė tik tai, ko širdis 
neleido atiduoti į aukcioną, bet vis tiek net rašomasis stalas buvo 
apkrautas vaikystės smulkmenomis, o kur dar trijų dukterų nuo- 
traukos; visos trys buvo ištekėjusios, tad ant stalo teko sutalpinti ir 
jų vestuvių nuotraukas, ir dar pulkelio vaikaičių portretus. Buvo ten 
ir kelios labiausiai jam patinkančios Džono D. nuotraukos: Džonas 
D., skriejantis slidėmis nuo kalno Vengene ir Klosterse, šliuožian- 

tis Pontrezinoje, iškylaujantis Cermate, - taip pat keletas įrėmintų 
Ciuricho „Schauspielhaus“ spektaklių, kuriuose Džonas Daruvala 
atliko pagrindinį ar antraplanį vaidmenį, programėlių. Jis vaidino 
Žaną Strindbergo „Fraulein Julie“, Kristoferį Mahoną Džono Mi- 
lingtono Singo „Ein wahrer Held“, Achilą Heinricho fon Kleisto 
„Penthesilea“, Fernandą Gėtės „Stella“, Ivaną Čechovo „Onkel Van- 
ja“, Antonijų Šekspyro „Der Kaufmann von Venecia“ - anksčiau 
tame pačiame spektaklyje vaidino Basanijų. Šekspyras vokiškai Fa- 
rokui skambėjo itin keistai. Gydytoją gerokai prislėgė mintis, kad 
yra visai praradęs ryšį su savo romantiškųjų metų kalba. 

Galų gale jis rado tušinuką. Tada pastebėjo ir lapelių pluoštą, 
prispaustą sidabrine Ganešo, dar kūdikio, statulėle; mažytis dievas 
su dramblio galva sėdėjo ant motinos, žmonių padermės moters 
Parvatės, kelių - atrodė toks mielas. Deja, dėl groteskiškos reakci- 
jos į „Inspektorių Dharą ir narvinių žudiką“ Farokui darėsi bloga 
vos pagalvojus apie dramblius. Tačiau dėl to bjaurėtis šiuo dievu 
buvo neteisinga: juk Ganešo tik galva buvo dramblio, užtat ketu- 
rios rankos - visai žmogiškos, su žmogiškomis plaštakomis, taip 
pat ir dvi kojos - su žmogiškomis pėdomis. Be to, Viešpats Ganešas 
turėjo tik vieną iltį; tiesa, antrą, nulaužtąją, dievas kartais laikydavo 
kurioje nors iš keturių rankų. 

Ganešas iš tikrųjų visiškai nebuvo panašus į tą nederamai 
linksmą dramblį, serijinio žudiko skiriamąjį ženklą naujausiame 
Inspektoriaus Dharo filme - lyg ir labai jau netinkamą piešinėlį, 
kurį filmo žmogžudys nutepliodavo paskerstoms prostitutėms ant 
pilvo. Tasai dramblys nebuvo joks dievas. Be to, tasai dramblys tu- 
rėjo abi sveikutėles iltis. Tačiau daktarą Daruvalą vis tiek tiesiog 
purtė nuo dramblių, kad ir kokie šie būtų. Gydytojas apgailestavo 
taip ir nesusizgribęs paklausti komisaro pavaduotojo Patelio apie 
paveikslėlius, kuriuos piešė tikras žudikas, mat žiniasklaidai poli- 
cija atskleidė tik tiek, kad tikrojo nusikaltėlio ir serijinio piešėjo 
menas - „akivaizdi variacija filmo tema“. Ką tai galėjo reikšti? 

Šis nerimastingas klausimas smelkė daktarą Daruvalą iki šir- 
dies gelmių; jis net sudrebėdavo prisiminęs, kas įžiebė mintį su- 
kurti žudiką piešėją. Įkvėpimo gydytojas sėmėsi ne iš kur kitur, 

o iš tikro panašaus atvejo — tikro piešinio ant tikros žmogžudystės 
aukos pilvo. Prieš gerus dvidešimt metų daktarui Daruvalai teko 
atlikti patologo anatomo pareigas nusikaltimo vietoje - nusikalti- 
mo, kuris taip ir nebuvo atskleistas. O štai policija tvirtino, neva 
mo scenaristas juk žinojo, iš kur šį sumanymą „pasiskolino“ pats. 
Farokas nugvelbė dramblį iš žudiko, ką žinosi - galbūt to paties 
žudiko. O jei taip, nusikaltėlis juk negali nežinoti, kad naujausias 
Inspektoriaus Dharo filmas pamėgdžiojo jį, ar ne? 

Visa tai netelpa galvoj, kaip visada, nusprendė daktaras Daru- 
vala. Ir dar nutarė, kad šia informacija reikėtų pasidalyti su detek- 
tyvu Pateliu, - nors menkai tikėtina, bet gali būti, kad komisaro 
pavaduotojas pats to dar neiššniukštinėjo. Vis dėlto... o iš kur jam 
žinoti? - čia pat paprieštaravo sau Farokas. Polinkis ginčytis su sa- 
vimi buvo kone antrasis gydytojo prigimimas. Dakvorto klube ko- 
misaro pavaduotojo šaltakraujiškumas daktarui Daruvalai padarė 
įspūdį, negana to, gydytojas niekaip negalėjo išsklaidyti nuojautos, 
kad detektyvas Patelis kažką nuslėpė. 

Visas šias nemalonias mintis Farokas nuvijo taip pat staigiai, 
kaip jos buvo jį apnikusios. Atsisėdęs prie pat atsakiklio, prisuko 
garsą, tada spustelėjo mygtuką. Vis dar tūnodamas pasislėpęs, slap- 
tasis scenaristas ėmė klausytis pranešimų. 


Pirmo aukšto šunys 


Vos išgirdęs verksmingą Randžito balsą, daktaras Daruvala pasi- 
gailėjo net ir vienos Dharo bei Julijos draugijos minutės, paauko- 
tos atsakikliui išklausyti. Nors buvo keleriais metais vyresnis už 
gydytoją, Randžitas iki šiol puoselėjo nepagrįstus lūkesčius, be to, 
neprarado ir jaunatviško polinkio viskuo piktintis; nepamatuotų 
lūkesčių išraiška buvo nesiliaujantis pažinčių skelbimų siuntinė- 
jimas, o tokia veikla, bent daktaro Daruvalos nuomone, visiškai 
nederėjo mediko sekretoriui, įkopusiam į septintą dešimtį. Ran- 
džito „jaunatviškas polinkis piktintis“ labiausiai atsiskleisdavo at- 

sakymuose toms moterims, kurios, sykį su juo susitikusios, nedels- 
damos atstumdavo. Aišku, Randžitas nuolat netyrinėjo vedybinių 
skelbimų nuo pat tų laikų, kai ėmėsi šitaip ieškoti nuotakos dar 
senojo Laudžio laikais. Anuomet, po nesuskaičiuojamų sekinančių 
pokalbių, jis vis dėlto rado ko ieškojęs ir sėkmingai vedė - netgi 
gerokai iki Laudžio žūties, tad daktaras Daruvala vyresnysis dar 
spėjo pasidžiaugti ankstesniuoju, „priešskelbiminiu“ sekretoriaus 
stropumu. 

Tačiau Randžito žmona neseniai pasimirė, o jam pačiam liko 
vos keletas metų iki pensijos. Jis vis dar dirbo luošų vaikų ligoninės 
chirurgijos skyriuje, be to, visuomet talkindavo Farokui, kai kana- 
dietis atvykdavo į Bombėjų padirbėti garbės chirurgu konsultantu 
ir jam reikėdavo sekretoriaus. Taigi dabar Randžitas nusprendė, 
kad jau atėjo metas vesti antrą kartą. Delsti, jo manymu, nieku 
gyvu nebuvo galima, mat jis darė kur kas jaunesnio vyro įspūdį 
prisistatydamas dirbančiu mediko sekretoriumi, užuot buvęs pri- 
verstas prisipažinti esąs jau išėjęs į pensiją; siekdamas apsidrausti 
pastarojo meto vedybiniuose skelbimuose jis stengėsi pabrėžti ir 
savo pareigas, ir artėjančią pensiją, tvirtindamas kol kas „neblogai 
uždirbąs“ ir „turįs vilčių anksti išeiti į pensiją ir pasinerti į itin ak- 
tyvų gyvenimą. 

Būtent tokios formuluotės kaip „pasinerti į itin aktyvų gyveni- 
mą pastarojo meto Randžito vedybiniuose skelbimuose, daktaro 
Daruvalos nuomone, skambėjo tiesiog nepadoriai, negana to, Ran- 
džitas dar ir melavo išsijuosęs. Mat dėl strategijos, kurios laikėsi 
„The Times of India“, - būsimieji jaunikiai ir nuotakos, skelbimų 
autoriai, turėjo teisę neatskleisti savo tapatybės, kad išsaugotų šiokį 
tokį konfidencialumą, - Randžitui atsivėrė galimybė išspausdin- 
ti gerus penkis šešis skelbimus to paties sekmadieninio numerio 
pažinčių skyrelyje. Randžitas suuodė, kad šiais laikais populiaru 
tvirtinti, esą „kasta - ne kliūtis, bet vis dar populiaru ir prisistaty- 
ti brahmanų kastos hinduistu - „paisančiu kastų ir religingų; bū- 
simųjų jaunavedžių suderinamumas pagal horoskopą - būtinas“. 
Tad Randžitas lyg niekur nieko vienu metu pateikdavo bent kelis 
savo paties variantus. O Farokui pasiaiškino ieškąs pačios geriau- 

sios žmonos, nesvarbu, paisančios kastų ar ne, religingos ar ne. Tad 
kodėl nepasinaudojus proga susipažinti su visomis įmanomomis 
kandidatėmis? 

Taip negailestingai įtrauktas į Randžito piršlybų reikalus, 
daktaras Daruvala jautėsi nesmagiai. Kiekvieną mielą sekmadie- 
nį Farokas ir Julija uoliai perskaitydavo „The Times of India“ ve- 
dybinių skelbimų puslapius. Juodu rungdavosi, katram pavyks 
išgliaudyti visus Randžito skelbimus. Bet šis, atsakiklyje paliktas, 
Randžito pranešimas su vedybomis nebuvo susijęs. Jau nebe pir- 
mą kartą senstelėjęs sekretorius skambino norėdamas pasiskųsti 
„žemaūgio žmona“. Šitaip, su aitria panieka, jis vadino Dipą, kurią 
smerkė iš visos širdies, - tokius jo jausmus suprastų nebent po- 
nas Setna. Daktaras Daruvala net susimąstė, bene visiems medikų 
sekretoriams būdingas toks žiaurumas ir atsainumas kiekvienam, 
siekiančiam gydytojo dėmesio. O gal šitokį priešiškumą sukeldavo 
tik nuoširdus rūpestis dėl gydytojų, kad šie nešvaistytų vėjais savo 
brangaus laiko? 

Tiesa, Randžito nė negalima pernelyg kaltinti. Dipa iš tikrųjų 
gaišino daktaro Daruvalos laiką. Paskambino norėdama susitarti 
dėl pabėgusios mažametės prostitutės apžiūros iš pat ryto - pa- 
skambino dargi anksčiau, nei Vinodas įkalbėjo gydytoją išvis pri- 
imti tą naujausią pono Gargo gatvinių mergelių pulko priedėlį. 
Randžitas pacientę apibūdino kaip „asmenį, neva neturintį kaulų", 
mat Dipa kalbėdama su juo, be jokios abejonės, pavartojo cirko 
terminą „bekaulė“. Randžitas nesidrovėdamas išklojo visą panieką, 
kurią jautė žemaūgio žmonos žodynui. Kiek sugebėjęs suprasti iš 
Dipos nusakymo, toji mažametė prostitutė neva gali būti iš gryno 
plastiko - „dar vienas medicininis stebuklas, be to, ji, aišku, dar ir 
nekalta , - užbaigė Randžitas pašaipų pranešimą. 

Kitas pranešimas buvo jau nebešviežias, jį paliko Vinodas. Že- 
maūgis skambino veikiausiai tuomet, kai Farokas tebesėdėjo Da- 
kvorto klubo Damų sode. Ir žinia iš tikrųjų buvo skirta ne gydyto- 
jui, o Inspektoriui Dharui. | 

„Mūsų mylimas inspektorius man sako, kad šiąnakt pernakvo- 
ja jūsų balkone, - kalbėjo žemaūgis. - Bet jeigu persigalvoja, aš 

dabar tiesiog važinėjuos, na, žinai, stumiu laiką. Jeigu inspektorius 
manęs pageidauja, jis juk pažįsta „Tadž Mahalo“ ir „Oberojaus“ 
durininkus, na, supranti, reiškiu, kad gali palikti jiems žinutę. Aš 
turiu tokį žmogų paimti vėlyvą naktį iš „Šlapiojo kabareto“, - prisi- 
pažino Vinodas, - bet taip turi įvykti, kai tu miegi. Rytą atvažiuoju 
tavęs paimti kaip visada. Beje, dabar skaitau žurnalą, kuriame esu 
ir aš!“ - užbaigė Žemaūgis. 

Vieninteliai žurnalai, kuriuos skaitydavo Vinodas, buvo kino 
leidiniai — ten jis garsenybių nuotraukose retsykiais išvysdavo ir 
save, tarkime, atidarantį kurio nors iš savo „Ambasadorių“ dureles 
Inspektoriui Dharui. Ant durelių puikuodavosi didžioji „T“ raudo- 
name apskritime - taksi ženklas, ir žemaūgio bendrovės pavadini- 
mas, tiesa, dažniausiai bent iš dalies užstotas: 


VINODO „MĖLYNASIS NILAS“, LTD 


Kaip priešingybė „didžiajam“, pagalvojo Farokas. 

Dharas buvo vienintelė kino žvaigždė, važinėjanti Vinodo tak- 
si; žemaugis labai džiaugdavosi kartkartėmis pakliūdamas į kino 
paskalų žurnalų puslapius drauge su savo „mylimu inspektoriumi . 
Vinodas vis dar puoselėjo viltį, kad Dharo pavyzdžiu paseks ir kitos 
kino žvaigždės, bet Dimpla Kapadija ir Džaja Prada, Pudža Bedi ir 
Pudža Bhat - ką jau kalbėti apie Čankį Pandėjų ir Sanį Deolą, Mad- 
huri Diksit ir Mun Mun Sen, taip pat ir daugybę kitų, visų nesumi- 
nėsi, - visi kaip vienas nenorėjo naudotis žemaūgio „prabangiųjų“ 
taksi paslaugomis. Galbūt manė, kad jei kas pamatys juos Dharo 
galvažudžio draugijoje, tai pakenks jų reputacijai. 

O dėl „pasivažinėjimo“ pirmyn atgal tarp „Oberojaus“ ir „Tadž 
Mahalo' viešbučių - tai tiesiog buvo paranki teritorija, kur Vino- 
das mėgo papildomai uždarbiauti. Visi durininkai atpažindavo že- 
maūgį ir mandagiai su juo elgdavosi, mat Dharas, kai tik atvykdavo 
į Bombėjų, apsistodavo ir „Oberojuje“, ir „Tadž Mahale“. Užsisakęs 
apartamentus abiejuose viešbučiuose, Dharas užsitikrindavo ne- 
priekaištingą aptarnavimą; kol „Oberojus“ ir „Tadž Mahalas“ žino- 
jo esą konkurentai, tiek vienas, tiek kitas viešbutis nėrėsi iš kailio, 

kad niekas neįkištų nosies į asmeninį Dharo gyvenimą. Viešbučių 
samdyti sekliai be ceremonijų nugindavo autografų prašinėtojus ar 
kitus įžymybių medžiotojus, o tiek vieno, tiek kito viešbučio regis- 
tratūroje, jei nežinodavai slaptažodžio, kuris dar ir nuolat keisda- 
vosi, sulaukdavai atsakymo, kad kino žvaigždė čia negyvena. 

Sakydamas, kad „stumia laiką“, Vinodas turėjo omeny, jog ban- 
do papildomai pasipinigauti. Akylas žemaugis kaipmat pastebėda- 
vo nelaimėlius turistus tiek vieno, tiek kito viešbučio fojė - tuojau 
ir pasisiūlydavo nuvežti svetimšalius į kokį gerą restoraną ar bet 
kur kitur, kur tik pageidausią. Be to, Vinodas buvo apdovanotas 
gebėjimu uoste užuosti tokius turistus, kuriems jau teko važiuoti 
taksi ir prisiminimai liko, švelniai tariant, ne patys geriausi - tokie 
paprastai sunkiai atsispirdavo pagundai sėsti į „prabangų taksi. 

Daktaras Daruvala suprato, kad žemaūgis vargiai prasimaitintų 
vežiodamas vien tiktai jį ir Dharą. Kitas nuolatinis klientas, po- 
nas Gargas, net dar dažniau naudojosi Vinodo taksi paslaugomis. 
Be to, Farokas žinojo apie žemaūgio įjunkį „palikti žinutę - pa- 
sinaudojęs garsiu Inspektoriaus Dharo vardu ir įžymybės statusu, 
Vinodas nepraleido progos užmegzti draugiškų ryšių su „Obero- 
jaus“ ir „Tadž Mahalo“ durininkais. Tai buvo vienintelis Vinodui 
prieinamas būdas, tegu ne itin patogus, dirbti „pagal iškvietimą. 
Mobiliųjų telefonų Bombėjuje dar nebuvo, automobilių telefonai - 
irgi negirdėtas dalykas: privačių taksi versle tai buvo išties nemaža 
kliautis, dėl kurios Vinodas nepailsdavo skųstis. Tiesa, egzistavo 
radijo ryšiu veikiantys pranešimų gavikliai ir vadinamieji „pypliai“, 
bet jais naudotis žemaūgis nenorėjo. 

— Aš jau verčiau kaip nors išsilaikysiu, - tvirtino Vinodas, su- 
prask, jis verčiau sulauksiąs tos dienos, kai mobilieji telefonai kils- 
telės jo taksi verslą į dar neregėtas aukštumas. 

Taigi jei Farokas ar Džonas D. pageidavo žemaūgio taksi, palik- 
davo jam skirtą žinutę „Tadž Mahalo' ir „Oberojaus“ durininkams. 
Tačiau Vinodas skambino ir dėl kitos priežasties. Jis itin nemėgo 
atvažiuoti prie daktaro Daruvalos namų nepranešęs: vestibiuly- 
je telefono nebuvo, o Vinodas nesutiko laikyti savęs „tarnu“ - tai 
yra nė už ką nesutiko kopti laiptais. Kai prireikdavo kopti laiptais, 

žemaūgiškumas staiga tapdavo rimta kliūtimi. Daktaras Daruvala 
Vinodo labui išsakė savo nepasitenkinimą gyventojų bendrijai. Iš 
pradžių Farokas bandė remtis argumentu, esą žemaūgis yra luo- 
šys, o neįgaliųjų nedera versti kopti laiptais. Į tai gyventojų ben- 
drija atsakė, kad neįgalieji neturėtų būti tarnai. Daktaras Daruvala 
paprieštaravo, esą Vinodas - nepriklausomas verslininkas, neturi 
jokio viršininko ir niekam netarnauja. Šiaip ar taip, jis buvo netgi 
privačios taksi bendrovės savininkas. Vairuotojas yra tarnas - toks 
buvo gyventojų bendrijos nuosprendis. 

Nepaisydamas tos absurdiškos taisyklės, Farokas jau ka- 
dai buvo pasakęs Vinodui: jei šiam kada nors prireiktų užsukti 
į Daruvalų butą šeštame aukšte, tegul keliasi tuo draudžiamuo- 
ju gyventojų liftu. Bet, kai tik Vinodas vestibiulyje laukdavo lifto, 
jį - kad ir koks vėlyvas būtų metas - kaipmat suuosdavo pirmo 
aukšto šunys. Kažkodėl pirmo aukšto gyventojai laikė neįtikėti- 
ną gausybę šunų - čia jų buvo daugiau nei bet kuriame kitame 
aukšte. Nors gydytojas nelabai norėjo tikėti Vinodo versija - esą 
visi šunys neapkenčia visų žemaūgių, - vis dėlto pats taip ir ne- 
sugebėjo rasti jokio moksliškai pagrįsto paaiškinimo, kodėl visi 
pirmo aukšto šunys staiga nubusdavo ir pasiusdavo skalyti, kai tik 
Vinodas laukdavo draudžiamojo lifto. 

Taigi kad ir kokia tai būtų varginanti užduotis, Vinodui būtinai 
reikėjo sutarti tikslų laiką, kada paimsiąs Faroką ar Džoną D., - 
tada žemaugis galėdavo laukti savo „Ambasadoriuje“ gatvėje prie 
durų arba artimiausiame skersgatvyje, nė kojos nekeldamas į 
daugiabučio vestibiulį. Be to, vėlyvas ir gana triukšmingas pirmo 
aukšto šunų dėmesys Vinodui gerokai trikdė trapią daugiabučio 
ekosistemą, o Faroko santykiai su gyventojų bendrija ir šiaip jau 
buvo pakankamai įtempti - prieštaraudamas visuotinei nuomonei 
dėl „lifto problemos“, jis gerokai užmynė ant nuospaudos kitiems 
namo gyventojams. 

Gydytojas buvo visiems žinomo didžio žmogaus sūnus, negana 
to, dar ir didžio žmogaus - visiems žinomos žmogžudystės aukos - 
sūnus, ir tai tik įliejo alyvos į nepalankumo daktarui Daruvalai 
ugnį. O tai, kad jis gyveno užsienyje ir vis tiek įstengė išlaikyti butą, 

kuriame buvo įsikūrę jo tarnai, pats ten nepasirodydamas kitąsyk 
ištisus metus ar kelerius, populiarumo jam tikrai nepridėjo - jei 
nepasakius, kad kaimynai jo tiesiog atvirai neapkentė. 

Atrodė, kad šunis išties drąsiai galima kaltinti žemaūgių diskri- 
minavimu, bet tai buvo ne vienintelė priežastis, dėl kurios daktaras 
Daruvala jų nepakentė. Beprotiškas jų skalijimas labiausiai trikdė 
gydytoją todėl, kad buvo visiškai iracionalus, o bet koks iraciona- 
lumas Farokui skaudžiai primindavo viską, ko jis taip ir neįstengė 
suprasti apie Indiją. 

Dar tą pat rytą vos išėjęs į balkoną gydytojas išgirdo, kaip kai- 
mynas iš penkto aukšto, daktaras Malikas Abdulas Azizas - pavyz- 
dinis „Aukščiausiojo tarnas - meldžiasi savajame balkone, aukštu 
žemiau. Kai nakvodavo balkone, Dharas rytais neretai prisipažin- 
davo Farokui, esą pasijunta paguostas ir nuramintas, kai pabudęs 
pirmiausia išgirsta daktaro Azizo maldą. 

— Tegul bus pašlovintas Alachas, pasaulio Viešpats, - tiek dak- 
taras Daruvala netgi suprato. 

Toliau ėjo kažkokia frazė apie „teisingą kelią . Tai buvo tyra, 
nuoširdi malda - Farokui ji patiko, jis seniai žavėjosi ir daktaru 
Azizu dėl tokio tvirto tikėjimo. Bet daktaro Daruvalos mintys nuo 
religijos netikėtai pasisuko politikos kryptimi, mat čia pat jis pri- 
siminė tuos agresyvius skelbimus, kurių matė gausiai prikabinėta 
mieste. Skelbimų turinys buvo iš esmės priešiškas, nors iš pažiūros 
grynai religinis. 


ISLAMAS - VIENINTELIS 
TEISINGAS KELIAS VISAI ŽMONIJAI 


Ir tai - ne pats blogiausias variantas, dar labiau šiurpino Ši- 
vos armijos šūkiai, griaudėjantys po visą Bombėjų. (MAHARAGŠ- 
TRA- MAHARAŠTRIEČIAMS. Arba: SKELBK IŠDIDŽIAI: 
AŠ - HINDUISTAS.) 

Kažkokia bjaurastis sudrumstė maldos tyrumą. Netgi tokį gar- 
bų vienumoje besimeldžiantį žmogų kaip daktaras Azizas, kuris 
maldos kilimėlį pasitiesdavo savo balkone, tarytum suteršė kažkie- 

no pastangos atversti visus į savo tikėjimą, jo grynumą sumaitojo 
politika. Jei ši beprotybė turėtų garsinę išraišką, Farokas žinojo, 
koks tas garsas būtų - niekuo nepagrįstas šunų skalijimas. 


Neoperuotinas 


Visame daugiabutyje kaip tik daktaras Daruvala ir daktaras Azizas 
dažniausiai keldavosi anksčiau už visus; abiejų laukdavo operaci- 
jos (daktaras Azizas buvo urologas). Jis kiekvieną rytą meldžiasi, 
pagalvojo Farokas, ir man derėtų daryti tą pat. Tą rytą jis manda- 
giai palaukė, kol musulmonas baigs. Galiausiai sučežėjo daktaro 
Azizo šlepetės, jis suvyniojo maldos kilimėlį, o daktaras Daruvala 
tuo metu sklaidė anglikonų maldyną „Book of Common Prayer“. 
Farokas ieškojo ko nors tinkamo ar bent atpažįstamo. Jam buvo 
gėda, kad krikščioniškasis jo įkarštis, rodės, traukiasi į praeitį, o gal 
baigė užgesti net pats tikėjimas. Šiaip ar taip, atsiversti į krikščiony- 
bę kadaise jį paakino ne toks jau reikšmingas stebuklas, tad dabar 
gal reikėtų dar kokio stebukliuko, iš kurio Farokas galėtų pasisemti 
įkvėpimo? Daktaras Daruvala sumojo, kad dauguma krikščionių 
tiki be jokio stebuklingo akstino, - ir šis suvokimas neišvengiamai 
sutrukdė ieškoti tinkamos maldos. Pastaruoju metu jį ėmė graužti 
abejonės, ar tik nesąs ir kokia krikščionio klastotė. 

Toronte Farokas buvo taip ir nesugebėjęs asimiliuotis kanadie- 
tis, o drauge ir indas, vengiantis indų bendruomenės. Bombėjuje 
jam nuolat tekdavo patirti, kaip menkai pažįsta Indiją - ir koks ne- 
panašus į indą atrodo pats sau. Iš tikrųjų daktaras Daruvala buvo 
ortopedas ir dakvortietis, iš esmės abiem atvejais - tiesiog priva- 
taus klubo narys. Net jo atsivertime į krikščionybę dabar buvo justi 
kažkokia netiesa; jis buvo iš tų, kurie bažnyčioje apsilanko tik per 
didžiąsias šventes, Kalėdas ir Velykas, - ir jau nė pats nebegalėjo 
prisiminti, kada melsdamasis patyrė tikrą vidinę palaimą. 

Nors tai visai trumputis tekstas, negana to, visa istorija, kuria 
jis lyg ir turi tikėti, tik suspausta į kelis žodžius, daktaras Daruvala 
bandymą pradėjo nuo Apaštalų tikėjimo išpažinimo, arba tiesiog 

standartinės tikėjimo išpažinimo maldos: „Tikiu Dievą Tėvą visa- 
galį, dangaus ir žemės Sutvėrėją...“ Farokas springdamas bėrė žo- 
džius, bet nuo teksto didžiosiomis raidėmis dėmesys išsiblaškė, ir 
jis liovėsi nebaigęs. 

Vėliau, jau žengdamas į liftą, daktaras Daruvala pagalvojo, kaip 
lengvai jam praėjo bet koks ūpas melstis. Nusprendė, pirmai progai 
pasitaikius, išsakysiąs daktarui Azizui susižavėjimą tokiu draus- 
mingu šio pamaldumu. Bet kai penktame aukšte daktaras Azizas 
įlipo į tą patį liftą, Farokas beviltiškai sutriko. Ir sugebėjo išspausti 
tik tiek: 

— Labas rytas, daktare... puikiai atrodote! 

— O, dėkoju, jūs taip pat, daktare! - atsakė daktaras Azizas. At- 
rodė kažkoks paslaptingas, lyg rengtų kokį sąmokslą. Kai tik lifto 
durys užsivėrė ir jie liko kabinoje vienudu, daktaras Azizas paklau- 
sė: - Girdėjote apie daktarą Devą? 

Kurį daktarą Devą, nesusigaudė Farokas. Vienas daktaras De- 
vas buvo kardiologas, dar buvo daktaras Devas anesteziologas - vi- 
sas pulkas tų Devų, dingtelėjo jam. Netgi daktaras Azizas medikų 
bendruomenėje buvo žinomas kaip urologas Azizas — iš tiesų pats 
rais Azizais. 

— Daktarą Devą? - atsargiai pakartojo Farokas. 

— Gastroenterologą Devą, - patikslino urologas Azizas. 

— Ak taip, šitą daktarą Devą, - pagaliau suprato Farokas. 

— Tai ar girdėjote? - nerimo daktaras Azizas. - Jis serga AIDS - 
užsikrėtė nuo pacientės. Tiesa, visai nenoriu pasakyti, kad turėjo su 
ja lytinių santykių. 

— Nejaugi užsikrėtė apžiūrinėdamas pacientę? - nepatikėjo 
daktaras Daruvala. 

— Manding, per kolonoskopinį tyrimą, - atsakė daktaras Azi- 
zas. - Ji buvo prostitutė. 

— Užsikrėtė per kolonoskopiją?.. Bet kaip? - niekaip negalėjo 
suprasti daktaras Daruvala. 

— Reikia manyti, mažiausiai keturiasdešimt procentų pros- 
titučių yra užsikrėtusios, - pasakė daktaras Azizas. - Tų mano 

pacientų, kurie lankosi pas prostitutes, teigiamas ŽIV mėginys 
siekia dvidešimt procentų - visada šitaip! 

— Bet - per kolonoskopiją? Vis tiek nesuprantu kaip, - laikėsi 
savo Farokas, tačiau susijaudinęs daktaras Azizas jo nesiklausė. 

- Tarp mano pacientų yra ir tokių, kurie tikina mane - urolo- 
gą! - neva išsigydę AIDS gerdami savo pačių šlapimą! - pranešė 
daktaras Azizas. 

— Na taip, gydymasis šlapimu, - sutiko daktaras Daruvala. - 
Labai populiarus metodas, bet... 

— Bet štai kur visa bėda! - sušuko daktaras Azizas traukdamas 
iš kišenės sulankstytą popiergalį; lapelyje buvo ranka pakeverzoti 
keli žodžiai. - Žinote, ką byloja „Kamasutra“? - paklausė daktaras 
Azizas Faroko. 

Še tau - musulmonas klausia parso (be to, dar ir atsivertusio į 
krikščionybę) apie hinduistų patarimų rinkinį, nagrinėjantį seksu- 
alinės sueities pozas - kai kas pavadintų tai „meile“. Daktaras Da- 
ruvala nutarė, kad atsargumas gėdos nedaro, ir verčiau nutylėjo. 

Apie gydymosi šlapimu metodą nuomonės irgi geriau nereikš- 
ti. Tarkime, buvęs ministras pirmininkas Morardžis Desai pats 
praktikavo šlapimo terapiją, be to, argi Farokas nėra girdėjęs apie 
kažkokį „Gyvybės vandens“ fondą? Apie tai irgi verčiau patylėti, 
nusprendė. Be to, urologas Azizas, regis, norėjo perskaityti ištrauką 
iš „Kamasutros . Tad kodėl nepasiklausius? 

— Tarp daugybės situacijų, kai svetimavimas leistinas, - tarė 
daktaras Azizas, - yra ir tokia, štai, paklausykite: „Tada, kai šitokie 
slapti santykiai yra saugus ir patikimas būdas užsidirbti pinigų.“ - 
Daktaras Azizas vėl sulankstė lankstytą perlankstytą popiergalį ir 
įsidėjo įkaltį atgal į kišenę. - Na, dabar suprantate? - tarė. 

— Ką visa tai reiškia? - vis tiek nesuprato Farokas. 

- Juk čia ir slypi problema - tai akivaizdu! — pareiškė daktaras 
Azizas. 

Kol Farokas dar bandė perprasti, kaip įmanoma susigriebti 
AIDS atliekant kolonoskopinį tyrimą, daktaras Azizas spėjo išsa- 
kyti išvadą, esą šitokį grėsmingą AIDS paplitimą tarp prostitučių 
tiesiogiai lėmė netikę „Kamasutroje“ surašyti patarimai. (Farokas 

abejojo, ar daug pavyktų rasti prostitučių, kurios išvis moka skaity- 
ti.) Tai buvo dar viena pirmo aukšto šunų apraiška - jie ir vėl skalija. 
Daktaras Daruvala nervingai šypsojosi visą kelią iki pat skersgatvio 
galo, kur urologas Azizas buvo pasistatęs automobilį. 

Valandėlę kilo sumaištis, nes Vinodo „Ambasadorius“ buvo 
užtvėręs skersgatvį, bet netrukus daktaras Azizas jau galėjo prava- 
žiuoti. Farokas palūkėjo skersgatvyje, kol žemaūgis apgręžė auto- 
mobilį. Skersgatvis buvo siauras, ankštas, prisisunkęs sūrstelėjusio 
kvapo, nes netoliese tyvuliavo jūra, čia amžiais tvyrojo garų pri- 
tvinkusi šutra lyg kokiame užsikimšusiame kanalizacijos vamz- 
dyje. Tikras rojus elgetoms, šniukštinėjantiems apie Jūros bulvaro 
viešbutėlius. Daktaro Daruvalos manymu, šitie elgetos labiausiai 
domėjosi viešbučių svečiais arabais, mat arabai neva dosniausiai 
dalija išmaldą. Tačiau elgeta, netikėtai išniręs iš skersgatvio, buvo 
ne iš tokių. 

Tai buvo šlubas vaikinukas, retsykiais jį buvo galima pama- 
tyti stovintį ant galvos Čaupačio paplūdimyje. Gydytojas žinojo, 
jog šitokio akrobatinio triuko toli gražu nepakanka, kad Vinodas 
su Dipa pasiūlytų beglobiam vaikiščiui cirko pastogę. Vaikinukas 
akivaizdžiai nakvojo paplūdimyje - plaukai vis dar buvo prisivėlę 
smėlio, - bet pirmieji saulės spinduliai jį išginė iš pajūrio, ir jis nu- 
lindo į skersgatvį dar keletą valandų numigti. Tačiau du automo- 
biliai, atvažiavęs ir išvažiuojantis, tikriausiai patraukė jo dėmesį. 
Kai Vinodas įvairavo „Ambasadorių“ atbulą į skersgatvį, elgetėlė 
užtvėrė gydytojui kelią prie mašinos. Stovėjo abi rankas atkišęs del- 
nais aukštyn; jo akys buvo traiškanotos, lūpų kampučiuose prikibę 
kažkokie balzgani gurvuoliai. 

Bet chirurgo ortopedo akį labiausiai patraukė vaikinuko šlu- 
bavimas. Dešinė elgetos pėda buvo persukta stačiu kampu, atrodė 
be jokio sąnario suaugusi su čiurna - tokia deformacija, vadinama 
ankiloze, arba sąnario nejudrumu, daktarui Daruvalai buvo gerai 
žinoma, ji būdinga dauguma dažnai pasitaikančios įgimtos šleiva- 
pėdystės atvejų. Tačiau tiek pati pėda, tiek čiurna buvo neįprastai 
suplotos - veikiausiai trauma, spėjo gydytojas, koja sutraiškyta per 
kokį nelaimingą atsitikimą, - tad vaikinukas rėmėsi į žemę tiktai 

kulnu, kuris ir laikė visą kūno svorį. Be to, luošoji pėda buvo pas- 
tebimai mažesnė už sveikąją, tai gydytojui piršo prielaidą, kad per 
sužalojimą buvo pažeistos epifizinės plokštelės - kaip tik ten vyks- 
ta kaulo augimo procesas. Taigi berniukui pėda ir čiurna ne tik ne- 
judriai suaugo stačiu kampu, bet pėda dar ir nustojo augti. Farokas 
buvo tikras, kad elgetėlės operuoti nebūtų jokios prasmės. 

Kaip tik tuo metu Vinodas atidarė dureles vairuotojo pusėje. 
Elgeta sergėjosi žemaūugio, bet Vinodas šįsyk net neišsitraukė skvo- 
šo rakečių kotų. Vis dėlto žemaūgis buvo tvirtai pasiryžęs atidaryti 
užpakalines dureles daktarui Daruvalai, kuris išsyk atkreipė dėme- 
sį, kad elgetėlė už Vinodą aukštesnis, bet kur kas smulkesnis, - Vi- 
nodas paprasčiausiai pastūmė vaikiščią į šalį. Farokas pastebėjo, 
kad vaikinukas kluptelėjo - sutrupinta jo pėda buvo visiškai neju- 
dri. Įsėdęs į „Ambasadorių“ gydytojas truputį nuleido langelį - tik 
tiek, kad vaikiščias jį išgirstų. 

— Maaf karo, - ištarė daktaras Daruvala švelniai. Jis visada tai 
sakydavo elgetoms: „Atleisk man.“ 

Vaikinukas, pasirodo, mokėjo angliškai. 

— Neatleidžiu, - pareiškė. 

Farokas, irgi angliškai, uždavė jam parūpusį klausimą: 

— Kas atsitiko tavo kojai? 

— Dramblys numynė, - atsakė luošys. 

Taip, šitokia trauma galėjo lemti tokią būklę, pagalvojo gydyto- 
jas, nors paaiškinimu neketino tikėti: elgetos - užkietėję melagiai. 

— Ar tai buvo cirko dramblys? - susidomėjo Vinodas. 

— Tai buvo pats paprasčiausias dramblys, jis išlipo iš trauki- 
nio, - paaiškino žemaūgiui vaikinukas. - Aš buvau dar kūdikis, 
tėvas paliko mane paguldęs perone ir nuėjo į bidi krautuvėlę. 

— Tave užmynė dramblys, kol tėvas pirko cigaretes? - paklausė 
Farokas. Šitai jau tikrai skambėjo kaip pasakėlė, bet luošas vaikiš- 
čias apatiškai linktelėjo. 

- Tikriausiai tu ir vardu Ganešas, ar ne? Drambliagalvio dievo 
garbei, - spėjo daktaras Daruvala. 

Luošys, regis, nė nepajuto gydytojo sarkazmo ir dar kartą 
linktelėjo. 

— Netikęs man tas vardas, - pridūrė vaikinukas. 

Vinodas, rodos, patikėjo viskuo, ką pasakojo elgeta. 

- Tasai yra gydytojas, - tarė žemaugis, rodydamas į Faroką. - 
Jis tave galės sugydyti... galbūt, - pridūrė dabar jau rodydamas į 
berniuką. Bet šis jau šlubčiojo tolyn nuo automobilio. 

- Ką padaro dramblys, to nepataisysi, - pasakė Ganešas. 

Gydytojas ir pats netikėjo, kad sugebėtų atitaisyti tai, ko prida- 
rė dramblys. 

— Maaf karo, - pakartojo daktaras Daruvala. Luošys nė nesu- 
stojo, nesivargino ir atsigręžti, išvis niekaip nebeatsiliepė į Faroko 
įprastą frazę. 

Paskui žemaūgis nuvežė daktarą Daruvalą į ligoninę, kur šio 
laukė dvi operacijos: vienas ligonis su šleiva pėda, kitas kamuo- 
jamas kreivakaklystės. Farokas stengėsi prasiblaškyti, galvodamas 
apie stuburo operaciją - laminektomiją su sinteze. Paskui dakta- 
ras Daruvala įsisvajojo apie kitą, dar sudėtingesnę: kaip įstatytų 
Haringtono implantus esant sunkiai tarpslankstelinei infekcijai 
su slankstelio suirimu. Tačiau net ruošdamasis šleivos pėdos ir 
kreivakaklystės koreguojamosioms operacijoms neįstengė nuginti 
minčių, kaip galbūt dar būtų įmanoma operuoti elgetos koją. 

Juk galėtų perpjauti skaidulinį audinį ir sunykusias, susitrau- 
kusias sausgysles - ištempti sausgysles įmanoma, čia praverstų 
plastinė chirurgija, bet didžiausias kliuvinys esant tokiam suža- 
lojimui - kaulinės sąaugos, daktarui Daruvalai reikėtų pjauti ir 
kaulą. O jei pažeistų pėdos kraujagysles, veikiausiai sutrikdytų 
audinių aprūpinimą krauju, tada jau grėstų gangrena. Žinoma, 
visada lieka išeitis - amputacija ir protezo pritaikymas, tačiau 
vaikinukas tokios operacijos veikiausiai atsisakytų. Tėvas - Fa- 
rokas tuo nėmaž neabejojo - išvis atsisakytų operuoti; Laudžis 
chirurgas šventai laikėsi senovinio priesako: primum non nocere, 
pirmiausia - nepakenk. 

Pamiršk tą vaikigalį, sudraudė save Farokas. Ir sėkmingai atli- 
ko šleivos pėdos bei kreivakaklystės koregavimo operacijas, paskui 
dalyvavo Narystės tarybos susirinkime Dakvorto klube, ten pat 
ir papietavo su Inspektoriumi Dharu, tik pietus gerokai sutrikdė 

pono Lalo mirtis, o kur dar nejaukus pokalbis su detektyvu Pateliu. 
(Dienelė daktarui Daruvalai kliuvo kaip reikiant.) 

O štai dabar, klausydamasis atsakiklyje įrašytų Žinučių, Faro- 
kas bandė kuo tiksliau įsivaizduoti laiką, kada ponui Lalui buvo 
smogta bugenvilijose prie devintosios vejos. Gal tada, kai daktaras 
Daruvala dar buvo operacinėje, gal netgi anksčiau, kai jis lifte susi- 
dūrė su daktaru Azizu, o gal kai pirmą ar antrą kartą tarė Maaf karo 
luošam elgetėlei, kuris stulbinančiai sklandžiai kalbėjo angliškai. 

Be jokios abejonės, vaikinukas buvo iš versliųjų elgetų, veikiau- 
siai už pinigus siūlydavosi gidu užsienio turistams. Luošiai visada 
būna itin apsukrūs - tą Farokas žinojo. Daug jų būdavo susižalo- 
ję patys, kai kuriuos tyčia suluošindavo tėvai - mat luošumas yra 
elgetos privalumas, neįgalieji elgetauja kur kas sėkmingiau. Šios 
mintys apie sužeidimus, ypač tyčinį savęs žalojimą, atgaivino min- 
tis apie hidžras. Paskui gydytojas vėl užsigalvojo apie žmogžudystę 
golfo lauke. 

Tik dabar, pažvelgęs į įvykius iš šiokios tokios perspektyvos, 
daktaras Daruvala nusistebėjo: kaip kažkas sugebėjo prisėlinti prie 
pono Lalo taip, kad galėtų smogti senajam golfo žaidėjui jo paties 
ridenimo lazda? Kaip nemačiomis prisigretinsi prie žmogaus, ku- 
ris vidur gėlyno pats švaistosi lazda? Reikia manyti, jis be palio- 
vos sukiojosi, tai pasilenkdavo, tai vėl išsitiesdavo mėgindamas 
priversti nenaudėlį kamuoliuką paklusti. Kur tuo metu turėjo būti 
krepšys su lazdomis? Aišku - kažkur netoliese. Tad kaip kažkam 
pavyko pritykinti prie pono Lalo krepšio, pasiimti ridenimo lazdą 
ir dar atsivėdėjus trenkti senukui per galvą - taip, kad jis nė akimi 
nemirktelėtų? Na jau ne, Farokas žinojo: tokia veiksmų seka nieko 
neįtikintų net filme - netgi Inspektoriaus Dharo filme. 

Tik tada gydytojui dingtelėjo, kad žudiką ponas Lalas veikiau- 
siai pažinojo, bet jei tai buvo kuris nors kitas golfo žaidėjas, - reikia 
manyti, turįs nuosavą lazdų krepšį, - kodėl žmogžudystės įrankiu 
pasirinko pono Lalo ridenimo lazdą? O koks nelabasis prie devin- 
tosios vejos galėjo atnešti su golfu nesusijusį žmogų, ir dar taip, 
kad nesukeltų ponui Lalui jokių įtarimų, - atsakyti į šį klausimą 
Inspektoriaus Dharo kūrėjui, bent kol kas, nepakako vaizduotės. 

Farokas susimąstė, kokie šunys galėjo skalyti žudiko galvoje. 
Įnirtę, nutarė daktaras Daruvala, mat žudiko sąmonę buvo užval- 
džiusi absoliučiai nelogiška beprasmybė - palyginti su ja, net dak- 
taro Azizo samprotavimai pasirodytų gana racionalūs. Tačiau Fa- 
roko apmąstymus šia tema nutraukė trečias pranešimas. Atsakiklis 
buvo išties negailestingas. 

— Dėl Dievo meilės! - šaukė nepažįstamas balsas. Skambėjo pa- 
šėlusiai gyvybingai, tad daktaras Daruvala nusprendė, kad tikriau- 
siai nepažįsta ne tik balso, bet ir jo savininko. 


8. PERNELYG DAUG PRANEŠIMŲ 


Bent kartą jėzuitai žino ne viską 


Farokas tik iš pradžių neatpažino, kas skambino: iš tiesų mažne 
isteriškas entuziazmas buvo netgi labai būdingas užkietėjusio op- 
timisto tėvo Cecilijaus balsui; tėvui Cecilijui jau sukako septynias- 
dešimt dveji, taigi nenuostabu, kad susidūręs su tokia nelengva 
užduotimi - ramiai ir aiškiai išdėstyti į atsakiklį, ką nori pasaky- 
ti, - tuojau puolė į paniką. Tėvas Cecilijus buvo vyresnysis Šventojo 
Ignoto bažnyčios kunigas, indas jėzuitas, niekada neprarandantis 
džiugios nuotaikos; dėl šios priežasties toks pritrenkiantis buvo 
jo derinys su tėvu rektoriumi Julijonu - šis buvo anglas, šešiasde- 
šimt aštuonerių metų, vienas iš intelektualiųjų jėzuitų ir dar garsė- 
jantis dygiu būdu. Tėvas Julijonas buvo taip pritvinkęs sarkazmo, 
kad išsyk tapo versme, atgaivinusia sumišusius daktaro Daruvalos 
jausmus katalikams: pagarbią baimę, atmieštą nemenka dalimi įta- 
rumo. Tačiau žinutę atsakiklyje paliko tėvas Cecilijus - vadinasi, 
kokio nors kandumo nevertėjo nė tikėtis. 

— Dėl Dievo meilės! - pirmiausia sušuko tėvas Cecilijus, lyg 
išreikšdamas požiūrį į aplinkinį pasaulį. 

O kas toliau, spėjo pagalvoti daktaras Daruvala. Kaip vienas 
labiausiai pasižymėjusių iš buvusiųjų Šventojo Ignoto mokyklos 
auklėtinių, Farokas dažnai buvo kviečiamas sakyti įkvepiančių kal- 
bų dabartiniams mokiniams; prieš keletą metų jam tekdavo skai- 
tyti paskaitas ir Jaunųjų moterų krikščionių asociacijoje. Kadaise 
jis netgi buvo beveik aktyvus katalikų ir anglikonų bendrijos „Už 
krikščionių vienybę“ ir vadinamosios „Gyvosios vilties“ komite- 

to narys. Tačiau dabar panašaus pobūdžio veikla jo nebedomino. 
Daktaras Daruvala nuoširdžiai vylėsi, jog tėvas Cecilijus skambino 
ne dėl to, kad vėl pakviestų gydytoją dar sykį papasakoti apie jaudi- 
nančius atsivertimo į krikščionybę potyrius. 

Šiaip ar taip, nors anksčiau bandė šį tą nuveikti katalikų ir an- 
glikonų vienybės labui, daktaras Daruvala iš tiesų buvo anglikonas; 
jis jautėsi ne itin jaukiai atsidūręs kai kurių pernelyg uolių Šventojo 
Ne taip seniai Farokas atsisakė kvietimo tarti žodį katalikiškame 
charizmininkų informacijos centre; siūloma tema buvo „Charizmi- 
nis atsinaujinimas Indijoje“. Gydytojas savo atsisakymą motyvavo 
tuo, kad jo patirto menko nutikimo - iš tiesų visiškai tykaus, nežy- 
maus jo atsivertimo stebukliuko - nesą ko nė lyginti su ekstatiš- 
kais religiniais išgyvenimais (tokiais kaip staiga pasipilantis žodžių 

— Tačiau stebuklas yra stebuklas! - tada pareiškė tėvas Cecilijus. 

Tačiau tėvas Julijonas, nemenkai Faroko nuostabai, stojo jo 
pusėn. 

— Iš esmės sutinku su daktaru Daruvala, - pasakė tėvas Julijo- 
nas. - Vargu ar jo patirtą išgyvenimą išvis dera vadinti stebuklu. 

Tai išgirdęs daktaras Daruvala įsižeidė. Jis ir pats nėmaž ne- 
prieštaraudamas apibūdindavo savojo atsivertimo aplinkybes kaip 
nereikšmingą stebuklą, visada būdavo kuklus pasakodamas šią 
istoriją. Jo kūne neliko jokių žymių, kurios bent iš tolo primintų 
nukryžiuoto Kristaus žaizdas. Jam nebuvo atsivėrusios stigmos. 
Nebuvo jis vienas iš tų, kuriems staiga be jokios priežasties pasi- 
pila kraujas! Tačiau ta klebono pastaba, esą jo patirtas nutikimas 
išvis nevertas vadinti stebuklu... daktarui Daruvalai buvo išties ap- 
maudu tai išgirsti. Šis įžeidimas tik įliejo alyvos į ugnį: Farokas dar 
labiau suabejojo, ar tikrai jėzuitų išsilavinimas toks patikimas ir 
pranašesnis už kitus. Jie, pasirodo, ne tik šventesni už tave, bet net- 
gi žino daugiau negu tu! Tačiau atsakiklyje laukiantis pranešimas 
buvo ne apie gydytojo atsivertimą, o apie Dharo dvynį. 

Na žinoma! Juk Dharo brolis dvynys - pirmas iš pačios Ameri- 
kos atvykstantis misionierius per visą garbingą 125 metų Šventojo 

Ignoto bažnyčios istoriją; iki šiol nei bažnyčia, nei mokykla nebuvo 
sulaukusi tokios malonės - misionieriaus amerikiečio. Dharo dvy- 
nys, jėzuitų terminu, buvo scholastas, o tai, kaip jau suprato dakta- 
ras Daruvala, reiškė, kad jis jau įveikęs didžiąją religinių bei filoso- 
finių studijų dalį ir jau yra davęs pirmuosius, paprastus, įžadus. Vis 
dėlto, kaip žinojo gydytojas, Dharo dvyniui dar teks palūkėti keletą 
metų, kol bus įšventintas kunigu. Tie keleri metai, numanė daktaras 
Daruvala, yra tam tikras dvasinių ieškojimų laikotarpis - paskutinė 
galimybė įsitikinti, ar žmogus, duodamas įžadus, nesuklydo. 

Nuo pačių įžadų Faroką krėtė šiurpas. Neturtas, skaistybė, 
klusnumas - ne tokie jau jie „paprasti“. Sunku buvo įsivaizduoti 
tokio žmogaus kaip Holivudo scenaristas Denis Milzas palikuonį 
savanoriškai pasirenkant neturtą; dar sunkiau įsivaizduoti Veroni- 
kos Rouz atžalą, susitaikiusią su skaistybe visam gyvenimui. O jė- 
zuitų išvedžiojimai apie klusnumą buvo pernelyg painūs, daktaras 
Daruvala suvokė pats ne kažin ką apie tai išmanąs. Vis dėlto įtarė: 
jei kuris nors iš tų miklialiežuvių jėzuitų pamėgintų išaiškinti jam, 
kas iš tiesų yra tasai „klusnumas“, pats aiškinimas virstų tikru kal- 
bėjimo dviprasmybėmis šedevru, neįtikėtinai subtilios mąstysenos 
pavyzdžiu, - ir galų gale Farokas klusnumo įžadą liktų supratęs ne 
ką geriau nei prieš paaiškinimą. Daktaro Daruvalos nuomone, jė- 
zuitai pasižymėjo gudriu, suktu intelektu. Kaip tik šitai įsivaizduoti 
gydytojui buvo užvis sunkiausia: Denio Milzo ir Veronikos Rouz 
sūnus - gudrus ir suktas intelektualas? Netgi Dharas, įgijęs padorų 
europietišką išsilavinimą, toli gražu nebuvo intelektualas. 

Kita vertus, priminė sau daktaras Daruvala, nereikėtų užmiršti, 
kad Dharas ir jo brolis dvynys - galbūt genetiniai Nevilo Edeno 
kūriniai. O štai Nevilas Farokui visuomet atrodė gudrus ir suktas. 
Nieko sau galvosūkis! Kažin, ką sau mano beveik keturiasdešimties 
sulaukęs vyras, tapdamas - tegul dar tik mėgindamas tapti - ku- 
nigu? Kokios nesėkmės privedė jį prie šito? Faroko nuomone, tik 
paklydimai ar itin skaudūs nusivylimai gali paakinti žmogų duoti 
šitokius iš pagrindų suvaržančius įžadus. 

O štai dabar tėvo Cecilijaus balsas iš atsakiklio kalbėjo, neva 
„jaunasis Martinas“ laiške užsiminęs, kad daktaras Daruvala - 

„Senas šeimos draugas“. Vadinasi, jis vardu Martinas - Martinas 
Milzas. Farokas tik dabar prisiminė, kad tai savo laiške jam jau mi- 
nėjo Vera. Beje, „jaunasis Martinas jau anaiptol nebe toks jaunas, 
tai daktaras Daruvala puikiausiai žinojo, - jaunu jį galėjo vadinti 
nebent tėvas Cecilijus, kuriam pačiam jau sukako septyniasdešimt 
dveji. Tačiau tai, dėl ko tėvas Cecilijus skambino iš tikrųjų, daktarą 
Daruvalą gerokai nustebino - šito jis nesitikėjo. 

— Gal žinai tikslią jo atvykimo datą? - paklausė tėvas Cecilijus. 

Kaip šitai suprasti - gal aš žinau? - nesusigaudė Farokas. Kodėl 
gi jis pats nežino? Tačiau nei tėvas Julijonas, nei tėvas Cecilijus ne- 
galėjo prisiminti, kada tiksliai turi atvykti Martinas Milzas, - ir dėl 
to kaltino brolį Gabrielių, mat šis pametęs amerikiečio laišką. 

Brolis Gabrielius į Bombėjų ir į Šventojo Ignoto bažnyčią atsi- 
bastė iškart po Ispanijos pilietinio karo, kur kovėsi už komunistus; 
pirmiausia, ką jis nuveikė Šventojo Ignoto bažnyčios labui, — tai 
surinko rusiškų ir bizantiškųjų ikonų kolekciją: misijos koplyčia ir 
jos ikonų menė netruko pagarsėti. Be to, brolis Gabrielius buvo at- 
sakingas už bažnyčios korespondenciją. 

Kai dešimtmetis, gal dvylikametis Farokas mokėsi Šventojo 
Ignoto mokykloje, broliui Gabrieliui galėjo būti dvidešimt šešeri 
ar aštuoneri; daktaras Daruvala dar prisiminė, kad anuomet brolis 
Gabrielius vis dar laužė liežuvį mokydamasis hindi ir marathi kal- 
bų, o angliškai kalbėjo melodingai, su ispanišku akcentu. Gydytojo 
atmintyje išliko anuometinis kresnas, tvirtas vyrukas su juoda su- 
tana, raginantis pulką šlavėjų energingiau kelti debesis dulkių nuo 
akmeninių grindų. Farokas neužmiršo, kad, be korespondencijos, 
broliui Gabrieliui dar teko atsakomybė prižiūrėti tarnus, sodą, vir- 
tuvę ir net patalynę. Tačiau tikroji jo aistra buvo ikonos. Brolis Ga- 
brielius buvo draugiškas, gyvybingas žmogus, užtat nei intelektua- 
las, nei kunigas; daktaro Daruvalos skaičiavimu, dabar jam turėjo 
būti maždaug septyniasdešimt penkeri. Nenuostabu, kad jam jau 
pasitaiko pamesti laiškus, dingtelėjo Farokui. 

Vadinasi, niekas iš tikrųjų nežino, kada atvažiuoja Dharo brolis 
dvynys! Tėvas Cecilijus dar pridūrė, kad amerikietis turėtų pradėti 
vesti pamokas mažne iš karto, vos atvykęs. Šventojo Ignoto mokyk- 

la laikotarpio tarp Kalėdų ir Naujųjų metų nelaikė švenčių savaite ir 
nepaleisdavo mokinių atostogų, buvo tik dvi švenčių dienos - Ka- 
lėdos ir Naujieji metai, - dėl to visuomet būdavo labai apmaudu, 
Farokas puikiai prisiminė tai dar iš savo paties mokyklinių metų. 
Gydytojas spėjo, kad mokykla jautriai sureagavo į daugelio tėvų ne- 
krikščionių skundus, esą Kalėdų šventės pernelyg sureikšminamos. 

Gali būti ir taip, išsakė prielaidą tėvas Cecilijus, kad jaunasis 
Martinas mėgins susisiekti su daktaru Daruvala anksčiau, nei už- 
megs ryšį su kuo nors iš Šventojo Ignoto misijos. O gal gydytojas 
jau sulaukęs kokių nors žinių iš amerikiečio? Gal jau sulaukiau ži- 
nių, pagalvojo daktaras Daruvala apimtas panikos. 

Na štai, Dharo dvynys gali prisistatyti čionai bet kurią dieną, o 
Dharas iki šiol dar nieko apie tai nežino! O tasai naivuolis ameri- 
kietis išlips iš lėktuvo Saharo oro uoste kokią antrą ar trečią valan- 
dą nakties - visi lėktuvai, atskrendantys iš Europos ir Šiaurės Ame- 
rikos, leidžiasi daugmaž tokiu metu. (Daktaras Daruvala manė, 
kad visi amerikiečiai, atvykstantys į Indiją, neišvengiamai yra „nai- 
vūs“.) Tokią vėlyvą valandą, pačioj nakties aky, Šventojo Ignoto mi- 
sija bus uždaryta tiesiogine žodžio prasme - panašiai kaip pilis, 
kaip kareivinės, kaip kokia aptverta gamyklos teritorija ar pagaliau 
vienuolynas, kaip ir buvo iš tikrųjų. Jei kunigai ir vienuoliai neži- 
no, kada Martinas Milzas turi atvažiuoti, niekas nepaliks degančio 
žiburio ar atrakintų durų - niekas nepasitiks jo ir oro uoste. Tad 
gali atsitikti, kad sutrikęs misionierius važiuos tiesiai pas daktarą 
Daruvalą; žiūrėk, ims ir išdygs ant slenksčio kokią trečią ketvirtą 
valandą ryto. (Daktaras Daruvala manė, kad visi į Indiją atvykstan- 
tys misionieriai neišvengiamai yra „sutrikę“.) 

Farokas nebeprisiminė, ką rašęs Verai. Ar tai baisuoklei mo- 
teriškei jis davė namų adresą, ar vis dėlto - luošų vaikų ligoninės? 
Savo ruožtu ji - to ir reikėjo tikėtis - parašė jam Dakvorto klubo 
adresu. Galimas dalykas, kad iš viso Bombėjaus, iš visos Indijos, 
tik Dakvorto klubas ir užsiliko jos atmintyje. (Be jokios abejonės, ji 
užgniaužė bet kokius prisiminimus apie karvę.) 

— Velniai rautų kitų žmonių prisivirtą košę! - daktaras Daruva- 
la nesusilaikė neburbtelėjęs balsu. 

Jis buvo chirurgas, tad itin kruopštus ir tvarkingas žmogus. To- 
dėl susivėlę kitų žmonių santykiai jį tiesiog priblokšdavo - ypač 
tie, kuriais, tais kitais žmonėmis dėtas, jis ypač rūpintųsi ir jaustų 
ypatingą atsakomybę. Brolio santykiai su seserimi, brolio su broliu, 
vaiko su tėvais, tėvų su vaikais. Kas atsitiko tiems Žmonėms, jei 
patys svarbiausi, pamatiniai jų santykiai subyrėjo į šipulius? 

Daktaras Daruvala visai nenorėjo slėpti Dharo nuo jo dvynio. 
Tiesa, nenorėjo ir užgauti Denio - pernelyg žiaurus būtų įrody- 
mas, ko pridarė, kaip jam primelavo žmona, - bet pačiam atrodė, 
kad padėdamas išsaugoti paslaptį iš esmės dangsto Verą. O Dharui 
viskas, ką buvo girdėjęs apie motiną, kėlė tokį pasibjaurėjimą, kad, 
sulaukęs dvidešimties, visiškai nustojo ja domėtis; niekad nebuvo 
išsakęs nė menkiausio pageidavimo su ja bendrauti, netgi susipa- 
žinti. Tiesa, reikia pripažinti, kad tėvo asmuo kurstė jo smalsumą 
ir įkopus į ketvirtą dešimtį, bet pastaruoju metu Dharas, regis, su- 
sitaikė su mintimi, kad pažinti tėvo jam nelemta. Galbūt vis dėlto 
tiksliau būtų sakyti ne „susitaikė su mintimi“, o „užkietėjo širdis“. 

Sulaukęs trisdešimt devynerių Džonas D. buvo jau tiesiog 
pripratęs nepažinoti nei tėvo, nei motinos. Bet argi kas nenorėtų 
susipažinti, bent susitikti su broliu dvyniu? Tad kodėl paprasčiau- 
siai nesupažindinus prietrankos misionieriaus su jo broliu? - pa- 
klausė savęs gydytojas. „Martinai, tai tavo brolis dvynys - verčiau 
iškart pratinkis prie tos minties.“ (Daktaro Daruvalos nuomone, 
visi misionieriai vienaip ar kitaip „trenkti “.) Jeigu iškločiau Dha- 
ro dvyniui visą tiesą, pagalvojo Farokas, galėčiau drąsiai tvirtinti: 
taip tai Verai ir reikia. Galbūt tai netgi priverstų Martiną Milzą 
suabejoti ketinimu įsisprausti į šitokius rėmus - tapti kunigu. Ti- 
kriausiai dėl to, kad buvo anglikonas, daktaras Daruvala nelinko 
net svarstyti skaistybės įžado - tai jam atrodė nedovanotinas sa- 
vęs ribojimas. 

Farokas neužmiršo, kad kivirčnusis jo tėvas turėdavo ką pasa- 
kyti ir apie skaistybę. Šiai temai iliustruoti Laudžis pasitelkdavo 
Gandžio pavyzdį. Sulaukęs trylikos Mahatma buvo apvesdintas, 
o kai davė seksualinio susilaikymo įžadus, buvo jau trisdešimt 
septynerių. 

— Mano skaičiavimais, - kadaise aiškino Laudžis, - tai reiškia 
dvidešimt ketverius mėgavimosi seksu metus. Daugybei žmonių 
šitiek nekliūva per visą gyvenimą. Taigi Mahatma pasirinko sek- 
sualinį susilaikymą po dvidešimt ketverių nuolatinio seksualinio 
aktyvumo metų. Jis buvo suknistas mergišius, amžinai apspistas 
pulko Marijų Magdalenų! 

Kaip ir kitos jo prakalbos, ši buvo išsakyta tvirtu, jokių priešta- 
ravimų nepripažįstančiu balsu, ataidinčiu iki Faroko net iš tolimos 
praeities, mat senasis Laudžis viską skelbdavo šitaip - rėksmingai 
ir ugningai, kaip tikras kurstytojas; jis šaipydavosi, jis dergdavo vi- 
sus iš eilės, jis provokuodavo, jis žarstydavo patarimus. Nesvarbu, 
ar nepašykštėdavo gero patarimo (paprastai - iš medicinos srities), 
ar klodavo kad ir visai nepagrįstą nepalankią išankstinę nuomonę, 
ar, būdamas ištikimas sau ekscentrikas, pernelyg viską supapras- 
tindavo, - Laudžis visuomet kalbėdavo intonacija, nepaliekančia 
jokios abejonės: jis - neprilygstamas visų sričių specialistas. Kad ir 
su kuo kalbėtų, kad ir kokia tema, visuomet - pastatytu balsu, tuo 
pačiu, kuris pelnė jam šlovę anomis Nepriklausomybės bei Pada- 
lijimo dienomis, kai jis taip svariai išdėstė „Katastrofų medicinos“ 
pagrindus: „Laikykitės eiliškumo pagal svarbą: pirmiausia būti- 
nos skubios amputacijos, nutrauktos ar sunkiai sužalotos galūnės, 
tik paskui - lūžiai ir plėštinės žaizdos. Visus galvos sužalojimus 
verčiau palikti specialistams, jei tokių pasitaikys.“ Gaila, aišku, 
kad šitoks išmintingas patarimas buvo iššvaistytas visai trumpai 
gyvavusiam judėjimui, nors pastarojo meto šios srities savanoriai 
vis dar kalbėjo apie „Katastrofų mediciną“ kaip apie dėmesio vertą 
judėjimą. 

Prisiminęs dar ir šitai, daktaras Farokas Daruvala pabandė sku- 
biai kapanotis iš praeities. Prisivertė susimąstyti apie Dharo dvy- 
nio melodramą, tarė sau, kad būtent ši krizė dabar pati svarbiausia. 
Galvoje kiek praskaidrėjo, ir atitokęs jis neįprastai aiškiai suvokė, 
kad tik pats Dharas turėtų spręsti, sužinoti ar nesužinoti nelaimė- 
liui Martinui Milzui, jog turi brolį dvynį. Martinas Milzas buvo ne 
tas dvynys, kurį gydytojas pažinojo ir mylėjo. Vadinasi, dėmesio 
verta tik tai, ko nori gydytojo mylimas Džonas D.: susipažinti su 

broliu ar vis dėlto ne. O Denį ir Verą tenujoja velniai su visu jų trū- 
nėsiais virtusiu gyvenimu, ypač Verą. Jai jau turėtų būti šešiasde- 
šimt penkeri, sumojo Farokas, o Denis - dar beveik dešimčia metų 
vyresnis; vadinasi, abu pakankamai subrendę, kad šitokius likimo 
pokštus sutiktų kaip suaugę žmonės. 

Tačiau tokius protingus daktaro Daruvalos svarstymus čia pat 
šluote nušlavė kitas pranešimas; palyginti su juo, visa tai, kas buvo 
susiję su Dharu ir jo broliu dvyniu, nugarmėjo į antrą planą, virto 
paprasčiausiu paskalų lygio niekalu. 

— Kalba Patelis, - prašneko balsas, iškart sukėlęs tokį morali- 
nio nešališkumo įspūdį, kokio Farokas dar nebuvo patyręs. Ku- 
ris - anesteziologas Patelis? Rentgenologas Patelis? Pavardė papli- 
tusi Gudžarato valstijoje - Bombėjuje Patelių sutiksi ne tiek daug. 
O paskui - Faroką iškart persmelkė šaltis, beveik toks pat žvarbus 
kaip ir tasai iš atsakiklio sklindantis balsas - gydytojas susigaudė, 
kas skambinęs. Komisaro pavaduotojas Patelis - tikras policinin- 
kas. Bene vienintelis gudžaratietis Bombėjaus policijos pajėgose, 
dingtelėjo Farokui, juk didžiąją dalį vietos policijos, reikia manyti, 
sudarė maharaštriečiai. 

— Daktare, - tarė detektyvas, - mudviem reikia pasikalbėti dar 
apie kai ką, tik prašyčiau, kad Dharas nedalyvautų. Noriu pasišne- 
kėti su jumis akis į akį. 

Kaip staigiai išbėrė Žodžius, taip pat staigiai Patelis ir numetė 
ragelį. 

Jei dėl to skambučio nebūtų taip sudirgęs, daktaras Daruva- 
la gal ir būtų pajutęs šiokį tokį pasididžiavimą savąja scenaristo 
įžvalga, mat filmuose Inspektorius Dharas jo valia telefonu vi- 
suomet kalbėdavo taip pat glaustai, ypač jei prireikdavo palikti 
žinutę atsakiklyje. Tačiau didžiuotis personažą charakterizuojan- 
čių detalių tikslumu nebuvo kada, mat Faroką apniko neįveikia- 
mas smalsumas, kas galėtų būti tasai „kai kas“, apie ką su juo nori 
pasikalbėti Patelis, juo labiau - kodėl detektyvas nelinkęs apie tai 
kalbėtis dalyvaujant Dharui. Bet kartu daktaras Daruvala smar- 
kiai nuogąstavo dėl to, ką komisaro pavaduotojas dar gali žinoti 
apie pono Lalo nužudymą. 

Galbūt esama dar kokių įkalčių? Gal atsiskleidė kokia nors 
nauja grėsmė Dharui? O gal tasai „dar kai kas yra apie narvinių 
mergužėlių žudymą - tikrų prostitučių, ne tų, kurios buvo paro- 
dytos filme? 

Tačiau narstyti šių mįslių gydytojas neturėjo laiko. Atsakiklyje 
pasigirdo kitas pranešimas, ir daktarą Daruvalą vėl įsiurbė praeitis. 


Seniai pažįstamas išgąstis - visai nauja grėsmė 


Žinia buvo nenauja: gydytojas protarpiais išgirsdavo ją jau gerus 
dvidešimt metų. Jam skambindavo ir į Torontą, ir į Bombėjų, tiek 
į namus, tiek į darbą. Jis ne kartą prašė atsekti skambučius, bet 
niekada nieko nepešė, nes paslaptingasis kažkas skambindavo iš 
telefono automatų: iš pašto, iš viešbučio vestibiulio, iš oro uosto, 
iš ligoninės. Nors Farokas jau kone atmintinai žinojo, ką išgirsiąs, 
neapykanta, paakinusi kažką skambinti, visuomet priversdavo jį 
įdėmiai išklausyti. 

Balsas, tiesiog tvoskiantis pagiežinga pašaipa, pirmiausia pacita- 
vo senojo Laudžio patarimą „Katastrofų medicinos“ savanoriams. 

— „pirmiausia būtinos skubios amputacijos, nutrauktos ar 
sunkiai sužalotos galūnės, - išrėžė balsas. Paskui, nutraukdamas 
pats save, prapliupo iš naujo: - Beje, jei jau prakalbome apie ampu- 
tacijas, tavo tėvui buvo nurėžta galva, visiškai nurėžta, nulėkė nuo 
pečių! Mačiau ją riogsančią ant keleivio sėdynės, kol liepsnos dar 
nebuvo apsiautusios automobilio. O jei jau paminėjome „sunkiai 
sužalotas galūnes“ - ką gi, jis gniaužė vairą ir negalėjo paleisti, nors 
pirštai jau gruzdėjo! Spėjau pamatyti susvilusius plaštakų plauke- 
lius, kol dar nebuvo susirinkusi minia, - tada jau man teko nešdin- 
tis. O dar tavo tėvas pasakė: „Visus galvos sužalojimus verčiau pa- 
likti specialistams“ - ką gi, aš ir esu „galvos sužalojimų“ specialistas! 
Aš tai padariau. Aš ištaškiau jam galvą. Aš žiūrėjau, kaip jis dega. Ir 
aš sakau tau: taip jam ir reikėjo. Visa jūsų šeimyna šito nusipelnė. 

Išgąstis buvo senas, gerai pažįstamas - Farokas šiuos žodžius pro- 
tarpiais išgirsdavo jau dvidešimt metų, tačiau jų poveikis nėmaž ne- 

silpo. Dabar jis sėdėjo miegamajame drebėdamas visu kūnu - lygiai 
taip pat, kaip jau yra kokį šimtą kartų sėdėjęs ir drebėjęs. Londone 
gyvenanti jo sesuo tokių skambučių niekada nesulaukdavo. Farokas 
manė, jog ją ši bėda aplenkė tik todėl, kad ji ištekėjusi ir skambi- 
nantysis tiesiog nežino jos naujosios pavardės. Užtat broliui, Džam- 
šedui, į Ciurichą nepažįstamasis skambinėdavo. Skambučių abiem 
broliams turinys buvo ne sykį įrašytas: į bent keletą atsakiklių, taip 
pat ir policijos duotose juostose. Kartą Ciuriche broliai Daruvalos 
su žmonomis klausėsi vieno iš tų įrašų - leido vis iš naujo ir iš naujo. 
Nė vienas neatpažino skambinančiojo balso, bet, nemenkai Faroko 
ir Džamšedo nuostabai, abiejų žmonos tvirtai pareiškė, esą skambi- 
no moteris. Savo ruožtu broliams visuomet atrodė, kad balsas įraše, 
be jokios abejonės, vyro. Būdamos seserys, Julija ir Žozefina tvirtai 
tikėjo mistiniu teisingumu visko, dėl ko jųdviejų nuomonės sutam- 
pa. Skambintojas - moteris, dėl to jos buvo visiškai tikros. 

Ginčas vis dar kunkuliavo, kai pas Džamšedą ir Žozefiną pietų 
atvyko Džonas D. Dabar jau visų nuomonė buvo vieninga: ginčo 
baigmę lems Inspektoriaus Dharo žodis. Šiaip ar taip, paties akto- 
riaus balsas išlavintas, be to, jis gebėjo įsiklausyti į svetimą balsą ir 
jį pamėgdžioti. Džonas D. įrašą išklausė tik kartą. 

— Tai vyras, mėginantis apsimesti moterimi, - tarė. 

Daktaras Daruvala įdūko - ne tiek dėl pačios nuomonės, kuri 
gydytojui pasirodė nei šiokia, nei tokia, kiek dėl to, kad Džonas D. 
prašneko siutinančiai autoritetingai. Juk tai kalba aktorius - gydy- 
tojas nėmaž neabejojo - aktorius, įsijautęs į detektyvo vaidmenį. 
Štai iš kur ta arogantiška, begaliniu pasitikėjimu savimi trykštanti 
elgsena - iš pramano! 

Su Dharo išsakyta nuomone niekas nesutiko, tad aktorius atsu- 
ko juostelę į pradžią ir pasiklausė įrašo dar kartą, tiksliau, netgi dar 
du kartus. Staiga jo laikysena, kurią daktaras Daruvala siejo tik su 
Inspektoriumi Dharu, išnyko be pėdsako - žmogus, kuris prašne- 
ko vėl, jau buvo kuo rimčiausiai nusiteikęs Džonas D., pasirengęs 
netgi atsiprašyti. 

— Atleiskite, suklydau, - tarė Džonas D. - Iš tikrųjų tai moteris, 
bandanti apsimesti vyru. 

Kadangi šįsyk įsitikinimas balse nuskambėjo jau visai kitaip, 
be to, ir intonacija gerokai skyrėsi nuo tos, kuria tai būtų pareiškęs 
Inspektorius Dharas, daktaras Daruvala pasiūlė: 

— Atsuk juostą į pradžią ir dar kartą paleisk iš naujo. 

Šįsyk jau Džono D. nuomonei pritarė visi. Skambino iš tiesų 
moteris, tik bandė apsimesti vyru. Tačiau balsas nebuvo girdėtas nė 
vienam iš jų - dėl šito irgi visi vieningai sutarė. Angliškai ji kalbėjo 
beveik tobulai - Britanijai būdinga anglų kalba, netgi labai taisy- 
klinga. Hindi akcentas buvo justi tik vos vos. 

— Aš tai padariau. Aš ištaškiau jam galvą. Aš žiūrėjau, kaip jis 
dega. Ir aš sakau tau: taip jam ir reikėjo. Visa jūsų šeimyna šito nu- 
sipelnė, - moteris sakė tą pat jau dvidešimt metų, spėjo pakartoti 
kokį šimtą sykių. Bet kas gi ji? Iš kur šitokia neapykanta? Ir ar tikrai 
sprogimas - jos rankų darbas? 

Neapykanta galėjo būti netgi dar stipresnė, jei prie sprogimo 
ji vis dėlto neprikišo nagų. Bet kodėl tada prisiima atsakomybę, 
neįstengė suprasti gydytojas. Ir kaip kas nors galėjo šitaip nuožmiai 
neapkęsti Laudžio? Farokas žinojo: jo tėvas per gyvenimą prišne- 
kėjo pakankamai, kad užgautų visus, bet, kiek numanė, asmeniškai 
ant nuospaudos tėvas niekam nebuvo užmynęs. Indijoje nepapras- 
tai lengva patikėti prielaida, esą bet kokio smurto protrūkio prie- 
žastis — arba politinis įniršis, arba religinis įžeidimas. O kai toks 
visiems žinomas ir toks tiesmukas žmogus kaip Laudžis ištaškomas 
nuosavame automobilyje, nenuostabu, kad šis nužudymas automa- 
tiškai priskiriamas teroro aktų kategorijai. Tačiau Farokas nejučia 
vis imdavosi svarstyti kitą versiją: ar gali būti, kad tėvas vis dėlto 
kažkam įžiebė asmeninį pyktį ir kad tasai sprogimas galbūt nebuvo 
tik paprasčiausia sena gera žmogžudystė. 

Farokui buvo sunku įsivaizduoti bet ką, o ypač - moterį, jau- 
čiantį asmeninę nuoskaudą dėl Laudžio kaltės. Bet paskui jis pa- 
galvojo apie tą itin asmeninę neapykantą Inspektoriui Dharui, ku- 
ria, reikia manyti, liepsnojo pono Lalo žudikas. (JEIGU DHARAS 
LIKS NARYS, ŽUS IR DAUGIAU NARIŲ.) Staiga daktarui Daru- 
valai dingtelėjo, kad galbūt visi jie pasiskubino su išvada, esą šitokį 
nuožmų įniršį kažkam įskėlė Inspektorius Dharas - filmo persona- 

žas. O kas, jei daktaro Daruvalos brangusis berniukas - mylimas 
Džonas D. - įklimpo į kokią nors asmeninę bėdą? Galbūt kokie 
nors jo asmeniniai santykiai galiausiai virto kraugeriška neapy- 
kanta? Daktarą Daruvalą ūmai užplūdo gėda: juk asmeniniu Dha- 
ro gyvenimu jis domėjosi itin menkai. Gydytojas pabūgo galėjęs 
Džonui D. sudaryti įspūdį, kad šio rūpesčiai už filmavimo aikštelės 
ribų jam nė motais. 

Aišku, Bombėjuje Džonas D. vengdavo bet kokių meilės nuo- 
tykių - ar bent pats šitaip tvirtino. Žinoma, protarpiais jis pasi- 
rodydavo viešumoje su viena ar kita ekrano žvaigždute - tokių 
apie šlovę svajojančių mergužėlių kino studijose sukiojasi ištisi 
spiečiai, - bet tokie „nuotykiai būdavo tyčia surežisuoti pagei- 
daujamam skandalui įžiebti: paskui abi pusės kategoriškai pa- 
neigdavo bet kokius tarpusavio santykius. Iš tiesų tai nė nebuvo 
„romanai“ - tik „reklama“. 

Inspektoriaus Dharo filmus į populiarumo viršūnę iškėlė bū- 
tent užgaulės, o Indijoje toks metodas visuomet pavojingas. Tačiau 
pono Lalo nužudymas buvo absoliučiai beprasmiškas, ir tai jau 
bylojo apie kur kas žiauresnę neapykantą, nei daktaras Daruvala 
suuosdavo įprastose publikos reakcijose į Dharą. Ir čia, lyg būtų 
gavęs ženklą, lyg tyčia, tarsi būtų pakakę vien pagalvoti apie įžei- 
dimus, kitas skambutis buvo ne kieno kito, o visų Inspektoriaus 
Dharo filmų režisieriaus. Balradžas Gupta vis nedavė daktarui Da- 
ruvalai ramybės viena itin keblia tema - kada išleisti į ekranus nau- 
jąjį Inspektoriaus Dharo filmą. Kadangi po „Inspektoriaus Dharo 
ir narvinių žudiko“ kažkas iš tiesų paskerdė keletą prostitučių, ką 
jau kalbėti apie siūbtelėjusią nepasitenkinimo bangą, Gupta atidėjo 
premjerą, bet jo kantrybė vis labiau seko. 

Daktaras Daruvala pats sau pripažino nenorįs, kad naująjį Ins- 
pektoriaus Dharo filmą išvis kada nors kas nors pamatytų, bet Ži- 
nojo - filmas neišvengiamai pasirodys ekranuose, tam sutrukdyti 
jis niekaip negalėjo. Negalėjo ir iki begalybės kurstyti gana menkai 
išvystyto Balradžo Guptos atsakomybės visuomenei jausmo. Jei dėl 
tų tikrų prostitučių žūties Guptos širdyje ir krustelėjo kokie neaiš- 
kūs jausmai, tai tikrai ne ilgalaikiai. 

- Čia Gupta! - prapliupo režisierius. - Nagi, pamėgink pa- 
žvelgti tokiu rakursu. Naujasis filmas - drauge ir naujas įžeidimas. 
Kad ir kas galabija tas narvines, galbūt atsisakys savo užmačių ir 
imsis skersti ką nors kitą. Pakišime publikai šį tą naujo, dėl ko ga- 
lėtų siautėti ir kraustytis iš proto, o prostitutėms tik padarysime 
paslaugą! 

Balradžas Gupta buvo apdovanotas tikro politiko logika; gy- 
dytojas nėmaž neabejojo, kad naujasis Inspektoriaus Dharo filmas 
privers jau visai kitą žiūrovų grupę „siautėti ir kraustytis iš proto. 

Naujasis filmas vadinosi „Inspektorius Dharas ir Tylos Bokš- 
tai“; jau vien pavadinimas buvo užgaulus visai parsų bendruome- 
nei, mat Tylos Bokštuose parsai laidoja savo mirusiuosius. Tylos 
Bokštų viršūnėje bet kuriuo metu galėjai aptikti keletą nuogų parsų 
lavonų - kaip tik dėl to, išvydęs pirmąjį grifą virš Dakvorto klubo 
golfo lauko, daktaras Daruvala ir pamanė, kad maitėdos dėme- 
sį patraukė būtent jie. Parsai - nieko nuostabaus - buvo pasiryžę 
trūks plyš apginti savo Tylos Bokštus; daktaras Daruvala, pats bū- 
damas parsas, net labai gerai tai žinojo. Ir vis tiek naujajame Ins- 
pektoriaus Dharo filme kažkas žudo iš Vakarų atsibasčiusius hipius 
ir jų kūnus įkelia būtent į Tylos Bokštus. Daugeliui indų Europos 
ar Amerikos hipiai savaime buvo vaikščiojanti užgaulė - dar gyvi. 
O Doongarwadi* įsišakniję Bombėjaus kultūrinėje terpėje. Taigi 
mažų mažiausiai parsus filmas neabejotinai papiktins. Be to, visi 
iki vieno bombėjiečiai jau įžanginę filmo premisą apšauks absur- 
diška. Niekas, niekas negali nė prisiartinti prie Tylos Bokštų - netgi 
kiti parsai! (Išskyrus, žinoma, mirusius parsus.) Bet, išdidžiai pa- 
galvojo daktaras Daruvala, kaip tik čia ir slypi visas filmo žavesys: 
juk scenaristui reikėjo sugalvoti kokį nors vinklų ir logišką būdą, 
kaip kūnai buvo užkelti į Bokštus - ir kaip bebaimis Inspektorius 
Dharas išgliaudė šią mįslę. 

Daktarui Daruvalai neliko nieko kita, tik susitaikyti su tikro- 
ve: dar ilgiau uždelsti „Inspektoriaus Dharo ir Tylos Bokštų“ pa- 


* Taip Tylos Bokštai (Dakhma) pradėti vadinti Indijoje, kai vienas jų buvo 
pastatytas ant kalvos tokiu pavadinimu. 


CIRKO SUNUS 213 


sirodymo ekranuose jis niekaip negalės; užtat bent galėjo pagrei- 
tintai persukti juostelę su likusiais Balradžo Guptos argumentais, 
kodėl filmą reikėtų pradėti rodyti tučtuojau. Be to, iškraipytas, 
spigus Balradžo Guptos balsas, kniauksintis iš pagreitintai lei- 
džiamos juostos, gydytojui patiko kur kas labiau nei tikras, šne- 
kantis suprantamai. 

Šitaip kiek praskaidrinęs sau nuotaiką, gydytojas atsikapstė 
iki paskutinio atsakiklyje įrašyto pranešimo. Skambino moteris. 
Iš pradžių Farokui pasirodė - nepažįstama. „Čia daktaras?“ — pir- 
miausia pasitikslino ji. Balse buvo justi neapsakomas nuovargis, 
lyg kalbėtų mirtinai prislėgtas žmogus. Galėjai pamanyti, kad jos 
burna pernelyg plačiai pražiota, o apatinis žandikaulis nebepatai- 
somai atkragęs. Balsas skambėjo vangiai, neišraiškingai, tarytum 
pats savaime bylodamas - man nusišvilpt, užtat tarsena monoto- 
niška, aiški, neabejotinas Šiaurės Amerikos akcentas; bet daktaras 
Daruvala (turįs jautrią ausį tokiems dalykams) manė galįs įspėti ir 
dar tiksliau - Jungtinių Valstijų vidurio vakarai arba Kanados pre- 
rijos. Omaha arba Su Sitis, Redžaina arba Saskatūnas. 

— Čia daktaras? - pasitikslino ji. - Žinau, kas tu toks iš tikrųjų, 
žinau, ką iš tikrųjų darai, - toliau varė moteris. - Pasakyk komisaro 
pavaduotojui - tikram policininkui. Pasakyk jam, kas tu toks. Pa- 
sakyk, ką tu darai. 

Tai tarusi ji metė ragelį, bet kažkaip negrabiai, lyg būtų norėjusi 
tėkšti iš visų jėgų, bet, tramdomo įsiūčio krečiama, išsyk nepatai- 
kiusi ant šakutės. 

Farokas visas drebėdamas sėdėjo miegamajame. Iš svetainės 
atsklido garsai: Rupa jau baigė dengti stalą stikliniu stalviršiu. 
Dar minutė kita - ir ji praneš Dharui su Julija, kad gydytojas grį- 
žęs, o neįprastai vėluojanti vakarienė - jau patiekta. Julijai pa- 
rūps, kodėl Farokas smuko tiesiai į miegamąjį lyg koks vagis. Tie- 
są sakant, jis ir jautėsi lyg vagis, nors pats nenutuokė nei ką galėjo 
pavogti, nei iš ko. 

Daktaras Daruvala atsuko juostą atgal ir dar sykį išklausė pas- 
kutinįjį pranešimą. Tai buvo jau visai nauja grėsmė; o gydytojas, 
visą dėmesį sutelkęs į pranešimo turinį, vos nepražiopsojo svar- 

biausios detalės - pačios skambintojos asmenybės. Farokas visą- 
laik nujautė: vieną gražią dieną kas nors neišvengiamai suuos, kad 
Inspektoriaus Dharo kūrėjas - jis, tad ši pranešimo dalis nebuvo 
baisi staigmena. Bet kodėl tai turėtų rūpėti tikram policininkui? 
Kodėl kažkam šovė į galvą, kad komisaro pavaduotojas Patelis 
turėtų tai Žinoti“ 

„Žinau, kas tu toks iš tikrųjų, žinau, ką iš tikrųjų darai.“ Na ir 
kas, nesusigaudė scenaristas. „Pasakyk jam, kas tu toks. Pasakyk, 
ką tu darai.“ Kodėl gi, niekaip negalėjo suprasti Farokas. O paskui 
gydytojas nejučia įsiklausė į patį pirmą moters ištartą sakinį - tą, 
kurį mažne praleido pro ausis. „Čia daktaras?“ Kartą įsiklausęs, 
paleido įrašą iš naujo, pasiklausė dar sykį, paskui dar ir dar, kol 
rankos ėmė taip nevaldomai tirtėti, kad jis nebesugebėjo sustabdyti 
juostos ir atsuko įrašą iki pat Balradžo Guptos iškloto sąrašo prie- 
žasčių, dėl kurių naująjį Inspektoriaus Dharo filmą reikėtų išleisti į 
ekranus tuojau pat. 

„Čia daktaras?“ 

Daktaras Daruvala taip ir nutirpo, regis, iki šiol širdis dar nie- 
kad nebuvo šitaip apmirusi. Negali būti, kad tai ji, šmėkštelėjo min- 
tis. Bet tai išties buvo ji - Farokui nebeliko jokių abejonių. Praėjo 
šitiek metų - ne, negali būti! Ir vis dėlto - gali, suvokė jis, aišku, kad 
tai ji, ir ji iš tikrųjų gali žinoti; tik trupučiukas įžvalgos, logiškas 
spėjimas - ir viską perprato. 

Kaip tik tą akimirksnį į miegamąjį įsiveržė žmona. 

— Farokai! - šūktelėjo Julija. - O aš ir nenutuokiau, kad tu jau 
namie! 

Bet aš nesu „namie , pagalvojo Farokas. Aš - kažkur, labai labai 
tolimoje svečioje šalyje. 

— Liebchen, - ištarė tylutėliai. Kai šį meilų žodelį sakydavo vo- 
kiškai, Julija iškart suprasdavo: jį apėmė švelnumas - arba jis įklim- 
po į bėdą. 

— Kas nutiko, Liebchen? - paklausė ji. Jis ištiesė ranką, ir ji priė- 
jo artyn, atsisėdo šalia, prigludo ir pajuto, kad jis visas dreba. Tada 
apkabino abiem rankomis. 

— Pasiklausyk, - tarė Farokas. - Bitte. 


CIRKO SŪNUS 215 


Kai Julija klausėsi pirmą kartą, Farokas iš jos veido suprato, kad 
žmona daro tą pačią klaidą kaip ir jis: klausosi, visą dėmesį sutel- 
kusi į pranešimo turinį. 

— Kąjji sako - nesvarbu, - perspėjo daktaras Daruvala. - Klau- 
sykis balso, galvok - kieno jis. 

Tiktai po trečio karto Farokas išvydo, kaip pasikeitė Julijos vei- 
do išraiška. 

— Juk tai ji, ar ne? - paklausė jis žmonos. 

— Tai kur kas vyresnė moteris, - pasiskubino atsakyti Julija. 

- Praėjo dvidešimt metų, Julija! - sušuko daktaras Daruvala. - 
Ji ir turėtų būti kur kas vyresnė moteris! Ji ir yra kur kas vyresnė 
moteris! 

Juodu dar keliskart išklausė įrašą. Galiausiai Julija pripažino: 

— Taip, manau, tai iš tikrųjų ji. Bet kaip ji gali būti susijusi su 
tuo, kas vyksta dabar? 

Šaltame miegamajame - su gedulingu tamsiai mėlynu kostiumu 
ir juokingai kontrastingu kaklaraiščiu su ryškiaspalve žalia papū- 
ga - daktaras Daruvala būgštavo žinąs, kas gali sieti viena ir kita. 


Vaikščiojimas dangumi 


Praeitis supo jį tartum minios veidai. Tarp jų visų vienas buvo 
jam pažįstamas, bet kieno tai veidas? Kaip ir visuomet, kelrodžiu 
švyturiu jam tapo kai kas iš Didžiojo Karališkojo cirko. Arenos 
administratorius Pratapas Singas buvo vedęs tokią mielą mote- 
riškutę, vardu Sumitra - visi vadino ją Sumi. Jai buvo trisdešimt 
keleri, o gal ir visi keturiasdešimt metų, ir ji ne tik atstojo motiną 
daugeliui artistų vaikų, bet buvo dar ir talentinga akrobatė. Sumi 
drauge su savo moša Suman atlikdavo numerį su dviračiais, jų 
pasirodymas taip ir vadinosi - „Dvigubas dviratis. Suman buvo 
netekėjusi Pratapo įseserė, anuomet, kai daktaras Daruvala matė 
ją paskutinį kartą, - beveik trisdešimties, o gal jau ir perkopusi 
trisdešimt, nedidukė raumeninga gražuolė ir geriausia Pratapo 
trupės akrobatė. Jos vardo reikšmė - „rožės žiedas, o gal „rožės 

žiedo aromatas“? O gal išvis bet kokių gėlių aromatas? Šito Faro- 
kas niekad nė nežinojo, kaip nežinojo ir pačios Suman istorijos: 
nei kas ją įsidukrino, nei kada. 

Tai ir nebuvo svarbu. Užtat Suman ir Sumi dviračių duetą pu- 
blika nepaprastai mėgo. Su dviračiais jos išdarinėdavo ką panorė- 
jusios: gebėjo važiuoti atbulos arba gulomis, mindamos rankomis, 
važiuodavo ant vieno rato lyg vienračiu, mindavo atsisėdusios ant 
vairo. Galbūt tai buvo kokia ypatinga Faroko silpnybė, bet jis pa- 
tirdavo nenusakomą malonumą, stebėdamas dvi dailias moteris, 
stulbinančiai grakščiai atliekančias šį numerį. Tačiau Suman išties 
buvo tikra žvaigždė, o jos „Vaikščiojimo dangumi“ numeris - ti- 
kras Didžiojo Karališkojo cirko pasididžiavimas. 

Vaikščioti dangumi Suman išmokė Pratapas Singas - kartą pa- 
matęs šį numerį per televiziją; Faroko manymu, pirmąsyk jį parodė 
kažkoks Europos cirkas. (Arenos administratorius negalėjo atsi- 
spirti pagundai miklinti visus iš eilės, ne vien liūtus.) Trupės šei- 
myninės palapinės pastogėje jis pritvirtino įtaisą, panašų į kopėčias; 
skersinius atstojo virvinės kilpos, o pačios kopėčios horizontaliai 
driekėsi palei stogą. Suman pakibdavo galva žemyn, pėdas įkišusi 
į kilpas. Šitaip kabodama įsisiūbuodavo, kilpos brūžindavo pėdų 
keltį - įtemptas pėdas ji laikydavo stačiu kampu blauzdai. Kai įsisiū- 
buodavo tiek, kad pirmyn ją galėdavo nešti inercijos jėga, ji žemyn 
galva „nužingsniuodavo“ nuo vieno kopėčių galo iki kito - tiesiog 
ištraukdama koją iš kilpos ir įkišdama į kitą, nesiliaudama siūbuoti. 
Kai ji treniravosi, šitaip vaikštinėdama trupės gyvenamosios pala- 
pinės pastoge, galvą nuo aslos skyrė vos keli coliai. Pratapas Singas 
nesitraukdavo nė per žingsnį, pasiruošęs ją sugauti, jeigu kristų. 

Tačiau kai Suman vaikščiodavo dangumi pagrindinėje cirko 
palapinėje, atstumas iki žemės siekė aštuoniasdešimt pėdų, o ap- 
sauginio tinklo ji visada atsisakydavo. Jeigu Pratapas Singas mė- 
gintų ją gaudyti - jeigu Suman kristų, užsimuštų abu. Jei arenos 
administratorius, pabandęs įspėti, kur ji nukris, visu kūnu mestųysi 
po ja, smūgį jai gal kiek ir sušvelnintų - tada žūtų tik jis. 

Kopėčių kilpų buvo aštuoniolika. Publika tyliai skaičiuodavo 
Suman žingsnius. Tačiau pati Suman jų niekada neskaičiuodavo; 

pasak jos, kur kas geriau „tiesiog žingsniuoti“. Pratapas buvo ją 
įspėjęs, kad dirsčioti žemyn - visai prastas sumanymas. Tarp pala- 
pinės lubų ir tolybėje apačioje likusių grindų nebuvo nieko - vien 
apversti žiūrovų veidai ir spoksančios akys. Žiūrovų, laukiančių, 
kad ji kristų. 

Tai štai kaip atrodo praeitis, pagalvojo daktaras Daruvala - visi 


tie siūbuojantys apversti veidai. Žiūrėti į juos - prastas sumany- 
mas, jis tai žinojo. 


O. ANTRASIS MEDAUS MĖNUO 


Farokas prieš atsivertimą šaiposi iš tikinčiųjų 


Prieš dvidešimt metų, kai epikūriškas kiaulienos ilgesys atginė jį 
į Goa - bet kur kitur Indijoje nė nesvajok lengvai gauti kiaulie- 
nos, užtat Goa valstijoje ji yra bene pagrindinis vietinės virtuvės 
produktas, - daktaras Daruvala netikėtai tapo krikščioniu, o jo at- 
sivertimą lėmė dešinės kojos nykštys. Apie tai, kaip priėmė krikš- 
čionybę, jis kalbėdavo su nuoširdžiausiu nuolankumu. Ta aplinky- 
bė, kad buvo neseniai aplankęs stebuklingai išsilaikiusią šventojo 
Pranciškaus Ksavero mumiją, toli gražu nebuvo gydytojo atsiver- 
timo priežastis; kol dar nebuvo savo kailiu patyręs dieviškosios 
galios veikimo, daktaras Daruvala netgi pasišaipydavo iš šventojo 
relikvijų, laikomų po stiklu Senojo Goa mieste, Bom Jesus, arba 
Gerojo Jėzaus, bazilikoje. 

Farokas pats manė iš misionieriaus palaikų pasijuokęs tik todėl, 
kad jam amžiais magėdavo patraukti žmoną per dantį dėl jos reli- 
gijos, nors Julija nė nebuvo praktikuojanti katalikė ir kitąkart tie- 
siai pasakydavo, jog labai džiaugiasi ištrūkusi iš katalikybės pančių, 
varžiusių jos vaikystę Vienoje. Vis dėlto prieš vestuves Farokas ne- 
prieštaraudamas išklausė tegul ir labai nuobodžius Vienos katalikų 
kunigo pamokymus. Gydytojas ir pats suprato demonstruojąs tam 
tikrą teologinį pasyvumą vien tam, kad įsiteiktų Julijos motinai; 
bet vėlgi - norėdamas paerzinti Juliją, Farokas primygtinai reika- 
lavo žiedų pašventinimo ceremoniją pervadinti „žiedų mazgojimo 
ritualu“ ir dar apsimetė, kad ši katalikiška gudragalvystė papiktino 
jį labiau, nei buvo iš tikrųjų. Tiesą sakant, jis netgi su malonumu 


CIRKO SŪNUS 219 


pasisakė kunigui, nors esąs nekrikštytas ir niekad nebuvęs prakti- 
kuojantis zoroastras, vis dėlto visuomet tikėjęs „kažkuo“, - anuomet 
jis išvis niekuo netikėjo. Nė akimi nemirktelėjęs Farokas pamelavo 
ir kunigui, ir Julijos motinai nėmaž neprieštaraująs, kad būsimieji 
vaikai būtų pakrikštyti ir auklėjami katalikiškai. Abu su Julija paty- 
liukais sutarė, jog tokia apgavystė gal ir nėra visiškai nekalta, tačiau 
jos imtis verta - vėlgi kad nesisielotų Julijos motina. 

Farokas buvo įsitikinęs, kad krikštas jo dukterims nepakenkė. 
Kol Julijos motina dar buvo gyva, jie dalyvaudavo šventosiose mi- 
šiose ir ne taip jau sunkiai jas ištverdavo — tiesa, tik tada, kai ji 
nuvykdavo aplankyti dukters, žento ir dukraičių į Torontą arba kai 
visa Daruvalų šeima atvažiuodavo pas ją į Vieną. Farokas ir Julija 
paaiškino savo mažosioms mergaitėms, esą šitaip jos pradžiugins 
senelę. Tai buvo priimtina, netgi garbinga krikščioniškoji bažny- 
čios lankymo tradicija: atlikti visus privalomus garbinimo ritualus 
dėl paties nenuolaidžiausio šeimos nario, iš tiesų nuoširdžiai tikin- 
čio. Niekas nevengė protarpiais suvaidinti tokį tikėjimą, nors šis, 
atvirai kalbant, buvo gana svetimas visiems, ko gero, neišskiriant 
nė Julijos motinos. Kartais Farokas susimąstydavo, ar tik ji pati gar- 
binimo ritualus atlieka ne vien tam, kad įtiktų jiems. 

Viskas susiklostė taip, kaip Daruvalos ir numatė: po Julijos 
motinos mirties jų ir šiaip vos smilkusi katalikybė visai išvėso, 
lankyti bažnyčią jie išvis liovėsi. Dabar žvelgdamas į praeitį dak- 
taras Daruvala priėjo išvadą, kad jo dukterys buvo tarytum iš 
anksto užprogramuotos manyti, jog religija iš esmės yra ne kas 
kita, o tik tam tikri garbinimo ritualai, skirti pamaloninti kam 
nors iš artimųjų. Po gydytojo atsivertimo jos juk ne dėl ko kito, 
o tik norėdamos jį pradžiuginti sutiko priimti santuokos sakra- 
mentą, atliko visas būtinas apeigas pagal Kanados anglikonų baž- 
nyčios reikalavimus. Gal tai ir buvo priežastis, dėl kurios tėvas Ju- 
lijonas nenorėjo pripažinti stebuklo, lėmusio Faroko atsivertimą 
į krikščionybę. Tėvo rektoriaus nuomone, stebuklas turėjęs būti 
visai menkas, jei jo pakakę tik anglikonų tikėjimui priimti. Kitais 
žodžiais tariant, stebuklas buvo nepakankamas, kad priverstų gy- 
dytoją tapti Romos kataliku. 

Anuomet Farokas manė, kad metas keliauti į Goa pats tinka- 
miausias. „Ta kelionė - lyg koks antrasis medaus mėnuo Julijai, — 
paaiškino jis tėvui. 

— Koks gali būti medaus mėnuo, jei drauge tempiesi vaikus? — 
paprieštaravo Laudžis; juodu su Mehera buvo labai nepatenkinti, 
kad trys dukraitės nelieka pasisvečiuoti pas juos. 

Tačiau Farokas gerai žinojo, kad mergaitės, kurioms anuomet 
buvo vienuolika, trylika ir penkiolika, su tuo nė už ką nesutiktų; 
plačiai pagarsėję Goa valstijos paplūdimiai traukė jas kur kas la- 
biau nei perspektyva kiurksoti pas senelius. Be to, mergaitės buvo 
tvirtai pasiryžusios važiuoti atostogauti į pajūrį ir dėl kitos priežas- 
ties: ten turėjo būti ir Džonas D. Jokia auklė niekad gyvenime ne- 
būtų sugebėjusi išsireikalauti šitokio jų klusnumo; visos trys buvo 
iki ausų įsimylėjusios vyresnįjį įbrolį. 

1969-ųjų birželį Džonas D. buvo devyniolikmetis ir - ypač 
daktaro Daruvalos dukterų akimis - nepaprastai patrauklus eu- 
ropietis. Julija su Faroku ir patys žavėjosi dailiu vaikinu, bet ne 
tiek dėl gražios išvaizdos, kiek dėl to, kad stulbinančiai tolerantiš- 
kai bendravo su vaikais; anaiptol ne kiekvienas devyniolikmetis 
įstengtų ištverti trijų meile svaigstančių paauglių mergiočių jaus- 
mų proveržius, o Džonas D. su jomis elgėsi nuostabiai kantriai, 
netgi žavingai. Kadangi mokėsi Šveicarijoje, jo veikiausiai neturė- 
jo išgąsdinti ir Goa apnikę „nenormalai“ - bent šitaip manė Faro- 
kas. 1969-aisiais Europos ir Amerikos hipius dažnas išvadindavo 
„nenormalais“, ypač Indijoje. 

— Nieko sau antrasis medaus mėnuo, brangioji, - tada pareiškė 
senasis Laudžis Julijai. - Jis sugalvojo vežtis tave ir vaikus į pajūrį, 
kur prišnerkštuose paplūdimiuose ištvirkauja tie nenormalai, - ir 
visa tai vien dėl jo potraukio prie kiaulienos! 

Su šitokiu palaiminimu Daruvalų jaunesniųjų šeima ir išva- 
žiavo į buvusį Portugalijos anklavą. Farokas papasakojo Julijai ir 
Džonui D., ir trims savo dukterims, kurioms tai buvo nė motais, 
kad Goa valstijos bažnyčios bei katedros laikomos bene prašmat- 
niausiomis iš visų Indijos krikščioniškųjų kulto pastatų. Daktaras 
Daruvala buvo Goa valstijos architektūros žinovas: jam patiko 

pastatų monumentalumas ir masyvumas, žavėjo tas besaikis, de- 
talėmis perkrautas stilius - toks gydytojo skonis atsispindėjo ir jo 
mitybos įpročiuose. 

Šventosios Kotrynos katedra ir Pranciškonų bažnyčios fasa- 
das jam patiko kur kas labiau nei gana neįspūdinga Stebuklingojo 
Kryžiaus bažnyčia; vis dėlto užvis labiausiai jį traukė Gerojo Jėzaus 
bazilika, tik architektūrinis gydytojo snobizmas dėl to niekuo dė- 
tas: Farokas smagindavosi išsijuosęs, stebėdamas kvailumą piligri- 
mų, - netgi hinduistų! - pulkais plūstančių į baziliką pasižiūrėti 
mumija virtusių šv. Pranciškaus palaikų. 

Indijoje gaji nuomonė, ypač paplitusi tarp nekrikščionių, kad 
šv. Pranciškus Ksaveras prie Goa krikšto gerokai labiau prisidėjo 
jau po mirties, nei sugebėjo būdamas gyvas, - šiaip ar taip, jėzui- 
tas praleido čia vos kelis mėnesius. Jis mirė ir buvo palaidotas Ki- 
nijai priklausančioje saloje netoli dabartinio Gvangdžou pakran- 
tės, bet vėliau, kai mirusiojo ramybė buvo sudrumsta ir kapas 
atkastas, visų nuostabai, paaiškėjo, kad kūnas nėmaž nesuiręs. 
Galiausiai tas stebuklingai nesugedęs kūnas buvo pargabentas į 
Goa - ir čia tie neįtikėtini palaikai ėmė traukte traukti minias ap- 
kvaitusių piligrimų. Iš visos tos šventojo istorijos Farokui labiau- 
siai patiko pasakojimas apie moterį, kuri, tikėjimo įkarščio apim- 
ta, nukando įstabiojo lavono kojos nykštį. Beje, netrukus vargšui 
Ksaverui buvo lemta netekti ir dar vienos kūno dalies: Šventasis 
Sostas pareikalavo nurėžti dešinę ranką ir persiųsti į Romą - be 
šio įrodymo Pranciškus Ksaveras, ko gero, niekad nebūtų buvęs 
paskelbtas šventuoju. 

Kaip daktarą Daruvalą žavėjo ši istorija! Kaip godžiai jis ap- 
žiūrinėjo išdžiūvusius palaikus, susuptus į prabangius bažnytinius 
drabužius, su įbrukta į rankas auksine lazda, nusagstyta smarag- 
dais. Gydytojas spėjo, bene negyvėlis laikomas po stiklo gaubtu 
ir dar užkeltas ant gruoblėtos pakylos tik dėl to, kad kitiems atsi- 
davusiems piligrimams nešautų į galvą dar ko nors nukąsti, idant 
visiems pademonstruotų savo karštą tikėjimą. Nutaisęs kuo pagar- 
biausią veido išraišką, bet viduje patyliukais kikendamas, daktaras 
Daruvala žvalgėsi po mauzoliejų vos tramdydamas juoką. Visur, 

netgi ant paties karsto, puikavosi gausybė paveikslų, vaizduojan- 
čių didžius misionieriškus Ksavero darbus; tačiau nei kvapą gniau- 
žiantys šventojo žygdarbiai, ką jau kalbėti apie aplinkui žaižaruo- 
jančius sidabrą, krištolą, alebastrą, jaspius ir netgi puikų raudonąjį 
marmurą, Farokui nedarė tokio įspūdžio kaip anas nukamžlotas 
šventojo Pranciškaus kojos nykštys. 

- Štai kur tikras stebuklas! - sakydavo jis. - Jei būčiau matęs tai 
savo akimis, gal netgi pats būčiau tapęs krikščioniu! 

Kai būdavo nusiteikęs ne taip žaismingai, Farokas kitąsyk iš- 
ūždavo Julijai ausis pagiežingais pasakojimais apie Šventosios in- 
kvizicijos darbus Goa, mat portugalus atlydėjęs misionieriškas 
uolumas reiškėsi prievartiniu atvertimu į krikščionybę grasinant 
mirtimi, hinduistų nuosavybės nusavinimu, hinduistų šventyklų 
deginimu, o kur dar deginami ant laužo eretikai ar pompastiškos 
apeigos. Senasis Laudžis būtų išties džiūgavęs girdėdamas, kaip sū- 
nus tęsia jo darbą burnodamas apie tikėjimą. O Juliją erzino tai, 
kad Farokas šiuo atžvilgiu pernelyg priminė tėvą. Kai tik pakvip- 
davo užgaulėmis kam nors, kas bent iš tolo susiję su religija, Julija 
tapdavo prietaringa ir imdavo prieštarauti. 

— Iš tavo netikėjimo aš nesišaipau, - pareiškė gydytojui žmo- 
na. - Tad nekaltink manęs dėl to, ko pridirbo inkvizicija, ir nesišai- 
pyk iš šventojo Pranciškaus vargšo kojos nykščio. 


Kas gydytojui sužadino aistras 


Farokas ir Julija aršiai bardavosi itin retai, užtat dažnai smagin- 
davosi traukdami kits kitą per dantį. Dėl dramatiškai perspaustų 
kivirčų, apsižodžiavimų, kurių jie nė neketino varžytis viešose vie- 
tose, kai kas juos palaikydavo vaidinga pora, ypač mėgėjai klau- 
sytis svetimų pokalbių - viešbučių tarnautojai, padavėjai ar kokia 
nusmurgusi porelė prie gretimo staliuko, neturinti apie ką kalbėtis. 
Anais laikais, dar septintame dešimtmetyje, kai Daruvalos keliau- 
davo en famille, tėvų niautynėms antrindavo dar ir isteriškas trijų 
dukterų klegesys. Dėl šios priežasties, susiruošę atostogų 1969-ųjų 

birželį, Daruvalos atmetė keletą kvietimų apsistoti vienoje ar kitoje 
prašmatnesnėje Senojo Goa viloje. 

Dėl to, kad buvo tokia triukšminga šeimynėlė, o dar ir dėl to, 
kad daktaras Daruvala bet kuriuo dienos ar nakties metu galė- 
jo įsigeisti užkąsti, jie nutarė būsiant kur kas išmintingiau, o ir 
diplomatiškiau - bent jau kol ūgtelės vaikai - nesisvečiuoti jo- 
kiame kitos šeimos vasarnamyje, prigrūstame dužių portugališkų 
keramikos indų ir tvaskančių palisandro baldų. Tad Daruvalos 
įsikurdavo kuriame nors iš pajūrio viešbutukų, netgi anuomet 
jau regėjusių geresnių laikų, - užtat jų nepajėgia nusiaubti vaikai, 
be to, ten nieko neįžeidžia besaikis daktaro Daruvalos apetitas. 
Farokas su Julija galėjo į valias smaigstytis dygiais žodeliais - tai 
buvo visiškai nė motais nei nusmurgusiems „Bardezo“ viešbučio 
darbuotojams, nei juo labiau gyvenimu nusivylusiems kitiems 
viešbučio įnamiams. Maisto čia buvo į valias, netgi šviežio, jei 
ir ne itin žadinančio apetitą, o kambariai beveik švarūs. Šiaip ar 
taip, svarbiausia buvo paplūdimys. 

„Bardezą“ daktarui Daruvalai rekomendavo kažkuris iš jau- 
nesniųjų Dakvorto klubo narių. Gydytojas apgailestavo nebegalįs 
prisiminti, kas gyrė šį viešbutį ir kodėl, atmintyje užsiliko tik atski- 
ros rekomendacijų nuotrupos. Dauguma svečių čia buvo europie- 
čiai, ir Farokas manė, kad Julijai tai pasirodys patrauklu, o jaunasis 
Džonas D. galės jaustis labiau atsipalaidavęs. Julija neiškentė nepa- 
sišaipiusi dėl to jo „Džonas D. jausis labiau atsipalaidavęs ; pasak 
jos, absurdiška net mėginti įsivaizduoti vaikiną atsipalaidavusį la- 
biau nei paprastai. O ir patys viešbučio gyventojai europiečiai buvo 
anaiptol ne tokie, su kuriais Julijai norėtųsi megzti pažintis - nieko 
verta publika netgi pagal Džono D. vertinimo standartus. Anais 
laikais, kai dar mokėsi Ciuricho universitete, Džonas D. veikiausiai 
buvo lygiai toks pat morališkai nesuvaržytas kaip ir kiti ano meto 
jaunuoliai - ar bent šitaip manė daktaras Daruvala. 

Džonas D., savaime aišku, ryškiai išsiskyrė iš visos Daruvalų 
šeimos: laikėsi oriai ir ramiai, buvo toks pat tykus, kokios Daruvalų 
dukterys - triukšmadarės. Mergaites žavėjo ir kiti „Bardezo“ vieš- 
bučio gyventojai, juo nesimpatingesni - juo labiau, ir vis dėlto jos 

nesitraukdavo nuo Džono D.: jis buvo jų globėjas ir užtarėjas, jei 
tik per daug priartėdavo kokios nors svetimos merginos ar vaiki- 
nai, tiek vieni, tiek kiti - su ypatingo siaurumo bikiniais. Vis dėlto 
tie jaunuoliai, tiek merginos, tiek ir vaikinai, sukiodavosi apie Da- 
ruvalų šeimą, regis, vien tik tam, kad galėtų iš arčiau paspoksoti į 
Džoną D., kuris dėl savo kvapą gniaužiančio grožio pernelyg krito 
į akis tarp visų vyrų apskritai - ir tarp devyniolikmečių jaunuolių 
konkrečiai. 

Farokas, net ir tas, kitąsyk susizgribdavo besigėrintis Džonu 
D.; Džamšedas ir Žozefina buvo ne sykį sakę jam, kad vaikino ne- 
domina niekas, išskyrus vaidybos meną, tačiau aktorystei jis esąs 
pernelyg drovus. Vis dėlto, galvojo Farokas, pakanka į vaikiną pa- 
žvelgti, kad įsitikintum: brolio ir brolienės nuogąstavimai nepa- 
grįsti. Kaip tik Julija pirmoji išsakė mintį, esą Džonas D. atrodo 
kaip tikra kino žvaigždė; paskui pridūrė - tuo norėjusi pasakyti, 
kad jis traukte traukia žvilgsnį: į jį maga žiūrėti netgi tada, kai jis, 
regis, nieko neveikia ir nieko negalvoja. Negana to, pabrėžė dak- 
taro Daruvalos žmona, Džonas D. iš pažiūros tokio nenusakomo 
amžiaus. Kai švariai nusiskusdavo, oda būdavo tokia lygi ir švelni, 
kad jis atrodydavo gerokai jaunesnis nei devyniolikos, gal net ne- 
sulaukęs brandos. Užtat kai leisdavo barzdai augti - pakakdavo vos 
vienos dienos apšepimo, - iškart virsdavo suaugusiu vyru, mažų 
mažiausia artėjančiu prie trisdešimtmečio: tuomet jis atrodydavo 
nuovokus, visiškai savimi pasitikintis, netgi pavojingas. 

- Ar kaip tik tokia, tavo manymu, ir turėtų būti kino Žvaigž- 
dė? - paklausė Farokas. 

- Šitokie smarkiai traukia moteris, - atvirai atsakė Julija. - Ta- 
sai vaikinas tuo pat metu ir vyras, ir berniukas. 

Vis dėlto kelias pirmąsias atostogų dienas pernelyg daug kas 
blaškė daktaro Daruvalos dėmesį, tad jis nė neturėjo progos susi- 
mąstyti apie Džono D. galimybes tapti kino žvaigžde. Viena Julijos 
mestelėta frazė Faroką gerokai sunervino, jis ėmė rimtai svarstyti, 
ar tikrai vertėjo pasikliauti Dakvorto klube nugirsta rekomendacija 
ir apsistoti būtent „Bardezo“ viešbutyje. Žinoma, stebėti visokius 
neaiškius europiečius bei įdomius vietinius Goa gyventojus - sma- 

gu, bet... O kas, jei „Bardezo“ viešbutyje yra apsistoję ir daugiau da- 
kvortiečių? Būtų tas pat, lyg nė nebūtume išvažiavę iš Bombėjaus, 
pasakė Julija. 

Tad gydytojas sudirgęs dairėsi po „Bardezo“ viešbutį, ar kur 
nepasirodys koks priklydęs dakvortietis; baiminosi, kad viešbučio 
restorane gali staiga lyg iš po žemių išdygti Sorabdžių šeima, o gal 
iš Arabijos jūros vieną dieną ims ir išplauks Banerdžiai, o gal Lalai 
iškrės jam staigmeną, ūmai iššokdami iš arekų palmių tankmės. 
Farokas netroško nieko kita, tik šiek tiek dvasios ramybės, kad ga- 
lėtų netrikdomas apsvarstyti vis stiprėjančias paskatas griebtis kū- 
rybinės veiklos. 

Daktaras Daruvala nusivylė suvokęs, kad nebegali taip godžiai 
ryti knygų kaip kadaise. Žiūrėti filmus buvo kur kas lengviau; jam 
pačiam atrodė, kad jį sugundė galimybė tiesiog tingiai drybsoti 
įsmeigus akis į mirgantį ekraną. Farokas didžiavosi savimi bent jau 
dėl to, kad sugebėjo nenusmukti iki masalos žanro lygio - iki viso 
to Bombėjaus kino studijų kurpiamo šlamšto, to dainų ir smurto 
kratinio hindi kalba. Tačiau Farokas neįstengė atsispirti net pačiai 
pigiausiai Europos ar Amerikos produkcijai - jį nepaprastai masi- 
no „kieto“ detektyvo žanras; kitaip sakant, gydytoją traukė baltao- 
džių sukamas šlamštas ir baltieji kieti vaikinai. 

Gydytojo kinematografinis skonis iš esmės skyrėsi nuo žmonos 
literatūrinio skonio. Šįkart atostogoms ji atsivežė Entonio Trolopo 
autobiografiją, kurios klausytis Faroko nėmaž netraukė. Julija mėg- 
davo skaityti jam balsu ištisas pastraipas, kurios jai pasirodydavo 
ypač grakščiai parašytos, ypač įdomios ar jaudinančios; tačiau Fa- 
roko išankstinė ir itin nepalanki nuomonė apie Dikensą metė šešėlį 
ir ant Trolopo - jam taip ir nepavyko iki galo perskaityti nė vieno 
šio autoriaus romano, o skaityti autobiografijos niekad nebūtų šovę 
į galvą. Julija šiaip jau labiau mėgo skaityti romanus, bet Farokas 
manė, kad romanisto autobiografiją irgi beveik galima priskirti ro- 
mano žanrui - juk rašytojas, žinoma, neatsispirs pagundai prasi- 
manyti savo paties biografiją. 

Tokios mintys nejučia įklampino jį į svajones apie savo vis dar 
neatsiskleidusias kūrybines galias. Kadangi beveik išvis nebeskaitė 

knygų, ėmė svarstyti, ar neišmėginus rankos ir nepabandžius ko 
nors parašyti pačiam. Tačiau autobiografija - jau spėjusiųjų iš- 
garsėti valdos; nebent, mąstė Farokas, rašyti autobiografiją imtų- 
si kas nors, nugyvenęs itin nuotykingą gyvenimą. Tik štai nebuvo 
jis jokia įžymybė, nedalyvavo, bent savo paties nuomone, ir kažin 
kokiuose ypatinguose įvykiuose, todėl nutarė, kad autobiografijos 
žanras - nejam. Ir vis dėlto, pagalvojo, reikėtų nors akį užmesti į tą 
Trolopo autobiografiją - kai Julija nematys. Tiesiog kad išsiaiškin- 
tų, ar pavyktų iš knygos pasisemti bent šiokio tokio įkvėpimo. Pats 
smarkiai abejojo, ar pavyktų. 

Deja, nieko kita skaityti žmona nebuvo pasiėmusi, išskyrus 
kažkokį romaną, kuris sukėlė Farokui šiokį tokį nerimą. Nutykojęs 
progą, kai Julija nematė, gydytojas jau buvo kyštelėjęs nosį į knygą, 
ir jam pasirodė, kad siužetas - perdėm seksualinis, seksas negai- 
lestingai stelbė bet ką kita; negana to, ir knygos autorius daktarui 
Daruvalai buvo visiškai nežinomas, ir tai gydytoją baugino ne ma- 
Žiau nei pernelyg atvira romano erotika. Tai buvo vienas iš tų meis- 
triškai parašytų romanų su aiškiu siužetu ir rafinuota kalba - tiek 
Farokas spėjo perprasti, ir tai jį irgi gąsdino. 

Daktaras Daruvala bet kurį romaną pradėdavo skaityti sudir- 
gęs, apimtas nekantros. Julija skaitydavo lėtai, tarsi skonėdamasi 
žodžiais, o Farokas karštligiškai irdavosi pirmyn kaupdamas viso- 
kiausius smulkius priekaištus autoriui, kol galiausiai aptikdavo ką 
nors, kas jį įtikindavo, jog romanas tikrai vertas dėmesio, - arba 
susidurdavo su kuo nors, kas pasirodydavo pernelyg supinklio- 
ta painiava arba beviltiška nuobodybė; kurios nors iš šių dviejų 
kliaučių paprastai pakakdavo, kad jam prapultų ūpas perskaityti 
dar bent žodį. Kaskart, kai nurašydavo kokį romaną kaip niekam 
tikusį šlamštą, Farokas bambėdavo ant Julijos, kuri tą pačią knygą 
skaitydavo su akivaizdžiu pasimėgavimu. Žmona buvo užkietėju- 
si skaitytoja, domėjosi įvairiomis sritimis ir paprastai beveik kie- 
kvieną pradėtą knygą perskaitydavo iki galo; šitoks jos literatūrinis 
apetitas daktarą Daruvalą irgi baugino. 

Tad štai jis, atvažiavęs čionai pasimėgauti antruoju medaus 
mėnesiu - tiesa, „medaus mėnesio“ sąvoką šiuo atveju taikė la- 

bai jau laisvai, mat nuo pat atvažiavimo į Goa su žmona nebent 
tik flirtavo, ne daugiau, - jau baugiai dairosi, ar kur nepasirodys 
koks dakvortietis, pasigviešęs apnuodyti jam visas atostogas. Lyg 
to būtų maža, gydytoją labai jau nemaloniai nuteikė žmonos skai- 
toma knyga, kuri, be kita ko, dar ir sužadino geismą. Ar bent jau 
Farokas manė, kad žmona tą knygą skaito, - galbūt ji dar netgi 
nebuvo pradėjusi. O jeigu iš tiesų jau skaitė, tai jam nė karto ne- 
pasiūlė pasiklausyti vienos ar kitos pastraipos - žinoma, kai per 
ištisus puslapius viena ramiai, bet su polėkiu ir visomis smulkme- 
nomis aprašyta sekso scena keičia kitą, Julijai veikiausiai būtų per- 
nelyg nesmagu šitokius dalykus skaityti jam balsu. O gal sutriktų 
ne ji, o aš, dingtelėjo mintis. 

Romanas pasirodė toks įtraukiantis, kad Faroko toli gražu ne- 
bepatenkino tie keli vogčiomis mesti žvilgsniai; jis įjjunko slėpti 
knygą įlenkęs į laikraštį ar žurnalą ir patyliukais išsinešęs drauge su 
ja įsitaisyti hamake. Neatrodė, kad Julija būtų jos pasigedusi; galbūt 
ji vis dar skaitė Trolopą. 

Pirmoji scena, patraukusi Faroko dėmesį, buvo pačioje pradžio- 
je - pirmo skyriaus gal antrame ar trečiame puslapyje. Pasakotojas 
Prancūzijoje važiavo traukiniu. „Priešais mane sėdinti mergina už- 
migo. Jos lūpos buvo siauros, kampučiai nusvirę, tarsi žemyn juos 
temptų pažinimo kartėlis.' Daktaras Daruvala išsyk užuodė neblo- 
gą knygą, bet įtarė, kad istorija baigsis liūdnai. Gydytojui niekad ir 
į galvą neatėjo, kad tasai akmenėlis, už kurio jis vis kliūdavo, vos 
pamėginęs artintis prie rimtosios literatūros, buvo ne kas kita kaip 
jo nemeilė liūdnoms pabaigoms. Farokui visai išrūko iš atminties, 
kad būdamas jaunesnis ir kur kas uolesnis skaitytojas nelaimingas 
pabaigas kaip tik mėgo. 

Ir tik sulig penktu skyriumi daktarą Daruvalą pradėjo trikdy- 
ti pirmuoju asmeniu pasakojančio knygos pagrindinio personažo 
pernelyg aiškus polinkis į vujarizmą, mat tai pažadino ir paties 
gydytojo polinkį į vujarizmą, keliantį jam šiokį tokį nerimą. „Kai 
Pamatau ją einančią, pakerta kojas. Tokia siūbuojanti, moteriška 
eisena. Aptakūs klubai. Liaunas liemuo.“ Farokas, ištikimas kaip 
visada, iškart pagalvojo apie Juliją. „Kai megztinis vos vos prasi- 

skiria, ant krūtinės blyksteli siaurutis baltas ruoželis. Mano akys 
be mano paties valios skubriais žvilgsniais bejėgiškai šaudo ten 
link.“ Negi Julijai tokie dalykai tikrai patinka, susimąstė Farokas. 
O paskui, aštuntame skyriuje, daktaro Daruvalos laukė toks siuže- 
to posūkis, kad gydytojas visai sugniužo, apimtas pavydo ir geismo. 
Nieko sau antrasis medaus mėnuo, tarė jis sau. „Ji stovi nusisukusi. 
Vienu judesiu išsineria iš megztinio, tada iš pažiūros nevikriai atki- 
šusi alkūnę sugraibo liemenėlės sąsagą už nugaros, atsisega. Jis lėtai 
atgręžia ją veidu į save.“ 

Daktarui Daruvalai pasirodė gerokai įtartinas tasai pasakoto- 
jas - knygos personažas, pasakojantis pirmuoju asmeniu, neįtikėti- 
nai kruopščiai, su menkiausiomis smulkmenomis aprašantis jauno 
po užsienius keliaujančio amerikiečio seksualinius tyrinėjimus su 
kaimietuke prancūze - aštuoniolikamete Ana Mari. Farokas taip ir 
nesuprato, kad be gluminančio pasakotojo asmeninio dalyvavimo 
skaitytojas nepajustų pavydo ir geidulio, kuriuos išgyvena nuolati- 
nis stebėtojas, - kaip tik tokie jausmai ir apniko gydytoją, ir vertė 
skaityti toliau, puslapį po puslapio. „Kitą rytą jie visa tai pakartojo. 
Pilkšva apyblanda, dar labai anksti. Iš jos burnos sklinda nemalo- 
nus kvapas.“ 

Kaip tik tada daktaras Daruvala sumojo, kad vienam iš meilu- 
žių skirta mirti; nemalonus kvapas, sklindantis jai iš burnos, buvo 
baugi užuomina, primenanti, jog esame mirtingi. Farokas norė- 
jo liautis skaityti, bet nepajėgė. Nutarė, kad tasai amerikietis jau- 
nuolis jam nepatinka - tėvo išlaikomas, netgi niekur nedirbantis 
plevėsa, - bet maudė širdį dėl prancūzaitės, kurios tyrumas buvo 
amžiams suterštas. Gydytojui ir į galvą neatėjo, kad būtent tokius 
jausmus skaitytojui ir siekė sukelti autorius. Jis taip ir nesugebėjo 
suprasti, apie ką iš tikrųjų ta knyga. 

Galbūt dėl to, kad dirbdamas gydytoju jis iš esmės darydavo 
vien tai, kas gera, Farokas menkai tepažinojo realųjį pasaulį. Daž- 
niausiai jam tekdavo regėti vaikų apsigimimus, luošumą, sužaloji- 
mus; jis stengėsi atkurti išklypusius sąnarius, kad būtų tobuli, kaip 
numatyta gamtos. Tuo tarpu realusis pasaulis neturėjo tokio aiš- 
kaus, konkrečiais žodžiais įvardijamo tikslo. 

Perskaitysiu dar vieną skyrių, tik vieną, pažadėjo sau daktaras 
Daruvala. Jau buvo įveikęs devynis. Jis tysojo hamake paplūdimyje, 
bet atokiau nuo vandens; aplinkui tvyrojo vidurdienio kaitra, arekų 
ir kokosų palmių šakelės virš galvos nė nevirpčiojo. Į sumišusius 
kokosų, žuvies, druskos kvapus protarpiais prasismelkdavo hašišo 
dūmelis, iš kažkur atvinguriuojąs pakrante. Ten, kur paplūdimio 
ruožas baigėsi užleisdamas vietą vešlios, susipynusios atogrąžų au- 
galijos žalumai, mažyčiame trikampiame šešėlio užklotame plote- 
lyje dėl pavėsio varžėsi prekystalis, nukrautas šviežiais cukranen- 
drių stiebais, ir vežimėlis, kur galėjai nusipirkti pieno kokteilį su 
mangų sultimis. Tirpstantis ledas drėkino smėlį. 

Daruvalų šeima buvo užsisakiusi keletą kambarių, iš tikrųjų - 
visą „Bardezo“ viešbučio aukštą; jiems priklausė ir gana erdvus už- 
daras balkonas, bet balkone buvo tik vienas miegamasis hamakas, 
ir jį iškart nusičiupo jaunasis Džonas D. Tačiau daktaras Daruvala, 
tysodamas paplūdimio hamake, jautėsi taip patogiai, kad nutarė 
iškrapštysiąs Džoną D. iš hamako balkone - vylėsi, kad pavyks 
įkalbėti vaikiną užleisti šį guolį bent vienai nakčiai; šiaip ar taip, 
Džonas D. turėjo atskirą kambarį su lova, o Farokas ir Julija vieną 
naktį galėjo ištverti atskirai — tai reiškė, kad gydytojas ir jo žmona 
neketino mylėtis kiekvieną naktį, galbūt netgi rečiau nei dukart per 
savaitę. Štai tau ir antrasis medaus mėnuo, dar sykį tarė sau Faro- 
kas. Ir atsiduso. 

Jam išties derėjo pasilikti dešimtą skyrių kitam kartui, bet nė 
pats nepajuto, kaip vėl įniko skaityti; kaip ir bet kuris geras roma- 
nas, knyga įtraukė jį, užliūliavo, nugramzdino į pusiau sąmoningą 
ramybės būseną, o tada staigiai krestelėjo - Farokas tam buvo vi- 
siškai nepasiruošęs. „Tada paskubomis, lyg ūmai apsigalvojęs, jis 
nusimeta drabužius ir šmurkšteli į guolį šalia jos. Aktas, kelian- 
tis grėsmę mums visiems. Juos supantis miestelis toks tykus. Pie- 
no baltumo laikrodžių ciferblatuose minučių rodyklės visos vienu 
metu peršoka ant kitos padalos. Traukiniai neatsilieka nuo grafiko. 
Tuščias gatves protarpiais nutvieskia geltona vienišo automobilio 
Žibintų šviesa, varpai skaičiuoja valandas, pusvalandžius, ketvir- 
čius. Lengvai, tarytum gėlės žiedlapio prisilytėjimu, ji glosto jo 

pimpalo, jau giliai suvaryto į ją, pagrindą, liečia kiaušus, o paskui 
pradeda lėtai rangytis po juo, tarytum maištaudama, bet vis tiek 
nuolanki, o jis, tarsi neatsipeikėdamas iš sapno, trupučiuką kilsteli, 
pirštu braukia drėgną jos mižės kraštą, ir tuo metu išlieja sėklą, 
gausiai, lyg bulius. Paskui juodu dar ilgai guli apsikabinę, vis dar 
nesikalbėdami. Šitie juos saistantys apsikeitimai - štai kas yra bai- 
siausia. Ir tos kraugerystės stumia juos meilės linkui.“ 

Tuo skyrius dar nesibaigė, bet daktaras Daruvala toliau skai- 
tyti nebegalėjo. Buvo priblokštas, negana to, pajuto erekciją, kurią 
bandė paslėpti, užvoždamas tarpukojį apversta knyga lyg palapine. 
Nelauktai netikėtai šitokioje skaidrioje prozoje, elegantiškai glausta- 
me tekste, ima ir išnyra „pimpalas“, „kiaušai“, netgi „mižė“ („drėgnu 
kraštu“), o įsimylėjėlių meilės aktas, pasirodo, „kraugerystė“. Farokas 
užsimerkė. Ar Julija jau perskaitė šitą pastraipą? Paprastai gydytojas 
likdavo visiškai abejingas ištraukoms, kurias žmona su tokiu pasi- 
mėgavimu skaitydavo balsu; ji mėgdavo aptarinėti, kaip vienas ar ki- 
tas epizodas ją paveikęs, - Farokas dažniausiai nepajusdavo išvis jo- 
kio poveikio. Užtat dabar daktaras Daruvala jautė stulbinantį poreikį 
aptarti su žmona šitos pastraipos įspūdžius, o mintis apie pokalbį su 
Julija tokiomis temomis ir sukėlė gydytojui erekciją; jis jautė, kaip 
styrančio jo mieto galas liečia tą pribloškiančią knygą. 


Gydytojas susiduria su įsibėgėjusiu 
lyties keitimo procesu 


Kai vėl atsimerkė, pirmiausia gydytojui šovė mintis, ar tik nebus 
staiga numiręs ir atsipeikėjęs toje erdvėje, kurią krikščionys vadina 
pragaru, mat šalia hamako, spigindami į jį, stovėjo du dakvortie- 
čiai, ir anaiptol ne iš tų, su kuriais jis mėgo bendrauti. 

— Iš tikrųjų skaitai tą knygą ar vien tam, kad padėtų užmig- 
ti? - paklausė Promila Rai. 

Greta stypsojo vienintelis gyvas likęs jos sūnėnas, tasai bjaurus, 
andai buvęs beplaukis vaikiščias Rahulas Rai. Bet gydytojui išsyk 
krito į akis, kad su tuo Rahulu ne viskas gerai. Rahulas dabar labiau 

priminė moterį. Bent jau pūpsančios moteriškos krūtys tikrai buvo 
matyti - be jokios abejonės, tai jau nebuvo vyras. 

Nieko nuostabaus, kad daktaras Daruvala neteko amo. 

- Vis dar miegi? - paklausė Promila Rai. Ji pakreipė galvą, kad 
galėtų perskaityti autoriaus pavardę ir romano pavadinimą, - Fa- 
rokas knygą vis dar laikė apverstą, ja lyg palapine pridengęs savo 
erekciją: savaime suprantama, jis nenorėjo, kad ką nors pastebėtų 
Promila ar juo labiau tas jos šiurpusis sūnėnas su krūtimis. 

Niekieno neprašoma Promila garsiai perskaitė pavadinimą. 

— „Pramoga ir tuštybė“. Niekada tokios negirdėjau, - pareiškė. 

— Puiki knyga, - užtikrino Farokas. 

Promila įtariai perskaitė ir autoriaus pavardę. 

— Džeimsas Salteris. O jis kas toks? - paklausė. 

— Nuostabus rašytojas, - atsakė Farokas. 

- Ir apie ką gi ta puikioji knyga? - nerimo Promila. 

— Apie Prancūziją, - atsakė gydytojas. - Apie tikrąją Prancū- 
ziją. - Šią frazę jis įsiminė iš paties romano. 

Daktaras Daruvala sumojo, kad Promilą jau apėmė nuobodu- 
lys. Gydytojas nebuvo matęs jos jau gerus keletą metų, bet jo moti- 
na Mehera pasakojo apie dažnas Promilos keliones į užsienį ir toli 
gražu ne patenkinamus plastinių operacijų rezultatus. Žvelgdamas 
į Promilą iš gulimos pozicijos, iš apačios aukštyn, Farokas matė, 
kokia nenatūraliai įtempta paakių oda - pastarosios operacijos pa- 
sekmė. Tačiau patempti odą jai reikėjo daug kur - ir netgi labiau. 
Promila buvo stulbinančiai bjauri, priminė kažin kokį retą naminį 
paukštį su nežinia kiek pagurklių. Farokas nesistebėjo, kad tasai 
pats vyriškis ją dukart paliko, sprukęs tiesiog nuo altoriaus, užtat jį 
stulbino, kad tasai pats vyras kadaise išvis buvo pasiryžęs antrąkart 
artintis prie Promilos, - mat ji atrodė, senojo Laudžio žodžiais, 
„dukartinė panelė Havišam“ anaiptol ne viena prasme. Jai visko 
teko dvigubai: ne tik dukart pabėgo jaunikis, bet ir pačiai dvigubai 
įkrėsta kerštingumo, ji dvigubai pavojinga, be to, sprendžiant iš to 
grėsmingojo sūnėno su krūtimis, - dar ir dviguba slapukautoja. 

— Juk tu prisimeni Rahulą, - tarė Promila ir, norėdama užsiti- 
krinti visą Faroko dėmesį, ilgais gyslotais pirštais pabarbeno į kny- 

gos, vis dar slepiančios susigūžusią gydytojo erekciją, nugarėlę. Už- 
teko vieno žvilgsnio į Rahulą, kad daktaras Daruvala pajustų, kaip 
kietas jo kotas ūmai suglebo. 

— Taip, žinoma, Rahulas! - ištarė gydytojas. 

Farokas buvo girdėjęs gandų, bet nė neįsivaizdavo, kad vyriokas 
būtų sumąstęs ką nors dar baisiau nei pamėgdžioti akį rėžiantį savo 
velionio brolio homoseksualumą, galbūt - tiesiog pagerbdamas Su- 
bodo atminimą. Kaip tik aną siaubingą 1949-ųjų lietingąjį sezoną 
Nevilas Edenas tyčia pribloškė Faroką pareikšdamas išsivežąs Subo- 
dą Rai į Italiją, mat makaronų dieta esą įlieja gyvybinės energijos 
kaip reikiant mėgautis vyriškos meilės džiaugsmais. Ten abu ir žuvo 
per automobilio avariją. Daktaras Daruvala neabejojo, kad jaunajam 
Rahului brolio žūtis turėjo būti skaudus smūgis su liūdnomis pase- 
kmėmis, bet tikrai nesitikėjo, kad su šitokiomis liūdnomis! 

— Rahulas šiek tiek pakeitė lytį, - pranešė Promila Rai; tokį vul- 
garumą visokie nepatikimi, savo vietos nerandantys nenusisekėliai 
paprastai pateikia kaip aukščiausio lygio rafinuotumo pavyzdį. 

Rahulas pataisė tetą; jo balse buvo aiškiai justi konfliktuojančių 
hormonų srautų pasekmė. 

— Procesas vis dar vyksta, tetule, - tarstelėjo. - Aš dar nevisiš- 
kai užbaigta moteris, - pabrėžtinai pridūrė, kreipdamasis į daktarą 
Daruvalą. 

— Supratau, - atsakė gydytojas, nors iš tikrųjų nieko nesuprato: 
net neįsivaizdavo, kokie yra tie pokyčiai, kuriuos Rahulas jau paty- 
rė, o juo labiau - ko dar reikia, kad jis taptų „užbaigta moterimi. 

Jo krūtys buvo gana nedidelės, bet stangrios ir išties gražios for- 
mos, lūpos pilnesnės ir putlesnės, nei Farokas prisiminė, o makiažas, 
paryškinantis akis, gana saikingas. Jeigu Rahului 1949-aisiais buvo 
dvylika ar trylika - ir ne daugiau nei aštuoneri ar dešimt, kai Laudžis 
jį tyrė dėl, pasak tetos, nepaaiškinamos beplaukystės, - vadinasi, su- 
skaičiavo Farokas, dabar jau turėtų būti kokie trisdešimt dveji ar tre- 
ji. Gydytojas žvelgė į jį aukštielninkas gulėdamas hamake, tad matė 
tik iki juosmens, o šis buvo liaunas ir grakštus lyg jaunos mergaitės. 

Plika akimi buvo matyti, kad tasai neaiškios lyties padaras 
vartoja estrogenus; sprendžiant iš susiformavusių krūtų ir neprie- 

kaištingai lygios odos, gydymas jais buvo sėkmingas, bet balsas 
dar nebuvo galutinai pasikeitęs, neįmanoma suprasti, kas kalba, 
vyras ar moteris, nes Rahulo balsą kol kas galima buvo priskirti 
tiek vienam, tiek kitam. Nejaugi Rahulas buvo iškastruotas? Bet ar 
dera tokių dalykų klausti? Atrodė moteriškiau nei dauguma hidž- 
rų. Tačiau kodėl žmogus turėtų ryžtis penio šalinimo operacijai, jei 
jau ketina tapti visaverte „užbaigta moterimi - juk tai reiškia, kad 
medikai turėtų jam chirurginiu būdu suformuoti makštį, o argi 
makštis tokiais atvejais formuojama ne iš išversto penio? Laimė, 
aš - tik ortopedas, su palengvėjimu pagalvojo daktaras Daruvala. 
O Rahulo paklausė tik tiek: 

— Ketini pasikeisti ir vardą? 

Rahulas nusišiepė gydytojui įžūliai, kone flirtuodamas, o kai 
prašneko, vėl buvo aiškiai justi, kaip vyriškas jo balsas grumiasi 
su - irgi jo - moterišku. 

— Ne, kol nebūsiu visai tikras pinigas, neskubėsiu keisti, - atsa- 
kė Rahulas. 

— Supratau, - pakartojo gydytojas ir pamėgino pats nusišyp- 
soti Rahului, na, bent nutaisyti pakantumo kupiną veido išraišką. 
Promila dar kartą privertė gydytoją krūptelėti vėl pabarbendama 
pirštais į jo tvirtai laikomos knygos nugarėlę. 

— Atvažiavai su visa šeima? - paklausė Promila. „Visa šeima“ 
jos lūpose nuskambėjo lyg koks groteskiškas elementas, tarsi ji 
būtų turėjusi omeny ištisą nevaldomą armiją. 

— Taip, - atsakė daktaras Daruvala. 

— Viliuosi, čia yra ir tas gražuolis vaikinas, - noriu, kad Rahulas 
jį pamatytų! - pareiškė Promila. 

- Jam turėtų būti aštuoniolika... ne, jau devyniolika, - svajingai 
sumurkė Rahulas. 

— Taip, devyniolika, - patvirtino gydytojas kiek įsitempęs. 

— Tik tegul niekas man jo neparodo, - pareikalavo Rahulas. - 
Noriu įsitikinti, ar sugebėsiu pats atpažinti jį minioje. 

Tai taręs Rahulas apsisuko ir nužingsniavo per paplūdimį prie 
vandens. Daktarui Daruvalai dingtelėjo, jog Rahulas pasišalino 
būtent ta kryptimi tyčia - kad gydytojas, vis dar tysantis hamake, 


234 | JOHN IRVING 


galėtų deramai apžiūrėti jo apvalainus moteriškus klubus. Priglu- 
dęs prie kūno sarongas išryškino sėdmenis, o aptempta viršutinė 
maudymosi kostiumėlio dalis pabrėžė krūtis. Ir vis dėlto, įvertino 
Farokas, lydėdamas jį kritišku žvilgsniu, plaštakos per stambios, 
per platūs pečiai, pernelyg pūpsantys žasto raumenys... per ilgos 
pėdos, pernelyg masyvios čiurnos. Rahulas nebuvo nei tobulas, nei 
„užbaigtas“. 

— Argi ji ne žavinga? - sukuždėjo Promila gydytojui į ausį. Ji 
pasilenkė virš hamako, ir Farokas pajuto, kaip jam į krūtinę dunks- 
telėjo sunkus sidabrinis pakabutis - stambiausia jos vėrinio detalė. 
Vadinasi, Rahulas Promilos sąmonėje jau buvo neabejotina „ji“. 

- Ji atrodo tokia... moteriška, - pasakė daktaras Daruvala duk- 
terėčia besididžiuojančiai tetai. 

- Ji ir yra moteriška, - atsakė Promila Rai. 

— Na... taip, - sutiko gydytojas. 

Vis dar gulėjo hamake ir jautėsi rimtai įkliuvęs į spąstus, mat 
Promila linksojo prie jo lyg koks plėšrusis paukštis - lyg koks plėš- 
rus naminis paukštis. Nuo jos kvapo tiesiog rietė nosį: trenkė san- 
talo ir balzamavimo skysčio mišiniu, šiek tiek primenančiu svo- 
gūnų, bet drauge ir samanų kvapą. Daktaras Daruvala vos laikėsi 
nesužiaukčiojęs. Pajuto, kaip Promila trūktelėjo Džeimso Salterio 
romaną savo pusėn, ir skubriai stvėrė knygą abiem rankomis. 

— Jei ta knyga tikrai tokia nuostabi, - abejodama tarė ji, - vi- 
liuosi, paskolinsi ją man. 

— Kai baigsiu, ją dar skaitys Mehera, - pasakė jis, nors turėjo ome- 
ny visai ne Meherą, savo motiną, - kalbėjo apie Juliją, savo žmoną. 

— Mehera irgi čia? - skubiai paklausė Promila. 

— Ne ne, turėjau galvoj - Julija, - suglumęs pasakė Farokas. 

Pašaipus Promilos vypsnys aiškiau negu žodžiai bylojo, kaip 
ji jį vertina: veikiausiai jo seksualinis gyvenimas toks nuobodus, 
kad jam net painiojasi motina ir žmona, nors jis dar nesulaukęs 
nė keturiasdešimties! Farokas susigėdo, bet kartu ir užkunkuliavo 
pykčiu. Tai, dėl ko jis sunerimo vos paėmęs į rankas „Pramogą ir 
tuštybę , paskui jį sužavėjo; jautėsi nepaprastai įsiaudrinęs, tačiau 
be jokios kaltės, be jokio pornografijos šešėlio. Jausmas buvo tuo 

pat metu ir kilnus, ir erotiškas - Farokas troško pasidalyti juo su 
Julija. Štai šitaip, visai paprastai, ir įvyko stebuklas: dėl to romano 
jis ir vėl pasijuto jaunas. 

Tiek Rahulas, tiek Promila daktarui Daruvalai atrodė seksua- 
liniu požiūriu gerokai nukrypę nuo normos. Jie aptemdė jam nuo- 
taiką, metė šešėlį viskam, kas buvo taip seksualiai ir nuoširdžiai 
parašyta, vien dėl to, kad buvo tokie nenatūralūs, tikri iškrypėliai. 
Farokui šmėkštelėjo mintis, kad reikėtų tuojau pat perspėti Juliją 
apie čia pat slampinėjančius Promilą Rai ir jos sūnėną su krūti- 
mis. Daruvaloms, ko gero, dar teksią aiškinti paauglėms dukterims, 
kodėl tasai Rahulas atrodo kažkoks nenormalus. Džonui D. reikia 
pasakyti bet kuriuo atveju, nusprendė Farokas. Gydytojui visiškai 
nepatiko, kad Rahulas kone varvino seilę sakydamas bandysiąs 
„atpažinti jį minioje“. 

Promila, be jokios abejonės, savo didžiakrūčiam sūnėnui jau 
išūžė galvą, brukdama nuomonę, esą Džonas D. pernelyg gražus, 
tad niekaip negali būti Denio Milzo vaikas. Daktarui Daruvalai at- 
rodė: būsimasis transseksualas patraukė ieškoti Džono D. vien dėl 
to, kad vylėsi daktaro brangiajame berniuke įžvelgti Nevilo Edeno 
bruožų! 

Promila jau nusisuko, tarsi žvilgsniu skvarbytų paplūdimį, ieš- 
kodama savo „žavingosios“ Rahulo. Daktaras Daruvala pasinau- 
dojo proga dirstelėti į jos sprandą. Ir tuojau pasigailėjo, mat iš ten, 
įsispraudęs tarp pablukusių raukšlių, į jį dėbsojo navikinis darinys 
su melanomos požymiais; Farokas taip ir neprisivertė pasiūlyti Pro- 
milai nedelsiant pasirodyti gydytojui. Šiaip ar taip, navikai - ne or- 
topedo sritis, be to, Farokas dar neužmiršo, kaip tulžingai reagavo 
Promila, kai Laudžis nesusidomėjo Rahulo beplaukyste. Prisiminęs 
Rahulą, daktaras Daruvala susimąstė, ar tik jo tėvas nebus paskubė- 
jęs, nustatydamas diagnozę; galbūt plaukuotumo stoka buvo pirmas 
ženklas, kad reikėtų pasirūpinti seksualine berniuko raida. 

Gydytojas suko galvą, stengdamasis prisiminti vieną neatsa- 
kytą klausimą, susijusį su daktaru Tata. Prisiminė aną dieną, kai 
Promila ir Rahulas atvežė vargšą iškaršėlį į Daruvalų namus: re- 
gis, kažkas buvo kalbama apie tai, kuriam iš jų prireikė daktaro 


236 JOHN IRVING 


Tatos paslaugų: Promilai ar vis dėlto Rahului. Sunku patikėti, kad 
DAKTARO TATOS GERIAUSIOJE IR POPULIARIAUSIOJE GI- 
NEKOLOGIJOS IR MOTINYSTĖS KLINIKOJE būtų gydžiusis 
Promila - kas jau kas, o ji kažin ar rizikuotų patikėti vertingiausias 
savo kūno dalis gydytojui su „prastesnio už vidutinį reputacija. 
Tąsyk kaip tik Laudžis išsakė prielaidą, kad daktaro Tatos pacientas 
galbūt visai ne Promila, o Rahulas. „Tai gali būti susiję su ta jo be- 
plaukyste!“ - regis, šitaip ir pasakė Daruvala vyresnysis, ar ne? 

Dabar senasis daktaras Tata buvo jau miręs. Derindamasis prie 
kur kas mažiau į pompastiką linkusių laikų, jo sūnus, irgi akuše- 
ris ginekologas, pasirūpino nauja iškaba, jau be „geriausia ir po- 
puliariausia“, o gydytojas jis buvo toks pat „gerokai žemesnio už 
vidutinį lygio kaip ir tėvas; Bombėjaus medikų bendruomenė jo 
kitaip nė nevadino, tik Tata Du. Vis dėlto galėjo būti taip, kad Tata 
Du išsaugojo tėvo archyvus. Farokas pagalvojo: būtų visai pravartu 
daugiau sužinoti apie Rahulo plaukuotumo bėdas. 

Daktaras Daruvala kone pralinksmėjo nuo minties, kad Pro- 
mila ir Rahulas, ko gero, buvo taip užsikepę suveikti Rahului lyties 
keitimo operaciją, kad net pamanė, jog tokiu atveju reikia kreiptis 
į ginekologą. Juk neprotinga ieškoti pagalbos pas gydytoją, išma- 
nantį kūno dalis, kurių nori, verčiau pasirodyti specialistui, nutuo- 
kiančiam apie tas, kurias jau turi! Vadinasi, Rahului reikėjo kreiptis 
į urologą. Daktaras Daruvala spėjo, kad be psichiatro konsultacijos 
irgi neįmanoma apsieiti; aišku, joks bent kiek atsakomybę jaučian- 
tis medikas nesiims atlikti lyties keitimo operacijos tiesiog pacien- 
to prašymu. 

Paskui Farokas prisiminė, kad legaliai lyties keitimo operacijos 
Indijoje išvis neatliekamos, tiesa, hidžroms šis draudimas nėmaž 
netrukdė kastruotis; kastracija buvo tarytum hidžrų kastos prie- 
volė. Tačiau Rahulo pečių jokia panaši „prievolė neslėgė, jis turėjo 
kitokių motyvų keisti lytį - siekė tapti ne eunuchu transvestitu, izo- 
liuotos trečiosios lyties atstovu, o „visiška“ moterimi. Tikra, norma- 
li moteris - štai kas norėjo būti Rahulas, spėjo daktaras Daruvala. 

— Ar tik ne jaunasis Sidva rekomendavo jums „Bardezo“ vieš- 
butį? - ramiai paklausė Promila, ir daktaras Daruvala galiausiai 

prisiminė tokį sunkiai tikėtiną informacijos šaltinį. Sidva buvo dar 
jaunas vyras, Farokui jis atrodė pernelyg linkęs vaikytis visko, kas 
madinga ir modernu. Apie „Bardezo“ viešbutį Sidva kalbėjo ne- 
tramdydamas entuziazmo - ir gana žodingai. 

— Taip, iš tiesų Sidva, - patvirtino gydytojas. - Turbūt bus pri- 
gyręs šį viešbutį ir tau, ar ne? 

Promila Rai iš viršaus perliejo žvilgsniu vis dar gulintį hama- 
ke gydytoją. Jos veide pasirodė lyg ir maloningumas, bet šaltas, 
kažkoks ropliškas; žvilgsnyje nebuvo nė menkiausios užuojautos 
kibirkštėlės, nebent tai, ką palaikytume nekantrumu akyse driežo, 
nusižiūrėjusio musę. 

- Tai aš jam pasakiau, - paprieštaravo Promila. - „Bardezas“ — 
mano viešbutis. Daugybę metų atvažiuoju čia atostogauti. 

Tai bent sėkmingai pasirinkau, dingtelėjo daktarui Daruvalai. 
Bet Promila juo jau pasisotino - bent šiam kartui. Ir paprasčiau- 
siai nuėjo, nepasivarginusi atsisveikinti net kokiu mostu, kurį nors 
iš tolo galėtum sieti su paprasčiausiu mandagumu, nors, be jokios 
abejonės, puikiai žinojo, kas yra geros manieros, ir panorėjusi galė- 
jo netgi pervirš paisyti etiketo reikalavimų. 

Vadinasi, Julijai teks pranešti blogą žinią, galvojo Farokas: du 
patys šlykščiausi dakvortiečiai atsibastė į „Bardezą , kuris, pasirodo, 
yra jų pamėgtas viešbutis. Tačiau buvo ir gera žinia - Džeimso Sal- 
terio „Pramoga ir tuštybė : Farokui buvo trisdešimt devyneri, ir jau 
labai seniai jokia knyga nebuvo taip užvaldžiusi jo kūno ir sielos. 

Daktaras Daruvala geidė savo žmonos - staigiai plūstelėjęs 
geismas, gluminantis, be jokios gėdos, - geidė jos stipriai kaip nie- 
kad ir nejučia žavėjosi pono Salterio prozos galia tiek suteikti este- 
tinį pasitenkinimą, tiek įskelti jam šį tą daugiau nei paprasčiausia 
erekcija. Romanas jam atrodė lyg koks galingas gundymo įrankis, 
sužadinęs visus gydytojo pojūčius. 

Jis jautė, kaip vėsta paplūdimio smėlis; vidurdienį buvo toks 
svilinančiai karštas, kad Farokas juo žengti galėjo tik apsiavęs, o 
dabar ramiai ėjo basas, padais jusdamas malonią šilumą - tempe- 
ratūra atrodė ideali. Jis pasižadėjo kurį nors rytą atsikelsiąs labai 
anksti, kad patirtų, koks būna smėlis pats vėsiausias po nakties, bet 

ta priesaika netrukus išrūks iš galvos. Vis dėlto kažkas jame tikrai 
atgijo, dabar jis išties jautėsi atvažiavęs čionai praleisti antrojo me- 
daus mėnesio. Parašysiu ponui Džeimsui Salteriui laišką, nutarė jis. 
Vėliau daktaras Daruvala visą gyvenimą krimsis taip ir neparašęs 
to laiško, tačiau aną birželio dieną 1969-aisiais Goa, Bagos paplū- 
dimyje, gydytojas trumpai pasijuto visai nauju žmogumi. Tada 
Faroką vos viena diena teskyrė nuo susitikimo su nepažįstamąja, 
kurios balsas telefono atsakiklyje net po dvidešimties metų nebus 
praradęs galios surakinti jį siaubu. 

— Ar tai jis? Ar tai daktaras? - paklaus ji. 

Kai Farokas pirmąsyk išgirdo šiuos klausimus, nė galvot nepa- 
galvojo, į kokį pasaulį visai netrukus jam teks žengti. 


10. KELIAI SUSIKERTA 


Tyrimai sifiliui nustatyti 


„Bardezo“ viešbučio registratūros darbuotojai pranešė daktarui 
Daruvalai, kad jūros pakrante šlubčiodama buvo atsivilkusi kaž- 
kokia mergina, - sukorė visą kelią iš Andžunoje įsikūrusios hipių 
stovyklos: ji ėjo per viešbučius ieškodama gydytojo. „Gal čia yra 
koks daktaras?“ - paklausė. Viešbučio darbuotojai didžiavosi susi- 
pratę merginą nuginti, bet perspėjo gydytoją, kad anksčiau ar vė- 
liau ji neišvengiamai trauksianti atgal, mat Kalanguto paplūdimyje 
nerasianti nieko, kas pasirūpintų jos koja, o jei nusikapstysianti iki 
Aguados, niekas ten nesileis į kalbas. Kas nors vien pažvelgęs į ją, 
žiūrėk, dar iškvies policiją. 

Parsai garsėjo sąžiningumu ir socialiniu teisingumu, ir Farokas 
visai netroško teršti tokios jų reputacijos; be jokios abejonės, jis 
visuomet pasiruošęs padėti luošiams bei sužalotiesiems, o šlubuo- 
jančią merginą, bent iš pirmo žvilgsnio, galima priskirti tai katego- 
rijai pacientų, su kurių bėdomis ortopedas turėtų būti pažįstamas. 
Štai jeigu kas įsigeistų jo paslaugų Rahulo virsmo moterimi pro- 
cesui užbaigti, tai būtų visai ne tas pats. Vis dėlto Farokas negalėjo 
pykti ant „Bardezo viešbučio tarnautojų. Raišą merginą jie nugi- 
nė šalin tik iš pagarbos daktarui Daruvalai ir jo asmeninei erdvei; 
visa, ko jie siekė, - tai tik apsaugoti gydytoją nuo įkyrių trikdytojų, 
bet, reikia manyti, išgrūdo šlubę lauk be gailesčio ir dar tikriau- 
siai palydėjo ne itin maloniais žodeliais: mergina akivaizdžiai buvo 
iš anų, „nenormalų“. Vietiniai Goa valstijos gyventojai, ypač sep- 
tinto dešimtmečio pabaigoje, itin nepalankiai vertino Europos ir 

Amerikos hipius, užplūdusius paplūdimius; hipiai niekad neišlai- 
daudavo - kai kurie, priešingai, net vagiliaudavo, - tad turtingesni 
turistai, tiek vakariečiai, tiek indai, laikė juos nepageidaujamu kliu- 
viniu, o kaip tik anų, turtingesniųjų, vietos gyventojai ir stengėsi 
pritraukti kuo daugiau. Taigi, nė nemanydamas smerkti „Bardezo' 
viešbučio darbuotojų, daktaras Daruvala visgi mandagiai pasakė 
jiems, kad jei šluboji hipė grįš, mielai ją apžiūrėsiąs. 

Gydytojo sprendimas, regis, itin nuvylė nukaršusį arbatos išne- 
šiotoją, kuris nesustodamas šliūrino pirmyn atgal nuo „Bardezo“ 
viešbučio prie pulkeliais susispietusių pavėsinių: šiuos statinius su- 
darė keturi į smėlį įbesti stulpai ir sudžiovintų kokosų palmės lapų 
stogas, paplūdimys buvo tiesiog nusėtas tokiomis stoginėmis. Ar- 
batos išnešiotojas bent keliskart atsliūkino prie daktaro Daruvalos, 
gulinčio hamake po palmėmis, o Farokas senį stebėjo itin įdėmiai, 
tiesa, tik iš smalsumo, įsigeidęs patikslinti įtariamą diagnozę. Senis 
buvo vardu Ali Achmedas ir sakėsi esąs vos šešiasdešimties metų 
amžiaus, nors atrodė aštuoniasdešimties; vos į jį pažvelgus krito į 
akis keletas ryškesnių ir lengviausiai atpažįstamų įgimto sifilio po- 
žymių. Kai jis atnešė arbatos pirmą kartą, gydytojas pastebėjo nea- 
bejotinus Ali Achmedo „Hačinsono dantis“ - tipiškus pleišto formos 
kandžius. Arbatos išnešiotojo kurtumas, taip pat būdingas akies ra- 
genos drumstumas patvirtino daktaro Daruvalos diagnozę. 

Tačiau Farokui dar rūpėjo kaip nors išprovokuoti Ali Achmedą 
atsistoti taip, kad ryto saulė pliekstų tiesiog senajam arbatos išne- 
šiotojui į veidą. Daktarui Daruvalai magėjo įžvelgti ir ketvirtąjį po- 
žymį, kuris įgimto sifilio atveju pasitaiko retai - Argilo Robertsono 
vyzdys labiau būdingas sifilitikams, ligą susigriebusiems kada nors 
vėliau. Tad gydytojas sumąstė gudrų būdą, kaip patikrinti senio 
akis taip, kad šis nė nesuuostų. 

Gulėdamas hamake, kur jam ir atnešė arbatos, Farokas buvo 
veidu atsigręžęs į Arabijos jūrą. Jam už nugaros, krašto gilumoje, 
virš kaimo tvieskė mirguliuojantis rytmečio saulės žėrėjimas; iš tos 
pačios pusės sklido rūgstančių kokosų kvapas ir skleidėsi paplūdi- 
myje. Žvelgdamas tiesiai į ūkanotas Ali Achmedo akis Farokas kuo 
nekalčiausiai pasiteiravo: 

— Koks tai kvapas, Ali? Iš kur jis sklinda? 

Tam, kad senis tikrai jį išgirstų, Farokui teko pakelti balsą. 

Arbatos išnešiotojas tuo metu kaip tik tiesė gydytojui arbatos 
stiklinę ir visą dėmesį buvo sutelkęs į ją; vyzdžiai buvo susiaurė- 
ję prisitaikydami aiškiai įžiūrėti artimą objektą - tą pačią arbatos 
stiklinę. Tačiau kai gydytojas paklausė, iš kur sklinda tasai stiprus 
kvapas, Ali Achmedas nejučia pažvelgė kaimelio pusėn; vyzdžiai 
iškart išsiplėtė (šįsyk - prisitaikydami aiškiai matyti tolimas ko- 
kosų ir arekų palmių viršūnes), bet nors dabar saulės spinduliai 
tvykstelėjo tiesiai į veidą, vyzdžiai nesusitraukė, kitaip tariant - vi- 
sai nereagavo į ryškią šviesą. Tipiškas Argilo Robertsono vyzdys, 
nutarė daktaras Daruvala. 

Farokas prisiminė savo bene mėgstamiausią, infekcinių ligų, 
dėstytoją, Herr Doktor Fricą Maitnerį; daktaras Maitneris neveng- 
davo savo studentams patarti, esą patogiausias būdas įsiminti, kaip 
veikia Argilo Robertsono vyzdys, - pagalvoti apie prostitutę: ji pri- 
sitaiko, bet nereaguoja. Tai buvo vien vyriška studentų grupė, ir 
visi plyšo juokais, bet Farokas nė nesuprato, ar jam tikrai taip jau 
juokinga. Jis niekada nesinaudojo prostitučių paslaugomis, nors 
šios buvo populiarios tiek Vienoje, tiek Bombėjuje. 

- Feni, - atsakė arbatos išnešiotojas, paaiškindamas kvapo kilmę. 

Tačiau atsakymą daktaras Daruvala žinojo ir pats - lygiai kaip da- 
bar jau žinojo, kad kai kurių sifilitikų vyzdžiai nereaguoja į šviesą. 


Literatūrinio gundymo scena 


Kaime - nors galėjo būti ir taip, kad kvapas atsklido iš paties Pan- 
džimo, - iš kokosų riešutų buvo varomas vietinis stiprus alkoho- 
linis gėrimas, vadinamas feni; tirštas, kokčiai salzganas alkoholio 
smarsas pasiekė ir Bagos paplūdimyje įsikūrusius retus turistus bei 
atostogaujančias šeimas. 

Daktaras Daruvala su šeima jau buvo spėję tapti nedidelio 
viešbutuko darbuotojų numylėtiniais; juos nepaprastai maloniai 
priimdavo ir priestate įsikūrusiame restoranėlyje, ir paplūdimio 

tavernoje, kur Daruvalos mėgdavo užsukti. Gydytojas paprastai 
nešykštėdavo arbatpinigių, jo žmona buvo klasikinė europietiško 
stiliaus gražuolė (tikra tų apsileidėlių nusmurgusių hipių priešin- 
gybė), dukterys - linksmos, gyvybingos ir tokios dailutės, ir dar ne- 
išaugusios iš nekaltybės amžiaus, o akį traukiančios išvaizdos Džo- 
nas D. vienodai kerėjo tiek indus, tiek užsieniečius. Tik šitokioms 
visų pamėgtoms šeimoms - jų pasitaikydavo itin retai - „Bardezo 
viešbučio darbuotojai teisindavosi dėl feni tvaiko. 

Tokiu metų laiku, gegužės ir birželio mėnesiais, prieš pat lie- 
tingąjį sezoną, nuovokūs užsieniečiai, taip pat ir indai stengiasi nė 
kojos nekelti į Goa pajūrio kurortus: čia būna pernelyg karšta. Kita 
vertus, tai kaip tik tas metas, kai čia gimę ir užaugę, bet vėliau kitur 
persikraustę žmonės parvažiuoja aplankyti artimųjų ir draugų. Mo- 
kiniams jau būdavo prasidėjusios atostogos. Žvejai ištraukdavo gau- 
sybę krevečių, omarų, žuvies, kaip tik prisirpdavo patys gardžiausi 
mangai (daktarui Daruvalai tįsdavo seilė, vos pagalvojus apie man- 
gus). Taikydamasi prie atostogų dvasios, o ir stengdamasi patraukti 
savo pusėn visus krikščionis, Katalikų bažnyčia organizuodavo be- 
galę religinių švenčių; gydytojas, nors anuomet dar nebuvo tikintis, 
toli gražu nesipurtė galimybės dalyvauti viename kitame pobūvyje. 

Katalikai Goa valstijoje jau nebesudarė daugumos - atvykėliai 
geležies rūdos kasyklų darbininkai, atsikraustę čionai dar šimtme- 
čio pradžioje, buvo hinduistai, - tačiau Farokas, kaip ir jo tėvas, 
atkakliai laikėsi nuomonės, kad kraštą tebėra apkėtę „romiečiai“. 
Monumentaliojoje architektūroje, kuria taip žavėjosi daktaras Da- 
ruvala, vis dar buvo ryškūs portugališkosios įtakos ženklai; juo la- 
biau portugališka tradicija buvo justi vietinės virtuvės patiekaluo- 
se, kurių daktaras Daruvala galėjo kirsti be saiko. O neretas Žvejys 
krikščionis savo valtį vis dar pavadindavo „Kristaus Karaliaus var- 
du. Anuomet Bombėjuje jau reiškėsi nauja, tiesa, dar nelabai pa- 
plitusi, automobilinių lipdukų mada - tiek komiškų, tiek religinio 
turinio. Gydytojas nepraleido progos įgelti, esą krikščionių Žvejų 
laivelių pavadinimai - Goa stiliaus automobilių lipdukai. Julijai tas 
Faroko juokelis visai nepasirodė sąmojingas, kaip ir jo įjunkis pa- 
juokti sudarkytus šventojo Pranciškaus palaikus. 

— Net nenutuokiu, kokiais faktais privalu remtis, kad asmenį 
būtų galima skelbti šventuoju, - porino daktaras Daruvala Džo- 
nui D., pirmiausia todėl, kad Julija panašių vyro kalbų nebenorėjo 
klausytis, bet ir dėl to, kad jaunuolis universitete klausėsi ir teolo- 
gijos kurso. Ciuriche - vadinasi, veikiausiai protestantų teologijos, 
spėjo Farokas. - Tu tik įsivaizduok! - postringavo jis. - Kažkokia 
smurtautoja nugurkia Ksavero kojos nykštį, o paskui jam dar nu- 
rėžia ranką ir išsiunčia į Romą! 

Džonas D. ramiai pusryčiavo ir tylomis šypsojosi. Daruvalų 
dukterys tiesiog neįstengė nesišypsoti dirsčiodamos į Džoną D. Fa- 
rokas pažvelgė į žmoną ir gerokai nustebo išvydęs, kad ji irgi žiūri 
įjį - ir taip pat šypsosi. Akivaizdu: iš jo šnekų ji sugebėjo neišgirsti 
nė žodelio. Gydytojas nukaito. Julijos šypsenoje nebuvo nė šlakelio 
cinizmo, priešingai, žmonos veidas spinduliavo nuoširdžia meile, 
ir Farokui staiga neliko abejonių: ji pasiryžusi priminti jam, kokį 
malonumą juodu patyrė praėjusią naktį, - nepaisydama netgi Džo- 
no D. ir vaikų! Sprendžiant iš drauge praleistos nakties ir akivaiz- 
džiai gašlaus jos minčių pobūdžio kitą rytą, atostogos galų gale vis 
dėlto tapo antruoju medaus mėnesiu. 

Skaitymas lovoje jau niekad nebeatrodys tokia nekalta veikla, 
nors prasidėjo viskas kuo nekalčiausiai. Julija skaitė Trolopą, o Fa- 
rokas - išvis nieko: jis dar tik telkė drąsą atsiversti „Pramogą ir 
tuštybę“ žmonos akivaizdoje. Tad tiesiog drybsojo aukštielninkas, 
sunėręs pirštus ant gurguliuojančio pilvo, - ko gero, bus padaugi- 
nęs tos kiaulienos, o gal nuotaiką sujaukė pokalbis per vakarienę. 
Prie stalo, kai šeima susėdo vakarieniauti, Farokas bandė išaiškinti, 
kokį jaučia poreikį griebtis kūrybiškesnės veiklos, kaip jam nori- 
si ką nors parašyti, bet dukterims buvo nė motais, o Julija ne taip 
suprato - pasiūlė mėginti rašyti į medicininių patarimų skiltį: jei 
ne į „The Times of India“, tai bent į „The Globe and Mail“. Džonas 
D. pakišo mintį rašyti dienoraštį; prasitarė kadaise bandęs pats ir 
jam visai patikę, bet paskui dienoraštį nudžiovusi jo mergina, ir tai 
visam laikui atgrasinę jį nuo šio įpročio. Tada pokalbis visai išklypo 
Iš vėžių, mat Daruvalų dukterys priskreto kamantinėti Džono D,, 
kiek tų merginų jis turėjęs. 

Šiaip ar taip, buvo pati septinto dešimtmečio pabaiga ir net visai 
jaunos nekaltos mergaitės kalbėdavo taip, lyg viską išmanytų apie 
seksą. Farokui ne itin patiko klausytis, kaip dukterys kone tiesiai 
prašo Džono D. įvardyti skaičių moterų, su kuriomis miegojęs. Bet 
tuojau pat daktarui Daruvalai akmuo nuo širdies nusirito: Džonas 
D. kaip visuomet grakščiai ir meistriškai išsisuko nuo atsakymo. 
O gydytojo neprasiskleidusio kūrybingumo tema taip ir liko už- 
miršta ar bent nesusilaukė dėmesio. 

Vis dėlto Julija jos, pasirodo, nepraleido negirdom. Po vakarie- 
nės, jau lovoje, apsikamšiusi pagalvėlėmis - Farokas tuo metu gulė- 
jo išsitiesęs aukštielninkas - žmona užgriuvo jį su savo Trolopu. 

— Tu tik paklausyk, Liebchen, - prašneko Julija. - „Būdamas 
dar visai jaunas, gal penkiolikos, įjunkau į pavojingą veiklą - rašyti 
dienoraštį; šio įpročio neatsikračiau ištisus dešimt metų. Prirašytus 
tomus išsaugojau iki 1870-ųjų taip niekad ir neatsivertęs, net ne- 
pažvelgęs į juos, bet paskui pasklaidžiau, vis kaisdamas iš gėdos, ir 
nedelsdamas sudeginau. Dienoraščiai kaltino mane buvus kvailai 
kaprizingą, nemokšą, stokojus takto, linkus į tinginystę, ekstrava- 
ganciją ir puikybę. Vis dėlto jų dėka įgudau naudotis plunksna ir 
rašalu, išlavinau ranką, išmokau sklandžiai reikšti mintis.“ 

— Nei aš noriu, nei manau, kad man reikia rašyti dienoraš- 
tį, - pertraukė ją Farokas. - Be to, aš jau dabar sugebu sklandžiai 
dėstyti mintis. 

— Kodėl tu iškart puoli gintis? - atrėmė Julija. - Tiesiog pama- 
niau, kad tau galbūt bus įdomu. 

— Norėčiau ką nors sukurti, - pareiškė daktaras Daruvala. - 
Man visiškai neįdomu fiksuoti pilkos kasdienybės smulkmenas. 

— Net nežinojau, kad mūsų kasdienybė tokia jau pilka, - at- 
sakė Julija. 

Gydytojas, supratęs savo klaidą, tuoj pat pamėgino pasitaisyti: 

- Aišku, ne. Turėjau omeny - norėčiau leisti pasireikšti vaiz- 
duotei, pamėginti užrašyti ką nors sugalvota. 

— Kalbi apie beletristiką? - paklausė žmona. 

— Taip, - patvirtino Farokas. - Labiausiai norėčiau parašyti ro- 
maną, bet abejoju, ar sugebėčiau sukurti tikrai gerą. 

- Visokių juk pasitaiko romanų, - paslaugiai tarė Julija. 

Šitaip padrąsintas, daktaras Daruvala iš slaptavietės, tai yra iš 
po laikraščio, numesto ant grindų prie lovos, išsitraukė Džeimso 
Salterio „Pramogą ir tuštybę. Paėmė romaną į rankas atsargiai, 
tarsi tai būtų pavojingas ginklas - toks netrukus ir paaiškėjo esąs. 

— Tarkim, - pasakė Farokas, - nemanau, kad man kada nors 
pavyktų parašyti tokį gerą romaną kaip šis. 

Julija skubriai dirstelėjo į Salterio knygą ir vėl nukreipė žvilgsnį 
į Trolopo puslapį. 

— Aš irgi nemanau, - tarė. 

Aha, dingtelėjo gydytojui. Vis dėlto - skaitė! Bet paklausė jis 
kaip įmanydamas atsainiau: 

- Tai tu skaitei Salterį? 

— O taip, - atsakė žmona nepakeldama akių nuo Trolopo. - 
Tiesą sakant, atsivežiau paskaityti dar kartą. 

Farokui prireikė nemaža pastangų išlikti abejingam, bet jis 
bent stengėsi. 

— Vadinasi, tau patiko? - paklausė. 

— O taip, netgi labai, - patvirtino Julija. Ir reikšmingai patylė- 
jusi paklausė: - O tau? 

- Taip, romanas man atrodo visai neblogas, - pripažino gydy- 
tojas. - Vis dėlto manau, - pridūrė, - kad kai kuriuos skaitytojus 
tam tikros pastraipos, ko gero, priblokštų. Galbūt net papiktintų. 

— Tai jau taip, - sutiko Julija. Galiausiai ji užvertė Trolopo kny- 
gą ir pažvelgė į vyrą. - O kokias pastraipas turi omeny? 

Viskas susiklostė ne visai taip, kaip jis įsivaizdavo, užtat būtent 
taip, kaip norėjo. Kadangi Julija buvo apsikamšiusi beveik visomis 
pagalvėmis, Farokas apsivertė ant pilvo ir pasikėlė remdamasis alkū- 
nėmis. Iš pradžių buvo atsargus, pasirinko gana neutralią pastraipą. 

— „Galų gale jis stabteli, - Farokas ėmė skaityti balsu. - Pasilen- 
kia arčiau, norėdamas ja pasigrožėti, ji jo nemato. Plaukai draikosi 
jai ant skruosto. Oda atrodo labai balta. Jis bučiuoja ją į šoną, tada 
ne per daug smarkiai, panašiai kaip kitas ragintų mylimą kumelę, 
vėl pradeda judėti. Ji atgyja, išleidžia tykų, slopų garselį kaip pasku- 
tinę akimirką išgelbėtas skenduolis.“ 

Julija irgi apsivertė kniūbsčia, pagalves susiglobė po krūtine. 

— Sunkoka įsivaizduoti, kad ką nors galėtų priblokšti ar net pa- 
piktinti šita pastraipa, - pareiškė. 

Daktaras Daruvala atsikrenkštė. Palubėje besisukantis ventilia- 
torius šiaušė pūkelius Julijai ant sprando; vešlūs jos plaukai apkrito 
veidą ir paslėpė akis. Sulaikęs kvapą, Farokas išgirdo kvėpuojant ją. 

— „Jos neįmanoma pasotinti, - jis ėmė skaityti toliau; Julija vei- 
du įsikniaubė į sunertas rankas. - Ji neatstoja. Nusimeta drabužius, 
kviečia jį. Kartą tą naktį ir dukart kitą rytą jis paklūsta, o per posto- 
vius guli būdraudamas tamsoje; tik Dižono žiburių atšvaitas ant 
lubų, bulvarai apmirę. Naktis darganota. Vis nupurškia lietaus šuo- 
rai. Stambūs lašai teška į nutekamąjį griovelį kaip tik po jų langu, bet 
jie karvelidėje, jie - balandžiai pakraigėje. Aplink juos iš visų pusių 
šniokščia lietus. O jie guli giliai įsirausę plunksnose, tykiai alsuoda- 
mi. Jo sperma lėtai srovena į ją ir sunkiasi laukan jai tarp kojų.“ 

— Taip, jau geriau, - įvertino Julija. Dirstelėjęs į ją Farokas išvy- 
do, kad ji jau atsigręžusi, žiūri į jį; geltona mirganti žibalinių lem- 
pų šviesa buvo ne tokia šmėkliškai blyški kaip mėnesiena, kritusi 
ant jos veido per jų pirmąjį medaus mėnesį, bet net ir toks dulsvas 
atšvaitas nepaslėpė jos ryžto juo pasitikėti. Tuokėsi jie Austrijoje, 
žiemą, ir pirmąją povestuvinę naktį praleido viename tų mažyčių 
sniege prasmegusių Alpių miestelių; traukinys iš Vienos atvyko taip 
vėlai, kad juos tik vargais negalais įleido į „Gasthof“, nors kambarį 
buvo užsisakę iš anksto. Tikriausiai jau buvo kokia antra valanda 
nakties, kai jie pagaliau nusirengė, išsimaudė ir smuko į pūkų pa- 
talą, tokį pat baltą kaip sniegu užkloti kalnų šlaitai, nuo kurių atsi- 
spindinti mėnesiena praamžiu švytėjimu sruvo pro langą vidun. 

Užtat per antrąjį medaus mėnesį buvo iškilusi visai rimta grės- 
mė: Farokas tik per plauką neišsklaidė tvyrančios nuotaikos, išsa- 
kęs tegul ir labai švelnų priekaištą Salteriui. 

— Kažin, ar tikrai galima pasakyti, kad sperma srovena lėtai, - 
tarė jis. - O jei laikysimės terminologinio tikslumo, teks pripažinti, 
kad jai tarp kojų sunkėsi sėkla, o ne sperma. 

— Dėl Dievo meilės, Farokai, - pasišiaušė žmona. - Duok šen 
knygą. 

Ji be vargo rado puslapį, kurio ieškojo, nors knygoje nieko ne- 
buvo pasibraukusi. Farokas pasisuko ant šono ir stebėjo žmoną, 
skaitančią jam balsu. 

— „Kai jis pakiša pagalvę po jos blizgančiu pilvu, ji jau tiek sudrė- 
kusi, kad jis įeina į ją vienu ilgu, kvapą gniaužiančiu judesiu. Pradeda 
jie lėtai. Kai jis pajunta, kad tuojau išsilies, ištraukia kotą, lukteli, kol 
atvės. Tada pradeda iš naujo, prilaikydamas viena ranka nukreipia 
savo daiktą, skverbiasi lyg leisdamas grimzlę. Ji ima vizginti klubus, 
rikteli. Tai šiek tiek primena pamišėlio tramdymą. Galiausiai jis vėl 
ištraukia savo strypą. Ir laukia, tyčia, visai ramiai, o žvilgsnis nejučia 
vis slysta prie spintelės, kur stovi kvepalų buteliukai, jos veido kre- 
mas. Visi tie daiktai jį išblaško. Kažkoks bauginantis atrodo jų buvi- 
mas čia, tarsi jie būtų kokie liudytojai. Paskui jie dar sykį pradeda iš 
naujo, ir dabar jau nesiliauja, kol ji sušunka, o jis pasilieja trūksmin- 
gais pliūpsniais, jam rodosi, kad jo strypo galas remiasi į kaulą.“ 

Julija grąžino knygą vyrui. 

— Tavo eilė, - ištarė. 

Dabar ji irgi jau gulėjo ant šono žiūrėdama į jį, bet kai jis pradėjo 
skaityti, užsimerkė; jis matė jos veidą pagalvės fone beveik lygiai taip 
pat, kaip aną rytą Alpėse. Sent Antonas - taip vadinosi miestelis, o 
rytą jį pažadino suplūkto sniego gurgždėjimas po sunkiais slidinin- 
kų batais; atrodė, kad ištisa slidininkų armija žygiuoja per miestelį 
prie keltuvo. Juodu su Julija buvo vieninteliai, atvykę ne slidinėti. 
Mes atvažiavome kruštis, pagalvojo Farokas, žvelgdamas į miegan- 
čios žmonos veidą. Šitaip jie ir praleido visą savaitę, tik protarpiais iš- 
lįsdami į snieguotas miestelio gatves, o paskui vėl skubiai smukdami 
į pūkų patalus. Vakarais abu jausdavosi išbadėję - nė kiek ne mažiau 
nei slidininkai. Skaitydamas Julijai balsu ir dirsčiodamas į ją, Farokas 
prisiminė kiekvieną Sent Antone praleistą dieną ir naktį. 

— „Jis galvoja apie kazino padavėjus, apie žiūrovus kino teatro 
salėje, apie tamsius viešbučius, o ji guli kniūbsčia, ir jis įsmunka 
į ją, lengvai, nerūpestingai, lyg sėstųsi prie prašmatniai padengto 
stalo - ne daugiau. Jie pasisuka ant šono. Jis stengiasi nejudėti. Tik- 
tai švelnūs, beveik nejuntami trūkčiojimai, lyg žuvyčių baksnoji- 
mas nosimis.“ 

Kol Farokas ieškojo kitos tinkamos pastraipos, Julija atsimerkė. 

— Skaityk, skaityk, - ištarė. 

Pagaliau daktaras Daruvala rado, ko ieškojęs - vos porą visai 
paprastų sakinių. 

— „Jos krūtys stangrios, - perskaitė žmonai. - Jos mižė įmirku- 
si, net varvanti.“ 

Gydytojas patylėjo. 

— Va šitai kai kuriuos skaitytojus tikrai gali priblokšti ar papik- 
tinti, - pridūrė. 

— Tik ne mane, - atsakė žmona. 

Jis užvertė knygą ir padėjo atgal ant grindų, šalia laikraščio. Kai 
vėl atsirito prie Julijos, ji gulėjo susibrukusi pagalves po klubais, 
laukdama jo. Pirmiausia jis palietė jos krūtis. 

— Tavo krūtys stangrios, - ištarė. 

- Visai ne, - paprieštaravo ji. - Mano krūtys senos ir suglebusios. 

— Man kaip tik labiau patinka minkštesnės, - pasakė jis. 

Julija pabučiavo jį ir ištarė: 

- Mano mižė įmirkusi. 

— Visai ne! - nejučia išsprūdo jam, bet kai ji, sugriebusi jo ran- 
ką, palietė ten jo pirštais, jis įsitikino, kad taip ir yra. 

Rytą pro siauručius žaliuzių plyšelius besismelkianti saulės 
šviesa horizontaliomis juostelėmis suliniavo pliką baltintos kavos 
spalvos sieną. Ant grindų numestą laikraštį sučeženo driežiukas 
gekonas - tik jo snukutis kyščiojo tarp puslapių; kai daktaras Da- 
ruvala pasilenkė pakelti „Pramogos ir tuštybės“, gekonas nėrė po 
lova. Įmirkusi! - pagalvojo sau gydytojas. Manydamas, kad žmona 
tebemiega, jis kuo tyliau atsivertė knygą. 

- Ir toliau skaityk balsu, - sumurkė Julija. 


Pietūs ir popietinis slogutis 
Gerokai atgaivinęs seksualinę savikliovą, rytą Farokas įvertino pa- 


dėtį kitomis akimis. Rahulas Rai surado progą užmegzti pokalbį su 
Džonu D., bet nors toji neaiškios lyties būtybė net pagal gydytojo 

vertinimo kriterijus su bikiniu atrodė gana gundanti, vis dėlto išda- 
vikiškas kauburys, pūpsantis „jos“ bikinio kelnaitėse, tapo pakan- 
kama priežastimi, leidusia daktarui Daruvalai išgelbėti Džoną D. 
nuo galimos akistatos. Julija su dukterimis liko sėdėti paplūdimyje, 
o gydytojas ir Džonas D. patraukė pasivaikščioti pakrante ir nevar- 
žomi pasikalbėti kaip vyras su vyru. 

- Tau reikėtų kai ką Žinoti apie Rahulą, - pradėjo Farokas. 

- Toks jos vardas? - paklausė Džonas D. 

- Jis vardu Rahulas, - paaiškino Farokas. - Jei pažiūrėtum, kas 
yra jo kelnaitėse, neabejotinai aptiktum penį ir porą kiaušinių, tik 
visai mažyčių. 

Juodu žingsniavo toliau palei pat vandenį; atrodė, kad Džonas 
D. visą dėmesį sutelkęs į glotnius, plokščius, jūros nugludintus 
akmenėlius ir sutrupėjusių kriauklelių šukes. 

Galiausiai Džonas D. tarė: 

— Krūtys atrodo visai tikros. 

- Bet yra tikrai dirbtinės, užaugintos hormonų injekcijomis, 
patikino daktaras Daruvala. 

Paskui gydytojas ėmė aiškinti, kaip veikia estrogenai... kaip dėl 
jų vystosi krūtys, apvalėja klubai, kaip subliūškęs penis tampa ne 
didesnis nei vaiko. Sėklidės taip sumažėja, kad primena išorinius 
moters lyties organus. Susitraukęs penis būna panašus į kiek per 
stambų klitorį. Paskui gydytojas papasakojo ir visa kita, ką pats Ži- 
nojo apie lyties keitimo operaciją. 

- Įdomu, - tarstelėjo Džonas D. 

Juodu aptarė, kas Rahulą galėtų traukti labiau, vyrai ar mote- 
rys. Kadangi jis troško būti moteris, daktaro Daruvalos nuomone, 
seksualiai Rahulą veikiausiai domino vyrai. 

- Sunku pasakyti, - suabejojo Džonas D. 

Ir tik pamanykite: kai jie parėjo ten, kur po palmių lapų stogine 
buvo įsitaisiusios Daruvalų moterys, aptiko Rahulą Rai, įsitraukusį 
į pokalbį su Julija! 

Vėliau Julija pasakė: 

— Man regis, jį traukia vaikinai, bet vis dėlto manau, kad prirei- 
kus tiktų ir merginos. 

Tiktų, susimąstė daktaras Daruvala. Promila Farokui prasita- 
rė, esą „vargšui Rahului' dabar sunkus metas. Regis, iš Bombėjaus 
juodu atvažiavo ne kartu: Promila susitiko su sūnėnu jau „Barde- 
zo viešbutyje, iki tol Rahulas gerą savaitę bastėsi po apylinkes vie- 
nas. Jis turėjo „bičiulių hipių“ kažkur netoli Andžunos - taip sakė 
Promila, - bet kažkas ten nesusiklostė taip, kaip jis vylėsi. Farokas 
visiškai nepageidavo sužinoti daugiau, tačiau Promila brukte bru- 
ko jam savo apmąstymus. 

— Spėju, kad galėjo įklimpti į kokią nors seksualinę painiavą, 
pareiškė ji daktarui Daruvalai. 

- Taip, tikriausiai, - sutiko gydytojas. 

Šiaip jau panašios temos Faroką būtų gerokai suerzinusios, bet 
tik ne dabar, kai dar nebuvo galutinai išsivadėję su Julija patirtos 
seksualinės palaimos atbalsiai. Nors visa su Rahulu susijusi „sek- 
sualinė painiava“ daktarą Daruvalą nebent seksualiai glumino, jis 
neprarado apetito net tvyrant nepakeliamam karščiui. 

Patį vidurdienį svilino išties negailestingai, nebuvo justi nė 
menkiausio vėjelio. Pakrantėje augančių arekų ir kokosų palmių 
lapai nė nevirpčiojo, atokiau nuo jūros, pritilusiuose kaimuose ir 
miesteliuose, nejudėdami stūksojo ir didžiuliai seni kišju riešutme- 
džiai bei mangai. Netgi triračiu su kiauru duslintuvu pradardėjęs 
rikša neprivertė bent amtelėti nors vieno šunėko. Jeigu ne tirštas 
rūgstančio feni tvaikas, daktaras Daruvala turbūt būtų pamanęs, 
kad oras išvis nejuda. 

Tačiau net karštis nenuslopino gydytojo ūpo kaip reikiant pa- 
pietauti. Pirmiausia jis užsisakė austrių ir troškintų krevečių su jo- 
gurto ir garstyčių padažu, paskui paragavo Žuvies guliašo su aštriu 
užpilu - šis buvo toks aitrus, kad gydytojui kaipmat nutirpo viršu- 
tinė lūpa ir išpylė prakaitas. Maistą jis užgėrė atšaldytu imbieriniu 
feni - tiesą sakant, išmaukė net dvi stiklines, paskui dar sudorojo ir 
desertą - tradicinį Goa pudingą - bebinką. Savo ruožtu jo žmona 
puikiausiai pasisotino šakuti troškiniu, kurio užsisakė sau ir mer- 
gaitėms; patiekalas buvo tiesiog deginantis, bet jį gerokai švelnino 
kokosų pienas su gvazdikėliais ir muskatais. Dukterys dar paska- 
navo ir šaldytų mangų deserto; daktaras Daruvala irgi nurijo kąs- 

nelį, bet niekas nebegalėjo numalšinti tarytum išplikytos gerklės 
peršulio. Gydytojas griebėsi paskutinio šiaudo - užsisakė alaus. Ir 
dar papriekaištavo Julijai, kam ši leidžianti mergaitėms gerti šitiek 
cukranendrių sulčių. 

— Tokiame karštyje padauginus cukraus pasidarys bloga, - pa- 
aiškino Farokas žmonai. 

- Juokiasi puodas, kad katilas juodas! - neliko skolinga Julija. 

Farokas paniuro. Alaus rūšis jam buvo nežinoma, vėliau jis 
nė nebegalės jos prisiminti. Užtat labai gerai prisimins kitą įra- 
šą etiketėje: ALKOHOLIS PRAŽŪTINGAS ŠALIAI, ŠEIMAI IR 
GYVYBEI. 

Nors sėdęs prie stalo daktaras Daruvala visuomet būdavo ti- 
kras kiauras maišas, taigi ir gerokai nusipenėjęs, vis dėlto jo nega- 
lėjai vadinti nepatraukliu; niekada, beje, toks ir netaps. Putlumas 
jam netgi tiko. Jis buvo nedidukas, smulkių kaulų - ypač aiškiai 
tai buvo matyti iš dailios formos plaštakų ir taisyklingų apskrito, 
vaikiško ir draugingo veido bruožų; rankos ir kojos buvo plonos, 
gyslotos, neišpleręs ir užpakalis. Netgi atsikišęs pilvas tik dar la- 
biau pabrėžė jo smulkų sudėjimą, dailumą ir valyvumą. Jis augino 
skruostai visada būdavo švariai nuskusti. Būdavo, užsiželdina ūsiu- 
kus, taip pat tvarkingus, siauručius. Jo oda buvo gana šviesi, ne ką 
tamsesnė už migdolo riešutą, plaukai juodi, bet jau vis labiau sida- 
bruojantys. Tačiau nuplikti jis niekad nenupliks: plaukai augo veš- 
lūs, vos vos banguoti; ant viršugalvio jis palikdavo juos ilgesnius, 
bet kruopščiai pakirpdavo ant sprando ir virš ausų - irgi smulkių ir 
nėmaž neatlėpusių. Akys buvo tamsiai rudos, tokios tamsios, kad 
kone visai juodos, ir gal dėl to, kad veido bruožai tokie smulkūs, jos 
atrodė didžiulės - galbūt ir iš tikrųjų buvo didelės. O jeigu tikrai 
taip, tuomet tik tos jo akys ir buvo išorinė besotystės išraiška. Ir 
vien tas, kuris turėjo progą palyginti jį su Džonu D., nebūtų pa- 
vadinęs daktaro Daruvalos gražiu vyru - nediduku, bet gražiu. Jis 
nebuvo nutukęs, tiktai putnus - nedidukas pilvotas vyriškis. 

Kol gydytojas kamavosi, stengdamasis suvirškinti skrandį už- 
kimšusį maistą, jį galėjo aplankyti mintis, kad kiti, ko gero, elgiasi 

išmintingiau. Džonas D., sakytum demonstruodamas savidrausmę 
ir susilaikymo prie stalo dorybę - to ateities kino žvaigždėms iš jo 
derėtų pasimokyti, - vidurdienį, per pačią kaitrą, išvis vengdavo 
valgyti. Tą dienos metą jis paprastai skirdavo ilgiems pasivaikš- 
čiojimams paplūdimiu; protarpiais nirdavo į jūrą išsimaudyti, bet 
plaukiodavo neskubriai, tingiai - vien tam, kad kiek atvėstų. Iš 
visiškai apatiškos laikysenos sunku buvo atspėti, ar jis vaikštinėja 
norėdamas paganyti akis į merginas paplūdimy, ar tiesiog dovanoja 
joms progą paspoksoti į jį. 

Visiškai vangus ir mieguistas po pietų, daktaras Daruvala be- 
veik nė nepastebėjo, kad niekur nematyti Rahulo Rai. Farokas net 
nebandė slėpti, koks akmuo nuo širdies nusirito, kai pamatė, kad 
būsimasis transseksualas neprikibo prie Džono D.; tiesa, jam drau- 
giją palaikyti panūdo Promila Rai, bet drauge paėjėjo pakrante tik 
galiuką - galbūt vaikinas atsikratė jos pareiškęs, esą ketina žings- 
niuoti iki gretimo kaimo, o paskui - ir iki dar kito. Promila, užsivo- 
žusi skrybėlę absurdiškai plačiais kraštais - ar ne per vėlu saugoti 
nuo saulės spindulių odą, jeigu vėžys jau vystosi? - grįžo viena, įsi- 
taisė palmių lapų stoginės pavėsyje ir, regis, ėmė teptis įvairiausiais 
aliejais bei apsauginiais kremais. 

Daruvalų dukterys, nuo kaitrios saulės taip pat pasislėpusios 
po stoginėmis, irgi tepėsi kremais bei aliejais savo nepalyginti 
jaunesnius ir dailesnius kūnus; paskui jos ryžosi prisidėti prie be- 
baimių poilsiautojų, kurie lyg niekur nieko tysojo pačiame įsau- 
lyje - daugiausia europiečių, nors jų šiuo metų laiku buvo ne tiek 
daug. Daruvalų mergaitėms buvo užginta minti ant kulnų Džonui 
D., kai šis išsiruošdavo į popietinius pasivaikščiojimus; tiek Julija, 
tiek Farokas laikėsi nuomonės, kad vaikinas nusipelnęs bent šiek 
tiek laiko apsieiti be jų draugijos. 

Vis dėlto užvis protingiausiai vidurdienio valandas visuomet 
leisdavo gydytojo žmona. Julija grįžo vidun, į savo kambarius an- 
trame aukšte, kur buvo bent šiek tiek vėsiau. Ten buvo ir dengtas 
balkonas, o jame Džono D. miegamasis hamakas ir gultas - pati 
patogiausia vietelė paskaityti ar nusnausti. 

Kam jau kam, o daktarui Daruvalai tikrai atėjo metas pasnaus- 


CIRKO SUNUS 253 


ti: jis abejojo, ar įstengtų užsiropšti bent į antrą viešbučio aukštą. Iš 
tavernos matė savo numerio balkoną ir ilgesingai žvalgėsi į jį. Pa- 
galvojo, kaip jauku būtų įsitaisyti hamake, ir tuojau pat nusprendė 
išbandysiąs nakvynę ten jau šiąnakt; jeigu tinklelis nuo vabzdžių 
patikimas, miegoti būtų net labai patogu, be to, visą naktį tiesiog į 
ausį šniokštų Arabijos jūra. Juo ilgiau jis leis miegoti hamake Džo- 
nui D., juo tvirčiau vaikinas įtikės, kad balkono hamakas - teisėtai 
jam asmeniškai priklausantis guolis. Vis dėlto atgijęs seksualinis 
potraukis Julijai privertė Faroką kiek atidėti miegamojo hamako 
užgrobimo planus; jis dar nespėjo aptarti su žmona visų „Pramo- 
gos ir tuštybės skyrių. 

Daktarui Daruvalai magėjo sužinoti, ką dar yra parašęs ponas 
Džeimsas Salteris. Vis dėlto, kad ir koks pakylėjantis buvo šis neti- 
kėtas stimulas, atgaivinęs jo santuokinį gyvenimą, Farokas jautėsi 
kiek prislėgtas. Pono Salterio tekstas pernelyg akivaizdžiai pranoko 
bet ką, ką daktaras Daruvala galėjo viltis sugalvosiąs, juo labiau - 
įgyvendinsiąs. Gydytojas spėjo teisingai: vienas iš įsimylėjėlių mirš- 
ta, ir tai prikišamai perša išvadą, kad šitokia visa ką nušluojanti 
aistra negali trukti ilgai. Negana to, romanas baigėsi kaip tik tokia 
gaida, kuri daktarui Daruvalai buvo kone fiziškai skausminga. Fa- 
rokui netgi pasirodė, kad knygos pabaiga pašiepia jo bendrą gyve- 
nimą su Julija - gyvenimą, kurį jis taip puoselėjo. Bet ar tikrai? 

Apie prancūzaitę Aną Mari - tą iš įsimylėjėlių, kuri liko gyva, - 
pabaigoje pasakyta tik tiek: „Ji ištekėjusi. Manau, turi ir vaikų. 
Sekmadieniais visa šeima eina pasivaikščioti, juos skalauja sau- 
lės šviesa. Jie traukia į svečius pas draugus, šnekučiuojasi, vakare 
grįžta namo, giliai panirę į tokį gyvenimą, kokio visi mes turėtu- 
me karštai trokšti.“ Nejaugi šioje pastraipoje neslypi užmaskuotas 
žiaurumas? Juk šitokio gyvenimo mes ir „turėtume karštai trokšti“, 
ar ne? - pagalvojo daktaras Daruvala. Tačiau kas galėtų tikėtis, kad 
šeimyninis gyvenimas deginančia aistros liepsna kada nors prilygs 
trumpalaikiam nesantuokinės meilės nuotykiui? 

Gydytoją labiausiai trikdė tai, kad perskaitęs romaną iki galo 
pasijuto pernelyg daug ko neišmanantis ar mažų mažiausiai nepa- 
tyręs. Be to, Farokas net neabejojo - ir dėl to jautėsi tik dar labiau 

pažemintas, - kad Julija sugebėtų paaiškinti pabaigą taip, kad jis 
suprastų. Viskas priklausė nuo intonacijos: galbūt autoriaus balsas 
skambėjo tiktai ironiškai, tačiau be sarkazmo. Pono Salterio kalba 
buvo skaidri it krištolas, tad jei kas nors liko neaišku, nesugebėjimą 
suvokti derėjo priskirti skaitytojui. 

Tačiau ponas Džeimsas Salteris, kaip, beje, ir bet kuris kitas pa- 
tyręs romanistas, pranoko daktarą Daruvalą kai kuo daugiau nei 
vien virtuoziška rašymo technika. Ponas Salteris ir kiti tokie kaip 
jis rašė remdamiesi vaizduote; ką nors sugalvoję jie įtikėdavo savo 
tiesa, ir toji tvirto įsitikinimo aistra bent iš dalies lemdavo jų roma- 
nų vertę. Savo ruožtu daktaras Daruvala buvo tikras tik dėl to, kad 
norėtų kokios nors kūrybiškesnės veiklos, kad jam patiktų ką nors 
suregzti. Tiesa, ir šitokių rašytojų buvo daug, o Farokui nelabai no- 
rėjosi papildyti jų gretas - šitaip tik apsijuoktų. Galiausiai nutarė, 
kad jam visai tiktų ir ne toks garbingas pramoginis žanras. Jei jau 
nesugebėtų parašyti romano, gal pavyktų scenarijus? Šiaip ar taip, 
rašyti scenarijų filmui - ne toks atsakingas darbas kaip kurti ro- 
maną, be to, scenarijai paprastai būna kur kas trumpesni. Dakta- 
ras Daruvala vylėsi, kad vaizduotės stoka neturėtų sutrukdyti jam 
siekti scenaristo šlovės. 

Vis dėlto ši išvada jį prislėgė. Ieškodamas būdo realizuoti savo 
nepanaudotą kūrybiškumą, gydytojas iškart susitaikė su kompro- 
misu - dar nieko dorai net nepradėjęs! Ši nelinksma mintis įpir- 
šo kitą: jis ėmė svarstyti, ar nereikėtų paieškoti paguodos žmonos 
glėbyje. Bet kad ir kiek dairėsi į tolimą balkoną, žvilgsniai nėmaž 
nepadėjo priartėti prie Julijos, be to, daktaras Daruvala smarkiai 
abejojo, ar prisisiurbus feni ir alaus tikrai pats tinkamiausias metas 
meilės nuotykiui, ypač tokiame negailestingame karštyje. Mirgu- 
liuojančioje vidurdienio kaitroje daktarui Daruvalai tarytum su- 
šmėžavo dar kai kas, ką parašė ponas Salteris: „Kuo aiškiau regi 
pasaulį, tuo labiau esi priverstas apsimesti, kad jo nėra.“ Vis labiau 
ilgėja sąrašas dalykų, kurių aš nežinau, dingtelėjo gydytojui. 

Tarkime, jis nežinojo, kaip vadinasi tasai storas vijoklis, nuo 
pat žemės užsiropštęs aukštyn ir apraizgęs „Bardezo“ viešbučio 
antro ir trečio aukštų balkonus. Vijokliu naudojosi smulkios dry- 

žuotos voveraitės - be paliovos šmirinėjo aukštyn žemyn; naktimis 
jos užleisdavo vietą gekonams, kurie šmaižiojo vijokliu vikriau ir 
sparčiau už bet kokią voveraitę. Kai šią viešbučio sieną apšviesda- 
vo saulė, vijoklis sužydėdavo - išskleisdavo mažytėlaičius, blyškiai 
rausvus žiedelius. Tačiau daktaras Daruvala nežinojo, kad ne tos 
gėlytės traukia prie vijoklio kikilius. Kikiliai minta sėkliukėmis, bet 
gydytojas nežinojo ir to, kaip nežinojo, kad ant vijoklio tupinti žalia 
papūga laikosi įsikibusi šakutės aštuoniais nageliais, po keturis ant 
kiekvienos kojos: du nukreipti pirmyn, du - atgal. Visas šias detales 
jis tiesiog pražiopsojo, ir jos vis labiau ilgino jam nežinomų dalykų 
sąrašą. Štai koks jis buvo, pilkas eilinis žmogelis: trupučiuką suglu- 
męs, trupučiuką suklaidintas (ar paprasčiausiai neišmanantis) - ir 
toks buvo beveik visada, beveik visur, nesvarbu, kur atsidurtų. Ir 
vis dėlto, nepaisant neįveikiamo potraukio apsiryti, gydytojas ne- 
abejotinai buvo patrauklus vyras. Anaiptol ne kiekvienas pilkas 
žmogelis būna patrauklus. 


Nevala hipė 


Daktaras Daruvala jau knapsėjo nosimi prie apšnerkšto stalo, tad 
kažkuris iš „Bardezo“ aptarnaujančiojo personalo vaikinukų pa- 
siūlė persikraustyti į naujutėlį hamaką, ištemptą arekų ir koko- 
sų palmių paunksnėje. Gydytojas nusiskundė nuogąstaująs, kad 
hamakas pernelyg arti pagrindinio paplūdimio, tad ramybę gali 
drumsti smėlio blusos, bet vis dėlto ryžosi išbandyti; Farokas toli 
gražu nebuvo tikras, kad hamakas išlaikys jo svorį. Tačiau išlaikė. 
Greitosiomis apsidairęs gydytojas nepastebėjo ir smėlio blusų. Tad 
derėjo duoti vaikiščiui arbatpinigių. 

Tasai berniokas, Punkadžas, regis, buvo įdarbintas vien tam, 
kad galėtų pasipinigauti, mat nuolat suriesdavo kokią nors žinią, 
būtiną nunešti į „Bardezo“ viešbutį ar priestate įsikūrusį restoraną 
bei taverną; kadangi žinias dažniausiai sugalvodavo pats, jos būda- 
vo visiškai bevertės. Tarkime, Punkadžas daktarui Daruvalai pa- 
sisiūlė nubėgsiąs į viešbutį ir pasakysiąs „poniai daktarienei“, kad 

gydytojas prigulęs nusnūsti hamake greta paplūdimio. Daktaras 
Daruvala paslaugos atsisakė. Tačiau po valandėlės Punkadžas vėl 
išdygo prie hamako. Ir pranešė: 

- Ponia daktarienė skaito, man rodos, knygą. 

— Eik sau, Punkadžai, - vijo jį šalin daktaras Daruvala, bet vis 
tiek davė tam netikusiam vaikiščiui pinigėlį. O paskui, išsitiesęs ha- 
make, susimąstė: kažin, ar Julija skaito Trolopą, ar - jau ne pirmą 
kartą - Salterį? 

Po to, kai šitiek prisirijo per pietus, Farokui dar pasisekė, 
kad išvis galėjo užsnūsti. Virškinimo sistemai krūvis teko per- 
nelyg didelis, tad kietai įmigti buvo tiesiog neįmanoma, bet, ne- 
paisant nuolatinio urzgimo bei gurgėjimo skrandyje, protarpiais 
užpuolančio žagsulio ar raugėjimo, gydytojas vis dėlto sugebėjo 
nugrimzti į snaudulį, jam net kažkas prisisapnavo, ir jis staiga pa- 
šoko iš miego susirūpinęs, ar dukterys nebus nuskendusios, ar jų 
neištiko saulės smūgis, ar neužpuolė koks prievartautojas. Paskui 
jis vėl užsnūdo. 

Kol Farokas šitaip snūduriavo, tai įmigdamas, tai vėl išsiblaš- 
kydamas, į galvą vis lindo Rahulo Rai lyties keitimo proceso vaiz- 
diniai - tai sušmėžuodavo, tai vėl išsisklaidydavo, išplaukdami į 
sąmonės paviršių ir vėl nugrimzdami lyg distiliuojamo feni garai. 
Šitoks nukrypimas nuo normos pernelyg aštriai kirtosi su gana 
paprastais Faroko idealais - dukterų skaistumo vertinimu, išti- 
kimybe žmonai. Gal Džoną D. daktaras Daruvala vaizdavosi šiek 
tiek ne taip kasdieniškai - gydytojas tiesiog troško išvysti vaikiną, 
pakylantį aukščiau už visas pasibjaurėtinas jo atsiradimo šiame pa- 
saulyje aplinkybes, kai gimė nelaukiamas ir buvo tuoj pat motinos 
pamestas. Jei taip atsitiktų, jei aš sugebėčiau kaip nors prie to prisi- 
dėti, svajojo daktaras Daruvala, vieną gražią dieną gal pats tapčiau 
toks pat kūrybingas kaip ponas Džeimsas Salteris. 

Tačiau bent kol kas vienintelės išskirtinės savybės, kuriomis, 
regis, pasižymėjo Džonas D., buvo išorinės ir neilgalaikės; vaikinas 
buvo pritrenkiančiai gražus, negana to - kupinas nepalaužiamo 
pasitikėjimo savimi, bet tokia savitvarda ir šaltakraujiška laikysena 
tik slėpė kitų privalumų stoką: kad ir kaip būtų liūdna, gydytojas 

manė, jog daugiau nieko ypatinga Džonui D. ir neduota. Vis dėl- 
to Farokas pats suvokė, kad šitaip galbūt mano be reikalo, galbūt 
pernelyg pasikliauja brolio nuomone, kurią patvirtino ir brolienė, 
mat tiek Džamšedas, tiek Žozefina smarkiai nerimavo dėl vaikino 
perspektyvų. Į studijas, pasak jų, jis „žiūrįs pro pirštus“. Ir vis dėlto, 
ar negali būti taip, kad visa tai - pirmieji požymiai, liudijantys ak- 
toriaus atsiribojimą nuo pasaulio? 

Iš tiesų - kodėl gi ne? Džonas D. tikrai galėtų tapti kino žvaigž- 
de, nusprendė daktaras Daruvala, visai užmiršęs, kad šią mintį jam 
pakišo žmona. Nelauktai netikėtai gydytojas pasijuto tvirtai žinąs, 
kad Džonui D. lemta būti kino žvaigžde - kitaip jis bus niekas. Tada 
Farokas pirmą kartą patyrė, jog kitąsyk pakanka net ir menkiausios 
nevilties kibirkštėlės, kad pratrūktų kūrybinių syvų srovė. Reikia 
manyti, kaip tik šie syvai, atmiešti moksliškai kur kas labiau tikėti- 
nomis uoliai virškinančio skrandžio sultimis, galiausiai ir išjudino 
gydytojo vaizduotę. 

Kaip tik tuomet jis smarkiai atsirūgo - net išsigando tokio trik- 
dančio garso, iškart nė nesusivokė, kad raugėjo pats, - ir vaizduotės 
polėkis iškart nutrūko; daktaras Daruvala pasisuko hamake, no- 
rėdamas įsitikinti, ar jo dukterys sveikos gyvos, nenukentėjusios 
nei nuo gamtos jėgų, nei nuo žmogaus rankos. Ir tuojau užmigo 
prasižiojęs, viena ranka nusviro, išskėsti pirštai lietė smėlį. 

Vidurdienis praslinko, jokie sapnai gydytojo nebeaplankė. 
Oras ėmė vėsti. Sukilo vėjelis, hamakas, kuriame gulėjo ir virškino 
pietus daktaras Daruvala, pradėjo trupučiuką siūbuoti. Nuo kažko 
galugerklyje liko nemalonus raugo prieskonis - nuo žuvies guliašo, 
įtarė gydytojas, arba nuo alaus - ir ėmė pūsti pilvą. Farokas praplė- 
šė akis pažiūrėti, ar kas nesitrainioja netoliese, - tada bezdėti būtų 
labai nemandagu, - ir išvydo čia pat stypsantį tą nenaudą Punka- 
džą, niekam tikusį viešbučio pasiuntinuką. 

- Ji sugrįžusi, - pranešė Punkadžas. 

- Atstok, Punkadžai, - numykė daktaras Daruvala. 

- Ji ieško jūsų, ta hipė su sužeista koja, - neatlyžo vaikiščias. Jis 
ištarė „hypy“, tad daktaras Daruvala, vis dar apkvaitęs nuo vargi- 
nančio virškinimo, taip ir nesuprato. 

— Atstok, Punkadžai! - pakartojo gydytojas. Ir tuojau pat išvy- 
do artyn klibikščiuojančią moterį. 

- Ar tai jis? Ar tai daktaras? - paklausė ji Punkadžo. 

— Tu lauki ten! Pirmas daktaro paklausiu aš! - riktelėjo jai 
berniokas. 

Iš pirmo žvilgsnio hipei galėjai duoti ir aštuoniolika, ir dvide- 
šimt penkerius. Tai buvo stambių kaulų mergina, plačių pečių ir 
plačių klubų, didžiakrūtė. Stambios buvo ir čiurnos, plaštakos iš 
pažiūros - labai stiprios: ji pastvėrė vaikiščią už marškinių krūti- 
nės, nesunkiai atplėšė nuo žemės ir bloškė aukštielninką į smėlį. 

- Užsikrušk, - palinkėjo. 

Punkadžas pašoko ir pasipustė padus viešbučio linkui. Farokas 
nuleido kojas žemėn ir nelabai tvirtai atsistojo sutikti atvykėlės. Pa- 
dais palietęs smėlį pats nustebo: vėlyvos popietės vėjelis buvo ge- 
rokai jį atvėsinęs. Ne mažiau Faroką nustebino ir tai, kad mergina 
kone visa galva už jį aukštesnė. Paskubomis pasilenkė apsiauti san- 
dalų - ir tik dabar pastebėjo, kad hipė basa ir kad viena jos pėda 
sutinusi - bemaž dvigubai didesnė už kitą. Kol gydytojas buvo pri- 
klaupęs ant vieno kelio, mergina pasuko sutinusią pėdą ir parodė 
purviną, paraudusį nuo uždegimo padą. 

— Užmyniau stiklo šukę, - lėtai paaiškino. - Maniau, ištraukiau 
visą, bet, matyt, ne. 

Farokas suėmė jos pėdą; mergina kone visu svoriu užgriuvo 
jam ant peties, kad išlaikytų pusiausvyrą. Padas buvo subraižytas, 
žaizdelės, nors apgijusios, raudonos ir paburkusios nuo infekcijos, 
o ant kulno pūpsojo išsipūtęs tynis dydžio sulig kiaušiniu, jo vidu- 
ryje - gal colio ilgumo gili žaizda, vis dar šlapiuojanti, nors užsi- 
traukusi šašu. 

Daktaras Daruvala pakėlęs akis pažvelgė į ją, bet ji nežiūrėjo į jį, 
jos žvilgsnis slydo kažkur į tolį; gydytoją pribloškė ne tik jos stotas, 
bet ir kažkoks masyvumas. Ji buvo stambi, moteriškų formų, rau- 
meninga lyg prie sunkaus fizinio darbo pratusi valstietė; ant purvi- 
nų neskustų kojų žėlė auksaspalviai plaukeliai, o nubrizgę, iki kelių 
patrumpinti džinsai buvo įplyšę ties užtrauktuku, pro plyšį įžūliai 
styrojo kuokštas tokių pat auksaspalvių gaktos plaukų. Ji vilkėjo juo- 

dus berankovius marškinėlius su sidabrine aplikacija - kaukole ir 
sukryžiuotais kaulais, jos glebnios, liemenėlės neprilaikomos krūtys 
karojo Farokui prieš nosį lyg koks įspėjimas. Atsitiesęs jis pažvelgė 
jai į veidą ir tik dabar suprato, kad merginai vargu ar gali būti dau- 
giau nei aštuoniolika. Jos skruostai buvo putlūs, apskriti, strazdanoti, 
saulės nusvilintos lūpos suskeldėjusios. Nosis nedidelė lyg vaiko, irgi 
nudegusi, nusilupusi, o šviesūs išblukę, beveik visai balti plaukai — 
susivėlę į kaltūną, purvini, prisisunkę galaižin kokio aliejaus, kuriuo 
ji, matyt, tepdavosi veidą, kad bent kiek apsisaugotų nuo saulės. 

Jos akys išgąsdino daktarą Daruvalą, ir ne vien dėl to, kad buvo 
blyškiai melzganos, ledo atspalvio, bet dar ir todėl, kad priminė 
pusiaumigio, ne itin budraus gyvūno akis. Kai tik mergina sumojo, 
kad gydytojas žiūri į ją, vyzdžiai susiaurėjo, akys taip ir smigo į 
jį - irgi visai kaip gyvūno. Dabar jau ji buvo budri, įtempusi visas 
jusles. Gydytojas neištvėrė tokio skvarbaus jos žvilgsnio ir pats nu- 
kreipė akis į šalį. 

— Manau, man reikėtų antibiotikų, - pareiškė mergina. 

- Taip, prasidėjo uždegimas, - sutiko daktaras Daruvala. - Tą 
patinimą turėsiu prapjauti. Ten kažkas yra, teks iškrapštyti. 

Užkratas iš tiesų buvo jau gerokai išplitęs, gydytojas paste- 
bėjo ir raudonus ruožus, liudijančius limfagyslių bei limfmazgių 
uždegimą. 

Mergina gūžtelėjo pečiais, veikiau tik vos vos juos trūktelėjo, 
bet to užteko, kad Farokas užuostų jos kvapą. Ne tik aitrų pažastų 
dvoką, bet ir specifinį šlapimo kvapą, ir dar kažkokį, sodrų, aštrų — 
tarytum puvinio ar trūnėsio. 

— Kai prapjausiu patinimą, labai svarbu, kad būtum švari, - per- 
spėjo ją daktaras Daruvala. 

Įdėmiau pažvelgė į jos rankas - jam pasirodė, kad panagėse mato 
prikepusių sukrešėjusio kraujo likučių. Mergina dar kartą gūžtelėjo 
pečiais, ir daktaras Daruvala atatupstas žingtelėjo toliau nuo jos. 

- Taigi... o kur galėtumėte tai padaryti? - apsidairiusi paklausė ji. 

Iš tavernos juos stebėjo barmenas. Prie viešbučio prigludusia- 
me restorane užimtas buvo tik vienas staliukas. Prie jo trejetas vyrų 
gurkšnojo feni; tačiau netgi tie apkvaitę gėrovai spoksojo į merginą. 

— Mūsų viešbutyje yra vonia, - tarė gydytojas. - Mano žmona 
tau padės. 

— Aš pati moku išsimaudyti vonioje, - atsakė mergina. 

Farokas negalėjo patikėti, kad su šitokia koja ji būtų pajėgusi 
atkėblinti iš toli. Kai sliūkino tarp viešbučio ir tavernos, raišavimas 
net labai krito į akis, o lipdama laiptais į gydytojo numerį iš visų 
jėgų laikėsi įsikibusi į turėklą. 

- Juk neatėjai pėsčia viso kelio iš pačios Andžunos, ar ne? - pa- 
klausė jos Farokas. 

- Aš iš Ajovos, - atsakė ji. Kokią akimirką daktaras Daruva- 
la nesuprato - stengėsi prisiminti kokią nors Ajovą Goa valstijoje. 
Paskui nusijuokė. Mergina - ne. 

— Norėjau paklausti: kur tu apsistojusi Goa? - patikslino jis. 

— Niekur, - atsakė ji. - Neketinu čia užsibūti, plauksiu keltu į 
Bombėjų - kai tik galėsiu normaliai paeiti. 

— O kur persirėžei koją? 

— Užmyniau kažkokią šukę, - atsakė ji. - Kažkur netoli An- 
džunos. 

Nuo šio pokalbio ir dar priverstas stebėti, kaip ji kopia laiptais, 
daktaras Daruvala pasijuto išsekęs. Pirma jos užlipo į numerį, no- 
rėjo perspėti Juliją paplūdimyje suradęs pacientę - ar veikiau kad 
paplūdimyje pacientė susiradusi jį. | 

Farokas su Julija laukė balkone, kol mergina išsimaudys. Lauk- 
ti teko ilgai; juodu beveik nepersimetė nė žodžiu, nužiūrinėdami 
drobinę šilto ir šalto mačiusią merginos kuprinę, kurią ji paliko 
balkone. Matyt, persirengti neketino, o gal drabužiai kuprinėje 
buvo dar nešvaresni už tuos, kuriuos vilkėjo, nors tai buvo sun- 
koka net įsivaizduoti. Kuprinė buvo išvien apsiūta medžiaginiais 
lopais - laiko ženklas, pagalvojo daktaras Daruvala. Jis atpažino 
taikos simbolį, mėlžolės žiedus, triušį Bagsį iš animacinio filmuko, 
JAV vėliavą su kiaulės knysle per vidurį, dar vieną sidabrinę kau- 
kolę su sukryžiuotais kaulais. Užtat neatpažino piešto grėsmingos 
išvaizdos juodo ir geltono paukščio - Farokas smarkiai abejojo, ar 
jį galima laikyti amerikietiškojo erelio variantu. Savaime aišku, 
gydytojas negalėjo žinoti, kad tasai ereliokas yra Herkis Hokas - 

Herky the Hawk - nuožmusis Ajovos universiteto sporto komandų 
tuo juodu ir geltonu paukščiu: GO, HAWKEYES! 

- Tikriausiai ji - kokio nors keisto klubo narė, - išsakė žmonai 
prielaidą gydytojas. 

Julija tik atsiduso. Šitaip bandė apsimesti abejinga, nors iš ti- 
krųjų vis dar neįstengė atsitokėti: Juliją gerokai pribloškė pati jau- 
noji milžinė, ką jau kalbėti apie vešlius šviesių plaukų kuokštus, 
sužėlusius jos pažastyse. 

Tuo tarpu mergina jau dukart spėjo prisileisti vonią vandens 
ir vėl išleisti. Prisipylusi vandens pirmą sykį, nusiskuto kojas, bet 
pažastų nė nepalietė - tą augmeniją laikė vertinga maišto apraiš- 
ka; pažastų, taip pat ir gaktos plaukus ji vadino savo „kailiu“. Pa- 
sinaudojo daktaro Daruvalos skustuvu; iš pradžių dar svarstė, ar 
nevertėtų jo nudžiauti, bet paskui prisiminė palikusi kuprinę bal- 
kone. Prisiminimai išblaškė dėmesį, ji tik gūžtelėjo pečiais ir pa- 
dėjo skustuvą kur radusi. Tada prisipylė vonią antrą kartą, bet, vos 
pasinėrusi, užsnūdo, tokia buvo nusivariusi; tačiau kai vanduo ėmė 
semti burną, iškart pabudo. Mergina išsimuilino, išsitrinko galvą 
su šampūnu, nusiplovė putas. Paskui išleido vandenį ir vėl paleido 
iš naujo, jau trečią kartą; tysojo laukdama, kol apsems visą kūną. 

Žmogžudystės ją labiausiai glumino dėl to, kad, narstydama 
savo jausmus, taip ir neaptiko nė lašo graužaties. Dėl žmogžu- 
dysčių ji nebuvo kalta, blogiausiu atveju jai galima priskirti ne- 
bent netiesioginę atsakomybę. Mergina tiesiog neprisileido kaltės 
jausmo, nes ir norėdama nebūtų galėjusi ničnieko padaryti, kad 
išgelbėtų aukas. Prašmėžavo tik miglota mintis, kad ji nė nebandė 
užbėgti žmogžudystėms už akių. Galų gale nutarė ir pati esan- 
ti auka, o pripažinusi save auka pajuto, kad viršum jos tarytum 
pakibo visų kalčių atleidimas, toks pat aiškiai įžiūrimas kaip iš 
vonios kylantys garai. 

Ji suaimanavo; vanduo bėgo toks karštas, kad vos galėjo ištver- 
ti. Net nenorėjo tikėti savo akimis, regėdama nešvarumų sluoksnį, 
plūduriuojantį paviršiuje. Jau triskart keitė vandenį ir vis dar nenu- 
skalavo nuo savęs viso purvo. 


11. FALO IMITACIJA 


Nebūna kelionės be priežasties 


Dėl visko kalti tėvai, nutarė ji. Mergina, vardu Nensė, užaugo Ajo- 
voje, kiaulių fermoje. Jos tėvai buvo vokiečių kilmės, o ji buvo to- 
kia gera mergaitė, kol mokėsi mažo Ajovos miestelio vidurinėje 
mokykloje; paskui išvažiavo į Ajova Sitį, į universitetą. Kadangi 
buvo ryški blondinė, ir dar tokia krūtininga, iškart tapo populiaria 
rungtynių šokėjų grupės kandidate, tačiau dėl nesusiformavusios 
asmenybės galiausiai nebuvo išrinkta; vis dėlto, bendraudama su 
šokėjomis, per jas susipažino su gausybe amerikietiškojo futbolo 
žaidėjų. Ji blaškėsi iš vieno vakarėlio į kitą, nors prie tokių studen- 
tiškų linksmybių nebuvo pratusi, pirmą kartą paragavo ir kūniškos 
meilės malonumų: ne tik išvis pirmą kartą permiegojo su vaikinu, 
bet dar pirmąsyk permiegojo su juodaodžiu, pirmąsyk - su hava- 
jiečiu, permiegojo ir su vaikinu iš Naujosios Anglijos, iš Meino, o 
gal Masačusetso - pirmu, kurį pažino iš tų kraštų. 

Iš Ajovos universiteto ji išlėkė net nebaigusi pirmojo semestro; 
kai grįžo į mažą miestelį, kuriame užaugo, Nensė buvo nėščia. Ji vis 
dar manė esanti gera mergaitė, mat neprieštaraudama pakluso tėvų 
valiai: jie patarė gimdyti, o kūdikį iškart atiduoti įvaikinti ir susi- 
rasti darbą. Įsidarbino dar būdama nėščia, vietinėje krautuvėje, pa- 
šaro bei grūdų skyriuje; tačiau neilgai trukus ėmė smarkiai abejoti, 
ar tėvų patarimas tikrai buvo išmintingas, mat net besilaukiančiai 
jai jau ėmė siūlytis vyrai - jos tėvo amžiaus. 

Pagimdė ji Teksase, - kūdikį priėmęs gydytojas net neparodė 
jai naujagimio, seselės net nepasakė, kas gimė, sūnus ar duktė, - o 

kai grįžo namo, tėvai ją pasisodino ir ėmėsi pamokslauti: esą mano, 
kad „pamoką“ ji deramai išmokusi, esą viliasi, kad nuo šiol ji elg- 
sis „padoriai. Motina dar pridūrė, neva visąlaik meldžiasi, kad 
miestelyje atsirastų koks doras ir geranoriškas vyriškis, kuris vieną 
dieną sutiktų paimti ją į žmonas. Tėvas užbaigė pareikšdamas, kad 
Dievas jai buvęs maloningas, ir leido suprasti, kad Jis nelinkęs at- 
leisti už tą pačią nuodėmę dukart. 

Kurį laiką Nensė dar bandė su visu tuo taikstytis, bet pernelyg 
jau daug miestelio vyrų bandė ją sugundyti - manė, kad ji lengvai 
pasiekiama, - o moterys buvo dar labiau nepakenčiamos; šiaip ar 
taip, visi manė, kad ji miega su kuo pakliuvo. Šitokia nepakeliama 
padėtis Nensę paveikė keistai: ji anaiptol neprakeikė futbolininkų, 
nemažai prisidėjusių prie jos nuosmukio, o labiausiai, kad ir kaip 
būtų keista, bjaurėjosi savo pačios nekaltybe. Nensė griežtai atsisa- 
kė tikėti esanti palaidūnė. Ją smukdė tai, kad jautėsi visiška kvaiša. 
Šį jausmą lydėjo įniršis, su kokiu ji nebuvo pažįstama, tasai pyk- 
tis atrodė jai lyg svetimas, lyg kažkieno kito, nors iš tikrųjų buvo 
jos - ji nešiojosi jį lygiai taip pat, kaip andai vaisių, kurio taip ir 
negavo išvysti. 

Nensė susitvarkė dokumentus pasui gauti. Kai jau turėjo jį 
rankose, apvogė krautuvę, kurioje dirbo, ypač - pašaro ir grūdų 
skyrių, iššlavė viską, ką rado, iki paskutinio cento. Žinojo, kad jos 
protėviai buvo vokiečiai, tad į Vokietiją ir nutarė keliausianti. Pi- 
giausias skrydis (iš Čikagos) buvo į Frankfurtą; jeigu gyvenimas 
Ajova Sityje Nensei pasirodė pernelyg sudėtingas, tai juo labiau ji 
nebuvo pasiruošusi susidurti su apsukriais vokietukais, kurie mėgo 
trintis centrinės geležinkelio stoties ir Kaizerio gatvės rajone. Ten ji 
beveik iškart sutiko aukštaūgį, tamsaus gymio narkotikų prekeivą, 
vardu Diteris. Vyrukas sukosi verslaudamas ne itin stambiu mastu 
ir sugebėjo likti neįmerkęs uodegos. 

Pirmoji kraują kaitinanti, tegul ir smulki, nusikalstama veikla, 
į kurią Nensę įklampino Diteris, buvo tokia: apsimetusi prosti- 
tute, ji šlaistydavosi Kaizerio gatvės rajone, šlykščiose šalutinėse 
gatvelėse - tose, pavadintose Vokietijos upių vardais. Ji užsipra- 
šydavo tokios sumos, kad tik patys turtingiausi ir patys kvailiausi 

turistai ar verslininkai sutikdavo eiti su ja į skurdų kambarėlį kur 
nors Elbės ar Mozelio gatvelėje; Diteris jau laukdavo jų ten. Nensė 
pareikalaudavo, kad auka susimokėtų iš anksto, tik tada atrakin- 
davo kambariūkščio duris; kai tik jie įkeldavo koją vidun, Nensė 
sulaukdavo neva staigmenos: Diteris pašokęs stverdavo ją ir blokš- 
davo ant lovos plūsdamasis, keikdamas už neištikimybę ir apgaulę, 
grasindamas nudėti - tuo tarpu su pinigais atsisveikinęs klientas 
nedelsdamas pasipustydavo padus. Nė vienas iš tų už paslaugas su- 
simokėjusių vyrų net nemėgino jos užstoti. Nensė mėgavosi šitaip 
išnaudodama jų geidulius, džiugino ir tasai toks vienodas visų bai- 
lumas. Nensė įsivaizdavo šitaip atsilyginanti visiems tiems vyrams, 
kurie pavertė jos gyvenimą pragaru tarp pašarų ir grūdų. 

Diteris buvo susikūręs teoriją, neva visi vokiečiai seksualiniu 
požiūriu gėdijasi patys savęs. Dėl šios priežasties jam kur kas la- 
biau patiko Indija: dosnesnė tiek dvasinio, tiek juslinio peno ša- 
lis. Tuo jis norėjo pasakyti, kad už grašius ten gali įpirkti bet ką. 
O šitai jam, be indiškųjų kanapių, gandžos, ir jų produkto bango, 
dar reiškė moteris ir jaunas mergaites, tačiau Nensei jis kalbėjo 
tik apie hašišo kokybę - ir dar apie tai, už kiek jo galima įsigyti 
ten ir kiek už tą patį kiekį gauti Vokietijoje. Viso plano Diteris jai 
neatskleidė, tarkime, nutylėjo, kad būtent jos amerikietiškas pasas 
ir dar kaimietiška išvaizda ypač tinka gabenti prekei per Vokie- 
tijos muitinę. Taip pat būtent Nensė, pagal jo sumanymą, turėjo 
pergabenti vokiškas markes į Indiją pačioje Indijos muitininkų 
panosėje taip, kad nė šuo nesulotų. (Į Indiją jis veždavo vokiškas 
markes, o atgal - hašišą.) Diteris jau buvo išbandęs šį maršrutą 
su amerikietėmis, prireikus pasitelkdavo ir kanadietes - šių pasai 
sukeldavo netgi dar mažiau įtarimų. 

Tiek su amerikietėmis, tiek su kanadietėmis Diteris veikdavo 
tuo pačiu paprastu metodu: niekad neskrisdavo su jomis tuo pačiu 
lėktuvu; pirmiausia įsitikindavo, kad jos sėkmingai nuskrido ir per- 
ėjo muitinę, tik tada pats lipdavo į Bombėjaus lėktuvą. Pasakydavo 
merginoms neva norįs, kad jos kaip reikiant pailsėtų ištaigingame 
„Tadž Mahalo“ viešbučio kambaryje, atsipeikėtų nuo kvaitulio, ne- 
išvengiamo kirtus bent kelias laiko juostas, - kadangi kai atvyksiąs 

jis, teksią imtis „rimtesnės veiklos“; tai reikėjo suprasti maždaug 
šitaip: paskui jie turėsią tenkintis ne tokiu išskirtiniu būstu, be to, 
Diteris gerai žinojo, kad kelionė autobusu iš Bombėjaus į Goa gali 
būti ne pati maloniausia. Žinoma, apsirūpinti preke Diteris ga- 
lėjo ir Bombėjuje, bet galiausiai kas nors, paprastai koks draugo 
draugas, jį įtikindavo pirkti kaip tik Goa. Ten hašišas būdavo bran- 
gesnis, nes iš Europos ir Amerikos plūstelėję hipiai šluodavo jį ne 
mažesniais kiekiais nei į butelius supilstytą vandenį, užtat kur kas 
labiau galėjai pasikliauti kokybe. Ne kas kita, o kokybė lėmė prekės 
kainą Frankfurte. 

Kai ateidavo metas grįžti į Vokietiją, Diteris išskrisdavo diena 
anksčiau nei jo bendrininkė; jei Vokietijos muitinėje ji įstrigtų, Di- 
teriui tai būtų patikimas ženklas, kad jos pasitikti nereikia. Tačiau 
jis buvo susikūręs ištisą veiksmingą sistemą, ir nė viena iš jo mergi- 
nų dar nė karto neįkliuvo - nei viename, nei kitame gale. 

Diteris merginas aprūpindavo sučiurusiais kelionių vadovais 
ir suskaitytais romanais minkštais viršeliais: visai tai turėjo liudyti 
neabejotiną keliautojos rimtumą bei nuoširdumą. Kelionių vadovai 
buvo užlankstytais kampučiais, prirašinėti paraštėse, kad atkreiptų 
pareigūnų dėmesį į kultūriškai ar istoriškai svarbias vietas, tokias 
beviltiškai nuobodžias, kad dominti jos galėjo nebent atitinkamos 
srities studentus. O Hermano Hesės ar Lorenso Darelo romanai 
minkštais viršeliais sėkmingai bruko mintį apie skaitytojos polinkį 
į misticizmą ir poeziją; muitinės pareigūnai tokios rūšies interesus 
paprastai priskirdavo jaunoms romantiškoms ir pinigų nesigvie- 
šiančioms merginoms. O tos, kurios nesiekia pasipelnyti, juk nesi- 
ims gabenti narkotikų. 

Vis dėlto net tokioms merginoms ne visada pavykdavo išvengti 
įtarimų: ką žinosi, galbūt protarpiais jos pačios vartoja narkotikus. 
Tad jų daiktus muitininkai paprastai uoliai iškrėsdavo ieškodami 
tegu! vienos kitos, asmeniniam vartojimui skirtos dozės. Tačiau iki 
šiol jiems nepavyko aptikti nė menkiausio kontrabandos pėdsako. 
Diteris, be jokios abejonės, buvo sumanus ir nemažą prekės kiekį 
išradingai paslėpdavo tokioje pakuotėje, kokioje šunys negalėdavo 
užuosti, o žmonėms buvo nesmagu ieškoti. 

Žvelgdama iš šiokios tokios perspektyvos, vargšė Nensė būtų 
sutikusi, kad visus kitus Diterio gebėjimus maitinantis kuras buvo 
vergystė ištvirkėliškiems potroškiams. Ganėtinai saugiai įsitaisiu- 
si Daruvalų numerio vonioje „Bardezo viešbutyje, Nensė susi- 
mąstė apie tai ir nutarė su Diteriu susidėjusi vien tik dėl sekso. 
Ankstesnieji jos bičiuliai, futbolininkai, buvo draugiški mulkiai, 
leisdama laiką su jais, ji beveik niekad nenustodavo gurkšnoti 
alaus. Užtat su Diteriu rūkydavo hašišą ar marihuaną tiksliai ap- 
skaičiuotomis dozėmis - Diteris toli gražu nebuvo mulkis. Nors 
liesas, net perkaręs, atrodė visai neblogai, tarsi ką tik ištrūkęs iš 
mirtinos ligos žabangų. Ir jeigu jis nebūtų buvęs nužudytas, ne- 
abejotinai ilgainiui būtų tapęs vienu tų vyrų, kurie, nuolat keis- 
dami moteris, renkasi vis jaunesnes, vis naivesnes, o jo seksualinį 
apetitą galiausiai būtų atmiešęs troškimas supažindinti nekaltas 
mergeles su vis labiau žeminančiais potyriais. Mat, vos šiek tiek 
padrąsinęs Nensę dėl jos seksualinių galimybių, tuojau pat ir su- 
trypė tuos dar visai menkus jos savigarbos daigus, privertė ją abe- 
joti savimi ir neapkęsti savęs dėl tokių dalykų, kokie anksčiau jai 
net nebūtų atrodę įmanomi. 

Iš pat pradžių Diteris jos lyg niekur nieko paklausė: 

— Kokia seksualinė patirtis iki šiol tau atrodė pati patikimiausia? 

Nensė jam neatsakė, tik pati sau pagalvojo, kad masturbacija 
buvo išvis vienintelė jos seksualinė patirtis, kurią galėtų pavadinti 
patikima. Bet jis atspėjo pats: 

— Masturbacija, tiesa? 

— Taip, - tyliai patvirtino Nensė. 

Diteris buvo jai labai švelnus. Pirmiausia jie vien tik kalbėjosi 
aple tai. 

- Visi mes skirtingi, - filosofiškai pareiškė Diteris. - Tau terei- 
kia išsiaiškinti, kas labiausiai patinka. 

Paskui, norėdamas, kad ji atsipalaiduotų, jis papasakojo keletą 
istorijų. Sykį, būdamas dar paauglys, iš savo geriausio draugo mo- 
tinos baltinių stalčiaus pavogė kelnaites. 

— Kai visiškai išsivadėjo jų kvapas, padėjau atgal į stalčių ir nu- 
džioviau kitas, - pasakojo Diteris. - Vis dėlto masturbuotis man kai 

kas visada kliudė: amžiais bijodavau, kad mane užklups. Pažinojau 
merginą, kuriai suveikdavo tik tada, kai tai darydavo stovėdama. 

Tuomet Nensė prisipažino: 

— O man būtinai reikia atsigulti. 

Jau vien šis pokalbis dvelkė didesniu intymumu už bet ką, ką 
Nensei teko patirti iki šiol. Atrodė, jam taip lengvai, taip natūraliai 
pavyko priprašyti ją parodyti, kaip ji masturbuojasi. Ji įsitempu- 
si gulėdavo aukštielninka, kaire ranka gniauždama kairį sėdmenį; 
pačios svarbiausios vietelės neliesdavo (jei prisiliesdavo, nieko ne- 
beišeidavo). Maigydavo šiek tiek aukščiau, trimis dešinės rankos 
pirštais, nykštį ir mažylį išskėtusi lyg sparnus. Ji gulėdavo ant nu- 
garos, bet galvą pasukusi į šoną, o Diteris išsitiesęs šalia bučiuoda- 
vo tol, kol jai tekdavo nusigręžti, kad neuždustų. Kai ji baigdavo 
darbuotis pati, jis įeidavo į ją - tuo metu ji visuomet būdavo jau 
pakankamai susijaudinusi. 

Kartą, kai ji užbaigė, jis tarė: 

— O dabar apsiversk ant pilvo. Ir palūkėk. Turiu paruošęs tau 
tokią staigmeną. 

Grįžęs į lovą jis susirangė greta jos ir ėmė bučiuoti nesusto- 
damas, šlapiais bučiniais, darbuodamasis liežuviu, tuo pat metu 
viena ranka slydo po ja, kol palietė pirštais tarpukojį, lygiai taip, 
kaip liesdavo pati. Tą pirmąjį kartą ji netgi nepamatė dirbtinio falo, 
vadinamojo dildo. 

Lėtai, lėtai kita ranka Diteris ėmė skverbtis įnagiu į ją; iš pradžių 
Nensė kaip įmanydama prisispaudė prie jo pirštų, lyg stengdamasi 
atsitraukti nuo vidun lendančio daikto, bet paskui kilstelėjo, kad 
jam būtų lengviau. Dildo buvo milžiniškas, bet Diteris labai sten- 
gėsi nėmaž jos neužgauti, o paskui, kai ji tiek įkaito, kad nebegalėjo 
jo bučiuoti, nes iš gerklės veržėsi riksmas, Diteris ištraukė įnagį ir 
įėjo pats, iš užnugario, nesiliaudamas pirštais glostyti jos tarpuko- 
jo. (Palyginti su falo imitacija, pats Diteris ją šiek tiek nuvylė.) 

Tėvai kartą buvo perspėję Nensę, kad nuo „seksualinių eks- 
perimentų“ galima išprotėti, bet Diterio sužadintas pamišimas jai 
neatrodė pavojingas. Ir vis dėlto ne tai buvo svarbiausia priežastis, 
pastūmėjusi keliauti į Indiją. 

Neužmirštamas atvykimas 


Iškilo šiokių tokių keblumų, kai reikėjo gauti vizą, be to, Nensė 
nuogąstavo, kad nebūtų praleidusi kokio nors skiepo, mat būtini 
skiepai buvo surašyti vokiškai, ir ji anaiptol ne viską suprato. Nen- 
sei atrodė, kad prisirijo pernelyg daug piliulių nuo maliarijos; Di- 
teris savo ruožtu negalėjo jai patarti, kiek tų tablečių reikėtų gerti, 
mat pačiam visos ligos buvo nė motais. Kur kas labiau jam rūpė- 
jo, kad Indijos muitininkai nekonfiskuotų dildo, bet šitaip, tvirti- 
no Diteris, gali atsitikti tik tuomet, jeigu Nensė persistengsianti 
jį slėpdama. Diteris primygtinai siūlė neštis daikčiuką lyg niekur 
nieko, drauge su kitais tualeto reikmenimis tiesiog rankinėje. Ta- 
čiau įnagis buvo milžiniškas. Dar blogiau - šiurpiai rausvas, kone 
natūralios odos spalvos, o jo galas, sumodeliuotas kaip apipjaus- 
tyto penio galvutė, - melzganas; tarsi tas pimpalas būtų gerokai 
nušalęs, dingtelėjo Nensei. Atsmauktos dirbtinės apyvarpės odos 
raukšlėse užsiliko truputis lubrikanto - jo niekad nepavykdavo vi- 
siškai švariai išgremžti. 

Įnagį Nensė įbruko į seną baltą sportinę kojinę - iš tų ilgųjų, 
dengiančių blauzdas. Ji patyliukais meldėsi, kad indų muitinės pa- 
reigūnai priskirtų dirbtiniam falui kokią neminėtiną medicininę 
funkciją - bet kokią, svarbu, kad tik ne pačią akivaizdžiausią, kam 
daiktas iš tiesų ir buvo skirtas. Savaime suprantama, ji norėjo, kad 
Diteris įnagį pasiimtų pats, į savo lėktuvą, tačiau jis pabrėžė, kad 
muitininkai visai logiškai pamanytų, jog jis homoseksualus, o prie 
homoseksualų, kaip žinoma, bet kokios šalies pasienio sergėtojai 
kabinėjasi kaip išmanydami. Taip pat Diteris prisuokė Nensei, esą 
diduma nelegaliai vežamų Vokietijos markių keliauja drauge su 
juo, jo lėktuvu, štai dėl ko jis nepageidaująs, kad ji skristų drauge: 
nenorįs, kad koks įtarimų šešėlis kristų ir ant jos, jeigu įkliūtų jis. 

Mirkdama „Bardezo“ viešbučio vonioje, Nensė nebegalėjo 
suprasti, kodėl juo patikėjo; žvelgiant į praeitį iš šiokios tokios 
perspektyvos, panašios klaidos atrodė aiškios kaip dieną. Dabar 
Nensei atrodė, kad Diteriui buvo visai nesunku įkalbėti ją vežtis 
į Bombėjų tą dirbtinį falą, dildo. Tai buvo jau ne pirmas kartas, 

dildo ir iki šiol lengvai pakliūdavo į Indiją, bet būtent šis įnagis 
kėlė begalę keblumų. 

Nensė nebuvo lankiusis Rytuose, tad pirmoji pažintis su Rytais 
įvyko Bombėjaus oro uoste maždaug antrą valandą nakties. Ji kaip 
gyva nebuvo regėjusi tokios maišaties, klegesio, veltui švaistomos 
energijos, nebuvo mačiusi, kaip tokiame chaose sumenksta, susi- 
plaka ir pasikeičia žmonės; be paliovos judantys, agresyviai smal- 
sūs, jie priminė jai šmižinėjančias žiurkes. Daugelis jų buvo basi. 
Nensė mėgino sutelkti dėmesį į muitinės pareigūną, kuriam tal- 
kino du policininkai - šie bent jau nebuvo basi. Tačiau policinin- 
kai - pora konsteblių su mėlynais marškiniais ir plačiais mėlynais 
šortais - mūvėjo kažkokius absurdiškus šiltus antblauzdžius, kokių 
jai dar neteko matyti, ir dar tokiu karštu oru. Nebuvo mačiusi ir 
policininkų, galvas prisidengusių Neru stiliaus kepuraitėmis. 

Frankfurte Diteris buvo nuvedęs Nensę pas gydytoją, kad tas 
parinktų tinkamo dydžio gaubtuką apsisaugoti nuo nepageidau- 
jamo nėštumo, bet gydytojas, vos įsitikinęs, kad ji jau gimdžiusi, 
verčiau panaudojo tiesiog į gimdą įkišamą priemonę. Nensė to 
nenorėjo. Bet dabar, kai muitininkas ėmė knaisiotis po jos tualeto 
reikmenis, o vienas iš jam padedančių policininkų atidarė drėki- 
namojo kremo indelį, pirštu pakabino kremo ir pakišo kitam pa- 
uostyti, liko tik džiaugtis, kad tarp daiktų jų pramogai nėra dar ir 
gaubtuko bei spermicidinio tepalo. Intrauterinės priemonės kons- 
tebliai negalėjo nei pamatyti, nei pačiupinėti, nei užuosti. 

Tačiau tarp daiktų, žinoma, buvo dildo, kuris nepaliestas slėpė- 
si ilgoje sportinėje kojinėje, kol policininkai ir muitininkas rausėsi 
jos kuprinėje, naršė drabužius, išvertė ir kelionkrepšį, kuris iš tiesų 
buvo tik didelė dirbtinės odos rankinė. Vienas policininkų pakė- 
lė knygą - sučiurusią, minkštais viršeliais Lorenso Darelo „Klėją, 
„Aleksandrijos kvarteto“ ketvirtąjį romaną; pats Diteris buvo skai- 
tęs tik pirmąjį, „Džastiną. Nensė nebuvo skaičiusi nė vieno, bet 
šios knygos puslapio kampelis buvo užlenktas - neva toje vietoje, 
kur sustojęs skaitytojas. Kaip tik šį paženklintą puslapį konsteblis 
ir atsivertė, ir žvilgsnis kaipmat nukrypo į pastraipą, kurią Diteris 
buvo pabraukęs pieštuku - tamtyč tokiam atvejui. Tiesą sakant, šis 

„Klėjos“ egzempliorius jau dukart keliavo į Indiją ir grįžo atgal į 
Vokietiją - su dviem kitomis Diterio merginomis, iš kurių nė vie- 
na nebuvo skaičiusi ne tik romano, bet net Diterio pabrauktos iš- 
traukos. Jis tokią pastraipą parinko neatsitiktinai: bet kurios šalies 
muitinės vyresnybei tokia citata turėjo įbrukti išvadą, kad knygos 
skaitytoja — visiškai negrėsminga kvaiša. 

Policininką tekstas taip suglumino, kad jis tuoj pat perdavė 
knygą antrajam konstebliui, o šis, priblokštas taip, lyg būtų papra- 
šytas išgliaudyti sudėtingiausią šifrą, nedelsdamas atkišo knygą 
trečiajam pareigūnui. Muitininkui neliko kas darą: galiausiai jis ir 
perskaitė pastraipą. Nensė stebėjo nevalingai judančias pareigūno 
lūpas: visas žandikaulis nevikriai krusčiojo, lyg žmogus kramtytų 
alyvuogę ir burnoje mėgintų atskirti kauliuką. Neilgai trukus iš jo 
burnos ėmė skverbtis kažkas bent panašaus į žodžius, tik Nensė 
nieko nesuprato. Ji net nenutuokė, kaip visa tai turi atrodyti pačiam 
muitininkui ir dviem konstebliams. 

— „Visas kvartalas snūduriavo paskendęs tirštėjančių violetinių 
vakaro sutemų ūksmėje, - skaitė muitinės pareigūnas. - Dangus 
driekėsi lyg virpanti veliūro drapiruotė, skrodžiama aštrios tūks- 
tančių plikų elektros lempučių šviesos. Tą vakarą jis gobė Tatvigo 
gatvę lyg aksominė žievelė.“ 

Muitininkas liovėsi skaityti; atrodė lyg žmogus, ką tik perkan- 
dęs kažką lyg ir ne visai valgoma. Vienas policininkų piktai dėbsojo 
į knygą, it gviešdamasis čia pat ją konfiskuoti, galbūt net sunaikin- 
ti, antrasis, išsiblaškęs, labiau priminė nusinuobodžiavusį vaiką. Jis 
paėmė sportinę kojinę su dildo ir ištraukė įspūdingų gabaritų penį, 
kaip kitas ištraukia iš makštų kardą. Kojinė susmuko jo kairėje ran- 
koje, o dešiniojoje atsidūrė didžiulis pimpalas - policininkas laikė jį 
sugniaužęs už prikibdytų poros kietų lyg akmuo dirbtinių kiaušų. 

Staiga susizgribęs, ką laiko rankoje, policininkas paskubomis 
atkišo dildo antrajam konstebliui, tas paėmė įnagį už galvutės su 
atsmaukta oda - ir tik tada pats sumojo, kad tai begėdiškai dide- 
lis vyriškas organas; policininkas nieko nebelaukdamas įbruko tą 
daiktą muitininkui. Šis, vis dar su „Klėja“ kairėje rankoje, sugriebė 
dildo už kapšelio, bet tuojau pat bloškė knygą šalin ir išplėšė iš pir- 

mojo, bukai dėbsančio, policininko rankų kojinę. Vis dėlto sugrūsti 
įspūdingąjį pimpalą atgal į įmautę pasirodė kur kas sunkiau nei iš- 
traukti; skubėdamas muitininkas įkišo jį dar ir ne tuo galu. Kiaušai 
įstrigo kojinės kulne ir liko styroti lyg koks apmaigytas gumbas - 
dėklas toli gražu nebuvo pritaikytas tokio dydžio daiktui, - o melz- 
ganas įnagio galas (apipjaustyta galvutė) vis dar barkšojo atvirame 
kojinės gale. Milžino pimpio gale žiojinti skylutė, regis, nužiūrinėjo 
konsteblius ir muitininką tarsi garsioji pikta akis. 

- Kur apsistosite? - paklausė vienas policininkų Nensės. Jis 
niršiai trynė delną į antblauzdį - veikiausiai išsiterliojo lubrikanto 
likučiais. 

— Kelionkrepšį visada neškitės pati, - patarė antrasis konsteblis. 

— Susitarkite su taksi-vala dėl kelionės kainos dar prieš sėsda- 
ma į automobilį, - pridūrė pirmasis policininkas. 

Muitinės pareigūnas net nedirstelėjo į ją. Nensė manė, kad bus 
gerokai blogiau; juk šitas dirbtinis falas tikrai turėtų išprovokuoti 
geidulingus žvilgsnius ar mažų mažiausiai ne itin mandagų, iškal- 
bingą juoką - šitaip ji manė. Vis dėlto Nensė guodėsi atsidūrusi 
Šivos simbolio lingo šalyje. Argi falas nėra čia tiesiog garbinamas? 
Nensė tarytum ir prisiminė kažkur skaičiusi, neva Viešpaties Šivos 
simbolis ir yra penis. Galbūt tasai daiktas, kurį Nensė nešėsi ke- 
lionkrepšyje, yra ne kas kita, o tiesiog neregėtai tikroviškas lingas 
(tegul ir smarkokai padidintas). Galbūt ji kaip nors paniekino ar 
suteršė šį simbolį, panaudodama ne visai pagal šventą paskirtį, ir 
dėl to tie vyrai nenori su ja prasidėti? Tačiau konstebliai ir muitinės 
pareigūnas nė galvot negalvojo nei apie lingus, nei apie Viešpatį 
Šivą; juos tiesiog pribloškė tasai nešiojamas pimpalas. 

Vargšė Nensė buvo palikta likimo valiai, jai teko pačiai išsi- 
kapstyti iš oro uosto pastato, o vos išėjusi laukan pakliuvo į visa 
gerkle plyšojančių taksistų apsuptį. Begalinė taksi virtinė driekėsi 
kiek akys užmatė, kol išnyko pragariškoje šio nuošalaus Bombėjaus 
priemiesčio tamsoje; išskyrus vienintelę ryškiai šviečiančią salelę — 
tą patį oro uostą, - Santa Kruso rajone nespingsojo nė žiburėlis, o 
Saharo tarptautinis oro uostas 1969-aisiais dar nebuvo pastatytas. 
Buvo maždaug trečia valanda nakties. 

Nensei teko įnirtingai derėtis su taksistu dėl mokesčio už ke- 
lionę iki Bombėjaus. Ir net kai galiausiai susitarė dėl išankstinio 
apmokėjimo, su vairuotoju vis tiek buvo vienas vargas: šis buvo 
tamilas, matyt, neseniai atsikraustęs į Bombėjų. Tvirtino nesu- 
prantąs nei hindi, nei marathi kalbų; Nensė pati girdėjo, kaip jis 
laužyta anglų kalba bando išklausti kitų taksistų nuorodų į „Tadž 
Mahalo' viešbutį. 

— Ponia, jūs visai nenorite su juo važiuoti, - tarė jai kažkuris 
iš taksistų, bet Nensė jau buvo susimokėjusi už kelionę, jau sėdėjo 
automobilio užpakalinėje sėdynėje. 

Kol riedėjo miesto pusėn, taksistas tamilas įsileido į pokalbį 
su kitu vairuotoju tamilu, kurio taksi laikėsi grėsmingai arti jų au- 
tomobilio; keletą mylių jie taip ir važiavo - vienas šalia kito, per 
neaprėpiamoje priešaušrio tamsoje nugrimzdusius neapšviestus 
lūšnynus, kuriuose gyvenimą liudijo tik išmatų tvaikas ir išblėsę ar 
baigiantys blėsti laužai. (Kažin ką vietiniai degino? Šiukšles?) Kai 
jie priartėjo prie miesto, kur prasidėjo pirmieji, bet vis dar neap- 
šviesti šaligatviai, abu tamilai vis dar švilpė visai greta kits kito, net 
per beprotiškas kelio žiedų karuseles, o jų pokalbis vis labiau kaito: 
iš paprasto ginčo virto rietynėmis su grasinimais, - Nensei, net ta- 
milų kalba, tai skambėjo gana grėsmingai. 

Antrojo tamilo taksi keleiviai, kuriems vairuotojų žodinės kau- 
tynės, regis, nė kiek nerūpėjo, buvo keturiasdešimtmečių ar kiek 
vyresnių padoriai apsirengusių britų pora. Nensė spėjo, kad tuodu 
veikiausiai irgi važiuoja į „Tadž Mahalą,, ir kaip tik šis sutapimas 
tapo dviejų tamilų nesutarimų priežastimi. (Diteris buvo iš anksto 
ją perspėjęs, kad šitaip atsitinka dažnai: du vairuotojai su dviem ke- 
leiviais važiuoja į tą pačią vietą. Nenuostabu, kad vienas vairuotojų 
bando įtikinti kitą priglausti savo automobilyje ir jo keleivius.) 

Sankryžoje įsižiebė raudonas šviesoforo signalas, ir čia du su- 
stojusius taksi staiga apipuolė šunys, jie pasiuto skalyti - išbadėję, 
veikiausiai valkataujantys, nirčiai šiepiantys dantis savo gentai- 
niams. Nensei dingtelėjo, kad jei kuris šoktų ant jos pro atvirą au- 
tomobilio langą, ji galėtų užtvoti jam dirbtiniu pimpalu. Ši šmės- 
telėjusi mintis, ko gero, parengė Nensę tam, kas atsitiko prie kitos 

sankryžos, kur vėl plykstelėjo raudona šviesoforo akis ir jiems vėl 
teko sustoti. Kol laukė, juos apspito jau nebe šunys - iš visų pusių 
ėmė lėtai artintis elgetos. Gerklojantys tamilai priviliojo benamius, 
miegojusius tiesiog ant šaligatvio; šiuos net buvo galima blausiai 
įžiūrėti: kūnų, pridengtų šviesiais palaikiais skarmalais, kauburiai 
šiek tiek išsiskyrė tamsių gatvių bei pastatų fone. Pirmiausia kaž- 
koks žmogėnas su purvinu, nubrizgusiu dočiu kyštelėjo ranką pro 
Nensės langą. Nensė atkreipė dėmesį, kad tvarkingieji britai - vei- 
kiausiai ne iš baimės, o tiesiog iš atkaklumo - uždarė langus, ne- 
paisydami net drėgmės pritvinkusios šutros. Nensei atrodė, kad jei 
uždarytų langą, čia pat uždustų. 

Tad ji tik aštriai tarstelėjo vairuotojui: 

— Važiuok! 

Šiaip ar taip, jiems jau degė žalias šviesoforo signalas. Tačiau jos 
tamilas taip įsitraukė į niautynes su savo tautiečiu, kad nebeturėjo 
kada paisyti šviesoforo. Taksistas nekreipė į Nensę jokio dėmesio, 
o tarsi šito dar būtų maža, antrasis tamilas suerzino dar labiau, mat 
iškrapštė savo keleivius britus tiesiai į gatvę ir suskato mostais aiš- 
kinti, neva jie privalą sėsti į taksi pas Nensę - visai taip, kaip buvo 
išpranašavęs Diteris. 

Nensė užriko ant savojo vairuotojo, tas tik atsigręžė ir gūžte- 
lėjo pečiais, pro langą ji apšaukė ir antrąjį tamilą, šis savo ruožtu 
pratrūko kažką plyšoti jai. Tada Nensė suriko britų porai, esą šie 
neturėtų leisti, kad jais šitaip pasinaudotų; jie privalą reikalauti, 
kad vairuotojas nuvežtų į sutartą vietą, ypač kai už kelionę dar ir iš 
anksto sumokėta. 

- Neleiskit šitiems nenaudoms krušti jums smegenų! - šaukė 
Nensė. Ir tik tada susizgribo mojuojanti jiems įspūdinguoju pim- 
palu, tiesa, šis tebebuvo įkištas į kojinę, tad anglai negalėjo atspėti, 
jog tai dirbtinis falas, nebent galėjo pamanyti, kad ji - kažkokia 
isterikė, grasinanti užvožti jiems kojine. 

Nensė pasislinko į sėdynės kraštą. 

- Prašom, lipkite, - pakvietė britų porą, bet vos šie atidarė 
dureles, Nensės vairuotojas kaipmat pasišiaušė. Pasipiktinęs net 
trūktelėjo automobilį į priekį. Nensė patapšnojo pimpalu jam per 

petį - tiesa, įnagis tebebuvo įkištas į kojinę. Vairuotojas apsimetė, 
kad jam į viską nusispjaut, o antrasis jau krovė anglų poros bagažą 
į varžovo automobilio bagažinę. Anglai susispraudė į automobilį 
šalia Nensės. 

Įsigrūdę jie prispaudė Nensę prie durelių, ir kaip tik tuo metu 
kažkokia elgeta kyštelėjo pro langą kūdikį - pakišo Nensei tiesiog 
po nosimi; vaikas nejudėjo ir neapsakomai dvokė, veidukas buvo 
be jokios išraiškos - atrodė leisgyvis, gal net negyvas. Nensė kils- 
telėjo dildo, bet ką galėjo padaryti? Kam trenkti? Tad pasitenkino 
aprėkusi moteriškę, ta pasipiktino ir išsitraukė kūdikį pro langą. 
Tikriausiai tas kūdikis visai ne jos, nutarė Nensė. Galbūt vargšas 
mažylis eina iš rankų į rankas, naudojamas elgetauti. O gal tai net 
ne tikras kūdikis. 

Tiesiog priešais du jauni vyrukai, prilaikydami iš abiejų pusių, 
vedėsi trečiąjį - visiškai girtą, o gal nukeipusį nuo narkotikų. Vi- 
dury gatvės jie staiga sustojo, lyg sudvejoję, ar automobilis tikrai 
nejuda. Tačiau taksi stovėjo, o Nensė galutinai uždūko, mat jos vai- 
ruotojas vis dar riejosi su antruoju tamilu. Ji pasilenkė, prisitaikiusi 
tvoti dildo vairuotojui per sprandą. Kaip tik tą akimirksnį kojinė 
nusmuko ir nulėkė šalin. Vairuotojas atsigręžė - ir Nensė iš visos 
sveikatos liuobė jam įspūdingu pimpalu per nosį. 

— Važiuok! - užstaugė. 

Milžiniškas penis padarė tamilui deramą įspūdį, ir taksi trūk- 
telėjo pirmyn, nors jau spėjo vėl užsidegti raudonas šviesoforo si- 
gnalas. Laimė, sankryžoje nepasipainiojo joks kitas automobilis. 
Nelaimė, kaip tik priešais taksi svirduliavo pora jaunikaičių ir jų 
nusilesęs bičiulis. Iš pradžių Nensei pasirodė, kad automobilis par- 
trenkė visus tris. Bet vėliau ji aiškiai prisiminė, kad du iš jų pasi- 
pustė padus, nors ir negalėjo tvirtinti, kad susidūrimą matė savo 
akimis - tikriausiai spėjo užsimerkti. 

Anglai padėjo vairuotojui įkelti kūną į taksi, ant priekinės sė- 
dynės, ir Nensė tik tada atpažino, kad partrenktas jaunuolis - tas 
pats, kuris atrodė girtas ar apkvaišęs. Jai net nedingtelėjo, kad jis 
galėjo būti jau miręs, kai jį parbloškė automobilis. Tačiau kaip tik 
apie tai su tamilu vairuotoju kalbėjosi anglai: ar tą vyruką drauge- 

liai tyčia stumtelėjo po taksi ratais, ar jis bent buvo sąmoningas, kai 
mašina jį partrenkė? 

- Atrodė negyvas, - vis kartojo anglas. 

- Taip, jis miršta anksčiau! - šaukė tamilas. - Aš jo nežudau! 

- Jis nebegyvas? - tyliai paklausė Nensė. 

- Be jokios abejonės, - patvirtino anglas. Jis, kaip ir anas mui- 
tinės pareigūnas, stengėsi nežiūrėti į Nensę, užtat į ją spigino jo 
žmona - Nensė tebegniaužė rankoje grėsmingąjį dildo. Vis dar 
nukreipęs žvilgsnį į šalį, anglas padavė jai kojinę. Nensė paslėpė 
ginklą joje ir įsidėjo į kelionkrepšį. 

— Pirmą kartą Indijoje? - paklausė Nensės anglė; tuo tarpu pa- 
klaikęs tamilas vis smarkiau mynė greičio pedalą ir skraidino juos 
gatvėmis, vis labiau užlietomis palaiminga elektros šviesa; visur 
aplinkui buvo matyti kirbinės ant šaligatvių miegančių benamių. - 
Gera pusė Bombėjaus gyventojų nakvoja tiesiog gatvėse, bet iš ti- 
krųjų čia pakankamai saugu, - patikino ją anglė. 

Rūgšti Nensės veido išraiška anglų porai pakišo mintį, kad 
ji dar nepažįstama nei su miestu, nei su jo kvapais. Bet iš tikrųjų 
Nensė raukėsi dėl nosį užgulusios, vis dar neišsivadėjusios kūdikio 
smarvės - jai netilpo galvoj, kaip šitoks mažas padarėlis gali taip 
stipriai dvokti. 

Ant priekinės sėdynės sudribęs kūnas leido aiškiai suprasti esąs 
negyvų negyviausias. Galva bejėgiškai maskatavo, šiurpiai pasmu- 
ko pečiai. Kai tik tamilas pristabdydavo ar sukdavo, kūnas reaguo- 
davo inertiškai, lyg koks smėlio maišas. Nensė džiaugėsi bent tuo, 
kad nemato jaunuolio veido, kuris prisiplojo prie priekinio auto- 
mobilio stiklo ir kakta dusliai dunksėjo į jį - tol, kol tamilas įveikė 
dar vieną posūkį ir vėl padidino greitį. 

Vis dar nežiūrėdamas į Nensę, anglas pratarė: 

— Nekreipk dėmesio į tą lavoną, brangioji. - Vis dėlto taip ir 
liko neaišku, kam buvo skirti tie žodžiai: Nensei ar žmonai. 

— Man jis nekliūva, - atsakė jam žmona. 

Jūros bulvarą buvo užklojusi tiršto smogo skraistė, lyg kokia 
šilta vilnonė marška; rūkas slėpė ir Arabijos jūrą, bet anglė dūrė 
pirštu ten, kur turėjo būti pakrantė. 

- Ten - jau vandenynas, - paaiškino ji Nensei, kuri pradėjo žiauk- 
čioti. Neperregimame smoge neįžiūrimi buvo net reklaminiai sten- 
dai, pritvirtinti ant žibintų stulpų virš galvos. Vadinasi, Jūros bulvaro 
apšvietimo lempos nebuvo rūko žibintai: švietė baltai, ne geltonai. 

Anglas virtuliuojančiame taksi mostelėjo pro langą į smogo 
šydą. 

— Tai Karalienės Vėrinys, - tarė Nensei. 

Taksi lyg niekur nieko švilpė pirmyn ir jis pridūrė - labiau no- 
rėdamas įtikinti žmoną ir pats save, ne paguosti Nensę: 

— Ką gi, beveik atvykome. 

— Tuojau vemsiu, - pasiguodė Nensė. 

— Jei negalvosi, kaip tave pykina, mieloji, ir nevemsi, - atsi- 
liepė anglė. 

Taksi išsuko iš Jūros bulvaro į siauresnes, vingiuotas gatveles; 
trys gyvi keleiviai įsispraudė į kampus, užtat negyvėlis priekinėje 
sėdynėje, regis, atgijo. Trinktelėjęs galvą į šoninį langą atšoko ir 
kniūbtelėjo pirmyn, prisiplojo veidu prie priekinio stiklo ir ėmė 
slysti ant vairuotojo tamilo, tas gerai vožtelėjęs alkūne nustūmė 
kūną toliau nuo savęs. Paskui vaikino rankos šoktelėjo aukštyn, ta- 
rytum jis ketintų griebtis už galvos prisiminęs kažką svarbaus. Ir 
tuojau pat kūnas vėl, atrodė, viską užmiršo. 

Nuskardėjo švilpukai, aštrūs ir veriantys — šitaip augaloti du- 
rininkai sikhai reguliavo eismą „Tadž Mahalo“ viešbučio prieigo- 
se, tačiau Nensė dairėsi policijos. Lyg ir išvydo kažkokį policijos 
sambrūzdį netoliese, prie stūksančių masyvių Indijos vartų: ten 
blykčiojo šviesos, kažkas isteriškai rėkavo, užvirė kažkokia maiša- 
tis. Iš pat pradžių manyta, kad sujudimą sukėlė keletas elgetaujan- 
čių gatvės vaikėzų: jiems neva nepavykę išpešti nė rupijos iš jaunų 
švedų poros, fotografuojančios Indijos vartus, - užsieniečiai pri- 
kišamai demonstravo prašmatnią profesionalų įrangą, naudojosi 
akinančiai baltomis blykstėmis bei reflektoriais. Įsižeidę vaikiščiai 
neva apšlapino Indijos vartus, kad sugadintų reginį, tačiau deramo 
dėmesio taip ir nesulaukė, mat švedus tai net sudomino, jie palai- 
kę tai kažkokiu simboliniu aktu. Tada jau vaikėzai neva pasigviešę 
apšlapinti užsieniečių įrangą, tai ir buvusi sambrūzdžio priežastis. 

Vis dėlto netrukus paaiškėjo, kad viskas buvo ne taip. Švedai patys 
sumokėjo valkatėlėms, kad nusišlapintų ant Indijos vartų, tik ne 
kažin ką pešė - Indijos vartai, šiaip ar taip, buvo apdergti. Gatvės 
vaikiščiai net nebandė apšlapinti fotografų įrangos - tam jiems ne- 
būtų pakakę drąsos; jie paprasčiausiai pratrūko balsingai skųstis, 
esą už apmyžtus Indijos vartus gavę per menką atlygį. Štai kokia 
buvo tikroji sumaišties priežastis. 

Savo ruožtu negyvėlis taksi galėjo ir palaukti. „Tadž Mahalo“ 
prieigose vairuotoją tamilą ištiko kone isterijos priepuolis: juk ne- 
gyvėlį kažkas bloškė po jo ratais, vadinasi, automobilis kur nors 
veikiausiai įlenktas. Britų pora atskleidė policininkui, kad tamilas 
įvažiavo į sankryžą degant raudonam šviesoforo signalui (bet tik 
po to, kai gavo smūgį į veidą su dildo). Policininkas buvo tas pats iš 
vėžių išmuštas konsteblis, ką tik ne be vargo ištrūkęs iš apšlapintų 
Indijos vartų nusikaltimo tyrimo. Nensė taip ir liko dorai nesupra- 
tusi, ar anglų pora dėl nelaimingo atsitikimo kaltina ją, netgi ne- 
paaiškėjo, ar išvis būta nelaimingo atsitikimo. Šiaip ar taip, tamilas 
ir abu anglai vienu balsu tvirtino, esą jaunuolis pažiūrėti buvo ne- 
gyvas anksčiau, nei jį parbloškė taksi. Tačiau Nensei buvo visiškai 
aišku, kad policininkas nežino, kas yra dildo. 

- Tai vyriškas lyties organas, ir gana didelis, - paaiškino kons- 
tebliui anglas. 

— Ji? - išsižiojo policininkas, rodydamas į Nensę. - Ji trenkia 
taksi-valai su kuo? 

— Turėsi jam parodyti, brangioji, - pareiškė anglė Nensei. 

— Nieko aš jam nerodysiu, - atkirto Nensė. 


Mūsų bičiulis, tikras policininkas 


Praslinko visa valanda, kol Nensę pagaliau paleido ir ji galėjo už- 
siregistruoti viešbutyje. Dar po pusvalandžio - ji kaip tik spėjo 
išmirkti karštoje vonioje - į jos kambarį atėjo kitas policininkas. 
Šitas buvo ne konsteblis - jokių mėlynų jardo platumo šortų, jokių 
kvailų šiltų antblauzdžių. Toli gražu ne koks eilinis vėpla su Neru 

stiliaus kepuraite - šio galvą dengė pareigūno kepurė su Maharaš- 
tros policijos skiriamuoju ženklu, jis vilkėjo rusvai žalsvus marš- 
kinius, mūvėjo ilgas tokios pat spalvos kelnes, avėjo juodus batus 
ir net turėjo prie šono revolverį. Jis buvo budintysis pareigūnas iš 
Kolabos policijos nuovados, kurios jurisdikcijai priklausė „Tadž 
Mahalas“. Dar be nudribusio pagurklio, bet jau su siauručiais, lyg 
pieštuku užbrėžtais ūseliais ir dvidešimt metų anksčiau, nei paklius 
į Dakvorto klubą apklausti daktaro Daruvalos ir Inspektoriaus 
Dharo, - jau anuomet jaunasis inspektorius Patelis gebėjo sukelti 
itin palankų pirmą įspūdį. Dėl ramios, šaltakraujiškos jaunojo po- 
licininko laikysenos jau tada buvo galima įžvelgti būsimąjį polici- 
jos komisaro pavaduotoją. 

Inspektorius Patelis buvo agresyvus, bet mandagus, ir nors dar 
nesulaukęs nė trisdešimties, jau gana bauginantis detektyvas, mat 
klausinėdamas sugebėdavo sugluminti pašnekovą. Visa jo elgsena 
paprastai įtikindavo, kad į daugelį užduodamų klausimų jis, šiaip 
ar taip, žino atsakymus, nors iš tikrųjų nežinodavo; taip jis išpro- 
vokuodavo liudytojus ar įtariamuosius sakyti tiesą: juk nemeluosi 
tam, kuris iš anksto žino, kaip yra iš tikrųjų. Negana to, inspekto- 
riaus Patelio klausinėjimo metodas bruko nuojautą, esą iš atsaky- 
mų jis geba išgliaudyti apklausiamojo moralines nuostatas. 

Šitokios būklės Nensė niekaip negalėjo atsispirti tokiam nej- 
prastai padoriam ir dar patrauklios išvaizdos jaunam pareigūnui. 
Atsidūrusią tokioje padėtyje, ją, ko gero, galima suprasti, net už- 
jausti: inspektorius Patelis toli gražu nekėlė įspūdžio žmogaus, ku- 
riam mergina, net jei būtų visiška begėdė ar ypač savimi pasitikin- 
ti, ryžtųsi savo valia rodyti dirbtinį falą. Be to, buvo kokia penkta 
valanda ryto. Galbūt tarp viešbučio svečių buvo ir tokių ankstyvo 
ryto entuziastų, kurie keldavosi su brėkšma pasitikti tekančios sau- 
lės, kuri, Indijos vartų arkos įrėminta, nutiesdavo vandens pavir- 
šiumi žaižaruojantį taką, sakytum prikeldama anuos tuščiagarbiš- 
kumo kupinus laikus, kai Indiją dar valdė britai, - bet vargšė Nensė 
tikrai nebuvo viena iš jų. Negana to, pro savo numerio langus ir iš 
mažyčio balkonėlio jūros ji nė nematė. Diteris pasirūpino įkurdinti 
ją viename iš pigiausių kambarių. 

Apačioje, pilkšvai murkšlinoje prietemoje, kaip įprasta, telkė- 
si elgetos, daugiausia - gatvės artistai vaikai. Tiems atvykėliams iš 
svetur, kurie dar nespėjo atsitokėti nuo svaigulio kirtus kelias laiko 
juostas, šitie ankstyvieji vaikiščiai ir bus pirmasis Indijos reginys 
dienos šviesoje. 

Nensė, apsisiautusi chalatu, sėdėjo lovos kojūgalyje. Inspekto- 
rius įsitaisė ant vienintelės kėdės, neapskleistos jos drabužiais ar 
krepšiais. Abu girdėjo, kaip gurguliuoja iš vonios išbėgantis van- 
duo. Matomiausioje vietoje, kaip ir patarė Diteris, mėtėsi gerokai 
sučiuręs, nors nė karto neatsiverstas kelionių vadovas ir neskaitytas 
Lorenso Darelo romanas. 

Inspektorius pasakė Nensei, kad anokia čia retenybė, jei žmog- 
žudystės aukos kūnas dar ir pakišamas po riedančiu automobiliu. 
Šiuo atveju neįprasta nebent tai, kad apgavystė - tokia akivaizdi. 

- Man - ne, - atsakė Nensė. Ir paaiškino paties smūgio išvis ne- 
mačiusi, jai pasirodę, kad partrenkti visi trys jaunuoliai - tikriau- 
siai dėl to, kad ji, ko gero, spėjusi užsimerkti. 

Anglė irgi nemačiusi, kaip automobilis parbloškė tą nelaimėlį, 
pranešė Nensei inspektorius Patelis. 

— Užuot žvalgiusis į gatvę, ji žiūrėjo į tave, - paaiškino. 

— Aa... aišku, - atsiliepė Nensė. 

Anglas buvęs tvirtai įsitikinęs, kad po atvažiuojančio automo- 
bilio ratais buvo pakištas jau negyvas kūnas ar, mažų mažiausiai, 
žmogus be sąmonės. 

— Tačiau taksi-vala pats nelabai žino, ką matė, - pasakė inspek- 
torius Patelis. - Tasai tamilas vis kaitalioja parodymus. 
pridūrė: 

— Vairuotojas tvirtina, kad kai kas išblaškė jo dėmesį. 

— O kas? - paklausė Nensė, nors gerai žinojo kas. 

— Tai, kuo tu jam užvožei, - atsakė inspektorius Patelis. 

Stojo šiokia tokia nelabai jauki pauzė; policininko žvilgsnis 
slydo nuo vienos kėdės prie kitos, skvarbydamas jos iškraustytus 
krepšius, dvi knygas, drabužius. Nensė pamanė, kad pareigūnas 
turėtų būti kokiais penkeriais metais vyresnis už ją, nors atrodė 

jaunesnis. Nestokodamas pasitikėjimo savimi, jis atrodė stebėtinai 
subrendęs ir vis dėlto nedemonstravo policininkams būdingo pasi- 
pūtimo. Inspektorius Patelis nė nemanė riesti nosies; suvokdamas 
esąs teisus, gerai žinodamas tikslą, jis elgėsi gana santūriai. Nensei 
jis pasirodė labai geras žmogus, ir tai išsyk prikaustė dėmesį. Jo 
balintos kavos spalvos oda jai pasirodė nuostabiai gražaus atspal- 
vio, plaukai buvo juodut juodutėliai, o ūsiukai tokie siauručiai, taip 
tobulai suformuoti, kad Nensė panūdo juos paliesti. 

Tvarkinga, mažne dabitiška jaunojo policininko išvaizda visai 
nederėjo su tuo atsainumu išorei, koks paprastai priskiriamas lai- 
mingai vedusiems ir nuo tokios tuštybės išsivadavusiems vyrams. 
Čia, „Tadž Mahalo“ viešbutyje, tokios kūningos blondinės su cha- 
latu draugijoje, net labai krito į akis, kad inspektorius Patelis tikrai 
nevedęs; jis budriai sekė kiekvieną savo elgsenos detalę ir lygiai 
taip pat akylai stebėjo kiekvieną Nensės kūno centimetrą, jo žvilgs- 
nis naršė kambarį nieko nepraleisdamas. Nensė net nesusigaudė, 
kad jis dairosi dildo. 

- Gal galėčiau pamatyti tą daiktą, kuriuo smogei taksi-valai? — 
galiausiai paklausė inspektorius. 

Vienas Dievas žino, kaip jį apibūdino tasai pusprotis tamilas. 
Nensė, nutarusi laikyti įnagį drauge su kitais tualeto reikmenimis, 
nuėjo į vonią jo atnešti. Vienas Dievas žino, ko inspektoriui prišne- 
kėjo anoji anglų pora. Jei inspektorius jau kalbėjosi su jais, jie, be 
jokios abejonės, pasakė, kad ji - netašyta jauna merga, mosuojanti 
didžiuliu pimpalu. 

Nensė padavė dildo inspektoriui Pateliui ir vėl atsisėdo lovos 
kojūgalyje. Jaunasis policininkas mandagiai grąžino įnagį, nė ne- 
pažvelgęs į ją. 

— Atleisk, bet būtinai turėjau jį pamatyti, - tarė inspektorius 
Patelis. - Sunkoka buvo jį įsivaizduoti, - paaiškino. 

- Abiem vairuotojams už paslaugas buvo sumokėta dar oro 
uoste, - pasakė Nensė. - Nemėgstu, kai mane mulkina, - pridūrė. 

— Šioje šalyje moteriai keliauti vienai nėra taip paprasta, - pa- 
sakė inspektorius ir skubriai dirstelėjo į ją. Iš to žvilgsnio Nensė 
suprato, jog tai - klausimas. 

- Aš susitarusi susitikti su draugais, - paaiškino Nensė. - Čia 
tiesiog laukiu jų skambučio. 

(Sakyti šitaip jai patarė Diteris; kiekvienas, vos užmetęs akį į 
jos studentiškus drabužius ir pigius kelionkrepšius, iškart suprastų, 
kad ilgėliau gyventi „Tadž Mahale“ - ne jos kišenei.) 

— Su draugais kur nors keliausite ar viešėsite Bombėjuje? - pa- 
klausė inspektorius. 

Nensė sumojo įgijusi šiokį tokį pranašumą. Kol laiko rankose 
tą dirbtinį falą, jaunajam policininkui nejauku žiūrėti jai į akis. 

— Kartu ir nuspręsime, ką veiksime, - atsainiai mestelėjo ji. 
Pimpalą buvo pasidėjusi ant kelių; netikėtai atkreipė dėmesį, kad, 
vos krustelėjus riešą, apipjaustyta jo galvutė tapšnoja jai į nuogą 
kelį. Tačiau inspektoriaus Patelio žvilgsnį, regis, prikaustė jos basos 
pėdos: galbūt akinantis jų baltumas, o gal stulbinantis dydis. Nen- 
sės pėda, net be apavo, buvo stambesnė už inspektoriaus pėdą su 
visu batu. 

Nensė be jokio gailesčio stebeilijo į jį. Jai patiko prakaulus, aš- 
trių bruožų jo veidas su išsišovusiais skruostikauliais; žvelgdama į 
tą veidą nė už ką nebūtų galėjusi įsivaizduoti jo - tegul ir po dvide- 
šimties metų - su nukarusiu pagurkliu. Jai atrodė, kad dar niekad 
nebuvo mačiusi tokių juodų akių ir tokių ilgų blakstienų. 

Vis dar žiūrėdamas į Nensės kojas inspektorius Patelis be di- 
desnės vilties paklausė: 

— Turbūt negali palikti man kokio nors telefono numerio ar 
adreso, kur galėčiau tave rasti? 

Nensei pasirodė, kad puikiai suprato, kuo jis taip traukia. Taip, 
ji labai stengėsi prarasti nekaltybę Ajovoje, bet futbolininkai nesu- 
gebėjo jos atimti. Tikrąją savo nekaltybę ji suteršė Vokietijoje, su 
Diteriu, su juo neteko jos visiems laikams. Bet štai dabar su ja buvo 
vyras, vis dar nepraradęs nekaltybės. Tikriausiai ir gąsdinu jį, ir 
traukiu - jei tik jis pats tai supranta, pagalvojo Nensė. 

— Norėtum dar sykį mane pamatyti? - paklausė ji. Vylėsi, kad 
klausimas pakankamai dviprasmiškas, tačiau policininkas vis dar 


v-o- oo 

- Juk tu neatpažintum anų dviejų vyrukų, net jei mums ir pa- 
vyktų juos rasti, - tarė inspektorius Patelis. 

— Užtat atpažinčiau antrojo taksi vairuotoją, - atsakė Nensė. 

- Jį mes jau žinome, - patikino ją inspektorius. 

Nensė pakilo ir nunešė dirbtinį falą į vonią. Kai grįžo, inspek- 
torius Patelis jau stovėjo prie lango ir stebėjo elgetas. Nensė ne- 
benorėjo jokios persvaros. Galbūt įsivaizdavo, kad inspektorius 
beviltiškai ją įsimylėjo ir, jei ji partiestų jį į lovą, jei užgriūtų ant jo, 
jis nuo šiol ją garbintų ir amžiais būtų jos vergas. O gal iš tikrųjų 
Nensė troško net ne jo, galbūt ją traukė akivaizdus jo padorumas, 
kadangi savo prigimtinį gerumą jautėsi atidavusi ir žinojo niekad 
nebesusigrąžinsianti. 

Netikėtai ji pastebėjo, kad jos pėdos policininko nebedomina, 
dabar jis įdėmiai žvelgė į jos rankas. Nors dildo ji ir išnešė, jis vengė 
žiūrėti jai į akis. 

— Norėtum dar sykį mane pamatyti? - pakartojo ji. Klausimas 
jau nebebuvo dviprasmiškas. Nensė priėjo prie jo, arčiau, nei buvo 
būtina, bet inspektorius nuleido klausimą negirdomis ir parodė į el- 
getaujančius artistus vaikus, surengusius spektaklį gatvėje apačioje. 

— Amžiais tie patys triukai - niekad nesugalvoja nieko nau- 
ja, - pasakė inspektorius Patelis. Nensė nė neketino dairytis į elge- 
tas - įbedė žvilgsnį į inspektorių Patelį. 

- Jei duotum savo telefono numerį, - tarė, - galėčiau tau pa- 
skambinti. 

— O kodėl turėtum man skambinti? - nesuprato inspektorius. 
Jis vis dar stebėjo elgetas. Nensė nusisuko ir sudribo ant lovos. Išsi- 
tiesė ant pilvo, tampriau apsisiautė chalatu. Pagalvojo apie šviesius 
savo plaukus, kaip gražiai jie turėtų atrodyti išsidraikę ant pagalvės; 
bet ji nenumanė, ar inspektorius Patelis žiūri į ją. Užtat žinojo, jog 
įsikniaubus į pagalvę balsas prislops, todėl policininkui teks prieiti 
arčiau, kad išgirstų, ką ji sako. 

— O kas, jeigu man tavęs prireiks? - paklausė. - Kas, jei pakliū- 
siu į kokią bėdą ir man reikės policijos pagalbos? 

— Tasai jaunuolis buvo pasmaugtas, - pranešė jai inspektorius 
Patelis; iš balso skambesio ji suprato, kad jis vis dėlto prisiartino. 

Nensė vis dar gulėjo, visu veidu įsiraususi į pagalvę, bet ištiesė 
rankas ir įsikibo lovos kraštų. Dar neseniai ji manė niekada nieko 
nesužinosianti apie žuvusįjį - net ar tai buvo žmogžudystė, smurti- 
nis, neapykantos paskatintas veiksmas, ar tiesiog nelaimė, netyčinis 
nužudymas. Dabar jau žinojo - juk jo negalėjo pasmaugti netyčia. 

- Aš jo nepasmaugiau, - tarė Nensė. 

- Žinau, - atsakė inspektorius Patelis. Jis palietė jai ranką, 
Nensė net nekrustelėjo, bet prisilietimas truko vos akimirką. 
Tuojau pat ji išgirdo jį bruzdant vonioje. Atrodė, kad leidžia į vo- 
nią vandenį. 

- Tavo rankos stambios, - jis pakėlė balsą; Nensė vis dar neju- 
dėjo. - O vaikiną pasmaugė kažkas, kieno rankos nedidelės. Galbūt 
kitas vaikinas, bet gali būti ir taip, kad moteris. 

- Įtarei mane, - pareiškė Nensė; nebuvo tikra, kad per vandens 
čiurlenimą jis išgirdo. - Sakau, įtarei mane - tol, kol pamatei mano 
rankas! - sušuko ji. 

Jis užsuko čiaupą. Pilnos vonios neprileido, susiprato Nensė. 

- Aš įtariu visus, - atsakė inspektorius Patelis. - Bet dėl vaikino 
nužudymo tavęs tikrai neįtariau. 

Nebeištvėrusi gnybiančio smalsumo, Nensė nusiropštė nuo lo- 
vos ir nuėjo į vonią. Inspektorius Patelis sėdėjo ant vonios krašto ir 
stebėjo vandenyje plūduriuojantį dildo - įnagis plaukiojo šen ir ten 
lyg koks žaislinis laivas. 

- Taip ir maniau - neskęsta, - tarė policininkas. Paskui panardi- 
no įnagį ir laikė po vandeniu gerą minutę, nė akimirką neatitrauk- 
damas žvilgsnio. - Ir jokių burbuliukų, - pridūrė. - Jis plūduriuoja, 
nes yra tuščiaviduris, - paaiškino inspektorius Nensei. - Bet jeigu 
būtų išardomas, jeigu jį būtų galima kaip nors atidaryti, paviršiun 
kiltų burbuliukai. Maniau, kad jis vis dėlto išardomas. 

Inspektorius Patelis išleido vandenį iš vonios, sausai nušluostė 
dildo rankšluosčiu. 

— Kai tik užsiregistravai, paskambino vienas tavo draugų, - 
pranešė jis Nensei. - Bet nepageidavo su tavim pasikalbėti - tik- 
tai norėjo sužinoti, ar atvykai į viešbutį. - Nensė stūksojo vonios 
tarpduryje, inspektorius palūkėjo, kol ji pasitrauks iš kelio. - O tai 

paprastai reiškia, kad kažkas domisi, ar saugiai perėjai muitinę. 
Tad štai ir pamaniau, kad tu galbūt kažką įvežei į šalį. Bet juk 
neįvežei, tiesa“ 

— Ne, - pralemeno Nensė. 

— Ką gi, tai išeidamas pasakysiu viešbučio darbuotojams, kad 
žinutes perduotų tiesiogiai tau, - tarė inspektorius. 

- Ačiū, - padėkojo Nensė. 

Jau atidaręs duris į koridorių, jis vis dėlto atkišo jai savo kortelę. 

- Iš tiesų, būtinai paskambink, jeigu ištiks kokia bėda, - pa- 
siūlė. 

Nensė įsistebeilijo į kortelę - žiūrėti į ją buvo vis geriau, nei 
lydėti akimis jį išeinantį. Kortelėje buvo įspausta keletas telefono 
numerių, vienas - apvestas tušinuku, greta išspausdinta jo vardas, 
pavardė ir pareigos. 


VIDŽAJAS PATELIS 
POLICIJOS INSPEKTORIUS 
KOLABOS NUOVADA 


Nensė net nenutuokė, kaip toli nuo namų atsidūręs Vidžajas 
Patelis. Kai visa jo šeima iš Gudžarato išvyko į Keniją, Vidžajas per- 
sikraustė į Bombėjų. Žmogui iš Gudžarato padaryti karjerą Ma- 
haraštros policijos pajėgose - nemenkas laimėjimas, bet Vidžajo 
artimieji, Patelių giminė iš Gudžarato, buvo pirkliai, tad Vidžajo 
laimėjimų jie nebūtų deramai įvertinę. Vidžajas nuo jų buvo visiš- 
kai atitrūkęs - jie suko verslą Nairobyje, - panašiai kaip Nensė jau 
buvo visiškai atitrūkusi nuo Ajovos. 

Nežinia kiek kartų perskaičiusi policininko kortelę, Nensė išė- 
jo į balkoną ir valandėlę stebėjo elgetas. Vaikiščiai buvo sumanūs 
atlikėjai, o jų monotoniški triukai veikė raminamai. Kaip ir daugu- 
mai užsieniečių, Nensei didžiulį įspūdį padarė bekaulių akrobatų 
pasirodymai. 

Protarpiais vienas ar kitas iš viešbučio svečių numesdavo jaunie- 
siems artistams kokį apelsiną ar bananą, kai kurie nepagailėdavo ir 
monetos. Nensei pasirodė labai Žiauru, kad vieną tų vaikiščių - vie- 

nakojį luošį su ramentu - kiti vaikai nuolat aplenkdavo, kai jis mė- 
gindavo pirmas nušokčioti ar nukrypuoti prie nukritusio vaisiaus 
ar pinigo. Jai ir į galvą neatėjo, kad luošys atlieka iš anksto numatytą 
vaidmenį - jis iš tikrųjų ir buvo pagrindinis artistas. Be to, dar ir 
vyriausias iš viso elgetėlių būrio, jų visų vadas; prireikus galėjo kitus 
vaikus ir apkulti, tiesą sakant, taip kartais ir padarydavo. 

Tačiau Nensė apie tokius tyčinius mėginimus sukelti gailestį 
nieko neišmanė, tad ėmė dairytis ko nors, ką galėtų numesti be- 
kojam vaikui. Rado tik dešimties rupijų banknotą. Tai buvo gero- 
kai per didelė suma atiduoti elgetai, bet iš kur ji galėjo žinoti? Kad 
banknotas būtų bent kiek sunkesnis, prisegė porą plaukų segtukų 
ir, iškėlusi pinigą virš galvos, lūkuriavo balkone tol, kol luošys at- 
kreipė į ją dėmesį. 

— Ei, ponia! - sušuko jis. 

Kai kurie jaunieji atlikėjai taip ir sustingo stovėdami ant ran- 
kų ar vidur akrobatinio judesio, o Nensė paleido dešimties rupijų 
banknotą. Pinigas suplazdėjo, šiltos oro srovės pagautas šoktelėjo 
aukštyn ir tik tada nupleveno į apačią. Vaikai pažiro į šalis, puldi- 
nėdami į visas puses, kad atsidurtų patogesnėje vietoje pastverti 
banknotą. Atrodė, kad luošys linkęs leisti kuriam nors kitam vaikui 
pasičiupti pinigą. 

— Ne, ne, tai - tau! - sušuko jam Nensė, bet vaikiščias praleido 
pro ausis. Kažkokia ūgtelėjusi mergaitė, viena iš bekaulių, sučiupo 
dešimties rupijų banknotą; išvydusi nominalą ji taip apstulbo, kad 
nesusizgribo tuojau pat atiduoti pinigo luošajam vaikiščiui, ir šis 
užtvojo jai ramentu per strėnas - smūgis buvo toks stiprus, kad 
parbloškė mergaitę ant visų keturių. Tada luošys ištraukė pinigą 
mergaitei iš rankos ir nuklibikščiavo sau. Mergaitė pravirko. 

Tik tada Nensė susiprato sutrikdžiusi įprastą vaidinimą; kažin 
kaip dėl to kalta buvo ji. Elgetėlės iškriko į visas puses, o vienas iš 
aukštaūgių durininkų sikhų pripuolė prie verkiančios mergaitės. 
Jis nešėsi ilgą medinį stiebą su žvilgančiu žalvariniu kabliu viena- 
me gale - tai buvo specialus mietas, skirtas atidaryti ir uždaryti 
viršulangiams, įtaisytiems virš aukštų durų. Mietu durininkas pa- 
sinaudojo neįprastai - kilstelėjo mergaitei sudriskusios, purvinos 

suknelės palaikį sijonėlį. Begėdiškai ją apnuogino, anksčiau, nei ji 
suskubo suspausti suknelę kojomis ir šitaip prisidengti. Paskui jis 
bakstelėjo mergaitei į krūtinę žalvariniu kabliu, o kai ji pamėgino 
atsistoti, smarkiai kirto per strėnas - kaip tik ten, kur luošys smogė 
ramentu. Mergaitė suriko. Ir keturiomis nukurnėjo šalin. Sikhas ją 
persekiojo lyg įgudęs medžioklis, vis pastumdamas ir baksnodamas 
aštriu mieto galu. Galiausiai ji vis dėlto atsistojo ir pasipustė padus. 

Sikhas buvo užsiželdinęs vešlią, jau gerokai pasidabravusią 
barzdą, jo galvą dengė tamsiai raudonas turbanas; užsimetęs baslį 
ant peties lyg šautuvą, jis skersomis dėbtelėjo į Nensę balkone. Ji 
nedelsdama smuko atgal į kambarį: neabejojo, kad jo žvilgsnis nu- 
slydo po jos chalatu iki pat tarpukojo - šiaip ar taip, sikhas buvo 
tiesiai po ja. Bet šito negalėjo būti - reginį jam užstojo balkonas. 
Nensė leido pernelyg įsisiūbuoti vaizduotei. 

Savaime aišku, čia galioja tam tikros taisyklės, pagalvojo Nen- 
sė. Elgetoms valia prašyti išmaldos, bet ne verkti - dar pernelyg 
ankstyvas rytas, ir verksmas gali pažadinti vargais negalais įmigu- 
sius viešbučio svečius. Nensė peržvelgė kambaryje esantį valgia- 
raštį ir tuoj pat užsisakė patį amerikietiškiausią patiekalą, kokį tik 
rado - plaktos kiaušinienės su skrebučiais. Kai patarnautojas atne- 
šė padėklą, ji išvydo ir du užklijuotus vokus, atremtus tarp stiklo 
apelsinų sulčių ir arbatos puodelio. Jai suspurdėjo širdis — vylėsi 
vokuose rasianti inspektoriaus Patelio amžinos meilės prisipažini- 
mą. Tačiau vienas laiškas buvo ana inspektoriaus perimtoji Diterio 
žinutė - paprastas pranešimas, kad Diteris skambinęs. Jis džiau- 
giasi, kad ji saugiai atvykusi, ir jie netrukus susitiksią. Antrasis, 
spausdintas, laiškas buvo nuo viešbučio administracijos: prašymas 
kitąkart susilaikyti ir nemėtyti pro numerio langą jokių daiktų. 

Nensei žarna žarną rijo, o prisikirtusi iškart apsnūdo. Užsitraukė 
užuolaidas, kad vidun nesrūtų dienos šviesa, lubų ventiliatorių įjun- 
gė visu galingumu. Valandėlę dar neužmigo, gulėjo ir svajojo apie 
inspektorių Patelį. Net leido sau pasimėgauti mintimi, kad Diteris 
dar gali įkliūti muitinėje su pinigais. Nensė tebebuvo pakankamai 
naivi ir tikėjo, jog Vokietijos markės į šalį atkeliaus drauge su Diteriu. 
Jai ir į galvą neatėjo, kad pinigai jau čia - ir juos atvežė ji. 

Nensei atrodė, kad išmiegojo bent kelias dienas. Kai pabudo, buvo 
tamsu. Nensė taip ir nesusigaudė, ar tai kito, ar dar kito ryto prieš- 
aušrio tamsa. Pažadino ją kažkoks sambrūzdis koridoriuje, kaip tik 
už jos kambario durų; kažkas lyg ir brovėsi vidun, bet ji užsirakin- 
dama buvo dukart pasukusi raktą spynoje, be to, užsikabinusi ir 
grandinėle. Nensė išsiropštė iš lovos. Koridoriuje nenustygo Dite- 
ris; su nešiku jis elgėsi gana šiurkščiai ir net nedavė arbatpinigių. 
Vos įpuolęs į kambarį - tiesa, vėl dukart pasukęs raktą spynoje ir 
užkabinęs apsauginę grandinėlę - iškart paklausė, kur yra dildo. 
Kažkodėl jis ne itin galantiškas, dingtelėjo Nensei, bet, dar kaip rei- 
kiant nepabudusi, pamanė, kad tai tik agresyvi jo meilės apraiška. Ji 
dūrė pirštu į vonios kambarį. 

Tada praskleidė chalatą, šis nuslydo jai nuo pečių ir nukrito ant 
grindų; Nensė stovėjo vonios tarpduryje ir laukė, kad Diteris ją pa- 
bučiuotų ar bent pažvelgtų jos pusėn. Bet šis pirmiausia stvėrė dirb- 
tinį falą: laikydamas virš praustuvės, regis, ėmėsi kaitinti įspūdingą 
pimpalo galvutę žiebtuvėlio liepsnele. Nensė tuojau atitoko. Pakėlė 
chalatą, vėl apsivilko, paskui kiek atsitraukė nuo vonios durų, bet 
taip, kad galėtų ir toliau stebėti Diterį. Šis triūsė atsargiai, kad kaiti- 
namas dildo nepajuostų, liepsnos liežuvėlį laikė nukreipęs ne į patį 
galiuką, o į atsmauktą dirbtinės odos klostę. Nensei pasirodė, kad 
Diteris pamažėle tirpdo tą falą, paskui ji sumojo, kad į praustuvę 
varva kažkokia medžiaga, panaši į išsilydžiusį vašką. Ties ta vieta, 
kur buvo atsmaukta netikra oda, pasirodė plonytė linija, žiedu juo- 
sianti visą penio galvutę. Išlydęs visą vaškinį tarpiklį, kuriuo buvo 
užsandarintas plyšys, Diteris pakišo apipjaustytą didžiojo pimpalo 
galvutę po šaltu vandeniu, tada užtiesęs rankšluosčiu sugniaužė. 
Jam prireikė nemaža pastangų atsukti dildo, kuris, kaip atspėjo 
inspektorius Patelis, buvo tuščiaviduris. Tačiau izoliacinis vaško 
sluoksnis neleido prasiskverbti orui, štai kodėl dildo panardinus 
nepradėjo kilti burbuliukai. Inspektorius Patelis beveik nesuklydo: 
ieškojo ten, kur ir reikėjo ieškoti, bet ne taip, kaip reikėjo, - tik to- 
kia ir buvo jaunojo policininko klaida. 

Dildo viduje buvo sugrūsta daugybė nepaprastai standžiais riti- 
nėliais susuktų banknotų - tūkstančiai Vokietijos markių. Grįžtant 
į Vokietiją į šitokį didelį pimpalą bus galima sukimšti nemažą kiekį 
geriausios kokybės hašišo, o izoliacinis vaško sluoksnis turėjo suklai- 
dinti vokiečių muitininkų šunis, kad neužuostų indiškųjų kanapių. 
slėptuvės banknotų ritinėlį, ant delno ištiesina pinigus. Paskui susi- 
dėjo markes į pinigų diržą, kuriuo buvo apsijuosęs po marškiniais, 
užtraukė dėklo užtrauktuką. Kelis gana storus markių ritinėlius pa- 
liko pimpalo viduje, o šį vėl uždarė: tvirtai užsuko gaubtelį, tik jau 
nebesivargino sandarinti plyšio vašku. Šiaip ar taip, plauko siauru- 
mo plyšelio beveik negalėjai įžiūrėti, jį iš dalies slėpė ir atsmaukta 
dirbtinė oda. Baigęs tvarkyti tai, kas jam rūpėjo labiausiai, Diteris 
nusirengė ir paleido vandenį į vonią. Ir tik tada, kai jis pasinėrė, 
Nensė pagaliau prašneko. 

- O kas būtų nutikę, jei mane būtų sučiupę? - paklausė. 

- Jie negalėjo tavęs sučiupti, mažute, - patikino Diteris. Tą 
„Mmažute“, pasak jo paties, pasiskolinęs iš amerikietiškų filmų. 

— Nejaugi negalėjai man pasakyti? - nerimo Nensė. 

- Būtum pradėjusi nervintis, - atsakė Diteris. - Štai tada jie 
būtų tave sučiupę. 

Išsimaudęs jis paruošė kvaišalų suktinę, abu pakaitomis ją su- 
traukė; Nensė stengėsi pasisaugoti, bet apkvaito labiau, nei pati no- 
rėjo, šiek tiek sutriko ir orientacija. Narkotikas buvo stiprus; Diteris 
užtikrino, kad tai dar anaiptol ne geriausias kvaišalas, šiaip žolytė, 
kurios pasitaikė nusipirkti pakeliui iš oro uosto. 

— Buvau trupučiuką pasukęs į šalį, - paaiškino jis. 

Visai apdujusi Nensė nesusizgribo paklausti, kur jis sumąstė 
šlaistytis antrą ar trečią valandą nakties; savo ruožtu jis neįžvelgė 
būtinybės pasakoti jai, kad buvo užsukęs į vieną Kamatipuros vieš- 
namį. Narkotikų jis nusipirko iš madam, o jei jau atsidūrė ten, tai ir 
išdulkino trylikametę prostitutę vos už penkias rupijas. Jam buvo 
pasakyta, kad ji vienintelė su klientu neužsiėmusi mergaitė, tad Di- 
teris patvarkė ją stačiomis, kažkokiame koridoriuje, nes visos lovos 
ir visi kambarėliai buvo užimti - bent šitaip tvirtino madam. 

Kai abu pasikeisdami sutraukė suktinę, Diteriui pavyko įkalbėti 
Nensę pasimasturbuoti; jai atrodė, kad šįsyk užtruko labai ilgai, kol 
įkaito, be to, ji niekaip neprisiminė, kad Diteris būtų išlipęs iš lovos 
atsinešti dirbtinio falo. Vėliau, kai jis jau buvo kietai įmigęs, ji vis 
dar gulėjo nesudėdama bluosto ir kurį laiką galvojo apie tūkstan- 
čius Vokietijos markių, sukimštų į tą įnagį, kuris ką tik buvo joje. 
Nensė nutarė neprasitarsianti Diteriui apie nužudytą vaikinuką ar 
inspektorių Patelį. Išlipo iš lovos, įsitikino, kad inspektoriaus vizi- 
tinė kortelė patikimai paslėpta tarp drabužių. Iškart į lovą negrįžo; 
brėkštant rytui, kai ėmė rinktis pirmieji elgetėlės, stovėjo balkone. 
Neilgai trukus tie patys jaunieji akrobatai vėl visi buvo čia, tiksliai 
savo vietose, lyg figūrėlės, nupieštos pačios vis plačiau sklindančios 
šviesos, - atsirado net anas luošas vaikiščias su savo ramentu. Jis 
pamojo Nensei. Buvo dar labai anksti, tad garsiai rėkauti jis nega- 
lėjo, bet Nensė kuo puikiausiai išgirdo: 

- Ei, ponia! 

Išvydus tą vaikigalį, akys pasruvo ašaromis. Nensė grįžo į kam- 
barį ir užsižiūrėjo į miegantį Diterį. Vėl pagalvojo apie tūkstančius 
Vokietijos markių; staiga panūdo sviesti jas visas pro langą jaunie- 
siems artistams, bet pati pabūgo įsivaizduodama, kokią klaikią sce- 
ną sukeltų. Nensė nuėjo į vonios kambarį ir pamėgino atsukti dildo 
dangtelį, norėdama suskaičiuoti, kiek slėptuvėje liko tų markių, bet 
Diteris jį buvo užsukęs itin kietai. Tikriausiai tyčia, dingtelėjo Nen- 
sei; ką gi, pagaliau jai atsivėrė akys. 

Nensė panaršė Diterio drabužius ieškodama pinigų diržo — 
manė, bent suskaičiuosianti, kokią sumą jis įsidėjo ten, - bet rasti 
taip ir nepavyko. Kilstelėjusi antklodę įsitikino, kad Diteris miega 
nuogas - tik su pinigų diržu. Nensė sunerimo: nebeprisiminė, kaip 
užmigusi, neprisiminė ir kad Diteris būtų atsikėlęs susijuosti diržu. 
Nuo šiol reikės labiau pasisergėti, nutarė ji. Nensė po truputį pra- 
dėjo suvokti Diterio kėslų naudotis ja mastus, baugino tik tai, kad 
buvo vis sunkiau atsispirti pavojingam smalsumui sužinoti, kiek 
toli jis eitų. 

Netikėtai Nensė patyrė, kaip ją ramina mintys apie inspektorių 
Patelį. Leido sau pasiguosti įsisvajodama, kad jei prireiktų pagal- 

bos - jeigu įklimptų į tikrai rimtą bėdą, - visada galėtų kreiptis į jį. 
Nors rytas išaušo nepaprastai skaistus, Nensė neužtraukė užuolai- 
dų; dienos šviesoje buvo lengviau patikėti, kad palikti Diterį visai 
nebūtų sudėtinga, reikėtų tik tinkamai pasirinkti laiką. O jei jau 
atsitiktų kas nors labai negera, patikino save Nensė, juk visada ga- 
lima surinkti telefono numerį ir paprašyti pakviesti Vidžają Pate- 
lį - policijos inspektorių iš Kolabos nuovados. 

Vis dėlto Nensė dar niekad nebuvo buvusi Rytuose. Ji nežinojo, 
kur atsidūrusi. Net nenutuokė. 


12. ŽIURKĖS 


Ketvirtą kartą prileista vonia 


Bombėjuje daktaras Daruvala drebulio krečiamas sėdėjo savo 
miegamajame, Julijos glėbyje; dauguma iš atsakiklio išklausy- 
tų pranešimų, regis, piršo neišsprendžiamas problemas, ir tai jį 
slėgė: gižlūs Randžito skundai dėl žemaūgio žmonos, Dipos lū- 
kesčiai ir viltis iš mažametės prostitutės padaryti tikrą bekaulę 
cirko artistę, Vinodo pirmo aukšto šunų baimė, tėvo Cecilijaus 
siaubas dėl to, kad nė vienas jėzuitas iš Šventojo Ignoto misijos 
negalėjo tiksliai pasakyti, kada turi atvažiuoti Dharo dvynys, go- 
dulio padiktuotas Balradžo Guptos noras kuo greičiau išleisti į 
ekranus naująjį Inspektoriaus Dharo filmą, nepaisant tų žmog- 
žudysčių, kurias įkvėpė ankstesnis Inspektoriaus Dharo filmas. 
Be jokios abejonės, į šitą chorą dar įsiliejo ir moters, bandančios 
apsimesti vyru, balsas - moters, kuri pasiskonėdama pasakodavo 
smulkiausias Laudžio žūties sprogusiame automobilyje detales; 
ryžtingumo pastarajam pranešimui, aišku, nestigo, tik jį gerokai 
nuzulino begalinis kartojimas. Tiesa, ramus detektyvo Patelio 
pranešimas, esą norįs pasikalbėti su gydytoju akis į akį, neatrodė 
tokia jau „neišsprendžiama problema“; nors daktaras Daruvala ir 
nežinojo, ką visa tai reiškia, komisaro pavaduotojas, regis, buvo 
susidaręs net labai konkrečią nuomonę. Tačiau visa šitai buvo 
vienas malonumas, palyginti su Faroko prisiminimais apie auga- 
lotąją blondinę ir jos žaizdotą koją. 

- Liebchen, - sukuždėjo vyrui Julija. - Nedera taip ilgai palikti 
Džono D. vieno. Apie hipę pagalvosi kitą kartą. 

Norėdama išblaškyti Faroką sukausčiusią būseną ir fiziškai 
priminti, kaip jį myli, Julija tvirtai suspaudė jį glėbyje. Apkabino 
daugmaž ties apatine krūtinkaulio dalimi - arba kiek aukštėliau 
alaus pilvo. Ir gerokai nustebo, mat gydytojas krūptelėjo iš skaus- 
mo. Aštrus dūris šone - reikia manyti, nudiegė šonkaulį - tučtuo- 
jau priminė daktarui Daruvalai, kaip Dakvorto klubo vestibiulyje 
jis kaktomuša susidūrė su antrąja ponia Dogar. Farokas tuojau ir 
papasakojo apie tai žmonai, pasakė, kad tos vulgarios moteriškės 
kūnas kietas kaip mūro siena. 

- Juk pats sakei, kad pargriuvai, - paprieštaravo Julija. - Ti- 
kriausiai ir susimušei ne į ką kita, o į akmenines grindis. 

- Ne! Į pačią tą nelemtą moteriškę, jos kūnas - gryniausias 
akmuo! - laikėsi savo daktaras Daruvala. - Ji sugebėjo parblokšti 
net poną Dogarą! Ir tik pati išsilaikė ant kojų! 

- Girdėjau, kad ji iki nukvankimo stengiasi palaikyti sportinę 
formą, - pareiškė Julija. 

— Tikra sunkumų kilnotoja! - vis neatlyžo Farokas. Staiga jam 
dingtelėjo, kad antroji ponia Dogar jam kažką priminė - matyt, ko- 
kią nors senų laikų kino žvaigždę, nutarė. Pagalvojo, kad vieną gra- 
žų vakarą, žiūrėdamas kokią vaizdajuostę, ją pamatys ir atpažins; ir 
Bombėjuje, ir Toronte gydytojas turėjo milžinišką senų filmų įrašų 
kolekciją. Sunku buvo net įsivaizduoti, kaip jis gyveno anuomet, 
kol dar nebuvo išrastas vaizdo leistuvas. 

Farokas atsiduso, o užgautas šonkaulis atsiliepė skausmingu 
dilgtelėjimu. 

- Leisk, patrinsiu skystu tepalu, Liebchen, - pasiūlė Julija. 

- Skystas tepalas skirtas raumenims, o ji man užgavo šonkau- 
lį, - pasiskundė gydytojas. 

Nors Julija vis dar laikėsi savosios versijos, kad vyrą kamuo- 
jančio skausmo priežastis - smūgis į akmenines grindis, vis dėlto 
nutarė verčiau nusileisti. 

— O kuo toji ponia Dogar į tave atsitrenkė: petimi ar alkūne? - 
paklausė. 

- Tau tikriausiai pasirodys juokinga, bet, prisiekiu, rėžiausi tie- 
siai jai į krūtinę, - prisipažino Julijai Farokas. 

- Tai visai nenuostabu, kad užsigavai, Liebchen, - atsakė Julija. 
Jos nuomone, antrosios ponios Dogar krūtinė buvo tokia, kad ne- 
verta nė minėti. 

Daktaras Daruvala jautė, kad žmona nekantrauja - jai rūpėjo 
Džonas D.: bet ne tiek tai, kad Inspektorius Dharas paliktas vie- 
nas, kiek tai, kad brangiojo berniuko niekas neperspėjo dėl ne- 
išvengiamai artėjančio brolio dvynio atvykimo. Vis dėlto net šis 
rūpestis gydytojui pasirodė vieni niekai - toks pat nevertas net 
minėti kaip ir antrosios ponios Dogar krūtinė, - palyginti su ana 
augalota blondine, andai mirkusia „Bardezo“ viešbučio vonioje. 
Net prabėgę dvidešimt metų nesušvelnino tada patirto smūgio 
pasekmių, mat tai, kas nutiko anuomet, pakeitė daktarą Daruvalą 
labiau nei bet kas kita per visą gyvenimą, o seni, bet gajūs prisi- 
minimai nėmaž neblėso, nors gydytojas daugiau niekad nebeva- 
žiavo į Goa. Nemaloni asociacija jam suteršė ir visus kitus pajūrio 
kurortus. 

Julija atpažino šitokią vyro veido išraišką. Suprato, kaip toli jis 
atsidūrė, ir net tiksliai žinojo kur. Nors jai labai magėjo eiti pas 
Džoną D. pasakyti, kad gydytojas tuojau pat prisidėsiąs prie jų, 
vis dėlto palikti vyrą vieną dabar būtų buvę pernelyg žiauru, tad 
ji pareigingai liko sėdėti greta jo. Kartais jai dingtelėdavo, jog rei- 
kėtų jam pasakyti, kad tik paties smalsumas ir įklampino jį į bėdą. 
Tačiau šitoks kaltinimas nebūtų visiškai teisingas, tad ji vis taip pat 
pareigingai nė nepravėrė burnos. Net jos pačios prisiminimai, nors 
nekamavo su visomis smulkmenomis, gadinančiomis nuotaiką gy- 
dytojui, nedilo iš atminties, priešingai, tebebuvo stebėtinai ryškūs. 
Ji vis dar matė Faroką „Bardezo“ viešbučio balkone, nuobodžiau- 
jantį, netveriantį savame kailyje lyg mažas vaikas. 

— Kiek toji hipė gali maudytis? - andai neapsikentęs tarė gydy- 
tojas Žmonai. 

— Pažiūrėti atrodė, kad jai neprošal kaip reikiant išmirkti vo- 
nioje, Liebchen, - atsakė jam Julija. 

O tada Farokas prisitraukė arčiau viešnios kuprinę ir dirstelėjo 
vidun, mat nebuvo deramai užsegta. 

— Nagi, neapžiūrinėk jos daiktų! - subarė jį Julija. 

— Tai tik knyga, - ėmė gintis Farokas ir ištraukė ant pat viršaus 
gulinčią „Klėją. - Man tiesiog smalsu, ką ji skaito. 

- Padėk atgal, - paliepė Julija. 

- Ir padėsiu! - atkirto gydytojas, jau spėjęs atsiversti knygą ir 
įnikęs į pabrauktąją pastraipą - tą pačią, apie „violetinių sutemų 
ūksmę' ir „dangų lyg aksominę žievelę“, kuri jau spėjo pakerėti vie- 
ną muitinės pareigūną ir du policininkus. - O ji, regis, nusimano 
apie poetiškus dalykus, - pareiškė daktaras Daruvala. 

- Štai tuo man tikrai sunku patikėti, - nesutiko Julija. - Padėk 
tą knygą į vietą! 

Tačiau padėti knygą į vietą gydytojui pasirodė gana keblu: kaž- 
kas kliuvo. 

— Nesiknisk po jos daiktus! - pasipiktino Julija. 

— Ta prakeikta knyga nebetelpa! - pasiskundė Farokas. - O po 
jos daiktus aš visai nesiknisu. 

Kuprinė trenkė pelėsiais, tarytum iš gilumos būtų iškvėpusi su- 
plėkusį gūsį tiesiai gydytojui į veidą. Hipės drabužiai palietus pasi- 
rodė pradrėkę. Daktaras Daruvala buvo vedęs vyras, trijų dukterų 
tėvas, tad ypač jautrus nešvarių apatinių gausai tarp bet kokios mo- 
ters skalbinių. Ranka, kai bandė ištraukti, įsipainiojo sumaigytoje 
liemenėlėje, o „Klėja“ vis dar nenorėjo tvarkingai atgulti kuprinėje 
viršum kitų daiktų - už kažko kliuvo. Kas gi čia, velniai rautų, suir- 
zo gydytojas. O tada Julija išgirdo jį aiktelint, išvydo, kaip jis atšoko 
nuo kuprinės - lyg koks žvėrelis būtų suleidęs dantis jam į ranką. 

— Kas gi ten? - sušuko ji. 

— Nežinau! - suaimanavo gydytojas. Nusverdėjo prie balko- 
no turėklo, įsikibo į tankų, susiraizgiusį vijoklį. Iš žiedų tirštumos 
siūbtelėjo keletas ryškiai geltonų kikilių, barstydami sėkliukes iš 
snapų, nuo šakelės arčiausiai dešinės gydytojo rankos dryktelėjo 
gekonas ir skubiai įsirangė į atvirą lietvamzdžio galą. O daktaras 
Daruvala persisvėrė per balkono turėklą ir išsivėmė į verandą apa- 
čioje. Dar laimė, kad tuo metu niekas ten negėrė popiečio arbatos. 
Verandoje išvis nebuvo nė gyvos dvasios, išskyrus vieną viešbučio 
valytojų, kuris ramiai pūtė į akį, susirangęs didžiulio gėlės vazono 
šešėlyje. Iš viršaus krintantys vėmalai jo nepažadino. 

- Liebchen! - suspiegė Julija. 

— Nieko, nieko, viskas gerai, - suskubo tikinti Farokas. - Iš ti- 
krųjų, nieko baisaus, tai tik... na... pietūs. 

Julija įsistebeilijo į hipės kuprinę, tarsi lauktų, kad iš po „Klė- 
jos“ štai tuojau išropos koks gyvis. 

— Kas ten buvo? Ką tu pamatei? - ėmė kamantinėti ji. 

— Pats gerai nežinau, - atsakė Farokas, bet Julija buvo jau kaip 
reikiant įpykusi. 

— Pats nežinai, neaišku kas, iš tikrųjų - visai nieko, tik kaž- 
kodėl nuo to nieko tave supykino! - rėžė ji ir ištiesė ranką prie 
kuprinės. - Ką gi, jei nepasakysi, man teks pasižiūrėti pačiai. 

— Ne! Nežiūrėk! - suriko gydytojas. 

— Tada pasakyk, - pareikalavo Julija. 

— Pamačiau ten vyrišką organą, - galiausiai tarė Farokas. 

Dabar jau ir Julija nebesusizgribo, ką sakyti. 

— Na, nepamanyk, kad ten - tikras vyriškas organas, - pridūrė 
jis. - Neturėjau omeny, kad ten kažkieno nurėžtas organas ar kokia 
panaši šlykštybė. 

— Tai ką turėjai omeny? - neatlyžo Julija. 

— Norėjau pasakyti, tai labai panašus į tikrą, pagamintas su vi- 
somis detalėmis ir labai didelis vyriškas organas - milžiniškas pim- 
palas, dar ir su kiaušais! - paaiškino daktaras Daruvala. 

— Kitaip tariant, dildo? - pasitikslino Julija. 

Faroką pribloškė tai, kad ji išvis žino tokį žodį - pats bene tik 
kartą buvo su juo susidūręs. Toks kolega chirurgas Toronte savo 
ligoninės spintelėje laikė pornografinių žurnalų kolekciją, viename 
jų daktarui Daruvalai ir teko matyti dildo; tačiau reklaminėje nuo- 
traukoje tasai įnagis toli gražu neatrodė toks tikroviškas ir keliantis 
siaubą kaip tikras daiktas hipės kuprinėje. 

- Taip, manau, išties dildo, - patvirtino Farokas. 

- Parodyk ir man, - tarė Julija ir pamėgino prasibrauti pro vyrą 
prie kuprinės. 

— Ne, Julija! Prašau! - sušuko Farokas. 

— Juk tu jį matei - ir aš noriu pamatyti, - laikėsi savo Julija. 

— Kažin ar tikrai nori, - dar bandė prieštarauti gydytojas. 

— Dėl Dievo meilės, Farokai, - pasipiktino Julija. 

Suglumęs jis pasitraukė jai iš kelio ir nervingai dirstelėjo į 
vonios kambario duris, už kurių milžinė hipė niekaip nebaigė 
maudytis. 

— Paskubėk, Julija, ir neištaršyk jos daiktų, - perspėjo daktaras 
Daruvala. 

— Nepasakyčiau, kad viskas čia būtų itin tvarkingai sudėta... o, 
tegul mane plynios! - šūktelėjo Julija. 

— Na štai, jau pamatei. O dabar pasitrauk! - paragino daktaras 
Daruvala šiek tiek nustebęs, kad žmona neatšlijo pasibjaurėjusi. 

— Kaip manai, ar jis veikia su baterijomis? - paklausė Julija; ji 
vis dar apžiūrinėjo tą daiktą. 

— Su baterijomis! - pakartojo Farokas. - Dievaži, Julija, traukis 
nuo jo kuo toliau! 

Mintis, kad šitoks įnagis gali veikti maitinamas baterijomis, iš- 
tisus dvidešimt metų nuodys gydytojo sapnus. Be jokios abejonės, 
toks vaizdinys nėmaž nepalengvino kankynės laukti, kol hipė pa- 
galiau išsimaudys. 

Pabūgęs, ar ta nuokvaka mergiščia nebus nuskendusi, daktaras 
Daruvala nedrąsiai prisiartino prie vonios durų, iš už kurių neskli- 
do jokie garsai: niekas neniūniavo, nepliauškėjo vanduo, tarytum 
vonioje išvis nebūtų nė gyvos dvasios. Tačiau pabelsti gydytojas 
taip ir nespėjo - vonioje mirkstanti hipė nustebino jį paslaptingo- 
mis galiomis: regis, užjuto, kad kažkas trypčioja palei duris. 

— Ei! - nedaugiažodžiavo mergina. - Gal galėtumėte paduoti 
kuprinę? Užmiršau pasiimti. 

Daktaras Daruvala atnešė kuprinę; nors nelabai didelė, ji 
buvo stebėtinai sunki. Tikriausiai prikrauta baterijų, nusprendė 
Farokas. Jis atsargiai pravėrė vonios kambario duris, vos vos, tik 
per plyšelį, tik tiek, kad galėtų įkišti ranką su kuprine. Į jį siūb- 
telėjo garai, pritvinkę begalės sumišusių, tarpusavyje nederančių 
kvapų. Mergina pratarė: 

— Ačiū. Tiesiog numeskit ją. 

Gydytojas ištraukė ranką ir uždarė duris; jį nustebino lyg meta- 
lo žvangtelėjimas, pasigirdęs, kai kuprinė nukrito ant grindų. Gal- 

būt mačetė, o gal net kulkosvaidis, bruko variantus Faroko vaiz- 
duotė. Jis nė nenorėjo žinoti. 

Julija balkone paruošė tvirtą stalą, užtiesė jį švaria balta paklo- 
de. Net vakarėjant apšvietimas operacijai lauke buvo geresnis nei 
patalpoje. Daktaras Daruvala susirinko reikalingus instrumentus, 
pasiruošė anestetikų. 

Nensė sugebėjo pasiekti kuprinę taip ir neišlipusi iš vonios ir 
ėmėsi raustis joje, ieškodama kokių nors drabužių, nors truputį 
švaresnių už tuos, kuriuos vilkėjo ateidama. Tiesa, ji tegalėjo pa- 
keisti vieną purviną aprangą kita, tokia pat purvina, bet norėjo 
apsivilkti medvilninius marškinėlius ilgomis rankovėmis, užsiseg- 
ti liemenėlę, apsimauti ilgas kelnes; taip pat ketino nuplauti dildo 
ir - jei tik pakaks jėgų - atsukti dangtelį ir suskaičiuoti, kiek liko 
pinigų. Pimpalą buvo šlykštu net paliesti, bet ji sugebėjo ištraukti 
įnagį iš kuprinės, sužnybusi vieną kiaušą dešinės rankos nykščiu ir 
smiliumi. Nensė nudrėbė dildo į vonią: jis (na, žinoma) plūduria- 
vo vandenyje; kiaušai šiek tiek panirę, apipjaustyta galvutė iškilusi 
paviršiun - beveik kaip koks sutrikęs vienišas plaukikas. Vienintelė 
pikta jo akis dėbsojo tiesiai į ją. 

Daktaras Daruvala su žmona laukė vis labiau nerimaudami, jų 
nė kiek nenuramino pasigirdę abejonių nekeliantys garsai: vanduo 
gurgėdamas bėgo iš vonios, o paskui sušniokštė bėgdamas iš čiau- 
po. Hipė panūdo prisileisti vonią jau ketvirtą kartą. 

Nėmaž neverta stebėtis, kad Farokas ir Julija neteisingai išsi- 
aiškino tuojau po to atsklidusius garsus: Nensė pūkštė ir aimanavo 
iš paskutiniųjų stengdamasi atsukti nelemtojo pimpalo dangtelį, 
kad galėtų suskaičiuoti viduje paslėptas Vokietijos markes. Šiaip ar 
taip, nors dar visai neseniai buvo sėkmingai pakurstę aistros ugnį 
(už šį malonumą bent iš dalies turėjo būti dėkingi ponui Džeimsui 
Salteriui), Daruvalos seksualiniu požiūriu buvo gana vangūs. Atsi- 
žvelgus į pribloškiančio dydžio įnagį, kurį jie matė hipės kuprinėje, 
ir fizinę įstangą liudijančius garsus, sklindančius iš vonios, atrodys 
visiškai atleistina, kad Farokas ir Julija leido įsisiūbuoti vaizduo- 
tei. Iš kur Daruvalos galėjo žinoti, kad Nensė urzgė ir plūdosi tik 
iš nevilties, niekaip neįstengdama atsukti dildo? Be to, kad ir kur 

Daruvalas būtų nunešusi įsišėlusi vaizduotė, jie nė galvot nebūtų 
pagalvoję apie tai, kas iš tikrųjų nutiko Nensei. 

Tačiau net ir keturiskart iš naujo švaraus vandens prileista vo- 
nia negalėjo išskalauti to, kas jai iš tiesų atsitiko. 


Su Diteriu 


Nuo pat tos akimirkos, kai jie Diterio valia išsikraustė iš „Tadž Ma- 
halo, Nensei viskas ėmė klostytis tik blogyn ir blogyn. Abu įsikūrė 
nedideliuose „Jūros žalumos“ svečių namuose Jūros bulvare - vieš- 
butėlis, kaip pastebėjo Nensė, buvo neaiškios balkšvos spalvos, o 
gal, kadangi skendėjo nuolat tvyrančiame smoge, melzganai pil- 
kas. Diteris pareiškė, kad ta vietelė jam patinkanti, mat čia mėgsta 
apsistoti arabai, o arabai - saugi publika. Nensė taip ir neišvydo 
daugybės arabų, bet, kaip pati įtarė, galėjo tiesiog neatpažinti, kurie 
iš viešbučio svečių arabai. Ji nesuprato ir ką Diteris norėjo pasakyti 
apibūdindamas juos kaip saugius - o jis turėjo omeny tik tai, kad 
arabai nekreipia dėmesio į tokią smulkią narkotikų prekybą. 

„Jūros žalumos“ svečių namuose Nensei teko susipažinti su 
viena įprastų veiklos rūšių, tiesiogiai susijusių su ketinimais nusi- 
pirkti aukščiausios kokybės narkotikų, - laukimu. Diteris keliskart 
kažkam paskambino, o paskui juodu tiesiog sėdėjo ir laukė. Pasak 
Diterio, patys geriausi sandoriai visuomet pasiūlomi netiesiogiai. 
Gali kiek nori nertis iš kailio, mėgindamas susitarti asmeniškai, be 
tarpininkų, ir atlikti visa tai Bombėjuje, bet galiausiai vis tiek atsi- 
duri Goa ir tenka tvarkyti reikalus su draugo draugu. O laukti esą 
tenka visada. 

Šįsyk apie draugo draugą buvo žinoma, neva jis - dažnas svečias 
Bombėjaus viešnamių rajone, bet gatvėse sklido gandas, esą vyru- 
kas jau išvykęs į Goa, tad Diteriui teksią susirasti jį ten. Susirasti 
irgi reikėjo tam tikru būdu: išsinuomoti vasarnamį tam tikrame 
pajūrio kurorte, tada laukti. Klausinėti, kur jis galėtų būti, niekas 
nedraudžia, bet šitaip niekada jo nerasi - jis tave susiranda pats. 
Šisyk reikiamas asmuo buvo vardu Rahulas. Rahulas, ir tiek - var- 

das visuomet būdavo pakankamai paplitęs, pavardės niekad nesu- 
žinodavai. Raudonųjų žibintų rajonuose vyrukas buvo vadinamas 
Gražuoliuko pravarde. 

- Keistoka pravardė vaikinui, - įvertino Nensė. 

— Tikriausiai jis vienas tų - mergelių su pimpeliais, - atsakė 
Diteris. Tokio termino Nensė dar nebuvo girdėjusi ir abejojo, ar 
Diteris galėjo jį pasiskolinti iš amerikietiškų filmų. 

Diteris mėgino paaiškinti Nensei, kas yra vietiniai transvesti- 
tai, bet ir pats dorai nesuprato, kad hidžros iš tiesų yra eunuchai, 
kad jos - tikrai iškastruoti vyrai. Hidžras jis painiojo su zenano- 
mis - paprastais, nesužalotais transvestitais. Sykį viena hidžra ap- 
sinuogino Diterio akivaizdoje, bet Diteris suklydo palaikęs randą 
makštimi - pamanė, kad hidžra yra tikra moteris. Savo ruožtu 
zenanas, vadinamas mergelėmis su pimpeliais, Diteris dar pava- 
dindavo berniukais su papukais. Nensei jis paaiškino, kad visi to- 
kie yra pidarai, tik apsiriję estrogenų, kad išsipūstų papai, bet dėl 
tos pačios priežasties subliūkšta jų pimpiai - tampa menki kaip 
mažų berniukų. 

Be visokiausių su seksu susijusių dalykų, Diteriui mažai kas 
rūpėjo; nors ir nedaug buvo vilties rasti Rahulą Bombėjuje, nau- 
dodamasis šiuo pretekstu jis vis tempdavosi Nensę į raudonųjų 
žibintų rajoną. Ji anaiptol nesiveržė ten eiti; tačiau Diteris, regis, 
buvo pačios lemties pasmerktas įkūnyti seną posakį, esą degrada- 
cijos nebūna be šiokio tokio tikrumo. Smukimui būdinga tam tikra 
specifika. Ištvirkavimas, šiaip ar taip, susijęs su kažkuo tiksliu ir 
apčiuopiamu - kaip tik tai Diteriui veikiausiai buvo lyg ir paguoda, 
palyginti su visiškai miglotomis Rahulo paieškomis. 

Nensei drėgmės prisisunkusį Bombėjaus karštį ir sodrų tvai- 
ką tik dar labiau sustiprino Folklando kelio narvinių mergužėlių 
artumas. 

- Juk jos pritrenkiančios, ką? - paklausė jos Diteris. 

Tačiau Nensė neįstengė suprasti, kuo gi jos tokios „pritrenkian- 
čios“. Senų medinių trobesių pirmame aukšte buvo įrengti narvus 
primenantys kambarėliai, juose įsikūrusios merginos mojo praei- 
viams, kviesdamos užeiti. Ant šių narvų buvo užrioglinti dar trys 

ar keturi pastato aukštai, ne daugiau, ten klientų laukė kitos mer- 
ginos, įsitaisiusios ant palangių. Kai kurių kambarėlių užuolaidos 
buvo užtrauktos - tai reiškė, kad prostitutė turi svečią. 

Nensė su Diteriu gėrė arbatą „Olimpijoje“ Folklando kelyje; 
tai buvo sena kavinė su daugybe veidrodžių, čia nuolat užsukdavo 
gatvinės prostitutės ir jų suteneriai, kai kuriuos jų Diteris, regis, 
pažinojo. Tačiau ir šios pažintys nepadėjo nė per žingsnį pasistū- 
mėti pirmyn ieškant Rahulo: niekas nieko negalėjo, o gal nenorėjo 
pasakyti, vietiniai nelinko net kalbėti apie Rahulą, nebent užsimin- 
davo, esą jis - iš transvestitų padermės, o jie su tais nenorį turėti 
jokių reikalų. 

— Sakiau tau, jis - iš tų mergelių su pimpeliais, - pasakė Diteris 
Nensei. 

Išėjus iš kavinės, jau temo, ir narvinės mergužėlės vis agresy- 
viau domėjosi Nense, kai juodu su Diteriu ėjo pro šalį. Kai kurios 
pasikeldavo sijoną ir imdavo rodyti nepadorius gestus, viena kita 
net apmėtė atliekomis, būdavo, pulkelis vyrų ima ir apsupa ją tie- 
siog gatvėje, bet juos Diteris kone atsainiai nuvydavo. Atrodė, kad 
toks dėmesys jam patinka: kuo vulgaresnis, tuo Diteriui smagiau. 

Nensė buvo pernelyg apdujusi, kad suabejotų Diteriu, o tai, 
kaip pati suprato (vis labiau semiama vandens daktaro Daruvalos 
vonioje), tapo tam tikru kaustančiu elgesio įpročiu, bet jai vis dėl- 
to pavyko jį sutraukyti. Ji panardino dildo glausdama prie pilvo. 
Kadangi plyšys nebuvo užsandarintas vaško sluoksniu, paviršiun 
ėmė kilti burbuliukai. Pabūgusi, kad gali sušlapti viduje paslėptos 
markės, Nensė metė žaidusi su tuo įnagiu. Užtat pagalvojo apie ku- 
prinėje įkištą kastuvėlį; gydytojas, aišku, girdėjo, kaip jis žvangte- 
lėjo į grindis. 

Diteris nusipirko jį Bombėjuje, karinių reikmenų krautuvėlėje. 
Įnagis buvo pilkšvai žalsvos spalvos kastuvėlis su dviejų pėdų ilgu- 
mo rankena, kurią per geležinį lankstą buvo galima sulenkti; kas- 
tuvo galva irgi lankstėsi, ją galėjai užfiksuoti stačiu kampu su kotu, 
tada kastuvėlis virsdavo kažkuo panašiu į pėdos ilgio kaplį. Diteris, 
jei būtų gyvas, be jokios abejonės, sutiktų, kad šitą įrankį įmanoma 
panaudoti kaip tomahauką. Nensei jis buvo sakęs, kad kastuvėlis 

praversiąs Goa: ir apsiginti nuo ginkluotų užpuolikų, vadinamųjų 
dakaičių - ten banditai kartais puldinėdavo hipius, - ir prireikus 
paskubomis išsirausti išvietės duobę. Dabar Nensė pagalvojo, kad 
įrankį galima pritaikyti ir kitoms reikmėms, ir gailiai šyptelėjo. 
Tarkime, jis net labai tiko iškasti Diteriui kapą. 

Užsimerkusi, vis giliau grimzdama į vonią, ji vis dar jautė ant 
liežuvio saldžios garuojančios arbatos, kurios gėrė „Olimpijoje“, 
skonį; prisiminė ir sausą, karstelėjusį prieskonį, užsiliekantį galu- 
gerklyje, kai arbata jau išgerta. Vis dar nepraplėšdama akių, jusda- 
ma semiančio šilto vandens glamonę, ji prisiminė, kaip kaitaliojosi 
jos atspindžio išraiška rauplėtuose „Olimpijos“ veidrodžiuose. Nuo 
arbatos jai svaigo galva. Ji neatpažino, kad raudoni skrepliai, ku- 
rių buvo gausiai pritaškyta visur aplinkui, yra betelio kramtytojų 
spjaudalai, ir net kavinėje iš muzikinio automato sklindančių filmų 
hindi kalba dainų bei gawwali stiliaus ritualinės muzikos nepaka- 
ko, kad ji pasiruoštų atremti triukšmą Folklando kelyje. Kažkoks 
vos paslenkantis girtuoklis nusekė Nensei iš paskos ir pastvėrė už 
plaukų, bet Diteris vienu smūgiu partiesė jį žemėn ir dar įspyrė. 

- Geresnieji viešnamiai - ten, virš narvų, - nusimanančio 
žmogaus tonu paaiškino Diteris. Į Nensę rėžėsi kažkoks vaikiščias, 
nešinas ožkena, pilna vandens, ji net neabejojo, kad jis gviešėsi už- 
minti jai ant kojos. Kažkas įgnybo jai krūtį, bet ji net nepamatė kas: 
vyras, moteris ar vaikas. 

Diteris įsitempė ją į bidi - rūkalų - krautuvėlę, kur buvo pre- 
kiaujama dar ir laiškiniu popieriumi, sidabriniais niekučiais bei 
pypkutėmis, skirtomis marihuanai, čia vadinamai gandža, rūkyti. 

- Sveiki, pone gandža, mistari bang-vala! - pasveikino Diterį 
savininkas. Ir džiugiai nusišypsojo Nensei rodydamas į Diterį. 
Jis - mistaris kanapės meistras, ar tau bango, ar gandžos - jis pats 
geriausias! - dar įvertino. 

Nensė sukiojo tarp pirštų gana neįprastą tušinuką - sidabri- 
nį, su išilgai išvedžiotu įrašu Made in India. Pats tušinukas skelbė: 
Made in, o dangtelis - India; jei abi užrašo dalys idealiai nesutap- 
davo, dangtelis sandariai neužsispausdavo. Nensei toks trūkumas 
pasirodė kvailas. Ir tai dar ne viskas: jei tuo tušinuku imtumeis ra- 

šyti, žodžiai išsidėliotų nei šiokia, nei tokia tvarka: in Made India; 
in Made, be kita ko, dar ir aukštyn kojom. 

— Labai pačios geriausios kokybės, - patikino ją krautuvėlės sa- 
vininkas. - Pagamintas Anglijoje! 

— Bet parašyta, kad pagamintas Indijoje, - paprieštaravo Nensė. 

- Taip, Indijoje irgi gamina! - nesiginčijo prekeivis. 

— Tu - sušiktas melagis, - drėbė jam Diteris, bet vis tiek nupir- 
ko Nensei tą tušinuką. 

Nensė pagalvojo, kaip smagu būtų įsitaisyti kokioje vėsioje vie- 
telėje ir užrašyti keletą atvirukų. Ajovoje visi griūtų iš padų sužinoję, 
kur ji nusibeldė. Išgraužk, tuoj pat atklydo ir kita mintis. Jie niekad 
nebesulauks iš manęs jokios žinios. Bombėjus ją baugino, bet drauge 
ir pagyvino; miestas jai buvo visiškai svetimas, iš pirmo žvilgsnio čia 
negaliojo jokie įstatymai, vadinasi, ji, Nensė, čia galėtų būti bet kas, 
kas tik panorėtų būti. Jai trūks plyš reikėjo pradėti iš pradžių, reikėjo 
švaraus lapo, o kažkur sąmonės pakraštėlyje, taip atkakliai, lyg būtų 
kažin kas pastovaus, kirbėjo tasai neįmanomas tyrumo siekis - tyru- 
mo, kokiu ją taip patraukė inspektorius Patelis. 

Kaip ir daugelis puolusių merginų, Nensė savo padėtį vertino 
gerokai sutirštindama spalvas; jai atrodė, kad atviri liko tik du keliai: 
arba ji smuks dar labiau, iki paties dugno, kol taps visiškai abejinga 
tam purvui, kuriuo pati buvo suteršta, - arba jai teks imtis visuome- 
ninės sąžinės padiktuotų veiksmų ir aukotis, pamiršus save nuveik- 
ti ką nors tokio didingo, kad galėtų jaustis susigrąžinusi nekaltybę 
ir atpirkusi visas nuodėmes. Pasaulyje, į kurį nugrimzdo, variantai 
rinktis tebuvo du: likti su Diteriu arba šlietis prie inspektoriaus Pate- 
lio. Bet ką gi ji galėtų duoti Vidžajui Pateliui? Nensė baiminosi nebe- 
turinti nieko, ko gerasis policininkas galbūt panorėtų. 

Šiek tiek vėliau transvestitų viešnamio tarpduryje išdygęs hi- 
džra staiga apsinuogino - taip įžūliai, taip ūmiai, kad Nensė ne- 
suskubo nusigręžti. Net Diteris buvo priverstas pripažinti: penio 
žmogysta neturėjo, jokio, net paties mažiausio. Nensė taip ir ne- 
suprato, kas iš tiesų buvo hidžros tarpukojyje ten, kur lyg ir derėjo 
būti vyriškam organui. Diteris nutarė, kad Rahulas galįs būti vienas 
iš tokių, pasak jo, „radikaliųjų eunuchų. 

Diteris bandė klausinėti apie Rahulą, bet sulaukė gana piktos 
ar net priešiškos reakcijos. Vienintelis hidžra, įsileidęs juos į narvą, 
buvo nervingas pusamžis transvestitas, kuris sėdėjo priešais vei- 
drodį ir taisėsi peruką, vis labiau nusivildamas. Tame pačiame ma- 
žyčiame kambarėlyje buvo dar vienas, jaunesnis, hidžra, jis iš kūdi- 
kio buteliuko pilkšvu, vandeningu pienu žindė naujagimį ožiuką. 

Apie Rahulą jaunesnysis pasakė tik tiek: 

- Jis neyra iš mūsų. 

Vyresnysis dar pridūrė, kad Rahulas išvažiavęs į Goa. Nė vie- 
nas iš hidžrų net nesileido į kalbas, kai Diteris pasiteiravo apie jį, 
pavadindamas pravarde. Vos paminėjus Gražuoliuką, tasai, kuris 
žindė ožiuką, ištraukė čiulptuką gyvūnėliui iš snukučio; čiulptukas 
pliaukštelėjo, ožiukas net subliuvo iš nuostabos. Jaunesnysis hidž- 
ra dūrė buteliuku Nensės pusėn ir parodė nepagarbų gestą. Nensė 
nusprendė, kad šitoks mostas buteliuku veikiausiai reiškia, neva 
ji - ne tokia graži kaip Rahulas. Ji lengviau atsikvėpė įsitikinusi, 
kad peštis Diteris, regis, nenusiteikęs, nors supykti - tikrai supyko. 
Tegul ir nebuvo itin galantiškas, nepuolė ginti damos garbės - ta- 
čiau bent supyko! 

Kai vėl atsidūrė gatvėje, Nensė panūdo užtikrinti Diterį nu- 
rijusi įžeidimą ir filosofiškai vertinanti tai, kad palyginimas su 
Rahulu buvęs ne jos naudai. Ji pasakė žodžius, kurie, vylėsi, tu- 
rėjo nuskambėti tolerantiškai, maždaug „gyvenk ir leisk gyventi 
kitiems“ gaida. 

- Ką gi, - tarė, - gal jie ir nelabai mandagūs. Bet gražu Žiūrėti, 
kaip rūpinasi ožiuku. 

- Nebūk kvaiša, - subarė ją Diteris. - Vieni kruša mergas, kiti 
kruša eunuchus moteriškais drabužiais, dar kiti kruša ožkas. 

Nuo šios siaubingos žinios ją vėl sužnybo nerimas; Nensė su- 
prato tik apsigaudinėjusi manydama, kad jau galbūt nustojo ristis 
žemyn. 

Kamatipuros viešnamiai buvo kiek kitokie. Lauke, prie apše- 
pusio pastato su mažyčių kambarėlių sangrūda, ant virvinės lovos, 
paramstytos apelsinų dėžėmis, sukryžiavusi kojas sėdėjo storulė su 
rausvai raudonu sariu ir vos vos siūbavo, tik nežinia - pati judėjo 

ar lova suposi. Storulė buvo madam ir vadovavo aukštesnės kate- 
gorijos prostitutėms nei tos, kurios savo paslaugas siūlo Folklando 
ar Granto keliuose. Aišku, Diteris nepasisakė Nensei šitame vieš- 
namyje tvarkęs trylikametę mergaitę vos už penkias rupijas, mat 
tai daryti buvęs priverstas stovėdamas. 

Nensei pasirodė, kad Diteris pažįstamas su kūningąja madam, 
bet jų pokalbio ji nesuprato. Dvi narsiausios prostitutės išlindo iš 
viešnamio paspoksoti į ją iš arčiau. 

Dar viena, gal dvylikos ar trylikos metų mergaitė, ypač netvėrė 
smalsumu - ji prisiminė praėjusią naktį aptarnautą Diterį. Nensė 
pastebėjo melzganą tatuiruotę ant mergaitės žasto; Diteris vėliau 
jai paaiškino, kad tai - tik prostitutės vardas. Nensė niekaip ne- 
galėjo žinoti, ar kitos jos kūno puošmenos - kokie nors religiniai 
simboliai, ar paprasti dekoratyviniai piešinėliai. Jos bindi - ne tra- 
dicinis, tik kosmetinis taškas ant kaktos - buvo ryškiai geltonas, 
apkraštuotas auksu, kairėje šnervėje blykčiojo auksinis žiedelis. 

Nensė nepajėgė ištverti įkyraus mergaitės smalsumo ir nusi- 
suko; Diteris tuo tarpu vis dar šnekėjosi su madam. Jų pokalbis 
kaito: aiškumo stoka Diterį siutino, o apie Rahulą labai miglotai 
kalbėjo visi. 

— Tu važiuoji į Goa, - patarė jam nutukėlė madam. - Tu sakai, 
kad jo ieškai. Tada jis tave susiranda. 

Vis dėlto Nensei buvo plika akimi matyti: Diteris pageidavo 
kur kas labiau valdyti situaciją. 

Taip pat gerai ji žinojo, kas turi įvykti vėliau. Kai jie sugrįžo 
į „Jūros žalumos“ svečių namus, Diteris netvėrė geiduliu - pyktis 
dažnai jį šitaip paveikdavo. Pirmiausia jis privertė Nensę mastur- 
buotis, paskui išdulkino ją su dildo, gana šiurkščiai. Nors pajuto tik 
menką jaudulio šešėlį, Nensė ir dėl to nustebo. Tačiau Diterio siu- 
tas taip ir neišsivadėjo. Kol juodu laukė naktinio autobuso į Goa, 
Nensė bene pirmąsyk įsisvajojo, kaip jį paliksianti. Vis dėlto ši šalis 
buvo pernelyg bauginanti; Nensė net neįsivaizdavo, kaip reikėtų 
nuo jo pasprukti, jei negalėtų prisišlieti prie ko nors kito. 

Autobuse jie išvydo smulkutę mergaitę amerikietę; jai ramybę 
drumstė bent keletas indų. Nensė tarė: 

— Bene tu bailys, Diteri? Kodėl nepasakai tiems stuobriams, kad 
atsiknistų nuo mergaitės? Kodėl nepakvieti jos sėstis šalia mūsų? 


Nensė pasiligoja 


Prisiminusi tą lemtingą jųdviejų su Diteriu santykių posūkį, Nensė, 
vis dar užsidariusi vonios kambaryje „Bardezo“ viešbutyje, pajuto 
šviežią pasitikėjimo savimi pliūpsnį. Jeigu jai ir nepavyks atsukti 
dildo, nieko baisaus. Juk būtinai surasianti ką nors, kieno rankos 
bus stipresnės... arba kas turės reples. Pasiguodusi tokia mintimi, 
Nensė sviedė dirbtinį falą per visą vonios kambarį. Įnagis atsitrenkė 
į mėlynomis plytelėmis išklijuotą sieną ir atšoko atgal prie vonios. 
Tada Nensė ištraukė kištuką, balsingai sugurguliavo vamzdžiai, kai 
vanduo ėmė tekėti iš vonios, o daktaras Daruvala protekine pasiša- 
lino nuo vonios durų. 

Nuskubėjęs į balkoną pas žmoną tarė: 

- Man regis, ji pagaliau baigė. Kaip kažin ką, tėškė tą pimpalą į 
sieną... bent jau kažką tikrai tėškė. 

- Tai dildo, - pataisė jį Julija. - Man nepatinka, kai vadini tą 
daiktą pimpalu. 

- Kad ir kaip pavadinsi, ji sviedė tai į sieną, - pareiškė Farokas. 

Juodu sukluso: vonioje vis dar gurgėjo išbėgantis vanduo. Apa- 
čioje, verandoje, pagaliau nubudo valytojas, pūtęs į akį dekoratyvi- 
nio augalo paunksnėje; Daruvalos išgirdo, kaip jis su jaunuoju pa- 
tarnautoju Punkadžu aptarinėja gydytojo vėmalų balą. Punkadžo 
nuomone, kaltininkas buvo šuo. 

Tik tada, kai atsistojo vonioje nusišluostyti, pėdą pervėręs 
skausmas priminė Nensei, kur ir ko atsidūrusi. Ji nėmaž nesibai- 
mino laukiančios nedidelės operacijos šukei ištraukti - buvo jauna 
mergina, įklimpusi į tokią padėtį, kai šioks toks, juolab numatytas 
iš anksto, skausmas atrodo kone apvalantis. 

- Bene tu bailys, Diteri? - sukuždėjo Nensė pati sau - vien tam, 
kad dar sykį išgirstų šiuos pačios ištartus žodžius; malonu buvo 
juos girdėti. 

Toji nedidukė mergaitė autobuse, kaip paaiškėjo, kilusi iš Sietlo, 
pasirodė esanti ašramų entuziastė; ji keliavo po visą subkontinentą, 
nuolat kaitaliodama religijas. Pasipasakojo, kad ją išgrūdę iš Pan- 
džabo už tai, kad kažkuo įžeidusi sikhus, nors ji taip ir nesuprato, 
ką bloga padarė ir ką užgaulaus jie įžvelgė jos elgesyje. Mergaitė vil- 
kėjo berankovius aptemptus marškinėlius su gilia iškirpte ir - buvo 
aiškiai matyti - nesegėjo liemenėlės. Kažkur buvo įsigijusi keletą 
sidabrinių apyrankių, kurias dabar mūvėjo ant riešų, - neva iš kaž- 
kieno kraičio, ar bent jau šitaip jai sakę. (Tokių merginos kraityje 
paprastai nė su žiburiu nerastum.) 

Ji buvo vardu Betė. Potraukis prie budizmo jai išgaravo, kai vie- 
nas aukštas bodisatva pamėgino sugundyti ją čangu; Nensė manė, 
kad tai kažkoks rūkyti skirtas kvaišalas, bet Diteris paaiškino, jog 
čangas yra tibetietiškas ryžių alus, nuo kurio vakariečiams esą su- 
suka vidurius. 

Atvykusi į Maharaštros valstiją, ji nuvažiavo į Puną, bet vien 
tik tam, kad pademonstruotų panieką savo tautiečiams iš Ameri- 
kos, medituojantiems Radžnišo ašrame. Susižavėjimas, pasak jos 
pačios, „kalifornietiškomis meditacijomis“ irgi greitai išvėso. Joks 
„nukvakęs eksportinis guru“ nebeapsuksiąs jos apie pirštą. 

Dabar Betė ėmėsi hinduizmo - „moksliniu požiūriu . Betė ne- 
ketino užsikrauti ant sprando jokio mokytojo, kad galėtų studijuoti 
Vedas - senovinius dvasinius tekstus, tradicinius hinduistų šven- 
traščius. Verčiau nutarė pradėsianti nuo Upanišadų, kurias kaip 
tik skaitė, ir pasitenkinsianti savomis interpretacijomis. Ji parodė 
Nensei ir Diteriui nedidelę dvasinių traktatų knygelę; tai buvo vie- 
na tų plonyčių knygučių, kuriose įžanga ir vertimo pastabos užima 
tiek pat vietos, kiek ir pats tekstas. 

Betei visai neatrodė keista važiuoti studijuoti hinduizmo būtent 
į Goa valstiją, tradiciškai labiau nei bet kokius kitokius piligrimus 
traukiančią krikščionis; ji pripažino, kad ją suvilioję paplūdimiai 
ir galimybė pabendrauti su tokiais pat žmonėmis kaip ir ji. Be to, 
neilgai trukus visoje Indijoje prasidės liūčių laikotarpis, ir tuo metu 
ji jau ketinanti būti Radžastane - ežerai lietinguoju sezonu būna 
tiesiog nuostabūs, ji girdėjusi ir apie ašramą tiesiog ežero pakran- 

tėje. O kol kas jautėsi išties dėkinga už pasiūlytą draugiją; Indijoje 
moteriai keliauti vienai - ne juokas, užtikrino ji. 

Jos kaklą juosė žaliaminės odos dirželis, ant šio kabojo nuglu- 
dintas moters lytinių organų formos akmuo. Betė paaiškino, esą 
tai - josios jonė, garbinimo objektas Šivos šventyklose. Falo pavi- 
dalo lingas, simbolizuojantis Viešpaties Šivos penį, paprastai įkiša- 
mas į moteriškąją jonę, savo ruožtu simbolizuojančią Šivos žmonos 
Parvatės makštį. Šventikai aplieja abu simbolius apeiginiu vynu, o 
nutekėję lašai garbintojams atstoja tarytum ir komuniją. 

Išdėsčiusi šitokį gana gluminantį savo neįprasto pakabučio 
paaiškinimą, Betė pasijuto visiškai išsekusi; ji susirangė sėdynėje 
greta Nensės ir tuojau užmigo, padėjusi galvą Nensei ant kelių. Di- 
teris irgi jau miegojo įsitaisęs kitapus tarpo, bet prieš tai dar spėjęs 
leptelėti Nensei, kad, jo manymu, būtų baisiausiai smagu parodyti 
Betei dildo. „Tegul susikiša šitą lingą į savo kvailą jonę“, - drėbė 
šiurkščiai. Nensė sėdėjo nesudėdama bluosto, pritvinkusi neapy- 
kantos Diteriui, o autobusas riedėjo per Maharaštrą. 

Tamsoje viešpatavo tyla, tik muzika sroveno iš vairuotojo gro- 
tuvo - vien tiktai apeiginė, gawwali stiliaus; vairuotojas buvo pri- 
sukęs grotuvo garsą, ir Nensę tos religinės giesmės veikė ramina- 
mai. Aišku, ji nežinojo, kad tos melodijos yra musulmonų giesmės, 
ojei ir būtų žinojusi, tai jai būtų buvę nė motais. Betė alsavo tykiai, 
ritmingai, pūsdama kvapą jai į šlaunį, ir Nensė nejučia susimąstė, 
kada ji pastarąjį kartą turėjo draugą - tiesiog draugą. 

Brėško, apyaušrio šviesos spalva Goa buvo smėlio spalvos. 
Nensė neatsistebėjo, kokia vaikiška atrodo mieganti Betė; abiem 
smulkiais kumštukais klajūnė gniaužė akmeninę vaginą, tarsi vien 
šitos jonės galios turėtų pakakti apsaugoti ją nuo bet kokio subkon- 
tinente tvyrančio blogio - net nuo Diterio ir Nensės. 

Mapusoje teko persėsti į kitą autobusą, kadangi tas, į kurį sėdo 
Bombėjuje, toliau važiavo į Pandžimą. Visą ilgą dieną jie pralei- 
do Kalangute; Diteris ėmėsi savų reikalų, kitaip tariant, autobusų 
stotyje visiems iš eilės lindo į akis su begaliniais klausimais apie 
Rahulą. Jie perėjo ir Baga kelią, užsukdami į barus, į viešbučius, 
nepraleisdami nė vieno gaiviųjų gėrimų kiosko - visur Diteris įsi- 

šnekėdavo su kuo nors akis į akį, o Betė ir Nensė laukdavo. Visi, 
ko jis teiravosi, tvirtino girdėję apie Rahulą, bet niekas nė akyse 
nebuvo jo matęs. 

Diteris išnuomojo trobelę netoli paplūdimio. Tiesa, vonia čia 
buvo tik viena, o vandenį teko nešiotis iš lauko šulinio kibirais - 
tiek nupilti tualete, tiek prisipilti voniai, užtat kambaryje stovėjo 
dvi plačios, pažiūrėti net gana švarios lovos ir medinių pinučių 
pertvara - ją iš mandagumo netgi galėjai pavadinti siena, skirian- 
čia vidaus erdvę į dvi gana uždaras patalpas. Vandeniui šildyti 
buvo dujinė viryklė. Palubėje net kabėjo ventiliatorius, tik neju- 
dėjo - matyt, jį čia įtaisė užkietėjęs optimistas, puoselėjantis viltį, 
jog kada nors bus įvesta elektra. Langų ir durų kiaurymės žiojėjo 
atviros, be jokio tinklelio nuo vabzdžių, užtat abi lovas tinkleliai 
gaubė, ir net nesuplyšę. Lauke stovėjo gėlo (jei ir nelabai švaraus) 
vandens rezervuaras; vanduo, kurio jie atsinešdavo iš šulinio nu- 
pilti tualete ir kuriame maudydavosi, buvo sūrstelėjęs. Šalia van- 
dens rezervuaro glaudėsi iš palmių lapų suręsta palapinė; lapus 
nuolat drėkinant, sodos vanduo, sultys ir švieži vaisiai palapinėje 
išlikdavo visai vėsūs. Betę nuvylė nebent tai, kad nuo paplūdimio 
juos skyrė galiukas kelio. Nors Arabijos jūros šniokštimas buvo 
aiškiai girdėti, ypač naktį, norint užkelti koją ant smėlio ar bent 
pamatyti vandenį, reikėjo perklampoti pūvančiais palmių lapais 
nuklotą plotą. 

Tačiau Nensei visa gūžtos prabanga ir visi nepatogumai buvo 
nė motais; vos atvažiavusią, ją pakirto liga. Nensė išsivėmė, o vidu- 
riavimas taip nualino, kad Betei net teko nešioti jai vandenį nupilti 
tualete. Nensė karščiavo, ją kamavo šaltkrėtis, upeliais tekėjo pra- 
kaitas, tad ji nesikėlė iš lovos nei dieną, nei naktį, išskyrus trumpas 
valandėles, kai Betė nuvilkdavo patalynę ir atiduodavo ją dobiui, 
atėjusiam paimti nešvarių skalbinių. 

Diteris ja pasišlykštėjo; jis toliau bastėsi po apylinkes, ieško- 
damas Rahulo. Betė paruošdavo Nensei arbatos, atnešdavo šviežių 
bananų; kai Nensė pasijusdavo stipriau, išvirdavo ryžių. Karščiuo- 
dama Nensė ištisą naktį vartydavosi ir blaškydavosi, tad Diteris at- 
sisakė miegoti su ja. Šalia Nensės ant lovos kraštelio įsitaisydavo 

Betė, o Diteris - kitoje lovoje, už pinučių pertvaros, vienas. Nensė 
bandė save įtikinti: kai tik pasveiksianti, keliausianti į Radžastaną 
drauge su Bete. Vylėsi, kad dėl ligos netapo Betei pernelyg pasi- 
bjaurėtina. 

O paskui, vieną vakarą, netikėtai pabudusi Nensė pasijuto ge- 
rėliau. Jai pasirodė, kad karštis atslūgo, mat galvoje buvo giedra; 
manė, kad bus praėję ir šleikštulys bei viduriavimas, nes jautė- 
si išbadėjusi. Diterio ir Betės troboje nebuvo - juodu patraukė į 
diskoteką, į Kalangutą. Kažkokioje užeigoje kvailu pavadinimu, 
lyg ir „Kokosiniai bananai , Diteris visus sutiktus iki užkimimo 
kamantinėjo apie Rahulą. Buvo pareiškęs, esą atrodysiąs kur kas 
kiečiau, jei brauksiąs ten su mergina - verčiau jau nepasirodyti 
kaip nupiepusiam nevykėliui, kokiu neabejotinai visi palaikytų, 
jei nueitų vienas. 

Trobesyje nebuvo nieko valgomo, išskyrus bananus, tad Nensė 
sudorojo tris, užsiplikė ir arbatos. Paskui sukorė kelis reisus į lauką 
ir atgal, kol prisisėmė vandens voniai. Pati nustebo, kad kol prisi- 
nešė pakankamai vandens, visiškai neteko jėgų; dabar, kai karštis 
atslūgo, vonia jai pasirodė net vėsi. 

Išsimaudžiusi Nensė nusliūkino į palmių lapais dengtą šaldy- 
tuvą, atsigėrė iš butelio cukranendrių sulčių - vylėsi, kad dabar jau 
viduriavimo pavyks išvengti. Nusitverti nebuvo ko - tik laukti, kol 
sugrįš Diteris su Bete. Nensė mėgino skaityti Upanišadas, bet net 
tuomet, kai karščiuojančiai balsu jas skaitė Betė, įstengė užčiuop- 
ti tekstuose daugiau prasmės. Be to, sumaniusi paskaityti, Nensė 
užsižiebė žibalinę lempą, ir per akimirką ją apspito debesys uodų. 
Skaitydama Katha Upanišadą, ji priėjo skyrių, kuriame lyg koks 
priedainis įkyriai kartojosi erzinanti frazė: „Iš tiesų tai - Tas. Nen- 
sei net pasirodė, kad tuojau kuoktelės, jei perskaitys ją dar bent 
vieną kartą. Ji užpūtė žibalinę lempą ir nėrė atgal į lovą po tinkleliu 
nuo vabzdžių. 

Guldama ji pasidėjo šalia kastuvėlį, mat naktį trobelėje vienai 
buvo baugu. Bijojo ne tik banditų, dakaičių, gaujos antpuolio; tro- 
besyje buvo dar ir įnamis - gekonas, įsikūręs vonioje už veidrodžio. 

vonios kambario sienomis bei lubomis. Bet tą vakarą ji gekono ne- 
matė. Norėjosi žinoti, kur jis tūno nulindęs. 

Kol kamavo karštinė, Nensė dažnai su nuostaba stebėdavo še- 
šėlius, metamus kažkokių keistų gorgonių, sutūpusių ant pinučių 
pertvaros; tiesa, vieną naktį jos kažkur dingo, kitą vėl atsirado, bet 
tik viena. Dabar, kai karštis atslūgo, Nensė sumojo, kad „gorgonės“ 
be paliovos juda - tai buvo žiurkės. Nuo pertvaros viršaus buvo 
labai patogu dairytis į abi lovas, jos tuo ir naudojosi. Nensė stebėjo 
gyvius, kol užsnūdo. 

Ji jau po truputį ėmė suprasti atsidūrusi labai toli nuo Bombė- 
jaus, o tai reiškia - labai toli nuo visut visko. Čia jai padėti negalėjo 
niekas, netgi jaunasis Vidžajas Patelis, policijos inspektorius iš Ko- 
labos nuovados. 


13. TAI NE SAPNAS 


Gražioji nepažįstamoji 


Kai Nensei vėl ėmė kilti temperatūra, išpylęs prakaitas jos nepaža- 
dino, užtat šaltkrėtis tuojau išblaškė miegus. Ji kaipmat susigaudė 
kliedinti, mat iš tikrųjų niekaip, niekaip negalėjo būti, kad ant lo- 
vos, laikydama Nensę už rankos, sėdėtų nepažįstama graži moteris 
su sariu. Gal trisdešimt vienų ar dvejų moteris, kurios grožis jau 
prasiskleidęs, bet dar nepradėjęs vysti, o nuo jos sklindantis švel- 
nus jazminų aromatas lyg ir turėjo paliudyti Nensei, kad ta gražioji 
nepažįstamoji - ne kokia karštinės sukurpta šmėkla. Šitaip malo- 
niai kvepiančios moters nesusapnuosi. O kai ji prašneko, Nensei 
pakako sveiko proto suabejoti, ar ją tikrai lanko haliucinacijos. 

- Tu - ta, kuri apsirgo, tiesa? - paklausė Nensės moteris. - Ir jie 
paliko tave vieną, ar ne? 

— Taip, - išspaudė Nensė; ją smarkiai krėtė drebulys, taip smar- 
kiai, kad ji nevaldomai kaleno dantimis. Nors abiem rankomis 
gniaužė kastuvėlį, anaiptol nebuvo tikra, kad įstengtų jį bent pakelti. 

O paskui, kaip dažnai nutinka sapnuose, nebuvo jokios tarpi- 
nės grandies, tik visiškai nelogiška įvykių seka: gražioji moteris lyg 
niekur nieko praskleidė sarį ir čia pat liko visiškai nuoga. Net pa- 
mėkliškai blyškioje mėnesienoje buvo matyti, kad jos oda - arbatos 
atspalvio, rankos ir kojos - glotnios, lyg ištekintos iš aukščiausios 
rūšies medienos, galbūt vyšnios. Krūtys - gal tik vos vos didesnės 
nei Betės, bet stangrios, stačios. Nepažįstamoji šmurkštelėjo po 
tinkleliu nuo uodų ir įsmuko į lovą šalia Nensės; Nensė paleido 
kastuvėlį ir nesipriešino, kai gražioji moteris ją apkabino. 

- Jiems nederėjo palikti tavęs vienos, ar ne? - paklausė moteris 
Nensės. 

— Ne, - sušnibždėjo Nensė; dantys jau nebetarškėjo, gražiosios 
moters netikėtai stipriomis rankomis glėbyje nebekrėtė ir drebulys. 
Iš pradžių juodvi gulėjo veidu viena į kitą, susipynusiomis kojomis; 
kietos moters krūtys rėmėsi į gerokai minkštesnę Nensės krūtinę. 
Paskui Nensė persivertė ant kito šono, moteris prisispaudė jai prie 
nugaros; dabar moters krūtys lietė Nensės mentes, o iškvepiamas 
oras vos vos taršė plaukus. Nensė negalėjo atsistebėti, koks elastin- 
gas moters ilgas, laibas liemuo: jis be vargo išsirietė ir patogiai pri- 
gludo prie plačių Nensės klubų ir apvalaus užpakalio. Dar keisčiau 
pasirodė tai, kad moters plaštakos, švelniai apgniaužusios sunkias 
Nensės krūtis, buvo dar stambesnės nei pačios Nensės. 

— Juk dabar geriau, tiesa? - sukuždėjo moteris. 

- Taip, - sušnibždėjo Nensė, bet pačiai balsas nuskambėjo lyg 
svetimas, kažkoks pernelyg kimus, tarsi atsklindantis iš tolo. Mo- 
ters glėbyje ji ėmė grimzti į neįveikiamą snaudulį, o gal prasidėjo 
naujas karštinės etapas, žadantis miegą, kietesnį už tą, kai lanko 
sapnai. 

Nensei dar niekada neteko užmigti su įremtomis į nugarą mo- 
ters krūtimis - tiesiog nuostabu, kaip raminamai tai veikė; Nensei 
šmėkštelėjo mintis, ar tik ne taip jaučiasi vyrai, kai šitokia poza 
užmiega vienoje lovoje su moterimi. Iki šiol užsnūstančią Nensę 
paprastai lydėdavo kitas pojūtis: užpakaliu jusdavo suglebusį, ne- 
judrų vyro penį. Atsidūrusi pačiame miego paribyje ir prisiminusi 
šį atpažįstamą prisilietimą, Nensė dar sugebėjo suvokti, kokia ne- 
įprasta ši situacija, kurioje atsidūrė dabar: be jokios abejonės, ją 
derėjo priskirti karščiuojančių smegenų vaizdiniams, o gal sapnui, 
galbūt tai buvo ir viena, ir kita. Mat ji - tuo pat metu! - labai aiškiai 
jautė ir moters krūtis, prisispaudusias prie nugaros, ir nugeibusį 
vyro penį, prigludusį prie užpakalio. Dar vienas aukštos tempera- 
tūros įbruktas sapnas, nutarė Nensė. 

— Kai sugrįš, jie tikriausiai labai nustebs, ar ne? - paklausė jos 
gražioji moteris, tačiau Nensė jau buvo per giliai nugrimzdusi į ne- 
sąmoningą būseną, tad neįstengė atsakyti. 


CIRKO SUŪNUS 313 
Nensė - liudininkė 


Pabudusi Nensė susizgribo gulinti viena, užlieta mėnesienos; ji už- 
uodė gandžos dūmą, išgirdo Diterio ir Betės balsus - tuodu kuždė- 
josi kitapus pinučių pertvaros. Ant šios atbrailos įsitaisiusios Žiur- 
kės tupėjo nekrustelėdamos, atrodė, irgi klausosi. O gal jos sustin- 
go apkvaitusios nuo Diterio ir Betės išpučiamų dūmų. 

Nensė girdėjo, kaip Diteris paklausė Betės: 

— Kokia seksualinė patirtis iki šiol tau atrodė pati patikimiausia? 

Nensė tyloje vyptelėjo pati sau; be jokios abejonės, žinojo, ką 
Betė galvoja. Galiausiai Diteris paklausė: 

— Masturbacija, tiesa? 

Nensė išgirdo Betės kuždesį: 

- Taip. 

- Visi mes skirtingi, - filosofiškai pareiškė Diteris. - Tau terei- 
kia išsiaiškinti, kas labiausiai patinka. 

Nensė gulėjo įsmeigusi žvilgsnį į žiurkes ir klausėsi, ką šneka 
Diteris. Jam nesunkiai pavyko pasiekti, kad Betė atsipalaiduotų, 
nors šiai užteko padorumo paklausti, tiesa, tik kartą: 

— O kaipgi Nensė? 

— Nensė miega, - nuramino Diteris. - Be to, ji ir neprieštarautų. 

— Man reikia kniūbsčiomis, dūblį primygti, - pasakė Betė Dite- 
riui, kuris nebuvo tiek įkirtęs angliškų tarmybių, kad suprastų, ką 
reiškia „dūblį primygti . 

Nensė girdėjo, kaip Betė apsivertė kniūbsčia. Kurį laiką buvo 
visiškai tylu, o paskui Betė ėmė šniokštuoti, Diteris patyliukais ją 
ragino. Jie sučepsėjo, matyt, bučiavosi, tada Betė pradėjo švogžti 
lyg dusdama ir galiausiai suriko tokiu keistu balsu, kad išgąsdintos 
žiurkės nuvirvėjo pinučių pertvaros briauna, o Nensė didelėmis 
rankomis nejučia siektelėjo kastuvėlio. 

Betė vis dar gulėjo aimanuodama, o Diteris tarė jai: 

— O dabar palūkėk. Turiu paruošęs tau tokią staigmeną. 

Staigmena laukė ir Nensės: kastuvėlis buvo išnykęs be pėdsako, 
nors ji nėmaž neabejojo pasiėmusi jį į lovą. Jai pasiutusiai magėjo 
užvažiuoti jam įrankiu, sutrupinti blauzdas, kad susmuktų ant 

kelių ir klūpodamas išklausytų, ką ji apie jį mano. Betei paliksianti 
dar vieną šansą. Kol graibėsi po tinkleliu nuo uodų palei lovą, ieš- 
kodama kastuvėlio, Nensė vis dar vylėsi, kad juodvi su Bete galė- 
siančios išvažiuoti į Radžastaną drauge. 

Tačiau pirštai užčiuopė anaiptol ne kastuvėlį - ojazminais pra- 
kvipusį sarį, kurį vilkėjo ana gražioji moteris iš sapno. Nensė pakė- 
lė drabužį, pasiėmė į lovą, giliai įtraukė jo kvapo, o kvapas pažadi- 
no ir atmintį: ji ryškiai prisiminė tą moterį - jos neįprastai dideles 
ir stiprias rankas... jos neįprastai stačias ir kietas krūtis. Galiausiai 
prisiminė ir kai ką jau visai neįprasta: moters penį, kuris, susirangęs 
lyg sraigė, glaudėsi prie Nensės užpakalio, kai ši grimzdo į miegą. 

— Diteri?.. - bandė sukuždėti Nensė, bet iš burnos neišsprūdo 
nė garselio. Atsitiko kaip tik taip, kaip Diteriui buvo pasakyta dar 
Bombėjuje: į Goa tenka važiuoti ne tam, kad surastum Rahulą, o 
tam, kad leistum jam surasti tave. Tačiau dėl vieno dalyko Diteris 
neklydo: mergelės su pimpeliais iš tikrųjų egzistuoja. Rahulas vis 
dėlto - ne hidžra, o zenana. 

Nensė girdėjo, kaip Diteris bruzda vonioje - jis prietemoje ieš- 
kojo dildo. Paskui išgirdo, kaip sudžeržgėjo dūžtantis stiklas - ant 
akmeninių grindų ištiško butelis. Diteris, matyt, buvo neatsargiai 
pastatęs jį ant paties vonios krašto: į vonios kambarį prasismelkė 
ne kažin kiek mėnesienos, tad Diteriui prireikė abiejų rankų gra- 
baliotis dildo. Jis trumpai keiktelėjo, tikriausiai vokiškai, nes Nensė 
žodžio nesuprato. 

Betė nebeištylėjo, veikiausiai jai visai išrūko iš galvos, kad už 
pertvaros lyg ir turėtų miegoti Nensė. 

— Bene sudaužei savo koką, Diteri? - sušuko Betė; klausimo 
pabaigą nustelbė paikas kikenimas. Diteris buvo tikras kokakolos 
maniakas. 

- Šššš! — sušnypštė iš vonios Diteris. 

— Šššš! - klusniai pakartojo Betė; jai niekaip nesisekė užgniauž- 
ti juoko. 

Kitas Nensės ausis pasiekęs garsas buvo kaip tik toks, kokio ji 
baiminosi, tačiau balsas atsisakė paklusti - jai taip ir nepavyko per- 
spėti Diterio, kad patalpoje esama kai ko svetimo. Nensė išgirdo 

žvangtelėjimą; galėjo prisiekti, kad žino, kas tai: aštrūs kastuvėlio 
ašmenys rėžėsi Diteriui veikiausiai į sprandą, po pat kaukolės pa- 
matu. Po smūgio pasigirdo metalinio žvangesio aidas, užtat sudribo 
Diteris stebėtinai tyliai. Tada - dar vienas smūgis; garsas maždaug 
toks, lyg kas iš visų jėgų būtų kastuvu ar gremėzdišku semtuvu 
liuobęs į medžio kamieną. Nensė sumojo, kad Betė triukšmo ne- 
girdėjo, mat pati triukšmingai papsėjo gandžos pypkutę, tarsi žari- 
jėlė galvutėje būtų užgesusi ir Betė mėgintų iš naujo ją įplieksti. 

Nensė gulėjo nekrustelėdama, tylut tylutėliai, glausdama prie 
savęs jazminais prakvipusį sarį. Pro pat Nensės lovą be garso pra- 
slinko blausi pamėklė su nedidelėmis stačiomis krūtimis ir mažo 
berniuko peniu. Nenuostabu, kad Rahulas vadinamas Gražuoliu- 
ku, dingtelėjo Nensei. 

- Bete! - pamėgino šūktelėti Nensė, bet balsas vėl įstrigo gerklėje. 

Iš kitapus pertvaros pro pinučių skyles staiga plykstelėjo lopi- 
niuota šviesa; ant lubų krito išgąsdintų žiurkių šešėliai. Pro pinu- 
čių kiauraraštį Nensė įžiūrėjo, kas dedasi kitoje pusėje. Betė buvo 
atitraukusi tinklelį nuo vabzdžių ir užsižiebusi žibalinę lempelę; ji 
kaip tik ieškojo gandžos, panorusi prisikimšti dar vieną pypkę, - 
ir čia šalia lovos išdygo nuoga figūra arbatos atspalvio oda. Savo 
stambiomis rankomis Rahulas gniaužė kastuvėlį: kotas puikiausiai 
tilpo strėnų įdubime, kastuvo galva slėpėsi tarp menčių. 

— Labas, - tarė Rahulas Betei. 

— Labas. O kas tu tokia? - atsiliepė Betė. Ir dar sugebėjo aiktelė- 
ti lyg prismaugta - Nensę tas garsas privertė nukreipti žvilgsnį nuo 
pinučių kiauraraščio. Ji išsitiesė aukštielninka, jazminais iškvėpin- 
tu sariu užsiklojo veidą; nenorėjo žiūrėti ir į lubas, mat žinojo, kad 
ten šmaižioja žiurkių šešėliai. 

— Ei, o tu - kas toks iš tikrųjų? - vėl išgirdo Betės balsą. - Ber- 
niukas ar mergaitė? 

- Juk aš graži, ką? - tarė Rahulas. 

— Šiaip ar taip, tu, aišku... kitoks, - atsakė Betė. 

Tuojau pasigirdęs smūgio kastuvėliu garsas paliudijo, jog Ra- 
hului nepatiko, kad jį pavadino kitokiu. Kur kas mieliau jis vadin- 
davosi Gražuoliuku. Nensė atsargiai išmetė jazminais prakvipusį 

sarį iš lovos, išstūmė anapus tinklelio nuo vabzdžių. Vylėsi, kad 
drabužis atsidūrė ant grindų daugmaž toje pat vietoje, kur jį buvo 
palikęs Rahulas. O paskui tiesiog gulėjo plačiai atmerktomis aki- 
mis, stebeilydama į lubas, kur šen ir ten šmirinėjo žiurkių šešėliai; 
galėjai pamanyti, kad antrąjį ir trečiąjį kirtį kastuvėliu žiurkės pa- 
laikė tam tikru starto signalu. 

Kiek palaukusi, Nensė kuo atsargiausiai pasivertė ant šono, kad 
pro pertvaros pinučius galėtų pažiūrėti, ką veikia Rahulas; iš pirmo 
žvilgsnio jai pasirodė, kad jis sumanė operuoti Betei skrandį, bet 
tuojau įsitikino: Rahulas kažką piešia Betei ant pilvo. Nensė kie- 
tai užsimerkė ir ėmė melsti, kad vėl pakiltų karštis; dabar, nors ir 
nekarščiavo, buvo taip išsigandusi, kad ją vėl ėmė krėsti drebulys. 
Kaip tik tas drebulys ją ir išgelbėjo. Kai Rahulas galiausiai grįžo 
pas ją, Nensė, kaip ir anksčiau, nevaldomai kaleno dantimis. Iškart 
pajuto, kad seksualiai jo visiškai nedomina - jis iš jos šaipėsi, o gal 
jam tiesiog buvo smalsu. 

— Vėl vargina ta sena bjauri karštinė? - paklausė Rahulas. 

- Vis tie sapnai, - atsakė Nensė. 

— Na žinoma, brangioji, sapnai, - sutiko Rahulas. 

- Taip stengiuosi užmigti, bet vis ką nors susapnuoju, - paaiš- 
kino Nensė. 

— O sapnai baisūs? - paklausė Rahulas. 

— Dar ir kokie baisūs, tikri košmarai, - atsakė Nensė. 

— Gal nori papasakoti, mieloji? - pasiūlė Rahulas. 

— Ne, noriu tiktai miego, - atsakė Nensė. 

Nemenkai jos nuostabai, Rahulas nė netrukdė jai migti. Pra- 
skyrė tinklelį nuo vabzdžių, atsisėdo ant lovos krašto greta jos ir 
kibo masažuoti jai tarp menčių. Drebulys atlėgo, ir Nensė jau galė- 
jo apsimesti kietai įmigusi: ėmė kvėpuoti giliai, lygiai, net šiek tiek 
prasižiojo ir pabandė įsivaizduoti jau esanti negyva. Rahulas lūpo- 
mis palietė jai smilkinį, paskui - nosies galiuką. Ir pagaliau Nensė 
pajuto, kad jis pakilo: lovos nebeslėgė jo svoris. Pajuto ir kaip Ra- 
hulas atsargiai įbruko jai į rankas kastuvėlį. Nors ir negirdėjo, kad 
būtų atsivėrusios ar užsivėrusios durys, Nensė suprato, jog Rahulas 

lindo netgi po tinkleliu nuo vabzdžių, viena kita nutapseno per jos 
lovą, tarsi būtų tvirtai įsitikinusios, kad lavonai kambaryje - ne du, 
o trys. Tada Nensė ir sumojo, kad gali ramiai keltis - pavojus pra- 
slinko. Jei Rahulas būtų viduje, žiurkės tai, aišku, žinotų. 

Apyaušrio brėkšmoje Nensė įžiūrėjo, kad Rahulas išgražino 
Betei pilvą naudodamasis dobio plunksna ir nenuplaunamu dobio 
rašalu. Rašiklis, skirtas skalbiniams ženklinti, tebuvo paprasčiau- 
sias medinis kotelis su plačia metaline plunksna; rašalas - juodas. 
Rašalo buteliuką ir dobio plunksną Rahulas paliko ant Nensės pa- 
galvės. Nensė prisiminė kilnojusi ir vieną, ir kitą daiktą, paskui vėl 
padėjusi ant lovos; daugybė jos pirštų atspaudų liko ir ant kastuvė- 
lio koto. 

Susirgo ji vos atvažiavusi, tad nespėjo nė apsidairyti, ir vis dėl- 
to Nensei susidarė įspūdis, kad atsidūrė kažkokiame užkaboryje, 
gal kaime. Ji smarkiai abejojo, ar pavyktų įtikinti vietos policiją, 
kad Diterį ir Betę nužudė graži moteris su mažo berniuko pim- 
paliuku. Rahului pakako sveiko proto neištuštinti Diterio pinigų 
diržo - pinigus jis pasiėmė su visu diržu. Neliko jokių įkalčių, kad 
galėtum įtarti čia apsilankius plėšikus. Betės papuošalų Rahulas 
nelietė, paliko net šiek tiek pinigų Diterio piniginėje; pasai irgi ne- 
buvo pavogti. Nensė žinojo, kad diduma pinigų vis dar paslėpta 
dirbtiniame fale, bet atsukti dangtelio nė nebandė: dildo aptiško 
Diterio krauju ir buvo lipnus. Nensė nušluostė jį šlapiu rankšluos- 
čiu ir įsidėjo į kuprinę prie kitų savo daiktų. 

Ji vylėsi, kad inspektorius Patelis ja patikėtų - su sąlyga, jei 
ji suskubtų nukakti į Bombėjų anksčiau, nei ją pristvertų vietos 
policija. Iš pirmo žvilgsnio, nutarė Nensė, visiems pasirodys, kad 
tai - nusikaltimas iš aistros: keistas meilės trikampis ir nelauktai 
pašliję tarpusavio santykiai. O piešinėlis ant Betės pilvo įpirš tyrė- 
jams mintį, kad čia neapsieita be kažkokio velniško ritualo ar mažų 
mažiausiai geros dozės sarkazmo. Drambliukas buvo visai mažas, 
be jokių įmantrybių - vaizdas iš priekio. Galva labiau ištempta į 
plotį nei į aukštį, akys nevienodo dydžio, viena - primerkta; tarsi 
dėbsotų iš po surauktų antakių, dingtelėjo Nensei. Suglebęs dram- 
blio straublys kadaravo nuleistas tiesiog žemyn, o iš jo galo piešėjas 

buvo nubrėžęs kelias prasiskleidusias lyg vėduoklė linijas - šitaip 
vaikas vaizduotų dramblį, purškiantį iš straublio vandenį, panašiai 
kaip vanduo trykšta iš dušo ar laistymo žarnos. Linijos tęsėsi iki 
Betės gaktos plaukų. Visas piešinėlis buvo nedidelis, ne itin stam- 
bus delnas jį uždengtų. 

Nensė ne iš karto suprato, kodėl piešinėlis nutepliotas ne ties 
pačiu pilvo viduriu ir kodėl viena akis atrodo taip, lyg dramblys 
dėbsotų iš padilbų. Ta akis iš tiesų buvo Betės bamba, apvesta do- 
bio rašalu, užtat antroji - tik ne itin vykusi bambos imitacija. Ka- 
dangi bamba buvo tikras įdubimas, akys atrodė skirtingos - dram- 
blys tarytum merkė viena akimi. Toji, kuria merkė, ir buvo bamba. 
Linksmą - o gal pašaipią? - dramblio išraišką papildė ir iltys: viena 
styrojo kaip įprasta, bet antroji - nukreipta aukštyn, lyg dramblys 
panorėjęs gebėtų kilstelėti iltį, kaip žmogus kilsteli antakį. Tai buvo 
mažas, ironiškas dramblys - dramblys, apdovanotas, žinoma, jam 
visiškai nederamu humoro jausmu. 


Pabėgimas 


Nensė užtempė Betei tuos pačius berankovius marškinėlius, ku- 
riuos Betė vilkėjo tada, kai juodvi susipažino; drabužis paslėpė bent 
jau piešinį. Šventosios jonės Nensė nelietė, paliko kaboti Betei ant 
kaklo - galbūt kitame pasaulyje šis talismanas veiks sėkmingiau, 
jeigu jau negalėjo apsaugoti šiame. 

Patekėjusi saulė dar buvo neaukštai, priešingoje nuo jūros pu- 
sėje, ir gelzgana šviesa atrodė prislopinta, mat saulės spinduliams 
teko prasismelkti per arekų bei kokosų palmių lapus, todėl beveik 
visas paplūdimys skendėjo šešėlyje. Tai buvo tikras išsigelbėjimas 
Nensei, kuri ištisą valandą mosavo kastuvėliu, bet, kad ir kiek plū- 
kėsi, išrausė tik visai seklią duobę netoli žymos, ženklinančios ribą, 
iki kur atplūsta potvynio vandenys. Kai ji atvilko į pakrantę Diterio 
kūną ir įrideno į duobę, ši jau buvo artipilnė vandens. Tik tada, kai 
atitempė Betę ir pamėgino sutalpinti šalia pirmojo lavono, Nen- 
sė pastebėjo mėlynuosius krabus, kuriuos kasdama, matyt, išrausė 

paviršiun; gyviai iškriko į visas šalis ir suskato skubiai knistis atgal 
į smėlį. Pasirodo, ji pasirinko ypač minkšto smėlio ruožą - tiesiog 
artimiausią, netoli jų trobelės; buvo jau šaukštai popiet, kai Nensė 
susivokė, kodėl smėlis toks minkštas. Per potvynį čia atitekėdavo 
vanduo, susidarydavo tarsi nedidelė įlankėlė, kurios galas siekė 
džiunglių brūzgynus; duobę ji iškasė pernelyg arti tos įlankėlės. 
Nensė suprato, kad kūnai po žeme išbus labai neilgai. 

O dar blogiau, kad, skubindamasi sušluoti sudaužyto kokako- 
los butelio šukes vonioje, ji netyčia užmynė ant dantytos dugno 
nuoskalos; keletas smulkių atskilusių stikliukų taip ir liko susmigę 
pėdoje. Nensė manė išrankiojusi visas šukes, bet suklydo, šiaip ar 
taip, traukė jas paskubomis. Iš sužeistos kojos ant vonios kilimėlio 
prilašėjo tiek kraujo, kad jai teko suvynioti kilimėlį ir su visomis 
šukėmis užkasti kape; ten pat ji palaidojo ir visus likusius Diterio 
ir Betės daiktus, įskaitant Betės sidabrines apyrankes, kurios Nen- 
sei buvo gerokai per siauros, taip pat Betės suskaitytas Upanišadas, 
kurios pačios Nensės nėmaž nedomino. 

Nensė gerokai nustebo įsitikinusi, kad iškasti kapą - sunkesnis 
darbas nei atitempti į paplūdimį Diterio kūną; Diteris, nors buvo 
aukštas, svėrė kur kas mažiau, nei ji manė. Nensei dingtelėjo min- 
tis, kad palikti jį būtų galėjusi kada tik įsigeidusi - būtų galėjusi 
tiesiog pakelti jį ir blokšti į sieną. Jautėsi neįtikėtinai stipri, bet, vos 
spėjo užpilti kapą, pajuto, kokia yra išsekusi. 

Nensė vos nepasidavė akimirksnio panikai, kai niekur nebera- 
do Diterio padovanotojo sidabrinio tušinuko dangtelio - to paties 
tušinuko su įrašu Made in India. Įrašas ant paties tušinuko skelbė 
Made in, o India liko ant pražuvusio dangtelio. Nensė jau spėjo 
įsitikinti, koks tas rašiklis netobulas: jei abi įrašo dalys bent tru- 
putį nesutapdavo, jis sandariai neužsispausdavo, dangtelis amžiais 
makaluodavosi palaidas ir gviešdavosi nukristi. Nensė išnaršė visą 
trobelę ieškodama dingusio dangtelio: negalėjo patikėti, kad jį būtų 
priglobęs Rahulas - juk dangteliu net rašyti neįmanoma. Rašyti 
skirta tušinuko dalis liko Nensei, tad ji nutarė daikčiuką pasilaikyti; 
kadangi buvo visai mažas, ramiai galėjo keliauti į kuprinės dugną. 
Šiaip ar taip, juk iš tikro sidabro. 

Nensė suvokė, jog karštinė iš tiesų atsitraukė, mat galva pra- 
šviesėjo pakankamai, kad ji susiprastų paimti Diterio ir Betės pa- 
sus; susiprato ir priminti sau, kad kūnai neišvengiamai bus grei- 
tai surasti. O tas, kas išnuomojo Diteriui vasarnamį, kad ir kas 
jis būtų, juk žino, kad poilsiautojų - trys. Ji numanė, kad policija 
tikėsis, jog ji mėgins nešdintis arba autobusu iš Kalanguto, arba 
keltu iš Pandžimo. Nensės planas buvo nuostabiai blaivus: Diterio 
ir Nensės pasus ji numesianti kur nors Kalanguto autobusų stotyje, 
kad kristų į akis, o pati išplauksianti į Bombėjų keltu iš Pandžimo. 
Jei tik nenusigręš sėkmė, tuo metu, kai ji sėdės kelte, policija naršys 
autobusų stotis. 

Sėkmė nuo Nensės ne tik nenusigręžė - jai pasisekė net dar la- 
biau, nei vylėsi. Kai lavonai buvo surasti, vasarnamio šeimininkas, 
bendravęs tik su Diteriu, prisipažino Betę ir Nensę matęs tik iš tolo. 
Kadangi Diteris buvo vokietis, šeimininkas visai logiškai pamanė, 
kad abu jo draugai - irgi vokiečiai, negana to, Nensę jis palaikė vyru. 
Šiaip ar taip, Nensė buvo išlakaus stoto mergina, o šalia Betės atrodė 
ypač augalota. Tad trobelės savininkas policijai pasakė, kad ieškoti 
reikėtų vokiečio hipio - vyro. Kai Kalangute atsirado žuvusiųjų pa- 
sai, policijai paaiškėjo, kad Betė buvo amerikietė, bet tai nepakeitė 
įsitikinimo, kad žudikas - vyras, vokietis, keliaujantis autobusu. 

Kapas bus surastas toli gražu ne iš karto; potvynių vandenys 
smėlėtus įlankėlės krantus ardė lėtai. Taip ir liks neaišku, kas pir- 
miau: maitėdos paukščiai ar sulaukėję šunys - užuodė lavonus, bet 
tuo metu Nensės ir pėdos buvo ataušusios. 

Ji palūkėjo tik tol, kol saulė pakilo virš palmių viršūnių ir už- 
liejo paplūdimį akinančia balta šviesa; drėgnas paplūdimio smė- 
lis saulėkaitoje išdžiūvo vos per kelias minutes. Nensė susikurpė 
šluotelę iš palmių šakų ir kaip įmanydama užžarstė smėlyje likusią 
drūžę, vedančią į džiungles ir prie trobelės; tada nušlubčiojo savais 
keliais. Kai iškeliavo iš Andžunos, buvo dar gana ankstyvas rytas. 
Išvydusi paplūdimį nugulusius ir jūroje plaukiojančius nuogalius, 
pamanė užėjusi izoliuotą, tokiems keistuoliams skirtą ruožą, nors 
iš tikrųjų šis reiškinys nieko nebestebino visame regione. Tik iš kur 
ji galėjo žinoti? Juk gulėjo ligos patale. 

Pirmąją dieną sužeista koja pernelyg nevargino, bet Nensei 
teko sukarti visą kelią iki Kalanguto, kur reikėjo numesti pasus. 
Ji pasiteiravo gydytojo „Minoje“ ir „Varmoje“, bet nieko nepešė. 
Kažkas pasakė jai, kad angliškai kalbantis gydytojas yra apsistojęs 
„Končos“ viešbutyje, bet, kai ji ten nusikapstė, sužinojo, kad gy- 
dytojas jau išvykęs. Vis dėlto „Končoje“ kažkas užsiminė, kad an- 
gliškai kalbantį gydytoją galima rasti Bagoje, „Bardezo viešbutyje. 
Ten ji nukėblino jau kitą dieną, bet ją nuvijo nuo durų; tuo metu į 
žaizdą jau buvo įsimetusi infekcija. 

Galų gale baigusi begalines maudynes daktaro Daruvalos vo- 
nioje, Nensė sumojo nebeprisimenanti, kada įvykdytos žmogžu- 
dystės: prieš dvi ar prieš tris dienas? Užtat puikiai prisiminė ką tik 
nedovanotinai susimovusi. Ji jau spėjo daktarui Daruvalai prasitar- 
ti plauksianti keltu į Bombėjų, o šitaip laidyti liežuvį tikrai nebuvo 
protinga. Padėdami jai užsiropšti ant stalo balkone gydytojas su 
žmona manė, kad ji neprataria nė žodžio, nes graužia nerimas dėl 
būsimos smulkios operacijos, bet taip manydami klydo - iš tiesų 
Nensė suko galvą, kaip atitaisyti savo klaidą. Kol daktaras Daruva- 
la leido nuskausminamųjų, Nensė nė nemirktelėjo, o kai jis ėmėsi 
ieškoti kojoje susmigusios šukės, visiškai ramiai prašneko: 

- Žinote ką? Aš apsigalvojau. Nebevažiuosiu į Bombėjų. Ver- 
čiau jau trauksiu į pietus. Iš Kalanguto autobusu pasieksiu Pandži- 
mą, tada persėsiu į kitą autobusą - į Margao. Norėčiau aplankyti 
Misorą, kur gamina smilkalus - žinote? Paskui tikriausiai dar už- 
suksiu į Keralą. Ką pasakytumėte? 

Gydytojo nuomonės paklausė tyčia - norėjo, kad šį iš piršto 
laužtą maršrutą jis prisimintų. 

— Pasakyčiau, kad jūs - užkietėjusi keliautoja! - atsakė daktaras 
Daruvala. 

Iš jos kojos jis ištraukė stulbinančiai didelę pusmėnulio formos 
stiklo šukę; panašu į kokakolos butelio storo stiklo dugno nuoska- 
lą, pasakė Nensei gydytojas. Išrankiojęs smulkesnius stikliukus, jis 
dezinfekavo įbrėžimus, o ant didžiosios žaizdos uždėjo marlės su 
jodoforu tvarstį. Paskui daktaras Daruvala davė Nensei išgerti anti- 
biotikų, kurių buvo atsivežęs dėl viso pikto, jeigu prireiktų vaikams. 

Po kelių dienų būtina pasirodyti gydytojui, perspėjo ją, - net ir anks- 
čiau, jei žaizdos kraštai paraustų arba pakiltų temperatūra. 

Nensė nesiklausė, ją graužė naujas rūpestis: kaip reikės jam at- 
silyginti? Tikrai neatrodė, kad derėtų prašyti gydytojo atsukti dil- 
do, be to, nutarė Nensė, jam veikiausiai ir nepakaktų jėgos. Faroką 
savo ruožtu irgi blaškė mintys apie dildo. 

- Negalėsiu jums kažin kiek sumokėti, - tarė Nensė gydytojui. 

— Išvis neprašau sumokėti! - patikino ją daktaras Daruvala. 
Paskui davė jai savo vizitinę kortelę - tai buvo įprotis. 

Nensė užmetė akį į kortelę ir tarė: 

- Juk jau sakiau - aš nebevažiuoju į Bombėjų. 

— Na taip, bet jei pradėsite karščiuoti ar infekcija plis toliau, 
paskambinkite man - iš ten, kur tuo metu būsite. Arba jei nueisite 
pasirodyti gydytojui, su kuriuo negalėsite susišnekėti, tegul jis man 
paskambina, - pasakė Farokas. 

— Ačiū, - padėkojo Nensė. 

— Vaikščiokite tik tiek, kiek būtina, pėdos geriau nepriminti, - 
dar perspėjo gydytojas. 

- Juk aš sėdėsiu autobuse, - primygtinai tarė Nensė. 

Klibikščiuodama laiptų linkui, ji susidūrė su Džonu D.; gydy- 
tojas juos supažindino. Nensė buvo visiškai nenusiteikusi pažin- 
čiai su tokiu patraukliu vaikinu; nors jis elgėsi labai mandagiai, net 
pasisiūlė padėsiąs nulipti laiptais, ji jautė, kaip sunku atsispirti jo 
europietiškajai viršenybei. Neatrodė, kad ji bent menkiausią tru- 
pinėlį jį jaudintų ar trauktų, ir tai gildė labiau nei skaudama koja. 
Vis dėlto Nensė atsisveikino su daktaru Daruvala ir leido Džonui 
D. nunešti ją laiptais žemyn; žinojo esanti sunki, kita vertus, jis iš 
pažiūros lyg ir turėjo būti stiprus. Nensė taip įsigeidė jį priblokšti, 
kad neįstengė susilaikyti. Negana to, vaikino rankos tikrai turėjo 
būti pakankamai tvirtos atsukti dildo. 

- Jeigu ne per daug vargo, - tarė ji Džonui D. viešbučio vesti- 
biulyje, - galėtumėte padaryti man didžiulę paslaugą. - Ji parodė 
jam dirbtinį falą, neištraukdama iš kuprinės viso. - Galas atsisu- 
ka, - paaiškino, žiūrėdama tiesiai jam į akis. - Bet aš atsukti nega- 
liu, neužtenka jėgų. 

Ji nė akimirką neatitraukė žvilgsnio nuo Džono D. veido, kai 
jis abiem rankomis sugniaužė didįjį pimpalą. Jo savitvarda stulbi- 
no - dėl to Nensė ir nebegalės jo pamiršti. 

Kai tik dangtelis pradėjo suktis, Nensė sulaikė Džoną D. 

- To visiškai pakanka, - pasakė; nenorėjo, kad jis pamatytų pi- 
nigus. Atrodė, kad Džono D. priblokšti tiesiog neįmanoma, ir tai 
kiek nuvylė, bet Nensė vis dar neprarado vilties. Nutarė spiginsian- 
ti jam į akis tol, kol jis neištvėręs nukreips žvilgsnį į šalį. - Verčiau 
patausosiu jūsų jausmus, - tarė ji. - Kažin ar jums būtų malonu 
sužinoti, kas yra šito daikto viduje. 

Ji ilgam įsimins tą nejučia jo lūpas perkreipusį vypsnį - Džonas 
D. buvo aktorius gerokai anksčiau, nei tapo Inspektoriumi Dha- 
ru. Jo vypsnys giliai įstrigs jai atmintyje - tas pats vypsnys, kuriuo 
vėliau Inspektorius Dharas kaitins visą Bombėjų. Ne Džonui D. - 
Nensei teko pirmai nukreipti akis; tą ji irgi prisimins. 

Kalangute ji nė nesiartino prie autobusų stoties; Pandžimą 
ketino pasiekti kokiu nors pakeleivingu automobiliu, net jei tai 
reikštų, kad nemenką kelio galą teks sukarti pėsčiomis - net jei 
tai reikštų, kad prireiks gintis kareivišku kastuvėliu. Nensė vylė- 
si, kad dar kokią dieną ar dvi lavonų niekas nesuras. Tačiau dar 
nė nespėjusi rasti kelio, vedančio į Pandžimą, kai ką prisiminė: 
nemenką stiklo šukę, kurią gydytojas ištraukė iš jos pėdos. Paro- 
dęs stikliuką jai, daktaras Daruvala numetė jį į peleninę, stovinčią 
ant staliuko šalia hamako; paskui, tikėjosi ji, galbūt išmetė lauk. 
Bet... o kas, jeigu jis išgirs apie šukes, surastas hipių kape - neilgai 
trukus jos išrausta duobė bus praminta hipių kapu. O kas, jeigu 
jam šaus į galvą mintis, kad šukė iš jos kojos - ko gero, to paties 
butelio dužena? 

Buvo jau vėlyvas vakaras, kai Nensė parslinko atgal į „Barde- 
zo“ viešbutį. Vestibiulio durys buvo užrakintos, o berniokas, kuris 
miegodavo vestibiulyje ant vikšrių kilimėlio, vis dar šnekučiavosi 
su šunimi, leidžiančiu naktis drauge su juo, - kaip tik dėl šios prie- 
žasties šuo ir neišgirdo jokio bruzdesio, kai Nensė vijokliais sliuo- 
gė į Daruvalų antro aukšto balkoną. Prokaino injekcijos poveikis 
spėjo išsivadėti, tad pėda skausmingai tvinkčiojo, tačiau, net jeigu 

Nensė būtų rėkusi iš skausmo ar kliuvinėjusi už baldų, vis tiek ne- 
būtų pažadinusi daktaro Daruvalos. 

Gydytojo pietus jau aprašėme gana smulkiai. Nėra jokio reikalo 
taip pat detaliai vardinti visko, ką jis valgė vakarienės, užteks pasa- 
kyti, kad vindalu būdu paruoštą kiaulieną išmainė į žuvį, bet leido 
sau pasimėgauti kiaulienos troškiniu, vadinamuoju sorpotel arba 
sarapatel, - tai yra kiauliena, į kurią dedama ir kiaulės kepenų, ir 
viskas gausiai apšlakstoma actu. Vis dėlto, sunkiai alsuodamas, jis 
skleidė užvis tirščiausią vytintos antienos su tamarindais kvapą, o 
su kiekvienu knarktelėjimu gaižiai užkvipdavo jaunu raudonuoju 
vynu - dėl šio rytą gydytojui teks smarkiai gailėtis. Jei jau pradė- 
jo gerti alų, jį reikėjo gerti ir toliau, nemaišyti su vynu. Julijai liko 
tik džiaugtis, kad daktaras Daruvala apsisprendė šiąnakt miegoti 
balkono hamake, kur švilpiančio, triukšmingo jo knarkimo bus 
priversta klausytis nebent Arabijos jūra - ir dar driežai bei naktį 
susitelkę legionai vabzdžių. Be to, Julija troško atokvėpio nuo visų 
aistrų, kurias sužadino paveikus pono Džeimso Salterio tekstas. 
Asmeniniai apmąstymai apie iškeliavusios hipės dirbtinį falą bent 
šiam kartui gerokai atvėsino Julijos seksualinį įkarštį. 

Beje, visokia vabzdžių bei driežų padermės gyvastis lipte aplipo 
tinklelį, gaubiantį hamake palaimingai miegantį gydytoją. Galėjai 
pamanyti, kad gekonus ir mašalus tiesiog keri jo skleidžiami gar- 
sai bei kvapai. Prieš eidamas gulti, Farokas išsimaudė ir visą savo 
tuklų, blyškiai rusvą kūną nupudravo „Cuticura“ talku: nuo kaklo 
iki kojų tarpupirščių. Švariai nuskustą kaklą bei skruostus nešykš- 


swou- 


glotnus - beveik kaip kūdikio. Daktaras Daruvala buvo toks švarus 
ir toks kvapus, kad Nensei pasirodė: jei ne išganingasis apsauginis 
tinklelis, gekonai ir vabzdžiai jį tiesiog surytų. 

Farokas buvo taip giliai įmigęs, kad jam dingojosi, jog yra jau 
miręs, guli palaidotas kažkur Kinijoje; gydytojas sapnavo, kad patys 
uoliausi jo garbintojai kibo atkasti kūno - siekdami kažką įrodyti. 
Farokas nenorėjo, kad jį judintų, kad drumstų jam ramybę, - jautė- 

si atsipalaidavęs, visiškai suglebęs, nors iš tikrųjų jį priveikė apsiri- 
jimo stingulys, ką jau kalbėti apie vyno poveikį; gydytojas kone be 
sąmonės drybsojo hamake. Sapnas, neva tapęs duobkasių grobiu, 
be jokios abejonės, bylojo apie besaikį piktnaudžiavimą. 

Tegul sau būna tas mano kūnas stebuklingas, sapnavo jis, vis 
tiek nekiškit prie jo nagų! 

Nensė tuo tarpu rado, ko ieškojusi: peleninėje, šalia beveik ne- 
įžiūrimos sudžiūvusio kraujo dėmelės, gulėjo pusmėnulio formos 
stiklo šukė. Vos suėmusi ją pirštais, Nensė išgirdo daktaro Daruva- 
los šūksnį: „Palikit mane Kinijoje!“ Gydytojas staiga pašėlo spar- 
dytis, ir Nensė išvydo, kaip viena daili kiaušinio lukšto rudumo 
pėda išniro pro tinklelį nuo vabzdžių ir net išsikišo per hamako 
kraštą - dabar jau niekas nebesaugojo jos nuo nakties siaubų. Sam- 
brūzdžio išgąsdinti gekonai nėrė į visas puses, siūbtelėję aukštyn 
mašalai susimetė zvimbiančiais spiečiais. 

Ką gi, pagalvojo Nensė, juk daktaras padarė man paslaugą, ar 
ne? Ji stovėjo nutirpusi, beveik nekvėpuodama, kol įsitikino, kad 
gydytojas miega kaip užmuštas; visiškai nenorėjo jo pažadinti, 
bet negalėjo ir palikti šitaip, iškišusio dailią pėdą naktinių gyvių 
vaišėms. Nensė susimąstė, kaip galėtų saugiai pakišti Faroko koją 
atgal po tinkleliu nuo vabzdžių, bet neseniai pabudusi sveika nuo- 
„voka greitai įtikino ją verčiau nerizikuoti. Iš balkono ji nusliuogė 
vijokliais atgal į terasą - tam prireikė abiejų rankų, tad stiklo šukę 
ji sukando dantimis - kaip įmanydama atsargiau, kad nesusipjaus- 
tytų liežuvio ar lūpų. Tada sutemų gaubiamu keliu nuklibikščiavo 
Kalanguto pusėn, pakeliui ir išmetė šukę. Stikliukas nukrito į tan- 
kią palmių giraitę, išnyko be garselio, nepastebėtas nė vieno žmo- 
gaus akies, kaip ir prarastoji Nensės nekaltybė. 


Ne tos kojos pirštas 
Nensei nepaprastai pasisekė, kad būtent tuo metu, nė kiek ne vė- 


liau, išsinešdino iš „Bardezo“ viešbučio. Ji taip ir nesužinojo, kad 
tame viešbutyje buvo apsistojęs Rahulas, o Rahulas nesužinojo, 

kad daktaras Daruvala gydė Nensę. Ją iš tiesų lydėjo neįtikėtina sė- 
kmė - mat Rahulas lygiai taip pat kaip ji vijokliu užkopė į Daruvalų 
antro aukšto balkoną, ir netgi tą pačią naktį. Nensė pasirodė ir vėl 
išnyko, bet kai į balkoną įlipo Rahulas, vargšė daktaro Daruvalos 
pėda vis dar styrojo atkišta naktiniams grobuonims. 

Rahulas ir pats prisistatė kaip grobuonis. Mat naivuolės dak- 
taro Daruvalos dukterys išplepėjo jam, kad Džonas D. paprastai 
miegąs hamake balkone. Tad Rahulas ir įsiropštė į balkoną gun- 
dyti Džono D. Smalsuoliams, kuriems seksu pramušta galva, gal 
ir būtų įdomu pasvarstyti, ar Rahului būtų pavykę suvilioti išvaiz- 
dųjį vaikiną, bet Džonas D. tokio išbandymo sėkmingai išven- 
gė, kadangi aną neramią naktį hamake miegojo ne jis, o daktaras 
Daruvala. 

Tamsoje - ir dar geidulingos nekantros akinamas - Rahulas 
suglumo. Miegančiojo po tinkleliu nuo vabzdžių kvapas, aišku, 
masino. Galbūt mėnesiena buvo kalta, kad odos atspalvis atrodė 
ne visai toks, koks turėtų būti? Galbūt tik mėnesienos ir šešėlių 
žaismas trikdė regėjimą? Mat Rahului vaidenosi, kad Džonas D. 
netikėtai užsiželdinęs šiokį tokį barzdos kuokštą. O kyšančios iš po 
tinklo kojos pirštai buvo nedidukai, visai beplaukiai, pati pėda - ne 
ką didesnė nei jaunos mergaitės. Rahulas išvydo, kad kulnas - pa- 
traukliai minkštas ir mėsingas, padas jam pasirodė kone nekukliai 
rausvas ir ryškiai skyrėsi nuo liaunos rusvos čiurnos. 

Rahulas pritūpė prie tos smulkios kyšančios pėdos, ėmė glosty- 
ti savo didele ranka, pasitrynė skruostu į iškvepintus kojos pirštus. 
Savaime aišku, būtų kaip reikiant išsigandęs, jei daktaras Daruvala 
būtų surikęs: „Bet aš visai nenoriu būti stebuklas! 

Gydytojas sapnavo, kad jis - Pranciškus Ksaveras, iškeltas iš 
kapo ir prieš savo valią pergabentas į Goa, į Gerojo Jėzaus baziliką. 
Tiksliau sakant, jis sapnavo esąs negyvas, bet stebuklingai nesuiręs 
Pranciškaus Ksavero kūnas, ir to kūno laukė nelengvi išbandymai — 
irgi prieš jo paties valią. Vis dėlto, kad ir kaip gniuždė siaubas dėl 
viso to, kas su juo vyko, sapne Farokas negalėjo balsu išrėkti savo 
baimių - apdujęs nuo maisto pertekliaus ir vyno, buvo priverstas 
kentėti tylomis, nors ir žinojo, ko laukti: netrukus viena kuoktelė- 

jusi maldininkė suės jo kojos pirštą. Kas jau kas, o ta istorija jam 
buvo gerai žinoma. 

Rahulas lyžtelėjo kvapų gydytojo padą. Pajuto stiprų „Cuti- 
cura“ talko ir visai silpną česnako skonį. Kadangi toji pėda buvo 
vienintelė kūno dalis, neapsaugota tinkleliu nuo vabzdžių, Rahu- 
las neįveikiamą potraukį saldžiajam Džonui D. galėjo išreikšti vien 
tik šilta burna apžiodamas dešinės - kaip manė, Džono D. - kojos 
nykštį. Rahulas suskato pirštą čiulpti, ir dar taip stipriai, kad dakta- 
ras Daruvala suaimanavo. Iš pradžių Rahulas dar stengėsi pažaboti 
troškimą kąsti, bet ilgai netvėrė, pasidavė ir neskubėdamas suleido 
dantis į trūkčiojantį kojos nykštį; paskui šį neįveikiamą impulsą už- 
gniaužė, bet neišlaikęs ir vėl kando, smarkiau. Rahului buvo tikra 
kankynė tvardytis, kad nenueitų per toli - jis geidė suryti miegantį- 
jį, nesvarbu, visą iš karto ar dalimis. Kai pagaliau paleido gydytojo 
koją, abu, ir Rahulas, ir daktaras Daruvala, sunkiai gaudė kvapą. 
Gydytojas sapne nėmaž neabejojo, kad ta maniakė moteriškė jau 
nudirbo savo juodą darbą; ji nukando šventąją relikviją, jo kojos 
pirštą, ir dabar jo stebuklingojo kūno liko apverktinai mažiau, nei 
buvo palaidota. 

Kol Rahulas nusimetė drabužius, daktaras Daruvala ištraukė 
sužalotą koją iš tokio pavojingo pasaulio; jis susirangė į kamuoliu- 
ką hamake po tinkleliu nuo vabzdžių, mat sapnuodamas pabūgo, 
kad jau artėja Šventojo Sosto pasiuntiniai - gabenti į Romą jo ran- 
kos. Farokas iš paskutiniųjų stengėsi išrėkti amputacijos baimę, o 
Rahulas suko galvą, kaip išgliaudyti tinklelio nuo uodų paslaptis. 

Rahulas manė, kad bus geriausia, jei Džonas D. pabudęs su- 
sivoks, jog visu veidu tvirtai glaudžiasi prie jo krūtų, mat šiuos 
vėlyvuosius kūno papildinius nedvejotinai reikėjo priskirti prie 
tobuliausių Rahulo kūno dalių. Bet kadangi Rahulas pamanė, jog 
vaikinas susijaudino dėl tokios keistenybės - pajutęs, kad kažkas 
čiulpia ir kandžioja kojos nykštį, - ėmė lįsti mintis, kad galbūt sė- 
kmė nusišypsotų, net jeigu ryžtųsi drąsesniam žingsniui. Rahulas 
kone puolė į neviltį suvokęs, kad, kol nesuras būdo įsirabždinti į 
tinklelį nuo vabzdžių, daryti negalės išvis nieko; dėl to jam buvo 
pasiutusiai apmaudu. Kaip tik tuo kritišku metu, kai Rahulas nėrėsi 

iš kailio ieškodamas būdo toliau gundyti, Farokas galų gale atgavo 
žadą ir išrėkė savo siaubą. Rahulas aiškiai išgirdo žodžius: „Neno- 
riu būti joks šventasis! Man ta ranka reikalinga - puiki ranka!“ - ir 
išsyk atpažino daktaro Daruvalos balsą. 

Vestibiulyje iškart trumpai suskalijo budinčio bernioko šuo; 
vaikiščias vėl ėmė kalbinti savo gyvulį. Rahulas daktaro Daruvalos 
neapkentė taip pat aistringai, kaip geidė Džono D. Jį apėmė siau- 
bas pagalvojus, kad glamonėjo gydytojo pėdą; Rahulo vos nesu- 
pykino - juk tai gydytojo kojos nykštį jis čiulpė ir kandžiojo! Ka- 
muojamas dar ir gėdos, skubiai apsirengė. Jis ėmė sliuogti vijokliais 
žemyn, į terasą, jusdamas, kaip liežuvį graužia „Cuticura“ talko 
kartumas; šuo vestibiulyje išgirdo, kaip jis nusispjovė, ir vėl sulojo. 
Šįsyk berniokas jau atrakino laukujes viešbučio duris ir nerimas- 
tingai nužvelgė pasimiglojusį paplūdimį. 

Vaikas išgirdo daktaro Daruvalos rėkalojimus balkone: „Kani- 
balai! Maniakai katalikai!“ Net nepatyrusiam berniokui hinduistui 
šitoks derinys pasirodė gerokai bauginantis. O paskui prie vestibiu- 
lio durų balsingai užskalijo šuo. Tiek berniokas, tiek šuo gerokai 
nustebo, kai priešais juos netikėtai išdygo Rahulas. 

— Palauk, neužsirakink, nepalik manęs lauke, - tarė Rahulas. 

Vaikinukas įleido jį vidun, padavė kambario raktą. Rahulas se- 
gėjo ilgą platų sijoną - tokį, kad būtų lengva prireikus nusimesti ir 
vėl apsivilkti, - ir vilkėjo ryškiai geltoną palaidinukę, tokią aptemp- 
tą, kad drovus vaikinuko žvilgsnis nejučia krypo į tobulos formos 
Rahulo krūtis. Kitomis aplinkybėmis Rahulas būtų nedelsdamas 
abiem rankomis sugriebęs bernioką už galvos, prisitraukęs ir pa- 
nardinęs jo veidą į savo krūtinę; paskui gal kiek pamaigęs mažytį 
berniuko pimpaliuką, o gal išbučiavęs jį, jei taip - įkišęs liežuvį taip 
giliai vaikui į gerklę, kad tas tikriausiai būtų sužiaukčiojęs. Bet ne 
dabar. Dabar Rahulas tam visai neturėjo ūpo. 

Jis užlipo viršun į savo kambarį; išsivalė dantis - brūžino, kol 
visiškai nebeliko daktaro Daruvalos „Cuticura“ talko skonio. Pas- 
kui nusirengė ir išsitiesė lovoje - gulėdamas galėjo žvelgti į savo 
atspindį veidrodyje. Nebuvo nusiteikęs net masturbuotis. Pakrai- 
gliojo keletą piešinėlių, bet nepadėjo ir tai. Rahulas siuto ant dak- 

taro Daruvalos, kam užėmė Džono D. hamaką; niršo taip smarkiai, 
kad neįstengė net susijaudinti. Gretimame kambaryje knarkė tetu- 
lė Promila. 

Apačioje, vestibiulyje, berniokas stengėsi numaldyti savo šunį. 
Iš tiesų buvo keista, kad gyvulys šitaip įsiaudrino; moterys jo pa- 
prastai išvis nepaveikdavo. Šuo reaguodavo tik į vyrus, net kailis 
pasišiaušdavo; kitąsyk imdavo neramiai bindzinėti aplinkui pasti- 
rusiomis letenomis, uostinėdamas kiekvieną pakampę, kur tiktai 
būta vyrų. Berniokas niekaip negalėjo suprasti, kodėl šuo taip suti- 
ko Rahulą. Be to, vaikinukui dar reikėjo apsiraminti ir pačiam, mat 
į Rahulą sureagavo ir jis - į Rahulo krūtis; vaikinukas taip susijau- 
dino, kad dabar jį vargino galinga erekcija, ar bent jau galinga pagal 
amžių. Jis gerai žinojo, kad „Bardezo“ viešbučio vestibiulis - toli 
gražu ne tinkama vieta leistis nunešamam vaizduotės. Vaikinukui 
visai nebuvo kas darą. Jis vėl įsitaisė ant savo vikšrių čiužinio, ga- 
liausiai prisikalbino greta susirangyti ir šunį. Ir vėl, kaip ir anks- 
čiau, ėmė kažką jam pasakoti. 


Faroko atsivertimas 


Kėblindama Pandžimo keliu Nensė sulaukė aušros, ir čia jai nu- 
sišypsojo sėkmė: pastebėjęs, kaip šlubčioja, jos pagailėjo kažkoks 
motociklininkas. Motociklas, tiesa, buvo ne kažin koks, bet vis 
geriau negu nieko: 250 kubinių centimetrų „Yezdi“ su raudono 
plastiko spurgais, kadaruojančiais ant vairo rankenų, su uždažytu 
juodu tašku ant priekinio žibinto ir su apsauginiu gaubtu ant kairio 
užpakalinio rato, kad neįsiveltų keleivio drabužis. Nensė mūvėjo 
džinsus, tad lyg niekur nieko apsižergė sėdynę liesam jaunikliui 
vairuotojui už nugaros. Netarusi nė žodžio, apglėbė vaikinuką per 
juosmenį; žinojo: jis neišspaus tokio greičio, kad ją išgąsdintų. 
Abipus motociklo stirksojo nuo smūgių saugantys skydai, pri- 
menantys oro pasipriešinimą mažinantį aptaką. Daktaro Daruva- 
los aplinkoje šie skydai profesiniu žargonu buvo vadinami kaulų 
laužymo skydais, mat juos lydėjo prasta šlovė - skydai dažnai su- 

traiškydavo motociklininkams blauzdikaulius. Ir visa tai - tik dėl 
to, kad neduokdie nebūtų įlenktas degalų bakas. 

Nensės svoris iš pradžių sutrikdė jaunąjį vairuotoją, mat su- 
kant smarkiai didino motociklo inerciją, tad vaikinukas stengėsi 
važiuoti kuo lėčiausiai. 

— Ar šitas kledaras negali judėti kiek greičiau? - paklausė ji. 

Jis daugmaž susigaudė, ką ji sako, o gal pats jos balsas, tiesiai 
į ausį tariami žodžiai vaikinuką sujaudino; juk galėjo būti ir taip, 
kad, pastebėjęs ją kelyje, atkreipė dėmesį visai ne į raišavimą, o į 
aptemptus džinsus, į šviesius plaukus, į siūbavimą krūtų, kurios da- 
bar rėmėsi jam į nugarą. 

— Na štai, jau geriau, - tarė Nensė, kai jis ryžosi smarkiau spus- 
telėti greičio paminą. Švilpiantis vėjas purtė ant vairo rankenų pri- 
tvirtintus plastikinius spurgus, atrodė, jie moja Nensei kviesdami 
greičiau lėkti į garlaivio prieplauką ir į Bombėjų - sutikti pasirink- 
tos lemties. 

Andai ji puolė į glėbį blogiui - ir įsitikino, kad jis netenkina 
jos. Ji buvo nusidėjėlė, ieškanti neįmanomo išganymo; manė, kad 
atkurti prigimtinį jos gerumą galėtų nebent sąžiningas, nepaperka- 
mas policininkas. Nensė pati suvokė, kad, galvodama apie inspek- 
torių Patelį, neišvengia tam tikros prieštaros. Tikėjo, kad jis - doras 
ir garbingas, bet drauge vylėsi gebėsianti jį sugundyti; pagal Nensės 
logiką šiek tiek jo dorybingumo ir garbingumo turėjo persiduoti 
ir jai. Šitokios iliuzijos - anaiptol ne retenybė, ir būdingos ne vien 
moterims. Senas kaip pasaulis įsitikinimas: keletą seksualinių pa- 
klydimų galima ištaisyti - net ir visai ištrinti - vienu vieninteliu 
teisingu seksualiniu pasirinkimu. Niekas neturėtų smerkti Nensės 
už tai, kad bandė to siekti. 

Kol Nensė važiavo apsižergusi „Yezdi “į keltą, o kartu ir pasitikti 
lemties, ne itin stiprus, bet įkyrus dešinės kojos nykščio skausmas 
galiausiai pažadino daktarą Daruvalą - pagaliau baigėsi beprotiškų 
sapnų ir sutrikusio virškinimo naktis. Išniręs iš po tinklelio nuo 
vabzdžių, gydytojas nuleido kojas per hamako kraštą, bet vos pa- 
bandė priminti dešinę, nykštį pervėrė aštrus skausmas. Kokią aki- 
mirką Farokas manė vis dar sapnuojąs, kad jis - šventojo Pranciš- 

kaus lavonas. Blausiai ruzganoje ankstyvo ryto šviesoje - beveik 
džiantį pirštą. Oda nebuvo įdrėksta, bet nykštį margino tamsrau- 
donės, beveik violetinės kraujosruvų dėmelės - aiškių aiškiausios 
įkandimo žymės. Daktaras Daruvala suriko. 

— Julija! Man įkando šmėkla! - šaukė gydytojas. 

Žmona tekina atbėgo pas jį. 

— Kas atsitiko, Liebchen? - paklausė. 

- Tu tik pažvelk į mano kojos nykštį! - pareikalavo gydytojas. 

— Bene pats save kandžiojai? - Julija net nebandė slėpti pasi- 
bjaurėjimo. 

— Tai stebuklas! - užriko daktaras Daruvala. - Man įkando šmė- 
kla tos pačios trenktos moteriškės, kuri nukando nykštį šventajam 
Pranciškui! - pridūrė. 

- Najau, nepiktžodžiauk, - sudraudė jį Julija. 

— Aš pradedu įtikėti, o ne piktžodžiauju! - gerklojo gydytojas. 
Dar sykį pamėgino visu svoriu atsiremti dešine koja, bet nykštį nu- 
tvilkė toks skausmas, kad Farokas rėkdamas susmuko ant kelių. 

— Nutilk - pažadinsi vaikus, visus išversi iš lovos! - subarė jį 
Julija. 

- Tebus pagarbintas Viešpats, - sušnibždėjo Farokas, keturio- 
mis ropodamas atgal prie hamako. - Aš tikiu, Dieve, tik meldžiu, 
nebekankink! - Jis griuvo į hamaką ir abiem rankomis apsiglė- 
bė krūtinę. - O kas, jei jie pasigvieš ir mano rankos? - paklausė 
žmonos. 

Julijai visa tai pasirodė šlykštu. 

— Tikriausiai suvalgei ką nors, kas nepatiko skrandžiui, - pa- 
reiškė ji. - O gal prisisapnavo dildo? 

— Ar tik ne tau pačiai sapnavosi tas dildo? - pasišiaušė Faro- 
kas. - Juk aš išgyvenu kažką panašaus į atsivertimą, o tu galvoji 
apie storą pimpalą! 

- Galvoju tik apie tai, kad labai jau keistai elgiesi, - paaiškino 
jam Julija. 

— Patyriau tam tikrą religinį išgyvenimą! - atkakliai laikėsi savo 
Farokas. 

— Neįžvelgiu nieko, kas būtų bent truputį susiję su religija, - ne- 
nusileido ir Julija. 

- O tu pažiūrėk į mano kojos nykštį! - sušuko gydytojas. 

— Gal įsikandai miegodamas? - pakišo mintį žmona. 

— Julija! - neištvėrė Farokas. - O aš maniau, kad tu - jau 
krikščionė! 

— Na ir kas? Nei aš apie tai rėkauju, nei dėl to aimanuoju, - at- 
šovė Julija. 

Į balkoną atslinko Džonas D., kuriam nė negalėjo ateiti į galvą, 
kad tai, ką patyrė daktaras Daruvala, buvo skirta patirti jam, tik tai 
jau būtų anaiptol ne religinis, o visai kitokios rūšies išgyvenimas. 

— Kas čia dedasi? - paklausė vaikinas. 

- Atrodo, kad balkone miegoti nesaugu, - paaiškino jam Ju- 
lija. - Kažkas įkando Farokui. Kažkoks gyvūnas. 

— Tai žmogaus dantų žymės! - kategoriškai pareiškė gydytojas. 
būdinga. 

— Gal beždžionė? - bandė spėti. 

Daktaras Daruvala susirietė į kamuolį hamake, nutaręs bent 
jau kol kas atsitverti nuo žmonos ir mylimo vaikino tylos siena. 
Julija ir Džonas D. drauge su Daruvalų mergaitėmis papusryčiavo 
terasoje po balkonu; retsykiais jie pakeldavo galvas ir akimis nu- 
slysdavo vijokliu aukštyn - ten, kur, jų manymu, hamake niūrojo 
Farokas. Bet jie klydo: jis ne niūrojo, o meldėsi. Kadangi jam stigo 
patirties, malda veikiau priminė vidinį monologą, panašų į gana 
standartinę išpažintį - ypač tokią, kokią neretai paakina sunkios 
pagirios. 

O Dieve! - meldėsi daktaras Daruvala. - Prašau, neatimk iš 
manęs rankos - kojos pirštas mane visiškai įtikino. Jokių svaresnių 
argumentų man nebereikia. Mane paveikti tau pavyko iš pirmo kar- 
to, Dieve. - Gydytojas valandėlę patylėjo. - Prašau, tik neliesk ran- 
kos, - pridūrė. 

Šiek tiek vėliau sifilitikui arbatos padavėjui „Bardezo“ vieš- 
bučio vestibiulyje lyg ir pasigirdo balsai iš Daruvalų antro aukšto 
balkono. Kadangi Ali Achmedas buvo beveik visiškai kurčias, nie- 

kam nekilo abejonių, kad „balsai“ skamba jo paties galvoje. Bet iš 
tikrųjų Ali Achmedas išgirdo daktarą Daruvalą meldžiantis - mat 
įdienojus gydytojas jau burbleno maldas balsu, ir dar kaip tik tuo 
registru, kurio garsus girdėdavo net sifilitikas arbatos padavėjas. 

- Iš visos širdies atsiprašau, jei Tave įžeidžiau, Dieve! - tratėjo 
daktaras Daruvala. - Nuoširdžiai atsiprašau, labai prašau man at- 
leisti, iš tikrųjų! Niekad nė nenorėjau iš ko nors tyčiotis - tiesiog 
juokavau, - prisipažino jis. - Šventasis Pranciškau, tu... na, tu irgi 
man atleisk! 

Apylinkėse skalijo neįprastai daug šunų, nes to registro, kuria- 
me išsiteko daktaro Daruvalos balsas, garsus girdėjo ir šunys. 

— Juk aš - chirurgas, Dieve, - suaimanavo gydytojas. - Ranka 
man reikalinga - man reikalingos abi rankos! 

Taigi, daktaras Daruvala nė už ką nesutiko ropštis iš hamako, 
kuriame įvyko stebuklingasis atsivertimas, o Julija ir Džonas D. 
bene visą rytą kūrė planus, kaip sutrukdyti gydytojui dar vienai 
nakčiai įsikurti balkone. 

Tą pačią dieną, kai pagirių kankynė šiek tiek atlėgo, Farokas vėl 
pajuto šiokį tokį pasitikėjimą savimi. Ir pasisakė Julijai manąs, kad, 
ko gero, jam visiškai užteksią tapti krikščionimi; turėjo omeny, kad 
tapti dar ir kataliku galbūt nebūtina. Ką apie tai mananti Julija? Jei- 
gu jis tapsiąs protestantu - gal to ir pakaks? Tarkime, įsilietų į An- 
glikonų bažnyčią. Tačiau Julijai jau rūpėjo visai kas kita: ją išgąsdi- 
no ant vyro kojos nykščio likusių įkandimo žymių spalva ir gylis; 
tiesa, oda niekur nebuvo pažeista, bet Julija baiminosi pasiutligės. 

- Julija! Aš štai galvoju apie savo mirtingą sielą, o tu man kvar- 
šini galvą kažkokia pasiutlige! - nusiskundė Farokas. 

— Daugybė beždžionių užsikrėtusios pasiutlige, - vėl įkišo tri- 
grašį Džonas D. 

- Kokios dar beždžionės? - užriko daktaras Daruvala. - Nema- 
tau čia jokių beždžionių! Ar jūs matėt bent vieną? 

Įsitraukę į ginčą jie nė nepastebėjo Promilos Rai ir jos sūnė- 
no su krūtimis, kurie kaip tik išsiregistravo iš viešbučio. Tuodu 
susiruošė grįžti į Bombėjų, bet dar ne šiąnakt; Nensės sėkmė ne- 
išdavė ir šįsyk - jos keltu Rahulas neplauks. Promila žinojo, kad 

Rahulas nusivylęs atostogomis, tad abiejų vardu priėmė kvieti- 
mą vieną vakarą pasisvečiuoti kažkieno viloje Senojo Goa mies- 
te - ten buvo rengiama kažkas panašaus į kaukių balių ir Rahului 
galbūt būsią smagu. 

Vis dėlto Rahulas nevisiškai nusivylė atostogomis. Tetulė jam 
nešykštėjo pinigų, bet tikėjosi, kad ir jis pats pasirūpins lėšų dau- 
gybę kartų aptarinėtai kelionei į Londoną. Be jokios abejonės, Pro- 
mila finansiškai remsianti Rahulą, ir vis dėlto pageidavo, kad bent 
šiek tiek pinigų jis prasimanytų pats. Diterio pinigų dirže buvo keli 
tūkstančiai Vokietijos markių, bet Rahulas tikėjosi daugiau - turė- 
damas galvoje, kokį kiekį ir kokios kokybės hašišo Diteris visiems 
skelbėsi pirksiąs. Žinoma, pinigų ir buvo daugiau, net daug dau- 
giau - paslėpta dirbtiniame fale. 

Promila manė, kad jos sūnėną domina Londono meno mo- 
kykla. Taip pat žinojo, kad jis nori visiškai pasikeisti lytį, o lyties 
keitimo operacijos brangios; pagarsėjusi vyrų niekintoja Promila 
džiūgavo dėl tokio sūnėno sprendimo - tapti dukterėčia, - bet ap- 
sigaudinėjo tikindama save, neva svarbiausias motyvas, genantis 
Rahulą į Londoną, yra meno mokykla. 

Jei kambarinė, tvarkiusi Rahulo kambarį, būtų atidžiau pažvel- 
gusi į piešinius šiukšliadėžėje, būtų galėjusi pasakyti Promilai, kad 
visas Rahulo piešėjo talentas - vien tik iš pornografijos skyrelio, 
o dauguma meno mokyklų vengia skatinti tokius dalykus. Ypač 
kambarinę būtų sutrikdę jo autoportretai, tačiau jai tie išmesti pie- 
šiniai buvo ne kas kita, tik sugniaužyti popieriaus gumulėliai, ji nė 
nesivargino įdėmiau jų apžiūrinėti. 

Pakeliui į Senąjį Goa Promila užmetė akį į Rahulo rankinę ir 
išvydo naują, labai keistą pinigų spaustuką; ar bent jau Rahulas 
naudojo tą daiktą kaip pinigų spaustuką, mat iš tiesų tai buvo ne 
kas kita, kaip sidabrinis tušinuko dangtelis. 

— Brangioji, tu išties baisi ekscentrikė! - pareiškė Promila. — 
Kodėl neįsigyji tikro pinigų spaustuko, jei jau patinka tokie da- 
lykėliai? 

- Paklausyk, tetule, - kantriai ėmėsi aiškinti Rahulas. - Tikrieji 
pinigų spaustukai nesuveržia pinigų kaip reikiant, būna pernelyg 

laisvi, jei nesinešioji storo banknotų pluošto. O man patinka tu- 
rėti vos kelis smulkius pinigus, neįdėtus į piniginę. Labai patogu, 
jei reikia mokėti už taksi ar duoti kam arbatpinigių. - Jis parodė 
jai, koks stiprus, tvirtai prie dangtelio priglundantis spaustukas, 
skirtas rašikliui prie švarko ar marškinių kišenėlės prisegti. Šitoks 
spaustukas iš tiesų tiko keliems rupijų banknotams suspausti. 

— Be to, juk tai tikras sidabras, - pridūrė Rahulas. 

Promila apžiūrinėjo daikčiuką, laikydama gyslotame delne. 

— Ką gi, iš tiesų, mieloji, - sutiko. Ir garsiai perskaitė vieną žodį, 
išgraviruotą dangtelyje: - India. Argi ne žavu? 

- Ir man taip atrodo, - nesiginčijo Rahulas vėl slėpdamas eks- 
centriškąjį niekutį rankinėje. 

Tuo tarpu daktarą Daruvalą vis labiau kamavo alkis, kartu jis 
kiek atsipalaidavo, meldėsi nebe taip įtemptai; galiausiai pabandė 
atsargiai pakurstyti išblėsusį humoro jausmą. Pavalgęs jau beveik 
galėjo netgi pokštauti apie savo atsivertimą. 

— Kažin, kokią dar užduotį man atsiųs Viešpats? - tarė jis Juli- 
jai, o ši dar sykį perspėjo vyrą verčiau nepiktžodžiauti. 

Kita užduotis daktarui Daruvalai taps tokiu naujojo tikėjimo 
išbandymu, kuris Farokui sukels nemaža nerimo. Lygiai taip pat, 
kaip gydytoją rado Nensė, surado ir policija. Pareigūnai aptiko 
tai, ką dabar jau visi vadino hipių kapu, tad jiems būtinai reikėjo 
gydytojo, kad bent apytikriai nustatytų kraupiųjų kapo įnamių 
mirties priežastį. Jie iškart ėmėsi ieškoti atostogaujančio gydyto- 
jo. Mat koks nors vietinis gydytojas paleistų liežuvį ir išplepėtų 
per daug nusikaltimo detalių - bent jau šitaip policija aiškino 
daktarui Daruvalai. 

- Juk aš išvis nedarau skrodimų! - bandė ginčytis daktaras Da- 
ruvala, bet vis tiek išvyko į Andžuną apžiūrėti lavonų. 

Visuotine nuomone, ne kas kitas, o mėlynieji krabai taip sudo- 
rojo kūnus, kad reginys išties buvo nemalonus akiai. Tiesa, sūrus 
jūros vanduo veikė kaip silpnas konservantas, bet tvaiko jis anaip- 
tol neišskalavo. Farokas be vargo išsiaiškino, kad abi aukos buvo 
pribaigtos keliais smūgiais į galvą, bet moters kūnas sumaitotas la- 
biau: dilbiai ir viršutinė plaštakų dalis nusėta sumušimais — tokie 


336  JOHN IRVING 


sužalojimai piršo išvadą, kad ji dar bandė gintis. Vyriškis, akivaiz- 
du, nesuprato nei kas, nei kada jam smogė. 

Vienas dalykas giliai įstrigo Farokui į atmintį - dramblio pieši- 
nėlis. Nužudytos merginos bamba virtusi primerkta dramblio aki- 
mi, viena iltis lengvapėdiškai pakelta - lyg kokios įsivaizduojamos 
skrybėlės kraštelis. Trumpomis, tarsi vaiko nubrėžtomis linijomis 
pavaizduota, kad dramblys iš straublio purškia vandenį, o vandens 
čiurkšlės drėkina žuvusiosios gaktos plaukus. Šios tyčinės pajuo- 
kos daktaras Daruvala neužmirš ištisus dvidešimt metų, piešinėlį 
jis prisimins net pernelyg ryškiai. 

Kai išvydo stiklo šukes, Farokas kokią sekundę pasijuto kiek 
nejaukiai, bet tasai jausmas tuoj pat ir išvėso. Grįžęs į „Bardezo“ 
viešbutį jis niekur neberado šukės, kurią išėmė iš merginos pėdos. 
O kas, jei anas stikliukas ir šukės kape - to paties butelio duže- 
nos? - sunerimo. Kita vertus, tokių gaiviųjų gėrimų buteliukų gali 
rasti ant kiekvieno kampo. Be to, policija jau buvo pasakiusi jam, 
kad įtariamasis žudikas - vyras, vokietis. 

Farokas pagalvojo, kad ši versija net labai atitinka išankstines 
vietos policijos nuostatas - esą tik europietis ar šiaurės amerikietis 
hipis gali ryžtis nudėti du žmones, o paskui dar sumenkinti žu- 
dynes piešinėliu lyg iš animacinio filmuko. Kad ir kaip ironiškai 
skambėtų, tuodvi žmogžudystės ir dar piešinėlis įžiebė prigesusį 
daktaro Daruvalos poreikį imtis kūrybinės veiklos. Nejučia jis ėmė 
įsivaizduoti pats esąs detektyvas. 

Sėkmingai darbuodamasis kaip ortopedas, daktaras Daruvala 
užsitikrino tam tikras komercines perspektyvas; ši aplinkybė, be 
abejo, prisidėjo prie to, kad gydytojas vėl ėmė svarstyti galimybę 
tapti scenaristu. Staiga plykstelėjusio Faroko nepasotinamo kūry- 
bingumo jau nebetenkino vienas filmas, kad ir koks būtų; dabar 
apmaldyti kūrybinę aistrą galėjo nebent visas filmų, kuriuos vieny- 
tų tas pats personažas detektyvas, ciklas. Štai kaip visa tai atsitiko. 
Grįždamas iš atostogų, kelte, plaukiančiame į Bombėjų, daktaras 
Daruvala sugalvojo Inspektorių Dharą. 

Farokas matė, kaip keltu plaukiančios merginos negali atplėšti 
akių nuo gražuolio Džono D. Nelauktai netikėtai daktarui Daruva- 

lai vaizduotė pakišo personažą, kokį visos tos merginos veikiausiai 
įsivaizduoja, spoksodamos į šitokį jaunuolį. Pono Džeimso Salte- 
rio pavyzdžio sužadintas jaudulys jau grimzdo į seksualinę praeitį, 
tapo akimirksniu iš antrojo medaus mėnesio, kurį daktaras Daru- 
vala paliko už nugaros. Dabar žudynės ir korupcija gydytojui at- 
rodė kur kas reikšmingiau nei menas. Be to, kai pagalvoji - kokios 
karjeros galimybės atsivertų Džonui D.! 

Farokas nė manyt nenumanė, kad mergina, kuprinėje turėjusi 
didįjį dildo, matė tas pačias žmogžudystės aukas kaip ir jis. Tačiau, 
po dvidešimties metų išvydus, tegul ir filme, piešinėlio ant Betės 
pilvo variantą, Nensei iškart suskambo pavojaus varpai. Nejaugi 
įmanomas šitoks atsitiktinis sutapimas: negyvėlės bamba, virtusi 
primerkta dramblio akimi, viena iškelta iltis? Filme, žinoma, gak- 
tos plaukų nebuvo matyti, bet tarytum vaiko ranka brūkštelėtos 
linijos įtikino Nensę, kad dramblys vis dar purškia iš straublio van- 
denį - panašiai kaip vanduo trykšta iš dušo ar laistymo žarnos. 

Nensė neužmiršo ir to žavaus, nesutrikdomo vaikino, su ku- 
toriaus Dharo filmą, ji iškart prisiminė, kada pirmąsyk matė tą su- 
pratingą, pašaipų vypsnį. Andai dar tik būsimas aktorius tarytum 
be jokių pastangų nunešė ją laiptais žemyn; būsimoji kino žvaigždė 
nepristigo savitvardos, lyg niekur nieko atsuko visus gąsdinančio 
dildo dangtelį - ir nė akimi nemirktelėjo. 

Apie tai ir galvojo Nensė, palikdama žinutę daktaro Daruva- 
los atsakiklyje. „Žinau, kas tu toks iš tikrųjų, žinau, ką iš tikrųjų 
darai, - pranešė Nensė gydytojui. - Pasakyk komisaro pavaduoto- 
jui - tikram policininkui. Pasakyk jam, kas tu toks. Pasakyk, ką tu 
darai“, - dėstė nurodymus slaptajam scenaristui, mat perprato, kas 
iš tikrųjų yra Inspektoriaus Dharo kūrėjas. 

Nensė gerai žinojo: tas, kas pritaikė filmui piešinėlį ant Betės 
pilvo, nieku gyvu negalėjo sugalvoti jo pats; Inspektoriaus Dharo 
autorius privalėjo būti savo akimis matęs tai, ką matė ir ji. O žavu- 
sis Džonas D., tas pats, kuris dabar prisistatydavo tiesiog Inspek- 
toriumi Dharu, to negalėjo matyti - vaikino niekas nebūtų kvietęs 
apžiūrėti žmogžudystės aukų. Vienintelis tokiam darbui tinkamas 

kandidatas - gydytojas. Taigi, Nensė perprato, kad Dharas ne pats 
save išgalvojo; Inspektorius Dharas - to paties gydytojo kūrinys. 

Daktaras Daruvala sutriko. Jis prisiminė supažindinęs Nensę 
su Džonu D., prisiminė, kaip galantiškai vaikinas nunešė stambią 
merginą laiptais žemyn. Ar gali būti, kad Nensė matė kurį nors Ins- 
pektoriaus Dharo filmą, o gal net visus? Ar gali būti, kad atpažino 
kur kas labiau subrendusį Džoną D.? Tarkime, gali; bet kokiu min- 
ties šuoliu ji sugebėjo susieti Dharą su gydytoju, atspėti, kad būtent 
gydytojas yra jo kūrėjas? Ir iš kur ji žino apie „tikrą policininką“, 
kaip pati jį pavadino? Daktarui Daruvalai liko tik spėti, kad Nensė 
kalbėjo apie komisaro pavaduotoją Patelį. Aišku, gydytojas nenu- 
tuokė, kad Nensė detektyvą Patelį pažįsta jau dvidešimt metų, tuo 
labiau kad yra jo žmona. 


Gydytojas ir jo pacientė vėl susitinka 


Galbūt reikėtų priminti, kad visą tą laiką daktaras Daruvala sėdėjo 
savo miegamajame Bombėjuje. Gydytojas vėl buvo vienas - Julija 
galų gale paliko jį sėdėti, o pati nuėjo atsiprašyti Džono D., kar- 
tu ir patikrinti, ar vakarienė dar neataušo tiek, kad nebeįmanoma 
valgyti. Daktaras Daruvala pats suvokė, kaip nemandagiai elgiasi 
versdamas savo mylimą jaunuolį laukti, bet, išklausęs Nensės žinu- 
tę, pajuto tiesiog privaląs tučtuojau pasikalbėti su detektyvu Pate- 
liu. Komisaro pavaduotojas norėjo kažką aptarti su gydytoju akis į 
akį, bet tai buvo net ne svarbiausias akstinas skambinti; Faroką kur 
kas labiau domino, kur dabar yra Nensė ir iš kur ji pažįsta „tikrą 
policininką . 

Kadangi metas buvo jau gana vėlyvas, daktaras Daruvala pa- 
skambino detektyvui Pateliui į namus. Laukdamas, kol kas nors 
atsilieps, Farokas galvojo, kad Patelių yra devynios galybės, išsi- 
barsčiusių po visą Gudžaratą; gana daug ir Afrikoje. Daktaras Da- 
ruvala žinojo, kad Nairobyje yra „Patel“ viešbučių tinklas ir „Patel“ 
universalinė parduotuvė. Dar spėjo pagalvoti žinąs vos vieną vie- 
nintelį policininką Patelį, ir čia - tokia jau jo laimė - ragelį pakėlė 

Nensė. „Klausau!“ - tiek ji teištarė, bet Farokui pakako ir to vieno 
žodžio, kad atpažintų balsą. Daktaras Daruvala taip sutriko, kad 
prarado amą, bet Nensei nereikėjo nė žodžio, kad atpažintų, kas 
skambina, - pakako tylos. 

— Čia daktaras? - kaip jau įprasta, paklausė. 

Daktaras Daruvala suvokė, kaip kvaila būtų mesti ragelį, bet 
kokią akimirką nesugalvojo, ką dabar daryti. Šitiek metų laimingai 
pragyvenęs santuokoje su Julija, Farokas žinojo tik tiek, kad iš tiesų 
neįmanoma perprasti, kas du žmones traukia vieną prie kito, kas 
padeda jiems likti drauge. Jei gydytojas būtų numanęs, kad Nensės 
ir detektyvo Patelio ryšys itin glaudžiai susijęs su dildo, būtų turėjęs 
pripažinti, kad apie seksualinę trauką ir suderinamumą nutuokia 
net dar mažiau, nei pačiam atrodė. Gydytojas įtarė, kad neapsieita 
be tam tikro abipusio susidomėjimo svetima rase - Farokas ir Julija 
patyrė tai savo kailiu. Galvodamas apie intriguojantį Nensės ir komi- 
saro pavaduotojo Patelio atvejį daktaras Daruvala spėjo, kad Nensės 
blogos mergaitės išorė slepia geros mergaitės širdį; gydytojui nebu- 
vo sunku įsivaizduoti, kad Nensė iš tikrųjų geidė policininko. Kita 
vertus, svarstydamas, kas galėjo patraukti komisaro pavaduotoją 
prie Nensės, Farokas, ko gero, pervertino šviesų gymį: pats Farokas 
negalėjo atsižavėti šviesia Julijos oda, o juk Julija net nebuvo blon- 
dinė. Nors prieš imdamasis rašyti Inspektoriaus Dharo scenarijus 
gydytojas nuveikė nemenką parengiamąjį darbą ir nemažai tyrinėjo 
policijos veiklą, vieno dalyko jis taip ir nesugebėjo atskleisti - sa- 
vybės, būdingos daugeliui policininkų: jie ypač mėgo prisipažini- 
mus. Vargšui Vidžajui Pateliui ši silpnybė irgi nebuvo svetima - jam 
patiko klausytis prisipažinimų dėl įvykdyto nusikaltimo, o Nensė 
ničnieko nenuslėpė. Pirmiausia atidavė jam dirbtinį falą. 

- Tu neklydai, - tarė jam. - Šitas daikčiukas iš tikrųjų atsisu- 
ka. Tik buvo užsandarintas vašku. Nežinojau, kad jį galima išar- 
dyti. Nežinojau, kas jame paslėpta. Bet štai, pažvelk, ką aš įvežiau 
į šalį, - kalbėjo ji. Inspektorius Patelis skaičiavo Vokietijos markes, 
o Nensė pasakojo toliau: - Buvo ir daugiau, bet Diteris dalį išlei- 
do, o likusias žudikas pavogė. - Akimirką patylėjusi dar pridūrė: — 
Žmogžudystės aukos buvo dvi, bet piešinėlis - tik vienas. 

O paskui ji išklojo jam viską - pradėjo nuo futbolininkų. Yra 
buvę, kad žmonės įsimylėjo ir dėl dar keistesnių priežasčių. 

Dabar, pridėjusi ragelį prie ausies ir vis dar laukdama, kad gy- 
dytojas ką nors pasakytų, Nensė ėmė nekantrauti. 

- Klausau! - šūktelėjo dar kartą. - Kas skambina? Ar čia dak- 
taras? - pakartojo. 

Iš prigimties linkęs nepraleisti progos ką nors užvilkinti, dak- 
taras Daruvala žinojo, kad šįsyk išvengti pokalbio su Nense nepa- 
vyks; vis dėlto jis nemėgo būti remiamas prie sienos. Įsislaptinu- 
siam scenaristui galvoje sukirbėjo visa virtinė kvailiausių replikų, 
tokių gudragalviškų, pasipūtusių kietų vyrukų laidomų juokelių - 
senuose Inspektoriaus Dharo filmuose jų paprastai gausiai pažer- 
davo balsas už kadro. („Visokių baisybių yra atsitikę, tai, kas vyksta 
dabar - dar blogiau.“ „Vertėjo imti tą moteriškę - šiaip ar taip, ji 
gali ką nors žinoti.“ „Pats metas kloti kortas ant stalo.“) Išmikli- 
nęs ranką tokioms ir panašioms frazėms kurpti, daktaras Daruvala 
nebesumojo, ką pasakyti Nensei. Po dvidešimties metų nelengva 
mestelėti ką nors, kas nuskambėtų nerūpestingai, bet gydytojas 
bent pamėgino - kliūvančiu liežuviu. 

— O, tai tu! - ištarė. 

Nensė kitame laido gale laukė. Galėjai pamanyti, kad tikisi visiš- 
ko prisipažinimo. Farokui pasirodė, kad šitaip su juo elgtis - mažų 
mažiausiai nesąžininga. Kodėl Nensė nori, kad jis pasijustų kaltas? 
Daktaras Daruvala lyg ir turėjo žinoti, kad Nensės humoro jausmo 
nerastum nė su žiburiu, bet kaip koks kvailys dar pabandė ieškoti. 

— Nagi, kaip pėda? - paklausė. - Nebeskauda? 


14. DVIDEŠIMT METŲ 


Moteris kaip moteris, tik neapkenčianti moterų 


Paikas gydytojo juokelis buvo visiškai tuščias - ir prasmego į tuštu- 
mą; ragelis prie jo ausies alsavo tyla, nes Nensė tiesiog nieko nesa- 
kė, jos tyla gaūdė, lyg būtų skambinta į kitą šalį. Galiausiai daktaras 
Daruvala išgirdo, kaip Nensė tarstelėjo kažkam kitam: 

- Tai jis. 

Balsas nuskambėjo slopiai, nors ji, regis, ne itin stengėsi už- 
spausti ragelio mikrofoną delnu. Farokas negalėjo žinoti, kaip pas- 
tarieji dvidešimt metų nuolatinio trankymosi į akliną sieną išgaiši- 
no jos entuziazmą. 

Vis dėlto prieš dvidešimt metų ji nepaprastai ryžtingai užgriu- 
vo jaunąjį inspektorių Patelį: ne tik atidavė jam dirbtinį falą, ne tik 
išklojo visas niekingas Diterio nusikaltimų smulkmenas, bet prie 
pasakojimo dar pridūrė ir žinią apie savo ketinimus keistis į gera. 
Nensė pareiškė norinti tokio gyvenimo, kurį gyvendama galėtų ati- 
taisyti tai, kas sugadinta, o susižavėjimą jaunuoju Pateliu išpažino 
tokiais vaizdingais žodžiais, kad dorasis policininkas net suglumo. 
Be to, kaip ir tikėjosi, Nensė įžiebė inspektoriui svilinančią aistrą, 
tik šis vis dėlto sugebėjo jai atsispirti ir nesiėmė jokių veiksmų, mat 
buvo ir tikras detektyvas profesionalas, ir dar džentelmenas - nei 
koks stačiokas futbolininkas, nei atbukęs europietis. Jei tasai abipu- 
sis fizinis potraukis ir galėjo išaugti iki veiksmų, Nensė žinojo, kad 
pirmąjį žingsnį teks žengti jai. 

Nors ji tvirtai tikėjo anksčiau ar vėliau ištekėsianti už to idea- 
listo detektyvo, vis dėlto tam tikros nuo jos nepriklausančios aplin- 

kybės privertė Nensę šį rūpestį atidėti geresniems laikams. Visų 
pirma nuotaiką gerokai sugadino tai, kad Rahulas prapuolė kaip 
į vandenį. Šviežutėlė ir dėl to ypač uoli teisybės ieškotoja Nensė 
smarkiai nusivylė įsitikinusi, kad Rahulo niekur neįmanoma ras- 
ti. Žmogžudyste įtariama zenana, apie kurią, tiesa, visai trumpai, 
sklandė legendos Bombėjaus viešnamių rajone, be pėdsako išgara- 
vo iš Folklando kelio, iš Granto kelio ir iš Kamatipuros. Negana to, 
inspektorius Patelis išsiaiškino, kad transvestitas, žinomas Gražuo- 
liuko pravarde, raudonųjų žibintų rajonuose visada buvo pašalietis; 
hidžros - tos kelios, kurios pažinojo, - jo neapkentė, bet lygiai taip 
pat jo neapkentė ir kiti zenanos. 

Rahulas paslaugas siūlydavo neregėtai brangiai, nors neparda- 
vinėjo nieko kita, vien tik savo išvaizdą. Pasižymintis ryškiu mo- 
teriškumu, bet kartu ir tvirtu, augalotu kūnu bei fizine jėga, Ra- 
hulas atrodė išties pribloškiamai ir galėjo būti puikus reklaminis 
eksponatas bet kuriam transvestitų viešnamiui. Bet jei klientas, 
pavarvinęs seilę į Rahulą, susiviliodavo užeiti vidun, seksualinių 
paslaugų galėjo tikėtis tik iš kitų transvestitų - zenanų ar hidžrų. 
Tad Rahului prilipdytą Gražuoliuko pravardę buvo galima vertinti 
dvejopai: ji liudijo ir nuoširdų jo išvaizdos bei gebėjimo patraukti 
pripažinimą, ir priekaištą dėl jo paties būdo, mat atsisakymas da- 
ryti ką nors daugiau nei vien demonstruoti save reiškė ypatingą 
pasipūtimą, įžeidžiantį kitus transvestitus prostitutes. 

Plika akimi buvo matyti, kad jam visiškai nė motais, jog yra 
gyva užgaulė kitiems; be to, jis buvo tokio tvirto sudėjimo, toks 
stiprus ir kupinas pasitikėjimo savimi, kad niekas ir nesiryžtų jam 
grasinti. Hidžros neapkentė jo, nes jis buvo zenana, kiti zenanos 
neapkentė jo dėl to, kad buvo pasisakęs ketinąs tapti „visaverte“ 
moterimi. Tačiau visi transvestitai prostitutės vieningai neapkentė 
Rahulo dėl to, kad jis išvis nebuvo prostitutė. 

Apie Rahulą galėjai išgirsti ir išvis šiurpių gandų, bet paskalos ir 
liko paskalomis - jokių tvirtų įrodymų inspektoriui Pateliui nepa- 
vyko rasti. Kai kurie transvestitai prostitutės tvirtino, esą Rahulas 
lankydavosi moterų viešnamyje Kamatipuroje; transvestitus siuti- 
no dar ir tai, kad, jų manymu, Rahulas, demonstruodamas save 

jų viešnamiuose Folklando ir Granto keliuose, tik linksminosi, ne 
daugiau. Netrūko ir pasibjaurėjimą keliančių pasakojimų apie tai, 
kaip Rahulas elgdavosi su Kamatipuros prostitutėmis; esą iš mer- 
ginų jam nereikėdavę jokio sekso, jis tik prilupdavo jas. Minėta ir 
lanksti guminė policininko lazda. Jeigu šie gandai ir buvo pagrįsti, 
tai sumuštų merginų skausmą galėjo liudyti nebent paviršiniai rau- 
doni rumbai, marginantys kūną, o šitokios žymės greitai išnyksta, 
be to, niekas jų ir nelaiko rimtais sužalojimais, palyginti su sulau- 
žytais kaulais ar gerokai gilesnėmis, tamsesnėmis kraujosruvomis, 
liekančiomis nuo kirčių kietesniu daiktu. Šitaip pridaužytoms mer- 
ginoms apie kokią nors teisinę pagalbą nebuvo ko nė svajoti; kad ir 
kas buvo Rahulas, sumanumo jam tikrai netrūko. Nužudęs Diterį 
ir Betę, jis nedelsdamas išvyko iš šalies. 

Inspektorius Patelis įtarė, kad Rahulas išsinešdino iš Indijos. 
Tai nėmaž nepaguodė Nensės: atsižadėjusi blogio ir pasiryžusi 
siekti gėrio, ji tikėjosi kokio nors rezultato. Labai apmaudu, kad 
turėjo praeiti visi dvidešimt metų, kol Nensė sulaukė paprasto, bet 
informatyvaus pokalbio su daktaru Daruvala - pokalbio, atsklei- 
dusio jiems abiem, kad juodu pažinojo tą patį Rahulą. Vis dėlto 
nebuvo ko nė tikėtis, kad kas nors, netgi toks atkaklus detektyvas 
kaip Patelis, atspės, jog žudiką, pasikeitusį lytį, galima užtikti Da- 
kvorto klube. Tuo labiau kad ištisus penkiolika metų Rahulo ir ne- 
buvo galima ten aptikti - bent jau nedažnai. Gerokai daugiau laiko 
jis praleisdavo Londone, kur po ilgo ir skausmingo laikotarpio jam 
galiausiai buvo atlikta visiško lyties pakeitimo operacija, o jau tada 
jis galėjo kur kas labiau susitelkti ir daugiau energijos skirti savo, 
kaip pats vadino, menui. Deja... kad ir kaip būtų susitelkęs, kad ir 
kiek energijos skyręs, tai nei pridėjo jam talento, nei padėjo išplėsti 
žanro ribas: kaip ir anksčiau, jis apsiribojo animacinių filmukų sti- 
liaus piešinėliais ant pilvo. Jis nė per žingsnį nenutolo nuo pomėgio 
piešti akivaizdžiai seksualinio turinio karikatūras. 

Rahulas liko ištikimas pamėgtai temai: nederamai linksmas 
dramblys, iškėlęs vieną iltį, merkiantis viena akimi, purškiantis 
vandenį iš nuleisto straublio. Aukų bambų dydis ir forma atver- 
davo menininkui galimybę primerktąją akį kurti skirtingai, gaktos 

plaukų spalva ir kiekis irgi siūlė šiokią tokią įvairovę. Tačiau van- 
dens čiurkšlė iš dramblio straublio niekada nesikeitė - dramblys, 
regis, visiškai abejingai vandenį liejo visoms vienodai. Dauguma 
nužudytųjų prostitučių gaktos plaukus skusdavosi, bet dramblys 
to, regis, nepastebėdavo, o gal jam nerūpėjo. 

Tačiau iškrypusi buvo ne tik Rahulo vaizduotė; jo sieloje siautė 
pats tikriausias nuožmus karas dėl seksualinės tapatybės, kurios, 
jo didžiai nuostabai, netgi sėkminga ir taip ilgai laukta lyties kei- 
timo operacija nepadėjo deramai išryškinti. Dabar Rahulas, bent 
jau išoriškai, buvo visavertė moteris, tiesa, negalėjo gimdyti vaikų, 
bet juk tapti moterimi jis šitaip geidė anaiptol ne dėl to, kad galėtų 
išnešioti kūdikį. Rahulas ilgai puoselėjo iliuziją, kad, įgijęs naują 
seksualinę tapatybę, galiausiai ras ir ilgalaikę dvasios ramybę. 

Rahulas niekada nenorėjo būti vyras. Atsidūręs homosek- 
sualų draugijoje, niekad nesijausdavo esąs vienas iš jų. Tačiau 
tarp kitų transvestitų irgi niekada nebuvo savas; hidžrų ir zenanų 
terpėje jausdavosi ir kitoks nei jie, ir pranašesnis už juos. Rahu- 
lui ir į galvą neatėjo, kad jie visiškai patenkinti būdami tuo, kas 
yra, - jis pats niekad nebuvo patenkintas būdamas savimi. Esama 
ne vieno trečiosios lyties varianto, bet Rahulo išskirtinumas buvo 
tiesiogiai susijęs su pagiežingumu, nukreiptu į visus, taip pat ir į 
kitus transvestitus. 

Hidžras ir zenanas jis niekino už pernelyg moterišką elgseną, 
būdingą daugumai jų, manė, kad žaisminga, išdykėliška jų apranga 
byloja apie pernelyg moterišką lengvabūdiškumą. Rahulas nėmaž 
netikėjo, kad hidžros iš tiesų apdovanotos tradiciškai joms priski- 
riamomis galiomis laiminti bei prakeikti, jis manė, kad hidžros 
tiesiog siekia pasirodyti - nuobodžių, patenkintų savimi hetero- 
seksualų pramogai ar norėdamos paerzinti įprastesnių polinkių 
homoseksualus. Homoseksualų bendruomenėje bent jau buvo ke- 
letas tokių, tarkime, Subodas, velionis Rahulo brolis, kurie išsiskir- 
davo ypatingu įžūlumu; jie viešai demonstruodavo savo seksualinę 
orientaciją ne tam, kad palinksmintų droviuosius, o tam, kad ne- 
pakantieji pasijustų nepatogiai. Vis dėlto Rahului atrodė, kad net 
narsiausieji iš homoseksualų, tokie kaip Subodas, vis dėlto tapdavo 

pernelyg pažeidžiami, kai imdavo vergiškai siekti kitų homosek- 
sualų palankumo. Rahulas andai negalėjo pakęsti, kaip Subodas 
kone mergaitiškai leidosi valdomas Nevilo Edeno. 

Rahulas įsivaizdavo, kad, tik tapęs moterimi, būdamas ji galės 
valdyti tiek vyrus, tiek moteris. Taip pat įsivaizdavo, kad, tapęs mo- 
terimi, nebepavydės kitoms moterims, ar bent nebepavydės taip 
smarkiai; net vylėsi, kad tuomet kaip nors išdils jo nenumaldomas 
potraukis žaloti ir žeminti moteris. Tad buvo visiškai nepasiruošęs 
tam, kad ir toliau jas niekins, jų neapkęs ir trokš daryti joms bloga; 
ypač jį piktino prostitutės ir kitos, jo nuomone, laisvo elgesio mote- 
rys - iš dalies dėl to, kad jos nė nesuko galvos dėl savo seksualinių 
galimybių, dėl to, kad lyčiai būdingos kūno dalys joms buvo savai- 
me suprantamos, o Rahului, norint jas įgyti, prireikė šitiek ištver- 
mės, teko iškęsti tiek skausmo. 

Rahulas pats pasmerkė save kančioms ir negandoms, tvirtai 
tikėdamas, jog tai būtina, jei nori tapti laimingas, tačiau kunku- 
liuojantis įniršis neatslūgo. Kaip ir kai kurios (laimė, tokių nedaug) 
tikros moterys, Rahulas niekino tuos vyrus, kurie siekė jo dėmesio, 
užtat nepakeliamai karštai geidė tų, kurie liko abejingi jo akinan- 
čiam žavesiui. Bet tai dar buvo tiktai pusė bėdos; kita pusė buvo ta, 
kad poreikis žudyti tam tikras moteris (jo paties nuostabai) nėmaž 
nenuslopo. O pasmaugęs arba vėzdu uždaužęs auką - pastarasis Žu- 
dymo būdas jam buvo mieliausias - negalėdavo atsispirti potroškiui 
palikti parašu tapusį piešinėlį ant glebnaus pilvo; minkštas negyvos 
moters pilvas buvo Rahulo mėgstamiausia, rinktinė drobė. 

Betė jam buvo pirmoji; Rahulas net neįsiminė nužudęs dar ir 
Diterį. Tačiau spontaniškas Betę pakirtęs smūgis ir visiškai į prisi- 
lietimus dobio plunksna nereaguojantis jos pilvas buvo tokie galin- 
gi stimulai, kad Rahulas vėliau jų nė nemėgindavo užgniaužti. 

Taigi galima sakyti, kad jo tragedija tik dar pagilėjo, mat net 
pakeitęs lytį Rahulas vis tiek nesugebėjo laikyti kitų moterų drau- 
gystei tinkamomis žmogiškomis būtybėmis. Kadangi moterų ne- 
apkentė kaip ir anksčiau, Rahulas suvokė, kad jam nė nepavyko 
tapti moterimi. Londone į dar didesnę izoliaciją jį stūmė ta aplin- 
kybė, kad jis negalėjo pakęsti net minties apie kitų transseksualų 

draugiją. Prieš operaciją jam teko ištverti nesuskaičiuojamą gau- 
sybę pokalbių su psichologais; ir vis dėlto tos apklausos, matyt, 
buvo gana paviršutiniškos, nes Rahulas sugebėjo įtikinti specialis- 
tus nepuoselėjąs nė lašelio seksualinio pykčio. Jis atkreipė dėmesį, 
kad draugiškumas, kurį pats laikė impulsu, sužadinančiu šleikštulį 
keliančią užuojautą, deramai paveikė psichiatrą ir seksologą, turė- 
jusius paskelbti tyrimų išvadas. 

Buvo rengiama ir begalės susitikimų su kitais būsimaisiais 
transseksualais: ir tais, kurie dar tik buvo padavę prašymą operuo- 
tis, ir labiau pažengusiais; pastarieji buvo pasiekę aukštesnį „mo- 
kymų etapą ruošdamiesi būti ta moterimi, kuria visai netrukus, 
po operacijos, tapsią. Į šiuos kankinančius susitikimus ateidavo ir 
„užbaigtų“ transseksualų. Buvo manoma, kad draugiškas bendra- 
vimas su „užbaigtais“ transseksualais turėtų padrąsinti kitus, nes 
tai - proga pamatyti, kokios tikros moterys jie dabar yra. Rahulą 
nuo viso šito pykino; jis neapsikęsdavo, kai kas nors drįsdavo duoti 
suprasti esąs toks ar tokia pat kaip jis; Rahulas gerai žinojo nesąs 
„toks kaip“ kas nors kitas. 

Labiausiai Rahulą pribloškė tai, kad „užbaigti“ transseksualai 
netgi keisdavosi tarpusavyje savo buvusių vaikinų telefono nume- 
riais bei vardais. Šitie vyrai, tvirtino jie, nejaučia pasišlykštėjimo 
tokiomis moterimis „kaip mes“ - galbūt tuos įdomius vyrukus 
šitokios moterys netgi traukia! Nieko sau požiūris, neatsistebėjo 
Rahulas. Jis siekė tapti moterimi toli gražu ne tam, kad jį kaip tikrą- 
jį narį priimtų į kokį transseksualų klubą; jeigu operacija visiškai 
pavyks, nė viena gyva dvasia pasaulyje nežinos, kad Rahulas gimė 
ne moterimi. 

Vis dėlto buvo vienas asmuo, kuris žinojo - tetulė Promila. Ji 
visuomet kaip įmanydama jį palaikė. Bet ilgainiui Rahului ėmė vi- 
siškai nebepatikti jos siekis jį valdyti. Teta ir toliau negailėjo pinigų 
jo išlaikymui Londone, bet rėmė jį finansiškai su viena sąlyga: jei- 
gu jis pažadėsiąs jos nepamiršti, jei protarpiais neatsisakysiąs skirti 
jai šiek tiek dėmesio. Rahulas pernelyg nesispyriodamas retsykiais 
grįždavo į Bombėjų, bet jį siutino tai, kad ji pati įvairiomis ma- 
nipuliacijomis spręsdavo, kada jis turįs atvažiuoti jos aplankyti ir 

kokiu dažnumu. Kuo labiau ji seno, tuo labiau augo jos poreikiai; 
ji begėdiškai ir anaiptol ne retai užsimindavo apie ypatingą Rahulo 
padėtį tarp visų paminėtųjų jos testamente. 

Nepaisant gana didelės Promilos įtakos, nepaisant netgi kyšių, 
Rahului teko gerokai užgaišti, kol įteisino kitą, moterišką, savo var- 
dą - pasikeisti vardą truko netgi ilgiau nei pasikeisti lytį. Ir nors 
buvo nemaža moteriškų vardų, kurie jam patiko labiau, apdairu- 
mo nestokojantis Rahulas diplomatiškai išsirinko Promilą. Šitaip 
didžiai pamaloninęs tetulę jis užsitikrino nemenką dalį jos taip 
dažnai minimame testamente. Vis dėlto, net laikydamas rankose 
naująjį pasą su naujuoju vardu, Rahulas jautėsi nevisavertis. Gal 
jam atrodė, kad niekaip negalįs būti Promila Rai, kol dar gyva jo 
teta Promila Rai. Kadangi Promila buvo vienintelis žmogus šioje 
žemėje, kurį Rahulas mylėjo, jį ėmė graužti dar ir kaltės jausmas, 
mat juo toliau, juo labiau nekantravo, ar ilgai dar teks laukti, kol ji 
pagaliau numirs. 


Tetulę Promilą prisimenant 


Jam tada buvo gal penkeri ar šešeri, o gal vos ketveri; šito Rahu- 
las nebegalėjo prisiminti. Užtat puikiai prisiminė anuomet manęs 
esąs jau pakankamai didelis vienas vaikščioti į vyrų tualetą. Bet teta 
Promila vesdavosi jį į moterų tualetą - net į kabiną. Jis pasakė jai, 
kad vyrų tualete yra pisuarai ir kad vyrai šlapinasi stovėdami. 

— Aš žinau geresnį būdą pasiusioti, - tvirtino ji. 

Dakvorto klubo moterų tualetas buvo be saiko išgražintas 
dramblio motyvais; vyrų tualete tigrų medžioklės vaizdai ne taip 
rėžė akį. Tarkime, moterų tualeto kabinose ant vidinės durų pu- 
sės buvo pritvirtinta atlenkiama lentynėlė - pati paprasčiausia; ne- 
naudojamą ją buvo galima užlenkti ir ji prisispausdavo prie durų 
plokštumos. Norint ją atlenkti, reikėjo patraukti už rankenos; ant 
lentynėlės dama galėdavo pasidėti rankinę ar bet ką kita, ką įsineš- 
davo į tualeto kabiną. Rankena buvo žiedo formos - žiedo, įverto 
dramblio straublyje. 

Promila pasikeldavo sijoną, nusismaukdavo kelnaites ir sėsda- 
vosi ant tupyklos, o Rahulas, nusileidęs ir kelnes, ir apatines kelnai- 
tes, įsitaisydavo jai ant kelių. 

- Trūktelėk tą dramblį, mielasis, - paliepdavo tetulė Promila, 
ir Rahulas lenkdavosi į priekį tol, kol pasiekdavo žiedą straublyje. 
Ilčių dramblys neturėjo, ir išvis Rahului atrodė pernelyg netikro- 
viškas, pavyzdžiui, straublio gale nebuvo angos. 

Pirmiausia nusišlapindavo Promila, paskui - Rahulas. Jis sėdė- 
davo jai ant kelių ir klausydavosi čiurlenimo. Kai ji šluostydavosi, 
jis jusdavo, kaip plaštakos viršumi liečia jo nuogą užpakalį. Paskui 
teta įkišdavo ranką jam tarp kojų ir nulenkdavo penį į unitazą. Sė- 
dint jai ant kelių, šlapintis Rahului toli gražu nebuvo lengva. 

- Tik nepračiurkšk pro šalį, - kuždėdavo ji į ausį. - Tikiuosi, 
saugaisi“ 

Rahulas stengdavosi šlapintis kaip įmanydamas atsargiau. Kai 
pagaliau nusišlapindavo, tetulė Promila apšluostydavo jo penį tua- 
letinio popieriaus skiaute. Paskui dar apčiupinėdavo nuoga ranka. 

— Reikia įsitikinti, kad neliko nė lašelio, mielasis, - sakydavo 
jam Promila. Ir nepaleisdavo penio tol, kol šis sukietėdavo. 

— Koks tu jau didelis berniukas, - sukuždėdavo. 

Paskui abu drauge plaudavosi rankas. 

— Karštas vanduo - pernelyg karštas, nusiplikysi, - perspėdavo 
tetulė Promila. Juodu stovėdavo greta prie neskoningai išgražin- 
tos plautuvės. Čiaupas buvo tik vienas - dramblio galvos pavidalo. 
Vanduo plačia srove tekėdavo iš dramblio straublio. Pakėlus aukš- 
tyn vieną iltį bėgdavo karštas vanduo, kitą - šaltas. 

— Leisk tik šaltą vandenį, mielasis, - liepdavo tetulė Promila. 

Jis atsukdavo ir užsukdavo vandenį jiems abiem - pakeldavo 
vieną iltį, paleisdavo šaltą vandenį, vėl nuleisdavo iltį; visada tik tą 
vieną iltį. 

— Niekada neužmiršk nusiplauti rankų, mielasis, - kartodavo 
tetulė Promila. 

— Gerai, tetule, - atsakydavo Rahulas. Jo galva, šalto vandens 
pomėgis atspindėjo tetulės amžių; reikia manyti, ji dar prisiminė 
laikus, kai karšto vandens išvis nebuvo. 

Kai jis sulaukė aštuonerių ar devynerių, o gal ir visų dešimties, 
Promila nusiuntė jį pasirodyti daktarui Laudžiui Daruvalai. Jai kėlė 
nerimą, jos žodžiais tariant, nepaaiškinama Rahulo beplaukystė. 
Bent jau šitaip ji tvirtino gydytojui. Prisimindamas tai iš šiokios to- 
kios laiko perspektyvos, Rahulas suvokė nuvylęs tetą - ir ne kartą. 
Suprato Rahulas ir tai, kad nusivylimo būta seksualinio; vadinamoji 
jo beplaukystė - niekuo dėta. Tačiau Promila Rai juk negalėjo skųstis 
pernelyg menkais pernelyg trumpam sustandėjančio sūnėno penio 
gabaritais - tik jau ne daktarui Laudžiui Daruvalai! Tad atsakymo į 
klausimą, ar Rahulas - tikrai impotentas, teko palaukti, kol jam suė- 
jo dvylika ar trylika; vaikiną tuomet jau tyrė senasis daktaras Tata. 

Vertindamas anuometinius įvykius iš tos pačios laiko perspek- 
tyvos, Rahulas suprato, kad tetulei užvis labiausiai rūpėjo sužinoti, 
ar jis - išties impotentas, ar jam tiesiog nesistoja su ja. Aišku, dak- 
tarui Tatai ji nė puse lūpų neprasitarė pati su Rahulu ne kartą pa- 
tyrusi seksualinį nusivylimą. Leido suprasti, neva sunerimęs pats 
Rahulas, nes kartą, sugulęs su prostitute, nesugebėjo išlaikyti erek- 
cijos. Tačiau daktaro Tatos atsakymas tetulę Promilą irgi nuvylė. 

— Gal ne tą prostitutę pasirinko, - pasakė senasis daktaras Tata. 

Po daugelio metų, vos pagalvojęs apie tetulę Promilą, Rahulas 
prisimindavo būtent tai. Gal ir tikrai prostitutė buvo ne ta, saky- 
davo jis sau. Galbūt jis iš tikrųjų niekada nė nebuvo impotentas. 
Kad ir kaip būtų, dabar jis - moteris, tad argi svarbu? Jis nuošir- 
džiai mylėjo tetulę Promilą. O plaudamasis rankas Rahulas visada 
prisimindavo dramblį su viena pakelta iltimi. Tačiau pats mieliau 
mazgodavosi rankas karštu vandeniu. 


Bevaikė pora ieško Rahulo 


Tegul ir pavėluotas toks įvertinimas, bet reikia pripažinti: įspūdin- 
ga, kaip komisaro pavaduotojas Patelis išgliaudė Rahulo sąsajas su 
šeimos pinigais Indijoje. Detektyvas numanė, kad nedažnus, bet 
periodiškus žudiko apsilankymus Bombėjuje galima paaiškinti ko- 
kio nors pasiturinčio giminaičio buvimu. Ištisus penkiolika metų 

visos aukos, papuoštos akį merkiančiu drambliu, buvo prostitutės 
iš Kamatipuros arba Granto kelio bei Folklando kelio viešnamių. 
Žudikas visada darbuodavosi cikliškai: per dvi ar tris savaites nu- 
galabydavo dvi ar tris prostitutes, paskui - devynių mėnesių ar net 
visų metų pertrauka. Karščiausiais mėnesiais žmogžudysčių ne- 
užfiksuota, taip pat lietinguoju laikotarpiu ir prieš pat jį; žudikas 
rinkdavosi tokį metų laiką, kai laikosi patys nuosaikiausi orai. Tik 
pirmosios dvi aukos, Goa, krito per pačius karščius. 

Detektyvas Patelis ieškojo, bet jokiame kitame Indijos mieste 
nerado net užuominų apie žmogžudysčių aukas su drambliu ant 
pilvo; ši aplinkybė pakišo jam išvadą, kad žudikas veikiausiai gy- 
venąs užsienyje. Nebuvo sunku išsiaiškinti, kad panašių žmogžu- 
dysčių, tiesa, nedaug, užregistruota Londone; žudikas neapsiribojo 
vien indų bendruomene, bet aukos ir ten visuomet būdavo prosti- 
tutės - arba studentės, bet paprastai su meniniu polėkiu, mėgstan- 
čios bohemišką ar šiaip laisvą gyvenimo būdą. Kuo geriau komisa- 
ro pavaduotojas pažino žudiko asmenybę ir kuo karščiau mylėjo 
Nensę, tuo labiau suvokė, kaip jai pasisekė, kad liko gyva. 

Savo ruožtu Nensė, laikui bėgant, vis mažiau priminė sėkmės 
lydimą moterį. Dirbtiniame fale paslėptos Vokietijos markės - ir 
dar tokia įspūdinga suma, kad iš pat pradžių tiek Nensė, tiek jauna- 
sis inspektorius Patelis pasijuto gana laisvai, - buvo pirmoji kliau- 
tis, dėl kurios abu, ir Nensė, ir Patelis - pradėjo jaustis susitepę. 
Tas lobis beveik nesumenko, kai Nensė paėmė mažytę dalelę - tiek, 
kiek kadaise buvo pavogusi iš parduotuvės, - ir nusiuntė tėvams, 
prašydama grąžinti skolą. Tai, jos manymu, buvo pats geriausias 
būdas ištrinti praeitį. Tačiau ketinimų tyrumą aptemdė neseniai 
užgimęs poreikis trūks plyš siekti teisybės. Taip, pinigai buvo skirti 
grąžinti parduotuvės savininkui, bet Nensė neatsispyrė pagundai 
drauge su jais pasiųsti tėvams ir sąrašą vyrų (iš pašaro ir grūdų 
skyriaus), kurie vertė ją jaustis paskutine pašlemėke. Jei tėvai pa- 
norėsią atlyginti parduotuvei nuostolius net ir žinodami, kas ten 
nutiko jų dukteriai, tai būsiąs jy sprendimas. 

Šitaip ji tėvams ant pečių užvertė moralinę dilemą, ir šio 
gesto poveikis buvo visai ne toks, kokio pageidavo Nensė. Net- 

gi priešingas. Ištrinti praeities Nensei nepavyko, užtat atgaivino 
ją tėvams: ištisus dvidešimt metų (iki pat savo mirties) tėvai pa- 
reigingai aprašinėjo jai savo kančias Ajovoje ir visąlaik meldė ją 
grįžti „namo, bet patys kategoriškai atsisakydavo atvažiuoti jos 
aplankyti. Nensė taip niekad ir nesužinojo, kaip jie pasielgė su jos 
nusiųstais pinigais. 

Savo ruožtu inspektorius Patelis ir pats atsignybo trupinėlį - pa- 
sėmė tokį pat menką lašą iš Diterio Vokietijos markių jūros; iki tol 
toks doras policininkas pirmą ir paskutinį kartą gyvenime ryžosi 
duoti kyšį. Tai buvo įprasta ir neišvengiama suma, norint sulaukti 
paaukštinimo, norint, kad paskirtų į pelningesnes pareigas, be to, 
dar reikėtų nepamiršti, kad Vidžajas Patelis nebuvo maharaštrietis. 
O išeiviui iš Gudžarato buvo būtina „sutepti ratus“, jeigu norėjo 
sėkmingai pervažiuoti iš Kolabos nuovados į kriminalinių nusikal- 
timų skyrių šalia Kraufordo prekyvietės ir iš inspektoriaus pareigų 
peršokti į komisaro pavaduotojo kėdę. Bet metams bėgant, ir dar 
dėl to, kad taip ir nepavyko aptikti Rahulo, šitas kyšis tapo tikra 
rakštimi, giliai įsiskverbusia į trapią komisaro pavaduotojo savi- 
garbą. Negelbėjo net tai, kad suma buvo gana kukli, tikrai ne krūva 
pinigų, be to, priešingai nei visokiuose siutinančiuose pramanuo- 
se, pavyzdžiui, Inspektoriaus Dharo filmuose, Bombėjaus policijos 
pajėgose negalėjai nė svajoti kiek daugiau palypėti karjeros laiptais, 
šiek tiek nepatepęs reikiamų asmenų. 

Taigi, nors Nensė ir detektyvas išgyveno gražią meilės istoriją, 
laimingi nebuvo. Ir ne vien dėl to, kad anaiptol ne visada malonus 
tarnavimas teisingumui tapo darbu, ir ne vien dėl to, kad Rahulas 
išnešė kudašių nenubaustas. Ponas ir ponia Pateliai buvo tvirtai įsi- 
tikinę, kad juos pačius baudžia galingesnės jėgos iš aukščiau - mat 
Nensė buvo nevaisinga, ir jie ištisą dešimtmetį aiškinosi to priežas- 
tį, o dar vieną dešimtmetį iš pradžių mėgino įsivaikinti kūdikį, bet 
galiausiai po ilgų svarstymų atsisakė to sumanymo. 

Tuos pirmuosius dešimt metų, kol darė viską, kas įmanoma, 
kad Nensė pastotų, tiek Nensė, tiek jaunasis Patelis (ji vadino jį 
vardu, Vidžaju) tikėjo esą baudžiami už tai, kad prikišo nagus prie 
nelemtųjų Vokietijos markių. Nensei visiškai išrūko iš galvos, kad, 

vos grįžus į Bombėjų su visu dirbtiniu falu, ją kurį laiką kamavo 
kažkoks neaiškus negalavimas. Ne itin stiprus peršulys šlaplėje, 
protarpiais makšties išskyromis sutepti apatiniai - tai buvo prie- 
žastys, dėl kurių Nensė vengė pradėti lytinius santykius su Vidžaju 
Pateliu. Simptomai nebuvo labai ryškūs, be to, juos šiek tiek užgožė 
panašūs cistito (šlapimo pūslės uždegimo) ir šlapimo takų infekci- 
jos požymiai. Nensė nenorėjo net pagalvoti, kad Diteris galėjo ap- 
dovanoti ją kokia venerine liga, bet nejučia prisimindavo viešnamį 
Kamatipuroje, prisimindavo ir kaip familiariai Diteris šnekučiavo- 
si su madam, o tai buvo pakankama priežastis sunerimti. 

Negana to, tuo metu Nensei buvo jau visiškai aišku, kad jųdvie- 
jų su jaunuoju Pateliu ryšys virsta meile; taigi, savaime supranta- 
ma, ji negalėjo prašyti jo rekomenduoti tinkamą gydytoją. Užtat 
sučiurusiame kelionių vadove, kurį Nensė ištikimai saugojo, pa- 
vyko aptikti apsiplovimo receptą, jei bėda ištiktų kelyje; bet ji ap- 
siriko skaičiuodama proporcijas ir šliūkštelėjo per daug acto, tad 
baigėsi tuo, kad silpnas peršėjimas virto beveik nepakeliamu. Gerą 
savaitę kelnaitės susitepdavo dar ryškesne geltona dėme, bet Nensė 
manė, kad dėl to reikėtų kaltinti negrabiai sukurptą naminį prepa- 
ratą. Prieš pat mėnesines pilvo apačią ėmė raižyti stiprūs skausmai, 
o pačios mėnesinės buvo kaip niekad gausios; pilvo dieglius buvo 
sunku ištverti, kartais ją netgi krėsdavo šaltis. Nensė pagalvojo, kad 
galbūt kūnas bando atsikratyti gimdoje esančios priemonės nuo 
nėštumo. Bet paskui ji visiškai pasveiko ir prisiminė apie tai tik 
po dešimties metų, kai drauge su vyru sėdėjo madingo privataus 
venerologo kabinete ir su Vidžajo pagalba pildė smulkią anketą; tai 
buvo nevaisingumo tyrimų dalis. 

Štai kas iš tikrųjų atsitiko. Diteris perdavė jai gonorėjos užkra- 
tą, kurį pats pasigavo stačiomis patvarkydamas trylikametę pros- 
titutę ano Kamatipuros viešnamio koridoriuje. Madam tada jam 
aiškino, esą nelikę nė vieno laisvo kambarėlio su čiužiniu ar lova, 
bet tai buvo netiesa; iš tikrųjų jaunoji prostitutė dulkintis stovė- 
dama pageidavo pati, mat jai gonorėja komplikavosi ir uždegimas 
apėmė dubens organus. Išsivystė vadinamasis sietyno simptomas, 
tai reiškė, kad, gimdos kakleliui judant aukštyn ir žemyn, skausmas 

persimeta į kiaušides bei kiaušintakius; trumpiau tariant, pilvą my- 
giantis vyro svoris sukeldavo jai nežmonišką skausmą. Dulkintis 
stovint buvo lengviau. 

Diteris, kaip tikras jaunas ir itin pedantiškas vokietis, dar prieš 
išeidamas iš viešnamio susileido penicilino dozę; bičiulis medi- 
cinos studentas kadaise buvo jam sakęs, kad šitai patikimai su- 
naikina sifilio užkratą inkubaciniu periodu. Deja, injekcija buvo 
visiškai neveiksminga kovojant su Neisseria gonorrhea - bakterija, 
dėl gaminamo fermento visiškai atsparia penicilinui. Niekas ne- 
buvo Diterio perspėjęs, kad ši bakterijų padermė ypač paplitusi 
atogrąžose. Nepraėjus nė savaitei po kontakto su prostitute, Dite- 
ris buvo nužudytas; jis spėjo pajusti tik pačius pirmuosius, silpnus 
ligos požymius. 

Nensė itin aštrių ligos simptomų irgi nejuto, o paskui savaime 
pasveiko, bet vis dėlto užkratas iš gimdos kaklelio spėjo išplisti į 
kiaušintakius bei gimdos gleivinę ir ši surandėjo. Kai venerologas 
ponui ir poniai Pateliams paaiškino, kad tai ir esanti Nensės nevai- 
singumo priežastis, pritrenkti sutuoktiniai tiesiog neteko galvos. 
Jie iškart tvirtai įtikėjo, kad bjauri Diterio liga - pasiekusi netgi iš 
hipių kapo - yra lemiamas iš aukščiau jiems skirtos bausmės įro- 
dymas. Jiems nė už ką nereikėję imti nė pfenigio iš tų dirbtiniame 
fale paslėptų juodų Vokietijos markių. 

Vėliau jie mėgino įsivaikinti kūdikį ir patyrė visus vargus, ku- 
rių neišvengia daugelis būsimųjų įtėvių. Geresnės įvaikinimo agen- 
tūros, tos, kurios saugojo visus įrašus apie nėštumą ir biologinės 
motinos sveikatos būklės duomenis, buvo nusiteikusios ne itin 
palankiai dėl mišrios jų santuokos. Savaime tai veikiausiai nebūtų 
atbaidę Patelių nuo įvaikinimo, bet žeminančių apklausų laikotar- 
pis gerokai pailgėjo, ir šiaip jau klampus visokiausių pažymų pažy- 
mėlių liūnas pagilėjo. Taigi, kol laukė nesulaukė leidimo, abu - iš 
pradžių Nensė, o paskui ir Vidžajas - prasitarė apie šiokias tokias 
abejones: abu baiminosi nusivilsią, priėmę į šeimą svetimą vaiką, 
tuo labiau kad taip ilgai tikėjosi susilauksią savų. Jei būtų turėję ga- 
limybę pasiimti kūdikį greitai, tikriausiai būtų pamilę jį anksčiau, 
nei išvešėjo abejonės, bet laukti teko nežmoniškai ilgai, ir galiau- 

siai jie tiesiog pabūgo. Tiesa, net neabejojo, kad ir įvaikintą kūdikį 
karštai mylėtų, bet išsigando, kad juos lydintis prakeiksmas kris ir 
ant vaiko, pasmerks jį kokiai nors siaubingai lemčiai. 

Juodu nedovanotinai suklydo. Ir dabar tenka už klaidą mokėti. 
Tik to betrūko, kad už jų klaidą reikėtų mokėti dar ir vaikui - šito jie 
negalėjo leisti. Taigi galiausiai Pateliai susitaikė su tuo, kad niekad 
neturės vaikų. Kadangi beveik penkiolika metų tikėjosi susilauksią 
kūdikio, šis susitaikymas nepraėjo be pasekmių. Sąmoningą nuo- 
lankumą likimui atspindėjo smulkmenos: jųdviejų eisena, pastebi- 
mai apatiški judesiai, kai keldavo prie lūpų vieną iš daugybės arba- 
tos puodelių ar stiklinių. Daugmaž tuo metu Nensė pradėjo dirbti: 
iš pradžių vienoje iš anų taip uoliai ją kamantinėjusių įvaikinimo 
agentūrų, o paskui įsidarbino savanore našlaičių prieglaudoje. Bet 
tokiame darbe ji negalėjo ištverti ilgai - pernelyg skausmingai pri- 
simindavo kūdikį, kurį pametė Teksase. 

Ir dar maždaug po tų pačių penkiolikos metų detektyvui Pate- 
liui pradėjo atrodyti, kad Rahulas, ko gero, bus grįžęs į Bombėjų, 
šįsyk - jau visam laikui. Dabar žmogžudystės pasiskirstė maždaug 
vienodai per visus kalendorinius metus, užtat Londone tokių ne- 
bepasitaikydavo. O atsitiko štai kas: Rahulo teta Promila galų gale 
numirė, ir jos valda senajame Ridž Roude - neminint įspūdingo 
piniginio palikimo, kurį ji užrašė savo vienintelei dukterėčiai, - ati- 
teko jos bendravardei, kuri andai vadinosi Rahulu. Jis buvo Promi- 
los paveldėtojas - arba, jei laikysimės anatominio tikslumo, ji buvo 
Promilos paveldėtoja. Be to, naujajai Promilai neteko ilgai laukti 
kvietimo tapti tikrąja Dakvorto klubo nare: apdairi tetulė kadai 
buvo parašiusi prašymą dukterėčios vardu - netgi anksčiau, nei 
oficialiai įsitaisė dukterėčią. 

Toji dukterėčia į visuomenės sluoksnius, kuriuos jai atvėrė 
Dakvorto klubas, žengė lėtai, atsargiai; ji nesiskubino pasirodyti 
visiems. Kai kuriems su ja susidūrusiems dakvortiečiams padarė 
šiek tiek netašytos įspūdį - ir kone visi dakvortiečiai sutarė, kad, 
nors jaunystėje, reikia manyti, buvusi pribloškianti gražuolė, da- 
bar ji jau gerokai įžengusi į tą amžių, kuris vadinamas vidutiniu... 
ypač atsižvelgiant į tai, kad niekada nebuvo ištekėjusi. Tai kone vi- 

siems pasirodė keista, bet deramai išnarstyti keistenybės klubo na- 
riai nespėjo: naujoji Promila Rai ėmė ir susižadėjo - svaiginančiu 
greičiu, ypač jei prisiminsime, kad niekas jos beveik nepažinojo. 
Laimingasis jaunikis irgi buvo Dakvorto klubo narys, senstelėjęs 
džentelmenas, ir dar toks turtingas, kad sklido paskalos, jog greta 
jo dvaro senajame Ridž Roude velionės Promilos būstas atrodytų 
kaip kokio prasčioko troba. Nenuostabu, kad vestuvės buvo iškel- 
tos Dakvorto klube, tik labai gaila, kad daktaras Daruvala tuo metu 
buvo Toronte, mat jis - o jeigu ir ne jis, tai Julija tikrai - būtų atpa- 
žinęs šitą naująją Promilą, kuri visiškai sėkmingai prisistatė esanti 
senosios Promilos dukterėčia. 

Kai Daruvalos ir Inspektorius Dharas vėl atvyko į Bombėjų, 
naujoji Promila Rai jau buvo vadinama tik vyro pavarde - tiksliau, 
turėjo dar ir pravardę, bet į akis šitaip niekas jos nevadindavo. Ra- 
hulas, pavirtęs Promila, pastaruoju metu tapo dar ir gražiąja ponia 
Dogar, kaip į ją paprastai kreipdavosi senasis ponas Setna. 

Na taip, žinoma, ankstesnysis Rahulas dabar buvo ne kas ki- 
tas kaip antroji ponia Dogar, o daktaras Daruvala kaskart, kai tik 
skausmas perverdavo šonkaulius, kur ji įsirėžė į jį Dakvorto klubo 
vestibiulyje, imdavosi bergždžiai naršyti užmaršias savo smegenis, 
ieškodamas kadai užgesusios kino žvaigždės, kurią būtų matęs kaž- 
kurioje iš daugybę kartų peržiūrėtų vaizdajuosčių su mėgstamiau- 
sių filmų įrašais. Tačiau ten Farokas jos niekada neras. Rahulas ne- 
lindėjo pasislėpęs senuose filmuose. 


Policija žino, kad filmas nekaltas 


Vos komisaro pavaduotojas Patelis spėjo nuspręsti, kad rasti Ra- 
hulo jam nelemta, Bombėjaus kino teatruose pasirodė naujas ir, 
kaip reikėjo tikėtis, klaikus Inspektoriaus Dharo filmas. Tikras po- 
licininkas nėmaž netroško kęsti naujų įžeidimų, bet, vos išgirdęs, 
apie ką tasai „Inspektorius Dharas ir narvinių žudikas, komisaro 


w-- so 


drauge su Nense. Negalėjo būti nė menkiausios abejonės, iš kur 

filmo kūrėjas traukė tą dramblio piešinėlį. Nensė buvo tvirtai įsiti- 
kinusi, kad žino, kas sugalvojo tą nerūpestingą dramblį panaudoti 
filme. Neįmanoma, kad du skirtingi protai įsivaizduotų negyvos 
moters bambą kaip primerktą akį, ir netgi dramblys filme buvo iš- 
kėlęs vieną iltį - beje, visada tą pačią. O dar vanduo, trykštantis iš 
straublio, - kam šitoks dalykas gali šauti į galvą? Į šitą klausimą 
Nensė ieškojo atsakymo ištisus dvidešimt metų. Tokį dalyką galėtų 
sugalvoti nebent vaikas, kartą pasakė jai komisaro pavaduotojas. 

Žiniasklaidai apie tokias detales policija niekad nė neužsimi- 
nė; pareigūnai nelabai mėgo viešinti tiriamų bylų smulkmenas, 
taigi visuomenė net nežinojo, kad išvis esama tokio serijinio Žu- 
diko - piešėjo. Prostitutės žudomos gana dažnai. Tad kuriems ga- 
lams išskirti vieną nedorėlį ir leisti spaudai sukurti iš jo sensaciją? 
Taigi policija, o ypač detektyvas Patelis, kuo puikiausiai žinojo, kad 
žudikas, paliekantis piešinukus ant aukų pilvų, pasirodė gerokai 
anksčiau, nei į ekranus išėjo kažin kieno išgalvotas „Inspektorius 
Dharas ir narvinių žudikas“. Filmas tik atkreipė visuomenės dė- 
mesį į tikras žmogžudystes. O žiniasklaida nedelsdama klaidingai 
suvertė filmui visą kaltę. 

Būtent komisaro pavaduotojo Patelio siūlymu ši klaidinga in- 
formacija nebuvo paneigta; komisaro pavaduotojui magėjo suži- 
vas laikėsi nuomonės, kad jeigu jau žmona atpažino Inspektoriaus 
Dharo įkvėpimo šaltinį, tai tikrasis žudikas jį irgi atpažins. Pono 
Lalo nužudymas ir ypač tas nepaprastai įdomus dviejų rupijų ban- 
knotas jo burnoje aiškiai bylojo, kad komisaro pavaduotojas nesu- 
klydo. Rahulas, reikia manyti, matė filmą - žinoma, jei atmesime 
tikimybę, kad Rahulas galėjo ir parašyti scenarijų. 

Detektyvą suglumino kitkas: kodėl raštelis skelbė, kad JEIGU 
DHARAS LIKS NARYS, ŽUS IR DAUGIAU NARIŲ? Jeigu jau 
Nensei užteko proto susigaudyti, kad apžiūrėti išgražintą Betės 
kūną galėjo tiktai gydytojas, tai Rahulas tikrai turėjo susiprotėti, 
kad savo akimis jo meno kūrinį matė anaiptol ne pats Dharas. Vie- 
nintelis įmanomas kandidatas ir buvo gydytojas, dažnai bendrau- 
jantis su Dharu. 

Tai, apie ką detektyvas Patelis ketino pasikalbėti su daktaru Da- 
ruvala be liudininkų, buvo gana paprasta - detektyvas norėjo, kad 
gydytojas patvirtintų Nensės versiją: tikrasis Dharo kūrėjas esąs jis, 
be to, jis savo akimis matęs piešinėlį ant Betės pilvo. Tačiau komisa- 
ro pavaduotojas norėjo daktarą Daruvalą dar ir perspėti. ...ŽUS IR 
DAUGIAU NARIŲ... Juk tai gali reikšti, kad kitas Rahulo taikinys 
būsiąs pats gydytojas. Detektyvo Patelio ir Nensės nuomonė sutapo: 
labiau tikėtina, kad pavojus gresia Farokui, o ne pačiam Dharui. 

Tokias sudėtingas žinias, ir dar telefonu, policininkui ilgai tru- 
ko iškloti, o gydytojui - suvokti. Kadangi Nensė perdavė ragelį vy- 
rui, detektyvas Patelis, kalbėdamasis su Faroku, net neužsiminė, 
kad tikrasis žudikas yra transvestitas ar netgi beveik tikra moteris. 
Deja, nebuvo paminėtas ir Rahulo vardas. Vyrai tik susitarė, kad 
daktaras Daruvala užsuksiąs į kriminalinių nusikaltimų skyrių ir 
komisaro pavaduotojas parodysiąs jam ant nužudytų moterų pil- 
vų nupieštų dramblių nuotraukas - policijai reikią patvirtinimo. Ir 
dar detektyvas Patelis perspėjo gydytoją, kad tiek jam, tiek Dharui 
reikėtų laikytis ypatingo atsargumo. Regis, „Inspektorius Dharas ir 
narvinių žudikas“ išties bus išprovokavęs tikrąjį žudiką - tiesa, ne 
visai taip, kaip manė visuomenė ir armija įsiutusių prostitučių. 


Žvilgsnis į dvi sutuoktinių poras tą valandą, 
kai jos labiausiai pažeidžiamos 


Vos padėjęs ragelį, daktaras Daruvala, vis dar baisiausiai susijau- 
dinęs, nuskubėjo prie pietų stalo. Rupa nedelsdama atsiprašė dėl 
beviltiškai suvirusios avienos - toks buvo jos būdas pranešti, kad 
dėl ištižusių mėsgalių, plūduriuojančių jos mėgstamajame dalio 
garnyre, kaltas vien gydytojas, ir tai, žinoma, buvo tiesa. Paskui 
Dharas pasiteiravo gydytojo, ar jau perskaitęs paskutinius gerbė- 
jų - nekentėjų laiškus; Farokas jų net neperžvelgė. Gaila, tarė Džo- 
nas D., juk tikriausiai tai jau paskutinė porcija neapykantos laiškų, 
rašytų persiutusių prostitučių. Mat Balradžas Gupta, filmų režisie- 
rius, pranešęs Džonui D., kad naujasis Inspektoriaus Dharo filmas 

(„Inspektorius Dharas ir Tylos Bokštai ') į ekranus išeinąs jau rytoj. 
Paskui Džonas D. ironiškai pridūrė, kad dabar reikėsią laukti šūs- 
nies neapykantos pritvinkusių laiškų iš visų įžeistų parsų. 

- Jau rytoj! - sušuko daktaras Daruvala. 

— Na, tiesą sakant, jau šiąnakt, tuojau po vidurnakčio, - patiks- 
lino Dharas. 

Daktarui Daruvalai tai neturėjo būti naujiena. Kai tik jam pa- 
skambindavo Balradžas Gupta ir pasakydavo norįs pasitarti dėl to, 
ką ketinąs daryti, visada reikšdavo, kad režisierius tai jau padaręs. 

— Pakaks tų niekų! - tarė Farokas žmonai ir Džonui D. Paskui 
giliai įkvėpė ir išklojo viską, ką jam sakė komisaro pavaduotojas 
Patelis. 

Julija paklausė tik tiek: 

— Kiek šitas žudikas sugebėjo apžioti... kiek iš viso yra aukų? 

- Šešiasdešimt devynios, - atsakė daktaras Daruvala, ir Julijos 
aiktelėjimas nustebino kur kas mažiau nei tokiomis aplinkybėmis 
visai nederama Džono D. ramybė. 

- Ar ponas Lalas priskaičiuotas? - paklausė Dharas. 

- Ponas Lalas būtų septyniasdešimtas - jei tik jis iš tikrųjų kuo 
nors susijęs, - atsakė Farokas. 

— Aišku, kad susijęs, - užtikrino Inspektorius Dharas ir tuo 
kaip paprastai suerzino daktarą Daruvalą. Na štai, ir vėl jo pra- 
manytas personažas kalba solidžiai, autoritetingai. Tačiau Farokas 
taip ir nesuvokė, kad Džonas D. - patyręs ir net talentingas ak- 
torius. Dharas sąžiningai rengėsi vaidmeniui, analizavo persona- 
žo charakterį ir nemaža detalių perėmė pats; apdovanotas įgimta 
nuojauta, jis tapo visai neblogu detektyvu - daktaras Daruvala tik 
sukūrė asmenybės bruožus. Farokui jo personažas Dharas buvo 
išgalvotas nuo pradžios iki galo, jis beveik neprisiminė, kokius po- 
licijos darbo aspektus tyrinėjo rašydamas vieną ar kitą scenarijų. 
Dharas, kita vertus, retai kada užmiršdavo tiek tokias subtilybes, 
tiek ne itin originalias replikas, tariamas personažo lūpomis. Dak- 
taras Daruvala kaip scenaristas geriausiu atveju buvo gabus mė- 
gėjas, tačiau Inspektorius Dharas buvo kur kas panašesnis į tikrą 
pinigą, nei numanė pats ar jo kūrėjas. 

- Gal ir aš galėsiu eiti su tavim pasižiūrėti tų nuotraukų? - pa- 
klausė Dharas savo autoriaus. 

— Man regis, komisaro pavaduotojas norėjo parodyti jas man 
vienam, - atsakė gydytojas. 

— Norėčiau jas pamatyti, Farokai, - neatlyžo Džonas D. 

- Jeigu jis nori - tegul ir pasižiūri! - neištvėrė Julija. 

— Nežinau, ar policija jam leistų... - dar prasižiojo daktaras Da- 
ruvala, bet Inspektorius Dharas tik atsainiai mostelėjo ranka - toks 
iki skausmo pažįstamas judesys, tobula paniekos išraiška. Farokas 
pajuto, kaip iš visų pusių artyn šliaužia nuovargis - tarsi kokie seni 
draugai ir šeimos nariai, besitelkiantys aplink jį, gulintį įsivaizduo- 
jamame ligos patale. 

Kai Džonas D. nuėjo į balkoną miegoti, Julija kaipmat pakeitė 
temą - Farokas net nespėjo apsivilkti pižamos. 

— Taip ir nepasakei jam! - užsipuolė vyrą. 

- Ak, tik nepradėk vėl taršyti visos tos dvynių kebeknės, - pasi- 
šiaušė jis. - Kodėl manai, kad tai visų svarbiausia? Ypač dabar? 

— Manau, Džonui D. brolio dvynio pasirodymas iš tiesų gali 
būti svarbiausia, - ryžtingai atrėžė Julija. Palikusi vyrą miegamaja- 
me vieną, nudrožė į vonią. Paskui, kai pats išlindo iš vonios, Faro- 
kas išvydo, kad Julija jau miega - ar bent apsimeta mieganti. 

Pirmiausia jis mėgino įsitaisyti ant šono - paprastai miegoti ant 
šono jam būdavo patogiausia. Bet šįsyk atsigulęs taip, kaip įpratęs, 
pernelyg juto maudžiančius šonkaulius; kai apsivertė kniūbsčias, 
skausmas tik dar labiau sustiprėjo. Išsitiesęs ant nugaros - nors mė- 
ginti šitaip užmigti buvo bergždžios pastangos, be to, aukštielnin- 
kas jis knarkdavo - Farokas suskato raustis įjaudrintose smegenyse 
ieškodamas tikslaus vaizdinio - kino aktorės veido: nėmaž neabe- 
jojo, kad ponia Dogar, į kurią taip begėdiškai spoksojo, primena 
jam kažkokią aktorę. Vis dėlto jis ėmė snūsti. Nuo lūpų vienas po 
kito sprūdo aktorių vardai. Jis regėjo putnias Nilam lūpas, paskui — 
dailią Rekhos burną, pagalvojo apie Šridevi, apie išdykėlišką jos 
šypseną, apmąstė ir kiekvieną Sonu Valijos išvaizdos detalę. Paskui 
pusiaumiga tarė sau: ne, ne... Aktorė - tikrai ne nūdienos, gal net 
ne indė. Galbūt Dženifer Džouns? Ida Lupino? Rita Moreno? Do- 

rotė Lamur? Ne, ne... ir kas jam lenda į galvą? Tos, kurią jis bando 
prisiminti, grožis kažkoks nuožmus, ne toks saldus kaip visų šitų. 
Nedaug trūko, ir šis atradimas būtų jį pažadinęs. Jeigu tuo pat metu 
iš miego jį būtų bloškęs ir iškalbingas šonkaulio dūris, tikriausiai 
būtų prisiminęs. Bet, nors ir tokiu vėlyvu metu, sužinoti gydytojui 
buvo dar per anksti. 

Tą pačią vėlyvą valandą kitų dviejų sutuoktinių - pono ir po- 
nios Patelių - lovoje kalbama buvo daugiau. Nensė verkė; kaip 
dažnai atsitikdavo, liejo sielvarto ir nusivylimo ašaras. Komisaro 
pavaduotojas - taip irgi būdavo dažnai - mėgino ją guosti. 

Nensė staiga prisiminė, kas jai atsitiko praėjus maždaug dviem 
savaitėms po to, kai išnyko paskutiniai gonorėjos simptomai. Ją visą 
išbėrė siaubingais raudonais, nepakenčiamai niežinčiais spuogais. 
Nensė išsyk pamanė, kad tai naujas etapas kažkokios venerinės 
bjaurasties, kuria ją apdovanojo Diteris. Negana to, šitos bėdos ji 
jau niekaip negalėjo nuslėpti nuo savo mylimo policininko; jauna- 
sis inspektorius Patelis nieko nelaukdamas nuvežė ją pas gydytoją. 
Šis ir pasakė, esą ji prisigėrusi per daug piliulių nuo maliarijos ir jos 
sukėlusios alerginę reakciją. Bet kaip ji anuomet buvo išsigandusi! 
Ir tik dabar prisiminė ožkas. 

Visus tuos metus ji vis pagalvodavo apie viešnamių ožkas, bet ne- 
beprisiminė iš pat pradžių bijojusi, kad galbūt nuo kokio nors ožkų 
užkrato ją išbėrė tokiais siaubingais spuogais ir šitaip kamuoja ne- 
pakenčiamas niežulys. Iš visų jos baimių ši buvo pati kraupiausia. O 
paskui, nors ištisus dvidešimt metų galvojo apie tuos viešnamius, apie 
ten išžudytas moteris, vyrai jai išrūko iš galvos - vyrai, kuriuos minė- 
jo Diteris, tie patys, kurie tvarkydavo ožkas. Galbūt ir Diteris patvarkė 
kokią ožką? Nenuostabu, kad ji bent jau stengėsi tai užmiršti. 

- Juk niekas tų ožkų netvarko, - ką tik pasakė jai Vidžajas. 

— Ką? - žioptelėjo Nensė. 

— Na, negaliu pasakyti, kaip yra Jungtinėse Valstijose, net neži- 
nau, kas dedasi kai kurių Indijos regionų kaimuose, bet Bombėjuje 
ožkų tikrai niekas nedulkina, - užtikrino ją vyras. 

- Ką? - pakartojo Nensė. - Diteris man sakė, kad jie dulkina 
ožkas. 

— Ką gi, tai netiesa, - atsakė detektyvas. - Tos ožkos - tiesiog 
numylėtinės, naminiai gyvuliukai. Žinoma, kai kurios melžiamos. 
Bet pienas - tarytum koks priedas, manau, vaikams. Šiaip jos lai- 
komos kaip gyvuliukai, tiesiog gyvuliukai. 

— Ak, Vidžajau! - Nensė vėl apsipylė ašaromis. Jam teko ją tvir- 
tai apkabinti. - Ak, Diteris man pamelavo! - sriūbavo ji. - Primela- 
vo, ir tiek... o aš šitiek metų tuo tikėjau! O, tasai nuokruša! 

Šį žodį ji išrėkė taip aštriai, kad net šuo, knaisiojantis atliekas 
apačioje, skersgatvyje, pakėlė snukį nuo žemės ir kiauktelėjo. Ven- 
tiliatorius virš galvų bergždžiai bandė maišyti tvankų orą, regis, 
amžinai prisisunkusį užsikimšusių kanalizacijos vamzdžių tvaiko 
ir jūros kvapo, tiesa, jūra jų rajone buvo ne itin švari, tad ir jos 
kvapas ne itin gaivus. 

— Vadinasi, irgi melas! - suspiegė Nensė. 

Vidžajas nepaleido jos iš glėbio, nors apsikabinusius abu greitai 
išpildavo prakaitas. Ten, kur jie gyveno, oras net nejudėjo. 

Tos ožkos - tiesiog numylėtiniai gyvuliukai. Ir vis dėlto tai, ką 
leptelėjo Diteris, kamavo ją ištisus dvidešimt metų, kamavo taip 
smarkiai, kad kartais imdavo fiziškai pykinti. Karštis, nuolatinis 
kanalizacijos tvaikas ir dar faktas, kad Rahulas, nesvarbu, kas toks 
būtų, vis išlipa sausas iš balos, - su visu tuo Nensė susitaikė, bet 
susitaikė taip pat kaip ir su faktu, kad niekad neturės vaikų. O su 
šituo ji susitaikė labai lėtai, po kankinamai ilgo laikotarpio, kurį 
išgyveno kaip užsitęsusį, beviltišką pralaimėjimą. 


Ką pamato žemaugis 


Buvo vėlu. Tuo metu, kai Nensė išsiverkusi pagaliau užmigo, o dak- 
taras Daruvala prisnūdo taip ir nesumojęs, kad antroji ir gražioji 
ponia Dogar jam primena Rahulą, Vinodas namo iš „Šlapiojo ka- 
bareto“ vežė pono Gargo egzotiškų šokių šokėją. 

Ji buvo pusamžė maharaštrietė anglišku Miurielės vardu - tai 
nebuvo tikras jos vardas, tik sceninis slapyvardis. Miurielė buvo 
nusiminusi, nes į ją šokančią vienas iš nuolatinių „Šlapiojo kaba- 

reto“ lankytojų sviedęs apelsiną. „Šlapiajame kabarete“ renkasi vi- 
sokie šlykštynės, nutarė Miurielė. Bet, mąstė ji, ponas Gargas - vis 
tiek džentelmenas. Gargas išsyk perprato, kaip ji susikrimto dėl to 
sviesto apelsino, ir asmeniškai iškvietė Vinodo „prabangųjį taksi 
parvežti Miurielės namo. 

Nors Vinodas ir šlovino kilniaširdiškas pono Gargo pastangas 
gelbėti iš viešnamių pabėgusias mažametes prostitutes, džentel- 
menu žemaūgis tikrai nebūtų jo pavadinęs. Gal su ne pirmos jau- 
nystės damomis Gargas ir elgdavosi džentelmeniškai. Bet su mer- 
ginomis - kažin; Vinodas tuo smarkiai abejojo. Gal žemaūgis ir 
nevisiškai sutiko su daktaro Daruvalos įtarimais, bet tiek Vinodui, 
tiek Dipai kartą kitą teko susidurti su mažametėmis prostitutėmis, 
kurias, regis, reikėjo gelbėti nuo paties Gargo. Gelbėkite tą varg- 
šą vaiką, sakydavo ponas Gargas; išgelbėkite ją nuo manęs, galėjo 
reikšti tie jo žodžiai. 

Vinodo ir Dipos vaikų gelbėjimo operacijos tik nukentėtų, jei 
daktaras Daruvala imtų atvirai elgtis su Gargu kaip su nusikaltėliu. 
Dabar didžiausias rūpestis buvo ta naujoji pabėgėlė, galbūt būsimo- 
ji bekaulė mergaitė ar cirko akrobatė. Atrodė, kad su ponu Gargu 
ją siejo kur kas asmeniškesni santykiai, nei derėtų, ir ši aplinkybė 
toli gražu nebuvo palanki einant pasirodyti daktarui Daruvalai; gy- 
dytojas privalėjo paskelbti ją esant visiškai sveiką - kitaip Didysis 
Mėlynasis Nilas jos neims. 

Vinodas pastebėjo, kad pusamžė moteris sceniniu Miurielės 
slapyvardžiu spėjo užsnūsti; miegojo ji su kažkokia rūgščia išraiš- 
ka, negražiai prasižiojusi, rankos ilsėjosi ant sultingų krūtų. Že- 
maūgiui šmėstelėjo mintis, kad, užuot žiūrėjęs į ją šokančią, tikrai 
verčiau jau sviestum apelsiną. Vis dėlto filantropiniai jo polinkiai 
siekė ir peržydėjusias striptizo šokėjas; jis sumažino greitį, nes ga- 
tvės buvo duobėtos - nėra ko žadinti vargšės moters, tegul pamiega 
iki namų. Miegodama Miurielė staiga susigūžė. Tikriausiai bando 
išsisukti nuo atlekiančių apelsinų, nusprendė žemaūgis. 

Kai išlaipino Miurielę, Vinodui buvo jau per vėlu kur nors va- 
žiuoti, nebent atgal į viešnamių kvartalą; visame Bombėjuje tik 
raudonųjų žibintų rajone kam nors galėjo prireikti taksi antrą va- 

landą nakties. Neilgai trukus į „Oberojų“ ir „Tadž Mahalą“ iš oro 
uosto pradės važiuoti užsienio svečiai, tačiau joks Europos ar Šiau- 
rės Amerikos keliautojas, ką tik išlipęs iš lėktuvo, neturės nė men- 
kiausio ūpo dar sukiotis po miestą. 

Vinodas nutarė palauksiąs, kol baigsis paskutinis numeris „Šla- 
piajame kabarete“ - galbūt dar kuri nors iš pono Gargo šokėjų pa- 
norės saugiai parvažiuoti namo. Vinodą stulbino tai, kad „Šlapia- 
sis kabaretas“ buvo pono Gargo namai - šis gyveno tame pačiame 
pastate. Žemaūgiui netilpo galvoj, kaip ten galima nakvoti. Jis nu- 
manė, kad kambarių esama antrame aukšte - virš tvaskančio baro, 
virš lipnių stalų ir nuolaidžios scenos. Vinodą net nupurtė pagal- 
vojus apie blausiai apšviestą barą ir ryškiai apšviestą sceną, apie 
prietemoje skendinčius staliukus, kur sėdėdavo vyrai - kai kurie 
masturbuodavosi, bet visus kitus „Šlapiajame kabarete“ tvyrančius 
kvapus stelbė šlapimo tvaikas. Kaip Gargas gali miegoti šitokioje 
skylėje, tegul ir viršum jos? 

Nors Vinodui nebuvo itin malonu trainiotis po viešnamių kvar- 
talą - kas nors galėjo pamanyti, kad jis veža užpakalinėje sėdynėje 
įsitaisiusį potencialų klientą, - žemaūgis nusprendė kol kas galįs 
apsieiti be miego. Vinodą žavėjo ta valanda, kai dauguma viešna- 
mių „persijungdavo: Kamatipuroje, Folklando kelyje ir Granto 
kelyje ateidavo toks paryčio metas, kai diduma viešnamių nebejį- 
sileisdavo kitų klientų, tik - visai nakčiai. Žemaūgio nuomone, tie 
vyrai turėjo būti kažkokie kitokie, galbūt puolę į neviltį. Kas kitas 
norėtų praleisti visą naktį su prostitute? 

Tą valandą Vinodas tapdavo dirglus ir itin budrus, tarytum 
baimindamasis - ypač klaidžiuose Kamatipuros skersgatviuose - 
išvysiąs kokią nors ne visai žmogišką būtybę žmogaus pavidalu. 
Kai pavargdavo, žemaūgis nusnūsdavo automobilyje; automobilis 
jam buvo labiau namai nei tikrieji namai, bent jau kai Dipa būda- 
vo išvažiavusi su cirku. O kai užgrauždavo nuobodulys, Vinodas 
lėtai važinėdavosi palei transvestitų viešnamius Folklando kelyje 
ir Granto kelyje. Vinodui patiko hidžros, tokios įžūliai begėdiškos, 
tokios užgaulios. Savo ruožtu hidžroms, regis, patiko žemaūgiai. 
Galbūt jos manė, kad tai žemaūgiai - gyva užgaulė. 

Vinodas žinojo, kad kai kurios hidžros jo vis dėlto nemėgsta - 
tos, kurios žino, kad žemaūgis yra Inspektoriaus Dharo vairuotojas, 
tos, kurios griežė dantį ant Inspektoriaus Dharo už „Inspektorių 
Dharą ir narvinių žudiką“. Pastaruoju metu Vinodui, įkėlus koją 
į viešnamių kvartalą, tekdavo kiek pasisaugoti; pasklidus gandui 
apie prostitučių žudynes, Dharo ir Dharo žemaūgio populiarumas 
čia dideliu greičiu smigo žemyn. Tad tą valandą, kai viešnamiai 
„persijungė, Vinodo dirglumas ir budrumas išaštrėjo labiau nei 
paprastai. 

Važinėdamas žemaūgis tapo vienu iš pirmųjų, kurie išvydo per- 
mainą Bombėjuje; pokytis vyko tiesiog Vinodo akivaizdoje. Kažkur 
išgaravo jo paties garsiausio kliento filmo plakatai - tie milžiniški 
Inspektoriaus Dharo portretai, prie kurių tiek Vinodas, tiek visas 
Bombėjus spėjo priprasti, - kurie pritvirtinti prie didžiulių skel- 
bimų lentų virš galvos reklamavo „Inspektorių Dharą ir narvinių 
žudiką. Gražus Dharo veidas, tiesa, trupučiuką kruvinas, perplėšti 
balti marškiniai, apnuoginantys raumeningą Dharo krūtinę, daili, 
bet subjaurota mergina, kurią jis laiko užsimetęs ant galingo peties, 
ir - kaip visada - melzganai pilkas pusiau automatinis pistoletas 
tvirtoje dešinėje Dharo rankoje. Tačiau dabar visame Bombėjuje 
vietoj šių kabojo nauji plakatai. Vinodas manė, kad tik pusiau au- 
tomatinis pistoletas Dharo rankoje liko tas pats, nors pašaipusis 
Inspektoriaus vypsnys irgi buvo atpažįstamas iš tolo. „Inspektorius 
Dharas ir Tylos Bokštai“. Šįsyk mergina, kurią Dharas nešė užsime- 
tęs ant peties, akivaizdžiai buvo negyva; dar labiau krito į akis, kad 
ji - vakarietė hipė. 

Naktis, pats įmygis, - vienintelis paros metas, kai klijuoti afišas 
saugu; jei miestas nemiegotų, afišas klijuojantys darbininkai kaip rei- 
kiant gautų į kailį. Ano filmo plakatai viešnamių rajone kažin kada 
suniokoti, bet šiąnakt prostitutės veikiausiai nelietė afišų klijuotojų, 
galbūt netgi džiaugėsi, kad „Inspektorių Dharą ir narvinių žudiką“ 
keičia nauja užgaulė, tik šįsyk įžeidimas papiktins ką nors kitą. 
ša ne taip smarkiai skiriasi nuo ankstesniosios, kaip jam pasirodė iš 
pirmo žvilgsnio. Merginos, kurią, gyvą ar negyvą, Dharas nešė už- 

simetęs ant peties, kūno padėtis buvo tokia pat, o gražus, nuožmus 
Inspektoriaus Dharo veidas vėl buvo šiek tiek kruvinas, gal tiktai 
nuobrozda nevisiškai toje pat vietoje. Kuo ilgiau Vinodas apžiūri- 
nėjo naująjį plakatą, tuo daugiau rado panašumų su ankstesniuo- 
ju; galiausiai žemaūgiui net pasirodė, kad Dharas vilki tuos pačius 
perplėštus marškinius. Tikriausiai tuo ir galima paaiškinti, kodėl 
žemaūgis, daugiau nei dvi valandas važinėjęs po Bombėjų, tik da- 
bar pastebėjo, kad pasaulio šviesą turi išvysti naujas Inspektoriaus 
Dharo filmas. Vinodas netvėrė nekantrumu jį pažiūrėti. 

Aplink jį virė, kunkuliavo nenusakomas raudonųjų žibintų 
rajono gyvenimas: derybos ir išdavystės, kažkas kažką apmovė, 
kažkas kažką be gailesčio prilupo, tik niekas to nematė - tokius 
ir panašius vaizdus piešė įaudrinta žemaūgio vaizduotė. Apie visą 
Bombėjaus viešnamių rajoną galima pasakyti vieną vienintelį da- 
lyką, teikiantį šiokios tokios vilties: čia niekas - iš tikrųjų niekas - 
nedulkino ožkos. 


15. DHARO BROLIS DVYNYS 


Trys senstelėję misionieriai įminga 


Tą savaitę tarp Kalėdų ir Naujųjų metų, kai į Mazagaone įsikūrusią 
Šventojo Ignoto misiją turėjo atvykti pirmasis misionierius ame- 
rikietis, vietiniai misionieriai jėzuitai ruošėsi iškilmingai sutikti 
1990-uosius. Šventojo Ignoto misija buvo tarytum kokia Bombė- 
jaus krikščionybės gairė: skaičiuojanti 125-uosius metus ir visą tą 
laiką sėkmingai tvarkiusi savo tiek bažnytinius, tiek pasaulietinius 
reikalus be jokio amerikiečio pagalbos. Šventojo Ignoto misijai 
vadovavo atsakingasis vyresniųjų kunigų trejetas, kuris tvarkėsi 
mažne taip pat sėkmingai, kaip pati Švenčiausioji Trejybė. Tėvas 
rektorius (tėvas Julijonas, šešiasdešimt aštuonerių metų anglas), 
vyresnysis kunigas (tėvas Cecilijus, septyniasdešimt dvejų metų 
indas) ir brolis Gabrielius (maždaug septyniasdešimt penkerių, 
pasitraukęs iš Ispanijos po pilietinio karo) buvo valdžios triumvi- 
ratas, kurio sprendimais retas abejodavo, o atmesti negalėjo išvis 
niekas. Taip pat vieningai jie sutarė ir dėl to, kad Šventojo Ignoto 
misija galėtų toliau ištikimai tarnauti žmonijai bei dangaus kara- 
lystei pati - jai nereikalingas joks amerikietis. Tačiau vieną jiems 
vis dėlto įsiūlė. Savaime aišku, jėzuitai mieliau būtų priglaudę dar 
vieną indą ar bent europietį, bet, kadangi šių trijų išmintingų vyrų 
amžiaus vidurkis jau buvo garbūs septyniasdešimt vieni metai ir 
aštuoni mėnesiai, juos „jaunasis“ scholastas (kaip patys jį vadino) 
bent vienu atžvilgiu sudomino. Trisdešimt devynerių metų Mar- 
tinas Milzas buvo jau anaiptol nebe vaikiščias. Nebent tik daktaro 
Daruvalos nuomone, „jaunasis“ Martinas buvo pernelyg solidaus 

amžiaus dar tik mokytis kunigu. Užtat tėvą Julijoną, tėvą Cecilijų ir 
brolį Gabrielių net šiek tiek guodė tai, kad vadinamajam scholastui 
jau ir keturiasdešimtmetis į nugarą dunksi; tiesa, visi trys vieningai 
laikėsi nuomonės, kad misijos 125-ųjų metinių iškilmes užtemdys 
būtinybė deramai sutikti buvusį kalifornietį, neva garsėjantį po- 
traukiu dėvėti havajietiškus marškinius. 

Apie šią juokingą keistenybę jie sužinojo iš visais kitais atžvil- 
giais įspūdingos Martino Milzo bylos, rekomendaciniai laiškai irgi 
tryško pagyromis. Vis dėlto, įspėjo tėvas rektorius, kai susiduri su 
amerikiečiais, būtina išskaityti, kas parašyta tarp eilučių. Štai, tar- 
kime, pabrėžė tėvas Julijonas, Martinas Milzas akivaizdžiai vengia 
gimtosios Kalifornijos, nors byloje apie tai neužsiminta nė žodeliu. 
Mokėsi jis kituose Jungtinių Valstijų miestuose, paskui mokytojavo 
Bostone, o Bostonas, kaip žinoma, kitoje žemyno pusėje, kuo to- 
liausiai nuo Kalifornijos. Tai akivaizdžiai byloja, tvirtino tėvas Juli- 
jonas, kad tasai Martinas Milzas kilęs iš abejotinos šeimos. Galbūt 
ir vengia jis ne pačios Kalifornijos, o savo motinos ar tėvo. 

Be nepaaiškinamo jaunojo Martino potraukio blizgučiams (tai, 
pasak tėvo Julijono, ir esanti pamatinė priežastis, lėmusi minėtą scho- 
lasto pomėgį vilkėti havajietiškus marškinius), byloje buvo minima 
sėkminga Martino Milzo apaštališkoji veikla, ypač su jaunimu, nors 
pats dar tebuvo novicijus. Bombėjaus Šventojo Ignoto mokykla buvo 
gera, o Martinas Milzas, kaip tikimasi, geras mokytojas; bet daugu- 
ma mokinių nebuvo katalikai, daugelis net nebuvo krikščionys. 

— Nieko gero nebus, jei tarp mūsų mokinių įsisuks koks kuok- 
telėjęs amerikietis naujakrikščių medžiotojas, - perspėjo tėvas rek- 
torius, nors byloje nerado nė žodelio apie tai, kad Martinas galėtų 
būti „kuoktelėjęs“ ar „naujakrikščių medžiotojas“. 

Byloje buvo rašoma, kad Martinas per noviciatą vyko į šešių 
savaičių piligriminę kelionę ir visiškai apsiėjo be pinigų - neišleido 
nė varioko. Gebėdavo susirasti, kur priglausti galvą, ir už pragyve- 
nimą atlygindavo darbu; šitaip jis triūsė valgyklose, maitinančiose 
benamius sriuba, neįgalių vaikų ligoninėse, senelių prieglaudose, 
sergančiųjų AIDS globos namuose ir klinikoje kūdikiams, ken- 
čiantiems nuo įgimto alkoholizmo sindromo, indėnų rezervate. 

Brolis Gabrielius ir tėvas Cecilijus linko vertinti Martino Milzo 
bylą palankiai. Savo ruožtu tėvas Julijonas pasitelkė Tomo Kempie- 
čio „Kristaus sekimo“ citatą: „Venk leisti laiką su jaunimu ir nepa- 
žįstamais.“ Tėvas rektorius Martino Milzo bylą skaitė lyg kokį ko- 
duotą pranešimą, kurį jam skirta iššifruoti. Dirbti Šventojo Ignoto 
mokykloje ir kitaip tarnauti misijai buvo viena iš tradicinės trejų 
metų tarnystės, pasirengimo tapti kunigu laikotarpio, prievolių; šis 
laikotarpis vadinamas regentyste, po jo laukia dar treji teologijos 
studijų metai. Tada - įšventinimas; Martinas Milzas turėjo baigti 
ketvirtuosius teologijos studijų metus jau įšventintas. 

Dvejų metų jėzuitų noviciatą jis baigė Šventojo Aloyzo vie- 
nuolyno mokykloje Masačusetse; pasak tėvo Julijono, šią mokyklą 
galėjo rinktis tik į kraštutinumus itin linkęs asmuo, kadangi Ma- 
sačusetsas garsėjąs nepaprastai atšiauriomis žiemomis. O tai piršo 
išvadą, kad Martinas Milzas gali būti vienas iš tų, praktikuojančių 
saviplaką ir kitokias kūno bausmes, galbūt net griežtą pasninką; 
jėzuitai griežtam pasninkavimui nepritarė, skatino tiktai nuosai- 
kų pasninką. Bet tėvas rektorius, regis, sklaidė Martino Milzo bylą 
ieškodamas kokių nors užmaskuotų užuominų apie ydingą scho- 
lasto būdą. Brolis Gabrielius ir tėvas Cecilijus atkreipė tėvo Julijo- 
no dėmesį į tai, kad Martinas mokytojaudamas Bostone įsiliejo į 
Naujosios Anglijos arkivyskupijos Jėzaus draugiją. Arkivyskupijos 
noviciatas ir esąs Masačusetse, tad savaime suprantama, kad Mar- 
tinas Milzas buvo Šventojo Aloyzo vienuolyno novicijus - iš tiesų 
jam nereikėjo net „rinktis“. 

O kodėljis ištisus dešimt metų mokytojavo anoje prastos šlovės 
Bostono parapinėje mokykloje? Reikia pripažinti, kad byloje mo- 
kykla nebuvo apibūdinta kaip „prastos šlovės“, buvo tik paminėta, 
kad ji neakredituota. Iš tikrųjų tai buvo savotiški pataisos namai - 
mokykla jauniesiems nusikaltėliams, kur šie buvo visaip skatinami 
atsižadėti klystkelių. Kiek suprato tėvas rektorius, šio tikslo mo- 
kykla siekė vietoj nusikalstamos veiklos jauniesiems padaužoms 
siūlydama teatrą. Martinas Milzas režisuodavo spektaklius, o vaid- 
menis atlikdavo visokie, tiesa, jau buvę, nusikaltėliai, piktadariai ir 
galvažudžiai! Kaip tik šitokioje aplinkoje Martinas Milzas pirmą- 

syk ir pajutęs savo pašaukimą - pajutęs savyje Kristų, kviečiantį 
kunigystei. Kažin kodėl tam prireikė ištisų dešimties metų, neatly- 
žo tėvas Julijonas. Baigęs noviciatą, Martinas Milzas buvo išsiųstas 
į Bostono universitetą studijuoti filosofijos - ši aplinkybė sulaukė 
tėvo rektoriaus pritarimo. Bet paskui, tai tau, vos įpusėjęs regen- 
tystę, jaunasis Martinas ima ir paprašo trijų mėnesių „išbandymo“ 
Indijoje. Ar tai reiškia, kad scholastą ėmė kamuoti abejonės dėl pa- 
šaukimo, sunerimo tėvas Julijonas. 

— Ką gi, netrukus paaiškės, - tarė tėvas Cecilijus. - Man jis at- 
rodo visiškai padorus. 

Kad kiek, tėvas Cecilijus net būtų pasakęs, neva Martinas Mil- 
zas esąs tikras Lojolos įsikūnijimas, bet tuoj pat apsigalvojo ir pri- 
kando liežuvį, mat žinojo, kaip tėvas rektorius nepasitiki tais jėzui- 
tais, kurie pernelyg sąmoningai visu elgesiu stengiasi mėgdžioti 
šventojo Ignoto Lojolos - jėzuitų ordino, Jėzaus draugijos, įkūrė- 
jo - gyvenseną. 

Net piligriminė kelionė gali būti kvailio žygis - jei į jį traukia 
kvailys. Šventojo Ignoto Lojolos „Dvasinės pratybos“ - parankinė 
rekolekcijų vadovo, o ne eilinio dalyvio knyga; ji niekada nebuvo 
skirta spaudai, juo labiau jos neprivalo atmintinai iškalti būsi- 
mieji kunigai, - tiesa, jokia Martino Milzo bylos detalė ir nepiršo 
išvados, kad jis būtų iki tokių kraštutinumų laikęsis „Dvasinių 
pratybų“ priesakų. Tėvas rektorius įtarė Martiną Milzą perdėtu 
pamaldumu tik dėl to, kad taip kuždėjo jo paties nuojauta. Tėvas 
Julijonas visus amerikiečius įtarė neslopstančiu fanatizmu, kurį, 
tėvo rektoriaus manymu, kurstė bauginantis pasitikėjimas „sava- 
moksliškumu“, arba, pasak tėvo Julijono, „skaitymu negyvena- 
moje saloje“ - šitaip jis vadino visą Amerikos švietimo sistemą. 
Kita vertus, tėvas Cecilijus buvo palankiai nusiteikęs žmogus, jis 
laikėsi nuomonės, kad Martinui Milzui reikėtų suteikti progą įro- 
dyti, ko esąs vertas. 

Vyresnysis kunigas papriekaištavo tėvui rektoriui dėl cinizmo. 

— Juk negali tikrai žinoti, kad mūsų Martinas pageidavo novi- 
ciato Šventojo Aloyzo vienuolyne vien tam, kad savo kailiu patirtų 
Naujosios Anglijos žiemos rūstį. 


370" JOHN IRVING 


Tėvas Cecilijus kalbėjo toliau: tėvas Julijonas tik spėjąs, kad 
Martinas Milzas veržėsi į Šventojo Aloyzo vienuolyną, pasiryžęs 
ten kūno kančiomis išpirkti kaltes. Beje, tėvas Julijonas ir iš tikrų- 
jų klydo. Jei būtų sužinojęs tikrąją priežastį, dėl kurios Martinas 
Milzas noviciato laikotarpį norėjo praleisti būtent Šventojo Alo- 
yzo vienuolyne, štai tada tėvas rektorius būtų išties sunerimęs. 
Martinas Milzas nenorėjo būti jokio kito, tik Šventojo Aloyzo, 
vienuolyno novicijumi tik todėl, kad tapatinosi su šventuoju Alo- 
yzu Gonzaga, tuo ypač uoliu italu, kuris taip karštai sergėjo skais- 
tybę, kad, davęs amžinuosius įžadus, atsisakė žiūrėti į veidą net 
savo tikrai motinai. 

Martinui Milzui tai buvo užvis labiausiai sektinas pavyzdys to 
„jutimų pažabojimo', kurio turėtų siekti kiekvienas jėzuitas. Mar- 
tinas manė, kad pasigėrėjimo verta vien pati idėja niekada nebepa- 
matyti savo motinos. Šiaip ar taip, jo motina buvo Veronika Rouz, 
tad, jei jis neleis sau net paskutinį kartą, atsisveikindamas, pažvelgti 
į ją, tai neabejotinai turėtų priartinti jį prie tradicinio jėzuitų tikslo 
suvaldyti savo balsą, kūną ir smalsumą. Martino Milzo savitvar- 
da buvo išties nepriekaištinga, o jo maldingi ketinimai ir pats juos 
kurstantis gyvenimas buvo atausti tokiu fanatišku uolumu, koks 
tėvui Julijonui nė nesisapnavo. 

Bet atsitik tu man - brolis Gabrielius, septyniasdešimt penkerių 
metų ikonų kolekcininkas, ėmė ir pametė scholasto laišką. O jeigu 
jie nežino, kada atskrenda naujasis misionierius, kaipgi pasitiks jį 
oro uoste? 

— Šiaip ar taip, — pareiškė tėvas Julijonas, - atrodo, mūsų Mar- 
tinas mėgsta iššūkius. 

Tėvas Cecilijus pagalvojo, kad taip sakyti pernelyg žiauru. Tik 
pamanykit, juk Martinas Milzas atvyks į Bombėjų pačioj nakties 
aky - Saharo oro uoste tokiu metu leidžiasi visi tarptautiniais marš- 
rutais skraidantys lėktuvai - ir dar bus priverstas pats ieškotis kelio 
į misiją, kuri savo ruožtu bus aklinai uždaryta, tikra neįžengiama 
tvirtovė, iki pat ankstyvųjų mišių... Tai kur kas rimtesnis išbandy- 
mas už bet ką, ką misionierui teko patirti ankstesnėse piligriminė- 
se kelionėse. 

- Šiaip ar taip, - pakartojo tėvas Julijonas su įprasta sarkazmo 
gaidele, - šventasis Ignotas Lojola sugebėjo pats rasti kelią į Jeruza- 
lę. Jo niekas nepasitiko oro uoste. 

O tai jau iš tikrųjų neteisinga, pagalvojo tėvas Cecilijus ir pa- 
skambino daktarui Daruvalai paklausti, galbūt šis žinąs, kada turi 
atskristi Martinas Milzas. Bet vyresnysis kunigas nieko nepešė: at- 
siliepė tik automatinis gydytojo atsakiklis, o pats daktaras Daru- 
vala jam taip ir neatskambino. Tad tėvas Cecilijus nusprendė bent 
pasimelsti už Martiną Milzą. Ypač jis prašė Dievo, kad naujojo mi- 
sionieriaus pernelyg smarkiai nepriblokštų pirmasis susidūrimas 
su Bombėjumi. 

Brolis Gabrielius irgi meldėsi už Martiną Milzą - bendrai, o 
konkrečiai prašė Dievą galimybės dar surasti pradangintąjį scho- 
lasto laišką. Bet laiškas taip ir neatsirado. Gerokai anksčiau, nei 
daktaras Daruvala nugrimzdo į snaudulį, beviltiškai naršydamas 
atmintyje, kurią kino žvaigždę jam taip primena antroji ponia Do- 
gar, brolis Gabrielius neteko vilties rasti laišką, tad liovėsi ieškojęs, 
griuvo į lovą ir užmigo. Kai Vinodas vežė namo Miurielę - kaip tik 
tuo metu, kai žemaūgis ir egzotiškų šokių šokėja aptarinėjo „Šla- 
piojo kabareto lankytojų šlykštumą, - tėvas Cecilijus baigė mels- 
tis, jis taip pat užmigo. O netrukus po to, kai Vinodas išvydo, kad 
miegantį ir nieko nenutuokiantį miestą netrukus užgrius „Inspek- 
torius Dharas ir Tylos Bokštai , tėvas Julijonas užrakino vienuo- 
lyno vartus, paskui - vartus, pro kuriuos įvažiuodavo mokyklos 
autobusas, ir galiausiai - Šventojo Ignoto bažnyčios vartus. Neilgai 
trukus ir tėvas rektorius jau kietai miegojo. 


Ankstyvieji dviejų skirtingų žmonių 
painiojimo požymiai 


Maždaug antrą valandą nakties - kaip tik tuo metu, kai afišų kli- 
juotojai visame Bombėjuje kabino naujojo Inspektoriaus Dharo 
filmo reklaminius plakatus, o Vinodas sukiojosi tarp Kamatipuros 
viešnamių, - tarptautiniame Saharo oro uoste laimingai nusileido 

lėktuvas, kuriuo atskrido Dharo brolis dvynys. Pats Dharas tuo 
metu ramiai miegojo daktaro Daruvalos balkone. 

Tačiau muitinės pareigūnas, kažin kelintą kartą žvilgčiojantis 
tai į įtampos kupiną naujojo misionieriaus veidą, tai į bereikšmę 
Martino Milzo išraišką paso nuotraukoje, jau nėmaž neabejojo 
akis į akį susidūręs su pačiu Inspektoriumi Dharu. Šiek tiek stebi- 
no havajietiški marškinėliai - muitininkas nesuprato, kodėl Dharas 
bando maskuotis apsimesdamas turistu; lygiai tokios pat apverkti- 
nos pastangos užsimaskuoti buvo ir nusiskusti Dharo skiriamuoju 
ženklu tapusius ūsus: apnuoginus viršutinę lūpą, garsusis nepri- 
lygstamas Dharo vypsnys tik dar labiau išryškėjo. 

Pasas buvo išduotas Jungtinėse Valstijose (gudriai sumanyta! - 
dingtelėjo muitininkui), bet įrašas pase išdavė, kad tasai neva Mar- 
tinas Milzas gimęs Bombėjuje. Muitinės pareigūnas pabaksnojo į šį 
iškalbingą įkaltį pase ir pamerkė misionieriui, leisdamas Inspekto- 
riui Dharui suprasti, kad šitas muitininkas - ne pirštu penėtas. 

Martinas Milzas buvo labai pavargęs: per visą ilgą skrydį ban- 
dė įsiminti kai kurias hindi kalbos frazes ir kuo daugiau sužinoti 
apie vietos gyventojų elgesio ypatumus. Pavyzdžiui, žinojo apie „sa- 
laam“ pasisveikinimą, bet muitinės pareigūnas jam nepasakė nieko 
panašaus į „salaam', užtat akivaizdžiai pamerkė akį - Martinas Mil- 
zas, skaitydamas apie vietinių elgesį, neaptiko jokios informacijos, 
ką toks mirktelėjimas galėtų reikšti. Vis dėlto misionierius neno- 
rėjo pasirodyti nemandagus, tad ir pats mirktelėjo pareigūnui, bet 
dėl viso pikto dar burbtelėjo ir „salaam . 

Muitininkas liko didžiai patenkintas savimi. Kaip žmogus mer- 
kia akį, jis buvo matęs naujausiame filme su Čarlzu Bronsonu, bet 
nebuvo tvirtai įsitikinęs, kad tikrai pasirodysiąs kietai, mirktelė- 
damas Inspektoriui Dharui. O susidūręs su Inspektoriumi Dharu 
muitininkas labiau už viską ir troško pasirodyti kietas. Priešin- 
gai nei dauguma bombėjiečių ir visi Bombėjaus policininkai, ši- 
tas muitinės pareigūnas garbino Inspektoriaus Dharo filmus. Iki 
šiol dar nepasitaikė nė vieno Inspektoriaus Dharo filmo, kuriame 
nenaudėlis personažas būtų muitininkas, taigi, muitininkų klanas 
dar nebuvo įžeistas. O šis muitininkas anksčiau bandė įsidarbinti 

policijoje, bet jo nepriėmė, tada jis ir atėjo dirbti į muitinę; dėl šios 
priežasties jis mėgavosi nuolatinėmis patyčiomis iš policijos - ka- 
žin ar rastum tokį Inspektoriaus Dharo filmą, kuriame nebūtų pa- 
šieptas policijos pajėgose plačiai paplitęs kyšininkavimas. 

Vis dėlto įvažiuoti į šalį prisidengus svetimu vardu, švelniai ta- 
riant, neteisėta; tad muitininkas norėjo, kad Dharas žinotų: jis, mui- 
tinės pareigūnas, kiaurai permatęs jo maskuotę, bet nė nemėginsiąs 
sulaikyti priešais jį stovinčio kūrybinio genijaus. Tuo labiau kad 
Dharas atrodė pasiligojęs. Veido spalva kažkokia nesveika - oda pa- 
pilkėjusi, išberta spuogais; pats atrodė netekęs gana daug svorio. 

— Ar po gimimo pirmąsyk atvykstate į Bombėjų? - paklausė 
muitininkas Martino Milzo. Ir dar kartą pamerkęs akį nusišypsojo. 

Martinas Milzas irgi nusišypsojo ir atsakė mirktelėjimu. 

— Taip, - patvirtino. - Bet ketinu viešėti čia mažiausiai tris 
mėnesius. 

Muitinės pareigūnui šie žodžiai nuskambėjo kaip visiškas ab- 
surdas, bet jis buvo tvirtai pasiryžęs ir toliau laikytis kietai. Jis at- 
kreipė dėmesį, kad misionieriaus viza - „su sąlyga: ją buvo galima 
trims mėnesiams pratęsti. Vizos patikra neapsiėjo be dar vieno kito 
mirktelėjimo. Be to, į muitininko pareigas įėjo keleivio bagažo ap- 
žiūra. Trijų mėnesių viešnagei scholastas atsivežė tik vieną lagami- 
ną, tiesa, didelį ir sunkų, tame gremėzde muitininko laukė keletas 
staigmenų, tarkime, juodi marškiniai su balta prisegama apyka- 
kle - nors Martinas Milzas dar nebuvo įšventintas kunigu, turėjo 
teisę vilkėti tokį bažnytinį drabužį. Lagamine dar buvo suglamžytas 
juodas kostiumas ir gal šešeri havajietiški marškiniai, o paskui pra- 
sidėjo įdomybės: culpa karoliukai ir pėdos ilgio rimbas su pintais 
dirželiais, o ką jau kalbėti apie geležinę kojos grandinę, skirtą ne- 
šioti ant šlaunies, su metaliniais virbais vidinėje pusėje, kad smigtų 
į kūną. Vis dėlto muitininkas išliko visai ramus; jis šypsojosi ir vis 
merkė akį, nors tais savęs kankinimo įnagiais išties pasibaisėjo. 

Tėvas rektorius, tėvas Julijonas, irgi būtų pasibaisėjęs, išvydęs 
tokius senovinius kūno marinimo padargus - tai buvo ankstesnių- 
jų laikų reliktai; net tėvas Cecilijus - ir tas būtų išsigandęs, o gal, 
priešingai, tai būtų jį pralinksminę. Mat rimbai ir kojų grandinės 

niekad nebuvo jėzuitų vertinami pagalbininkai „kelyje į tobulėji- 
mą“. Net culpa karoliukai buvo pakankamai iškalbingas ženklas, 
kad Martinas Milzas, ko gero, stokoja tikro jėzuito pašaukimo. 

Užtat muitinės pareigūnas, pakilnojęs scholasto knygas, nu- 
sprendė, kad tai tik dar viena Inspektoriaus Dharo maskuotės de- 
talė, skirta autentiškumui sukurti, - muitininkas nėmaž neabejojo, 
kad visas lagamine esantis turtas — tik gerai apgalvota aktoriaus 
butaforija. Na taip, žinoma, Dharas ruošiasi kurti dar vieną įdo- 
mų vaidmenį. Nejaugi šįsyk jis vaidins kunigą, parūpo muitinės 
merkdamas akį, o suglumęs misionierius atsakinėjo jam tokia pat 
šypsena ir mirkčiojimu. Čia buvo „Katalikų almanacho“ 1988 metų 
leidimas, pluoštas lankstinukų su antrašte „Dvasingos jėzuitiškos 
studijos, taip pat - „Kišeninis katalikų katekizmas“ ir „Trumpas 
Biblijos žodynėlis“, Biblija ir Evangelijų skaitinių knyga, dar - jė- 
zuito Antonijo de Melo „Sadhana: kelias pas Dievą“, taip pat „Šven- 
tojo Ignoto Lojolos autobiografija“, „Dvasinės pratybos“ ir dar visa 
kaugė knygų. Tiesą sakant, knygų buvo net daugiau nei havajietiš- 
kų marškinių ir bažnytinių apykaklių, kartu sudėtų. 

— O kurjūs apsistosite tuos tris mėnesius? - pasiteiravo muiti- 
nės pareigūnas Martino Milzo, kuriam kairė akis jau įskaudo nuo 
begalinio markstymosi. 

- Šventojo Ignoto misijoje, Mazagaone, - atsakė jėzuitas. 

— Ak taip, žinoma! - susiprotėjo muitinės pareigūnas. - Aš ne- 
paprastai Žaviuosi jūsų darbais! - pridūrė pakuždomis. Ir paskutinį 
kartą pamerkė akį nustebusiam jėzuitui - atsisveikindamas. 

Imi ir sutinki brolį krikščionį ten, kur mažiausiai tikiesi, pagal- 
vojo naujasis misionierius. 

Deja, visas tas markstymasis ne tik nesupažindino vargšo Mar- 
tino Milzo su Bombėjaus gyventojų elgsena, bet dar ir suklaidino, 
mat dauguma bombėjiečių laikosi nuomonės, kad merkti akį yra 
itin agresyvus, dviprasmiškas ir nemandagus poelgis. Bet nutiko 
taip, kaip nutiko, ir scholastas iš muitinės išniro į mėšlo tvaiko pri- 
sisunkusią naktį - vis tikėdamasis, kad štai tuojau jį draugiškai pa- 
sveikins kas nors iš brolių jėzuitų. 

Tai kurgi jie, negalėjo suprasti naujasis misionierius. Įstrigo 
transporto spūstyje? Šalia oro uosto sumaišties buvo daug, užtat 
transporto - ne kažin kiek. Tiesa, netrūko stovinčių taksi, visi — iš- 
rikiuoti neaprėpiamos tamsos paribyje, tarytum oro uostas būtų 
ne didžiulis, gyvybe kunkuliuojantis knibždėlynas (kaip iš pradžių 
pasirodė Martinui Milzui), o tik menkas sargybos postas tyrlau- 
kiuose - pakraštyje neaprėpiamos dykumos, kur jau blėso nema- 
tomi laužai, o nematomi gyventojai, niekieno netrukdomi, ramiai 
kakojo naktyje. 

Ir čia staiga lyg musių debesis jį apspito taksistai; jie pešiojo jo 
drabužius, timpčiojo lagaminą, kurio, nors buvo siaubingai sun- 
kus, misionierius nepaleido iš rankų. 

— Ne, ačiū, mane pasitiks, - pratarė jis. Staiga susizgribo, kad 
hindi kalbos žodžiai išgaravo iš galvos; tiesa, anoks ir nuostolis, 
šiaip ar taip, Martinas mokėjo vos kelias frazes. Nuvargęs misio- 
nierius įtarė, kad jį apniko paranoja, sakoma, būdinga daugeliui 
pirmąsyk atvykusiųjų į Rytus, mat juo toliau, juo nejaukiau jautėsi, 
varstomas taksistų žvilgsnių. Kai kurie iš jų atrodė žado netekę iš 
pagarbios baimės, kiti, regis, mielai būtų čia pat jį pribaigę. Visi jie, 
aišku, palaikė jį Inspektoriumi Dharu ir, nors sulėkė kaip musės, o 
tada irgi kaip musės nuzvimbė šalin, atrodė gerokai pavojingesni 
nei paprastos musės. 

Po valandos Martinas Milzas tebestovėjo ten pat, mėginda- 
mas atremti kitas, ką tik prisistačiusias muses; ankstesniosios 
tuo tarpu būriavosi atokiau, vis dar jį stebėdamos, bet nebelįs- 
damos į akis. Misionierius buvo toks pavargęs, kad jam jau ėmė 
vaidentis, jog taksistai - kažkokie hienoms giminingi gyvūnai, tik 
ir laukiantys, kol jis neberodys jokių gyvybės ženklų, o jau tada 
apipulsiantys iš visų pusių. Malda suvirpėjo lūpose, bet, pernelyg 
išsekęs, jis nebepajėgė net melstis. Galvojo, kad kiti misionieriai, 
ko gero, jau per seni važiuoti į oro uostą jo pasitikti, mat apie gar- 
bų jų amžių jam buvo pranešta. Be to, jis Žinojo ir apie artėjantį 
jubiliejinį minėjimą; savaime suprantama, deramai paminėti 125 
metų tarnystės Dievui ir žmonėms sukaktį kur kas svarbiau nei 
pasitikti atvykėlį oro uoste. Trumpai tariant, toks jau buvo tasai 

Martinas Milzas: savęs smerkimą jis praktikavo tokiu lygiu, kad 
tai virto tuštybės apraiška. 

Lagaminą jis perimdavo tai į vieną ranką, tai į kitą, bet niekad 
nenuleisdavo ant žemės; ir ne tik todėl, kad toks silpnumo požymis 
veikiausiai vėl pritrauktų lūkuriuojančius taksistus, bet dar ir todėl, 
kad įspūdingas lagamino svoris ilgainiui tapo pageidautina kūno 
kančia. Martinas Milzas nutampytų rankų skausmui priskyrė tam 
tikrą konkrečią paskirtį, tad dabar turėjo į ką sutelkti dėmesį, atra- 
do jį tenkinantį tikslą. Skausmas nebuvo pernelyg aštrus, nebuvo ir 
begalinis, kokį kelia tinkamai šlaunį sukausčiusi grandinė, nebuvo 
ir toks staigus, kad net užgniaužia kvapą, kaip tas, kuris nusmelkia, 
kai rimbas perlieja apnuogintą nugarą. Jis sa malonumu kentė ran- 
ką tempiančio lagamino keliamą skausmą, o pats lagaminas priminė 
visą gyvenimą trunkančią užduotį formuoti savo charakterį, įsiklau- 
syti į Dievo valią, ugdyti pasiaukojimą: senoje odoje buvo įspaustas 
lotyniškas žodis Nostris (mūsų), kas reiškė „mus, jėzuitus“, o tai savo 
ruožtu reiškė „Gyvenimą“ (kaip buvo vadinama) Jėzaus draugijoje. 

Pats lagaminas Martinui priminė ir tuos dvejus metus Šventojo 
Aloyzo noviciate; jo celėje tebuvo stalas, kėdė stačiu atlošu, lova ir 
medinis poros colių aukščio klauptas. Be garso, vien lūpomis tar- 
damas žodį Nostris, iš atminties gelmių prisišaukė varpelio tilin- 
džiavimą, skelbiantį, kad atėjo metas flagellatio - nusiplakti rimbu; 
prisiminė ir trisdešimt dienų pirmojo atsiskyrimo be teisės pratarti 
bent Žodį. Iš tų dvejų metų Martinas Milzas iki šiol sėmėsi stipry- 
bės: malda, skutimasis, darbas, tylėjimas, mokymasis, malda. Jo 
dievobaimingumas buvo ne kokia vienkartinė, trumpalaikė užgai- 
da, o nuolatinis nuolankumas priesakams: neturtas, skaistybė, pa- 
klusnumas. Paklusnumas religinei vyresnybei - taip, bet dar svar- 
biau - paklusnumas ir bendruomenės gyvenimui. Laikydamasis 
šių priesakų jis jautėsi laisvas. Vis dėlto, kalbant apie paklusnumą, 
Martinas Milzas negalėjo užmiršti, kaip ankstesnysis dvasinis va- 
dovas kartą papriekaištavo: jo manymu, Martinas labiau tikęs stoti 
į vienuolių — ir kur kas griežtesnį - ordiną, tarkime, kartūzų. Mat 
jėzuitų paskirtis — eiti į pasaulį (tiesa, tai dar nereiškia - atsiduoti 
pasaulietiškiems malonumams), be to, jėzuitai - net ne vienuoliai. 

— Aš - ne vienuolis, - balsu ištarė Martinas Milzas. Netoliese 
besitrainiojantys taksistai suprato tai kaip kvietimą ir vėl apspito jį 
visu būriu. - Venk pasaulietiškų malonumų, - perspėjo save Marti- 
nas ir pakančiai nusišypsojo šurmuliuojantiems taksistams. Virš jo 
lovos Šventojo Aloyzo noviciate kabojo lotyniškas perspėjimas, ne- 
tiesioginis priminimas, kad kiekvienas turėtų pasikloti lovą pats — 
etiam si sacerdotes sint („net jeigu jie yra kunigai ). Taigi, galiausiai 
Martinas Milzas nutarė: važiuosiąs į Bombėjų savomis jėgomis. 


Ne tas taksistas 


Iš visų taksistų tik vienas pažiūrėti atrodė pakankamai stiprus susi- 
doroti su lagaminu. Aukštas, barzdotas, tamsaus gymio, itin smai- 
lia, karingai atsikišusia nosimi. 

— Šventojo Ignoto misija, Mazagaonas, - tarė Martinas šiam 
taksistui; misionieriui pasirodė, kad jis galėtų būti universiteto stu- 
dentas, priverstas uždarbiauti naktimis, toks pasigėrėjimo vertas 
jaunuolis, tikriausiai dirbantis taksistu tam, kad išgalėtų susimo- 
kėti už mokslus. 

Nudelbęs jį nuožmiu žvilgsniu, jaunuolis paėmė lagaminą ir 
bloškė į savo automobilį. Visi taksistai net neabejojo, kad tuojau 
pasirodys „Ambasadorius“ su žemaūgiu galvažudžiu prie vairo; nė 
vienas netikėjo, kad Inspektorius Dharas nusižemintų tiek, jog sės- 
tų į kokį kitą taksi. Inspektoriaus Dharo filmuose personažų taksis- 
tų buvo į valias, ir visi - tikri nutrūktgalviai, be to, kvanktelėję. 

Taksistas, kuris pastvėrė misionieriaus lagaminą ir palydėjo 
žvilgsniu patį misionierių, sėdantį ant užpakalinės sėdynės, buvo 
toks ūmaus būdo, tūžmingas vyrukas, vardu Bahaduras. Dar ne- 
seniai jis ruošėsi tapti viešbučio vadybininku, bet buvo išmestas 
iš universiteto už sukčiavimą per maisto tiekimo egzaminą - jis 
nusirašė atsakymą į visai paprastą klausimą apie viešąjį maitini- 
mą. („Bahadur“ reiškia „drąsus“.) Negana to, į oro uostą jis atva- 
žiavo ką tik, iš Bombėjaus, taigi jau spėjo pamatyti „Inspektoriaus 
Dharo ir Tylos Bokštų“ reklaminius plakatus - tie smarkiai įžeidė 

jo ištikimybės jausmą. Nors vairuoti taksi nebuvo tas amatas, apie 
kurį Bahaduras būtų svajojęs, jis jautėsi dėkingas savo dabartiniam 
darbdaviui, ponui Mirzai. O ponas Mirza buvo parsas; be jokios 
abejonės, „Inspektorius Dharas ir Tylos Bokštai“ bus kupinas už- 
gaulių ponui Mirzai. Bahaduras manė, kad garbė reikalauja išreikš- 
ti jausmus už darbdavį. 

Neturėtų stebinti žinia, kad Bahaduras negalėjo pakęsti ir visų 
ankstesniųjų Inspektoriaus Dharo filmų. Kol šis naujasis įžeidimas 
dar nebuvo pasirodęs ekranuose, Bahaduras vylėsi, kad Inspekto- 
rių Dharą užmuš įžeisti hidžros arba įžeistos prostitutės - tikros 
moterys. Bahaduras iš esmės pritarė nuostatai, kad įžymybes rei- 
kia žudyti, mat, jo nuomone, daugybę negarsių žmonių smarkiai 
užgauna tai, kad tik nedaugelis yra garsūs. Negana to, jo manymu, 
taksisto darbas buvo jam per menkas; jis, vertas kur kas geresnės 
tarnybos, vairavo taksi tik tam, kad įrodytų turtingam dėdei gebąs 
„susilieti su masėmis . Bahaduras vylėsi, kad tasai dėdė netrukus 
išleisiąs jį mokytis į kitą universitetą. Dabartinio laikotarpio sė- 
kmingu nepavadinsi, bet tai tik laikini nesklandumai, be to, darbas 
pas poną Mirzą - dar anaiptol ne blogiausia išeitis; ponas Mirza, 
kaip ir Vinodas, buvo privačios taksi bendrovės savininkas. Laisva- 
laikiu Bahaduras stengėsi tobulinti anglų kalbos žinias, grūsdamas 
į galvą visokias vulgarybes ir šventvagiškas frazes. Jei kada tektų 
susidurti su kokia įžymybe, Bahaduras norėjo, kad tuomet netektų 
ieškoti kokio sūresnio žodelio kišenėje. 

Visokių garsenybių šlovė - tik dirbtinai išpūstas muilo burbu- 
las, tą Bahaduras tvirtai žinojo. Jis buvo prisiklausęs, koks kietas 
vyrukas esąs tasai Inspektorius Dharas, neva jis - net sunkumų 
kilnotojas! Aišku, dar vienas melas - pakanka dirstelėti į liaunas 
jo rankas, taigi plika akimi matyti, koks jis galiūnas! Reklaminis 
triukas, ne daugiau, tarė sau Bahaduras. Jis mėgdavo pasisukioti 
apie kino studijas, vildamasis, gal teks pavėžėti kokią aktorę. Ta- 
čiau joks bent kiek žymesnis asmuo niekada neįsėdo į jo taksi. 
Tarsi šito dar būtų maža, prie „Asha Pictures“ studijos - ir prie 
„Rajkamal“ studijos, ir prie „Famous“, ir prie „Central“ - prisi- 
kniso farai, kaltindami jį nusikalstamu stoviniavimu ir priekabia- 

vimu viešoje vietoje! Tegul juos šikančius sutraukia, tuos filmi- 
ninkus! - palinkėjo Bahaduras. 

- Tikiuosi, žinote, kur yra Šventojo Ignoto misija, - nervingai 
pratarė Martinas Milzas, kai automobilis trūktelėjo iš vietos. - Tai 
jėzuitų misija su bažnyčia ir mokykla, - pridūrė mėgindamas iš 
niršaus taksisto žvilgsnio perprasti, ar tas susigaudė, kas tai yra. 
Vos pastebėjęs, kad jaunasis vyrukas žvilgčioja į jo atspindį gali- 
nio vaizdo veidrodėlyje, scholastas padarė tai, ką taksistas turėjo 
palaikyti draugiškumo apraiška - bent jau Martinas Milzas manė, 
kad tai būdingas vietos gyventojų elgsenos elementas. Jis pamer- 
kė akį. 

Viskas, tai jau paskutinis lašas! - nutarė Bahaduras. Visiškai 
nesvarbu, ar tasai mirktelėjimas - maloningumo ženklas, ar ho- 
moseksualo gašlaus pasiūlymo užuomina: Bahaduras jau buvo 
apsisprendęs. Nevalia leisti Inspektoriui Dharui lyg niekur nieko 
išnešti sveiką kailį, taip ir nesumokėjus už tą smurto kupiną farsą, 
kokiu jis vaizdavo Bombėjaus gyvenimą. Tik pamanykit, vidury 
nakties Inspektorius Dharas ima ir užsimano važiuoti į Šventojo 
Ignoto misiją! Įdomu, ką jis ketina ten veikti? Melstis? 

Bahaduras ir šiaip jau spėjo įsitikinti, kad Inspektorius Dha- 
ras - kiaura klastotė, o čia dar, pasirodo, jis ir netikras hinduistas! 
Inspektorius Dharas - suknistas krikščionis! 

- Lyg ir turėtum būti hinduistas, - tarė Bahaduras jėzuitui. 

Martinas Milzas susijaudino. Štai ir pirmasis susidūrimas jo 
misionieriškame kelyje - pirmasis hinduistas! Martinas žinojo, kad 
hinduizmas čia - vyraujanti religija. 

— Nagi... nagi... - linksmai atsiliepė jis. - Visi žmonės turi būti 
broliai, nesvarbu, koks jų tikėjimas. 

— Užsikrušk su savo Jėzumi ir užsikrušk pats, - šaltai pasiūlė 
jam Bahaduras. 

— Nagi... nagi, - pakartojo Martinas. Vis dėlto, dingtelėjo jam, 
ko gero, kartais akį merkti dera, o kartais - ne. 

Taksi krivuliavo per tirštų dūmų prirūkusią, dvokiančią tamsą, bet 
tamsa Martino Milzo niekada nebaugino. Minioje jis kartais pasi- 
jusdavo sudirgęs, bet nakties juodybė jam neatrodė grėsminga. Mi- 
sionieriui nekėlė nerimo ir pavojus tapti vienokio ar kitokio smur- 
to auka. Jis mąstė apie neišsipildžiusią viduramžių svajonę atkovoti 
Jeruzalę Kristui. Galvojo apie šventojo Ignoto piligriminę kelionę į 
Jeruzalę - kelionę, kupiną nesiliaujančių pavojų ir nelaimingų atsi- 
tikimų. Ignoto siekis atkovoti Šventąją Žemę baigėsi nesėkme, mat 
jis buvo išsiųstas atgal, tačiau šventojo troškimas gelbėti pasmerk- 
tas sielas išliko toks pat karštas. Ignotas visuomet siekė vieno tiks- 
lo - paklusti Dievo valiai. Anaiptol ne atsitiktinumas, kad siekda- 
mas šio tikslo ir savo „Dvasines pratybas“ šventasis Ignotas pradėjo 
būtent nuo išraiškingai vaizduojamų pragaro siaubų. Dievo baimė 
apvalo sielą - Martinas Milzas jau kadai galėjo tai paliudyti. Tam, 
kad ir išvystum pragaro liepsnas, ir patirtum mistinę vienovės su 
Dievu ekstazę, pakanka vadovautis „Dvasinėmis pratybomis“ ir 
pasitelkti „vaizduotės akį - nuoširdžiu misionieriaus įsitikinimu, 
ši buvo užvis aiškiausiai reginti akis. 

- Triūsas ir valia, - ištarė Martinas Milzas. Tai buvo jo gyveni- 
mo priesakas. 

— Jau sakiau tau: užsikrušk su savo Jėzumi ir užsikrušk pats, - 
pakartojo taksistas. 

— Būk palaimintas, - atsakė jam Martinas. - Netgi tu ir visa, 
ką tu gali man padaryti, - visa tai vyksta Dievo valia, nors tu ir 
nežinai, ką darai. 

Užvis labiausiai Martinas žavėjosi pasakojimu apie garsųjį 
Ignoto Lojolos susitikimą su mauru, raitu ant mulo, ir jųdviejų gin- 
čą apie Švenčiausiąją Mergelę. Mauras pripažino dar galįs patikėti, 
kad Viešpaties Motina pastojusi be vyro, bet nė už ką nepatikėsiąs, 
kadji išliko skaisti ir pagimdžiusi. Kai mauras nujojęs savais keliais, 
jaunajam Ignotui šovę į galvą, kad reikėtų skubiai vytis musulmoną 
ir užmušti. Jam atrodę, kad ginti Mergelės Marijos garbę - jo pa- 
reiga. Šitoks jos makšties būklės po gimdymo šmeižimas - storžie- 

viškas, vulgarus elgesys, su kokiu taikstytis nevalia. Ignotas, kaip ir 
visuomet, pasikliovė Dievo valia. Prijojęs kryžkelę, atleido savojo 
mulo vadeles: jei gyvulys pats nuseksiąs paskui maurą, Ignotas už- 
mušiąs netikėlį. Tačiau jo mulas pasirinko kitą kelią. 

— Užsikrušk ir su savo šventuoju Ignotu! - užriko taksistas. 

— Į Šventojo Ignoto misiją ir norėčiau pakliūti, - lyg niekur nie- 
ko atsakė Martinas. - Bet gali vežti mane ten, kur nori pats. 

Kad ir kur tektų važiuoti, neabejojo misionierius, tokia bus 
Dievo valia. Martinas Milzas - tik paprastas keleivis. 

Jis prisiminė garsiąją velionio tėvo de Melo knygą „Sadhana: 
kelias pas Dievą (rytietiškos krikščioniškosios pratybos)“; dau- 
gelis nurodytų pratimų yra padėję. Tarkime, buvo vienas, skirtas 
„gydyti nuo skausmingų prisiminimų“. Kai tik Martiną Milzą už- 
grauždavo gėda, kurią jam užtraukė tėvai, ar dėl jo paties tariamo 
nesugebėjimo tėvus mylėti, jiems atleisti ir juos gerbti, jis nuo- 
sekliai atlikdavo tėvo de Melo pratimą. „Mintimis grįžkite prie 
kokio nors nemalonaus įvykio“; prisiminti nemalonius įvykius 
nesunku, jų buvo į valias, užtat pasirinkti, kurį iš daugelio siaubų 
išgyventi iš naujo, - štai kam prireikdavo daugiausia pastangų. 
„O dabar stokite priešais Nukryžiuotąjį - šio patarimo galią jis 
visada pajusdavo. Prieš šitokią kančią nublankdavo net Veronikos 
Rouz ištvirkavimai, nebe tokia skausminga atrodydavo ir Denio 
Milzo savigriova. „Be paliovos gretinkite nemalonų įvykį ir Kris- 
taus nukryžiavimo sceną ; Martinas Milzas daugelį metų nuolatos 
stengdavosi savo skaudulius šitaip užgožti Nukryžiuotojo vaizdu. 
Tėvas de Melo jam buvo didvyris. Gimęs Bombėjuje, iki pat mir- 
ties vadovavęs Sadhanos ganytojiškų psichologinių konsultacijų 
institutui netoli Punos, būtent tėvas de Melo ir įkvėpė Martinui 
Milzui pasiryžimą važiuoti į Indiją. 

Dabar, kai jie artėjo prie Bombėjaus, kai neperregimą tamsą 
praskiedė miesto žiburių pašvaistė, išryškėjo ir tiesiog ant šaligatvių 
miegančių benamių kaugės. Sublykčiojo mėnesienos atspindžiai 
Mahimo įlankoje. Martinas nespėjo užuosti arklių tvaiko, kai taksi 


ys - oe 


Ali kapo mečetės siluetą: liauni minaretai aiškiai išsiskyrė Žuvies 


382 JOHN IRVING 


žvynų spalva blizgančios Arabijos jūros fone. Paskui taksi pasu- 
ko gilyn į miestą, toliau nuo mėnulio šviesos užlieto vandenyno, 
ir misionierius išvydo, kaip miegantis miestas atgyja ir prasideda 
šurmuliuojantis gyvenimas - jei tik niekad nesiliaujančią Kamati- 
puros seksualinę veiklą galima iš tikrųjų vadinti gyvenimu. Šitokio 
gyvenimo Martinas Milzas niekada nepažino, ką ten, ničnieko pa- 
našaus negalėjo net įsivaizduoti, tad dabar ėmė karštai melstis, kad 
trumpai priešais akis šmėkštelėjęs musulmonų mauzoliejus nebūtų 
paskutinis šventas statinys, kurį jam dar buvo lemta išvysti per šio- 
je žemėje gyventi atseikėtą laiką. 

Jis išvydo viešnamius, gožiančius siaurus, ankštus skersgatvius. 
Matė apdujusių nuo geismo vyrų veidus - tai laukan išsprūdę „Šla- 
piojo kabareto' lankytojai; paskutinis pasirodymas jau baigėsi, tad 
tie klientai, kurių kojos dar nenešė namo, tiesiog dūlinėjo aplinkui. 
Ir kaip tik tuo metu, kai Martinas Milzas spėjo pagalvoti susidūręs 
su netgi baisesne pragaištimi, nei šventasis Ignotas Lojola regėjo 
Romos gatvėse, taksistas prasiyrė per minią ir pasuko į dar tamses- 
nį pragarą. Dabar priešais juos nusidriekė Folklando kelio narvų su 
viduj tūnančiomis prostitutėmis eilės. 

— O, narvinės bus tiesiog sužavėtos, galėdamos pažvelgti į 
tave! - suriko Bahaduras, kuris save jau laikė pačios lemties Ins- 
pektoriui Dharui siųstu baudėju. 

Martinas Milzas prisiminė, kaip šventasis Ignotas rinko pini- 
gus iš pasiturinčių romiečių ir už aukas įsteigė prieglaudą puolu- 
sioms moterims. Būtent Romoje šventasis paskelbė, esą nepagailė- 
tų gyvybės, jei tai sulaikytų vieną vienintelę prostitutę nuo vienos 
vienintelės nakties nuodėmių. 

— Dėkoju, kad atvežei mane čionai, - tarė misionierius tak- 
sistui, kuris staigiai spustelėjo stabdžius, net padangos sucypė, ir 
sustabdė automobilį kaip tik priešais narvuose besistaipančius, dė- 
mesį prikaustančius eunuchus transvestitus. Bahaduro manymu, 
prostitutės hidžros turėjo užvis labiausiai siusti ant Inspektoriaus 
Dharo. Tačiau, nemenkai taksisto nuostabai, Martinas Milzas ener- 
gingai atidarė užpakalines automobilio dureles ir džiugaus, ryžtin- 
go jaudulio kupinu veidu išlipo į Folklando kelią. Jis pats ištempė iš 

bagažinės savo nepakeliamą lagaminą, o kai taksistas sviedė jam po 
kojų pinigus, sumokėtus už kelionę, ir dar nusispjovė ant jų - mat 
keleivis susimokėjo iš anksto, dar oro uoste, - Martinas surinko 
sudrėkusius banknotus ir vėl įteikė Bahadurui. 

— Ne, ne, savo darbą tu padarei. Atsidūriau kaip tik ten, kur 
man ir dera būti, - tarė misionierius. Scholastą neskubėdami glau- 
džiu ratu jau supo kišenvagiai, gatvės prostitutės ir suteneriai, ta- 
čiau Bahaduras siekė, kad savo mirtiną priešą būtinai pamatytų 
hidžros, tad bandė sulaikyti vis labiau artėjančią minią. 

— Dharas - Inspektorius Dharas! Dharas! Dharas! - plyšojo 
taksistas. Bet šito visiškai nereikėjo: žinia, kad Folklando kelyje pa- 
sirodė Dharas, gerokai pralenkė taksisto riksmus. Martinas Milzas 
pats gana nesunkiai skynėsi kelią per minios tirštumą; tos į patį 
dugną nusiritusios moterys narvuose - štai į ką jis norėjo kreiptis. 
(Aišku, jam nė nedingtelėjo, kad iš tiesų tai net ne moterys.) 

— Prašau, išklausyk, ką pasakysiu, - užkalbino jis narve tūnan- 
tį transvestitą. Iš pat pradžių dauguma hidžrų buvo pernelyg pri- 
trenktos, kad pajėgtų pulti neapkenčiamą aktorių. - Savaime aišku, 
jūs žinote apie kai kurias nūdienos ligas - apie garantuotą mirtį, 
kuriai puolate tiesiog į nasrus! Bet, sakau jums, jeigu norite išsigel- 
bėti, tik tiek ir tereikia - norėti išsigelbėti. 

Pora kišenvagių ir keletas sutenerių jau susiniovė dėl pinigų, 
kuriuos Martinas mėgino vėl įbrukti taksistui. Minia negaišdama 
skalbė kailį pačiam Bahadurui: parblokštas jis jau klūpojo ant visų 
keturių, o kelios gatvės prostitutės vis dar vaišino jį spyriais kur 
pasiekdamos. Tačiau Martinui Milzui buvo nė motais, kas dedasi 
už nugaros. Prieš jį narvuose lindėjo tos neva moterys, ir jis kalbėjo 
joms vienoms. 

- Šventojo Ignoto misija, - bylojo. - Mazagaone. Juk žinote, kas 
tai, ar ne? Ten mane visada rasite. Jums tereikia ateiti. 

Būtų išties smalsu, kaip į šitokį kilnų kvietimą būtų sureagavę 
tėvas Julijonas ir tėvas Cecilijus; be jokios abejonės, misijos 125-ųjų 
metinių iškilmės būtų nepalyginti spalvingesnės, jeigu jose daly- 
vautų dar ir keletas eunuchų transvestitų prostitučių, panūdusių 
siekti išganymo. Deja, tėvo rektoriaus ir vyresniojo kunigo čia 

nebuvo, tad jie ir negalėjo išgirsti ypatingojo Martino Milzo pa- 
siūlymo. O gal Martinas tikėjosi, kad, jei prostitutės prisistatytų į 
Šventojo Ignoto misiją tuo metu, kai vyksta pamokos, mokinius 
neabejotinai teigiamai paveiktų galimybė savo akimis pamatyti 
tokį akivaizdų šių puolusių moterų atsivertimą? 

- Jeigu nors trupučiuką gailitės, privalote suvokti tai kaip žen- 
klą, kad dar galite sulaukti išganymo, - bylojo scholastas. 

Pirma jam smogė ne hidžra, o kažkuri iš gatvės prostitučių; 
matyt, pasijuto nesulaukusi deramo dėmesio. Ji stipriai stumtelėjo 
Martiną, taikydama į strėnas, ir šis suklupo ant vieno kelio, o sute- 
neriai ir kišenvagiai išplėšė iš rankos lagaminą. Tada jau sukruto ir 
hidžros. Šiaip ar taip, Dharas kreipėsi į juos, ir jie visiškai nepagei- 
davo, kad kas nors keltų koją į jų teritoriją ar gvieštųsi į jų kerštą, 
O ypač tos paprasčiausios gatvės padugnės. Prostitutės transvestitai 
be didesnio vargo atmušė gatvės prostitučių ir jų sąvadautojų ant- 
puolį; net kišenvagiai — ir tie neįstengė pasprukti su visu sunkiu 
lagaminu: šį hidžros atidarė ir suskato naršyti patys. 

Jie nelietė suglamžyto juodo kostiumo nei juodųjų marškinių ir 
dvasininko apykaklių - tokie dalykai jų nedomino, - užtat havajie- 
tiški marškiniai pasirodė net labai gundantys ir beregint išgaravo iš 
lagamino. Paskui vienas pasisavino ir tuos, kuriuos Martinas Mil- 
zas vilkėjo - pasistengė nurengti jį atsargiai, kad nesuplėšytų dra- 
bužio. Kai misionierius liko nuogas iki juosmens, kažkuris hidžrų 
aptiko rimbą su pintais dirželiais - šitokiai pagundai buvo neįma- 
noma atsispirti. Jau pirmas tvilkantis rimbo kirtis partiesė Martiną 
kniūbsčią, jis tuojau pat susirietė į kamuolį. Bet prisidengti galvos 
negalėjo, mat buvo pernelyg svarbu suglausti delnus maldai; tai 
jam padėjo išsaugoti tvirtą įsitikinimą, kad netgi šitokia pyla yra 
ad majorem Dei Gloriam („dar labiau Dievui pašlovinti). 

Prostitutės transvestitai pagarbiai elgėsi su visais lagamine bu- 
vusiais daiktais, liudijančiais savininko išsilavinimą; net netverda- 
mi savame kailyje greičiau stverti rimbą - auką jie pliekė paeiliui — 
neįplėšė, net nesulamdė nė vienos knygos nė vieno lapo. Vis dėlto 
kojos grandinės paskirtį jos suprato neteisingai, kaip ir culpa karo- 
liukų; viena prostitučių transvestitų net mėgino jų paragauti, pas- 

kui bloškė šalin. Nežinodamos, kad kojos grandine dera sukaustyti 
šlaunį, o gal nutarusios, kad kur kas veiksmingiau bus apsukti ją 
apie Inspektoriaus Dharo kaklą, jos kaip tik taip ir padarė. Tiesa, 
smarkiai suveržti grandine gerklės nepavyko, bet metaliniai smai- 
gai apdraskė misionieriui veidą, mat hidžros nekantraudamos už- 
movė pančius tiesiog per galvą, o dabar jie smigo į kaklą - įpjovos 
nebuvo gilios, užtat gausios. Visas misionieriaus kūnas raudonavo 
kruvinais dryžiais. 

Martinas ryžtingai bandė stotis. Ir stodamasis atkišo veidą at- 
švilpiančiam rimbui. Transvestitai atšlijo, mat jis elgėsi visai ne taip, 
kaip jie tikėjosi. Nebandė priešintis, nemaldavo ir pasigailėti. 

— Man rūpite tik jūs, jūs ir dar tai, kas gali jums nutikti! - su- 
šuko Martinas Milzas. - Nors jūs mane užgauliojate, aš esu niekas, 
vieno tenoriu: kad jūs susiprastumėt gelbėtis! Galiu net jums paro- 
dyti, kaip gelbėtis, bet tik jeigu man leisite! 

Hidžros vis dar perdavinėjo rimbą viena kitai, bet jų entuziaz- 
mas pastebimai slūgo. Kai rimbas pakliūdavo į rankas vienai, ši, nė 
nešmaukštelėjusi, skubindavosi įbrukti jį kitai. Apnuogintas Marti- 
no kūnas buvo išmargintas raudonais rumbais, ypač šiurpiai atrodė 
rimbu kliudytas veidas, o kraujas iš po kojos grandinės, suveržtos 
ne ten, kur reikia, sroveno per krūtinę. Tačiau jis stengėsi ne gintis, 
o išgelbėti knygas! Skubėjo užvožti lagamino dangtį, kad apsaugo- 
tų savo žinių lobyną, ir vis dar meldė prostitutes eiti su juo. 

— Vežkite mane į Mazagaoną, - kalbėjo joms. - Nuvežkite 
mane į Šventojo Ignoto misiją, ir jus ten taip pat priims išskėsto- 
mis rankomis. 

Toms kelioms, kurios suprato, ką jis sako, siūlymas pasirodė 
pernelyg absurdiškas. Hidžras šitas žmogus gerokai nustebino: fi- 
ziškai silpnas, regis, buvo apdovanotas neprilygstama narsa, oO ši- 
tokios tvirtybės niekas iš jo nesitikėjo. Staiga visoms išgaravo bet 
koks ūpas jį kankinti. Hidžros jo neapkentė, bet jis vis tiek sugebėjo 
jas sugėdinti. 

Tačiau dar liko gatvės prostitutės ir jų sąvadautojai, ir kišenva- 
giai - visa šita publika, vos sulaukusi, kada pasisotins hidžros, būtų 
mikliai jį sudorojusi. Bet kaip tik tuo metu gatvėje vėl pasirodė 

balzganas „Ambasadorius - tas pats, kuris ištisą naktį suko ratus 
po Kamatipurą ir Granto kelią bei Folklando kelią. Pro vairuotojo 
pusės automobilio langelį ramiai žvelgė vairuotojas, kurį visi laikė 
žemaūgiu Dharo galvažudžiu. 

Galima nebent įsivaizduoti, kaip apstulbo Vinodas, išvydęs 
savo garsųjį klientą pusnuogį - išrengtą ir sukruvintą. Šitos suskre- 
tusios padugnės netgi nuskuto Inspektoriui Dharui ūsus! O šitoks 
pažeminimas - dar baisiau už fizinį skausmą, kurį mylimai kino 
žvaigždei akivaizdžiai tenka kęsti! Ir kokį dar nežmonišką kanki- 
nimo įnagį tos pašvinkusios prostitutės užmaukšlino aktoriui ant 
kaklo? Pažiūrėti kiek priminė šuns antkaklį, tik vidinė pusė buvo 
nusagstyta dygliais. Lyg viso to būtų maža, vargšas Dharas buvo 
dar ir išblyškęs it lavonas, atrodė mažne perkaręs. Galėjai pamany- 
ti, kad įžymusis Vinodo klientas neteko svorio - bene gerų dvide- 
šimties svarų! 

Kažkoks pašlemėkas, sugniaužęs rankoje didelį žalvarinį žiedą 
su raktais, perbrėžė per „Ambasadoriaus“ vairuotojo pusės dure- 
les - ramiausiai spigindamas tiesiai Vinodui į akis. Jis nė nepaste- 
bėjo, kaip Vinodas įbruko ranką po savo specialios konstrukcijos 
sėdyne - į slėptuvę, kur Žžemaūgis vairuotojas laikė visą arsenalą 
paruoštų skvošo rakečių kotų. Taip ir liko ne visai aišku, kas at- 
sitiko paskui. Kai kurie liudininkai tvirtino, neva žemaugio taksi 
kryptelėjo į šoną ir tyčia pervažiavo suteneriui pėdą; kiti aiškino, 
esą „Ambasadorius“ užšokęs ant šaligatvio ir panikos pagauta mi- 
nia pastūmusi sąvadautoją; kad ir kaip būtų, automobilio ratas jam 
iš tiesų sutraiškė pėdą. Dėl vieno dalyko sutarė visi: Vinodą buvo 
sunku įžiūrėti minioje, juk jis bene dviem galvom žemesnis už vi- 
sus kitus. Vis dėlto apdairesnieji matė jei ir ne jį patį, tai jo pėdsa- 
ką: kur jis prasisukdavo, žmonės griūdavo it pakirsti ir susigriebę 
už kelių ar riešų likdavo raitytis ant apšnerkšto šaligatvio. Vinodas 
švaistėsi skvošo rakečių kotais maždaug vidutinio ūgio Žmogaus 
kelių aukštyje. Nukentėjusiųjų riksmai maišėsi su Folklando kelio 
narvinių gerklojimu: šios nenutildamos skelbė savo prekę. 

Kai tik Martinas Milzas išvydo niaurų veidą žemaūugio, kuris ra- 
kečių kotais skynėsi kelią jo link, scholastui neliko abejonių: jo va- 

landa išmušė. Tad tik ištarė tai, ką Jėzus sakė Pilotui (Jono 18, 36): 
„Mano karalystė - ne šio pasaulio“, ir atsigręžė į nenumaldomai 
artėjantį žemaugį. 

- Aš tau atleidžiu, - pasakė Martinas ir nulenkė galvą, lyg 
laukdamas budelio smūgio. Jam nė nedingtelėjo, kad jei nenuleis- 
tų galvos pats, Vinodas niekaip nepasiektų užtvoti per ją skvošo 
rakečių kotais. 

Tačiau Vinodas tik įsikibo užpakalinės jo kelnių kišenės ir temp- 
te nusitempė į taksi. Išgelbėtas - tai yra saugiai paslėgtas po savo pa- 
ties lagaminu ant užpakalinės taksi sėdynės, Martinas pašėlo spur- 
dėti, kvailai - tiesa, ir neilgai - verždamasis grįžti į Folklando kelią. 

— Palauk! - suriko. - Mano rimbas! Tas rimbas - mano! 

Vinodas jau buvo mostelėjęs raketės kotu ir sutrupinęs riešą 
nelaimėliui hidžrai, kuriam nelemtis skyrė sugriebti rimbą pasku- 
tiniam. Žemaūgis be didesnio vargo atgavo Martino Milzo savipla- 
kos instrumentą ir grąžino savininkui. 

— Būk palaimintas, - sušvogždė scholastas. 

Tuojau pat be ceremonijų trinktelėjo „Ambasadoriaus“ durelės; 
automobilis taip trūktelėjo iš vietos, kad misionierius visu kūnu 
prisiplojo prie sėdynės. 

- Šventas Ignotas... - tarstelėjo jis savo ne itin mandagiam vai- 
ruotojui. 

Tačiau Vinodas nesuprato: pamanė, kad Dharas šaukiasi šven- 
tojo pagalbos. Žemaūgis gerokai sunerimo: ir manyt nebūtų pama- 
nęs, kad Dharas gali būti religingas. 

Folklando kelio ir Granto kelio sankryžoje kažkoks vaikiščias, 
viename iš viešnamių nešiojantis arbatą, paleido stiklinę į prale- 
kiantį taksi. Vinodas jo nepaisė, lėkė toliau, bet gumbuotais pirštais 
vis dėlto pagraibė po sėdyne - norėjo įsitikinti, kad prireikus skvo- 
šo rakečių kotai bus po ranka. 

Prieš sukdamas į Jūros bulvarą Vinodas sustabdė automobilį 
ir atidarė užpakalinius langus: žinojo, kad Dharui patinka pasimė- 
gauti jūros kvapu. 

— Apmulkini mane, - pareiškė žemauūgis savo apipešiotam 
klientui. - O aš manau, tu visą naktį miegi Daruvalų balkone! 

Tačiau misionierius iš tiesų miegojo. Vinodas pažvelgė į jį 
galinio vaizdo veidrodėlyje ir jam užgniaužė kvapą. Žemaūgį 
pribloškė ne kirčių žymės sutinusiame veide ir net ne kruvinai 
sučaižyta viršutinė kūno dalis, o dygliuota kojos grandinė, ap- 
sukta apie kaklą; žemaūgis buvo matęs tų pasibaisėtinų paveiks- 
lų, kuriuos garbina krikščionys - kruvinų nukryžiuoto Jėzaus 
atvaizdų, - ir Vinodui pasirodė, kad Inspektorius Dharas ėmėsi 
Kristaus vaidmens. Tačiau erškėčių vainikas nusmuko jam nuo 
galvos - tasai kraupus kankinimo įnagis dabar veržė garsiojo ak- 
toriaus gerklę. 


Visi kartu - viename ankštame bute 


Kur tuo metu buvo Dharas - tikrasis Dharas? Kiaušinio baltymo 
konsistencijos ir spalvos smogas sėmė daktaro Daruvalos balkoną, 
kur aktorius ramiausiai pūtė į akį. Net jeigu būtų pabudęs ir apsi- 
dairęs, per tą tirštą pliurę nieko nebūtų pamatęs, tuo labiau apy- 
aukštais žemiau. O ten Vinodas galynėjosi su apdujusiu, bemaž 
nesąmoningu kino žvaigždės broliu dvyniu. Negirdėjo Dharas ir 
nuspėjamo pirmo aukšto šunų proveržio. Vinodas nesipriešino, 
kai misionierius užgriuvo jį kone visu svoriu, negana to, žemaūgis 
dar tempė ir lagaminą su visu Martino Milzo mokslų lobynu - per 
vestibiulį, tiesiai prie uždraustojo lifto. Vieno iš pirmo aukšto butų 
savininkas, gyventojų bendrijos narys, suskubo dirstelėti pro plyšį 
ir pamatyti galvažudį vairuotoją bei sumaigytą jo klientą akimirką 
anksčiau, nei užsivėrė lifto durys. 

Martinas Milzas, nors ir priluptas, nors ir nesusivokiantis, kur 
pakliuvęs, vis dėlto sugebėjo nustebti atsidūręs lifte - ir dar tokia- 
me šiuolaikiškame daugiabutyje: jis juk žinojo, kad misijos moky- 
kla ir bažnyčia jau sulaukė garbaus 125 metų amžiaus. Beprotiškas 
šunų skalijimas, regis, irgi nederėjo prie aplinkos. 

- Šventasis Ignotas? - paklausė misionierius to trumpulio ge- 
rojo samariečio. 

— Tau nereikalingas šventasis, tau reikalingas daktaras, - atsakė 
jam Žemaūgis. 

- Tiesą sakant, aš žinau Bombėjuje vieną gydytoją. Jis - mano 
motinos ir tėvo draugas, toksai daktaras Daruvala, - pareiškė Mar- 
tinas Milzas. 

Dabar jau Vinodas išsigando kaip reikiant. Nors jo nelaimėlis 
klientas buvo negailestingai nuplaktas, žaizdos neatrodė labai gilios, 
net apie kaklą apjuosta grandinė iš pažiūros tik subraižė odą rimtai 
nesužalodama; tačiau neaiškus marmaliavimas apie daktarą Daru- 
valą Vinodui pakišo mintį, kad kino žvaigždę ištiko kažkokios rūšies 
atminties sutrikimas. Bene bus patyręs sunkią galvos traumą? 

- Aišku, kad tu pažįstisi su daktaru Daruvala! - suriko Vino- 
das. - Mes ir einame pamatyti daktarą Daruvalą! 

- Ką, tu irgi jį pažįsti? - apstulbo scholastas. 

- Pasistengi nejudini galvos, - perspėjo sunerimęs žemaūgis. 

Turėdamas omeny skalijančius šunis (Vinodui ir į galvą neatė- 
jo, kad tai šunys pakišo jam tokią mintį) Martinas Milzas tarė: 

- Atrodo, pakliuvome pas veterinarą. O aš maniau, kad jis - 
ortopedas. 

- Tai aišku, kad jis yra ortopedas! - kone suspiegė Vinodas. Pa- 
sistiebęs ant pirštų galų, žemauūgis mėgino dirstelėti į Martino ausį, 
lyg tikėdamasis išvysti ten liulant kokį atplyšusį smegenų gniutulą. 
Tačiau Vinodui nepakako ūgio. 

Daktarą Daruvalą pažadino iš apačios sklindantis šunų choras. 
Net šeštame aukšte jų kiauksėjimas ir staugimas, nors gerokai pri- 
slopęs, buvo su niekuo nesupainiojamas; gydytojui nekilo nė men- 
kiausios abejonės, kas bus sukėlęs tą beprotišką triukšmą. 

— Nelemtas trumpulis! - keiktelėjo jis balsu, bet Julija nereaga- 
vo - buvo prisiklausiusi dar ne tokių vyro kalbų per miegus. Bet 
vos Farokas išsiropštė iš lovos ir užsimetė chalatą, žmona akimoju 
pabudo. 

— Vėl Vinodas? - paklausė. 

- Atrodo, - atsakė daktaras Daruvala. 

Buvo beveik penkta ryto, kai gydytojas ant pirštų galiukų 
nustypčiojo palei uždarytas slankiąsias stiklines balkono duris; 

balkonas buvo visiškai apsemtas kone įkapes primenančio rūko. 
Miesto smogas susimaišė su tiršta nuo jūros plūstančia migla. Gy- 
šarvo raštu austo tinklelio, kuriuo aktorius apsisupdavo visada, 
kai tik nakvodavo balkone. Vestibiulyje Farokas pasičiupo sudul- 
kėjusį skėtį - ketino gerai pagąsdinti Vinodą. Galiausiai gydytojas 
atidarė buto duris. Kaip tik tuo metu žemaūgis ir misionierius lipo 
iš lifto; vos pažvelgęs į Martiną Milzą, daktaras Daruvala persi- 
gando: bene visų taip keikiamas aktorius, kokio šėlo apimtas, bus 
nusiskutęs ūsus tokiame rūke - būtų aišku, iš kur begalė įpjovų 
ant kaklo, - o paskui, be jokios abejonės, susigraužė ir liuoktelėjo 
iš šešto aukšto balkono? 

Savo ruožtu misionierius net atšlijo, išvydęs vyriškį juodu cha- 
latu ir dar su juodu skėčiu rankoje - reginys buvo gana grėsmingas. 
Užtat Vinodui skėtis nerūpėjo - jis prislinko prie daktaro Daruva- 
los ir sušnibždėjo: 

— Randu jį pamokslauja prostitutėms transvestitams. Hidžros 
jį beveik nužudo! 

Farokas susigaudė, ko sulaukęs, vos misionierius prašneko: 

- Man regis, jūs pažįstamas su mano tėvu ir motina. Aš - Mar- 
tinas, Martinas Milzas. 

- Prašom, užeikite, laukiau jūsų, - atsakė daktaras Daruvala 
suspausdamas sumušto vyro alkūnę. 

— Laukėte? - nustebo Martinas Milzas. 

— Čia yra sužalotos smegenys! - sukuždėjo Vinodas gydytojui. 

Daktaras Daruvala nusivedė vos ant kojų pastovintį misionie- 
rių į vonią ir liepė nusirengti nuogai. Gydytojas paruošė jam Epso- 
mo druskų tirpalo. Kol į vonią bėgo vanduo, Farokas pasikvietė iš 
lovos Juliją ir paprašė iškrapštyti iš namų Vinodą. 

— Kas tokiu metu sugalvojo maudytis? - paklausė ji vyro. 

- Džono D. brolis dvynys, - atsakė daktaras Daruvala. 

Laisva valia 


Julija suspėjo atsivilioti Vinodą tik iki koridoriaus, ir čia suskam- 
bėjo telefonas. Ji skubiai stvėrė ragelį. Vinodas puikiausiai girdėjo 
visą pokalbį, nes vyras kitame laido gale rėkė visa gerkle. Skambino 
ponas Munimas - gyventojų bendrijos narys iš pirmo aukšto. 

— Mačiau, kaip jis įlipo į liftą! Jis pažadino visus šunis! Mačiau 
jį - jūsų nykštuką! - plyšojo ponas Munimas. 

Julija jam atsakė: 

- Atleiskite, bet mes neturime jokio nykštuko. 

— Nepūskit man miglos į akis! - užbaubė ponas Munimas. - Tas 
kino žvaigždės nykštukas, apie jį kalbu! 

— Kad mes neturime ir kino žvaigždės, - atsakė Julija. 

- Jūs nesilaikote užrašytos taisyklės! - sukriokė ponas Munimas. 

— Nesuprantu, apie ką šnekate. Tikriausiai jums galvoj nege- 
ra, - atsakė Julija. 

— Taksistas kėlėsi liftu! Tasai neūžauga galvažudys! - riaumojo 
ponas Munimas. 

— Dar žodis - ir kviečiu policiją, - pareiškė Julija ir padėjo ragelį. 

- Aš lipu laiptais, bet laiptais aš šlubuoju - visus šešis aukš- 
tus, - nusiskundė Vinodas. Jam keistai tinka kankinio vaidmuo, 
pagalvojo Julija, ir tuoj pat jai dingtelėjo, kad žemaugis ne šiaip sau 
lūkuriuoja koridoriuje. 

- Jūsų stove yra stovi penki skėčiai, - pareiškė jis. 

— Norėtum vieną pasiskolinti, Vinodai? - paklausė Julija. 

— Tik kad man padeda, kai lipu laiptais, - paaiškino Vinodas. — 
Aš esu reikalingas lazdelė. 

Visus skvošo rakečių kotus jis buvo palikęs taksi; jeigu pakeliui 
tektų susidurti su kokiu pirmo aukšto šunimi ar ponu Munimu, 
Vinodas nenorėjo būti beginklis. Tad pasiėmė bent skėtį. Julija iš- 
leido jį pro virtuvės duris, tiesiai į tarnybinę laiptinę. 

— Galbūt jūs jau niekad manęs nebepamatote, - tarė jai Vino- 
das. Kai žemaūgis nužvelgė laiptinę, Julija atkreipė dėmesį, kad 
jis šiek tiek žemesnis už išsirinktą skėtį - Vinodas pasičiupo patį 
didžiausią. 

Tuo tarpu vonioje mirkstantis Martinas Milzas, regis, kone 
mėgavosi raudonų, išburkusių rumbų peršuliu; jis nė kartelio 
nekrūptelėjo, kai daktaras Daruvala kempine šluostė begalę įbrė- 
žimų nuo siaubingosios grandinės dyglių; gydytojui net pasiro- 
dė, kad misionierius pasigenda nuimtų pančių, be to, jis bent 
dusyk išsakė susirūpinimą dėl narsiojo žemaūgio automobilyje 
palikto rimbo. 

— Neabejoju, kad Vinodas jį tau grąžins, - tarė daktaras Da- 
ruvala. 

Misionieriaus papasakota istorija gydytojo nepribloškė taip, 
kaip pribloškė patį misionierių; kadangi Martinas Milzas buvo su- 
painiotas toli gražu ne su bet kuo, daktaras Daruvala labiau ste- 
bėjosi, kad jis išvis dar gyvas, negana to, net nesužalotas, tik ap- 
daužytas ir apibraižytas. Misionierius nesustodamas malė liežuviu 
apie tai, ką jam teko patirti, ir kuo daugiau vapaliojo, tuo menkiau 
Farokui atrodė panašus į savo nešnekų dvynį. Dharas niekada ne- 
pratrūkdavo begalinėmis šnekomis. 

— Na, noriu pasakyti, aš juk žinojau atsidūręs tarp nekrikš- 
tų, - bylojo Martinas Milzas. - Bet tikrai nesitikėjau tokio aršaus 
priešiškumo krikščionybei, su kokiu susidūriau. 

— Nagi, tavim dėtas, nesiskubinčiau skelbti šitokios išvados, - 
įspėjo daktaras Daruvala įsijaudrinusį scholastą. - Vis dėlto žmo- 
nės kartais jautriai reaguoja, primygtinai raginami atsiversti... į bet 
kokį tikėjimą. 

— Gelbėti sielas - ne tas pat, kas raginti atsiversti, - ėmė gintis 
Martinas Milzas. 

— Ką gi, kaip pats sakei, buvai atsidūręs ne visai krikščioniškoje 
aplinkoje, - atsakė daktaras Daruvala. 

- Ar daug tų prostitučių yra ŽIV nešiotojos? - paklausė 
Martinas. 

— Aš ortopedas, - priminė jam daktaras Daruvala. - Tačiau 
žinovai sako: apie keturiasdešimt procentų. Kiti tvirtina - še- 
šiasdešimt. 

— Kad ir kaip būtų, tai krikščionybės sritis, - pareiškė Martinas 
Milzas. 

Farokui pirmą kartą šmėkštelėjo mintis, kad šitas pamišėlis 
pats sukuria sau tokią grėsmę, kuri, ko gero, užgoš net tiesioginį 
pavojų, keliamą stulbinančio panašumo į Inspektorių Dharą. 

— Maniau, tu - anglų kalbos mokytojas, - prisipažino dakta- 
ras Daruvala. - Aš pats ten mokiausi, tad galiu užtikrinti: Šventojo 
Ignoto misija pirmų pirmiausia yra mokykla. 

Farokas pažinojo tėvą rektorių; gydytojas galėjo prisiekti, kad 
būtent tai tėvas Julijonas pasakytų, sužinojęs apie Martino polėkį 
gelbėti prostitučių sielas. Tačiau žiūrėdamas, kaip Martinas nuogas 
lipa iš vonios, kaip, nepaisydamas žaizdų, energingai trinasi visą 
kūną rankšluosčiu, gydytojas vis labiau abejojo, ar tėvui rektoriui 
ir visiems kitiems senstelėjusiems Šventojo Ignoto misijos tikėjimo 
sergėtojams pavyks įtikinti šitokį uolų scholastą, kad jo pareigos 
tėra aukštesniųjų klasių moksleivių anglų kalbos žinių tobulinimas. 
Mat be galo brūžindamas rankšluosčiu rimbo paliktas žymes ant 
veido ir kūno, kol randai užsitvieskė tokiu raudoniu, lyg jis būtų 
nuplaktas ką tik, Martinas Milzas įnirtingai rezgė atsakymą. Kaip 
tikras galvotas jėzuitas, atsakymą jis pradėjo klausimu. 

— Argi jūs pats - ne krikščionis? - pasiteiravo misionierius. — 
Tėvas, rodos, sakė, kad atsivertėte į krikščionybę, bet kataliku ne- 
tapote. 

— Taip, tiesa, - atsargiai atsakė daktaras Daruvala. Jis davė Mar- 
tinui Milzui švarią šilkinę pižamą, bene geriausią, kokią turėjo, ta- 
čiau scholastui labiau patiko stypsoti nuogam. 

— Galbūt jūs susipažinęs su kalvinistų ir jansenistų požiūriu į 
laisvą valią? - paklausė Martinas Faroko. - Be abejo, aš viską labai 
supaprastinu, bet štai kokia yra esmė ginčo, kurį įplieskė Liuteris ir 
tie reformacijos teologai protestantai. Jų teigimu, mes dėl prigim- 
tinės nuodėmės esame pasmerkti, ir vienintelė viltis sulaukti išga- 
nymo yra dieviškoji malonė. Liuteris neigė, kad išganymą galime 
pelnyti, darydami gerus darbus. Kalvinas nuėjo dar toliau: neigė, 
kad mus gali išgelbėti tikėjimas. Pasak Kalvino, mums visiems nu- 
lemta iš anksto: būsime išganyti ar ne. Tikite tuo? 

Perpratęs, kur link krypsta jėzuito logika, Farokas nusprendė, 
kad tuo, matyt, tikėti nereikėtų, tad atsakė: 

— Na, ne... bent ne visai. 

— Labai gerai, vadinasi, jūs - ne jansenistas, - įvertino scholas- 
tas. - Jie iš esmės stengėsi užgniaužti bet kokias paskatas ko nors 
imtis; jų doktrina skelbė dieviškosios malonės viršenybę prieš lais- 
vą valią - tiesą sakant, tai tikra pralaimėtojų doktrina. Jie visiems 
mums stengėsi primesti mintį, esą absoliučiai nieko negalime pa- 
daryti, kad būtume išganyti. Trumpiau tariant, kam vargintis ir da- 
ryti gerus darbus? Arba: o kas, jeigu ir nusidėsime? 

— Vis dar smarkiai viską supaprastini? - paklausė daktaras Da- 
ruvala. Jėzuitas nužvelgė gydytoją su šiokia tokia slapta pagarba, be 
to, pasinaudojęs proga, kad jį pertraukė, greitai apsivilko gydytojo 
šilkinę pižamą. 

— Jei norite pasakyti, kad beveik neįmanoma suderinti laisvos 
valios koncepcijos su mūsų tikėjimu visagalį ir visa žinantį Dievą, 
aš priverstas sutikti: taip, tai iš tikrųjų sunku, - vėl prašneko Mar- 
tinas. - Klausimas, koks yra žmogiškosios valios ir dieviškosios vi- 
sagalybės santykis... ar tai jums rūpi sužinoti? 

Daktaras Daruvala sumetė, kad tai jam ir derėtų norėti sužino- 
ti, tad atsakė: 

— Na, taip... maždaug. 

— Ką gi, klausimas iš tikrųjų įdomus, - kalbėjo jėzuitas. - Tik 
aš negaliu pakęsti, kai žmonės bando menkinti dvasinį pasaulį, 
tempdami ant grynai mechaninių teorijų kurpalio - tarkime, kad 
ir tie bihevioristai. Kam gali rūpėti Loebo augalų utėlių teorijos ar 
Pavlovo šuo? 

Daktaras Daruvala sulinksėjo, bet neprasižiojo; kaip gyvas 
nebuvo girdėjęs apie augalų utėles. Apie Pavlovo šunį, aišku, Ži- 
nojo, netgi prisiminė, dėl ko šuniui išsiskirdavo seilės ir ką jos 
reiškė. 

— Mes tikriausiai jums atrodome perdėtai griežti: turiu galvoj, 
mes, katalikai, jums, protestantams, - kalbėjo Martinas. Daktaras 
Daruvala papurtė galvą. - O, be jokios abejonės, jums kaip tik taip 
ir atrodo! - laikėsi savo misionierius. - Mūsų teologija paremta ap- 
dovanojimais ir bausmėmis, kurių atseikėjama pomirtiniame gy- 
venime. Palyginti su jumis, mes kur kas daugiau dėmesio skiriame 

nuodėmei. Vis dėlto mes, jėzuitai, paprastai siekiame kuo mažiau 
nusidėti mintimis. 

— Mintimis, bet ne veiksmais, - įsiterpė daktaras Daruvala, 
mat, nors to sakyti visiškai nereikėjo, tai buvo savaime suprantama, 
gydytoją apniko nuojauta, kad tik kvailys visai nerastų, ką pridurti, 
ojis iki šiol nieko nepasakė. 

— Mums, turiu galvoj, mums, katalikams, kartais atrodo, kad 
jūs, protestantai, pernelyg pabrėžiate žmogaus palinkimą į blogį... 

Misionierius nutilo, tarsi laukdamas atsako, bet daktaras Da- 
ruvala nebesusigaudė, ar šįsyk derėtų linktelėti, ar papurtyti galvą, 
tad tik kvailai stebeilijo į ištekančio iš vonios vandens verpetą, lyg 
tas į kanalizaciją bėgantis vanduo būtų jo paties kažin kur ištekan- 
čios mintys. 

— Leibnicą žinote? - netikėtai paklausė jo jėzuitas. 

— Na... mokėmės universitete... bet prieš daugelį metų, - atsakė 
gydytojas. 

- Leibnicas išsakė prielaidą, esą žmogaus nuopuolis neatėmė jo 
laisvės, ir dėl to Leibnicą mes galime laikyti savo bendraminčiu - 
turiu omeny, mes, jėzuitai, - bylojo Martinas. - Kai kurių Leibnico 
minčių niekada nepamiršiu, tarkime, kad ir tokios: „Nors paskatų 
ir pagalbos sulaukiame iš Dievo, jas visąlaik lydi tam tikra paties 
žmogaus veikla; jei ne, mes negalėtume tvirtinti, kad išvis ką nors 
veikėme.“ Juk sutinkate, tiesa? 

— Taip, žinoma, - patvirtino daktaras Daruvala. 

- Taigi, kaip suprantate, dėl šios priežasties aš niekaip negaliu 
būti vien tik anglų kalbos mokytojas, - pareiškė jėzuitas. - Savai- 
me suprantama, aš iš visų jėgų stengsiuos, kad vaikai kuo geriau 
išmoktų anglų kalbą. Bet kadangi man skirta laisva valia veikti, 
„nors paskatų ir pagalbos sulaukiu iš Dievo", žinoma, privalau da- 
ryti viską, ką galiu, rūpintis ne tik savosios sielos išganymu, bet taip 
pat stengtis gelbėti ir kitų. 

— Suprantu, - pratarė daktaras Daruvala, po truputį pradėda- 
mas suprasti dar ir tai, kodėl įtūžę transvestitai prostitutės neįsten- 
gė palikti gilesnių randų nei Martino Milzo kūne, nei nepalenkia- 
moje valioje. 

O paskui gydytojas netikėtai susizgribo stovįs svetainėje ir ste- 
bįs, kaip Martinas gulasi ant sofos, nors niekaip nebegalėjo prisi- 
minti, kaip išėjo iš vonios kambario. Tada misionierius ir padavė 
kojos grandinę gydytojui, šis paėmė įnagį labai jau nenoriai. 

— Dabar suprantu, kad čia man šitos nereikės, - pareiškė scho- 
lastas. - Ir be jos teks iškęsti pakankamai vargo. Šventasis Ignotas 
Lojola po kurio laiko irgi pakeitė nuomonę apie tokius kūno mari- 
nimo įrankius. 

- Tikrai? - tarstelėjo Farokas. 

— Manau, jis šiek tiek persistengė juos naudodamas, bet vien tik 
nuoširdžiai bjaurėdamasis savo jaunystės nuodėmėmis, - paaiški- 
no jėzuitas. - Tiesą sakant, vėlesniame „Dvasinių pratybų“ variante 
šventasis Ignotas ragina atsisakyti saviplakos, nesiūlo ir laikytis itin 
griežto pasninko. 

— Aš tam irgi nepritariu, - atsakė daktaras Daruvala nesumo- 
damas, ką reikės veikti su tuo žiauraus kankinimo įnagiu. 

— Prašom tiesiog išmesti, - pasiūlė Martinas. - Ir dar, gal būsite 
toks malonus ir pasakysite žemaūgiui, kad rimbą gali pasilaikyti 
sau? Man nebereikės ir jo. 

Daktaras Daruvala puikiausiai žinojo apie Vinodo skvošo rake- 
čių kotų arsenalą; pagalvojus, kaip žemaūgis panaudos rimbą pa- 
gal paskirtį, kraujas stingo gyslose. Staiga gydytojas pastebėjo, kad 
Martinas Milzas užmigęs. Pirštus sunėręs ant krūtinės, su tobulos 
palaimos išraiška misionierius priminė kankinį, esantį pakeliui į 
dangaus karalystę. 

Farokas pasikvietė į svetainę Juliją pažvelgti į svečią. Ji iš pat 
pradžių nežengė nė žingsnio toliau staliuko stikliniu stalviršiu, 
dėbsojo į miegantįjį lyg į kokį užkrato pagraužtą lavoną, bet gy- 
dytojas paskatino ją užmesti akį iš arčiau. Kuo labiau Julija artėjo 
prie Martino, tuo labiau atsipalaidavo. Galėjai pamanyti, kad Mar- 
tinas - bent jau miegantis Martinas - veikia aplinkinius kažkaip 
raminamai. Galiausiai Julija net prisėdo ant grindų šalia sofos. Vė- 
liau ji pasakys, kad Martinas primenąs jai Džoną D. - tik gerokai 
jaunesnį ir nerūpestingesnį. Tačiau Farokas laikysis nuomonės, kad 
Martino Milzo išvaizdos skirtumus lėmė tiek fizinio krūvio, tiek 
alaus stoka - jis neužsiaugino raumenų, bet neužsiaugino ir pilvo. 

Gydytojas atitoko sėdįs ant grindų šalia žmonos, nors ir nebe- 
prisiminė, kaip atsisėdo. Abu taip ir sėdėjo, tarsi pakerėti miegan- 
čiojo, kol iš balkono vidun įsmuko Dharas - nusiprausti duše ir 
išsivalyti dantų; pamačius juos tokiu kampu, Dharui galėjo pasiro- 
dyti, kad Farokas ir Julija meldžiasi. Paskui kino žvaigždė išvydo ir 
numirėlį - bent jau Dharui susidarė įspūdis, kad tas žmogus negy- 
vas, - ir, nė nedirstelėjęs įdėmiau, paklausė: 

— Kas čia toks? 

Farokas ir Julija buvo priblokšti, kad Džonas D., vos išvydęs, 
tą pat akimirksnį neatpažino brolio dvynio; kas jau kas, o aktorius 
itin gerai Žino savo veido bruožus, net jeigu veidas neatpažįstamai 
nugrimuotas ar, tarkime, smarkiai pasendintas, - tačiau šitokios 
išraiškos savo veide Dharas niekada nebuvo matęs. Abejotina, ar 
Dharo veide kada nors atsispindėjo palaima: net miegodamas, net 
sapne, Inspektorius Dharas neišgyvendavo dangiškosios laimės. 
Dharo išraiškų yra buvę visokiausių, bet šventojo - niekad. 

Galų gale aktorius sukuždėjo: 

— Ką gi, taip, matau, kas jis, bet ką jis čia veikia? Ar jis miršta? 

- Jis bando būti kunigas, - sukuždėjo Farokas. 

- Jėzau Kristau! - išsprūdo Džonui D. 

Galbūt jam reikėjo pritildyti balsą, o gal vardas, kurį jis išta- 
rė, būtų pasiekęs "A Milzo ausis bet kokiomis aplinkybėmis; 
šiaip ar taip, miegančio misionieriaus veidą nušvietė tokia bega- 
linio dėkingumo šypsena, kad Dharas ir Daruvalos staiga susigė- 
do. Nepersimetę nė žodeliu, visi trys sutartinai pirštų galais nu- 
stypčiojo į virtuvę, tarytum visi pasijutę vienodai nesmagiai, kam 
spoksojo į miegantį žmogų. Nors iš tikrųjų juos suglumino ir netgi 
privertė pasijusti įropojus į svetimą teritoriją kaip tik tas absoliutus 
žmogaus, akimirką visiškai susitaikiusio su savo siela, pasitenkini- 
mas - tiesa, nė vienas taip ir nesuvokė, kad nesmagumo priežastis 
būtent ta. 

— Kas jam atsitiko? - paklausė Dharas. 

— Nieko bloga jam neatsitiko! - užtikrino daktaras Daruvala 
ir pats nustebo: kodėl jis šitai sako apie žmogų, kuris įtikinėdamas 
transvestitus prostitutes atsiversti gavo lupti ir buvo pašventintas 

rimbu? - Turėjau tau pasakyti, kad jis atvažiuoja... - pridūrė gy- 
dytojas sutrikęs. Tai išgirdęs, Džonas D. tik užvertė akis; jis retai 
leisdavo pykčiui prasiveržti. Jam iš paskos akis užvertė ir Julija. 

— Jei tau įdomi mano nuomonė, - tarė Farokas Džonui D., - 
manau, tau vienam spręsti: ar jam reikėtų sužinoti, kad tu išvis eg- 
zistuoji, ar vis dėlto ne. Nors, tiesą sakant, dabar, ko gero, ne pats 
tinkamiausias metas jam tai pranešti. 

- Užmiršk tą dabar, - atsakė Dharas. - Verčiau papasakok, 
koks jis. 

Daktaras Daruvala skubomis nurijo žodį, kuris jau sprūdo nuo 
liežuvio galo: kuoktelėjęs. Antrąsyk prasižiojęs, jis vos nepasakė 
štai ko: toks pat kaip tu, tik jis kalba. Bet jau pati frazė skambėtų 
pernelyg prieštaringai - vien mintis apie pernelyg daug kalbantį 
Dharą jam gali pasirodyti užgauli. 

— Klausiu, koks jis, - pakartojo Džonas D. 

— Aš jį mačiau tik miegantį, - tarė Džonui D. Julija. Abu įbedė 
akis į Faroką, kuris karštligiškai suko galvą, koks gi tasai Mar- 
tinas Milzas yra, bet toje galvoje buvo visiškai tuščia. Sąmonėje 
neiškilo joks vaizdinys, nors misionierius ginčijosi su juo, bandė 
pamokslauti ir net jį apšviesti - ir dar beveik visą tą laiką būda- 
mas nuogas. 

— Na, jis gana uolus, - atsargiai ištarė gydytojas. 

— Uolus? - pakartojo Dharas. 

— Liebchen, ar tik tiek ir gali pasakyti? - neiškentė Julija. - Gir- 
dėjau, kaip jis kalbėjo vonioje - kalbėjo ir kalbėjo! Juk bent ko nors, 
reikia manyti, prikalbėjo? 

— Vonioje? - pasitikslino Džonas D. 

- Jis labai ryžtingas, - leptelėjo Farokas. 

— Na taip, jei jau žmogus uolus, turėtų būti ir ryžtingas, - rėžė 
Inspektorius Dharas taip sarkastiškai, kaip tik sugebėjo. 

Daktarą Daruvalą ėmė erzinti, kad tuodu tikisi smulkios jėzui- 
to charakterio išklotinės vos po vieno gana neįprasto susitikimo. 

Gydytojas nežinojo kito uolaus kataliko istorijos - bene paties 
karščiausio šešiolikto amžiaus fanatiko, šventojo Ignoto Lojolos, 
tapusio Martinui Milzui tikra įkvėpimo versme. Kai Ignotas mirė, 

taip ir neleidęs nutapyti nė vieno vienintelio jo atvaizdo, kiti or- 
dino broliai sumanė užsakyti bent jo mirusio portretą. Pasikvietė 
garsų tapytoją, bet tam nieko neišėjo. Šventojo sekėjai paskelbė, esą 
pomirtinė kaukė, kurios autorystę nežinia kam priskirti, irgi nėra 
tikrasis jėzuitų tėvo atvaizdas. Dar trys dailininkai mėgino įam- 
žinti šventąjį popieriuje, bet kaip modelį jie turėjo tiktai pomirtinę 
kaukę ir nė vienas nesugebėjo deramai atkurti jo bruožų. Galų gale 
buvo nuspręsta, jog Dievas nenori, kad Jo ištikimojo tarno Ignoto 
Lojolos portretas išvis būtų nutapytas. Daktaras Daruvala, aišku, 
negalėjo žinoti, kaip Martinas Milzas žavėjosi šia istorija, bet pats 
naujasis misionierius būtų labai patenkintas regėdamas, kaip gydy- 
tojas neriasi iš kailio nesėkmingai bandydamas apsakyti netgi tokį 
dar neapsiplunksnavusį Dievo tarną kaip jis - paprasčiausią scho- 
lastą. Farokas juto jam reikalingą žodį, kirbantį ant liežuvio galo, 
bet jis išnyko taip ir neištartas. 

— Na... jis labai išsilavinęs, - pralemeno Farokas. Dabar jau ir 
Džonui D., ir Julijai ištrūko aimana. - Po galais, jį sunku perpras- 
ti" - sušuko daktaras Daruvala. - Dar per anksti mėginti pasakyti, 
koks jis yra! 

- Jeigu dar per anksti pasakyti, koks jis, - tarė Džonas D., - tai 
per anksti ir man suprasti, ar norėčiau su juo susipažinti. 

Daktaras Daruvala suirzo: šitokia frazė pernelyg būdinga Ins- 
pektoriui Dharui. 

Julija perprato, ką galvoja jos vyras. 

— Verčiau prikąstum liežuvį, - tarstelėjo jam. Ir paruošė kavos 
sau ir Džonui D., Farokui užplikė puodelį arbatos. Paskui Daruva- 
los drauge palydėjo žvilgsniu savo mylimą kino žvaigždę, išeinančią 
pro virtuvės duris. Dharas mėgdavo išsmukti tarnybiniais laiptais, 
o ankstyvas rytas (dar nebuvo šešių) buvo toks retas metas, kai jis 
galėjo nužingsniuoti Jūros bulvaru iki „Tadž Mahalo neatpažintas 
ir neapsuptas minios. Tokį ryto metą prie jo kabinėjosi tik elgetos, 
kurie vienodai kabinėdavosi prie visų. Jiems nėmaž nerūpėjo, kad 
šitas žmogus - Inspektorius Dharas; daugelis elgetų žiūrėdavo fil- 
mus, bet argi kino žvaigždė jiems ką nors reiškė? 

Stovėti ir nekrustelėti - mankšta 


Lygiai šeštą valandą ryto, kai Farokas ir Julija drauge maudėsi vonio- 
je - ji trynė jam nugarą, jis muilino jai krūtis, bet tokiomis nekal- 
tomis išdaigomis jie ir apsiribojo, - Martiną Milzą pažadino dievo- 
baimingojo urologo daktaro Azizo malda. „Šlovė Alachui, pasaulio 
Viešpačiui, - daktaro Azizo progiesmiu tariamos ritualinės frazės, 
atsklindančios iš penkto aukšto balkono, kaipmat bloškė naująjį 
misionierių iš patalo. Nors pamiegojęs mažiau nei valandą, jėzuitas 
jautėsi atsigavęs ir pailsėjęs, kaip kitas jaustųsi išmiegojęs visą naktį; 
galėjo stebėti rytinį urologo Azizo ritualą ant maldų kilimėlio. Iš 
Daruvalų balkono šeštame aukšte vėrėsi kvapą gniaužiantis Bako 
įlankos vaizdas. Martinas Milzas matė Malabar Hilą ir verslo rajo- 
ną, išsistiebusį Narimano kyšulyje; tolumoj, Čaupačio paplūdimyje, 
jau buvo žmonių. Tačiau jėzuitas atkeliavo į Bombėjų ne grožėtis 
vaizdais. Nepaprastai susitelkęs jis klausėsi daktaro Azizo maldų. 
Norėdamas visuomet rasi ko pasimokyti iš kitų šventumo. 

Martinas Milzas niekada nenuvertindavo maldos. Žinojo, kad 
malda - ne tas pat, kas mąstymas, ir ne išsigelbėjimas nuo mąs- 
tymo. Melstis - anaiptol ne tas pat, kas prašyti. Malda - nuorodų 
siekis, mat žinoti Dievo valią buvo karščiausias Martino troškimas, 
o norint pasiekti tokį tobulybės būvį - susiliejimo su Dievu mistinę 
ekstazę - reikėjo apsišarvuoti lavono kantrybe. 

Stebėdamas, kaip urologas Azizas suvynioja maldų kilimėlį, 
Martinas Milzas sumojo, kad dabar - pats tinkamiausias metas at- 
likti dar vieną tėvo de Melo siūlomą mankštos pratimą iš „Rytie- 
tiškų krikščioniškųjų pratybų“ - „sustingimą“. Dauguma žmonių 
net nesuvokia, kaip sunku, kitąsyk net ir skausminga yra stovėti 
visiškai sustingus, net nekrustelint, bet Martinas buvo įgudęs. Jis 
stovėjo taip ramiai, kad po kokių dešimties minučių pro šalį skren- 
dantis skeltauodegis peslys vos nenusileido jam ant galvos. Tik pa- 
skutinę akimirką pasibaidęs paukštis metėsi į šoną, bet ne todėl, 
kad misionierius būtų bent mirktelėjęs, - peslį išgąsdino staigus 
šviesos atspindys misionieriaus akyje. 

Tuo tarpu daktaras Daruvala ėmėsi atplėšinėti pagiežinguo- 
sius gerbėjų laiškus ir viename voke rado nerimą keliantį dviejų 
rupijų banknotą. Laiškas buvo siųstas į kino studiją ir adresuotas 
Inspektoriui Dharui, o ant banknoto, toje pat pusėje kaip ir seri- 
jos numeris, didžiosiomis raidėmis atspausdintas perspėjimas: 
TU - LAVONAS KAIP IR LALAS. Farokas, aišku, parodysiąs šį 
grasinimą komisaro pavaduotojui Pateliui, bet jam nereikėjo jokio 
detektyvo patvirtinimo dėl to, ką žinojo pats: čia nagus prikišęs tas 
pats pamišėlis, kuris sugrūdo banknotą su rašteliu į velionio pono 
Lalo burną. 

Į miegamąjį įpuolė Julija. Ji užmetė akį į svetainę norėdama įsi- 
tikinti, kad Martinas Milzas vis dar ramiai miega, bet ant sofos jo 
nebebuvo. Slankiosios stiklinės balkono durys buvo praviros, bet 
Julija nepamatė misionieriaus ir ten - šis stovėjo taip tobulai su- 
stingęs, kad jos žvilgsnis praslydo jo nekliudęs. Daktaras Daruvala 
įsikišo dviejų rupijų banknotą kišenėn ir nuskubėjo į balkoną. 

Kol gydytojas atsidūrė ten, misionierius spėjo imtis kito mal- 
dos pratimo - vieno iš tėvo de Melo mankštos būdų, šįsyk iš „kūno 
pojūčių“ ir „minčių valdymo" srities. Martinas pakėlė dešinę koją, 
ištiesė pirmyn, nuleido. Paskui - kairiąją. Ir su kiekvienu žingsniu 
progiesmiu kartojo: „Pakeliu... pakeliu... pakeliu... - paskui (o kaip- 
gi kitaip): - ištiesiu... ištiesiu... ištiesiu... - ir pagaliau: - nuleidžiu... 
nuleidžiu... nuleidžiu...“ Trumpiau tariant, jis žingsniais matavo 
balkoną, tik nepaprastai lėtai ir kaskart garsiai įvardydamas tikslų 
judesį. Daktarui Daruvalai Martinas Milzas priminė ligonį, sveiks- 
tantį po, tarkime, insulto, priverstą lankyti fizioterapijos seansus ir 
mankštintis. Mat misionierius, regis, iš naujo mokėsi kalbėti ir tuo 
pat metu - vaikščioti, tik pasiekimai kol kas buvo gana kuklūs. 

Farokas pirštų galais nustypčiojo atgal į miegamąjį pas Juliją. 

- Tikriausiai jis sužalotas labiau, nei man pasirodė, - pasakė 
gydytojas žmonai. - Reikės būtinai nusivežti jį į ligoninę patikrinti. 
Ir bent kurį laiką verčiau nenuleisti nuo jo akių. 

Tačiau kai Daruvalos pagaliau ryžosi atsargiai pakalbinti jėzu- 
itą, aptiko šį apsirengusį kunigo drabužiais. Jis peržiūrinėjo savo 
daiktus lagamine. 


402 JOHN IRVING 


- Jie pasiėmė tik mano culpa karoliukus ir kasdienius pasaulie- 
tiškus drabužius, - pranešė Martinas. - Man teks nusipirkti kokių 
nors pigių vietinių rūbų... būtų pernelyg pretenzinga, jei pasirody- 
čiau Šventojo Ignoto misijoje apsirengęs šitaip! - Tai taręs jis nusi- 
juokė ir dviem pirštais peštelėjo akinamai baltą apykaklę. 

Aišku, nepaleisi jo taip apsirengusio vaikštinėti po Bombėjų, 
pagalvojo daktaras Daruvala. Svarbiausia - įtaisyti tam bepročiui 
tokių drabužių, kad kuo labiau susilietų su minia. Galbūt pavyktų 
įkalbėti jį dar ir plikai nusiskusti galvą, dingtelėjo gydytojui. Julija 
mažne be amo tiktai dėbsojo į Martiną Milzą, bet kai tik jis (dar 
kartą!) ėmėsi pasakoti apie savo pirmąją pažintį su miestu, iškart 
visiškai ją pakerėjo; Julija čia vylingai šypsodavosi, čia susidrovėda- 
vo lyg kokia mokinukė. Ką gi, galvojo daktaras Daruvala, nepaisant 
visų skaistybės įžadų, šitas jėzuitas moterų visai nesivaržo - bent 
jau vienos vyresnio amžiaus moters. 

Laukianti visokių keblumų kupina diena daktarą Daruvalą 
baugino nė kiek ne mažiau už įsivaizduojamas dvylika valandų 
su misionieriaus išmesta kojos grandine. Netgi įsivaizduoti, kad jį 
persekioja įtūžęs Vinodas, pliaukšintis misionieriaus rimbu, - ir tai 
gydytojui pasirodė nė kiek ne baisiau už būsimą dieną. 

Delsti nebuvo kada. Kol Julija ruošė Martinui puodelį kavos, 
Farokas paskubomis peržvelgė biblioteką jėzuito lagamine. Ypač 
įdėmaus jo žvilgsnio nusipelnė tėvo de Melo „Sadhana: kelias 
pas Dievą; mat čia Farokas aptiko puslapį užlenktu kampučiu, o 
jame - pabrauktą sakinį: „Vienas didžiausių maldos priešų yra ner- 
vinė įtampa.“ Štai kas, ko gero, man pačiam trukdo melstis, pagal- 
vojo daktaras Daruvala. 

Gydytojas ir misionierius taip ir neprasmuko per vestibiulį ne- 
pastebėti gyventojų bendrijos nario iš pirmo aukšto - kaktomuša 
susidūrė su kraujo ištroškusiu ponu Munimu. 

— Aha! Štai ir jūsų kino žvaigždė! O liliputas kur? - užbaubė 
ponas Munimas. 

— Nekreipk dėmesio į šitą žmogų, - perspėjo Farokas Marti- 
ną. - Jis pamišėlis. 

- Liliputas paslėptas lagamine! - suspiegė ponas Munimas. Ir 
nedelsdamas spyrė į scholasto lagaminą, bet tai buvo visai nekoks 

sumanymas, mat ponas Munimas avėjo tik lengvus, minkštus 
sandalus. Sprendžiant iš skausmo grimasos, tuoj pat perkreipu- 
sios pono Munimo veidą, jis veikiausiai pataikė į kurį nors Mar- 
tino Milzo bibliotekos tomą kietais viršeliais. Galbūt - į „Trum- 
pą Biblijos žodynėlį ; šis gal ir buvo trumpas, tik jokiu būdu ne 
minkštas. 

— Užtikrinu jus, pone, šiame lagamine nėra jokio liliputo, — 
ėmėsi porinti Martinas Milzas, bet daktaras Daruvala be ceremo- 
nijų išsitempė jį lauk. Gydytojas jau spėjo perprasti, kad naujasis 
misionierius negali atsispirti potraukiui kalbėtis su pirmu sutiktu. 

Skersgatvyje jie aptiko „Ambasadorių“ ir jame miegantį Vi- 
nodą; žemaūgis buvo užsirakinęs dureles. O atsišliejęs į automo- 
bilį iš vairuotojo pusės stypsojo kaip tik toks „pirmas sutiktas“, 
kokio daktaras Daruvala bijojo užvis labiausiai. Gydytojas numa- 
nė, kad niekas pasaulyje negali įplieksti misionieriškojo įkarščio 
labiau nei neįgalus vaikas... nebent pasipainiotų koks kitas vaikas, 
visiškas luošys, išvis be abiejų rankų ir kojų. Scholasto akys išsyk 
užsidegė jauduliu - tai Farokui buvo akivaizdus įrodymas, kad 
tokio įkvėpimo šaltinio kaip berniukas sužalota koja Martinui 
Milzui pakako į valias. 


Vaikiščias Paukščiašūdis 


Tai buvo vakarykščias elgetėlė - tasai pats vaikiščias, kuris stovėjo 
ant galvos Čaupačio paplūdimyje, tasai pats, kuris miegojo smė- 
lyje. Sumaitota dešinė vaiko pėda vėl papiktino gydytoją, pratusį 
chirurginėmis priemonėmis atitaisyti panašius sužalojimus, bet 
Martino Milzo dėmesį lemtingai patraukė traiškanos, aplipusios 
elgetėlės akis: misionieriui atrodė, kad tasai gyvenimo sutremp- 
tas vaikas jau beveik tiesia rankas į Nukryžiuotąjį. Scholastas vos 
akimirką nukreipė žvilgsnį nuo bernioko - kad galėtų pažvelgti 
į dangų, - bet gatvės vaikiščiui ir tos akimirkos su kaupu pakako 
iškrėsti Martinui liūdnai pagarsėjusį Bombėjaus elgetėlių „paukš- 
čiašūdžio triuką. 

Kiek daktarui Daruvalai teko patirti, triukas paprastai būdavo 
atliekamas šitaip: viena ranka mažasis nenaudėlis staiga mostelė- 
davo į dangų - rodydamas neva praskrendantį paukštį, - o kita 
tuo metu mitriai apdergdavo aukos batą arba kelnes. „Paukščio 

išmatoms“ švirkšti vaikiščiai naudodavo kokį nors įnagį, dažniau- 
siai virėjo vamzdelį su balionėliu, skirtą taukams šlakstyti, nors iš 
tikrųjų tikdavo bet koks balionėlis su švirkšto tipo purkštuku. Į jį 
prisipildavo kokio nors balzgano skysčio, tarkime, rūgusio pieno 
ar skystos miltų ir vandens pliurės, kuris ant bato ar kelnių atrody- 
davo visai kaip paukščio išmatos. Kai, taip ir nepamatęs paukščio, 
nuleidi akis, rūbas jau apdergtas, vis dėlto kliuvo! - o pasalūnas 
elgetėlė jau trina „paukščio išmatas“ nuo bato ar kelnių lyg tamtyč 
po ranka pasipainiojusiu skudurėliu. Už paslaugą jam tekdavo atsi- 
lyginti - mažiausiai rupija ar dviem. 

Tačiau Martinas Milzas nė nesuprato, kad vaikiščiui reikia at- 
silyginti. Akis į dangų jis pakėlė savo ruožtu - berniokui nė ne- 
prireikė rodyti: elgetėlė tik pasinaudojo proga išsitraukti švirkštą 
ir pliurptelėti „paukščio mėšlo“ ant jėzuito juodo, numinto bato. 
Luošys išsitraukė įnagį taip mitriai, tokiu plika akimi nepastebi- 
mu judesiu vėl pasikišo jį po marškiniais, kad daktaras Daruvala 
kriai kažką vėl paslėpė drabužiuose. Martinas Milzas patikėjo, kad 
paukštis begėdiškai apdirbo jo batą, o šitas siaubingai sužalotas 
vaikas štai trina paukščiašūdį audeklo skivytu, atplėštu nuo plačių 
sudriskusių šortų. Misionieriui, savaime aišku, tasai luošas berniu- 
kas pasirodė paties dangaus siųstas. 

Nėmaž tuo neabejodamas, scholastas ten pat, skersgatvyje, 
puolė ant kelių, o tai toli gražu nebuvo įprasta reakcija į ištiestą 
elgetos ranką. Misionierius apkabino vaikiščią, tuo gerokai jį iš- 
gąsdino. 

— O Dieve, ačiū tau! - sušuko Martinas Milzas, o berniokas įbe- 
dė akis į daktarą Daruvalą, žvilgsniu melsdamas pagalbos. - Šian- 
dien tau laiminga diena, - paskelbė misionierius galutinai suglu- 
musiam elgetėlei. - Štai šis vyras - gydytojas, - pridūrė Martinas 
Milzas. - Jis gali išgydyti tau koją. 

- Išgydyti kojos aš negaliu! - suriko ir daktaras Daruvala. - Ne- 
sakyk jam šitaip! 

— Ką gi, bet padaryti ką nors, kad atrodytų geriau nei dabar, tikrai 
galite, - laikėsi savo Martinas. Luošas vaikiščias gūžėsi lyg į kampą 
užspeistas žvėrelis, jo akys šmaižiojo nuo vieno vyro prie kito. 

— Tik nemanyk, kad pats nepagalvojau apie tai, - suskato gintis 
Farokas. - Bet sulipdyti jam kojos, kad būtų kaip sveika, tikrai ne- 
galiu. Negi manai, kad šitokiam berniokui nors truputį rūpi, kaip 
ta pėda atrodo? Jis vis tiek šlubuos kaip šlubavęs! 

- Negi tikrai nenorėtum, kad tavo pėda atrodytų gražiau? - pa- 
klausė Martinas Milzas luošio. - Negi tikrai nenorėtum, kad ji ne- 
bebūtų tokia panaši į kauptuką ar vėzdą? - Kalbėdamas jis delnu 
apglėbė kaulinę sąaugą, jungiančią čiurną su visa nepatogiai kulnu 
į žemę atremta pėda. Pažvelgęs iš arčiau, gydytojas įsitikino nekly- 
dęs ir iš pirmo žvilgsnio: operuojant reikėtų perpjauti kaulą. Sė- 
kmės tikimybė būtų visai menka, rizika - kur kas didesnė. 

— Primum non nocere, - tarė Farokas Martinui Milzui. - Ti- 
kiuosi, supranti lotyniškai. 

- „Pirmiausia - nepakenk', - atsakė jėzuitas. 

- Koją jam užmynė dramblys, - paaiškino daktaras Daruvala. 

Čia pat prisiminė, ką buvo sakęs patsai elgetėlė. Farokas pakar- 
tojo jo žodžius misionieriui, bet kalbėdamas žiūrėjo į vaikigalį: 

- Ką dramblys padaro, to nepataisysi. 

Vaikinukas linktelėjo, tiesa, atsargiai. 

— Mamą ar tėvą turi? - paklausė jėzuitas. 

Elgetėlė papurtė galvą. 

— Ar kas nors tavimi rūpinasi? - paklausė Martinas. 

Luošas vaikas dar sykį papurtė galvą. Daktaras Daruvala žino- 
jo: neįmanoma atspėti, kiek tas vaikiščias supranta, ko klausinėja- 
mas, bet gydytojas dar neužmiršo, kad anglų kalbą elgetėlė moka 
geriau, nei išsiduoda, - nekvailas berniokas. 

- Jis iš Čaupačio paplūdimio gaujos, - bandė aiškinti gydytojas 
misionieriui. - Jie lasioja išmaldą, laikydamiesi tam tikros tvarkos. 

Tačiau Martinas Milzas jo nesiklausė. Nors uolusis Dievo tarnas 
skelbė „žvilgsnio kuklumą“, skatinamą jėzuitų, vis dėlto į traiškano- 

tas luošo vaiko akis žiūrėjo net labai įdėmiai, tiesiog įsisiurbęs žvilgs- 
niu. Daktaras Daruvala sumojo, kad berniokas tiesiog pakerėtas. 

— Bet kai kas tavimi vis dėlto rūpinasi, - tarė misionierius 
elgetėlei. 

Šlubas vaikas lėtai linktelėjo. 

— Ar, be šitų, turi dar kokių nors drabužių? - paklausė Martinas 
Milzas. 

— Nėra drabužių, - tuojau pat išpyškino vaikiščias. Veikiausiai 
jis buvo menkesnio ūgio, nei derėtų pagal amžių, bet gatvės gyve- 
nimo užgrūdintas. Berniokui galėjo būti aštuoneri, gal dešimt. 

— O kada tu paskutinį kartą valgei? Kada paskutinį kartą prisi- 
valgei iki soties? - kamantinėjo misionierius. 

— Seniai, - atsakė elgetėlė. Daugių daugiausia jam galėjo būti 
kokie dvylika. 

— Martinai, nereikėtų taip elgtis, - perspėjo Farokas atvykėlį. — 
Bombėjuje tokių vaikų yra tiek, kad nesutilptų į visą Šventojo Igno- 
to misiją. Visi jie netilptų net mokykloje, bažnyčioje ir vienuolyne, 
užkimštum visą mokyklos kiemą, visą automobilių aikštelę, ir vis 
tiek nesutalpintum visų! Tokių berniukų kaip jis - tiesiog per daug, 
negali nuo pat pirmosios dienos imtis visų jų globoti! 

- Ne visus juos, tik šitą vieną, - atsakė misionierius. - Šventasis 
Ignotas sakė, kad nepagailėtų gyvybės, jei tai sulaikytų vieną vie- 
nintelę prostitutę nuo vienos vienintelės nakties nuodėmių. 

— O, dabar man aišku, - pareiškė daktaras Daruvala. - Kaip 
suprantu, šitai jau išbandei! 

— Iš tiesų viskas labai paprasta, - kalbėjo Martinas Milzas. — 
Šiaip ar taip, ketinau pirkti drabužių: sau nusipirksiu perpus ma- 
žiau, kiti bus jam. Šiek tiek vėliau man reikės ir pavalgyti. Taigi, iš 
to, kiek paprastai suvalgau, šįsyk suvalgysiu tik pusę... 

— Toliau gali ir nesakyti - kita pusė atiteks jam! - piktai drėbė 
daktaras Daruvala. - Oi, tiesiog nuostabu. Ir kaip aš pats nepagal- 
vojau apie tai dar prieš daugelį metų? 

— Viską reikia nuo ko nors pradėti, - lyg niekur nieko atsakė 
jėzuitas. - Niekas nepasirodys per sunku, jei imsies po truputį, po 
žingsnelį. 

Stodamasis jis pakėlė ant rankų ir vaiką, rūpintis lagaminu pali- 
kęs daktarui Daruvalai. Ir su visu bernioku glėbyje ėmė žingsniuoti 
aplink Vinodo taksi, kuriame žemaūgis vis dar pūtė į akį. 

— Pakeliu... pakeliu... pakeliu... - užtraukė Martinas Milzas. - 
Ištiesiu... ištiesiu... ištiesiu... - kartojo tą pačią giesmelę. - Nulei- 
džiu... nuleidžiu... nuleidžiu... - pabaigė, kaip ir derėjo. 

Vaikiokui pasirodė, kad tai kažkoks žaidimas, ir jis nusijuokė. 

— Na, matote? Jis laimingas, - paskelbė Martinas Milzas. - Pir- 
miausia drabužiai, paskui maistas, o tada - jei jau neįmanoma iš- 
gydyti jam kojos, tikriausiai galite kaip nors padėti jo akims? 

— Aš ne akių gydytojas, - atsakė daktaras Daruvala. - Akių ligos 
čia itin paplitusios. Galėčiau nukreipti jį pas kokį kitą gydytoją... 

— Na štai, visai nebloga pradžia, ar ne? - įvertino Martinas. - 
Nuo šito tu ir pradėsi, - pasakė jis luošiui. 

Daktaras Daruvala ėmė kumščiu trankyti automobilio lan- 
gą vairuotojo pusėje, ir persigandęs Vinodas kaipmat pašoko iš 
miego. Pirmiausia žemaūgis trumpais iškleiptais pirštais suskato 
graibytis skvošo rakečių kotų, bet tuojau atpažino gydytoją. Jei 
nėra visiškai tiksli įžymiojo brolio dvynio kopija, tai bent jau neiš- 
sakė jokių įtarimų. Regis, žemaūgio nebeglumino net dvasininko 
apykaklė. Jeigu Dharas Vinodui ir atrodė pasikeitęs, žemaūgis nu- 
sprendė, kad nieko kita ir negalima laukti iš žmogaus, kurį prilupo 
tie paleistuvės transvestitai. Savo ruožtu Farokas tūžmingai įvertė 
to nevispročio lagaminą į bagažinę. 

Gaišti tikrai nebuvo kada. Gydytojas sumojo privaląs kuo grei- 
čiau pristatyti Martiną Milzą į Šventojo Ignoto misiją. Tėvas Julijo- 
nas ir kiti jau ras, kur jį nukišti ir užrakinti. Martinas privalės jiems 
paklusti - šiaip ar taip, argi ne tą reiškia jo duotas paklusnumo 
įžadas? Gydytojas nepagailėsiąs tėvui rektoriui paprasto patarimo: 
žiūrėk, kad Martinas Milzas neiškeltų kojos arba iš pačios misijos, 
arba iš mokyklos. Nieku gyvu neišleisk jo bastytis po Bombėjų! 
Kokią sumaištį jis ten gali sukelti, sunku net įsivaizduoti! 

Kai Vinodas išvairavo „Ambasadorių“ atbulą iš skersgatvio, 
daktaras Daruvala išvydo, kad abu: ir scholastas, ir luošas vaikas — 

šypsosi. Kaip tik tą akimirką Farokas sumojo, koks žodis kirbėjo 
ant liežuvio galo - pavėluotas atsakymas į Džono D. klausimą, koks 
esąs Martinas Milzas. Tasai žodis buvo „pavojingas“. Gydytojas ne- 
ištvėrė jo neištaręs. 

- Žinai, koks tu esi? - paklausė misionieriaus daktaras Daru- 
vala. - Tu pavojingas. 

- Ačiū, - atsakė jėzuitas. 

Daugiau jie ir nesikalbėjo, kol atvažiavo į Kros Maidano 
dykrą, ten judriame ruože netoli Bombėjaus sporto aikštyno, 
Gymkhanos, žemaūgiui teko nemenkai pavargti, kol rado tarpelį 
automobiliui įsprausti. Vesdamasis Martiną Milzą ir luošąjį vai- 
kiščią į Mados gatvę, kur galima nusipirkti pačių pigiausių me- 
dvilninių drabužių - išbrokuotų likučių iš fabriko, su nedideliais 
trūkumais, - daktaras Daruvala staiga pastebėjo netikro paukš- 
čiašūdžio gurvuolį, prikibusį ant dešinio sandalo dirželio ir jau 
spėjusį sukietėti; Farokas pajuto, kad šiek tiek paukščio išmatų 
pridžiūvo ir basnirčia apautos kojos tarpupirščiuose. Tikriausiai 
vaikigalis bus apipurškęs ir daktarą Daruvalą, kol šis ginčijosi su 
scholastu, nors, gydytojo manymu, buvo nedidelė tikimybė, kad 
šitas paukščio kakulis tikras. 

— Kuo tu vardu? - paklausė misionierius elgetėlės. 

— Ganešas, - atsakė vaikinukas. 

— Tai drambliagalvio dievo vardas - paties populiariausio dievo 
visoje Maharaštroje, - paaiškino daktaras Daruvala Martinui Mil- 
zui. Čaupačio paplūdimyje tokiu vardu vadinosi bene kas antras 
berniūkštis. 

— Ganešai, gal aš galiu tave vadinti Vaikiščiu Paukščiašūdžiu? — 
paklausė Farokas elgetėlės. Tačiau iš juodutėlių akių, plykstelėjusių 
tame laukinio žvėrelio snukutį primenančiame veide, nieko nebu- 
vo įmanoma išskaityti. Ganešas arba nesuprato, arba nutarė, kad 
kaip tik dabar pravartu patylėti, - protingas vaikiščias. 

— Jokiu būdu neturėtumėte vadinti jo Paukščiašūdžiu! - pasi- 
piktino misionierius. 

— Ganešai, - tarė daktaras Daruvala, - manau, tu irgi pavojin- 
gas, Ganešai. 

Juodos vaikiščio akys kryptelėjo į Martiną Milzą, paskui vėl 
smigo į Faroką. 

— Ačiū, - atsakė Ganešas. 

Paskutinį žodį tarė Vinodas; žemaūgis, priešingai nei misionie- 
rius, nemanė, kad luošių savaime reikia gailėtis. 


vwvuov- 


O tu ir iš tikrųjų pavojingas. 


16. PONO GARGO MERGAITĖ 


Kažkokia venerinė bėdelė 


Dipa naktiniu traukiniu važiavo į Bombėjų iš kažkokio Gudžarato 
miestelio, kuriame tuo metu gastroliavo Didysis Mėlynasis Nilas. Ji 
buvo sutarusi su daktaru Daruvala, kad atvesianti mažametę bėglę 
prostitutę į jo kabinetą luošų vaikų ligoninėje; pati ketino palydėti 
mergaitę ir pagloboti per apžiūrą, mat mergaitė iki šiol dar niekad 
nesilankė pas gydytoją. Dipa vylėsi, kad gydytojas didelių sutriki- 
mų neras ir ji galėsianti iš karto išsivežti vaiką į Didįjį Mėlynąjį 
Nilą. Tiesa, mergaitė iš tikrųjų buvo pabėgusi iš viešnamio, bet, pa- 
sak pono Gargo, suskubo pasprukti iš ten būdama dar nekalta. Tik 
štai daktaras Daruvala nenorėjo tuo tikėti. 

Ji buvo vardu Madu, tai reiškia „medus“. Mergaitės plaštakos 
ir pėdos buvo silpnos, išglebusios ir gerokai per stambios menkam 
kūneliui: ji priminė mažą šunytį didelėmis letenomis, tokį, į kurį 
vos pažvelgus būna aišku: iš jo išaugs didžiulis šuo. Tačiau Madu 
atveju tai buvo prastos mitybos ankstyvoje vaikystėje pasekmė: vi- 
sas kūnas nespėjo vystytis proporcingai su pėdomis ir plaštakomis. 
Užtat Madu galva nebuvo tokia didelė, kaip atrodė iš pirmo žvilgs- 
nio. Tiesiog jos ištįsęs, pailgas veidelis nederėjo prie smulkučio 
kūno. Išsprogusios, gelsvai rusvos lyg liūto akys žvelgė abejingu, 
nesutelktu žvilgsniu. Tik lūpos buvo putlios, moteriškos, prisirpu- 
sios - jos visiškai netiko prie nesusiformavusių, dar visai vaikiškų 
bruožų veido. 

Tikriausiai kaip tik šitokia moters-vaiko išvaizda ir lėmė ypa- 
tingą Madu populiarumą tame viešnamyje, iš kurio ji pabėgo: kai 

kuriuos klientus tokie dalykai ypač traukia. Šitokia susirūpinti 
verčianti prieštara buvo būdinga ir visam trapiam jos kūnui. Klu- 
bų ji išvis neturėjo, kitaip tariant, jos klubai buvo lyg berniuko, 
užtat krūtys, tiesa, neįtikėtinai mažos, buvo prisirpusios, visai su- 
siformavusios, tokios pat moteriškos kaip ir gundančios lūpos. 
Nors ponas Gargas tikino Dipą, esą mergaitė dar nesulaukusi 
lytinės brandos, daktaras Daruvala spėjo, kad menstruacijos jai 
neprasidėjusios tik todėl, kad Madu nuolatos persidirbdavusi ir 
niekada negavusi iki soties pavalgyti. Negana to, jai nežėlė plau- 
kai pažastyse ir ant gaktos, tik ne todėl, kad nė nebūtų pradėję 
dygti, o todėl, kad kažkas įgudusia ranka juos nuskuto. Farokas 
paragino Dipą pačiupinėti Madu pažastis - pirštų galiukus aiškiai 
daigstė ataugantys plaukeliai. 

Gydytojui pačiomis netikėčiausiomis akimirkomis kartais im- 
davo ir išnirdavo prisiminimas apie netyčinį susilietimą su Dipos 
lyties organais. Vos išvydo, kaip žemaūgio žmona prisilietė prie 
mergaitės pažastų, staiga pagaugai perbėgo nugara. Užvis giliau- 
siai Farokui įstrigo stulbinanti buvusios oro akrobatės gyslotos 
rankos jėga. Jis puikiai prisiminė, kaip stengėsi pakelti galvą, trūks 
plyš patraukti nosį nuo jos gaktikaulio, - ir kaip ji, sugriebusi už 
smakro, staigiu trūktelėjimu išplėšė jo galvą iš savo tarpukojo. Jis 
niekaip negalėjo atgauti pusiausvyros, kakta įsirėmęs į jos pilvą, į 
aštrius žvynelius, puošiančius jos triko, tad slėgė Dipą kone visu 
kūno svoriu, bet ji vis tiek įstengė viena ranka trūktelėti jį už smak- 
ro ir atkelti nuo savęs. Dipa buvo oro akrobatė, įgudusi sūpuotis 
ant trapecijų palubėje, tad jos rankos buvo tvirtos. Ir dabar, kai tik 
išvydo gyslotus jos pirštus, liečiančius mergaitės pažastį, Farokui 
nuo to reginio teko nusigręžti - ne nuo apsinuoginusios mergai- 
tės, o nuo Dipos. 

Farokas suvokė, kad Dipa, ko gero, išsaugojo daugiau nekalty- 
bės nei Madu - jei apie šios nekaltybę išvis dar vertėjo kalbėti; šiaip 
ar taip, žemaūgio žmona niekad nebuvo prostitutė. Prieš pirminę 
gydytojo apžiūrą mergaitė išsirengė abejingai, nėmaž nesivaržy- 
dama - tai daktarui Daruvalai sukėlė įtarimų, kad ji galbūt netgi 
patyrusi prostitutė. Farokas gerai žinojo, kaip keblu būna išsirengti 

daugumai Madu amžiaus mergaičių. Juk jis buvo ne tik gydytojas, 
bet ir trijų dukterų tėvas. 

Madu nepravėrė burnos; galbūt nė nesuprato, kam ta apžiūra 
reikalinga, o gal gėdijosi. Kai viena ranka prisidengė krūtis, o kitą 
pakėlė prie burnos, atrodė kaip aštuonmetė mergaitė. Tačiau, dak- 
taro Daruvalos nuomone, jai galėjo būti visi trylika ar keturiolika. 

— Neabejoju: ją apskuto kažkas kitas, ne ji pati, - pasakė Farokas 
Dipai. Ruošdamasis rašyti „Inspektoriaus Dharo ir narvinių žudi- 
ko“ scenarijų, gydytojas nuveikė tam tikrą tiriamąjį darbą, tad apie 
viešnamius šį tą išmanė. Tarkime, žinojo, kad viešnamiuose „ne- 
kaltybė“ yra terminas prekei pristatyti, toli gražu nebūtinai tiksliai 
nusakantis fiziologinę būklę. Galbūt ir plaukus reikėdavo nuskusti 
tam, kad mergaitė atrodytų kaip nekalta. Bet, gydytojo žiniomis, 
dauguma vyresnių prostitučių irgi skusdavosi. Mat gaktos, kaip ir 
pažastų, plaukai - tikra utėlių perykla. 

Žemaūgio žmona nusivylė: tikėjosi, kad daktaras Daruvala bus 
pirmas ir paskutinis gydytojas, kuriam turės pasirodyti Madu. Ta- 
čiau daktaras Daruvala laikėsi kitokios nuomonės. Madu jam pa- 
sirodė gluminančiai subrendusi. Kad ir kaip būtų norėjęs pamalo- 
ninti Dipą, jis niekaip negalėjo išrašyti pažymos, esą Madu sveika; 
pirmiau ją trūks plyš reikėjo parodyti ginekologui Tatai, kitaip ta- 
riant, Tatai Du - pravarde šis buvo kur kas labiau žinomas. 

Daktaras Tata nebuvo pats geriausias Bombėjaus akušeris-gine- 
kologas, bet (kaip andai ir jo tėvas) kito gydytojo atsiųstą pacientę 
apžiūrėdavo nedelsdamas. Daktaras Daruvala jau kažin kada įtarė, 
kad iš tokių apžiūrėti atsiųstų pacienčių Tata Du ir vertėsi. Farokas 
smarkiai abejojo, ar daug atsirastų moterų, kurios, kartą apsilan- 
kiusios pas Tatą Du, vėliau ryžtųsi ir antram vizitui. Nors iš kli- 
nikos pavadinimo išnyko tokie skambūs žodžiai kaip „geriausia“ 
ir „populiariausia“ (dabar ji vadinosi tiesiog DAKTARO TATOS 
GINEKOLOGIJOS IR MOTINYSTĖS KLINIKA), ji buvo nepa- 
judinamai įsitvirtinusi vidutiniškų miesto klinikų sąraše. Jei kuriai 
nors ortopedinių bėdų turinčiai pacientei prireiktų dar ir akuše- 
rio-ginekologo pagalbos, daktaras Daruvala jos niekada nesiųstų 
pas Tatą Du. Tačiau eilinei apžiūrai - prireikus sveikatos pažymos 

ar pasitikrinti dėl venerinių ligų - Tata Du buvo pats tas, be to, ir 
apsisukdavo mikliai. 

Šiuo atveju jis buvo netgi itin greitas. O kol Vinodas vežė Dipą 
ir Madu pas daktarą Tatą (kur šioms teks palaukti vos trumpą va- 
landėlę), Farokas iš paskutiniųjų stengėsi pažaboti Martiną Milzą, 
kad su jau įprastu uolumu ir įkarščiu stačia galva nepultų į tą veiklą, 
kuri žemaūgiui ir jo žmonai atstojo religiją. Savo akimis matęs, kaip 
scholastas užjautė tą drambliakojį valkatėlę, Vinodas ilgai netruko 
sumąstyti, kokių paslaugų galima išpešti iš garsiojo Inspektoriaus 
Dharo. Deja, buvo visiškai neįmanoma nuo misionieriaus nuslėpti, 
kad vienintelis neluošas vaikas daktaro Daruvalos priimamajame 
yra - tegul ir buvusi - mažametė prostitutė. 

Daktaras Daruvala nespėjo net baigti Madu apžiūros, o nelaimė 
jau buvo įvykusi: Martinas Milzas visiškai persiėmė beprotiška Vi- 
nodo ir Dipos idėja, neva visos Bombėjaus viešnamių bėglės galėtų 
tapti cirko akrobatėmis. Martino akimis žiūrint, išsiųsti mažametę 
prostitutę į cirką reiškė žengti pirmąjį žingsnį jos sielos išganymo 
linkui. Faroką iš anksto baugino tai, ko reikėjo laukti vėliau - kai 
tik Martinui tokia mintis šaus į galvą. Anksčiau ar vėliau misio- 
nierius būtinai sumanys, kad drambliakojis bernaitis Ganešas irgi 
galėtų išgelbėti savo sielą cirke. Užtat daktaras Daruvala gerai žino- 
jo, kad visiems vaikams, kuriuos jėzuitas pasišaus išgelbėti, cirkų 
tikrai neužteks. 

Paskambino daktaras Tata, pranešė Madu tyrimo rezultatus. 

— Taip, ji tikrai gyvena lytinį gyvenimą - partnerių turėjusi tiek, 
kad nesuskaičiuosi! Ir taip, ji turi kažkokią venerinę bėdelę, - pa- 
sakė Tata Du. - Bet esamomis aplinkybėmis galėjo būti ir kur kas 
blogiau. 

- Atlikote jai ŽIV testą? Ne teigiamas? 

— Mėginį paėmėme, tikriname - pranešiu, - pažadėjo dakta- 
ras Tata. 

— O kokia ta bėda, kurią aptikote? - paklausė Farokas. - Go- 
norėja? 

— Ne, tik šioks toks gimdos kaklelio uždegimas, yra ir šiek tiek 
išskyrų, - ėmėsi aiškinti daktaras Tata. - Šlaplės skausmais ji nesi- 

skundžia, uždegimas ten toks nestiprus, kad gali ir nejusti. Spėju, 
kad jį sukėlė chlamidijos. Išrašysiu jai tetraciklino kursą. Tačiau 
chlamidiozę tiksliai diagnozuoti sunku, kaip žinote, chlamidijų 
bakterijų per mikroskopą neįžiūrėsi. 

— Taip, taip, - nekantriai patvirtino daktaras Daruvala; apie 
chlamidijas jis šito nežinojo, bet ir nenorėjo žinoti. Šiandien pas- 
kaitų jautėsi sotus iki kaklo: jam jau teko išklausyti variaciją pro- 
testantų reformacijos tema ir pamokslą apie jėzuitų požiūrį į laisvą 
valią. Jis tenorėjo sužinoti, ar Madu gyvena aktyvų lytinį gyvenimą, 
nieko daugiau. Nebent - ar įmanoma rasti kokios venerinės ligos 
užkratą, dėl kurio jis galėtų pričiupti rūgštimi apiplikytąjį, randuo- 
tąjį poną Gargą. Visi ankstesnieji pono Gargo „radiniai“ nešiojo 
vienokių ar kitokių venerinių ligų sukėlėjų; Farokas mielai būtų 
suvertęs kaltę dėl to pačiam Gargui. Gydytojas tiesiog netikėjo, kad 
lytiškai plintančių ligų užkratą kiekviena mergaitė pasigaudavo bū- 
tent viešnamyje, iš kurio būdavo pabėgusi. Užvis labiausiai - nors 
pats nebūtų galėjęs paaiškinti kodėl - daktarui Daruvalai norėjo- 
si pakeisti pernelyg jau palankią Dipos ir Vinodo nuomonę apie 
poną Gargą. Nejaugi žemaūgis ir jo žmona neįžvelgia, koks tasai 
ponas Gargas pasibaisėtinas šlykštūnas? 

- Taigi, jei ŽIV testo rezultatas bus neigiamas, galėsime tvirtin- 
ti, kad ji sveika? - paklausė Farokas Tatos Du. 

— Taip, kai ji suvartos skirtąjį tetraciklino kursą, ir dar su sąlyga, 
jeigu niekas neleis jai grįžti į viešnamį, - atsakė daktaras Tata. 

Ir dar su sąlyga, jei Dipa neatiduos mergaitės atgal į „Šlapiąjį 
kabaretą ar ponui Gargui, pagalvojo Farokas. Daktaras Daruvala 
suprato, kad Dipai reikės grįžti į Didįjį Mėlynąjį Nilą anksčiau, nei 
jis sužinosiąs ŽIV testo rezultatą. Tad mergaite teksią pasirūpinti 
Vinodui, tai yra nieku gyvu neprileisti jos prie pono Gargo; su že- 
maūgiu Madu būsianti saugi. 

Gydytojas atkreipė dėmesį, kad moralinis Martino Milzo porei- 
kis kišti nosį visur, kur niekas neprašo, tuokart buvo apslopęs, mat 
misionierių pakerėjo Faroko mėgstamiausia nuotrauka iš cirko - 
gydytojas ją visuomet laikė savo kabinete ant stalo. Nuotraukoje 
buvo įamžinta Pratapo Singo įseserė Suman, Didžiojo Karališkojo 


CIRKO SŪNUS 415 


cirko žvaigždė. Suman vilkėjo „Povų šokio“ kostiumą; pagrindinės 
palapinės užkulisiuose ji kaip tik talkino dviem mažoms mergai- 
tėms apsivilkti povų drabužius. Povus visada vaidindavo mažos 
mergaitės. Nuotraukoje Suman maukšlino joms povų galvas, kam- 
šė plaukus po melsvai žaliomis ilgo povo kaklo plunksnomis. 

„Povų šokis“ atliekamas kiekviename Indijos cirke. (Povas - 
Indijos nacionalinis paukštis.) Didžiajame Karališkajame Suman 
vaidindavo legendinę mergelę, kurios mylimąjį piktoji kerėtoja už- 
būrė, kad ją pamirštų. Ji šoka mėnesienoje su dviem povais, ant 
riešų ir čiurnų skimbčioja varpeliai. 

Tasai „Povų šokis“ nėjo daktarui Daruvalai iš galvos, bet ne dėl 
Suman grožio ar mergaičiukių su povų kostiumais. Jam kažkodėl 
visada atrodydavo, kad tiedvi mergaitės povai turi mirti. Šokio 
muzika buvo švelni, slėpininga, fone girdėdavosi liūtų urzgimas. 
Tamsoje anapus arenos kaip tik tuo metu liūtai būdavo vedami 
iš narvų į uždarą tunelį - ilgą vamzdžio pavidalo narvą, vedantį 
į areną. Liūtai to tunelio negalėjo pakęsti. Ten tuojau pat imdavo 
niautis, mat tunelis jiems buvo pernelyg ankštas ir žemas; žvėrys 
nebegalėdavo nei grįžti atgal į narvus, nei išbėgti į areną. Farokas 
amžiais baimindavosi, kad koks liūtas gali ištrūkti. Baigusios šokį 
mergaitės povai bėgdavo į trupės palapinę, ir Farokas įsivaizduoda- 
vo, kaip tasai ištrūkęs liūtas sudrasko jas tamsoje. 

Iškart po „Povų šokio“ pagalbiniai darbininkai imdavosi 
montuoti arenoje narvus liūtų numeriui. Kol trukdavo šis nuo- 
bodus darbas, kol jie sustatydavo ugnies lankus, reikėdavo kuo 
nors užimti publiką - tam buvo skirtas motociklininkų numeris 
atvirame pagrindinės palapinės priestate. Motociklai sukeldavo 
tokį pragarišką triukšmą, kad jei koks ištrūkęs liūtas būtų užpuo- 
lęs mergaites povus, niekas nė nebūtų išgirdęs jų klyksmo. Mo- 
tociklininkai skriedavo priešingomis kryptimis didžiuliame plie- 
ninio tinklo rutulyje - šis buvo vadinamas Mirties rutuliu, mat, 
jei motociklai susidurtų, abu motociklininkai veikiausiai Žūtų. 
Tačiau daktarui Daruvalai atrodė, jog numeris šitaip vadinamas 
dėl to, kad motociklų riaumojimas turi užgožti priešmirtinį mer- 
gaičių povų riksmą. 

Kai jis pirmą kartą išvydo Suman, ji kaip tik padėjo mergaitėms 
apsivilkti povų kostiumus; elgėsi su jomis lyg tikra motina, nors 
savų vaikų neturėjo. Tačiau Farokui atrodė, kad ji rengia mergai- 
tes paskutinį kartą. Jos išbėgs iš arenos, užkrioks Mirties rutulio 
motociklai, o tamsoje tarp trupių palapinių mergaičių jau tykos 
pabėgęs liūtas. 

Galbūt, jei paaiškės, kad nėra ŽIV nešiotoja, Madu galės tapti 
viena iš Didžiojo Mėlynojo Nilo mergaičių povų. Vis dėlto, kad ir 
kaip būtų, jei paaiškėtų, kad jos ŽIV testas teigiamas, ar jei ji tap- 
tų mergaite povu, Madu ateities perspektyvos, daktaro Daruvalos 
nuomone, buvo gana miglotos. Gargo mergaitėms paprastai reikė- 
davo kai ko daugiau nei vien tetraciklino dozės. 


Abejotinas būdas pasinaudoti Martinu Liuteriu 


Martinas Milzas primygtinai prašė leisti jam stebėti kasdienį gy- 
dytojo darbą, mat, dar net nepamatęs nė vieno daktaro Daruvalos 
paciento, uolusis jėzuitas jau pareiškė, esą gydytojas atliekąs „pa- 
ties Viešpaties skirtus darbus“. Šiaip ar taip, argi gali būti artimes- 
nė Jėzui veikla nei luošų vaikų gydymas? Beveik toks pat aukštas 
lygis kaip ir gelbėti jų sielas, dingtelėjo Farokui. Daktaras Daruvala 
leido misionieriui sekioti iš paskos lyg kokiam šešėliui - bet tik 
todėl, kad norėjo įsitikinti, jog sumušimas tikrai praeis be rimtes- 
nių padarinių. Ypač atidžiai gydytojas stebėjo, ar nepasireikš kokie 
sunkios galvos traumos požymiai, tačiau tokią tikimybę Martinas 
Milzas lėtai, bet atkakliai trupino. Jis išties atrodė kuoktelėjęs, bet 
pamišimą lėmė anaiptol ne galvos sužalojimas - veikiau tai buvo 
aklų įsitikinimų bei sistemingai įsikaltų žinių pasekmė. O po to, ką 
teko patirti Mados gatvėje, daktaras Daruvala tuo labiau neketino 
paleisti Martino Milzo laisvai klajoti po Bombėjų. Deja, gydytojas 
kol kas taip ir nerado laiko pristatyti pamišėlio į, jo nuomone, sau- 
gią vietą - Šventojo Ignoto misiją. 

Mados gatvėje Martinas Milzas sugebėjo neatkreipti dėmesio 
į milžinišką Inspektoriaus Dharo portretą, vakarykščiai priklijuo- 

tą kaip tik virš drabužių prekyvietės prekystalių. Užtat pastebėjo 
reklaminį kito filmo plakatą: šalia „Inspektoriaus Dharo ir Tylos 
Bokštų“ buvo pritvirtinta „Mirties troškimo“ afiša su tokio pat dy- 
džio Čarlzo Bronsono atvaizdu. 

- Šitas labai jau panašus į Čarlzą Bronsoną! - pareiškė jėzuitas. 

— Tai ir yra Čarlzas Bronsonas, - atsakė jam Farokas. 

Tačiau Inspektoriaus Dharo veide Martinas Milzas neįžvelgė 
jokio panašumo į save patį. Savo ruožtu drabužių prekeiviai varstė 
jėzuitą grėsmingais žvilgsniais. Vienas netgi atsisakė ką nors jam 
parduoti; scholastas tai suprato, kaip norėjo: esą prekeivis neturi 
nieko jam tinkamo dydžio. Kitas pardavėjas paleido gerklę: esą šito 
pasirodymas Mados gatvėje - ne kas kita, kaip pigus reklaminis 
triukas naujo filmo pasirodymo proga. Tokio protrūkio priežastis 
galėjo būti ta, kad misionierius atkakliai nešė ant rankų elgetėlę. 
Kaltinimus prekeivis išdėjo marathi kalba, o drambliakojis vaikiš- 
čias dar šliūkštelėjo alyvos į ugnį nusispjaudamas ant parduodamų 
drabužių krūvos. 

— Nagi, nagi, - sudraudė luošį Martinas Milzas. - Tegul sau jie 
tave užgaulioja, tu vis tiek šypsokis. Būk jiems gailestingas. 

Jėzuitas, reikia manyti, net neabejojo, kad prekeivis sukėlė 
triukšmą būtent dėl Ganešo ir jo sutraiškytos kojos. 

Tikras stebuklas, kad jiems pavyko išnešti iš Mados gatvės 
sveiką kailį; negana to, daktarui Daruvalai netgi pasisekė įkalbėti 
Martiną Milzą nusikirpti plaukus. Tiesa, šie ir šiaip buvo trum- 
pi, bet gydytojas nesidrovėdamas kažko priskiedė apie vis labiau 
karštėjančius orus ir dar apie tai, kad dauguma Indijos asketų bei 
šventikų skutasi plikai. Farokas susitarė su vienu kirpėjų, kurie, su- 
sibūrę tiesiog ant šaligatvio Mados gatvės gale, siūlo savo paslaugas 
už tris rupijas, ir šis pasistengė nurėžti misionieriui plaukus taip, 
kad viršugalvis beveik nesiskyrė nuo nuskusto plikai. Vis dėlto net 
ir „skustagalvio“ Martino Milzo povyzoje išliko pernelyg daug Ins- 
pektoriaus Dharo agresyvumo. Juodu buvo panašūs toli gražu ne 
vien abiem būdingu polinkiu kreivai šypsotis. 

Džonas D. prasižiodavo retai, bet tikrai nestokojo netgi perdėto 
pasitikėjimo savimi, o vaidindamas niekada neužmiršdavo teksto. 

Savo ruožtu Martinas Milzas niekada neužsičiaupdavo, bet galbūt 
jis, be paliovos plepėdamas, irgi berdavo iškaltus scenarijaus Žo- 
džius? Galbūt tai - tiesiog kitokio amplua aktoriaus tekstas, nuolat 
įsiterpiančio tikratikio žodžiai? Ar tik nėra taip, kad abu dvyniai 
apdovanoti perdėtu pasitikėjimu savimi? Be jokios abejonės, abu 
buvo tikri užsispyrėliai. 

Gydytojas gerokai nustebo įsitikinęs, kad, ko gero, net ne di- 
džioji bombėjiečių dauguma, išvydę Martiną Milzą, palaikydavo jį 
Inspektoriumi Dharu; mažne pusė jų išvis neįžvelgė panašumo. Vi- 
nodas, gerai pažįstantis Dharą, buvo tvirtai įsitikinęs, kad Martinas 
ir yra Dharas. Dipa Dharą irgi pažinojo, bet kino žvaigždės šlovei 
buvo visiškai abejinga; ji nematė nė vieno Inspektoriaus Dharo fil- 
mo, tad ir pats personažas jai buvo niekas. Kai susidūrė su Marti- 
nu Milzu daktaro Daruvalos priimamajame, Dipa iškart palaikė jį 
tuo, kas jis ir buvo iš tikrųjų: geradariu amerikiečiu. Tačiau jau nuo 
seno ji taip pat vertino ir Dharą. Inspektoriaus Dharo filmų žema- 
ūgio žmona nebuvo mačiusi - užtat buvo mačiusi Dharą reklami- 
nėje televizijos laidoje apie luošų vaikų ligoninę. Dipai Dharas vi- 
sada buvo geradaris - ir ne indas. Kita vertus, Randžito apmulkinti 
nepavyko. Gydytojo sekretoriui skriauznas misionierius pasirodė 
tik vos vos panašus į Dharą. Randžitui ir į galvą neatėjo, kad tuo- 
du gali būti dvyniai; jis tik šnipštelėjo daktarui Daruvalai į ausį nė 
nežinojęs, kad Dharas turi brolį. Kadangi Martinas Milzas po visų 
nuotykių buvo ne kažin kokios būklės, nenuostabu, kad Randžitas 
palaikė jį vyresniuoju Dharo broliu. 

Visų labiausiai daktarui Daruvalai rūpėjo išsaugoti paslaptį - 
Martinas Milzas nieko neturėjo sužinoti; o kai galiausiai pavyksią 
pristatyti jį į Šventojo Ignoto misiją, išnyks ir šita grėsmė - ar bent 
taip vylėsi gydytojas. Farokas ketino palikti Džonui D. spręsti pa- 
čiam, ar jis norįs susipažinti su savo dvyniu, ar ne. Tačiau gydytojo 
kabinete ir laukiamajame neprileisti Vinodo ir Dipos prie Martino 
Milzo - gana kebli užduotis. Daktaras Daruvala nebenumanė nei 
ką daryti, nei kaip išlaikyti juos kuo atokiau vienus nuo kitų - ne- 
bent tiesiai išklotų žemaūgiui ir jo žmonai, kad misionierius - Dha- 
ro brolis dvynys, bet to daryti visai nenorėjo. 

Vinodo iniciatyva jie supažindino Ganešą su Madu - gali- 
ma pamanyti, kad trylikametė prostitutė ir dešimtmetis elgetėlė, 
kuriam koją neva numynęs dramblys, savaime iškart turėtų rasti 
bendrą kalbą. Vis dėlto, nemenkai daktaro Daruvalos nuostabai, 
taip ir atsitiko. Madu apsidžiaugė sužinojusi, kad bent jau bjauriai 
traiškanotas Ganešo akis dar galima išgydyti, net jeigu su bjauria jo 
koja ir nieko nebeįmanoma padaryti. Ganešas savo ruožtu užsisva- 
jojo, kad ir jam būtų visai neprošal pakliūti į cirką. 

— Su tokia koja? - paprieštaravo Farokas. - Ką gi tu veiktum 
cirke su šitokia koja? 

— Juk cirke atsirastų ir tokių darbų, kuriuos galima dirbti ran- 
komis, - tuoj pat atsiliepė Martinas Milzas. Daktaras Daruvala pa- 
būgo, kad jėzuitas, matyt, išmokytas triuškinti bet kokius pesimis- 
tinius argumentus. 

— Vinodai, - Farokas jau kone meldė jį paremti, - negi šitaip 
šlubuojantis berniukas susidorotų bent su pagalbinio darbininko 
užduotimis? Ar gali įsivaizduoti, kad jam kas nors leistų kuopti 
dramblių mėšlą? Nebent galėtų šlubčioti paskui vienratį... 

— Klounai visi šlubuoja, - atšovė Vinodas. - Aš pats šlubuo- 
ju, - pridūrė žemaūgis. 

— Nori pasakyti, jis gali šlubuoti kaip koks klounas, kad iš jo visi 
juoktųsi? - neatlyžo daktaras Daruvala. 

— Tarkime, virėjo palapinėje darbų visada pakanka, - atkakliai 
laikėsi savo Vinodas. - Jis galėtų minkyti ir kočioti tešlą čapati duo- 
nai. Arba smulkinti česnakus ir svogūnus daliui. 

— Bet kodėl jie turėtų priimti būtent jį, nors tokiems darbams 
yra begalė vaikinų, turinčių dvi sveikas kojas? - prieštaravo ir 
daktaras Daruvala. Jis nenuleido akių nuo to vaikiščio Paukščia- 
šūdžio: nutuokė, kad išsakydamas argumentus „prieš“ gali susi- 
laukti elgetėlės rūstybės, o kartu - ir atitinkamos paukščių išmatų 
porcijos. 

— Galėtume pasakyti cirko savininkams, kad juos abu reikia 
priimti drauge! - sušuko Martinas. - Madu ir Ganešas: galėtume 
pristatyti juos kaip brolį ir seserį, pasakytume, kad juodu vienas 
kitu rūpinasi! 

— Kitais žodžiais tariant, galime ir pameluoti, - įgėlė daktaras 
Daruvala. 

- Šitų vaikų labui aš galiu ir pameluoti! - pareiškė misionierius. 

— Na žinoma, kurgi ne! - išsprūdo Farokui. 

Jį ėmė neviltis, nes niekaip negalėjo prisiminti tikslios Martino 
Liuterio citatos, kurią taip mėgo jo tėvas, mat ja remdamasis galėjo 
sėkmingai sudirbti Liuterį su visu jo tikėjimu. Ką ten senasis Lau- 
džis sakydavo, neva Liuteris pateisina melą? Farokui labai magėjo 
pritrenkti scholastą itin, kiek prisiminė, šiuo atveju tinkama citata, 
bet atsitiko atvirkščiai: Martinas Milzas nustebino jį patį. 

- Juk jūs - protestantas, tiesa? - tarė jėzuitas gydytojui. - Jums 
išties derėtų įsiklausyti į jūsų seno draugo Liuterio žodžius: „Ne- 
jaugi bloga meluoti dėl kilnios priežasties?..“ 

— Nei tasai Liuteris man draugas, nei ką! - nesusilaikė nerik- 
telėjęs daktaras Daruvala. Martinas Milzas kažką iš tos citatos 
praleido, tik Farokas niekaip neįstengė prisiminti ką. Jėzuitas ap- 
dairiai nutylėjo štai ką: pasak Liuterio, meluoti nėra bloga ne tik 
dėl kilnios priežasties, bet dar ir tada, „kai netgi grynas melas gali 
pasitarnauti krikščioniškosios bažnyčios raidai . Farokas suvokė, 
kad jį apmulkino, bet atsikirsti negalėjo pristigęs žinių, tad verčiau 
užsipuolė Vinodą. 

— O tu, regis, nori mane įtikinti, kad šitoji Madu - tiesiog antra 
Mažįylė, tiesa? - rėžė Farokas žemaūgiui. 

Žinojo, kad tai sakydamas mina ant nuospaudos. Kadangi Vi- 
nodas ir Dipa buvo Didžiojo Mėlynojo Nilo artistai, nenuostabu, 
kad ne itin džiaugėsi, jog daktaras Daruvala kur kas labiau vertina 
Didįjį Karališkąjį. Didžiajame Karališkajame cirke buvo mergai- 
čiukė Mažylė - tikra cirko žvaigždė. Didysis Karališkasis įsigijo ją 
vos trejų ar ketverių. Treniravo ją pats Pratapas Singas su žmona 
Sumi. Sulaukusi septynerių ar aštuonerių, Mažylė jau gebėjo iš- 
laikyti pusiausvyrą aukštyn kojomis, kakta atsirėmusi į dešimties 
pėdų aukščio bambuko stiebą; stiebas, beje, apatiniu galu remda- 
vosi į kaktą augesnei mergaitei, kuri savo ruožtu stovėdavo dar 
vienai mergaitei ant pečių... Stebėdami šį numerį, žiūrovai tiesiog 
negalėdavo patikėti savo akimis. Jam atlikti reikėjo išties ypatingos 

mergaitės, apdovanotos tokiu pusiausvyros pojūčiu, koks tenka gal 
vienai iš milijono. Nors nei Dipa, nei Vinodas niekada nevaidino 
Didžiajame Karališkajame, abu gerai žinojo, kokie cirkai laikomi 
aukšto lygio - ar bent jau aukštesnio nei Didysis Mėlynasis Nilas. 
Bet vis tiek Dipa tempė daktarui Daruvalai tas nukamuotas ma- 
žametes Kamatipuros prostitutes - ir tvirtino, neva jos tinkamos 
cirkui. Deja, net geriausiu atveju jos galėjo tikti nebent Didžiajam 
Mėlynajam Nilui. 

— Ar Madu bent moka stovėti ant galvos? - paklausė Farokas 
Dipos. - Arba vaikščioti ant rankų? 

Žemaūgio žmona į tai atsakė, kad vaikui dar nevėlu visko iš- 
mokti. Šiaip ar taip, pačią Dipą Didysis Mėlynasis Nilas kadaise 
pirko tam, kad padarytų iš jos bekaulę mergaitę gyvatę. Tačiau bai- 
gėsi tuo, kad ji tapo oro akrobate - išmoko skraidyti ant palubėje 
kybančių trapecijų. 

- Vis dėlto nukritai, - priminė Dipai gydytojas. 

- Ji nukrito į tinklą! - sušuko Vinodas. 

— Toli gražu ne visada būna ištemptas tinklas, į kurį galėtum 
kristi, - atkirto daktaras Daruvala. - Argi tu pats nukritai į tin- 
klą? - paklausė žemaūgio. 

— Užtat man sekasi kitose srityse, - nenusileido Vinodas. — 
Madu neteks dirbti su klounais... ar su drambliais, - pridūrė že- 
maugis. 

Tačiau Farokui nuojauta kuždėjo, kad Madu - visai nemitri, 
ji atrodė nemitri, o ką ir kalbėti apie abejotiną to raišo būsimo- 
jo česnakų bei svogūnų smulkintojo, ką tik Madu įgyto naujo- 
jo brolio, judesių koordinaciją. Farokas net neabejojo, kad tasai 
drambliakojis vaikiščias būtinai susirastų kokį kitą dramblį, kuris 
dar sykį jį užmintų. Daktaras Daruvala įsivaizdavo, kad Didysis 
Mėlynasis Nilas, ko gero, sugalvotų kokį nors pretekstą viešai de- 
monstruoti sumaitotą luošio pėdą; Ganešas taptų kokio nors ne- 
reikšmingo numerio atlikėju - berniukas drambliukas, štai kaip 
jis būtų pramintas. 

Tada misionierius, remdamasis savąja mažiau nei paros patirti- 
mi Bombėjuje, pareiškė daktarui Daruvalai: 

— Kad ir kokie pavojai tykotų cirke, tai vis geriau už dabartinę 
jų padėtį. Visi puikiai žinome, kokia alternatyva jų laukia, jei ne- 
patektų į cirką. 

Vinodas pasakė „Inspektoriui Dharui“, kad šis atrodo stulbi- 
nančiai atsigavęs po visų košmariškų naktinių nuotykių Folklando 
kelyje. (Faroko nuomone, misionierius atrodė klaikiai.) Norėdamas 
sutrukdyti žemaūgiui ir misionieriui įsileisti į tolesnį pokalbį, kuris, 
kaip daktaras Daruvala gerai žinojo, pernelyg sutrikdytų juos abu, 
gydytojas timptelėjo Vinodą į šalį ir pakuždėjo, esą šis turėtų kiek 
įmanoma taikstytis su Dharo keistenybėmis ir „jokiu būdu jam ne- 
prieštarauti , mat, žemaūgis, vertindamas kino žvaigždės sveikatos 
būklę, nėmaž neapsirikęs. Dharas iš tiesų patyręs smegenų traumą, 
kol kas sunku pasakyti, ar labai sunkią. 

— Ar tau tenka ir utėles jam naikinti? - kuždomis paklausė Vi- 
nodas Faroko. Žemaūgis manė, kad dėl to scholastui taip siaubingai 
nurėžti plaukai. Daktaras Daruvala rimtu veidu patvirtino. Taip, jį 
apnikusios utėlės ir dar sutrenkta galva. 

— Tos yra nevalos utėlėtos prostitutės, - paaiškino Vinodas. 

Nieko sau rytas išaušo, pagalvojo daktaras Daruvala. Galiau- 
siai jam pavyko atsikratyti Vinodu ir Dipa - išsiuntė juos drauge 
su Madu pas daktarą Tatą. Daktaras Daruvala visai nesitikėjo, kad 
Tada Du užlaikys juos taip neilgai. Farokas vos spėjo išspirti lauk 
Martiną Milzą - nieku gyvu nenorėjo, kad šis trintųsi kabinete ar 
priimamajame, kai grįš Vinodas, Dipa ir Madu. Be to, daktaras 
Daruvala troško pabūti vienas, o kriminalinių nusikaltimų sky- 
riuje jo dar laukė komisaro pavaduotojas. Be abejonės, peržiū- 
rėjęs nužudytų prostitučių nuotraukas, gydytojas bus pasiruošęs 
nušluoti net bendrą visų trijų: jėzuito, žemaūgio ir jo žmonos — 
optimizmą. Bet, prieš išsprukdamas į Kraufordo prekyvietę, kur 
turėjo susitikti su komisaro pavaduotoju Pateliu, gydytojas dar 
turėjo sumąstyti kokią nors užduotį Martinui Milzui; tegul vos 
valandai ar dviem, bet misionierių būtinai reikėjo išgrūsti į kokią 
nors misiją. 

Tasai drambliakojis vaikiščias buvo gyva bėda. Ganešas toli gražu 
nesublizgėjo geru elgesiu pratybų aikštelėje, kur daugybė luošų vai- 
kų po operacijų mankštinosi darydami įvairiausius fizioterapijos 
pratimus. Ganešas pasinaudojo proga apšvirkšti keletą silpnesnių 
vaikų dirbtinėmis paukščių išmatomis. Kai pastebėjęs tai Randži- 
tas atėmė iš agresyvaus vaikiščio purkštuvą, Ganešas suleido dantis 
ištikimajam daktaro Daruvalos sekretoriui į ranką. Randžitas įsi- 
žeidė dėl to, kad jam įkando elgeta; ne tam jis mokėsi medicinos se- 
kretoriumi, kad galynėtųsi su visokiomis palaidomis balomis kaip 
tasai dramblio numintas berniokas. 

Diena dar tik prasidėjo, o daktaras Daruvala jautėsi visiškai nu- 
sivaręs. Vis dėlto gydytojas skubiai ir sumaniai pasinaudojo Ganešo 
ijunkiu kandžiotis. Jei jau Martinas Milzas taip tvirtai įsitikinęs, kad 
tasai vaikigalis Paukščiašūdis pajėgus susidoroti su kasdieniais cirko 
darbais, galbūt misionierių galima įtikinti, kad turėtų jaustis už elge- 
tėlę atsakingas. Martinas Milzas net labai noriai ėmėsi atsakomybės 
už drambliakojį vaikį; tikriausiai tas maniakas prisiimtų atsakomy- 
bę už viso pasaulio luošius, dingtelėjo Farokui. Tad daktaras Daru- 
vala nedelsdamas ir skyrė Martinui Milzui užduotį nuvežti Ganešą 
į Parsų bendrosios praktikos ligoninę; gydytojas norėjo, kad šlubąjį 
elgetėlę apžiūrėtų akių, ausų, nosies ir gerklės specialistas Džidžibo- 
jus - A-LOR Džidžibojus, kaip jį visi vadino. Daktaras Džidžibojus 
specializavosi gydyti akių ligas, itin paplitusias Indijoje. 

Nors Ganešo akys smarkiai traiškanojo, o rytais, pasak jo pa- 
ties, vokai būdavo taip sulipę, kad vos įstengdavo praplėšti, vis dėl- 
to akių obuoliai dar nebuvo suminkštėję. Tai, daktaro Daruvalos 
manymu, reikštų paskutinę „baltų“ akių stadiją, kai akies ragena 
susidrumsčia, tampa neperregima, ir ligonis apanka. Kad ir kas 
būtų įsimetę Ganešui į akis, Farokas vylėsi, kad tai dar ankstyvoji 
ligos stadija. Vinodas pripažino, kad vaikinuko, pasmerkto apakti, 
nepriimtų joks cirkas, netgi Didysis Mėlynasis Nilas. 

Vis dėlto dar anksčiau, nei Farokas spėjo išguiti drambliako- 
jį vaikinuką ir jėzuitą į Parsų ligoninę, kuri buvo netoli, Martinas 

Milzas spontaniškai puolė padėti vienai moteriai laukiamajame. Ji 
buvo vieno iš luošų vaikų motina. Misionierius parklupo ant kelių 
prie jos kojų - šis uoliojo kataliko įjunkis Faroką jau gerokai siu- 
tino. Moteris, nenuostabu, išsigando. Be to, jai nė nereikėjo jokios 
pagalbos, mat jos lūpos ir dantenos anaiptol nekraujavo, kaip pa- 
sirodė scholastui. Ji tik kramtė betelio lapą su areko riešutu, kurio 
jėzuitas kaip gyvas nebuvo matęs. 

Daktaras Daruvala atsitempė Martiną iš laukiamojo į savo ka- 
binetą, kur, bent šitaip vylėsi gydytojas, misionierius turėjo ma- 
žiau galimybių prisidaryti bėdos. Daktaras Daruvala primygtinai 
pareikalavo, kad Ganešas eitų drauge su jais, mat baiminosi, kad 
pavojingasis elgetėlė, žiūrėk, ims ir krimstelės dar ką nors. Kabine- 
te Farokas pasisodino Martiną Milzą ir kaip įmanydamas ramiau 
išaiškino, kas yra paanas - vietinė betelio rūšis. Areko riešutas su- 
vyniojamas į betelio lapą. Pridedama ir kitokių priedų, bene įpras- 
čiausi - rožių sirupas, anyžių sėklos, kalkių tyrė... nors iš tikrųjų į 
betelių lapus vyniojama bet kas, kitąsyk net kokainas. Užkietėjusį 
betelių vartotoją paprastai atpažinsi iš raudonomis dėmelėmis iš- 
muštų lūpų, dantų, dantenų. Moteris, kurią išgąsdino misionierius, 
nesruvo krauju - ji paprasčiausiai kramtė paaną. 

Galų gale Farokui pavyko išsivaduoti nuo Martino Milzo. Dak- 
taras Daruvala vylėsi, kad A-LOR Džidžibojus užtruks kokią amži- 
nybę, kol patikrins Ganešo akis. 

Dar nė rytas nesibaigė, o tos dienos sumaištis jau įsisuko be- 
protišku tempu. Farokas jau suspėjo prisiminti anas baltaveides, 
tamsiaodes mergaites su violetiniais klostytais sijonėliais; tai buvo 
viena iš tų „Apkrauto dviračio“ kategorijos dienų, tarsi visi kas gy- 
vas gydytojo kabinete ir laukiamajame mintų dviračius pašėlusio 
kankano ritmu. Tarsi koks chaoso šauklys į kabinetą nė nepasibel- 
dęs įpuolė Randžitas; sekretorius buvo ką tik perskaitęs daktaro 
Daruvalos korespondenciją. Nors laiškas, kurį Randžitas padavė 
gydytojui, ir buvo adresuotas daktarui Daruvalai, ne Inspektoriui 
Dharui, vis dėlto šaltas spausdinto teksto neutralumas iškart tvoks- 
telėjo kažkuo atpažįstamu; dar nė nepažvelgęs, kas voko viduje, dar 
neišvydęs dviejų rupijų banknoto, gydytojas jau žinojo, ką ras. Ir 

vis tiek Farokas pasijuto priblokštas perskaitęs tekstą, atspausdintą 
didžiosiomis raidėmis ant tos pačios pinigo pusės kaip ir serijos 
numeris. Šįsyk perspėjimas skambėjo taip: TU - LAVONAS KAIP 
IR DHARAS. 


Madu kyšteli liežuvį 


Tarsi būtų maža sumaišties, dar labiau viską suvėlė telefono skam- 
butis; priblokštas, įbaugintas Randžitas apsiriko. Sekretorius pa- 
manė, kad skambina rentgenologas Patelis - mat skambinantysis 
paklausė, kada daktaras Daruvala ateisiąs pažiūrėti nuotraukų. 
Randžitas nusprendė, kad nuotraukos - tai rentgeno nuotraukos, 
ir nesusimąstęs leptelėjo, esą gydytojas dabar užsiėmęs, o kai galė- 
siąs atsakyti, jie paskambinsią: pats gydytojas arba Randžitas. Bet, 
vos padėjęs ragelį, sekretorius susigaudė, kad skambino anaiptol ne 
rentgenologas Patelis. Komisaro pavaduotojas Patelis, žinoma. 

— Jums skambino... Patelis, - atsainiu tonu pranešė Randžitas 
Farokui. - Klausė, kada ateisite pažiūrėti nuotraukų. 

Ką gi, o daktaro Daruvalos kišenėje jau buvo du dviejų rupijų 
banknotai: grasinimas Dharui (TU - LAVONAS KAIP IR LALAS) 
ir grasinimas gydytojui (TU - LAVONAS KAIP IR DHARAS). Fa- 
rokas neabejojo, kad dėl šitų perspėjimų nuotraukos, kurias jam 
parodys komisaro pavaduotojas, atrodys dar niūriau. 

Farokas žinojo, kad Džonas D., mokantis slėpti pyktį, jau dabar 
pyksta, kam gydytojas iš anksto neperspėjęs, jog atvyksta įkyruolis 
aktoriaus brolis dvynys. Dharas užsius dar labiau, jei daktaras Da- 
ruvala be jo apžiūrėsiąs tas dramblių, nupieštų ant nužudytų pros- 
titučių kūnų, nuotraukas, bet gydytojas nemanė, kad būtų protinga 
vestis Dharą į kriminalinių nusikaltimų skyrių - ir juo labiau ne- 
patartina pasirodyti ten su Martinu Milzu. Nuovada, kur jo laukė 
komisaro pavaduotojas, buvo netoli Šventojo Ksavero mokyklos 
- tai dar viena jėzuitų institucija, tik mišri, o Šventojo Ignoto mo- 
kykla priimdavo vien berniukus. Kaip kažin ką, Martinas Milzas 
nepraleistų progos bent pamėginti įpiršti Madu jėzuitams, jei ji vis 

dėlto nepatektų į cirką. Žiūrėk, tasai pamišėlis dar ims ir užsinorės, 
kad Šventojo Ksavero mokykla skirtų stipendiją kiekvienai pasitai- 
kiusiai mažametei prostitutei! Scholastas jau apsiskelbė mėginsiąs 
pasikalbėti su Šventojo Ignoto misijos tėvu rektoriumi dėl Ganešo. 
Daktaras Daruvala nekantravo išgirsti, ką pasakys tėvas Julijonas, 
sulaukęs siūlymo į Šventojo Ignoto mokyklą priimti luošą elgetą iš 
Čaupačio paplūdimio! 

Kol gydytojas narstė tokias ir panašias mintis, tuo pat metu 
skubindamasis apžiūrėti likusius šios dienos pacientus, grįžo Vi- 
nodas ir Dipa - su Madu ir tetraciklinu. Dar prieš ištrūkdamas į 
policijos nuovadą Farokas sumanė paspęsti spąstus ponui Gargui — 
jautėsi privaląs tai padaryti. Gydytojas paliepė Dipai pasakyti Gar- 
gui, esą Madu gydoma nuo lytiškai plintančios ligos - pakankamai 
abstrakti informacija. Jei ponas Gargas prikišęs nagus prie to vaiko, 
bus priverstas skambinti daktarui Daruvalai ir aiškintis, kokia tai 
liga - kad sužinotų, kokių reikia vaistų. 

— Dar pasakyk jam, kad atliekame tyrimus, ar ji nėra ŽIV ne- 
šiotoja, - pridūrė Farokas. Šita žinia tą šunsnukį tikrai privers susi- 
gūžti, pagalvojo daktaras Daruvala. 

Gydytojas norėjo, kad Dipa ir Vinodas gerai suprastų: Madu 
nieku gyvu nevalia grįžti į „Šlapiąjį kabaretą“ ar dar kada susitikti 
su Gargu. Žemaūgis nuvešiąs žmoną į geležinkelio stotį, mat Dipa 
privalėjo nedelsdama važiuoti atgal į Didįjį Mėlynąjį Nilą, bet 
Madu būtinai turinti likti su juo. 

- Ir dar, neužmiršk: ji nebus sveika, kol neišgers viso skirto te- 
traciklino kurso, - įspėjo gydytojas žemaūgį. 

- Aš prisimenu, - patikino Vinodas. 

Paskui žemaūgis suskato kamantinėti apie Dharą. Kur jis? Ar 
gerai jaučiasi? Nejaugi Dharui nereikia jo ištikimojo vairuotojo 
paslaugų? Daktaras Daruvala Vinodui paaiškino, kad Dharas dar 
ne visai pasveikęs, jį kamuoja po galvos traumos dažnai pasitaikan- 
ti haliucinacija, esą jis - kažkas kitas. 

— O kas jis dabar yra? - parūpo žemaūgiui. 

— Jėzuitų misionierius, kuris rengiasi tapti kunigu, - atsakė 
gydytojas. 

Dėl šitokios haliucinacijos Vinodas išsyk pajuto Dharui užuo- 
jautą. Vadinasi, aktorius patyrė net sunkesnę galvos traumą, nei 
žemaūgis įtarė iš pirmo žvilgsnio! Štai ką svarbiausia apie tai žino- 
ti, paaiškino gydytojas: vieną minutę jis gali būti vienas asmuo, o 
kitą - jau kitas. Žemaūgis oriai linktelėjo savo didelę galvą. 

Paskui Dipa atsisveikindama pabučiavo gydytoją. Jos lūpos 
visuomet būdavo vos vos lipnios, saldžiai prakvipusios citrini- 
niais ledinukais, kuriuos ji taip mėgo. Nuo bet kokio fizinio su- 
silietimo su žemaūgio žmona daktarui Daruvalai kraujas siūbte- 
lėdavo į veidą. 

Farokas pats jautė, kaip kraujas suplūdo į veidą, bet kaip visada 
nenutuokė, ar jo nuoraudis matyti plika akimi. Žinojo kaip par- 
sas esąs gana tamsios odos, bet gerokai šviesesnis už daugumą kitų 
indų, ypač - kilusių iš Goa ar Pietų Indijos. Kanadoje, savaime su- 
prantama, gydytojas dažniausiai buvo laikomas „spalvotuoju“, bet 
jei atsitikdavo nurausti, pats niekad nežinodavo, ar kiti tai pastebi, 
ar vis dėlto ne. Žinoma, sutrikimą išduodavo ir kiti požymiai, ne- 
susiję su veido spalva - tokie, apie kuriuos jis pats nė nenumanė. 
Tarkime, kai Dipa jį pabučiavo, jis iškart nukreipė akis į šalį, bet 
lūpos liko vos vos prasiskyrusios, tarsi būtų užmiršęs, ką ketino 
sakyti. Taigi, juo labiau buvo užkluptas iš netyčių, kai paskui Dipą 
jį pabučiavo ir Madu. 

Farokas norėjo tikėti, kad mergaitė tik pasekė žemaūgio žmo- 
nos pavyzdžiu, bet jos bučinys buvo pernelyg sodrus, pernelyg vi- 
liokiškas - Dipa, šiaip ar taip, nekišo liežuvio jam į burną. Užtat 
Madu liežuvį Farokas pajuto: staigiai kyštelėjęs mergaitės liežuvėlis 
akimirką prisilietė prie jo liežuvio. Ir iš burnos jai sklido aromatin- 
gas kažkokių aitrių prieskonių kvapas: nieko panašaus į citrininius 
ledinukus, veikiau kardamonas ar gvazdikėliai. Atšlijusi nuo jo, 
Madu pirmąsyk šyptelėjo, ir daktaras Daruvala pastebėjo kraujo 
raudonumo ruožą ant dantenų, iškart virš dantų. Jei Faroką kiek ir 
nustebino atradimas, kad mažametė prostitutė - užkietėjusi betelių 
lapų kramtytoja, tai labai jau menkai; tai išvydus jam net mažne 
palengvėjo. Gydytojas įtarė, kad įjunkis kramsnoti paaną - dar pati 
menkiausia iš Madu problemų. 

Po tokio nederamai gašlaus sąlyčio su Madu daktaras Daruvala 
buvo visai nenusiteikęs tolerantiškai vertinti nuotraukose užfik- 
suotą Rahulo meną - piešinėlius ant nužudytų kekšių pilvų. Me- 
nininko gebėjimai, tiesa, vis dar tebebuvo tokie pat riboti kaip ir 
tada, prieš dvidešimt metų, kai gydytojas matė pirmąjį pavyzdį ant 
Betės pilvo, per tiek metų piešėjas nėmaž nepatobulino ir stiliaus. 
Amžinai linksmas dramblys kaip visuomet merkė akį, iškėlęs vieną 
iltį. Ir vis dar švirkštė vandenį - iš straublio trykštanti srovelė ir 
toliau laistė negyvų moterų gaktos plaukus, tiesa, dažniausiai iš- 
skustą plotą, kur turėtų želti gaktos plaukai. Net visų tų praėjusių 
metų, ką jau kalbėti apie tokios daugybės žmogžudysčių siaubą, 
nepakako įkvėpti Rahulą ką nors pakeisti, vaizduotės jam paka- 
ko tik tam vieninteliam, visada vienodam piešiniui - aukos bamba 
visada virsdavo primerkta akimi. Nuotraukų buvo visas pluoštas, 
bet viena nuo kitos jos skyrėsi tik tiek, kiek skyrėsi žuvusių moterų 
bambos. Detektyvas Patelis prasitarė, kad tiek piešinėliai, tiek pa- 
čios žmogžudystės suteikia naują prasmę tai senai, nusibodusiai są- 
vokai „riboto mąstymo individas“. Daktaras Daruvala, priblokštas 
taip, kad nebeįstengė nė žodžio pratarti, tik linktelėjo galvą. 
Farokas parodė komisaro pavaduotojui tuos dviejų rupijų ban- 
knotus su grasinimais, bet Patelio jie nėmaž nenustebino; detekty- 
vas tikėjosi, kad tokių įspėjimų būsią ir daugiau. Komisaro pava- 
duotojas žinojo, kad banknotas pono Lalo burnoje - tik pradžia; 
per visą detektyvo darbo praktiką nepasitaikė tokio žudiko, kuris 
būtų pasitenkinęs pagrasindamas būsimai aukai vos vieną kartą. 
Žudikai paprastai išvis neperspėja - arba perspėjimai kartojasi. Vis 
dėlto šitas žudikas ištisus dvidešimt metų nei ką perspėdavo, nei 
kam grasindavo; tiktai dabar, pradedant nuo pono Lalo, išryškėjo 
tarsi ir keršto Inspektoriui Dharui bei daktarui Daruvalai planas. 
Komisaro pavaduotojui atrodė neįtikėtina, kad vienintelis akstinas, 
lėmęs tokią Rahulo permainą, galėjo būti paprasčiausias kvailas fil- 
mas. Rahulą siutino kažkas, kas buvo susiję su Daruvalos ir Dharo 
ryšiu - siutino asmeniškai ir veikiausiai jau labai seniai. Komisaro 

pavaduotojas įtarė, kad „Inspektorius Dharas ir narvinių žudikas“ 
veikiausiai buvo tik kibirkštis, tas paskutinis lašas, privertęs ilgai 
smilkusią Rahulo neapykantą prasiveržti. 

- Sakykite, man tiesiog smalsu, - paklausė daktaro Daruvalos 
detektyvas Patelis, - gal pažįstate kokią nors hidžrą... turiu omeny, 
asmeniškai? - Pastebėjęs, kad gydytojas susimąstė - atsakyti iškart 
negalėjo, - detektyvas pridūrė: - Jūsų filme būtent hidžra yra žudi- 
kė. Kas jums pakišo tokią mintį? Iš patirties galiu tvirtinti, kad tos 
hidžros, kurias pažįstu aš, nėra labai agresyvios, bent neperžengė 
sveiko proto ribų. Dauguma jų - net gana malonūs žmonės. Gal- 
būt hidžros prostitutės ir aršesnės už paprastas prostitutes moteris, 
bet tikrai nevadinčiau jų pavojingomis. Vis dėlto jums galbūt teko 
susidurti ir su kokia kitokia... ne itin malonia asmenybe. Klausiu 
vien iš smalsumo. 

— Na... kas nors juk turėjo būti žudikas, - bandė gintis daktaras 
Daruvala. - Iš tiesų nieko asmeniško. 

— Pamėginsiu sukonkretinti klausimą, - tarė komisaro pava- 
duotojas. Ši frazė iškart prikaustė daktaro Daruvalos dėmesį, mat 
tokius žodžius jis dažnai įdėdavo į Inspektoriaus Dharo lūpas. - 
Galbūt jums teko pažinoti ką nors su moters krūtimis ir berniuko 
peniu? Penis iš tikrųjų visai nedidelis, tai užfiksuota visose atas- 
kaitose, - pridūrė detektyvas. - Kalbu ne apie hidžrą. Kalbu apie 
zenaną - transvestitą, kuris tebeturi penį, bet turi ir krūtis. 

Vos tai išgirdęs, Farokas pajuto skausmingą dilgčiojimą širdies 
plote. Atsiliepė jo sumuštas šonkaulis - jis labai stengėsi priminti 
apie Rahulą. Šonkaulis šaukte šaukė, kad Rahulas yra antroji ponia 
Dogar, bet gydytojas nesuprato - pamanė, kad iš tikrųjų sudiegė 
širdį. Širdis primygtinai tvirtino: Rahulas! Bet daktaras Daruvala 
kol kas taip ir nesumojo susieti Rahulo su ponia Dogar. 

— Taip... na, galbūt ir taip. Noriu pasakyti, kadaise pažinojau 
vyrą, kuris mėgino tapti moterimi, - atsakė Farokas. - Jis vartojo 
estrogenus, tai neabejotina, galbūt net turėjo chirurginiu būdu įdė- 
tus implantus, šiaip ar taip, tikrai buvo su moteriškomis krūtimis. 
Vis dėlto, ar buvo iškastruotas, ar jam daryta dar kokia nors opera- 
cija - šito negaliu pasakyti. Tai yra, manau, kad anuomet tebeturėjo 

ir penį, mat domėjosi, kaip tapti tikra moterimi... svarstė visiško 
lyties pakeitimo galimybes. 

- Ar tokia operacija jam atlikta? - paklausė komisaro pava- 
duotojas. 

- Šito niekaip negaliu žinoti, - atsakė gydytojas. - Jo... ar jos nė 
akyse nemačiau ištisus dvidešimt metų. 

- Kaip tik toks laikotarpis mus ir domina, ar ne? - pratarė de- 
tektyvas. Farokui ir vėl nusmelkė šonkaulį, bet jis pamanė, kad at- 
siliepė sudirgusi širdis. 

- Jis lyg ir ketino važiuoti į Londoną, tikėjosi operuotis ten, — 
paaiškino Farokas. - Anais laikais atlikti visiško lyties pakeitimo 
operaciją Indijoje būtų buvę pernelyg sudėtinga. Legaliai čia tai 
neįmanoma ir šiandien. 

- Turiu pagrindo manyti, kad mūsų žudikas irgi išvyko į Lon- 
doną, - pasakė gydytojui Patelis. - Atrodo, dabar jis - ar ji - sugrį- 
žo, beje, visai neseniai. 

- Tasai asmuo, kurį pažinojau aš, rodos, taikėsi į kažkokią menų 
mokyklą... Londone, - sumurmėjo Farokas stingstančiu liežuviu. 
Vaizduotėje jis vis ryškiau matė nuotraukose užfiksuotus piešinė- 
lius ant nužudytų prostitučių pilvų, nors nuotraukos ant komisaro 
pavaduotojo stalo buvo užverstos. Patelis vieną jų paėmė, atvertė, 
įsižiūrėjo. 

— Manding, jokia padoresnė menų mokykla jo nebūtų pri- 
ėmusi, - tarė detektyvas. 

Jis niekada neuždarydavo į balkoną vedančių kabineto durų - į 
tą patį balkoną buvo galima patekti iš dar bent dvylikos kabinetų, 
ir komisaro pavaduotojo nurodymu niekas neužsidarydavo durų - 
nebent per lietingąjį sezoną, ir tai tik tuomet, kai vėjas pasisukda- 
vo iš tos pusės. Dėl to, kad durys visuomet būdavo atviros, niekas, 
apklaustas policijoje, vėliau negalėjo skųstis buvęs sumuštas. Be to, 
komisaro pavaduotojui patiko policijos sekretorių, spausdinančių 
pareigūnų ataskaitas, mašinėlių kaukšėjimas; rašomųjų mašinėlių 
kakofonija reiškė stropumą ir tvarką. Detektyvas Patelis gerai žino- 
jo, kad dauguma jo bendradarbių policininkų - beviltiški tinginiai, 
ojų sekretorės - nerūpestingos ir aplaidžios; spausdintos ataskaitos 

retai kada būdavo tokios tvarkingos kaip klavišų kaukšėjimas. Ant 
komisaro pavaduotojo Patelio stalo jau dabar gulėjo trys ataskaitos, 
kurias reikėjo perrašyti, ir dar viena, kurios neišgelbėtų net perra- 
šymas, bet detektyvas visas keturias pastūmė į šalį, kad turėtų kur 
išdėlioti nužudytų kekšių pilvų nuotraukas. Tie dramblio piešinėliai 
buvo jau taip giliai įsigraužę į sąmonę, kad paskleisti prieš akis maž- 
ne ramino; Patelis nenorėjo, kad gydytojas užjustų jo nekantrą. 

- Galbūt tasai jūsų pažįstamas buvo kokiu nors visai įprastu 
vardu, tarkime, Rahulas? - paklausė detektyvas. Paklausė taip at- 
sainiai, kad toks nenuoširdumas nebūtų padaręs gėdos net pačiam 
Inspektoriui Dharui. 

— Rahulas Rai, - atsakė daktaras Daruvala - beveik pakuždo- 
mis, bet tai nėmaž neaptemdė vis labiau augančio komisaro pava- 
duotojo džiaugsmo. 

— O gal tasai Rahulas Rai kada nors buvo nuvažiavęs į Goa... 
tarkime, pasimėgauti paplūdimiais... tarkime, maždaug tuo metu, 
kai buvo nužudyti vokietis ir amerikietė - kaip tik jų kūnus jums ir 
teko apžiūrėti? - toliau klausinėjo Patelis. 

Gydytojas sudribo kėdėje, tarsi suriestas kokio staigaus virški- 
nimo sutrikimo. 

— Jis gyveno tame pačiame viešbutyje kaip ir aš... „Barde- 
ze“, - atsakė Farokas. - Buvo atvykęs su teta. Ir štai dar kas... Jeigu 
Rahulas dabar Bombėjuje - jis, be jokios abejonės, daug žino apie 
Dakvorto klubą. Jo teta buvo narė! 

- Buvo? - pasitikslino detektyvas. 

- Ji mirusi, - paaiškino daktaras Daruvala. - Manau, Rahulas, 
nesvarbu, jis ar ji, yra vienintelis jos paveldėtojas. 

Komisaro pavaduotojas Patelis pridėjo pirštą prie iškeltos 
dramblio ilties vienoje nuotraukoje, paskui suglobė visas nuotrau- 
kas į vieną tvarkingą krūvelę. Jis jau seniai numanė, kad žudikas 
susijęs su šeimos kapitalu Indijoje, bet žinia apie Dakvorto klubą 
jam buvo staigmena. Ištisus dvidešimt metų detektyvą klaidino 
tai, kad Rahulas trumpai, bet ryškiai švystelėjo transvestitų vieš- 
namiuose Folklando kelyje ir Granto kelyje; vargu ar tikėtumeisi 
sutikti ten kokį dakvortietį. 

— Be abejo, žinau, kad pažįstate mano žmoną, - tarė detek- 
tyvas. - Judviem būtinai reikėtų susitikti. Ji irgi pažinojo tą jūsų 
Rahulą, ir man labai praverstų, jei jūs susėstumėt ir, kaip sakoma, 
sulygintumėt užrašus. 

— Galėtume papietauti klube, - pasiūlė Farokas. - Gali būti ir 
taip, kad ten kas nors žino apie Rahulą ir daugiau. 

— Tik nemėginkite ko nors klausinėti! - netikėtai užriko komi- 
saro pavaduotojas. 

Daktaras Daruvala nebuvo pratęs, kad jį šitaip aprėktų, ir įsi- 
žeidė, bet detektyvas tuojau susitvardė - jei ir neatlyžo, bent jau vėl 
prašneko mandagiai. 

- Juk nenorėtume Rahulo perspėti, tiesa? - pasakė lyg vaikui. 

Iš kiemo kylančios dulkės buvo storu sluoksniu aplipusios nim- 
bamedžių lapus, apdulkėjęs buvo ir balkono turėklas. Detektyvo 
kabineto palubėje apatiškai sukosi žalvarinis ventiliatorius, bergž- 
džiai mėginantis nublokšti smulkias dulkelytes pro atviras duris 
atgal. Komisaro pavaduotojo stalu retsykiais nuslysdavo šmaižio- 
jančių skeltauodegių peslių šešėliai. Atrodė, kad atmerkta dram- 
blio akis viršutinėje nuotraukoje pastebi visus šiuos dalykus, kurių 
gydytojas žinojo niekada nebeužmiršiąs. 

— Susitinkame papietauti šiandien? - pasiūlė detektyvas. 

— Man būtų geriau rytoj, - atsakė daktaras Daruvala. Neišven- 
giama pareiga perduoti Martiną Milzą į Šventojo Ignoto misijos 
jėzuitų rankas dabar atrodė lyg kokia maloni permaina; be to, gy- 
dytojui reikėjo pasikalbėti su Julija, reikėjo dar ir šiek tiek laiko 
pasakyti apie tai Dharui - jis būtinai turėtų dalyvauti per pietus su 
ana sužalota hipe. Farokas žinojo, kokia puiki Džono D. atmintis, 
galbūt jis prisimins ir Rahulą. 

— Tebūnie rytoj, - nesiginčijo komisaro pavaduotojas, nors nė 
nebandė slėpti nusivylimo. Žodžiai, kuriais Rahulą kadaise apibū- 
dino jo žmona, nėmaž neišdilo iš atminties. Neužmiršo jis ir dide- 
lių Rahulo rankų, gniaužusių sunkias jo žmonos krūtis, taip pat ir 
itin stačių tobulos formos Rahulo krūtų, kurias Nensė juto įremtas 
į nugarą, taip pat ir mažyčio lyg vaiko, suglebusio penio, kuris lietė 
jo žmonos sėdmenis. Nensė anuomet jam sakė, kad Rahulas išdi- 

džiai maloningas, pašaipus, priekabus, be jokios abejonės, rafinuo- 
tas, galbūt Žiaurus. 

Kadangi daktaras Daruvala dar ką tik kibo į nelengvą darbą 
kurpti rašytinius parodymus apie Rahulą Rai, detektyvas negalėjo 
palikti jo ramybėje. 

- Pasakykite man vieną žodį, apibūdinantį Rahulą, - paprašė 
Patelis Faroko. - Patį pirmą, kuris ateis į galvą, man tiesiog smal- 
su, - pridūrė detektyvas. 

— Arogantiškas, - atsakė gydytojas. Po visko, ką teko išgyventi 
per dvidešimt metų, detektyvo veide buvo aiškiai matyti, kad šitai 
jo netenkina. 

— Prašom pamėginti dar kartą, - tarė detektyvas Patelis. 

— Jis jaučiasi pranašesnis už kitus, - pabandė daktaras Da- 
ruvala. 

— Jau geriau, - įvertino Patelis. 

— Rahulas mėgsta erzinti, - ėmėsi aiškinti Farokas. - Jis neva 
maloningai nusileidžia iki tavo lygio, jis iš tavęs tyčiojasi, jis prie- 
kabiauja - rafinuotai, neslėpdamas pasitenkinimo savimi. Kaip ir 
velionė jo teta, rafinuotumą jis pasitelkia kaip ginklą. Manau, iš 
esmės jis - Žiaurus Žmogus. 

Gydytojas nutilo nebaigęs apibūdinimo, nes detektyvas užsi- 
merkė ir šypsodamasis atsilošė. Visą tą laiką komisaro pavaduo- 
tojas Patelis pirštais bilsnojo į stalą, tarytum pats spausdindamas 
kokią ataskaitą, bet jo pirštai barbeno ne rašomosios mašinėlės 
klavišus - detektyvas vėl buvo paskleidęs nuotraukas ant viso stalo 
ir pirštais barbeno daugybės pašaipūnų dramblių galvas, jo pirš- 
tai neklysdami pataikydavo į nužudytųjų prostitučių bambas... tas 
amžinai merkiančias akis. 

Pro atviras kažkurio kito detektyvo kabineto duris į balkoną 
sklido vyriškio riksmas - šis primygtinai šaukė sakąs tiesą. Polici- 
ninkas jam ramiai prieštaravo: kone kaip kontrapunktas kartojosi 
žodis „meluoji“. Jiems antrino triukšmas iš kieme įrengtos šuni- 
dės - ten skalijo policijos šunys. 

Galų gale baigęs rašyti, ką žinąs apie Rahulą, daktaras Daruvala 
išėjo į balkoną pasižvalgyti į šunis; šie jau buvo išsišėlę ir nurimę. 

Vėlyvo rytmečio saulė dabar pliskino tiesiai į kiemą; policijos šunys, 
visi dobermanai, buvo sumigę vieninteliame ūksmingame šunidės 
kampe, kurį Farokui užstojo nimbamedžių guotas. Tačiau pačiame 
balkone buvo nedidelis narvas su laikraščiu užtiestomis grindimis, 
o jame mažytis šuniukas, dobermanų pinčerių jauniklis - gydyto- 
jas pasilenkė pašnekinti mažylio, nešiojamos areštinės belaisvio. 
Šuniūkštis, sulaukęs Faroko dėmesio, ėmė rangytis ir inkšti. Praki- 
šo blizgantį juodą snukutį pro tinklelio kiaurymę, palaižė gydyto- 
jui ranką, adatos aštrumo dantukais grybštelėjo pirštus. 

— Tu - geras šuo? - paklausė Farokas mažylio. 

Žvitrios šuniūkščio akys buvo apvestos veislei būdingais rū- 
džių spalvos ratilais - kaip tik šios veislės šunis labiausiai mėgsta 
Bombėjaus policija, mat trumpakailiai dobermanai itin tinkami 
darbui per karščius. Šie šunys stambūs, tvirti ir greiti, jie apdova- 
noti terjero nasrais ir jėga, nors ir ne tokie nuovokūs kaip vokie- 
čių aviganiai. 

Iš kabineto, kuriame kaleno mažiausiai trys rašomosios maiši- 
nėlės, į balkoną išniro jaunesnysis inspektorius, žemo rango parei- 
gūnas; tasai jaunas, nurodinėti mėgstantis policininkas agresyviai 
užsipuolė daktarą Daruvalą... prapliupo aiškinti, kad „išlepintas“ 
dobermanų jauniklis bus netinkamas dresuoti policijai, kad neva- 
lia su būsimu policijos šunimi elgtis kaip su kokiu šeimos numylė- 
tiniu. Kai kas nors taip staigiai kreipdavosi į jį hindi kalba, Farokui 
tiesiog liežuvis prikepdavo prie gomurio - jis pats jau nebegalėda- 
vo atsakyti hindi kalba taip pat sklandžiai. 

— Atsiprašau, - pralemeno daktaras Daruvala angliškai. 

— Na jau ne, jums nėra ko atsiprašinėti! - sustūgo kažkas. Ko- 
misaro pavaduotojas Patelis iššoko iš kabineto į balkoną ir sustojo, 
gniauždamas rankose Faroko prirašytus lapus. - Galite sau žaisti su 
šuneliu, kiek širdis geidžia! - suriko komisaro pavaduotojas. 

Jaunesnysis inspektorius iškart suprato savo klaidą ir nedelsda- 
mas atsiprašė daktaro Daruvalos. 

- Atleiskite, saare, - numykė. 

Bet šmurkštelėti atgal į kabinetą ir saugiai atsitverti rašomųjų 
mašinėlių kaukšėjimu nespėjo - jį pasivijo detektyvo Patelio kirtis. 

- O tu dar pasigailėsi, kad užkalbinai mano liudytoją! - užbau- 
bė komisaro pavaduotojas. 

Vadinasi, dabar aš - liudytojas, sumojo Farokas. Šaipydamasis 
iš policijos jis susikrovė turtus, o štai dabar turėjo pripažinti nieko 
nenutuokiąs apie jos darbą, net apie tokias smulkmenas kaip poli- 
cijos vidaus hierarchija. 

- Galite sau žaisti su šuneliu, kiek širdis geidžia! - pakartojo 
Patelis, tad gydytojas vėl pritūpė prie dobermanų jauniklio. Šuny- 
tis ant laikraščio, patiesto ant narvo grindų, kaip tik pliurptelėjo 
stebėtinai stambų kakulį, tad daktaro Daruvalos žvilgsnis nejučia 
nukrypo į jį. Tik tada gydytojas pastebėjo, kad laikraštis - šiandie- 
ninis „The Times of India“ numeris, o mažojo dobermano išmatos 
pataikė kaip tik ant „Inspektoriaus Dharo ir Tylos Bokštų“ recen- 
zijos. Recenzija buvo nepalanki, net priešiška; šiurkštų jos toną, 
regis, tik dar labiau pabrėžė šuns šūdo dvokas. 

Tiesa, Farokas galėjo perskaityti tik mėšlo krūvelės neuždengtą 
recenzijos dalį, bet ir tiek užteko į valias jam supykdyti. Dharui 
kliuvo netgi dėl esą pernelyg išryškėjusios antsvorio problemos, 
nors šitoks kaltinimas buvo visai nepagrįstas. Recenzentas tvir- 
tino, neva Inspektorius Dharas užsiauginęs gana įspūdingą alaus 
pilvą tik tam, kad patvirtintų kino studijos pareiškimą, esą Dha- 
ras - Bombėjaus Čarlzas Bronsonas. 

Išgirdęs čia pat šiugždant popieriaus lapus, daktaras Daruvala 
sumojo, kad komisaro pavaduotojas baigė skaityti jo sukurptus pa- 
rodymus. Detektyvas stovėjo pakankamai arti šunyčio narvo, kad 
pastebėtų, ką Farokas skaito; kaip tik detektyvas Patelis ir buvo pa- 
tiesęs ten tą laikraštį. 

— Atrodo, recenzija nelabai palanki, - tarė komisaro pava- 
duotojas. 

— Kitokių ir nebūna, - atsakė Farokas. Jis nusekė paskui Patelį 
atgal į kabinetą. Nuojauta daktarui Daruvalai kuždėjo, kad detek- 
tyvas jo rašytiniais parodymais ne itin patenkintas. 

— Sėskitės, - paragino detektyvas Patelis, bet, kai gydytojas 
žingtelėjo prie kėdės, ant kurios sėdėjo anksčiau, detektyvas su- 
griebė jį už alkūnės ir nusivedė kitapus stalo. 

— Ne, ne, sėskitės ten, kur paprastai sėdžiu aš! 

Farokas ir atsisėdo į komisaro pavaduotojo krėslą. Šis buvo 
aukštesnis už aną, kuriame gydytojas sėdėjo pirmiau; iš čia buvo 
lengviau apžvelgti nužudytų prostitučių nuotraukas, kitaip tariant, 
sunkiau nekreipti į jas dėmesio. Gydytojas prisiminė aną dieną 
Čaupačio paplūdimyje, kai Džoną D., dar vaiką, mirtinai išgąsdino 
šventinė minia, nešanti dramblių galvas panardinti į jūrą. 

- Jie skandina dramblius! - andai klykė berniukas. - Dabar 
drambliai supyks! 

Farokas parašė manąs, kad būtent Rahulas buvo tas asmuo, ku- 
ris skambindavo telefonu ir pagiežingai pasakodavo apie jo tėvo 
nužudymą; šiaip ar taip, balsas skambėdavo lyg moters, mėginan- 
čios apsimesti vyru, o šitoks apibūdinimas tikriausiai galėjo tik- 
ti Rahulo balsui, kad ir koks tas galiausiai būtų. Prieš dvidešimt 
metų Rahulo balsas dar nebuvo susiformavęs, tai yra iš balso ne- 
buvo įmanoma atspėti kalbančiojo lyties. Detektyvui Pateliui šie 
samprotavimai pasirodė įdomūs, bet jį sutrikdė daktaro Daruvalos 
išvada: esą Rahulas ir nužudęs senąjį Laudžį. Šitoks spėjimas - per- 
nelyg drąsus, gydytojui nevertėtų taip skubintis su išvadomis ir per 
daug pasikliauti vaizduote. Dėl šitokių spėlionių ir visi gydytojo 
parodymai atrodantys nepatikimi, komisaro pavaduotojo nuomo- 
ne, tiktai „mėgėjiški . 

- Jūsų tėvą susprogdino profesionalai, - patikino Faroką de- 
tektyvas Patelis. - Aš anuomet dirbau Kolabos nuovadoje, buvau 
dar tik paprastas inspektorius, budintis pareigūnas. Pranešimas 
apie įvykį pasiekė Tardeo policijos nuovadą. Man nebuvo leis- 
ta apžiūrėti nusikaltimo vietos, o paskui visą tyrimą perėmė vy- 
riausybė. Tačiau tikrai žinau, kad Laudžį Daruvalą susprogdino 
daugiau nei vienas žudikas. Kurį laiką girdėjau sklandant gandus, 
neva tyrėjai manė, kad prie nusikaltimo gali būti prisidėjęs vy- 
riausiasis mali. 

- Dakvorto klubo sodininkas? - sušuko daktaras Daruvala; vy- 
riausiojo mali jis niekada nemėgo, nors nė pats nežinojo kodėl. 

— Anuomet klube dirbo kitas vyriausiasis mali - turėtumėte 
prisiminti, - tarė detektyvas. 

— O... - išsprūdo Farokui. Jis pasijuto išties esąs tiktai beviltiš- 
kas mėgėjas - ir tas jausmas vis stiprėjo. 

- Žinoma, gali būti ir taip, kad jums skambinėja išties Rahulas: 
toks variantas tiek pat tikėtinas, kiek ir bet kuris kitas, - pasakė Pa- 
telis. - Bet jis tikrai nėra sprogmenų ar automobilių sprogdinimo 
specialistas. 

Prislėgtas gydytojas valandėlę sėdėjo nejudėdamas, žvelgda- 
mas į nuotraukose užfiksuotą nužudytų moterų istoriją. 

— Bet kodėl Rahulas turėtų neapkęsti manęs - arba Dharo? - 
galiausiai paklausė daktaras Daruvala. 

— O tai kaip tik tas klausimas, į kurį jūs neatsakėte, kurio net ne- 
iškėlėte savo parodymuose, - pastebėjo Patelis. - Iš tikrųjų - kodėl? 

Abu vyrai išsiskyrė taip ir neatsakę į šį klausimą: daktaras Da- 
ruvala sėdo į taksi ir išvažiavo susitikti su Martinu Milzu, o de- 
tektyvas Patelis vėl įsitaisė savo krėsle prie stalo. Komisaro pava- 
duotojas vėl užsižiūrėjo į akį merkiančius dramblius ant žiauriai 
nužudytų moterų sustingusių pilvų. 


Jokio motyvo 


Komisaro pavaduotojas linko manyti, kad Rahulo neapykantos pa- 
slapties, ko gero, taip ir nepavyks įminti. Spėlioti galima be galo, 
bet kažin, ar kada nors pavyks rasti patenkinamų atsakymų į šitą 
klausimą. Niekad nepaaiškės, kokie motyvai kurstė Rahulo neapy- 
kantą. Kaip tik dėl to tokie neįtikimi buvo visi Inspektoriaus Dha- 
ro filmai: juose visos žmogžudystės buvo konkrečiai motyvuotos; 
vienokios ar kitokios neapykantos, lėmusios vieną ar kitą smurto 
proveržį, priežastys - aiškios kaip dieną. Detektyvui Pateliui liko 
tik apgailestauti, kad Rahulas Rai - ne filmo personažas. 
Komisaro pavaduotojas nepasitenkino daktaro Daruvalos rašy- 
tiniais parodymais, jis dar paprašė gydytojo parašyti ir laišką, mat 
pro jo akis neprasprūdo, kad daktaras Daruvala - Dakvorto klu- 
bo narystės tarybos pirmininkas svečio teisėmis. Komisaro pava- 
duotojo Patelio vardu Dakvorto klubo buvo prašoma pateikti visų 

naujų klubo narių pavardes; šiuo atveju „naujų“ reiškė „įstojusių 
per pastaruosius dvidešimt metų . Komisaro pavaduotojas išsiun- 
tė į Dakvorto klubą jaunesnįjį inspektorių su oficialios užklausos 
laišku ir prigrasino pavaldinį nesitraukti iš Dakvorto klubo tol, 
kol negausiąs sąrašo. Detektyvas Patelis abejojo, ar jam prireiksią 
peržiūrėti visų šešių tūkstančių narių pavardes; jeigu sėkmė nenu- 
sigręš, naujas klubo narys - velionės Promilos Rai giminaitis - iš- 
kart turėtų kristi į akis. Komisaro pavaduotojas netvėrė savo kailyje 
laukdamas, kol jaunesnysis inspektorius grįš su sąrašu. 

Detektyvas Patelis sėdėjo prie savo stalo tarp dulkelyčių, šok- 
dinamų ventiliatoriaus - šis sukosi palubėje be garso, tik ne to- 
dėl, kad būtų veikęs visai tyliai, o todėl, kad ventiliatoriaus ūžesį ir 
girgždėjimą visiškai nustelbė sekretorių griausmingai kaukšinčių 
rašomųjų mašinėlių orkestras. Iš pat pradžių informacija, gauta 
iš daktaro Daruvalos, komisaro pavaduotoją nepaprastai pradžiu- 
gino. Iki šiol detektyvas dar niekada nebuvo taip priartėjęs prie 
Rahulo; jam jau atrodė, kad žudikas neišvengiamai bus sulaikytas, 
kad arešto net neteks ilgai laukti. Vis dėlto detektyvas Patelis ne- 
galėjo prisiversti pasidalyti pakilia nuotaika su žmona; pernelyg 
skaudu būtų išvysti jos nusivylimą, jeigu kas nors taip ir liktų ne- 
atskleista. O kaip tik taip visada ir būna, kas nors lieka neaišku - tą 
detektyvas gerai žinojo. 

„Bet kodėl Rahulas turėtų neapkęsti manęs - arba Dharo*?“ - 
paklausė daktaras Daruvala. Komisaro pavaduotojui tai atrodė vi- 
siškai tuščias klausimas, toks būdingas Inspektoriaus Dharo kūrė- 
jui; ir vis dėlto detektyvas - tikras detektyvas - skatino gydytoją be 
paliovos kvaršinti sau galvą vis tuo pačiu beprasmišku klausimu. 

Detektyvas Patelis pernelyg ilgai gyveno su tomis nuotrauko- 
mis; tasai dramblys su įžūliai užriesta iltimi ir šelmiškai primerkta 
akimi įsigraužė į pačią jo esybę, o ką jau kalbėti apie nužudytas mo- 
teris ir sustingusius jų pilvus. Nėra, tiesiog negali būti tokio stipraus 
motyvo, kuris įpliekstų šitokią neapykantą; komisaro pavaduotojas 
manė, jog tikrasis Rahulo nusikaltimas yra tas, kad negalėjo būti 
jokios pakankamai svarios priežasties, lėmusios jo veiksmus. Jiems 
niekada nepavyks iki galo perprasti Rahulo, kažkas taip ir liks ne- 

aiškų; didžiausias šitokių žmogžudysčių siaubas ir yra tas, kad jos 
niekad nebūna pakankamai motyvuotos. Tad detektyvui Pateliui iš 
anksto dingojosi, kad žmona pasmerkta nusivilti; dėl to jis ir ne- 
norėjo jai skambinti, kad nesužadintų vilčių. Bet, kaip ir reikėjo 
tikėtis, Nensė paskambino pati. 

— Ne, mieloji, - atsakė detektyvas. 

Kaukšėjimas gretimame kabinete susyk nutilo, paskui maši- 
nėlės klavišai nurimo ir dar kitame, ir dar tolimesniame - kol 
karštligiškas stuksenimas liovėsi visuose kabinetuose iki pat bal- 
kono galo. 

— Ne, juk būčiau tau pasakęs, brangioji, - tarė komisaro pava- 
duotojas. 

Ištisus dvidešimt metų Nensė skambindavo jam kone kiekvie- 
ną mielą dieną. Ir kaskart klausdavo, ar jau sugavo Betės žudiką. 

— Taip, mieloji, žinoma, prižadu, - pasakė detektyvas. 

Apačioje, kieme, stambieji dobermanai vis dar miegojo, 0 po- 
licijos mechanikas, laimė, liovėsi kriokinti patrulių motociklus. 
Reguliuoti jų prieštvaninius variklius tekdavo taip dažnai, kad 
pragariškas riaumojimas net nebepažadindavo šunų. Tačiau nutilo 
netgi šis triukšmas, lyg mechanikas, nors be paliovos maigė dro- 
selių vožtuvus, didindamas ir mažindamas oro padavimą, vis tiek 
būtų kažkaip išgirdęs, kad nurimo klavišų klapsėjimas. Motociklų 
mechanikas irgi prisidėjo prie bebalsių rašomųjų mašinėlių. 

— Taip, parodžiau daktarui nuotraukas, - tarė Patelis Nen- 
sei. - Taip, žinoma, tu sakei tiesą, - kalbėjo komisaro pavaduotojas 
Žmonai. 

Dabar detektyvo Patelio kabinete sudūzgė dar kažkas; detek- 
tyvas apsidairė stengdamasis įspėti, iš kur tas garsas sklinda. Ne iš 
karto suvokė, kad nebegirdėti klavišų kaukšėjimo. Galiausiai ko- 
misaro pavaduotojas pakėlė galvą, pažvelgė į palubėje orą malantį 
ventiliatorių ir pagaliau suprato girdįs jo dūzgimą ir spragsėjimą. 
Garsas buvo toks silpnas, kad detektyvas puikiai girdėjo per jį pra- 
simušantį surūdijusių geležinių ratų cypčiojimą - pasiuntinukai 
daktaro Dadabajaus Navrodžio keliu stūmė vežimaičius su karštais 
priešpiečiais, skirtais biurų darbuotojams rytinėje miesto dalyje. 

Komisaro pavaduotojas Patelis žinojo, kad visi jo bendradar- 
biai policininkai ir jų sekretorės klausosi jo pokalbio, gaudyte gau- 
do kiekvieną žodį, tad ėmė kalbėti į ragelį pakuždomis. 

— Mieloji, - sušnibždėjo kuo tyliausiai, - viskas yra trupučiuką 
geriau, nei tu manei. Daktaras ne tik pats matė lavonus, jis dar ir 
pažįsta Rahulą. Abu: ir Daruvala, ir Dharas - žino, kas jis... arba 
ji... yra... bent jau kas buvo. - Patelis valandėlę patylėjo ir vėl su- 
šnibždėjo: - Ne, brangioji, jie jo... arba jos... nematė. Nematė jau 
dvidešimt metų. 

Paskui detektyvas vėl kurį laiką klausėsi, ką kalba žmona - ir 
palubės ventiliatoriaus dūzgimo, ir kažin kur nutolusių priešpiečių 
vežimaičių ratų džeržgesio. 

Kai vėl prasižiojo, jau nebekuždėjo - komisaro pavaduotojas 
tiesiog pratrūko. 

- Juk aš niekada ir neatmečiau tavo teorijų! - staiga sušuko 
į ragelį. 

Paskui Patelio balse pasigirdo iki skausmo pažįstamos rezigna- 
cijos gaidelės; jo bendradarbiams policininkams girdėti jas buvo ti- 
kra kančia, mat visi juo žavėjosi, tik niekaip negalėjo suprasti, kokie 
motyvai kursto tokią beribę detektyvo Patelio meilę žmonai - kaip 
niekas negalėjo suprasti, kokie motyvai slypi po nesuvokiama Ra- 
hulo neapykanta. Tiesiog neįmanoma apibrėžti, iš ko užgimsta ši- 
tokio stiprumo jausmas, nesvarbu, ar tai būtų meilė, ar neapykanta; 
nei policininkai, nei sekretorės nepajėgė atsispirti pagundai klau- 
sytis - pernelyg juos masino ta paslaptis. Visiems, kieno kabinetų 
durys vėrėsi į balkoną, užgniaužė žadą, girdint žodžius, kupinus 
tokios, jų manymu, nepagrįstos ir neprotingos meilės. 

— Ne, aišku, kad nepykstu, - patikino Patelis Nensę. - Atleisk, 
jei nuskambėjo piktai, brangioji. 

Sprendžiant iš balso, detektyvas jautėsi visiškai išsunktas; kiti 
pareigūnai ir jų sekretorės netroško nieko kita, tik kaip nors jam 
padėti. Klausėsi jie anaiptol ne todėl, kad būtų magėję iššniukšti- 
nėti kokios nors informacijos, susijusios su išžudytomis prostitu- 
tėmis; visi ir šiaip žinojo, kad tų moterų likimo liudijimai niekad 
nuo komisaro pavaduotojo nenukeliauja toli, nebent iki viršutinio 

rašomojo stalo stalčiaus. Vien dėl graudžiai aidinčios detektyvo Pa- 
telio meilės apgailėtinai žmonai motociklų mechanikas patraukė 
ranką nuo droselio. 

Patelis savo kabinete kruopščiai dėjo nuotraukas atgal į stalčių: 
dėdavo visada po vieną, kiekvieną įdėmiai nužvelgdamas, būtinai 
iš eilės, tokia tvarka, kokia lavonai buvo aptikti. 

- Aš irgi tave myliu, brangioji, - ištarė detektyvas žmonai. 

Jis visada laukdavo, kad Nensė padėtų ragelį pirma. Paskui stai- 
giu judesiu užtrenkė viršutinį stalčių ir išpuolė į balkoną. Užklupo 
kolegas policininkus ir jų sekretores iš netyčių: nė vienas nebuvo 
toks mitrus, kad suskubtų užbarškinti klavišais anksčiau, nei jis pa- 
leido gerklę. 

— Gal jums jau nebeliko, ką aprašyti? - užstaugė Patelis. - O gal 
jums pirštai nutrūko? - suspiegė. - Galbūt jau niekas nieko ne- 
bežudo? Gal visi nusikaltimai - praeities atgyvena? O gal visiems 
jums prasidėjo atostogos? Ar tikrai nebeturite ką veikti, jei taip pa- 
rūpo klausytis mano pokalbio? 

Klavišai karštligiškai sutarškėjo, nors detektyvas Patelis puikiai 
žinojo, kad bent keletas pirmųjų spausdintų žodžių bus visiškai be- 
prasmiai. Apačioje, kieme, pašėlo skalyti dobermanai pinčeriai; de- 
tektyvas matė, kaip jie blaškosi po aptvarą. Ten pat, kieme, policijos 
mechanikas užšoko ant artimiausio motociklo ir kibo koja minkyti 
starterio pedalą, tik be jokios naudos. Variklis sausai kostelėjo, lyg 
springdamas, tarytum strektė kabintųsi už reketo veleno. 

— Nuleisk oro iš karbiuratoriaus - per daug oro! - suriko Pa- 
telis mechanikui ir tas tučtuojau suskato krapštyti karbiuratorių, 
jo nenuilstanti koja tuo tarpu minkė starterio paminą. Motociklas 
pagaliau užsivedė, mechanikas atleido droselį ir variklis užgriaudė- 
jo taip kurtinamai, kad nustelbė net dobermanų lojimą; tada komi- 
saro pavaduotojas galiausiai grįžo į kabinetą, atsisėdo prie stalo ir 
užsimerkė. Pamažėle ėmė kinksėti galvą, lyg tarp policijos sekreto- 
rių rašomųjų mašinėlių staccato papliūpų būtų pagavęs jeigu ir ne 
melodiją, tai tinkamą ritmą. 

Anaiptol ne dėl to, kad būtų aplaidžiai užmiršęs, jis nepasakė 
Nensei apie rytdienos pietus Dakvorto klube su daktaru Daruvala 

ir galbūt Inspektoriumi Dharu. Nutylėjo šią naujieną tyčia. Žinojo, 
kad ji tuojau sunerimtų arba paplūstų ašaromis - ar mažų mažiau- 
siai jos lauktų dar viena ilga bemiegė naktis, kupina bejėgiško siel- 
varto. Nensė nemėgo rodytis viešumoje. Negana to, ji išsiugdė lyg ir 
niekuo nepagrįstą antipatiją tiek Inspektoriaus Dharo kūrėjui, tiek 
pačiam Inspektoriui Dharui. Detektyvas Patelis suvokė, kad ši jos 
antipatija tokia pat nelogiška kaip ir jos įprotis kaltinti abu vyrus 
už tai, kad taip ir nesugebėjo suprasti, kokią stiprią traumą ji patyrė 
Goa. Detektyvas numanė, kad - irgi taip pat nelogiškai - Nensė 
nežinotų, kur dėtis iš gėdos, atsidūrusi tiek Daruvalos, tiek Dharo 
draugijoje; jai buvo nepakeliama vien mintis apie susitikimą su bet 
kuo, kas pažinojo ją tada. 

Apie sutartus pietus Dakvorto klube pasakysiąs jai iš ryto, nu- 
sprendė detektyvas; taip dar galima tikėtis, kad naktį žmona kaip 
reikiant išsimiegos. Be to, kai peržvelgsiąs naujų klubo narių sąra- 
šą, galbūt - šito komisaro pavaduotojas karštai vylėsi - sužinosiąs, 
kas Rahulas yra dabar ar veikiau kas apsimeta esąs - ar esanti. 

Patelio bendradarbiai policininkai ir jų sekretorės neatsipalai- 
davo tol, kol išgirdo, kaip į monotonišką jų kaukšėjimą įsiliejo ir jo 
rašomosios mašinėlės melodija. Ilgai lauktas, pageidaujamas nuo- 
bodulys, mat, išgirdę lygų, vienodą klavišų klapsėjimą iš komisaro 
pavaduotojo kabineto, bendradarbiai lengviau atsikvėpė: jei Pate- 
lio ir neaplankė dvasios ramybė, bent bus atgavęs sveiką nuovo- 
ką. Jaunesniuosius pareigūnus ramino netgi ta mintis, kad Patelis 
perrašinėja nevykusias jų ataskaitas. Žinojo jie ir tai, kad popiet 
veikiausiai aptiks ant rašomųjų stalų Patelio sugrąžintus savo pra- 
nešimus - pataisytus ir su kūrybingai sunarstytais prierašais iš tul- 
žingų įžeidimų dėl gyvo galo netikslumų, mat, detektyvo Patelio 
nuomone, nė vienas iš pavaldinių nenutuokė, kaip parašyti padorią 
ataskaitą. O sekretorėms jis dar ištrinks galvą už begalę korektūros 
klaidų. Komisaro pavaduotojas taip stipriai niekino sekretores, kad 
visus savo raštus spausdindavo pats. 

Trachoma - chlamidijų sukeltas junginės uždegimas ir viena daž- 
niausių aklumo priežasčių pasaulyje - nesunkiai išgydoma, jei sta- 
dija ankstyva. Ganešui ragenoje dar nebuvo surandėjimų. A-LOR 
Džidžibojus išrašė tris savaites gerti tetraciklino tabletes ir drauge 
tepti akis tetraciklino tepalu. Kartais, pasak A-LOR Džidžibojaus, 
gydymo kursą tenka kartoti, bet galiausiai traiškanotos dramblia- 
kojo vaikiščio akys turėtų išsivalyti. 

— Na, matote? - tarė Martinas Milzas daktarui Daruvalai. - Šiek 
tiek tam berniukui jau padėjome. Ir visai nebuvo sunku, ar ne? 

Juodu važiavo taksi, bet ne Vinodo vairuojamu, ir tai gydytojui 
atrodė lyg kokia išdavystė; iš tiesų tai buvo netgi ne žemaūgio tak- 
si parko automobilis. Be to, kelionė galėjo būti pavojinga, kadangi 
nukaršęs vairuotojas perspėjo juos beveik visai nepažįstąs Bombė- 
jaus. Prieš sukdami į misiją Mazagaone, jie išleido elgetėlę Čaupa- 
čio paplūdimyje - ten vaikiščias pats pageidavo atsidurti. Daktaras 
Daruvala neiškentė nedrėbęs Martinui Milzui, kad mažasis luošys 
veikiausiai nekantrauja parduoti drabužius, įsigytus Mados gatvėje. 

— Jūs toks cinikas, - atsakė jam scholastas. 

— Tikriausiai jis parduos ir tetracikliną, - pridūrė Farokas. - 
Gali būti, kad jis apaks anksčiau, nei turės galimybę išvysti cirką. 

Lydėdamas misionierių į Šventojo Ignoto misiją, Farokas buvo 
jau toks sutriuškintas, kad jautėsi pasiekęs skausmingų sprendimų 
etapą. Daktaras Daruvala pasižadėjo daugiau niekad neberašysiąs nė 
vieno scenarijaus Inspektoriaus Dharo filmams, negana to, gydyto- 
jas nusprendė surengsiąs spaudos konferenciją ir viešai paskelbsiąs, 
kad visa atsakomybė už Dharo sukūrimą tenka jam vienam. 

Šitaip išsiblaškęs, be to, įdirgęs, kaip visada, kai tekdavo važiuoti 
taksi Bombėjuje, - netgi tuomet, kai prie vairo sėdėdavo Vinodas, 
o žemaugis buvo visai neblogas vairuotojas, - daktaras Daruvala 
krūptelėjo išvydęs, kad taksi tik per plauką neparbloškė pėsčiojo. 
Tačiau vos neįvykusi avarija nėmaž nesutrikdė Martino Milzo, ku- 
ris ekspromtu jau dėstė paskaitą apie džainizmą. 

— Tai ikibudistinė hinduizmo atšaka, - paskelbė Martinas. 

Džainistai buvo visiškai nesuteršti, aiškino misionierius, neval- 
gydavo ne tik mėsos, bet ir kiaušinių, jiems buvo draudžiama bet 
ką žudyti, netgi muses, privalu kiekvieną rytą maudytis. Norėčiau 
sutikti kokį džainistą, pareiškė Martinas. Visa rytinė sumaištis nu- 
tekėjo nuo jo lyg vanduo nuo žąsies, o gal jis ir visai ją pamiršo. 

Nei iš šio, nei iš to misionierius ėmėsi kitos nusibodusios te- 
mos - apie Gandį. Farokas susimąstė, kaip galėtų šį pokalbį išmušti 
iš tiesios vėžės; galbūt reikėtų pasakyti, kad jam kur kas labiau nei 
Gandis patinkąs karys Šivadžis - jam tikrai nepakiši viso to „reikia 
atsukti kitą skruostą pirsnojimo. Tačiau, panoręs prigesinti scho- 
lasto įkarštį dėl Gandžio, gydytojas nespėjo net prasižioti - Marti- 
nas Milzas dar kartą pakeitė temą. 

— Bet mane asmeniškai labiau domina Širdi Sai Baba“, - ėmė 
ir pareiškė. 

— Ak, taip, Maharaštros Jėzus, - nerūpestingai, mažne juokais 
atsakė Farokas. Sai Baba buvo šventasis, daugelio cirkų artistų glo- 
bėjas; akrobatai nešiojo pasikabinę po kaklu mažyčius Širdi Sai Ba- 
bos medalionus - tarsi kokius hinduistų šventojo Kristoforo meda- 
lionų atitikmenis. Didžiojo Karališkojo ir Didžiojo Mėlynojo Nilo 
trupės palapinėse buvo pakabinti kalendoriai su Širdi Sai Babos 
atvaizdu. Jo šventykla įsikūrusi Maharaštroje. 

— Bandymai gretinti jį su Jėzumi visai suprantami, - užsive- 
dė Martinas Milzas. - Vis dėlto Sai Baba išgarsėjo dar paauglystė- 
je, o mirė sulaukęs žilos senatvės, daugiau nei aštuoniasdešimties 
metų... man rodos, 1918-aisiais. 

— Esu matęs jo nuotraukų, ir man jis visada atrodydavo truputį 
panašus į Li Marviną**... Li Marvinas iš Maharaštros, - tarė Farokas. 

- Li Marvinas! Na ne, Širdi Sai Baba - tikrai ne Li Marvinas! — 
pasipiktino misionierius. 

Nujausdamas grėsmingai artėjančią uoliojo tikratikio pra- 
kalbą apie krikščionybės ir Sai Babos garbinimo kulto paraleles 


* Širdi Sai Baba, arba Sai Baba iš Širdi (1835(?)-1918) - indų guru, sekėjų laiko- 
mas dievo Šivos įsikūnijimu. 
** Li Marvinas (Lee Marvin, 1924-1987) - amerikiečių aktorius. 

gydytojas pasiskubino pradėti pasakojimą apie pragaištingąsias 
sūpuokles, nubloškusias Vinodą lyg kokį sviedinį tiesiog į nuste- 
busius ne tokio jau ir didžio Mėlynojo Nilo žiūrovus. Daktaras 
Daruvala leido Martinui aiškiai suprasti, kad cirke šitokie ne- 
rūpestingi dramblių patrepsenimai - ne retenybė, ir kad pana- 
ši nelaimė bet kada gali nutikti ne tokiai jau ir tyrai Madu bei 
drambliakojui Ganešui. Vis dėlto net toks prikišamas gydytojo 
pesimizmas nepaakino misionieriaus pakartoti, esą cirke - bet 
kokiame cirke - gresiantys pavojai gerokai nublanksta, palyginti 
su Bombėjaus prostitutės ar elgetos vargais. Taip pat ūmiai, kaip 
pirmiau išmainė Gandį į Sai Babą, dabar Martinas Milzas metė ir 
Maharaštros Jėzaus temą. 

Misionieriaus dėmesį jau patraukė kai kas kita - skelbimų lenta, 
pro kurią jie kaip tik važiavo, su „Close-Up“ dantų pastos reklama. 


AR IŠSIVALIUS DANTIS SU PASTA DAR REIKIA 
SKALAVIMO SKYSČIO? 


- Jūs tik pažvelkite! - sušuko Martinas Milzas. Išsigandęs jų 
taksistas per plaukelį išsilenkė vietinę „Thums Up' kokakolą gabe- 
nančio sunkvežimio - didžiulis ir raudonas it ugniagesių automo- 
bilis gremėzdas kad kiek būtų įsirėžęs jiems į šoną. - Anglų kalba 
yra nepaprastai svarbi, - paskelbė scholastas. - Iš tiesų man labai 
neramu dėl to, kad cirke visai sumenks tų vaikų anglų kalbos ži- 
nios. Galbūt reikėtų primygtinai paprašyti, kad kas nors iš cirko 
imtųsi juos mokyti! 

— Kaip, dirbant cirke, jiems gali praversti anglų kalba? - nuste- 
bo Farokas. Žinojo, kokia nesąmonė būtų manyti, jog Madu an- 
gliškai moka pakankamai, kad jos žinios dar galėtų net „sumenkti. 
Daktarui Daruvalai vis dar buvo paslaptis, kur taip gerai angliškai 
išmoko dramblio numintasis berniokas: jis ir kalbėjo beveik ne- 
kliuvinėdamas, ir, regis, suprasdavo viską, kas jam sakoma. Galbūt 
kas nors jį jau mokė? Žiūrėk, misionieriui dar ims ir šaus į galvą, 
kad būtent Ganešas galėtų mokyti anglų kalbos Madu! Tačiau Mar- 
tinas Milzas nelaukė, kol gydytojas smulkiau paaiškins savo prie- 

laidą, esą iš anglų kalbos tie vaikai neišpeš jokios naudos, bent jau 
cirke - tikrai ne. 

- Anglų kalbos žinios dar niekam nepakenkė, - pareiškė anglų kal- 
bos mokytojas. - Vieną gražią dieną angliškai kalbės visas pasaulis. 

— Prasta anglų kalba jau dabar kalba visas pasaulis, - atsakė 
daktaras Daruvala, ne juokais puolęs į neviltį. Cirke vaikus gali su- 
trypti drambliai, bet tai misionieriui nė motais, tam puspročiui kur 
kas labiau rūpi, kad vaikai išmoktų susikalbėti angliškai! 

Kai jie važiavo pro daktaro Voros ginekologijos ir motinystės 
ligoninę, Farokas susigaudė, kad iškaršėlis jų vairuotojas beviltiš- 
kai paklydo; nevykėlis taksistas staigiai pasuko, ir jų vos nenunešė 
virtuliuojantis gelsvai žalias furgonas, priklausantis Indijos sergan- 
čiųjų spazminiu paralyžiumi draugijai. Vos po akimirkos - nors 
taip tik atrodė, iš tiesų truko kiek ilgiau - gydytojas susizgribo, kad 
galva apsisuko jam pačiam: jie jau važiavo pro „The Times of India“ 
redakcijos pastatą, ir čia Martinas Milzas nepraleido progos pasi- 
dalyti nauju sumanymu: 

— Galėtume užprenumeruoti vaikams „The Times of India“ ir 
pasirūpinti, kad laikraštį siųstų jiems į cirką. Savaime aišku, turėtu- 
me pareikalauti, kad laikraščiui jie skirtų bent po valandą kasdien. 

— Na žinoma... - pralemeno daktaras Daruvala. Jam atrodė, 
kad tuojau nualps iš nevilties, mat sutrikęs jų vairuotojas sėkmin- 
gai pralėkė sankryžą, kur turėjo pasukti į Sero Dž. Dž. kelią. 

— Aš ir pats ketinu kasdien skaityti laikraštį, - nesiliovė misio- 
nierius. - Kai esi užsienietis, niekas kita taip nepadeda susigaudyti, 
kaip vietos laikraštis. 

Vos pagalvojęs apie žmogų, kaip orientyrą pasirinkusį „The 
Times of India“, Farokas pajuto, kad verčiau jau sutiktų kaktomuša 
rėžtis į grėsmingai artėjantį dviaukštį autobusą, nei toliau klausytis 
nesibaigiančių scholasto pliurpalų. Ir staiga - jie kaip tik įvažiavo į 
Mazagaoną, iki Šventojo Ignoto misijos liko vos keli žingsniai - be 
jokios logiškos priežasties gydytojas paprašė vairuotojo padaryti 
nedidelį lankstą per Sofijos Zuber kelio lūšnyną. 

— Kadaise šito lūšnyno dalis buvo filmavimo aikštelė, - paaiški- 
no daktaras Daruvala Martinui Milzui. - Šitame pačiame lūšnyne 

tavo motina nualpo, kai ją apčiaudėjo, o paskui dar ir palaižė karvė. 
Tuo metu ji jau laukėsi tavęs - neabejoju, esi girdėjęs tą istoriją... 

- Prašyčiau sustoti! — staiga gaiktelėjo misionierius. 

Vairuotojas nuspaudė stabdžių paminą, bet automobilis net ne- 
spėjo visai sustoti: Martinas Milzas atidarė užpakalines dureles ir nu- 
sivėmė ant šliaužiančios po ratais gatvės. Kadangi lūšnynuose niekas 
nepraeina nepastebėta, šis įvykis patraukė keleto vietinių įnamių dė- 
mesį ir jie nedelsdami atrisnojo prie lėtėjančio automobilio. Išsigan- 
dęs vairuotojas kaipmat padidino greitį ir atsiplėšė nuo jų. 

— Kai tavo motina nualpo, kilo šioks toks šurmulys, - toliau pa- 
sakojo Farokas. - Atrodo, įsiplieskė ginčai, kas iš tikrųjų ką palaižė: 
karvė tavo motiną ar tavo motina - karvę... 

— Ak, nustokit... ne, sustokit - nustokit... Prašau, neminėkite 
mano motinos, - sulemeno Martinas. 

- Atleisk, - tučtuojau atsiprašė daktaras Daruvala, slėpdamas 
pasitenkinimą. Galų gale Farokui pavyko aptikti bent šį tą, kuo ga- 
lėjo paguldyti Martiną Milzą ant menčių. 


Kokios šešios kobros 


Komisaro pavaduotojui Pateliui ši diena bus tokia pat ilga kaip ir 
daktarui Daruvalai, bet detektyvui kliuvo bent trupučiuką lengviau 
ištveriama sumaištis. Komisaro pavaduotojas be didesnio vargo iš- 
taisė pirmąją iš jo dėmesio laukiančių skylėtų ataskaitų - apie įta- 
riamą žmogžudystę Subos pensione. Paaiškėjo, kad tai savižudybė. 
Ataskaitą teko perrašyti, nes budintis pareigūnas suklydo, palaikęs 
jaunojo savižudžio atsisveikinimo laišką rašteliu, paliktu numa- 
nomo žudiko. Vėliau žuvusiojo motina atpažino sūnaus rašyseną. 
Komisaro pavaduotojas pernelyg nepyko dėl budinčio pareigūno 
klaidos, nes popiergalio turinys išties nelabai priminė atsisveikini- 
mo laišką: 


Pasidulkinau su moterimi, kuri trenkė mėsa. 
Ne itin skaisčia. 

Perrašyti teko ir antrąją ataskaitą, tik šįsyk komisaro pavaduo- 
tojas jau kur kas mažiau linko atjausti jaunesnįjį inspektorių, kuris 
buvo iškviestas į angliškąją Aleksandrijos mergaičių mokyklą. Tua- 
lete buvo aptikta viena moksleivių - neva išprievartauta ir nužu- 
dyta. Tačiau nuvykęs į mokyklą jaunesnysis inspektorius mergaitę 
rado net labai gyvą; nužudytoji pakilo iš savo pačios mirties guolio 
sveikutėlė ir didžiai pasipiktino išgirdusi, neva buvusi išprievartau- 
ta. Paaiškėjo, kad jai prasidėjo pirmosios mėnesinės ir ji nuskubė- 
jo į tualetą pasižiūrėti, kas nutiko, - ten ir nualpo, išvydusi savo 
kraują. Ją radusią mokytoją ištiko isterijos priepuolis: pamanė, kad 
kraujas - pats tikriausias nekaltos mergaitės išprievartavimo įrody- 
mas. Ta pati mokytoja nusprendė, kad moksleivė nebegyva. 

Priežastis, dėl kurios ataskaitą teko perrašyti, buvo štai kokia: 
jaunesnysis inspektorius niekaip negalėjo prisiversti parašyti, kad 
vargšei mergaitei prasidėjo „mėnesinės ; klausinėjamas jis prisipa- 
žino, kad doroviniai įsitikinimai neleidžia jam to žodžio rašyti, tai 
tiesiog neįmanoma, kaip neįmanoma rašyti ir žodžio „menstrua- 
cijos - tokių žodžių, pridūrė jis, doroviniai įsitikinimai jam nelei- 
džią net ištarti. Tad klaidingas pranešimas apie išprievartavimą ir 
nužudymą ataskaitoje virto „pirmo moteriško kraujavimo atveju“. 
Detektyvui Pateliui teko sau priminti, kad per dvidešimt gyvenimo 
su Nense metų išmoko nesunkiai atpažinti daugelio bendradarbių 
moralines dvejones, tad jis susilaikė nuo pernelyg griežto jaunes- 
niojo inspektoriaus darbo vertinimo. 

Trečioji ataskaita, kuri irgi prašėsi perrašoma, buvo susijusi su 
Dharu; tiesa, iš pranešimo netgi nebuvo aišku, ar tikrai įvykdytas 
nusikaltimas. Neva Folklando kelyje paryčiais kilęs kažkoks ne- 
aiškus sąmyšis. Žemaūgis Dharo asmens sargybinis - tasai įžūlus 
galvažudys! - pritalžęs šešis hidžras. Du iki šiol ligoninėje, o vienas 
iš keturių išleistų gydytis į namus - su gipso įtvaru ant sulaužy- 
to riešo. Du iš prostitučių transvestitų pavyko įtikinti susilaikyti 
nepateikus kaltinimų Dharo žemaūgiui, kurį įvykį tiriantis parei- 
gūnas įvardijo policijos Vinodui prilipdyta pravarde (daugelis tik 
taip jį ir vadino) - „pusiniu asmens sargybiniu“. Vis dėlto raportas 
buvo parašytas kvailai, mat apie tai, kad pats Inspektorius Dharas 

buvęs užpultas, o Vinodas šokęs jo gelbėti, vos užsiminta, apie tai, 
ką Dharas veikęs tame rajone tokiu metu - ir išvis nė žodžio; tokio 
pabiro, nebaigto pranešimo detektyvas negalėjo net užregistruoti. 

Komisaro pavaduotojas pasižymėjo, jog reikėtų Dharo pa- 
klausti, kas aktorių apsėdo, kad sumąstė pats lįsti į hidžrų prosti- 
tučių valdas. Jei jau tam kvailiui panižo išdulkinti prostitutę, kas 
jam trukdė pasinaudoti tegul ir gerokai brangesnėmis telefonu iš- 
kviečiamos mergužėlės paslaugomis? Juk susimokėti tokiai, aišku, 
išgalėtų, be to, būtų kur kas saugiau. Garsusis aktorius visuomet 
buvo itin apdairus, tad šitoks nuotykis jam būtų pernelyg nebū- 
dingas. Būtų išties juokinga, pagalvojo komisaro pavaduotojas, jei 
paaiškėtų, kad Inspektorius Dharas homoseksualus. 

Vis dėlto komisaro pavaduotojui dieną praskaidrino ir šiokia 
tokia linksmesnė prošvaistė. Ketvirtasis pranešimas kriminalinių 
nusikaltimų skyrių pasiekė iš Tardeo policijos nuovados. Netoli 
Mahalakšmės šventyklos laisvėn ištrūko mažų mažiausiai šešios 
gyvatės, tiesa, apie įkandimus nepranešama, tai reiškia - kol kas 
nepranešama. Budintis Tardeo nuovados pareigūnas nufotografavo 
įvykio vietą. Detektyvas Patelis atpažino plačius laiptus, vedančius 
į Mahalakšmės šventyklą. Šių viršuje prie pačios šventyklos šliejosi 
erdvi palapinė, kur garbintojai pirkdavo aukoms skirtus kokosus 
ir gėles; ten pat jie palikdavo ir sandalus ar batus. Tačiau nuotrau- 
išblaškyta ant visų laiptų, o tai neabejotinai bylojo, jog panikos ap- 
imta minia visai neseniai siūbtelėjo laiptais aukštyn arba žemyn. 
Po bet kokių riaušių ant žemės lieka voliotis begalė pamestų batų ir 
sandalų: žmonės bėgdami juos tiesiog nusispiria, o kai kurie apavo 
netenka, kai bėgantieji iš paskos užmina ant kulnų. 

Ant šventyklos laiptų paprastai šurmuliuodavo minia, bet da- 
bar nebuvo matyti nė gyvos dvasios, ištuštėję net kokosų kioskeliai 
ir gėlių prekystaliai. Neliko nieko, tiktai baisybė išblaškytų batų ir 
sandalų! Apačioje prie-laiptų detektyvas Patelis pastebėjo keletą 
aukštų pintų krepšių, kokiuose paprastai laikomos kobros; krepšiai 
buvo apversti ir veikiausiai tušti. Gyvačių kerėtojai bus išsilakstę 
drauge su visais kitais. Bet kur nušliaužė pačios gyvatės? 

Reginys turėjo būti žodžio vertas, pagalvojo komisaro pava- 
duotojas. Maldininkai klykdami skuta į visas puses, gyvatės šliau- 
žia savais keliais. Detektyvas Patelis manė, kad dauguma gyvačių 
kerėtojų savo kobroms išpjauna nuodų liaukas, tačiau įgelti gyvatės 
vis tiek galėjo. 

Šios nuotraukos uždavė mįslę: ko gi paveikslui trūksta? Kokio 
čia būta nusikaltimo? Galbūt vienas gyvačių kerėtojas sviedė savo 
kobrą į kitą gyvačių kerėtoją? O gal koks turistas užkliuvo už pin- 
tinės su gyvatėmis ir ją apvertė? Per akimirką gyvatės iššliaužė iš 
krepšio, o dar po sekundės žmonės tekini žiro į visas puses, spar- 
dydami šalin batus? O kur pats nusikaltimas? 

Komisaro pavaduotojas Patelis išsiuntė pranešimą apie gyva- 
tes atgal į Tardeo policijos nuovadą. Pabėgusios kobros - jų pa- 
čių rūpestis. Galbūt tos kobros ir iš tikrųjų nenuodingos; jei jos 
priklauso gyvačių kerėtojams, mažų mažiausiai turėtų būti pri- 
jaukintos. Detektyvas gerai žinojo, kad kelios po Mahalakšmės 
šventyklą šliaužiojančios kobros grėsmingumu nė iš tolo negali 
lygintis su Rahulu. 


Misijoje Faroką aplanko įkvėpimas 


Farokas negalėjo atsistebėti regėdamas, koks nugesęs tas misionie- 
rius, kurį jis galiausiai pristatė Šventojo Ignoto misijos jėzuitams. 
Vos įkėlęs koją į vienuolyną, Martinas Milzas ėmė demonstruoti 
gerai išdresuoto šuns paklusnumą; „žvilgsnio kuklumas, kuriuo 
kadaise taip žavėjosi, dabar tapo nuolatine jo veido išraiška - Mar- 
tinas priminė veikiau vienuolį nei jėzuitą. Gydytojas negalėjo Ži- 
noti, kad tėvas rektorius, tėvas Cecilijus ir brolis Gabrielius tikėjosi 
išvysią triukšmingą juokdarį ryškiaspalviais havajietiškais marški- 
nėliais; tad daktaras Daruvala gerokai nusivylė, kad svečią jėzuitai 
sutiko kone pagarbiai. Vilkintis suglamžytais, ką tik Mados gatvėje 
pirktais marškiniais - ką jau kalbėti apie sudubusį, apibraižytą vei- 
dą ir koncentracijos stovyklos kalinio šukuoseną - naujasis misio- 
nierius padarė pribloškiantį pirmą įspūdį. 

Daktaras Daruvala lyg ir be jokios rimtos priežasties užsibuvo 
misijoje. Pats Farokas manė, kad galbūt dėl to, jog norėjo nutyko- 
ti progą perspėti tėvą Julijoną, kad Martinas Milzas - tikras be- 
protis; vis dėlto gydytojas toli gražu nebuvo tvirtai nusprendęs, ar 
jam verta dar labiau veltis į atvykėlio reikalus. Negana to, Farokas 
greitai įsitikino, kad pasikalbėti su tėvu rektoriumi akis į akį tie- 
siog neįmanoma. Atvyko jie kaip tik tuo metu, kai mokiniai baigė 
pietauti. Tėvas Cecilijus ir brolis Gabrielius - per abu jau sulaukę 
garbaus šimto keturiasdešimt penkerių metų amžiaus - nesileido 
į kalbas ir patys ėmėsi priedermės nunešti scholasto lagaminą, tad 
tėvui Julijonui teko pareiga surengti Martinui pirmąją apžvalginę 
ekskursiją po Šventojo Ignoto misiją. Daktaras Daruvala vilkosi 
jiems iš paskos. 

Nuo anų laikų, kai čia mokėsi pats, Farokas užsukdavo į misiją 
tik retkarčiais. Su šiokiu tokiu smalsumu, gana abejingai nužvelgė 
buvusių abiturientų sąrašus, iškabintus vestibiulyje. Įteiktas Indi- 
jos vidurinio išsilavinimo atestatas (I.C.S.E.) reiškė, kad mokinys 
yra baigęs pagrindinės mokyklos kursą. 1973 metų abiturientų 
laidos mokslo baigimo vinjetėje Šventojo Ignoto misija nepralei- 
do progos priminti ir savo sąsajų su Ispanija, paminėdama Pikaso 
mirties dieną — veikiausiai tai buvo brolio Gabrieliaus sumany- 
mas. Menininko nuotrauka buvo įdėta tarp tų metų abiturientų 
portretų, tarsi Pikasas drauge su jais būtų laikęs baigiamuosius eg- 
zaminus, buvo ir įrašas, vos pora žodžių: MIRĖ PIKASAS. Drauge 
su 1975-ųjų abiturientų laida prisimintos 300-osios Šivadžio ka- 
rūnavimo metinės, su 1976-ųjų paminėtos Monrealio olimpinės 
žaidynės; 1977-aisiais skelbtas gedulas dėl Čarlio Čaplino ir Elvio 
Preslio netekčių - šiųdviejų portretai irgi puikavosi tarp mokinių, 
tais metais baigusių mokyklą, nuotraukų. Tokia sentimentalumu 
atmiešta klasių vinječių paroda čia buvo suderinta ir su religiniu 
bei nacionaliniu užsidegimu. Centrinė vestibiulio figūra buvo 
Mergelės Marijos, stovinčios ant gyvatės su obuoliu nasruose gal- 
vos, skulptūra, tarsi šitaip ji būtų aplenkusi ar pakeitusi Senąjį Tes- 
tamentą. O virš durų vienas šalia kito kabojo du portretai: vienas 
dabartinio popiežiaus ir kitas - dar jauno Neru. 

Apimtas nostalgijos, o dar labiau sutrikęs dėl tos kultūros, kuri 
niekad netapo jo savastimi, Farokas pajuto, kad ir šiaip klibantis jo 
ryžtas baigia visai išsigaruoti. Kodėl jis turėtų perspėti tėvą rekto- 
rių dėl Martino Milzo? Kam mėginti perspėti bet kurį iš jų? Visa 
ši misija, kuri įkvėpimo sėmėsi, ko gero, iš paties šventojo Ignoto 
Lojolos, savaime bylojo apie gebėjimą išgyventi, ką jau kalbėti apie 
nuolankų atgailos instinktą. Jėzuitus Bombėjuje, o ir visoje Indijo- 
je, lydėjo sėkmė; Faroko manymu, Indijoje paplitęs motinos garbi- 
nimas suteikė katalikams tam tikrą pranašumą. Juk Mergelės Ma- 
rijos kultas - tokia pat motinos garbinimo apraiška, ar ne? Netgi 
vien berniukų mokykloje būtent Švenčiausiosios Motinos statula 
buvo pati didingiausia. 

Abiturientų vinjetėse pasitaikydavo vos viena kita angliška pa- 
vardė, bet gebėjimas susikalbėti angliškai buvo būtina sąlyga, no- 
rint išvis patekti į Šventojo Ignoto misijos mokyklą, o ją baigusieji 
angliškai turėjo kalbėti laisvai; anglų kalba čia vykdavo visos pa- 
mokos, rašoma buvo tik angliškai. 

Mokinių valgykloje kieme kabojo nuotrauka iš pastarosios že- 
mesniųjų klasių moksleivių išvykos; berniukai vilkėjo uniformi- 
nius baltus marškinius su tamsiai mėlynais kaklaraiščiais, mūvėjo 
tokias pat mėlynas trumpkelnes, kojines iki kelių, avėjo juodus ba- 
tus. Užrašas prie nuotraukos skelbė: MŪSŲ PRADINUKAI, T. P. 
MŪSŲ MAŽIUKAI IR MŪSŲ MAŽYLIUKAI. (Daktaras Daru- 
vala negalėjo pakęsti santrumpų.) 

Pirmosios pagalbos kabinete lovelėje susirietęs gulėjo berniu- 
kas - jam skaudėjo pilvą. Virš lovelės buvo prisegta nuotrauka: 
Hadži Ali mauzoliejus stereotipinio saulėlydžio fone. Ir užrašas 
prie nuotraukos - nei į tvorą, nei į mietą, lyg kokia Martino Milzo 
leptelėta frazė: GYVENI TIK VIENĄ KARTĄ, BET JEI GYVENI 
TEISINGAI, TO VIENO IR PAKANKA. 

Toliau jie patraukė į muzikos kabinetą, kur kažkas negrabiai 
kliunkino pianino klavišus; daktarą Daruvalą pribloškė ir toks gro- 
jimas, ir ausį rėžiantis nevykusios muzikos mokytojos dainavimas: 
gydytojas net ne iš karto atpažino nuzulintą graudulingą spiričiue- 
lą Swing Low, Sweet Chariot. Dainininkė iš tiesų buvo anglų kalbos 

mokytoja, kažkokia panelė Tanudža; Farokas nugirdo, kaip tėvas 
Julijonas aiškina Martinui Milzui, esą toks laiko patikrintas kalbos 
mokymo metodas - mokytis populiarių dainų tekstų - iki šiol la- 
bai mėgstamas aukštesniųjų klasių moksleivių. Vis dėlto, kadan- 
gi tik nedaugelis mokinių antrino panelės Tanudžos bliovimui, ir 
tie patys - nelabai aiškiu murmesiu, šiuo tėvo rektoriaus teiginiu 
Farokas suabejojo. Tiesa, galbūt metodas niekuo dėtas, visa bėda 
veikiausiai - pati panelė Tanudža. 

Daktarui Daruvalai ji pasirodė esanti viena tų indžių, kurių pri- 
gimties nėmaž neužmaskuoja vakarietiški drabužiai, o šiuos panelė 
Tanudža dar ir vilkėjo itin negrabiai, pasirinkusi kaip reta nevyku- 
siai. Galbūt ir vaikai nepajėgė dainuoti Swing Low, Sweet Chariot 
tik dėl to, kad jų dėmesį blaškė beviltiškai palaida bala, kurią rei- 
kėjo laikyti panelės Tanudžos apranga. Gydytojas atkreipė dėmesį, 
kad, ją išvydęs, suglumo net Martinas Milzas. Farokas negailestin- 
gai nutarė, kad panelė Tanudža tiesiog siekia trūks plyš ištekėti. Ji 
buvo apskritaveidė, ne itin tamsios, pieninio šokolado atspalvio 
odos, ant nosies buvo pasikabinusi akinius itin aštriai kampuotais 
rėmeliais - iš tų pailgintais ir viršun užriestais viršutiniais kampu- 
čiais, dar ir inkrustuotais mažyčiais žaižaruojančiais akmenėliais. 
Galbūt panelei Tanudžai atrodė, kad tokie akiniai sukuria akiai 
malonų kontrastą su jos apskritu, švelnių bruožų veidu. 

Jos putli, jaunatviška figūra iš tolo švietė kūnišku, mergaitišku 
geidulingumu, bet ji segėjo tamsų, itin klubus aptempiantį sijoną, 
visai netinkamo jai ilgio. Apskritutė panelė Tanudža buvo nedi- 
delio ūgio ir sijonas tarytum nurėžė jos kojas per pusę blauzdų; 
daktarui Daruvalai net pasidingojo, kad storos jos čiurnos iš tiesų 
yra riešai, o mažos putlios pėdos - plaštakos. Ji vilkėjo besimai- 
nančių žalių ir mėlynų atspalvių blizgios, atšvaitus taškančios me- 
džiagos palaidinę, kuri atrodė lyg apdrėbta iš mauruoto tvenkinio 
išžvejotais dumbliais. Be to, nors panelė Tanudža buvo žavi nebent 
moteriškais kūno iškilumais ir linkiais, ji sugebėjo dar ir nevyku- 
siai pasirinkti liemenėlę, gerokai kenkiančią kūno formoms. Apie 
liemenėles daktaras Daruvala nutuokė ne kažin ką, ir vis dėlto spė- 
jo, kad ši būsianti seno modelio, su smailėjančiais kaušeliais - ji 

veikiau priminė pakietintą viršutinę fechtuotojos aprangos dalį, 
skirtą saugoti nuo sužeidimų, nei normalią liemenėlę, padedančią 
išryškinti natūralią krūtinės formą. O tarp tų nenormaliai pakeltų 
ir atkištų į priekį krūtų dar kabojo ir Nukryžiuotasis, tarsi Kristus 
ant panelės Tanudžos kryželio, be visų kitų kančių, dar būtų pa- 
smerktas tverti ir nuolatinį šokčiojimą ant mokytojos putlios, bet 
atkištos pirmyn lyg iečių antgaliai, krūtinės. 

— Panelė Tanudža jau daugelį metų dirba pas mus, - sušnibž- 
dėjo tėvas Julijonas. 

— Suprantu, - atsakė daktaras Daruvala, bet Martinas Milzas 
tik stebeilijo akis išpūtęs. 

Paskui jie praėjo 1-3 klasę, kur mokėsi mažesnieji. Vaikai snū- 
duriavo nuleidę galvas ant suolų - „mažiukai“ arba „mažyliukai“, 
spėjo Farokas. 

— Gal pats moki skambinti pianinu? - klausė tėvas rektorius 
naujojo misionieriaus. 

— Visada norėjau išmokti, - atsakė Martinas. Galbūt tas pami- 
šėlis galėtų miklinti pirštus barškindamas pianinu per pertraukas 
tarp pažintinių „The Times of India“ skaitymo priepuolių, pagalvo- 
jo daktaras Daruvala. 

Norėdamas nukreipti kalbą į šalį nuo menkų savo muzikinių 
sugebėjimų, scholastas paklausė tėvo Julijono apie valytojus, mat 
misijoje jų buvo gausu, tiek vyrų, tiek moterų - jie kuopdavo ir 
tualetus. Tad naujasis misionierius nutarė, kad jie veikiausiai pri- 
klauso neliečiamųjų kastai. 

Tėvas rektorius pavartojo žodžius bhangee ir maitrani, tačiau 
Martinas Milzas savo misiją atlikti buvo nusiteikęs ryžtingiau, nei 
tėvas Julijonas galėjo pamanyti. Martinas tiesiai paklausė tėvo 
rektoriaus: 

— O jų vaikai mokosi šitoje mokykloje? 

Nelauktai netikėtai daktaras Daruvala pajuto, kad šitas nuo- 
kvaka jam pradeda patikti. 

— Na... ne, suprask, tai nebūtų visai tinkama, - ėmėsi aiškinti 
tėvas Julijonas, bet Martinas Milzas tėvą rektorių pertraukė, ir dar 
taip mitriai, kad Farokas žado neteko. Scholastas lyg niekur nie- 


CIRKO SUNUS 455 


ko peršoko prie jam rūpimos temos ir ėmėsi detaliai pasakoti apie 
luošo elgetos ir mažametės prostitutės „išgelbėjimą“ Dėstydamas 
savąjį „žingsnis po žingsnio metodą, Martinas tėvui rektoriui tuoj 
pat išaiškino, kokios turėtų būti tolesnės pakopos ir kas laukia už- 
kopus į patį viršų. Taigi, pirmoji pakopa - cirkas vietoj elgetavi- 
mo ar viešnamio. Paskui - anglų kalbos žinios, „tiesiog būtinos, 
siekiant tapti civilizuotu žmogumi , ir jau tada - „sąmoningas at- 
sivertimas'; Martinas Milzas šitai dar pavadino „kompetentingu 
gyvenimu Kristuje“. 

Aukštesniųjų klasių moksleiviams buvo pertrauka ir jie kieme 
surengė tylias, bet įnirtingas imtynes; daktaras Daruvala liko kone 
sužavėtas regėdamas, kad jėzuitams šitokia gana menko smurto 
apraiška - nė motais; jie kalbėjosi ir klausėsi vienas kito, susitelkę 
lyg sėlinantis prie grobio liūtas. 

— Nė kiek neabejoju, Martinai, kad neketini sau prisiimti nuo- 
pelnų dėl šių vaikų atsivertimo, ar aš klystu? - perėjo į puolimą 
tėvas Julijonas. - Tai yra, jei jie išvis kada nors atsivers. 

— Na ne, neketinu... nesuprantu, ką turite omeny, - atsiliepė 
Martinas. 

— Tik tiek, kad anaiptol nesu tikras, jog man yra pavykę ką nors 
atversti į tikrąjį tikėjimą, - paaiškino tėvas rektorius. - Net jei ir at- 
sitiktų taip, kad tie vaikai taptų krikščionimis, negi galėtum tvirtin- 
ti, kad tai įvyko tavo dėka? Atsargiai, nepasikelk į šitokią puikybę. 
Jei šitaip atsitiks - tai tik Dievo valia. Ne tavo. 

— Na žinoma, ne mano! - sušuko Martinas Milzas. - Jei taip 
atsitiks — aišku, tik Dievo valia! 

Ar tai ir yra tasai „paklusnumas'? - parūpo daktarui Daruvalai. 

Kai tėvas Julijonas nulydėjo Martiną į jam skirtą celę (dakta- 
ras Daruvala taip ir įsivaizdavo ankštą kalėjimo kamerą su sieno- 
se įmontuotais įnagiais plaktis ir kitaip kūnui marinti), gydytojas 
vienas leidosi klaidžioti po mokyklą. Norėjo dar sykį užmesti akį 
į miegančius vaikus, mat pasidėjusio galvą ant suolo ir įmigusio 
vaiko vaizdinys jam pasirodė patrauklesnis už bet ką kita, ką jis 
prisiminė iš mokslo metų, praleistų Šventojo Ignoto mokykloje, - 
tiesa, tai buvo jau taip seniai. Bet kai jis vėl pažvelgė į 1-3 klasę, 

išvydo mokytoją, kurio anksčiau nebuvo pastebėjęs; mokytojas 
rūsčiu žvilgsniu nudelbė gydytoją, tarsi šis, stypsodamas tarpdu- 
ryje, galėtų pažadinti vaikus. Šįsyk gydytojas pastebėjo ir nuogus 
laidus, nuvestus iki dienos šviesos lempų - dabar išjungtų - ir ven- 
tiliatoriaus, kuris buvo įjungtas. Virš klasės lentos tarsi marionetė, 
pakibusi ant susiraizgiusių, nejudančių virvelių, kabojo dar viena 
Mergelės Marijos statulėlė. Kadangi Farokas kartais mąstydavo 
kaip kanadietis, ši Dievo Motina jam pasirodė apšerkšnijusi, o gal 
šiek tiek apsnigta, nors iš tikrųjų ją dengė tik nuo lentos nuolat 
kylančių kreidos dulkelyčių sluoksnis. 

Daktaras Daruvala smaginosi skaitydamas visus spausdintus pra- 
nešimus ir skelbimus, kiek tik pavyko rasti. Tarkime, Visuomeninės 
rūpybos grupės prašymas „padėti vargingesniems broliams ir sese- 
rims“. Maldos už skaistykloje kenčiančias sielas. Faroko akį patraukė 
smagus sugretinimas: „Minimax“ gesintuvas kabojo ant sienos kaip 
tik šalia Kristaus su sergančiu vaiku skulptūros, tad trumpa spaus- 
dinta instrukcija, kaip naudotis gesintuvu, atsidūrė šalia liniuoto są- 
siuvinio puslapio, kuriame vaiko ranka buvo išvedžiota: „Dėkojame 
Kūdikėliui Jėzui ir Švenčiausiajai Mergelei už nuolatinę pagalbą.“ 

Vis dėlto Farokas pasijuto ramiau, išvydęs būtent gesintuvą. 
Didžiulis akmeninis misijos pastatas buvo sumūrytas 1865-aisiais; 
užtat dienos šviesos lempos, ventiliatoriai palubėje, visas elektros 
laidų knibždėlynas - visa tai atsirado vėliau. Gydytojas nuogąstavo, 
kad gaisro dėl trumpojo elektros jungimo pavojus visiškai realus. 

Farokas pasistengė sužinoti apie visus susitikimus bei rengi- 
nius, kuriuos turėtų lankyti uolus krikščionis. Buvo skelbiamas 
liturginių skaitymų susitikimas, taip pat Kryžiaus narių susitiki- 
gumo. Siūloma tema pokalbiui pagal Suaugusių katalikų švietimo 
programą tokia: „Krikščionybė šiandien nekrikščioniškųjų religijų 
pasaulyje“. Šį mėnesį Gyvosios vilties centrui vadovauja daktaras 
Jusufas Merčantas. Daktarui Daruvalai žnybtelėjo smalsumas, ką 
šiuo atveju galėtų reikšti „vadovauja. Dar buvo skelbimas, kvie- 
čiantis altoriaus patarnautojus į susipažinimo vakarėlį; niūrokas 
bus susiėjimas, dingtelėjo Farokui. 

Gydytojo žvilgsnis užkliuvo už vitražo po antro aukšto bal- 
kono arka: Faroką pribloškė netvarkingai sudėlioti spalvoto sti- 
klo gabalėliai, paveikslas atrodė nebaigtas - tarytum pati Dievo 
samprata čia būtų tokia subyrėjusi, tokia netobula. Užėjęs į ikonų 
koplyčią, gydytojas staigiai užvertė giesmyną, netyčia užkliuvęs 
už giesmės „Atnešk man aliejaus. Paskui jis perskaitė, kas užra- 
šyta ant žymeklio, kurį išėmė iš giesmyno, - žymeklis buvo skir- 
tas artėjantiems jubiliejiniams Šventojo Ignoto parapijos metams: 
„Triūsiame su meile jau 125 metus ugdydami jaunuomenę.“ Dar 
buvo žodžiai „iškilmingas pažadas pasauliui, bet ką šitai galėtų 
reikšti, daktaras Daruvala net nenutuokė. Farokas dar sykį užme- 
tė akį į giesmyną, bet jį užgavo jau vien knygos pavadinimas - 
„Charizmatinio Indijos atsinaujinimo giesmių knyga“. O jis net 
nenumanė, kad išvis esama kažkokio „charizmatinio atsinaujini- 
mo“! Tad padėjęs giesmyną paėmė maldyną, bet į valias pasisoti- 
no perskaitęs pačios pirmos maldos pirmąją eilutę: „Sergėk mus, 
Viešpatie, kaip savo akies vyzdį.“ 

Paskui daktaras Daruvala dar aptiko Šventojo Tėvo intencijas 
1990-iesiems. Sausio mėnesį patariama toliau plėtoti dialogą tarp 
katalikų ir anglikonų bendruomenių, siekiant visų krikščionių vie- 
nybės. Vasario mėnuo turėtų būti skirtas maldoms už tuos katali- 
kus, kurie daugelyje pasaulio kampelių vis dar persekiojami: fiziš- 
kai ar žodžiais. Kovo mėnesį parapijiečiai raginami uoliau padėti 
skurstantiesiems ir ištikimiau laikytis Evangelijoje skelbiamų ne- 
turto priesakų. Toliau kovo daktaras Daruvala nė nebeskaitė, įstri- 
go prie „Evangelijoje skelbiamų neturto priesakų . Farokas staiga 
pasijuto apsuptas begalės dalykų, kurie jam atrodė beprasmiai. 

Netgi taip skrupulingai brolio Gabrieliaus surinkta ikonų ko- 
lekcija gydytojui nebedarė įspūdžio, nors Šventojo Ignoto misijos 
ikonų menė garsėjo visame Bombėjuje. Farokui tie piešiniai pasi- 
rodė niūrūs ir migloti. Čia buvo šešiolikto amžiaus ukrainietiško- 
sios mokyklos „Trijų karalių apsilankymas“, penkiolikto amžiaus 
Šiaurės Centro mokyklos „Jono Krikštytojo nukirsdinimas“. „Mūsų 
Viešpaties pasijų“ kategorijai čia priklausė „Paskutinė vakarie- 
nė“, „Nukryžiavimas“ „Nuėmimas nuo kryžiaus“, „Palaidojimas“, 

„Prisikėlimas“, „Dangun žengimas ; visos ikonos buvo keturiolik- 
to-aštuoniolikto amžių, įvairių mokyklų: Novgorodo, Bizantijos, 
Maskvos... ir taip toliau. Viena vadinosi „Dievo Motinos užmigi- 
mas“ - čia daktaras Daruvala ir sustojo, mat nė nenutuokė, kas ga- 
lėtų būti Dievo Motinos „užmigimas“. 

Iš ikonų menės gydytojas nuklydo iki tėvo rektoriaus kabineto; 
ant uždarytų durų čia buvo pritvirtinta lenta, panaši į kribidžo len- 
tą, kurioje tėvas Julijonas skylučių ir kaištelių deriniais pranešdavo, 
kur esąs: „greitai grįšiu, „netrukdyti , „tual.“, „grįšiu vėlai , „grįšiu 
vakarienės“, „išvykęs iš Bombėjaus“. Čia daktarą Daruvalą aplankė 
mintis, kad tai jis turėtų būti „išvykęs iš Bombėjaus - tai, kad yra 
čia gimęs, dar nereiškia, kad čia jo namai. 

Tiktai išgirdęs pamokų pabaigą skelbiantį varpelį Farokas su- 
sizgribo, kad jau trečia valanda popiet. Jis stovėjo antro aukšto bal- 
kone ir stebėjo į dulkėtą kiemą pasipylusius mokinius. Tuojau jie 
sės į automobilius ar autobusus ir važiuos namo; motinos arba au- 
klės tarnaitės, aijos, atvažiuos jų pasitikti. Žvelgdamas iš balkono, 
daktaras Daruvala nusprendė, kad šitie vaikai - labiausiai nusipe- 
nėję iš visų, kokius jam teko matyti Indijoje. Vis dėlto taip manyti 
buvo pernelyg užgaulu: nė pusė Šventojo Ignoto mokinių putlumu 
nė iš tolo negalėjo prilygti pačiam Farokui. Vis dėlto gydytojas ži- 
nojo net nebemėginsiąs tramdyti naujojo misionieriaus įkarščio: 
būtų kone tas pat, jei sumąstytų šokti iš balkono ir išsitėkšti po tų 
niekuo dėtų vaikų kojomis. 

Farokas žinojo dar vieną dalyką: niekas iš misijos vyresnybės 
nepalaikys Martino Milzo Inspektoriumi Dharu. Jėzuitai anaiptol 
negarsėjo meile vadinamajam Bolivudui, hindi kalba sukamo kino 
šlamšto kalvei. Jų nedomino merginos su permirkusiais sariais. Nei 
superherojai ir žiaurūs, klastingi piktadariai, smurtas ir nešvanky- 
bės, rėkiantis neskoningumas ir nuvalkioti juokeliai... ir protarpiais 
pasitaikantis dievo nužengimas iš dangaus, kai reikia sutvarkyti 
apgailėtinus kasdienius žmogeliukų reikalus... Šventojo Ignoto mi- 
sijoje Inspektorius Dharas nebuvo įžymybė. Tiesa, vienas kitas iš 
Martino Milzo mokinių panašumą pastebėti gali. Tarp moksleivių 
Inspektorius Dharas buvo populiarus. 

Daktaras Daruvala vis dar stoviniavo balkone. Darbų turėjo į 
valias, bet neįstengė prisiversti išsijudinti. Nė pats nežinojo, kad ši- 
taip stovėdamas jis rašo - iki šiol nė vieno kūrinio nebuvo pradėjęs 
taip. Kai vaikai išsiskirstė, jis užsuko į Šventojo Ignoto bažnyčią — 
bet ne melstis. Virš stalo altoriaus centre kabojo didžiulis sietynas - 
ratas su žvakėmis, jos dabar nedegė. Stalas priminė paprastą valgy- 
klos stalą, bet tiktai forma, iš tiesų tai buvo sulankstomas staliukas, 
labiau pritaikytas buities darbams, tarkime, skalbiniams rūšiuoti. 
Sakykloje, esančioje į dešinę nuo šio stalo (iš Faroko, stovinčio vei- 
du į altorių, vietos), buvo įtaisytas mažne nepadoriai žvilgantis mi- 
krofonas. Ant sakyklos atbrailos gulėjo atversta Evangelijos skaiti- 
nių knyga - iš jos, gydytojo manymu, ir skaitysiąs pamokslininkas, 
galbūt per vakarines mišias. Daktaras Daruvala neiškentė neįkišęs 
nosies. Knyga buvo atversta ties Antruoju apaštalo Pauliaus laišku 
korintiečiams. 

„Štai kodėl, iš Dievo gailestingumo turėdami šią tarnystę, ne- 
nuleidžiame rankų“ (2 Kor 4, 1), - rašė atsivertęs krikščionis. Už- 
metęs akį toliau, gydytojas perskaitė: „Mes visaip slegiami, bet 
nesugniuždyti; mes svyruojame, bet neprarandame vilties. Mes 
persekiojami, bet neapleisti; mes parblokšti, bet nežuvę. Mes vi- 
suomet nešiojame savo kūne Jėzaus merdėjimą, kad ir Jėzaus gyvy- 
bė apsireikštų mūsų kūne.“ (2 Kor, 4, 8-10) 

Daktaras Daruvala pasijuto visai menkas. Ryžosi atsisėsti vie- 
nos iš šoninių navų klaupte, tarsi dėl silpno savo tikėjimo būtų ne- 
pakankamai reikšmingas ir neturėtų teisės sėstis centrinėje eilėje. 
Jo paties atsivertimas dabar atrodė toks smulkus, likęs tokioje toli- 
moje praeityje, o kasdienėse mintyse jam beveik visiškai nelikdavo 
vietos; gal ir iš tikrųjų man įkando beždžionė? - atklydo ir tokia 
mintis. Farokas atkreipė dėmesį, kad bažnyčioje nėra vargonų, už- 
tat į kairę nuo sulankstomo staliuko stovėjo pianinas, galbūt toks 
pat išderintas kaip ir muzikos kabinete. Ant pianino švietė taip pat 
nepadoriai blizgantis mikrofonas. 

Kažkur toli, už bažnyčios sienų, be paliovos švilpė mopedai - 
gydytojas girdėjo jų keliamą triukšmą: mažalitražių variklių krio- 
kimą, nenutrūkstamą, mažne pragarišką ančių balsus primenančių 

garso signalų kvaksėjimą. Daktaro Daruvalos žvilgsnį patraukė 
aukštai iškeltos altoriaus skulptūros: Kristus ant kryžiaus ir dvi ge- 
rai žinomos susisielojusios moterys abipus jo. Dievo Motina Marija 
ir Marija Magdalietė, atpažino Farokas. Žmogaus dydžio šventųjų 
figūros stovėjo ant kolonų tarp centrinės bei šoninių navų. Trys 
masyvios atramos, ant kiekvienos - po šventąjį, o prie šventųjų 
kojų buvo įžambiai pritvirtintos žemyn nukreiptos siūbuojančios 
vėduoklės - skirtos tikintiesiems atvėsinti. 

Gal ir šventvagystė, bet daktaras Daruvala tiesiog negalėjo ne- 
pastebėti, kad viena iš akmeninių šventųjų buvo atitrūkusi nuo 
savo kolonos; dabar šventosios kaklas buvo užveržtas stora grandi- 
ne, o šios galas prispaustas prie kolonos įspūdingo dydžio plieniniu 
žiedu. Gydytojas apgailestavo nežinąs, kuri tai šventoji; jo nuomo- 
ne, visos šventosios buvo pernelyg panašios į Mergelę Mariją - jei 
ne jos pačios, tai jų skulptūros. Kad ir kuri ji buvo, atrodė taip, lyg 
kažkas būtų sumanęs skulptūrą pakarti, bet be kaklą veržiančios 
grandinės galėjo griūti tiesiai ant klauptų. Daktaras Daruvala ne- 
abejojo, jog akmeninė šventoji pakankamai masyvi, kad mirtinai 
sutraiškytų visą tikinčiųjų eilę. 

Galų gale Farokas atsisveikino su Martinu Milzu ir kitais jė- 
zuitais. Scholastas netikėtai ėmė maldauti, kad gydytojas smulkiai 
papasakotų apie savo atsivertimą. Daktaras Daruvala įtarė, kad tė- 
vas Julijonas tą istoriją jau bus papasakojęs - savą variantą, kupiną 
sarkazmo ir klastingų nutylėjimų. 

- Et, nieko tokio neatsitiko, - pasikuklino Farokas. Tikriausiai 
tai atitiko tėvo rektoriaus versiją. 

- Bet aš tikrai norėčiau apie tai išgirsti! - sušuko Martinas. 

- Jei papasakosi jam savo istoriją, neabejoju, jis tau papasakos 
savąją, - bandė gundyti Faroką tėvas Julijonas. 

— Gal kitą kartą, - daktaras Daruvala kaip įmanydamas kra- 
tėsi tos priedermės. Dar niekad taip karštai netroško kuo greičiau 
sprukti. Teko prižadėti, kad būtinai ateisiąs pasiklausyti Martino 
paskaitos Jaunųjų moterų krikščionių asociacijoje, nors net neke- 
tino to daryti; verčiau jau sutiktų gyvas graban gulti, nei dalyvauti 
ten. Martino Milzo paskaitų jis jau spėjo prisiklausyti iki soties! 

— Tai ta asociacija, žinai, prie „Cooperage“ futbolo stadiono, — 
paaiškino jam tėvas Cecilijus. 

Daktaras Daruvala jautriai reaguodavo, kai koks nors bombė- 
jietis leisdavo suprasti manąs, kad jis sunkiai susigaudo mieste, tad 
atrėžė gana aštriai: 

- Žinau, kur ji yra! 

Staiga lyg iš po žemių išdygo mergaičiukė. Mergaitė plūdo aša- 
romis: atvažiavusi į Šventojo Ignoto mokyklą su mama pasiimti po 
pamokų brolio, bet kažkaip nutiko, kad jie išvažiavę be jos. Į auto- 
mobilį susėdo ir daugiau vaikų. Anokia bėda, nusprendė jėzuitai. 
Motina juk susigaudys, kad pametė vaiką, ir grįš į mokyklą. O kol 
kas tereikia paguosti mergaitę ir dar kas nors turėtų paskambinti 
motinai: tegul nelekia kaip akis išdegusi ir nesibaimina - nepražu- 
vo jos dukrelė. Bet buvo dar viena bėda: mergaitė jiems prisipaži- 
no norinti siusiuko. Brolis Gabrielius daktarui Daruvalai pareiškė, 
kad Šventojo Ignoto misijoje nesą „oficialios vietos, skirtos siusioti 
mergaitėms . 

— Kur tuomet eina pasiusioti panelė Tanudža? - paklausė Mar- 
tinas Milzas. 

Tai šaunuolis, dingtelėjo daktarui Daruvalai. Kaip kažin ką, jis 
visus juos išvarys iš proto. 

— Be to, pats mačiau, čia dirba valytojos moterys, - nenurimo 
Martinas. 

-— Be to, ir tarp mokytojų yra kokios trys ar keturios moterys, 
tiesa? - kuo nekalčiausiai įkišo savo trigrašį daktaras Daruvala. 

Savaime aišku, moterų tualetas čia turi būti! Tik tie seni kelmai 
nežino kur. 

— Kas nors galėtų pažiūrėti, ar vyrų tualetas laisvas, - pasiūlė 
tėvas Cecilijus. 

— O tada kuris nors iš mūsų pabudėtume prie durų, - pridūrė 
tėvas Julijonas. 

Farokas galiausiai patraukė savais keliais, palikęs juos toliau 
aptarinėti nejaukios būtinybės apeiti taisykles. Gydytojas numanė, 
kad mergaitė vis dar kenčia nepasiusiojusi. 

Tetraciklinas 


Važiuodamas atgal į luošų vaikų ligoninę, daktaras Daruvala ne- 
tikėtai sumojo pradėjęs kurti naują scenarijų. Jau žinojo, kad šį- 
syk Inspektoriui Dharui vietos neatsiras. Vaizduotės akimis jis jau 
regėjo elgetėlę, prašinėjantį išmaldos palei arabų viešbučius Jūros 
bulvare... matė naktį įsižiebiančius Karalienės Vėrinio žibintus... 
geltonų, smogą prasklaidančių žiburių virtinę... išgirdo ir Julijos 
balsą, sakantį, esą geltonos spalvos vėrinys netinka karalienei. Pir- 
mą kartą Farokas pajuto, kad pavyko pagauti istorijos pradžią — 
personažų charakterius ir elgseną lėmė ateityje jų laukiantis liki- 
mas. Pačioje pirmoje scenoje bent iš dalies buvo užkoduota viso 
siužeto pabaiga. 

Jautėsi visiškai nusivaręs, o dar reikėjo tiek daug ką aptarti su 
Julija, laukė pokalbis ir su Džonu D. Daktaras Daruvala su žmona 
turėjo gana anksti vakarieniauti Ripono klube. O paskui gydytojas 
ketino prisėsti pasirašyti bent juodraštį kalbos, kurią jam netru- 
kus reikės sakyti: jis pakviestas tarti žodį Luošų vaikų reabilitacijos 
bendrijos susirinkime; šiaip ar taip, ši bendrija - viena ištikimiau- 
sių ligoninės rėmėjų. Tačiau dabar jau žinojo ne šiaip prisėsiąs pa- 
skrebenti kelių sakinių — rašysiąs visą naktį, ir anaiptol ne kalbos 
juodraštį. Pagaliau, pagaliau, mąstė jis, galvoje klostosi scenarijus, 
kurio siužetą iš tiesų verta papasakoti. Vaizduotės akimis jis regėjo 
savo personažus Viktorijos stotyje, tik dabar jau žinojo, kur ir ko jie 
važiuoja. Pats nebūtų pasakęs, ar dar kada buvo šitaip susijaudinęs. 

Nuo vaizduotėje besiklostančios istorijos daktarą Daruvalą 
atitraukė pažįstama figūra laukiamajame: vienintelis aukštas vyras 
tarp vaikų išsyk krito į akis. Nors jis sėdėjo, kareiviškai tiesi laikyse- 
na kaipmat prikaustė daktaro Daruvalos žvilgsnį. Įtempta, išgeltusi 
oda, glebnios lūpos, geltonos lyg liūto akys; surukusi, rūgšties nu- 
ėsta ausis, ryškiai raudona rando drūžė, juosianti žandikaulį, nusi- 
driekianti kaklu žemyn ir galiausiai nyranti po pono Gargo marš- 
kinių apykakle, - visa tai irgi neliko gydytojo nepastebėta. 

Pakako vieno žvilgsnio į nervingai trūkčiojančius sunertų pono 
Gargo rankų pirštus, kad išsisklaidytų paskutinės abejonės. Gydy- 

tojas galėjo galvą guldyti: Gargas netveria savame kailyje sužinoti, 
kokią konkrečiai „lytiškai plintančią ligą“ susigriebė Madu. Tačiau 
tikro džiaugsmo daktaras Daruvala nepajuto, jo triumfas buvo kaž- 
koks tuščias. Išvysti Gargą tokį - prasikaltusį, pasiruošusį šliaužti 
pilvu, nuolankiai laukiantį savo eilės kartu su luošais vaikais - štai 
tiek to gydytojo pergalės džiaugsmo. Mat daktaras Daruvala jau 
dabar žinojo, kad šis tas daugiau nei vien profesinė priedermė iš- 
saugoti ligonio paslaptis neleis jam atskleisti Gargo kaltės Dipai ir 
Vinodui. Be to, argi gali būti, kad žemaūgis ir jo žmona iki šiol 
nežino, kad Gargas tvarko jaunas mergaites? Galbūt kaip tik kal- 
tės jausmas ir vertė Gargą leisti Dipai su Vinodu gelbėti tiek daug 
mergaičių, mėginti įdarbinti jas cirke. Savaime aišku, žemaūugis ir 
jo žmona seniai žinojo tai, kas Farokui pradėjo skleistis tik dabar: 
dauguma tų mažamečių prostitučių su mielu noru sutikdavo likti 
pas Gargą. Panašiai kaip ir cirkas, tebūnie nors Didysis Mėlynasis 
Nilas, pono Gargo įstaiga tikriausiai - vis geriau nei viešnamis. 

Ponas Gargas atsistojo ir žengė pasitikti Faroko. Visų daktaro 
Daruvalos priimamajame laukiančių luošų vaikų akys taip ir smigo 
geltos Gargo akių obuolius ir tamsesnes, gelsvai rudas lyg liūto akių 
raineles, ryškiai kontrastuojančias su juodais vyzdžiais. Gargo akys 
buvo lygiai tokios pat kaip Madu. Gydytojui net šmėkštelėjo min- 
tis, ar tųdviejų negali sieti giminystės ryšiai. 

-— Aš atėjau čionai pirmas - anksčiau už juos visus, - sušnibž- 
dėjo ponas Gargas. 

- Kaip kažin ką, taip ir buvo, - atsakė daktaras Daruvala. 

Jei liūtiškose Gargo akyse ir sušmėžavo kaltės jausmas, jis, re- 
gis, tuojau pat išsisklaidė. Drovi šypsenėlė ištempė paprastai sugle- 
busias lūpas, o balse pasigirdo mažne sąmokslininko gaidelė. 

— Taigi... tikriausiai žinote apie Madu ir mane, - tarė ponas 
Gargas. 

Ir ką šitokiam pasakysi, pagalvojo daktaras Daruvala. Gydyto- 
jas staiga sumojo, kad teisūs buvo Dipa ir Vinodas, net Martinas 
Milzas: tegul visos šitokios mergaitės tampa cirko akrobatėmis, kad 
ir Didžiojo Mėlynojo Nilo, net jeigu joms būtų lemta nukristi ir už- 

simušti. Tegul jas visas suėda liūtai! Nes tiesa tokia: Madu iš tikrųjų 
buvo ir vaikas, ir prostitutė, blogiau - ji buvo pono Gargo mergaitė. 
Šitokiam žmogėnui išties nėra ką pasakyti. Daktarui Daruvalai į 
galvą atėjo tik vienas, grynai profesinis klausimas, kurį jis tiesiai ir 
išrėžė Gargui: 

- Arjūs nealergiškas tetraciklinui? 


17. KEISTI PAPROČIAI 


Pietų Kalifornija 


Dėl to, kad svetimuose miegamuosiuose jam jau teko patirti tokių 
dalykų, kokių verčiau neprisiminti, Martinas Milzas negalėjo su- 
merkti akių ir Šventojo Ignoto misijos celėje. Iš pradžių jis bandė 
pasinaudoti šventosios Teresės Avilietės patarimu - išmėginti jos 
mėgtas dvasines pratybas, padėdavusias išgyventi Kristaus meilę, 
bet netgi šis vaistas nepadėjo naujajam misionieriui užmigti. Šven- 
toji siūlė įsivaizduoti, kad Kristus regi tave. Mira gue te mira, - sakė 
šventoji Teresė. „Pastebėk, kad Jis žvelgia į tave. Bet kad ir kiek 
stengėsi ką nors panašaus pastebėti, paguodos Martinas Milzas ne- 
sulaukė: miegas neėmė, nors tu ką. 

Jį purtė vien nuo prisiminimų apie daugybę miegamųjų, ku- 
riuose kadaise jį guldydavo siaubūnė motina ir apgailėtinas tėvas. 
Taip atsitikdavo dėl to, kad Denis Milzas permokėjo už namą Ves- 
tvude, netoli Los Andželo Kalifornijos universiteto miestelio: šeima 
retai kada galėdavo leisti sau tame name įsikurti - jis nuolat būdavo 
išnuomotas, o nuompinigius Denis ir Vera skirdavo pragyvenimui. 
Ši aplinkybė buvo pravarti ir girgždančiai jų santuokai, nes suteik- 
davo daugybę progų pagyventi atskirai. Vaikystėje Martinas Milzas 
nuolat pasigesdavo tai kokio drabužio, tai žaislo, kurie nežinia kaip 
tapdavo laikina laikinų namo Vestvude gyventojų nuosavybe - apie 
tą namą Martinui neišliko beveik jokių prisiminimų. 

Kur kas geriau jis įsiminė Kalifornijos universiteto studen- 
tę, savo auklę, kuri, pastvėrusi už rankos, protekine tempdavo jį 
per Vilširo bulvarą, paprastai nepaisydama jokių pėsčiųjų perėjų. 

Ji draugavo su vaikinu, kuris nuolatos treniruodavosi universite- 
to stadiono bėgimo take, tad ji ir vesdavosi Martiną į stadioną, o 
ten juodu visą amžinybę žiūrėdavo, kaip tas vaikinas suka vieną 
ratą po kito. Auklė taip stipriai spausdavo Martinui ranką, kad 
jam paskausdavo pirštus. O jeigu eismas Vilširo bulvaru būdavo 
toks gyvas, kad į kitą pusę tekdavo bėgti strimgalviais, paskui jam 
mausdavo visą ranką iki pat peties. 

Kai tik Denis su Vera vakare susiruošdavo kur nors išeiti, 
Vera reikalaudavo, kad Martinas liktų nakvoti pas auklę, vienoje 
iš dviejų sustumtų lovų; jos būste dar tilpo mažytėlaitė virtuvėlė ir 
daugiau nieko - tokia pusryčiauti skirta kišenė, kur ant baro stalo 
grūdosi nespalvotas televizorius ir skrudintuvas. Auklė sėdėdavo 
ant vienos iš dviejų aukštų baro kėdžių, nes normalioms kėdėms ir 
stalui tiesiog nebuvo vietos. 

Gulėdamas lovoje greta auklės, Martinas Milzas dažnai girdėda- 
vo ją masturbuojantis; kadangi bute nuolat veikė oro kondicionie- 
rius ir nebuvo galima atsidaryti lango, dar dažniau jis įsitikindavo, 
kad ji masturbavosi, pabudęs rytą - apie tai bylodavo ant dešinės 
rankos pirštų užsilikęs kvapas, kurį Martinas aiškiai užuosdavo, 
kai auklė paglostydavo jam veidą sakydama, kad jau metas keltis 
ir valytis dantis. Tada ji veždavo jį į mokyklą - lėkdavo automo- 
biliu taip pat beatodairiškai, kaip ir skersai Vilširo bulvarą, paskui 
save tempdamasi Martiną. Ties išvažiavimu iš San Diego greitkelio 
auklei kažkodėl užgniauždavo kvapą - ji dramatiškai aiktelėdavo, 
ir garsas būdavo visai toks pat, kokį Martinas Milzas girdėdavo jai 
masturbuojantis. Prieš pat šį išvažiavimą iš greitkelio jis visada su- 
skubdavo užsimerkti. 

Mokykla, kurią jis lankė, buvo gera - Lojolos Merimaunto uni- 
versiteto padalinys, kur visus dalykus pagal sustiprintą programą 
dėstė jėzuitai, bet nuo Vestvudo ją skyrė nemenkas kelio galas. 
Vis dėlto, nors kelionė į mokyklą ir atgal buvo gana pavojinga, ta 
aplinkybė, kad pirmoji mokslo įstaiga, kurią Martinas Milzas lan- 
kė, buvo įsikūrusi ir universiteto studentų naudojamose patalpose, 
berniuką, regis, smarkiai paveikė ir pastūmėjo asketiškumo link. 
Anuomet kaip tik buvo vykdomas ankstyvojo ugdymo eksperi- 

mentas - tiesa, programa po keleto metų nutraukta, - o tai reiškė, 
kad net kėdės buvo pritaikytos suaugusiems žmonėms, ne ma- 
žiems vaikams, be to, klasėse nebuvo prikabinėta spalvotais pieš- 
tukais vaikų pieštų piešinių ar paveikslėlių, skirtų abėcėlei mokytis, 
kuriuose kiekvieną raidę atitinka koks nors gyvūnas. Netgi tuale- 
tuose, kuriais naudojosi ir tie talentingi vaikai, mažesniesiems ber- 
niukams, norint nusišlapinti, tekdavo pasilypėti ant kėdutės - anais 
laikais dar nebuvo įrengti pisuarai neįgaliesiems, tokiame aukštyje, 
kad jais naudotis būtų patogu sėdinčiajam vežimėlyje. Taigi, ir tie 
kone virš galvos pritvirtinti pisuarai, ir plikos, be jokių žaismingų 
puošmenų klasių sienos tarytum siūlė ypatingiesiems vaikams pro- 
g3 peršokti savo pačių vaikystę. Tačiau klasės ir tualetai bylodami 
apie mokslų rimtumą drauge buvo ir visiškai beveidžiai, beasme- 
niai - kaip ir daugybė Martino jaunų dienų miegamųjų. 

Kai tik tekdavo išnuomoti namą Vestvude, Denis su Vera pra- 
rasdavo ir auklę - Kalifornijos universiteto studentę. Tada jau iš 
kokio nors kito, nepažįstamo, miesto rajono ne kam kitam, o De- 
niui tekdavo lakdinti Martiną Milzą krimsti sustiprintų mokslų 
Lojolos Merimaunte. Važiuoti į mokyklą su Deniu buvo nė kiek 
ne mažiau pavojinga nei su Kalifornijos universiteto studente au- 
kle - iš Vestvudo ir atgal. Ankstyvą rytą Denis geriausiu atveju bū- 
davo pagiringas, kartais - nė nespėjęs išsiblaivyti, o kai ateidavo 
metas pasiimti Martiną iš mokyklos, Denis jau būdavo pradėjęs 
tos dienos išgertuves. Savo ruožtu Vera neturėjo vairuotojo pažy- 
mėjimo. Buvusioji Hermiona Rouzen niekad nė nesimokė vairuo- 
ti - tai nereta tarp tų, kurie paauglystės metais gyveno Brukline ar 
Manhatane. Jos tėvas, prodiuseris Haroldas Rouzenas, vairuoti irgi 
nemokėjo, užtat dažnai samdydavo limuziną su vairuotoju, o vienu 
metu, bent kelis mėnesius, kol Denis Milzas buvo netekęs vairuo- 
tojo pažymėjimo dėl to, kad įkliuvo prie vairo neblaivus, Haroldas 
atsiųsdavo limuziną vežioti Martino Milzo į mokyklą. 

Savo ruožtu Veros dėdė, režisierius Gordonas Hatavėjus, buvo 
užkietėjęs greičio mėgėjas, tikras lakstymo keliais veteranas; dėl 
šito potraukio važinėti beprotišku greičiu, taip pat ir dėl amžiais 
įraudusių ausų (tai lėmė nuolat kintantis kurtumo laipsnis) jam 

reguliariai atimdavo vairuotojo pažymėjimą. Gordonas niekad 
neužleisdavo kelio ugniagesių, greitosios pagalbos ar policijos au- 
tomobiliams, be to, kadangi garso signalo ir negalėjo girdėti, savo- 
jo niekada nenaudodavo ir nė nesuvokdavo, kai kiti automobiliai 
pypindavo it pašėlę. Dangaus karalystės vartai jam atsivėrė Santa 
Monikos greitkelyje, kai jis rėžėsi į galą veno, prisigrūdusio ban- 
glentininkų. Gordonas padėjo šaukštą akimirksniu - jį nudaužė 
banglentė; taip ir liko neaišku, ar ji atsipalaidavusi atlėkė nuo stogo 
bagažinės, ar išskriejo pro atsilapojusias galines duris, bet kad ir 
kaip būtų, smigo tiesiog į priekinį Gordono automobilio stiklą. Tuo 
įvykis nesibaigė: iš viso susidūrė aštuoni automobiliai ir vienas mo- 
tociklas, užblokuodami keturias eismo juostas abiem kryptimis, 
bet auka buvo tik viena - Gordonas. Režisieriui buvo atseikėta se- 
kundė ar dvi suskubti pamatyti atlekiančią mirtį, bet, kaip per lai- 
dotuvių apeigas pareiškė jo garsioji v... r... sesutė, Haroldo Rouzeno 
žmona ir Veros motina, Gordoną kurtumas bent jau apsaugojo nuo 
jo paties mirties triukšmo, mat niekam nekilo abejonių, kad devy- 
nių transporto priemonių susidūrimas turėjo girdėtis kažin kur. 
Šiaip ar taip, Martinas Milzas sėkmingai išnešė sveiką kailį iš 
visų šiurpiųjų kelionių į Lojolos Merimaunto sustiprintąją mo- 
kyklą ir atgal; tačiau jį pribaigė miegamieji - jų nuolatinė kaita ir 
svetimumas, jo paties nesugebėjimas jų prisijaukinti. Kartą nusi- 
šypsojus neįtikėtinai sėkmei, Denis paskubomis nusipirko namą 
Vestvude - mat gavo avansu pinigų sudaręs sutartį, kuria įsiparei- 
gojo parašyti tris scenarijus. Deja, tuo metu, kai susižėrė pinigus, 
nė vienas tų scenarijų dar nebuvo parašytas - ir galiausiai nė pagal 
vieną jų nebus pastatytas joks filmas. Paskui, kaip visada, buvo ir 
daugiau sutarčių, tokių pat bandymų parduoti nebaigtus darbus. 
Namą Vestvude Deniui teko išnuomoti. Jis pasijuto baisiai prislėg- 
tas ir pasibjaurėjimą savimi mėgino skandinti taurelėje. Susiklos- 
čius tokioms aplinkybėms, šeimai nuolat tekdavo apsigyventi kitų 
žmonių namuose, dažniausiai - prodiuserių, režisierių ar aktorių, 
kuriėms Denis būdavo skolingas scenarijų. Kadangi tos filantropiš- 
kai nusiteikusios sielos negalėjo pakęsti nei neviltin puolusio nevy- 
kėlio rašytojo reginio, nei draugijos, dažniausiai laikinai palikdavo 

namus ir išnešdavo kudašių į Niujorką ar Europą. Kartais, kaip vė- 
liau sužinojo Martinas Milzas, drauge su jais išdumdavo ir Vera. 

Rašyti scenarijų su šitokia įtampos kilpa ant kaklo buvo pro- 
cesas, kurį Denis Milzas vadino „kiaušų traiškymu“ - beje, net šitą 
frazę sugalvojo ne pats, tai jau kažin kada buvo mėgstamas Gordo- 
no Hatavėjaus posakis. Nemigos kamuojamas savo celėje Švento- 
jo Ignoto misijoje, Martinas Milzas nejučia prisiminė daugybę tų 
namų, priklausiusių svetimiems žmonėms, kurie visi galėjo kaip 
panorėję maigyti bejėgį jo tėvą. 

Vienas tokių buvo kažkokio režisieriaus namas Beverli Hilse, 
Franklino Tarpeklio kelyje; Denis neteko teisės ten gyventi tik dėl 
to, kad įvažiavimo į teritoriją keliukas buvęs pernelyg status - šitaip 
tvirtino pats Denis. Nors iš tikrųjų priežastis buvo štai kokia: Denis 
parvažiavo girtas ir paliko režisieriaus automobilį su įjungta neu- 
tralios padėties pavara, bet neužtraukęs rankinio stabdžio, o gara- 
žo vartus - atlapotus. Tad automobilis nuriedėjo žemyn, užkliudė 
greipfruto medį ir pūkštelėjo į baseiną. Gal tai ir nebūtų buvusi 
kažin kokia bėda, jei Vera tuo metu nebūtų užmezgusi romano su 
režisieriaus kambarine, o ši kitą rytą nebūtų nuoga nėrusi į baseiną, 
atsitrenkusi į panirusio automobilio priekinį stiklą ir susilaužiusi 
žandikaulio bei raktikaulio. Tai atsitiko kaip tik tuo metu, kai De- 
nis skambino į policiją pranešti, kad pavogtas automobilis. Kam- 
barinė, aišku, padavė režisierių į teismą už tai, kad baseine laiko 
automobilius. O filmas pagal scenarijų, kurį anuomet kurpė Denis, 
niekad nebuvo pastatytas - ne pirmas ir ne paskutinis kartas, kai 
Denio „kiaušų traiškymas“ baigėsi šitaip. 

Gal anoji kambarinė Martinui Milzui ir nepatiko, užtat patiko 
namas. Dabar, kai galėjo pažvelgti iš šiokios tokios perspektyvos, 
Martinui liko tik apgailestauti, kad motinos potraukis jaunoms 
merginoms greitai išvėso, mat jos seksualinis apetitas jauniems 
vyrukams pridarydavo kur kas daugiau bjaurasties. Beje, Martino 
miegamasis aname Franklino Tarpeklio kelio name buvo jaukesnis 
už visus kitus. Tai buvo kampinis kambarys, vėdinti jį buvo galima 
natūraliai, tad naktį Martinas apsieidavo be oro kondicionieriaus; 
todėl jis ir girdėjo, kaip nuskendo automobilis: pirmiausia pūkš- 

telėjimą, paskui - ir burbuliavimą. Tačiau net nelipo iš lovos pa- 
žiūrėti, mat pamanė, kad į baseiną šoko girtas tėvas. Sprendžiant 
iš garsų, netgi ne vienas; Martinas įtarė, kad į baseiną sugriuvo gal 
dešimt prisišniojusių vyrų, o paskui, jo manymu, kapstėsi vande- 
nyje bezdėdami ir raugėdami. Vaikui net nedingtelėjo, kad baseine 
galėjo atsidurti automobilis. 

Rytą, pakilęs (kaip visuomet) anksti, Martinas tik šiek tiek nu- 
stebo, išvydęs automobilį, riogsantį ant baseino dugno giliajame 
gale. Bet pamažėle atsliūkino mintis, kad įstrigęs automobilyje po 
vandeniu galėjo likti ir tėvas. Nuogas, apsipylęs ašaromis, Marti- 
nas nukurnėjo laiptais žemyn ir tekinas puolė prie baseino, o ten 
aptiko tokią pat nuogą kambarinę, skęstančią po nardymo lenta. 
Niekas ir niekada nepriskirs Martinui nuopelnų už jos išgelbėji- 
mą. Jis stvėrė ilgą mietą su gale pritvirtintu tinkleliu - įnagis buvo 
skirtas varlėms bei salamandroms iš baseino žvejoti - ir atkišo jį 
smulkiai, rudaodei, gana kraupiai atrodančiai meksikiečių kilmės 
moteriškutei, kuri negalėjo nė žodžio pratarti (mat jai lūžo žan- 
dikaulis), negalėjo ir išsiropšti iš baseino (nes lūžo dar ir rakti- 
kaulis). Ji sugriebė mieto galą ir Martinas nuvilko ją iki baseino 
krašto, į tą ji ir įsikibo. Kambarinė įsistebeilijo į jį maldaujamu 
žvilgsniu, o Martinas Milzas suglumęs ėmė dangstytis rankomis 
tarpukojį. Nuskendęs automobilis iš baseino gelmių purptelėjo 
dar vieną oro burbulą. 

Kaip tik tada iš kambarinės namelio, prigludusio prie pašiū- 
rės, skirtos baseino reikmenims laikyti, išėjo Martino motina. Pati 
susisupusi į rankšluostį, Vera išvydo nuogutėlį Martiną, stypsantį 
prie baseino giliojo galo, bet nė nepastebėjo vandenyje besikepur- 
nėjančios savo praėjusios nakties meilužės. 

— Martinai, gerai Žinai, ką aš manau apie maudymąsi išsirengus 
nuogai, - apibarė berniuką Vera. - Bėk, apsimauk trumpikes, kol dar 
Marija nepamatė. - Marija, aišku, mirko vandenyje irgi nuogutėlė. 

Kol rengėsi, Martinas Milzas suvokė bent vieną priežasčių, ko- 
dėl jam taip nepatinka nuolatos įsikurti kieno nors kito kambary- 
je. Mat stalčiuose visuomet būdavo sudėti jy drabužiai - geriausiu 
atveju šeimininkai atituštindavo Martinui vieną, apatinį; jy dra- 

bužiai kabodavo ir spintose: suglebę, be gyvybės, bet tvarkingi ir 
gražūs. Žaislų dėžė būdavo prikrauta senų jų žaislų, jų kūdikystės 
nuotraukos puošdavo sienas. Kartais matomiausioje vietoje stovė- 
davo ir teniso turnyrų prizai, plazdėdavo žirgų lenktynių kaspinai. 
Būdavo, jis randa kokį sergstimą niekutį, primenantį pirmąjį jų 
numylėtinį, šunį ar katę, veikiausiai seniai nugaišusį: kokį stiklinį 
indelį su šuns nago nuokarpa ar kuokšteliu katės uodegos kailio. 
O kai Martinas parsinešdavo „namo“ iš mokyklos kokių nors savo 
nedidelių laimėjimų įrodymų - A įvertintų rašomųjų darbų ar ko- 
kių kitų sustiprinto mokslo liudijimų, - šių jam niekas neleisdavo 
pasikabinti ant jy sienų. 

Paskui buvo namai Los Andžele, iš esmės negyvenamas vieno 
aktoriaus namas Pietų Lotaringijos bulvare - milžiniškas, didin- 
gas dvaras su daugybe mažyčių priplėkusių kambarėlių, ir visuo- 
se - devynios galybės išdidintų, neryškių kažin kokių nepažįsta- 
mų vaikų nuotraukų; krito į akis, kad jie beveik vienodo amžiaus. 
Martinui atrodė, kad tuose namuose augę vaikai mirdavo, vos su- 
laukę šešerių ar aštuonerių, o gal tiesiog maždaug tokio amžiaus 
tapdavo nebeįdomūs fotografui; tikroji priežastis buvo kur kas pa- 
prastesnė - skyrybos. Tame name, regis, buvo sustojęs pats laikas 
ir Martinui ten siaubingai nepatiko, bet Denis galiausiai prisiprašė 
išspiriamas ir iš ten, kai užmigo ant sofos priešais televizorių su 
smilkstančia cigarete rankoje. Tiesa, suveikė dūmų detektorius, ir 
signalizacija jį pažadino, bet Denis buvo girtas ir, užuot skambi- 
nęs ugniagesiams, paskambino į policiją; kol visi pagaliau išsiaiš- 
kino, kas ir kaip, svetainę spėjo apsiausti liepsnos. Denis nusivedė 
Martiną prie baseino ir paleido plaukioti ant pripučiamo antino 
Donaldo pavidalo plausto - dar vienas tų amžinai šešiamečio ir 
aštuonmečio vaikų palikimas. 

Pats Denis braidė pirmyn atgal sekliajame baseino gale, nors 
vilkėjo anaiptol ne maudymosi kostiumą, o glamžytus marškinius 
ir ilgas kelnes; prie krūtinės jis spaudė popieriaus lapus su rašo- 
mu ir niekaip neužbaigiamu scenarijumi: akivaizdžiai saugojo po- 
pierius, kad nesušlaptų. Abu: tėvas ir sūnus - drauge stebėjo, kaip 
ugniagesiai malšina liepsnas. 

Aktorius, beje, beveik garsus, kurio svetainę nuniokojo gaisras, 
grįžo namo gerokai vėliau - ugnis buvo jau nuslopinta, ugniagesiai 
išvykę. O Denis ir Martinas Milzai vis dar šėliojo baseine. 

— Palaukime mamytės, galėsi papasakoti jai apie gaisrą, - buvo 
pasiūlęs Denis. 

— O kur mamytė? - parūpo Martinui. 

- Išėjusi, - atsakęs jam Denis. 

„Išėjusi“ ji buvo kartu su aktoriumi. Kai Vera ir aktorius grįžo 
drauge, Martinui pasirodė, kad tėvas jaučia šiokį tokį pasitenkini- 
mą, žvelgdamas į rūkstančius griuvėsius, kuriais jis pavertė namų 
svetainę. Scenarijus klostėsi ne itin sėkmingai; tai turėjo būti proga 
aktoriui nuveikti ką nors „savalaikiška“ - siužetas sukosi apie jauną 
vyrą, susidėjusį su vyresne moterimi. Turėtų būti kas nors „kar- 
čiai saldaus“ - malonu ir drauge liūdna, siūlė aktorius. Vera vylėsi 
gausianti tos vyresnės moters vaidmenį. Tačiau ir šiam scenarijui 
nebuvo lemta virsti filmu. Martinui Milzui nėmaž nebuvo gaila at- 
sisveikinti su tais amžinai šešerių ir aštuonerių metų vaikais Pietų 
Lotaringijos bulvare. 

Savo neįmantrioje celėje Šventojo Ignoto misijoje Mazagaone 
misionierius suskato raustis „Kišeninio katalikų katekizmo - vy- 
lėsi, galbūt tikėjimo pagrindai padės jam išsivaduoti nuo paeiliui 
užplūstančių prisiminimų apie visus miegamuosius, kuriuose jam 
teko nakvoti Kalifornijoje. Tačiau jis taip ir nerado tos išganingos 
mažos knygelės minkštais viršeliais; galiausiai susizgribo, kad ją ti- 
kriausiai bus palikęs pas daktarą Daruvalą, ant staliuko stikliniu 
stalviršiu - iš tikrųjų taip ir buvo. Negana to, daktaras Daruvala jau 
spėjo katekizmą ir atsiversti. Farokas perskaitė apie Ligonių pate- 
pimą ir Paskutiniojo patepimo sakramentą, mat šios žinios labai 
pritiko prie naujojo scenarijaus, kurį gydytojas taip nekantravo 
pradėti; permetė akimis ir skyrelį apie nukryžiavimą - vylėsi galė- 
siąs kaip nors vinkliai pasinaudoti ir tuo. Gydytojas netvėrė savame 
kailyje, o vakaro valandos šliaužė, regis, nepakeliamai lėtai, mat Fa- 
roko niekas nebedomino, norėjosi tik kuo greičiau pulti rašyti teks- 
tą, kuris staiga jam tapo svarbiau už bet ką kita. Jei Martinas Milzas 
būtų žinojęs, kad daktaras Daruvala ketina remdamasis jo asmeniu 

kurti romantinės komedijos personažą, nelaimėlis misionierius, ko 
gero, būtų tik džiaugęsis galėdamas prasiblaškyti, nugrimzdęs į vai- 
kystės klajonių po Los Andželą prisiminimus. 

Dar vienas namas Los Andžele - dar vienas laikinas būstas, šį- 
syk Kings Roude; šį Martinas atsargiai bandė pamėgti. Čia buvo 
tvenkinys su žuvytėmis, be to, prodiuseris, namo savininkas, laikė 
keletą retų paukščių - deja, būtent Deniui teko atsakomybė juos 
prižiūrėti, kol gyveno ir rašė tuose namuose. Jau pačią pirmą die- 
ną Denis pastebėjo, kad čia nėra tinklelių nuo vabzdžių. O retieji 
paukščiai nebuvo uždaryti narvuose, tik grandinėlėmis prirakinti 
prie laktų. Vieną vakarą, kai į kviestinę vakarienę susirinko svečių, 
vidun kažin kaip įskrido vanagas, paskui - dar vienas; nemenkam 
vakarieniautojų išgąsčiui, šitie plėšrūs neprašyti svečiai puolė re- 
tuosius paukščius. Paukščiai dar bandė klykti nesavais balsais neiš- 
vengiamos mirties akivaizdoje, tačiau Denis buvo toks girtas, kad 
lyg niekur nieko atkakliai tęsė pasakojimą, kaip buvo iškeldintas iš 
pamėgto dviejų butų namo pačioje vakarų Los Andželo pakrantėje, 
Venecijos rajone. Kad ir kiek sykių būtų girdėjęs pasakojant tą isto- 
riją, Martinui akys kaskart pasrūdavo ašaromis, mat istorija buvo 
apie tai, kaip nugaišo pirmas ir vienintelis jo turėtas šuo. Vanagai 
suko ratus, protarpiais vis krisdami ant bejėgių retųjų paukščių, 
kapodami ir žudydami, o svečiai (iš pradžių tik moterys) suskato 
slėpti galvas po stalu. Tik Deniui buvo nė motais, jis įsijautęs pasa- 
kojo toliau. 

Anuomet jaunajam Martinui dar nebuvo atėję į galvą, kad, tėvo 
scenaristo karjerai ritantis žemyn ir vis menkstant uždarbiui, jiems 
bent protarpiais teks įsikurti ir varganuose, pigiai nuomojamuose 
būstuose. Nors iš tiesų tai buvo žingsnis žemyn nuo nemokamos 
pastogės pakankamai prašmatniuose režisierių, prodiuserių ar 
beveik garsių aktorių namuose, pigūs nuomojami butai bent jau 
nebūdavo prigrūsti svetimų drabužių bei žaislų, tad šiuo požiū- 
riu Martinui tai atrodė žingsnis aukštyn. Bet tik ne anas butas su 
vaizdu į paplūdimį vakariniame Los Andželo rajone, Venecijoje. 
Anuomet jaunasis Martinas nesuprato ir dar vieno dalyko: Denis 
ir Vera paprasčiausiai laukė, kol sūnus ūgtelės pakankamai, kad 

jį būtų galima suvis išsiųsti iš namų ir apgyvendinti kokios nors 
mokslo įstaigos bendrabutyje. Juodu manė, kad bent šitai apsaugos 
vaiką nuo nuolatinės gėdos dėl tėvų gyvenimo būdo, jų iš esmės 
niekuo tarpusavyje nesusijusių egzistencijų, nors ir po vienu stogu, 
jų pastangų pakęsti nesibaigiantį Veros ištvirkavimą ir Denio gir- 
tuoklystę. Tačiau Venecija Verai buvo per žemas lygis. Tad ji ver- 
čiau leido dienas Niujorke, o Denis tuo tarpu tarškino nešiojamos 
rašomosios mašinėlės klavišus ir rizikavo savo bei sūnaus gyvybe, 
kasdien lakstydamas automobiliu į Lojolos Merimaunto mokyklą 
ir atgal. Venecijoje juodu įsikūrė dviejų butų namo, nudažyto pri- 
bloškiančia rožine spalva, apatiniame aukšte, prie pat paplūdimio. 

— Pati geriausia vietelė, kokioje kada nors teko gyventi, ten vis- 
kas buvo taip suknistai tikra! - porino Denis po stalu sulindusiems 
svečiams. - Tiesa, Marti? 

Bet jaunasis Martinas tylėjo: jo dėmesį prikaustė priešmirtiniai 
traukuliai maino, žmonių balsus pamėgdžiojančio Azijos varnėno; 
paukščiukas merdėjo vanago naguose svetainėje, prie pat kavos 
staliuko, vis dar apkrauto neliestais užkandžiais. 

Martinas pagalvojo, kad jam, tiesą sakant, Venecijoje viskas 
atrodė kaip tik netikra, lyg būtų išklibęs realybės jausmas. Pietų 
Venecijos bulvaru šlitiniuodavo apsipūtę hipiai; Martinui tokia 
aplinka kėlė siaubą, bet Denis sugebėjo jį nustebinti, net sujaudin- 
ti, įteikdamas išankstinę Kalėdų dovaną - šunį. Tai buvo daugmaž 
skaliko dydžio mišrūnas, paimtas iš benamių gyvūnų aptvaro - „iš- 
gelbėtas nuo garantuotos mirties!, kaip paskelbė Denis. Pavadino 
jį Viskiu - dėl atitinkamos kailio spalvos; Martino bandymai gin- 
čytis tėvui buvo nė motais. Galbūt toks alkoholinis vardas ir nulė- 
mė graudžią šunelio dalią. 

Viskis miegodavo su Martinu, o Martinas pagaliau įgijo teisę ką 
panorėjęs kabinti ant amžinai nuo vandenyno artumo pradrėkusių 
sienų. Kai grįždavo iš mokyklos „namo, palūkėdavo, kol pasibaigs 
paplūdimio gelbėtojų pamaina, tik tada išsivesdavo Viskį pasi- 
vaikščioti pakrante; tuomet Martinas pirmąsyk gyvenime leido sau 
įsivaizduoti, kaip jam pavydi vaikai, kokių pulką aptiksi bet kurioje 
viešoje žaidimų aikštelėje, šiuo atveju - laukiančių eilės nučiuožti 

Venecijos paplūdimio šliuožyne. Be jokios abejonės, bet kuris iš jų 
norėtų turėti šunį ir išsivesti jį pasivaikščioti smėlėtu pajūriu. 

Per Kalėdas pasirodė Vera, tiesa, tik sušmėžavo, visai trum- 
pai. Apsistoti Venecijoje ji griežtai atsisakė. Pareikalavo numerio 
paprastame, bet švariame viešbutyje Santa Monikoje, Vandenyno 
aveniu. Ten Martinas ir nuvažiavo pas ją Kalėdų pusryčių: tai buvo 
pirmas iš daugelio kartų, kai jie valgė vieni; Martinas prisimins 
daugybę vienišų pasisėdėjimų prie stalo su motina, kurios praban- 
gos supratimas prasidėjo ir baigėsi tikros žinovės pagyromis ap- 
tarnaujančiam personalui. Veronika Rouz nepailsdavo kartoti, kad 
jaustųsi kur kas laimingesnė gyvendama ten, kur būstą aptarnauja 
samdomi darbuotojai, nei nuosavame name - tuomet galėtų ne- 
sukdama galvos mesti rankšluosčius tiesiog ant grindų, palikti in- 
dus lovoje ir panašiai. Kalėdų proga ji padovanojo sūnui šuns pava- 
dėlį, ir Martinas nepaprastai susijaudino, mat jis neprisiminė tokio 
stebuklo, kad tėvas su motina būtų dėl ko nors taręsi. Tačiau šiuo 
išskirtiniu atveju Denis, reikia manyti, kalbėjosi su Vera - mažų 
mažiausiai pasisakė jai padovanojęs Martinui šunį. 

Tačiau Naujųjų metų išvakarėse toksai riedutininkas, gyvenan- 
tis kaimynystėje, žalsvai melsva spalva dažytame dvibutyje, sušėrė 
šuniui didelę lėkštę lazanijos su marihuana. Kai Denis su Marti- 
nu po vidurnakčio išvedė Viskį pasivaikščioti, apkvaitęs nuogaiša 
beatodairiškai puolė tokio gremėzdo rotveilerį. Tam pakako kartą 
kaukštelėti nasrais ir krestelėti užpuoliką - Viskis kaipmat išleido 
paskutinį kvapą. 

Rotveilerio šeimininkas buvo tikras raumenų kalnas su beran- 
koviais marškinėliais ir sportinėmis kelnaitėmis, bet gailestingos 
širdies; Denis atnešė kastuvą, o atgailaujantis sunkiaatletis išrausė 
įspūdingo gylio duobę visai prie pat vaikų šliuožynės. Tačiau lai- 
doti padvėsusius šunis Venecijos paplūdimyje buvo draudžiama 
visiems be išimties, ir kažkoks pilietine atsakomybe trykštantis 
individas paskambino į policiją. Ankstyvą Naujųjų metų rytą, kai 
Denis buvo pernelyg pagiringas, kad galėtum tikėtis iš jo kokios 
nors pagalbos, o raumeningojo gremėzdo tiesiog nebuvo po ranka, 
Martiną pažadino du farai. Martinas vienas iškasė Viskį ir šiaip ne 

taip įrito į šiukšlių maišą, tada vienas policininkų įkėlė gaišeną į 
policijos automobilio bagažinę, o antrasis įteikė Martinui baudos 
kvitą ir pasiteiravo, kokią mokyklą berniukas lankąs. 

— Mokausi pagal sustiprintą programą mokykloje prie Lojolos 
Merimaunto universiteto, - išpyškino Martinas Milzas. 

Tačiau net toks Martino išskirtinumas nesuminkštino širdies 
šeimininkui, tas nedelsdamas išspyrė Denį ir Martiną iš buto, nes 
nepageidavo daugiau bėdų su policija. Tuo metu, kai išsikraustė, 
Martinas Milzas jau buvo iš esmės pakeitęs nuomonę apie šį būstą. 
Beveik kasdien jis susidurdavo su raumeninguoju sunkiaatlečiu ir 
žudiku jo rotveileriu, o lazanijos su marihuana mėgėjas riedutinin- 
kas irgi niekur neišnyko: berniukas vis matydavo jį išeinantį ar par- 
einantį į gretimą, mėlynai žalsvą dvibutį. Martinas ir šį gyvenamąjį 
būstą paliko be jokio širdasopio. 

Tačiau Deniui ta istorija be proto patiko. Prodiuserio namuose 
Kings Roude jis, regis, kiek įmanydamas tęsė pasakojimą, tarytum 
iš lėto gaištantys paukščiai būtų koks fonas, pabrėžiantis staigią ir 
netikėtą Viskio žūtį. 

— Toks sušiktai jėginis rajonas buvo! - gerklojo Denis susi- 
rinkusiems svečiams. Dabar jau visi, ne tik moterys, bet ir vyrai, 
tūnojo susirietę, pakišę galvas po stalu. Visi baiminosi, kad iš vir- 
šaus krintantys vanagai gali ir juos palaikyti kokiais nors retais 
paukščiais. 

— Tėti, į namą priskrido vanagų! - spiegė Martinas. - Tėti, tėti, 
retieji paukščiai! 

— Juk čia Holivudas, Marti, - atsakė jam tėvas. - Nesuk gal- 
vos dėl tų paukščių - paukščiai nieko nereiškia. Čia Holivudas. Čia 
svarbu tiktai gera istorija! 

Ten rašytas scenarijus irgi netapo kūnu, tai yra filmu, - šitai 
virto tarsi kokiu nuolat pasikartojančiu priedainiu, lydinčiu Denį 
Milzą iš vieno būsto į kitą. O sąskaita už negyvus retuosius paukš- 
čius vėl privers Milzus atnaujinti pažintį su pigių butų nuoma. 

Pasiekęs šią prisiminimų vietą, Martinas Milzas ėmė iš pasku- 
tiniųjų vyti šalin bet kokius prisiminimus. Mat su tėvo trūkumais 
jaunasis Martinas susipažino dar gerokai prieš persikraustydamas 

gyventi į mokyklos bendrabutį, o su motinos abejingumu bet ko- 
kioms moralės normoms jam labiau teko susidurti jau po to, kai 
apsigyveno pensione - ir Veros moralinis pakrikimas jam pasirodė 
šlykštesnis už visas Denio ydas kartu sudėtas. 

Vienas gulėdamas savo celėje Mazagaone, naujasis misionie- 
rius karštligiškai ieškojo bet kokio būdo užtvenkti prisiminimų 
srautą - nebenorėjo atgaivinti jokios detalės apie motiną. Martinas 
pagalvojo apie jėzuitą tėvą Džozefą Moriartį, savo auklėtoją Lojo- 
los Merimaunto universitetinėje mokykloje; vėliau, kai Martinas 
buvo išsiųstas į Masačusetsą - tik anaiptol ne į jėzuitų, netgi ne 
į katalikišką mokyklą, - būtent su tėvu Džo jis susirašinėjo, ir jė- 
zuitas visuomet atsakydavo į vaikinui rūpimus su religija susijusius 
klausimus. Paskui Martinas Milzas pagalvojo apie brolį Brenaną 
ir brolį La Bombardą - noviciato metų Šventojo Aloyzo vienuoly- 
ne coadjutores, kitaip sakant, darbo draugus. Prisiminė netgi kaip 
brolis Flinas kartą paklausė, ar „leidžiami“ naktiniai spermos iš- 
siliejimai — argi tai nėra neįmanoma? Tai yra, nejaugi įmanomas 
seksas be nuodėmės? Tėvas Tolandas, o gal tėvas Finis atsakė, esą 
naktiniai išsiliejimai - veikiausiai nesąmoningo masturbavimosi 
akto pasekmė. Martinas nėmaž neabejojo, kad tai buvo arba brolis 
Monahanas, arba brolis Dulis, kuris paklausė, ar masturbavimosi 
aktas vis tiek draudžiamas, nors atliekamas nesąmoningai? 

- Žinoma, visada, - pareiškė tėvas Ganonas. Tėvas Ganonas, 
aišku, buvo kuoktelėjęs. Nė vienas sveiko proto kunigas savaiminio 
naktinio spermos išsiliejimo nepavadintų masturbavimosi aktu; 
tai, kas įvyksta nesąmoningai, niekaip negali būti nuodėmė, ka- 
dangi nuodėmė savaime reiškia veiksmą, atliktą sąmoningu spren- 
dimu. Tėvas Ganonas vieną gražią dieną bus fiziškai išgrūstas iš 
Šventojo Aloyzo mokyklos klasės, kadangi bus nutarta, esą savo 
kliedesiais jis skatina tikėti tais devyniolikto amžiaus antipopie- 
žininkų pamfletais, kuriuose vienuolynai buvo vaizduojami kaip 
kunigų viešnamiai. 

Tačiau Martinas Milzas tėvo Ganono atsakymą suprato savaip: 
tai štai kas skiria vyrą nuo berniuko, pagalvojo jis. Griežtai nusista- 
tęs taisyklę, Martinas sugebėjo jos laikytis: jokių naktinių išsilieji- 

mų, nei nesąmoningų, nei kokių kitokių. Jis niekada nė nemėgino 
pats savęs patenkinti. 

Vis dėlto Martinas Milzas žinojo: netgi mintis apie trium- 
fą prieš masturbaciją neišvengiamai pakiš mintį apie motiną, tad 
pasistengė susimąstyti apie ką nors kita - bet ką kita. Mintyse jis 
šimtą sykių pakartojo: 1534-ųjų rugpjūčio penkioliktoji - tą dieną 
šventasis Ignotas Lojola Paryžiaus koplyčioje davė įžadą nukeliauti 
į Jeruzalę. Paskui geras penkiolika minučių, sutelkęs visą dėmesį, 
Martinas Milzas stengėsi kuo taisyklingiau ištarti: Monmartras. 
Tačiau nesuveikė ir tai; susizgribęs, kad tiesiog prieš akis regi, kaip 
motina šukuojasi prieš guldama, Martinas atsivertė Bibliją, Pra- 
džios knygos devynioliktą skirsnį, nes pasakojimas apie tai, kaip 
Viešpats sunaikino Sodomą ir Gomorą, jį visada suramindavo, be 
to, istorijoje apie Dievo rūstybę buvo vinkliai įpinta ir paklusnumo 
pamoka, kuria Martinas Milzas karštai žavėjosi. Loto žmona pa- 
sielgė taip žmogiškai... kai atsigręžė, nors Viešpaties buvo visiems 
prisakyta: „Neatsigręžkite atgal“... bet vis tiek buvo paversta drus- 
kos stulpu - už nepaklusnumą. Gavo, ko nusipelniusi, pagalvojo 
Martinas Milzas. Tačiau netgi tas džiaugsmas, kurį patyrė skaityda- 
mas, kaip Viešpats sunaikino ydomis bei ištvirkavimu besipuikau- 
jančius miestus, neišgelbėjo misionieriaus nuo įkyriai lendančių 
prisiminimų apie išvykimą ir gyvenimą mokykloje. 


Turkija ir kalakutiena 


Veronika Rouz ir Denis Milzas sutarė dėl vieno: neeiliniais gabu- 
mais apdovanotas jų sūnus turėtų mokytis kokioje nors Naujosios 
Anglijos parengiamojoje mokykloje, bet Vera nebenorėjo ilgiau 
delsti, kol jaunasis Martinas sulauks baigiamosioms vidurinės 
mokyklos klasėms tinkamo amžiaus. Veros nuomone, berniukas 
pradėjo pernelyg linkti į religiją. Lyg nebūtų gana vien to, kad jį 
auklėjo jėzuitai, jie dar sugebėjo įpiršti jam mintį, jog sekmadie- 
niais dera dalyvauti šventosiose mišiose ir eiti išpažinties. „Įdomu, 
kokias nuodėmes šitas vaikas gali išpažinti?" - ne kartą ir ne du 

klausė Vera Denio. Turėjo omeny, kad jaunasis Martinas, palyginti 
su kitais, normaliais, bendraamžiais, ir šiaip pernelyg gerai elgiasi. 
Savo ruožtu mišios, pasak pačios Veros, „suknisa visą savaitgalį“, 
tad į bažnyčią Martiną lydėdavo Denis. Kadangi pagirių kamuoja- 
mam Deniui laisvi sekmadienių rytai, šiaip ar taip, būdavo praras- 
tas metas, jis visas kančias lygiai taip pat galėdavo iškęsti ir sėdėda- 
mas ar klūpodamas bažnyčioje. 

Pirmiausia tėvai išsiuntė jaunąjį Martiną į Pesendeno mokyklą 
Masačusetse; mokykla nebuvo religinė, bet tvarka joje - griežta, 
o Verai patiko dar ir dėl to, kad buvo netoli Bostono. Atvažiavusi 
aplankyti Martino, ji galėdavo apsistoti „Ritz-Carlton“ viešbutyje, 
užuot švinkusi kokiame pasibaisėtiname motelyje ar pretenzingo- 
je, neva originalioje kaimo užeigoje. Martinas pradėjo mokslus Pe- 
sendeno mokykloje nuo šeštos klasės ir mokėsi iki devintos - šio- 
je mokykloje tai buvo baigiamoji klasė. Pernelyg smarkiai gailėtis 
savęs jam neteko - tarp mokinių, gyvenančių mokyklos pensione, 
buvo net jaunesnių už jį, tiesa, dauguma čia praleisdavo penkias 
dienas per savaitę, o savaitgaliais važiuodavo namo. Iš likusiųjų, 
tokių kaip Martinas, gyvenančių bendrabutyje visą laiką, diduma 
buvo užsieniečiai arba amerikiečių, dirbančių užsienio atstovybėse 
nedraugiškose šalyse, vaikai. Kai kurie užsieniečiai, tarp jų ir Mar- 
tino kambario draugas, buvo vaikai diplomatų, reziduojančių Va- 
šingtone arba Niujorke. 

Nors gyvenamąja erdve teko dalytis su dar vienu vaikinu - Mar- 
tinas Milzas mieliau būtų apsigyvenęs vienas, - jaunajam Martinui 
visgi patiko jų ankštas, visokio gero prigrūstas kambarėlis. Čia jis 
galėjo ką panorėjęs kabinti ant sienų, su sąlyga, kad nesuniokos 
pačių sienų ir neapsikarstys nešvankybėmis. Kabinti kokių nors 
nepadoraus turinio plakatų Martinui Milzui ir į galvą nebūtų atėję, 
bet tokie dalykai gundė jo kambario draugą. 

Šis, vardu Arifas Koma, buvo turkas, jo tėvas dirbo Turkijos 
konsulate Niujorke. Arifas lovoje, po čiužiniu, ant spyruoklių, slė- 
pė kalendorių su pusnuogių, vien maudymosi kostiumėliais vil- 
kinčių merginų nuotraukomis. Arifas nesiūlė Martinui užmesti 
akį į kalendorių; turkas palūkėdavo, kol Martinas, jo manymu, už- 

migdavo, ir jau tada kibdavo masturbuotis visų dvylikos merginų 
garbei. Neretai praeidavo geras pusvalandis po to, kai miegamuo- 
siuose užgesdavo šviesos, bet anksčiau ar vėliau Martinas būtinai 
išvysdavo Arifo žibintuvėlio atšvaitą, vos vos spingsantį iš po visų 
patalų, iš ten pat atsklisdavo ir Arifo lovos spyruoklių girgždė- 
jimas. Martinas patyliukais pasklaidė tą kalendorių - kai Arifas 
buvo duše ar kur kitur išnykęs iš kambario - ir nutarė (spręsda- 
mas pagal tai, kurie puslapiai apšnerkšti daugiausia), kad Arifui 
iš visų merginų labiausiai patinka kovas ir rugpjūtis, tik Martinas 
niekaip nesumojo kodėl. Vis dėlto kalendoriaus jis netyrinėjo nei 
itin atidžiai, nei pernelyg ilgai: kambarėlis, kuriame jis gyveno su 
Arifu, buvo be durų, angą dengė tiktai užuolaida, o jei kas nors 
iš auklėtojų užkluptų jį su maudymosi kostiumėlių kalendoriumi 
rankose, visas tas merginas (visus dvylika jų mėnesių) nedelsdami 
konfiskuotų. O tai, tvirtu Martino įsitikinimu, būtų nesąžininga 
Arifo atžvilgiu. 

Galbūt ne tiek stiprėjanti draugystė, kiek kažkokia tyli abipusė 
pagarba lėmė, kad abu vaikinai taip ir gyveno viename kambaryje 
visus tuos metus, kol mokėsi Pesendene. Mokykla laikėsi nuosta- 
tos, kad jei kambario draugu nesiskundi, vadinasi, su juo sutari. Be 
to, vaikinukai ir vasaras praleisdavo drauge, toje pačioje stovyklo- 
je. Pirmųjų mokslo metų Pesendene pavasarį, kai Martinas nuošir- 
džiai ilgėjosi tėvo ir nekantriai laukė, kada galės pamatyti, kokius 
gyvenamojo būsto košmarus Los Andžele šis pasiūlysiąs vasaros 
mėnesiams, Vera ėmė ir atsiuntė jam reklaminį vasaros stovyklos 
lankstinuką. Štai kur jis praleisiąs vasarą; tai buvo jau nuspręsta, 
Martino nuomonės niekas neklausė. Martinas pasklaidė lankstinu- 
ką, Arifas savo ruožtu irgi užmetė akį į nuotraukas. 

— Galbūt ir man reikėtų ten važiuoti, - tarė turkas Martinui. - 
Šiaip ar taip, juk turėsiu kur nors dėtis. 

Vis dėlto juodu siejo dar vienas dalykas. Nė vienas nebuvo itin 
raumeningas, nė vienas nesidomėjo sportu; nei vienas, nei kitas 
niekada nebandė įrodyti antrajam savo fizinio pranašumo. Tokioje 
mokykloje kaip Pesendenas, kur fizinės pratybos buvo privalomos, 
o bet kuris iš mokinių su įkarščiu stengėsi nurungti visus kitus, 

Arifas ir Martinas, absoliučiai abejingi tokiai konkurencijai, savo 
nesidomėjimą sportu galėjo apginti tik laikydamiesi išvien, viena- 
me kambaryje. Tarpusavyje jie juokaudavo apie tai, kad užvis nuož- 
miausiai nekenčiami Pesendeno mokyklos priešininkai sporto var- 
žybose - kitos dvi mokyklos, Pėjus ir Penas. Juodviem atrodė išties 
juokinga, kad visų mokyklų pavadinimai prasideda būtent P raide, 
tarsi pati raidė P reikštų kažkokį sportinį sąmokslą - „pašėlusią“ 
varžybų dvasią. Įsitikinę, kad šiuo klausimu jųdviejų nuomonės 
sutampa, kambario draugai susigalvojo jiems vieniems supranta- 
mą būdą išreikšti panieką pernelyg maniakiškai Pesendeno spor- 
tinei karštinei; Arifas ir Martinas nusprendė ne tik kiek įmanoma 
ignoruoti bet kokį sportą, bet ir įvardyti P raide prasidedančiais 
žodžiais viską, kas mokykloje jiems kėlė šleikštulį. 

Pavyzdžiui, mokytojo mėgstamus marškinius, dažniausiai - 
rausvų ir geltonų atspalvių, su sagutėmis apykaklės kampuose, jie 
vadino „pamaiviškais“. Nedailiai mokytojo žmonai prilipo „pa- 
sibaisėtinai patrauklios pupytės“ pravardė. Mokyklos nuostatą, 
kad, pasirišus kaklaraištį, viršutinė marškinių saga būtinai turi 
būti užsegta, jie apibūdino kaip „pernelyg pedantišką“. Tarp kitų 
mėgstamų žodelių, tinkamų apibūdinti mokytojus bei bendra- 
mokslius, buvo ir tokių: „padrebaila“, „prišiktkelnis, „pusprotis“, 
„pataikūnas“, „prietranka“ „pirdolius, „pragariškas, „patrakęs“, 
„piktdžiugiškas“, „pavėpęs“, „pasipūtęs“, „perkaršęs, „paikas“, „pa- 
karuokliškas“, „prasmirdęs“, „prarūgėlis“, „pakaušęs, „perdėtas“, 
„prašmatnybė“. 

Bičiuliai smaginosi iš peties, lipindami tokius iškalbingus vie- 
no žodžio apibūdinimus; Martinas ir Arifas, kaip neretai nutinka 
kambario draugams, tapo lyg ir kokia slapta dviejų asmenų drau- 
gija. Savaime aišku, kiti vaikinai neliko skolingi - nepraleisdavo 
progos išvadinti juos „pidarais“, „pizdukais“ „pora kaip tvora, „pi- 
suokliais“, „pedalais“. Tačiau tai buvo netiesa: vienintelė seksualinio 
pobūdžio veikla bendrame jų kambarėlyje buvo kasvakarinė Arifo 
masturbacija. Kai pasiekė baigiamąją, devintą, klasę, vaikinams 
netgi buvo skirtas kambarys su durimis. Tada jau Arifui neberei- 
kėjo taip kamuotis ir stengtis trūks plyš slėpti žibintuvėlį. 

Prisiminęs tai, trisdešimt devynerių metų misionierius, visiškai 
vienas ir nėmaž nemieguistas savo celėje Šventojo Ignoto misijoje, 
staiga suprato, kokia klasta slypi masturbacijos temoje. Beviltiškai 
stengdamasis išsiblaškyti ir neleisti mintims nukrypti ten, kur link 
jas neišvengiamai kreipė ši vylinga tema, kitaip tariant, iš paskuti- 
niųjų kratydamasis bet kokių prisiminimų apie motiną, Martinas 
Milzas staigiai atsisėdo lovoje, užsižiebė šviesą ir, atsivertęs kur pa- 
kliuvo, įniko skaityti „The Times of India“. Jo rankose atsidūrė net 
ne visai šviežias laikraščio numeris - gerų dviejų savaičių senumo; 
laikraštis buvo susuktas į ritinį ir pakištas palovin, kad būtų po ran- 
ka, prireikus nudaužti kokį tarakoną ar uodą. Taip jau atsitiko, kad 
naujasis misionierius ėmėsi kaip tik tų pratybų, kurios, jo paties 
manymu, turėjo padėti susigaudyti Bombėjuje. Kur kas svarbesnis 
klausimas - ar „The Times of India“ rašė ką nors, kas padėtų Marti- 
nui išblaškyti prisiminimus apie motiną ir jos sąsajas su nemalonia 
masturbacijos tema, - tam kartui liko neatsakytas. 

Tokia jau buvo ta Martino laimė: pirmiausia jo žvilgsnis už- 
kliuvo už vedybinių skelbimų. Jis sužinojo, kad trisdešimt dvejų 
metų valstybinės mokyklos mokytojas ieško nuotakos ir prisipa- 
Žįsta trupučiuką Žvairuojąs viena akimi; valstybės tarnautojas (tu- 
rintis nuosavą namą) neslėpė, kad jo „kojos šiek tiek išklypusios", 
bet vaikščioti tvirtino galįs visiškai normaliai, be to, neprieštarau- 
tų, jei ir būsimoji nuotaka turėtų kokį nedidelį fizinį trūkumą. Dar 
vienas skelbimas bylojo apie „šešiasdešimtmetį perkopusį našlį, 
neturintį vaikų, kviečių spalvos odos“, ieškantį „lieknos, gražios, 
šeimyniškos, kviečių spalvos odos, nerūkančios, negeriančios 
vegetarės iki keturiasdešimties metų, ryškių veido bruožų ; kita 
vertus, našlys tolerantiškai pridūrė, esą kasta, kalba, visuomeni- 
nė padėtis ir išsilavinimas jam - „ne kliūtis“ (tai, savaime aišku, 
buvo vienas iš Randžito skelbimų). Nuotaka, ieškanti jaunikio, 
skelbėsi esanti „patraukli, turinti siuvinėjimo diplomą; dar viena 
„liekna, graži, šeimyniška mergina“ ketinanti, kaip tvirtino, stu- 
dijuoti kompiuterius, ieškojo nepriklausomo vaikino, kuris būtų 
„pakankamai išsilavinęs, kad neturėtų įprastų pretenzijų dėl švie- 
sios odos, kastos ir kraičio. 


CIRKO SŪNUS 483 


Iš visų šitų savireklamos ir pageidavimų skelbimų Martinas 
Milzas sugebėjo išlukštenti tik tiek, kad „šeimyniška“ veikiausiai 
reiškė „mokanti visus namų ruošos darbus“, o „kviečių spalvos 
odą turbūt reikėjo suprasti kaip gana šviesų odos atspalvį, tar- 
kime, blyškiai rusvą, kaip daktaro Daruvalos. Martinui ir į galvą 
nebūtų atėję, kad tasai „šešiasdešimtmetį perkopęs našlys, neturin- 
tis vaikų, kviečių spalvos odos“ galėtų būti Randžitas; jis jau buvo 
susidūręs su Randžitu, kuris buvo gana tamsios odos - tikrai ne 
„kviečių spalvos“. Misionieriui bet koks vedybinis skelbimas - bet 
koks žodžiais išreikštas siekis susirasti antrąją pusę - atrodė tiesiog 
beviltiškai ir liūdnai. Martinas išsiropštė iš lovos ir uždegė dar vie- 
ną specialią dūminę virvelę nuo uodų - ne todėl, kad būtų pastebė- 
jęs kokį uodą, o todėl, kad anksčiau tokią virvelę jam buvo uždegęs 
brolis Gabrielius, dabar Martinas norėjo užsidegti pats. 

Jis susimąstė, ar andai buvęs jo kambario draugas Arifas 
Koma galėtų būti „kviečių spalvos“ odos. Ne, čia pat nutarė, Arifo 
gymis - kur kas tamsesnis nei kviečių spalva; jis gerai prisiminė, 
koks švarus buvo turkiuko veidas. O jokių odos bėdų nekamuoja- 
mas paauglio veidas akį traukia labiau nei bet koks odos atspalvis. 
Devintoje klasėje Arifui jau reikėjo kasdien skustis, dėl to iš veido 
atrodė kur kas labiau subrendęs nei kiti devintokai, bet jo kūnas 
nebuvo apžėlęs - dar visai vaikiškas: beplaukė krūtinė, glotnios 
kojos, kone mergaitiškai stangrus užpakalis be jokio plaukelio... 
tokie apibūdinimai paprastai taikomi išpuoselėtam moters kūnui. 
Nors buvo pragyvenę drauge ištisus trejus metus, Martinas tik 
devintoje klasėje pradėjo pastebėti, kad Arifas gražus. Dar vėliau 
sumojo, kad jau iš pat pradžių Arifo grožio suvokimą jam bus 
įpiršusi Vera. „Kaip laikosi tavo žavusis kambario draugas, tasai 
gražus berniukas?“ - klausdavo Martino motina kaskart, kai tik 
užsukdavo jo aplankyti. 

Pensionuose buvo įprasta, kad atvažiavę į svečius tėvai vestųsi 
vaiką kur nors papietauti, neretai drauge pasikviesdavo ir jo kam- 
bario draugą. Nieko nuostabaus, kad Martino Milzo tėvai niekad 
neatvažiuodavo abu drauge; Vera ir Denis lankydavosi atskirai lyg 
išsiskyrusi pora, nors ir nebuvo išsiskyrę. Denis dažniausiai pasiro- 

dydavo per Padėkos dienos šventę ir išsiveždavo Martiną su Arifu į 
užeigos namus Naujajame Hampšyre. Vera paprastai atvažiuodavo 
tik vienam vakarui. 

Devintoje klasėje per Padėkos dienos šventę Arifui su Martinu 
nuskilo ir viešnagė Naujojo Hampšyro užeigos namuose su Deniu, 
ir vakaras su Vera - kaip tik ilgojo savaitgalio šeštadienio vakaras. 
Denis parvežė vaikinus į Bostoną, o Vera jau laukė jų „Ritz“ vieš- 
butyje. Buvo užsisakiusi numerį su dviem miegamaisiais. Jos kam- 
barys buvo gana ištaigingas, su karališko dydžio lova ir prašmatnia 
vonia; vaikinams atiteko mažesnysis miegamasis su dviem lovomis 
ir dušo bei tualeto patalpa. 

Martinas puikiai leido laiką Naujojo Hampšyro užeigos na- 
muose. Ten numerio planas buvo panašus, bet kambarius jie pasi- 
skirstė kitaip: Arifui atiteko vienvietis kambarys su vonia, o Denis 
pasirinko dvivietį, kartu su sūnumi. Dėl tokios priverstinės izolia- 
cijos Denis Arifo net atsiprašė. 

— Tu su juo ir šiaip visą laiką gyveni viename kambaryje, - pa- 
siaiškino turkui. 

- Žinoma, aš viską suprantu, - patikino Arifas. Kad ir kaip 
būtų, Turkijoje įprasta tarpusavio santykius grįsti pagarba ir klus- 
numu vyresniesiems. - Aš pratęs gerbti vyresniuosius, - mandagiai 
pridūrė Arifas. 

Deja, Denis per daug išgėrė; vos padėjęs galvą ant pagalvės, be- 
veik iškart užmigo, netgi užknarkė. Martinas nusivylė tiek ir tega- 
vęs pasikalbėti su tėvu. Vis dėlto, dar prieš nusmigdamas, kai abu 
jau gulėjo tamsoje, tėvas suspėjo pasakyti sūnui: 

— Tikiuosi, kad tu laimingas. Tikiuosi, prisipažintum man, jei 
kada nors jaustumeis nelaimingas. Arba šiaip pasakyk, apie ką 
mąstai. 

Tačiau Martinas taip ir nesuskubo suregzti, ką atsakyti, - išgirdo 
tėvą šnarpščiant. Vis dėlto buvo dėkingas Deniui bent už gerus keti- 
nimus. O rytą, regėdamas Denio meilę ir pasididžiavimą savo vaiku, 
bet kas būtų pamanęs, kad tėvas ir sūnus iš širdies pasikalbėjo. 

Šeštadienio vakarą Bostone Vera nepageidavo traukti niekur 
toliau, ją visiškai tenkino viešbučio restoranas. Pagal jos sampratą, 

rojus buvo geras viešbutis, ir kaip tik ten ji buvo. Tačiau „Ritz“ vieš- 
bučio restoranas laikėsi aprangos kodo, dar griežtesnio nei Pesen- 
deno mokykla. Metrdotelis sulaikė juos, nes Martinas, kuris avėjo 
nevarstomus batus, buvo apsimovęs baltas sportines kojines. Vera 
pasakė tik tiek: 

— Ketinau užsiminti tau apie tai, mielasis, bet už mane tai pa- 
darė kai kas kitas. 

Ji padavė jam kambario raktą ir paliepė persimauti kojines, o 
pati liko laukti su Arifu. Martinui teko pasiskolinti juodas trikota- 
žines Arifo puskojines. Dėl šio nutikimo Vera atkreipė dėmesį, kad 
Arifas kur kas labiau įgudęs „deramai“ apsirengti. Tačiau ji sulaukė, 
kol į restoraną ateis Martinas, ir tik tada išsakė savo pastebėjimą. 

— Tikriausiai daug ko išmoksti, nuolat bendraudamas su diplo- 
matais, - pareiškė Martino motina turkui. - Spėju, kad Turkijos 
ambasadoje nuolat pasitaiko įvairiausių progų, kai reikia tinkamai 
pasipuošti. 

— Turkijos konsulate, - pataisė ją Arifas - nebe pirmą ir nebe 
antrą kartą. 

— Ak, aš pasibaisėtinai neatidi detalėms, - pareiškė Vera vai- 
kinui. - Ar priimsi iššūkį paaiškinti, kuo ambasada skiriasi nuo 
konsulato, taip, kad man būtų įdomu? Duodu vieną minutę. 

Martinas pasijuto baisiai nepatogiai: jam atrodė, kad motina 
visai neseniai išmoko taip kalbėti. Jaunystėje ji kalbėdavo kaip vi- 
siška prasčiokė, ir nuo pat anų palaidūniškų dienų neragavo jo- 
kio padoresnio išsilavinimo. Vis dėlto, nesulaukdama, kol jai kas 
nors pasiūlys kokį vaidmenį, išmoko mėgdžioti aukštesnės klasės, 
išsilavinusių Žmonių kalbėseną. Verai pakako proto suvokti, kad 
jauna prasčiokė gal ir gali būti patraukli, bet vyresnei moteriai vul- 
garumas žavesio neprideda. Martinas kaito iš gėdos dėl motinos 
pasirinktų žodžių, prieveiksmio „pasibaisėtinai ir pretenzingos 
frazės „ar priimsi iššūkį, mat gerai žinojo, iš kur Vera traukė šias 
įmantrybes. 

Holivude trynėsi toks nežinia ką apie save manantis britas, eili- 
nis būsimasis režisierius, kurio statomas filmas žlugo dorai nė ne- 
pradėtas, nes Denis susimovė rašydamas scenarijų. Tam, kad nors 

kiek pasiguostų, britas susuko keletą drėkinamojo kremo reklamų; 
šios buvo skirtos vyresnei moteriai, besistengiančiai trūks plyš iš- 
saugoti lygią odą. Vaidinti reklamoje britas pakvietė Verą. 

Ir štai jo motina su puošnia, mažai ką slepiančia liemenėle 
begėdiškai įsitaisiusi priešais kosmetinio staliuko veidrodį, ku- 
rio rėmuose įtaisytos mažos, ryškiai šviečiančios lemputės. Titrai 
skelbė: VERONIKA ROUZ, HOLIVUDO AKTORĖ. (Kiek žino- 
jo Martinas, ši reklama buvo pirmasis jo motinos vaidmuo per 
daugelį metų.) 

— Sausa oda - tiesiog pasibaisėtina, - sako Vera veidrodžiui (ir 
filmavimo kamerai). - Šiame mieste klesti tiktai jaunystė. 

Kamera priartėja prie lūpų kampučių; dailus pirštas tepa drė- 
kinamąjį kremą. Ar tai, ką matome - iš tiesų amžių išduodančios 
raukšlės? Atrodo, ties pačiu kampučiu prie viršutinės lūpos susi- 
meta raukšlė, bet po akimirkos ji stebuklingai išsilygina - o gal visa 
tai mums pakišo vaizduotė? 

- Kas priims iššūkį pasakyti man, kad senstu? - taria lūpos. 

Martinas nėmaž neabejojo, kad tai tik filmavimo triukas. Iš 
pradžių moteris ekrane iš tiesų buvo jo motina, bet stambiu planu 
rodomos lūpos - nepažįstamos; visai kitos ir, kaip spėjo Martinas, 
gerokai jaunesnės merginos lūpos. 

Pesendeno devintokai nepaprastai mėgo šitą televizijos rekla- 
mą; kai retsykiais susibėgdavo į kurio nors auklėtojo butą pažiūrėti 
televizoriaus, vaikinai iš anksto būdavo pasiruošę atsakyti į klausi- 
mą, kurį, kaip žinodavo, ištars stambiu planu rodomos lūpos: „Kas 
priims iššūkį pasakyti man, kad senstu?“ 

- Tu jau pasenusi! - sutartinai atsakydavo vaikinai. Tiktai du iš 
jų žinojo, kad Holivudo aktorė Veronika Rouz - Martino motina. 
Pats Martinas nė už ką nebūtų apie tai prasitaręs, o Arifas Koma 
buvo tikras kambario draugas, ne koks išdavikas. 

Arifas visuomet įterpdavo savo trigrašį: 

— O man ji atrodo pakankamai jauna. 

Tad Martiną „Ritz“ viešbučio restorane prislėgė dviguba gėda, 
kai motina lyg niekur nieko pareiškė Arifui: „Ak, aš pasibaisėti- 
nai neatidi detalėms. Ar priimsi iššūkį paaiškinti, kuo ambasada 

skiriasi nuo konsulato, taip, kad man būtų įdomu? Duodu vieną 
minutę.“ Martinui nekilo abejonių, kad Arifas iš karto perpras, iš 
kur tasai „pasibaisėtinai“ ir „ar priimsi iššūkį —- iš drėkinamojo 
kremo reklamos. 

Martinas Milzas staiga ištarė: „Pasibaisėtinai, - slaptąja kamba- 
rio draugų kalba. Vylėsi, kad Arifas supras, jog Martinas jam sako: jo 
paties motina priskirtina prie visų tų dalykų iš P raidės kategorijos. 
Tačiau Arifas buvo nusiteikęs atsakyti Verai kuo rimčiausiai. 

- Ambasadai būna patikėta vyriausybinė misija, jai vadovau- 
ja ambasadorius, - ėmė aiškinti turkas. - Konsulatas - oficialios 
valdos konsulo, kuris yra tiesiog pareigūnas, paskirtas vienos ša- 
lies rūpintis jos komerciniais interesais ir jos piliečių gerove kitoje 
šalyje. Mano tėtis yra generalinis Turkijos konsulas Niujorke, nes 
Niujorkas - svarbus komercijos centras. Generalinis konsulas yra 
aukščiausio rango konsulato pareigūnas, jis vadovauja žemesnio 
rango konsuliniams įgaliotiniams. 

- Jis sugaišo tik trisdešimt sekundžių, - pranešė Martinas Mil- 
zas motinai, bet Vera į laiką nekreipė jokio dėmesio. 

- Papasakok man apie Turkiją, - paliepė ji Arifui. - Turi tris- 
dešimt sekundžių. 

— Daugiau nei devyniasdešimties procentų gyventojų gimto- 
ji kalba - turkų, mūsų daugiau nei devyniasdešimt devyni pro- 
centai - musulmonai. - Arifas Koma akimirką patylėjo, nes Vera 
nusipurtė - ji sudrebėdavo kaskart, vos išgirdusi žodį „musulmo- 
nas“. - Etniniu požiūriu mes - tikras katilas, - toliau kalbėjo vai- 
kinas. - Turkas gali būti šviesiaplaukis mėlynomis akimis, gali būti 
Alpių gyventojo tipo - apskrita galva, tamsiaplaukis, tamsiomis 
akimis. Galime būti ir Viduržemio jūros tipo - tamsaus gymio, bet 
pailga galva. Ir mongoloidai - su išsišovusiais skruostikauliais. 

— O koks esi tu? - pertraukė Vera. 

— Tik dvidešimt sekundžių, - bandė atkreipti jų dėmesį Marti- 
nas, bet bergždžiai - galėjai pamanyti, kad jo prie stalo nė būt nėra; 
kalbėjosi tik tuodu. 

— Manau, mane reikėtų priskirti Viduržemio jūros tipui, - ban- 
dė spėti Arifas. - Bet skruostikauliai - gal šiek tiek mongoloido. 

- Man taip neatrodo, - pareiškė Vera. - O tavo blakstienos - 
iš kur? 

- Paveldėjau iš mamos, - susidrovėjęs atsakė Arifas. 

- Pasisekė tavo mamai, - tarė Veronika Rouz. 

— Ką valgysite? - paklausė Martinas Milzas; jis vienas vartė val- 
giaraštį. - Aš tikriausiai užsisakysiu kalakutienos. 

- Tikriausiai jūsų šalyje esama visokių keistų papročių, - kal- 
bėjo Vera Arifui. - Papasakok man apie kokį nors keistą paprotį, 
tarkime, susijusį su seksu. 

— Kartais leidžiama tuoktis artimiems giminaičiams - laikantis 
islamo kraujomaišos įstatymo, - atsakė Arifas. 

- Pagalvok apie ką nors dar keisčiau, - pareikalavo Vera. 

- Sulaukę nuo šešerių iki dvylikos metų berniukai apipjausto- 
mi - bet kada šiame amžiaus tarpsnyje, - atsakė Arifas; jis jau nu- 
delbė tamsias akis, ėmė naršyti valgiaraštį. 

— O kiek metų buvo tau? - paklausė Vera. 

- Tai vieša ceremonija, - pralemeno vaikinas. - Man buvo 
dešimt. 

— Vadinasi, viską gerai prisimeni, - pareiškė Vera. 

- Aš turbūt irgi užsisakysiu kalakuto, - tarė Arifas Martinui. 

- Tai ką gi tu prisimeni iš apipjaustymo ceremonijos, Arifai? — 
neatlyžo Vera. 

— Nuo to, kaip elgiesi per operaciją, priklauso visos šeimos 
reputacija, - kalbėdamas Arifas žvelgė į kambario draugą, ne į jo 
motiną. 

— O kaip elgeisi tu? - nesiliovė Vera. 

— Aš neverkiau - šeimai tai būtų negarbė, - atsakė vaikinas. — 
Užsisakysiu kalakutienos, - pakartojo. 

- Kalakuto judu jau valgėte, vos prieš dvi dienas, tiesa? - pa- 
klausė Vera. - Nejaugi vėl užsisakysite kalakutienos? Kokia nuobo- 
dybė! Išsirinkite ką nors kita! 

- Gerai, aš valgysiu omarą, - nusileido Arifas. 

- Puikus pasirinkimas, aš irgi noriu omaro, - įvertino Vera. - 
O tu, Martinai? 


— O aš valgysiu kalakutą, - atrėžė Martinas Milzas. Šitoks ne- 

tikėtas valios tvirtumas nustebino jį patį; galbūt jau anuomet pasi- 
reiškė pirmieji jėzuitiškos dvasios stiprybės daigai. 

Būtent šis prisiminimas įpūtė misionieriui jėgų vėl sutelkti dė- 
mesį į „The Times of India“ - jis perskaitė straipsnelį apie keturio- 
likos asmenų šeimą: jie sudegė gyvi, kai konkuruojančios šeimos 
nariai padegė jų namą. Martinas Milzas susimąstė, ką galėtų reikšti 
„konkuruojanti šeima“, o paskui sukalbėjo maldą už keturiolikos 
sudegintųjų gyvų sielas. 

Brolis Gabrielius, kurį pažadino peryklos ieškančių balandžių 
burkavimas, pastebėjo šviesos ruoželį, sklindantį pro Martino ce- 
lės durų apačią. Be milijono visokiausių kitokių pareigų Šventojo 
Ignoto misijoje, broliui Gabrieliui priklausė dar ir vaikyti balan- 
džius, įsigeidusius čia perėti; senasis ispanas net per miegus išgirs- 
davo gūžtas kraunančių balandžių burkavimą. Antro aukšto bal- 
kono atramų išsikišusios atbrailos buvo tiesiog neribotos erdvės 
balandžiams perėti. Brolis Gabrielius kiekvieną jų atitvėrė viela. Iš- 
vaikęs suskridusius balandžius, paliko kopėtėles atremtas į koloną, 
kad žinotų, kurią atbrailą rytą reikės iš naujo apraizgyti. 

Kai brolis Gabrielius traukdamas atgal į lovą vėl ėjo pro Marti- 
no Milzo celę, šviesa naujojo misionieriaus kambarėlyje tebedegė. 
Brolis Gabrielius sustojo prie durų ir įsiklausė: pabūgo, ar nebus 
„jaunasis“ Martinas susirgęs. Bet netrukus akmuo nuo širdies nu- 
sirito, tiesa, teko ir gerokai nustebti: brolis Gabrielius išgirdo, kad 
Martinas Milzas meldžiasi. Tokiu vėlyvu metu kalbamos litanijos 
įtikino brolį Gabrielių, kad naujasis misionierius nepaprastai at- 
sidavęs Dievo valiai, ir vis dėlto ispanas nutarė, kad bus ne taip 
išgirdęs ar supratęs atvykėlio maldos žodžius. Tikriausiai kalta 
amerikietiška tartis, pagalvojo senasis brolis Gabrielius, mat balso 
intonacija ir frazių pasikartojimai buvo kaip tik tokie, kokie ir turi 
būti žmogui meldžiantis, bet patys Martino maldos žodžiai sena- 
jam vienuoliui pasirodė nei į tvorą, nei į mietą. 

Norėdamas priminti sau dvasios tvirtybę, kuri neabejotinai 
buvo jame pasireiškiančios Dievo valios liudijimas, Martinas 
Milzas nepaliaujamai kartojo aną senų laikų savosios narsos 
įrodymą. 

- Aš valgysiu kalakutą, - tarė misionierius. - Aš valgysiu kalaku- 
tą, - pakartojo. Jis klūpojo ant akmeninių grindų šalia lovos, abiem 
rankomis gniauždamas susuktą „The Times of India“ numerį. 

Prostitutė bandė paragauti jo culpa karoliukų, o paskui tiesiog 
bloškė juos žemėn; rimbas atiteko žemaūgiui; pats Martinas perne- 
lyg skubotai paprašė daktaro Daruvalos atsikratyti jo kojos grandi- 
ne. Tad dabar šiek tiek užtruks, kol nuo klūpojimo ant akmeninių 
grindų kaip reikiant paskaus keliai, bet Martinas Milzas neabejojo 
to skausmo sulauksiąs, dar blogiau - žinojo nekantriai jo lauksiąs. 

- Aš valgysiu kalakutą, - meldėsi jis. 

Jis nepaprastai aiškiai išvydo, kaip Arifas Koma tiesiog neįsten- 
gė pakelti tamsių akių ir susidurti žvilgsniais su Vera, kuri lyg nie- 
kur nieko stebeilijosi į apipjaustytą turką. 

— Turėjo pasibaisėtinai skaudėti, - vis dar laikėsi savo Vera. - Ir 
tu tikrai neverkei, garbės žodis? 

- Šeimai tai būtų negarbė, - dar sykį pakartojo Arifas. Martinui 
Milzui buvo visiškai aišku, kad jo kambario draugas tuojau pravirks - 
buvo matęs Arifą verkiantį. Vera dėl to irgi nėmaž neabejojo. 

— Užtat dabar verkti - galima, - pasakė ji vaikinui. Arifas pa- 
purtė galvą, bet akys pasruvo ašaromis. Vera išsitraukė nosinaitę, 
nušluostė Arifui akis. Šis valandėlei užsidengė jos nosine visą vei- 
dą. Veros nosinaitė buvo be saiko iškvėpinta, tą Martinas Milzas 
gerai žinojo. Kartais nuo motinos kvepalų jis imdavo žiaukčioti. 

- Aš valgysiu kalakutą, aš valgysiu kalakutą, aš valgysiu kala- 
kutą, - meldėsi misionierius. Malda skambėjo taip monotoniškai, 
taip ritmingai, kad broliui Gabrieliui net pasirodė kažkaip keistai 
panaši į maniakišką perėti susiruošusių balandžių burkavimą. 


Du skirtingi vyrai, nė vienas nemiega 


Daktaras Daruvala skaitė kitą „The Times of India“ numerį - tos 
dienos. Martinui Milzui tos nakties nemiga prilygo pragaro kan- 
čioms, o daktaras Daruvala tik džiaugėsi, kad jaučiasi toks žvalus. 
Farokas skaitinėjo „The Times of India“, kurio iš tikrųjų negalė- 

jo pakęsti, vien tik tam, kad dar labiau įsielektrintų. Niekas kita 
neįkraudavo jo tokiu galingu pasibjaurėjimo užtaisu, kaip naujo 
Inspektoriaus Dharo filmo recenzijų skaitymas. INSPEKTORIUS 
DHARAS - TOKS PAT, KAIP VISADA, - bylojo antraštė. Papras- 
tai jau vien šitai Faroką uždūkindavo. Recenzentas buvo tarytum 
koks kultūros komisaras, niekad nesmunkantis tiek, kad parašytų 
bent vieną palankų žodelį apie kurį nors Inspektoriaus Dharo fil- 
mą. Tas šunšūdis buvo tikra palaima - daktarui Daruvalai užteko 
užmesti akį į recenziją, nereikėjo skaityti jos nuosekliai; gydytojui 
tai būtų tarsi kokia kvailo savęs baudimo forma - imti ir perskaityti 
visą straipsnį. Į valias pakako jau paties pirmo sakinio: „Didžiausia 
Inspektoriaus Dharo bėda ta, kad jį iki šiol tvirtai lyg bambagyslė 
sieja ryšys su pirmaisiais kūriniais. Nuojauta Farokui kuždėjo, kad 
šis vienintelis sakinys įplieskė jam tiek tūžmasties, jog parako pa- 
kaks rašyti visą naktį. 

— Bambagyslė! - šūktelėjo daktaras Daruvala, bet tuojau pat 
susizgribo prikąsti liežuvį: dar ims ir pažadins Juliją. Žmona ir 
šiaip jau buvo ant jo supykusi. Daktaras Daruvala rado dar vieną 
būdą panaudoti „The Times of India“: paklojo po rašomąja maši- 
nėle, kad pernelyg skambiai nebildėtų į stiklinį stalviršį. Mat viete- 
lę kūrybai jis įsitaisė svetainėje. Gydytojo rašomasis stalas stovėjo 
miegamajame, bet kad tokį vėlų metą sėstų dirbti prie jo - apie tai 
negalėjo būti net kalbos. 

Rašyti svetainėje iki šiol dar niekad nebuvo bandęs. Staliukas 
stikliniu viršumi buvo pernelyg žemas. Kaip pietų stalas - visai 
niekam tikęs, praverčia nebent kaip kavos stalelis: norint prie 
jo valgyti, tenka sėstis ant pagalvėlių, tiesiog ant grindų. Dabar, 
stengdamasis įsikurti kuo patogiau, Farokas po savimi pasikišo 
dvi pagalvėles, o alkūnėmis atsirėmė į stalviršį abipus rašomosios 
mašinėlės. Daktaras Daruvala buvo ortopedas, tad gerai supra- 
to, kad nugarai šitokia poza - anaiptol ne pati sveikiausia, be to, 
skaidrus stalviršis blaškė dėmesį: žvilgsnis nejučia vis krypo į su- 
kryžiuotas kojas ir basas pėdas po stalu. Gerą valandėlę gydytojo 
mintis jaukė ir dar kai kas: Julija ant jo supyko, tačiau, Faroko 
nuomone, visai nepagrįstai. 

Vakarieniavo jie Ripono klube, tačiau paskubomis, nusiteikę 
prasta iškloti viską apie juos keliais žodžiais, o Julija laikėsi nuomo- 
nės, kad pačius įdomiausius dalykus jis nusako pernelyg glaustai. 
Pati buvo pasirengusi ištisą vakarą narstyti Rahulo Rai - serijinio 
žudiko - temą. Negana to, dar užsigavo, kai Farokas pareiškė, esą 
jai „nederėtų“ rytoj eiti į Dakvorto klubą susitikti su detektyvu Pa- 
teliu ir Nense - argi negana, kad dalyvausiąs Džonas D.? 

— Norėčiau, kad jis ateitų, nes turi puikią atmintį, - bandė aiš- 
kintis daktaras Daruvala. 

— Vadinasi, aš - užkietėjusi užuomarša, - atkirto Julija. 

Farokas galutinai suirzo, kai niekaip nepavyko pagauti Džono 
D. Paliko krūvą žinučių tiek „Tadž Mahale“, tiek „Oberojuje“, vis 
užsimindamas apie svarbų susitikimą per pietus Dakvorto klube, 
tačiau Dharas nesiteikė jam atskambinti. Galbūt aktorius vis dar 
įsižeidęs dėl to, kad niekas jam nepranešė apie atvykstantį brolį 
dvynį, bet argi jis malonės prisipažinti? 

Žmonai užkliuvo ir gydytojo pastangos išsiųsti vargšę Madu ir 
drambliakojį Ganešą į Didįjį Mėlynąjį Nilą; Julija negalėjo supras- 
ti, kodėl Farokas ėmė ir įsivėlė; jai neatrodė, kad šitoks, pasak jos, 
„dramatiškas įsikišimas“ - itin protingas sumanymas. Julija balsu 
svarstė, kodėl jis iki šiol tiesiogiai nesiėmė tokių gana abejotinų 
gelbėjimo darbų - įdarbinti luošus elgetėles ir mažametės prostitu- 
tes cirke. Daktaras Daruvala susinervino, nes tokie nuogąstavimai 
graužė ir jį patį. Pagaliau Julija ištrinko jam galvą dar ir dėl scenari- 
jaus, kurį gydytojas taip nekantravo pradėti rašyti: ji išties nustebo, 
kad šitokiomis aplinkybėmis Farokas gali būti toks savanaudis — 
juk išties egoistiška visas mintis sutelkti į kažin kokį būsimą kūrinį, 
kai kitų gyvenimus griauna šiurpios traumos ir smurto proveržiai. 

Jie apsižodžiavo net dėl radijo. Julija vakarais mėgo klausytis 
tų kanalų, kurie transliuodavo migdančią muziką, jos mėgsta- 
miausi buvo, tarkime „įvairios dainos“ arba „regioninė lengvoji 
muzika“. Tačiau daktaras Daruvala netyčia užkliuvo už įpusėjusio 
interviu su kažkokiu pasipiktinusiu rašytoju, verkšlenančiu dėl to, 
kad Indijoje esą visiškai nesilaikoma principo „pabaik darbą iki 

galo“. „Visi galai taip ir lieka kadaruoti palaidi! - skundėsi rašy- 
tojas. - Niekad nesugebame prisikapstyti iki dugno! - plyšojo to- 
liau. - Tik prikišame nagus prie ko nors įdomaus, tuoj pat ir atšo- 
kame lyg nuplikyti!“ Rašytojo įsiūtis sudomino Faroką, bet Julija 
čia pat surado kitą kanalą, transliuojantį „instrumentinę muziką“. 
Kol daktaras Daruvala vėl susirado aną tulžį liejantį rašytoją, šis 
jau buvo nukreipęs įniršį konkrečia kryptimi - į kažin kokį įvykį, 
apie kurį tądien girdėjęs per žinias. Esą buvę pranešta apie išprie- 
vartavimą ir žmogžudystę angliškojoje Aleksandrijos mergaičių 
mokykloje. Žinia, kurią girdėjęs rašytojas, skambėjo maždaug ši- 
taip: „Šiandien angliškojoje Aleksandrijos mergaičių mokykloje 
nebuvo jokio išprievartavimo ir jokios žmogžudystės, kaip klai- 
dingai pranešta anksčiau.“ Nuo tokių ir panašių dalykų rašytojui 
ir temo protas iš įsiūčio; Farokas spėjo, kad tai jis ir turėjo omeny 
tvirtindamas, esą „niekas nepadaroma iki galo“. 

— Kažkoks nesusipratimas klausytis tokių kvailysčių, - pareiškė 
Julija, tad gydytojas daugiau ir nebesigviešė užsukti jos „instru- 
mentinės muzikos“. 

Dabar visas mintis apie tai daktaras Daruvala nustūmė į šalį. 
Susimąstė apie šlubavimą - įvairias jo rūšis, su kokiomis teko susi- 
durti. Nusprendė nesinaudosiąs Madu vardu - mergaitę scenarijuje 
pavadinsiąs Mažyle, kadangi tikroji Mažylė buvo ir tikra žvaigždė. 
Be to, ji bus daug jaunesnė už Madu; tada ir joks seksualinis tvir- 
kinimas jai negrės - bent jau toje istorijoje, kurią užrašyti ruošėsi 
daktaras Daruvala. 

Užtat Ganešas - berniukui kaip tik tinkamas vardas, tik filmo 
berniukas bus vyresnis už mergaitę. Farokas tiesiog sukeisiąs vie- 
tomis tikrųjų vaikų amžių. Jo Ganešas irgi bus raišas, tik ne taip 
baisiai sumaitota pėda kaip tikrasis; rasti šitaip sužalotą vaiką ak- 
torių toli gražu nebūtų lengva. Be to, vaikai turės motiną, kadangi 
scenaristas jau sugalvojo, kaip tą motiną iš jų atimti. Istorijos kūri- 
mas - tokia veikla, kad tenka pamiršti gailestį. 

Daktarui Daruvalai prašmėžavo mintis, kad šalies, kurioje 
gimė, jam nepavyko ne tik perprasti - nepavyko ir jos pamilti. Jis 
suvokė, kad siekia sukurti Indiją tokią, kokią sugebėtų ir suprasti, 

ir mylėti - supaprastintą Indijos variantą. Tačiau ši abejonė savimi 
tik dilgtelėjo ir išsisklaidė, kaip ir dera visoms abejonėms savimi, 
jei nori pradėti rašyti istoriją. 

Iš tiesų tai istorija, kurią, Faroko manymu, išjudino Merge- 
lė Marija. Jis turėjo omeny akmeninę bevardės šventosios statulą 
Šventojo Ignoto bažnyčioje - tą pačią, kurią teko sukaustyti gran- 
dine ir plieniniu žiedu. Iš tikrųjų tai nebuvo Palaimintoji Motina, 
bet daktarui Daruvalai vis tiek tapo Skaisčiausiąja Mergele Marija. 
Frazė jam taip patiko, kad ryžosi net užrašyti: „Istorija, kurią išju- 
dino Mergelė Marija.“ Gaila, kad filmo pavadinimui ji netiks. Teks 
sugalvoti kokį nors trumpesnį; bet, nuolat kartodamas šią frazę, 
pajuto jau galįs pradėti. Užsirašė ją dar kartą, paskui ir dar: „Is- 
torija, kurią išjudino Mergelė Marija.“ Tada perbraukė, užtepliojo 
taip, kad nė pats nebegalėtų perskaityti. Užtat ištarė ją balsu - ir ne 
vieną sykį. 

Taigi, pačioj nakties aky, kai mažne penki milijonai Bombėjaus 
gyventojų kietai miegojo susirangę ant miesto šaligatvių, du skir- 
tingi vyrai būdravo - ir abu murmėjo po nosimi. Vienas kalbėjosi 
tik pats su savimi: „Istorija, kurią išjudino Mergelė Marija - ir tai 
įkvėpė jį pradėti rašyti. Kitas kalbėjosi ne vien su savimi, bet dar ir 
su Dievu, taigi, suprantama, ir niurnėjo šiek tiek garsiau. Jis sakė 
frazę: „Aš valgysiu kalakutą - ir jos kartojimas, kaip vylėsi pats, 
turėjo apsaugoti jį nuo praeities, kad ši, nors apsupusi iš visų pusių, 
jo neprarytų. Ne kas kita - praeitis išugdė tvirtą jo valią, kuri, jis 
tikėjo, iš tiesų buvo Dievo valios pasireiškimas jame; ir vis dėlto jis 
neapsakomai bijojo praeities. 

— Aš valgysiu kalakutą, - kartojo Martinas Milzas. Keliuose jau 
tvinkčiojo skausmas. - Aš valgysiu kalakutą. Aš valgysiu kalakutą. 
Aš valgysiu kalakutą. 


18. ISTORIJA, KURIĄ IŠJUDINO 
MERGELĖ MARIJA 


Limuzinų ruletė 


Rytą Julija aptiko Faroką užsikniaubusį ant staliuko, lyg būtų už- 
migęs žvelgdamas pro stiklinį stalviršį į dešinės kojos nykštį. Julija 
žinojo, kad tai tas pats pirštas, kurį kadaise įkando beždžionė ir dėl 
kurio šeimą ištiko šioks toks religinis sukrėtimas; liko tik džiaug- 
tis, kad beždžionės įkandimo pasekmės nei virto fanatišku tikėji- 
mu, nei truko pernelyg ilgai. Vis dėlto išvydusi vyrą tokia poza, lyg 
melstysi tam pačiam pirštui, Julija mažumą sunerimo. 

Ji lengviau atsiduso pastebėjusi popieriaus lapus su pradėtu 
scenarijumi — į juos ir turėjo smigti tiriamas Faroko žvilgsnis, ne į 
kojos nykštį. Rašomoji mašinėlė buvo pastumta į šoną, o ant stalo 
paskleisti spausdinti lapai primarginti taisymų pieštuku - šį gydy- 
tojas netgi tebelaikė dešinėje rankoje. Julijai atrodė, kad rašymas 
ranka paveikė jos vyrą kaip migdomieji. Spėjo, kad prieš jos akis 
štai gimsta dar viena Inspektoriaus Dharo katastrofa, bet, vos už- 
metusi akį, įsitikino, kad Dharo tarp personažų nėra, kaip ir jo bal- 
so už kadro. Perskaičiusi pirmuosius penkis puslapius suabejojo, 
ar Dharas išvis pasirodys šiame filme. Keista, dingtelėjo jai. Iš viso 
puslapių buvo gal dvidešimt penki. Julija susiglobė visus ir nusine- 
šė į virtuvę, ten užsiplikė sau kavos, o Farokui - arbatos. 

Šįsyk filmo pasakotojas, kurio balsas skambėjo už kadro, buvo 
dvylikametis vaikiščias, kadaise sužalotas dramblio ir likęs luošas. 
O ne, pagalvojo Julija, juk tai Ganešas! Elgetėlę ji pažinojo. Kai 
tik kur nors išeidavo iš namų, jis jau laukdavo ir sekdavo iš pas- 
kos lyg už virvutės; neretai ji tai šį, tai tą jam nupirkdavo, tiesa, 

paskui dovanas jis dažniausiai parduodavo. Vis dėlto savo neįpras- 
tai sklandžia anglų kalba vaikinukas ją pakerėjo. Kitaip nei daktaras 
Daruvala, Julija žinojo, kodėl Ganešas taip gerai kalba angliškai. 

Kadaise, kai jis prašė išmaldos prie „Tadž Mahalo , jį pastebėjo 
viena anglų pora. Keliavo jie su sūnumi, droviu ir vienišu berniu- 
ku, šiek tiek jaunesniu už Ganešą; tasai vaikas ir paprašė, kad jie 
surastų ką nors, su kuo jis galėtų žaisti. Drauge su jais buvo dar ir 
auklė, ir Ganešas su šia šeima gyveno daugiau nei mėnesį. Anglai 
maitino jį ir rengė, užlaikė neįprastai švariai - netgi nuvedė pas 
gydytoją patikrinti, ar jis neužsikrėtęs kokiomis bjauriomis ligo- 
mis, - ir visa tai vien tam, kad vienišas jų vaikas turėtų žaidimų 
draugą. Auklė bent kelias valandas per dieną mokė Ganešą anglų 
kalbos, mat į jos pareigas įėjo ir anglų kalbos pamokos šeimininkų 
vaikui. O kai šeimai atėjo metas grįžti į Angliją, Ganešą jie papras- 
čiausiai paliko ten, kur radę - prašyti išmaldos prie „Tadž Mahalo“. 
Jis greitai išpardavė nereikalingus jam drabužius. Ir dar kurį laiką, 
pasak jo paties, ilgėjosi auklės. Ši istorija sujaudino Juliją. Bet kar- 
tu pasirodė ir visai neįtikėtina. Tačiau kuriems galams elgetėlei tai 
prasimanyti? O dabar štai jos vyras bruka vargšą luošį į filmą! 

Farokas įtaisė Ganešui ir seserį - šešerių metų mergaitę, vadi- 
namą Mažyle; ji buvo talentinga gatvės akrobatė, mažutė elgetėlė, 
atliekanti įvairiausius triukus tiesiog ant šaligatvio. Bet Juliją ap- 
mulkinti buvo ne taip lengva. Ji pažinojo tikrąją Mažylę - mergai- 
tė buvo cirko žvaigždė. Lygiai taip pat badė akis, kad dar vienas 
šaltinis, įkvėpęs Faroką išgalvoti Mažylę, buvo Madu - naujausioji 
Dipos ir Vinodo mažametė prostitutė; Faroko scenarijuje Mažylė 
buvo dar visiškai nekalta. Tie pramanyti vaikai dar nebuvo tokie 
bedaliai - turėjo motiną. (Tiesa, neilgai.) 

Vaikų motina - Šventojo Ignoto misijos valytoja; jėzuitai ją ne 
tik įdarbino, bet dar ir įtikino apsikrikštyti. Tačiau jos vaikai buvo 
hinduistai, griežti vegetarai, ir dėl motinos atsivertimo jie pašiur- 
po; ypač jie bjaurėjosi pačia Šventosios Komunijos samprata. Jeigu, 
kaip teigiama, vynas iš tikryjų tampa Kristaus krauju, o duona ti- 
krai yra jo kūnas... ką gi, nenuostabu, kad vien nuo tokios minties 
mažuosius vegetarus turėjo pykinti. 

Juliją pribloškė tai, kad jos vyras be jokios gėdos ir sąžinės savo 
kūriniui skolinasi tikro gyvenimo faktus bei įvykius. Ji iškart su- 
prato, kad Farokas lyg niekur nieko pasisavino kažkokios vienuolės 
prisiminimus - jam seniai patiko ši šiurpi istorija, o dar anksčiau 
ja iš peties mėgaudavosi Laudžis. Vienuolė kantriai triūsė, steng- 
damasi į tikrąjį tikėjimą atversti buvusių kanibalų gentį. Toli gražu 
nebuvo lengva jiems išaiškinti Jėzaus kūno ir kraujo Eucharistijoje 
idėją. Kadangi buvusių kanibalų gentyje tebebuvo nemaža tokių, 
kurie prisiminė žmogienos skonį, teologinė Šventosios Komunijos 
traktuotė pastūmėjo juos prisiminti praeitį. 

Julija įsitikino, kad vyras vėl įniko piktžodžiauti, kaip kadaise. 
Bet kurgi Inspektorius Dharas? 

Julija mažne tikėjosi, kad jis netrukus prisistatys gelbėti vaikų, 
bet siužetas klostėsi toliau, o Dharo vis dar nebuvo nė kvapo. Vaikų 
motina miršta - žūsta, klūpodama Šventojo Ignoto bažnyčioje. Ją 
sutraiško nuo pjedestalo griūnanti Mergelės Marijos statula. Čia 
pat jai suteikiamas ir Paskutinis patepimas. Ganešas ne itin sielo- 
jasi dėl netekties. 

- Ji bent jau galėjo jaustis laiminga, - sako jo balsas už kadro. - 
Argi tai nebūtų didžiulė laimė bet kuriam krikščioniui - kristi už- 
muštam Palaimintosios Mergelės? 

Jei Dharas iš tiesų turi atskubėti pagalbon, dabar - pats metas, 
pagalvojo Julija. Bet Dharas taip ir nepasirodė. 

Užtat elgetėlės įninka į žaidimą, vadinamą limuzinų rulete. Visi 
Bombėjaus gatvės vaikai žino, kad po miestą važinėja du ypatingi 
limuzinai. Viename - cirko talentų ieškotojas, žemaūgis, vardu Vi- 
nodas, - o kaip kitaip. Žemaūgis - buvęs cirko klounas, jis dairosi 
talentingų akrobatų. Mažylė nepaprastai talentinga, tad luošys Ga- 
nešas tikisi, kad Vinodas galbūt paims į cirką ir jį, kartu su Mažy- 
le - kad jis galėtų sesute rūpintis. Visa bėda, kad limuzinai yra du. 
Antruoju važinėja toks žmogynas, kuris vagia vaikus išsigimėlių 
cirkui. Tasai žmogynas vadinamas Žmogumi Rūgštimi, nes vis tai- 
kosi šliūkštelėti rūgšties. O rūgštis taip subjauroja veidą, kad tikra 
motina nebeatpažintų. Tokiu aptaškytu nelaimėliu nebepasirūpins 
niekas, tik išsigimėlių cirkas. 

Vadinasi, Farokui vėl panižo nagai pristverti poną Gargą, pa- 
galvojo Julija. Na ir klaiki istorija! Nors ir be Inspektoriaus Dharo, 
viskas dažyta tik dviem spalvomis: šitie - geriečiai, o šitie - blogie- 
čiai. Kuris talentų ieškotojas aptiks vaikus pirmas? Gerasis sama- 
rietis žemaūgis ar pabaisūnas Žmogus Rūgštis? 

Limuzinai važinėja po miestą naktį. Matome prašvilpiant tvas- 
kantį automobilį, paskui jį bėga vaikai. Žybteli raudonos stabdžių 
šviesos, bet tuojau tamsus automobilis rieda toliau, jį tekini vejasi 
jau kiti vaikai. Matome, kaip limuzinas sustoja prie šaligatvio, bet 
vairuotojas variklio neišjungia; vaikai atsargiai artinasi. Vairuotojo 
pusės langelis vos vos prasiveria, ir ant stiklo briaunos išvystame 
gumbuotus pirštus, panašius į žvėries nagus. Paskui langas atsida- 
ro plačiau, išlenda didelė žemauūgio galva. Taip, tai tas limuzinas, į 
kurį visi nori patekti, prie vairo - Vinodas. 

Bet gali pasitaikyti ir pragaištingasis limuzinas. Atsiveria už- 
pakalinės durelės, pro jas laukan siūbteli žvarba. Atrodo, kondi- 
cionierius pernelyg atšaldė orą viduje, pavertė automobilį tikru 
šaldytuvu mėsai gabenti. Galbūt tokioje temperatūroje reikia 
laikyti rūgštį, o gal šaltis būtinas pačiam Žmogui Rūgščiai, kad 
nesupuūtų. 

Matyt, vargšams vaikams nė nereikėtų žaisti limuzinų ruletės, 
jei Mergelė Marija nebūtų nuvirtusi nuo savo pjedestalo ir sutraiš- 
kiusi jų motinos. Ir ką jis sau mano, parūpo Julijai. Ji visada skai- 
tydavo Faroko kūrinių juodraščius, net ir visai žalius pirmuosius 
variantus. Ir niekad nesijausdavo kišanti nosį į asmeninę vyro er- 
dvę, mat jis pats ją supažindindavo su tegul vos pradėtu darbu. Bet 
dabar Julija sunerimo. Negalėjo atsikratyti įspūdžio, kad šito sce- 
narijaus jis niekada jai nerodytų. Tekstas trenkė kažkokiu beviltiš- 
kumu. Galbūt pradėtas scenarijus nukentėjo dėl potencialaus nusi- 
vylimo mėginimu kurti meną - Inspektoriaus Dharo scenarijams 
toks nusivylimas niekada negrėsė, nes nebuvo ir jokių pretenzijų į 
meną. Julijai dingtelėjo, kad į šitą kūrinį Farokas, ko gero, bus įdė- 
jęs pernelyg daug širdies. 

Tokios mintys ir paakino ją padėti rankraštį ten, kur radu- 
si - ant stiklinio staliuko, daugmaž tarp rašomosios mašinėlės ir 

miegančio vyro galvos. Farokas dar nebuvo pabudęs, bet šypsena, 
tokia plati, kokią gali išvysti nebent apsiseilėjusio idioto veide, by- 
lojo, kad jis sapnuoja, be to, per sapną jis dar ir kažin ką niūniavo, 
tik melodijos nebuvo įmanoma atpažinti. Įsitaisęs tokia nepatogia 
poza, nusvarinęs galvą ant stiklinio stalviršio, gydytojas galėjo įsi- 
vaizduoti vėl esąs vaikas, snūduriuojantis pasidėjęs galvą ant suolo 
Šventojo Ignoto mokyklos 1-3 klasėje. 

Staiga Farokas knarktelėjo per miegus. Julija suprato, kad jis 
tuojau pabus, bet pati išsigando, kai jis pašoko rėkdamas. Žmona 
pamanė, kad jį apniko košmaras, bet priežastis buvo kita: dešinę 
pėdą sutraukė mėšlungis. Gydytojas atrodė toks susitaršęs, kad Ju- 
lija net susigėdo į jį žiūrėdama. Bet tuojau pat vėl įsižiebė pyktis... 
dėl to, kad, jo manymu, jai „nederėtų“ eiti pietauti su komisaro pa- 
vaduotoju ir ana šlubuojančia hipe iš dvidešimties metų praeities. 
Dar blogiau, Farokas gerdamas arbatą nė puse lūpų neužsiminė 
pradėjęs naują scenarijų, netgi mėgino jį nuslėpti skubiai sugrūs- 
damas primargintus lapus į gydytojo reikmenų krepšį. 

Julija laikėsi abejingai, kai jis atsisveikindamas ją pabučiavo, 
bet nesitraukė nuo atvirų buto durų: stovėjo tarpduryje ir laukė, 
kol jis paspaus lifto iškvietimo mygtuką. Jeigu jam kalasi pirmieji 
„menininko sielos“ daigai, Julija manė, kad juos reikėtų nugnybti, 
kol nespėjo prasiskleisti. Tad palūkėjo, kol lifto durys atsidarys, ir 
tik tada šūktelėjo vyrui pavymui: 

— Jei tai kada nors taps filmu ir išeis į ekranus, ponas Gargas 
paduos tave į teismą. 

Daktaras Daruvala taip ir sustingo žado netekęs, o lifto durys 
užsivėrė, bet nesandariai, nes sutrukdė kaip tik tarpduryje atsi- 
dūręs jo krepšys. Durys vėl atsivėrė ir vėl užsivėrė, suspausdamos 
kliuvinį, tad atsivėrė vėl - taip ir varstėsi, o Farokas, apstulbęs ir 
pasipiktinęs, spitrijo į žmoną. Julija pasiuntė jam oro bučinį - ty- 
čia, kad dar labiau supykdytų. Niekaip dorai neužsidarančios lifto 
durys visai pašėlo, gydytojui teko brautis į kabiną. Atsakyti žmonai 
taip ir nespėjo: galų gale užsidariusi lifto kabina smuktelėjo žemyn. 
Farokui niekada nepavykdavo išsaugoti paslapties taip, kad neiš- 
šniukštinėtų žmona. Negana to, Julija pataikė kaip pirštu į akį: Gar- 

gas iš tikrųjų paduotų jį į teismą! Daktaras Daruvala net susimąstė, 
ar kūrybinis procesas nebus aptemdęs jam sveiko proto. 

Vos išėjus į skersgatvį, jo sveiko proto laukė dar vienas išban- 
dymas. Kai Vinodas atidarė jam „Ambasadoriaus“ dureles, gydyto- 
jas išvydo drambliakojį elgetėlę, miegantį ant užpakalinės sėdynės. 
Madu buvo įsitaisiusi priekyje, šalia žemaūgio vairuotojo. Neminint 
traiškanų, aplipusių blakstienas, luobo, miegantis berniukas atrodė 
lyg tikras angeliukas. Sumaitotą koją slėpė vienas tų skarmalų, ku- 
riuos jis nuolat nešiodavosi dirbtinėms paukščių išmatoms valyti; 
netgi miegodamas Ganešas sugebėjo pridengti akis badantį kūno 
defektą. Tai jau buvo ne tas Ganešas, koks jis galbūt norėdavo pa- 
sirodyti, o tikras vaikas; ir vis dėlto Farokas pasijuto žvelgiąs į luošį 
tarsi į savo kūrinį, kuriuo gali didžiuotis. Gydytojas vis dar minty- 
se narstė savo išgalvotą istoriją, tikėdamas, kad viską, kas Ganešo 
laukia ateityje, lems ne kas kita, tik scenaristo vaizduotė. Tačiau 
tikrasis elgetėlė jau dabar buvo susiradęs geradarį; kol jo dar ne- 
priglaudė cirkas, tiks ir užpakalinė „Ambasadoriaus“ sėdynė - vis 
nepalyginti geriau už viską, prie ko jis buvo pripratęs. 

- Labas rytas, Ganešai, - pasisveikino gydytojas. Berniūkštis 
akimoju pabudo, žvitrus it voverė. 

— Ką šiandien veikiame? - paklausė elgetėlė. 

— Kad man daugiau jokių pokštų su paukščių išmatomis, - per- 
spėjo gydytojas. 

Elgetėlė įtemptu šypsniu parodė supratęs, o paskui pakartojo 
klausimą: 

— Ką šiandien veikiame? 

— Pirmiausia važiuojame į ligoninę, į mano kabinetą, - atsakė 
daktaras Daruvala. - Ten laukiame Madu tyrimų rezultatų, tik tada 
galvojame, ką darome toliau. O tu šįryt būsi toks malonus ir netaš- 
kysi dirbtiniu paukščių mėšlu tų operuotų vaikų, kurie mankština- 
si kieme. 

Juodos vaikiščio akys šmaižiojo į šalis lydėdamos kiekvieną 
pravažiuojantį automobilį. Gydytojas matė Madu veido atspindį 
galinio vaizdo veidrodėlyje; mergaitė niekaip nereagavo, nedirste- 
lėjo į veidrodėlį net tada, kai buvo paminėtas jos vardas. 

- Beje, kai pagalvoju apie cirką... - ištarė daktaras Daruvala 
ir tyčia nutilo. Žodis „cirkas“, kurį dar labiau pabrėžė reikšminga 
pauzė, iškart prikaustė Ganešo dėmesį. Bet ne Madu. 

- Geriausiai galiu ką nors daryti rankomis, mano rankos geros, 
labai stiprios. Galėčiau jodinėti poniu. Kai rankos tokios stiprios 
kaip mano, kojų nė nereikia, - iškart pasiūlė Ganešas. - Galėčiau 
atlikti daugybę triukų, pavyzdžiui, laikytis rankomis pakibęs ant 
dramblio straublio. Arba gal joti raitas ant liūto. 

- Štai ką aš manau: niekas neleis tau rodyti triukų - išvis jokių 
triukų, - atsakė daktaras Daruvala. - Tau pakiš visus juodžiausius 
darbus, pačius sunkiausius. Triūsti teks iš tikrųjų sunkiai. Tarkime, 
kuopti dramblių mėšlą, o ne kadaruoti pasikabinus ant straublio. 

— Turėsiu parodyti jiems, ką sugebu, - nenustygo Ganešas. — 
Tik ką reikia daryti, norint priversti liūtus tupėti ant tų mažų 
kėdučių? 

— Tavo darbas bus plauti liūtų sysalus nuo tų kėdučių, - pasakė 
jam Farokas. 

— O ką cirke daro su tigrais? - paklausė Ganešas. 

— Tu su tigrais darysi štai ką: valysi jų narvus, kabinsi tigrų šū- 
dus, - atsakė daktaras Daruvala. 

- Reikės parodyti jiems, ką sugebu, - pakartojo vaikiščias. — 
Galbūt teks sugalvoti, ką galima daryti su uodegomis - tigrų uo- 
degos juk ilgos. 

Žemaūgis įsuko į žiedinę sankryžą, kurios gydytojas negalė- 
jo pakęsti. Čia būdavo pernelyg daug neatidžių vairuotojų, kurie 
amžiais užsižiopsodavo į jūrą ir minias maldininkų, klampojan- 
čių po dumblyną aplink Hadži Ali kapo mečetę; žiedas buvo neto- 
li Tardeo, kur automobilinė bomba į druzgus ištaškė Faroko tėvą. 
O dabar vidur žiedo visam transporto srautui teko staigiai sukti 
į šoną, kad nesusidurtų su kuoktelėjusiu luošiu - kažkoks beko- 
jis, kėpsantis improvizuotame rankiniu svertu varomame invalido 
vežimėlyje, sumanė irtis žiedu prieš srovę. Gydytojas pasekė klai- 
džiojantį Ganešo žvilgsnį; juodos vaikinuko akys tyčia ar netyčia 
nė nekliudė pamišėlio vežimėlyje. Galbūt mažasis elgeta tebegal- 
vojo apie tigrus. 

Daktaras Daruvala kol kas nežinojo, kokia turėtų būti scenari- 
jaus pabaiga, tik miglotai nutuokė, kas turėtų nutikti jo Mažylei, jo 
Ganešui. Ir tik dabar, įstrigęs žiedinėje sankryžoje, gydytojas sumojo, 
kad tikrojo Ganešo, kaip ir Madu, lemtis nuo jo visiškai nepriklauso. 
Tačiau neabejojo: atsakomybė už jy istorijos pradžią tenka jam - ly- 
giai taip pat, kaip už pradžią tos istorijos, kurią ėmėsi užrašyti. 

Galinio vaizdo veidrodėlyje daktaras Daruvala matė, kad liūto 
geltonumo Madu akys seka kiekvieną bekojo pamišėlio krustelėji- 
mą. Žemaūgiui teko staigiai spausti stabdžius; taksi visiškai sustojo, 
kad nenublokštų kvanktelėjusio luošio, atkakliai riedančio vežimė- 
liu prieš eismą. Ant invalido vežimėlio buvo priklijuotas lipdukas, 
raginantis nemygti garso signalų: 


KANTRYBĖ - DORYBĖ 


Prie bepročio vežimėlio grėsmingai artinosi naftovežis; per- 
siutęs šio vairuotojas nepaliaudamas mygo garso signalą. Didžiu- 
lis sunkvežimio cilindras iš tolo švietė pėdos aukščio ugniaspal- 
vėmis raidėmis: 


„GULF“ VARIKLIŲ ALYVA - NĖRA 
LYGIŲ PASAULYJE! 


Naftovežis irgi buvo papuoštas lipduku, tiesa, beveik neįskai- 
tomu, mat visas buvo aptekęs gudronu ir ištiškusių vabzdžių lie- 
kanomis: 


GESINTUVĄ LAIKYK KABINOS DĖTUVĖJE 


Daktaras Daruvala žinojo, kad Vinodas gesintuvo išvis neturi. 

Tarsi dar nepakankamai visus erzintų trukdydamas eismui, 
luošys vežimėlyje dar ir bandė kaulyti išmaldos iš sustojusių auto- 
mobilių vairuotojų. Gremėzdiškas vežimėlis užkliudė užpakalines 
„Ambasadoriaus“ dureles. Farokas išties užsiuto pamatęs, kad Ga- 
nešas pravėrė langelį, į kurį ratuotasis pamišėlis jau tiesė ranką. 

— Tiktai nesumanyk ko nors tam psichui duoti! - užriko Faro- 
kas, tačiau jis neįvertino to Paukščiašūdžio vaikiščio judesių mi- 
klumo. Daktaras Daruvala taip ir neišvydo jokio purkštuvo - tiktai 
nuostabą trenkto luošio veide. Bekojis tučtuojau atitraukė ranką — 
delnas, riešas ir net visas dilbis iki pat alkūnės net varvėjo paukščių 
šūdais. Vinodas džiaugsmingai sukrykštė. 

— Pakliuvai, - pareiškė Ganešas. 

Pravažiuojantis sunkvežimis su dažais vos nenušlavė bepročio 
vežimėlio nuo žemės paviršiaus. Vinodas džiugiu šūksniu pasvei- 
kino ir sunkvežimio vairuotoją. 


ŠVĘSKITE SU AZIJOS DAŽAIS 


Kai sunkvežimis su dažais pravažiavo, visa įstrigusių automobi- 
lių kolona vėl pajudėjo iš vietos, žemaūgio taksi - pirmas. Gydytojas 
prisiminė, kad Vinodo „Ambasadorius“ irgi papuoštas lipduku: 


EI TU, KO ŽLIBINI PIKTAI? 
KAD TAU AKYS IŠVARVĖTŲ! 


— Juk sakiau: kad man daugiau jokių triukų su paukščių išma- 
tomis, Ganešai, - priminė Farokas vaikigaliui. Daktaras Daruvala 
galinio vaizdo veidrodėlyje matė, kad Madu stebi jį; kai žvilgsniai 
susidūrė, mergaitė nusigręžė. Pro atvirą langą vidun veržėsi sausas 
ir karštas oras, bet sėdėti važiuojančiame automobilyje berniokui 
buvo naujas, dar nepatirtas malonumas, užtat Madu, regis, jau 
nebe naujiena. Gydytojas baiminosi, kad jai, ko gero, jau niekas 
nebebus naujiena. Tačiau mažajam elgetėlei, jei ir ne Madu, visa 
šitai - nuotykio pradžia. 

- O kur tas cirkas yra? - paklausė Ganešas. - Toli? 

Kiek žinojo Farokas, Didysis Mėlynasis Nilas galėjo būti bet 
kurioje Gudžarato vietoje. Daktarui Daruvalai buvo nė motais, kur 
cirkas yra, jam rūpėjo, ar cirke bus saugu. 

Transporto srautas priekyje vėl sulėtėjo; tikriausiai gatvę už- 
kimšo pėstieji, pagalvojo Farokas, galbūt iš netoliese įsikūrusios 

prekyvietės pasipylė pirkėjų minia. O paskui nutekamajame grio- 
vyje gydytojas pastebėjo pasliką žmogų, jo kojos tysojo važiuoja- 
mojoje dalyje. Visi automobiliai grūdosi į vieną eismo juostą, nes 
nė vienas vairuotojas nenorėjo pervažiuoti negyvėlio kojų. Aplin- 
kui sparčiai tirštėjo minia, neilgai trukus čia užvirs įprasta maišatis. 
Kol kas negyvėlis susilaukė tik tiek išskirtinio dėmesio, kad niekas 
jo nepervažiavo. 

- Ar cirkas toli? - dar kartą paklausė Ganešas. 

— Taip, toli, kitame pasaulio krašte, - atsakė daktaras Daruvala. 
Vylėsi, kad tai išties bus „kitas pasaulio kraštas" berniūkščiui, kurio 
žvitrios juodos akys užkliudė negyvėlį šalikelėje. Ganešas tuojau 
pat nusisuko. Žemaūgio taksi vėžlio greičiu praslinko pro lavoną; 
Vinodas vėl atsidūrė transporto kolonos priešakyje. 

— Matei? - paklausė Farokas Ganešo. 

- Ką mačiau? - klausimu atsakė luošys. 

- Ten toks žmogus yra negyvas, - paaiškino Vinodas. 

- Jie yra niekas, - tarė Ganešas. - Jums atrodo, kad juos matote, 
bet jų iš tikrųjų ten nėra. 

O Dieve, sergėk šitą vaiką, kad netaptų niekuo, nejučia ėmė 
melsti daktaras Daruvala. Umai širdį sugniaužusi baimė nustebino 
jį patį; jis nesiryžo pažvelgti į viltingą vaikiščio veidą. Madu vėl 
stebėjo gydytoją galinio vaizdo veidrodėlyje. Nuo jos abejingumo 
viskam tiesiog kraujas stingo gyslose. Praėjo jau nemažai laiko nuo 
tada, kai daktaras Daruvala pastarąjį kartą meldėsi, bet dabar vėl 
pradėjo. 

Indija - ne limuzinų ruletė. Nėra čia nei gerųjų, nei blogųjų 
cirko talentų medžiotojų, nėra ir išsigimėlių cirko. Nėra ir dviejų 
paprastų variantų rinktis: nelygu į kurį limuziną pataikysi, į gerąjį 
ar į pragaištingąjį. Šitiems vaikams ruletė įsisuks tik tada, kai jie 
pagaliau paklius į cirką - jei išvis kada nors ten paklius. Cirke jų 
neišgelbės joks žemaūgis gerasis samarietis. O Žmogus Rūgštis, 
tiesiog iš komiksų knygelės nužengęs niekšas, Didžiajame Mėlyna- 
jame Nile nepavojingas. 

Motina Marija 


Naujojo misionieriaus celėje paskutinė nuo uodų ginanti virvelė su- 
smilko prieš pat aušrą. Uodų vidun priskrido su pirmąja palša brėkš- 
ma, o išnyko jie, kai ėmė svilinti dienos karštis - išnyko visi, išskyrus 
tą vieną, kurį Martinas Milzas pritrėškė prie baltos sienos virš savo 
lovos. Priplojo jį susuktu „The Times of India“ numeriu, jau prisisiur- 
busį kraujo, ir dabar kraujo tiškalas ant sienos labai jau krito į akis, be 
to, buvo vos keliais coliais žemiau nei ant tos pačios sienos pakabin- 
tas Nukryžiuotasis, tad Martinas negalėjo atsikratyti gana šiurpaus 
įspūdžio, kad sieną sutepė nuvarvėjęs lašas Kristaus kraujo. 

Stokodamas patirties, Martinas uždegė paskutinę nuo uodų 
sergstinčią virvelę pernelyg arti lovos. O paskui, kai ranka neju- 
čia nusviro, pirštai tikriausiai išmaišė pelenus. Tada, miegodamas, 
tegul neilgai ir neramiai, jis turbūt lietė pirštais veidą. Kaip kitaip 
paaiškinsi, kodėl veido atspindys rauplėtame veidrodyje virš praus- 
tuvės atrodė taip keistai, visas nučiupinėtas pelenuotais pirštais, lyg 
Martinui būtų šovę į galvą parodijuoti Pelenų dieną? O gal į celę 
buvo įsisukusi kokia šmėkla ir peleniniai pirštų atspaudai ant jo 
veido - jos? Tos žymės jam pasirodė tarytum koks sarkastiškas pa- 
laiminimas, kita vertus, jis tapo panašus į nenuoširdžiai atgailau- 
jantį nusidėjėlį. 

Jis prisipylė praustuvę ir sudrėkino veidą, ruošdamasis skustis; 
skustuvą laikė dešinėje rankoje, o kairiąja siekė gabalėlio muilo. Šis 
buvo rantytas, mirguliuojantis besimainančiais žalsvais ir melsvais 
atspalviais, toks ryškus, kad net atsispindėjo sidabrinėje muilinė- 
je. Paaiškėjo, kad tai - driežas; gyvis dryktelėjo Martinui į plau- 
kus anksčiau, nei šis spėjo jį paliesti. Misionierių nugąsdino roplio 
prisilietimas, nelabai malonu buvo justi jį, skutantį per viršugalvį. 
Nuo Martino galvos driežas driuoktelėjo ant Nukryžiuotojo virš 
lovos, o paskui nuo Kristaus veido - į plyšį tarp langą dengiančių 
žaliuzių juostelių, pro kurį vidun smelkėsi įžambus dar neaukštai 
pakilusios saulės spindulių pluoštas. 

Driežas Martiną Milzą išgąsdino; skubėdamas nubraukti gyvį 
nuo galvos Martinas skustuvu persirėžė nosį. Beveik nejuntamas 

vėjelis pašiaušė susmilkusių virvelių pelenus, o misionierius stovė- 
Skutimosi putų jis kažin kada buvo atsisakęs, puikiausiai tiko ir pa- 
prastas muilas. Bet kadangi muilo nebuvo, teko pasitenkinti šaltu 
kruvinu vandeniu. 

Buvo dar tik šešta valanda ryto. Vadinasi, iki mišių Martinui 
Milzui teks ištverti visą valandą. Jis pagalvojo, kad bus geriausia, jei 
nueis į Šventojo Ignoto bažnyčią iš anksto; jei rasiąs neužrakintą, 
galėsiąs ramiai pasėdėti klaupte - dažniausiai tai padėdavo. Tačiau 
nelemta nosis vis dar kraujavo, o jam visai nesinorėjo pritaškyti 
kraujo bažnyčioje. Martinas užmiršo įsidėti nosinių - ką gi, teks 
nusipirkti, - o kol kas pabandė pasinaudoti pora juodų kojinių. 
Tiesa, jos buvo iš plonos, prastai skystį sugeriančios medžiagos, 
bet ant jų bent jau nesimatys kraujo dėmių. Martinas prisipylė į 
praustuvę švaraus šalto vandens, pamirkė kojines ir gerai išgręžė, 
kad liktų vos drėgnos. Paskui abiejose saujose sugniaužė po kojinę 
ir pakaitomis laikė prispaudęs prie žaizdos. 

Jei kas nors būtų stebėjęs, kaip Martinas Milzas rengiasi, ti- 
kriausiai būtų pamanęs, kad misionierius - gilaus transo būsenos; 
ne toks jautrus stebėtojas būtų, ko gero, išvis nutaręs, kad uolu- 
sis tikratikis - šiek tiek protiškai atsilikęs, mat jis niekaip neno- 
rėjo paleisti iš rankų kojinių. Kelnes užsitempė labai nevikriai, o 
kol užsirišo batus, kojines bent jau palaikė įsikandęs; paskui dar 
reikėjo apsivilkti trumparankovius marškinius, dar ir užsisegioti... 
visos šios kasdieniškos ir visiškai paprastos užduotys staiga tapo 
nemenkų pastangų ir kone puikios sportinės formos reikalaujan- 
čiu darbu, visus veiksmus jis atlikdavo ne tik labai jau atgrubnagiš- 
kai, bet dar ir nuolat stabčiodamas, mat vis šluostėsi kraujuojančią 
nosį. Antroje nuo viršaus marškinių kilpelėje Martinas Milzas lyg 
atvarto smeigtuką įsisegė sidabrinį kryželį; drauge su šia puošmena 
ant marškinių liko ir kruvinas nykščio atspaudas, mat nuo kraujo 
prisisunkusių kojinių jau susitepė rankos. 

Šventojo Ignoto bažnyčia buvo neužrakinta. Tėvas rektorius 
duris kasryt atrakindavo lygiai šeštą, taigi Martinas Milzas vis dėl- 
to turėjo kur saugiai įsitaisyti laukti mišių. Valandėlę tiesiog ste- 

bėjo prie altoriaus patarnaujančius berniukus, dėstančius žvakes. 
Atsisėdo į klauptą vidurinėje eilėje; protarpiais meldėsi, protarpiais 
šluostėsi kraujuojančią nosį. Martinas atkreipė dėmesį, kad klūpoti 
skirtas pakojis čia atlošiamas. Atlošiamos klauptų lentelės jam ne- 
patiko, nes priminė protestantišką mokyklą, į kurią Denis su Vera 
išsiuntė jį po Pesendeno. 

Šventojo Luko mokykla buvo episkopalinė, vadinasi, bent Mar- 
tino požiūriu, vargu ar išvis vadintina religine. Rytais net nebūdavo 
mišių: pakakdavo sugiedoti giesmę, sukalbėti maldą ir pagalvoti, 
ką gero tądien esi pasiryžęs nuveikti. Paskui būdavo palaiminimas, 
kažkoks labai jau pasaulietiškas, nėmaž nepanašus į bažnytinį: mo- 
kiniai sulaukdavo išmintingo patarimo uoliai mokytis ir niekad 
nenusirašinėti. Sekmadieniais lankytis bažnyčioje buvo privalu, bet 
mišios Šventojo Luko koplyčioje buvo tokios menkos episkopalinės 
dvasios, kad melsdamiesi niekas net nesiklaupdavo. Mokiniai tie- 
siog riogsodavo sudribę klauptuose, jų episkopalinis nuoširdumas 
kėlė rimtų abejonių. Kai tik Martinas Milzas pamėgindavo nuleisti 
atlošiamą klaupto pakojį, kad melsdamasis galėtų prideramai atsi- 
klaupti, toje pačioje eilėje sėdintys bendramoksliai prispausdavo 
atlošiamą klaupto dalį, kad nenusileistų. Negana to, klūpoti skirta 
lentele jie atkakliai naudodavosi kojoms pasidėti. Kai Martinas dėl 
šito pasiskundė mokyklos viršininkui, pastorius Rikas Atlis pirma- 
mečiam mokyklos auklėtiniui išaiškino, esą tik vyresniesiems ka- 
talikams ir vyresniesiems žydams valia rinktis, kokioje bažnyčioje 
ar sinagogoje norį dalyvauti mišiose; savo ruožtu Martinui, dar tik 
pradėjusiam krimsti mokslus čia, teks pasitenkinti Šventojo Luko 
koplyčia, kitaip tariant, nė nesvajok melsdamasis atsiklaupti. 

Šventojo Ignoto bažnyčioje Martinas Milzas nuleido atlenkiamą 
pakojį ir meldėsi klūpodamas. Klaupte buvo lentynėlė giesmynams 
bei maldaknygėms sudėti; kai tik Martino kraujo lašas nutikšda- 
vo ant artimiausio giesmyno, jis perbraukdavo nosį viena kojine, 
o giesmyną kita. Martinas meldė stiprybės mylėti savo tėvą, mat 
neatrodė, kad pakaktų vien tik jo gailėtis. Žinojo, kad užduotis my- 
lėti motiną - ne jo pečiams, bet meldė suteikti jam gailestingumo 
jai atleisti. Ir dar jis pasimeldė už Arifo Komos sielą. Martinas jau 

seniai atleido Arifui, bet kas rytą meldėsi Skaisčiausiajai Mergelei, 
kad ši irgi jam atleistų. Šį prašymą misionierius visada pradėdavo 
tais pačiais žodžiais. 

- O, Motina Marija, juk tai aš kaltas, - meldėsi Martinas. Tam 
tikra prasme naujojo misionieriaus istoriją irgi išjudino Mergelė 
Marija - bent jau ta, kad Dievo Motiną Martinas gerbė kur kas 
labiau nei savąją. Jeigu griūvanti Skaisčiausiosios Mergelės statula 
būtų sutraiškiusi Verą - ypač jei toks laimingas atsitikimas būtų 
nutikęs tada, kai būsimas uolusis katalikas dar buvo visai jaunas, 
dar nesusiformavusi asmenybė, - Martinas veikiausiai niekad ne- 
būtų tapęs jėzuitu. 

Iš žaizdos nosyje vis dar sunkėsi kraujas. Dar vienas lašas nu- 
varvėjo ant giesmyno. Misionierius vėl nusišluostė nosį, bet gies- 
myno - jau nebe; šį paliko kruviną pamanęs, kad kraujo dėmės 
giesmių knygai tik pridės svarumo. Galų gale juk visa jo religija 
išmirkusi kraujyje: pirmiausia - Kristaus, paskui - šventųjų ir kan- 
kinių. Būtų išties šlovinga tapti kankiniu, dingtelėjo Martinui. Jis 
pažiūrėjo į laikrodį. Liko vos pusvalandis - jei ištvers dar pusvalan- 
dį, jį, tuo nėmaž neabejojo, išgelbės šventosios mišios. 


Ar yra koks nors tai lemiantis genas, 
kad ir kas būtų „tai? 


Dabar jau rimtai stengdamasis išgelbėti Madu nuo pono Gargo 
daktaras Daruvala paskambino daktarui Tatai Du. Tačiau akuše- 
rio-ginekologo sekretorius Farokui pranešė, kad daktaras Tata jau 
operacinėje. Vargšė ligonė, kad ir kas ji būtų, šmėstelėjo daktarui 
Daruvalai. Farokas nebūtų norėjęs, kad kokia nors pažįstama mo- 
teris atsidurtų po kažin ar labai patikimu Tatos Du skalpeliu, mat 
(nežinia, pagrįstai ar ne) Farokas manė, kad antrojo daktaro Tatos 
chirurginės paslaugos geriausiu atveju - irgi antrarūšės. Tuoj pat 
daktaras Daruvala įsitikino dar ir tuo, kad Tatos Du sekretorius 
kaip kirvis kotą atitinka darbdavį - regis, jo paslaugų kokybė tokia 
pat vidutiniška kaip ir paties gydytojo. Daktaras Daruvala paprašė 

kuo greičiau gauti Madu ŽIV testo rezultatus, bet sulaukė gana įta- 
rios reakcijos; galėjai pamanyti, kad sekretorius daro jam malonę. 
Beje, iškart ir prisistatė, gana arogantiškai - misteriu Subašu. 

- Jūs norite rezultatų kuo skubiau? - paklausė misteris Subašas 
daktaro Daruvalos. - Ar jūs esate žinantis, kad už tai ir mokate 
daugiau? 

-— Aišku, žinau, - patvirtino Farokas. 

- Kaip paprastai, tai kainuoja keturis šimtus rupijų, - pranešė 
daktarui Daruvalai misteris Subašas. - Skubus darbas jums yra kai- 
nuojantis tūkstantį rupijų. O gal moka pati pacientė? 

— Ne, moku aš. Ir tyrimų rezultatų noriu kaip įmanoma greičiau. 

— Kaip paprastai, tai užtrunka nuo dešimties dienų iki dviejų 
savaičių, - aiškino misteris Subašas. - Yra patogiausia, kai tai yra 
daroma siuntomis. Kaip paprastai, mes laukiame, kol mes turime 
keturiasdešimt mėginių. 

- Šiuo atveju norėčiau, kad nelauktumėte, - atsakė daktaras 
Daruvala. - Kaip tik dėl to ir skambinu. Žinau, kaip tai daroma 
įprastai. 

— Jei yra gaunamas teigiamas ELISA analizės rezultatas, mes, 
kaip paprastai, siunčiame mėginius ištirti „Western Blot“ metodu. 
Nes atlikus ELISA tyrimą, kaip žinote, yra pasitaikančių daug klai- 
dingai teigiamų rezultatų, - aiškino misteris Subašas. 

— Taip, taip, žinau, - užtikrino daktaras Daruvala. - Jei ELISA 
analizės rezultatą gausite teigiamą, prašom siųsti patikrinti „Wes- 
tern Blot“ metodu. 

— Tada, kol patvirtinsime teigiamą rezultatą, užtruks dar il- 
giau, - dėstė misteris Subašas. 

- Taip, žinau, - patikino daktaras Daruvala. 

- Jeigu tyrimo rezultatas yra neigiamas, atsakymą jūs gaunate 
per dvi dienas, - aiškino misteris Subašas. - Savaime aišku, jeigu 
tyrimo rezultatas yra teigiamas... 

— Tada užtrunka ilgiau - taip, žinau! - užriko daktaras Daruva- 
la. - Prašom siųsti mėginį tirti tučtuojau! Dėl to aš ir skambinu. 

- Tyrimą gali užsakyti tiktai daktaras Tata, - pareiškė misteris 
Subašas. - Bet aš, aišku, pasakau jam, ko jūs norite. 

— Ačiū, - padėkojo daktaras Daruvala. 

- Ar yra dar kas nors, ko jūs norite? - pasiteiravo misteris 
Subašas. 

Farokas iš tiesų norėjo paklausti daktaro Tatos dar kažko, bet 
nebegalėjo prisiminti ko. Žinoma, anksčiau ar vėliau vėl pokštelės 
į galvą. 

- Prašom tiesiog perduoti daktarui Tatai, kad man paskam- 
bintų, - pasakė Farokas. 

— O koks yra tas klausimas, kurį jūs esate norintis aptarti su 
daktaru Tata? - paklausė misteris Subašas. 

— Tai toks klausimas, kurį gali aptarti tik gydytojai, tarpusavy- 
je, - nesusilaikė daktaras Daruvala. 

— Aš jam pasakau, - suirzęs pažadėjo misteris Subašas. 

Daktaras Daruvala prisiekė sau kaip gyvas nebesiskųsiąs dėl vi- 
sos tos nevisprotiškos Randžito vedybinės veiklos. Randžitas buvo 
kompetentingas, negana to, ir mandagus. Ir dar, daktaro Daruvalos 
sekretorius niekada nepristigo entuziazmo remti Faroko sumanytą 
projektą tirti žemaūgių kraują. Daugiau niekas niekad neskatino 
gydytojo tęsti tų genetinių tyrimų, o patys žemaūgiai - ir užvis 
mažiausiai. Daktarui Daruvalai teko pripažinti, kad vėsta netgi jo 
paties įkarštis. 

ELISA testas ŽI virusui nustatyti buvo dar gana paprastas, pa- 
lyginti su Faroko genetiniais tyrimais, mat pastariesiems atlikti 
reikėjo ląstelių (o ne serumo). Vadinasi, tirti į laboratoriją reikė- 
jo atiduoti paties kraujo pavyzdžius - nesukrešėjusį kraują būtina 
pergabenti kambario temperatūros sąlygomis. Kraujo pavyzdžiai 
gali keliauti per valstybines sienas, tačiau tam reikia viso kalno lei- 
dimų; mėginiai paprastai pervežami sauso ledo pakuotėse, kad ne- 
suirtų baltymai. Tačiau siųsti tirti žemaūgių kraują iš Bombėjaus į 
Torontą buvo rizikinga: grėsė pernelyg didelis pavojus, kad ląstelės 
žus, dar nepasiekusios Kanados. 

Šią problemą daktarui Daruvalai pavyko įveikti - jam pagelbėjo 
Bombėjaus medicinos institutas; gydytojas atiduodavo pavyzdžius 
tirti į vietos laboratoriją, ten pat jam paruošdavo diapozityvus. 
Laboratorija atiduodavo Farokui baigtus chromosomų nuotraukų 

rinkinius, o persiųsti į Torontą nuotraukas jau visai nebuvo sudė- 
tinga. Bet štai čia žemaūgių kraujo tyrimų projektas ir įstrigo. Per 
artimą draugą ir bendradarbį - kolegą chirurgą ortopedą iš Toron- 
to vaikų ligoninės - Farokas susipažino su vienu genetiku iš uni- 
versiteto. Tačiau netgi ši pažintis pasirodė bevaisė, nes genetikas 
atkakliai tvirtino, jog atpažinti genetinių pokyčių, lemiančių šios 
rūšies žemaūgiškumą, visiškai neįmanoma. 

Toronto universiteto genetikas gana kategoriškai išsakė Faro- 
kui savo požiūrį: nebent tas, kuris turi pernelyg lakią vaizduotę, 
gali svajoti aptikti genetinį pokytį, lemiantį šį autosominį domi- 
nantinį bruožą - achondroplazija paveldima, bet ją pernešąs vienas 
vienintelis autosominis dominantinis genas. Šio tipo žemaūgišku- 
mas - spontaniškos mutacijos rezultatas. O spontaniškos mutaci- 
jos atveju, jei abu žemaūugio vaiko tėvai yra sveiki, rizika jiems su- 
silaukti dar vieno žemaūgio kūdikio - beveik nulinė. Toks pavojus 
negresia ir sveikiems achondroplastinio žemaūgio vaiko broliams 
bei seserims - jie veikiausiai irgi nesusilauks žemaūgio palikuonio. 
Kita vertus, tikimybė, kad šį bruožą patys žemaūgiai perduos savo 
vaikams, - labai didelė, maždaug pusė visų jų vaikų irgi bus že- 
maūgiai. Taigi, šią negalią lemia dominantinis genas, tačiau aptikti 
konkretaus jo pakitimo neįmanoma. 

Daktaras Daruvala abejojo savo genetikos žiniomis, tad gin- 
čytis su tikru genetiku nesiryžo. Bet toliau rinko žemaūgių krau- 
jo pavyzdžius ir toliau siuntė chromosomų nuotraukas į Torontą. 
Toronto universiteto genetikas, nors ir neskatino tęsti tyrimų, vis 
dėlto buvo gana draugiškas, jei ir ne supratingas. Be to, jis dar buvo 
vieno Faroko bičiulio ir kolegos iš Toronto vaikų ligoninės - „Ligo- 
niukų“, kaip vadino jie patys, - gyvenimo draugas. Faroko bičiulis 
ir genetikas buvo gėjai. 

Daktaras Gordonas Makferleinas, tokio pat amžiaus kaip 
ir daktaras Daruvala, ir dirbti į Toronto vaikų ligoninę atėjo tais 
pačiais metais kaip ir Farokas; net jųdviejų kabinetai buvo greta. 
Farokas, kadangi labai nemėgo vairuoti, neretai važiuodavo į dar- 
bą ir atgal kartu su Makferleinu - juodu abu gyveno Forest Hile. 
Draugystės pradžioje ne kartą ir ne du visi buvo įklimpę į gana 

komišką situaciją, kai Julija su Faroku mėgindavo pripiršti Makui 
kokią netekėjusią ar išsiskyrusią moterį. Galų gale Makferleinas at- 
skleidė savo seksualinę orientaciją, o vėliau jau ateidavo vakarienės 
su širdies draugu. 

Daktaras Dankanas Frazeris, gėjus genetikas, garsėjo ypatin- 
gais tyrimais - jis mėgino nustatyti vadinamąsias (ir nežinia, ar iš 
tikrųjų egzistuojančias) „homoseksualumo chromosomas'; Fraze- 
ris jau spėjo ir įprasti, kad dėl šių tyrimų jį visi, kas netingi, traukia 
per dantį. Biologinės homoseksualumo studijos paprastai erzina 
visus iš eilės. Amžini ginčai, ar homoseksualumas - įgimta, ar įgyta 
savybė, visuomet būna susiję su politika. Konservatoriai iškart at- 
meta mokslininkų prielaidas, kad seksualinę orientaciją gali lemti 
biologiniai veiksniai; savo ruožtu liberalai nuogąstauja, kad geneti- 
nis homoseksualumo rodiklis gali būti netikusiai naudojamas me- 
dicinoje - jeigu tik tokį geną kam nors pavyks aptikti. Tačiau visi 
tyrimai galiausiai paakino daktarą Frazerį suformuluoti tik vieną, 
gana atsargią ir pakankamai nuosaikią išvadą. Egzistuoja tik dvi 
žmonėms būdingos „įgimtos“ seksualinės orientacijos: vienos at- 
stovai sudaro daugumą, kitos - mažumą. Jokie homoseksualumo 
tyrimai, niekas iš viso to, ką jam asmeniškai teko patirti ar jausti, 
neįtikino daktaro Frazerio, kad homoseksualumas arba heterosek- 
sualumas gali būti sąmoningai pasirenkami. Seksualinė orientacija, 
pasak jo, ne „gyvenimo būdas“. 

- Geismą, kad ir koks jis būtų, atsinešame gimdami, - mėgda- 
vo sakyti Frazeris. 

Farokui ši tema atrodė įdomi. Vis dėlto, jeigu jau daktaras 
Frazeris taip užsidegęs ieškojo homoseksualumą lemiančio geno, 
kodėl jam tokios beviltiškos atrodo pastangos net mėginti suras- 
ti geną, lemiantį Vinodo žemaūgiškumą? Šitai gerokai prigesino 
daktaro Daruvalos entuziazmą. Kartais Farokas net leisdavo sau 
pagalvoti, kad žemaūgiai Frazerio tiesiog nedomina, nes jis niekaip 
nesusijęs su jais asmeniškai, tuo tarpu gėjams kliūva visas genetiko 
dėmesys. Vis dėlto Faroko ir Makferleino draugystė išliko tvirta; 
neilgai trukus Farokas net prisipažino draugui, kaip jam nepatinka, 
kad anglų kalbos žodis gay, kadaise reiškęs tiesiog „linksmas , šiais 

laikais vartojamas visai kita reikšme - homoseksualistui pavadinti. 
Nemenkai daktaro Daruvalos nuostabai, Makas jam pritarė; prisi- 
pažino apgailestaująs, kad pavadinti tokiam jam svarbiam dalykui 
kaip jo seksualinė orientacija nesama kokio nors savarankiško žo- 
džio, tai yra tokio, kuris neturėtų kitos reikšmės. 

— Gėjus - gay - kažkoks nerimtas žodis, skamba labai jau len- 
gvabūdiškai, - sakė Makferleinas. 

Daktaras Daruvala šio žodžio vartojimo tokia šiuolaikine reikš- 
me nemėgo ne dėl kokių nors prietarų, o tiesiog dėl to, kad buvo 
savo kartos atstovas - bent jau pats šitaip manė. Kaip tik šį Žodį 
nepaprastai mėgo jo motina Mehera - ir kaišiojo visur, reikia ne- 
reikia. „Kaip smagiai praleidome laiką, - sakydavo ji. - Buvo toks 
šaunus vakaras, net tavo tėvas buvo linksmai nusiteikęs.“ „Sma- 
giai, „šaunus“, „linksmai“ - visus šiuos žodžius jai atstojo vienin- 
telis gay. 

Daktarą Daruvalą liūdino tai, kad šitas senamadiškas būdvardis, 
tokių žodžių kaip „linksmas“, „smagus“, „džiugus“, „išdykėliškas“ ar 
„džiaugsmingas“ sinonimas, ėmė ir įgijo kur kas rimtesnę reikšmę. 

— Kai pagalvoji, žodis straight, kuriuo anglakalbiai vadina hete- 
roseksualų asmenį, irgi ne itin originalus - turi daugybę kitų reikš- 
mių, - tada atsakė Farokas. 

Makferleinas nusijuokė, tačiau jo ilgalaikis gyvenimo draugas 
atsakė su šiokia tokia pagieža: 

- Ar nori pasakyti, Farokai, kad gėjai tau nekliūva, kai pernelyg 
nesiviešina, tarsi mums iki pat šiol tektų slapstytis, ir dar nė ne- 
bando vadinti savęs „gėjais“, nes tai tau skamba užgauliai? Šitai ir 
norėjai pasakyti? 

Farokas, aišku, visai ne tai turėjo omeny. 

— Nereiškiu jokios nuomonės apie jūsų orientaciją, - atsakė jam 
daktaras Daruvala. - Man tik nepatinka žodis, kuriuo ji vadinama. 

Daktaras Frazeris visa savo laikysena leido suprasti, kad toliau 
šios temos plėtoti neverta; šis nebylus priekaištas daktarui Daruva- 
lai priminė, kaip genetikas atmetė net prielaidą, kad Farokui galbūt 
pavyktų aptikti genetinį pokytį, lemiantį dažniausiai pasitaikančio 
tipo žemaūgiškumą. 

Kai pastarąjį kartą daktaras Daruvala nuvežė daktarui Fraze- 
riui žemaūgių chromosomų nuotraukas, homoseksualus genetikas 
numojo į jas ranka dar atsainiau nei paprastai. 

- Išsiurbsi jiems visą kraują, Farokai, per tave tie žemaūgiai 
nukraujuos mirtinai, - pareiškė Frazeris. - Kodėl tau nepalikus tų 
gaidžiokų ramybėj? 

- Jei aš pavadinčiau ką nors gaidžiu, juk tikrai įsižeistum, - at- 
kirto Farokas. Bet ko gi iš tikrųjų daktaras Daruvala tikėjosi? Ge- 
netika - kebli tema, nesvarbu, ar kalbėtum apie žemaūgiškumo, ar 
apie homoseksualumo geną. 

Tokios ir panašios mintys užtvindė Faroką panieka sau dėl 
nesugebėjimo pabaigti darbą iki galo, tai yra dėl valios stokos at- 
kakliai tęsti žemaūgių kraujo tyrimus. Daktaras Daruvala nė ne- 
suvokė, kad mintį „pabaigti darbą iki galo“, ar veikiau mintį apie 
nesugebėjimą „pabaigti darbą iki galo“, pasiskolino iš ano interviu, 
kurio dalį vakar vakare girdėjęs per radiją, iš kvailų kažkokio ra- 
šytojo verkšlenimų. Bet galiausiai gydytojas nustūmė apmąstymus 
apie žemaūgių kraują į šalį. 

Farokui šįryt reikėjo dar kai kam paskambinti. 


Paslaptingasis aktorius 


Skambinti Džonui D. buvo per anksti, bet daktaras Daruvala dar ne- 
buvo pasakęs jam apie Rahulą; be to, gydytojas norėjo ypač pabrėžti, 
kaip svarbu Džonui D. ateiti į Dakvorto klubą papietauti su detekty- 
vu Pateliu ir Nense. Nemenkai Faroko nuostabai, ragelį „Tadž Maha- 
lo numeryje pakėlė žvalus ir budrus Inspektorius Dharas. 

- Atrodo, nebemiegi? - prašneko daktaras Daruvala. - O ką 
veiki? 

— Skaitau pjesę, iš tiesų netgi dvi, - atsakė Džonas D. - O ką 
tu veiki? Argi dabar - ne tas metas, kai tau derėtų pjaustyti kam 
nors kelius? 

Taip, tai tas pats garsusis, atsainusis Dharas; gydytojas pasijuto 
kalbąs su savo sukurtu personažu - sarkastišku, šaltu. Farokas ne- 

delsdamas ir išklojo žinias apie Rahulą: kad šis pastaruoju metu esąs 
nebe vyras, o moteris, kad, atrodo, jam pavykę visiškai pasikeisti 
lytį. Bet Džono D. tai, regis, pernelyg nesudomino. Jį ne itin sužavė- 
jo kvietimas papietauti Dakvorto klube, aktorių nelabai masino net 
galimybė dalyvauti pristveriant serijinį žudiką (ar žudikę). 

— Man dar daug ką reikia perskaityti, - tiek tepasakė Džonas 
D. Farokui. 

— Juk negali ištisą dieną skaityti, - paprieštaravo gydytojas. - 
O ką gi tu skaitai? 

- Jau sakiau: dvi pjeses, - atsakė Inspektorius Dharas. 

— Aišku, ruoši namų darbus, - tarė Farokas. Jis pamanė, kad 
Džonas D. mokosi vaidmenų tekstą „Schauspielhaus“, Ciuricho 
dramos teatro, spektakliams. Aktorius galvoja apie Šveicariją, apie 
savo pagrindinį darbą, nutarė gydytojas. Vadinasi, Džonas D. jau 
svarsto galimybę važiuoti namo. Galų gale, argi kas laiko jį pririštą 
čia? O jei pabūgęs grasinimų jis atsisakė narystės Dakvorto klube, 
kurgi jam išvis dėtis? Bene kiurksoti savo numeryje „Tadž Mahale“ 
ar „Oberojuje“? Džonas D., kaip ir Farokas, viešėdamas Bombėjuje 
tiesiog apsigyvendavo Dakvorto klube. 

— Bet dabar, kai žudikas jau žinomas, absurdiška būtų atsisakyti 
klubo narystės! - sušuko daktaras Daruvala. - Juk jei ne šiandien, 
tai ryt jį būtinai sugaus! 

- Sugaus ją, - pataisė gydytoją Inspektorius Dharas. 

- Jį ar ją, kaip pavadinsi, taip nepagadinsi, - Farokas ėmė ne- 
tekti kantrybės. - Svarbu štai kas: policija jau žino, ko ieško. Dau- 
giau niekas nebus nužudytas. 

- Taip, manau, septyniasdešimt nužudytųjų - pakankamai 
daug, - atsakė Džonas D. Daktarui Daruvalai dingtelėjo, kad jį bus 
apėmusi viena tų siutinančių nuotaikų. 

— Tai kokias gi pjeses tu skaitai? - suirzęs paklausė Farokas. 

- Šįmet turėsiu tik du pagrindinius vaidmenis, - atsakė Džonas 
D. - Pavasarį - Osborno „Der Entertainer“ vaidinsiu Bilį Raisą, o 
rudenį - Fridrichą Hofreiterį Šniclerio „Das weite Land“. 

— Supratau, - atsakė Farokas, nors nei viena, nei kita pjesė jam 
nebuvo girdėta. Jis žinojo tik tiek, kad Džonas Daruvala - gerbia- 

mas aktorius, tikras profesionalas, o „Schauspielhaus Zūrich“ - 
modernus miesto dramos teatras, garsėjantis tiek klasikinių, tiek 
šiuolaikinių pjesių pastatymais. Earoko nuomone, jie pernelyg 
ignoravo komedijas; jis susimąstė, ar komedinius bei farso spek- 
taklius dažniau rodo kiti Ciuricho teatrai, tarkime, „Bernhard 
Theater“ ar „Theater am Hechtplatz“, - kokia dabar padėtis Ciu- 
richo miesto teatruose, jis nė nežinojo. 

Apie teatrus gydytojas nusimanė tik tiek, kiek jam buvo pa- 
sakojęs brolis Džamšedas, o pats Džamšedas toli gražu nebuvo 
užkietėjęs teatro mėgėjas - jis tik nueidavo pasižiūrėti Džono D. 
Be gal kiek ir lėkštos Džamšedo nuomonės, Faroko nepasiekda- 
vo beveik jokia informacija - ką nors išspausti iš atsargaus Dharo 
buvo nelengva. Gydytojas net nežinojo, ar dviejų pagrindinių vai- 
dmenų per metus aktoriui pakanka, nenutuokė, ar Džonas D. pats 
nusprendė imtis tik dviejų tokių vaidmenų. Aktorius dar pridūrė 
vaidinsiąs kažkokiame spektaklyje pagal Diurenmatą ir kažkokioje 
Brechto pjesėje, tik šiuose spektakliuose jo vaidmenys nebus dideli. 
Prieš metus jis debiutavo kaip režisierius - pastatė kažkokį Mak- 
so Frišo kūrinį; be to, vaidino Volponę to paties pavadinimo Beno 
Džonsono pjesėje. Džonas D. prasitarė, kad kitais metais viliasi pa- 
statyti Gorkio „Wassa Schelesnova“. 

Gaila, kad visa tai jam tenka vaidinti vokiškai, pagalvojo dak- 
taras Daruvala. 

Be pribloškiančio pasisekimo sulaukusių Inspektoriaus Dharo 
filmų, Džonas D. niekad nevaidino kine; niekada nedalyvavo net 
kokioje nors peržiūroje. Negi jis per mažai ambicingas, neatsiste- 
bėjo daktaras Daruvala; jam atrodė, kad Dharas daro klaidą nesi- 
naudodamas tokiu privalumu kaip tobula anglų kalba. Vis dėlto 
Džonas D. buvo sakęs, kad bjaurisi Anglija, o į Jungtines Valstijas 
nė kojos nenorėjo kelti; atvažiuodavo nebent į Torontą - aplankyti 
Faroko ir Julijos. Aktorius nenuklysdavo net iki Vokietijos daly- 
vauti kokioje nors aktorių atrankoje kino filmui! 

Dauguma Ciuricho dramos teatro kviestinių žvaigždžių buvo 
vokiečių aktoriai ar aktorės, tarkime, Katarina Talbach. Džamšedas 
kartą sakė Farokui, neva Džonas D. užmezgęs romaną su vokiečių 

aktore, bet pats Džonas D. tai paneigė. Dharas niekada nevaidi- 
no jokiame Vokietijos teatre ir niekad (bent kiek žinojo Farokas) 
nebuvo „užmezgęs romano su niekuo iš Ciuricho dramos teatro. 
Dharas draugavo su garsiąja Marija Beker, bet tai anaiptol nebuvo 
romantiška draugystė. Be to, daktaro Daruvalos nuomone, Marija 
Beker Džonui D. būtų kiek per sena. Kitąsyk Džamšedas pašnibždė- 
jo matęs Džoną D. pietaujantį garsiajame „Kronenhalle“ restorane 
su Kristiana Hėrbiger - taip pat populiaria aktore, be to, ir panašaus 
amžiaus. Vis dėlto daktaras Daruvala įtarė, kad Džamšedo pastebė- 
tieji pietūs su ja reiškė nė kiek ne daugiau nei bet koks kitas Džono 
D. bendravimas su visais kitais nuolatiniais Ciuricho dramos teatro 
aktoriais. Džonas D. bičiuliavosi ir su Fricu Šediviu, ir su Peteriu 
Erlichu, ir su Peteriu Arensu. Dharas buvo pastebėtas pietaujantis, 
ir net ne kartą, su dailiąja Eva Rik. Taip pat Džamšedas buvo sakęs 
dažnai matydavęs Džoną D. su režisieriumi Gerdu Haincu ir ne re- 
čiau — su vietiniu siaubu, avangardistu Matiju Frėjumi. 

Džonas D. kaip aktorius vengė avangardo, ir vis dėlto, matyt, 
tai netrukdė jam puikiai sutarti su vienu iš vyresnių kaip tik tokio 
Ciuricho teatro atstovų. Matijas Frėjus buvo režisierius, priešokiais 
ir pats parašantis vieną kitą pjesę; jis tyčia stengėsi braukti prieš 
plauką ir išsaugoti neperprantamo andergraundo veikėjo reputa- 
ciją - bent taip atrodė daktarui Daruvalai. Frėjus buvo maždaug 
Faroko amžiaus, bet atrodė vyresnis, kur kas labiau vėtytas ir mė- 
tytas, žinoma, gyvenęs nepalyginti audringiau. Džamšedas buvo 
sakęs Farokui, kad Džonas D. su Matiju Frėjumi netgi dalijasi iš- 
laidas už buto ar vasarnamio kalnuose nuomą; vienais metais jie 
nuomojo namelį Graubiundeno kantone, kitais išbandė Berno 
kantono aukštumas. Reikia manyti, jiems buvo tiesiog labai patogu 
nuomotis namelį perpus, kadangi Džonas D. dažniausiai leido ten 
laiką slidinėjimo sezonu, o Matijas Frėjus mielai traukdavo į kalnų 
žygius vasarą; be to, kaip manė daktaras Daruvala, Frėjaus draugai 
veikiausiai kitos kartos nei Džono D. draugai. 

Bet Faroko žinių apie Džono D. kultūrinę aplinką buvo tik tru- 
piniai. O aktoriaus širdies reikalai ir išvis buvo neaiškūs, atrodė, jis 
vengia bet kokių meilės ryšių, ir tai buvo sunkiai suprantama. Jis 

lyg ir ilgokai palaikė ryšius su kažkokia mergina iš vienos leidyklos, 
lyg ir reklamos agente, jei Faroko neapgavo atmintis. Ji buvo daili, 
protinga mergina, jaunesnė už Džoną D. Retsykiais juodu kartu 
išsiruošdavo į kelionę, bet tik ne į Indiją - į Indiją Dharą atvydavo 
vien darbo reikalai. Tačiau jie niekada negyveno kartu. O štai da- 
bar Farokui buvo pranešta, neva toji reklamos agentė ir Džonas D. 
tebuvę „geri draugai . 

Julija manė, kad Džonas D. veikiausiai nenori vaikų, o tai ga- 
liausiai ir atstumia daugumą jaunesnių merginų. Tačiau dabar, 
sulaukęs trisdešimt devynerių, Džonas D. juk galėtų susirasti 
bendraamžę ar kiek vyresnę moterį - tokią, kuri jau būtų susi- 
taikiusi su tuo, kad vaikų niekada neturės. Arba, kaip sakė Julija, 
galėtų susipažinti su kokia nors patrauklia išsiskyrusia moterimi, 
kurios vaikai jau suaugę. Džonui D. tai būtų idealus variantas, 
nutarė Julija. 

Tačiau daktaro Daruvalos nuomonė buvo kitokia. Inspekto- 
rius Dharas niekad nerodė polinkio susisukti jaukų lizdelį. Džoną 
D. puikiausiai tenkino kalnuose nuomojami nameliai, kasmet vis 
kitoje vietoje. Netgi Ciuriche jis pabrėžtinai stengėsi neapsikrau- 
ti nuosavybe. Netgi butą, iš kurio galėjo pėsčiomis pasiekti teatrą, 
Ciuricho ežerą, Limato upę, „Kronenhalle“ restoraną, - ir tą jis 
nuomojo. Nenorėjo įsigyti automobilio. Atrodė, didžiavosi įrė- 
mintomis spektaklių programėlėmis, gal netgi vienu kitu Inspek- 
toriaus Dharo plakatu; daktaras Daruvala numanė, kad Ciuriche 
šios indiškų filmų afišos turėjo atrodyti gryna egzotika Džono D. 
draugams. Jie negalėjo net įsivaizduoti, kad tie juokingi plakatai 
sutraukia paklaikusių žiūrovų minias, kokių Ciuricho dramos tea- 
tras nė sapnuote nesapnavęs. 

Džamšedas buvo pastebėjęs, kad Džonas D. Ciuriche retai kada 
atpažįstamas. Jis toli gražu nebuvo garsiausias Ciuricho dramos tea- 
tro trupės aktorius. Nei charakterinis aktorius, nei itin ryški žvaigž- 
dė. Miesto restoranuose teatro mėgėjai kartais jį gal ir atpažindavo, 
bet tai dar nereiškė, kad prisimindavo pavardę. Vien moksleiviai, 

gramėles pasirašyti bet kuriam pasitaikiusiam aktoriui. 

Džamšedas sakė, kad Ciurichas stokoja pinigų ir neišgali skir- 
ti jų menams. Neseniai įsiplieskė skandalas, mat miestas pasigvie- 
šė uždaryti „Schauspielhaus Keller“ - avangardistų irštvą, jauni- 
mo pamėgtą teatrą. Džono D. draugas Matijas Frėjus sukėlęs tokį 
triukšmą, kad tik laikykis. Kiek žinojo Džamšedas, teatrui amžinai 
trūko pinigų. Techniniam personalui nebuvo didinamas atlygini- 
mas - bentjau ne kasmet; jei kas išeidavo iš darbo, nauji žmonės į tą 
vietą nebebūdavo priimami. Farokas ir Džamšedas neabejojo, kad 
Džonas D. kažin ko neuždirba. Bet pinigai jam, žinoma, ir nebuvo 
svarbu, juk Inspektorius Dharas tikrai neskurdo. Dharui juk nei šil- 
ta, nei šalta, jei „Schauspielhaus Zūrich“ ir pusbadžiauja, gaudamas 
vos trupinius iš miesto biudžeto, iš bankų, iš privačių rėmėjų. 

Julija laikėsi nuomonės, kad teatras iki šiol vis dar užmigęs 
ant laurų, vis dar gyvuoja šlovinga praeitimi, menančia ketvir- 
tąjį ir penktąjį dešimtmečius, kai šiame teatre prieglobstį rasda- 
vo bėgliai iš Vokietijos - ne tik žydai, bet ir socialdemokratai, ir 
komunistai, ir visokie kitokie, pasisakydavę prieš nacius ir dėl to 
netekę teisės dirbti ar net užsitraukę pavojų gyvybei. Buvo lai- 
kai, kai net „Viliaus Telio“ pastatymas atrodė itin įžūlus, kone re- 
voliucingas - simbolinis smūgis naciams į paširdžius. Dauguma 
šveicarų bijojo veltis į karą, bet Ciuricho dramos teatras demons- 
travo pavydėtiną drąsą netgi tuomet, kai bet koks Gėtės „Faus- 
to pastatymas galėjo tapti paskutiniu spektakliu teatro istorijoje. 
„Schauspielhaus Zūrich“ scenoje anuomet galėjai išvysti Sartro ir 
fon Hofmanštalio kūrinių inscenizacijas, ir dar visai jauno Makso 
Frišo. Teatras priglaudė ir pabėgėlį žydą Kurtą Hiršfeldą. Tačiau 
šiais laikais, Julijos manymu, jau užaugusi nauja karta, ir daugu- 
mai jaunųjų intelektualų Ciuricho dramos teatras gali pasirodyti 
gana senamadiškas. Daktaras Daruvala įtarė, kad „senamadiškas“ 
teatras ir yra kaip tik tai, ko reikia Džonui D. Svarbiausia, kad 
Ciuriche jis - ne Inspektorius Dharas. 

Kai žiniasklaida priskresdavo indų kino žvaigždės kamantinėti, 
kur šis gyvenąs, mat niekam nebuvo paslaptis, jog Bombėjuje jis 
užsibūnąs neilgai, Dharas (kaip jau įprasta, miglotai) atsakydavo: 
Himalajuose - „sniego buveinėje“. Bet iš tiesų Džono D. „sniego 

buveinė“ buvo Alpėse ir dar mieste ant ežero kranto. Gydytojas 
manė, kad Dharas, ko gero, Kašmyre paplitusi pavardė, tačiau nei 
daktaras Daruvala, nei Inspektorius Dharas Himalajuose niekada 
nė nebuvo buvę. 

Staiga, akimirksnio impulso paakintas, gydytojas nusprendė 
iškloti Džonui D., ką nusprendęs. 

- Aš daugiau neberašysiu scenarijų Inspektoriaus Dharo fil- 
mams, - pranešė aktoriui Farokas. - Sušauksiu spaudos konferen- 
ciją ir viešai paskelbsiu, kad Inspektoriaus Dharo kūrėjas - aš. No- 
riu baigti tai visiems laikams ir, kaip sakoma, paleisti nuo pavadžio 
tave. Žinoma, jei pats neprieštarauji, - pridūrė gydytojas ne visai 
užtikrintai. 

— Aišku, neprieštarauju, - tuoj pat atsakė Džonas D. - Tik vis 
dėlto turėtum leisti tikram policininkui sugauti tikrąjį žudiką - į tai 
tau nederėtų veltis. 

— Nė neketinu veltis! - ėmė gintis daktaras Daruvala. - Bet jei- 
gu ateitum pietų... Pamaniau, gal ką nors prisimintum. Juk tu aky- 
las ir gerai įsimeni detales. 

— Apie kokias detales kalbi? - parūpo Džonui D. 

— Apie bet kokias: gali būti svarbu viskas, ką prisimeni apie Ra- 
hulą ar išvis apie tai, kas anuomet dėjosi Goa. Pats gerai nežinau. 
Gali praversti viskas, ką prisiminsi, - atsakė Farokas. 

— Prisimenu tą hipę, - tarė Inspektorius Dharas. Pirmiausia 
prisiminė jos svorį: šiaip ar taip, nunešė ją „Bardezo“ viešbutyje 
laiptais iš antro aukšto į vestibiulį. Ji buvo išties masyvi. Visąlaik 
ji ką tik išsimaudžiusi vonioje. 

O paskui, viešbučio vestibiulyje, ji tarė: „Jeigu ne per daug var- 
go, galėtumėte padaryti man didžiulę paslaugą.“ Parodė jam dirb- 
tinį falą, neištraukdama iš kuprinės viso; Dharas prisiminė įspū- 
dingus to daikto gabaritus ir pimpalo galvutę, dėbsančią į jį. „Galas 
atsisuka, - paaiškino jam Nensė, vis dar žiūrėdama tiesiai jam į 
akis. - Bet aš atsukti negaliu, neužtenka jėgų. Gaubtas išties buvo 
užsuktas taip tvirtai, kad Džonui D. teko sugriebti milžinišką pim- 
palą abiem rankomis. Bet kai tik dangtelis pradėjo suktis, Nensė 

jį sulaikė. „To visiškai pakanka, - tarė. - Verčiau patausosiu jūsų 
jausmus, - pridūrė pernelyg tyliai. - Kažin ar jums būtų malonu 
sužinoti, kas yra šito daikto viduje.“ 

Tai buvo gana rimtas iššūkis: atlaikyti tiesiai į akis smingantį 
jos žvilgsnį, priversti ją nusigręžti pirmą. Džonas D. visą dėmesį 
sutelkė į mintį apie didįjį pimpalą joje; tikėjosi, kad jo akyse ji įskai- 
tys, ką jis galvoja. O pats, jo manymu, Nensės akyse įžvelgė štai ką: 
dar visai neseniai ji flirtavo su pavojumi, galbūt tai ją netgi jaudi- 
no, bet dabar jau suabejojo, ar lįsdama į pavojų nebus suklydusi. Ir 
tada ji nukreipė žvilgsnį į šalį. 

— Netelpa galvoj, kas išėjo iš tos hipės! - nejučia išsprūdo dak- 
tarui Daruvalai. - Neįtikėtina! Tik pamanyk: šitokia moteris - ir 
komisaro pavaduotojas Patelis... 

— Iš tiesų gundausi ateiti tų pietų - jau vien pažiūrėti, kaip ji 
atrodo... po dvidešimties metų, - pasakė Inspektorius Dharas. 

Vaidina, dingtelėjo daktarui Daruvalai. Dharui Nensė buvusi 
nebuvusi, jam nė motais, kaip ji dabar atrodo. Jis brandina kažko- 
kią kitą mintį. 

— Vadinasi... pietų ateisi? - paklausė gydytojas. 

- Žinoma. Kodėl gi ne? - atsakė aktorius. Bet daktaras Daru- 
vala suvokė: Džonas D. toli gražu ne toks abejingas, koks stengiasi 
pasirodyti. 

Iš tiesų Inspektorius Dharas net neketino atsisakyti kvietimo 
papietauti Dakvorto klube; jis buvo nutaręs verčiau jau paguldy- 
siąs galvą, nei atsisakysiąs narystės dėl grasinimo, ir dar pakišto 
taip nemandagiai - lavono burnoje. Jam ir iš tikrųjų nelabai rū- 
pėjo, kaip Nensė dabar atrodo; jis buvo aktorius, profesionalas, ir 
žinojo - žinojo net prieš dvidešimt metų, - kad Nensė vaidino. Iš 
tikrųjų ji nebuvo tokia mergina, kokia siekė pasirodyti. Tada, prieš 
dvidešimt metų, netgi būdamas dar visai jaunas, Džonas D. perpra- 
to, kad Nensė apimta siaubo, tik bando apdumti akis. 

Aktoriui magėjo pažiūrėti, ar Nensė vis dar bando apdumti 
akis, ar vis dar apsimetinėja. Galbūt dabar, galvojo Dharas, Nensė 
jau paliovusi vaidinti, gal dabar, po dvidešimties metų, ji tiesiog 
leidžia siaubui prasiveržti į paviršių. 

Kai kas šiek tiek keista 


Buvo be penkiolikos septynios, kai Nensė pabudo vyro glėbyje. 
Vidžajas buvo apkabinęs ją taip, kaip ji labiausiai mėgo - kaip tik 
tokia poza jai labiausiai patikdavo pabusti. Pati apstulbo suvokusi, 
kaip kietai išmiegojo visą naktį. Jautė prie nugaros prisispaudusią 
Vidžajo krūtinę, dailios jo rankos gniaužė jos krūtis, alsavimas vos 
vos judino plaukus. Detektyvo Patelio penis buvo sukietėjęs, Nensė 
juto jį, prigludusį prie jos strėnų, švelniai, bet primygtinai pulsuo- 
jantį. Suvokė, kaip jai pasisekė, kad turi tokį puikų vyrą - ir tokios 
geros širdies. Apgailestavo, kad gyvenimas su ja jam buvo toks ne- 
lengvas; Vidžajas nėrėsi iš kailio, kad tik ją apgintų. Ji ėmė trintis 
į jį, vos vos judindama klubus: tai buvo viena jo mėgstamiausių 
Tačiau komisaro pavaduotojas neatsiliepė į gundančius žmonos 
klubų judesius, nors nuoga ji visada jį kerėdavo: jis negalėjo atsi- 
spirti baltai jos odai, šviesiam gymiui, jos putlumui. Policininkas 
paleido iš saujų jos krūtis, ir tuo pat metu, kai jis atšlijo, Nensė 
pastebėjo, kad vonios kambario durys praviros - eidami gulti jie 
visada jas uždarydavo. Miegamajame tvyrojo gaiva, dvelkė lyg ir 
muilu; vadinasi, jos vyras jau buvo atsikėlęs, net spėjo nusiprausti 
po dušu. Nensė atsigręžė į Vidžają, palietė drėgnus jo plaukus. Jis 
nesiryžo pažvelgti jai į akis. 

- Jau beveik septynios, - pasakė jai detektyvas. 

Detektyvas Patelis paprastai keldavosi prieš šešias, septintą jau 
būdavo išėjęs į darbą kriminalinių nusikaltimų skyriuje. Bet šįryt 
jis leido jai pamiegoti ilgėliau; atsikėlė, nusiprausė ir vėl smuko į 
lovą greta jos. Juk jis tik laukė, kol pabusiu, dingtelėjo Nensei. Bet 
ne tam, kad galėtume pasimylėti. 

- Ką ketini man pasakyti? - paklausė Nensė. - Ko tu man dar 
nepasakei, Vidžajau? 

- Iš tiesų nieko baisaus, tik šiokie tokie pietūs, - atsakė Patelis. 

- Kas ir kur pietauja? - paklausė Nensė. 

- Pietausime mes - Dakvorto klube, - atsakė jai policininkas. 

— Nori pasakyti - su daktaru, - atspėjo Nensė. 

— Manau, ir su aktoriumi, - tarė detektyvas. 

— Oi, ne, Vidžajau... Ne, tik ne su Dharu! - sušuko Nensė. 

— Manau, Dharas būtinai ateis, - pasakė Vidžajas. - Juk jie abu 
pažinojo Rahulą, - paaiškino. Dabar jam pasirodė, kad frazė, ku- 
rią pavartojo vakar kalbėdamasis su gydytoju („sulygintumėt už- 
rašus ) - pernelyg šiurkšti, tad pamėgino pasakyti tą patį kitais 
žodžiais: - Tikriausiai būtų naudinga išklausyti, ką kiekvienas iš 
jūsų prisimenate. Gal pasipainiotų kokia vertinga detalė, kurios 
galėčiau įsikibti... 

Jo balsas nutrūko. Skaudu buvo matyti žmoną tokią staiga su- 
gniužusią. Nensė apsipylė ašaromis. 

— Juk mes net nesame Dakvorto klubo nariai! - sukūkčiojo. 

— Mus pakvietė - pietausime ten svečių teise, - paaiškino 
Patelis. 

— Kai tik mane pamatys, jie pamanys, kad aš tikra bjaurybė, - 
suaimanavo Nensė. 

- Jie žino, kad tu - mano žmona. Jie tiktai nori padėti, - ramino 
ją komisaro pavaduotojas. 

— O kas, jeigu mane pamatys Rahulas? - paklausė Nensė. Šis 
klausimas niekad neišeidavo jai iš galvos. 

— Ar tu pati atpažintum Rahulą? - paklausė Patelis. Detektyvo 
manymu, tikimybė, kad kuris nors iš jų gali atpažinti Rahulą, buvo 
visai menka; šitaip klausdamas jis tik gudravo - juk Nensė nebuvo 
pakeitusi išvaizdos. 

— Kažin, bet galbūt, - atsakė žmona. 

Komisaro pavaduotojas Patelis apsirengė ir išeidamas paliko 
žmoną vis dar nuogą miegamajame; Nensė be tikslo bukai naršė 
drabužius. Po truputį pradėjo jausti vis labiau slegiantį rūpestį: 
ką reikės apsivilkti, einant pietų į Dakvorto klubą? Vidžajas išei- 
damas pažadėjo grįšiąs iš nuovados namo ir nuvešiąs ją - Nen- 
sei nereikėsią važiuoti ten vienai. Bet detektyvas nebuvo tikras, 
kad žmona išgirdo, ką jis pasakė. Taigi, grįžti teks kiek anksčiau, 
mat komisaro pavaduotojas įtarė, kad ras ją taip, kaip palikęs — 
miegamajame, nuogą. Galbūt vieną kitą drabužį bus spėjusi ir 
pasimatuoti. 

Kartais („geresnėmis dienomis“) Nensė nuklysdavo į virtuvę - tai 
buvo vienintelė patalpa namuose, į kurią įspįsdavo saulė. Nensė iš- 
sitiesdavo ant stalo, ilgoje saulės šviesos drūžėje; saulė šviesdavo pro 
atvirą langą tik iš ryto, vos dvi valandas, bet ir to pakakdavo Nensei 
nusvilti, jei nepasitepdavo apsauginiu kremu. Kartą ji taip išsidrėbė 
ant stalo visiškai nuoga, ir kaimynė paskambino į policiją. Apkaltino 
Nensę, esą ši elgiasi „nepadoriai . Vėliau Nensė visada ką nors ap- 
sivilkdavo, tegul tiktai Vidžajo marškinėlius. Kartais užsidėdavo ir 
saulės akinius, nors mėgo gražiai įdegti, o nuo akinių likdavo balti 
ratilai apie akis - tikros „meškėno akys“, kaip juos vadindavo pati. 

Nensė niekada neidavo pirkti maisto, pasak jos pačios, nes elge- 
tos tiesiog neleidžiantys jai praeiti. Nensė gamindavo pakankamai 
gardžiai, bet produktų tekdavo parnešti Vidžajui. Jokiais reklami- 
niais lankstinukais jie nepasitikėjo ir maisto niekad neužsisakyda- 
vo: Vidžajas parnešdavo tai, kas jam krisdavo į akis, o Nensė su- 
galvodavo, kaip kuo skaniau paruošti. Kartą ar du per mėnesį ji 
išeidavo nusipirkti knygų. Labiausiai mėgdavo turgelius, įsikūrusius 
tiesiog ant šaligatvio, prie Čerčgeito stoties ir Mahatmos Gandžio 
bei Hornbio gatvių sankryžoje. Pirkdavo beveik vien tik nukainotas 
knygas iš antrų rankų, dažniausiai prisiminimų; jos mėgstamiausia 
buvo „Kovų su britų viešpatavimu našlė“, knyga baigėsi priešmirti- 
niu savižudžio laišku. Ji prisipirkdavo ir nukainotų amerikietiškų 
romanų - neišparduotų tiražų likučių; knyga retai kada kainuodavo 
daugiau nei penkiolika rupijų, kartais - vos penkias. Nensė tvirtino, 
esą elgetos nelendą prie tų, kurie perka knygas. 

Kartą ar du per savaitę Vidžajas vesdavosi ją kur nors papie- 
tauti. Nors jie dar nebuvo spėję išleisti visų dirbtiniame fale buvu- 
sių pinigų, vis dėlto manė, kad negali leisti sau pietauti viešbučių 
restoranuose, nors ten Nensė jausdavosi saugiausiai, nes tarp kitų 
užsieniečių niekam nekrisdavo į akis. Dėl to jie net buvo susigin- 
čiję, tiesa, tik kartą. Vidžajas pasakė Nensei įtariąs, kad viešbučių 
restoranai jai labiau patinka todėl, kad ten ji galinti įsivaizduoti, 
jog yra tik turistė, trumpam užsukusi čionai. Apkaltino ją, neva 
ji gailisi apsigyvenusi Indijoje ir svajojanti grįžti atgal į Valstijas. 
Bet ji pasistengė jam įrodyti, kad yra kitaip. Kai jie kitą kartą nuėjo 
pavalgyti į pamėgtą kinų restoraną „Kam Ling“ Čerčgeito rajone, 


CIRKO SŪNUS 525 


kur dažnai pietaudavo, Nensė išsikvietė prie staliuko restorano sa- 
vininką. Ir paklausė jo, ar žinąs, kad jos vyras - komisaro pavaduo- 
tojas. Restorano savininkas kinas iš tikrųjų pažino Patelį - šiaip ar 
taip, kriminalinių nusikaltimų skyrius buvo visai čia pat, kitapus 
Kraufordo prekyvietės. 

- Jeigu jau taip, - parūpo Nensei, - kodėl niekad nepasiūlote 
mums papietauti už dyka? 

Daugiau niekad jiems ten nebereikėjo mokėti už pietus, ap- 
tarnaujami būdavo irgi nepriekaištingai. Tada Nensė pareiškė, 
kad už sutaupytus pinigus vis dėlto galima kada pavalgyti ir vieš- 
bučio restorane ar bent bare, tačiau jei jie kartais taip ir pada- 
rydavo, tai tikrai nedažnai. O tais retais atvejais, kai pietaudavo 
viešbutyje, Nensė negailestingai išpeikdavo maistą, be to, visada 
pastebėdavo, jei restorane būdavo amerikiečių, ir prišnekėdavo 
apie juos bjaurių dalykų. 

— Nedrįsk dar kada nors man prikišti, kad noriu grįžti į Valsti- 
jas, Vidžajau, - pasakė ji; šito jai niekada nebereikėjo kartoti. Ko- 
misaro pavaduotojas apie tai nebeužsiminė, o Nensė matė, koks jis 
patenkintas; kartą tai turėjo būti įvardyta - ir to užteko. Šitaip jie ir 
gyveno, kurstydami švelnią aistrą, bet nuolat ką nors nutylėdami. 
Buvo nepaprastai atsargūs. Nensei atrodė neteisinga, kad kažkokie 
pietūs Dakvorto klube gali šitaip ją sugniuždyti. 

Ji apsivilko suknelę - tokią, su kuria žinojo tikrai nesirody- 
sianti klube; vilktis apatinių net nesivargino - neabejojo, kad vis 
tiek dar teks persirengti. Nensė nuėjo į virtuvę, užsiplikė arbatos. 
Tada susirado tamsius akinius ir išsitiesė aukštielninka saulėkaitos 
ruože. Užmiršo pasitepti veidą apsauginiu kremu, - Bombėjuje ne 
taip paprasta rasti kremo nuo nudegimo, - bet patikino save pa- 
gulėsianti šitaip tik valandą; po pusvalandžio nusiimsianti akinius. 
Visai nepageidavo įsitaisyti „meškėno akių“, bet norėjo, kad dakta- 
ras Daruvala ir Inspektorius Dharas savo akimis pamatytų, kaip ji 
rūpinasi savimi, kokia ji sveika, lyg iš pieno plaukusi. 

Nensė troško gyventi bute su gražesniu vaizdu pro langą; mie- 
lai būtų turėjusi galimybę grožėtis saulėtekiais arba saulėlydžiais. 
(Kuriems galams jie taupo tuos pinigus iš dirbtinio falo?) Augusi 
Ajovoje, Nensė būtų ypač džiaugusis atviros Arabijos jūros regi- 

niu - buto langai turėtų būti vakarų pusėje. Bet, užuot mėgavusis 
jūros platybėmis, dabar ji, žvelgdama pro langą, matė tik kitų butų 
langus ir juose šmėžuojančias moteris, bet jos be perstojo sukosi, 
pernelyg užsiėmusios, kad ją bent pastebėtų. Nensė vylėsi, kad vie- 
ną gražią dieną galbūt pavyks pamatyti moterį, kuri paskambino į 
policiją ir apkaltino ją „nepadoriu elgesiu“. Tačiau net nenutuokė, 
kaip reikėtų atpažinti tą anoniminę skundikę. 

Ši mintis nejučia įskėlė kitą: ar ji atpažintų Rahulą? Iki šiol kur 
kas labiau nuogąstavo dėl to, kad Rahulas gali atpažinti ją. O kas, 
jei ji viena paprasčiausiai išeitų nusipirkti knygos - ir Rahulas ją 
pastebėtų, ir susigaudytų, kas ji tokia? 

Ji taip ir gulėjo ant stalo, žvelgdama į saulės šviesą, kol saulė 
pasislėpė už gretimo pastato. Ką gi, dabar jau „meškėno akys“ ga- 
rantuotos, tarė sau, bet tuoj pat apsėdo kita mintis - kad ateis tokia 
diena, kai ji atsidurs visai šalia Rahulo ir nežinos, jog būtent Rahu- 
las stovi šalia, užtat jis atpažins ją. Tai buvo jos didžiausia baimė. 

Nensė nusiėmė akinius, bet liko nejudėdama gulėti aukštiel- 
ninka ant stalviršio. Pagalvojo apie Inspektoriaus Dharo lūpų išlin- 
kį. Jo lūpų forma buvo beveik tobula, ir Nensė prisiminė, kaip tasai 
išlinkis, kai pamatė jį pirmą kartą, iš pradžių pasirodė lyg draugiš- 
kumo išraiška, mažne viliojantis; tik paskui ji susigaudė, kad tai 
tebuvo pašaipus vypsnys. 

Nensė žinojo, kad traukia vyrų akį. Per dvidešimt metų ji pri- 
augo penkiolika svarų, bet šitokie papildomi kilogramai rūpesčių 
gali sukelti tik moteriai. Iš tiesų tie penkiolika svarų pasiskirstė la- 
bai tolygiai, nesusitelkė vien veide arba ant šlaunų. Nensės veidas 
visada buvo putlus, bet ir dabar dar nesudribęs, krūtys visada buvo 
didelės, bet stangrios, o dabar, dar labiau apsunkusios, daugumai 
vyrų atrodytų tik dar labiau viliojančios. Žinoma, jos padidėjo, 
kaip paplatėjo ir klubai, šiek tiek pastorėjo liemuo; visas jos kūnas 
su pabrėžtinai ryškiais linkiais atrodė putnus, geidulingas. Ji buvo 
daugmaž Dharo amžiaus, beveik keturiasdešimties, bet atrodė jau- 
nesnė - ne tik dėl šviesaus gymio ir šviesių plaukų. Jaunesnę ją darė 
nuolatinis nervingumas. Nensė buvo negrabi lyg paauglė, kuriai at- 
rodo, kad visi tik ir spokso į ją. O dėl šito buvo kaltas įsitikinimas, 
kad ją stebi Rahulas - visur, kad ir kur ji eitų. 

Deja, minioje arba kokioje nors nepažįstamoje vietoje, kur 
žmonės iš tiesų ją nužiūrinėdavo, - o į ją išties žvalgėsi visi, tiek 
vyrai, tiek moterys, - Nensė taip susidrovėdavo, kad beveik nepa- 
jėgdavo nė žodžio išspausti. Manė, kad kiti varsto ją žvilgsniais to- 
dėl, kad ji šlykšti; geresnėmis dienomis pati sau atrodydavo tiesiog 
stora. Ir visada, kai tik atsidurdavo tarp nepažįstamų, prisimindavo 
pašaipųjį Dharo vypsnį. Anuomet ji buvo patraukli mergina, bet jis 
nė nepastebėjo; ji parodė jam milžinišką dirbtinį falą ir netgi pa- 
prašė (nuskambėti galėjo labai jau dviprasmiškai) atsukti dangtelį. 
Ir dar pridūrė verčiau patausosianti jo jausmus... ir nerodysianti, 
kas yra to daikto viduje. Tačiau jis tik pašaipiai vyptelėjo, ir tame 
šypsnyje nebuvo nė šlakelio pripažinimo, kad ji galbūt jį traukia. 
Nensė ir nusprendė, kad kelia jam tik pasibjaurėjimą. 

Ji nusliūkino atgal į miegamąjį, nusivilko, šiaip ar taip, netinka- 
mą suknelę. Vėl liko stovėti visiškai nuoga. Pati nustebo sumojusi, 
kad norėtų pasirodyti Inspektoriui Dharui kuo patrauklesnė - iki 
šiol manė, kad jo neapkenčia. Ir vis dėlto nežinia iš kur atsiradęs 
keistas įsitikinimas vertė ją pasipuošti - dėl jo. Nensė, aišku, žino- 
jo, kad jis nėra tikras inspektorius, bet kažkodėl tikėjo, jog Dharas 
apdovanotas ypatingomis galiomis. Nensei atrodė, kad anaiptol ne 
jos mylimas vyras Vidžajas Patelis sugaus žudiką - ir, žinoma, ne 
tas juokingas daktarėlis taps didvyriu. Šitaip manyti nebuvo jokios 
priežasties - jokios kitos priežasties, išskyrus įtaigų aktoriaus vyps- 
nį, - ir vis dėlto Nensė tikėjo, kad tik Inspektorius Dharas nušluos 
Rahulą nuo žemės paviršiaus. 

Tik štai kas galėtų Dharui tikrai patikti? Turbūt jo akį patrauk- 
tų kas nors šiek tiek keista, nusprendė Nensė. Nuo jos gaktos iki 
buvo stebėtinai pailga ir gili. Kai Nensė pasitepdavo pilvą koko- 
sų aliejumi, šviesių plaukelių ruoželis trupučiuką patamsėdavo ir 
labiau krisdavo į akis. Jeigu ji apsivilktų sarį, bambą galėtų palikti 
nepridengtą. Galbūt Dharui patiks jos siaurutis kailiukas. Bent jau 
Vidžajui tikrai patinka, Nensė žinojo. 


19. MŪSŲ PERGALIŲ MOTINA 


Dar vienas autorius bando sukurti pabaigą 


Antroji ponia Dogar irgi įtarė Dharą turint netradicinių seksua- 
linių polinkių. Inspektorius Dharas niekaip neatsiliepė į neseniai 
ištekėjusios moters dėmesį, ir dėl to toji, kuri buvo Rahulas, tiesiog 
nerado sau vietos. Nors tiek ponas Setna savo smerkiančiu žvilgs- 
niu, tiek daktaras Daruvala turėjo progą stebėti nevaisingą ponios 
Dogar flirtą, nė vienas iš dviejų džentelmenų neįvertino ponios 
Dogar ketinimų rimtumo. Buvusioji Rahulas taip lengvai nesusi- 
taikys su mintimi, kad gali būti atstumta. 

Kol Farokas prakaitavo mėgindamas pradėti rašyti pirmąjį 
meno kūrinį - scenarijų iš tiesų rimtam filmui, antroji ponia Dogar 
irgi kurpė įsibėgėjusios istorijos tęsinio apmatus; planą ji jau buvo 
surentusi. Vakarykščiai antroji ponia Dogar Dakvorto klube viešai 
iškoneveikė savo vyrą, kam šis per daug išgėręs. Ponas Dogaras, 
kuris, kaip visada, išlenkė taurelę viskio ir užgėrė jį dviem bokalais 
alaus, gerokai nustebo dėl tokių žmonos kaltinimų. 

- Šįvakar tavo eilė vairuoti, o mano - gerti! - rėžė ponia Dogar. 

Barėsi ji garsiai ir aiškiai, be to, tyčia taip, kad viską girdėtų 
greitas visus pasmerkti ponas Setna; jos pykčio proveržį nuklausė 
ir vienas padavėjas bei vienas berniukas patarnautojas. Negana to, 
priekaištais ji prapliupo kaip tik tokiu metu, kai Damų sode nutilo 
pokalbiai ir įsiviešpatavo tyla - iš visų dakvortiečių ten prie stalo 
tebesėdėjo tik susisieloję Banerdžiai. 

Ponas ir ponia Banerdžiai vakarieniauti sėdo vėlai, neužsisakė 
jokių alkoholinių gėrimų. Ponia Banerdži taip susikrimto dėl pono 

Lalo žūties, kad neįstengė ko nors pagaminti namie, o trūkinėjan- 
tis jos pokalbis su vyru Damų sode sukosi apie tai, kaip jie galėtų 
nors truputį paguosti velionio pono Lalo žmoną. Banerdžiams nė į 
galvą neatėjo, kad šitoks šiurkštus antrosios ponios Dogar protrū- 
kis numatytas iš anksto, kaip ir jos ketinimai ilgai netrukus pasekti 
ponios Lal pavyzdžiu ir papildyti našlių gretas. Rahulas jau tada, 
kai tekėjo už pono Dogaro, nekantravo tapti jo našle. 

Taip pat tyčia ponia Dogar atsigręžė į poną Setną ir paprašė: 

— Mielasis pone Setna, gal būsite toks malonus ir iškviesite mums 
taksi? Mano vyras tokios būklės jokiu būdu negali vairuoti pats. 

— Promila, prašau tave... - prasižiojo ponas Dogaras. 

— Duok šen raktelius, - įsakė ponia Dogar. - Gali važiuoti taksi 
su manim, gali išsikviesti atskirą, bet prie vairo tikrai nesėsi. 

Suglumęs ponas Dogaras padavė jai raktų kezulą. 

— Sėdėk čia ir nejudėk - nemėgink kur nors šlaistytis, - paliepė 
ponia Dogar, o pati pakilo. - Lauk manęs čia, - prisakė vyrui - 
skirtajam ir čia pat atstumtajam vairuotojui. 

Likęs vienas, ponas Dogaras dirstelėjo į Banerdžius, bet šie nu- 
sigręžė; net padavėjas - ir tas nesiteikė pažvelgti į pasmerktą gir- 
tuoklį, o indų nurinkėjas patyliukais nusliūkino į įvažiavimo keliu- 
ką parūkyti. 

Rahulas stengėsi kuo tiksliau įvertinti, kiek laiko kas truks. 
Jis - ar veikiau ji (jeigu Žmogų galima priskirti prie vyrų ar mo- 
terų vien pagal išorinius anatominius duomenis) - pro vestibiulio 
duris įsmuko į vyrų tualetą. Žinojo, kad čia šiuo metu nieko negali 
būti, mat aptarnaujančiam personalui į šį tualetą buvo draudžiama 
ir koją įkelti - išskyrus, žinoma, poną Setną, kuriam atrodė tie- 
siog nedovanotina šlapintis su samdomais darbuotojais ir kuris 
lyg niekur nieko naudojosi savo neginčytina teise įeiti pro duris su 
užrašu TIKTAI NARIAMS. Senojo Setnos žodis Dakvorto klube 
lėmė daugiau nei bet kurio nario. Bet dabar tualete negalėjo būti ir 
jo - ponia Dogar žinojo, kad jis kviečia taksi. 

Tapusi moterimi, ponia Dogar nėmaž neapgailestavo, kad ne- 
begali naudotis vyrų tualetu Dakvorto klube; apdailos elementas 
nė iš tolo negalėjo lygintis su moterų - bent jau Rahulo nuomone, 

mat ji negalėjo pakęsti vyrų tualeto sienų apmušalų. Tigrų medžio- 
klės motyvas jai atrodė tiek pernelyg nuožmus, tiek kvailas. 

Ji praėjo pro pisuarus, pro tualeto kabinas ir praustuves, skirtas 
skustis, ir įžengė į tamsų sandėliuką, kuris vedė iki klubo drabuži- 
nės ir klubo baro; šiose patalpose naktimis niekas nesilankydavo, 
tad ponia Dogar norėjo užsitikrinti, kad sugebės čia orientuotis 
tamsoje ir nekliuvinėti. Pro didžiulius matinio stiklo langus vidun 
smelkėsi mėnesiena, atsispindinti nuo teniso aikštyno dangos ir 
baseino; tiesa, baseinas buvo remontuojamas, taigi, nenaudoja- 
mas - tik didelė, išbetonuota duobė, giliajame gale priversta staty- 
binių atliekų. Klubo nariai jau lažinosi, spės ar nespės darbininkai 
paruošti baseiną iki artėjančio karštymečio. 

Poniai Dogar į valias užteko mėnesienos šviesos, kad atsirakin- 
tų į drabužinę vedančias duris - neužtruko nė minutės, kol rado 
reikiamą raktą. Tuojau pat duris vėl užrakino. Kol kas tai buvo 
tik bandymas. Paskui ji susirado pono Dogaro spintelę, atrakino 
ir šią - tiko pats mažiausias raktas. Ponia Dogar įsitikino, kad šį 
rakčiuką lengvai surastų ir tarp kitų raktų. Įkišo jį į spynelę, atra- 
kino, vėl užrakino - viską irgi darė apčiuopomis, nors mėnesienos 
užlietoje patalpoje matė beveik kaip dieną. Bet kai ateis čionai kitą 
naktį, mėnulis gali ir nešviesti. 

Rahulas gana aiškiai įžiūrėjo relikvijų parodą - ant sienos su- 
kabintas senas golfo lazdas. Tai buvo garsių praeities golfininkų 
lazdos, taip pat ir kai kurių gyvųjų, ne tokių garsių dakvortiečių, 
jau pasitraukusių iš aktyvių žaidėjų gretų. Poniai Dogar reikėjo įsi- 
tikinti, kad lazdas nesunku nukabinti nuo sienos. Šiaip ar taip, vyrų 
drabužinėje Rahulas lankėsi gana seniai - kai buvo dar vaikas. Ji 
pabandė nuimti kelias lazdas ir liko patenkinta, o tada grįžo į vyrų 
tualetą, prieš tai akylai apsižvalgiusi, ar kaip tik tuo metu ten ne- 
bus užsukę ponas Setna ar ponas Banerdžis. Žinojo, kad jos pačios 
vyras nebus pakilęs nuo staliuko Damų sode - jis visuomet daro, 
kas pasakyta. 

Pravėrusi vyrų tualeto duris, ponia Dogar užmetė akį į vesti- 
biulį, įsitikino, kad ten nėra nė gyvos dvasios, ir lyg niekur nieko 
grįžo į Damų sodą. Nosies tiesumu nudrožė prie Banerdžių staliu- 

ko, nors Banerdžiai su Dogarais anaiptol nesibičiuliavo, ir pakuž- 
domis ėmė aiškinti: 

— Labai atsiprašau, kad pirmiau taip pratrūkau. Tačiau kai tik 
mano vyras padaugina, virsta tikru kūdikiu - žmogus jau nukva- 
kęs, negalima juo pasikliauti. Ir ne tik automobilio negaliu jam 
patikėti! Kartą, po vakarienės -— su visais drabužiais! - jau buvo 
beneriąs į baseiną, vos spėjau sulaikyti! 

— Į tuščią baseiną? - pasitikslino ponas Banerdžis. 

— Džiaugiuosi, kad suprantate, - atsakė ponia Dogar. - Apie tai 
ir kalbu! Jeigu neprižiūrėsiu jo kaip vaiko, dar susižalos! 

Tai tarusi ji nuėjo pas vyrą, sėkmingai sudariusi ponams Ba- 
nerdžiams įspūdį, koks nukvakęs ir linkęs į savigriovą tasai jos po- 
nas Dogaras. Mat, pagal vieną iš plano, kurį taip kruopščiai kurpė 
ponia Dogar, variantų, jos vyro lavoną kas nors turėjo aptikti gi- 
liajame tuščio baseino gale. Dabar ji tiesiog iš anksto mėtė pėdas 
ir stengėsi apsidrausti - to neužmiršta nė vienas geras istorijų kū- 
rėjas. Be to, žinojo, kad reikėtų paruošti ir atsarginių variantų, tad 
svarstė ir kitas galimas baigmes. 

— Nesmagu, kad tenka šitaip apie tave tupinėti, mielasis, bet 
pasėdėk dar šiek tiek, o aš nubėgsiu pažiūrėti, ar neatvažiavo mūsų 
taksi, - prisakė ponia Dogar savo vyrui. Jam, vargšui, visai susisu- 
ko galva. Nors antroji jo žmona jau buvo perkopusi penkiasdešim- 
tmetį, vis dėlto - dar gana jauna moteris, palyginti su tuo, prie ko 
jis buvo pripratęs; šiaip ar taip, senasis džentelmenas skaičiavo jau 
aštuntą dešimtį, o pastaruosius dešimt metų buvo našlys. Tikriau- 
siai tokios nuotaikų permainos būdingos jaunesnėms moterims, 
nusprendė jis. Ir susimąstė, ar tik iš tikrųjų nebus per daug išgėręs. 
Jis prisiminė, kad antroji jo žmona turėjo brolį, kuris žuvo per au- 
tomobilio avariją Italijoje, bet ar avarijos priežastis buvo alkoho- 
lis - šitai išgaravo iš atminties. 

Dabar jau Rahulas prisigretino prie pono Setnos ir kuždėjo į 
ausį šiam; tiesa, ponas Setna griežtai smerkė moteris, kurios kužda 
vyrams į ausį, nesvarbu dėl ko. 

— Mano mielas pone Setna, - čiulbėjo antroji ponia Dogar. - 
Nuoširdžiai viliuosi, kad atleisite man už tokį nemandagų elgesį, 

bet mano vyrui tiesiog nevalia leisti slampinėti po klubo teritori- 
ją - apie vairavimą ir išvis nėra ko kalbėti. Neabejoju, kad jis ir 
nuniokojo gėles. 

Poną Setną tokia prielaida pribloškė, bet tuo pat metu jis labai 
norėjo patikėti, kad tai tikrai tiesa. Mat gėles iš tikrųjų kažkas nai- 
kino, nežinia, žmogus ar kokia kita pragaištis. Nenustatytas amaras 
pagraužė ištisus bugenvilijų plotus. Vyriausiasis mali nebežinojo 
nė ką manyti. Ir štai, pagaliau atsakymas! Ponas Dogaras šlapinosi 
į gėlynus! 

- Jis... nelaiko šlapimo? - pasiteiravo ponas Setna. 

— Nieko panašaus, - paneigė ponia Dogar. - Jis tyčia taip daro. 

— Nori išnaikinti gėles? - nepatikėjo ponas Setna. 

— Džiaugiuosi, kad suprantate, - tarė ponia Dogar. - Vargšas 
žmogelis. - Rankos mostu ji parodė į aplinkui žaliuojantį golfo 
aikštyną. - Žinoma, traukia ten tik sutemus. Kaip koks šuo - visa- 
da į tas pačias vietas! 

- Ženklina teritoriją, ar ne? - susigaudė ponas Setna. 

- Džiaugiuosi, kad suprantate, - pakartojo ponia Dogar. - Nagi, 
o kur mūsų taksi? 

Jau sėdėdamas taksi senasis ponas Dogaras, regis, nesusigaudė, 
ar turėtų atsiprašyti, ar skųstis. Bet apsispręsti taip ir nespėjo: jau- 
noji žmona dar kartą jį nustebino. 

- Ak, brangusis, niekada nebeleisk man šitaip su tavimi elg- 
tis - bent jau ne viešoje vietoje! Man taip gėda! - sušuko ji. - Visi 
pamanys, kad laikau tave po padu. Neturėtum man šito leisti. Jei 
dar kada nors imčiau prikaišioti, kad negali vairuoti, štai ką turė- 
tum daryti... ar tu klausaisi, ar iš tiesų per daug išgėrei? - subruzdo 
ponia Dogar. 

- Ne... tai yra taip, klausausi, - atsakė ponas Dogaras. - Ir tikrai 
ne per daug išgėriau, - užtikrino žmoną. 

- Turėtum mesti raktus ant grindų ir liepti man juos pakelti, 
lyg būčiau tavo tarnaitė, - išdėstė jam ponia Dogar. 

— Ką? - suglumo jis. 

— O tada pasakysi man, kad visada turi su savimi atsarginius 
raktus ir kad vairuosi pats - jei panorėsi ir kada panorėsi. Ir liepsi 

man nešdintis — pasakysi, kad manęs namo neveši, net jei tavęs 
maldaučiau! - išaiškino ponia Dogar. 

- Bet, Promila, aš juk niekada taip... - prasižiojo prieštarauti 
ponas Dogaras, bet žmona nutraukė jį per pusę žodžio. 

- Prižadėk vieną dalyką: kad niekada man nenuolaidžiausi, - 
dėstė ji. Tada abiem delnais suspaudė jo veidą, skambiai pabučiavo 
į lūpas. - Pirmiausia liepsi man išsikviesti taksi, o pats liksi sėdėti 
prie stalo, lyg kunkuliuotum įniršiu. Paskui nueisi į vyrų tualetą ir 
švariai nusiprausi veidą. 

— Nusiprausiu veidą? - nustebo ponas Dogaras. 

— Negaliu pakęsti, kai nuo tavo veido sklinda maisto kvapas, 
mielasis, - paaiškino ponia Dogar savo vyrui. - Tiesiog nusiprausi 
veidą - švariai, šiltu vandeniu su muilu. O tada grįši namo, pas 
mane. Aš tavęs lauksiu. Štai kaip norėčiau, kad su manim elgtu- 
meis. Tiktai pirmiausia privalai nusiprausti veidą. Pažadėk. 

Jau daugelį metų ponas Dogaras nebuvo jautęs tokio geidu- 
lingo jaudulio, o šitaip sutrikdytas galbūt ir išvis niekad nebuvo. 
Sunku suprasti jauną moterį, nusprendė jis, bet pamėginti, žino- 
ma, verta. 

Pirmasis žingsnis pagal planą išdegė kuo sklandžiausiai, Ra- 
hulas tuo neabejojo. Kitą kartą ponas Dogaras elgsis būtent taip, 
kaip pasakyta. Elgsis su ja šiurkščiai ir palieps nešdintis. Tačiau ji, 
sėdusi į taksi, pavažiuosianti tik iki posūkio į Dakvorto klubą ar 
tris ketvirčius įvažiavimo keliuko - tik iki ten, kur nebesiekia ga- 
tvės žibintų šviesa. Tada paprašysianti vairuotojo palaukti - neva 
užmiršusi piniginę. Pereisianti golfo aikštyno pirmosios duobutės 
veją ir įsmuksianti į drabužinę pro užpakalines duris, kurias atsira- 
kinsianti iš anksto. Ten nusiausianti batus ir tamsiame sandėliuke 
palūkėsianti, kol išgirsianti, kad jos vyras prausiasi veidą. O tada 
arba sukiužinsianti jam kiaušą vieninteliu kurios nors „pensinin- 
kės“ golfo lazdos smūgiu, arba, jei tik bus įmanoma, kilstelėsianti 
jo galvą už plaukų ir iš visų jėgų trenksianti į praustuvę. Pastarasis 
variantas ją masino labiau, nes labiau patiko lavono baseino dugne 
baigmė. Tada poniai Dogar liktų tik kruopščiai nuvalyti praustu- 
vę, išvilkti vyro kūną pro užpakalines drabužinės duris ir įritinti į 

tuščio baseino gilųjį galą. Taksi vairuotojui tikrai nereikėtų laukti 
ilgai - daugiausia dešimt minučių. 

Vis dėlto užmušti jį golfo lazda, žinoma, būtų paprasčiau. Su- 
kiužinusi vyrui kaukolę, įkištų jam į burną dviejų rupijų bankno- 
tą, o kūną sugrūstų į spintelę. Banknotą ponia Dogar jau nešiojosi 
rankinėje; toje pat pusėje kaip ir serijos numeris buvo mašinėle 
spausdintas tekstas: 


„KADANGI DHARAS - VIS DAR NARYS 


Rahulo dar laukė įdomi užduotis: pasirinkti vieną variantą iš 


“«“ v- 


dviejų. Jai lyg ir labiau patiko „atsitiktinės“ Žūties versija: senio- 
kas netyčia įgarmėjo į tuščią baseiną, nieko nepadarysi, - tačiau 
masino ir antrasis variantas. Dar vieno dakvortiečio nužudymas, 
žinoma, sulauktų nemaža dėmesio, ypač jei Inspektorius Dharas 
dar nebūtų atsisakęs klubo narystės. Bet antroji ponia Dogar nea- 
bejojo: taip lengvai Dharas nepasiduos. Bent jau tol, kol nebus pa- 


ragintas dar viena žmogžudyste. 


Kaip tai nutiko ponui Lalui 


Kitą rytą, dar prieš septynias, pasirodęs Dakvorto klube, ponas 
Dogaras atrodė susinepatoginęs ir visiškai nusivaręs - kuo ti- 
kriausias pagirių kamuojamas seniokas. Tačiau išsekino jį anaip- 
tol ne alkoholis. Vakarykščiai ponia Dogar pamylėjo jį iš peties; 
nelaukė, kol taksi nuvažiuos nuo jų namų, nelaukė net kol ponas 
Dogaras atrakins duris - raktus buvo grąžinusi jam. Dar laimė, 
kad tarnai nepalaikė jų kokiais įsibrovėliais, mat ponia Dogar 
vyrą užgriuvo nedelsdama, dar prieškambaryje, nudraskė abie- 
jų drabužius dar pirmame aukšte. Paskui privertė senioką tekiną 
pūtuoti laiptais jai iš paskos ir apsižergė, vos pasiekusi miegamą- 
jį, tiesiog ant grindų, neleidusi nuropoti dar poros žingsnių iki 
lovos; ji tvarkė vyrą be gailesčio, pati - visą laiką viršuje ir nė 
neketindama užleisti pozicijos. 

Tai, žinoma, buvo dar vienas variantas įgyvendinti pirmąją pla- 
no dalį... juk senasis ponas Dogaras, tyčia Rahulo užjodytas, gali 
kristi ir nuo širdies smūgio. Tačiau antroji ponia Dogar nusprendė, 
kad laukti kokius metus, kol vyrelis padės šaukštą dėl tokios „na- 
tūralios priežasties, per ilgai. Pernelyg nuobodu. Jei šitaip atsitiks 
artimiausioje ateityje - puiku. Jei ne - visada lieka golfo klubo dra- 
bužinės išeitis; šiuo atveju ponios Dogar laukė papildomas malo- 
numas: įsivaizduoti, kaip bus surastas kūnas. 

Jei susiklostytų taip, kad tektų rinktis šį variantą, ji elgtųsi ši- 
taip: praneštų, kad vyras naktį negrįžo namo. Jo automobilis ne- 
trukus būtų atrastas Dakvorto klubo aikštelėje. Padavėjai paliudy- 
tų, kas įvyko tarp pono ir ponios Dogar iškart po pietų; be jokios 
abejonės, ponas Setna pasidalytų ir intymesne informacija. Galbūt 
niekam nė nešautų į galvą ieškoti pono Dogaro drabužinės spinte- 
lėje, kol švinkstantis kūnas nepradėtų dvokti. 

Tačiau baseino versija Rahulą irgi masino. Banerdžiai valdžios 
atstovams prasitartų, kad senasis pusprotis jau ir anksčiau kartą 
neva mėginęs nerti į tuščią baseiną. Ponia Dogar ir pati galėtų at- 
sidusti: „Na, ką aš sakiau?“ Jei vis dėlto įgyvendintas būtų šis vari- 
antas, Rahului užvis sunkiausia būtų nutaisyti kuo nuoširdžiausią 
veido išraišką. O gandas, esą senasis ponas Dogaras šlapinasi į bu- 
genvilijas, jau sėkmingai sklido. 

Gėdos smaugiamas atvykęs į Dakvorto klubą pasiimti automo- 
bilio, ponas Dogaras atgailaujama intonacija užkalbino nepatenkintą 
poną Setną - šį purtė vien nuo minties apie šlapinimąsi lauke. 

- Araširjums pasirodžiau pernelyg smarkiai išgėręs, pone Se- 
tna? - paklausė ponas Dogaras garbiojo klubo patarnautojo. - Aš 
tikrai labai atsiprašau... jei elgiausi nederamai. 

— Nieko tokio neatsitiko, - šaltai atsakė jam ponas Setna. Jis jau 
buvo pasikalbėjęs su vyriausiuoju mali apie bugenvilijas. Nevispro- 
tis sodininkas patvirtino, esą kažkokia pragaištis naikinanti gėles 
tik kai kuriuose izoliuotuose plotuose. Amaro apniktų bugenvilijų 
ruožai - kaip sykis šalia penktosios ir devintosios golfo aikštelių; nė 
vienos šių aikštelių nematyti nei iš Dakvorto klubo pietų salės, nei 
iš golfo klubo patalpų; sėdintiesiems Damų sode jos irgi užstotos. 

O patį Damų sodą supančių bugenvilijų krūmynuose pasiligojęs 
buvo tik vienas plotelis, ir tas pats gana įtartinai - tokioje vietoje, 
kurios iš klubo patalpų išvis nesimato. Ponas Setna nusprendė, kad 
tai puikiausiai patvirtina ponios Dogar šlapimo versiją - vargšas 
senolis ponas Dogaras ir iš tikrųjų šlapinasi į gėles! 

Senajam patarnautojui ir į galvą nebūtų atėję, kad nusikaltėlis, 
šlapimu išnuodijęs gėles, galėtų būti moteris - netgi tokia šiurkšti 
švelniosios lyties atstovė kaip ponia Dogar. Tačiau žudikė, ruoš- 
dama terpę nusikaltimui, toli gražu nebuvo kokia pradedančioji 
mėgėja. Ji sistemingai niokojo bugenvilijas ištisus mėnesius. Viena 
iš daugelio priežasčių, dėl kurių naujajai poniai Dogar taip patiko 
suknelės, buvo ta, kad, segint sijoną, labai lengva apsieiti be apa- 
tinių. Savo ruožtu pimpalo Rahulas pasigedo dėl vienintelės prie- 
žasties - vyrams kur kas patogiau šlapintis lauke. Vis dėlto įjunkis 
myžalais laistyti tam tikrus į akis nekrintančius bugenvilijų ruo- 
žus anaiptol nebuvo koks tuščias įgeidis. Atkakliai laikydamasi šio 
keistoko papratimo, ponia Dogar nė akimirką neužmiršo savojo 
platesnių užmojų plano. Dar gerokai anksčiau, nei nelaimėlis po- 
nas Lalas užklupo ją, tupinčią bugenvilijose prie lemtingosios de- 
vintosios duobutės (senos rakšties pono Lalo panagėj), Rahulas jau 
buvo susikūrusi visą veiksmų strategiją. 

Rankinėje ji jau keletą savaičių nešiojosi dviejų rupijų bankno- 
tą su dakvortiečiams skirtu spausdintu rašteliu: JEIGU DHARAS 
LIKS NARYS, ŽUS IR DAUGIAU NARIŲ. Ponia Dogar visuomet 
manė, kad užvis lengviausia būtų nužudyti tokį dakvortietį, ku- 
ris netyčia užrioglintų ant jos, besišlapinančios vienoje iš slaptų- 
jų tupyklų. Ir dar ji visuomet manė, kad tai atsitiks naktį - bent 
tamsiuoju paros metu. Įsivaizduodavo ką nors gerokai jaunesnį už 
poną Lalą - galbūt kokį įkaušusį klubo narį, kuris, prisisiurbęs per 
daug alaus, būtų nuklydęs į golfo aikštyno tamsą paklusdamas tam 
pačiam gamtos šauksmui kaip ir ponia Dogar. Ji net įsivaizdavo 
trumpą flirtą - tokiais atvejais būna užvis paprasčiausia. 

„Oho! Ir tau prireikė nusunkti bulves, ką? Jei pasakysi, kodėl 
tau taip patinka daryti tai lauke, aš atskleisiu savo motyvus!“ Arba: 
„O ką dar tau patinka daryti lauke?“ 

Ponia Dogar įsivaizdavo, kad galėtų sau leisti netgi bučinį ir šiek 
tiek pasiglamžyti - glamžytis jai buvo malonu. O paskui, kad ir kas 
būtų tasai sutiktasis, užmuš jį ir įkiš dviejų rupijų banknotą į bur- 
ną. Iki šiol nebuvo pasmaugusi nė vieno vyro, bet, turėdama tokias 
stiprias rankas, neabejojo, kad pavyktų. Ji niekada nemėgo smaug- 
ti moterų, kur kas labiau traukė pasimėgauti paprasčiausio smūgio 
buku įnagiu jėga, bet vyrą pasmaugti nagai niežėjo, dar ir kaip: ma- 
gėjo patikrinti, ar sena legenda nemeluoja... ar smaugiamas vyras 
prieš pat mirtį tikrai patiria erekciją, ar tikrai išsilieja sėkla. 

Deja, poniai Dogar teko nusivilti: apie flirtą su ponu Lalu ne- 
buvo ko ir svajoti, o pasimėgauti naujais potyriais jį smaugiant irgi 
nepavyko. Rahulas buvo beviltiška tinginė, retai kada prisivers- 
davo pasitiekti bent pusryčius. Ponas Dogaras, nors oficialiai jau 
buvo pensininkas, anksti rytą traukdavo į biurą, tad ponia Dogar 
pasinaudodavo proga iš pat ryto nusišlapinti golfo aikštyne - tokiu 
metu čia dar nebūdavo net labiausiai užkietėjusių golfo maniakų. 
Paskui ji išgerdavo arbatos Damų sode, suvalgydavo kokį vaisių ir 
traukdavo į sveikatingumo klubą pakilnoti svarmenų ar pašokinėti 
per virvutę. Taigi ponas Lalas ją gerokai nustebino, ankstyvą rytą 
kibęs draskyti bugenvilijų prie devintosios vejos. 

Rahulas kaip tik vos spėjo nusišlapinti; ji atsistojo gėlyne ir 
išvydo tą sukriošusį prietranką, klibikščiuojantį tolyn nuo vejos, 
į brūzgynus. Ponas Lalas vijoklių raizgalynėje ieškojo tinkamos 
vietos pasidėti suknistą golfo kamuoliuką. Pakėlęs akis nuo gėly- 
no, išvydo tiesiog priešais išdygusią antrąją ponią Dogar. Seniokas 
siaubingai persigando - kokią akimirką ji manė, kad jo, ko gero, 
net nebereikės žudyti. Susigriebęs už krūtinės, ponas Lalas žingte- 
lėjo atatupstas. 

— Ponia Dogar! - sušuko. - Kas jums atsitiko? Nejaugi kas nors 
bus... jus užpuolęs? 

Šitaip jis pats pakišo jai mintį; suknelę ji vis dar buvo pasikėlusi 
iki klubų. Akivaizdžiai sutrikusi nusileido sijoną žemyn. (Iki pietų 
ji persirengs sariu.) 

— Ak, pone Lalai! Ačiū Dievui, tai jūs! - sušuko ponia Dogar. - 
Mane... na... manimi pasinaudojo, - paaiškino. 

— Ak, koks baisus pasaulis, ponia Dogar! Kaip galėčiau jums 
padėti? Pagalbos! - užriko seniokas. 

— Oi, ne, prašau jūsų, ne! Nieko kito nenoriu matyti - man taip 
gėda, - prisipažino ji. 

- Gal galėčiau kaip nors jums pagelbėti, ponia Dogar? - neat- 
lyžo ponas Lalas. 

— Man skauda... sunku paeiti, - pasiguodė ji. - Jie bus mane 
sužaloję. 

- Jie! - pašiurpo senis. 

- Jeigu paskolintumėte kurią nors savo lazdą... kad galėčiau 
pasiramsčiuoti, - paprašė ponia Dogar. Ponas Lalas jau buvo beat- 
kišąs jai savo geležinę lazdą, kuria naudojosi smūgiuoti į devintąją 
veją, bet čia pat persigalvojo. 

- Geriausiai tiks ridenimo lazda! - pareiškė. 

Ponas Lalas net užduso, kol nutrepeno iki vejoje palikto gol- 
fo lazdų krepšio ir, kliuvinėdamas už vijoklių bei nudraskytų krū- 
mokšnių, grįžo pas ponią Dogar. Buvo kone visa galva už ją žemes- 
nis. Ji uždėjo vieną stambią leteną jam ant peties, antrąja sugriebė 
ridenimo lazdą. Taip per senioko galvą galėjo apžvelgti pievelę ir 
smūgiavimo takus - ten nebuvo matyti nė gyvos dvasios. 

- Jūs atsipūskite pievelėje, o aš atridensiu golfo vežimėlį, - pa- 
siūlė ponas Lalas. 

— Taip, labai ačiū, taip ir padarykite, - atsakė ji. 

Ponas Lalas tikslingai nukepėstavo pirmyn, bet ponia Dogar 
neatsiliko nė per žingsnį; nespėjo jis išnerti į atvirą veją, o ji smogė 
lazda ir partrenkė jį ant žemės. Ponas Lalas, kuriam smūgis kliuvo 
tiesiai už ausies, susmuko be sąmonės. Gulinčiam ji vožė dar kar- 
tą - kirto į atsuktą smilkinį, bet sulig antruoju smūgiu senis jau 
tysojo atsimerkęs, padėrusiu žvilgsniu. Ponia Dogar sumojo jau 
pirmu kirčiu užtvojusi jį mirtinai. 

Surasti rankinėje dviejų rupijų banknotą nebuvo sunku. Ištisus 
dvidešimt metų smulkius banknotus ji susegdavo sidabriniu tuši- 
nuko dangteliu, kurį nugvelbė aname Goa kurorto vasarnamyje. 
Tą kvailą relikviją ji kartais net nublizgindavo. Toks improvizuotas 
spaustukas - „kišeninė sąsaga“, kaip vadino tetulė Promila, - vis 

dar puikiausiai tiko nedideliam pluošteliui banknotų suspausti, be 
to, kruopščiai nušveistas sidabras blizgėjo, tad tušinuko dangtelį 
buvo nesunku rasti, o Rahulas negalėjo pakęsti, kai smulkūs daik- 
čiukai pasimesdavo rankinėje. 

Ji įbruko dviejų rupijų banknotą į pražiotą pono Lalo burną ir 
gerokai nustebo: kai negyvėlio burną užčiaupė, žandikaulis tuoj pat 
vėl atsiknojo. Iki šiol jai dar niekada neteko užčiaupti lavono burnos. 
Manė, kad negyvėlio kūno dalys turėtų būti paklusnios: manipuliuo- 
ti negyvomis galūnėmis ji buvo išties įgudusi ir niekad nesusidūrė su 
jokiais keblumais - kartais, norint papuošti pilvą piešinėliu, tekdavo 
patraukti į šalį alkūnę ar kelį, ir tai padaryti niekad nebuvo sunku. 

Neklusni pono Lalo burna akimirką išblaškė dėmesį ir privertė 
Rahulą pamiršti atsargumą. Likusių smulkių kupiūrų pluoštą ji įsi- 
metė atgal į rankinę, bet šilto ir šalto mačiusio tušinuko dangtelio — 
ne; tas tikriausiai nusirito į bugenvilijas. Poniai Dogar nebepavyko 
rasti jo ir vėliau, o būtent bugenvilijų tankumyne prisiminė laikiusi 
jį rankoje paskutinį kartą. Ponia Dogar spėjo, kad policija jau suka 
galvą, ką tas daiktelis galėtų reikšti, tikriausiai jau parodė tušinuko 
dangtelį poniai Lal ir ši užtikrino, kad ponas Lalas tokio tušinuko 
neturėjo. Ponios Dogar nuomone, policija turėjo prieiti išvadą, kad 
nė vienas dakvortietis nieku gyvu neleistų sau įsigyti tokio rašiklio; 
tiesa, jis buvo iš gryno sidabro, bet viską gadino neskoningai išgra- 
viruotas žodis India. Rahulas mėgo visokius neskoningus daiktus. 
Be to, Rahulą linksmino mintis, kaip nesėkmingai policija mėgins 
sekti jos pėdsaku - ponia Dogar net neabejojo, kad toji pusė tuši- 
nuko taps tiktai dar viena grandele beverčių įkalčių grandinėje. 


Kokia nors nedidelė tragedija 


Kai ponas Dogaras atsiprašė pono Setnos ir iš Dakvorto aikštelės pa- 
siėmė automobilį, senajam patarnautojui paskambino ponia Dogar. 

— Ar mano vyras dar pas jus? - pasiteiravo. - Ko gero, nebe. 
Aš tik norėjau priminti jam, kad kai kuo pasirūpintų - jis toks 
užmaršus. 

- Jis čia buvo, bet jau išvažiavo, - pranešė jai ponas Setna. 

- Ar jis neužmiršo pasakyti, kad mums nebereikės pietums 
rezervuoto staliuko? Na žinoma, tikriausiai užmiršo. Šiaip ar taip, 
pietų mes neateisime, - pranešė Rahulas senajam patarnautojui. 

Ponas Setna didžiavosi savo gebėjimu įsiminti visas dienos 
rezervacijas, tiek pietums, tiek vakarienei, taigi gerai žinojo, kad 
Dogarai staliuko neužsisakė. Bet kai pasakė apie tai poniai Dogar, 
ši jį nustebino. 

— Ak, vargšas senelis! - sušuko. - Atšaukti užsakymą jis, Ži- 
noma, užmiršo, bet, pasirodo, vakar vakare buvo toks girtas, kad 
pirmų pirmiausia išvis užmiršo rezervuoti staliuką! Ko gero, būtų 
tikrai juokinga, jei nebūtų graudu, ar ne? 

— Na, turbūt... - nesiginčijo ponas Setna, o Rahulas jau žinojo 
tikslą pasiekusi. Neilgai trukus ateis tokia diena, kai ponas Setna 
taps svarbiu liudytoju - ir paliudys, koks jau susmukęs buvo ponas 
Dogaras. Sukurti palankų foną - būtinas pasirengimo etapas. Ra- 
hulas neabejojo: ponas Setna nelabai tenustebs, kai ponas Dogaras 
taps auka: arba žmogžudystės drabužinėje, arba nelaimingo atsiti- 
kimo baseino dugne. 

Tam tikra prasme šis žmogžudystės etapas, Rahulo nuomone, 
buvo pats smagiausias. Kai numatytas procesas dar tik prasidėjęs, 
variantų rinktis būna tiek daug - daugiau, nei galų gale prireiks, 
kai ateis metas padėti paskutinį tašką. Tiktai planuojant ir galėjo 
būti šitiek daug galimybių, tiek daug galutinio rezultato variantų. 
Tačiau galų gale viskas įvyksta pernelyg greitai, tai yra, jei nori ap- 
sisukti švariai, kažin kiek vilkinti jokiu būdu nevalia. 

— Vargšelis! - pakartojo ponui Setnai ponia Dogar. 

Iš tiesų, vargšas senelis, mintyse visiškai pritarė ponas Setna. Jei 
jau įsitaisai tokią žmoną kaip ponia Dogar, galvojo jis, ko gero, net 
šiokia tokia paguoda, kai, anot posakio, grabas į nugarą dunksi. 

Senasis patarnautojas vos spėjo padėti ragelį, ir iškart į Da- 
kvorto klubą paskambino daktaras Daruvala - pageidavo užsisa- 
kyti staliuką. Stalo reikėsią pietums, keturiems asmenims, pranešė 
gydytojas ponui Setnai ir išreiškė viltį, kad niekas dar neužsisakęs 
jo mėgstamiausio staliuko Damų sode. Laisvų vietų buvo į valias, 

bet poną Setną didžiai piktino staliuko rezervavimas pietums tos 
pačios dienos rytą; niekas neturėtų šitaip pasikliauti paskutinės 
minutės įgeidžiu. 

— Jums pasisekė - kai kas ką tik atsisakė staliuko, - pareiškė 
senasis patarnautojas gydytojui. 

— Galite rezervuoti staliuką vidurdienį? - paklausė Farokas. 

— Geriau būtų pirmą valandą, - pasiūlė ponas Setna - senasis 
patarnautojas smerkė ir gydytojo įprotį pietauti taip anksti. Pagal 
pono Setnos teoriją, ankstyvi pietūs buvo viena iš priežasčių, le- 
miančių gydytojo antsvorį. Kas gali būti negražiau pažiūrėti už ne- 
diduką pilvotą vyriškį, manė ponas Setna. 

Vos daktaras Daruvala padėjo ragelį, jam pačiam, kaip buvo 
prašęs, paskambino daktaras Tata. Farokas išsyk prisiminė, ko no- 
rėjo Tatos Du paklausti. 

— Gal prisimenate Rahulą Rai ir jo tetą Promilą? - paklausė 
Farokas. 

— Okasjų neprisimena? - klausimu atsakė Tata Du. 

— Noriu paklausti kai ko iš profesinės srities, - paaiškino dak- 
taras Daruvala. - Jei neklystu, jūsų tėvas tyrė Rahulą, kai jam buvo 
gal dvylika ar trylika. Vadinasi, maždaug 1949-aisiais. Mano tėvas 
Rahulą tyrė anksčiau, kai jam buvo vos aštuoneri, gal dešimt. Į tėvą 
kreipėsi Rahulo teta Promila - jai nerimą kėlė tai, kad vaikui nežėlė 
kūno plaukai. Mano tėvas atsisakė ko nors imtis, tada, man regis, 
Promila nuvedė Rahulą pas jūsų tėvą. Norėčiau sužinoti, ar skun- 
dėsi tuo pačiu - neželiančiais kūno plaukais. 

— Kaip kam nors galėjo ateiti į galvą kreiptis į jūsų - ar mano - 
tėvą dėl to, kad neželia kūno plaukai? - nesusigaudė daktaras Tata. 

— Geras klausimas, - sutiko Farokas. - Manau, tikroji priežas- 
tis ieškoti gydytojo buvo neaiški Rahulo lytinė tapatybė. Galbūt jis 
ieškojo galimybės pasidaryti lyties keitimo operaciją. 

— Mano tėvas nedarė lyties keitimo operacijų! - pasipiktino 
Tata Du. - Jis buvo ginekologas, akušeris... 

- Žinau, žinau, - patikino daktaras Daruvala. - Bet juk galėjo 
būti taip, kad jo paprašė nustatyti diagnozę... Kalbu apie Rahu- 
lo reprodukcinius organus: ar buvo kokių nors nukrypimų nuo 

normos, kurie galėtų tapti pagrindu keisti lytį - bent jau paties 
vaikino arba jo tetos nuomone. Jei jūs išsaugojote tėvo archyvus... 
savojo aš išsaugojau. 

— Žinoma, aš tebeturiu visus jo archyvus! - sušuko daktaras 
Tata. - Misteris Subašas per dvi minutes atneš juos man ant stalo. 
Paskambinsiu jums po penkių minučių. 

Šit kaip... vadinasi, netgi Tata Du savo sekretorių vadina mis- 
teriu; galbūt misteris Subašas, kaip ir Randžitas, yra šeimos dar- 
buotojas, perėjęs iš tėvo sūnui. Daktaras Daruvala prisiminė, kad 
misteris Subašas (bent jau iš balso, kalbant telefonu) jam pasirodė 
esąs gerų aštuoniasdešimties metų senolis! 

Praslinko visos dešimt minučių, bet daktaras Tata taip ir ne- 
paskambino, ir Farokas nejučia susimąstė, koks jukinys veikiausiai 
tvyro Tatos Du archyvuose; ko gero, senojo daktaro Tatos užvestos 
Rahulo ligos istorijos misteris Subašas vis dėlto nelaikė po ranka. O 
gal išvydęs Rahulo diagnozę Tata Du delsia skambinti? Kad ir kaip 
būtų, Farokas perspėjo Randžitą neatsiliepsiąs į jokius skambučius, 
nebent vis dėlto paskambintų daktaras Tata. 

Prieš nekantriai laukiamus pietus Dakvorto klube daktaras Da- 
ruvala dar turėjo priimti vieną žmogų, bet paliepė Randžitui sutar- 
tą susitikimą atšaukti. Bombėjuje kaip tik lankėsi daktaras Desa- 
jus iš Londono; jis pats operuodavo, o laisvalaikiu projektuodavo 
dirbtinius sąnarius. Jis buvo iš tų žmonių, kurių mintys srovena 
viena vaga, vienintelė įmanoma pokalbių su juo tema buvo dirbti- 
nių sąnarių įsodinimas. Tad Faroko bandymai pasikalbėti su dak- 
taru Desajumi Dakvorto klube virsdavo tikra kankyne Julijai. Jau 
verčiau ištverti Desajaus draugiją ligoninės priimamajame. „Kažin 
ar implantą prie skeleto geriau tvirtinti kaulų cementu, ar jūs ver- 
čiau rinktumėtės biologinės fiksacijos metodą?“ - daugmaž tokiu 
klausimu daktaras Desajus pradėdavo bet kokį pokalbį. Tai buvo jo 
įžanginė frazė vietoj kokio nors įprasto „Kaip laikosi jūsų žmona 
ir vaikučiai?“ Atšaukti numatytąjį susitikimą daktarui Daruvalai 
reiškė pripažinti, kad pernelyg menkai domisi savo profesine sri- 
timi - ortopedija, bet dabar visos gydytojo mintys sukosi tik apie 
naująjį scenarijų - norėjosi tik rašyti. 

Dėl to Farokas įsitaisė priešingoje stalo pusėje nei paprastai — 
norėjo išvengti ir įprasto reginio. Luošų vaikų ligoninės kiemas, 
kur mankštindavosi mažieji ligoniukai, blaškė gydytoją, jam nebu- 
vo lengva nekreipti dėmesio į kai kuriuos paties operuotus vaikus, 
atliekančius fizinės terapijos pratimus. Daktaras Daruvala kur kas 
labiau gundėsi pasinerti į savo pramanytąjį pasaulį, nei likti akis į 
akį su tuo, kuriame gyveno iš tikrųjų. 

Inspektoriaus Dharo kūrėjas iš esmės ir nenutuokė apie realio- 
jo pasaulio dramas, verdančias aplink. Vargšė Nensė su visai baltais 
ratilais apie akis - „meškėno akimis“ - puošėsi specialiai Inspekto- 
riui Dharui. Populiarusis aktorius, nors ir ne scenoje, nors ir ne fil- 
mavimo aikštelėje, vis dar vaidino. Ponas Setna, toks greitas piktin- 
tis viskuo iš eilės, ką tik sužinojo, kad (ir kas tuo nepasipiktintų?) 
bugenvilijas naikina žmogaus šlapimas. Ir šis niekingas augalijos 
niokojimas buvo dar anaiptol ne vienintelis įsibėgėjęs žudymo pro- 
cesas Dakvorto klube, kur Rahulas jau beveik regėjo save tapusią 
našle Dogar. Tačiau visos šios tikrovės detalės dar buvo nepalytė- 
jusios daktaro Daruvalos. Ieškodamas įkvėpimo, gydytojas įsmeigė 
žvilgsnį į nuotrauką iš cirko, stovinčią ant rašomojo stalo. 

Nuotraukoje buvo įamžinta gražuolė Suman - Suman, gebanti 
vaikštinėti dangumi. Kai daktaras Daruvala matė ją pastarąjį kartą, 
dar buvo netekėjusi - dvidešimt devynerių akrobatė, tikra cirko 
žvaigždė, visų vaikų akrobatų, dar tik besimokančių savojo ama- 
to paslapčių, idealas. Scenaristas manė, kad Suman, sulaukusiai 
dvidešimt devynerių, jau pats metas ištekėti ir imtis kur kas prak- 
tiškesnės veiklos, užuot vaikštinėjus žemyn galva cirko palapinės 
lubomis aštuoniasdešimties pėdų aukštyje, ir dar be apsauginio 
tinklo. Tokia nuostabi moteris kaip Suman būtinai turėtų ištekėti, 
galvojo scenaristas. Suman buvo akrobatė, ne aktorė. Savo perso- 
nažams cirko artistams scenaristas neketino užkrauti atsakomybės 
daug vaidinti. Vaikinuko Ganešo vaidmeniui teks paieškoti iš tiesų 
rimto, žinomo aktoriaus, užtat jo sesutę Mažylę suvaidins tikroji 
Mažylė - iš Didžiojo Karališkojo cirko. Mažylė ir vaidins akrobatę, 
kalbėti jai nebūtina. (Pasirūpink, kad jai dialogų tektų kuo mažiau, 
pagalvojo scenaristas.) 

Farokas statė arklį pirmiau vežimo: jis jau rinkosi aktorius fil- 
mui. Užtat scenarijuje dar nebuvo aprašyta, kaip vaikai išvis paten- 
ka į cirką — tai dar reikėjo sugalvoti. Štai tada daktaras Daruvala 
prisiminė naująjį misionierių; scenarijuje jis nesivadins Martinu 
Milzu, Milzas - pernelyg nuvalkiota pavardė. Scenaristas nutarė 
pavadinsiąs jį tiesiog ponu Martinu. Jėzuitų misija imsis globoti 
tuos vaikus, nes jų motina žuvo Šventojo Ignoto bažnyčioje - ją 
užmušė nesaugiai pastatyta Švenčiausiosios Mergelės statula. Be 
jokios abejonės, bent dalis atsakomybės dėl to tikrai tenka Šventojo 
Ignoto misijai. Taigi, vaikams pasiseks pakliūti į „teisingą limuzi- 
ną, tą, kurį vairuoja Vinodas, bet žemaūgiui, vadinamajam gerajam 
samariečiui, dar reikės gauti jėzuitų leidimą išvežti vaikus į cirką. 
O, nuostabi mintis, dingtelėjo daktarui Daruvalai. Štai kaip Suman 
susipažins su ponu Martinu! Amžiais kaišiojantis nosį ne į savo 
reikalus misionierius nuveš vaikus į cirką ir jau ten tasai pusgalvis 
nematytas iki ausų įsimylės dangaus žygeivę! 

Kodėl gi ne? Jėzuitas greitai įsitikins, kad Suman geidžia labiau, 
nei trūks plyš išsaugoti skaistybę. Pramanytojo pono Martino vai- 
dmeniui teks paieškoti tikrai gero aktoriaus, o personažą autorius 
sukurs kur kas patrauklesnį ir tvirtesnį nei tikrasis Martinas Mil- 
zas. Pagal scenarijų pono Martino sugundymas bus atvirkštinio at- 
sivertimo istorija. Kita scenaristo mintis buvo gerokai pagardinta 
šelmyste: o juk Džonas D. būtų puikus ponas Martinas! Jis iš tikrų- 
jų apsidžiaugtų - bent kartą gavęs vaidinti ne Inspektorių Dharą! | 

Koks puikus bus tas scenarijus - ir kokia nuostabi istorija, 
palyginti su realybe! Štai tada daktarą Daruvalą aplankė mintis, 
kad niekas nekliudo įtraukti į filmą ir savęs paties. Į pagrindinius 
personažus jis neketino veržtis - pakaks ir nedidelio vaidmenė- 
lio, antraeilio personažo, kupino kilnių ketinimų. Bet kaipgi rei- 
kėtų aprašyti save, susimąstė Farokas. Scenaristas nežinojo esąs 
patrauklus, o jeigu parašytų esąs „nepaprastai protingas“, tai nu- 
skambėtų kaip koks pasiteisinimas; be to, kai rašai filmui, gali 
nusakyti tik personažo išvaizdą. 

Gydytojo kabinete veidrodžio nebuvo, tad save jis prisiminė 
tik tokį, kokį visu ūgiu buvo daugybę kartų matęs didžiuliame Da- 

kvorto klubo vestibiulio veidrodyje, ir tai neišvengiamai lėmė tam 
tikrą dakvortietišką daktaro Daruvalos savimonės priemaišą - jis 
įsivaizdavo save kaip elegantišką džentelmeną. O šitoks džentel- 
meniškas gydytojas galėtų gauti nediduką, bet lemtingą vaidmenį, 
mat filmo geradaris misionierius, žinoma, bus užvaldytas įkyrios 
minties, kad luošą Ganešo koją įmanoma išgydyti. Taigi, ponas 
Martinas nuveš berniuką pas gydytoją, o kaipgi kitaip - būtent pas 
daktarą Daruvalą. Gydytojas, apžiūrėjęs vaiką, praneš karčią tiesą: 
esama tam tikrų Ganešui tinkamų pratimų, kurie stiprina kojas, 
taigi sustiprintų ir luošąją, bet tik tiek ir tegalima padaryti, Ganešas 
visam laikui liks šlubas. (Kelios scenos, kaip luošas vaikinukas nar- 
siai plūkiasi, stengdamasis atlikti tuos pratimus, bus pats puikiau- 
sias masalas publikos užuojautai sukelti, neabejojo scenaristas.) 

Kaip ir Rahulas, daktaras Daruvala mėgavosi šiuo kūrybinio 
proceso etapu - siužeto dėliojimu. Koks džiaugsmas tyrinėti įvai- 
riausias galimybes! Iš pat pradžių jų visada būna labai daug. 

"Tačiau euforija - ir žudiko, ir rašytojo - trunka neilgai. Farokas 
sunerimo, kad jo būsimasis šedevras po truputį jau virsta roman- 
tine komedija. Vaikai sėkmingai įsėda į laimingąjį limuziną, cirkas 
jiems tampa gelbėjimosi ratu. Suman iškeičia vaikščiojimą dangumi 
į santuoką su misionieriumi, šis savo ruožtu iškeičia misionieria- 
vimą į santuoką su Suman. Netgi Inspektoriaus Dharo kūrėjas su- 
gebėjo suuosti, kad šitokia pabaiga - pernelyg laiminga. Be jokios 
abejonės, turėtų atsitikti ir kas nors bloga, pagalvojo scenaristas. 

Šitaip gydytojas ir sėdėjo savo kabinete luošų vaikų ligoninė- 
je, nugara į pratybų kiemą. Šitokiomis aplinkybėmis, ko gero, kyla 
minčių, kad daktaras Daruvala trupučiuką gėdijosi savo ketinimų 
sumanyti kokią nors nedidelę tragediją. 


Nei romantinė, nei komedija 
Priešingai, nei manė Rahulas, policija anaiptol nesurado sidabrinio 


tušinuko dangtelio su išgraviruotu žodžiu India. Tuo metu, kai ko- 
„misaro pavaduotojas apžiūrinėjo pono Lalo kūną, Rahulo pinigų 

spaustuko bugenvilijų krūmuose nebebuvo. Rytmečio saulės spin- 
dulių užlietas sidabrinis niekutis taip ryškiai žibėjo, kad patraukė 
akylos varnos dėmesį. Dėl to blizgančio tušinuko dangtelio varna ir 
aptiko lavoną. Pirmiausia ėmėsi kapoti vieną velionio pono Lalo akį, 
paskui paukštį sudomino atviros žaizdos už ausies ir smilkinyje - ir 
kaip tik tada devintojoje vejoje nusileido pirmasis grifas. Varna ne- 
užleido pozicijų, šiaip ar taip, negyvėlis buvo jos radinys, bet netru- 
kus grifų prisistatė ir daugiau. Varnai teko trauktis, bet nuskrisdama 
ji spėjo pasičiupti sidabrinį tušinuko dangtelį. Varnos visada stveria 
kokį pasipainiojusį blizgutį. Ta aplinkybė, kad laimikį ji tuoj pat ir 
pametė ventiliatoriuje Dakvorto klubo valgomosios salės palubėje, 
dar nereiškia, kad paukštis buvo visai kvailas. Tačiau tokiu ryto metu 
besisukančios ventiliatoriaus mentės čia tvykstelėdavo saulės švieso- 
je, čia vėl nirdavo į šešėlį, tad žybčiojimas irgi patraukė akylos varnos 
dėmesį. Žinoma, ne pati tinkamiausia vieta varnai nutūpti, ir pada- 
vėjas netrukus be jokių ceremonijų nuvijo šikantį paukštį. 

O tasai blizgantis daiktelis, kurį varna taip tvirtai laikė snape, 
galų gale ir liko ten, palubėje, nuriedėjęs į ventiliatoriaus vidų - jis 
ir trikdė mechanizmo darbą. Daktaras Daruvala atkreipė į tai dė- 
mesį, matė ir kaip ant mentės nutūpė šikalė varna. Taigi, sidabrinis 
tušinuko dangtelis dabar egzistavo tik sujauktoje daktaro Daruva- 
los atmintyje, o gydytojas jau buvo spėjęs pamiršti, kad antroji po- 
nia Dogar primena jam kažką kitą - turbūt kokią nors seną kino 
žvaigždę. Farokas užmiršo ir netikėtai skausmingą susidūrimą su 
ponia Dogar Dakvorto klubo vestibiulyje. Tasai sidabrinis niekutis, 
kurį pametė iš pradžių Nensė, paskui Rahulas ir galiausiai - varna, 
galbūt jau pražuvo amžiams, nes jo suradimas tiesiogiai priklausė 
nuo labai jau ribotų daktaro Daruvalos sugebėjimų. Tiesą sakant, 
šio slaptojo scenaristo tiek atmintis, tiek stebėtojo talentas nebuvo 
kažin kokie. Tikriausiai protingiau būtų pasikliauti pačiu ventilia- 
toriaus mechanizmu: juk jis gali imti ir išspjauti kliūvantį tušinuko 
dangtelį - nuleisti lyg kokį stebuklą iš dangaus tiesiai detektyvui 
Pateliui (arba Nensei) į rankas. 

Tokio pat atsitiktinio ir menkai tikėtino stebuklo būtų prirei- 
kę ir Martinui Milzui išgelbėti, nes mišios prasidėjo pernelyg vėlai, 

kad spėtų užkirsti kelią įkyriai lendantiems patiems bjauriausiems 
prisiminimams. Buvo laikai, kai kiekviena bažnyčia primindavo 
Martinui Mūsų Pergalių Motiną. Kai jo paties motina atvažiuoda- 
vo į Bostoną, Martinas visada dalyvaudavo mišiose Mūsų Pergalių 
Motinos bažnyčioje Izabelės gatvėje - vos aštuonios minutės kelio 
pėsčiomis nuo „Ritz“. Ano ilgojo Padėkos dienos savaitgalio, kai dar 
mokėsi devintoje klasėje, sekmadienio rytą jaunasis Martinas paty- 
liukais išsmuko iš kambario, kuriuo dalijosi su Arifu Koma; turkas 
taip ir nepabudo. Įstypčiojęs į dviejų miegamųjų numerio svetainę, 
Martinas atkreipė dėmesį, kad motinos kambario durys praviros; 
vaikinas pamanė, kad tai tik dar vienas įprasto Veros nerūpestingu- 
mo ženklas, tad, prieš išeidamas į mišias, priėjo jų uždaryti. 

Bet čia jį pašaukė motina. 

— Martinai, čia tu? - paklausė Vera. - Eikš pabučiuoti manęs 
labo ryto. 

Martinas klusniai nupėdino pas ją, nors jam nesinorėjo nė kojos 
kelti į jos iškvėpintą, sujauktą miegamąjį. Gerokai nustebo išvydęs, 
kad Vera, kaip ir jos lova, nėmaž nesusitaršiusi. Jam netgi pasirodė, 
kad motina spėjo nusiprausti po dušu, išsivalyti dantis ir susišu- 
kuoti. Patalai irgi nebuvo susimetę guzulais, paprastai bylojančiais 
apie kamuojančius košmarus. Negana to, Vera vilkėjo dailius, kone 
mergaitiškus naktinius marškinius. Tiesa, iš jų sprūdo prisirpusi 
jos krūtinė, bet anaiptol ne gašliai, kaip neretai pasitaikydavo. Mar- 
tinas prisiartino ir atsargiai lūpomis palietė jai skruostą. 

- Išeini į bažnyčią? - paklausė motina. 

— Taip, einu į mišias, - patvirtino Martinas. 

— Arifas dar miega? - pasiteiravo Vera. 

— Manau, taip, - atsakė Martinas. Arifo vardas motinos lūpose 
priminė Martinui skausmingai keblią vakarykščią situaciją. - Tik- 
riausiai tau nederėtų kamantinėti Arifo tokių... asmeninių daly- 
kų, — staiga išbėrė Martinas. 

— Asmeninių? Norėjai pasakyti - seksualinių? - pasitikslino 
Vera. - Klausyk, Martinai, man rodos, vargšui berniukui tiesiog 
būtina pasikalbėti su kuo nors apie tą kraupų apipjaustymą. Nebūk 
toksai šventoji nekaltybė! 

— Man regis, Arifas - gana uždaras žmogus, - laikėsi savo Mar- 
tinas. - Be to, - pridūrė, matyt, kažkas timpčiojo už liežuvio, - man 
atrodo, jis šiek tiek... sudirgęs. 

Vera atsisėdo lovoje staiga susidomėjusi. 

- Sudirgęs - seksualiai? - paklausė sūnaus. - O kuo remdama- 
sis taip manai“ 

Kol kas tai neatrodė kaip išdavystė, tuo metu dar ne; Martinas 
nuoširdžiai tikėjo sakąs visa tai motinai vien tam, kad apgintų Arifą. 

- Jis masturbuojasi, - ištarė tyliai. 

- Dievulėliau, tikiuosi, kad tikrai taip! - sušuko Vera. - Žino- 
ma, viliuosi, kad ir tu darai tą pat! 

Martinas ant šio kabliuko neužkibo, tad tik atsakė: 

— Norėjau pasakyti, jis masturbuojasi nuolat - beveik kasnakt. 

— Vargšas vaikas! - užjautė Vera. - Kodėl man atrodo, kad tave 
tai piktina, Martinai? 

— Man regis... to jau per daug, - paaiškino jai sūnus. 

— O aš manau, kad tavo amžiaus berniukams masturbuotis - 
visai sveika. Negi nė karto neaptarei masturbacijos su tėvu? - pa- 
sidomėjo Vera. 

„Aptarti šiuo atveju buvo netikslus žodis. Denis Martinui ausis 
išūžė šia tema: raminamu tonu be galo, be krašto aiškino apie visus 
tuos geidulius, jo manymu, kamuojančius Martiną, tvirtino, esą visa 
tai absoliučiai normalu... Ši tema buvo tikrai Denio mėgstama. 

- Taip, - patvirtino Martinas. - Tėtis mano, kad masturbuotis 
yra... normalu. 

— Nagi, matai? - sarkastiškai šūktelėjo Vera. - Jeigu jau tavo 
šventasis tėtušis tvirtina, kad tai normalu, tikriausiai visiems mums 
derėtų tai išmėginti! 

— Aš pavėluosiu į mišias, - subruzdo Martinas. 

— Ką gi, bėk, - atsakė motina. 

Martinas jau buvo beuždarąs jos miegamojo duris, bet motina 
atsisveikindama mestelėjo dar šį tą: 

- Jei tau įdomi mano nuomonė, mielasis, pasakysiu štai ką: ma- 
nau, gerai pasimasturbuoti tau būtų sveikiau nei sėdėti mišiose. Ir 
neuždaryk durų - man patinka, kai jos praviros. 

Martinas neužmiršo pasiimti rakto - tam atvejui, jei Arifas dar 
miegotų, kai jis grįš iš bažnyčios, ir jei motina tuo metu maudytųsi 
ar kalbėtų telefonu. 

Kai baigėsi mišios, Martinas užmetė akį į vyriškus kostiumus 
„Brooks Brothers“ vitrinoje; visiems manekenams buvo parišti Ka- 
lėdų atributika išmarginti kaklaraiščiai, tačiau Martino dėmesį pri- 
kaustė glotni manekenų oda - pernelyg priminė tobulai lygią Arifo 
veido odą. Jis tik trumpai stabtelėjo prie vitrinos, o paskui nosies 
tiesumu patraukė atgal į „Ritz“ apartamentus. Atsirakinęs duris iš- 
kart apsidžiaugė susipratęs pasiimti raktą - pamanė, kad motina 
kalba telefonu; šiaip ar taip, buvo girdėti tik vieno pašnekovo bal- 
sas - Veros. Ne iš karto jis suvokė, kokias baisybes ji šneka. 

- Tuojau tu man čiurkštelėsi dar kartą, - suokė jo motina. - Ži- 
nau, kad gali, tikrai dar išsičiurkši, juk aš jaučiu. Ir išsičiurkši jau 
labai greitai, tiesa? Juk tiesa? 

Durys į jos miegamąjį vis dar buvo praviros - netgi plačiau, 
nei jai patiko, - ir Martinas Milzas išvydo nuogą jos nugarą, nuo- 
gus klubus ir plyšį aptakiame užpakalyje. Ji apžargomis jodė Arifą 
Komą, kuris tysojo po ja neišleisdamas nė garselio; Martinui liko 
tik džiaugtis, kad taip ir neišvydo savo kambario draugo veido. 

Martinas patyliukais išslinko iš numerio, jam pavymui motina 
vis dar ragino Arifą „išsičiurkšti . Visą neilgą kelią atgal iki Izabelės 
gatvės Martinas suko galvą, ar nebus pats pakišęs Verai tokio su- 
manymo, atskleisdamas Arifo įjunkį masturbuotis. Galbūt jo mo- 
tina jau ir anksčiau puoselėjo mintį sugundyti jo draugą, bet Žinia 
apie masturbaciją neabejotinai buvo papildomas akstinas. 

Martinas Milzas sėdėjo Mūsų Pergalių Motinos bažnyčioje toks 
pat apdujęs, koks buvo ir dabar, laukdamas mišių Šventojo Ignoto 
bažnyčioje. Brolis Gabrielius jau rimtai nerimavo dėl jo. Pirmiau- 
sia - nei šiokia, nei tokia naktinė malda: „Aš valgysiu kalakutą. Aš 
valgysiu kalakutą.“ Paskui, netgi tada, kai mišios baigėsi, misionie- 
rius liko klūpoti atlošiamame klaupte, tarsi ketintų šitaip sulaukti 
kity mišių. Lygiai taip pat andai jis elgėsi Mūsų Pergalių Motinos 
bažnyčioje Izabelės gatvėje - laukė kitų mišių, tarsi vienų jam ne- 
būtų pakakę. 

Broliui Gabrieliui nerimą kėlė dar vienas dalykas: aiškiai įžiū- 
rimos kraujo dėmės ant sugniaužtų misionieriaus kumščių. Brolis 
Gabrielius negalėjo žinoti, kaip nukentėjo Martino nosis: kraujuoti 
vienos šnervės. Tačiau broliui Gabrieliui itin parūpo kruvinos ko- 
jinės, kurias Martinas Milzas gniaužė saujose. Sukrešėjusio kraujo 
buvo prilindusios panagės ir aplipę krumpliai, todėl brolis Gabrie- 
lius pabūgo, ar kraujas nebus ištryškęs iš delnų. Tik to ir trūko, 
kad mūsų jubiliejiniai metai virstų tikra sėkme, pagalvojo brolis 
Gabrielius, - kam nors atsivėrusių stigmų! 

Bet kiek vėliau, atėjęs į rytines pamokas, Martinas atrodė, 
kaip sakoma, vėl stojęs į vėžes; jis gyvai bendravo su mokiniais 
ir kukliai su mokytojais, nors mokytojo darbo patirties turėjo 
daugiau nei dauguma Šventojo Ignoto mokyklos personalo. Ste- 
bėdamas, kaip naujasis scholastas elgiasi tiek su vaikais, tiek su 
darbuotojais, tėvas rektorius užgniaužė ankstesnius nuogąstavi- 
mus, kad tasai amerikietis gali būti kuoktelėjęs fanatikas. O tėvas 
Cecilijus įsitikino, kad Martinas Milzas iš tiesų žavus ir atsidavęs 
savo misijai, kaip jis ir tikėjosi. 

Brolis Gabrielius niekam neprasitarė nei apie kalakutines mal- 
das, nei apie kruvinas kojines, bet pastebėjo, kad šiaip jau rimtame 
ir nuoširdžiame scholasto veide protarpiais šmėkšteli nerimastin- 
ga, gal kiek svajinga šypsena. Atrodė, kad Martinui Milzui atgijo 
kažkoks prisiminimas, kurį galbūt pažadino kurio nors iš aukštes- 
niųjų klasių moksleivių veidas; galbūt glotni, tamsoka kažkurio iš 
tų penkiolikmečių oda primena jam ką nors, ką jis kadaise pažino- 
jęs... ar bent šitaip spėjo brolis Gabrielius. Šypsena buvo tyra, drau- 
giška - beveik pernelyg draugiška, pagalvojo brolis Gabrielius. 

Tačiau Martinas Milzas tik klaidžiojo prisiminimuose - tik tiek. 
Andai, kai jie po ilgojo Padėkos dienos savaitgalio grįžo į Pesende- 
no mokyklą, jis palaukė, kol bus išjungtos šviesos, ir tada išklojo 
tai, kas kirbėjo ant liežuvio galo. 

— Krušlys, - tyliai ištarė Martinas. 

- Ką sakai? - paklausė Arifas. 

— Sakau: krušlys, galiu pasakyti - močkrušys, - atsakė Martinas. 

— Ar tai koks Žaidimas? - gerokai per ilgai patylėjęs paklausė 
Arifas. 

— Puikiausiai žinai, apie ką kalbu, tu, močkrušy, - rėžė Martinas 
Milzas. 

Dar ilgiau patylėjęs Arifas tarė: 

— Ji mane privertė, na, lyg ir. 

- Tikriausiai būsi susigavęs kokią ligą, - pareiškė Martinas 
kambario draugui. Sakė tai nerimtai, be to, nebūtų nė prasižiojęs, 
jeigu jam būtų bent dingtelėjusi mintis, kad Arifas galėjo pamesti 
galvą dėl Veros. Tad gerokai nustebo, kai Arifas užgriuvo jį tamsoje 
ir pamėgino šerti per veidą. 

— Nedrįsk... niekada... šitaip kalbėti apie savo motiną! - suriko 
turkas. - Niekada šitaip nesakyk apie savo motiną! Ji tokia graži! 

Grumtynes nutraukė bendrabučio budėtojas ponas Vimsas; nė 
vienas iš vaikinų rimčiau nenukentėjo, nė vienas ir nemokėjo muš- 
tis. Ponas Vimsas buvo minkštaširdis; jei tekdavo raminti pasiu- 
tesnius vaikinus, su jais tiesiog nesusitvarkydavo. Jis buvo muzikos 
mokytojas ir - tiesa, lengva šnekėti, kai gudrus esi po laiko, - vei- 
kiausiai homoseksualus, bet niekas jo tuo nejįtarė, išskyrus nebent 
keletą liežuvingų mokyklos darbuotojų žmonų - iš tos padermės, 
kurios mano, kad bet kuris trisdešimties sulaukęs nevedęs vyras 
tiesiog privalo būti „ne tos pakraipos . Poną Vimsą vaikinai mėgo, 
nors jis visiškai nedalyvavo mokykloje garbinamoje sportinėje vei- 
kloje. Rašydamas ataskaitą Drausmės komitetui, Martino ir Arifo 
vaidui jis neskyrė daug dėmesio, tik paminėjo, kad vaikinai „apsi- 
tekšnojo“. Žodį jis pavartojo nei šiokį, nei tokį, ir to pasekmės buvo 
gana liūdnos. 

Vėliau, kai Arifui Komai buvo diagnozuota gonorėja, ir jis dar 
kategoriškai atsisakė prisipažinti mokyklos gydytojui, kur galėjęs 
pasigauti užkratą, įtarimas krito ant Martino Milzo. Tą nelemtą 
žodį „apsitekšnojo“ kiti susiejo su meilužių kivirču - bent jau to- 
kia buvo vyriškesnės Drausmės komiteto vyrijos dalies nuomonė. 
Ponui Vimsui buvo nurodyta iškamantinėti vaikinus, ar juodu ti- 
krai homoseksualūs ir ar tikrai „darė tai . Prielaidą, kad Arifas su 
Martinu galėję „daryti tai , bendrabučio budėtojas vertino mažne 

su užuojauta, kur kas nuosaikiau, nei būtų įvertinęs bet kuris iš 
raumeningųjų mokyklos sportininkų. 

- Jei judu, vaikinai, mylitės, tai ir tau, Martinai, reikėtų pasiro- 
dyti gydytojui, - priminė ponas Vimsas. 

- Pasakyk jam! - paragino Martinas Arifą. 

— Mes ne meilužiai, - užtikrino Arifas. 

— Visiškai teisingai: mes ne meilužiai, - patvirtino Martinas. — 
Betgi sakyk! Sakyk, sakyk! Išdrįsk pasakyti! 

— Ką pasakyti? - paklausė bendrabučio budėtojas. 

- Jis neapkenčia savo motinos, - paaiškino Arifas ponui Vim- 
sui. Ponas Vimsas buvo susidūręs su Vera, tad suprasti tai jam ne- 
buvo sunku. - Tuojau jis pasakys, kad ta liga mane užkrėtė jo mo- 
tina - štai kaip stipriai jos neapkenčia. 

- Jis iškrušo mano motiną - ar veikiau ji iškrušo jį, - pasakė 
Martinas ponui Vimsui. 

— Dabar suprantate, ką turėjau omeny? - tuoj pat atsiliepė Ari- 
fas Koma. 

Daugumos privačių mokyklų kolektyvą paprastai sudaro 
dviejų rūšių darbuotojai: tikri šventieji ir nekompetentingi gal- 
važudžiai. Martino ir Arifo laimei, jiems nuskilo „šventųjų“ ka- 
tegorijos bendrabučio budėtojas. Vis dėlto ponas Vimsas buvo 
net pernelyg geranoriškas, jis nepastebėdavo net tokių iškrypė- 
liškų apraiškų, kokios bet kuriam normaliam žmogui būtų ba- 
džiusios akis. 

— Martinai, prašau tave, - ėmė įkalbinėti bendrabučio budėto- 
jas. - Lytiškai plintanti liga, ir dar vien berniukų mokykloje, - ne 
toks dalykas, apie kurį būtų galima meluoti. Kad ir kokie būtų tavo 
jausmai motinai, mes tikimės vieno - išsiaiškinti tiesą: ne tam, kad 
ką nors nubaustume, o tik tam, kad galėtume jums patarti. Kaip 
mums jus pamokyti, kaip žinoti, ką, mūsų nuomone, turėtumėte 
daryti, jeigu nepasakote mums tiesos? 

- Mano motina išdulkino jį, kai manė, kad aš išėjęs į mišias, - 
paaiškino Martinas ponui Vimsui. Ponas Vimsas užsimerkė ir nu- 
sišypsojo; taip elgdavosi visada, kai mintyse skaičiuodavo, o minty- 
se skaičiuodavo, kai prireikdavo sutelkti kantrybę. 

— Bandžiau tave apsaugoti, Martinai, - pareiškė Arifas Koma. - 
Bet jau matau, kad nieko nebus. 

- Vaikinai... meldžiamieji... juk aišku, kad vienas iš jūsų meluo- 
ja, - įtikinėjo bendrabučio budėtojas. 

— Gerai jau, pasakykim, - tarė Arifas Martinui. - Kaip manai? 

— Gerai jau, gerai, - nusileido Martinas. Gerai žinojo, kaip jam 
patinka Arifas, ištisus trejus metus Arifas buvo vienintelis jo drau- 
gas. Tad jei jis nori suskiesti, esą juodu - meilužiai, tebūnie taip. 
Nebuvo pasauly kito žmogaus, kuriam įtikti Martinas būtų norėjęs 
taip, kaip Arifui. - Gerai, - dar pakartojo. 

— Kas gerai? - paklausė ponas Vimsas. 

— Gerai jau, mes - meilužiai, - atsakė Martinas Milzas. 

— Net nenutuokiu, kodėl liga neprikibo prie jo, - pridūrė 
Arifas. - Jis turėjo užsikrėsti. Nebent yra kažkaip jai atsparus? 

— Ar mus išmes iš mokyklos? - paklausė Martinas Milzas ben- 
drabučio budėtojo. Vylėsi, kad taip ir bus. Galbūt tada motušė bent 
truputį prasikrapštytų akis, galvojo Martinas. Būdamas penkioli- 
kos jis vis dar tikėjo, kad Verą įmanoma perauklėti. 

— Mudu tik kartą pamėginome, ir viskas, - pasakė Arifas. — 
Mums net nepatiko. 

— Ir daugiau niekad to nebedarėme, - paantrino Martinas. Tai 
buvo pirmas ir paskutinis melas jo gyvenime. Martinas net pasiju- 
to apsvaigęs - beveik taip, lyg būtų pasigėręs. 

- Bet vienas iš jūsų ligą turėjo pasigauti kur nors kitur, - lo- 
giškai samprotavo ponas Vimsas. - Noriu pasakyti, liga negalėjo 
atsirasti čia, iš niekur... iš jūsų pačių... jeigu nė vienas neturėjote 
lytinių santykių su trečiu asmeniu. 

Martinas Milzas žinojo, kad Arifas Koma bandė skambinti 
Verai - ir kad ji nesiteikė kalbėtis su jaunuoju turku; žinojo tai, 
kad Arifas rašė Verai laiškus, bet Vera nė karto vaikinui neatsa- 
kė. Tačiau tik dabar Martinas suvokė, kokioms aukoms gali ryžtis 
draugas, kad tik apsaugotų jo motiną. Regis, išties bus įsimylėjęs 
ją iki ausų. 

— Aš kartą lankiausi pas prostitutę. Ta šliundra mane ir užkrė- 
tė, - pasisakė Arifas ponui Vimsui. 

— Kur tu sugebėjai susirasti prostitutę, Arifai? - nepatikėjo ben- 
drabučio budėtojas. 

- Negi nežinote, kaip būna Bostone? - paklausė jo Arifas 
Koma. - Nakvojau su Martinu ir jo mama viešbutyje „Ritz“. Kai 
jie užmigo, patyliukais išslinkau iš viešbučio. Paprašiau durinin- 
ko, kad iškviestų man taksi. O taksisto paprašiau, kad nuvežtų pas 
kokią kekšę. Beje, taip pat visi daro ir Niujorke, - išaiškino Ari- 
fas. - Ar bent jau tai vienintelis man žinomas būdas. 

Taigi, Arifas Koma buvo išgrūstas lauk iš Pesendeno mokyklos 
už tai, kad užsikrėtė venerine liga nuo kekšės. Mokyklos taisyklių 
kodekse buvo gana miglotai apibrėžta nuostata, numatanti baus- 
mę už peiktiną elgesį su merginomis ar moterimis; remdamasis šia 
nuostata Drausmės komitetas (nepaisydamas įnirtingo pono Vim- 
so pasipriešinimo) ir nutarė išbraukti Arifą iš mokinių sąrašų. Buvo 
nuspręsta, kad seksas su prostitute ir yra tas „peiktinas elgesys su 
merginomis ar moterimis“, už kurį dera bausti visu griežtumu. 

Ponas Vimsas mėgino užstoti ir Martiną. Tasai homoseksualus 
ryšys buvęs vienkartinis nuotykis, tiesiog seksualinis eksperimen- 
tas, kuris nepasikartos, tad jį derėtų visai užmiršti. Tačiau Draus- 
mės komitetas primygtinai pareikalavo pranešti apie tai Verai ir 
Deniui. Vera reagavo paprastai - pakartojo, kad Martino amžiaus 
vaikinams sveikiau masturbuotis. Savo ruožtu Martinas motinai 
pasakė tik tiek (Denis šito, savaime aišku, negirdėjo): „Arifas Koma 
serga gonorėja, vadinasi, sergi ir tu.“ 

Arifą tuojau pat ir išsiuntė namo, vaikinai spėjo persimesti vos 
keliais žodžiais. Atsisveikindamas Martinas turkui tepasakė: 

— Verčiau neskaudintum savęs mėgindamas užstoti mano 
motiną. 

- Bet tavo tėvas man irgi patinka, - pasiaiškino Arifas. Tad Ve- 
ros ir vėl niekas nekaltino žmogžudyste - ji išlipo iš balos sausa, 
nes niekas nenorėjo skaudinti Denio. 

Užtat Arifo savižudybė buvo didelis smūgis. Kai į Martino paš- 
to dėžutę Pesendeno mokykloje atkeliavo laiškas, Arifas jau prieš 
dvi dienas buvo iššokęs pro dešimto aukšto langą - iš tėvų buto 
Parko aveniu. „Užtraukiau nešlovę savo šeimai , - tiek tebuvo para- 

šyta atsisveikinimo laiškelyje. Martinas prisiminė, jog kaip tik dėl 
to, kad nemestų gėdos šešėlio tėvams, kad nesuterštų visos giminės 
garbės, Arifas per apipjaustymą neleido sau pralieti ašarų. 

Kaltinti dėl to Veros buvo neįmanoma. Kai pirmąsyk po to liko 
akis į akį su Martinu, ji išklojo štai ką: „Tik nemėgink man aiš- 
kinti, kad dėl to kalta aš, brangusis. Pats sakei man, kad jis sudir- 
gęs - seksualiai sudirgęs. Taip, tu šitaip sakei. Be to, juk nenorėtum 
įskaudinti tėvo, ar ne?" 

Iš tiesų Denis net labai skaudžiai išgyveno žinią, kad jo sū- 
nus paragavo homoseksualių santykių, net jeigu tai išties buvo 
tik vienkartinis nuotykis. Martinas prisiekė tėvui tiktai pabandęs 
ir užtikrino, kad jam visiškai nepatikę. Vis dėlto Martinas pats 
suvokė, kad Denis apie sūnaus lytinį gyvenimą žino vieną vie- 
nintelę detalę: kad jis dulkinosi su savo kambario draugu turku, 
kai abiem buvo penkiolika. Tačiau Martinui Milzui net neatėjo į 
galvą, kad tiesa apie jo lytinį gyvenimą Deniui būtų dar skaudes- 
nė - tai yra, jei tėvas būtų sužinojęs, kad jo sūnus, sulaukęs tris- 
dešimt devynerių, tebėra skaistus ir net niekada nebandė mastur- 
buotis. Nepagalvojo Martinas ir dar apie kai ką: galbūt jis iš tiesų 
buvo įsimylėjęs Arifą Komą, o tai, be jokios abejonės, būtų kur 
kas labiau tikėtina ir nepalyginti labiau suprantama už beprotišką 
Arifo meilę Verai. 

O štai daktaras Daruvala kaip tik „kūrė“ misionierių, vadi- 
namą ponu Martinu. Scenaristas žinojo privaląs sugalvoti kokių 
nors įtikimų motyvų, pastūmėjusių poną Martiną apsispręsti 
tapti kunigu. Farokas jautė, kad netgi filme reikia bent kaip nors 
pagrįsti žmogaus pasiryžimą duoti skaistybės įžadus. Kadangi 
pažinojo Verą, scenaristas lyg ir turėjo atspėti, kad motyvai, paa- 
kinę tikrąjį misionierių duoti skaistybės įžadus ir sukti kunigystės 
keliu, buvo toli gražu ne iš tos medžiagos, iš kurios kurpiamos 
romantinės komedijos. 

Išgalvota mirtis; tikri vaikai 


Scenaristui pakako sveiko proto suvokti, kad mažumą įklimpo. Štai 
kur bėda: ką reikėtų nugalabyti? Tikrame gyvenime gydytojas vy- 
lėsi, kad cirkas taps išsigelbėjimu tiek Madu, tiek Ganešui. Tačiau 
scenarijui tokia pabaiga netiko: o paskui jie abu ilgai ir laimingai 
gyveno - ne, pernelyg netikroviška. Siužeto pabaiga atrodys kur 
kas realistiškiau, jeigu gyvas liks tik vienas iš jų. Mažylė buvo akro- 
batė, tikra žvaigždė. Daugiausia, ko galėjo tikėtis luošys Ganešas — 
tai virėjo padėjėjo ar cirko patarnautojo, cirko valytojo vaidmens. 
Pakliuvęs į cirką jis, be jokios abejonės, turėtų pradėti nuo paties 
dugno: jam tektų kuopti dramblių mėšlą ir plauti liūtų apšlapintas 
kėdutes. Taigi, garantuota mėšlina ir apšlapinta pradžia, o paskui, 
jei ypač pasisektų, Ganešas būtų pasiųstas talkinti virėjui į jo pala- 
pinę - tokio paaukštinimo vaikinukas galėtų tikėtis pačiu geriau- 
siu atveju. Gaminti arba dalyti maistą - toks būtų aukščiausias jo 
karjeros laiptelis, nieko geriau luošam vaikui nėra ko nė tikėtis. Tas 
pat galiojo ir tikrajam Ganešui, ir pramanytajam scenarijaus perso- 
nažui - toks yra realizmas, neabejojo daktaras Daruvala. 

Vadinasi, mirti turėtų Mažylė, nusprendė scenaristas. Tik štai 
bėda: vienintelė priežastis, dėl kurios cirkas priglaudė luošą brolį, 
buvo ta, kad pageidavo talentingos jo sesers, o norėdami gauti se- 
serį, negalėjo atstumti ir brolio - taip buvo sutarta. Tai kertinis pa- 
sakojimo akmuo, į kurį remiasi visas siužetas. Bet jei Mažylė žūtų, 
argi cirkas ir toliau laikytų Ganešą po savo sparnu? Kam cirkui rei- 
kalingas neįgalus vaikėzas? Štai dabar istorija jau kur kas geresnė, 
dingtelėjo Farokui. Netikėta našta užgula luošio pečius: Ganešas 
trūks plyš privalo susigalvoti kokį nors vaidmenį, kad cirkui ap- 
simokėtų jį laikyti. Juk nešlubuojantis vaikinas vikriau suksis su 
kastuvu, kuopdamas dramblių mėšlą. 

Tačiau scenaristas nuolatos stengėsi peršokti per save, ir tai jam 
buvo tikra pragaištis. Argi prieš pradėdamas sukti galvą, kokios 
veiklos cirke galėtų imtis Ganešas, neturėtų apsispręsti, kas pražu- 
dė Mažylę? Taigi ji - akrobatė, vadinasi, bet kada gali nukristi, gerai 
nepagalvojęs nutarė gydytojas. Galbūt mokosi vaikščioti dangumi 

kaip Suman - ir nugarma žemėn. Bet iš tiesų tai būtų visiškai neti- 
kroviška. Mažylė nieku gyvu nesimokytų „Vaikščiojimo dangumi“ 
pagrindinėje cirko palapinėje. Didžiajame Karališkajame Pratapas 
Singas „Vaikščiojimo dangumi“ numerį ruošė tik trupės palapinė- 
je, kur virvinės kopėčios driekėsi anaiptol ne aštuoniasdešimties 
pėdų aukštyje - žemyn galva pakibusią besitreniruojančią vaikšty- 
toją nuo žemės skyrė pėda ar dvi, ne daugiau. Jeigu Farokas norėtų 
filmavimo aikštele rinktis tikrąjį Didįjį Karališkąjį cirką (o kaip tik 
taip jis ir ketino padaryti) ir jei norėtų pagrindiniams vaidmenims 
kviesti tikruosius savo mėgstamus cirko artistus (bent jau Mažy- 
lę, Suman ir Pratapą - būtinai), tuomet niekas jokiu būdu neturi 
mirti dėl kažkieno aplaidumo ar žūti per kokį banalų nelaimingą 
atsitikimą. Farokas ketino kaip įmanydamas gražiau pavaizduoti 
Didįjį Karališkąjį, vien tik pagirti ir šį cirką, ir cirko gyvenimą iš 
esmės - tiktai ne smerkti. Ne, Mažylės mirtis niekaip negali būti 
susijusi su pačiu cirku - šitai istorijai tai niekaip netinka. 

Kaip tik tada daktaras Daruvala pagalvojo apie poną Gargą, 
tikrąjį Žmogų Rūgštį. Šiaip ar taip, Žmogus Rūgštis jau yra scena- 
rijaus personažas, pagrindinis istorijos šunsnukis - kodėl nepasi- 
naudojus juo? (Tikimybė, kad personažo prototipas gali paduoti 
autorių į teismą, įkvėpimo akimirką liko devintame plane.) Žmogų 
Rūgštį pakerėjo Mažylės žavesys ir talentas, jis negali susitaikyti su 
mintimi, kad ji kyla į tikras žvaigždes, o gal jam siaubingai apmau- 
du dėl to, kad nepavyko jos subjauroti, kaip pratęs subjauroti kitus. 
Kadangi Mažylė išslydo iš jo nagų ir atsidūrė Didžiajame Karališ- 
kajame, tas išgama sumąsto diversiją - cirkas dar paminės jo vardą! 
Jis aptaško rūgštimi liūtų jauniklį, o gal kurį nors iš žemaūgių klou- 
nų. Ir štai tada vargšę Mažylę sudrasko liūtas, ištrūkęs iš narvo dėl 
to, kad velnio išpera Žmogus Rūgštis nudegino rūgštimi spyną. 

Štai dabar iš tikrųjų puiku! - apsidžiaugė scenaristas. Daktaras 
Daruvala net nepagalvojo, kokia ironija persisunkusi ši situacija: 
jis lyg niekur nieko kurpia planus, kaip nužudyti išgalvotąją Ma- 
žylę, ir tuo pat metu laukia tikrosios Madu kuo tikriausių tyrimų 
dėl ŽIV rezultatų. Tačiau Farokas dar kartą bandė peršokti sau per 
galvą: jau svarstė, kokiomis gudrybėmis apdovanoti Ganešą, kad 

vaikinukas cirke taptų tiesiog nepamainomas. Juk vaikiščias - tik 
kuklus šlubis, paprasčiausias elgeta; jis nemitrus, jis amžinai liks 
raišas, o vienintelis triukas, kurį geba atlikti, - pokštas su paukščių 
išmatomis. (Scenaristas paskubomis brūkštelėjo pastabą: įtraukti 
į scenarijų triuką su paukščių išmatomis! Kadangi Mažylės laukia 
šiurpi mirtis liūto nasruose, būtinai reikia kokios nors juokingos 
detalės, komiško atokvėpio.) 

Sulig šia mintimi sučirškė telefonas: skambino daktaras Tata, 
ir Randžitas perjungė skambutį į gydytojo kabinetą. Farokas vos 
spėjo įsismaginti, o čia vaizduotės rezgama grandinė ėmė ir nutrū- 
ko. Daktaras Daruvala suirzo; dar labiau jį suerzino daktaro Tatos 
pranešta informacija. 

— Ak varge vargeli, vargšas senas tėtušis, - suaimanavo Tata 
Du. - Baiminuosi, kad tą kartą jis iš tiesų prašovė! 

Daktaras Daruvala nebūtų labai nustebęs, jei būtų išgirdęs, kad 
daktaras Tata vyresnysis diagnozuodamas nuolat prašaudavo pro 
šikšnelę; šiaip ar taip, senasis nuokvaka net nesusigaudė, kad Vera 
laukiasi dvynių (suprato tai tik tada, kai jie gimė). Kaipgi jis susi- 
movė tą kartą, baisiai niežėjo liežuvį paklausti. Bet Farokas susilai- 
kė ir paklausė mandagiau: 


w-- oo 


w-- o 


Tata. - Neeilinė turėjo būti apžiūra, kaip kažin ką! Mat Promila 
tvirtino, neva vyrutis vieną vienintelį kartą pamėgino su prostitute, 
ir paaiškėjo, kad yra impotentas! Vis dėlto įtariu, kad diagnozė jam 
nustatyta šiek tiek per anksti. 

— Tai kokia gi ta diagnozė? - neiškentė daktaras Daruvala. 

— Eunuchoidizmas! - sukliegė Tata Du. - Tiesa, šiais laikais 
dažniau vartojamas terminas „hipogonadizmas“ Vadinkite, kaip 
norite, tai tas pat: simptomas arba sindromas, kurį gali lemti kele- 
tas skirtingų priežasčių. Šiek tiek panašu į galvos skausmo ar svai- 
gulio sindromą... 

— Taip, taip, - nekantriai nutraukė jį daktaras Daruvala. Aišku 
kaip dieną: Tata Du paskubomis pavartė kokią nors literatūrą, o gal 
pasikalbėjo su kokiu išmanesniu akušeriu ginekologų; dauguma 

akušerių ginekologų apie šiuos sutrikimus nutuokia geriau nei kiti 
gydytojai - galbūt dėl to, spėjo Farokas, kad yra pasikaustę hormo- 
nų klausimais. 

— O kokie požymiai leidžia įtarti hipogonadizmą? - paklausė 
daktaras Daruvala Tatos Du. 

— Jei vaikino arba vyro itin ilgos rankos ir kojos, jeigu jo ran- 
kų mojis, tai yra atstumas tarp abiejų į šonus ištiestų rankų pirštų 
galų, daugiau nei dviem coliais viršija jo ūgį. Taip pat atstumas nuo 
gaktikaulio iki žemės būna didesnis už atstumą nuo gaktikaulio iki 
viršugalvio, - ėmėsi aiškinti daktaras Tata. Kaip kažin ką, skaito iš 
knygos, dingtelėjo daktarui Daruvalai. - Be to, tokiam vyrui arba 
vaikinui stinga antrinių lytinių požymių, - kalbėjo Tata Du. - Na... 
žinote, ką turiu omeny: balsą, raumenų išsivystymą, penio išsivys- 
tymą, rombo formos gaktiplaukių tąsą pilvo kryptimi... 

— Bet kaip jūs galite tvirtinti, kad vaikino antriniai lytiniai po- 
žymiai nepakankamai ryškūs, jei tam vaikinui dar nėra kokių pen- 
kiolikos metų? - paklausė daktaras Daruvala. 

— Čia ir visa bėda: negalime, - pripažino daktaras Tata. 

— Rahului 1949-aisiais buvo vos dvylika ar trylika! - sušuko Faro- 
kas. Išvis absurdiška, kad Promila bernioką išvadino impotentu vien 
dėl to, kad jam neatsistojo arba nepavyko išlaikyti erekcijos su prosti- 
tute, bet dar absurdiškiau, kad senasis daktaras Tata ja patikėjo! 

— Ką gi, kaip tik tai ir turėjau omeny sakydamas, kad diagnozė 
buvo kiek per ankstyva, - pripažino Tata Du. - Lytinis brendimas 
prasideda berniukui sulaukus vienuolikos ar dvylikos - dažniau- 
siai tai pranašaujantis pirmasis požymis būna sėklidžių apvalkalo 
sukietėjimas - ir trunka apie penkerius metus. Bet kai kurie da- 
lykai, tarkime, tokie kaip krūtinės plaukuotumas, gali keistis dar 
ištisą dešimtmetį. 

Sulig žodžiais „tai pranašaujantis pirmasis požymis“ išsisklai- 
dė paskutinės daktaro Daruvalos abejonės: Tata Du tikrai skaito 
iš knygos. 

— Trumpiau tariant, norite pasakyti, kad Rahulas tiesiog pradėjo 
bręsti šiek tiek pavėluotai. Tad iš tikrųjų buvo net gerokai per anksti 
tvirtinti, kad jis - kažkokios rūšies eunuchas! - sušuko Farokas. 

— Na, tiesą sakant, nustatyti eunuchoidizmo diagnozę - ne visai 
tas pats, kas pavadinti žmogų „kažkokios rūšies eunuchu“, - paaiš- 
kino daktaras Tata. 

- Jeigu tokia diagnozė nustatoma dvylikos ar trylikos metų 
berniukui, tai gali jį paveikti, juk tai pats imliausias įspūdžiams 
amžius. Ar ne? - paklausė daktaras Daruvala. 

- Tas tiesa, - sutiko Tata Du. - Diagnozė būtų kur kas tikslesnė, 
jeigu ją nustatytume aštuoniolikamečiui, kuriam aiški mikrofalija. 

- Jėzau Kristau, - išsprūdo daktarui Daruvalai. 

— Ką gi, reikėtų neužmiršti, kad visa Rai padermė - kažkokie 
nenormalūs, - logiškai išmąstė daktaras Tata. 

— Kaip tik ta šeimynėlė, kuri iš klaidingos diagnozės išlukštens 
viską, kas įmanoma, - leptelėjo daktaras Daruvala. 

- Nevadinčiau to „klaidinga diagnoze“ - nebent šiek tiek per 
ankstyva, kad būtų visiškai tiksli, - suskato gintis Tata Du. Ir vi- 
siškai nekeista, kad kaip tik tuo metu panūdo kuo skubiau pakeis- 
ti temą. - Ak, tiesa, jau gavome jūsų mergaitės tyrimų rezultatus. 
Misteris Subašas sakė man, kad norite jų kuo skubiau. 

Iš tiesų misteris Subašas buvo sakęs daktarui Daruvalai, kad 
testas ŽIV nustatyti trunka ne mažiau nei dvi dienas. O jeigu pir- 
mojo tyrimo rezultatas būna teigiamas - ir ilgiau. 

- Šiaip ar taip, ji sveika, - pranešė daktaras Tata. - Analizės 
rezultatas - neigiamas. 

- Iš tiesų mikliai apsisukote, - atsakė daktaras Daruvala. - Ar 
tai tikrai tos mergaitės tyrimai? Madu? Jos vardas Madu? 

— Taip, taip, - patikino daktaras Tata; dabar jau jis galėjo leisti 
sau pasirodyti nekantraująs. - Štai, kaip tik žiūriu į jos tyrimų re- 
zultatus! Vardas - Madu. Atsakymas - neigiamas. Misteris Subašas 
ką tik padėjo jos aplanką man ant stalo. 

Kažin kiek tam misteriui Subašui metų? - magėjo paklausti 
daktarui Daruvalai, bet šito pokalbio jis jau buvo sotus iki kaklo - 
spėjo pakankamai susierzinti. Ką gi, dabar bent jau galės išvežti 
mergaitę iš miesto. Jis padėkojo Tatai Du ir padėjo ragelį. Norė- 
jo iškart vėl kibti į scenarijų, bet pirmiau paskambino į kabinetą 
Randžitui ir paprašė sekretoriaus pranešti ponui Gargui, kad Madu 

nėra ŽIV nešiotoja. Pranešti Gargui gerų naujienų pats gydytojas 
nėmaž netroško. 

— Iš tiesų mikliai apsisuko, - įvertino ir Randžitas; tačiau di- 
džioji daktaro Daruvalos smegenų dalis vis dar tebebuvo užkimšta 
scenarijumi. Šiuo metu jis kur kas daugiau dėmesio skyrė aniems 
vaikams nei tiems, kuriuos apsiėmė globoti. 

Vis dėlto gydytojas neužmiršo paprašyti Randžito, kad susi- 
skambintų su žemaūgio žmona; reikėjo pranešti Dipai, kad Madu 
ir Ganešas atvažiuoja į cirką, o daktarui Daruvalai reikėjo sužino- 
ti, kur šiuo metu cirkas yra (kad nereikėtų trankytis po visą Gu- 
džaratą). Farokui derėjo paskambinti ir naujajam misionieriui — 
įspėti jėzuitą, kad savaitgalį teks praleisti kelionėje: važiuosią su 
vaikais į cirką, - bet jį jau vėl įsiurbė scenarijus. Pramanytasis 
ponas Martinas daktarui Daruvalai buvo kur kas įdomesnis už 
Martiną Milzą. 

Deja, kuo gyviau scenaristas prisiminė Didįjį Karališkąjį cirką, 
kuo raiškiau vaizdavo jo artistų pasirodymus, tuo labiau baimino- 
si to kraupaus nusivylimo, kuris, neabejojo, apniks, kai juodu su 
Martinu Milzu nuveš tikruosius vaikus į Didįjį Mėlynąjį Nilą. 


20. KYŠIS 


Metas nešdintis 


Lygindamas tikrąjį Martiną Milzą su savo pramanytuoju ponu Mar- 
tinu Farokas pajuto šiokį tokį kaltės jausmą; scenaristą graužė įtari- 
mas, tiesa, visiškai silpnas, kad jis perkūrė solidų pamišėlį į kvailą 
muilo burbulą. Pagal scenarijų, pirmą kartą aplankęs vaikus cirke, 
misionierius įmina į drambliašūdį, paslysta ir pargriūva. Daktaro 
Daruvalos dar neaplankė mintis, kad tikrasis misionierius, ko gero, 
bus įmynęs į didesnę bjaurastį nei paprastas drambliašūdis. 

„Drambliašūdis“. Ką gi, toks pavadinimas filmui, aišku, netiks. 
Farokas dėl viso pikto buvo užsirašęs jį paraštėje to puslapio, kur 
drambliašūdis pirmąsyk paminėtas, bet dabar išbraukė. Filmas to- 
kiu pavadinimu Indijoje išvis būtų uždraustas. Be to, argi kas nors 
norėtų žiūrėti filmą „Drambliašūdis“? Žmonės nesivestų jo žiūrėti 
vaikų, o filmas, kaip vylėsi daktaras Daruvala, ir turėtų būti vai- 
kams - jeigu išvis kam nors, atslinko niūri mintis. Jį vėl apniko abe- 
jonės savimi - senas geras scenaristo priešas; Farokas, regis, sutiko 
jį kaip kažin kada nematytą draugą. 

Scenaristas gundėsi ir kitais netikusiais pavadinimais. „Limu- 
zinų ruletė - visai skoningas pavadinimas. Farokas baiminosi, 
kad filmas užgaus viso pasaulio žemaūgius, nesvarbu, koks būtų 
pavadinimas. Per įsislaptinusio scenaristo karjerą daktaras Daru- 
vala sugebėjo įžeisti beveik visus iš eilės. O dabar, užuot kvaršinęs 
sau galvą, ar žemaūgiai tikrai įsižeis, gydytojas įniko svarstyti dar 
smulkesnę problemą: kuris iš kino leidinių pirmas klaidingai su- 
pras jo pastangas ir pradės tyčiotis. Du žurnalai, kurių jis labiausiai 


CIRKO SŪNUS 563 


nepakentė, buvo „Stardust“ ir „Cine Blitz“. Jo manymu, iš visos ne- 
švarius kino kūrėjų baltinius taršančios spaudos šitie du labiausiai 
mėgo spausdinti skandalingus ir šmeižikiškus straipsnius. 

Vien minties apie tuos žiniasklaidos stuobrius ir visas žurnalis- 
tikos padugnes pakako, kad Farokui pasišiauštų plaukai dėl spaudos 
konferencijos, kurioje jis ketino viešai paskelbti apie Inspektoriaus 
Dharo „mirtį . Farokui dingtelėjo, kad jei tokią spaudos konferen- 
ciją mėgins surengti jis, nieko nepavyks sudominti, taigi, scenaris- 
tui teks prašyti, kad spaudos konferenciją surengtų pats Dharas, o 
tai reiškia, kad jam pačiam irgi reikėtų dalyvauti - kitaip visi palai- 
kytų tai apgaule. Dar blogiau, Dharui ir kalbėti tektų pačiam, šiaip 
ar taip, kino žvaigždė juk jis. Visiems tiems pašlemėkams žurnalis- 
tams juk bus nė motais kažkokio daktaro Daruvalos motyvai visus 
mulkinti - jiems bus smalsu, kodėl Dharas sutikęs bendrininkauti. 
Kodėl Dharas visada palaikęs pasakėlę, esą aktorius ir sukūręs sa- 
vąjį personažą? Taigi, kaip visuomet, netgi šitokioje tiesai atskleisti 
skirtoje spaudos konferencijoje, kokią įsivaizdavo Farokas, Dharui 
teks išberti scenaristo parašytą tekstą. 

Vadinasi, didysis tiesos atskleidimas iš esmės bus tik dar vienas 
vaidmuo; negana to, apie pačią svarbiausią tiesą taip ir liks neužsi- 
minta - apie tai, kad Inspektorių Dharą daktaras Daruvala sukūrė 
vien iš meilės Džonui D. Tokio prisipažinimo nevalia mesti į ži- 
niasklaidos liūną. Farokas gerai žinojo, kad nėmaž nenorėtų išvys- 
ti, kokiais patyčių purvais būtų apdrabstyta šitokia meilė; kas jau 
kas, o „Stardust“ ir „Cine Blitz“ tikrai pasistengtų. 

Pastaroji Dharo spaudos konferencija tyčia buvo sumanyta 
kaip farsas. Dharas ir vietą jai pasirinko ne bet kokią - „Tadž Ma- 
halo“ baseiną; pasak jo paties, kas gali būti smagiau nei išvysti su- 
glumusių, išsižiojusių užsienio svečių veidus. Žurnalistai tuoj pat 
ir pasipiktino, mat tikėjosi intymesnės aplinkos. „Ar jūs stengiatės 
pabrėžti, kad pats esate užsienietis, iš tikrųjų visai ne indas?“ Toks 
buvo pirmas klausimas. Ir štai koks buvo atsakymas: Dharas nėrė 
į baseiną. Jokio atsitiktinumo: jis tyčia gviešėsi aptaškyti Žurnalis- 
tus. Atsakydavo tik į tuos klausimus, į kuriuos norėdavo atsakyti, 
kitus nuleisdavo negirdomis. Tai buvo interviu, kurį nuolat lydėjo 

Dharo pūkštelėjimai į baseiną. Kol jis būdavo paniręs, žurnalistai, 
nesirinkdami žodžių, skubėdavo išsakyti, ką mano apie jį. 

Farokas vylėsi, kad Džonas D. tik džiaugsis, galų gale išsiva- 
davęs nuo Inspektoriaus Dharo vaidmens; pinigų aktoriui tikrai 
nestigo, ir šveicariškasis gyvenimas jam patiko labiau. Vis dėlto 
daktaras Daruvala įtarė, kad širdies gilumoje Dharas brangina tą 
neapykantą, kurią pats užmaišė žurnalistinių pamazgų katile; tai, 
kas sukėlė visų gandonešių kino žurnalistų įnirtį, galbūt ir buvo 
geriausias Džono D. vaidmuo. Farokas pagalvojo apie tai ir nutarė 
žinąs, ką rinktųsi Džonas D.: jokios spaudos konferencijos, jokios 
paviešintos tiesos. „Tegul sau suka galvą, - štai ką pasakytų Dha- 
ras. Dharas dažnai taip sakydavo. 

Scenaristas prisiminė ir dar vieną frazę; šiaip ar taip, ne tik pats 
ją parašė, bet ji dar buvo ir kartojama kiekviename Inspektoriaus 
Dharo filme, beveik pačioje pabaigoje. Dharui visuomet pasipin- 
davo pagunda nuveikti dar ką nors - suvilioti dar vieną moterį, nu- 
dėti dar vieną niekdarį; bet Inspektorius Dharas visada žinodavo, 
kada sustoti. Žinodavo, kada darbas jau padarytas. Kartais kokiam 
nors kėslus rezgančiam barmenui, kartais bendradarbiui polici- 
ninkui iš tų, kurie niekad nepasisotina, kartais kokiai nors gražiai 
moteriai, nekantraujančiai su juo pasimylėti, Inspektorius Dharas 
pasakydavo tą pat: „Metas nešdintis.“ O tada ir nešdindavosi. 

Šiuo atveju, įvertinęs aplinkybes: kad nori padėti paskutinį Ins- 
pektoriaus Dharo epopėjos tašką ir visam laikui dingti iš Bombė- 
jaus, - Farokas žinojo, ką jam patartų Džonas D. „Metas nešdin- 
tis, - štai ką pasakytų Inspektorius Dharas. 


Dar laukia ir patalinės blakės 


Anais laikais, kai luošų vaikų ligoninės priimamajame bei gydyto- 
jų kabinetuose niekas nė nesapnavo apie oro kondicionierius, virš 
stalo, prie kurio, nugrimzdęs į apmąstymus, dabar sėdėjo Farokas, 
palubėje visą laiką sukosi ventiliatorius, o langas į pratybų kiemą 
nuolat būdavo atidarytas. Šiais laikais, kai lango niekas nebeatida- 

rinėdavo, o patalpoje be paliovos raminamai dūzgė oro kondicio- 
nierius, Farokas buvo atkirstas nuo vaikų verksmo, sklindančio iš 
pratybų kiemo. Kai gydytojas eidavo per kiemą arba kai kas nors 
pakviesdavo pažiūrėti, kokią pažangą dėl fizioterapijos pratimų pa- 
daręs koks nors jo operuotas ligoniukas, vaikų ašaros jo pernelyg 
nenuliūdindavo. Šiek tiek skausmo Farokui siejosi su gijimo pro- 
cesu - tai tiesiog neišvengiama, nes sąnarį po operacijos (ypač po 
operacijos) būtina judinti. Tačiau vaikai ne tik rėkdavo iš skaus- 
mo, bet dar ir verkšlendavo laukdami skausmo, o šitas apgailėtinas 
kniaukimas gydytoją erzindavo. 

Farokas atsisuko į uždarytą langą ir pažvelgė į pratybų kiemą; 
net ir be garso, vien iš vaikų išraiškų, gydytojas skyrė, kuriems iš 
tikrųjų skauda, o kurie tik niekingai bijo laukiamo skausmo. Fizio- 
terapijos specialistai, irgi be garso, įkalbinėjo vaikus judėti: štai vie- 
nam, kuriam neseniai pakeistas klubo sąnarys, būtina atsistoti, kitas, 
operuotu keliu, šnekinamas žengti žingsnį, dar vienas įtikinėjamas 
mankštinti naująjį alkūnės sąnarį. Pratybų kiemo vaizdas daktarui 
Daruvalai buvo tarytum sustojęs laike, gydytojas pagalvojo, kad jo 
sugebėjimas girdėti tai, kas negirdima, yra vienintelis abejonių ne- 
keliantis jo žmogiškumo matas. Nors langas buvo uždarytas, nors 
tykiai dūzgė oro kondicionierius, daktaras Daruvala vis tiek girdėjo 
gailų verkšlenimą. Pats metas nešdintis, dingtelėjo jam. 

Farokas atidarė langą, persisvėrė laukan. Jam smogė slegian- 
tis, sūkuriuojančias dulkes nešantis karštis, nors oras (kaip Bom- 
bėjui) buvo dar gana vėsus ir sausas. Vaikų aimanos maišėsi su 
nenutrūkstamu automobilių tūtavimu ir pjūklo džyrinimą prime- 
nančiu mopedų džeržgimu. Daktaras Daruvala giliai įkvėpė viso 
šito į plaučius. Prisimerkęs įsižiūrėjo į dulkėtą tvaskesį. Nužvelgė 
pratybų kiemą kone prašalaičio akimis - tai buvo atsisveikinimo 
žvilgsnis. Paskui gydytojas išsikvietė Randžitą norėdamas išklau- 
syti pranešimus. 

Daktaro Daruvalos nėmaž nenustebino žinia, kad Dipa jau su- 
sitarė su Didžiuoju Mėlynuoju Nilu, - gydytojas nė nesitikėjo, kad 
žemaūgio žmonai pavyks išpešti ką geriau. Cirkas mėgins ko nors 
išmokyti talentingąją „seserį . Tam skirs tris mėnesius: mergaitę 

maitins ir rengs, skirs pastogę, pasirūpins ir jos luošu „broliu“. Jei 
paaiškės, kad iš Madu įmanoma išugdyti artistę, abu vaikai galės 
likti Didžiajame Mėlynajame Nile. Jei ne - cirkas paleis juos į visas 
keturias puses. 

Pagal Faroko scenarijų, Didysis Karališkasis Mažylei, kai ji tik 
pradėjo treniruotis, mokėjo tris rupijas per dieną; išgalvotasis Ga- 
nešas algos negavo - dirbo už maistą ir stogą virš galvos. Didysis 
Mėlynasis Nilas manė ir šiaip jau darąs paslaugą Madu, išvis ją pri- 
imdamas, tad mokėti nė nesiruošė. Tikrasis vaikiščias su sutraiš- 
kyta koja turėtų džiaugtis vien teise pavalgyti ir priglausti galvą; 
tikrasis Ganešas turės ir dirbti. Vaikų kelionę ten, kur gastroliuoja 
cirkas, apmoka tėvai, tuo atveju, jei jie našlaičiai, kelionės išlaidas 
padengia „rėmėjai“; Madu ir Ganešas į cirką atvažiuoja patys. O 
šiuo metu cirkas spektaklius rodo Džunagadhe - nedideliame, gal 
100 000 gyventojų turinčiame, Gudžarato valstijos mieste. 

Džunagadhas! Pirmyn teks važiuoti ištisą dieną, tiek pat truks 
kelionė atgal. Jų laukia skrydis į Radžkotą, iš ten dar dvi ar tris va- 
landas kratysis automobiliu, kol pasieks mažesnį miestą; oro uoste 
juos pasitiks cirko vairuotojas, be jokios abejonės, koks nors nekva- 
lifikuotas darbininkas, tikras nutrūktgalvis kelyje. Tačiau važiuoti 
traukiniu būtų dar blogiau. Farokas žinojo, kaip Julija nemėgsta, kai 
jis išvyksta su nakvyne, be to, Džunagadhe veikiausiai nebus kur 
prisiglausti, nebent vyriausybės remiamuose Apygardos namuose, 
kur utėlės gal tiktai tikimybė, užtat patalinės blakės - garantija. Be 
visų šitų džiaugsmų, dar laukia keturiasdešimt aštuonios valandos 
pašnekesių su Martinu Milzu ir nė minutės prisėsti prie scenari- 
jaus. Scenaristas net pagalvojo, kad tikrasis daktaras Daruvala virto 
besiklostančios paralelinės istorijos personažu. 


Hormonųy šėlsmas 
Paskambinęs į Šventojo Ignoto mokyklą perspėti naujojo misionie- 


riaus dėl artėjančios kelionės, daktaras Daruvala nejučia susimąstė, 
ar tik jo kūrinys nebūsiąs pranašiškas. Jis jau buvo apibūdinęs pra- 

manytąjį poną Martiną kaip „populiariausią mokyklos mokytoją“, 
ir še tau, tėvas Cecilijus jau pasakoja scenaristui, kad šįryt, apsilan- 
kęs pamokose, iškart susidarė įspūdį, kad Martinas Milzas per aki- 
mirką tapęs „nepaprastai populiarus - tiesiog iš pirmo žvilgsnio“. 
Jaunasis Martinas, kaip jį atkakliai vadino tėvas Cecilijus, jau spėjo 
įtikinti tėvą rektorių, kad į aukštesniųjų klasių mokymo programą 
leistų įtraukti Grehemo Grino kūrybą; nors ir prieštaringai verti- 
namas, Grehemas Grinas Martinui Milzui buvo vienas iš kataliky- 
bės didvyrių. 

— Šiaip ar taip, šis romanistas populiarino katalikybės tiesas, — 
pridūrė tėvas Cecilijus. 

Farokas, kuris nuo seno laikė save ištikimu Grehemo Grino 
gerbėju, įtariai paklausė: 

— Katalikybės tiesas? 

— Tarkime, savižudybę laikė mirtina nuodėme, - paaiškino 
tėvas Cecilijus. (Matyt, tėvas Julijonas leido Martinui Milzui su 
aukštesniųjų klasių moksleiviais analizuoti „Būties esmę.) Dakta- 
rui Daruvalai, tegul trumpam, pasitaisė ūpas; galbūt per visą ilgą 
kelionę į Džunagadhą ir atgal kaip nors pavyks pakreipti pokalbį 
apie Grehemą Griną. Kažin ką dar tasai fanatikas laiko didvyriais, 
susidomėjo gydytojas. 

Farokas jau senokai neturėjo su kuo pasikalbėti apie Grehemą 
Griną. Julija ir kai kurie apsiskaitę jos draugai labiau mėgo aptari- 
nėti šiuolaikinius autorius, Faroką dėl pomėgio vis iš naujo skaityti 
tuos kūrinius, kurie, jo manymu, buvo klasika, jie laikė senama- 
dišku. Daktarą Daruvalą šiek tiek gąsdino Martino Milzo išsilavi- 
nimas, bet galbūt Grehemas Grinas pakiš gydytojui ir scholastui 
kokių nors bendrų temų. 

Daktaras Daruvala negalėjo žinoti, kad savižudybės tema Mar- 
tinui Milzui rūpi kur kas labiau nei Grehemo Grino rašytojo ta- 
lentas iš esmės. Katalikui savižudybė reiškė šiurkštų Dievo valios 
žmogaus gyvenime nepaisymą. Martinas galvojo apie Arifą Komą; 
reikia manyti, musulmonui buvo aptemęs protas - argi kas nors, 
būdamas sveiko proto, įsimylėtų Verą? Nebent tasai protas būtų 
visai kitaip sunarstytas. 

Netekti teisės į bažnytines laidotuves - nieko baisiau Martinas 
Milzas negalėjo nė įsivaizduoti; vis dėlto Bažnyčia numatė ir išim- 
čių: savižudžiui atleistina tuo atveju, jeigu jam pasimaišęs protas 
arba jei jis pats nesuvokia, kad žudosi. Misionierius vylėsi, kad 
turko savižudybę Dievas priskirs prie tų, kai nusižudo pakrikusio 
proto žmogus. Šiaip ar taip, Martino motina iškrušo vaikinui sme- 
genis. Argi po to Arifas dar galėjo blaiviai mąstyti? 

Vis dėlto, jei daktaras Daruvala negalėjo numatyti, kokia ta 
Martino Milzo katalikiškoji taip gydytojo mėgstamo autoriaus kū- 
rinių interpretacija, juo labiau Farokas nenutuokė apie tam tikrą 
nemalonų įvykį, jau gerai įdienojus sukrėtusį Šventojo Ignoto mo- 
kyklą; tėvas Cecilijus bandė apie tai užsiminti, bet labai jau neriš- 
liai. Misijos ramybę sudrumstęs nesutramdomas įsibrovėlis; teko 
kviesti policiją, kad pažabotų tą pasiutusį individą, kurio smurtavi- 
mą tėvas Cecilijus priskyrė prie „hormonų šėlsmo . 

Farokui ši frazė taip patiko, kad net užsirašė. 

- Tik pamanykite, tai buvo ne kas kita, o transvestitas prostitu- 
tė! - sušnibždėjo tėvas Cecilijus į ragelį. 

— Kodėl jūs kuždate? - pasiteiravo daktaras Daruvala. 

- Tėvas rektorius dėl to įvykio vis dar smarkiai prislėgtas, - lyg 
paslaptį patikėjo tėvas Cecilijus Farokui. - Gali įsivaizduoti tokį da- 
lyką? Mus užgriuvo hidžra, ir dar tokiu metu, kai vyksta pamokos! 

Daktaras Daruvala pamėgino įsivaizduoti reginį ir mažne pra- 
linksmėjo. 

- Galbūt jis, arba ji, panūdo užlopyti išsilavinimo skyles? - iš- 
sakė prielaidą tėvui Cecilijui. 

- Tai tvirtino, kad atėjo kažkieno kvietimu, - pasakė tėvas 
Cecilijus. 

- Tai? - nepatikėjo savo ausimis daktaras Daruvala. 

— Na, jis ar ji, nesvarbu, kas būtų iš tikrųjų, užtat buvo stam- 
bus ir stiprus. Paklaikusi prostitutė, iš tų pamišėlių, kurie rengiasi 
priešingos lyties drabužiais! - kuždėjo tėvas Cecilijus. - Juk jie ryja 
hormonus, ar ne? 

- Hidžros ne, - paprieštaravo daktaras Daruvala. - Estrogenų 
jie nevartoja. Jiems pašalinami kiaušai ir penis - vienu vieninteliu 

peilio šmirkštelėjimu. O paskui žaizda prideginama verdančiu alie- 
jumi. Lieka randas, panašus į moters makštį. 

— Dievulėliau... verčiau nepasakotum! - išsprūdo tėvui Cecilijui. 

— Kartais, bet nelabai dažnai, jiems chirurginiu būdu implan- 
tuojamos krūtys, - pridūrė daktaras Daruvala. 

- Šitam buvo implantuoti kažkokie gelžgaliai! - energingai pa- 
reiškė tėvas Cecilijus. - Jaunasis Martinas tuo metu vedė pamoką. 
Su tuo ypata galynėtis teko tėvui rektoriui ir man, ir dar vargšui 
broliui Gabrieliui, kol sulaukėme policijos. 

— Labai įdomu, - tarstelėjo Farokas. 

— Dar laimė, kad niekas iš vaikų to nematė, - pridūrė tėvas 
Cecilijus. 

— Argi transvestitams prostitutėms draudžiama atsiversti? - pa- 
klausė daktaras Daruvala, kuriam buvo vienas malonumas traukti 
per dantį bet kokį kunigą. 

- Įsisiautėję hormonai, kaip kažin ką, - primygtinai tvirtino 
tėvas Cecilijus. - Neabejoju, šitas bus perdozavęs. 

- Juk jau sakiau - estrogenų jie paprastai nevartoja, - patikino 
gydytojas. 

— Tasai ypata ką nors tikrai suvartojo, - laikėsi savo tėvas 
Cecilijus. 

— Gal dabar pat galėčiau pasikalbėti su Martinu? - paklausė 
daktaras Daruvala. - Ar jis vis dar veda pamokas? 

— Jis dabar pietauja su mažiukais, o gal šiandien ir mažyliukų 
eilė, - atsakė tėvas Cecilijus. 

Gydytojui jau buvo beveik metas eiti pietų į Dakvorto klubą. 
Daktaras Daruvala bandė palikti Martinui Milzui žinutę, bet tėvas 
Cecilijus taip vargo užsirašinėdamas, kad gydytojui neliko abejo- 
nių: teks dar kartą skambinti. 

— Pasakykite jam tik tiek, kad paskambinsiu dar kartą, - ga- 
liausiai neteko kantrybės Farokas. - Ir dar pasakykite, kad būtinai 
trauksime į cirką. 

— O, kaip smagu! - atsakė tėvas Cecilijus. 

Detektyvas Patelis prieš pietus Dakvorto klube norėjo susitelkti, 
bet visus gerus ketinimus suardė incidentas Šventojo Ignoto misi- 
joje. Lyg ir menkas nusižengimas, nieko ypatinga, bet apie tai pra- 
nešta pačiam komisaro pavaduotojui, nes įvykis priskirtas nusikal- 
timų, susijusių su Dharu, kategorijai. Prasižengėlis, pasirodo, buvo 
vienas tų transvestitų prostitučių, kuriuos per peštynes Folklando 
kelyje sužalojo Dharo vairuotojas žemaūgis, - hidžra sutrupintu 
riešu, mat Vinodas kaip reikiant užtvojo jai skvošo raketės kotu. 
Eunuchas transvestitas prisistatė į Šventojo Ignoto misiją ir ėmėsi 
šventinti vargšus senolius kunigus gipso tvarsčiu, ir dar paaiškino, 
neva Inspektorius Dharas visiems transvestitams prostitutėms pa- 
skelbęs, kad misijoje juos sutiks išskėstomis rankomis. Dharas dar 
patikinęs hidžras, kad ten visada galima rasti ir jį patį. 

- Bet tai buvo ne Dharas, - hindi kalba aiškino hidžra detek- 
tyvui Pateliui. - Tai buvo kažkas kitas. Apsišaukėlis, apsimetinė- 
jantis Dharu. 

Kitu atveju Patelis būtų griuvęs juokais išgirdęs, kaip transves- 
titas prostitutė skundžiasi, neva kažkas kitas yra „apsišaukėlis, bet 
dabar detektyvui ne juokai buvo galvoj, tad dėbtelėjo į hidžrą ne- 
kantriai, su panieka. Tai buvo aukštaūgė, plačiapetė, kaulėto veido 
kekšė, kurios mažos krūtys buvo įžiūrimos tik todėl, kad vilkėjo lyg 
maišas kadaruojančius havajietiškus marškinius atsegtomis dviem 
viršutinėmis sagomis. Palaidi marškiniai ir itin aptemptas ryškiai 
raudonas trumputis sijonėlis buvo absurdiškas derinys - prostitu- 
tės hidžros paprastai dėvi sarį. Be to, dažniausiai jos labiau nei ši 
pasistengia atrodyti kuo moteriškiau; šitos krūtys (kiek komisaro 
pavaduotojas galėjo įžiūrėti) buvo gana stangrios, netgi dailios for- 
mos, tačiau smakras akivaizdžiai apšepęs, o viršutinę lūpą dengė 
aiškiai matomas želiančių ūsų šešėlis. Galbūt hidžra nusprendė, 
kad havajietiškų marškinių spalvos užtektinai moteriškos, ką jau 
kalbėti apie piešinį: gėlių žiedus ir papūgas, tačiau moteriškumo ši 
apranga jai nepridėjo nė per nago juodymą. 

Detektyvas Patelis tęsė kvotą hindi kalba. 

— Kur gavai tuos marškinius? - paklausė. 

— Juos vilkėjo Dharas, - atsakė prostitutė. 

— Tai jau kažin, - suabejojo komisaro pavaduotojas. 

- Juk jau sakiau - tai buvo apsišaukėlis, - priminė prostitutė. 

— Kur rasi tokį kvailį, kuris sumanytų apsimetinėti Dharu, ir 
dar šmėkliuotų Folklando kelyje? - negalėjo patikėti Patelis. 

- Atrodė, kad jis nė nežino esąs Dharas, - paaiškino hidžra. 

- Aha, viskas aišku, - nusišaipė Patelis. - Tai buvo apsišaukėlis, 
bet pats nežinojo toks esąs. 

Hidžra sugipsuotu riešu pasikasė kumpą nosį. Kvota Pateliui 
mirtinai įgriso, bet jis kol kas nepaleido hidžros - tik todėl, kad 
tas absurdiškas reginys padėjo detektyvui sutelkti mintis į Rahu- 
lą. Žinoma, Rahului dabar kokie penkiasdešimt treji ar ketveri, ir 
ji tikrai nekristų į akis kuo kvailiausiomis pastangomis atrodyti 
kaip moteris. 

Komisaro pavaduotojui dingtelėjo, kad šitoks galėjo būti vie- 
nas iš Rahulo metodų, kuriais naudojantis jam pavyko išgalabyti 
šitiek žmonių tame pačiame Bombėjaus rajone. Galbūt į viešnamį 
jis užsukdavo vyro pavidalu, o išeidavo jau atrodydamas kaip nusi- 
valkiojusi šliundra - bet galėjo išeiti ir atrodydamas kaip patraukli 
moteris, tegul ir ne pirmos jaunystės. Visą rytą iki tol, kol sutrukdė 
šitas vėjais jo laiką švaistantis hidžra, Patelis gana vaisingai dirbo; 
komisaro pavaduotojas naršė visą informaciją apie Rahulą ir buvo 
gerokai pasistūmėjęs į priekį. Pravertė ir naujųjų Dakvorto klubo 
narių sąrašas. 

— Gal kada esi girdėjusi apie zenaną, vardu Rahulas? - paklausė 
Patelis hidžros. 

— Tas pats senasis klausimas, - atsakė transvestitas. 

— Bet dabar ji būtų jau tikra moteris - po lyties keitimo operaci- 
jos, - pridūrė detektyvas. Jis žinojo, kad kai kurioms hidžroms vien 
mintis apie visiškai lytį pakeitusius transseksualus kelia pavydą, bet 
anaiptol ne daugumai; dauguma hidžrų buvo kaip tik tai, kas ir no- 
rėjo būti, o normali moteriška makštis joms nė nebuvo reikalinga. 

— Jeigu tik pažinočiau ką nors tos padermės, tikriausiai užmuš- 
čiau, - visai geraširdiškai tarė hidžra. - Na, dėl tų jos kūno dalių, - 

pridūrė šypsodamasi; transvestitas, savaime aišku, tik juokavo. 
Detektyvas Patelis apie Rahulą žinojo daugiau nei šita hidžra; per 
pastarąsias dvidešimt keturias valandas detektyvas apie ją išsiaiški- 
no daugiau, nei žinojo pastaruosius dvidešimt metų. 

- Gali sau eiti, - tarė komisaro pavaduotojas hidžrai. - Tik 
marškinius, žinoma, paliksi čia. Pati pripažinai, kad juos pavogei. 

- Juk neturiu nieko kito apsivilkti! - pasipiktino hidžra. 

— Ką nors jau surasime, - pažadėjo policininkas. - Tik abejoju, 
ar tiks prie mini sijonėlio. 

Išeidamas iš kriminalinių nusikaltimų skyriaus sutartųjų pie- 
tų į Dakvorto klubą, detektyvas Patelis pasiėmė popierinį maišelį; 
jame buvo apsišaukėliui Dharui priklausę havajietiški marškiniai. 
Komisaro pavaduotojas gerai žinojo, kad per pietus sulauks at- 
sakymų anaiptol ne į visus klausimus, į kai kuriuos gal nė nebus 
įmanoma atsakyti, tačiau havajietiškų marškinių klausimas atrodė 
pakankamai paprastas. 


Aktorius pataiko atspėti 


— Ne, - tarė Inspektorius Dharas. - Šitokių marškinių nė už ką ne- 
apsivilkčiau. - Jis skubriai, abejingai dirstelėjo į popierinį maišelį, 
nesivargino net išsitraukti marškinių, ką ten, net neprisilietė. 

- Etiketėje pažymėta, kad jie siūti Kalifornijoje, - pranešė akto- 
riui detektyvas Patelis. 

— Nesu buvęs Kalifornijoje, - atsakė Dharas. 

Komisaro pavaduotojas pasidėjo maišelį po kėde. Atrodė šiek 
tiek nusivylęs, kad havajietiški marškiniai taip ir nepralaužė ledų - 
pokalbis vėl įstrigo. Vargšė Nensė išvis nepravėrė burnos. Dar blo- 
giau: ji sumanė apsivilkti sarį, ir dar susisupo juo taip, kad apnuo- 
gintų bambą; auksinių plaukelių takutis, kopiantis jos pilvu bambos 
link, sudirgino poną Setną nė kiek ne mažiau nei tas bjaurus po- 
pierinis maišelis, kurį policininkas pasidėjo po kėde. Maišėkas kaip 
tik patogus pakišti bombą, galvojo senasis patarnautojas. O kaip jį 
piktino vakarietės moterys, išsipuošusios indiškais drabužiais! Tuo 

labiau kad itin balta šitos moters juosmens oda labai jau nederėjo 
su saulės nurudintu veidu. Tikriausiai įjunko gulinėti įsaulyje, akis 
užsivožusi lėkštelėmis, pagalvojo ponas Setna; jį trikdė bet koks, 
tegul menkas, liudijimas, kad moteris galėjo gulėti aukštielninka. 

Savo ruožtu užkietėjusio smalsautojo daktaro Daruvalos žvilgs- 
nis nevaldomai vis krypo į Nensės bambos kailiuką; kadangi įsi- 
taisydama Damų sode ji prisitraukė kėdę prie pat stalo, gydytojas 
pasijuto sėdįs kaip ant adatų, mat dabar to stebuklo nebegalėjo ma- 
tyti. Neilgai trukus Farokas susizgribo dirsčiojąs į Nensės „meškėno 
akis“. Gydytojo nužiūrinėjama Nensė ėmė taip nervintis, kad išsi- 
traukė iš rankinės saulės akinius ir pasikabino ant nosies. Ji šiek tiek 
priminė aktorę, kuri stengiasi susikaupti prieš išeidama į sceną. 

Inspektorius Dharas puikiai žinojo, ką daryti, kai kas nors ban- 
do slapstytis po tamsiais akiniais. Nutaisęs pasitenkinimo kupiną 
išraišką, įsistebeilijo tiesiai į tuos akinius, tarsi sakydamas Nensei, 
kad jo akims jokie akiniai ne kliūtis, kad jis vis tiek aiškiai įžiūri jos 
akis. Dharas žinojo, kad šitai privers ją netrukus nusiimti akinius. 

Tiesiog nuostabu - dabar abu vaidina! - dingtelėjo daktarui 
Daruvalai. 

Ponui Setnai pasibjaurėjimą kėlė jie visi. Viešoje vietoje tokie 
netaktiški, tokie nemandagūs, lyg kokie nebrendilos paaugliai. Nė 
vienas net nedirstelėjo į valgiaraštį, nė vienas nesiteikė net anta- 
kio kilstelėti, kad padavėjas susiprastų atnešti aperityvo, ką ten, jie 
net tarpusavyje nesišneka! Poną Setną taip pat didžiai papiktino 
ir tiesiog prieš akis sėdintis paaiškinimas, kodėl detektyvas Pate- 
lis laisvai kalba angliškai: pasirodo, policininko žmona - kažkokia 
suskretėlė amerikietė! Neverta nė sakyti, kad tokią santuoką po- 
nas Setna laikė mišria ir iš visos širdies tam nepritarė. Ir jau išvis 
senąjį patarnautoją užsiutino tai, kad Inspektorius Dharas štai lyg 
niekur nieko akiplėšiškai riogso Dakvorto klube, nors pono Lalo, 
kurio burnoje rastas perspėjimas, dar nė kūnas nespėjo atšalti! Ne- 
lemtas aktorius labai jau lengvabūdiškai užtraukia pavojų kitiems 
dakvortiečiams! Štai kiek informacijos prisilasiojo ponas Setna, 
nenuilstantis ir pavydėtinai įgudęs svetimų pokalbių klausytojas, 
tačiau šito anaiptol neužteko suprasti, kad žino toli gražu ne viską. 

Tokiam žmogui kaip ponas Setna, bet kurią akimirką pasiruošu- 
siam ką nors pasmerkti, pakako ir nedidelės informacijos nuotru- 
pos, kad susidarytų aiškią nuomonę. 

Žinoma, buvo ir kita priežastis, dėl kurios ponas Setna siaubin- 
gai niršo ant Inspektoriaus Dharo. Senasis patarnautojas buvo ne 
tik parsas, bet dar ir praktikuojantis zoroastras, tad nesunku atspė- 
ti, kaip reagavo į naujosios Inspektoriaus Dharo kvailystės afišas. 
Nuo pat anų laikų, kai dirbo Ripono klube ir verdančia arbata ap- 
liejo peruką dėvinčiam žmogynui kiaušą, ponas Setna dar nė karto 
nebuvo vėl šitaip užsiplieskęs teisuolišku pykčiu. Grįždamas namo 
iš Dakvorto klubo jis matė, kaip darbininkai klijuoja naujojo fil- 
mo plakatus, ir dabar tiesiogiai kaltino „Inspektorių Dharą ir Tylos 
Bokštus, kam užleido jį kraupiais sapnais - košmarai jam papras- 
tai nesisapnuodavo. 

Ponas Setna regėjo vaiduokliškai blyškią karalienės Viktorijos 
statulą - visai tokią, kokia kadaise stovėjo Viktorijos stotyje, tik sa- 
pne statula sklandė oru. Plūduriavo ore pakibusi per kokią pėdą 
virš pono Setnos numylėtos ugnies šventyklos grindų, o visi tikin- 
tieji parsai grūdosi pro duris laukan. Ponas Setna buvo tikras: jei 
nebūtų išvydęs tos šventvagiškos filmo afišos, nekamuotų ir tokie 
šventvagiški sapnai. Pašokęs iš miego jis užsimaukšlino meldimosi 
kepuraitę, bet apniko dar vienas bjaurus sapnas ir kepuraitė nu- 
slydo nuo galvos. Šįsyk ponas Setna gulėjo parsų kaimo tarybos, 
Pančajato, katafalke - jį vežė į Tylos Bokštus; jis jau buvo negyvėlis, 
bet vis tiek užuodė savo paties laidojimo apeigų aromatą - smilko- 
mo santalo dūmus. Staiga kvapą užgniaužė puvėsių tvaikas - dvo- 
kė grifų snapai ir nagai; ponas Setna pradėjo dusti ir vėl pabudo. 
Meldimosi kepuraitė voliojosi ant grindų, ir jam, pusiaumigam, 
pasirodė, kad ten lūkuriuoja pasikūprinusi varna; jis net beviltiškai 
pabandė nuvyti tą įsivaizduojamą paukštį. 

Daktaras Daruvala į poną Setną dirstelėjo tik kartą. Išvydęs svi- 
linantį žvilgsnį net pagalvojo, ar nebus darkart šliūkštelėta karštos 
arbatos. Ponas Setna gydytojo žvilgsnį suprato kaip kvietimą. 

— Gal norite aperityvo prieš pietus? — paklausė patarnautojas 
sutrikusio ketverto. Kadangi „aperityvas“ - ne tas žodis, kuris būtų 


CIRKO SŪNUS 575 


dažnai vartojamas Ajovoje, be to, Nensė niekada negirdėjo, kad 
taip būtų sakęs Diteris, o ir per visą bendrą gyvenimą su Vidžaju 
Pateliu jis niekad nebuvo ištartas, ji ponui Setnai neatsakė, nors tas 
stebeilijo tiesiai į ją. (Nensė šį žodį galėjo aptikti kuriame nors iš 
skaitytų nukainotų amerikietiškų romanų, bet nė nebūtų žinoju- 
si, kaip tas „aperityvas“ tariamas, ir būtų nusprendusi, kad siužetą 
puikiausiai galima suprasti ir be jo.) 

— Galbūt ponia pasimėgauja kokiu nors gėrimu prieš pietus? - 
paklausė ponas Setna, vis dar žiūrėdamas į Nensę. Niekas iš sė- 
dinčiųjų prie stalo neišgirdo, ką ji atsakė, bet senasis patarnautojas 
suprato, kad ji, beveik be garso krutindama lūpas, paprašė „Thums 
Up“ kolos. Komisaro pavaduotojas užsisakė „Gold Spot“ apelsini- 
nio sodos vandens, daktaras Daruvala pageidavo „London Diet“ 
alaus, Dharas - „Kingfisher'. 

— Ką gi, atrodo, bus linksma, - pajuokavo daktaras Daruva- 
la. - Du blaivininkai ir du alaus gėrovai! - Nesulaukęs pageidauja- 
mos reakcijos į pokštą, gydytojas ryžosi ilgai prakalbai apie pietų 
valgiaraščio istoriją. 

Dakvorto klube kaip tik buvo kinų virtuvės diena, deja, kuli- 
nariniu atžvilgiu - ir pati prasčiausia savaitės diena. Senais laikais, 
be kitų virtuvės darbuotojų, buvo ir virėjas kinas, ir anuomet kinų 
virtuvės diena būdavo bet kurio apsirijėlio svajonė. Tačiau kinas 
metė darbą klube ir atidarė nuosavą restoraną, o dabartiniai virėjai 
nesugebėjo deramai ruošti kiniško maisto; ir vis dėlto kartą per sa- 
vaitę atkakliai mėgindavo. 

— Turbūt saugiausia paragauti kokio nors vegetariško patieka- 
lo, - patarė Farokas. 

— Tuo metu, kai kūnus pamatėte jūs, - lyg perkūnija iš giedro 
dangaus pratrūko Nensė, - jie tikriausiai atrodė jau visai nekaip. 

— Taigi, kad ir kaip būtų liūdna, pirmieji juos aptiko krabai, - 
patvirtino daktaras Daruvala. 

— Bet piešinėlis išliko ryškus, ar ne? - paklausė Nensė. - Kitaip 
nebūtumėte įsiminęs. 

— Taip, neabejoju, kad piešta buvo nenuplaunamu rašalu, - at- 
sakė daktaras Daruvala. 

- Piešta buvo skalbinių ženklinimo rašikliu - dobio parkeriu, - 
paaiškino jam Nensė, nors žvelgė, regis, į Dharą. Kadangi taip ir ne- 
nusiėmė akinių, buvo neįmanoma atspėti, į ką ji žiūri iš tikrųjų. - Ži- 
note, tai aš juos užkasiau, - kalbėjo ji toliau. - Nemačiau, kaip jie 
krito, užtat girdėjau. Girdėjau kastuvėlio čiaukštelėjimą, - pridūrė. 

Dharas vis dar įdėmiai stebeilijo į ją, bet viršutinės lūpos dar 
nebuvo perkreipęs vypsnys. Nensė nusiėmė akinius, įsidėjo atgal į 
rankinę. Bet ten kažką išvydo ir sustingo, taip ir sėdėjo tris ar ke- 
turias sekundes prikandusi apatinę lūpą. Paskui įkišo ranką vidun 
ir ištraukė sidabrinį tušinuką be dangtelio - tą patį rašiklį, kurį ne- 
šiojosi visur, kur tik eidavo, ištisus dvidešimt metų. 

— Dangtelį pavogė jis... arba ji, - tarė Nensė. Ir padavė tušinuką 
Dharui, tas perskaitė nutrūkstantį įrašą. 

— Made in... o kur pagaminta? - paklausė jos Dharas. 

- Indijoje. Trūksta žodžio India, - atsakė Nensė. - Dangtelį, 
reikia manyti, pavogė Rahulas. 

- Kas galėtų užsinorėti vogti tušinuko dangtelį? - paklausė Fa- 
rokas detektyvo Patelio. 

— Turbūt ne rašytojas, - atsakė Dharas ir padavė rašiklį dakta- 
rui Daruvalai. 

- Tikras sidabras, - įvertino gydytojas. 

— Tik jį vis reikia nušveisti, - atsiliepė Nensė. Komisaro pava- 
duotojas nusuko akis; žinojo, kad žmona dar praeitą savaitę blizgi- 
no tą daikčiuką. Daktaras Daruvala neįžvelgė nė menkiausio žen- 
klo, kad sidabras būtų apsiblausęs ar patamsėjęs; rašiklis žvilgėjo, 
netgi išgraviruotas įrašas. Kai grąžino tušinuką Nensei, ji nebenu- 
kišo jo į rankinę - pasidėjo ant stalo šalia peilio ir šaukšto. Rašiklis 
spindėjo labiau ir už vieną, ir už kitą. 

— Įrašą šveičiu senu dantų šepetėliu, - paaiškino ji. 

Dabar jau žvilgsnį į šalį nukreipė netgi Dharas; jis nebesiryžo 
žiūrėti jai į akis, ir tai Nensei įkvėpė šiek tiek pasitikėjimo savimi. 

— Ar tikrame gyvenime jums kada nors teko paimti kyšį? - pa- 
klausė Nensė aktoriaus. 

Pagaliau ji išvydo ir vypsnį - to ir tikėjosi. 

— Ne, niekad, - atsakė jai Dharas. 

Dabar jau nusukti akis teko Nensei, ji įsmeigė žvilgsnį į daktarą 
Daruvalą. 

— Kažin kodėl sumanėte slėpti... kad tai jūs - visų jo filmų auto- 
rius? - paklausė Nensė gydytojo. 

— Aš karjerą jau buvau padaręs, - atsakė daktaras Daruvala. - 
Sumanymas buvo sukurti karjerą jam. 

— Ką gi, sumanymas išdegė su kaupu, - tarė Nensė Farokui. De- 
tektyvas Patelis siekė jos kairės rankos, kuri gulėjo ant stalo greta 
šakutės, bet Nensė patraukė ranką, pasidėjo ant kelių. Tada pasisu- 
ko į Dharą. - Ir kaip jums pačiam ji patinka? Jūsų karjera... - pa- 
klausė Nensė aktoriaus. 

Šis atsakė nugludintu gūžtelėjimu pečiais, kuris dar labiau pa- 
brėžė jo vypsnį. Akyse kažkas tvykstelėjo - kažkas tuo pat metu ir 
žiauraus, ir linksmo. 

— Turiu ir kitą, pagrindinį, darbą... kitą gyvenimą, - atsakė 
Dharas. 

— Jums gerai, - tarstelėjo Nensė. 

— Mieloji, - tarė komisaro pavaduotojas, ištiesė ranką, paėmė 
žmonos ranką nuo kelių, suspaudė. Atrodė, kad Nensė kiek su- 
glebo rotanginiame krėsle. Netgi ponas Setna išgirdo jos atodū- 
sį; tiesa, senasis patarnautojas girdėjo ir beveik visa kita, o jei ko 
ir negirdėjo, perprato stebėdamas, kaip kruta lūpos. Ponas Setna 
puikiai mokėjo skaityti iš lūpų, be to, nors buvo toli gražu nebe 
jaunuolis, sugebėjo itin mitriai sukiotis aplink pokalbio dalyvius; 
stalas keturiems asmenims jam anaiptol nebuvo neįveikiama už- 
duotis. Damų sode nusiklausyti pokalbių buvo kur kas paprasčiau 
nei pagrindinėje valgomojoje salėje, mat čia virš galvos buvo tik 
gėlių lapinė - jokių palubėje dūzgiančių ventiliatorių. 

Pono Setnos požiūriu, šie pietūs jau dabar buvo kur kas įdo- 
mesni, nei jis tikėjosi. Lavonai? Pavogtas rašiklio dangtelis? Ir už- 
vis labiausiai pribloškianti naujiena: pasirodo, daktaras Daruvala 
yra tikrasis autorius viso to šlamšto, iškėlusio Inspektorių Dharą 
į ryškiausias žvaigždes! Ponui Setnai ėmė rodytis, kad tam tikra 
prasme seniai tai žinojęs; senasis patarnautojas visada nujautė, kad 
Farokas - ne toks žmogus, koks buvo jo tėvas. 

Ponas Setna pritykino prie stalo nešinas gėrimais, taip pat be 
garso ir pasišalino. Visa pagieža, kurią senasis patarnautojas jautė 
Dharui, dabar buvo nukreipta į daktarą Daruvalą. Parsas rašo sce- 
narijus indų filmams? Parsas pajuokia kitus parsus? Kaip jis drįs- 
ta? Ponas Setna vos tvardėsi. Vaizduotėje jau girdėjo, kaip aidžiai 
driokstelėtų jo sidabrinis padėklas į daktaro Daruvalos viršugalvį — 
nuskambėtų kaip varpas! Senajam patarnautojui teko sutelkti visą 
valią, kad atsispirtų pagundai pridengti tos pabaisūnės moteriškės 
apžėlusią bambą jos pačios servetėle, kurią ji atsainiai numetė sau 
ant kelių, ir tiek. Šitokią bambą reikia visada laikyti uždengtą, o gal 
net išvis uždrausti! Vis dėlto ponas Setna iš paskutiniųjų pasistengė 
atvėsti, nes nenorėjo pražiopsoti, ką sako tikras policininkas. 

— Norėčiau, kad jūs visi trys apibūdintumėte, kaip, jūsų ma- 
nymu, Rahulas turėtų atrodyti šiandien. Neužmirškite atsižvelgti į 
tai, kad Rahulas dabar - moteris, - kalbėjo komisaro pavaduoto- 
jas. - Jūs pirmas, - tarė Patelis Dharui. 

- Tuštybė ir absoliutus įsitikinimas savo fiziniu pranašumu pa- 
deda jai atrodyti jaunesnei, nei yra iš tikrųjų, - prabilo Dharas. 

— Bet jai dabar turėtų būti penkiasdešimt treji ar ketveri! - įsi- 
terpė daktaras Daruvala. 

— Ateis ir jūsų eilė. Prašom leisti jam pabaigti, - sudraudė jį 
detektyvas Patelis. 

- Ji tikrai neturėtų atrodyti penkiasdešimt trejų ar ketverių, ne- 
bent labai ankstyvą rytą, - kalbėjo Dharas. - Be to, turėtų būti pui- 
kios sportinės formos. Nuo jos iš tolo trenkia plėšrūnu. Ji iš tų, kurie 
persekioja aukas, turiu omeny, tas, į kurias nusitaikiusi seksualiai. 

— Manau, ji buvo pakabinusi akį į jį, kai jis buvo dar jaunas 
vaikinas, - pareiškė daktaras Daruvala. 

— O kas nebuvo? - karčiai paklausė Nensė. Tiktai jos vyras pa- 
žvelgė į ją. 

— Prašom leisti jam pabaigti, - kantriai pakartojo Patelis. 

— Be to, ji iš tų moterų, kurios mėgaujasi priversdamos vyrą jų 
geisti, net jei ketina jį atstumti, - tarė Dharas; jis tyčia žiūrėjo į Nen- 
sę. - Ir dar manau, kad ji, kaip ir velionė jos teta, yra itin dygi. Visada 
pasirengusi ką nors pajuokti, išsityčioti iš bet kokios idėjos - iš bet ko. 

— Taip, taip, - nekantriai įkišo savo trigrašį daktaras Daruva- 
la. - Tik neužmirškime, kad ji dar ir spoksoklė. 

— Atsiprašau... kas? - nesuprato detektyvas Patelis. 

— Dar vienas giminės bruožas - ji į visus spokso. Rahulas yra 
užkietėjusi spoksoklė, tai neįveikiamas potraukis, - paaiškino Fa- 
rokas. - Ji taip elgiasi pirmiausia dėl to, kad tyčia stengiasi būti 
nemandagi, bet ir dėl to, kad negali sutramdyti smalsumo. Tokia 
buvo ir jos teta - šito jai buvo duota ir dribtelėta! Šitaip auklėtas ir 
Rahulas. Jokio kuklumo. Dabar, manau, ji itin moteriška, išskyrus 
akis. Akys liko vyro - ji visada tave nužiūrinėja, žvelgia iš aukšto. 

- Jūs baigėte? - paklausė komisaro pavaduotojas Dharo. 

— Manau, taip, - atsakė aktorius. 

— Man taip ir neteko pamatyti jos aiškiai, - staiga prašneko 
Nensė. - Buvo tamsu... arba apšvietimas visai menkas, tik žibali- 
nės lempos. Aš tiktai dirstelėjau į ją akies kraštu, be to, tuo metu 
sirgau - karščiavau, smarkiai. - Ji žaidė su gulinčiu ant stalo raši- 
kliu - pasukdavo stačiu kampu į peilį ir šaukštą, paskui vėl padėda- 
vo greta. - Ji maloniai kvepėjo, buvo tokia švelni, kaip šilkinė, bet 
ir stipri, - pridūrė Nensė. 

— Nusakyk tokią, kokia ji dabar, o ne tada, - tarė Patelis. - Ko- 
kia ji turėtų būti dabar? 

— Štai kas... - atsakė Nensė. - Man rodos, ji neįstengia pažaboti 
kažko savyje, na, jai tiesiog būtina daryti šį ar tą. Susilaikyti ji ne- 
pajėgia. Tie dalykai, kurių ji geidžia, stipresni už ją. 

— O koji geidžia? - paklausė detektyvas. 

— Juk žinai. Mes apie tai jau kalbėjome, - atsakė Nensė. 

— Pasakyk jiems, - paprašė jos vyras. 

- Ji seksualiai susijaudinusi, manau, tai nuolatinė jos būsena, — 
pasakė Nensė. 

— Gana neįprasta penkiasdešimt trejų ar ketverių metų žmo- 
gui, - nusprendė daktaras Daruvala. 

— Bet jausmas atsidūrus greta jos būtent toks, patikėkite, - užti- 
krino Nensė. - Geismas jai tiesiog liejasi per kraštus. 

— Ar tai jums neprimena kokio nors pažįstamo? - paklausė de- 
tektyvas Inspektoriaus Dharo, bet Dharas vis dar žvelgė į Nensę, 

net negūžtelėjo pečiais. - Arba jums, daktare? - paklausė komisaro 
pavaduotojas Faroko. - Niekas neateina į galvą? 

- Kalbate apie ką nors, ką mes iš tikrųjų pažįstame? Kaip mote- 
rį? - paklausė daktaras Daruvala komisaro pavaduotojo. 

- Būtent, - patvirtino detektyvas Patelis. 

Dharas prašneko vis dar nenuleisdamas akių nuo Nensės. 

- Ponia Dogar, - ištarė. 

Farokas prispaudė abi rankas prie krūtinės toje vietoje, kur ge- 
rai pažįstamas skausmas šonkauliuose nusmelkė taip stipriai, kad 
užgniaužė kvapą. 

- Labai gerai, iš tiesų įspūdinga, - įvertino detektyvas Patelis. 
Ištiesė ranką per stalą, patapšnojo Dharui per plaštaką. - Iš jūsų 
išeitų visai neblogas policininkas, net jeigu ir neimate kyšių, - tarė 
detektyvas aktoriui. 

- Ponia Dogar! - aiktelėjo daktaras Daruvala. - Nagi žinojau, 
kad ji tikrai kažką man primena! 

- Vis dėlto kažkas ne taip, ar ne? - paklausė Dharas komisaro 
pavaduotojo. - Turiu omeny, jeigu iki šiol jos nesuėmėte. Juk ne- 
suėmėte? 

- Būtent, - sutiko Patelis. - Kai kas negerai. 

- Sakiau tau, kad jis perpras, kas ji tokia dabar, - pasakė Nensė 
vyrui. 

- Taip, mieloji, - nesiginčijo detektyvas. - Bet Rahului tapti 
ponia Dogar - ne nusikaltimas. 

— Kaip jūs tai išsiaiškinote? - parūpo daktarui Daruvalai. - Ak 
taip, žinoma! Naujų narių sąrašas! 

- Tai buvo puikus startas, - patvirtino detektyvas Patelis. - Pro- 
milos Rai turtą paveldėjo jos dukterėčia - ne sūnėnas. 

- Nežinojau, kad ji turi dukterėčią, - prisipažino Farokas. 

- Ir neturėjo, - atsakė Patelis. - Rahulas, jos sūnėnas, išvažiavo 
į Londoną. O grįžo tas pats Rahulas jau kaip jos dukterėčia. Lyties 
keitimo operacijos Anglijoje visiškai legalios. O vardą teisėtai pasi- 
keisti galima bet kur, net Indijoje. 

— Rahulas Rai ištekėjo už pono Dogaro? - vis dar negalėjo ati- 
tokti Farokas. 

- Tai irgi visiškai teisėta, - atsakė detektyvas. - Negi dar nesu- 
prantate, daktare? Ir jūs, ir Dharas galite paliudyti, kad Rahulas tuo 
metu buvo Goa, gyveno „Bardezo“ viešbutyje, bet tai anaiptol ne- 
įrodo, kad Rahulas išvis buvo nusikaltimo vietoje! Be to, nuskam- 
bės labai jau neįtikimai, jei Nensė tvirtins atpažinusi, jog ponia 
Dogar - tas pats Rahulas iš dvidešimties metų praeities. Kaip pati 
jums sakė, Rahulo ji beveik nematė. 

— Be to, anuomet jis dar turėjo penį, - pridūrė Nensė. 

- Bet... per šitiek žmogžudysčių... negi neliko jokių pirštų at- 
spaudų? - paklausė Farokas. 

— Ant prostitučių kūnų pirštų atspaudų liko - šimtai, - atsakė 
detektyvas Patelis. 

— O ant tos ridenimo lazdos, nuo kurios krito ponas Lalas? - 
paklausė Dharas. 

— Labai gerai, - pagyrė jį komisaro pavaduotojas. - Bet rideni- 
mo lazdos kotas buvo švariai nuvalytas. 

— Tie piešinėliai! - dar bandė siūlyti daktaras Daruvala. - Ra- 
hulas visada įsivaizdavo esąs didis menininkas. Ponia Dogar vei- 
kiausiai irgi turi kokių nors piešinių. 

— Piešiniai praverstų, dar ir kaip, - atsakė Patelis. - Bet šįryt aš 
pasiunčiau žmogų į Dogarų būstą, kad papirktų tarnus. - Detek- 
tyvas patylėjo, žvelgdamas tiesiai Dharui į akis. - Jokių piešinių. 
Rašomosios mašinėlės - ir tos nebuvo. 

— Rašomųjų mašinėlių turėtų būti čia, klube, - pakišo mintį 
Dharas. - Tie užrašai ant dviejų rupijų banknotų - ar visi atspaus- 
dinti ta pačia mašinėle? 

— Labai geras klausimas, - dar kartą pagyrė detektyvas Pate- 
lis. - Kol kas turime tris raštelius, atspausdintus dviem skirtingo- 
mis mašinėlėmis. Abi jos yra čia, šiame klube. 

— Ponia Dogar! - dar sykį išsprūdo daktarui Daruvalai. 

— Prašyčiau tyliau, - perspėjo komisaro pavaduotojas. Ir staiga 
parodė į poną Setną. Senasis patarnautojas dar bandė prisideng- 
ti veidą sidabriniu padėklu, bet detektyvas Patelis buvo pernelyg 
vikrus. - Kas tasai šniukštinėtojas? - paklausė detektyvas daktaro 
Daruvalos. 

- Tai ponas Setna, - atsakė Farokas. 

— Malonėkite čionai, pone Setna, - pakvietė komisaro pava- 
duotojas. Balso jis nepakėlė, net nedirstelėjo senojo patarnautojo 
pusėn. Tačiau kai ponas Setna apsimetė neišgirdęs, detektyvas pri- 
dūrė: - Puikiausiai mane girdėjote. 

Ponas Setna pakluso. 

— Kadangi nuklausėte mūsų pokalbį, o trečiadienį kiūtojote 
ausis pastatęs, kai kalbėjausi telefonu su žmona, dabar būsite toks 
malonus ir man padėsite, - tarė detektyvas Patelis. 

- Taip, pone, - sulinksėjo ponas Setna. 

— Kaskart, kai tik ponia Dogar užsuks į klubą, skambinsite 
man, - paliepė komisaro pavaduotojas. - Jeigu užsisakys staliuką pie- 
tums ar vakarienei, viską man pranešite. Menkiausią smulkmenėlę, 
kurią apie ją žinote jūs, noriu žinoti ir aš. Tikiuosi, aiškiai kalbu? 

- Dar ir kaip aiškiai, pone, - patikino ponas Setna. - Ji sakė, 
kad jos vyras šlapinasi gėlynuose, ir dar sakė, kad vieną vakarą no- 
rėjo nerti į tuščią baseiną, - paskubomis sumarmaliavo jis. - Sakė, 
kad jis jau nukvakęs, ir dar kad girtuoklis. 

- Visa tai galėsite papasakoti man vėliau, - nutraukė detektyvas 
Patelis. - O kol kas turiu jums tik tris klausimus. Paskui norėsiu, 
kad nešdintumėtės kuo toliau nuo šito stalo - taip toli, kad nebeiš- 
girstumėte nė žodžio. 

- Taip, pone, - sumurmėjo ponas Setna. 

— Tą rytą, kai žuvo ponas Lalas... kalbu ne apie pietų metą, nes 
jau žinau, kad per pietus ji tikrai buvo čia... bet iš ryto, gerokai 
anksčiau, ar matėte čia ponią Dogar? Tai pirmasis klausimas, - pa- 
sakė komisaro pavaduotojas. 

— Taip, ji buvo užsukusi perkąsti šiokių tokių pusryčių, labai 
anksti, - išklojo ponas Setna detektyvui. - Ji mėgsta pasivaikštinė- 
ti golfo aikštyne, kol dar nepradėję rinktis golfo žaidėjai. Paskui ji 
valgo truputį vaisių, tada eina mankštintis. 

— Antras klausimas, - tęsė Patelis. - Ar po pusryčių, bet prieš 
pietus, ji persirengė“ 

— Taip, pone, - patvirtino senasis patarnautojas. - Pusryčiauti 
atėjo su suknele, gana suglamžyta. Per pietus dėvėjo sarį. 

— Trečias klausimas, - tarė komisaro pavaduotojas ir padavė 
ponui Setnai vizitinę kortelę su telefono numeriais: kabineto kri- 
minalinių nusikaltimų skyriuje ir namų. - Ar jos batai buvo sudrė- 
kę? Na, kai atėjo pusryčiauti? 

— Kad nepastebėjau, - prisipažino ponas Setna. 

— Jums reikėtų ugdyti pastabumą, - papriekaištavo senajam 
patarnautojui detektyvas Patelis. - O dabar nešdinkitės kuo toliau 
nuo šio stalo - tai ne prašymas. 

— Taip, pone, - sutiko ponas Setna ir išnyko kaip dūmas - tai jis 
gebėjo tobulai. Kol tie keturi išpuikėliai pietavo, senasis smalsuolis 
nė kojos nebekėlė į Damų sodą. Bet netgi iš tolo ponas Setna įžiū- 
rėjo, kad moteris su apžėlusia bamba valgė atbulais dantimis; tasai 
storžievis jos vyras surijo savo porciją ir dar gerą pusę jos. Pado- 
riame klube turėtų būti draudžiama valgyti vienam iš kito lėkštės, 
galvojo ponas Setna. Jis nusliūkino į tualetą ir įbedė akis į veidro- 
dį, kuriame jo atspindys visu ūgiu, regis, kažkodėl drebėjo. Senasis 
patarnautojas viena ranka iškėlė sidabrinį padėklą ir tvojo juo per 
kitą plaštaką, bet garsas ne itin jį sužavėjo - išėjo tik duslus dunks- 
telėjimas. Neapkenčiu policininkų, nutarė ponas Setna. 


Farokas prisimena varną 


Damų sode ankstyvos popietės saulė pasislėpė už lapinės šelmens 
ir nebeliejo spindulių tiesiog pietautojams ant galvų; dabar švie- 
sa smelkėsi pro augalijos sieną ir krito atskirais dryžiais. Staltiesė 
buvo nutaškyta mirguliuojančios šviesos lopinėliais ir besimainan- 
čiais šešėliais; daktaras Daruvala žvelgė į mažytį saulės deiman- 
čiuką, blyksintį ant sidabrinio rašiklio. Akinančiai baltas šviesos 
taškas tvieskė tiesiai gydytojui į akis, kol jis knaibė suzmekusias 
riebaluose kepintas daržoves; ištižęs murzinos spalvos patiekalas 
priminė jam liūčių sezoną. 

Lietinguoju metų laiku visas Damų sodas būna nuklotas nu- 
draskytais bugenvilijų žiedlapiais, pliki vijokliai vis dar atkakliai 
kabinasi į lapinės pinučius, o pro juos ruduoja apsiūkęs dangus ir 

kliokia lietus. Visi pinti iš vytelių ir rotango palmės baldai sukrauti 
vieni ant kitų pokylių salėje - lietinguoju sezonu niekas nerengia 
pokylių. Golfo mėgėjai tūno klubo bare, gurkšnoja ir pro vingu- 
riuojančiais vandens takeliais išmargintus langus ilgesingai žvelgia 
į įmirkusį aikštyną. Vejose vėjas blaško išmirusio sodo draiskanų 
gniutulus. 

Kinų virtuvės dieną maistas visuomet sukeldavo Farokui slogu- 
tį, bet šįsyk jis negalėjo atplėšti akių nuo ryškių saulės atspindžių, 
kuriuos taškė sidabrinis tušinuko paviršius, - kažkas prikaustė gy- 
dytojo dėmesį, prikaustė ir nebepaleido, kažkas atkakliai kirbėjo 
atmintyje. Kas? Šviesos atspindys, kažkas ryškiai blizgantis... kaž- 
kas toks visiškai mažytis, toks vienišas, bet neabejotinai esantis, 
kaip labai tolimos kito lėktuvo šviesos, kurias kartais išvysti pro 
iliuminatorių, naktį skrosdamas mylių mylias tamsos virš Arabi- 
jos jūros. 
pro kur andai įskrido toji šikalė varna. Daktaro Daruvalos žvilgsnis 
nuslydo prie ventiliatoriaus palubėje, to paties, ant kurio mentės 
nutūpė varna; gydytojas ilgai ilgai žvelgė, lyg laukdamas, kol jis su- 
stos, kol mechanizmas pradės strigti už kažko kliūdamas... už ano 
blizgančio kažko, ką varna laikė snape. Kad ir kas tai buvo, šiaip 
ar taip, per didelis varnai praryti, pagalvojo daktaras Daruvala. Ir 
ryžosi durti pirštu į dangų. 

- Žinau, kas tai buvo, - ištarė. 

Niekas tuo metu nesikalbėjo, tad visi sužiuro į jį, o jis pakilo 
nuo stalo Damų sode, nužingsniavo į valgomąją salę ir atsistojo 
tiesiai po ventiliatoriumi. Tada nuo artimiausio stalo prisitraukė 
laisvą kėdę, bet užlipęs ant jos nė pirštų galiukais nepasiekė ven- 
tiliatoriaus. 

- Išjunkite ventiliatorių! - sušuko daktaras Daruvala ponui Se- 
tnai, kuriam gydytojo keistenybės buvo anokia naujiena - kaip ir 
ekscentriškas jo tėvo elgesys kadaise. Senasis patarnautojas išjungė 
ventiliatorių. Beveik visi pietaujantieji salėje liovėsi kramtę. 

Dharas ir Patelis pakilo nuo stalo Damų sode ir atskubėjo pas 
Faroką, bet gydytojas mostu vijo juos šalin. 

- Nė vienas iš jūsų nėra pakankamai aukštas, - tarė jis. - Ugio 
pakaktų tik jai. 

Gydytojas parodė į Nensę. Regis, ir jis pasinaudojo geru patari- 
mu, kurio komisaro pavaduotojas nepagailėjo ponui Setnai. („Jums 
reikėtų ugdyti pastabumą.“) 

Ventiliatorius jau sukosi lėčiau; kai trejetas vyrų užkėlė Nensę 
ant kėdės, mentės išvis nebejudėjo. 

— Pasiekite ventiliatoriaus korpusą, virš menčių, - nurodė Nen- 
sei gydytojas. - Užčiuopiate griovelį? 

Nensė apčiuopomis ėmė grabalioti mechanizmą; stambi jos fi- 
gūra ant kėdės viršum jų atrodė išties pritrenkiančiai. 

— Kažką užčiuopiu, - tarė ji. 

— Braukite pirštais tuo grioveliu, - paliepė daktaras Daruvala. 

— O ko aš ieškau? - paklausė jo Nensė. 

— Užčiuopsite, - atsakė gydytojas. - Manau, tai jūsų tušinuko 
dangtelis. 

Jiems teko ją prilaikyti, nes būtų nusprūdusi nuo kėdės - jos 
pirštai palietė daikčiuką mažne tą pat akimirksnį, kai gydytojas 
perspėjo, kas tai turėtų būti. 

— Pasistenk nenučiupinėti - paimk už paties kraštelio ir ne- 
suspausk, - įspėjo komisaro pavaduotojas žmoną. Nensė numetė 
radinį ant akmeninių grindų, o detektyvas pakėlė su servetėle už 
strypelio, skirto prikabinti prie kišenės. 

- India, - ištarė Patelis - perskaitė įrašo pusę, kuri ištisus dvi- 
dešimt metų buvo atskirta nuo Made in. 

Nensę nuo kėdės nukėlė Dharas. Ji pasirodė sunkesnė nei prieš 
dvidešimt metų. Iškart pasakė, kad jai reikėtų persimesti keliais žo- 
džiais akis į akį su vyru; juodu stovėjo ir kuždėjosi Damų sode, tuo 
ventiliatorius. Paskui detektyvas su žmona vėl susėdo prie stalo, 
tada gydytojas ir aktorius grįžo pas juos. 

— Be jokios abejonės, dabar jau rasite Rahulo pirštų atspaudų, - 
pasakė daktaras Daruvala komisaro pavaduotojui. 

— Galbūt, - nesiginčijo detektyvas Patelis. - Kai ponia Dogar at- 
eis čionai valgyti, vyriausiasis patarnautojas, tikiuosi, išsaugos mums 

jos šakutę ar šaukštą, kad galėtume palyginti. Bet jos pirštų atspaudai 
ant tušinuko dangtelio dar neįrodo, kad ji buvo nusikaltimo vietoje. 

Daktaras Daruvala papasakojo jiems apie varną. Savaime aiš- 
ku, varna bus atsinešusi rašiklio dangtelį iš bugenvilijų tankynės 
prie devintosios vejos. Varnos juk minta dvėseliena. 

— Tačiau ką Rahulas galėjo veikti su tušinuko dangteliu, turiu 
omeny - žudydama poną Lalą? - pasiteiravo detektyvas Patelis. 

Nevilties apimtas daktaras Daruvala leptelėjo: 

- Pasiklausius jūsų, galima pamanyti, kad teks sulaukti dar 
vienos žmogžudystės. O gal tikitės išpešti iš ponios Dogar išsamų 
prisipažinimą? 

— Mums tereikia priversti ponią Dogar manyti, kad žinome 
daugiau, nei iš tikrųjų žinome, - atsakė komisaro pavaduotojas. 

- O tai nesunku, - staiga prašneko Dharas. - Reikia iškloti žu- 
dikui, ką žudikas prisipažintų, jei sugalvotų prisipažinti. Triukas 
štai koks: turite priversti žudiką manyti, kad žinote, kas yra tikrasis 
žudikas. 

— Būtent, - patvirtino Patelis. 

— Argi ne taip buvo filme „Inspektorius Dharas ir pakartas 
mali“? - paklausė Nensė aktoriaus; ji turėjo omeny, kad tai buvo 
daktaro Daruvalos užrašyta replika. 

- Labai gerai, - įvertino daktaras Daruvala. 

Detektyvas Patelis nepatapšnojo Dharui rankos, tik kaukštelėjo 
per krumplį - vos kartą, gana smarkiai, desertiniu šaukšteliu. 

- Surimtėkime, - tarė komisaro pavaduotojas. - Ketinu pasiū- 
lyti jums kyšį - tai, ko visada troškote. 

— Kad aš nieko netrokštu, - paprieštaravo Dharas. 

— O aš manau, kad vis dėlto trokštate, - nesutiko detektyvas. - 
Manau, norėtumėte suvaidinti tikrą policininką. Manau, norėtu- 
mėte kai ką iš tikryjų suimti. 

Dharas neatsakė. Net nenusiviepė. 

- Kaip manote, ar ponia Dogar jūsų vis dar geidžia? - paklausė 
jo detektyvas. 

— Na žinoma! - sušuko daktaras Daruvala. - Pamatytumėt, ko- 
kiais žvilgsniais jį varsto! 

— Aš klausiau jo, - susiraukė detektyvas Patelis. 

- Taip, manau, ji manęs geidžia, - atsakė Dharas. 

- Aišku, kad geidžia, - piktai drėbė Nensė. 

— O jeigu paprašyčiau su ja pabendrauti, kaip manote, ar galė- 
tumėte tai padaryti? Tai yra tiksliai taip, kaip pasakysiu? - paklausė 
detektyvas Dharo. 

— O taip, tiktai pakiškite jam dialogą, jis viską suvaidins kaip 
reikiant! - sušuko daktaras Daruvala. 

— Klausiu jūsų, - tarė policininkas Dharui. Šįsyk desertinis 
šaukštelis kaukštelėjo per krumplį taip, kad Dharas patraukė ranką 
nuo stalo. 

— Norite paspęsti jai spąstus, tiesa? - paklausė aktorius komi- 
saro pavaduotojo. 

- Būtent, - patvirtino Patelis. 

— O aš turėsiu veikti tiksliai pagal jūsų nurodymus? - dar pa- 
klausė aktorius. 

— Taip, būtent, - atsakė komisaro pavaduotojas. 

— Juk tu gali tai padaryti! - ėmėsi įtikinėti Dharą daktaras 
Daruvala. 

— Ne apie tai kalbame, - tarė Nensė. 

— Svarbu štai kas: ar jūs norėtumėte to imtis? - paklausė Dharo 
detektyvas Patelis. - Manau, tikrai norėtumėte. 

— Gerai jau, gerai, - nusileido Dharas. - Taip. Taip, aš noriu 
to imtis. 

Pirmąsyk per visus ilgai užtrukusius pietus Patelis nusišypsojo. 

— Na štai, pagaliau įbrukau jums kyšį ir iškart pasijutau ge- 
riau, - tarė komisaro pavaduotojas Dharui. - Negi neaišku? Juk 
kaip tik tai ir yra kyšis - gauni tai, ko nori, mainais už ką nors kita. 
Pamanykit. Nieko ypatinga, ar ne? 

— Dar pažiūrėsime, - atsakė Dharas. Jis nukreipė akis į Nensę ir 
susidūrė su įbestu jos žvilgsniu. 

— Kažkur prapuolęs jūsų vypsnys, - tarė Nensė. 

— Mieloji, - ištarė detektyvas Patelis, imdamas ją už rankos. 

— Man reikia į tualetą, - pasakė ji. - Jūs man parodysite kur, - 
tarė pasisukdama į Dharą. Bet komisaro pavaduotojas sulaikė žmo- 
ną ir aktorių, dar nespėjusius atsistoti. 

— Palaukite, kol dar neišėjote, išsiaiškinkime vieną smulkme- 
ną, - tarė detektyvas. - Ką reiškia visi tie kliedesiai apie jūsų ir že- 
maūgio peštynes Folklando kelyje? Kaip suprasti tas nesąmones? - 
paklausė Dharo detektyvas Patelis. 

- Tai buvo ne jis, - skubiai atsakė daktaras Daruvala. 

- Vadinasi, tie gandai apie apsišaukėlį Dharą ne visai iš piršto 
laužti? - paklausė detektyvas. 

- Tai ne apsišaukėlis, tai jo brolis dvynys, - paaiškino gydytojas. 

- Turite brolį dvynį? - apstulbo Nensė. 

- Identišką, - patvirtino Dharas. 

- Sunku patikėti, - burbtelėjo ji. 

- Jie identiški, bet vis tiek nevienodi, - pridūrė Farokas. 

— Ne pats palankiausias metas jums įsitaisyti brolį dvynį Bom- 
bėjuje, - tarė aktoriui detektyvas Patelis. 

- Nesibaiminkite, brolis dvynys niekur neįsivels. Jis misionie- 
rius! - paskelbė Farokas. 

- Viešpatie, pasigailėk, - išsprūdo Nensei. 

— Šiaip ar taip, aš tą dvynį kelioms dienoms išsivežu iš mies- 
to - mažų mažiausiai vienai nakčiai, - pranešė jiems daktaras Da- 
ruvala. Ir buvo bepradedąs pasakoti apie vaikus ir cirką, bet niekas 
nenorėjo klausytis. 

— Moterų tualetas, - tarė Nensė Dharui. - Kur? 

Dharas ketino paimti ją už parankės, bet ji praėjo nepaliesta; jis 
nusekė Nensei iš paskos į vestibiulį. Beveik visi sėdintieji valgomo- 
joje salėje nulydėjo ją akimis - moterį, kuri stovėjo ant kėdės. 

— Jums tikrai bus neprošal porai dienelių išnykti iš miesto, - 
tarė komisaro pavaduotojas daktarui Daruvalai. Metas nešdintis, 
galvojo Farokas ir staiga suvokė: juk Nensė ir turėjo išeiti iš Damų 
sodo drauge su Dharu - net tai buvo suplanuota iš anksto. 

— Norėjote, kad ji ką nors jam pasakytų - ką nors tokio, ką pa- 
sakyti gali tik ji ir tik akis į akį? - paklausė gydytojas detektyvo. 

— Geras klausimas, - apsidžiaugė Patelis. - O jūs sparčiai mo- 
kotės, daktare, - pridūrė. - Galvą guldau, dabar jau parašytumėte 
kur kas geresnį scenarijų. 

Vestibiulyje Nensė tarė Dharui: 

— Apie tave galvodavau ne ką mažiau nei apie Rahulą. Kartais 
mane nuliūdindavai. 

— Niekada neturėjau tikslo tavęs liūdinti, - atsakė Dharas. 

— O kokių tikslų turėjai? Kokie tavo ketinimai? - paklausė ji. 

Nesulaukusi atsakymo, Nensė uždavė kitą klausimą: 

— Kaip tau patiko mane kilnoti? Atrodo, kai susitinkame, tau 
vis tenka mane nešti. Kaip manai, aš pasunkėjau? 

- Tikriausiai mudu abu priaugome šiek tiek svorio, - atsargiai 
atsakė Dharas. 

— Aš sveriu visą toną, ir tu puikiai tai žinai, - pareiškė Nen- 
sė. - Bet aš nesu šiukšlė. Ir niekad nebuvau. 

— Niekad ir nemaniau, kad tu šiukšlė, - užtikrino ją Dharas. 

— Tau nederėtų taip žiūrėti į žmones, kaip žiūri į mane, - tarė 
Nensė. Na štai, ir vėl - jo lūpą perkreipė pašaipusis vypsnys. - Kaip 
tik tai ir turėjau omeny, - paaiškino Nensė. - Neapkenčiu tavęs už 
tai - už tai, kaip priverti mane pasijusti. Nes dėl to tiesiog nebegaliu 
negalvoti apie tave, net kai jau būni išnykęs iš akiračio. Galvojau 
apie tave visus tuos dvidešimt metų. 

Ji buvo gerais trimis coliais aukštesnė už aktorių; kai staiga 
ištiesė ranką ir palietė jo viršutinę lūpą, pašaipusis vypsnys aki- 
moju dingo. 

- Štai, jau geriau, - tarė Nensė. - O dabar pasakyk ką nors. 

Tačiau Dharas galvojo apie dirbtinį falą - ar Nensė jį tebeturi. 
Taip ir nesusizgribo, ką pasakyti. 

- Žinai, turėtum jausti bent šiokią tokią atsakomybę už tai, kaip 
paveiki žmones. Ar kada nors pagalvojai apie tai? 

- Galvoju apie tai visą laiką - aš ir turėčiau veikti žmones, - 
galų gale prasižiojo Dharas. - Juk aš aktorius. 

— Na taip, žinoma, aktorius, - sutiko Nensė. Pastebėjo, kad jis 
ketino gūžtelėti pečiais, bet susilaikė. Dabar, kai jo lūpos nebebuvo 
perkreiptos vypsnio, Nensė netikėtai įžvelgė, kokios jos gražios — 
nė manyt nebūtų pamaniusi, kad jos gali šitaip traukti. - Ar tu geidi 

manęs? Ar bent kartelį susimąstei apie tai? - Ji matė, kad jis mąsto, 
ką atsakyti, tad nė nelaukė atsakymo. - Juk tu nemoki perprasti, ko 
aš noriu, ar ne? - paklausė. - Taigi, kai susidursi su Rahulu, turėsi 
suktis apdairiau. Tu negali pasakyti man to, ką norėčiau išgirsti, 
kadangi anaiptol nesi tikras, kad aš tavęs geidžiu, tiesa? Tau teks 
įgusti perprasti Rahulą kur kas geriau, nei perpranti mane, - pa- 
kartojo Nensė. 

- Tave galiu perprasti, - atsakė jai Dharas. - Tik stengiausi elg- 
tis mandagiai. 

- Aš tavim netikiu. Neįtikinai, - atrėžė Nensė. - Prasta vaidy- 
ba, - pridūrė, nors iš tikrųjų juo patikėjo. 

Kai moterų tualete plovėsi rankas, Nensė išvydo tą absurdišką 
plautuvės įrangą: vanduo tekėjo iš vieno čiaupo - dramblio strau- 
blio. Nensė pasukiojo vieną iltį, paskui kitą, kol nustatė pageidau- 
jamą vandens temperatūrą. Tada, prieš dvidešimt metų, „Bardezo 
viešbutyje net keturis kartus paeiliui išmirkusi vonioje, ji nepasi- 
juto švari, o dabar vėl jautėsi susitepusi. Lengviau atsidusti galėjo 
nebent dėl to, kad šitas dramblys nemerkė jai akimi - bent tiek 
sukūrė Rahulo vaizduotė, kuriai, reikia manyti, idėją pakišo dau- 
gybės nužudytų moterų bambos. 

Nensė pastebėjo ir atlenkiamą lentynėlę tualeto kabinoje - no- 
rint ją atlenkti, reikėjo patraukti už žiedo, įverto drambliui į strau- 
blį. Nensė susimąstė, kokios psichologinės priežastys lėmė, kad 
Rahulas pasirinko vieną dramblį ir atmetė kitą. 

Grįžusi į Damų sodą, Nensė tiktai glaustai ir dalykiškai, vos ke- 
liais žodžiais nusakė, kas, jos manymu, Rahului tapo įkvėpimo šal- 
tiniu piešti aukoms ant pilvų dramblius. Komisaro pavaduotojas ir 
gydytojas nuskubėjo į moterų tualetą norėdami pamatyti išdaviką 
dramblį savo akimis; tiesa, proga apžiūrėti tą karalienės Viktorijos 
laikų dvasia išgražintą čiaupą jiems pasitaikė ne iš karto - teko pa- 
laukti, kol tualete nebeliks nė vienos moters. Netgi žvalgydamasis iš 
tokio stebėtinai pagarbaus atstumo - iš paties atokiausio valgomo- 
sios salės kampo - ponas Setna įžiūrėjo, jog Inspektorius Dharas ir 
toji moteris su nepadoria bamba neturi apie ką kalbėtis, nors Damų 
sode buvo likę vienudu taip ilgai, kad nejauku net pagalvoti. 

Vėliau, jau automobilyje, bet dar neišsukęs iš Dakvorto klubo 
įvažiavimo keliuko, detektyvas Patelis tarė Nensei: 

— Man reikės grįžti į nuovadą, bet pirmiau parvešiu tave namo. 

— Turėtum atsargiau rinktis, ko manęs prašai, Vidžajau, - atsi- 
liepė Nensė. 

— Atleisk, brangiausioji, - tarė Patelis. - Bet man labai rūpėjo 
sužinoti tavo nuomonę. Ar galiu juo pasitikėti? - Komisaro pava- 
duotojas išvydo, kad žmonos akyse vėl tvenkiasi ašaros. 

— Gali pasitikėti manimi! - pravirko Nensė. 

- Žinau, kad tavim galiu pasitikėti, mieloji, - tarė Patelis. - Bet... 
ojuo? Kaip manai, jis susidoros? 

— Jis padarys viską, ką liepsi, jei tik žinos, ko tu nori, - atsakė 
Nensė. 

— Kaip manai, Rahulas užkibs? - paklausė jos vyras. 

— O taip, - su kartėliu atsakė ji. 

- Jėga, koks klientas tas Dharas, - žavėdamasis tarė detektyvas. 

— Dharas žydras kaip trijų dolerių kupiūra, - atsakė Nensė. 

Detektyvas Patelis nebuvo iš Ajovos, tad jam nebuvo lengva iš 
karto susigaudyti, kokia yra trijų dolerių kupiūra ir ar ji tikrai Žy- 
dra, ką jau kalbėti apie tai, kad Bombėjuje banknotų niekas neva- 
dina kupiūromis. 

— Nori pasakyti, jis gėjus? Homoseksualus? - paklausė jis 
Žmonos. 

— Nė trupučio neabejoju. Gali manimi pasitikėti, - pakartojo 
Nensė. Vėl prašneko tik tada, kai jie jau buvo beveik privažiavę 
namus. 

- Jėga, koks klientas, tai jau taip, - dar pasakė ji. 

— Atleisk, mieloji, - dar sykį atsiprašė komisaro pavaduotojas 
matydamas, kad žmona niekaip nesiliauja verkti. 

— Aš iš tikrųjų myliu tave, Vidžajau, - pralemeno ji. 

— Aš irgi myliu tave, mieloji, - atsakė detektyvas. 

Senas geras stūmtraukio principas 


Saulė jau slinko vakarop ir Damų sode įkypi jos spinduliai skverbė- 
si pro lapinės pinučius; tokie pat rausvi, bugenvilijų žiedų atspalvio 
lopiniai mirguliavo ant staltiesės, nuo kurios ponas Setna nužėrė 
trupinius. Senajam patarnautojui atrodė, kad Dharas ir daktaras 
Daruvala jau nebepakils nuo stalo. Juodu jau senokai nebesikal- 
bėjo apie Rahulą, ar veikiau ponią Dogar. Regis, abu vyrus dabar 
labiau domino Nensė. 

— Kaip manai, kas su ja negerai - gal galėtum pasakyti tiks- 
liai? - paklausė Farokas Džono D. 

- Atrodo, pastarųjų dvidešimties metų įvykiai ją stipriai pa- 
veikė, - atsakė Dharas. 

— Kad tave drambliašūdis! - sušuko daktaras Daruvala. - Ne- 
jaugi negali bent kartą pasakyti, ką iš tikrųjų manai? 

— Gerai jau, - nusileido Dharas. - Atrodo, ji ir jos vyras iš tiesų 
skirti vienas kitam... na, nuoširdžiai myli vienas kitą ir panašiai. 

— Taip, atrodo, tai svarbiausia, ką galima apie juos pasakyti, 
— sutiko gydytojas. Vis dėlto Farokas sumojo, kad šitas atradimas 
ne itin jį domina; šiaip ar taip, jis tebebuvo iki ausų įsimylėjęs 
Juliją, o juk santuokoje gyveno kur kas ilgiau nei detektyvas Pate- 
lis. - O kas vyko tarp judviejų: tavęs ir jos? - paklausė gydytojas 
Dharo. 

— Na, kažkas, ką galėtum pavadinti senu geru stūmtraukio 
principu: truputis traukos, truputis atostūmio, - išsisuko nuo tie- 
saus atsakymo Džonas D. 

- Dabar dar pasakyk, kad Žemė apvali, - susiraukė Farokas, 
bet aktorius tik gūžtelėjo pečiais. Staiga daktaras Daruvala pajuto, 
kad jį gąsdina ne Rahulas (arba ponia Dogar) - baimę gydytojui 
kėlė Dharas, ir tik todėl, kad gydytojas sumojo visiškai jo nepažįs- 
tąs, netgi po daugybės metų. Kaip ir anksčiau, pajutęs, kad bręsta 
kažkas nemalonaus, Farokas pagalvojo apie cirką, bet kai dar sykį 
pabandė užsiminti apie būsimąją kelionę į Džunagadhą, iškart 
suprato, kad Džonui D. tai kaip buvo, taip ir liko neįdomu. - Tik- 
riausiai manai, kad sumanymas iš anksto pasmerktas žlugti - pa- 

manykite, dar vienas „išgelbėkime vaikus“ mostas, - tarė daktaras 
Daruvala. - Moneta, kurią įmeti į laimės šulinį, kad išsipildytų 
noras. Lašas jūroje. 

- Pasiklausęs tavęs gali pamanyti, kad tai fu manai, jog projek- 
tas pasmerktas nesėkmei. 

Iš tiesų pats metas nešdintis, pagalvojo daktaras Daruvala. Ir 
staiga pastebėjo havajietiškus marškinius, kuriuos detektyvas Pate- 
lis paliko popieriniame maišelyje po kėde. 

— Tu tik pažvelk. Komisaro pavaduotojas kai ką užmiršo. Kaip 
jam nebūdinga, - pareiškė Džonas D. 

- Abejoju, ar tikrai užmiršo. Turbūt norėjo, kad tu pasiim- 
tum, - pasakė daktaras Daruvala. Impulso paakintas gydytojas 
išskleidė ryškiaspalvį papūgų ir palmių margumyną tarp tvies- 
kiančių gėlių žiedų - rėksmingi raudoni, oranžiniai, geltoni lopai 
neįtikėtinos džiunglių žalumos fone. Farokas pridėjo marškinius 
prie pečių Dharui. - Kaip tik tau tinkamo dydžio, - tarė gydyto- 
jas. - Tikrai jų nenori? 

— Marškinių turiu į valias, daugiau man ir nereikia, - atsakė 
jam aktorius. - Atiduok šituos mano suknistam broliui dvyniui. 


21. PABĖGIMAS Iš MAHARAŠTROS 


Apsauga nuo pasiutligės 


Šįsyk rytą Julija užklupo jį užsikniaubusį ant stalelio svetainė- 
je, veidu prispaudusį pieštuką prie stiklinio stalviršio. Iš trumpų 
brūkštelėjimų buvo aišku, kad Farokas įnirtingai ieškojo kūriniui 
pavadinimo. Buvo „Liūto myžalai“ (laimė, išbraukta), buvo „Hor- 
monų šėlsmas" (irgi išbraukta - Julija lengviau atsiduso), tačiau tas, 
kuris prieš pat nusmingant scenaristui, matyt, patiko, buvo apves- 
tas apskritimu. Julija suabejojo, ar šitoks pavadinimas tikrai tiktų 
filmui. „Limuzinų ruletė“ - Julijai toks pavadinimas priminė vieną 
tų prancūziškų filmų, nepaisančių sveiko proto, - jų neįmanoma 
suprasti, net jei spėji perskaityti kiekvieną subtitrų žodį. 

Tačiau skaityti naujųjų puslapių nebuvo kada: Julija tą rytą buvo 
užsiėmusi, tik spėk suktis. Ji pažadino Faroką pūstelėdama į ausį, o 
kol jis prausėsi, užplikė arbatos. Tualeto reikmenis ir drabužių pa- 
mainą jam jau buvo sudėjusi; neiškentė nepatraukusi per dantį dėl 
pirmosios pagalbos vaistinėlės - tikras paranoiko rinkinys, pareiš- 
kė Julija, juo labiau kad Farokas išvažiuojąs vos dviem dienoms. 

Tačiau Indijoje daktaras Daruvala niekur nevažiuodavo neap- 
sirūpinęs tam tikromis atsargumo priemonėmis; visada turėdavo 
eritromicino - patikimiausio antibiotiko nuo bronchito, taip pat 
lomotilo nuo viduriavimo. Tampydavosi net chirurgo reikmenų 
rinkinį: chirurginių siūlų ir jodoforu sterilizuotos marlės, milte- 
lių bei tepalo su antibiotikais. Vietinėmis oro sąlygomis infekcija 
tuoj pat įsimeta net į menkiausią žaizdelę. Be to, gydytojas niekada 
niekur nevažiuodavo be rinkinio prezervatyvų pavyzdžių, kuriuos 

dalydavo už dyką ir niekieno neprašomas. Visiems gerai žinoma, 
kaip Indijos vyrai nemėgsta naudotis prezervatyvais. Jei daktaras 
Daruvala sutikdavo kokį vyruką, mėgstantį pajuokauti apie prosti- 
tutes, to jam ir pakakdavo - gydytojo manymu, tai prilygo prisipa- 
žinimui. „Štai, kitąsyk išmėgink vieną iš šitų“, - pasakydavo tokiam 
daktaras Daruvala. 

Neužmiršo gydytojas įsidėti ir kokių šešių sterilių vienkartinių 
švirkštų su adatomis - tam atvejui, jei kam nors staiga prireiktų 
suleisti vaistų. Juk atsarga gėdos nedaro, cirko darbuotojus nuolat 
apkandžioja šunys ir beždžionės. Kažkas buvo daktarui Daruvalai 
sakęs, kad tarp šimpanzių paplitusi pasiutligė. Specialiai šiai kelio- 
nei Farokas apsirūpino trimis pradinėmis pasiutligės vakcinos do- 
zėmis ir trimis dešimties mililitrų ampulėmis su žmogaus pasiutli- 
gės imunoglobulinu. Ir vakciną, ir imunoglobuliną būtinai reikėjo 
laikyti šaldytuve, bet mažiau nei keturiasdešimt aštuonių valandų 
kelionei turėtų pakakti ir termoso su ledu. 

— Manai, tave kas nors apkandžios? - paklausė jo Julija. 

— Galvojau apie naująjį misionierių, - atsakė Farokas; mat jam 
atrodė, kad jeigu jis pats būtų kokia pasiutusi Didžiojo Mėlynojo 
Nilo šimpanzė, jam išties magėtų krimstelėti Martinui Milzui. Ta- 
čiau Julija gerai žinojo: jis prisikrovė tiek vakcinos ir imunoglobu- 
lino, kad užtektų ir pačiam, ir misionieriui, ir abiem vaikams - ar 
maža kas, juk kokia pasiutusi šimpanzė gali užpulti visus. 


Laiminga diena 


Rytą gydytojas nieko kita taip karštai netroško, kaip perskaityti ir 
pataisyti naujuosius scenarijaus puslapius, bet turėjo pernelyg daug 
kitokių darbų. Dramblio numintas vaikiščias, aišku, buvo išparda- 
vęs visus drabužius, kuriuos Martinas Milzas nupirko jam Mados 
gatvėje. Julija nieko kita ir nesitikėjo, tad nupirko tam nedėkingam 
nenaudėliui naujų drabužių. Teko kone grumtis, norint priversti 
Ganešą išsimaudyti vonioje - iš pradžių dėl to, kad jis nepageidavo 
nieko kita, tik važinėtis liftu, o paskui, kadangi iki tol dar niekad 

nebuvo įkėlęs kojos į pastatą su balkonu Jūros bulvaro pusėje, jau 
nebenorėjo nieko, tiktai dairytis į atsivėrusį reginį. Be to, Gane- 
šas stojo piestu, kai jie pamėgino apauti sveikąją jo koją sandalu, o 
sumanymas slėpti luošąją balta švaria kojinaite netgi Julijai nepa- 
sirodė vykęs - šiaip ar taip, kojinė greitai nebebūtų nei balta, nei 
švari. Sandalo teko atsisakyti, nes Ganešas ėmė skųstis negalįs pa- 
eiti - neva dirželis pernelyg spaudžia viršutinę pėdos dalį. 

Atsisveikindamas pabučiavęs Juliją, gydytojas nubakštino ne- 
patenkintą vaikiščią į laukiantį Vinodo taksi; ten, priekinėje sėdy- 
nėje, šalia vairuotojo, sėdėjo surūgusi Madu. Mergaitė irzo, kad 
gydytojas jos nesupranta, kad ir kokia kalba ji kalbėtų. Išbandė ir 
marathi, ir hindi, kol daktaras Daruvala susigaudė, kad ji nepaten- 
kinta Vinodo parinktais drabužiais - Dipa žemaūgiui buvo tiksliai 
nurodžiusi, kaip reikėtų mergaitę aprengti. 

- Aš ne vaikas, - piktinosi buvusi mažametė prostitutė, nors 
buvo visiškai aišku: Dipa ir siekė, kad mažoji kekšiukė atrodytų 
kaip vaikas. 

- Cirkas nori, kad atrodytum kaip vaikas, - paaiškino daktaras 
Daruvala Madu, bet mergaitė nesiliovė pūstis; jos elgesys su Gane- 
šu irgi buvo toli gražu ne seseriškas. 

Madu pasibjaurėjusi dėbtelėjo į užburkusias Ganešo akis - šios 
buvo ką tik pateptos tetraciklino tepalu, tad dabar blizgėjo lyg pa- 
dengtos kokia lipnia plėvele. Gydyti vaikiščią reikės dar gerą savai- 
tę, jei ne ilgiau, tik tada akys atrodys normalios. 

- O aš maniau, kad jie gydo tau akis, - negailestingai pareiškė 
Madu hindi kalba; Farokui susidarė įspūdis, kad kai bendraudavo 
su viena Madu ar vienu Ganešu, abu vaikai bent stengėsi kalbėti 
angliškai; dabar, būdami kartu, vartojo vien tiktai hindi ar marathi 
kalbas. Gydytojas iš bėdos galėjo susikalbėti hindi, bet marathi be- 
veik išvis nesuprato. 

— Svarbu, kad elgtumėtės kaip tikri brolis ir sesuo, - priminė 
jiems Farokas, bet luošasis elgetėlė buvo toks pat surūgęs kaip ir 
Madu. 

- Jeigu ji būtų mano sesuo, aš ją prilupčiau, - pareiškė Ganešas. 

- Najau ne, su tokia koja nieko tu nepriluptum, - atrėžė Madu. 

— Nagi, nagi! - sudraudė juos daktaras Daruvala; nusprendė 
kalbėti angliškai, nes beveik neabejojo, kad Madu supranta anglų 
kalbą ne ką prasčiau nei Ganešas, be to, jo paties manymu, angliš- 
kai jo žodžiai skambėjo autoritetingiau. 

- Šiandien - jūsų laiminga diena, - tarė jis vaikams. 

— Kas yra laiminga diena? - paklausė Madu gydytojo. 

- Niekas, - atsakė Ganešas. - Tai nieko nereiškia. 

— Tai tik posakis, - pripažino daktaras Daruvala, - bet nėra 
taip, kad visai nieko nereikštų. Tai reiškia, kad šiandien jums šyp- 
sosi sėkmė: jūs iškeliaujate iš Bombėjaus, važiuojate į cirką. 

— Norite pasakyti, kad laimingi esame mes, o ne diena, - pa- 
reiškė dramblio numintas vaikiščias. 

— Dar gerokai per anksti sakyti, kad mums šypsosi sėkmė, - 
pridūrė mažametė prostitutė. 

Maždaug su tokia gaida jie atvažiavo į Šventojo Ignoto misiją, 
kur jau laukė savo tikslui visiškai atsidavęs misionierius. Martinas 
Milzas klestelėjo ant užpakalinės „Ambasadoriaus“ sėdynės trykš- 
damas nežabotu entuziazmu. 

- Šiandien - jūsų laiminga diena! - paskelbė vaikams uolusis 
katalikas. 

— Apie tai mes jau kalbėjome, - pasakė jam daktaras Daruvala. 
Buvo šeštadienis, dar tik pusė aštuonių ryto. 


„Tadž Mahale“ - ne savose vežėčiose 


Pusę devynių jie atvyko į Santa Kruso oro uosto vidaus skrydžių 
terminalą ir sužinojo, kad skrydis į Radžkotą atidėtas mažiausiai 
iki vakaro. 

- Indijos oro linijos... - suaimanavo daktaras Daruvala. 

- Bent jau nesigiria, - atitarė Vinodas. 

Daktaras Daruvala nusprendė, kad laukti jie galėtų ir kokioje 
nors jaukesnėje vietelėje nei Santa Kruso oro uostas. Nespėjo Fa- 
rokas visų paraginti ropštis atgal į žemaūgio taksi, Martinas Milzas 
jau kažkur nuklydo - ir grįžo su rytiniu laikraščiu; kol per pačias 

ryto spūstis jie brovėsi atgal į Bombėjų, misionierius dosniai vai- 
šino juos citatomis iš „The Times of India“. Nebuvo ko nė tikėtis 
pasiekti „Tadž Mahalą anksčiau nei pusę vienuoliktos. (Išties eks- 
centriškas daktaro Daruvalos sprendimas - skrydžio į Radžkotą 
laukti „Tadž Mahalo“ viešbučio vestibiulyje.) 

- Jūs tik paklausykite, - užsivedė Martinas. - „Nudurti du bro- 
liai... Policija vieną užpuoliką sulaiko, kiti du įtariamieji per neap- 
kontekste vartojamas esamasis laikas, o ką jau kalbėti apie formu- 
luotę „per neapsižiūrėjimą , - pareiškė anglų kalbos mokytojas. - 
O jau „neša kudašių.... 

- „Nešti kudašių“ čia gana populiari frazė, - tarė Farokas. 

- Kartais būtent policija neša kudašių, - pareiškė Ganešas. 

— Ką jis pasakė? - subruzdo misionierius. 

- Kai įvykdomas nusikaltimas, policija dažnai neša kudašių, - 
ėmėsi aiškinti Farokas. - Jiems nesmagu, kad nesugebėjo užbėgti 
nusikaltimui už akių, o juo labiau kad negali sučiupti nusikaltėlio, 
tad pasipusto padus patys. 

Vis dėlto apie detektyvą Patelį šito niekaip nepasakysi, galvojo 
daktaras Daruvala. Pasak Džono D., komisaro pavaduotojas keti- 
no visai dienai užsidaryti su aktoriumi šio numeryje „Oberojuje“ 
ir surepetuoti geriausią būdą prieiti prie Rahulo. Farokas jautėsi 
užgautas, kad jo nepakvietė dalyvauti; jie nepasisiūlė ir atidėti re- 
peticijos, kol scenaristas grįš iš cirko; šiaip ar taip, juk reikės sugal- 
voti ir užrašyti dialogus, o jei rašyti dialogus ir nebuvo pagrindinis 
gydytojo darbas, tai eidamas antraeiles pareigas jis tai darė nuolat. 

- Leiskite man pakartoti - norėčiau įsitikinti, kad supratau tei- 
singai, - tarė Martinas Milzas. - Kartais, kai įvykdomas nusikalti- 
mas, kudašių neša tiek nusikaltėliai, tiek policija? 

- Būtent, - patvirtino daktaras Daruvala. Pats nepajuto, kad pa- 
sičiupo detektyvo Patelio mėgstamą žodį. Scenaristo dėmesį išblaškė 
pasididžiavimas; jis pagalvojo, koks gudrus, kone pranašiškas buvo 
sumanymas, kai scenarijuje taip pat nepagarbiai panaudojo „The 
Times of India“. (Išgalvotasis ponas Martinas kur buvęs kur nebuvęs 
vis balsu skaito kokią nors kvailystę išgalvotiems vaikams.) 

Gyvenimas mėgdžioja meną, kaip tik galvojo Farokas, kai Mar- 
tinas Milzas paskelbė: 

— O štai kur atgajus - bent viena atvirai išsakyta nuomonė. 

Aišku, Martinas atsivertė „The Times of India“ nuomonių sky- 
relį ir dabar skaitė vieną iš laiškų. 

- Jūs tik paklausykite, - tarė misionierius. - „Mūsų kultūra pri- 
valo keistis. Pradėti galėtume nuo pradinių mokyklų, mokydami 
berniukus nesišlapinti lauke.“ 

— Aha, lenk medį, kol jaunas, kitais žodžiais tariant, - pasakė 
daktaras Daruvala. 

Dabar jau Ganešas pasakė kažką, kas prajuokino Madu. 

— Kąjis pasakė? - paklausė Martinas Faroko. 

— Sakė, kad siusioti daugiau ir nėra kur, tik lauke, - išvertė dak- 
taras Daruvala. 

Dabar jau kažką pasakė Madu - tai akivaizdžiai patiko Ganešui. 

— O kąji pasakė? - parūpo misionieriui. 

— Kad jai labiau patinka šlapintis aikštelėse stovinčiuose auto- 
mobiliuose, ypač naktį, - paaiškino jam gydytojas. 

Kai jie privažiavo „Tadž Mahalą , Madu burna buvo pilna bete- 
lio sulčių, iš lūpų kampučių jau varvėjo kraujo raudonumo seilės. 

— Kad man jokių čiaumojimų „Tadž Mahale“, - perspėjo gydy- 
tojas. Mergaitė išspjovė ryškiaspalvę masę ant Vinodo taksi prieki- 
tiškalas tįsta iki pat žiedinio įvažiavimo kelio. 

— Žinok, kad cirke jokio paano - nė į burną, - priminė gydy- 
tojas Madu. 

— Kol kas mes dar ne cirke, - suniurusi burbtelėjo mažoji 
kekšiukė. 

Žiediniame įvažiavimo keliuke grūdosi daugybė taksi, stovė- 
jo visa eilė pažiūrėti prabangių automobilių. Dramblio numintasis 
vaikiščias kažką pasakė Madu ir ši kaipmat pralinksmėjo. 

— Ką jis pasakė? - misionieriui vėl teko klausti daktaro Da- 
ruvalos. 

— Pasakė, kad čia yra daugybė automobilių, kuriuose galima 
siusioti, - atsakė gydytojas. Tuoj pat nugirdo, kaip Madu giriasi 

Ganešui jau sėdėjusi tokiame automobilyje kaip vienas iš tų pra- 
bangiųjų; neatrodė, kad ji būtų tik tuščiai pasigyrusi, bet Farokas 
atsispyrė pagundai perduoti šią informaciją jėzuitui. Nors daktaras 
Daruvala ir mėgavosi šokiruodamas Martiną Milzą, vis dėlto at- 
rodė pernelyg nešvanku svarstyti, ką mažametė prostitutė galėjo 
veikti brangiame automobilyje. 

— Ką pasakė Madu? - kamantinėjo Martinas Faroką. 

- Pasakė verčiau pasinaudosianti tualetu, - sumelavo daktaras 
Daruvala. 

- Šaunuolė, - pagyrė Martinas mergaitę. 

Kai jos lūpos prasiskyrė ir ji nusišypsojo jam, burnoje sušmė- 
žavo raudonai išteplioti dantys - galėjai pamanyti, kad mergaitei 
kraujuoja dantenos. Gydytojas nuoširdžiai vylėsi, kad tik dėl per- 
nelyg lakios savo vaizduotės įžvelgė kažką gašlaus Madu šypsenoje. 
Kai jie įėjo į vestibiulį, daktarui Daruvalai visiškai nepatiko, kaip 
durininkas sekioja Madu žvilgsniu; atrodė, sikhas kažkaip suuodė, 
kad ji ne iš tos rūšies mergaičių, kurioms leista įkelti koją per „Tadž 
Mahalo slenkstį. Kad ir kaip Dipa būtų liepusi Vinodui ją apreng- 
ti, Madu vis tiek nė iš tolo nepriminė vaiko. 

Viešbutyje visu pajėgumu veikė kondicionierius ir Ganešas jau 
žvarbo, net virpėjo; luošys nerimo, lyg nuogąstautų, kad durininkas 
sikhas bet kurią minutę gali išspirti jį lauk. „Tadž Mahalas“ - tikrai 
ne pati tinkamiausia vieta elgetai ir mažametei prostitutei, galvojo 
daktaras Daruvala, atsivežti juos čia veikiausiai buvo klaida. 

— Mes tik išgersime arbatos, - užtikrino Farokas vaikus. - Rei- 
kės vis teirautis, ar dar neskelbiamas mūsų skrydis, - pasakė gydy- 
tojas mMisionieriui. 

Martinas ir pats atrodė kaip pervažiuotas: vestibiulio prabanga 
pribloškė jį ne ką mažiau nei Madu ir Ganešą. Per tas kelias mi- 
nutes, kurias daktaras Daruvala sugaišo tardamasis dėl ypatingo 
aptarnavimo su vadybininko pavaduotoju, kažkuriam iš žemesnio 
rango viešbučio darbuotojų jėzuitas ir vaikai spėjo užkliūti - šis 
paprašė juos palikti viešbutį. Kai šį nesusipratimą pavyko išsiaiš- 
kinti, vestibiulyje pasirodė Vinodas, nešinas popieriniu maišeliu 
su havajietiškais marškiniais. Žemaūgis nieko nesakydamas parei- 

gingai taikstėsi su, jo manymu, Inspektoriaus Dharo haliucinacijo- 
mis - neva populiarusis aktorius įtikėjo esąs jėzuitų misionierius, 
besiruošiantis kunigystei. Daktaras Daruvala pats ketino grąžinti 
havajietiškus marškinius Martinui Milzui, bet pamiršo pasiimti 
maišelį iš žemaūgio taksi. (Žinoma, joks eilinis taksistas negalėtų 
nė kojos įkelti į „Tadž Mahalo' vestibiulį, tačiau Vinodą visi paži- 
nojo kaip Inspektoriaus Dharo vairuotoją.) 

Kai Farokas padavė Martinui Milzui havajietiškus marškinius, 
misionierius net susijaudino. 

- O, nuostabu! - sušuko. - Esu turėjęs lygiai tokius pat! 

- Iš tikrųjų tai tie patys tavo marškiniai, - pripažino Farokas. 

— Ne, ne, - sukuždėjo Martinas. - Anuos marškinius iš manęs 
pavogė - pasičiupo viena iš tų prostitučių. 

- Prostitutė juos ir grąžino, - sušnibždėjo daktaras Daruvala. 

- Tikrai? Argi ne puiku! - apsidžiaugė Martinas Milzas. - Ar 
ji atgailavo? 

- Jis, ne ji, - patikslino daktaras Daruvala. - Ne, nemanau, kad 
jis būtų atgailavęs. 

— Ką tai reiškia - jis?.. - nesusigaudė misionierius. 

— Tai reiškia, kad ta prostitutė buvo jis, o ne ji, - paaiškino Mar- 
tinui Milzui gydytojas. - Tai buvo eunuchas transvestitas — visi jie 
yra vyrai. Na... tam tikra prasme vyrai. 

— O ką tai reiškia? Tam tikra prasme?.. - dar labiau nesuprato 
misionierius. 

— Jie vadinami hidžromis - visi jie iškastruoti, - pakuždomis 
aiškino gydytojas. Kaip būdinga daugumai chirurgų, daktaras Da- 
ruvala, jei jau pradėdavo aiškinti, išklodavo visas detales - įskaitant 
žaizdos prideginimą karšta alyva, neužmiršdamas paminėti ir mo- 
teriškos kūno dalies, į kurią panašus tapdavo raukšlėtas randas, kai 
užgydavo žaizda. 

Martinas Milzas grįžo iš vyrų tualeto persirengęs havajietiš- 
kais marškiniais; ryškiaspalvis drabužis itin pabrėžė jo nuoblyš- 
kį. Farokas įtarė, kad popieriniame maišelyje dabar atsidūrė tie 
marškiniai, kuriuos misionierius ką tik vilkėjo - vargšas Martinas 
juos apvėmė. 

- Kaip gerai, kad pagaliau išvežame šiuos vaikus iš šito mies- 
to, - oriai tarė uolusis katalikas gydytojui, o šis galėjo dar sykį pasi- 
mėgauti mintimi, kad tikras gyvenimas mėgdžioja meną! Kad taip 
dar šitas kvailys pagaliau užsičiauptų ir leistų scenaristui peržiūrėti 
keletą šviežiai parašytų puslapių! 

Daktaras Daruvala suvokė, kad ištisą dieną murksoti „Tadž 
Mahale“ jie niekaip negalės. Vaikai jau nerimo. Madu, žiūrėk, dar 
ims ir pasisiūlys kokiam atsitiktiniam viešbučio svečiui, o tasai 
drambliavaikis tikriausiai nepraleis progos ką nors nugvelbti - la- 
biausiai tiktų koks sidabrinis niekutis iš suvenyrų kioskelio, nutarė 
gydytojas. Daktaras Daruvala netgi nedrįso palikti vaikų su Marti- 
nu Milzu, kol skambino Randžitui paklausti, ar nėra kokių naujie- 
nų. Tiesa, jokios žinios ir nelaukė, savaitgaliais nieko nevykdavo, 
pasitaikydavo nebent ypatingų atvejų, o tam yra budintis gydyto- 
jas - daktaras Daruvala tą savaitgalį nebudėjo. 

Dar labiau nuotaiką Farokui sugadino mergaitės laikyse- 
na: Madu ne šiaip sėdėjo išsidrėbusi minkštame krėsle - tysojo 
pusiaugula, atsilošusi, kone iki pat klubų užsiplėšusi sijoną, be 
to, žvilgsniu įsisiurbdavo į akis kiekvienam pro šalį einančiam 
vyrui. Visa šitai, švelniai tariant, ne itin derėjo su pastangomis 
atrodyti vaikiškai. Dar blogiau, Madu, regis, buvo pasikvėpinusi; 
daktarui Daruvalai pasirodė, kad užuodžia Dipos kvepalus. (Vi- 
nodas, be abejonės, leido mergaitei naudotis kai kuriais Dipos 
daiktais, o mergaitei patiko žemaūgio žmonos kvepalai.) Be to, 
gydytojo manymu, „Tadž Mahalo oro kondicionieriai veikė net 
persistengdami - čia buvo ne tik vėsu, bet net beveik šalta. Užtat 
Džunagadhe, vyriausybės išlaikomuose Apygardos namuose, kur 
gydytojas visiems užsakė nakvynę vienai nakčiai, jokių oro kon- 
dicionierių nebus - tik paprasti ventiliatoriai palubėje, o cirke, 
kur vaikams teks praleisti kitą naktį (ir vėliau visas kitas naktis), 
nebus išvis nieko, tik palapinės. Jokių ventiliatorių palubėje... tink- 
leliai nuo uodų - ir tie veikiausiai bus suplyšę. Daktaras Daruvala 
ūmai suvokė, kad dėl kiekvienos „Tadž Mahalo“ vestibiulyje pra- 
leistos sekundės vaikams bus vis sunkiau prisitaikyti Didžiajame 
Mėlynajame Nile. 

Ir pagaliau atsitiko kai kas, kas suerzino užvis labiausiai. Pa- 
siuntinukas paskelbė, kad gauta žinutė Inspektoriui Dharui. Iškvie- 
timo metodas „Tadž Mahalo' viešbutyje buvo elementarus, nors 
kai ką jis netgi žavėjo. Pasiuntinukas drožė per vestibiulį nešinas 
lenta su prikabintais žalvariniais skambaliukais ir visus, esančius 
vestibiulyje, vaišino primygtiniu tilindžiavimu. Vaikinukas net ne- 
suabejojo, kad atpažino Dharą, tad sustojo priešais Martiną Milzą 
ir dar smarkiau krestelėjo žvangančią lentą. Ant lentos kreida buvo 
išvedžiota: PONAS DHARAS. 

- Suklydai, ne tas žmogus, - tarė daktaras Daruvala pasiunti- 
nukui, bet šis lyg niekur nieko kratė kaip kratęs savo skambaliu- 
kus. - Sakau, suklydai, bukaproti tu! - užriko gydytojas. 

Tačiau berniokas toli gražu nebuvo bukaprotis - tiesiog jis nė 
neketino trauktis be teisėtai jam priklausančių arbatpinigių. Vos 
pajutęs į delną įspraustą monetą, ramiausiai nukinkavo sau, vis dar 
tilindžiuodamas. Farokas įdūko. 

— Eime iš čia, tuoj pat, - tarė staigiai. 

— O kur mes eisime? - paklausė Madu. 

— Jau važiuosime į cirką? - atsiliepė ir Ganešas. 

— Ne, dar ne. Tiesiog trauksime palaukti kur nors kitur, - pra- 
nešė jiems gydytojas. 

— Argi negerai čia? - nesuprato misionierius. 

— Pernelyg gerai, - atsakė daktaras Daruvala. 

— Prisipažįstu: tikrai neatsisakyčiau ekskursijos po Bombė- 
jų, - pasakė scholastas. - Suprantu, kad jūs visi trys miestą gerai 
pažįstate, bet galbūt sutiktumėte kai ką parodyti ir man. Tarkime, 
kokį nors miesto sodą. Man patinka ir turgūs. 

Kažin ar toks jau geras sumanymas - tampytis su Dharo dvyniu 
po viešas vietas, pagalvojo daktaras Daruvala. Bet jam šovė mintis: 
kodėl visos šitos draugės nenusivežus į Dakvorto klubą papietauti? 
Galėjo jaustis visiškai ramus, kad nesusidurs kaktomuša su Dharu 
„Tadž Mahale“ (kadangi Džonas D. buvo užsidaręs su detektyvu 
Pateliu „Oberojuje“ - repetuoti), dėl tos pačios priežasties negrėsė 
pavojus ir užrioglinti ant Džono D. klube. Tikimybė sutikti klube 
Rahulą irgi nebuvo didelė, bet net jei taip atsitiktų, gydytojas dėl to 

per daug nesuko galvos: būtų nebloga proga dar sykį užmesti akį 
į antrąją ponią Dogar, o Farokas juk tikrai neiškrėstų nieko, kas 
sukeltų jai įtarimų. Bet kol kas buvo ankstoka traukti į Dakvorto 
klubą pietų, be to, gydytojui reikėjo paskambinti ir užsisakyti sta- 
liuką - kitaip ponas Setna elgsis su jais pabrėžtinai nemandagiai. 


Bibliotekoje - pernelyg triukšmingi 


Kai jie vėl susėdo į „Ambasadorių“, gydytojas paliepė Vinodui va- 
žiuoti į Azijos bendrijos biblioteką, įsikūrusią priešais Hornimano 
Rato sodus; tai buvo viena tų kunkuliuojančio miesto oazių - ki- 
tomis galėtume laikyti Dakvorto klubą ar Šventojo Ignoto misi- 
ją, - kur, kaip vylėsi gydytojas, Dharo broliui dvyniui būtų saugu. 
Daktaras Daruvala buvo Azijos bendrijos bibliotekos abonentas; 
kitąsyk, būdavo, ir užsnūsta kurios nors skaityklos aukštomis lubo- 
mis vėsoje. Impozantiškos literatūros genijų skulptūros tikriausiai 
nė nepastebėdavo scenaristo, tykiai užkopiančio ar nulipančio pla- 
čiais laiptais. 

- Parodysiu tau pačią įspūdingiausią Bombėjaus biblioteką, — 
pasakė daktaras Daruvala Martinui Milzui. - Beveik milijonas 
knygų! Ir antra tiek knygų mėgėjų! 

Vaikus gydytojas Vinodui liepė tuo metu tiesiog vežioti „šen ir 
ten . Perspėjo žemaūgį, kad svarbu neleisti jiems nė kojos iškelti iš 
automobilio. Vaikams patiko važinėtis „Ambasadoriumi“ - šitaip 
jie galėjo niekam nekrisdami į akis klajoti po miestą, patys niekieno 
nepastebimi žvalgytis po plaukiantį pro šalį pasaulį. Madu ir Gane- 
šas nebuvo pratę važinėtis taksi; juodu stebeilijo į viską iš eilės, tary- 
tum patys būtų nematomi, lyg apšepęs žemaūgio „Ambasadorius“ 
būtų su poliarizuoto stiklo langais. Daktaras Daruvala net pagalvo- 
jo, kad šitaip jie elgiasi galbūt dėl to, kad žino su Vinodu esą saugūs; 
nei vienas, nei kitas iki šiol niekada negalėjo jaustis saugus. 

Gydytojui tik akimirką šmėkštelėjo nuvažiuojančių vaikų vei- 
dai. Ir tą akimirką jie atrodė lyg išsigandę - bet ko gi jiems bijoti? 
Tik jau ne to, kad juos paliko vienus su žemaūgiu - Vinodo jie 

nesibaidė. Ne, Farokas jų veiduose įžvelgė kur kas rimtesnį neri- 
mą - kad pažadėtasis cirkas, į kurį turėjo iškeliauti, vis dėlto buvo 
tik sapnas, kad jie niekada neištrūks iš Bombėjaus. 

„Pabėgimas iš Maharaštros", staiga dingtelėjo gydytojui, - ar 
tik ne geresnis pavadinimas nei „Limuzinų ruletė“? Gal ir ne, čia 
pat suabejojo Farokas. 

— Bibliotekos man patinka, - pareiškė Martinas Milzas, kai jie 
lipo laiptais. Daktaras Daruvala pirmą kartą sumojo, kaip garsiai 
scholastas kalba - bibliotekai jis tikrai pernelyg triukšmingas. 

— Čia saugoma daugiau nei aštuoni šimtai tūkstančių knygų, — 
sušnibždėjo Farokas. - Iš jų dešimt tūkstančių - rankraščiai! 

— Džiaugiuosi, kad bent valandėlei likome vieni, - paskelbė mi- 
sionierius tokiu balsu, kad sugaudė arkados kaldintos geležies sijos. 

Marmurinės statulos rūsčiai iš aukšto žvelgė į juos, o aštuonias- 
dešimt ar devyniasdešimt bibliotekos darbuotojų jau kažin kada 
ir patys persiėmė statulų rūstybe, tad daktarui Daruvalai nebuvo 
sunku nuspėti, kad misionierius už savo griausmingą balsą jau 
greitai gaus pipirų nuo vieno ar kito iš tų šlepetėtų, griežtai nu- 
siteikusių individų, šmirinėjančių po priplėkusius Azijos bendri- 
jos bibliotekos užkaborius. Norėdamas išvengti tokio susidūrimo, 
gydytojas įstūmė scholastą į pirmą pasitaikiusią skaityklą, kurioje 
nebuvo žmonių. 

Į ventiliatoriaus palubėje mechanizmą buvo įkliuvusi virvelė, ku- 
rią timptelėjus ventiliatorius įsijungdavo ar išsijungdavo, tad dabar 
ji ritmingai bilsnojo į besisukančias mentes: tik šis garselis ir trikdė 
užsistovėjusią patalpos tylą. Ant drožinėtų tikmedžio lentynų dunk- 
sojo yrančios sudulkėjusios knygos, į knygų lentynas rėmėsi šūsnys 
sunumeruotų rankraščių kortelių, oda aptraukti platūs krėslai supo 
ovalų stalą, nužertą pieštukais, apdėliotą krūvelėmis popieriaus lape- 
lių užrašams. Tik vienas iš tų krėslų buvo su ratukais, ir tas pats pa- 
krypęs, mat kojas turėjo keturias, o ratukus - tik tris. Trūkstamuoju 
ratuku buvo prislėgta viena popieriaus lapelių šūsnis ant stalo. 

Amerikietis, tikras uolumo įsikūnijimas, tarytum paakintas siu- 
tinančio, daugumai amerikiečių būdingo instinkto pasirodyti visų 

galų meistrais, tučtuojau ėmėsi užduoties suremontuoti sulūžusį 
krėslą. Nors skaitykloje buvo dar šeši krėslai, į kuriuos gydytojas 
ir misionierius galėjo lyg niekur nieko atsisėsti. Daktaras Daruvala 
įtarė, kad invalidas krėslas be ratuko prastovėjo čia šitaip pakrypęs 
dešimt ar dvidešimt metų; galbūt jis nukentėjo dar anuomet, per Ne- 
priklausomybės iškilmes, tai yra prieš gerus keturiasdešimt metų! Ir 
še tau - iš kažin kur išnyra kvailys ir jam tuojau pat panyžta nagai 
imtis baldą taisyti. Nejaugi visame mieste nebėra vietos, kur galėčiau 
šitą nevisprotį nusivesti, pagalvojo Farokas. Nespėjo gydytojas nė 
piršto pakrutinti, kad sulaikytų Martiną Milzą, o šis jau užrioglino 
krėslą aukštyn kojomis ant stalo. Dunkstelėjo kaip reikiant. 

— Nagi, jūs tiesiog privalote man papasakoti! - pratrūko misio- 
nierius. - Netveriu, kaip noriu išgirsti jūsų atsivertimo istoriją! Na, 
savaime aišku, tėvas rektorius man pasakojo apie tai. 

Na taip, savaime aišku, pagalvojo daktaras Daruvala. Tėvas Ju- 
lijonas, be abejonės, bus nutapęs štai tokį Faroko portretą: iliuzijų 
apniktas, netikras atsivertėlis. Staiga, nemenkai gydytojo nuosta- 
bai, misionierius išsitraukė peilį! Tai buvo vienas tų šveicariškų 
armijos peilių, kokius labai mėgo Dharas - ne peilis, o visa instru- 
mentų dėžė! Atlenkęs kažkokį įnagį, pažiūrėti primenantį skylmu- 
šą, jėzuitas stengėsi praurbinti skylę krėslo kojelėje. Ant stalo pabi- 
ro sutrešusios medienos pjuvenos. 

— Nieko daugiau nereikia - tik naujos skylės varžtui, - pareiškė 
Martinas. - Negaliu patikėti, kad niekas nesusigaudė, kaip pritvir- 
tinti tą ratuką! 

— Manau, visi tiesiog sėdosi į kitus krėslus, - išsakė prielaidą 
daktaras Daruvala. 

Kol scholastas grūmėsi su krėslo kojele, atlenktas įnagis stai- 
ga paukštelėjo vėl užsilenkdamas ir kartu nurėždamas Martinui 
smiliaus galiuką. Ant šūsnies lapelių užrašams iškart pliūptelėjo 
kraujas. 

— Nagi, žiūrėk, persirėžei pirštą... - prasižiojo daktaras Daruvala. 

— Nieko baisaus, - atšovė uolusis katalikas, bet buvo aišku kaip 
dieną: netgi tą Dievo žmogų krėslas jau ima pykdyti. - Norėčiau 
išgirsti jūsų istoriją iš pirmų lūpų! Nagi! Kaip viskas prasidėjo — 

žinau. Buvote Goa, tiesa? Aplankėte mūsų Pranciškaus Ksavero 
šventuosius palaikus... kiek jų ten likę. Eidamas gulti galvojote apie 
tą piligrimę, kuri nukando šventojo Pranciškaus kojos pirštą... 

- Atsiguliau išvis apie nieką negalvodamas! - užginčijo Faro- 
kas; pats nepajuto, kaip pakėlė balsą. 
ruvalai. 

- Žinau, kad mes bibliotekoje! - užriko gydytojas - pernelyg 
garsiai, mat jie jau buvo nebe vieni. Iš už rankraščių kaugės išniro 
seneliokas, kurio anksčiau nebuvo matyti - jis ramiai sau snau- 
dė, įsitaisęs krėsle kamputyje. Jo krėslas irgi buvo su ratukais, mat 
sklandžiai riedėjo artyn. Akivaizdžiai kivirčnus seniokas krėsle 
buvo ne itin patenkintas, išplėštas iš miego gelmės, į kurią jį nu- 
gramzdino literatūra, kad ir ką būtų skaitęs. Jis vilkėjo Neru stiliaus 
švarką stačia apykakle; ir drabužis, ir senio rankos buvo papilkėję 
nuo nuolatinio kontakto su spaudos dažais. 

- Ššššš! — tiek jie teišgirdo iš senojo skaitytojo. Tada šis nurie- 
dėjo atgal į savo kampą. 

— Tikriausiai mums reikėtų susirasti kokią kitą vietelę mano 
atsivertimui aptarti, - sušnibždėjo Farokas Martinui Milzui. 

— Aš dar turiu sutaisyti šitą krėslą, - paprieštaravo jėzuitas. 
Taškydamas krauju ir krėslą, ir stalą, ir stirtą popieriaus lapelių, 
Martinas Milzas sugrūdo nepasiduodantį ratuką į apversto krėslo 
kojelę; atlenkęs kitą, bet ne ką mažiau grėsmingai atrodantį įna- 
gį - trumpą, storą atsuktuvą - jis kibo iš paskutiniųjų tvirtinti ra- 
tuką prie kojelės. 

— Taigi... atsigulėte... ir užmigote, pasak jūsų, visiškai apie nieką 
negalvodamas. Ir kas tada? 

— Susapnavau, kad aš - šventojo Pranciškaus kūnas... - pradėjo 
pasakoti daktaras Daruvala. 

— Kūniški sapnai - net labai dažnas reiškinys, - sušnibždėjo 
misionierius. 

— Ššššš! — sušnypštė iš kampo seneliokas su Neru švarku. 

— Sapnavau, kad kuoktelėjusi piligrimė kanda man kojos 
nykštį! - iškošė Farokas. 

- Jautėte tai? - paklausė Martinas. 

- Aišku, jaučiau! - sušvogždė gydytojas. 

- Tačiau lavonai juk nejaučia, tiesa? - atkreipė dėmesį scholas- 
tas. - Tiek to... taigi, pajutote, kad jums kanda į pirštą, o kas toliau? 

— Kai pabudau, pirštas tvinkčiojo skausmu. Negalėjau tos kojos 
net priminti, aišku, negalėjau nė žingsnio žengti! Ir dar liko įkan- 
dimo žymės. Atkreipk dėmesį: ryškios dantų žymės, oda nebuvo 
pradrėksta. Tos žymės buvo visiškai tikros! Įkandimas buvo kuo ti- 
kriausias! - primygtinai kuždėjo Farokas. 

- Aišku, jis buvo tikras, - sutiko misionierius. - Jums įkando 
kažkas tikras. Kas tai galėjo būti? 

— Aš nakvojau balkone - gana aukštai nuo žemės! - kimiai su- 
gargė Farokas. 

- Pasistenkite pritildyti balsą, - sukuždėjo jėzuitas. - Norite 
pasakyti, kad į tą balkoną tikrai niekas negalėjo prasibrauti? 

— Per užrakintas duris... per kambarius, kur miegojo mano 
žmona ir vaikai?.. - bandė svarstyti Farokas. 

- Aha, vaikai! - tuojau pat pasigavo Martinas Milzas. - Kokio 
jie buvo amžiaus? 

- Tik jau ne mano paties vaikai man įkando! - sušnypštė dak- 
taras Daruvala. 

- Vaikai kandžiojasi, dar ir kaip - šiaip sau arba pokštauda- 
mi, - pareiškė misionierius. - Girdėjau, kad vaikams tenka išaugti 
iš tikro kandžiojimosi amžiaus - kai jie būna ypač linkę kąsti bet 
kam ir bet kada. 

- Ko gero, ir mano žmona galėjo staiga išalkti, - neiškentė ne- 
įgėlęs Farokas. 

— O gal netoli balkono buvo aukštų medžių? - Martinui Mil- 
zui šovė nauja mintis; užsispyrėlį krėslą jis jau laistė ir krauju, ir 
prakaitu. 

— Na taip, to ir reikėjo tikėtis, - atrėžė daktaras Daruvala. - Tė- 
vas Julijonas ir jo beždžionių teorija. Įsisupusios ant vijoklių mane 
apniko kandžiosios beždžionės - bene tu taip manai? 

- Štai kas svarbiausia: jums kažkas iš tikrųjų įkando, tiesa? — 
tarė jėzuitas. - Žmonės, vertindami stebuklus, dažnai susipainioja. 

Taigi, stebuklas — ne tai, kad jums kažkas įkando. Stebuklas - kad 
jūs įtikėjote! Jūsų tikėjimas - štai kas yra tikrasis stebuklas! Ir visai 
nesvarbu, kad jį pažadino kai kas... gana kasdieniška. 

— Tai, kas atsitiko su mano kojos pirštu, visai nebuvo kasdie- 
niška! - suriko gydytojas. 

Senolis skaitytojas su Neru švarku trūktelėjo artyn iš savo kam- 
po su visu ratuotu krėslu. 

- Ššššš! - sušnypštė. 

— Ar mes jums trukdome skaityti, ar miegoti? - užsipuolė gydy- 
tojas ir senąjį džentelmeną. 

— Liaukitės, juk iš tikrųjų jam trukdote. Jis atėjo čia pirma 
mūsų, - subarė Martinas Milzas daktarą Daruvalą. - Pažvelkite! - 
kaip vaiką pakvietė scholastas papykusį senąjį skaitytoją. - Matote 
šitą krėslą? Aš jį sutaisiau. Norite išmėginti? 

Misionierius nukėlė krėslą nuo stalo, pastatė ant visų keturių 
ratukų ir ėmė stumdyti pirmyn atgal. Ponas su Neru švarku įtariai 
dėbčiojo į jį. 

— Dėl Dievo meilės, juk jis turi kur sėdėti! - neištvėrė Farokas. 

— Nagi, pamėginkite! - priskreto misionierius prie senojo 
skaitytojo. 

— Man reikia paskambinti, - daktaras Daruvala jau kone mel- 
dė. - Dar neužsakiau staliuko pietums. Be to, turėtume grįžti pas 
vaikus - jie veikiausiai nuobodžiauja. 

Bet čia gydytojui širdis į kulnus nusirito: jis pastebėjo, kad 
Martinas Milzas, užvertęs galvą, stebeilija į ventiliatorių palubė- 
je - auksarankio meistro dėmesį patraukė įsipainiojusi virvelė. 

— Skaitant tos virvutės pliaukšėjimas iš tiesų erzina, - pareiškė 
scholastas. Ir suskato ropštis ant ovalaus stalo, kuris nebuvo pasi- 
ruošęs išlaikyti žmogaus kūno svorio. 

— Sulaužysi stalą, - įspėjo jį gydytojas. 

— Nesulaužysiu aš jokio stalo - noriu sutaisyti ventiliatorių, — 
atsiliepė Martinas Milzas. Jėzuitas valandėlę klūpojo, paskui ėmė 
lėtai ir nerangiai stotis. 

— Tavo užmačios man aiškios, dievaži, tau protas pasimaišė, — 
tarė daktaras Daruvala. 

- Na jau, jūs tiesiog pykstate dėl to stebuklo, - pareiškė mi- 
sionierius. - Juk aš visai neketinu to stebuklo iš jūsų atimti. Tiktai 
norėčiau, kad įžvelgtumėte, kur būta tikro stebuklo. Stebuklas - tai, 
kad jūs tikite, o ne kažkokia paika jūsų tikėjimą pažadinusi smul- 
kmena. Įkandimas - tik priemonė tikslui pasiekti! 

- Įkandimas ir buvo stebuklas! - užkaukė daktaras Daruvala. 

— Ne, ne, štai dėl šito jūs ir klystate, - dar spėjo išberti Marti- 
nas Milzas, ir stalas nebeišlaikė. Krisdamas nuo griūvančio stalo, 
Martinas dar bandė stvertis ventiliatoriaus - laimė, nesėkmingai. 
Džentelmenas su Neru švarku buvo priblokštas: tuo metu, kai 
Martinas Milzas vožėsi žemėn, senasis skaitytojas kaip tik ryžo- 
si išmėginti sutaisytąjį krėslą. Griūvantis stalas ir išgąstingas mi- 
sionieriaus riksmas privertė senioką atsispirti smarkiau. Šviežiai 
praurbinta krėslo kojelė spjaute išspjovė ratuką. Kol abu: ir sena- 
sis skaitytojas, ir jėzuitas - voliojosi ant grindų, daktarui Daruva- 
lai teko raminti įsiutusį bibliotekininką, ką tik su savo šlepetėmis 
įšiurenusį į skaityklą. 

— Mes kaip tik ruošėmės išeiti, - pareiškė daktaras Daruvala 
bibliotekos darbuotojui. - Čia pernelyg triukšminga - visai neįma- 
noma susikaupti! 

Pasruvęs prakaitu ir krauju, šlubuodamas, misionierius kėblino 
laiptais žemyn Farokui įpėdžiui, lydimas rūsčių statulų žvilgsnių. 
Norėdamas bent truputį atsipalaiduoti, daktaras Daruvala progies- 
miu niurnėjo sau po nosimi: 

- Gyvenimas mėgdžioja meną. Gyvenimas mėgdžioja meną. 

— Ką sakote? - subruzdo Martinas Milzas. 

— Ššššš! — sudraudė jį gydytojas. - Mes bibliotekoje! 

— Nepykite dėl to savo stebuklo, - maldė jį uolusis katalikas. 

- Tai buvo taip seniai. Dabar aš jau, ko gero, išvis nieko nebe- 
tikiu, - atsakė Farokas. 

— Nekalbėkite šitaip! - sušuko misionierius. 

— Ššššš! — sušnypštė gydytojas. 

— Žinau, žinau, - patikino Martinas Milzas. - Mes bibliotekoje. 

Buvo beveik vidurdienis. Vos išėję laukan, pliskinančioje saulė- 

teko pačiam išlipti jų pasitikti, netgi nusivesti į automobilį kaip ko- 
kius akluosius. Vaikai, sėdintys „Ambasadoriuje“, liejo ašaras. Juo- 
du jau nebeabejojo: cirkas - tik pramanas, o gal kokia apgaulė. 

— Ne, ne, cirkas kuo tikriausias, - paramino juos daktaras Da- 
ruvala. - Ir mes ten keliausime, tikrai keliausime, tik atidėtas mūsų 
lėktuvo reisas. 

Tačiau ką Madu ar Ganešas galėjo nutuokti apie lėktuvus? 
Gydytojas neabejojo, kad nė vienas jų nė karto nėra skridęs, va- 
dinasi, jų laukia dar vienas siaubas - skrydis. Išvydę, kad Marti- 
nas Milzas visas kruvinas, vaikai sunerimo, kad bus patyręs kieno 
nors smurtą. 

- Jei kas ir patyrė smurtą, tai nebent krėslas, - suburbėjo Faro- 
kas. Jis pyko pats ant savęs, nes per visą sumaištį užmiršo rezervuo- 
ti mėgstamąjį staliuką Damų sode. Ir gerai žinojo, kad ponas Setna 
ras būdą nubausti už šitokį neapsižiūrėjimą. 


Nesusipratimas prie pisuaro 


Ponas Setna ir iš tiesų sugalvojo bausmę: prie gydytojo mėgstamo 
staliuko pasodino poną ir ponią Kohinurus bei ponios Kohinur se- 
serį - gerklingą senmergę. Pastaroji moteriškė tratėjo tokiu verian- 
čiu balsu, kad netgi Damų sodo lapinės augalija nesugėrė jos šaižių 
prakalbų ir prunkštavimų. Galbūt ir tyčia ponas Setna pasodino 
daktaro Daruvalos draugę prie staliuko atokiausiame sodo kam- 
pe - čia padavėjai į svečius arba išvis nekreipdavo dėmesio, arba 
tiesiog jų nematydavo iš valgomosios salės. Prie pat stalo, atitrū- 
kęs nuo lapinės sienos, kadaravo bugenvilijos vijoklio stiebelis ir 
lyg paukščio nagiukais brūkščiojo daktarui Daruvalai sprandą. Vis 
dėlto būta ir gerų naujienų: bent jau ne kinų virtuvės diena. Madu 
ir Ganešas užsisakė vegetariško kebabo - daržovės buvo skrudin- 
tos ar keptos ant iešmo. Šitokį patiekalą vaikai kartais valgydavo 
pirštais. Kol gydytojas dar puoselėjo viltis, kad galbūt niekas ne- 
pastebės, jog Madu ir Ganešas nemoka naudotis peiliu ir šakute, 
ponas Setna jau suko galvą, kieno galėtų būti tie vaikai. 

Senasis patarnautojas atkreipė dėmesį, kad luošys berniūkštis 
nusispyrė savo vienintelį sandalą; sveikosios kojos kulnas buvo nu- 
sėtas nuospaudomis ne mažiau nei bet kurio save gerbiančio elge- 
tos. Dramblio numintoji pėda vis dar buvo paslėpta kojinėje, bet ši 
iš baltos jau buvo virtusi pilkšvai ruda, be to, ir neapmulkino pono 
Setnos, kuris įžiūrėjo, kad slepiama pėda keistai plokščia - šlubčio- 
damas vaikiščias rėmėsi į žemę kulnu. Kojinės pado dalis prie pat 
pirštų tebebuvo beveik balta. 

Nužiūrinėdamas mergaitę, senasis patarnautojas pačioje jos 
laikysenoje įžvelgė kažką pernelyg geidulinga; negana to, ponas Se- 
tna nusprendė, kad Madu, ko gero, kaip gyva nėra buvusi jokiame 
restorane - pernelyg jau atvirai spigino į padavėjus. Daktaro Daru- 
valos vaikaičiai tikrai būtų geriau išauklėti, o net jei prisiminsime, 
kaip Inspektorius Dharas žiniasklaidai tvirtino, neva visi jo vaikai 
būsią tik indai, šitie į garsųjį aktorių vis dėlto pernelyg nepanašūs. 

Užtat pats aktorius, giliu pono Setnos įsitikinimu, atrodė klai- 
kiai. Galbūt užmiršo užsimaskuoti įprastu grimo sluoksniu? Ins- 
pektorius Dharas atrodė liguistai išblyškęs, neišsimiegojęs; akį rė- 
žiantys jo marškiniai tiesiog nežmoniški, kelnės iškruvintos; išvis 
jo fizinė būklė gerokai suprastėjo vos per vieną naktį - tikriausiai jį 
kamuoja stiprus viduriavimas, išmintingai nusprendė ponas Setna. 
Kaip kitaip būtų įmanoma vos per parą netekti kokių penkiolikos 
ar dvidešimties svarų kūno masės? O kas nutiko jo plaukams? Bene 
bus pradėję masiškai slinkti, ar vis dėlto jį nuskuto plėšikai? Čia pat 
jį aplankė kita, dar labiau tikėtina mintis: Dharą veikiausiai bus pa- 
kirtusi kokia nors lytiškai plintanti liga! Tokioje nesveikoje aplin- 
koje, kurioje kino žvaigždės garbinamos kaip kokie pusdieviai, pats 
gyvenimo būdas tampa itin palankia terpe užkratui plisti. Va šitai 
pagaliau nutupdys tą šunsnukį ant žemės, pagalvojo ponas Setna. 
Galbūt Inspektorius Dharas serga AIDS! Senajam patarnautojui iki 
maudulio knietėjo anonimiškai paskambinti į „Stardust“ ar „Cine 
Blitz“ redakciją - kaip kažin ką, bet kuris iš šitų kino paskalų žur- 
naliūkščių tokiu gandu dar ir kaip susidomėtų. 

— Netekėčiau už jo, net jei jam priklausytų visas Karalienės 
Vėrinys ir pusę pasiūlytų man! - gerklojo ponios Kohinur sen- 

mergė sesuo. - Netekėčiau už jo, net jeigu jis padovanotų man 
visą Londoną! 

Jei tave kas permestų į Londoną, balselį čia vis tiek girdėčiau, 
pagalvojo daktaras Daruvala. Jis nenoriai knebinėjo jūros karšį 
savo lėkštėje; Dakvorto klubo virėjais galėjai pasikliauti - žuvį jie 
pervirdavo visada, Farokas pats nebegalėjo suprasti, kodėl jos už- 
sisakė. Jis pavydžiai stebėjo Martiną Milzą, kuris pilna burna kirto 
mėsišką kebabą. Tiesa, mėsos gabalėliai vis krito nuo duonos rie- 
kelių - Martinas buvo nurakęs juos nuo iešmo ir mėgino susikurpti 
sumuštinį; misionieriaus rankos buvo aplipusios svogūno griežinė- 
liais. Tamsžalio mėtos lapelio skivytas įstrigo tarp viršutinių prie- 
kinių Martino dantų. Manydamas, kad tai gana mandagus būdas 
įspėti jėzuitą, jog praverstų dirstelėti į veidrodį, Farokas tarė: 

— Verčiau pasinaudotum tualetu čia, Martinai. Kur kas pato- 
giau nei oro uoste. 

Per pietus daktaras Daruvala nejučia vis dirsčiojo į laikrodį, 
nors žinojo, kad Vinodas protarpiais vis skambina į Indijos oro 
linijų biurą; žemaūgis prognozavo, kad pačiu geriausiu atveju lėk- 
tuvas gali pakilti nebent pavakariais. Tad pernelyg skubėti nebuvo 
ko. Gydytojas paskambino į savo kabinetą ligoninėje - sužinojo, 
kad jokių svarbių pranešimų nėra; jam skambinę tik vieną kartą, ir 
Randžitas tą reikalą sutvarkęs visiškai kompetentingai. Ponas Gar- 
gas skambinęs ir norėjęs sužinoti, kokiu adresu galima siųsti laiškus 
į Didįjį Mėlynąjį Nilą Džunagadhe; Gargas Randžitui pasakęs norįs 
parašyti laišką Madu. Labai keista, kad ponas Gargas adreso nepa- 
klausė Vinodo arba Dipos - gydytojas ir pats jį gavo iš žemaūgio 
žmonos. Dar keisčiau, kad Gargas kažkodėl įsivaizdavo, jog Madu 
sugebės perskaityti laišką, bent atviruką - skaityti mergaitė nemo- 
kėjo. Vis dėlto gydytojas spėjo, kad ponui Gargui aptemo protas iš 
džiaugsmo, kai sužinojo, jog Madu nėra ŽIV nešiotoja; galbūt tas 
šliužas norėjo tiktai pasiųsti vargšui vaikui padėkos žinutę ar palin- 
kėti kuo geriausios kloties. 

Vis dėlto neatrodė, kad esama kokio nors būdo pasiųsti Marti- 
ną Milzą į tualetą - nebent tiesiai pasakyti, kad jam prie priekinių 
dantų prikibęs mėtos lapelis. Scholastas nusivedė vaikus į kortuo- 

tojų salę; ten, tiesa, visai bergždžiai, bandė išmokyti vaikus lošti 
kažkokią „kvailio“ atmainą. Neilgai trukus kortos buvo aptašky- 
tos krauju - misionieriaus smilius atkakliai kraujavo. Užuot kibęs 
raustis po lagamino, dar ir likusio „Ambasadoriuje“, gelmes ir ieš- 
koti savų medicininių priemonių, - be to, gydytojas nė nebuvo įsi- 
dėjęs tokių paprastų dalykų kaip pirmosios pagalbos vaistinėlė ar 
„Band-Aid“ pleistras, - Farokas paprašė pleistro pono Setnos. Se- 
nasis patarnautojas atnešė pleistro pakuotę į kortuotojų salę - kaip 
ir reikėjo tikėtis, susiraukęs kaip pintis, itin ceremoningai. Ivarstį 
Martinui Milzui jis atkišo ant sidabrinio padėklo, pats apdairiai 
likęs ištiestos rankos atstu. Daktaras Daruvala pasinaudojo proga 
pasiūlyti jėzuitui: 

— Turbūt pirmiausia tau reikėtų nueiti į tualetą praplauti žaiz- 
dos, tik tada klijuoti pleistrą. 

Tačiau Martinas Milzas nusiplovė pirštą ir užsilipdė žaizdą taip 
nė kartelio ir nedirstelėjęs į veidrodį virš praustuvės, o į didįjį vei- 
drodį, kuriame atsispindėjo visu ūgiu, pažvelgė tik iš tolo, norėda- 
mas dar kartą pasidžiaugti prarastais ir vėl atrastais havajietiškais 
marškiniais. Misionierius nė nepastebėjo tarpdantyje įstrigusio 
mėtos lapelio. Užtat pastebėjo ką kita: prie pat pisuaro vandens nu- 
leidimo rankenėlės pritvirtintą popieriaus laikiklį. Tuojau pat at- 
kreipė dėmesį, kad popieriaus ritinėlių esama prie kiekvienos van- 
dens nuleidimo rankenėlės. O panaudoto popieriaus, regis, nebuvo 
galima nerūpestingai mesti į pisuarą: visos jų eilės gale stovėjo si- 
dabrinis kibirėlis, panašus į ledo kibirėlį, tik be ledo. Panaudotas 
popierius buvo metamas į jį. 

Tokia sistema Martinui Milzui pasirodė pernelyg pedantiška, 
pernelyg higieniška; misionierius pagalvojo, kad iki šiol dar nie- 
kad nusišlapinęs nesišluostė penio. Be abejo, kai žinai, kad atlikus 
reikalą teks šluostytis vyriškąją kūno dalį, pats šlapinimasis atrodo 
kur kas rimtesnis ir, žinoma, svarbesnis. Ar bent jau Martinas Mil- 
zas pamanė, kad popierius prie pisuarų skirtas kaip tik tam. Jis kiek 
apgailestavo, kad tuo metu nė vienas dakvortietis neatėjo šlapintis, 
mat nepamatęs, kaip elgiasi kiti, negalėjo būti visiškai tikras, kam 
reikalingi tie popieriaus ritinėliai. Martinas jau ketino baigti šla- 

pintis taip, kaip pratęs, tai yra nesišluostyti popieriumi, bet čia į tu- 
aletą įslinko anaiptol ne draugiškai nusiteikęs senis patarnautojas, 
tas pats, kuris atnešė pleistro. Sidabrinį padėklą jis laikė paspaudęs 
po pažastimi, atrėmęs į tos pačios rankos dilbį - galėjai pamanyti, 
kad ponas Setna nešasi šautuvą. 

Martinas Milzas nutarė, kad dabar, prie liudininko, pasinau- 
doti popierėliu tiesiog būtina. Jis pamėgino apsišluostyti, tarytum 
kaip tik šitaip visuomet baigtų atsakingą nusišlapinimo aktą, bet 
veiksmas buvo pernelyg neįprastas - popiergalis, vos užkliudęs pe- 
nio galą, nupleveno į pisuarą. O kaip pagal taisykles reikėtų elgtis 
ištikus šitokiai bėdai? - susirūpino Martinas. Senojo patarnautojo 
akutės taip ir smigo į jėzuitą. Tarsi nuo senio žvilgsnio jį būtų ap- 
lankęs įkvėpimas, Martinas Milzas atsiplėšė kelis švarius lapelius ir, 
suspaudęs juos sutvarstytu smiliumi ir nykščiu, išgraibė pamestąjį 
iš pisuaro. Tada plačiu mostu įmetė visą popierių saują į sidabrinį 
kibirėlį, bet tas staiga pasviro ir vos neapvirto; misionieriui teko 
sugriebti jį abiem rankomis. Martinas pabandė raminamai nusi- 
šypsoti ponui Setnai, bet staiga susizgribo, kad, abiem rankomis 
stverdamas kibirėlį, nesuskubo įsikišti pimpalo atgal į kelnes. Gal- 
būt kaip tik dėl to senasis patarnautojas skubiai nusigręžė. 

Kai Martinas Milzas išėjo iš tualeto, ponas Setna kuo platesniu 
lankstu apėjo tą pisuarą, kuriuo naudojosi misionierius, - sena- 
sis patarnautojas pasistengė šlapintis kuo toliau nuo tos vietos, kur 
šlapinosi sergantis aktorius. Kaip kažin ką - tikrai lytiškai plintanti 
liga, pagalvojo ponas Setna. Senasis patarnautojas kaip gyvas ne- 
buvo matęs, kad kas šlapintųsi šitaip absurdiškai. Jis net nenutuo- 
kė, kokia galėtų būti medicininė priežastis, dėl kurios kaskart pa- 
siusiojus būtinai reikėtų nusišluostyti penį. Ponas Setna negalėjo 
guldyti galvos, kad tarp visų dakvortiečių nesama ir daugiau tokių, 
kurie naudotų popierių tokiu pat tikslu kaip ir Martinas Milzas. 
Daugybę metų senasis patarnautojas manė, kad tos popierinės ser- 
vetėlės skirtos nusišluostyti pirštams. Ir dabar, nusišluostęs pirštus, 
ponas Setna kruopščiai įmetė popiergalį į sidabraspalvį kibirėlį, 
liūdnai galvodamas apie nepavydėtiną Inspektoriaus Dharo dalią. 
Dar ką tik buvęs pusdievis, dabar - mirtinas ligonis. Pirmąsyk nuo 

anų laikų, kai verdančia arbata apipylė anam perukuotam dabitai 
kiaušą, ponui Setnai pasirodė, kad vis dėlto esama teisybės šiame 
pasaulyje. 

Kol Martinas Milzas eksperimentavo tualete, daktaras Daruvala 
kortuotojų salėje spėjo susigaudyti, kodėl vaikams taip sunkiai sekasi 
perprasti „kvailį“ - ar bet kokį kitą kortų žaidimą. Niekas niekada 
nemokė jų pažinti skaičių; vaikai nemokėjo ne tik skaityti ar rašyti, 
bet ir skaičiuoti. Gydytojas kaip tik laikė iškėlęs pirštus ir atitinkamą 
kortą - tris pirštus ir širdžių triakę, - kai iš tualeto grįžo Martinas 
Milzas, vis dar pasipuošęs priekinius dantis žaliu mėtos lapeliu. 


Nebijau jokio pavojaus 


Lėktuvas į Radžkotą pakilo dešimt po penkių popiet - atsilikęs nuo 
grafiko kiek mažiau nei aštuonias valandas. Geresnių laikų matęs 
„Boeing-737“ su užrašu ant fiuzeliažo - įskaitomu, bet jau gerokai 
apsilaupiusiu: 


KETURIASDEŠIMT METŲ LAISVĖS 


Daktaras Daruvala greitai sumetė, kad tarnybą Indijoje šis lėk- 
tuvas turėjo pradėti 1987-aisiais. Kur jis skraidė iki tol - galima tik 
spėlioti*. 

Tiesa, išvykimą dar šiek tiek užvilkino tai, kad viršilai, atsakin- 
gam už skrydžio saugumą, prireikė konfiskuoti Martino Milzo švei- 
carišką armijos peilį - itin parankų teroristo įnagį. Pilotas neva įsidė- 
siąs „ginklą“ į kišenę, o nusileidus Radžkote grąžinsiąs Martinui. 

- Vargu ar man dar lemta jį pamatyti, - apgailėjo savo daiktą 
misionierius - nuskambėjo anaiptol ne stojiškai, Martinas kalbėjo 
veikiau kaip kankinys. 

Pasitaikius progai patraukti jį per dantį, Farokui nereikėjo ieš- 
koti žodžio kišenėje. 


* Lėktuvai „Boeing 737“ pradėti gaminti 1967 m. 

— Kažin ar tau dera tokią netektį imti į širdį, - pareiškė gydy- 
tojas. - Šiaip ar taip, esi davęs neturto įžadus, ar ne? 

- Žinau, žinau, ką manote apie mano įžadus, - susiraukė Mar- 
tinas. - Manote, jei jau esu davęs neturto įžadą, jokie materialūs 
daiktai manęs nebeturėtų žavėti. Tarkime, kad ir šitie marškiniai 
arba mano peilis, mano knygos. Ir dar jūs manote, kad jei jau da- 
viau skaistybės įžadus, vadinasi, bet koks seksualinis potroškis man 
visiškai svetimas. Ką gi, pasakysiu jums štai ką: aš kaip įmanyda- 
mas priešinausi kunigystės pašaukimui ne tik dėl to, kad tie keletas 
daiktų, kuriuos turiu, man iš tiesų brangūs, bet dar ir dėl to, kad - 
man taip atrodė - buvau iki ausų įsimylėjęs. Ištisus dešimt metų 
gyvenau tiesiog apakintas meilės! Mane ne tik kamavo seksualiniai 
geiduliai - tai tapo įkyria idėja, tiesiog manija! Niekaip, ničniekaip 
negalėjau išmesti to asmens iš galvos. Jus tai stebina? 

- Taip, iš tiesų stebina, - akimoju susikuklinęs prisipažino dak- 
taras Daruvala. Jis jau pabūgo to, ką dar tasai prietranka, žiūrėk, 
sumąstys iškloti vaikų akivaizdoje, bet Ganešas ir Madu buvo pa- 
kerėti lėktuvo pasirengimo skrydžiui, tad jėzuito išpažintys jiems — 
nei galvoj, nei uodegoj. 

— Atkakliai dirbau mokytoju anoje apgailėtinoje mokyklo- 
je - mano mokiniai buvo mažamečiai nusikaltėliai, o ne kokie 
mokslingi proto bokštai, - vien dėl to, kad privalėjau išbandyti 
save, - pasakojo Martinas Milzas daktarui Daruvalai. - Ten pat 
buvo ir mano aistros objektas. Jeigu būčiau išvykęs... pabėgęs... 
tiesiog pasipustęs padus, niekad ir nebūčiau sužinojęs, ar man 
pakaktų stiprybės atsispirti tokiai pagundai. Taigi likau. Prisi- 
versdavau būti šalia to asmens... kaip įmanoma arčiau - žiūrė- 
jau, ar įstengsiu nepasiduoti šitokiai traukai. Bet aš žinau, ką jūs 
manote apie kunigo malonumų atsižadėjimą. Jums atrodo, kad 
kunigai tokių paprasčiausių geismų tiesiog nejaučia, o net jeigu ir 
jaučia, tai kur kas silpniau nei jūs. 

- Juk aš tavęs neteisiu! - tarė daktaras Daruvala. 

— Kaip tik tai ir darote, - nesutiko Martinas. - Manote, kad 
žinote apie mane viską. 

— O tas asmuo, tasai, kurį taip mylėjote... - ryžosi gydytojas. 

— Irgi dėstė toje pačioje mokykloje, - atsakė misionierius. — 
Geismas mane kamavo taip, kad jaučiausi visiškas ligonis. Bet sten- 
giausi laikytis štai taip arti savo aistros objekto! - Uolusis krikščio- 
nis pakėlė ranką prieš veidą. - Ir galų gale trauka ėmė silpti. 

- Silpti? - pakartojo Farokas. 

— Arba trauka nusilpo, arba aš ją įveikiau, - patvirtino Marti- 
nas Milzas. - Galų gale aš laimėjau. 

- Ir ką gi tu laimėjai? - paklausė Farokas. 

- Tiktai ne laisvę nuo geismo, - atsakė būsimasis kunigas. — 
Veikiau jau laisvę nuo geismo baimės. Dabar jau žinau, kad įsteng- 
čiau atsispirti bet kokiai aistrai. 

- O kaipgi ji? - parūpo daktarui Daruvalai. 

- Ji? - nesuprato Martinas Milzas. 

— Turiu omeny: o ką ji jautė tau? - paaiškino gydytojas. - Ar 
bent žinojo, ką jai jauti tu? 

— Jis, - atsakė misionierius. - Tai buvo jis, ne ji. Ar tai jus 
stebina? 

- Taip, stebina, - sumelavo gydytojas. Iš tiesų nustebino tik tai, 
kad jėzuito išpažintis jo visiškai nenustebino. Gydytojas pats nesu- 
sigaudė, kodėl staiga taip subjuro nuotaika; Farokas kaip reikiant 
sunerimo, tik pats nežinojo, dėl kokios priežasties. 

Tačiau lėktuvas jau riedėjo kilimo taku, ir netgi šitokio tingaus 
jo judėjimo pakako, kad Madu pultų į paniką; mergaitė sėdėjo 
kitapus tako nuo daktaro Daruvalos ir misionieriaus, bet panoro 
persėsti prie gydytojo. Ganešas tik apsidžiaugė galėdamas įsitaisyti 
sėdynėje prie lango. Martinas Milzas nevikriai išsirangė pasikeisti 
vietomis su Madu; jėzuitas atsisėdo greta susižavėjimu trykštančio 
vaikiščio, o mažametė prostitutė klestelėjo į sėdynę šalia Faroko. 

- Tik nebijok, - tarė jai gydytojas. 

— Nenoriu aš į jokį cirką! - sukniepštė mergaitė; ji įbedė akis į 
grindis tarp krėslų - už jokius pinigus nebūtų sutikusi net dirstelėti 
į langą. Ji toli gražu nebuvo vienintelė nepatyrusi skrajūnė lėktuve, 
tiesą sakant, atrodė, kad gėrai pusei keleivių šis skrydis - pirmasis 
gyvenime. Viena ranka kilstelėjo palubėn sureguliuoti oro tieki- 
mo - tuojau pat kilstelėjo dar gal trisdešimt penkios rankos. Ne- 

paisydami nežinia kiek sykių pakartoto raginimo rankinį bagažą 
pakišti po krėslais, keleiviai atkakliai griozdino sunkius krepšius 
ant lentynėlės, kurią skrydžio palydovas vis vadino skrybėlių rez- 
gine, nors skrybėlėtus asmenis lėktuve galėjai suskaičiuoti vienos 
rankos pirštais. Galbūt dėl atidėto skrydžio, o gal ir dėl kokios kitos 
priežasties salone dūzgė baisybė musių, į kurias įsijaudrinę kelei- 
viai nekreipė jokio dėmesio. Kažkas jau vėmė, nors jie dar net ne- 
pakilo... Ir pagaliau lėktuvas atsiplėšė nuo žemės. 

Dramblio numintam berniokui jau atrodė, kad pats galėtų 
skristi. Galėjai pamanyti, kad vien jo gyvybingumas kelia lėktuvą 
aukštyn. Mažasis elgetėlė, jei tik jam palieps, jodinės liūtais, galy- 
nėsis su tigrais, pagalvojo daktaras Daruvala. Gydytoją staiga su- 
kaustė baimė dėl mažojo luošio. Ganešas, kaip kažin ką, užsiropštų 
į pačią palapinės palubę - visas aštuoniasdešimt pėdų. Galbūt kū- 
nas rado būdą kompensuoti niekam tikusią koją - galbūt vaikiščio 
rankos nepaprastai stiprios. Kokie instinktai turės saugoti tą ber- 
nioką, svarstė gydytojas jusdamas, kaip Madu visa dreba jo glėbyje; 
mergaitė tykiai aimanavo. Jos širdelė taip daužėsi po menku krūties 
kauburėliu, kad smūgius gydytojas jautė krūtine. 

— Jeigu mes išsitėkšime, tai sudegsime ar subyrėsime į ma- 
žyčius gabalėlius? - paklausė Madu, kone prispaudusi lūpas jam 
prie kaklo. 

— Mes neišsitėkšime, Madu, - užtikrino gydytojas. 

— Negali šito žinoti, - nenusileido ji. - O cirke mane gali suės- 
ti koks laukinis žvėris, arba galiu nukristi iš aukštai. O kas, jeigu 
jiems nepavyks manęs nieko išmokyti arba jei mane muš? 

— Paklausyk, - tarė jai daktaras Daruvala. Jis vėl tapo tėvu. 
Prisiminė savo dukteris - jų naktinius košmarus, jų nuobrozdas 
ir mėlynes, pačias nesėkmingiausias jų dienas mokykloje. Netiku- 
sius, nepataisomus pirmuosius jų vaikinus. Tačiau šitai mergaitei, 
kūkčiojančiai jo glėbyje, pasekmės galėjo būti kur kas baisesnės. - 
Pamėgink pažvelgti šitaip, - pasiūlė jai. - Tu ištrūkai. 

Tačiau nieko daugiau nė negalėjo pasakyti - žinojo, iš kur ji ištrū- 
ko, bet nežinojo, kur nubėgs. Galbūt nuo vilko užšoks ant meškos... 
Tikiuosi, vis dėlto ne - tik tokia mintimi teko pasiguosti gydytojui. 

— Kas nors vis tiek mane pribaigs, - sušnibždėjo Madu. Jusda- 
mas, kaip kaklą tvilko jos karštas, negilus alsavimas, Farokas staiga 
sumojo, kodėl jam taip nupuolė ūpas išgirdus Martino Milzo prisi- 
pažinimą apie kamuojančią aistrą kitam vyrui. Jeigu Dharo brolis 
dvynys grumiasi su savo seksualiniais polinkiais, kokia šiuo atžvil- 
giu Džono D. padėtis? 

Kadaise daktaras Dankanas Frazeris įtikino daktarą Daruvalą, 
kad homoseksualumą labiau lemia biologinės nei socialinės prie- 
žastys. Kartą Frazeris sakė Farokui, esą, jeigu vyriškis yra gėjus, tai 
tikimybė, kad jo brolis dvynys - irgi gėjus, siekianti penkiasdešimt 
du procentus. Be to, bičiulis ir bendradarbis daktaras Makferlei- 
nas Farokui įrodė, kad homoseksualumas yra nekintamas polinkis. 
(„Jeigu būti homoseksualiam išmokstama, - sakė tada Makas, - 
kodėl neįmanoma išmokti nebebūti homoseksualiam?') 

Vis dėlto daktarą Daruvalą nuliūdino net ne staigus įsitikini- 
mas, kad Džonas D. turbūt irgi homoseksualus; veikiau priežas- 
tis buvo visas šveicariškasis Džono D. gyvenimas - daugelis metų 
nuošalumo ir atsiribojimo. Vadinasi, dvynių tėvas visgi turėtų būti 
Nevilas, ne Denis! Ir ką gi tai sako apie mane, jei Džonas D. nenori 
nieko pasisakyti net man, susimąstė gydytojas. 

Farokas nejučiomis apkabino mergaitę (tarytum ji būtų jo nu- 
mylėtas Džonas D.). Tiktai vėliau jis pagalvojo, kad Madu veikiau- 
siai tiesiog pasielgė taip, kaip buvo išmokyta elgtis: pati jį apkabino, 
bet prisiglaudė nederamai rangydamasi. Faroką tai pribloškė; jis 
atšlijo, kai Madu ėmė bučiuoti jam kaklą. 

— Ne, prašau... - prasižiojo. 

Bet čia jį užkalbino misionierius. Akivaizdu, dramblio numin- 
to bernioko susižavėjimas skrydžiu sužavėjo ir Martiną Milzą. 

- Tik pažiūrėkite į jį! - neiškentė jėzuitas. - Galvą guldau: iš- 
liptų pasivaikščioti lėktuvo sparnu, jei tik pasakytume jam, kad tai 
nepavojinga! 

— Tai jau tikrai, - sutiko daktaras Daruvala, nors nė akimirką ne- 
atitraukė žvilgsnio nuo Madu veido. Tos mažametės prostitutės bai- 
mė ir sutrikimas pernelyg tiksliai atspindėjo paties Faroko jausmus. 

— O ko tu nori? - sukuždėjo jam mergaitė. 

— Ne... visai ne to, apie ką pagalvojai... tiesiog noriu, kad tu iš- 
trūktum, - atsakė jai gydytojas. Tačiau mergaitei toks atsakymas 
nieko nereiškė, nuleido jį negirdom. Ji vis dar žvelgė į daktarą Da- 
ruvalą, ir pasitikėjimas jos akyse maišėsi su sutrikimu. Kraujo rau- 
donumo lūpų kamputyje ištryško nenatūralus raudonis - Madu vėl 
kramtė paaną. Ten, kur ji pabučiavo Faroką į kaklą, odą ženklino 
ryškiaspalvė dėmė - tarsi vampyro įkandimo žymė. Gydytojas pa- 
lietė ją ir išsitepė pirštų galiukus. Jėzuitas pastebėjo, kad jis apžiū- 
rinėja savo ranką. 

— Įsipjovėte? - paklausė Martinas Milzas. 

— Ne, viskas gerai, - atsakė daktaras Daruvala, tik viskas anaip- 
tol nebuvo gerai. Farokas buvo priverstas sau prisipažinti apie geis- 
mą žinąs netgi dar mažiau nei būsimasis kunigas. 

Galbūt pajutusi, koks jis suglumęs, Madu vėl prisispaudė gydy- 
tojui prie krūtinės. Ir vėl paklausė to paties - tylut tylutėliai: 

— Oko tu nori? 

Gydytoją apėmė siaubas, kai suvokė, kad Madu klausimo po- 
tekstė - grynai seksualinė. 

— Noriu, kad būtum vaikas, nes tu ir esi vaikas, - tarė Farokas 
mergaitei. - Gal pamėgintum būti tiesiog vaikas? 

Madu nušvito tokia nuoširdžia šypsena, kad gydytojas kokią 
sekundę beveik patikėjo, jog bus supratusi. Visai kaip vaikas ji pirš- 
tais nužingsniavo jo šlaunimi. O paskui, jau visai nebe kaip vai- 
kas, Madu tvirtai prispaudė delną prie daktaro Daruvalos penio. 
Negraibstė, nebandė užčiuopti - labai gerai žinojo, kur jis yra. Per 
vasarinių kelnių audeklą gydytojas pajuto Madu delno karštį. 

— Bandysiu padaryti viską, ko norėsi, kad ir ko panorėtum, - 
pažadėjo jam mažametė prostitutė. Daktaras Daruvala akimoju 
atitraukė jos ranką. 

- Liaukis! - užriko Farokas. 

— Noriu sėstis šalia Ganešo, - pareiškė jam mergaitė. Farokas 
leido jai vėl pasikeisti vietomis su Martinu Milzu. 

— Vienas toks dalykėlis... svarstau šit, - sukuždėjo misionie- 
rius gydytojui į ausį. - Sakėte, šiai nakčiai turėsime du kambarius. 
Tiktai du? 

— Na... manau, gautume ir daugiau, - pralemeno gydytojas. 
Jam tirtėjo kojos. 

— Ne, ne, visai ne ten lenkiu, - patikino Martinas. - Norėjau 
pasakyti, jūsų manymu, vaikai turėtų miegoti viename kambaryje, 
o mudu su jumis - kitame? 

— Na taip, - patvirtino daktaras Daruvala. Kojos vis dar tirtėjo 
ir jis niekaip neįstengė pažaboti drebulio. 

— Bet... na taip, Žinau, jums pasirodys kvaila, bet... Manding, 
pasielgtume kur kas apdairiau, jeigu neleistume jiems miegoti kar- 
tu. Noriu pasakyti, tame pačiame kambaryje, - skubiai pridūrė mi- 
sionierius. — Šiaip ar taip, reikėtų atsižvelgti į tai, apie ką galime tik 
spėlioti - na, apie tos mergaitės orientaciją. 

- Jos ką? - leptelėjo gydytojas. Vieną koją jam pavyko suvaldy- 
ti, bet kita vis dar tirtėjo, nors pasiusk. 

— Kalbu apie jos seksualinę patirtį, - paaiškino Martinas Mil- 
zas. - Vis dėlto reikėtų manyti, kad ji yra turėjusi... tam tikrų sek- 
sualinių ryšių. Štai ką noriu pasakyti: o kas, jeigu Madu panūs su- 
gundyti Ganešą? Dabar suprantate, ką turiu omeny? 

Daktaras Daruvala net pernelyg gerai suprato, ką Martinas 
Milzas turi omeny. 

- Logiška, - tiek teatsakė jam gydytojas. 

— Ką gi, mudu su berniuku galėtume nakvoti viename kam- 
baryje, o judviem su Madu atitektų antras, sutinkate? Supraskite, 
tėvas rektorius tikriausiai smarkiai nepritartų sužinojęs, kad mano 
padėties žmogus nakvoja viename kambaryje su mergaite, - aiški- 
no jam Martinas. - Jam gali pasirodyti, kad tai prieštarauja mano 
įžadams. 

- Taip... prieštarauja tavo įžadams, - atsakė Farokas. Galų gale 
liovėsi tirtėti ir kita koja. 

— Manote, aš beviltiškas kvailys? - paklausė jėzuitas gydyto- 
jo. - Turbūt jums atrodo, kad tik paskutinis pusgalvis gali įtarti 
Madu turint tokių polinkių - vien dėl to, kad vargšas vaikas buvo... 
kas buvo. 

Farokas vis dar jautė neslūgstančią erekciją, nors Madu jį tik 
vos vos palietė. 

— Ne, manau, kaip tik apdairu bent šiek tiek susirūpinti dėl 
jos... polinkių, - atsakė daktaras Daruvala. Kalbėjo lėtai tardamas 
kiekvieną Žodį, nes tuo pat metu stengėsi prisiminti populiarią 
psalmę. - Kaipgi ten pasakyta... dvidešimt trečioji psalmė?.. - ga- 
liausiai paprašė scholasto, kad padėtų prisiminti tekstą. - Ak, taip: 
„Nors einu per tamsiausią slėnį...“ 

— „...nebijau jokio pavojaus...“ - užbaigė Martinas Milzas. 

— Taip, tiesa. „Nebijau jokio pavojaus, - pakartojo Farokas. 

Daktaras Daruvala vylėsi, kad lėktuvas jau nebe Maharaštroje, 
kad jie jau skrenda viršum Gudžarato. Kraštas apačioje buvo plokš- 
vęs. Dangus - toks pat rudas kaip ir žemė. „Limuzinų ruletė“ ar 
vis dėlto „Pabėgimas iš Maharaštros '? Scenaristas niekaip negalėjo 
išsirinkti vieno pavadinimo iš dviejų. Priklausys nuo to, kas dar 
atsitiks, pagalvojo Farokas. Nuo to, kaip baigsis visa istorija. 


22. DAKTARO DARUVALOS GUNDYMAI 


Pakeliui į Džunagadhą 


Radžkoto oro uoste kaip tik buvo išbandoma garsiakalbių sistema. 
Niekas pernelyg nesiskubino, tarsi garsiakalbiai oro uoste nė nebū- 
tų svarbūs, tarsi niekas nesitikėtų jokio ypatingo atvejo, apie kurį 
prireiktų pranešti visiems. 

- Vienas, du, trys, keturi, penki, - skaičiavo balsas. - Penki, ketu- 
ri, trys, du, vienas. - Tą pat jis pakartojo dar ir dar sykį. Galbūt visai 
ne garsiakalbių sistemą jiems prireikė išbandyti, dingtelėjo daktarui 
Daruvalai. Galbūt sumanė pasitikrinti, ar gerai moka skaičiuoti? 

Kai tik gydytojas ir Martinas Milzas atsiėmė bagažą, priešais 
juos išdygo lakūnas ir padavė misionieriui jo šveicarišką armijos 
peilį. Iš pradžių Martinas sutriko - jam visai išgaravo, kad dar 
Bombėjuje buvo priverstas atiduoti ginklą. Ir čia pat susigėdo, mat 
prisiminė palaikęs lakūną vagimi. Kol klostėsi ši vietinės reikšmės 
negrabaus bendravimo situacija, Madu ir Ganešas spėjo užsisakyti 
ir iškliukinti po dvi stiklines arbatos. Daktarui Daruvalai liko derė- 
tis su arbatos prekiju. 

— Mums teks vis stabčioti visą kelią iki pat Džunagadho, kad 
galėtumėte pasiusioti, - papriekaištavo Farokas vaikams. Bet Ra- 
džkote jiems teko laukti kone visą valandą, kol prisistatė vairuoto- 
jas. Visą tą valandą balsas per garsiakalbius skaičiavo nuo vieno iki 
penkių ir nuo penkių iki vieno. Galėjai išsikraustyti iš proto, tačiau 
Madu ir Ganešui bent jau į valias pakako laiko išsiusioti arbatą. 

Vairuotojas buvo vardu Ramu. Jis buvo nekvalifikuotas pagal- 
binis cirko darbininkas, prisidėjęs prie Didžiojo Mėlynojo Nilo 

Maharaštroje. Tądien jis jau antrąsyk sukorė kelią tarp Džunagad- 
ho ir Radžkoto. Rytą buvo atvažiavęs laiku pasitikti jų lėktuvo, o kai 
sužinojo, kad reisas atidėtas, grįžo atgal į Džunagadhą, į cirką - tik 
todėl, kad labai mėgo vairuoti. Į vieną pusę buvo maždaug trys va- 
landos kelio, bet Ramu išdidžiai pranešė, kad su juo nesugaišią ir 
dviejų. Netrukus jie įsitikino tuo savo kailiu. 

Ramu vairavo kretantį, palaikį „Land Roverį', aptaškytą pur- 
vo gurvuoliais (o gal išdžiūvusiu nelaimėlių pėsčiųjų bei gyvūnų 
krauju). Vairuotojas buvo liaunas vaikinas, aštuoniolikos, gal dvi- 
dešimties metų, su apsmukusiomis trumpkelnėmis ir suodinais 
marškinėliais. Tačiau labiausiai verta pažymėti detalė ta, kad jis 
vairavo basas. Sankabos ir stabdžių pedalų pamušas buvo visiš- 
kai nusitrynęs - lygus, metalu žvilgantis paviršius atrodė slidus, o 
greičio pamina akivaizdžiai nuo pernelyg intensyvaus naudojimo 
buvo ir visai nusidėvėjusi, tad pakeista medine atšaiža: pažiūrė- 
ti atrodė plonytė, netvirta lyg malksna, bet Ramu niekad neati- 
traukdavo dešinės kojos nuo jos. Kairiąja jis paprastai spausdavo 
ir sankabos, ir stabdžių paminą, tik pastarajai dėmesio beveik 
nekliūdavo. 

Jie nugrumėjo per Radžkotą į prietemą. Prašvilpė pro vandens 
bokštą, moterų ligoninę, autobusų stotį, banką, vaisių turgų, Gan- 
džio paminklą, telegrafą, biblioteką, kapines, „Havmore“ restora- 
ną ir „Intimate“ viešbutį. Kai švilpė per turgų, daktaras Daruvala 
sumojo tiesiog nebeįstengsiąs žvalgytis. Čia buvo pernelyg daug 
vaikų, o ką jau kalbėti apie senukus, ne tokius mitrius kaip vai- 
kai, kad spėtų laiku atšokti nuo skriejančio automobilio, juolab ką 
kalbėti apie vežimaičius, pakinkytus jautukais, apie kupranugarių 
karavanus, apie karves, asilus ir ožkas, ir ką kalbėti apie mopedus 
ir dviračius, ir apie rikšas su dviračiais ar triračiais vežimaičiais; 
o dar, aišku, netrūko ir kitų automobilių, sunkvežimių, autobu- 
sų. Miesto pakraštyje, šalikelėje, Farokas pastebėjo besivoliojantį 
negyvėlį, ar bent jau taip jam pasirodė, - dar vieną „nieką, kaip 
pasakytų Ganešas; tačiau švilpiant tokiu greičiu daktaras Daruvala 
nespėjo paprašyti Martino Milzo, kad patvirtintų, jog tasai prieš 
akis šmėkštelėjęs sustingęs veidas tikrai priklauso lavonui. 

Kai miestas liko už nugaros, Ramu padidino greitį. Buvo aki- 
vaizdu: pagalbinis scenos darbininkas priklauso „atviro kelio“ 
vairavimo mokyklai. O tai reiškė, kad jam neegzistuoja jokios 
lenkimo taisyklės; Ramu lyg niekur nieko švilpė priešpriešinio 
eismo juosta, užleisdamas kelią tik toms transporto priemonėms, 
kurios buvo didesnės už jo klerkalą. Negana to, giliu Ramu įsi- 
tikinimu, jo „Land Roveris“ ir buvo pats didžiausias kelyje, jį 
pranoko nebent autobusai ir kai kurie rinktiniai - toli gražu ne 
visi - itin stambų krovinį gabenantys sunkvežimiai. Daktarui 
Daruvalai liko tik džiaugtis, kad keleivio sėdynėje įsitaisė Gane- 
šas - į tą vietelę taikėsi ir jis, ir Madu, bet gydytojas pabūgo, kad 
mergaitė pernelyg blaškys vairuotojo dėmesį: milžiniškas greitis 
ir gundymas - sunkiai suderinami dalykai. Taigi mergaitė su- 
rūgusi kiurksojo tarp gydytojo ir misionieriaus ant užpakalinės 
sėdynės, o dramblio numintas berniokas nesustodamas malė lie- 
žuviu su Ramu. 

Ganešas veikiausiai manė, kad vairuotojas mokės tik gudžarati 
kalbą, tad patyręs, jog Ramu - toks pat maharaštrietis kaip ir jis, 
kalbantis marathi ir hindi, elgetėlė pajuto tikrą įkvėpimo pliūpsnį. 
Farokas sugaudė tiktai jų pokalbio nuotrupas, bet daugmaž supra- 
to, kad Ganešas pageidauja išsiaiškinti visas įmanomas su cirku 
susijusios veiklos rūšis, kokių galėtų imtis luošys su viena sveika 
koja. Bet kokių nors padrąsinančių atsakymų iš Ramu nesulaukė; 
šis pliurpė vien apie vairavimą, tuo pat metu demonstruodamas 
beprotišką pavarų perjunginėjimo techniką (tai jam atstojo stab- 
džius), ir užtikrino Ganešą, kad be visavertės dešinės kojos vairavi- 
mo sugebėjimais šis niekada jo nepralenksiąs. 

Tiesa, Ramu garbei tenka pripažinti, kad kalbėdamas jis nė 
nedirsčiojo į Ganešą; visą vairuotojo dėmesį buvo prikausčiusi be 
paliovos auganti beprotybė kelyje. Vis labiau tirštėjo sutemos; ne- 
trukus bus ir visai tamsu, ir tuomet gydytojui galbūt pavyks atsi- 
palaiduoti - juk lengviau, kai žinai, kad nė nepamatysi kaktomuša 
atšvilpiančios mirties. Naktį nebeliks nieko, tik staiga visai čia pat 
užkaukiantis garso signalas ir tiesiog į akis plykstelintys, atskrie- 
jantys akinantys žibintai. Farokas įsivaizdavo kūnų maišalynę kūl- 

virsčia riedančiame „Land Roveryje“: kažkieno pėda, kažkieno 
plaštaka, kažkieno pakaušis, besimakaluojanti alkūnė, o jis nesu- 
sigaudys nei kas yra kas, nei kur juodas dangus, nei kur žemė (juk 
automobilio žibintai, be jokios abejonės, bus subyrėję, ir plaukai 
bus pilni stiklo šukių, smulkulyčių lyg smėlio smiltys). O paskui 
uždvoks benzinu, jo prisisunks jų drabužiai. Ir pagaliau jie dar iš- 
vys liepsnos kamuolį. 

— Prablaškyk mane, - paprašė daktaras Daruvala Martino 
Milzo. - Nagi, netylėk. Papasakok ką nors, bet ką. 

Jėzuitas, kurio vaikystė prabėgo Los Andželo greitkeliuose, 
atrodė, jaučiasi kuo ramiausiai ir svirduliuojančiame „Land Ro- 
veryje . Jo nesudomindavo pakelėse riogsantys išdegusių automo- 
bilių griaučiai, jam nė motais buvo net protarpiais pasitaikančios 
aukštyn ratais apvirtusios ir vis dar tebeliepsnojančios mašinos, o 
gausios gyvulių maitos jo dėmesio sulaukdavo nebent tada, kai ne- 
pavykdavo atpažinti, koks gyvulys ten kritęs. 

— Kas tai buvo? Matėte? - kamantinėjo misionierius, sukioda- 
mas galvą į visas puses. 

— Užmuštas išdaris, - atsakė daktaras Daruvala. - Prašau, pa- 
pasakok ką nors, Martinai. 

— Kad užmuštas - ir pats žinau, - atsakė Martinas Milzas. - 
O kas yra išdaris? 

— Išromytas bulius, - atsakė Farokas. 

— Štai dar vienas! - sušuko scholastas, vėl persisukdamas pa- 
žiūrėti. 

— Ne, šį kartą - karvė, - paprieštaravo gydytojas. 

— Pirmiau mačiau kupranugarį, - pareiškė Martinas. - Jūs ma- 
tėte kupranugarį? 

— Taip, mačiau, - patvirtino Farokas. - O dabar papasakok man 
kokią nors istoriją. Netrukus visai sutems. 

— Kaip gaila — čia šitiek galima pamatyti! - neslėpė apmaudo 
Martinas Milzas. 

— Dėl Dievo meilės, prablaškyk mane! - suriko daktaras Daru- 
vala. - Juk žinau, kad tu mėgėjas pašnekėti! Tai ir kalbėk - papasa- 
kok ką nors! 

— Na... o apie ką norėtumėte išgirsti? - lyg niekur nieko paklau- 
sė misionierius. Farokui panižo nagai jį užmušti. 

Mergaitė jau miegojo. Vyrai pasisodino ją per vidurį baimin- 
damiesi, kad gali atsiremti į kurias nors iš durelių - dabar šlietis ji 
galėjo tik į kurį nors iš jų. Užmigusi Madu sukiužo lyg skudurinė 
lėlė; jiems teko spaustis prie jos ir prilaikyti pečius, kad mergaitė 
nesimėtytų į visas puses. 

Iškvėpinti jos plaukai brūkštelėjo daktarui Daruvalai per ka- 
klą, kaip tik ten, kur ties gerkle buvo prasisegęs marškinių apyka- 
klę; plaukai kvepėjo gvazdikėliais. Paskui „Land Roveris“ pasviro 
į kitą pusę ir suglebusi Madu užvirto jėzuitą, bet jis, regis, to net 
nepastebėjo. Užtat Farokas net labai gerai jautė jos klubą, prisi- 
spaudusį prie jo klubo. Kai „Land Roveris“ vėl trūktelėjo sukda- 
mas į priešpriešinio eismo juostą, Madu petys įsirėmė į gydytojo 
šonkaulius, glebni jos ranka perbraukė jam šlaunį. Kartais, pajutęs 
ją alsuojant, Farokas pats sulaikydavo kvapą. Gydytojas toli gražu 
nelaukė tos būsimos nesmagios padėties, kai bus priverstas pra- 
leisti naktį viename kambaryje su Madu. Farokas troško prasi- 
blaškyti, bet dėmesį nukreipti jam reikėjo anaiptol ne vien nuo 
nutrūktgalviško Ramu vairavimo. 

— Papasakok apie savo motiną, - pasiūlė daktaras Daruva- 
la Martinui Milzui. - Kaip ji laikosi? - Paskutinių vakaro gaisų 
pakako įžiūrėti, kaip įsitempė misionieriaus kaklas ir susiaurėjo 
akys. - O tavo tėvas? Kaip gyvuoja Denis? - skubiai pridūrė gy- 
dytojas, bet žodis - ne žvirblis; pirmosios frazės poveikio nebeuž- 
slopinsi antrąja. Farokas suprato, kad antrojo klausimo Martinas 
net neišgirdo - jis jau rausėsi po praeitį. Pro šalį skriejo nublokštų 
gyvūnų gaišenomis nuklotas kraštovaizdis, bet uolusis krikščionis 
jo net nebematė. 

- Gerai, jeigu jau pats prašote. Keliais žodžiais papasakosiu šio- 
kį tokį nutikimą apie savo motiną, - tarė Martinas Milzas. 

Vis dėlto daktaras Daruvala išsyk suuodė, kad pasakojimas toli 
gražu nebus iš kelių žodžių. Misionierius nebuvo minimalistas ir 
pradėjęs ką nors pasakoti nešykštėdavo detalių. Tiesą sakant, Mar- 
tinas ir išklojo viską, nepraleisdamas nė menkiausios smulkmenos, 

ar bent jau viską, ką išsaugojo atmintis. Ir apie ypatingą Arifo Ko- 
mos odą, ir apie masturbacijos kvapų įvairovę - paminėjo ne tik 
Arifą, bet ir kvapą, užsilikdavusį ant auklės, Los Andželo Kalifor- 
nijos universiteto studentės, pirštų. 

Šitaip jie ir grumėjo per sutemų gaubiamus tyrus, per blausiai 
apšviestus miestelius, kur nosį kaipmat imdavo riesti sumišęs ga- 
minamo valgio ir išmatų tvaikas, o ausis užgriūdavo triukšmas: 
vištų kudakavimas, šunų skalijimas ir nuožmūs įdūkusių, vos per 
plauką nenublokštų pėsčiųjų prakeiksmai. Ramu atsiprašė dėl iš- 
kulto vairuotojo pusės langelio: negana, kad vidun šniokšdamas 
veržėsi vėstantis nakties oras, keleivius, sėdinčius ant užpakalinės 
sėdynės, dar ir kapojo begalės skraidančių vabzdžių. Sykį kažkoks 
gyvis, didumo bene sulig kolibriu, rėžėsi Martinui į kaktą, tikriau- 
siai spėjo ir įgelti, o paskui dar geras penkias minutes dūgzdamas 
blaškėsi ant grindų, kol pagaliau nusibaigė - kad ir kas jis buvo. 
Tačiau misionieriaus pasakojimas liejosi plačia srove - niekas ne- 
begalėjo jo užtvenkti. 

Kol baigė, jie pasiekė ir Džunagadhą. Kai įvažiavo į ryškiomis 
šviesomis tvieskiantį miestą, gatvėse išvydo minias žmonių: du 
priešingomis kryptimis plūstančius srautus. Iš garsiakalbio, įtai- 
syto ant stovinčio sunkvežimio, griaudėjo cirko muzika. Vienas 
kurie veržėsi į priešingą pusę, grūdosi norėdami patekti į vakarinį 
spektaklį. 

Reikėtų tam nelaimingam nuokvakai viską atskleisti, galvojo 
daktaras Daruvala. Reikėtų pasakyti, kad jis turi brolį dvynį, kad 
jo motina visada buvo šliundra, ir dar kad tikrasis jo tėvas veikiau- 
siai - Nevilas Edenas. Denis pernelyg bukas, kad galėtų būti jų tė- 
vas: tiek Džonui D., tiek Martinui Milzui proto duota ir dribtelėta. 
Farokas niekad nemėgo Nevilo, bet turėjo pripažinti: tam smege- 
nų irgi netrūko. Tačiau Martino papasakota istorija atėmė Farokui 
žadą. Be to, gydytojas ir toliau manė, kad tik Džonui D. spręsti, 
kiek tiesos derėtų atskleisti jo broliui. Ir dar, nors daktaras Daru- 
vala troško nubausti Verą visais įmanomais būdais, kokie tik ateitų 
į galvą, vienas Martino sakinys apie Denį tik dar labiau privertė 

gydytoją prikąsti liežuvį: „Aš myliu savo tėvą, tiktai labai norėčiau, 
kad nereikėtų jo gailėtis.“ 

Visas tolesnis pasakojimas buvo vien apie Verą; apie Denį Mar- 
tinas nebeištarė nė žodžio. Gydytojas nusprendė, kad dabar anaip- 
tol ne pats tinkamiausias metas pritrenkti jėzuitą žinia, jog kur kas 
labiau tikėtina, kad jo biologinis tėvas yra biseksualus paleistuvis, 
toksai niekingas šūdžius Nevilas Edenas. Šitokia žinia tikrai nesu- 
mažintų Martino gailesčio Deniui. 

Be to, kalboms nebeliko ir laiko - jie privažiavo cirką. Dram- 
blio numintas vaikiščias netvėrė jauduliu, atsiklaupęs ant priekinės 
sėdynės pro langelį mojavo miniai. Iš garsiakalbio kriokianti cirko 
muzika pažadino net Madu. 

- Štai jūsų naujasis gyvenimas, - tarė daktaras Daruvala maža- 
metei prostitutei. - Pabusk ir pamatysi. 


Simpanzė rasistė 


Nors Ramu kaip pašėlęs mygo garso signalą, „Land Roveris“ vos 
šliaužė, skindamasis kelią per minią. Keletas berniūkščių įsikibo į 
durelių rankenas bei užpakalinį buferį ir leidosi automobilio vel- 
kami. Visi akis pakabinę stebeilijo į užpakalinę sėdynę. Madu su- 
dirgo, bet visai be reikalo - minia spoksojo ne į ją. Vietinių dėme- 
sį prikaustė Martinas Milzas: baltasis čia anaiptol nebuvo dažnas 
reiškinys. Džunagadhas - ne iš tų miestų, per kuriuos driekiasi tu- 
ristiniai maršrutai. O misionieriaus oda, gatvės žibintų nutvieksta, 
atrodė balta lyg tešla. Kadangi jie buvo priversti judėti taip lėtai, 
oras automobilio salone gerokai įkaito, bet kai tik Martinas pamė- 
gino atsidaryti langelį, žmonės suskato kaišioti rankas vidun - tie- 
siog norėdami jį pačiupinėti. 

Priekyje, gana toli, visos minios priešakyje ant kojūkų staipėsi 
žemaūgis klounas. Prie pat cirko žmonių grūdosi dar tirščiau, mat 
leisti žiūrovus vidun buvo per anksti; „Land Roveris“ vėžlio greičiu 
prasispraudė pro gerai saugomus vartus. Kai tik atsidūrė aptvertoje 
teritorijoje, daktaras Daruvala lengviau atsiduso, apimtas pažįsta- 

mo jausmo: cirkas buvo uždara erdvė kaip vienuolynas, apsaugota 
teritorija, iki jo neprasismelkė Džunagadho sumaištis - panašiai 
ir Šventojo Ignoto misija lyg kokia tvirtovė stūksojo vidur kunku- 
liuojančio Bombėjaus. Vaikai čia bus saugūs — su sąlyga, jei pasi- 
rodys esą verti likti cirke, su sąlyga, jei cirkas suteiks jiems progą 
pademonstruoti, ką sugeba. 

Vis dėlto pirmiausia jie sulaukė lyg ir nieko gera nežadančio 
ženklo: Dipa jų nepasitiko. Žemaūgio žmona ir sūnus sirgo, tad 
negalėjo nė kojos iškelti iš savo palapinės. Beveik iškart daktaras 
Daruvala gavo pajusti ir skirtumą tarp Didžiojo Karališkojo ir Di- 
džiojo Mėlynojo Nilo - pastarojo nenaudai. Čia nebuvo tokio žave- 
sį ir orumą spinduliuojančio savininko kaip Pratapas Valavalkaras; 
Didžiojo Mėlynojo Nilo savininkas išvis negyveno cirke. Atvykėlių 
nelaukė ir pietūs savininko palapinėje - į tą jiems net neteko įženg- 
ti. Cirkui vadovavo administratorius, bengalas, pavarde Dasas; 
pono Daso palapinėje nebuvo jokio maisto, gultai išrikiuoti vie- 
na eile lyg kareivinėse, beveik jokių drapiruočių sienoms papuoš- 
ti. Visa asla užtiesta kilimėliais; ryškiaspalvės kostiumams skirtos 
medžiagos rietimai kabojo pačioje palubėje, ties palapinės viršūne, 
kad niekam nesipainiotų po kojomis, o krintantys į akis šventyklos 
atributai išdėlioti šalia televizoriaus ir vaizdo leistuvo. 

Viena lovelė, lygiai tokia pat kaip ir kitos, buvo skirta Madu; 
ponas Dasas įkurdino ją tarp dviejų vyresnių mergaičių, kurios 
(pasak jo) ją prižiūrėsiančios. Ponia Das, užtikrino juos cirko 
administratorius, irgi „pasirūpinsianti Madu. Beje, pati ponia Das 
net nepakilo nuo lovos su jais pasisveikinti. Sėdėjo kaip sėdėjusi ir 
siuvo žvynelius prie sceninio kostiumo. Tik tada, kai jie susiruošė 
eiti iš palapinės, ji užkalbino Madu. 

— Susitiksime rytoj, - pasakė mergaitei. 

— Kada iš ryto mums ateiti? - paklausė daktaras Daruvala, bet 
ponia Das, kuri atrodė rūsti lyg apgauta ir netikėtai vyro pamesta 
tetulė, jam net neatsakė. Netgi nepakėlė akių nuo siuvinio. 

— Pernelyg anksti neateikite, mes žiūrėsime televizorių, - pasa- 
kė gydytojui ponas Dasas. 

Na taip, žinoma, pagalvojo daktaras Daruvala. 

Ganešui guolis būsiąs pataisytas virėjo palapinėje - ten po- 
nas Dasas juos ir nulydėjo, ten ir paliko. Pareiškė, kad jam jau 
metas ruoštis pusės dešimtos vaidinimui. Virėjas, vardu Čandra, 
nusprendė, kad Ganešas atsiųstas jam pagalbon, tad ėmėsi rodyti 
luošiui virtuvės rakandus, tačiau Ganešas klausėsi tik viena ausi- 
mi - daktaras Daruvala žinojo, kad vaikiščiui labai maga pama- 
tyti liūtus. 

Kadhai - katiliukas. Jhara - kiaurasamtis. Kisni - kokosų trin- 
tuvė. Tačiau jie klausėsi ir kitų garsų - iš tamsos už virėjo palapinės 
atsklindančių liūtų krenkščiojimų. Žiūrovai vis dar nebuvo įleisti į 
pagrindinę palapinę, bet minia grūdosi tamsoje - nuolatinis pri- 
slopintas foninis gaudesys, antrinantis liūtų niurgzčiojimams. 

Kol nepradėjo valgyti, daktaras Daruvala nė nepastebėjo uodų. 
Gydytojas, kaip ir visi kiti, valgė stovėdamas, iš nerūdijančio plie- 
no lėkštės - bulvių ir baklažanų troškinį, pernelyg gausiai užkultą 
kmynais. Paskui jiems buvo pasiūlyta ir šviežių daržovių - morkų 
ir ridikėlių, svogūnų ir pomidorų, o visa tai jie nuskalavo vasaro- 
drungniu apelsininiu sodos vandeniu. Senas geras „Gold Spot“ gė- 
ralas. Gudžarato valstijoje galiojo sausas įstatymas, mat čia gimė 
Gandis - nuoboda blaivininkas. Farokas pagalvojo, ko gero, naktį 
nė akių nesumerksiąs. Visas viltis buvo sudėjęs į alų - šis turėjo pa- 
dėti jam atitrūkti nuo scenarijaus ir užmigti. Bet čia pat gydytojas 
prisiminė nakvosiąs viename kambaryje su Madu; vadinasi, iš tiesų 
geriau nemiegoti per naktį, o alaus neimti nė į burną. 

Kol jie paskubomis dorojo ne itin sotų maistą, Čandra ėmėsi 
vardyti Ganešui daržoves, lyg manytų, kad per tą pačią nelaimę, kai 
susižalojo koją, vaikinukas bus praradęs ir kalbos dovaną. (Aloo - 
bulvė. Chawli - baltoji pupelė. Baingan - baklažanas.) Madu jis 
visiškai nepaisė, o mergaitė jau pastebimai virpėjo. Žinoma, savo 
menkame kelionkrepšyje ji turėjo turėti megztinį ar bent šaliką, bet 
visi jų daiktai liko „Land Roveryje', kuris dabar pastatytas galaižin 
kur; kur nelabasis bus nujojęs jų vairuotoją Ramu - irgi galai žino. 
Be to, tuojau turėjo prasidėti ir vakarinis vaidinimas. 

Išnirę tarp trupės palapinių, jie išvydo artistus, jau apsirengu- 
sius sceniniais kostiumais; kaip tik buvo įvedami drambliai. Pagrin- 

dinės palapinės pakraštyje stovėjo išrikiuoti arkliai. Vieną darbi- 
ninkas jau buvo pabalnojęs. Tuomet gyvūnų dresuotojas bakstelėjo 
lazda stambią šimpanzę ir gyvūnas liuoktelėjo geras penkias pėdas 
aukštyn. Kai šimpanzė klestelėjo į balną, arklys nervingai trūktelė- 
jo į priekį, gal žingsnį ar du. Šimpanzė liko kiūtoti balne ant visų 
keturių; kai dresuotojas palietė balną lazda, beždžionė atliko salto 
ant arklio nugaros, paskui dar vieną. 

Orkestras jau buvo savo vietose - ant pakylos kiek aukščiau are- 
nos, į kurią vis dar plūdo žiūrovai. Svečiai, likę stoviniuoti palapinės 
sparne, painiotųsi artistams po kojomis, bet arenos administrato- 
rius ponas Dasas nė akių nerodė, nebuvo kam juos kur nors nuvesti 
ir pasodinti. Martinas Milzas pasiūlė patiems susirasti vietas, kol 
palapinė dar neprisigrūdo sausakimša; daktarą Daruvalą toks neofi- 
cialumas piktino. Kol gydytojas ir misionierius ginčijosi, kaip jiems 
pasielgus, šimpanzė, kūlvirsčiuojanti ant arklio nugaros, staiga išsi- 
blaškė. Gyvūno dėmesį patraukė kažkas kita. Martinas Milzas. 

Šimpanzė buvo senas patinas, vardu Gautamas, mat nuo pa- 
čios mažystės buvo neįtikėtinai panašus į Budą: galėdavo ištisas 
valandas sėdėti ta pačia poza ir stebeilyti į tą patį tašką. Ūgtelė- 
jęs Gautamas šiek tiek praplėtė savo meditacinius sugebėjimus, 
įtraukdamas tam tikrus pasikartojančius veiksmus - kūlvirsčiai 
ant arklio nugaros galėtų būti puikiausias pavyzdys. Gautamas 
galėjo nepavargdamas be galo kartoti tą patį judesį; nesvarbu, 
ar arklys stovėdavo nejudėdamas, ar lėkdavo šuoliais, beždžionė 
pataikydavo dribtelėti į balną. Vis dėlto pastaruoju metu Gauta- 
mo entuziazmas vartytis kūliais, beje, kaip ir imtis bet kokios ki- 
tos veiklos, gerokai priblėso. Jo dresuotojas, vardu Kunalas, tokį 
emocinį nuosmukį aiškino stambuolio patino aistra Mirai, jaunai 
šimpanzių patelei. Mira buvo Didžiojo Mėlynojo Nilo naujokė, ir 
Gautamą neretai apnikdavo širdį maudžiantis jos ilgesys, kitąsyk 
pačiu netinkamiausiu metu. 

Jei pastebėdavo Mirą atlikdamas salto, Gautamas nepataikyda- 
vo ne tik į balną - išvis nusprūsdavo nuo arklio. Dėl to Mira jodavo 
beveik pati paskutinė - gyvūnų procesijos, sukančios ratą aplink 
areną per didįjį įžanginį pasirodymą, uodegoje. Tad pastebėti ją 

senis Gautamas galėdavo tik per apšilimą palapinės sparne; Mira 
buvo laikoma greta dramblių, nes šių Gautamas bijojo. Ekstazės 
apimtam stambuoliui šitokio Miros reginio - kol didžioji beždžio- 
nė laukdavo, kada prasiskleis uždanga ir pasigirs įžanginio maršo 
garsai, - visiškai pakakdavo. Gautamas mechaniškai vartaliodavosi 
kūlio, tarsi kiekvienam šuoliui jį vis įjungtų silpna elektros srovė, 
paleidžiama maždaug penkių sekundžių intervalu. Tačiau akies 
kraštu jis visada matydavo Mirą, tegul ir tolimą, bet niekur nedin- 
gusią, ir jos vaizdas jį nuramindavo. 

Tačiau jei Mirą kas nors užstodavo, Gautamas siaubingai su- 
sigrauždavo. Vieninteliam Kunalui buvo leidžiama pereiti tarp 
stambuolio patino ir jo regimo Miros paveikslo. Ir pats Kunalas 
nesiartindavo prie Gautamo be lazdos rankoje. Gautamas buvo iš- 
ties augalota šimpanzė; pasak Kunalo, beždžionė svėrė visus šimtą 
keturiasdešimt penkis svarus ir buvo mažne penkių pėdų ūgio. 

Paprastai tariant, Martinas Milzas pataikė atsistoti netikusioje 
vietoje netikusiu metu. Jau po antpuolio Kunalas išsakė prielaidą, 
kad Gautamas galbūt palaikęs misionierių kitu šimpanzių patinu; 
Martinas ne tik užstojęs Gautamui Mirą, bet stambuolis patinas 
dar ir galėjęs pamanyti, kad misionierius siekia Miros dėmesio, 
mat Mira buvo itin meili patelė, o jos neslepiamas draugiškumas 
(šimpanzių patinams) nuolat įskeldavo Gautamui beprotiško įsiū- 
čio priepuolius. Kodėl Gautamas galėjęs šitaip apsirikti ir palaikyti 
Martiną Milzą beždžione, Kunalas bandė aiškinti taip: scholasto 
oda esanti tokia balta, kad stambuoliui šimpanzei veikiausiai pa- 
sirodę, jog žmogus būti šitoks tiesiog negali. Martino odos spalva 
buvo naujiena Džunagadho gyventojams, kurie, šiaip ar taip, spigi- 
no į jį neatitraukdami akių ir dar aptapšnojo tiesiog važiuojančia- 
me pro šalį „Land Roveryje ; ne ką menkesnė staigmena tai buvo 
ir Gautamui. O kadangi Gautamui Martinas Milzas pasirodė ne- 
panašus į žmogų, stambioji beždžionė veikiausiai nusprendė, kad 
misionierius —- šimpanzių patinas. 

Matyt, maždaug šitokių loginių išvedžiojimų paakintas, Gauta- 
mas staiga liovėsi vartytis per galvą ant arklio nugaros. Šimpanzė 
suspiegė ir iššiepė iltis, o paskui atsispyrė nuo arklio pasturgalio, 

peršoko dar vieną arklį ir užgriuvęs ant pečių ir krūtinės parbloškė 
misionierių žemėn. Tada Gautamas daug nelaukdamas suleido iltis 
apstulbusiam jėzuitui į kaklą. Martinui dar pasisekė, kad susizgri- 
bo prisidengti gerklę ranka, bet tai reiškė, kad beždžionės iltys per- 
durtinė žaizda, o delnas buvo perplėštas mažne nuo riešo iki nykš- 
čio galo. Misionierius neteko ir ausies lezgelio skivyto. Gautamas 
buvo pernelyg stiprus, kad kas nors įstengtų plėšte nuplėšti jį nuo 
bandančio priešintis scholasto, beždžionę šalin nuginti pavyko tik 
Kunalui, kai keliskart kaip reikiant šniojo lazda. Visą tą laiką Mira 
spiegė nesavu balsu; taip ir liko neaišku, ar jos riksmai reiškė atsaką 
į meilę, ar vis dėlto pasipiktinimą. 

Svarstymų, kas galėjo paakinti šimpanzę pulti: rasiniai motyvai 
ar seksualinis įkarštis, ar ir viena, ir kita, - pakako visam vaka- 
riniam pasirodymui. Martinas Milzas neleido daktarui Daruvalai 
tvarstyti žaizdų, kol nebus pasibaigęs spektaklis. Jėzuitas primyg- 
tinai tvirtino, esą jo stoicizmas bus itin vertinga pamoka vaikams, 
nors gydytojui šitoks stoicizmas atrodė visai kvailas, „spektaklis 
turi tęstis“ rūšies. Madu ir Ganešą sutrikdė perplėštas Martino 
ausies lezgelis ir kiti kruvini nuožmaus užpuolimo ženklai; Madu 
miai. Gydytojas neprieštaraudamas numojo ranka į kraujuojančias 
misionieriaus žaizdas. Ir tegul. Daktarui Daruvalai visiškai nesino- 
rėjo pražiopsoti nė vieno cirko numerio. 


Tobula pabaiga 


Įdomesni vaidinimo numeriai buvo akivaizdžiai „pasiskolinti“ iš 
Didžiojo Karališkojo; kad ir „Dviračių valsas“ - specialiai šiam 
numeriui orkestras sugrojo „Geltonąją Teksaso rožę . Liesa, rau- 
meninga moteris, kurios gyslotas kūnas iš tolo spinduliavo jėga, 
atliko „Vaikščiojimą dangumi“ - perėjo lubomis skubriu, mecha- 
nišku žingsniu. Tačiau žiūrovai dėl jos nėmaž nesibaimino; netgi 
be apsauginio tinklo arenoje nebuvo justi tos mažne apčiuopiamos 

stingdančios baimės, kad akrobatė gali nukristi. Suman atrodydavo 
tokia graži, tokia nesaugi - kaip ir turėtų atrodyti jauna moteris, 
žemyn galva pakibusi palubėje per aštuoniasdešimt pėdų nuo že- 
mės, - o Didžiojo Mėlynojo Nilo dangaus vaikštytoja labiau pri- 
minė pusamžį robotą. Vadinosi ji ponia Bagvan; Farokas atpažino, 
kad ji - ir durklų svaidytojo asistentė, be to, dar ir jo žmona. 

Durklų svaidymo numeris buvo toks: ponia Bagvan išsikėtoju- 
si stovėdavo mediniame rate pririštomis rankomis ir kojomis; pats 
ratas buvo išdažytas taikinys, ponios Bagvan pilvas užstodavo kaip 
tik jo centrą. Numeriui prasidėjus, ratas būdavo įsukamas, sukda- 
vosi vis greičiau ir greičiau, o ponas Bagvanas svaidydavo durklus 
į žmoną. Galiausiai, kai ratą sustabdydavo, medienoje smygsodavo 
durklai, tiesa, susmigę bet kaip, jokio kūno kontūro nebūtum įžvel- 
gęs nė su žiburiu. Dar laimė, kad nė vienas durklas nebarkšodavo 
išsikėtojusiame ponios Bagvan kūne. 

Ponas Bagvanas atlikdavo dar vieną numerį, vadinamą „Dram- 
blių perėja“. Šį triuką rodo bemaž visi Indijos cirkai. Ponas Ba- 
gvanas guli vidur arenos, vienas čiužinys paklotas po juo, kitu jis 
užklotas, o ant viršutinio patiesta lenta; tada ta lenta pereina dram- 
blys - mindamas tiesiog ponui Bagvanui ant krūtinės. Farokas at- 
kreipė dėmesį, kad šis vienintelis numeris netimptelėjo Ganešo už 
liežuvio pareikšti, jog šito galįs išmokti ir jis, nors luoša koja nie- 
kaip negalėjo sutrukdyti pagulėti po einančiu drambliu. 

Kartą, kai poną Bagvaną ištiko ūmus viduriavimo priepuolis, 
„Dramblių perėjos numeryje jį pavadavo žmona. Tačiau mote- 
riškė „Dramblių perėjai buvo pernelyg liesa. Sklido kalbos, kad 
paskui ją dienų dienas vargino vidinis kraujavimas, ir vėliau, kai 
pasveiko, ji niekada nebebuvo, kokia buvusi; dramblys pakenkė 
tiek jos mitybai, tiek būdui. 

Farokas apie ponią Bagvan suprato vieną dalyką: ir jos vaikš- 
čiojimas dangumi, ir pasyvus indėlis durklų svaidymo numeryje iš 
esmės buvo tas pat - ne tiek išlavintas įgūdis ir net ne suvaidinta 
drama, o paprasčiausias mechaniškas atsidavimas lemčiai. Ar vy- 
rui sudrebėtų ranka sviedžiant durklą, ar pati kristų iš aštuonias- 
dešimties pėdų aukščio - jai buvo vis tiek. Ponia Bagvan, kaip pa- 

sirodė Farokui, iš tikrųjų buvo robotas. Galbūt tokia tapo po to, kai 
ją sumynė dramblys? 

Apie daugmaž tokius pat jausmus Farokui prisipažino ir ponas 
Dasas. Trumpai aplankęs juos tarp žiūrovų, - cirko administrato- 
rius skubinosi atsiprašyti dėl tokio nuožmaus Gautamo antpuolio, 
be to, jam magėjo savo prielaidomis papildyti gydytojo ir jėzuito 
apmąstymus beždžionės rasizmo ir (arba) seksualinio pavyduliavi- 
mo tema, - ponas Dasas kaltę dėl blankaus ponios Bagvan pasiro- 
dymo mėgino suversti anam nutikimui su drambliu. 

- Vis dėlto po vestuvių padėtis kitais atžvilgiais pagerėjo, - pri- 
pažino ponas Dasas. Mat kol buvo netekėjusi, mergina nuolat 
skųsdavosi dėl menstruacijų ciklo: anoks malonumas plūsti krau- 
ju, kybant žemyn galva. - Kol dar nebuvo ištekėjusi, jai, žinoma, 
nederėjo naudoti tamponų, - pridūrė ponas Dasas. 

— Na taip, žinoma, - burbtelėjo priblokštas daktaras Daruvala. 

Kai per pasirodymus stodavo tylos valandėlė, o taip nutikda- 
vo gana dažnai, arba kai orkestras ilsėdavosi tarp dviejų numerių, 
jų ausis pasiekdavo smūgių garsai. Kunalas karšė kailį Gautamui, 
„baudė už prasižengimą , pasak pono Daso. Juk gali nutikti ir taip, 
kad kituose miestuose, kur gastroliuos Didysis Mėlynasis Nilas, 
tarp žiūrovų pasitaikys koks atsitiktinis baltasis. Tad nieku gyvu 
negalima leisti Gautamui manyti, kad baltaodžiai vyrai - laimikis, 
kurį jam valia medžioti. 

— Na taip, žinoma, - pakartojo daktaras Daruvala. Tykiame 
nakties ore stambuolės beždžionės riksmai ir Kunalo lazdos smū- 
giai sklido labai aiškiai. Kai vėl užtrenkdavo orkestras, tegul ir ne- 
pataikydamas į taktą, gydytojas, misionierius ir vaikai lengviau 
atsidusdavo. 

Jeigu Gautamas užsikrėtęs pasiutlige, jis neišvengiamai nugaiš, 
bet jeigu ne - gyvens, tad verčiau gerai iškaršti kailį, - tokia buvo 
Kunalo pozicija. Užtat daktarui Daruvalai, kai imsis gydyti Marti- 
ną Milzą, verčiau laikytis prielaidos, kad šimpanzė galėjo būti pa- 
siutusi. Staiga vaikai prapliupo juoktis. 

Vienas iš liūtų paleido galingą čiurkšlę ant savo kėdutės, o pas- 
kui dar letena tekštelėjo balą - tai išvydę, prajuko tiek Madu, tiek 


638 JOHN IRVING 


Ganešas. Vis dėlto Farokas jautė pareigą priminti dramblio numin- 
tam berniokui, kad plauti tą pačią kėdutę veikiausiai būsiąs pirma- 
sis jo darbas. 

Paskui - o kaipgi kitaip - atėjo eilė ir „Povų šokiui ; povus kaip 
visada vaidino dvi mažos mergaitės. Ir čia scenaristui šovė mintis, 
kad Mažylė turėtų vilkėti būtent povo kostiumą, kai ją sudraskys 
ištrūkęs liūtas. Bus geriausia, pagalvojo Farokas, jei liūtas sudras- 
kys ją tik todėl, kad palaikys tikru povu. Šitai žiūrovams dar labiau 
sugrudins širdį... privers užjausti patį liūtą... O scenaristas reali- 
Zuos seną savo nuojautą: neva liūtai tunelyje nerimsta dėl to, kad 
tuojau ateis ir jų eilė išeiti į areną, o prieš akis taip gundomai šmė- 
žuoja mergaitės povai. Kai Žmogus Rūgštis aplies rūgštimi narvo 
spyną, liūtas, kuriam skirta ištrūkti, bus sudirgęs ir itin nepalankiai 
nusiteikęs visų povų atžvilgiu. Vargšė Mažylė! 

Žiūrovai reikalavo pakartoti „Vaikščiojimo dangumi“ nume- 
rį. Tačiau ponia Bagvan nebekopė į patį viršų ir nebeketino dar 
sykį aukštyn kojom pereiti lubomis - tai publikai ir pirmą kar- 
tą nepadarė kažin kokio įspūdžio. Akrobatė užlipo palubėn tik 
tam, kad dar sykį nusileistų įsikibusi trapecijos dantimis. Šitas 
nusileidimas ir sužavėjo publiką, tiksliau sakant, publiką sužavė- 
jo ponios Bagvan kaklas. Jis buvo itin raumeningas - jai dažnai 
tekdavo laikytis trapecijų įsikandus dantimis, o kai ji, tvirtai su- 
kandusi trapeciją, sukiodamasi leisdavosi iš pačios palubės, kaklo 
raumenys išsipūsdavo, nužerti žalios, pamažu auksine virstančios 
prožektorių šviesos. 

— Tai sugebėčiau ir aš, - sukuždėjo Ganešas daktarui Daruva- 
lai. - Mano kaklas stiprus. Stiprūs ir dantys, - pridūrė vaikiščias. 

- Na taip, turbūt galėtum ir vaikščioti pakibęs žemyn galva, - 
atsiliepė gydytojas. - Tik neužmiršk, kad abi pėdas turėtum laikyti 
įtemptas, stačiu kampu - visas svoris tektų čiurnoms. 

Nespėjęs net užbaigti sakinio Farokas susizgribo susimovęs. Juk 
sutraiškytoji luošio pėda nejudri ir remiasi į čiurną nepriekaištingai 
stačiu kampu. Tad išlaikyti pėdą stačiu kampu jam vieni juokai. 

Įsibėgėjo absurdiškas baigiamasis numeris - šimpanzės ir že- 
mauūgiai klounai lakstė po areną apsižergę mopedus. Pagrindinį 

vaidmenį atliekanti šimpanzė buvo aprengta Gudžarato pieninin- 
ko drabužiais, ir tai sužavėjo vietinę publiką. Dramblio numintasis 
berniokas prietemoje šypsojosi giedra šypsena. 

— Vadinasi, lavinti man reikėtų tiktai sveikąją koją - ar tai nori- 
te pasakyti? - pasitikslino luošys. 

— Pasakyti tau noriu štai ką, Ganešai: tavo darbas bus plauti 
liūtų myžalus ir kuopti dramblių mėšlą, - atsakė Farokas. - O jeigu 
labai labai pasiseks, galbūt pakliūsi dirbti į virtuvę. 

Dabar, kaip ir pačioje pradžioje, į areną žengė poniai ir dram- 
bliai, orkestras grojo visu garsumu, nustelbdamas Gautamo egze- 
kucijos triukšmą. Madu nė karto, nė kartelio nepasakė: „Ir aš taip 
sugebėčiau“ — nė apie vieną numerį. Užtat štai šitas drambliakojis 
vaikiščias jau svaičioja, kad gebėtų išmokti vaikščioti dangumi. 

— Ten, viršuje, - tarė Ganešas daktarui Daruvalai rodydamas į 
palapinės lubas, - aš netgi nešlubuočiau. 

— Net negalvok apie tai, - sudraudė jį gydytojas. 

Bet pats scenaristas jau nebegalėjo liautis apie tai galvojęs: juk 
būtų ideali filmo pabaiga! Kai liūtas sudrasko Mažylę, o Žmogus 
Rūgštis susilaukia teisėto atpildo (galbūt rūgšties kaip nors atsitik- 
tinai išsilieja tiesiog jam ant šakumo), Ganešas suvokia, kad cirkas 
vien už gražias akis jo nelaikys - nebent jis sugalvotų, kokį galėtų 
įnešti indėlį. Niekas netiki, kad luošas berniukas gali išmokti vaikš- 
čioti dangumi, - Suman nesutinka jo mokyti, Pratapas neleidžia 
treniruotis ant kopėčių, įtaisytų trupės palapinėje. Vadinasi, mo- 
kytis vaikščioti dangumi jis nė neturi kur, išskyrus pagrindinę cir- 
ko palapinę; o jeigu sugalvos pamėginti, jam teks užkopti ant tikro 
įtaiso ir numerį išsyk atlikti iš tikrųjų - aštuoniasdešimties pėdų 
aukštyje, be apsauginio tinklo. 

Kokia įspūdinga scena! - susižavėjęs galvojo scenaristas. Su 
apyaušrio brėkšma vaikinukas išsmunka iš virėjo palapinės. Pa- 
grindinėje palapinėje - nė gyvos dvasios, niekas nemato, kaip jis 
sliuogia trapecijos virve į pačią palubę. „Jei krisiu, mane ištiks mir- 
tis, - sako jo balsas. - Jeigu niekas nepamatys, kaip miršti, niekas ir 
nesukalbės už tave maldos.“ Puikiai pasakyta, pagalvojo daktaras 
Daruvala ir tuoj pat susimąstė, ar tikrai. 

Kamera stovi ant grindų, apačioje, ir iš aštuoniasdešimties pėdų 
žvelgia į vaikinuką, pakibusį ant kopėčių žemyn galva. Jis abiem 
rankomis laikosi įsikibęs kopėčių kraštų, kol įbruka sveikąją koją į 
pirmą kilpą, o paskui luošąją - į antrą. Kilpų iš viso yra aštuonioli- 
ka, norint pereiti dangumi, reikia žengti šešiolika žingsnių. „Ateina 
akimirka, kai rankomis tenka pasileisti, - kalba Ganešo balsas už 
kadro. - Nežinau, kieno rankose būsiu tada.“ 

Vaikinukas atgniaužia abi rankas, kabo laikydamasis tik kojo- 
mis. (Triuko gudrybė ta, kad būtina įsisiūbuoti visu kūnu; tik siū- 
buojant įgyta inercija leidžia žengti žingsnį pirmyn - ištraukti koją 
iš pirmosios kilpos, perkelti į kitą, ir nieku gyvu negalima liautis 
siūbavus. Būtina išlaikyti inerciją... varomoji jėga, stumianti pir- 
myn, turi išlikti stabili.) „Manau, ateina akimirka, kai privalai ap- 
sispręsti, kas iš tikrųjų esi, - sako vaikinuko balsas už kadro. Da- 
bar kamera artėja iš apačios, galiausiai stambiu planu išvystame jo 
pėdas. „Ir tokią akimirką nebūni niekieno rankose, - toliau kalba 
balsas už kadro. - Tokią akimirką kiekvienas vaikščioja dangumi.“ 

Kai kamera pasisuka kitu rakursu, matome, kad virėjas suuodė, 
ką veikia Ganešas; jis stovi sustingęs, užvertęs galvą - skaičiuoja 
žingsnius. Į palapinę susirinkę ir kiti artistai - Pratapas Singas, Su- 
man, žemaūgiai klounai (vienas vis dar su dantų šepetėliu burnoj). 
Jie seka akimis luošo vaikino žingsnius ir skaičiuoja - gerai žino, 
kiek žingsnių reikia žengti, norint pereiti visą dangų. 

„Tegul skaičiuoja kiti, - kalba Ganešo balsas už kadro. - O sau 
aš sakau štai ką: aš tiesiog einu. Ne vaikštau dangumi - tiesiog einu. 
Tai mano nedidelė paslaptis. Niekam kitam mintis apie paprasčiau- 
sią vaikščiojimą nepadarytų jokio įspūdžio. Niekas kitas nesugebėtų 
dėl to šitaip susitelkti. Tačiau man mintis apie paprasčiausią vaikš- 
čiojimą - ypatinga. Štai ką sau sakau: aš einu nešlubuodamas.“ 

Visai neblogai, pagalvojo daktaras Daruvala. O paskui turėtų 
būti scena, kurioje vaikinukas jau pasirodo su artisto kostiumu - 
mėlynais ir žaliais žvyneliais Žaižaruojančiu triko. Jis leidžiasi, įsi- 
kandęs trapecijos dantimis, sukiodamasis it vilkelis prožektorių 
šviesoje, o kostiumo žvyneliai į visas puses taško įvairiaspalvius 
atšvaitus. Ganešas kojomis taip ir nepaliečia žemės - nuslysta tie- 


CIRKO SŪNUS 641 


siai į laukiančio Pratapo glėbį. Pratapas pakelia vaikiną ant rankų, 
žiūrovų minia šėlsta. O paskui Pratapas išbėga iš arenos nešdama- 
sis glėbyje Ganešą - mat po to, kai luošys perėjo dangumi, niekas 
neturėtų pamatyti jo šlubuojančio. 

Gali išeiti netgi labai neblogai, pagalvojo scenaristas. 

Po vaidinimo jiems pavyko rasti, kur Ramu pastatė „Land Ro- 
verį , užtat taip ir nerado paties Ramu. Kelionei per visą miestą į 
Apygardos nakvynės namus teko kviesti rikšas - jiems keturiems 
prireikė dviejų; Ganešas ir Martinas Milzas riedėjo pirmi, Faro- 
kas su Madu jiems iš paskos. Tai buvo triračiai rikšos - daktaras 
Daruvala tokių negalėjo pakęsti; senasis Laudžis triračius rikšas 
kartą išvadino mopedais, tempiančiais sodo šezlongą. Užtat Madu 
ir Ganešas mėgavosi kelione iš peties. Dardančiame rikšoje Madu 
viena ranka tvirtai suspaudė Farokui kelį. Įsikibo kaip vaikas - tai 
anaiptol ne bandymas seksualiai graibstytis, tvirtino sau daktaras 
Daruvala. Kita ranka Madu pamojo Ganešui. Žvelgdamas į ją, gy- 
dytojas be paliovos įtikinėjo save: galbūt tai mergaitei dar viskas 
susiklostys sėkmingai, galbūt ji sugebės atsikratyti praeities. 

Ant priekyje važiuojančio rikšos atlanko, sergstinčio nuo pur- 
vo, Farokas išvydo kino žvaigždės veidą: galbūt Maduri Diksit, o gal 
Džajos Prados, panašumas buvo išgautas toks, kad nė neatpažinsi, 
kas ten tokia; šiaip ar taip, tikrai ne Inspektorius Dharas. O rikšos 
langelyje iš pigaus plastiko švietė Ganešo veidas — tikrojo Ganešo, 
priminė sau scenaristas. Pabaiga iš tiesų tobula, nesiliovė džiūgauti 
Farokas, ir juo nuostabiau, kad sumanymą pakišo tikrasis luošys. 

Tamsios vaikinuko akys šokčiojančio rikšos langelyje švytėjo. 
Iš paskos riedančio rikšos priekinio žibinto spindulys vis nuslys- 
davo besišypsančio luošio veidu. Kadangi rikšas skyrė šioks toks 
atstumas, be to, buvo jau naktis, daktarui Daruvalai atrodė, kad 
čius vis dar aplipusių traiškanų, nei blizgančios tetraciklino tepalo 
luobelės. Ganešo buvo matyti tik veidas - ir iš tiek niekad nebūtum 
įspėjęs, kad vaikiščias luošas; jis atrodė kaip visiškai normalus, lai- 
mingas berniukas. 

Gydytojas visa širdimi troško, kad tai būtų tiesa. 

10 000 laiptelių naktis 


Dalis Martino ausies lezgelio buvo nuplėšta - ir čia jau nieko nebu- 
vo įmanoma padaryti. Užtat žmogaus pasiutligės imunoglobulino 
daktaras Daruvala sunaudojo netgi dvi dešimties mililitrų ampu- 
les: po pusę ampulės sušvirkštė į kiekvienos žaizdos sritį, tai yra 
į ausies lezgelį, į kaklą ir į delną, o likusią pusę ampulės suleido 
Martinui į sėdmenų raumenis. 

Gydytojas sutvarstė ją marle su jodoforu. Įkandis turėjo užsitraukti 
ir sugyti iš vidaus, tad daktaras Daruvala žaizdos nesiuvo, nepasiū- 
lė ir jokių nuskausminamųjų. Gydytojui atrodė, kad misionierius 
mėgaujasi savo skausmu. Vis dėlto uoliojo krikščionio humoro 
jausmas buvo gerokai išvėsęs, tad jis nesugebėjo įvertinti daktaro 
Daruvalos pokšto, neva jėzuitui bus atsivėrusios „šimpanzinės sti- 
gmos“. Negana to, gydytojas neatsispyrė pagundai iškloti Martinui 
Milzui, jog dabar, išvydus jo žaizdas, išsisklaidė paskutinės abejo- 
nės: kad ir kas būtų įkandęs Farokui Goa (ir kartu nulėmęs jo atsi- 
vertimą), tai tikrai buvo ne šimpanzė; šitokia raji beždžionė būtų 
visai nukandusi kojos nykštį, jeigu ne pusę pėdos. 

— Kaip matau, vis dar pykstate dėl to savo stebuklo, - atsakė 
Martinas. 

Tokia irzlumu atmiešta gaida vyrai palinkėjo kits kitam labos 
nakties. Farokas nėmaž nepavydėjo jėzuitui užduoties atvėsinti 
Ganešą - dramblio numintam berniokui ne miegai buvo galvoj, jis 
netvėrė savame kailyje laukdamas, kada išauš jo pirmoji tikra diena 
cirke. Savo ruožtu Madu, jeigu ir neknapsėjo nosimi, visgi atrodė 
nusinuobodžiavusi, apatiška. 

Jie įsikūrė vyriausybės remiamų Apygardos nakvynės namų 
trečiame aukšte, gretimuose kambariuose. Iš Faroko ir Madu kam- 
bario dvivėrės stiklinės durys vedė į balkonėlį, gerokai apdirb- 
tą paukščių. Kambariui priklausė ir vonios patalpa su tualetu ir 
praustuve, tačiau be durų: jas atstojo ant virbo pakabintas kilimėlis, 
kuris net nesiekė grindų. Vandens nuleisti tualete nebuvo kaip, tik 
nupilti iš kibiro, o šis (labai patogu) pastatytas po varvančiu čiau- 

pu. Buvo ir toks, iš mandagumo sakykime, dušas: iš sienos styrojo 
vamzdžio galas be dušo galvutės. Apie dušo užuolaidą galėjai ne- 
bent pasvajoti, užtat nuožulnios grindys baigėsi atvira kanalizacijos 


v.-- o.) 


susirado žiurkė. Farokas suskubo pamatyti skylėje pradingstančią 
jos uodegą. Prie pat kanalizacijos angos voliojosi vos įžiūrimas ap- 
kramtytas gabaliukas muilo. 

Kambaryje dvi lovos stovėjo pernelyg arti viena kitos, abi, be 
abejonės, apniktos gyvių. Abu tinkleliai nuo uodų pageltę, sustirę, 
vienas perplėštas. Vienintelio atsidarančio lango tinklelis išvis ne- 
dengė, be to, ir oro vidun pro jį patekdavo ne kažin kiek. Daktaras 
Daruvala linko atidaryti stiklines balkono duris, bet Madu pasi- 
priešino: pareiškė bijanti, kad į kambarį gali įsmukti beždžionė. 

Palubėje buvo ventiliatorius, bet veikė tik dviem režimais: arba 
sukosi taip lėtai, kad išvis nebuvo jokios naudos, arba taip greitai, 
kad plėšė nuo lovų tinklelius. Netgi pagrindinėje cirko palapinė- 
je nakties oras buvo gana vėsus, užtat Apygardos nakvynės namų 
trečiame aukšte buvo tikra beorė keptuvė. Madu susidorojo su šia 
bėda pirmoji smukusi į dušą: ji pamirkė vandenyje rankšluostį, 
išgręžė, o tada nuoga išsitiesė lovoje ir užsiklojo drėgna audeklo 
skiaute. Išsidrėbė, žinoma, geresnėje lovoje - toje, kurios apsaugi- 
nis tinklelis nebuvo perplėštas. Madu buvo smulkutė, bet ir rankš- 
luostis - visai nedidelis: krūtis dar šiek tiek pridengė, bet šlaunų jau 
ne. Apdairi mergužėlė, pagalvojo gydytojas. 

Tysodama lovoje ji tarė: 

- Aš vis dar alkana. Mums nedavė nieko saldaus. 

— Norėtum deserto? - paklausė daktaras Daruvala. 

- Jeigu bus saldus, - atsakė ji. 

Gydytojas nusinešė į vestibiulį termosą su likusiomis vakcinos 
nuo pasiutligės dozėmis ir imunoglobulino ampulėmis. Vylėsi ra- 
siąs šaldytuvą, kadangi ledas termose jau težo. O kas, jeigu Gauta- 
mas rytoj įkąs dar kam nors? Kunalas pareiškė gydytojui, esą šim- 
panzių patinas „beveik neabejotinai buvo pasiutęs. Bet, pasiutusio 
ar ne, lupti jo nederėjo; daktaro Daruvalos nuomone, tik antrarū- 
šiuose cirkuose dresuotojai karšia kailį gyvūnams. 

Vestibiulyje prie registracijos staliuko sėdėjo jaunas musul- 
monas ir klausėsi per radiją transliuojamos gawwali muzikos; 
jis valgė kažką panašaus į ledus, atrodė, religinių giesmių ritmu: 
nuolat kinkuodamas galvą, diriguodamas šaukšteliu, kol nuneš- 
davo jį nuo indelio iki burnos. Ne, tai ne ledai, pasakė vaikinu- 
kas daktarui Daruvalai, atkišo šaukštelį ir pasiūlė paragauti. Iš 
tiesų ne ledai, tirštumas ne toks; tai buvo ryškiai geltonos kroko 
spalvos, cukrumi pasaldintas, kardamonu pagardintas jogurtas. 
Vestibiulyje išties stovėjo šaldytuvas - prikimštas tokių pat in- 
delių; Farokas paėmė vieną Madu. O vakciną ir imunoglobuliną 
pasidėjo į šaldytuvą, prieš tai užsitikrinęs, kad vaikinukui nešaus 
į galvą jų užkąsti. 

Grįžęs į kambarį, gydytojas aptiko Madu numetusią rankšluostį 
šalin. Mėgino paduoti jai gudžaratietišką gardėsį, nė nepažvelgda- 
mas į ją; mergaitė, veikiausiai tyčia, pasirūpino, kad pasiimti indelį 
bei šaukštelį būtų kuo kebliau - neva nesusigaudė, kaip praskleisti 
tinklelį nuo vabzdžių, nors Farokas buvo tikras: apsimetinėja. Pas- 
kui ji sėdėjo lovoje nuoga ir kabino šaukšteliu saldų jogurtą, nenu- 
leisdama akių nuo gydytojo, kuris sklaidė savo popierius. 

Kambaryje buvo klibantis staliukas, storas žvakigalis, aptir- 
pusiu vašku prilipintas prie nešvarios peleninės, dėžutė degtukų 
ir smilkymo virvelė uodams vaikyti. Išsidėliojęs prirašytus lapus, 
ranka palyginęs švarių lapų pluoštą, Farokas uždegė žvakę ir smil- 
kymo virvelę, tada išjungė šviesą palubėje. Sukdamasis dideliu 
greičiu ventiliatorius būtų šiaušęs jo popierius ir pernelyg plazde- 
nęs Madu tinklelį nuo uodų, tad gydytojas įjungė prietaisą nustatęs 
silpnojo veikimo režimą. Nors iš šitaip veikiančio ventiliatoriaus 
beveik nebuvo naudos, Farokas vylėsi, kad nuo tykaus dūzgimo 
Madu galbūt suims miegas. 

— Ką darai? - paklausė jo mažoji prostitutė. 

— Rašau, - atsakė jis. 

— Paskaityk man, ką parašei, - paprašė Madu. 

— Vis tiek nesuprasi, - nesutiko Farokas. 

- Ketini eiti gulti? - paklausė mergaitė. 

— Gal vėliau, - atsakė daktaras Daruvala. 

Jis stengėsi išmesti ją iš galvos, bet tai nebuvo lengva. Ji nenulei- 
do nuo jo akių, šaukštelis barkščiojo į jogurto indelį ritmingai, kaip 
blerbė ventiliatorius. Toks prikišamas mergaitės apsinuoginimas 
gydytoją prislėgė, bet ne todėl, kad ji būtų itin jį traukusi, o todėl, 
kad mintis staiga užvaldė suvokimas, koks baisus blogis grynuoju 
pavidalu būtų su ja pasimylėti (ar bent pagalvoti apie tai). Jis visai 
netroško su ja mylėtis (pajuto nebent vos vos liestelėjusį aistros še- 
šėlį), bet akis badantis faktas, kad galėtų pasiimti ją bet kada, vos 
panorėjęs, bukino visus kitus pojūčius. Jam dingtelėjo, kad šitoks 
pats gryniausias blogis, toks baisus nukrypimas nuo normos, kokio 
nė neturėtų būti, tokia akivaizdi klaida nedažnai gali praslysti be 
jokių pasekmių, užtat dabar baisiausia ir buvo tai, kad, net jeigu jie 
pasimylėtų, nukentėjusiųjų veikiausiai nebūtų. Jeigu jis leistųsi jos 
sugundomas, tarsi ir nieko neatsitiktų, nebūtų jokio apčiuopiamo 
rezultato, ničnieko - išskyrus tai, kad šis nutikimas visiems laikams 
įsirėžtų atmintyje ir iki pačios amžinybės pabaigos tektų kęsti są- 
žinės graužatį. 

Mergaičiukė tikrai lydima sėkmės: ji neužsikrėtusi ŽIV. Be to, 
Farokas, kaip visuomet keliaudamas po Indiją, turėjo prezervatyvų. 
Ir dar, Madu - ne ta mergužėlė, kuri paskui paleistų liežuvį; ji ne 
plepė. O šiomis aplinkybėmis galbūt nė neturėtų progos kam nors 
pasipasakoti. Ne vien suteršta vaiko nekaltybė įtikino Faroką šio 
blogio grynumu - tokio blogio, su kokiu jam dar neteko susidurti, 
kokio jis negalėjo net įsivaizduoti. Dar akivaizdžiau pragaištingą 
blogį liudijo akį rėžiantis mergaitės amoralumas, nežinia, ar įgytas 
viešnamyje, ar bjaurybės pono Gargo įdiegtas. Kad ir kas ją šitaip 
suluošino, mokėti už tai jam neteks, tik ne šiame gyvenime, nebent 
užgraužtų nuosava sąžinė. Daktaro Daruvalos dar niekad nebuvo 
apnikusios tokios juodos mintys, bet jis nevaikė jų, išmąstė iki galo, 
ir nė pats nepajuto, kaip pradėjo rašyti. 

Tikriausiai išgirdusi jo rašiklio skrebenimą (nebuvo nė akimir- 
ką nuleidusi nuo jo akių), Madu, regis, užjuto, kad jos apžavai gy- 
dytojo nebeveikia. Nebeliko ir deserto. Ji išsiropštė iš lovos ir nuoga 
priėjo prie jo, dirstelėjo per petį, lyg galėtų perskaityti, ką jis parašęs. 
Scenaristas pajuto skruostą ir kaklą kutenančius jos plaukus. 

— Paskaityk man - tik šitą dalelę, - neatlyžo Madu; atvirai pri- 
gludusi prie jo, persisvėrė per petį ir pirštais palietė popieriaus 
lapą - paskutinį užrašytą sakinį. Iš jos burnos vis dar sklido nosį 
riečiantis kardamonu gardinto jogurto kvapas, kvepėjo ir dar kaž- 
kuo, tarytum nuvytusiomis gėlėmis, galbūt krokais. 

Scenaristas perskaitė jai balsu: 

- „Du sanitarai su dočiais tekini neša Žmogų Rūgštį, kuris guli 
ant neštuvų susirietęs gemalo poza - veidas perkreiptas skausmo, 
iš tarpvietės vis dar vinguriuoja dūmelis.“ 

Madu pareikalavo perskaityti sakinį dar kartą, paskui paklausė: 

— Kokia poza? 

— Gemalo, - atsakė daktaras Daruvala. - Kaip kūdikis moti- 
nos pilve. 

- O kas yra Žmogus Rūgštis? - paklausė jo mažoji prostitutė. 

- Toksai randuotas žmogus - kadaise nuplikytas rūgštimi, kaip 
ponas Gargas, - paaiškino jai Farokas. Paminėjus poną Gargą, mer- 
gaitės veide nevirptelėjo nė raumenėlis, tarsi ta pavardė jai nieko 
nesakytų. Gydytojas neketino net dirstelėti į nuogą jos kūną, nors 
Madu vis dar glaustėsi jam prie peties; Farokas jautė, kaip prakaitas 
pila tas vietas, kurios lietėsi prie mergaitės. 

— O dūmelis vinguriuoja - iš kur? - paklausė Madu. 

- Iš tarpvietės, - atsakė scenaristas. 

— O kur tai yra? - paklausė mažametė prostitutė. 

— Tu pati gerai Žinai, kur tai yra, Madu, griūk atgal į lovą, - pa- 
liepė jis. 

Ji pakėlė vieną ranką, parodė jam pažastį. 

— Plaukeliai jau atauga, - pasakė. - Gali pačiupinėti. 

— Matau, kad atauga, nereikia nė čiupinėti, - atsakė Farokas. 

- Atauga ir visur kitur, - tarė Madu. 

— Griūk atgal į lovą, - pakartojo gydytojas griežčiau. 

Jis girdėjo, kaip pasikeitė jos alsavimas, tad tiksliai žinojo, kada 
mergaitė pagaliau užmigo. Pagalvojo, kad dabar jau ir pačiam sau- 
gu išsitiesti kitoje lovoje. Nors visiškai išsekęs, net nebuvo spėjęs 
užsnūsti, kai pajuto pirmąjį blusų, o gal patalinių blakių antpuolį. 
Atrodė, kad gyviai nešokinėja, vadinasi, ne blusos, įžiūrėti jų irgi 

nepavyko; ko gero, vis dėlto patalinės blakės. Madu tikriausiai 
buvo pripratusi - nieko nė nepastebėjo. 

Farokas nutarė verčiau pamėginsiąs nusnūsti balkone, tegul ir 
paukščių apšnerkštame; galbūt lauke netgi pakankamai vėsu, kad 
nepultų uodai. Bet, vos iškėlęs koją į balkoną, gretimame išvydo 
nėmaž neapsimiegojusį Martiną Milzą. 

— Mano lovoje knibžda milijonai gyvių, - sušnibždėjo misio- 
nierius. 

— Mano irgi, - atsakė Farokas. 

— Netelpa galvoj, kaip tas berniokas gali miegoti, kai visu kūnu 
kažkas šliaužioja ir dar kandžiojasi, - nusiskundė scholastas. 

— Tikriausiai čia kokiu milijonu gyvių mažiau nei ten, kur jis 
buvo pratęs miegoti Bombėjuje, - atsakė daktaras Daruvala. 

Juodas dangus jau skydo, tamsa užleido vietą priešaušrio apy- 
blandai; neilgai trukus dangus nusidažys tokia pat balintos arbatos 
spalva kaip ir žemė. Tokiame pilkšvai rusvų tonų fone misionie- 
riaus tvarsčių baltumas tiesiog akino - marle lyg pirštine apmaukš- 
linta ranka, apmuturiuotas kaklas, užlipinta ausis. 

— Nieko sau reginys, - tarė jam gydytojas. 

— Verčiau pažvelgtum į save, - pasiūlė jam misionierius. - Ar 
bent kiek miegojai? 

Kadangi vaikai buvo ką tik įmigę, ir pakankamai kietai, vyrai 
nusprendė pasižvalgyti po miestą. Šiaip ar taip, ponas Dasas juk 
perspėjo neprisistatyti į cirką pernelyg anksti - kad nesutrukdytų 
kitiems žiūrėti televizoriaus. Buvo sekmadienio rytas, tad gydyto- 
jas numanė, kad visose trupės palapinėse bus įjungtas tas kanalas, 
kuriuo transliuojama „Mahabharata ; populiarusis hinduistų epas 
sekmadienių rytais buvo rodomas jau daugiau nei metus - iš viso 
devyniasdešimt trys valandos trukmės serijos, o didžioji kelionė 
prie dangaus vartų (tokia epo pabaiga) dar truks iki kitos vasaros. 
Tai buvo bene sėkmingiausia pasaulyje muilo opera, vaizduojanti 
religiją kaip didvyrišką žygį, - legenda, prikimšta nesuskaičiuoja- 
mų pamokslų, ką jau kalbėti apie akluosius, pavainikius kūdikius, 
mūšius ir moterų grobimą. Per „Mahabharatos“ transliacijas įvyk- 
davo rekordinis skaičius apiplėšimų, kadangi vagys gerai žinojo: 

kone visi, kas gyvas Indijoje, tuo metu sėdi prilipę prie televizo- 
riaus. Misionierių užgrauš krikščioniškas pavydas, dingtelėjo dak- 
tarui Daruvalai. 

Jaunasis musulmonas vestibiulyje jau nebevalgė iš radijo sklin- 
dančios gawwali muzikos ritmu - religinės giesmės jį užliūliavo. 
Tačiau žadinti jo nė neprireikė. Apygardos nakvynės namų įva- 
žiavimo keliuke nakčiai buvo sustoję gal šešetas triračių rikšų; visi 
vairuotojai, išskyrus vieną, miegojo įsitaisę keleivių sėdynėse. Vie- 
nintelis nemiegantis kaip tik baigė melstis, tad gydytojas ir misio- 
nierius nedelsdami jį nusisamdė. Su rikša jie nudardėjo per įmigusį 
miestą; Bombėjuje šitokios ramybės nerastum nė su žiburiu. 

Prie Džunagadho geležinkelio stoties jie išvydo geltonai dažytą 
būdelę, kur keletas ankstyvųjų paukščių jau nuomojosi dviračius. 
Paskui pravažiavo kokosų plantaciją. Išvydo kelio ženklą - rodyklę 
į zoologijos sodą su leopardo paveikslėliu. Jie pravažiavo mečetę, 
ligoninę, „Relief“ viešbutį, daržovių turgų ir senuosius įtvirtinimus; 
matė dvi šventyklas, du vandens rezervuarus, keletą mangų guotų 
ir kažin kokį augalą: daktaras Daruvala tvirtino, kad tai - baobabas, 
Martinas Milzas ginčijo, kad tikrai ne. Paskui rikša nuvežė juos į ti- 
kmedžių giraitę. Jis ir pasakė keleiviams, esą čia - tako į Girnar Hilą 
pradžia; toliau jiems teksią traukti pėstiems. Girnar Hilas yra keleto 
kalnų sangrūda, ir norint pasiekti viršūnę reikės įveikti dešimt tūks- 
tančių akmeninių laiptelių - šešių šimtų metrų pakilimą. Toks žygis 
paprastai trunka apie dvi valandas, informavo juos rikša. 

— Kažin kodėl jis mano, kad mes užsimanysime per dvi valan- 
das įveikti dešimt tūkstančių akmeninių laiptelių? - nesusigaudė 
Martinas. Bet kai Farokas paaiškino, kad šituos kalnus džainistai 
laiko šventais, jėzuitas tuoj pat įsigeidė kopti aukštyn. 

— Juk ten nieko nėra, tik keletas šventyklų! - sušuko daktaras 
Daruvala. Reikia manyti, viršūnėje knibžda ir gausybė asketų, sad- 
hu, praktikuojančių jogą. Dar veikiausiai ten galima aptikti kioske- 
lių su toli gražu apetito nežadinančiais užkandžiais, o pakeliui ga- 
lima susidurti su grobio tykančiomis beždžionėmis, ką jau kalbėti 
apie kiekviename žingsnyje gresiantį pavojų įmaknoti į žmogaus 
išmatas. (Virš galvų ten sklandys ereliai, tvirtino jiems rikša.) 

Tačiau mėginti sustabdyti į šventą žygį pakilusį jėzuitą - bergž- 
džias triūsas; gydytojas net susimąstė, kad šitas vargingas ropšti- 
masis į kalną galbūt atstoja mišias. Vis dėlto kopdami jie sugaišo ne 
dvi valandas - netruko nė pusantros, veikiausiai dėl to, kad scholas- 
tas žingsniavo neįtikėtinai mitriai. Šabakštynuose netoli tako bruz- 
dančios beždžionės, reikia manyti, skubino misionieriaus žingsnį: 
po susidūrimo su šimpanze įgijęs patirties, Martinas vengė bet ko- 
kių beždžionių padermės gyvūnų, net smulkiųjų. Erelį jie matė tik 
vieną. Prasilenkė su keliais sadhu - šie kopė viršun, kai gydytojas ir 
jėzuitas jau lipo žemyn. Buvo dar per anksti, tad dauguma užkan- 
džių kioskų neveikė; radę vieną atidarytą, juodu pasidalijo apel- 
sininio sodos vandens buteliuką. Gydytojui teko pripažinti, kad 
marmurinės šventyklos prie pat viršūnės išties įspūdingos, ypač 
pati didžiausia ir seniausia, dvylikto amžiaus džainistų šventovė. 

Lipdami žemyn jau abu dvėsavo iškorę liežuvius, o daktaras 
Daruvala nusiskundė, kad nepakenčiamai įskaudo kelius; jokia 
religija nėra verta, kad dėl jos koptum dešimt tūkstančių laipte- 
lių, pareiškė Farokas. Pakeliui išties pasitaikydavo žmogaus išmatų 
kauburėlių, ir tai jį slėgė, be to, per visą žygį gydytojas nuogąstavo, 
kad vežėjas bus nudardėjęs sau, tad į miestą jiems teksią spūdinti 
pėstute. Jeigu prieš kopdamas į kalną Farokas sumokėjo per daug, 
vežėjui nebeliko akstino jų laukti; jei per mažai - vežėjas galėjo 
užsigauti ir nelaukti. 

— Bus tikras stebuklas, jei rasime rikšą neišnešusį kudašiaus, - 
pasakė Farokas Martinui. Bet stebuklas įvyko: rikša ne tik laukė 
jų - priėję arčiau gydytojas ir misionierius išvydo, kad ištikimasis 
vežėjas netgi švarina savo triratį. 

— Tau išties reikėtų atsargiau vartoti žodį „stebuklas“, - tarė mi- 
sionierius; tvarstis ant jo kaklo jau mažne maskatavo, nes kopda- 
mas Martinas gerokai supluko. 

Buvo jau pats metas žadinti vaikus ir vežti juos į cirką. Farokui 
buvo apmaudu, kad Martinas Milzas iki šiol delsė ir tik dabar išsakė 
tai, kas buvo akivaizdu. Scholastas apie tai užsiminė vos vieną kartą. 

— Dieve brangus, - pratarė jėzuitas, - tikiuosi, elgiamės teisingai. 


23. ATSISVEIKINIMAS SU VAIKAIS 


Ne Čarltonas Hestonas 


Po to, kai tas neįtikėtinas ketvertas išvyko iš Džunagadho Apy- 
gardos nakvynės namų, daktaro Daruvalos užmirštos vakcinos 
nuo pasiutligės ir imunoglobulino ampulės ištisas savaites volio- 
josi šaldytuve vestibiulyje. Vieną vakarą vaikinukas musulmonas, 
įjunkęs dažnai vaišintis krokų spalvos jogurtu, prisiminė, kad tasai 
užsigulėjęs paketėlis - gydytojo vaistai; visi bijojo juos ir liesti, bet 
galiausiai kažkas, sukaupęs drąsą, ryžosi išmesti. Apygardos na- 
kvynės namuose liko ir viena kojinė bei vienišas kairiosios kojos 
sandalas - šiuos daiktus, dramblio numinto vaikiščio užmirštus ty- 
čia, nakvynės namai paaukojo miesto ligoninei, nors ir sunku buvo 
patikėti, kad jais kas nors pasinaudos. Savo ruožtu Ganešas žinojo, 
kad cirke jam negali praversti nei kojinė, nei sandalas - jie bever- 

Luošys sekmadienio rytą basas įšlepsėjo į arenos administra- 
toriaus palapinę; dar nebuvo dešimtos, tad ponas ir ponia Dasai 
(ir dar mažiausiai dvylika vaikų akrobatų) sėdėjo sukryžiavę kojas 
vargo per žygį į Girnar Hilo šventyklas, gydytojas ir misionierius 
sugebėjo pristatyti vaikus į cirką per anksti. Niekas jų nepasitiko ir 
dėl to Madu tuojau pat pasijuto nesmagiai; ji atsitrenkė į augesnę 
mergaitę, bet ši vis tiek nekreipė į ją dėmesio. Ponia Das, nė se- 
kundę neatplėšdama akių nuo ekrano, sumosavo abiem rankomis, 
bet suprasti, ką šis jos ženklas reiškia, buvo ne taip paprasta. Ar ji 
norėjo pasakyti „eikit sau! ar vis dėlto „sėskitės ? Laimė, arenos 
administratorius padėjo jiems susivokti. 

— Sėskitės - bet kur! - paliepė ponas Dasas. 

Televizorius akimoju prikaustė Ganešo ir Madu dėmesį; abiem 
buvo visiškai aišku, kad „Mahabharata“ - dalykas rimtas. Netgi 
elgetoms galiojo seniai nusistovėjusi sekmadienio ryto tvarka: jie 
dažnai žiūrėdavo filmą pro parduotuvių langus. Kartais tie, kurie 
neturėjo televizoriaus, patyliukais susirinkdavo prie atviro lango 
kokio nors buto, kur televizorius būdavo įjungtas; netgi nebu- 
vo svarbu, kad nematydavo ekrano - bent jau girdėdavo mūšių 
griausmą ir giesmes. Gydytojas spėjo, kad apie populiarųjį serialą 
žino net mažametės prostitutės. Vienintelį Martiną Milzą gerokai 
suglumino ta pagarba, tvyranti trupės palapinėje; jėzuitas taip ir 
nepastebėjo, kad visi susikaupę žiūri religinį epą. 

— Ar tai koks populiarus miuziklas? - sukuždėjo Martinas dak- 
tarui Daruvalai į ausį. 

— Tai „Mahabharata“ - tyliau! - atsakė jam Farokas. 

— „Mahabharata“ per televiziją? - išsprūdo misionieriui. - Visa? 
Juk ji bene dešimt kartų ilgesnė už Bibliją! 

- Ššššš! — sušnypštė gydytojas. Ponia Das vėl sumosavo abiem 
rankomis. 

Ekrane pasirodė Viešpats Krišna, „tamsusis“ - Višnaus įsikū- 
nijimas. Jaunieji akrobatai Žiūrėjo net prasižioję, apimti pagarbios 
baimės; Ganešas ir Madu tiesiog neteko amo. Ponia Das siūbavo 
pirmyn atgal, tylutėliai niūniuodama. Netgi arenos administratorius 
gaudė kiekvieną Krišnos žodį. Scenos gilumoje buvo girdėti raudoji- 
mas - matyt, Viešpaties Krišnos kalba buvo nepaprastai jaudinanti. 

— Kas tasai vyrukas? - sušnibždėjo Martinas. 

— Viešpats Krišna, - taip pat pakuždomis atsakė jam daktaras 
Daruvala. 

Ponia Das dar sykį plastelėjo abiem rankomis, tačiau scholastas 
jau pernelyg užkaito, kad įstengtų nusėdėti ramiai. Filmui jau visai 
baigiantis, jėzuitas vėl palinko prie gydytojo ausies; šįsyk uolusis 
krikščionis netvėrė nepranešęs, kad Viešpats Krišna jam primenąs 
Čarltoną Hestoną. 

Vis dėlto sekmadienio rytas cirke ypatingas ne vien dėl to, kad 
per televiziją transliuojama „Mahabharata“. Tai buvo vienintelis 

rytas per savaitę, kai jauniesiems akrobatams nereikėjo treniruotis 
ar mokytis naujų triukų, sekmadieniais jie net nesimankštindavo, 
neugdydavo jėgos ar lankstumo. Sekmadienių rytai buvo skirti ruo- 
šai: jaunieji artistai tvarkydavo ir valydavo savo miegamąją kertę, 
kuopdavo mažytę trupės palapinės virtuvėlę. Jei paaiškėdavo, kad 
esama ištrūkusių žvynelių, jie pasiimdavo senas arbatos skardines, 
iki viršaus pripiltas blizgučių (kiekvienoje skardinėje vis kitos spal- 
vos), ir imdavosi siūti prie kostiumų naujus žvynelius. 

Ponia Das pakankamai maloniai išaiškino Madu kasdienio 
gyvenimo tvarką, kitos trupės mergaitės irgi jos neatstūmė. Viena 
rie, jos manymu, turėjo tikti mažajai prostitutei. Madu šie apdarai 
sudomino, ji net panūdo tučtuojau juos pasimatuoti. 

Ponia Das prisipažino daktarui Daruvalai, kad labai džiaugiasi, 
jog Madu kilusi ne iš Keralos valstijos. 

— Mergužėlės iš Keralos kupinos visokių įgeidžių, - paaiškino 
arenos administratoriaus žmona. - Kasdien nori tik paties geriau- 
sio maisto ir dar kokosų aliejaus plaukams tepti. 

Ponas Dasas kalbėjo su daktaru Daruvala lyg sąmokslininkas, 
prislopinęs balsą. Mergaitės iš Keralos - karšta padermė, tuo jos ir 
garsėja, bet jų privalumus nustelbiąs vienas trūkumas: jos tuojau 
pat stengiasi visus suburti ir bendromis jėgomis reikalauti savo tei- 
sių. O cirkas - anaiptol ne vieta komunistiniam maištui įsiplieksti. 
Arenos administratoriaus nuomonė sutapo su žmonos: gerai, kad 
Madu ne iš Keralos. Tik tokio padrąsinimo iš pono bei ponios Dasų 
gydytojas ir sulaukė - abu vieningai išreiškė išankstinį nusistatymą 
prieš merginas, kilusias iš kažkur kitur. 

Ganešo jaunieji akrobatai neskriaudė - nekreipė į jį dėmesio. Kur 
kas labiau juos domino visas aptvarstytas Martinas Milzas. Visi buvo 
girdėję apie šimpanzės antpuolį, daugelis net matė įvykį savo akimis. 
Kruopščiai aptvarstytos žaizdos traukė jų žvilgsnius, tiesa, vaikai ge- 
rokai nusivylė, kai daktaras Daruvala griežtai atsisakė nuimti tvarstį 
nuo ausies - visiems magėjo išvysti, ar didelio gabalo trūksta. 

— Kiek? Kiek jis iškando? Ar tiek? - kamantinėjo misionierių 
vienas akrobatų. 

— Tiesą sakant, - prisipažino Martinas, - aš pats nemačiau, kiek 
ausies jis iškando. 

Tada pokalbis pasisuko apie tai, ar galėjęs Gautamas praryti at- 
kąstąjį lezgelio gabalą, ar vis dėlto ne. Daktaras Daruvala patyliu- 
kais kraipė galvą: regis, nė vienas iš vaikų nepastebėjo pribloškian- 
čio misionieriaus panašumo į Inspektorių Dharą, o juk indiškus 
filmus jie, be abejo, žiūri. Bent kol kas juos domino tik pražuvęs 
Martino ausies lezgelio skivytas ir dar tai, ar stambuolė beždžionė 
galėjo tą kąsnį nuryti. 

- Šimpanzės - ne mėsėdės, - pareiškė vienas vyresniųjų vaiki- 
nų. - Jeigu Gautamas jo ausį suėdė, šįryt turėtų būti pasiligojęs. 

Kai kurie jaunieji artistai jau buvo baigę ryto ruošą, tad dabar 
skubinosi patikrinti, ar nebus Gautamas susirgęs; jie primygtinai 
kvietė misionierių eiti drauge. Daktaras Daruvala sumojo, kad jam 
nebereikėtų gaišuoti - Madu nuo to tikrai nebus geriau. 

— Noriu dabar pat su tavim atsisveikinti, - tarė gydytojas maža- 
metei prostitutei. - Tikiuosi, tavo naujasis gyvenimas bus laimin- 
gas. Prašau, tik būk atsargi. 

Kai mergaitė abiem rankomis apsivijo jam kaklą, Farokas net 
krūptelėjo - manė, kad pabučiuos. Bet suklydo. Madu tenorėjo kai 
ką sukuždėti jam į ausį. 

— Vežkis mane namo, - sušnibždėjo ji. „Namo“ - tai kur? Ką ji 
vadina namais, nesusigaudė gydytojas. Bet paklausti nespėjo - ji 
pasakė pati. - Noriu būti su Žmogum Rūgštimi, - sušnibždėjo. 
Štai šitaip, visiškai paprastai, Madu perėmė pravardę, kurią ponui 
Gargui prikibdė daktaras Daruvala. Scenaristas galėjo padaryti tik 
tiek - atplėšti jos rankas nuo savo kaklo ir nerimastingai pažvelgti 
jai į veidą. Laimė, pasipainiojusi vyresnė mergaitė nukreipė Madu 
dėmesį kitur - parodė jai ryškiaspalvį triko raudonais žvyneliais 
išsiuvinėtu priekiu ir oranžiniais išpuošta nugara. Farokas pasinau- 
dojo proga išnykti. 

Čandra sukurpė dramblio numintam vaikiščiui guolį virėjo 
palapinės šone; Ganešui teks miegoti tarp svogūnų ir ryžių maišų, 
o lovos galvūgalio lentą atstos sienelė, suręsta iš arbatos skardinių. 
Kad vaikinuko pernelyg nekamuotų gimtinės ilgesys, virėjas pado- 

vanojo jam maharaštrietišką kalendorių: jame buvo pavaizduota 
Parvatė su savo drambliagalviu sūnumi Ganešu - Viešpačiu Gane- 
šu, „ganų valdovu“ dievybe su viena iltimi. 

Atsisveikinti Farokui buvo sunku. Jis paprašė virėjo dar išleisti 
dramblio numintąjį bernioką su juo pasivaikščioti. Juodu patraukė 
paspoksoti į liūtus ir tigrus, tačiau iki šėrimo mėsa buvo likę dar 
gana daug laiko, tad stambiosios katės miegojo arba buvo gana irz- 
lios nuotaikos. Paskui gydytojas ir luošys nužingsniavo taku tarp tru- 
pės palapinių. Vienas žemaūgis klounas kibire trinkosi galvą, kitas 
greta skutosi; Farokas lengviau atsiduso įsitikinęs, kad nė vienas jų 
nebando mėgdžioti raišuojančio Ganešo eisenos, nors Vinodas buvo 
vaikinuką perspėjęs, kad šitaip būtinai atsitiks. Juodu stabtelėjo prie 
pono ir ponios Bagvanų palapinės: priešais ją blykčiojo išdėlioti dur- 
klų svaidytojo įnagiai - matyt, sekmadienis ponui Bagvanui buvo 
durklų galandymo diena. Tarpduryje stovėjo ponia Bagvan - kaip 
tik baigė išsipinti ilgą juodą kasą, siekiančią iki juosmens. 

Vos išvydusi luošį, dangaus vaikštytoja pasišaukė jį. Daktaras 
Daruvala nedrąsiai sekė iš paskos. Visiems, kurie šlubuoja, būti- 
na papildoma apsauga, pasakė ponia Bagvan dramblio numintam 
vaikiščiui, dėl to ji norėtų padovanoti jam Širdi Sai Babos meda- 
lioną - Sai Baba, tvirtino ji, esąs šventasis, visų tų, kurie baiminasi 
nukristi, globėjas. 

— Dabar jis jau nebebijos, - paaiškino ponia Bagvan daktarui 
Daruvalai. Ji pakabino medalioną vaikinukui po kaklu - tai buvo 
plonytis sidabrinis skridinėlis su žaliaminės odos virvele. Žvelgda- 
mas į ją gydytojas negalėjo atsistebėti, kaip ji, dar netekėjusi, ka- 
daise vaikščiodavo dangumi, plūsdama mėnesinių krauju, - anais 
laikais, kai jai dar nederėjo naudoti tamponų. Dabar ji pereidavo 
dangumi mechaniškai - lygiai taip pat, kaip stovėdavo visai abejin- 
ga, kai vyras svaidydavo į ją durklus. 

Ponia Bagvan nebuvo gražuolė, užtat jos plaukai - nuostabūs, 
žvilgantys. Tačiau Ganešas nesidairė į jos plaukus - stengėsi už- 
mesti akį į palapinės vidų. Palubėje buvo nutiestas įtaisas, skirtas 
vaikščiojimo dangumi įgūdžiams ugdyti - kopėčias primenanti 
konstrukcija su aštuoniolika kilpų. Netgi ponia Bagvan negalėjo 

vaikščioti dangumi nesitreniravusi. Be to, pritvirtinta palapinės 
palubėje, kadaravo ir trapecija, blizganti visai kaip ponios Bagvan 
plaukai; gydytojas įsivaizdavo, kad trapecija galbūt vis dar drėgna 
nuo seilių, kur ponia Bagvan buvo įsikirtusi dantimis. 

Ponia Bagvan pastebėjo, kur krypsta vaikinuko žvilgsnis. 

- Jis įsikalė kvailą mintį, kad norėtų tapti dangaus vaikštyto- 
ju, - paaiškino Farokas. 

Ponia Bagvan griežtai nužvelgė Ganešą. 

— Taip, tai iš tiesų kvaila mintis, - tarė ji luošiui. Paskui su- 
gniaužė saujoje savo dovaną, Sai Babos medalioną, kabantį bernio- 
kui po kaklu, ir švelniai trūktelėjo gumbuota ranka. Daktaras Da- 
ruvala sumojo, kad ponios Bagvan rankos stambios ir tvirtos kaip 
vyro; gydytoją apėmė nemalonus jausmas, mat prisiminė antrosios 
ponios Dogar rankas, kokias matė paskutinį kartą - nerimastingai 
pašiojančias staltiesę, panašias į žvėries letenas. 

- Netgi Širdi Sai Baba negali apsaugoti dangaus vaikštytojo nuo 
kritimo, - tarė ponia Bagvan Ganešui. 

— Tai kas sergsti jus? - paklausė vaikinukas. 

Dangaus vaikštytoja parodė jam savo pėdas, kurios basos slė- 
pėsi po ilgu sariu, - pėdos buvo nuostabiai grakščios, netgi smul- 
kios, o tai gerokai stebino, palyginus su stambiomis plaštakomis. 
Tačiau viršutinė pėdų ir priekinė čiurnų dalis buvo taip nutrinta, 
kad normalios odos nebelikę nė žymės, vietoj jos pėdas dengė su- 
rembėjęs, raukšlėtas ir sutrūkinėjęs audinys. 

— Nagi paliesk, - paragino ponia Bagvan bernioką. - Jūs irgi, - 
pasiūlė ir gydytojui, šis tuojau pakluso. Farokas niekad nebuvo lietęs 
dramblio ar raganosio odos, galėjo tik įsivaizduoti, kokia ji kieta ir 
šiurkšti. Gydytojui nejučia ėmė lįsti į galvą mintys, kad turėtų būti 
kokio nors tepalo ar pavilgo, kuris padėtų užgydyti surembėjusios 
odos įtrūkius, bet tuojau pat sumojo: sugydžius suskirdusią odą, 
įtrūkius dengiantys randai trukdytų deramai justi pėdas trinančias 
kilpas. Dėl supleišėjusios odos pėdas varstė skausmas, bet tas pats 
skausmas padėdavo susivokti, ar pėda saugiai įkišta į kilpą - taip, 
kaip reikia. Jeigu neskaudėtų, poniai Bagvan tektų kliautis vien re- 
gėjimu, o kai reikia ištraukti pėdas iš kilpų ir vėl sėkmingai įkišti, 

du pojūčiai (skausmas ir regėjimas) veikiausiai tarnauja patikimiau 
nei vienas. 

Vis dėlto neatrodė, kad, išvydęs ir palietęs ponios Bagvan ko- 
jas, Ganešas būtų netekęs drąsos. Jo akys sparčiai sveiko, kasdien 
darėsi vis skaidresnės, o budriame luošojo vaikinuko veide švietė 
nepajudinamas tikėjimas ateitimi. Ganešas tiesiog žinojo galįs iš- 
mokti vaikščioti dangumi. Viena jo pėda jau dabar buvo pasiruo- 
šusi pradėti, tereikėjo pasirūpinti, kad kita ją pasivytų. 


Jėzus automobilių aikštelėje 


Tuo tarpu misionierius sukėlė tikrą sąmyšį šimpanzių narvų zono- 
je. Gautamas įnirto vos jį išvydęs - scholasto tvarsčiai bolavo dar 
skaisčiau nei oda. Negana to, valiūkė Mira vis tiesė ilgas rankas pro 
narvo virbus, lyg melsdama Martiną, kad apkabintų. Gautamas į 
tai atsakė galinga šlapimo čiurkšle misionieriaus pusėn. Pats Mar- 
tinas manė, kad vertėtų kuo skubiausiai dingti iš šimpanzių akira- 
čio, užuot stypsojus ir skatinus beždžionišką jų pasiutį, bet Kunalas 
pageidavo, kad misionierius dar pabūtų. Mat tai, jo įsitikinimu, bū- 
sianti puiki pamoka Gautamui: kuo nuožmiau stambuolis patinas 
reagavo į jėzuito artumą, tuo žiauriau dresuotojas pliekė beždžionę. 
Martino manymu, šitoks Gautamo auklėjimo būdas psichologiš- 
kai toli gražu nebuvo nepriekaištingas, ir vis dėlto jėzuitas pakluso 
dresuotojo nurodymams. 

Gautamo narve ant apspurusios virvės kabojo sena padanga 
visiškai nudilusiu protektoriumi. Įdūkęs Gautamas tėškė padangą į 
narvo virbus, paskui vėl stvėrė ją ir suleido dantis į gumą. Kunalo 
atsako nereikėjo ilgai laukti: įkišęs pro virbus ilgą bambukinę laz- 
dą, kaip reikiant bakstelėjo beždžionei. Mira plojosi aukštielninka. 

Kai daktaras Daruvala galiausiai rado misionierių, šis bejėgiš- 
kai stypsojo stebėdamas brinkstančią beždžionišką dramą ir atrodė 
toks prasikaltęs, nors imk ir patį tupdyk už grotų. 

— Dėl Dievo meilės, ko tu čia stoviniuoji? - prapliupo gydyto- 
jas. - Jeigu nueitum sau, visa tai savaime pasibaigtų! 

- Ir aš taip manau, - sutiko jėzuitas. - Bet dresuotojas liepė 
man pasilikti. 

— Kieno jis dresuotojas: šimpanzių ar tavo? - nesusilaikė Farokas. 

Taigi, kai misionierius tarė „sudie“ Ganešui, jam riksmais ir 
stūgavimu antrino rasistė beždžionė. Buvo labai jau sunku patikėti, 
kad Gautamui visa tai gali tapti vertinga pamoka. Paskui abu vy- 
rai nuspūdino Ramu įpėdžiui į „Land Roverį . Paskiausia jie praėjo 
pro mieguistų, suirzusių liūtų narvus; tigrai atrodė tokie pat vangūs 
ir prastai nusiteikę. Padauža vairuotojas lyg niekur nieko pirštais 
braukė per plėšrūnų narvų grotas; retsykiais pro virbus šaute šauda- 
vo didžiulės katės letena (išleistais nagais), bet Ramu su nesutrikdo- 
mu pasitikėjimu savimi visada spėdavo laiku atitraukti ranką. 

— Dar visa valanda, kol gausite mėsytės, - uždainavo Ramu, 
kreipdamasis į liūtus ir tigrus. - Dar visa valanda! 

Buvo nesmagu, kad išvykimą iš Didžiojo Mėlynojo Nilo žen- 
klina tokia pašaipos, jei ne užmaskuoto žiaurumo gaida. Daktaras 
Daruvala tik vieną kartą atsigręžė pažvelgti į tolstančią dramblio 
numinto vaikiščio figūrėlę. Ganešas klibikščiavo atgal į virėjo pa- 
lapinę. Kai ėjo šitaip krypuodamas, atrodė, kad dešiniam kulnui 
tenka atlaikyti dviejų ar trijų berniukų svorį; panašiai kaip šuns ar 
katės piršto pavidalo rudimentinė atauga, dešinės vaikinuko kojos 
pirštai ir minkštoji pado dalis po jais niekada neliesdavo žemės. 
Nenuostabu, kad jis panūdo vaikščioti dangumi. 

Farokui ir Martinui vėl teko patikėti gyvybę padūkėliui Ramu. 
Atgal į Radžkoto oro uostą jie lėkė vidury dienos. Tad dabar kuo 
aiškiausiai matė viską: ir maita nudrabstytas šalikeles, ir visas kliū- 
tis kelyje, pro kurias „Land Roveris“ prasmukdavo tik per plauką. 
Daktaras Daruvala ir šįsyk būtų neatsisakęs kokio trikdžio, kuris 
padėtų nukreipti dėmesį nuo Ramu vairavimo, bet dabar jis sėdėjo 
priekinėje sėdynėje, o saugos diržų automobilyje nebuvo. Martinas 
Milzas laikėsi nagais įsikirtęs į priekinės sėdynės atlošą, jo galva ky- 
šojo virš Faroko peties, tad misionierius veikiausiai visiškai užstojo 
bet ką, ką Ramu galėjo pamatyti galinio vaizdo veidrodėlyje - tiesa, 
Ramu ir nesidairė į tai, kas galėjo juos pasivyti, be to, kažin ar kelyje 
buvo dar kas nors toks greitas, kad sugebėtų priartėti iš užnugario. 

Kadangi Džunagadhas buvo tarpustotė pakeliui į Giro miško 
nacionalinį parką - paskutinius plotus, kur laisvėje tebegyvena 
Azijos liūtai, - Ramu panoro sužinoti, ar jie tame miške buvo (ne- 
buvo), o Martinui Milzui iškart parūpo, ką Ramu pasakęs. Ilga bus 
kelionė, dingtelėjo gydytojui: Ramu mals liežuviu hindi ir marathi 
kalbomis, o jam, Farokui, teks nertis iš kailio mėginant versti. Mi- 
sionierius iškart pasigailėjo, kad jie taip ir liks neišvydę Giro na- 
cionalinio parko liūtų. Galbūt kitą kartą, kai atvažiuosią aplankyti 
vaikų, užsuksią ir į nacionalinį parką. Tačiau gydytojas įtarė, kad 
tuo metu Didysis Mėlynasis Nilas jau rengs pasirodymus kokiame 
nors kitame miestelyje. Keletą Azijos liūtų galima pamatyti miesto 
zoologijos sode, pranešė jiems Ramu; jie dar galėtų skubomis už- 
mesti akį į liūtus ir vis tiek suspėti į lėktuvą Radžkote. Bet Farokas 
išmintingai atmetė šį pasiūlymą; pernelyg gerai suprato: jei jie nors 
truputį uždels išvažiuoti iš Džunagadho, Ramu tik dar smarkiau 
mins greičio pedalą, lakdindamas juos į Radžkotą. 

Net pokalbis apie Grehemą Griną nepadėjo gydytojui išsiblaš- 
kyti taip, kaip jis vylėsi. Jėzuito „Būties esmės“ „katalikiškoji inter- 
pretacija“ buvo visai ne tai, ką tikėjosi išgirsti Farokas, priešingai, 
jam ji pasirodė siutinanti. Netgi tokio tikėjimu persunkto romano 
kaip „Galybė ir šlovė“ nederėtų aptarinėti vien iš griežtai katalikiš- 
kų pozicijų, tvirtino daktaras Daruvala; gydytojas iš atminties paci- 
tavo savo mėgstamą pastraipą: „Vaikystėje visada ateina akimirka, 
kai durys atsiveria ir įsileidžia ateitį.“ 

— Gal galėtum paaiškinti, kuo šita frazė tokia jau katalikiška? — 
bandė provokuoti scholastą gydytojas, bet Martinas meistriškai 
pakeitė temą. 

- Pasimelskime, kad tos durys atsidarytų ir įleistų ateitį mūsų 
vaikams cirke, - pareiškė jėzuitas. Tai šunsnukis, tegul jį bala! 

Farokas nebesiryžo dar ko nors klausti Martino apie motiną: 
netgi Ramu vairavimas baugino jį ne taip baisiai, kaip perspektyva 
išgirsti dar vieną istoriją apie Verą. Iš tiesų Farokas norėjo daugiau 
išgirsti apie homoseksualius Dharo dvynio polinkius; labiausiai gy- 
dytojui rūpėjo, ar tokių polinkių turi ir Džonas D., bet jis nesumąs- 
tė, kaip būtų geriausia išprovokuoti Džono D. brolį dvynį kreipti 

pokalbį šia linkme. Vis dėlto apie tokius dalykus netgi su Martinu 
šnekėtis lengviau nei su Džonu D. 

— Minėjai, kad buvai įsimylėjęs vyrą ir kad galiausiai tavo jaus- 
mai jam išblėso, - prasižiojo gydytojas. 

— Taip, tiesa, - gana sausai patvirtino scholastas. 

— Bet ar galėtum paminėti kokį nors konkretų momentą arba 
atskirą epizodą, ženklinantį tos aistros pabaigą? - paklausė Faro- 
kas. - Galbūt kas nors atsitiko? Gal buvo koks įvykis, kuris tave 
įtikino? Kas padėjo tau suvokti, kad esi pajėgus atsispirti šitokiai 
traukai, kas nulėmė norą tapti kunigu? - Daktaras Daruvala pats 
suprato, kad vaikščioja vingiais ir nedrįsta stverti jaučio už ragų, 
bet nuo kažko juk reikėjo pradėti. 

— Suvokiau, kad Kristus visada su manimi. Kad Jėzus niekad 
nebuvo manęs apleidęs, - atsakė uolusis krikščionis. 

— Nori pasakyti, regėjai viziją? - paklausė Farokas. 

— Tam tikra prasme, - mįslingai atsakė jėzuitas. - Mano san- 
tykiai su Jėzumi garmėjo į bedugnę. Ir tada priėjau išvadą - labai 
cinišką. Jokia pasipriešinimo stoka atsidavimo požiūriu negali pri- 
lygti fatalizmui - gėda prisipažinti, bet anuomet buvau užkietėjęs 
fatalistas. 

— Tai tau iš tikrųjų pasirodė Kristus ar vis dėlto ne? - mygo jį 
gydytojas. 

- Iš tiesų tai buvo tik Kristaus statula, - pripažino misionierius. 

— Nori pasakyti, ji buvo tikra? - pasitikslino Farokas. 

— Aišku, kad tikra! Stūksojo mokyklos, kurioje dirbau mokyto- 
ju, automobilių aikštelės pakraštyje. Matydavau ją kasdien, tikriau 
sakant, netgi du kartus per dieną, - kalbėjo Martinas. - Papras- 
čiausia balto akmens statula, vaizduojanti Kristų tradicine poza. 

Ir čia, sėdėdamas švilpiančio „Land Roverio užpakalinėje sė- 
dynėje, uolusis katalikas iškėlė abi rankas į dangų delnais aukštyn, 
matyt, vaizduodamas maldaujamą pozą. 

— Nelabai skoninga - Kristus automobilių aikštelėje! - įvertino 
daktaras Daruvala. 

-— Tai nebuvo koks ypatingas meno kūrinys, - atsakė jėzuitas. — 
Kiek prisimenu, statula kartais nukentėdavo nuo vandalų. 

- Net neįsivaizduoju kodėl, - sumurmėjo Farokas. 

- Taigi, kad ir kaip būtų, sykį užsibuvau mokykloje iki vėlyvo 
vakaro... kaip tik ruošiausi statyti dar vieną mokyklos vaidinimą, 
kažkurį miuziklą... net nebeprisimenu kurį. O tasai, dėl kurio bu- 
vau taip pametęs galvą... na, jis irgi užsivakarojo mokykloje. O pas- 
kui nebegalėjo užvesti automobilio - važinėjo tokiu sukiužusiu 
senu kledaru, - tad ir paprašė manęs, kad pamėtėčiau iki namų. 

— Vaje, - tarstelėjo daktaras Daruvala. 

— Kaip jau sakiau, mano jausmai jam buvo jau gerokai išvėsę, 
ir vis dėlto negalėčiau tvirtinti, kad buvau visiškai atsparus jo Žave- 
siui, - prisipažino misionierius. - Ir staiga lyg iš dangaus nukrito 
tokia proga... Jis buvo tiesiog skausmingai arti, ranka pasiekiamas, 
ir tai buvo taip akivaizdu... Ar bent supranti, ką turiu omeny? 

Daktaras Daruvala, kuris anaiptol neužmiršo gluminančios 
nakties viename kambaryje su Madu, atsakė: 

— Taip, žinoma, puikiai suprantu. Ir kas tada atsitiko? 

— Apie tai ir kalbėjau sakydamas, kad buvau baisiai ciniškas, - 
pasakė scholastas. - Mane užvaldė toks absoliutus fatalizmas, kad 
nusprendžiau: jei jis bent pirštą pakrutins, jei žengs bent žingsnelį 
mano pusėn, aš atsiliepsiu. Pats, žinoma, nerodysiu nė menkiau- 
sios iniciatyvos, bet į jo dėmesio ženklus atsakysiu tuo pačiu - Ži- 
nojau, kad taip ir bus. 

- Ir?.. Tu atsiliepei?.. Jis žengė pirmąjį žingsnį?.. - kamantinėjo 
gydytojas. 

- O tada aš nebegalėjau rasti savo automobilio - aikštelė iš tiesų 
didžiulė, - pasakojo toliau Martinas. - Prisiminiau, kad visuomet 
stengiuosi palikti automobilį kuo arčiau Kristaus... 

- Nori pasakyti, Kristaus statulos, - pertraukė jį Farokas. 

- Taip, žinoma, Kristaus statulos, - patvirtino jėzuitas. - Staty- 
davau automobilį tiesiai priešais ją. Ir kai galiausiai jį radau, buvo 
taip tamsu, kad nebegalėjau įžiūrėti statulos, netgi sėdėdamas au- 
tomobilyje. Tačiau tiksliai žinojau, kur Kristus yra. Juokingas aki- 
mirksnis... Sėdėjau ir laukiau, kad tasai vyriškis mane paliestų, bet 
tuo pat metu akylai žvelgiau į tamsą - kaip tik į tą vietą, kur žinojau 


esant Jėzų. 

— Nair kaip?.. Tasai vyriškis tave palietė? 

— Nesuteikiau jam tokios progos - įjungiau automobilio žibin- 
tus, - atsakė Martinas Milzas. - Ir išvydau Kristų, akinamai baltą, 
automobilio žibintų nušviestą. Jis stovėjo kaip tik ten, kur ir žino- 
jau jį būsiant. 

— O kur kitur galėjo būti statula?! - sušuko daktaras Daruva- 
la. - Ar jūsų šalyje statulos bastosi iš vienos vietos į kitą? 

- Sutelkdamas dėmesį vien į statulą, iš esmės nuvertini mano 
išgyvenimą, - pareiškė jėzuitas. - Juk toji statula - tik įrankis. Iš 
tikrųjų aš pajutau Dievo artumą. Jutau vienovę su Jėzumi - ne su 
statula. Ir dar jutau, kaip aiškiai rodoma, ką man asmeniškai reiškia 
tikėjimas Kristumi. Net tamsoje, net kol sėdėjau laukdamas, kad 
man nutiktų kažkas baisaus, nepaliko įsitikinimas, kad jis ten yra. 
Kristus su manimi, jis manęs neapleido. Vis dar mačiau jį. 

- Atrodo, kažkurio minties vingio taip ir nesugebėjau perpras- 
ti, - prisipažino daktaras Daruvala. - Na, tavo tikėjimas Kristu- 
mi - tai viena. Bet apsisprendimas tapti kunigu... Kaip tasai Jėzus 
automobilių aikštelėje įkvėpė tau norą tapti kunigu? 

— Ką gi, tai jau visai kas kita, - atsakė Martinas. 

— Kaip tik šito ir negaliu suprasti, - tarė Farokas. O tada ėmė 
ir išklojo: - Ar kaip tik tada ir užgeso tavo aistra? Noriu pasakyti... 
na... ar tavo homoseksualumas po to dar kada nors buvo pabudėęs... 
kaip sakoma... 

— Homoseksualumas? - pakartojo jėzuitas. - Juk tai visai ne- 
svarbu. Aš nesu homoseksualus. Nesu ir heteroseksualus. Išvis 
nesu seksuali būtybė - jau nebe. 

- Najau, - suabejojo gydytojas. - Bet jeigu pajustum seksualinį 
potraukį, tai būtų potraukis tos pačios lyties atstovui, tiesa? 

- Šis klausimas nebeturi jokios reikšmės, - atsakė scholastas. 
Negaliu tvirtinti, kad seksualiniai pojūčiai man absoliučiai svetimi, 
bet seksualinei traukai aš sykį jau atsispyriau. Jeigu prireiks, nebe- 
iškils keblumų atsispirti ir kitą kartą. 

- Bet tai, kam stengiesi atsispirti, yra homoseksualus potraukis, 
ar ne? - neatlyžo Farokas. - Na, pasamprotaukime teoriškai... juk 
samprotauti tu gali, ar ne? 

- Tokių dalykų kaip mano įžadai aš nesvarstau, - atsakė jėzuitas. 

- Nagi, prašau tiesiog padaryti man malonumą. Jeigu kas nors 
atsitiktų... jeigu dėl kokios nors priežasties staiga atsisakytum keti- 
nimų tapti kunigu... tada būtum homoseksualus, ar ne? - kamanti- 
nėjo daktaras Daruvala. 

— Meldžiamasis! Tu neprilygstamas užsispyrėlis! - sušuko Mar- 
tinas Milzas, visai geranoriškai. 

— Tai aš užsispyrėlis? - suriko gydytojas. 

- Aš nei homoseksualus, nei heteroseksualus, - ramiai pareiškė 
jėzuitas. - Juk šios sąvokos nebūtinai taikomos polinkiams, ar ne? 
Aš patyriau tik laikiną polinkį. 

- Ir jis praėjo? Visiškai? Nieko iš jo nebeliko? Ar tai nori pasa- 
kyti? - neatlyžo daktaras Daruvala. 

— Meldžiamasis, - pakartojo Martinas. 

— Tu pavirtai asmeniu be seksualinės orientacijos po susidūri- 
mo su statula automobilių aikštelėje, ir vis dėlto neigi net tikimybę, 
kad man galėjo įkąsti šmėkla? - suriko daktaras Daruvala. - Ar aš 
teisingai seku tavo minties giją? 

- Pačiomis savaime šmėklomis aš netikiu, - atsakė jėzuitas. 

- Bet juk tiki, kad išgyvenai vienovę su Jėzumi. Pats pajutai 
Dievo artumą - automobilių aikštelėje! - plyšojo Farokas. 

— Man regis, mūsų pokalbis, kai šitaip rėkauji, blaško vairuo- 
tojo dėmesį, - pasakė Martinas Milzas. - Galbūt diskusiją šia tema 
vertėtų pratęsti vėliau, kai būsime saugiai atvažiavę į oro uostą? 

Iki Radžkoto jiems buvo likusi dar gera valanda kelio, o Ramu 
ir toliau kas kelios mylios tik per plaukelį išsilenkdavo mirties, pas- 
kui dar privalomas laukimas oro uoste, tuo labiau kad reisą gali vėl 
atidėti, galiausiai - skrydis. O paskui - ką gi, sekmadienio popietę 
ar vakarą kelionė iš Santa Kruso į Bombėjų gali trukti keturias- 
dešimt penkias minutes, jeigu ne visą valandą. Dar blogiau, net ir 
sekmadienis buvo neeilinis - 1989-ųjų gruodžio 31-oji; tačiau nei 
gydytojas, nei misionierius nenutuokė, kad šiandien - paskutinė 
senųjų metų diena. Jeigu pirmiau ir žinojo, spėjo visai užmiršti. 

Šventojo Ignoto misijos jubiliejaus šventė buvo numatyta pir- 
mąją Naujųjų metų dieną, bet tai Martinui Milzui irgi išrūko iš gal- 

vos. O Naujųjų metų sutiktuvės Dakvorto sporto klube tradiciškai 
būdavo linksmos: rengiamas pobūvis, kuriam galiojo aprangos ko- 
das, su šokiais ir gyva muzika, ir prašmatni vidurnakčio vakarienė, 
ir net tokia neregėta, tik kartą per metus pasitaikanti prabanga kaip 
šampanas. Nė vienas dakvortietis, jei tik neišvykęs iš Bombėjaus, 
savo noru nepraleistų Naujųjų metų sutiktuvių klube. 

Džonas D. ir komisaro pavaduotojas Patelis jau žinojo, kad Ra- 
hulas dalyvaus pokylyje - juos informavo ponas Setna. Didumą 
dienos juodu repetavo, ką Inspektorius Dharas turėsiąs kalbėti, šok- 
damas su antrąja ponia Dogar. Julija jau išlygino Faroko fraką, kurį 
teko ilgokai vėdinti balkone, kol išsivadėjo rutuliukų kandims nai- 
kinti tvaikas. Tačiau tiek Naujųjų metų pokylis, tiek Dakvorto klu- 
bas Farokui šiuo metu buvo ne galvoj. Visą dėmesį gydytojas buvo 
sutelkęs į kelią, likusį iki Radžkoto, o iš Radžkoto jam dar reikės 
parsikapstyti ir iki Bombėjaus. Jeigu jau nebegali nė minutės ištverti 
Martino aiškinimų, Farokui teks užmegzti kokį nors kitą pokalbį. 

— Galbūt išties reikėtų pasikalbėti apie ką nors kita, - pasiūlė 
daktaras Daruvala. - Ir pasistenkime nekelti balso. 

— Kaip nori. Aš tikrai galiu pažadėti, kad nekelsiu balso, - pa- 
tenkintas pareiškė misionierius. 

Tačiau Farokas taip ir nesusigraibė, apie ką juodu galėtų pasi- 
kalbėti. Jis bandė sumąstyti kokią nors ilgą asmeninę istoriją, ką 
nors, kad galėtų kalbėti ir kalbėti pats, ir dar taip, kad misionierius 
netektų žado ir nepajėgtų kaišioti savo trigrašio. Tarkime, gydy- 
tojas galėtų pradėti kad ir šitaip: „Žinai, aš pažįstu tavo brolį dvy- 
nį - būtų nebloga gana ilgos asmeninės istorijos įžanga. Ir Mar- 
tiną Milzą garantuotai pavyktų užkišti, kaip kažin ką! Bet, kaip ir 
anksčiau, Farokui atrodė, kad šią istoriją valia pasakoti ne jam, kad 
spręsti apie tai turėtų Džonas D. 

— Ką gi, turbūt galėčiau dar šį tą pasakyti, - tarė scholastas; 
jis mandagiai palūkėjo, gal gydytojas prašneks pirmas, bet laukė 
nelabai ilgai. 

— Labai gerai - sakyk, - paragino jį daktaras Daruvala. 

— Manau, tau nederėtų imtis persekioti homoseksualų, - išdro- 
žė jėzuitas. - Tik jau ne šiais laikais. Ne mūsų dienomis, kai taip 

jautriai reaguojama į viską, kas bent iš tolo trenkia homofobija. Ka- 
žin kodėl tu taip nusiteikęs prieš homoseksualus? 

— Nei aš nusiteikęs, nei ką! Ir joks aš tau homofobas! - prapliu- 
po daktaras Daruvala. - Ir dar, man regis, tau visai nė motais mano 
siūlymas pasikalbėti apie ką kita! 

— O tau, regis, visai nė motais susitarimas nekelti balso, - atsi- 
liepė Martinas. 


Mažoji Indija 


Radžkoto oro uoste vis dar vyko garsiakalbių sistemos patikra, tik 
buvo pakilusi į naują lygmenį, jau buvo demonstruojami ir aukš- 
tesnio lygio skaičiavimo sugebėjimai. „Vienuolika, dvidešimt du, 
trisdešimt trys, keturiasdešimt keturi, penkiasdešimt penki“, - bėrė 
nenuilstantis balsas. Atspėti, kuo šitai baigsis, buvo neįmanoma, 
galėjai pamanyti, kad truks iki begalybės. Balsas buvo be jokių 
emocijų, o skaičiavimas - toks mechaniškas, kad daktarui Daru- 
valai netrukus pasirodė, jog išsikraustys iš proto. Užuot klausęsis 
skaičių virtinių ar kentęs Martino Milzo jėzuitiškas provokacijas, 
Farokas nusprendė papasakoti istoriją. Nors tai buvo tikra istorija 
iš gyvenimo ir, kaip netrukus įsitikins gydytojas, skausminga pasa- 
koti, ji nukentėjo dėl to, kad dar niekada nebuvo pasakota, nes net 
tikros istorijos, pakartotos bent kelis sykius, nusigludina ir tampa 
sklandesnės. Vis dėlto gydytojas tikėjosi, kad šis jo pasakojimas iš- 
sklaidys misionieriaus įtarimus dėl tariamos jo homofobijos, mat 
Toronte daktaras Daruvala užvis geriausiai sutarė su vienu bendra- 
darbiu, kuris buvo homoseksualus. Negana to, Gordonas Makter- 
leinas buvo geriausias Faroko draugas. 

Deja, scenaristas labai jau nevykusiai pasirinko, nuo ko pradėti 
pasakoti. Daktarui Daruvalai reikėjo pradėti nuo to, kaip susipa- 
žino su daktaru Makferleinu, užsiminti, kad sutapo jų nuomonės 
dėl netikslaus žodžio „gėjus“ vartojimo; įdomiai galėjo suskambėti 
dar ir tai, kad juodu iš esmės palaikė homoseksualumo biologijos 
tyrimus, į kuriuos gilinosi Mako širdies draugas, gėjus genetikas. Jei 

daktaras Daruvala būtų pirmiausia išdėstęs šias detales, gal būtų iš- 
vengęs išankstinių nepalankių Martino Milzo nuostatų. Bet, pradė- 
jęs pasakojimą Radžkoto oro uoste, Farokas smarkiai prašovė, pa- 
minėdamas daktarą Makferleiną tik tarsi kokį praeities intarpą, lyg 
Makas būtų nelabai reikšmingas prašalaitis, o ne artimas draugas. 

Jam nieku gyvu nereikėjo pradėti pasakojimo nuo to epizodo, 
kurį ir išklojo pirmiausia: apie tai, kaip jį kartą pagrobė kvanktelė- 
jęs taksistas. Rašydamas scenarijus veiksmo filmams Farokas įsitai- 
sė neišraunamą įprotį bet kokį pasakojimą pradėti nuo pačios žiau- 
riausios scenos, kokią tik galėjo sukurti (ar šiuo atveju prisiminti). 
Tačiau rasinio priekabiavimo epizodas, kurį gydytojas išklojo iš pat 
pradžių, suklaidino klausytoją misionierių, šiam susidarė įspūdis, 
kad Faroko draugystė su Gordonu Maktferleinu - tik pasakojimo 
detalė, o labiausiai akcentuojamas gydytojo įniršis dėl to, kad, bū- 
damas indas emigrantas, Toronte patyrė nemalonių priekabių. Pa- 
sakojimas galiausiai išėjo nei šioks, nei toks, mat Farokas tenorėjo 
atskleisti, kaip nuoskauda, nukentėjus vien dėl to, jog Kanadoje 
buvo akivaizdus spalvotasis emigrantas, sutvirtino jo draugystę su 
homoseksualu, kuris ir pats ne kartą savo kailiu buvo patyręs dis- 
kriminaciją - tik kitos rūšies. 

Buvo vienas pavasario penktadienis; dauguma Faroko bendra- 
darbių išsyk po pietų pasistengė dingti iš darbo, mat skubinosi į va- 
sarnamius už miesto; savo ruožtu Daruvalos mėgo savaitgalius leisti 
Toronte, nes jų antrieji namai buvo ne kur nors gamtoje, o Bombė- 
juje. Farokui netikėtai teko atidėti planinę operaciją, tad ir jis galėjo 
išeiti namo anksčiau, kitaip būtų paprašęs Makferleino, kad pavėžė- 
tų, arba išsikvietęs taksi. Makas savaitgaliais irgi niekur neišvykdavo 
iš Toronto ir penktadieniais paprastai dirbdavo iki vėlumos. 

Buvo dar gana anksti, spūsčių valanda neprasidėjusi, tad Fa- 
rokas nutarė galiuką paėjėti pėsčias, o paskui pasigauti taksi ga- 
tvėje, galbūt prie muziejaus. Metro jis jau keletą metų vengė, mat 
ten buvo patyręs ne itin malonų nutikimą, kai kažkam užkliuvo 
jo rasė. Na taip, visko pasitaikydavo ir gatvėje, kitąsyk jį kas nors 
išplūsdavo pro pravažiuojančio automobilio langą, tik niekas nie- 
kad nėra išvadinęs jo parsu; Toronte nedaug rastum tokių, kurie 

išvis būtų girdėję, kas yra tie parsai. Išgirsti jam tekdavo maždaug 
štai ką: „Susmirdęs pakis!“, arba: „Indpalaikis!“, arba: „Babu!“, arba 
tiesiog: „Čiuožk namo!“ Iš jo gana šviesios odos ir juodut juodutė- 
lių plaukų nelengva buvo atspėti rasinę priklausomybę, jo tautybė 
nebuvo tokia atpažįstama kaip daugumos indų. Kartais jį išvadin- 
davo arabu, porą sykių - netgi žydu. Jo gyslomis tekėjo protėvių 
iš Persijos kraujas, tad jį iš tiesų buvo galima palaikyti Artimųjų 
Rytų gyventoju. Vis dėlto, kad ir ką būtų manę tie rėkalotojai, viena 
jiems nekėlė abejonių: jis - svetimas, užsienietis, kitos rasės. 

Kartą jį netgi išvadino makaronininku! Anuomet Farokas net 
pagalvojo: koks pusprotis galėjo palaikyti jį pietiečiu italu? Bet da- 
bar jau žinojo: tokiems priekabiautojams tikroji jo tautybė visiškai 
nė motais, svarbu viena: jis - ne toks kaip jie. Vis dėlto dažniausiai 
visos užgaulios užuominos reiškė tą patį - ką, tegul ir ne visai tiks- 
liai, galima įvardyti „spalvotojo imigranto“ sąvoka. Kanadoje, regis, 
išankstinė neigiama nuostata galiojo abiem šios sąvokos dalims: iš 
veido bruožų atpažįstamas imigrantas buvo nė kiek ne geresnis už 
tą, kurio kitokia odos spalva. 

Farokas liovėsi važinėti metro po vieno susidūrimo su trimis 
paaugliais. Iš pradžių vaikiščiai nė neatrodė grėsmingi, veikiau 
tik padykę. Šioks toks pavojaus šešėlis šmėkštelėjo nebent dėl to, 
kad jie tyčia susėdo prie pat jo: du iš abiejų pusių, trečiasis kitapus 
tarpo tarp sėdynių, nors vagone buvo gausybė laisvų vietų, sėstis 
vaikigaliai galėjo bet kur. Vaikiščias, įsitaisęs iš kairės, kumštelėjo 
gydytojui į ranką. 

- Klausyk, - tarė, - mes susilažinome. Kas tu toks? 

Tiktai vėliau daktaras Daruvala suvokė, kodėl jie iškart nepasi- 
rodė grėsmingi: vilkėjo uniforminius švarkelius su mokyklos žen- 
klu, ryšėjo kaklaraiščius. Po to įvykio gydytojas galėjo paskambinti 
įjų mokyklą, bet to nepadarė. 

— Klausiu: kas tu toks? - pakartojo vaikiščias. Tik tada Farokas 
pajuto grėsmę. 

- Aš gydytojas, - atsakė daktaras Daruvala. 

Abipus jo sėdintys vaikinai buvo nusiteikę atvirai priešiškai - jį 
išgelbėjo tas, kuris sėdėjo priešais. 

— Mano tėtis - gydytojas, - kvailai leptelėjo berniokas. 

— Tu irgi ketini tapti gydytoju? - paklausė jo Farokas. 

Kiti du tuoj pat atsistojo, drauge nusitempė ir trečiąjį. 

— Užsikrušk, - pasiūlė pirmasis Farokui, bet gydytojas suvokė, 
kad šita bomba nebepavojinga - išimtu sprogdikliu. 

Po šito įvykio jis niekad nebevažiavo metro. Bet vėliau jo laukė 
kur kas bjauresnis nutikimas, palyginti su juo, metro incidentas pasi- 
rodė visai menkas. Po paties nemaloniausio įvykio Farokas pasijuto 
toks prislėgtas, kad net nebeįstengė prisiminti, kur prie jo privažiavo 
taksi: prieš Universiteto ir Džerardo gatvių sankryžą ar už jos. Šiaip 
ar taip, jis buvo ką tik išėjęs iš ligoninės, žingsniavo užsisvajojęs. Vis 
dėlto vieną keistenybę prisiminė: taksi buvo su keleiviu, negana to, 
keleivis sėdėjo priekinėje sėdynėje. Vairuotojas tarstelėjo: 

— Į jį nekreipk dėmesio. Tiesiog draugas, kuris neturi ką veikti. 

— Aš ne keleivis, - pridūrė vairuotojo draugas. 

Vėliau Farokas prisiminė, kad taksi nepriklausė nei „Metro“, 
nei „Beck“, tai yra nė vienai iš dviejų taksi bendrovių, kurių pas- 
laugomis jis naudodavosi dažniausiai. Galbūt netgi buvo vienas iš 
tų nelegalų. 

— Klausiu: kur trauki? - toliau kalbino vairuotojas daktarą 
Daruvalą. 

— Namo, - atsakė Farokas. (Jam pasirodė beprasmiška pridurti, 
kad ketinęs šiek tiek paėjėti pėsčias. Šiaip ar taip, taksi. Kodėl gi 
nesėdus?) 

— O kur tie namai? - paklausė taksisto draugužis iš priekinės 
sėdynės. 

— Rasel Hil Roudas, į šiaurę nuo Sen Klero aveniu, šiek tiek į 
šiaurę nuo Lonsdeil Roudo, - paaiškino gydytojas; jis sustojo, su- 
stojo ir automobilis. - Tiesą sakant, ketinau užsukti bokalo alaus, 
tik tada traukti namo, - pridūrė Farokas. 

— Sėsk, kad nori, - pasiūlė vairuotojas. 

Daktaras Daruvala nepajuto jokio nerimo tol, kol įsitaisė už- 
pakalinėje sėdynėje ir taksi trūktelėjo iš vietos. Priekyje sėdintis 
taksisto draugužis sodriai atsirūgo, taksistas nusijuokė. Vairuotojo 
sėbras buvo priešais save ant lango atlenkęs saulės skydelį, dėtuvei 

stigo durelių. Farokas nebegalėjo prisiminti, ar tik ne ten paprastai 
būna pritvirtintas taksisto pažymėjimas su nuotrauka ir pavarde - 
o gal vis dėlto ant organinio stiklo pertvaros, skiriančios priekinę ir 
užpakalinę sėdynes? (Pati pertvara savaime buvo keistas reiškinys, 
daugumoje Toronto taksi tokių pertvarų nebuvo.) Šiaip ar taip, tak- 
sisto pažymėjimo niekur nebuvo matyti, o automobilis jau riedėjo 
pernelyg greitai, kad daktaras Daruvala galėtų išlipti. Gal pasitai- 
kys raudonas šviesoforo signalas, tada spruksiu, dingtelėjo gydy- 
tojui. Bet kurį laiką šviesoforai nebandė jų sustabdyti, o kai vienas 
atmerkė raudoną akį, taksistas lyg niekur nieko vis tiek nušvilpė 
per sankryžą. Kaip tik tada priekyje sėdintis vairuotojo draugužis 
atsigręžė į Faroką. 

— Tai kurgi tamstos tikrieji namai? - paklausė. 

— Rasel Hil Roudas, - pakartojo daktaras Daruvala. 

- Kur gyvenai prieš tai, šikniau tu? - užriko vairuotojas. 

— Aš gimęs Bombėjuje, bet išvykau iš ten dar būdamas paau- 
glys. Esu Kanados pilietis, - atsakė Farokas. 

- Nagi, ką sakiau? - mestelėjo vairuotojas draugui. 

— Tai ir vežkime jį namo, - atsakė tas. 

Vairuotojas dirstelėjo į galinio vaizdo veidrodėlį ir staigiai ap- 
suko automobilį. Farokas pasijuto priplotas prie durelių. 

— Mes tau parodysime, kur tavo tikrieji namai, babu*, - rėžė 
vairuotojas. 

Dabar jau gydytojas būtų galėjęs pabėgti. Bet, kai vos šliaužė 
transporto spūstyje ar sustodavo, sankryžoje užsidegus raudonam 
šviesoforo signalui, daktaras Daruvala neišdrįsdavo net mėginti. 
Kartą, kai lėkė gana greitai, vairuotojas staiga užgulė stabdžius. 
Gydytojas galva rėžėsi į organinio stiklo pertvarą. Čia pat vairuo- 
tojas iki dugno nuspaudęs greičio paminą įtrėškė Faroką į sėdynės 
atlošą. Daktaras Daruvala pajuto, kaip tempia odą - sparčiai kilo 
gumbas; kai jis ryžosi atsargiai apsičiupinėti tinstantį antakį, krau- 
jas jau kapsėjo į akį. Keturi siūlai, gal net šeši, bylojo jam jautrūs 
gydytojo pirštai. 


* Indiškas kreipinys, reiškiantis „pone“. 

Mažosios Indijos teritorija nėra didelė; ji tęsiasi Džerardo 
gatve nuo Koksvelo iki Hiavatos gatvių, kai kas sakytų - net iki 
Vudfildo. Tačiau visi sutiktų, kad, pasiekus Grinvudą, Mažosios 
Indijos teritorija jau pasibaigusi, be to, į Mažąją Indiją gerokai 
koją įkėlusi ir kinų bendruomenė. Taksi sustojo prie Ahmado 
bakalėjos Džerardo ir Koksvelo gatvių sankryžoje, turbūt neat- 
sitiktinai - kaip tik prieš įstrižai sankryžos įsikūrusią Kanados 
etninės imigracijos tarnybą. Čia vairuotojo draugas ir ištempė 
Faroką lauk iš automobilio. 

— Štai tu ir namie - čia ir pasilik, - pareiškė daktarui Daruvalai 
taksisto draugužis. 

— O dar geriau, babu, varyk atgal į savo Bombėjų, - pridūrė 
taksistas. 

Nušvilpiantį automobilį gydytojas aiškiai matė tik viena akimi, 
be to, jam taip palengvėjo išsprūdus iš tų galvažudžių nagų, kad 
balta. Jei Faroko akis ir užkliuvo už kokių skiriamųjų ženklų, užra- 
šų ar numerio, jis paskui nieko nebeprisiminė. 

Penktadienį Mažojoje Indijoje jau beveik viskas buvo uždaryta. 
Matyt, niekas nė nepastebėjo, kaip gydytojas buvo šiurkščiai išspir- 
tas iš automobilio; niekas nebandė prie jo artintis, nors jis buvo 
apkvaitęs ir kruvinas - akivaizdžiai sunkiai gaudėsi aplinkoje. Ne- 
didukas pilvotas vyriškis su tamsiu kostiumu - balti marškiniai 
nutaškyti kraujo, srūvančio iš prakirsto antakio, dėmėmis - viena 
ranka gniaužiantis gydytojo reikmenų krepšio rankeną. Jis žengė 
pirmyn. Ant šaligatvio riogsojo gembinė su sukabintais kaftanais, 
plazdenamais pavasarinio vėjelio. Vėliau Farokas suko galvą steng- 
damasis prisiminti krautuvėlių pavadinimus. „Pindi siuviniai ? 
Nirmos madų ateljė? Buvo dar viena šviežių vaisių ir daržovių 
krautuvėlė - „Singo ūkis“? Iškaba ant Jungtinės bažnyčios durų 
skelbė, kad sekmadienių vakarais čia veikia ir Šri Ramo hinduistų 
šventykla. Kreiveno ir Džerardo gatvių kampe įsikūręs restoranas 
gyrėsi „tradicine indiška virtuve . Pasipainiojo ir pažįstama „King- 
fisher lager“ alaus reklama - ATRASKITE VIDINĘ JĖGĄ. Afiša, 
žadanti VAKARĄ SU AZIJOS SUPERŽVAIGŽDĖMIS, švietė tais 

pačiais veidais kaip visada: Dimp! Kapadija, Sanis Deolas, Džaja 
Prada - ir Bapio Lahirio muzika. 

Daktaras Daruvala niekada nesilankydavo Mažojoje Indijoje. 
Ir dabar jam atrodė, kad manekenės su sariais parduotuvių vitrino- 
se jam priekaištauja. Toronte Farokas beveik nesusidurdavo su in- 
dais, neturėjo čia ir artimų draugų indų. Būdavo, parsai atveža jam 
susirgusius savo vaikus — veikiausiai, kaip spėjo daktaras Daruva- 
la, užkliuvę už jo pavardės telefonų knygoje. Tarp visų manekenių 
vitrinoje buvo viena blondinė, irgi su sariu, - Farokui ji pasirodė 
tokia pat sutrikusi kaip ir jis. 

Kažkas spoksojo į jį pro „Radžos juvelyrinių dirbinių“ langą, 
veikiausiai pastebėjęs, kad jis visas išsikruvinęs. Netoli Ašdeilo ir 
Džerardo gatvių sankryžos buvo įsikūręs Pietų Indijos vegetariš- 
kų patiekalų restoranas. „Chaat Hut“ užkandinė gundė paragauti 
„visokių skonių kulfi deserto, faludos gėrimo ir paano“. Dar viena 
užkandinė, „Bombay Bhel“, viliojo iškaba, siūlančia tradicinius už- 
kandžius: PATYS TIKRIAUSI GOL GAPPA... ALOO TIKKI... IR 
KITA. Čia galėjai gauti ir „Thunderbolt“ alaus - YPAC STIPRUS 
ŠVIESUSIS ALUS... SMAGYBIŲ DVASIA. Vėl sariai - vitrinoje 
Hiavatos ir Džerardo gatvių kampe. „Šri bakalėja“ - didžiulė kaugė 
imbierų šaknų, net netelpa krautuvėlėje, driekiasi iki pat šaligatvio. 
Gydytojo žvilgsnis užkliudė Indijos teatrą... „Silk Den“ restoraną... 

Dž. S. Adisono santechnikos parduotuvėje Vudfildo ir Džerar- 
do gatvių kampe Farokas išvydo pasakišką varinę vonią su puoš- 
niomis čiaupų rankenėlėmis - riaumojančių tigrų galvomis: tokio- 
je pat jis maudydavosi dar būdamas vaikas senajame Ridž Roude, 
Malabar Hilo rajone. Daktaras Daruvala pravirko. Stebeilydamas į 
praustuves, vamzdžius ir visokius kitokius Viktorijos epocha dvel- 
kiančius vonios kambario įrangos atributus, staiga sumojo, kad iš 
vidaus į jį žvelgia susirūpinęs vyras. Vyriškis išėjo laukan. 

— Jūs sužeistas — gal galėčiau kuo padėti? - paklausė žmogus; 
jis nebuvo indas. 

— Aš gydytojas, - tarė daktaras Daruvala. - Jei galėtumėt, pra- 
šau iškviesti man taksi. Aš žinau, kur važiuoti. 

Taksisto jis paprašė parvežti atgal į vaikų ligoninę. 

- Tikrai nori į vaikų ligoninę, ponuli? - paklausė vairuotojas; 
jis buvo iš Vest Indijos, juodaodis - netgi labai juodos odos. - Kad 
man neatrodai panašus į sergantį vaiką. 

— Aš gydytojas, - paaiškino Farokas. - Ten dirbu. 

— Kas tau taip padarė, ponuli? - paklausė taksistas. 

— Pora vyrukų, kuriems nepatinka tokie kaip aš - ar tokie kaip 
tu, - atsakė gydytojas. 

- Žinau tokius - jų pilna visur, - pasakė vairuotojas. 

Daktaras Daruvala lengviau atsiduso įsitikinęs, kad jo sekreto- 
rius ir medicinos sesuo jau išėję namo. Kabinete jis turėjo drabužių 

žaizdą. Tai buvo nesunku, jis buvo pratęs skustis žiūrėdamas į vei- 
drodį. Paskui pasiruošė prokaino injekciją ir siūlus, bet pagalvojęs 
sutriko - tai padaryti žiūrint į veidrodį bus jau kur kas kebliau, ypač 
jį glumino siuvimas. Galiausiai Farokas paskambino į Makferleino 
kabinetą ir pasakė sekretoriui, kad paprašytų Mako užsukti pas jį, 
kai jau bus susiruošęs traukti namo. 

Pirmiausia Farokas bandė aiškinti Makferleinui, esą dėl sužalo- 
jimo kaltas neatidus vairuotojas: pernelyg staigiai nuspaudęs stab- 
džius ir inercija bloškusi Faroką stačia galva į organinio stiklo per- 
tvarą. Nors tai buvo tiesa, ar bent jau iš dalies tiesa, Farokui užstrigo 
balsas; baimė, nuoskauda, įniršis — visa tai atsispindėjo jo akyse. 

— Kas iš tikrųjų tau šitaip padarė, Farokai? - paklausė Makas. 

Tada daktaras Daruvala ir išklojo daktarui Makferleinui vis- 
ką - pradėjo nuo anų trijų paauglių metro vagone, nenutylėjo ir 
užgaulių šūksnių iš pravažiuojančių automobilių. Kol Makas užsiu- 
vo žaizdą - prireikė penkių siūlų, - Farokas spėjo pavartoti frazę 
„spalvotasis imigrantas daugiau kartų nei iki tol per visą gyveni- 
mą, net kalbėdamas su Julija. Žinojo niekad Julijai nepasakosiąs 
apie Mažąją Indiją: pakankama paguoda buvo tai, kad išliejo nuos- 
kaudą Makui. 

Pats daktaras Makferleinas irgi būtų turėjęs ką papasakoti. 
Tiesa, sumuštas niekad nebuvo, bet grasinimų girdėjo, patyrė ir 

pažeminimų. Kartais sulaukdavo vėlyvų telefono skambučių - jau 
triskart keitė telefono numerį. Būta skambučių ir į kabinetą; du iš 
ankstesniųjų jo sekretorių pasiprašė atleidžiami iš darbo, pabėgo 
ir viena medicinos sesuo. Būdavo, po kabineto durimis kas nors 
pakiša kokį laišką ar raštelį; šiuos galbūt rašydavo jo buvusių pa- 
cientų tėvai, gal kolegos gydytojai, o gal kas kitas iš vaikų ligoni- 
nės personalo. 

Makas padėjo Farokui surepetuoti, kaip nupasakosiąs šį „ne- 
laimingą atsitikimą“ Julijai. Verčiau jau kaltinti ne taksistą - taip 
skambės įtikimiau. Juodu išgalvojo kažkokią puskvaišę moteriš- 
kę, kurios automobilis stovėjęs prie kelkraščio - ji neva sumaniu- 
taksistui nelikę kitos išeities, tik žaibiškai spausti stabdį. (Dar kartą 
apšmeižta niekuo dėta moteris prie vairo!) Susizgribęs, kad susiža- 
lojo ir kraujuoja, Farokas paprašęs taksisto tučtuojau vežti jį atgal į 
vaikų ligoninę; laimė, Makferleinas dar tebebuvęs darbe ir susiuvęs 
žaizdą. Nieko baisaus - tik penki siūlai. Tiesa, balti marškiniai nu- 
kentėjo nepataisomai, juos tekę išmesti, o kostiumo būklė paaiškė- 
sianti, kai jį grąžins valykla. 

— Kodėl nenori papasakoti Julijai, kas iš tikrųjų atsitiko? - pa- 
klausė Makas. 

— Ji manimi nusivils - dėl to, kad net nebandžiau ko nors im- 
tis, - atsakė Farokas. 

- Štai tuo aš smarkiai abejoju, - tarė Makferleinas. 

— Aš pats savimi nusivylęs, kad net nebandžiau ko nors im- 
tis, - prisipažino daktaras Daruvala. 

— Čia jau nieko nepadarysi, - atsakė Makas. 

Pakeliui į namus Rasel Hil Roude Farokas ėmė klausinėti Mako 
apie šio darbą AIDS slaugos ligoninėje - Toronte tokia ligoninė 
buvo visai nebloga. 

- Aš ten tik savanoris, - bandė aiškinti Makferleinas. 

— Juk tu gydytojas, - nesusigaudė Farokas. - Noriu pasakyti, 
darbas ten turėtų būti tikrai įdomus. Bet nesuprantu, ką ten gali 
nuveikti ortopedas. 

— Nieko, - atsakė Makas. - Ten aš - ne gydytojas. 

- Aišku, kad gydytojas! - užginčijo Farokas. - Juk gydyto- 
jas - visur gydytojas! Tikriausiai ligonius ten kamuoja pragulos, ar 
ne? Mes žinome, kaip pagelbėti tiems, kuriuos kankina pragulos. 
O skausmas? Juk reikia malšinti ir skausmą? 

Daktaras Daruvala pagalvojo apie morfiną - nuostabų narkoti- 
ką, kuris atjungia plaučius nuo smegenų. Juk AIDS slaugos ligoni- 
nėje dauguma ligonių veikiausiai miršta nuo kvėpavimo funkcijos 
sutrikimo, ar ne? Argi morfinas nebūtų ypač pravartus tokiais atve- 
jais? Kvėpavimo sistemos bėdos, aišku, nepasikeistų, tačiau ligonis 
šito bent nesuvoktų. 

— Be to, ligoniams, prirakintiems prie lovos, juk nyksta raume- 
nys, - kalbėjo Farokas. - Tu, žinoma, galėtum pamokyti artimuo- 
sius pasyvios mankštos pratimų ar padalyti teniso kamuoliukų li- 
goniams gniaužyti... 

Daktaras Makferleinas nusijuokė. 

— Slaugos ligoninėje yra gydytojų. Jie specializuojasi gydyti 
AIDS, - paaiškino. - O aš ten - visiškai ne gydytojas. Tai man ir 
patinka: aš ten - tik savanoris. 

— O kaipgi kateteriai? - neatlyžo Farokas. - Jie tikriausiai užsi- 
kemša, odoje įsimeta infekcijos židiniai... - Jo balsas nutrūko: Fa- 
rokas svarstė, ar būtų įmanoma kateterį atkimšti praplovus antiko- 
aguliantu, bet Makferleinas neleido jam baigti minties. 

— Aš ten nesiimu visiškai jokio mediko darbo, - tarė Makas. 

- Tai ką darai? - nustebo daktaras Daruvala. 

- Vieną vakarą dirbau skalbykloje, - atsakė Makferleinas. - Kitą 
budėjau prie telefono. 

- Bet tai juk gali daryti bet kas! - išsprūdo Farokui. 

— Taip, bet kuris savanoris, - patvirtino Makas. 

— Paklausyk. Tarkime, ligonį ištinka priepuolis nuo nekontro- 
liuojamos infekcijos, - pradėjo iš naujo daktaras Daruvala. - Ką 
darai tada? Suleidi į veną valiumo? 

— Kviečiu gydytoją, - atsakė daktaras Makterleinas. 

— Bene juokauji? - nesusilaikė daktaras Daruvala. - O kaip 
maitinimo vamzdeliai? Tarkime, išsprūsta. Kas tada? Ar jūs turite 
savo rentgeno aparatą, ar tenka vežti ligonį į ligoninę? 

— Kviečiu gydytoją, - pakartojo Makferleinas. - Juk tai slaugos 
ligoninė - ten ligoniai slaugomi, o ne tikisi pasveikti. Kartą nak- 
tį balsu skaičiau vienam, kuris negalėjo užmigti. Pastaruoju metu 
rašau laiškus vieno vyriškio artimiesiems ir draugams - jis nori su 
visais atsisveikinti, bet pats nemoka rašyti. 

- Neįtikėtina, - išsprūdo daktarui Daruvalai. 

- Ten ligoniai pakliūva numirti, Farokai. Mes bandome jiems 
pagelbėti, palydime iki anapus. Negalime padėti jiems taip, kaip 
esame pratę padėti daugeliui savo pacientų, - bandė paaiškinti 
Makterleinas. 

— Vadinasi, tu nuvažiuoji ten... na, pasirodai, - pradėjo iš nau- 
jo Farokas. - Prisistatai į darbą... pasakai kam nors, kad atvykai... 
O kas toliau? 

- Paprastai slaugė pasako man, ką reikia daryti, - atsakė Makas. 

- Slaugė pasako gydytojui, ką reikia daryti! - sušuko daktaras 
Daruvala. 

— Na štai, pagaliau pradedi suprasti, - tarė daktaras Mak- 
ferleinas. 

Jie privažiavo jo namus Rasel Hil Roude - labai toli nuo Bom- 
bėjaus. Labai toli ir nuo Mažosios Indijos. 

- Jei nori žinoti, ką iš tikrųjų apie tai manau, - tarė Martinas 
Milzas, kuris pertraukė Faroko pasakojimą tik kokius šešis kar- 
tus, - tai manau štai ką: tą savo vargšą draugą Makterleiną tikriau- 
siai varai iš proto. Na taip, lyg ir akivaizdu, jis tau patinka. Bet 
kieno požiūriu galima tvirtinti, kad jis tau patinka? Tavo paties, 
heteroseksualaus gydytojo, požiūriu. 

— Juk aš toks ir esu! —- užriko daktaras Daruvala. - Aš ir esu 
heteroseksualus gydytojas! - Bent keletas žmonių, laukiančių Ra- 
džkoto oro uoste, regis, šiek tiek nustebo. 

— Trys tūkstančiai aštuoni šimtai devyniasdešimt keturi, - pra- 
nešė balsas iš garsiakalbio. 

- Štai kas svarbu: ar tu galėtum jaudintis dėl kokio nuklaiku- 
sio gėjaus? - paklausė misionierius. - Ne gydytojo, ir dar tokio, 
kuriam buvusios nebuvusios visos tavo problemos - kuriam nė 
motais kažkoks rasizmas ar kas gali nutikti, tavo žodžiais tariant, 

„Spalvotajam imigrantui'? Pats tvirtini, kad nesi homofobas, bet ar 
įmanoma, kad tau bent kiek nusmelktų širdį dėl tokio žmogaus? 

— O kodėl man išvis turėtų rūpėti toks žmogus? - užbaubė 
Farokas. 

— Kaip tik tai ir norėjau pasakyti apie tave. Negi dar nesu- 
pranti, ką turiu omeny? - kalbėjo misionierius. - Tu - tipiškas 
homofobas. 

— Trys tūkstančiai devyni šimtai keturiasdešimt devyni, - mo- 
notoniškai blerbė balsas iš garsiakalbio. 

— Tu net nesugebi išklausyti pasakojimo, - rėžė daktaras Daru- 
vala jėzuitui. 

— Meldžiamasis! - teatsakė Martinas Milzas. 

Įlaipinimas vėl šiek tiek užtruko, mat valdžios atstovai dar sykį 
konfiskavo scholasto grėsmingąjį šveicarišką armijos peilį. 

— Ar negalėjai įgrūsti to sušikto peilio kur į krepšio dugną? - 
aprėkė daktaras Daruvala scholastą. 

— Kai tu šitaip nusiteikęs, kas galėtų būti kvailiau nei atsakinėti 
į tokios rūšies klausimus? - pareiškė Martinas. 

Kai jie galų gale įlipo į lėktuvą, Martinas tarė: 

— Klausyk. Mudu abu nuogąstaujame dėl tų vaikų - nemanyk, 
kad to nesuprantu. Bet mes jų labui padarėme viską, ką galėjome. 

— Nebent dar galėjome juos įsivaikinti, - tarstelėjo daktaras 
Daruvala. 

— Ką gi, kaip tik to padaryti mes ir negalėjome, ar ne? - atsakė 
jėzuitas. - Noriu pasakyti štai ką: mes bent jau sudarėme jiems to- 
kias sąlygas, kad jie galėtų padėti sau patys. 

— Tuojau apsivemsiu, - burbtelėjo Farokas. 

— Cirke jiems saugiau nei ten, iš kur juos ištraukėme, - laikėsi 
savo uolusis krikščionis. - Kiek dar būtų praėję savaičių ar mė- 
nesių, kol berniukas būtų visai apakęs? O kiek laiko dar būtų at- 
seikėta mergaitei, kol užsikrėstų kokia nors baisia liga - net pačia 
baisiausia? Ką jau kalbėti apie tai, kad lig tol jai būtų tekę nežinia ką 
ištverti. Be jokios abejonės, tu ir dabar nerimauji dėl jų. Aš - irgi. 
Bet nieko daugiau mes nė negalime padaryti. 

— Ar tik ne fatalistą girdžiu šnekant? - nesusilaikė Farokas. 

- Meldžiamasis, ne! - sušuko misionierius. - Tie vaikai dabar - 
Dievo rankose, štai ką norėjau pasakyti. 

— Tikriausiai dėl to aš ir nuogąstauju, - atsakė daktaras Da- 
ruvala. 

— Tau iš tikrųjų įkando ne beždžionė! - suriko Martinas Milzas. 

— Juk ir pats sakiau, kad ne beždžionė! - atrėžė Farokas. 

- Tau tikriausiai įkando gyvatė - nuodinga gyvatė, - pareiškė 
misionierius. - O gal tave krimstelėjo patsai velnias. 

Pagaliau stojo tyla - beveik ištisoms dviem valandoms; lėktu- 
vas spėjo nusileisti, Vinodo taksi jau nardė tarp sekmadieninio eis- 
mo srautų pakeliui iš Santa Kruso į Bombėjų - ir staiga Martinas 
Milzas sumąstė, ką dar galėtų pridurti. 

— Beto, - pareiškė jėzuitas, - nuojauta man kužda, kad tu kažką 
nutyli. Kažko man nepasakai. Tarsi kažkas jau beveik sprūsta nuo 
lūpų, bet tu susilaikai ir prikandi liežuvį. 

Aš tau nepasakau nė pusės! - kad kiek būtų užkaukęs gydyto- 
jas. Bet ir vėl prikando liežuvį. Įkypa vėlyvo pavakario šviesa krito 
ant akį rėžiančių plakatų, kuriuose švietė pasitikėjimo savimi ku- 
pinas Martino Milzo brolio dvynio veidas. Tiesa, dauguma „Ins- 
pektoriaus Dharo ir Tylos Bokštų“ afišų jau buvo nukentėjusios, 
nuplėšytos ar apdrabstytos purvais, bet pašaipusis Dharo vypsnys, 
regis, pasiekė juos net per draiskanų skivytus, net per nešvarumų 
gurvuolius. 

Realybėje Džonas D. kaip tik tuo metu repetavo visai kitokį vai- 
dmenį, mat antrosios ponios Dogar gundymo tikrai nebuvo galima 
priskirti Inspektoriaus Dharo žanrui. Rahulas - toli gražu ne kokia 
tipiška filmo mergužėlė. Jeigu daktaras Daruvala būtų žinojęs, kas 
įkando jam, gulinčiam hamake „Bardezo viešbučio balkone, jis 
būtų sutikęs su Martino Milzo prielaida - mat Farokui ir iš tikrųjų 
įkando patsai velnias... ar veikiau - pati velnienė: antroji ponia Do- 
gar pageidautų būti vadinama moteriška gimine. 

Vos įriedėjęs į Bombėjų, žemaūgio taksi trumpai įstrigo grūs- 
tyje netoli iraniečių restorano - vis dėlto „Lucky New Moon ar 
„Light of Asia“ jis negalėtų prilygti, dingtelėjo daktarui Daruvalai. 
Gydytoją kamavo alkis. Prie pat restorano, netgi iškilusi viršum jo, 

žvilgsnį traukė dar viena Inspektoriaus Dharo afiša, tiesa, beveik 
iki pat juosmens, tik pašaipusis vypsnys liko nenukentėjęs. Gre- 
ta sužaloto Dharo buvo ir Viešpaties Ganešo atvaizdas; galbūt 
drambliagalvė dievybė skelbė kokią artėjančią religinę šventę, bet 
transporto grūstis išsijudino anksčiau, nei Farokas spėjo išsiversti 
skelbimo tekstą. 

Drambliagalvis dievas buvo striukas ir nutukęs, bet savo gar- 
bintojams - neprilygstamai gražus; Viešpaties Ganešo dramblio 
veidas buvo raudonas kaip kiniška rožė, jame lyg lotoso žiedas 
skleidėsi svajinga šypsena. Aplinkui jo keturias žmogiškas rankas 
spietėsi bitės - veikiausiai priviliotos kvapaus ichoro, srovenan- 
čio jo dieviškomis gyslomis, o trys visa reginčios akys žvelgė į 
Bombėjų nepaprastai maloningai: šitoks geranoriškumas bemaž 
nusvėrė Dharo pašaipą. Išvirtęs Viešpaties Ganešo pilvas beveik 
siekė jo žmogiškas pėdas; kojų pirštų nagai buvo ilgi ir ryškiai 
nulakuoti kaip moters. Įkypai krintančioje šviesoje tviskėjo jo 
vienintelė sveika iltis. 

— Tų dramblių prikarstyta visur! - sušuko jėzuitas. - O kas at- 
sitiko kitai jo ilčiai? 

Mitas, kuris vaikystėje Farokui patiko labiausiai, bylojo, kad 
Viešpats Ganešas iltį nusilaužė pats ir sviedė į mėnulį - už tai, kad 
mėnulis šaipėsi iš drambliagalvio dievo, iš jo apkūnumo ir neran- 
gumo. Ta pasaka patiko ir senajam Laudžiui, jis ir papasakojo apie 
tai Farokui su Džamšedu, kai šie buvo dar maži. Tiktai dabar dak- 
tarui Daruvalai šovė į galvą suabejoti, ar tasai mitas tikras; galėjo 
būti ir taip, kad tai tik asmeninis Laudžio mitas - seniokas kitąsyk 
nesidrovėdavo vieno kito sukurti. 

Buvo, žinoma, ir kitų mitų, netgi kelios skirtingos Ganešo gimi- 
mo istorijos. Pasak versijos, atkeliavusios iš Pietų Indijos, Parvatė 
išvydusi šventąjį žodį „Om“, ir vienas vienintelis jos žvilgsnis jį pa- 
vertęs dviem besiporuojančiais drambliais, iš jų ir gimęs Viešpats 
Ganešas, o drambliai vėl įgiję šventojo žodžio pavidalą. Vis dėlto 
esama ir niūresnio varianto, kuris liudija pagarsėjusį Parvatės ir jos 
vyro, Viešpaties Šivos, seksualinį priešiškumą; neva Šivos jausmus 

Parvatės sūnui gerokai užnuodijęs pavydas; beje, niekur nerasime 
aprašo, kad sūnus Parvatei gimęs natūraliu būdu - panašiai, kaip 
nebuvo apsieita be aukštesnių jėgų įsikišimo, kad gimtų ir kūdikė- 
lis Jėzus. 

Niūresnis mito variantas pasakoja, esą pats Šiva pikta akimi nu- 
rėžęs galvą naujagimiui Ganešui, kuris gimė anaiptol ne su dram- 
blio galva. Kūdikis galėjęs išgyventi tik tuo atveju, jeigu pavyktų 
rasti kieno nors kito - atsigręžusio šiaurės pusėn - galvą ir pritvir- 
tinti naujagimiui. Galiausiai nuožmaus mūšio lauke buvo aptiktas 
nelaimėlis dramblys, o šiam nurėžti galvą nebuvę taip paprasta ir 
per grumtynes viena iltis nulūžusi. 

Tačiau Farokui labiau patiko mitas apie mėnulį - galbūt dėl to, 
kad šį vaikystėje išgirdo pirmiausia. 

— Atsiprašau... ar girdi mane? - nenurimo Martinas. - Klau- 
siau, kas atsitiko kitai to dramblio ilčiai. 

- Pats ją nusilaužė, - paaiškino daktaras Daruvala. - Kai jį ga- 
lutinai užkniso, sviedė ją į mėnulį. 

Žemaūgis piktai dėbtelėjo į gydytojo atspindį galinio vaizdo 
veidrodėlyje; Vinodas buvo doras hinduistas ir jam visiškai nepa- 
tiko daktaro Daruvalos piktžodžiavimas. Viešpaties Ganešo, savai- 
me aišku, niekada niekas „neužkniso , tokios rūšies irzlumas - tik- 
tai mirtingiesiems būdinga silpnybė. 

Misionierius giliu atodūsiu pasistengė išreikšti savo neišsemia- 
mą kantrybę, kurią jam tenka pasitelkti, norint ištverti amžiną gy- 
dytojo dirglumą. 

— Na štai, ir vėl, - tarė jėzuitas. - Vėl bandai kažką nuo manęs 
nuslėpti. 


24. PATI VELNIENĖ 


Pasiruošimas susitikti su Rahulu 


Nors komisaro pavaduotojas Patelis skaudžiai įžeidė poną Setną, 
amžinai visus ir viską smerkiantis patarnautojas vis dėlto mėgavo- 
si savo naujuoju - policijos informatoriaus vaidmeniu. Išpuikimas 
buvo pono Setnos antrasis prigimimas, be to, komisaro pavaduoto- 
jo atskleistas tikslas - įvilioti į spąstus antrąją ponią Dogar - didžiai 
tenkino senąjį parsą. Vis dėlto ponas Setna kaltino detektyvą Patelį, 
kad nepasitiki juo visiškai; senąjį patarnautoją siaubingai erzino, 
kad, gavęs konkrečius nurodymus, taip ir nesužinojo viso plano. 
Visų prieš Rahulą rezgamų kėslų sėkmė tiesiogiai priklausė nuo to, 
kaip Rahulas reaguos į Džono D. seksualines viliones. Tad, repe- 
tuodami antrosios ponios Dogar gundymą, tiek tikras policinin- 
kas, tiek aktorius buvo priversti apsvarstyti ne vieną galimą išeitį. 
Dėl to jie ir laukė, kol iš cirko sugrįš Farokas: ne tik norėjo, kad 
scenaristas pasiūlytų Dharui bent keletą dialogo frazių, bet Dharui 
reikėjo ir atsarginio varianto, jei pirmieji jo bandymai suartėti būtų 
paversti niekais. 

Šįsyk užduotis parašyti dialogą buvo sudėtingesnė už visas, 
prie kurių daktaras Daruvala buvo pripratęs: reikėjo numatyti 
ne tik įvairius galimus Rahulo atsako variantus - scenaristo pe- 
čius dar užgulė būtinybė nuspėti, kas poniai Dogar galėtų patikti, 
tiksliau sakant, kas galėtų žavėti ją seksualiai. Koks Džonas D. 
trauktų ją labiau: džentelmeniškas ar šiurkštus? O koks flirtas jai 
labiau patiktų: jei Dharas meilintųsi taktiškai ir atsargiai ar jei 
atvirai rėžtų sparną? Scenaristas galėjo pasiūlyti tiktai tam tikras 

pokalbio gaires: Dharas galėtų ją kerėti ar erzinti, gundyti ar pri- 
blokšti, tačiau konkrečiomis aplinkybėmis jam neišvengiamai 
teks improvizuoti ir kliautis spontanišku sprendimu. Džonas D. 
bus priverstas pasitikėti nuojauta, kuri galbūt pakuždės jam, kas 
gali suveikti. Po daug ką atskleidžiančių pokalbių su Dharo bro- 
liu dvyniu daktarui Daruvalai liko tik spėlioti, kokia gali būti ta 
Džono D. nuojauta. 

Farokas nesitikėjo aptikti detektyvo Patelio ir Inspektoriaus 
Dharo, laukiančių jo paties bute Jūros bulvare. Pirmų pirmiausia 
daktaras Daruvala gerokai nustebo, kad jie taip pasipuošę, mat vis 
dar buvo užmiršęs, kad šiandien - paskutinė senųjų metų diena. 
Susigaudė tik išvydęs, ką vilki Julija. Bet vis tiek nesuprato, kodėl 
Naujųjų metų sutikimo pokyliui visi išsipuošė taip anksti - į pobū- 
vį Dakvorto klube niekas nepradėdavo rinktis anksčiau nei aštuntą 
ar devintą valandą vakaro. 

Tačiau niekas nenorėjo gaišti rengdamasis, kai brangų laiką rei- 
kėjo skirti repeticijoms, tam, kad galėtų surepetuoti Dharo dialogų 
variantus, reikėjo sulaukti, kol scenaristas grįš iš cirko ir pasiūlys 
tinkamiausias replikas. Farokas pasijuto pamalonintas - nors dar 
neseniai buvo neapsakomai nusivylęs, kad jo neįtraukė į patį įvykių 
epicentrą, - ir vis dėlto kaustė jaudulys: pastarąsias tris naktis jis be 
paliovos rašė, tad baiminosi, kad gali būti išsirašęs. Be to, jis nepa- 
kentė Naujųjų metų sutiktuvių: ta naktis tik dar labiau paaštrinda- 
vo jo įgimtą polinkį pasinerti į nostalgiją (ypač Dakvorto klube), 
nors Julija džiaugdavosi proga pašokti. 

Daktaras Daruvala prisipažino apgailestaująs, kad nėra kada 
papasakoti jiems visiems, kaip sekėsi cirke - mat ten nutikę išties 
įdomių dalykų. Tada Džonas D. pristigo jautrumo ir ne itin pa- 
garbiai leptelėjo, esą jo pasiruošimas gundyti antrąją ponią Do- 
gar - „tau ne koks cirkas, norėdamas pasakyti, kad savo kvailas 
cirko istorijas gydytojui derėtų pasilaikyti geresniems ir ne tokiems 
įtemptiems laikams. 

Detektyvas Patelis buvo dar tiesmukesnis, išsyk stvėrė jau- 
tį už ragų. Sidabrinio tušinuko dangtelis ne tik visas nusėtas Ra- 
hulo pirštų atspaudais - ant jo nutiškęs ir lašelis kraujo; pavykę 

nukrapštyti išdžiūvusio kraujo trupinėlį ir ištyrus jį paaiškėję, kad 
kraujas - žmogaus, tos pačios grupės kaip ir pono Lalo. 

— Vis dėlto norėčiau jums priminti, daktare, - tarė komisaro 
pavaduotojas, - kad mums vis tiek dar reikės nustatyti, ką Rahu- 
las veikė su tušinuko dangteliu... tuo metu, kai buvo nužudytas 
ponas Lalas. 

— Dar reikia, kad ponia Dogar prisipažintų, jog tasai tušinuko 
dangtelis priklauso jai, - įsiterpė Džonas D. 

— Taip, ačiū už pastabą, - sutiko detektyvas Patelis. - Bet neuž- 
mirškime, kad tas tušinuko dangtelis savaime dar nėra inkriminuo- 
jantis įkaltis. Iš tikrųjų mums svarbiausia įrodyti, kad niekas kitas 
negalėjo nupiešti tų paveiksliukų. Sužinojau, kad tokių piešinėlių 
autorystę galima nustatyti panašiai kaip parašo autentiškumą, bet 
mums dar teks išprovokuoti ponią Dogar piešti. 

— Jei būtų įmanoma sugalvoti kokį nors būdą pasiūlyti jai, kad 
parodytų, kaip viskas turėtų vykti... tarp mūsų, - pasakė Dharas 
scenaristui. - Galbūt galėčiau jos paprašyti, kad mestelėtų bent 
menką užuominą, kas jai labiausiai patinka... turiu omeny, kas ją 
labiausiai jaudina seksualiai. Arba galėčiau sukurti situaciją, kad ji 
susigundytų mane paerzinti - kalbu apie atvirai seksualines prie- 
kabes, - kalbėjo aktorius. 

— Taip, taip, bendras vaizdas man aiškus, - nekantriai pertarė jį 
daktaras Daruvala. 

- Reikia neužmiršti ir tų dviejų rupijų banknotų, - primi- 
nė tikras policininkas. - Jeigu Rahulas rezga kėslus nužudyti dar 
ką nors, galbūt tokių banknotų turi pasiruošusi ir daugiau - su iš 
anksto atspausdintais grasinimais ar perspėjimais. 

— O tai jau būtų, kaip jūs sakote, inkriminuojantis įkaltis, - tarė 
Farokas. 

— Neatsisakyčiau surinkti visas tris detales: įrodyti Rahulo sąsa- 
ją su tušinuko dangteliu, gauti piešinėlį ir rasti banknotų su perspė- 
jimais, — atsakė Patelis. - Šitiek įkalčių užtektų į valias. 

— Kaip manote, kokį santykių plėtotės tempą reikėtų rinktis? — 
paklausė Farokas. - Gundymas paprastai prasideda nuo tam tikros 
įžangos - turėtų įsiplieksti abipusės traukos kibirkštis. Paskui jau 

skiriamas slaptas pasimatymas - ar mažų mažiausiai reikia aptarti 
susitikimo vietą. Galbūt toks pasimatymas netgi turėtų įvykti. 

Scenaristas nepasijuto daug narsiau, kai Inspektorius Dharas 
atsainiai mestelėjo: 

— Manau, slapto pasimatymo norėčiau išvengti, jeigu įma- 
noma - jeigu nebūtina, kad mūsų santykiai nueitų taip toli. 

— Manai? Vadinasi, dar nežinai? - sušuko daktaras Daruvala. 

— Štai kas: man reikia dialogo bet kokiam nenumatytam atve- 
jui, - tarė aktorius. 

— Būtent, - patvirtino detektyvas Patelis. 

- Komisaro pavaduotojas parodė man tų piešinėlių nuotrau- 
kas, - pasakė Džonas D., jo balsas staiga užstrigo. - Bet juk turėtų 
būti ir daugiau piešinėlių, tokių, kurių niekas nematė... kuriuos ji 
slepia, laiko sau vienai... 

Daktaras Daruvala vėl nejučia prisiminė berniuką, andai šau- 
kusį: „Jie skandina dramblius! Dabar drambliai supyks!“ 

Julija nuėjo padėti Nensei baigti apsirengti. Nensė atsitempė 
pas Daruvalas visą lagaminą drabužių, mat niekaip negalėjo ap- 
sispręsti, ką vilkėti Naujųjų metų sutikimo pobūvyje, ir netekusi 
vilties nutarė prašyti Julijos pagalbos. Galiausiai moterys išrinko 
stulbinančiai paprastą apdarą: siaurą aptemptą berankovę sukne- 
lę - pilką, su uždara stačia apykakle; prie jos Nensė pasipuošė pa- 
prastu vienaeiliu perlų vėriniu. Vėrinį daktaras Daruvala iškart 
atpažino - jis buvo Julijos. Gydytojas pasitraukė iš draugijos į mie- 
gamąjį ir vonią, bet pasiėmė liniuoto popieriaus pluoštą, rašymo 
padėklą ir alaus butelį. Jautėsi neapsakomai pavargęs, o nuo karštos 
vonios ir šalto alaus kaipmat suėmė miegas, bet net užmerktomis 
akimis jis regėjo galimus Džono D. ir antrosios ponios Dogar po- 
kalbio variantus - o gal vis dėlto rašė dialogą Rahului ir Inspekto- 
riui Dharui? Tai buvo viena iš daugelio kliaučių: scenaristas jautė, 
kad nepažįsta personažų, į kurių lūpas turi sudėti žodžius. 

Julija spėjo pasakyti Farokui, jog Nensė, niekaip neišsirinkda- 
ma, ką apsivilkti, taip susijaudino, kad net išpylė prakaitas - varg- 
šei moteriškei teko išsimaudyti Daruvalų vonioje; tai išgirdus, sce- 
naristo mintys neišvengiamai nuklajojo. Vonioje vis dar tvyrojo 

kažkoks kvapas - turbūt ne kvepalų ir ne vonios aliejaus, bet ne- 
pažįstamas, ne Julijos kvapas, ir pats jo nepažįstamumas gydytojo 
sąmonėje susipynė su prisiminimais apie anas dienas Goa. Tam, 
kad sugalvotų pirmąją frazę Inspektoriui Dharui, scenaristas pri- 
valėjo apsispręsti, kokį išeities tašką pasirinkti, tai yra nutarti, ar 
Džonas D. turėtų iškart atskleisti žinąs, jog ponia Dogar kadaise 
buvo Rahulas. Galbūt jis vis dėlto turėtų pasakyti žinąs, kas ji buvo 
anksčiau, prisipažinti pažinojęs ją andainykštę - kažin ar šitai būtų 
veiksmingas pirmasis gundymo žingsnis? (Maždaug „aš jau seniai 
tavęs trokštu“ ar panašiai.) 

Nensės sprendimą apsirengti kuo kukliau - netgi susišukavo 
ji visai paprastai: sukėlė plaukus ir apnuogino kaklą - lėmė siekis 
apsisaugoti, kad Rahulas jos neatpažintų. Nors komisaro pavaduo- 
tojas ne kartą ir ne du tikino žmoną smarkiai abejojąs, ar Rahulas 
išvis gali ją atpažinti, Nensės baimė niekaip neslūgo. Tą vienintelį 
kartą, kai Rahulas ją matė, Nensė buvo nuoga, apsiskleidusi plau- 
kais. Todėl dabar Nensė pageidavo plaukus sukelti, o suknelė, kurią 
galiausiai išsirinko, turėjo, kaip ji pasakė Julijai, sukelti „nuogumo 
priešingybės“ įspūdį. 

Vis dėlto, nors pilka, tiesaus kirpimo suknelė atrodė išties griež- 
tai, paslėpti itin moteriškų, aptakių Nensės klubų ir putlios krūtinės 
buvo absoliučiai neįmanoma; o jos plaukai, paprastai krintantys 
iki pečių, buvo pernelyg vešlūs ir nepakankamai ilgi, kad pavyktų 
suimti į tvarkingą kuodelį ir visiškai pakelti nuo kaklo; jei ji dar 
sumanytų ir šokti, šukuosena neišvengiamai išsidraikytų. Suseg- 
tos sruogos išsipeštų ir neilgai trukus visos pastangos atrodyti kuo 
santūriau eitų šuniui ant uodegos. Scenaristas sumanė, kad Nensė 
turėtų šokti su Dharu; paskui jau paplūdo ištisas galimų tolesnių 
scenų srautas. 


Farokas apsijuosė rankšluosčiu ir kyštelėjo nosį į svetainę, kur 
Julija kaip tik siūlė svečiams užkandžių. Vis dėlto, nors vidurnak- 
čio vakarienės Dakvorto klube laukti buvo dar ilgai, kąsnis visiems 
strigo gerklėj. Gydytojas sugalvojo pasiųsti Dharą žemyn, į skers- 
gatvį, kur laukė žemaūgis su „Ambasadoriumi“ Daktaras Daruva- 

la žinojo, kad Vinodas pažįstamas su daugeliu „Šlapiojo kabareto“ 
egzotiškų šokių šokėjų; galbūt tarp jų atsirastų kokia viena skolinga 
žemaūgiui paslaugą. 

— Noriu, kad pobūvyje dalyvautum ne vienas - su mergina, - 
tarė Farokas Džonui D. 

- Su striptizo šokėja? - nustebo Džonas D. 

- Pasakyk Vinodui: kuo labiau išsipusčiusią ras, tuo geriau, - at- 
sakė scenaristas. Jis spėjo, kad Naujųjų metų naktis „Šlapiajame ka- 
barete“ išties ypatinga; kad ir kokią šokėją pavyktų nučiupti, iš Da- 
kvorto klubo jai teks išvykti anksti. Bet tai Farokui nebuvo kliūtis; 
pagal jo planą, moters išvykimas prieš vidurnaktį turėjo tapti siužeto 
dalimi. Scenaristas gerai žinojo: kad ir kas ji būtų, jos apranga net ge- 
riausiu atveju tikrai nebus kukli, o ji pati tikrai neatrodys lyg iš akies 
traukta dakvortietė. Be jokios abejonės, ją pastebės kiekvienas. 

Gavęs nurodymą taip vėlai, Vinodas neturėjo kažin kiek va- 
riantų rinktis. Iš visų „Šlapiajame kabarete“ aptiktų moterų jis pasi- 
kvietė egzotiškų šokių šokėją, vardu Miurielė. Ji Vinodui pasirodė 
jautresnė nei kitos striptizo šokėjos. Šiaip ar taip, kažkas iš žiūrovų 
andai sviedė į ją apelsiną, ir dėl šitokios akivaizdžios nepagarbos 
ji smarkiai susikrimto. Tad kvietimas šiek tiek pašokti Dakvorto 
klube, o ypač kvietimas pašokti su Inspektoriumi Dharu, Miurielės 
akimis, turėjo prilygti palypėjimui ant gerokai aukštesnio visuo- 
menės laiptelio. Taigi, nors ir nebuvo perspėtas iš anksto, Vinodas 
pagirtinai mitriai pristatė egzotiškų šokių šokėją į Daruvalų butą. 

Kai daktaras Daruvala pagaliau apsirengė, Džonui D. buvo likę 
ne kažin kiek laiko parepetuoti dialogą. Be to, dar reikėjo tiek Nen- 
sei, tiek Miurielei išaiškinti, kaip elgtis, o detektyvas Patelis turėjo 
pasikalbėti telefonu su ponu Setna. Detektyvas išklojo senajam pa- 
tarnautojui gana ilgą nurodymų sąrašą, tad tasai užkietėjęs sveti- 
mų pokalbių klausytojas tikrai negalėjo skųstis pretekstų piktintis 
ir smerkti stoka. Dharą ir egzotiškų šokių šokėją į Dakvorto klubą 
nuvešiąs Vinodas; Farokas ir Julija drauge su Pateliais kitu automo- 
biliu seksią iš paskos. 

Džonas D. nutaikė progą išsitempti daktarą Daruvalą į balko- 
ną. Kai juodu liko vieni, Dharas prašneko: 

- Farokai, norėčiau šį tą išsiaiškinti apie savo personažą. Kai 
kurios tavo siūlomos replikos seksualiniu požiūriu skamba labai 
jau dviprasmiškai - švelniai tariant. 

— Stengiausi apsidrausti nuo bet kokių įmanomų netikėtumų, 
numatyti, pasak tavęs, nenumatytus atvejus, - paaiškino scenaristas. 

- Bet, kiek suprantu, aš juk turėčiau domėtis ponia Dogar kaip 
moterimi - tai yra taip, kaip dėl jos seilę varvintų bet kuris vyras, - 
pasakė Dharas. - Ir vis dėlto, regis, tavo tekste apstu užuominų, esą 
kadaise aš domėjausi Rahulu kaip vyru, tai yra kaip vienas vyras, 
jaučiantis potraukį kitam vyrui. 

— Taip, - atsargiai patvirtino Farokas. - Norėjau sudaryti įspū- 
dį, kad tu smalsus, gal net šiek tiek seksualiai agresyvus, kad tave 
domina seksualinė įvairovė... galbūt tave net galima palaikyti bi- 
seksualiu... 

— Arba net homoseksualiu. Galbūt, bent iš dalies, aš domiuosi 
ponia Dogar tik todėl, kad dar neužmiršau, kaip smarkiai mane 
traukė Rahulas? - pertraukė jį Džonas D. - Tiesa? 

— Na, maždaug, - nesiginčijo daktaras Daruvala. - Noriu pasa- 
kyti, mes juk manome, kad Rahulas kadaise geidė tavęs, ir dar mes 
manome, kad dabar tavęs vis dar geidžia ponia Dogar. Išskyrus tai, 
regis, daugiau nieko tikro ir nežinome. 

— Bet man tu sukūrei pernelyg seksualiai neperprantamą per- 
sonažą, - pasiskundė aktorius. - Man pačiam nebeaišku, kokio liz- 
do aš paukštis. Galima pamanyti, kad tuo ir remiesi: kuo keistesnis 
pasirodysiu, tuo, tavo manymu, didesnė tikimybė, kad ponia Do- 
gar užkibs. Ar tikrai taip? 

Tie aktoriai - tikrai nepakenčiama padermė, pagalvojo scena- 
ristas. Iš tiesų daktaras Daruvala norėjo pasakyti štai ką: tavo brolis 
dvynys bent vienu metu jautė aiškų polinkį į homoseksualumą. Ar 
tau tokia patirtis irgi pažįstama? Tačiau pasakė Farokas visai ką kita: 

— Aš nežinau, kaip reikėtų priblokšti serijinį žudiką. Aš tiktai 
stengiuosi vieną tokį privilioti. 

— O aš tiktai prašau, kad patikslintum mano personažą, - atsa- 
kė Inspektorius Dharas. - Visuomet lengviau vaidinti, kai tiksliai 
žinai, kas turėtum būti. 

Štai tau ir senasis gerasis Dharas, pagalvojo daktaras Daruvala. 
Sarkastiškas iki gyvo kaulo. Farokui akmuo nuo širdies nusirito iš- 
vydus, kad kino žvaigždė atgavo pasitikėjimą savimi. 

Kaip tik tuo metu į balkoną išėjo Nensė. 

- Tikiuosi, nesutrukdžiau? - paklausė, bet nė nelaukdama atsa- 
kymo nuėjo prie turėklo ir atsirėmė. 

— Ne, ne, - sumurmėjo daktaras Daruvala. 

— Vakarai šitoje pusėje, ar ne? - paklausė Nensė, rodydama tie- 
siai į saulėlydį. 

- Kiek žinau, saulė visada leidžiasi vakaruose, - atsakė Dharas. 

- O jeigu perplauktum jūrą, jei iš Bombėjaus plauktum skersai 
Arabijos jūrą, kokią šalį priplauktum? - paklausė Nensė. - Tegul 
bus, jei plauktum ne visai į vakarus - šiek tiek į šiaurės vakarus, - 
pridūrė ji. 

— Na... - galvodamas prasižiojo daktaras Daruvala. - Į vaka- 
rus... šiek tiek į šiaurės vakarus - Omano įlanka, paskui - Persijos 
įlanka... 

- Tada Saudo Arabija, - įsiterpė Dharas. 

- Toliau, - paragino jį Nensė. - Kas dar toliau į vakarus, šiek 
tiek į šiaurės vakarus? 

— Tada per Jordaniją pateksi į Izraelį... toliau - Viduržemio 
jūra, - tarė Farokas. 

— Arba gali keliauti per Šiaurės Afriką, - pasiūlė Inspektorius 
Dharas. 

— Na taip, - sutiko daktaras Daruvala. - Per Egiptą... o kas to- 
liau, už Egipto? - paklausė jis Džono D. 

- Libija, Tunisas, Alžyras, Marokas, - išvardijo aktorius. - Pas- 
kui gali išnerti per Gibraltaro sąsiaurį arba, jei nori, gali kliudyti 
Ispanijos pakrantę. 

- Taip, ten ir norėčiau keliauti, - patvirtino Nensė. - Taigi, Is- 
panijos pakrantė... Kas toliau? 

— Dabar jau atsidūrei Atlanto vandenyne, - pasakė daktaras 
Daruvala. 

— O dar toliau? - neatlyžo Nensė. - Dar toliau į vakarus ir tru- 
putį į šiaurės vakarus? 

— Niujorkas? - spėjo daktaras Daruvala. 

— Kelią iš ten aš jau žinau, - staiga pasakė Nensė. - Iš ten ke- 
liauju tiesiai į vakarus. 

Kur ji atsidurtų toliau, nežinojo nei Dharas, nei daktaras Da- 
ruvala: nei vienas, nei kitas gerai neišmanė Jungtinių Valstijų geo- 
grafijos. 

— Pensilvanija, Ohajas, Indiana, Ilinojus, - išvardijo Nensė. - 
Tikriausiai prieš patekdama į Pensilvaniją dar turėčiau kirsti Nau- 
jąjį Džersį. 

— Kurgi tu keliauji? - paklausė daktaras Daruvala. 

— Namo, - atsakė Nensė. - Namo - į Ajovą. Ajova — iškart už 
Ilinojaus. 

— Tikrai nori keliauti namo? - paklausė jos Džonas D. 

— Nė už ką, - atsakė Nensė. - Niekada nenorėjau grįžti namo. 

Scenaristas atkreipė dėmesį, kokia tiesia linija jos nugara drie- 
kiasi pilkosios aptemptos suknelės užtrauktukas - užsegta buvo 
netgi statmena apykaklė, iki pat viršaus. 

— Jeigu neprieštarauji, - tarė jai Farokas, - verčiau paprašytum 
vyro, kad šiek tiek prasegtų suknelės užtrauktuką. Jei nuleistum jį 
truputėlį žemiau, kad ir tarp menčių, tiesiog būtų patogiau. Turiu 
omeny, šokti, - pridūrė gydytojas. 

— Ar nebūtų geriau, jei jį prasegčiau aš? - paklausė aktorius. - 
Na, kai šoksime? 

— Taip, būtų užvis geriausia, - sutiko daktaras Daruvala. 

Vis dar žvelgdama į vakarinį horizontą nudažiusį saulėlydį, 
Nensė tarė: 

— Tiktai neatitrauk per daug. Man nusišvilpt, kas parašyta sce- 
narijuje - jei atitrauksi per daug, iškart ir sužinosi. 

— Metas, - ištarė detektyvas Patelis. Nė vienas iš jų nežinojo, 
kiek laiko jis jau stovi balkone. 

Gerai, kad išeidami jie vengė žvelgti vieni kitiems į veidus, 
nes visuose atsispindėjo ta pati artėjančių įvykių baimė; jie šiek 
tiek priminė gedėtojus, susiruošusius į vaiko laidotuves. Komi- 
saro pavaduotojas buvo nusiteikęs kone tėviškai: draugingai 
patapšnojo per petį daktarui Daruvalai, šiltai spustelėjo ranką 

Dharui, apglėbė per juosmenį savo nerimastingą žmoną: įprastu 
judesiu išskėtė pirštus ir prispaudė delną prie duobutės strėnose, 
kur, kaip žinojo, ją protarpiais nusmelkdavo skausmas. Šitaip jis 
tarytum sakė jai: aš kontroliuoju padėtį, viskas bus gerai. 

Bet paskui, kai Vinodas išvežė Dharą ir Miurielę, jiems teko 
laukti policininko automobilyje, atrodė, ištisą amžinybę. Komisaro 
pavaduotojas sėdėjo prie vairo, scenaristas - priekyje, šalia jo; Fa- 
rokas pageidavo, kad Dharas ir Miurielė jau būtų pradėję šokti, kai 
į klubą atvažiuos Daruvalos ir jų svečiai Pateliai. Julija įsitaisė už- 
pakalinėje sėdynėje su Nense. Detektyvas vengė susidurti su žmo- 
na Žvilgsniais galinio vaizdo veidrodėlyje, taip pat Patelis stengėsi 
pernelyg nespausti vairo - nenorėjo, kad kas nors pastebėtų, kaip 
jis nervinasi. 

Pravažiuojančių automobilių šviesos tekėjo Jūros bulvaru it 
vanduo, o kai saulė galų gale paniro į Arabijos jūrą, rausva van- 
dens plynė greitai nusidažė sodriu purpuru, paskui patamsėjo iki 
burgundiško vyno spalvos ir galiausiai visai pajuodo - jūra mainė 
spalvas kaip gyjanti kraujosruva. Gydytojas ištarė: 

— Tuodu tikriausiai jau šoka. 

Detektyvas užvedė variklį ir tuojau įsiliejo į tekantį automobi- 
lių srautą. 

Daktaras Daruvala, mėgindamas, tiesa, labai jau nevykusiai, 
pasirodyti esąs optimistiškai nusiteikęs, tarė: 

— Nagi, pričiupkime tą kalę. Metas įkišti ją už grotų. 

- Tiktai ne šiąnakt, - ramiai atsakė detektyvas Patelis. - Šiąnakt 
jos dar tikrai nepričiupsime. Lieka tikėtis, kad ji praris jauką. 

- Praris, - atsiliepė Nensė nuo užpakalinės sėdynės. 

Komisaro pavaduotojas nieko nebenorėjo sakyti, tad tik nusi- 
šypsojo. Vylėsi, kad atrodo visiškai pasitikintis savimi. Tačiau ti- 
kras policininkas gerai žinojo: kaip reikiant pasiruošti susitikimui 
su Rahulu - tiesiog neįmanoma. 

Kol kas - dar tik šokiai 


Ponui Setnai teko sukti galvą, kas dedasi, o mąsli išraiška anaiptol 
nebuvo viena iš tų kelių, kurias senojo parso veide būdavo galima 
įžvelgti dažniausiai. Bet kam, vos užmetus akį į gaižią, nepasiten- 
kinimo kupiną patarnautojo miną, turėjo būti aišku: ponas Setna 
didžiai niekina Naujųjų metų sutiktuves, o pobūvis Dakvorto klu- 
be, jo manymu, - besaikės ir beprasmės prašmatnybės pavyzdys. 
Parsai naujuosius metus, vadinamus Pateti, pasitinka pačioje vasa- 
ros pabaigoje arba rudens pradžioje, o po dviejų savaičių švenčia 
pranašo Zaratustros gimtadienį. Kai Dakvorto klube vyko Naujųjų 
metų pokylis, ponas Setna savuosius naujuosius metus jau kadai 
buvo sutikęs. Dakvortietiškąjį Naujųjų metų pokylio variantą po- 
nas Setna laikė anglofilų puoselėjama tradicija. Išvis šlykštu jam 
buvo tai, kad paskutinė metų diena daugeliui Dakvorto klubo na- 
rių - dviguba proga švęsti, mat ji kaip tik sutapo su lordo Dakvorto 
savižudybės metinėmis, šįmet jau devyniasdešimtosiomis. 

Be kita ko, senajam patarnautojui atrodė, kad visa vakaro pro- 
grama išdėstyta labai jau kvailai. Dakvortiečiai iš esmės buvo jau 
ne pirmos jaunystės publika, o ypač šiuo metų laiku; kadangi na- 
rystės klube tekdavo laukti ištisus dvidešimt dvejus metus, lyg ir 
neverta stebėtis, kad kol tapdavo nariu, neretas sulaukdavo ir gana 
garbaus amžiaus, be to, žiemą beveik visas jaunimas būdavo išvy- 
kęs studijuoti, dauguma į Angliją. Vasaros mėnesiais, kai studentiš- 
koji dakvortiečių karta grįždavo į Indiją, Dakvorto klubas pastebi- 
mai atjaunėdavo. Užtat dabar čia buvo susirinkęs vien senimas, o 
tokiems juk išties reikėtų vakarieniauti padoriu laiku. Bet kur tau: 
gėrimai ir šokiai iki vidurnakčio, ir tik tada patiekiama vakarienė, 
kitaip tariant, giliu pono Setnos įsitikinimu, viskas - būtinai nuo 
antro galo. Juk tokius seneliokus reikėtų pamaitinti anksti, o tada 
jau tegul sau šoka, jei dar pajėgs. Pernelyg daug šampano į tuščią 
skrandį nesveika niekam, o tokiems pusamžiams žmonėms kaip 
dakvortiečiai - ypač. Kai kurios poros netgi pritrūkdavo kvapo 
sulaukti vidurnakčio vakarienės. O argi ne toks šito kvailo vakaro 
tikslas, beje, vienintelis - ištverti iki pusiaunakčio? 

Štai Dharas, šitaip išsidirbinėdamas, iki vidurnakčio tikrai ne- 
trauks, galvojo ponas Setna, stebėdamas šokantį aktorių. Vis dėlto 
Dharas jam padarė įspūdį: senasis patarnautojas negalėjo atsistebė- 
ti, kaip aktorius atsigavęs - vos prieš dieną jis atrodė išties klaikiai. 
Šeštadienį tasai ligotas žmogus buvo baltas lyg šmėkla ir nusišla- 
pinęs šluostėsi penį popierėliu - reginys šleikštus kaip reta. O štai 
šiandien, sekmadienio vakarą, jis jau gražiai įrudęs, tvirtas, raume- 
ningas ir dar trypia šokių aikštelėje taip, kad žiežirbos žyra. Galbūt 
ta jo lytiškai plintanti liga vis dėlto atsitraukė, galvojo ponas Setna, 
o Dharas lyg niekur nieko sukosi šokio sūkury su Miuriele. Ir kur 
tasai kino gliaumas sugebėjo pastverti šitokią bobą? 

Ponas Setna prisiminė, kad ant Bombėjaus Eroto rūmų virš- 
durio nuosvyros kadaise buvo pakabinta didžiulė drapiruotė, o 
šioje pavaizduota moteris - labai jau panaši į Miurielę. (Ta mote- 
ris, žinoma, ir buvo ne kas kita, o pati Miurielė; „Šlapiasis kaba- 
retas buvo jos žingsnis karjeros laipteliais žemyn iš Bombėjaus 
Eroto rūmų.) Ponas Setna kaip gyvas nebuvo regėjęs, kad kas nors 
iš dakvortiečių vilkėtų ką nors panašaus į jos aprangą. Rūbas nu- 
sagstytas Žaižaruojančiais melsvai žaliais blizgučiais, iškirptė sie- 
kia neįtikėtinas žemumas, užtat sijonėlis dengia vos pusę šlaunų... 
o užpakalis toks aptemptas, kad ponas Setna mažne laukė, kad ant 
grindų pažirtų atitrūkę blizgučiai. Stangrus, riestas šokėjos užpa- 
kalis - Miurielė dar anaiptol nebuvo sudribusi; nors amžiumi ji 
akivaizdžiai keletu metų lenkė Dharą, vis dėlto atrodė, kad ne ji, o 
jis šokių aikštelėje pirmas pristigs kvapo, užtat prakaitavo ji už abu. 
Jų šokis apsiėjo be elegancijos ar meilikavimo; jie šoko agresyviai, 
kone nuožmiai, vienas su kitu elgėsi pabrėžtinai šiurkščiai - šitai 
didžiai pasipiktinusį patarnautoją įtikino, kad šokis skirtas tik vie- 
šumai, kad tai tik gašli užuomina apie įnirtingus jų meilės žaidi- 
mus nuošalesnėje aplinkoje. 

Pro pono Setnos akis neprasprūdo, kad visi susirinkusieji tik 
ir spoksojo į tuodu šokėjus. Žinojo ponas Setna ir tai, kad jie tyčia 
laikosi toje šokių aikštelės dalyje, kuri gerai matyti iš pagrindinės 
valgomosios salės, tad dauguma porų tiesiog priverstos stebėti pa- 
šėlusius jų sukinius. Užvis arčiausiai šokių aikštelės stovėjo staliu- 

kas, kurį ponas Setna buvo rezervavęs ponui ir poniai Dogarams; 
iki menkiausių smulkmenų laikydamasis detektyvo Patelio nuro- 
dymų, senasis patarnautojas pasirūpino pasodinti antrąją ponią 
Dogar taip, kad ničniekas neužstotų šokančio Dharo reginio. 

Savo ruožtu Daruvalos su savo svečiais įsitaisė Damų sode su 
vaizdu į valgomąją salę; iš ten, kur sėdėjo, gydytojas ir detektyvas 
galėjo stebėti ponią Dogar, bet ne šokių aikštelę. Anaiptol ne į Dha- 
rą jie ir norėjo žvalgytis. Dar laimė, kad toji baltapūkė dičkė susi- 
prato paslėpti savo kailiniuotą bambą, nutarė ponas Setna; Nensė 
buvo apsirengusi kaip kokia panelė mokytoja - arba auklė, arba 
dvasininko žmona, - bet senasis patarnautojas vis tiek užuodė jos 
nežabotumą, jos polinkį elgtis nenuspėjamai ir nepaaiškinamai. Ji 
sėdėjo nugara į ponią Dogar ir pro pinučius žvelgė į tirštėjančią 
tamsą; bugenvilijos tokiu metu žvilgėjo it aksomas. Šviesūs ir pa- 
žiūrėti tokie švelnūs pūkučiai ant apnuoginto Nensės sprando po- 
nui Setnai priminė jos apžėlusią bambą. 

Šalia gydytojo elegantiško smokingo ir juodo šilkinio kakla- 
raiščio labai jau rėžė akį komisaro pavaduotojo apsiglamžęs Neru 
stiliaus kostiumas; ponas Setna nusprendė, kad dauguma dakvor- 
tiečių niekad nesusiduria su ta visuomenės dalimi, kuri bet kada 
atpažintų policininką iš drabužių. O štai Julijos suknelė senojo 
patarnautojo nepiktino: padori suknelė, ilga, kone šluojanti grin- 
dis, ilgomis rankovėmis, parauktomis ties riešais, ir su normalia 
iškirpte: ne kokia smaugiančia aukšta apykaklaite, bet ir ne gašliai 
gilia - užsibaigiančia gerokai aukščiau, nei net labai norėdamas ga- 
lėtum įžiūrėti griovelį tarp krūtų. Ak, tie seni geri laikai, ilgesingai 
pagalvojo ponas Setna; tarsi antrindamas jo mintims, orkestras už- 
grojo lėtą melodiją. 

Dharas ir Miurielė, vos atgaudami kvapą, gal net kiek per daug 
suglebo kits kito glėbyje; ji, apsivijusi abiem rankomis, pasikabino 
jam ant kaklo, jo ranka savininkiškai gulėjo ant tankiai blizgučiais 
nusagstyto jos klubo. Atrodė, kad ji kažką kužda jam į ausį, nors iš 
tikrųjų Miurielė tik patyliukais dainavo žodžius dainos, kurią grojo 
orkestras; ji žinojo visas dainas, kurias šis orkestras galėjo sugroti, 
ir dar daugybę kitų, - o Inspektorius Dharas klausėsi jos kuždesio 

ir supratingai šypsojosi. Jo veide šmėkštelėjo pažįstamas pašaipus 
vypsnys, virtęs kone kvaila šypsena - toji paniekos išraiška, kupina 
tuo pat metu ir pasitenkinimo, ir nuobodulio. Iš tikrųjų Dharui 
patiko klausytis Miurielės ir juokingo jos akcento; šokėja jam pasi- 
rodė net labai smagi. Tačiau antrosios ponios Dogar tai, ką ji matė, 
toli gražu nelinksmino. O matė ji Džoną D. - šokantį su išsipusčiu- 
sia šliundra, laisvo elgesio moterimi, ir dar ne ką jaunesne už pa- 
čią ponią Dogar. Nusičiupti tokią moterį - vienas juokas, be jokios 
abejonės, Dharas galėtų pasiieškoti ir geresnės, galvojo Rahulas. 

Šokių aikštelėje orūs dakvortiečiai, kurie ryžosi šokti, tik laukė 
lėto šokio, jie stengėsi laikytis kuo toliau nuo Dharo ir Miurielės, 
kuri - plika akimi matyti - tikrai nebuvo dama. Ponas Setna, paty- 
ręs svetimų pokalbių klausytojas ir neprilygstamas meistras skaity- 
ti iš lūpų, lengvai suprato, ką ponas Dogaras pasakė žmonai: 

— Nejaugi aktorius atsitempė į pokylį tikrą prostitutę? Tenka 
pripažinti - išties atrodo kaip šliundra. 

— Manau, ji striptizo šokėja, - atsakė ponia Dogar - Rahulas 
buvo gerai išaštrinusi akį ir tokius dalykus perprasdavo iš men- 
kiausių detalių. 

- Galbūt ji aktorė? - bandė spėti ponas Dogaras. 

- Ji iš tiesų vaidina, bet nėra aktorė, - užtikrino ponia Dogar. 

Kiek pavyko įžiūrėti Rahulą, Farokui pasirodė, kad transvestitas 
bus paveldėjęs roplišką savo tetos Promilos žvilgsnį; to skvarbaus 
žvilgsnio varstomas pasijusdavai taip, lyg ji nužiūrinėtų kažkokią 
kitą gyvybės formą — tik ne tokią pat kaip ji žmogišką būtybę. 

- Iš čia sunkoka nuspėti, - prašneko daktaras Daruvala. - Ne- 
suprantu, ar ji trokšta jo, ar norėtų užmušti. 

— Kalbant apie ją, - atsakė komisaro pavaduotojas, - viena ir 
kita veikiausiai yra tas pat. 

- Kad ir ką ji jaustų, jis neabejotinai ją traukia, - pasakė Nensė. 
Sėdėjo taip, kad Rahulas galėtų matyti tik jos nugarą. Tai yra Rahu- 
las būtų mačiusi tik jos nugarą, jei būtų bent pažvelgusi jos pusėn. 
Tačiau Rahulas buvo pakabinusi akis vien tik į Džoną D. 

Kai orkestras vėl trenkė greitesnį šokį, Dharas su Miuriele lei- 
dosi šokti dar agresyviau, sakytum lėtasis interliudas ar artimas 

fizinis kontaktas būtų įlieję jiems naujos energijos. Keletas pigių 
blizgučių jau išties atitrūko nuo Miurielės suknelės - jie žaižaravo 
ant šokių salės grindų, blykčiodami sietyno atšvaitais, grikšėjo po 
kojomis, kai Dharas ar Miurielė juos užmindavo. Neišsenkanti 
prakaito srovelė virvėjo į Miurielės iškirptę, o pradrėkstas Dha- 
ro riešas šiek tiek kraujavo, raudonos kraujo dėmelės margino jo 
baltų marškinių rankogalį. Jis taip tvirtai spaudė Miurielę prie 
savęs, apglėbęs per juosmenį, kad aštrus blizgutis įbrėžė ranką. 
Jis pats tik probėgšmais dirstelėjo į žaizdelę, o Miurielė suėmė jo 
riešą abiem rankomis ir prispaudė lūpas prie įbrėžimo. Šitaip jie 
ir šoko toliau - jo riešas liko glaustis prie jos lūpų. Ponas Setna 
nebuvo regėjęs šitokių dalykų, nebent kine. Senasis patarnautojas 
nesusigaudė, kad kaip tik tai ir mato dabar - filmą, kurio scena- 
rijų parašė Farokas Daruvala, o pagrindinį vaidmenį atlieka Ins- 
pektorius Dharas. 

Kai Miurielei atėjo metas išvykti iš Dakvorto klubo, ji pasisten- 
gė sukelti nemenką sambrūzdį. Užsimetusi skraistę sušoko pasku- 
tinį šokį (vėl pasitaikė lėtas); vestibiulyje iškliukino kone sklidiną 
taurę šampano. Ir galiausiai, užsikvempusi Vinodui ant galvos, lei- 
dosi žemaūgio nuvedama į „Ambasadorių. 

— Nieko sau triukšminga kalė, - pareiškė ponas Dogaras. - Tik- 
riausiai iškeliavo atgal į savo viešnamį. 

Rahulas tiktai dirstelėjo į laikrodį. Antroji ponia Dogar buvo 
artimai pažįstama su Bombėjaus padugnių gyvenimu, tad žinojo, 
kad nenumaldomai artėja pirmojo numerio Eroto rūmuose metas, 
o jeigu Dharo šliundra iš „Šlapiojo kabareto“ - ką gi, ten pirmasis 
pasirodymas prasideda penkiolika minučių vėliau. 

Kai Dharas pakvietė šokti Sorabdžių dukterį, nauja įtampa 
suvirpino tiek pagrindinę valgomąją salę, tiek Damų sodą. Nors 
sėdėjo nugara į veiksmo vietą, Nensė iškart perprato, kad įvyko 
kažkas ne pagal scenarijų. 

— Jis pakvietė šokti kažką kitą, ar ne? - paklausė ji; veidą ir 
sprandą išpylė raudonis. 

— O kas ta mergina? Mūsų planuose jos nebuvo, - tarė detek- 
tyvas Patelis. 

— Galite juo pasitikėti, jis - tikras improvizacijų meistras, - ban- 
dė raminti kitus scenaristas. - Jis visada supranta, kas esąs ir koks 
jo vaidmuo. Gerai žino, ką daro. 

Nensė knebinėjo vėrinio perlą, nykštys ir smilius pabalo. 

- Tikrai kad žino, - sumurmėjo ji. 

Julija atsisuko, bet šokių aikštelės iš jos vietos nesimatė, ji išvy- 
do tik neslepiamą pasibjaurėjimą ponios Dogar veide. 

— Tai mažylė Emė Sorabdži, tikriausiai bus grįžusi atostogų iš 
savo mokslų, - pasakė daktaras Daruvala žmonai. 

- Juk ji dar paauglė! - sušuko Julija. 

— Man ji atrodo truputį vyresnė, - atsiliepė tikras policininkas. 

- Genialus ėjimas! - pareiškė scenaristas. - Dabar ponia Dogar 
nebežino, ką ir manyti! 

- Žinau, kaip ji jaučiasi, - tarė jam Nensė. 

— Viskas bus gerai, brangioji, - pasakė komisaro pavaduotojas 
žmonai. Bandė paimti ją už rankos, bet ji atsitraukė. 

- Paskui - jau aš? - paklausė Nensė. - Turiu laukti savo eilės? 

Mažne visi sėdintieji salėje neatitraukė akių nuo šokių aikšte- 
lės. Visi stebėjo prakaitu plūstantį nesutramdomą kino žvaigždę, jo 
masyvius pečius ir pūpsantį alaus pilvą; mažylę Emę Sorabdži jis 
suko taip, tarsi svertų tik jos drabužiai, o pati būtų visai besvorė. 

Nors Sorabdžiai ir Daruvalos bičiuliavosi nuo seno, vis dėlto 
daktaras Sorabdžis ir ponia Sorabdži gerokai nustebo, kai Dharas, 
impulso pastūmėtas, pakvietė Emę šokti, ir juo labiau kad ji sutiko. 
Emė buvo kvailoka dvidešimtmetė mergužėlė, buvusi universite- 
to studentė - namo ji grįžo ne atostogų, o visam laikui, nes tėvai 
nusprendė nebeleisti jos į universitetą. Savaime aišku, jos Dharas 
neglamžė, priešingai, elgėsi kaip tikras džentelmenas, galbūt net 
pernelyg žavingai, bet jaunoji panelė atrodė pakerėta. Juodu šoko 
jau visiškai kitaip nei Dharas su Miuriele; gyvybingą jaunos mer- 
gaitės strakinėjimą patraukliai atsvėrė užtikrinti, taupūs vyresnio 
vyro judesiai. 

— Dabar jis jau gundo vaikus! - pasipiktinęs pareiškė ponas 
Dogaras žmonai. - Atrodo, jis nori pašokti su visomis iš eilės - pa- 
matysi, pakvies ir tave, Promila! 

Plika akimi buvo matyti, kokia ponia Dogar prislėgta. Atsipra- 
šiusi ji smuko į moterų tualetą, o ten teko prisiminti, kad vienu 
atžvilgiu būti moterimi išties bjauru: norint nusišlapinti, tenka 
nuolat laukti eilėje. Norinčiųjų buvo pernelyg daug, tad Rahulas 
per vestibiulį prasmuko į uždarytas, tamsias senojo klubo adminis- 
tracijos patalpas. Vis dėlto pro langą sruvo vaiski mėnesiena - švie- 
sos pakako, kad ji įžiūrėtų spausdinti. Į rašomąją mašinėlę, esančią 
arčiau lango, įsuko dviejų rupijų banknotą. Spontaniškai, paklus- 
dama staiga apėmusiems jausmams, ant pinigo išspausdino: 


JAU NEBE NARYS 


Šitas raštelis buvo skirtas Dharo burnai; ponia Dogar paslėpė jį 
rankinėje, kur šis banknotas puikiai tiko į porą kitam - su tekstu, iš 
anksto paruoštu jos vyrui: 


„„DĖL TO, KAD DHARAS - VIS DAR NARYS 


Apsirūpinusi šiais dviem banknotais su užrašais ponia Dogar 
aprimo - visada jausdavosi geriau, pasiruošusi bet kokiam nenu- 
matytam atvejui. Ji išniro į vestibiulį ir smuko atgal į moterų tua- 
letą, kur eilė jau nebebuvo tokia ilga. Kai Rahulas grįžo prie stalo 
pagrindinėje salėje, Dharas šoko jau su kita partnere. 

Poną Setną, kuriam sekti Dogarų pokalbį buvo vienas malonu- 
mas, net virpulys nukrėtė, kai nuklausė pono Dogaro pastabą savo 
vulgariajai žmonai: 

— Dabar jau Dharas šoka su ta augalota angle, kuri atvažiavo 
kartu su Daruvalomis. Atrodo, ji - baltoji mišrios sutuoktinių po- 
ros pusė. Jos vyrelis panašus į apgailėtiną valstybės tarnautoją. 

Tačiau poniai Dogar naujosios šokėjų poros pamatyti nepavy- 
ko. Dharas jau buvo nušokdinęs Nensę į tą šokių aikštelės pakraštį, 
kurio iš pagrindinės salės nesimatė. Pora tik retsykiais šmėkštelė- 
davo akiratyje ir vėl pradingdavo. Iki šiol Rahulas dičkės blondinės 
beveik nebuvo pastebėjusi. Kai ponia Dogar dirstelėjo į Daruvalų 
staliuką, Daruvalos buvo įsitraukę į pokalbį su tuo akivaizdžiai ne 

savo rogėse sėdinčiu, pasak jos vyro, „apgailėtinu valstybės tarnau- 
toju“. Koks nors žemo rango teismo pareigūnas, spėjo Rahulas, o 
gal koks valdingas nežymus guru, būsimą žmoną vakarietę sutikęs 
kokiame nors ašrame. 

Staiga Dharas ir ta sunkiasvorė moteris įsisuko į regėjimo lau- 
ką. Ponia Dogar jautė, su kokia jėga tuodu laikosi įsikibę vienas 
kito: didelė moters ranka buvo tvirtai apglėbusi Dharo kaklą, o jo 
dešinės rankos žastas - įspraustas į jos pažastį (lyg jis mėgintų ją 
kilstelėti). Moteris buvo aukštesnė už partnerį; iš to, kaip ji laikė- 
si apsivijusi jo kaklą, Rahulas negalėjo suprasti, ar ji stengiasi pri- 
spausti Dharo veidą sau prie kaklo, ar, priešingai, nori sutrukdyti 
jam trintis į ją nosimi. Į akis krito tai, kad jie įnirtingai kuždasi, bet 
nė vienas nesiklauso, ką sako kitas: abu kažką primygtinai šnibždė- 
jo tuo pat metu. Kai šokio sūkury jie vėl pradingo iš akių, Rahulas 
nebegalėjo ištverti; ponia Dogar pati pasikvietė vyrą šokti. 

- Jis ją pričiupo! Juk sakiau - jam pavyks! - subruzdo daktaras 
Daruvala. 

— Tai dar tik pradžia, - atitarė komisaro pavaduotojas. - Kol 
kas - dar tik šokiai. 


Laimingų Naujųjų metų 


Pono Dogaro laimei, pasitaikė lėtas šokis. Žmona stumte nustū- 
mė jį pro keletą virtuliuojančių porų, kurias nervino po kojomis 
vis dar trekšintys Miurielės blizgučiai. Galiausiai Dharas ir stam- 
bioji šviesiaplaukė atsidūrė ponios Dogar akiratyje niekieno ne- 
beužstojami. 

- Ar taip ir parašyta scenarijuje? - kuždėjo Nensė aktoriui į 
ausį. - Juk tai ne pagal scenarijų, šunsnuki tu! 

— Mudu turėtume sukelti šiokią tokią sceną, tarkime, suvaidinti 
senų įsimylėjėlių barnį, - pakuždomis atsakė jai Dharas. 

— Tu pernelyg tvirtai mane apkabinęs! - pasipiktino Nensė. 

— O tu spaudi man nugarą, - neliko skolingas jis. 

— Mielai sutraiškyčiau tave negyvai! - sušnibždėjo Nensė. 

— Ji jau čia, - tylutėliai ištarė Dharas. - Nenuleidžia akių nuo 
mūsų. 

Rahulą nusmelkė nepakeliamas skausmo dūris, kai išvydo, kaip 
ta šviesi mergšė suglebo Dharo glėbyje - o juk iki šiol stengėsi jam 
atsispirti, tas visiškai aišku. Dabar jau poniai Dogar atrodė, kad 
Dharas kaip įmanydamas prilaiko sunkiasvorę moteriškę, kitaip 
dičkė blondinė, ko gero, būtų susmukusi ant grindų, mat užgriuvo 
aktorių visu masyviu kūnu, lyg jame nebebūtų likę nė lašo gyvy- 
binės energijos. Abiem rankomis apsivijo jo kaklą, sunėrė pirštus 
jam už sprando ir visu veidu įsirausė į petį - kažkaip nerangiai, 
nes buvo aukštesnė. Rahulas matė, kad Dharas vis dar kažką kuž- 
da partnerei į ausį, o ši purto galvą. Nuo blondinės dvelkė kažko- 
kiu maloniai jaudinančiu nuolankumu, lyg ji būtų jau pasidavusi; 
Rahului ji priminė moterį, kuri leistų ją pamylėti ar nužudyti net 
nekvėptelėjusi, net nepabandžiusi skųstis - lyg smarkiai karščiuo- 
jantis ligonis, dingtelėjo Rahului. 

— Ji mane atpažino? - pakuždomis paklausė Nensė ir sudrebė- 
jo, paskui kluptelėjo. Dharui teko iš visų jėgų ją prilaikyti. 

- Ji negali tavęs atpažinti ir neatpažino - jai tiesiog smalsu, kas 
vyksta tarp mudviejų, - atsakė aktorius. 

— O kas vyksta tarp mudviejų? - sušnibždėjo Nensė. Jis pajuto, 
kad ten, kur ji sunėrusi pirštus, krumpliai rėžiasi jam į stuburą. 

— Ji artėja, - įspėjo Dharas Nensę. - Ji tavęs neatpažino. Tik 
nori paspoksoti. Dabar pat tai ir padarysiu, - sušnibždėjo jis. 

— Ką padarysi? - kvėptelėjo Nensė; jai visiškai išrūko iš gal- 
vos - tiesiog paralyžiavo Rahulo baimė. 

— Atitrauksiu užtrauktuką, - atsakė Dharas. 

— Tik ne per daug, - įspėjo Nensė. 

Aktorius staigiai apsuko Nensę; jam teko pasistiebti, kad galėtų 
dirstelėti jai per petį, bet norėjo užsitikrinti, kad ponia Dogar ma- 
tys jo veidą. Džonas D. pažvelgė tiesiai Rahului į akis ir nusišypso- 
jo, net vylingai mirktelėjo žudikui. Tada, tiesiog Rahulo akivaizdo- 
je, prasegė užtrauktuką Nensei ant nugaros. Užčiuopęs liemenėlės 
sąsagą, sustojo ir prispaudė delną jai tarp nuogų menčių - Nensė 
sruvo prakaitu, Dharas pajuto, kaip ji sudrebėjo. 

— Ar ji žiūri? - sušnibždėjo Nensė. - Neapkenčiu tavęs, - 
pridūrė. 

- Tiesiog akis pakabinusi, - pakuždomis atsakė Dharas. - Da- 
bar ją ir stversiu. Keičiamės partneriais! 

— Pirmiau užsek užtrauktuką iki viršaus! - sušnypštė Nensė. — 
Užtrauk, tučtuojau! 

Dešine ranka Džonas D. užsegė jai užtrauktuką, o ištiesęs kai- 
riąją pastvėrė už riešo antrąją ponią Dogar - jos ranka buvo šalta, 
sausa, gyslota, visai kaip stora virvė. 

- Kitam šokiui pasikeiskime partneriais! - pasiūlė Inspektorius 
Dharas, nors dar tęsėsi tas pats lėtas šokis. Ponas Dogaras akimir- 
ką susverdėjo, bet Nensė, kuriai, ištrūkus iš Dharo glėbio, gerokai 
palengvėjo, jėga prisitraukė senelioką prie krūtinės. Iš šukuosenos 
išsprūdusi plaukų sruoga uždengė jos skruostą. Niekas nė nepaste- 
bėjo jos ašarų, kurias lengvai buvo galima supainioti su riedančiais 
prakaito lašais. 

— Labas vakaras, - tarstelėjo Nensė. Ponui Dogarui nespė- 
jus nė prasižioti, ji uždėjo delną jam ant pakaušio ir prispaudė 
senioko skruostą sau tarp peties ir raktikaulio. Paskui ryžtingai 
pasisuko, stumdama partnerį kuo toliau nuo Dharo ir Rahulo. 
Nenumanė, ar dar ilgai teks laukti, kol orkestras užgros greitesnę 
melodiją. 

Užtat lėtas šokis, kiek jo buvo likę, kuo puikiausiai tenkino 
Dharą ir Rahulą. Džono D. akys atsidūrė kaip tik viename lygyje su 
plonyte mėlyna gysliuke, besidriekiančia ponios Dogar kaklu; to- 
bulos formos duobutėje virš krūtinkaulio prigludęs pūpsojo paka- 
butis ant sidabrinės grandinėlės - vienas akmuo, juodut juodutėlis 
ir blizgantis, panašus į oniksą. Smaragdo žalumo suknelė su gilia 
iškirpte glaudžiai aptempė krūtis, jos rankos buvo tvirtos, oda labai 
lygi, partnerio ji laikėsi stebėtinai lengvai. Toks pat lengvas buvo ir 
žingsnis; kad ir į kurią pusę ją sukdavo Džonas D., ji spėdavo kryp- 
telėti pečius, o akys taip ir prilipo prie jo akių, lyg ji skaitytų pirmą 
naujos knygos puslapį. 

— Labai jau šiurkštus mostas - ir ne itin vikrus, - prašneko an- 
troji ponia Dogar. 

- Pavargau stengdamasis nekreipti į tave dėmesio, - atsakė 
aktorius. - Man jau bloga nuo begalinio apsimetinėjimo, kad ne- 
žinau, kas tu esi... kas tu buvai, - pridūrė Dharas, bet ji, kaip ir 
anksčiau, laikėsi už jo švelniai, ramiai, o jos kūnas klusniai kartojo 
jo kūno judesius. 

- Dievulėliau, koks tu provincialas! - atsiduso ponia Dogar. — 
Argi vyras negali tapti moterimi, jeigu nori? 

- Iš tiesų jaudinanti mintis, - atsakė Inspektorius Dharas. 

- Juk tu nesišaipai, ką? - paklausė ponia Dogar. 

— Aišku, ne, - užtikrino aktorius. - Tiktai kai ką prisimenu. 
Prieš dvidešimt metų niekaip nesugebėjau sutelkti drąsos prie ta- 
vęs prieiti - net nežinojau, nuo ko pradėti. 

— Prieš dvidešimt metų aš dar nebuvau visiška moteris, - pri- 
minė jam Rahulas. - Jei vis dėlto būtum pamėginęs prieiti - ką 
būtum daręs? 

- Tiesą sakant, buvau dar per jaunas, kad susimąstyčiau apie 
darymą, - atsakė Dharas. - Manding, tik troškau tave regėti! 

- Bet šiandien tau veikiausiai jau nebepakaktų vien tik mane 
regėti, - tarė ponia Dogar. 

— Aišku, ne! - patvirtino Inspektorius Dharas, bet jam taip ir 
nepakako drąsos spustelėti jai ranką; ji buvo tokia sausa ir vėsi, jos 
prisilietimas toks lengvas, bet drauge - ir kieta, kone sudiržusi. 

— Prieš dvidešimt metų aš pati bandžiau prieiti prie tavęs, - pri- 
sipažino Rahulas. 

— Turbūt pernelyg subtiliai - anuomet aš nieko nepastebėjau, - 
atsakė Džonas D. 

— Ten, „Bardezo“ viešbutyje, sužinojau, kad tu paprastai miegi 
hamake balkone, - ėmėsi pasakoti Rahulas. - Ten ir sumaniau tave 
aplankyti. Tu visas buvai prisidengęs tinkleliu nuo uodų, kyšojo tik 
pėda. Aš apžiojau tavo kojos nykštį. Čiulpiau, iš tikrųjų įkandau. 
Bet ten buvai ne tu. Tai buvo daktaras Daruvala. Aš taip pasišlykš- 
tėjau, kad daugiau nieko nė nemėginau. 

Ko jau ko, o šitokio posūkio Dharas nesitikėjo. Iš visų numaty- 
tų pokalbio variantų dabar, išgirdus šią nepaprastai įdomią istoriją, 
nė vienas netiko. Bet Dharą, karštligiškai besigraibstantį žodžių, 

išgelbėjo orkestras, užgrodamas kur kas greitesnį šokį. Šokėjai bū- 
riais traukėsi iš šokių aikštelės, tarp kitų ir Nensė su ponu Dogaru. 
Nensė palydėjo senelioką iki jo staliuko; kai pasodino, vargšas po- 
nas Dogaras jau sunkiai gaudė kvapą. 

- Kas jūs, mieloji? - sušvogždė dusdamas. 

- Ponia Patel, - atsakė Nensė. 

- A... - ištarė jis. - O jūsų vyras?.. - Ponas Dogaras turėjo ome- 
ny „Ką veikia jūsų vyras?“ Seniokui parūpo, kokios rūšies valstybės 
tarnautojas jis yra. 

— Mano vyras - ponas Patelis, - atsakė Nensė ir nedelsdama 
pasišalino; stengdamasi kiek įmanoma nekristi į akis šokėjams, ji 
grįžo prie Daruvalų staliuko. 

— Manau, ji manęs neatpažino, - pasakė Nensė jiems. - Bet ne- 
galėjau į ją net pažvelgti. Ji atrodo taip pat, tik susenusi. 

— Jie vis dar šoka? - paklausė daktaras Daruvala. - Galbūt - ir 
kalbasi? 

— Juodu šoka ir kalbasi - tiek težinau, - atsakė Nensė scenaris- 
tui. - Negalėjau į ją žiūrėti, - pakartojo. 

-— Viskas gerai, mieloji, - tarė komisaro pavaduotojas. - Nieko 
daugiau tau nereikės daryti. 

— Norėsiu būti šalia, kai ją pristversi, Vidžajau, - pasakė Nensė 
vyrui. 

— Gali atsitikti ir taip, kad pričiupsime ją kur nors, kur tau visiš- 
kai nesinorės būti, - atsakė detektyvas. 

— Prašau, leisk man dalyvauti, - neatlyžo Nensė. - Ar mano 
užtrauktukas užtrauktas? - staiga paklausė ir nusisuko, kad Julija 
galėtų pamatyti jos nugarą. 

— Užtrauktas iki pat viršaus, mieloji, - užtikrino Julija. 

Ponas Dogaras, likęs prie stalo vienas, bandė atgauti kvapą ir 
siurbė šampaną; ponas Setna tuo tarpu apkrovė jį užkandžiais. Po- 
nia Dogar ir Dharas šoko salės pakraštyje, kur pono Dogaro akys 
nesiekė. 

— Buvo laikai, kai nepaprastai tavęs geidžiau, - suokė Rahulas 
Džonui D. - Buvai toks gražutis bernaitis. 

— O aš tavęs vis dar geidžiu, - atsakė jai Dharas. 

- Atrodo, tu geidi visų iš eilės, - pareiškė ponia Dogar. - Kas 
buvo ta striptizo šokėja? - paklausė. Į šį klausimą Dharas neturėjo 
paruošto atsakymo. 

— Striptizo šokėja, ir tiek, - pasakė. 

— O storulė blondinė - kas ji? - nenurimo Rahulas. Bent jau 
šitai daktaras Daruvala buvo numatęs. 

— Sena istorija, - atsakė aktorius. - Tik kai kam, regis, sunku 
susitaikyti su mintimi, kad viskas baigta. 

— Juk tu galėtum gauti bet kurią moterį, taip pat ir jauną mergi- 
ną, - tarė ponia Dogar. - Kodėl pasirinkai mane? 

Po tokio klausimo neišvengiamai turėjo eiti ta dialogo dalis, 
kurios aktorius paniškai bijojo; tam, kad galėtum atsakyti pagal 
scenarijų, reikėjo tuo scenarijumi aklai pasikliauti. O aktoriui to- 
lesnė Faroko pasiūlyta frazė nekėlė jokio pasitikėjimo. 

— Norėčiau šį tą sužinoti, - tarė Dharas Rahului. - Ar tavo 
makštis tikrai suformuota iš buvusio penio? 

— Koks tu storžievis, - atsakė ponia Dogar ir staiga prapliupo 
juoktis. 

— Man ir pačiam gaila, kad neįmanoma švelniau suformuluoti 
tokio klausimo, - prisipažino Džonas D. Ji dar smagiau užsikvatojo 
ir nejučia suspaudė jį tvirčiau; Dharas tik dabar pajuto, kokios iš 
tiesų stiprios jos rankos. - Turbūt reikėjo klausti ne taip tiesmu- 
kai, - vėl prabilo jos juoko paskatintas Dharas. - Tarkime, būčiau 
paklausęs šitaip: ar ta tavo makštis jautri? Ar ten jauti daugmaž tą 
pat, ką jautei peniu? 

Aktorius nutilo, jis nebeprisivertė tęsti. Scenaristo sukurtas dia- 
logas strigo - Farokas, rašydamas replikas, dažnokai prašaudavo 
pro šikšnelę. 

Be to, ir ponia Dogar liovėsi juoktis. 

— Vadinasi, tau tiesiog smalsu, ar ne? - paklausė. - Tave papras- 
čiausiai traukia keistenybės, tiesa? 

Rahulo kaklu, plonyte mėlyna gysliuke, nuvirvėjo drumzlinas 
prakaito lašelis ir dingo griovelyje tarp stangrių krūtų. Džonui D. 
dingtelėjo, jog šoka jie ne taip energingai, kad piltų prakaitas. Vy- 
lėsi, kad tinkamiausia akimirka - kaip tik dabar. Jis apglėbė ją per 

juosmenį, tvirčiau prispaudė prie savęs, ji nesipriešino, jos kūnas 
atkartojo jo judesius; kai juodu įsisuko į tą šokių aikštelės zoną, 
kurią jau siekė ponios Dogar vyro - ir pono Setnos - akys, Dharas 
pastebėjo, kad senasis patarnautojas suprato jo ženklą. Ponas Setna 
tuoj pat apsisuko ir iškurnėjo iš salės vestibiulio pusėn, o aktorius 
vėl nušokdino ponią Dogar į atokesnį šokių aikštelės pakraštį. 

— Aš - aktorius, - kalbėjo Džonas D. - Galiu būti bet kas, kas 
tik panorėtum, kad būčiau. Galiu padaryti viską, ko įsigeisi. Jeigu 
tik sutiktum nupiešti man paveikslėlį. 

(Aktorius ir pats nejučia krūptelėjo; už šitą kliurką irgi reikėjo 
dėkoti Farokui.) 

— Nei šioks, nei toks pasiūlymas, - pareiškė ponia Dogar. - Įdo- 
mu, ką turėčiau tau nupiešti? 

— Tiesiog pakišk man mintį, kas tave jaudina. Tada aš galėsiu 
tai padaryti, - atsakė Dharas. 

— Tu pasakei „nupiešti paveikslėlį“ - girdėjau, kad taip pasa- 
kei, - laikėsi savo ponia Dogar. 

- Turėjau omeny, tik pasakyk, kas tau patinka - turiu galvoj 
seksą, - aiškino jai aktorius. 

- Ką tu turi omeny, aš suprantu, bet vis tiek pasakei „nupieš- 
ti, - šaltai tarė Rahulas. 

— Juk tu buvai menininkė, argi ne? Ar ne tiesa, kad ruošeisi 
stoti į meno mokyklą? - paklausė aktorius. (Kur nelabasis nešioja 
poną Setną? - sunerimo Dharas. Kur jis užstrigo? Džonas D. pabū- 
go, kad Rahulas pradeda kažką užuosti.) 

- Nieko aš toje meno mokykloje neišmokau, - pasakė jam po- 
nia Dogar. 

Ponas Setna jau buvo įsmukęs į pagalbines patalpas šalia ves- 
tibiulio, bet susizgribo, kad be skaityti skirtų akinių neįžiūri, kas 
parašyta ant elektros dėžutės jungiklių, o akiniai liko ten, kur 
buvo laikomi visada - virtuvės stalčiuje. Senajam patarnautojui 
prireikė kokios sekundės apsispręsti, ar verta nuspausti visus jun- 
giklius iškart. 

— Tas sukriošęs pusgalvis veikiausiai bus nusitrenkęs pats, — 
spėjo pasakyti daktaras Daruvala detektyvui Pateliui. 

— Bent pamėginkime nesikarščiuoti, - atsiliepė policininkas. 

— Jei šviesa neužges, tegul Dharas improvizuoja, jeigu jau tikrai 
yra toks improvizacijų meistras, - pareiškė Nensė. 

— Aš geidžiu tavęs visai ne kaip kokios keistenybės, - staiga pra- 
pliupo berti Dharas. - Žinau, kad tu stipri. Manau, esi ir agresy- 
vi - ir tikriausiai rastum būdą save išreikšti. - (Tai bene pats pras- 
čiausias iš Faroko parašytų dialogų, pagalvojo aktorius. Šaudymas į 
dangų tuščiais šoviniais, ir tiek.) - Noriu, kad pasakytum man, kas 
tau patinka. Noriu, kad pasakytum, ką turėčiau daryti. 

— Noriu, kad man paklustum, - atsakė Rahulas. 

- Jei tik pageidausi, galėsi mane surišti, - nuolaidžiai pasiūlė 
Dharas. 

— Turėjau omeny kai ką daugiau nei vien tai, - pasakė ponia 
Dogar. 

Sulig šiais jos žodžiais šokių aikštelė ir visas pirmas Dakvorto 
klubo aukštas paskendo aklinoje tamsoje. Visi susirinkusieji aikte- 
lėjo kaip vienas, orkestras apgraibomis dar bandė groti - muzikan- 
tams užteko kvapo dar keliems akordams, dar keliems pučiamųjų 
ūktelėjimams. Iš pagrindinės salės atsklido nedarnus pliaukšėji- 
mas - kažkas gana dirbtinai bandė paploti. Triukšmas virtuvėje by- 
lojo apie ten kilusią sumaištį. O paskui sugriaudėjo kita muzika: 
pokylio dalyviai ėmė ekspromtu skimbčioti peiliais, šakutėmis ir 
šaukštais į vandens stiklines. 

— Tik neišliekite šampano! - sušuko ponas Banerdžis. 

Jam atsakė mergiškas juokas - veikiausiai Emės Sorabdži. 

Džonas D. pabandė tamsoje pabučiuoti ponią Dogar, bet ši 
buvo mitresnė: jo burna tik priartėjo prie jos, o ji jau stvėrė danti- 
mis apatinę jo lūpą. Kai šitaip laikė įsikandusi jo lūpą, jos karštas, 
trūksmingas kvapas tvoskė jam į veidą; tuo tarpu vėsios, sausos jos 
rankos atsegė kelnių praskiepą ir minkė tarpukojį tol, kol jam at- 
sistojo. Dharas abiem rankomis sugniaužė jos sėdmenis, tie tuojau 
pat įsitempė. Ji nepaleido jo apatinės lūpos: laikė sukandusi taip 
stipriai, kad jam suskaudo, bet vis dėlto nepakankamai stipriai, kad 
prakąstų iki kraujo. Ponas Setna tiksliai vykdė nurodymus: šviesa 
plykstelėjo ir tuoj pat vėl užgeso; ponia Dogar paleido Džoną D. — 

patraukė ir dantis, ir rankas. Kai jis atitraukė rankas nuo jos už- 
pakalio, norėdamas užsisegti kelnių užtrauktuką, fizinis kontaktas 
nutrūko. Šviesos tuojau vėl įsižiebė, bet Dharas su ponia Dogar jau 
visai nebesilietė. 

— Užsimanei piešinio? Parodysiu tau piešinį, - tyliai tarė Ra- 
hulas. - Galėjau visai nukąsti tau lūpą. 

- Aš nuomoju numerį ir „Oberojuje“, ir „Tadž Mahale“, - pasa- 
kė jai aktorius. 

— Ne, ne, aš pasakysiu tau kur, - paprieštaravo ponia Dogar. - 
Pasakysiu per pietus. 

— Per pietus čia? - paklausė Dharas. 

— Rytoj, - pridūrė Rahulas. - Būčiau nukandusi tau nosį, jeigu 
tik būčiau panorėjusi. 

— Ačiū už šokį, - ištarė Džonas D. Pasisukęs eiti sau, vis dar 
nesmagiai jautė erekciją, tvinkčiojo ir apatinė lūpa. 

- Atsargiai, nenuversk kokios kėdės ar neužkliūk už stalo, - 
perspėjo ponia Dogar. - Tu tenai dydžio sulig drambliu. 

Nuo žodžio „dramblys“, ir dar iš Rahulo lūpų, Džonui D. kone 
pakirto kojas. Jis kėblino per pagrindinę salę, o akyse vis dar sto- 
vėjo drumzlinas, tuojau pat pranykęs jos prakaito lašas, jis vis dar 
jautė jos vėsias, sausas rankas. Ir dar tasai jos kvapas, kai ji alsavo 
tiesiai jam į burną, sukandusi jo apatinę lūpą... Džonas D. įtarė, 
kad šito jau niekad nebegalės išguiti iš atminties. Pagalvojo apie 
plonytę mėlyną gysliukę jos kakle, nėmaž netvinkčiojančią krau- 
jagyslę - tarytum ponia Dogar būtų išvis be pulso ar žinotų kokį 
paslaptingą būdą pristabdyti normalų širdies plakimą. 

Kai Dharas atsisėdo prie stalo, Nensė negalėjo į jį net pažvelgti. 
dėl, kad pernelyg susidomėjęs stebėjo poną ir ponią Dogarus. Tuo- 
du ginčijosi: ponia Dogar nebenorėjo sėstis, ponas Dogaras nesu- 
tiko keltis iš užstalės - ir čia detektyvui krito į akis viena paprasta, 
bet smarkiai gluminanti detalė: Dogarų šukuosenos buvo beveik 
vienodos. Stebėtinai tankius savo plaukus ponas Dogaras, nežinia 
kokios tuštybės paakintas, kirposi markizės de Pompadur stiliumi: 
trumpai pakirpta ant sprando, išskusta virš ausų, o priekyje stulbi- 

nančiai vešli banga, kurią jis nešiojo įžūliai atmetęs virš kaktos. Jo 
plaukai buvo pasidabravę, atskiros sruogos ir visai pražilusios. Po- 
nios Dogar plaukai buvo juodi su sidabrinėmis (veikiausiai pada- 
žytomis) sruogomis, bet šukuosena - lygiai tokia pat kaip ir vyro, 
tik gal kiek prašmatnesnė. Šitaip susišukavusi, ji šiek tiek priminė 
ispanę. Markizės de Pompadur stilius! Tik pamanykite! - pagalvo- 
jo detektyvas Patelis. Jis išvydo, kad poniai Dogar galų gale pavyko 
įkalbėti vyrą atsistoti. 

Vėliau ponas Setna praneš komisaro pavaduotojui, apie ką kal- 
bėjosi ponas ir ponia Dogarai, bet policininkas nesunkiai atspėjo 
ir pats. Ponia Dogar pasipiktino, neva vyrelis suskubęs prisisiurbti 
per daug šampano; ji tvirtino nė minutės nebekęsianti jo girtumo, 
liepsianti tarnams paruošti vidurnakčio vakarienę namie, ten jai 
bent jau neteksią viešai raudonuoti dėl tokio neapdairaus pono 
Dogaro elgesio. 

- Jie išeina! - nusistebėjo daktaras Daruvala. - Kas atsitiko? Tu 
ją sujaudinai? - paklausė scenaristas aktoriaus. 

Dharas gurkštelėjo šampano, bet gėrimas nutvilkė lūpą. Veidu 
sruvo prakaitas, šiaip ar taip, Džonas D. juk šoko visą vakarą, o 
rankos pastebimai virpėjo; visi matė, kaip jis pastatė ant stalo šam- 
pano taurę ir paėmė stiklą vandens. Bet krūptelėjo ir nuo vandens 
gurkšnio. Nensė prisivertė į jį pažvelgti, o tada jau nebegalėjo nu- 
kreipti žvilgsnio į šalį. 

Komisaro pavaduotojas vis dar mąstė apie šukuosenas. Apsi- 
kirpęs markizės de Pompadur stiliumi senasis ponas Dogaras at- 
rodė lyg moteriškesnis, bet jo žmoną ta pati šukuosena darė vyriš- 
kesnę. Detektyvas nutarė, kad ponia Dogar jam panaši į toreadorą; 
savaime aišku, detektyvas Patelis kaip gyvas nebuvo savo akimis 
matęs toreadoro. 

Faroką smaugte smaugė smalsumas išgirsti, kurį iš jo dialogų 
panaudojęs Džonas D. Prakaito išpiltas kino žvaigždė vis dar vargo 
su skaudama lūpa. Gydytojas atkreipė dėmesį, kad Dharo apatinė 
lūpa sparčiai tinsta, vis labiau ryškėjo ir paraudimas lyg nuo su- 
mušimo. Gydytojas abiem rankomis pamojo padavėjui ir paprašė 
atnešti didelę taurę ledo - vien ledo. 

— Vadinasi, ji tave pabučiavo, - tarė Nensė. 

— Sakyčiau, veikiau įkando, - paprieštaravo Džonas D. 

- Bet ką gi tujai pasakei? - nerimo daktaras Daruvala. 

— Ar susitarei susitikti? - paklausė Dharo detektyvas Patelis. 

- Rytoj per pietus, čia, - atsakė aktorius. 

- Per pietus! - išsprūdo scenaristui nusivylimo kupinas atodūsis. 

- Vadinasi, pradžia padaryta, - tarė policininkas. 

— Taip, manau, taip. Šiaip ar taip, tai jau šis tas, tik nenumanau 
kas, - pasakė Dharas. 

— Vadinasi, sulaukei reakcijos? - nerimo Farokas. Jis jau kone 
puolė į neviltį, taip jam magėjo išgirsti visą anų dviejų pokalbį - žo- 
dis žodin. 

- Tik pažvelk į jo lūpą! - pasiūlė gydytojui Nensė. - Aišku, kad 
sulaukė, dar ir kokios! 

- Ar paprašei jos nupiešti paveiksliuką? - neatlyžo Farokas. 

— O tai jau buvo baugoka, mažų mažiausiai nuskambėjo keis- 
tai, - nelabai aiškiu atsakymu išsisuko Dharas. - Vis dėlto tikiuosi, 
kad ji man kažką parodys. 

- Per pietus? - nenustygo daktaras Daruvala. 

Džonas D. tik gūžtelėjo pečiais. Visa šita klausimų lavina jį jau 
akivaizdžiai nervino. 

- Leisk jam tiesiog kalbėti, Farokai. Netrauk kiekvieno žodžio 
kaip su kabliu, - sudraudė vyrą Julija. 

- Tai kad jis nekalba! - sušuko gydytojas. 

- Ji sakė, kad norėtų, jog aš jai paklusčiau, - pasakė Dharas 
komisaro pavaduotojui. 

- Ji įsigeidė jį surišti! - užriko Farokas. 

- Sakė turinti omeny kai ką daugiau nei vien tai, - atsakė Dharas. 

— O kas gali būti „daugiau nei vien tai ? - sukluso daktaras 
Daruvala. 

Padavėjas atnešė taurę ledo ir Džonas D. prispaudė leduką prie 
lūpos. 

— Dėk ledo gabalėlį į burną ir lėtai čiulpk, - patarė gydytojas, 
bet Džonas D. ir toliau šaldė lūpą savaip. 

- Ji man įkando ir iš išorės, ir iš vidaus, - tiek tepasakė. 

— Ar pavyko užsiminti apie lyties keitimo operaciją? - toliau 
kamantinėjo scenaristas. 

— Kaip tik ši tema jai pasirodė juokinga, - atsakė Džonas D. - Ji 
iš tikrųjų juokėsi. 

Išryškėjo aiškios įkandimo žymės Džono D. apatinės lūpos iš- 
orinėje pusėje - įžiūrėti jas buvo nesunku net mirgančioje Damų 
sodo žvakių šviesoje. Kraujosruvos buvo gilios, sužalota lūpa tie- 
siog akyse mainė spalvą: iš blyškiai violetinės virto sodriai raudo- 
na, tarytum ponios Dogar dantys būtų ją sutepę. 

Nemenkai vyro nuostabai, Nensė užsisakė antrą šampano tau- 
rę; detektyvas Patelis buvo šiek tiek priblokštas jau tada, kai ji paė- 
mė pirmą. Nensė iškėlė taurę lyg sveikindama visus, susirinkusius 
Damų sode. 

— Laimingų Naujųjų metų, - ištarė nesikreipdama į nieką 
konkrečiai. 


Auld Lang Syne 


Galų gale buvo patiekta vidurnakčio vakarienė. Nensė tik paknebe- 
no savąją porciją, vėliau ją sudorojo jos vyras. Džonas D. dėl skau- 
damos lūpos negalėjo valgyti jokio aštresnio maisto. Jis neprasitarė 
kitiems, kokią erekciją jam sukėlė ponios Dogar glamonės, ir juo 
labiau neužsiminė, kad ji sakiusi, esą jis dydžio - sulig drambliu. 
Dharas nutarė pasakysiąs apie tai detektyvui Pateliui, bet vėliau, 
kai pasitaikys proga pasikalbėti akis į akį. Kai policininkas atsipra- 
šęs pakilo nuo stalo, Džonas D. nusekė paskui jį į tualetą ir viską 
išklojo ten. 

— Man visai nepatiko, kaip ji atrodė išeidama iš čia, - tik tiek 
jam atsakė detektyvas. 

Kai grįžo prie stalo, daktaras Daruvala pasakė sumąstęs planą, 
kaip „pateikti“ rašiklio dangtelį; į planą buvo įtrauktas ir ponas Se- 
tna, viskas skambėjo gana sudėtingai. Džonas D. pakartojo turįs 
vilčių, kad Rahulas jam ką nors nupieš. 

- Šito ir pakaktų, ar ne? - paklausė Nensė vyro. 

— Bent jau praverstų, - sutiko komisaro pavaduotojas. 

Jį kamavo bloga nuojauta. Dar kartą atsiprašęs nuo stalo, nuėjo 
paskambinti į kriminalinių nusikaltimų skyrių. Ir pasiuntė parei- 
gūną visą naktį stebėti Dogarų namų; jeigu ponia Dogar kur nors 
išsiruoštų, norėjo, kad pareigūnas ją sektų, be to, praneštų jam pa- 
čiam - nesvarbu, kiek būtų valandų. 

Dharas detektyvui pasakė nemanąs, kad Rahulas ketinusi 
nukąsti jam lūpą, jam netgi neatrodą, kad sukąsti lūpą buvęs są- 
moningas, tyčinis sumanymas, jis netikįs ir kad šitaip ji norėjusi 
jį pagąsdinti. Aktoriaus nuomone, ponia Dogar tiesiog neįstengė 
susilaikyti, o visą tą laiką, kol buvo sukandusi jo lūpą, jis jautęs, kad 
ji negali prisiversti jo paleisti. 

— Negaliu tvirtinti, kad ji norėjo man įkąsti, - pasakė Dharas 
detektyvui. - Man rodos, ji tik nebepajėgė neįkąsti. 

- Taip, suprantu, - atsakė detektyvas ir atsispyrė pagundai 
pridurti, kad tiktai filmuose visos žmogžudystės būna aiškiai mo- 
tyvuotos. 

Kai komisaro pavaduotojas pakabino ragelį, jį dar vestibiulyje 
pasiekė ilgesinga melodija. Orkestras grojo senąją škotiškąją Auld 
Lang Syne“, o šampano padauginę dakvortiečiai baubė negailestin- 
gai niokodami dainą. Patelis nelengvai persiyrė per pagrindinę salę, 
mat dauguma klubo narių, apnikti sentimentų, kėlėsi nuo stalų ir 
sverdėjo į šokių aikštelę bliaudami dainos tekstą. Tarp kitų skubino- 
si ir ponas Banerdžis su žmona iš vienos pusės ir našle Lal iš kitos, 
atrodė ryžtingai nusiteikęs šokti su abiem iš karto. Neatsiliko ir dak- 
taras bei ponia Sorabdžiai, mažylę Emę palikę prie stalo vieną. 

Kai detektyvas pagaliau parsikapstė iki Daruvalų staliuko, Nen- 
sė kaip tik kabinėjosi prie Dharo. 

- Kaip kažin ką, ta mergaičiukė tik ir svajoja dar sykelį su ta- 
vim pašokti. Žiūrėk, sėdi vienui viena. Kodėl tau jos nepakvietus? 
Įsivaizduok, kaip ji jaučiasi. Juk pats užvirei tą košę, - dūzgė Nensė 


* Auld Lang Syne (maždaug „Seniai prabėgusios dienos ; lietuviškas variantas - 
„Už mūsų jaunas dieneles“) - Roberto Burnso eilėraštis (1788), kuriam pritai- 
kyta škotų liaudies melodija; angliškai kalbančiuose kraštuose ši daina dažnai 
dainuojama Naujųjų metų naktį, iškart po vidurnakčio. 

jam į ausį. Sutuoktinio skaičiavimu, ji ištuštino tris šampano tau- 
res - ne tiek ir daug, bet paprastai Nensė išvis negerdavo, be to, be- 
veik nieko nevalgė. Dharas gana sėkmingai tramdė savo pašaipųjį 
vypsnį ir stengėsi Nensės verčiau išvis nepastebėti. 

— O kodėl tau nepakvietus šokti manęs? - suskubo Džonui D. 
pagalbon Julija. - Atrodo, Farokas bus visai mane užmiršęs. 

Netaręs nė žodžio, Dharas nusivedė Juliją į šokių aikštelę; Emė 
Sorabdži lydėjo juos žvilgsniu. 

— Man visai patinka tavo sumanymas dėl rašiklio dangtelio, - 
tarė detektyvas Patelis daktarui Daruvalai. 

Scenaristas vos ne loštelėjo, sulaukęs tokio netikėto įvertinimo. 

— Tikrai? - paklausė. - Visa bėda, kad ponia Dogar turi manyti, 
jog dangtelis buvo jos rankinėje - visą laiką ten ir buvo. 

— Sutinku, kad jei Dharui pavyktų nukreipti jos dėmesį, ponas 
Setna galėtų pakišti dangtelį, - teatsakė jam policininkas. 

- Tikrai? - pakartojo daktaras Daruvala. 

— Būtų šaunu, jei jos rankinėje aptiktume ir kitų dalykų, - balsu 
mąstė komisaro pavaduotojas. 

— Turi omeny, banknotų su spausdintais perspėjimais ar net 
piešinių? - paklausė gydytojas. 

— Būtent, - patvirtino Patelis. 

— Būtų baisiai gerai, jei galėčiau išrašyti šitai! - pareiškė sce- 
naristas. 

Staiga prie stalo išdygo Julija; ji neteko šokių partnerio, nes 
Džoną D. nukabino Emė Sorabdži. 

- Tai besarmatė mergiščia! - pareiškė daktaras Daruvala. 

— Eime, Liebchen, pašoksime, - tarė jam Julija. 

Pateliai prie stalo liko vieni, tiesą sakant, jie liko vieni visame 
Damų sode. Pagrindinėje salėje kažkoks nenustatytos tapatybės vy- 
ras miegojo pasidėjęs galvą ant stalo; visi kiti šoko arba bent rams- 
tė šokių salės sienas - matyt, dėl graudaus malonumo visa gerkle 
plėšti Auld Lang Syne. Padavėjai jau įniko rinkti maisto likučius 
nuo stalų, bet nė vienas nedrumstė ramybės detektyvui Pateliui 
ir Nensei, tebesėdintiems Damų sode. Ponas Setna visiems buvo 
griežtai prisakęs šiai porai nelįsti į akis. 

Nensės šukuosena iširo, plaukai išsidraikė ant pečių. Ji bandė 
atsisegti perlų vėrinį, bet nesugraibė sąsagos, vyrui teko pagelbėti. 

— Labai gražūs perlai, ar ne? - tarė Nensė. - Bet jeigu tuoj pat 
negrąžinsiu jų poniai Daruvalai, tikrai užmiršiu ir grįšiu namo su 
visu vėriniu. Paskui dar pamesiu ar kas nors pavogs. 

— Pasistengsiu rasti tau tokį pat vėrinį, - pažadėjo detektyvas 
Patelis. 

— Ne, - paprieštaravo Nensė. - Pernelyg brangu. 

— Tu puikiai padirbėjai, - pagyrė ją vyras. 

- Juk mes sučiupsime ją, Vidžajau, tiesa? - paklausė ji. 

— Taip, mieloji, būtinai, - patikino jis. 

— Ji manęs neatpažino! - sušuko Nensė. 

— Juk sakiau tau, kad neatpažins, ar ne? - tarė detektyvas. 

- Ji manęs net nematė! Žiūrėjo kiaurai, tarsi manęs nė būt nebū- 
tų! Per visus tuos metus manęs nė neprisiminė! - nusiskundė Nensė. 

Komisaro pavaduotojas paėmė ją už rankos. Nensė pasidėjo 
galvą jam ant peties; jautėsi tokia tuščia, kad nepajėgė net pravirkti. 

- Atleisk, Vidžajau, bet šokti aš, ko gero, negaliu. Negaliu, ir 
tiek, - pasakė Nensė. 

— Nieko baisaus, mieloji, - atsakė jai vyras. - Juk ir aš nešoku, 
gal užmiršai? 

— Be reikalo jis prasegė tą mano užtrauktuką, to visiškai nerei- 
kėjo, - pasakė ji. 

— Tai padėjo kurti bendrą vaizdą, - atsakė Patelis. 

— Ne, to visai nereikėjo, - laikėsi savo Nensė. - Be to, man ne- 
patiko, kaip jis tai padarė. 

— Tau ir neturėjo patikti - toks buvo sumanymas, - atsakė žmo- 
nai policininkas. 

— Tikriausiai ji bandė išvis nukąsti jam lūpą! - sušuko Nensė. 

— Ko gero, jai prireikė nemaža pastangų susilaikyti, - atsakė 
komisaro pavaduotojas. Ši jo frazė kažkodėl išplėšė Nensę iš tuš- 
tumos; galų gale ji įstengė pravirkti vyrui ant peties. Atrodė, kad 
orkestras niekada nebaigs groti senos, įkyrėjusios dainos. 

— „Už mūsų jaunas dieneles pakelkime taures!..“ - kriokė ponas 
Banerdžis. 

Ponas Setna pastebėjo, kad Julija ir daktaras Daruvala - pati 
rimčiausia šokėjų pora salėje. Daktaras ir ponia Sorabdžiai šoko 
nervingai - nedrįso išleisti iš akių dukters. Vargšę Emę jie parsivežė 
namo iš Anglijos, kur jai sekėsi ne kažin kaip. Tėvai įtarė, kad ji skra- 
jojo iš vakarėlio į vakarėlį, o dar blogiau - ją pernelyg traukė vyresni 
vyrai, ir tai jau niekam nebuvo paslaptis. Universitete ji nė iš tolo 
neprasidėjo su bendramoksliais studentais, užtat kaip išmanydama 
korėsi ant kaklo vienam iš dėstytojų - ir dar vedusiam. Ačiū Dievui, 
jis bent jau nepasinaudojo tokia proga. O štai dabar daktaras ir po- 
nia Sorabdžiai turėjo kamuotis regėdami, kaip jų mergaitė šoka su 
Dharu. Nuo vilko ant meškos, pagalvojo ponia Sorabdži. Situacija 
buvo itin nepatogi: būdama artima Daruvalų draugė, ponia Sorab- 
dži negalėjo atvirai išdėti savo nuomonės apie Inspektorių Dharą. 

— Ar žinai, kad tavo filmus galima pamatyti ir Anglijoje - gali- 
ma gauti vaizdajuosčių? - kalbėjo Emė aktoriui. 

— Tikrai? - atsiliepė jis. 

— Kartą surengėme vyno degustacijos vakarėlį ir išsinuomojo- 
me tavo filmą. Tačiau tie, kurie kilę ne iš Bombėjaus, nežinojo nė 
ką apie tave manyti. Jiems tavo filmai pasirodė pasiutusiai keisti. 

— Taip, - sutiko Inspektorius Dharas. - Ir man pačiam taip at- 
rodo, - pridūrė. 

Tai ją prajuokino; jis iškart užuodė, kad Emė - gana palaido 
būdo mergina, ir jam trupučiuką pagailo jos tėvų. 

— Visas tas muzikos ir žmogžudysčių mišinys, - kalbėjo Emė 
Sorabdži. 

— Nepamiršk dar netikėto aukštesniųjų jėgų įsikišimo, - pridū- 
rė aktorius. 

— O, taip! Ir dar visos tos moterys! Tau po kojomis krenta dau- 
gybė moterų! - suokė Emė. 

— Tai jau taip, - nesiginčijo Dharas. 

— „Už mūsų jaunas dieneles pakelkime taures, žvaliau išgerki- 
me, brolau, už jaunas dieneles!“ - pačiais tikriausiais asilų balsais 
bliovė ne pirmos jaunystės šokėjai. 

— Man labiausiai patiko „Inspektorius Dharas ir narvinių žudi- 
kas“ - jis pats seksualiausias, - čiulbėjo mažylė Emė Sorabdži. 

— O aš mėgstamiausio neturiu, - prisipažino jai aktorius. Spėjo, 
kad merginai kokie dvidešimt dveji ar treji. Būtų visai maloni per- 
maina, bet jį erzino, kad Emė nenuleidžia akių nuo jo lūpos. 

— Kas nutiko tavo lūpai? - galiausiai paklausė pakuždomis - jos 
išraiška išliko jaunatviškai mergiška, bet balsas nuskambėjo vylin- 
gai, kone kaip sąmokslininkės. 

- Kai užgeso šviesa, šokdamas įsirėžiau į sieną, - pasiaiškino 
Dharas. 

— Man atrodo, tai tos pabaisūnės moteriškės darbas, - ryžosi 
iškloti Emė Sorabdži. - Atrodo, ji tau įkando! 

Džonas D. tiesiog šoko toliau; lūpa taip ištino, kad nutaisyti pa- 
šaipųjį vypsnį būtų buvę pernelyg skausminga. 

- Žinai, visi mano, kad ji - tikra baidyklė, - pareiškė Emė; Dha- 
ro tylėjimas šiek tiek pakirto jos pasitikėjimą savimi. - O kas buvo 
ana moteris, su kuria šokai pirmiausia? - paklausė Emė. - Ta, kuri 
paskui išėjo? 

- Striptizo šokėja, - atsakė Inspektorius Dharas. 

- Eik jau, negali būti! - sušuko Emė. 

— Taip, pati tikriausia, - patikino Džonas D. 

— O kas ta šviesiaplaukė ponia? - neatlyžo Emė. - Man atrodė, 
kad ji tuoj pravirks. 

— Buvusi draugė, - atsakė aktorius; mergužėlė pradėjo jį var- 
ginti. Atrodo, jaunos merginos supratimu, intymumas reiškia gali- 
mybę išgauti atsakymus į visus klausimus. 

Džonas D. neabejojo, kad Vinodas jau laukia už durų; žemau- 
giui tikrai turėjo pakakti laiko nuvežti Miurielę į „Šlapiąjį kabaretą“ 
ir grįžti. Dharas troško griūti į lovą - vienas, norėjo užsidėti ant 
lūpos naują ledo kompresą. Ir dar jis norėjo atsiprašyti Faroko. La- 
bai jau nedraugiškai leptelėjo, esą pasiruošimas gundyti ponią Do- 
gar - „tau ne koks cirkas; juk Džonas D. puikiai žinojo, ką daktarui 
Daruvalai reiškia cirkas; argi sunku buvo pademonstruoti šiek tiek 
jautrumo ir pasakyti, kad pasiruošimas susitikti su Rahulu - „ne 
kokia pramoga ? O štai dabar priskreto ta nepasotinama Emė So- 
rabdži, besigviešianti įklampinti jį (ir įklimpti pati) į kokią niekam 
nereikalingą bėdą. Pats metas nešdintis, pagalvojo aktorius. 

Kaip tik tuomet Emė vogčia dirstelėjo per Dharo petį - norėjo 
tiksliai žinoti, kur jos tėvai. Krivuliuojanti trijulė patikimai užstojo 
Emę nuo daktaro ir ponios Sorabdžių akių - ponas Banerdžis nėrė- 
si iš kailio, tuo pat metu šokdindamas ir žmoną, ir našlę Lal, - tad 
mergužėlė skubiai pasinaudojo ta brangia vienumos akimirka, mat 
gerai žinojo vos trumpai valandėlei išsivadavusi nuo įdėmaus tėvų 
žvilgsnio. Putlios lūpos liestelėjo Džono D. skruostą; paskui ji vos 
girdimai kvėptelėjo aktoriui į ausį: 

- Galiu pabučiuoti tą lūpą, kad greičiau sugytų! 

Džonas D. nė akim nemirktelėjo, šoko, ir tiek. Nesulaukusi jo- 
kio atsako, Emė pasijuto neužtikrintai, tad sukuždėjo jau gailiau — 
ar bent dalykiškiau: 

— Man patinka vyresni vyrai! 

— Tikrai? - pratarė kino žvaigždė. - Ką gi, man irgi, - prisipaži- 
no Inspektorius Dharas kvailiukei merginai. - Man irgi! 

Šitaip jos ir atsikratė - tai visada suveikdavo. Galų gale Inspek- 
torius Dharas galėjo išsinešdinti. 


25. JUBILIEJAUS DIENA 


Tai būta ne beždžionės 


Buvo 1990-ųjų sausio pirmoji, pirmadienis. Taip pat ir Šventojo 
Ignoto mokyklos Mazagaone jubiliejaus diena - misija pradėjo 
skaičiuoti šimtas dvidešimt šeštuosius gyvavimo metus. Sveikin- 
tojai buvo pakviesti pavakario arbatėlės, prilygstančios ankstyvai 
vakarienei, o prieš ją, pagal šventės tvarkaraštį, buvo numatytos 
specialios popiečio mišios. Ta pačia proga ketinta ir oficialiai pri- 
statyti Martiną Milzą Bombėjaus katalikų bendruomenei, dėl to 
tėvas Julijonas ir tėvas Cecilijus susikrimto išvydę, koks sumaitotas 
scholastas grįžo iš cirko. Vakarykščiai Martinas ne juokais išgąsdi- 
no brolį Gabrielių, mat tas sužalotą figūrą su kadaruojančiais kru- 
vinais tvarsčiais palaikė klajojančia kokio nors kadaise persekioto 
jėzuito dvasia - vietos nerandančia siela žmogaus, kuris buvo kan- 
kinamas ir galiausiai nužudytas. 

Dar tą patį vakarą, kiek ankstėliau, uolusis katalikas įkalbėjo 
tėvą Cecilijų išklausyti jo išpažintį. Bet tėvas Cecilijus buvo toks pa- 
vargęs, kad užsnūdo, taip ir nespėjęs duoti Martinui išrišimo. Tiesa, 
ir Martino išpažintis, kaip jam įprasta, atrodė, truks be galo - tėvas 
Cecilijus ėmė knapsėti nosimi taip ir nespėjęs suvokti jos esmės. 
Senajam kunigui susidarė įspūdis, kad Martinas Milzas nė neturi 
ką išpažinti, nebent viso gyvenimo polinkį amžiais skųstis. 

Išpažintį Martinas pradėjo išvardydamas keletą nusivylimų sa- 
vimi - pradėjo dar nuo noviciato Masačusetse, Šventojo Aloyzo 
vienuolyne, laikotarpio. Tėvas Cecilijus stengėsi klausytis kuo įdė- 
miau, nes scholasto balse išgirdo lyg ir primygtinumo gaidelę; ir vis 

dėlto jaunasis Martinas pasižymėjo neprilygstamu gebėjimu rasti 
savyje begalę ydų, tad vargšas kunigas neilgai trukus pajuto, kad jo 
dalyvavimas visai beprasmis. Tarkime, Martinas prisipažino, kad 
kadaise, kai dar buvo Šventojo Aloyzo vienuolyno novicijus, jam 
jokio įspūdžio nepadaręs vienas didžiai šventas įvykis: į Masaču- 
setso noviciatą buvusi atvežta ypatinga relikvija, šventojo Pranciš- 
kaus Ksavero ranka, bet Martinas likęs visiškai abejingas. (Tėvui 
Cecilijui tai nepasirodė tokia jau baisi nuodėmė.) 

Bažnyčios tarnas, atvežęs nukirstą šventojo ranką, buvęs garsu- 
sis jėzuitas, tėvas Teris Finėjus; tėvas Finėjus nesavanaudiškai užsi- 
krovęs priedermę vežioti auksinį relikvijorių po visą pasaulį. Mar- 
tinas išpažino, esą jam ta šventoji ranka pasirodė ne ką daugiau 
nei paprasčiausia skeleto galūnė po stiklu, lyg kas būtų ją apgrau- 
žęs - tarytum kokia išėda, pareiškė Martinas Milzas. Scholastui tik 
dabar pavykę sutelkti pakankamai drąsos ir prisipažinti, kad buvęs 
apniktas šitokių šventvagiškų minčių. (Tuo metu tėvas Cecilijus jau 
saldžiai šnarpštė.) 

Ir tai dar buvo ne viskas; Martinui nerimą kėlė tai, kad jam pri- 
reikė daugybės metų, kol rado jį tenkinantį dieviškosios malonės 
sąvokos paaiškinimą. Kartais scholastas susizgribdavo sąmoningai 
vengiąs apie tai galvoti. Šitai senajam tėvui Cecilijui išties vertėjo 
išgirsti, nes Martinas Milzas buvo pavojingai pritvinkęs abejonių. 
Išpažindamas nuodėmes, jaunasis Martinas galiausiai pasieks ir 
pastarąjį nusivylimą savimi -— dėl to, kaip elgėsi pakeliui į cirką ir 
grįždamas atgal. 

Scholastas kaltino save, kad myli luošą berniuką labiau nei 
mažametę prostitutę; prostitucija savaime kėlė jam neįveikiamą 
šleikštulį, ir dėl to mergaitės likimui jis buvęs kone visai abejingas. 
Be to, daktaras Daruvala užvedęs kalbą kebliais homoseksualumo 
klausimais ir išprovokavęs jėzuitą prarasti savitvardą; Martinas 
apgailestavo dėl tos intelektualinės arogancijos, kurios neišvengęs 
kalbėdamas su gydytoju šia tema. Kai Martinas išpažino šitai, tė- 
vas Cecilijus jau taip saldžiai pūtė į akį, kad nė pats nepajuto, kaip 
knaptelėjo klausykloje ir kakta įsirėmė į groteles, pro jas išlindusią 
jo nosį Martinas Milzas ir pamatė. 

Išvydęs senojo kunigo nosį, Martinas suvokė, kad tėvui Ceci- 
lijui nė motais viskas, kas dedasi šiame pasaulyje. Martinas visai 
nesiekė, kad jo nuodėmklausys pasijustų nesmagiai, ir vis dėlto 
jam neatrodė teisinga palikti senioką miegantį šitokia nepatogia 
poza. Todėl misionierius patyliukais pasišalino nuo klausyklos ir 
patraukė ieškoti brolio Gabrieliaus - tada vargšas brolis Gabrielius 
ir persigando, palaikęs aptvarstytą scholastą kažkokio persekioja- 
mo senų laikų krikščionio pamėkle. Kai siaubas atlėgo, brolis Ga- 
brielius nuskubėjo žadinti tėvo Cecilijaus, o šis po to nebegalėjo 
užmigti kiaurą naktį, mat neįstengė prisiminti, ką jam išpažinęs 
Martinas Milzas ir ar jis suteikęs scholastui išrišimą. 
ir negavo, išsakęs visus tuos kaltinimus sau, pasijuto geriau, o atlikti 
išsamią išpažintį nebus vėlu ir rytoj - galbūt šįsyk paprašysiąs tėvo 
Julijono, kad išklausytų. Nors tėvas Julijonas baugino kiek labiau nei 
tėvas Cecilijus, vis dėlto tėvas rektorius buvo ir truputį jaunesnis. 
Taigi, apsivalęs sąžinę, ir dar švarioje lovoje be jokių blakių, Marti- 
nas ramiausiai išmiegojo visą naktį. Vieną minutę draskomas abe- 
jonių, o kitą jau sklidinas tvirto tikėjimo, misionierius buvo gyva 
prieštara ant dviejų kojų, jo nepatikimumu galėjai pasikliauti. 

Nensė irgi išmiegojo visą naktį, jeigu ir ne palaimingu mie- 
gu, bent jau miegojo. Žinoma, pagelbėjo ir šampanas. Ji neišgirdo 
net telefono skambučio - detektyvas Patelis nuėjo atsiliepti į vir- 
tuvę. Buvo Naujieji metai, ketvirta valanda ryto, ir iš pat pradžių 
komisaro pavaduotojas lengviau atsiduso išgirdęs, kad skambina 
ne tas pareigūnas, kuris buvo įpareigotas stebėti Dogarų namus 
senajame Ridž Roude, Malabar Hile. Skambino iš žmogžudysčių 
skyriaus - pranešta apie nužudytą prostitutę viename iš neva ge- 
resniųjų viešnamių Kamatipuros raudonųjų žibintų rajone. Įpras- 
tu atveju tokiais pranešimais niekas nekvaršintų galvos komisaro 
pavaduotojui, tačiau ir už bylą atsakingam tardytojui, ir patologui 
anatomui neliko abejonių: nusikaltimas susijęs su Dharu. Ant nu- 
žudytos kekšės pilvo ir vėl nupieštas dramblys, be to, pastebėta tam 
tikra nauja bauginanti detalė, kurią, skambinančiojo nuomone, de- 
tektyvas Patelis tikrai norėsiąs išvysti savo akimis. 

Niekas nebūtų pasikeitę, jei jaunesnysis inspektorius, turėjęs 
stebėti Dogarų namus, irgi būtų visą naktį ramiai pūtęs į akį. Pa- 
reigūnas prisiekinėjo, kad ponia Dogar nebuvo nė kojos iškėlusi iš 
namų - kažkur išėjęs tik ponas Dogaras. Jaunesnysis inspektorius, 
kuriam po to komisaro pavaduotojas skirdavo tik tokias užduotis, 
kad jis negalėtų smarkiai pasišiukšlinti, tarkime, raštu atsakinėti į 
skundus, tvirtino, esą tai tikrai buvęs ponas Dogaras - atpažinęs se- 
nioką iš būdingos krypuojančios eisenos, be to, figūra buvo gunk- 
telėjusi. Ir dar menamasis ponas Dogaras vilkėjęs laisvą, apdribusį 
kostiumą - pilką. Kostiumas buvęs vyriškas, tik gerokai per platus 
jį vilkinčiam žmogui - tikrai ne tas pats, kurį ponas Dogaras dėvė- 
jęs per Naujųjų metų pobūvį Dakvorto klube. Po kostiumu ponas 
Dogaras vilkėjęs baltus marškinius, prasegtus pakaklėje. Seniokas 
įlipęs į taksi apie antrą valandą nakties, grįžęs kitu taksi maždaug 
be penkiolikos keturios. Budintysis pareigūnas (kurį komisaro pa- 
vaduotojas netrukus pažemins tarnyboje nuo jaunesniojo inspek- 
toriaus iki konsteblio), didžiai patenkintas savimi, priėjo išvadą, 
esą ponas Dogaras lankėsi pas meilužę arba pas prostitutę. 

Aišku, pas prostitutę, pagalvojo detektyvas Patelis. Tik, deja, ne 
ponas Dogaras. 

Minėto neva geresnio už kitus Kamatipuros viešnamio madam 
komisaro pavaduotojui pasakė, kad jos viešnamyje galioja tvarka 
išjungti šviesas apie pirmą ar antrą valandą nakties - priklauso- 
mai nuo klientų antplūdžio (arba jų stokos). Išjungus šviesas, ji 
įsileidžianti tik tokius svečius, kurie pageidauja pasilikti iki ryto, o 
už visą naktį su kuria nors iš jos mergaičių madam prašydavo ne 
mažiau nei šimto rupijų. „Seniokas“, atvažiavęs jau po dviejų, kai 
viešnamis skendėjo tamsoje, pasiūlė tris šimtus rupijų ir užsiprašė 
pačios mažiausios mergaitės. 

Detektyvas Patelis iš pradžių pamanė, kad madam veikiausiai 
norėjusi pasakyti „jauniausios“, bet ši patikino, neva džentelmenas 
tikrai prašęs ne jauniausios, o mažiausios mergaitės, šiaip ar taip, 
tokią ir gavęs. Aša buvusi mažytė, smulkučiukė, pasak madam, 
maždaug penkiolikos. Vadinasi, ne daugiau nei trylikos, spėjo ko- 
misaro pavaduotojas. 

Kadangi šviesos jau buvo išjungtos ir vestibiulyje nebebuvo 
daugiau merginų, menamojo senio, be pačios madam ir Ašos, 
niekas daugiau nė nematė - jis, madam nuomone, nė nebuvęs 
toks jau senas. Kiek prisiminė madam, nebuvo ir gunktelėjęs, bet 
ji (kaip ir pažeminimo tarnyboje neišvengsiantis pareigūnas) pa- 
stebėjusi, kad jis vilkėjęs pilką, apdribusį kostiumą. „Jis“ buvęs 
itin kruopščiai nusiskutęs, tik su siauručiu ūsų siūleliu - ūsus, 
reikia manyti, prisiklijavo, nutarė detektyvas Patelis. Šukuosena 
irgi buvusi gana neįprasta... čia madam iškėlė rankas aukštai vir- 
šum kaktos ir pridūrė: 

— Bet virš sprando ir ausų pakirpta trumpai. 

— Taip, žinau, markizės de Pompadur stilius, - suburbėjo Pate- 
lis. Žinojo, kad plaukai tikrai nebuvo pasidabravę, su visai žilomis 
gijomis, bet dėl viso pikto vis tiek paklausė. 

- Ne, plaukai buvo juodi, su sidabrinėmis gijomis, - atsakė 
madam. 

Niekas nepastebėjo, kada „senis“ išėjo. Madam pažadino kaž- 
kokia vienuolė. Viešnamio vyresnioji kažką išgirdo - jai pasirodė, 
kad kažkas mėgina atidaryti duris iš gatvės pusės. Kai nuėjusi pa- 
tikrinti, aptikusi už durų vienuolę - galėjo būti gal trečia valanda 
nakties. 

- Ar daug vienuolių klaidžioja šiame rajone tokiu paros metu? - 
paklausė jos komisaro pavaduotojas. 

— Aišku, ne! - sušuko madam. 

Vienuolės ji pasiteiravusi, ko prireikę, ir vienuolė paaiškinusi 
ieškanti krikščionės mergaitės iš Keralos valstijos; madam ją pati- 
kinusi, kad jos įstaigoje nesą jokių krikščionių iš Keralos. 

— Kokios spalvos buvo vienuolės abitas? - paklausė Patelis, 
nors atsakymą žinojo iš anksto — „pilkas; taip madam ir atsakė. 
Atogrąžų klimato juostose pilkas vienuolės abitas - anokia keis- 
tenybė; kita vertus, pilką abitą veikiausiai ne taip jau sudėtinga 
sukurpti iš pilkojo kostiumo, kurį ponia Dogar vilkėjo įeidama į 
viešnamį. Galbūt apdribusį kostiumą ji buvo užsivilkusi ant abito, 
o paskui visai nesunkiai ant kostiumo užsimetė abitą; tikėtina, kad 
kai kurios abito ir kostiumo dalys buvo tos pačios ar bent iš tokios 

pačios medžiagos. Baltieji marškiniai, ko gero, irgi turėjo ne vie- 
ną paskirtį: susuktus juos buvo galima apsivynioti apie kaklą lyg 
aukštą apykaklę arba prisidengti jais galvą lyg vienuolės gobtuvu. 
Detektyvas spėjo, kad menamoji vienuolė ūsų neturėjo. („Aišku, 
ne!“ - patvirtino madam.) O dėl to, kad vienuolė buvo prisidengusi 
galvą, madam nė negalėjo pastebėti markizės de Pompadur stiliaus 
šukuosenos. 

Negyvą mergaitę madam aptiko taip greitai tik todėl, kad ne- 
begalėjo užmigti: pirmiausia pratrūko rėkaloti vienas iš visai nak- 
čiai užsibuvusių klientų, o paskui, kai jis galiausiai nutilo, madam 
išgirdo vandens burbuliavimą, nors arbatai buvo tikrai ne metas. 
Nužudytos mergaitės kambarėlyje užkunkuliavo vanduo ant kaiti- 
nimo spiralės užkaistame virdulyje - šitaip madam ir surado kūną. 
Jei ne ši aplinkybė, būtų atėjusi ir aštunta ar devinta valanda ryto, 
kol kitos prostitutės būtų pastebėjusios, kad smulkučiukė Aša dar 
neatsikėlusi. 

Komisaro pavaduotojas paklausė madam apie tą ją pažadinusį 
garsą - kai kažkas klebeno duris, mėgindamas atidaryti iš gatvės. 
Ar garsas nebūtų buvęs lygiai toks pat, jei duris vienuolė būtų ati- 
dariusi iš vidaus, o paskui uždariusi paskui save? Madam pripaži- 
no, kad iš garso atskirti, iš kurios pusės daromos durys, tikrai nej- 
manoma; trumpiau tariant, jei nebūtų išgirdusi durų trakštelėjimo, 
nebūtų pamačiusi tos vienuolės. O paskui, kai sėdo į taksi važiuoti 
namo, ponia Dogar jau nė iš tolo nebepriminė vienuolės. 

Detektyvas Patelis pasistengė kaip įmanydamas mandagiau už- 
duoti savaime suprantamą klausimą: 

— Kaip manote, ar tasai ne toks jau ir senas ponas ir vienuolė 
galėjo būti vienas ir tas pats asmuo? 

Madam tik gūžtelėjo pečiais; ji abejojo, ar atpažintų bent vieną 
iš jų. Kai komisaro pavaduotojas pamėgino ją mygti, madam pasi- 
teisino nė nespėjusi dorai prasikrapštyti akių, mat abu: ir ne toks 
jau senas ponas, ir vienuolė - pažadinę ją iš miego. 

Kai detektyvas Patelis grįžo namo, Nensė dar nebuvo pabudu- 
si; jis suskubo atspausdinti ir itin kritišką ataskaitą, kuri nuridens 
budintį pareigūną karjeros laiptais žemyn - į kriminalinių nusikal- 

timų skyriaus korespondencijos padalinį. Komisaro pavaduotojas 
norėjo būti namie, kai pabus žmona, be to, nenorėjo skambinti Ins- 
pektoriui Dharui ir daktarui Daruvalai iš policijos nuovados. Tegul 
jie dar šiek tiek pamiega, maloningai nutarė detektyvas Patelis. 

Komisaro pavaduotojas išsiaiškino, kad Ašai buvo švariai nu- 
suktas sprandas dėl dviejų priežasčių: pirma, ji buvo labai smulki, 
ir antra - buvo visiškai atsipalaidavusi. Rahulas veikiausiai įkalbėjo 
ją atsigulti kniūbsčią, tarsi pageidaudama sekso būtent tokia poza. 
Tik seksu, savaime aišku, nė nekvepėjo. Pajuodę prostitutės paakiai 
ir gili kraujosruva ant kaklo, iškart po smakru, piršo išvadą, kad 
ponia Dogar iš užnugario sugriebė Ašą už veido, o tada staigiai at- 
lošė smulkučiukės mergaitės galvą, suktelėjo į vieną pusę - ir kaklo 
kaulai neišlaikę trakštelėjo. 

Tada Rahulas apvertė Ašą aukštielninką - kad galėtų palikti ant 
pilvo tradicinį piešinėlį. Pats piešinys, nors iš esmės niekuo nesisky- 
rė nuo ankstesniųjų, vis dėlto buvo nutepliotas ne taip kruopščiai, 
tartum paskubomis, o tai gerokai stebino - niekas ponios Dogar 
iš viešnamio nevijo, skubėti jai nebuvo kur. Ir vis dėlto kažin kas 
mygo Rahulą pasiskubinti. Užtat nuo minėtos „naujos ir bauginan- 
čios nusikaltimo detalės detektyvui Pateliui kone susuko vidurius. 
Apatinė negyvos mergaitės lūpa buvo kiaurai perkąsta. Šitaip žiau- 
riai įkąsti, kol Aša dar buvo gyva, tikrai nebuvo įmanoma - jos 
riksmas būtų sukėlęs ant kojų visą viešnamį. Na jau ne, žudikas au- 
kai įkando jau negyvai, jau po to, kai papuošė jos pilvą piešinėliu. 
Be to, ir žaizda kraujavo pernelyg negausiai, tai neabejotinai įrodė, 
jog Ašai įkąsta, kai jos širdis jau nebeplakė. Vadinasi, sumanymas 
aukai įkąsti ir vertė ponią Dogar skubintis piešti, dingtelėjo poli- 
cininkui. Žudikė negalėjo sutelkti dėmesio ir deramai baigti pieši- 
nio - ją pernelyg gundė Ašos apatinė lūpa. 

Nors kraujo ištryško visai nedaug, Rahulas vis tiek išsitepė, o 
tai jai buvo neįprasta. Tikriausiai tai ponia Dogar įjungė elektrinę 
spiralę ir užkaitė virdulį; jos veidas ar bent jau lūpos turėjo būti 
išterlioti prostitutės krauju. Kai vanduo sušilo, Rahulas tikriausiai 
pamirkė kokį negyvos mergaitės rūbo kampą ir apsišluostė kraują. 
O tada jau — vienuolės pavidalu - nešė kudašių, visai pamiršusi 

kaistantį vandenį. Vanduo užburbuliavo - ir prišaukė madam. Su- 
manymas apsimesti vienuole buvo neblogas, bet visais kitais atžvil- 
giais Rahulas šį darbą atliko labai jau atgrubnagiškai. 

Nensė pabudo apie aštuntą, ją kamavo pagirios, bet detektyvas 
Patelis nė akimirkos nesudvejojęs išklojo žmonai viską, kas atsitiko 
naktį. Paskui išgirdo, kaip ji žiaukčioja vonioje. Komisaro pavaduo- 
tojas pirmiau paskambino aktoriui, tada - scenaristui. Dharui pasa- 
kė apie perkąstą aukos lūpą, gydytojui - ne; kalbėdamas su daktaru 
Daruvala detektyvas norėjo ypač pabrėžti, kaip svarbu parašyti Dha- 
rui kuo geresnį scenarijų pietums su ponia Dogar. Patelis abiem pa- 
sakė turįs suimti Rahulą šiandien pat - tam, kad gautų arešto orderį, 
įkalčių, tegul ir netiesioginių, vylėsi turįs pakankamai. Taigi, sulai- 
kyti ją veikiausiai galėsiąs, o štai ar pakaks įrodymų pateikti kaltini- 
mus - jau kitas klausimas. Čia jau detektyvui teko kliautis aktoriaus 
ir scenaristo pagalba: kad sulaikytosios nereikėtų tuojau ir paleisti, 
juodu turėjo pasirūpinti, kad per pietus atsitiktų dar kas nors. 

Komisaro pavaduotoją Patelį kiek padrąsino vienas dalykas, 
apie kurį jam papasakojo anas vėpla lengvatikis pareigūnas. Kai 
užsimaskavusi ponia Dogar išlipo iš taksi ir nušliurino į namus, 
šviesos įsižiebė pirmame aukšte - ne miegamajame - ir liko degti 
netgi įdienojus. Komisaro pavaduotojas vylėsi, kad Rahulas piešė. 

Savo ruožtu daktaras Daruvala po penkių bemaž bemiegių 
naktų įsitikino, kad tai dar ne pabaiga: viltims kaip reikiant išsi- 
miegoti kol kas nebuvo lemta išsipildyti - net Naujųjų metų rytą jį 
pažadino anksti. Sausio pirmąją nebuvo numatyta jokių operacijų, 
nereikėjo priimti ir jokio ligonio, tad gydytojas vylėsi pūsiąs į akį 
kiek lenda. Bet, vos sulaukęs žinių iš detektyvo Patelio, scenaristas 
pats nedelsdamas paskambino Džonui D. Iki pietų Dakvorto klube 
nuveikti reikėjo dar labai daug ką, taip pat ir viską deramai sure- 
petuoti, o tai gana kebli užduotis, nes vaidmuo buvo numatytas 
ir ponui Setnai. Komisaro pavaduotojas jau spėjo pranešti apie tai 
senajam patarnautojui. 

Apie Ašos apatinę lūpą Farokas sužinojo iš Džono D. 

— Reikia manyti, Rahulas galvojo apie tave! - sušuko daktaras 
Daruvala. 

- Ką gi, mes jau žinome apie jos įjunkį kandžiotis, - atsakė gydy- 
tojui Dharas. - O pirmasis, kuriam ji krimstelėjo, atrodo, buvai tu. 

- Kaip dar šitai reikėtų suprasti? - apstulbo daktaras Daruvala; 
Džonas D. dar nebuvo jam pasakęs, kad ponia Dogar prisipažino 
suleidusi dantis į gydytojo kojos nykštį. 

— Viskas prasidėjo nuo tavo dešinės kojos nykščio dar Goa, - 
paaiškino Džonas D. - Tai Rahulas tada tau įkando. Tu niekada ir 
neklydai: tai tikrai būta ne beždžionės. 


Ne ta Madu 


Tą pirmadienį Didžiojo Mėlynojo Nilo cirke Džunagadhe dram- 
blio numintą vaikiščią, likus dar gerokai laiko iki pirmojo šėrimo 
mėsa, pažadino nesiliaujantis liūtų kosčiojimas; jie urzgavo čia gar- 
sėliau, čia pritildami - ritmingai, tarsi kvėpavimo tempu. Rytas toje 
Gudžarato srityje išaušo gana žvarbus. Pirmąsyk per visą gyveni- 
mą Ganešas išvydo savo kvapą šaltame ore, o kvėpuojant liūtams iš 
narvų pliūpčiojo ištisi garų debesys. 

Musulmonai atgabeno medinį vežimaitį, kaupiną mėsos, gau- 
siai nutūptą musių. Jie iškėlė visą vežimo dugną ir padėjo ant žemės 
tarp virėjo palapinės ir stambiųjų kačių narvų - ant lentos, didumo 
daugmaž su dvivėrėmis durimis, kūpsojo kaugė žalios jautienos. 
Net žvarbiame ryto ore debesys musių dūzgė viršum mėsos, ku- 
rią Čandra čia pat kibo rūšiuoti. Kartais į jautieną įsimaišydavo ir 
avienos gabalų, ir šią virėjas skubindavosi atskirti. Aviena buvo per 
brangi, kad sušertum tigrams ir liūtams. 

Stambiosios katės jau pasiuto riaumoti: plėšrūnai užuodė mėsą, 
o kai kurie net matė, kaip virėjas išsirankioja gardesnius avienos 
gabalus. Jei dramblio numintą vaikiščią ir išgąsdino liūtų bei ti- 
grų, godžiai draskančių žalią mėsą, reginys, daktaras Daruvala to 
niekada nesužinos, taip pat nesužinos, ar luošys pasijuto prislėgtas 
matydamas, kaip liūtai slidinėja įmynę į mėsos taukus. Tai buvo 
viena iš labai nedaugelio cirko gyvenimo detalių, kurios gydytojui 
keldavo šleikštulį. 

Dar tą patį pirmadienį kažin kas sumanė pasipiršti Madu. Kaip 
ir derėjo, su šiuo pasiūlymu būsimasis jaunikis pirmiausia kreipėsi 
į poną ir ponią Dasus. Arenos administratorius su žmona gerokai 
nustebo. Juk mergaitė dar netgi nepradėjo treniruotis, o kadangi 
buvo visiškai nepamokyta, net nesušmėžavo tarp kitų artistų; vis 
dėlto kažkoks ponas įsigeidė ją vesti: tvirtino sekmadienį atėjęs pa- 
žiūrėti vėlyvojo cirko vaidinimo - ten mergaitė ir kritusi jam į akį. 
Ir še tau: jau kitą rytą jis prisistato cirko vyresnybei prisipažinti 
apie staiga įsiplieskusią amžiną meilę iš pirmo žvilgsnio! 

Bengalas arenos administratorius su žmona turėjo savų vaikų, 
bet nė vienas jų nepageidavo susieti viso gyvenimo su cirku. Tačiau 
ponas ir ponia Dasai treniravo begalę kitų vaikų, išugdė nemaža 
cirko akrobatų; tiems savo kone įvaikiams jie visada būdavo geri, 
elgdavosi su jais padoriai, o ypač sergėjo mergaites. Šiaip ar taip, 
deramai išmokytos, tos mergaitės nebuvo visiškai bevertės - ir ne 
tik cirke. Atsiskleisdavo jų žavesys, be to, jos užsidirbdavo ir šiek 
tiek pinigų, tik neturėdavo kur išleisti, tad arenos administratorius 
su žmona tiesiog kaupdavo tuos pinigus jų kraičiui. 

Ponas ir ponia Dasai sąžiningai patardavo mergaitėms, išsa- 
kydavo savo nuomonę, ar vedybiniai pasiūlymai verti dėmesio, ar 
juos verta priimti arba bent derėtis; paprastai jie visas savo įdukras 
padoriai ištekindavo, prisidėdavo ir prie jų kraičio. Arenos admi- 
nistratorius su žmona taip prisirišdavo prie cirko vaikų, kad ne- 
retai atsisveikindavo plyštančia širdimi. Anksčiau ar vėliau beveik 
visos mergaitės iškeliaudavo iš cirko, o tos, kurios likdavo, tapdavo 
trenerėmis. 

Tačiau Madu buvo dar labai jauna, jos sugebėjimai dar visiš- 
kai nespėjo atsiskleisti, be to, neturėjo ir jokio kraičio. Ir atsitik tu 
man: jos įsigeidžia turtingas džentelmenas, gerai apsirengęs, tikras 
miestietis, turįs Bombėjuje nekilnojamojo turto, besisukantis pra- 
mogų versle. Negana to, kad jis pasiperša Madu, dar ir pribloškia 
poną ir ponią Dasus dosnumu: vargšę mergaitę jis imsiąs į žmonas 
ir be kraičio. Be jokios abejonės, ikivedybinėse derybose nebuvo 
apsieita be tam tikrų diskusijų esminiais klausimais, tai yra aptarta 
arenos administratoriui ir jo žmonai prideranti kompensacija, mat 

(ką gali žinoti?) galbūt Madu vieną gražią dieną taptų tikra Didžio- 
jo Mėlynojo Nilo žvaigžde. Vis dėlto, pono ir ponios Dasų nuomo- 
ne, jiems buvo pasiūlytas išties nemenkas atlygis už paniurėlę mer- 
giotę, iš kurios galbūt niekad neišeitų cirko akrobatė. Tai anaiptol 
ne tas atvejis, kai tenka išsiskirti su miela mergaite, prie kurios jie 
per ilga prisirišo, kurią spėjo ir pamilti, - su Madu persimesta vos 
keliais žodžiais, dorai net nesusipažinta. 

Galbūt bengalams ir galėjo ateiti į galvą paklausti gydytojo ar 
misionieriaus nuomonės, galbūt ponas ir ponia Dasai dėl būsimo- 
sios santuokos galėjo pasitarti bent jau su Dipa, tačiau žemaūgio 
žmona vis dar sirgo. Tai kas, kad būtent Dipa įžvelgė mergaitės 
galimybes tapti bekaule akrobate? Žemaūgio žmona tebebuvo pri- 
kaustyta prie patalo savo palapinėje. Be to, cirko administratorius 
šiek tiek griežė dantį ant Vinodo. Ponas Dasas pavydėjo žemaūgiui 
jo taksi verslo; po to, kai pasitraukė iš Didžiojo Mėlynojo Nilo, 
Vinodas nesikuklindavo pasigirti savo sėkme, dar ir gerokai pa- 
gražindamas. O arenos administratoriaus žmona jautėsi nepaly- 
ginti pranašesnė už žemaūgio žmoną, taigi tartis su Dipa jai būtų 
buvę per žema, net jeigu Dipa būtų buvusi sveika. Be to, ponia Das 
greitai įtikino vyrą, kad šios piršlybos - tikrai naudingas sandėris. 
(Kam jau kam, o Dasams - iš tiesų naudingas.) 

Jeigu pačios Madu pasiūlymas tekėti nesudomintų, jie neva- 
rytų kvaišelės mergiščios iš cirko, tačiau jei tai netikėlei mergio- 
tei pakaktų sveiko proto suvokti, kokia laimė nukrito iš dangaus, 
arenos administratorius ir jo žmona sutiktų ją išleisti, išlydėtų su 
visais palaiminimais. Apie luošą jos brolį ponas iš Bombėjaus, re- 
gis, nieko nežinojo. Ponas ir ponia Dasai jautėsi šiek tiek atsakingi 
už tą dramblio numintą bernioką ir negalėjo palikti jo likimo va- 
liai; juodu nusprendė, kad bus išmintingiausia pažadėti daktarui 
Daruvalai ir Martinui Milzui, jog suteiksią Ganešui visas įmano- 
mas galimybes siekti sėkmės. Arenos administratorius ir jo žmona 
visiškai nesijautė įsipareigoję kalbėtis su Dipa apie Ganešo ateitį, 
šiaip ar taip, tą šlubą vaikiščią aptiko ne ji — ji tikino atradusi tik 
bekaulę mergaitę. Be to, dar gali būti ir taip, kad žemaūgio žmona 
susigriebusi kokią nors užkrečiamą ligą. 

Skambutis gydytojui arba misionieriui mažų mažiausiai būtų 
buvęs suprantamas mandagumo gestas. Tačiau cirke nebuvo tele- 
fono; norint paskambinti, būtų reikėję važiuoti į paštą ar į telegrafą. 
Bet Madu gerokai nustebino arenos administratorių ir jo žmoną 
tučtuojau ir besąlygiškai priimdama pasiūlymą tekėti. Pasipiršęs 
ponas jai visai nepasirodė per senas (šito labiausiai baiminosi po- 
nas Dasas), ji nepasibjaurėjo ir jo išvaizdos trūkumais (ponios Das 
nuomone, kaip tik tai galėjo būti rimčiausia kliautis). Cirko admi- 
nistratoriaus žmoną purtė vien pažvelgus į pono veidą bjaurojantį 
randą - veikiausiai likusį po nudegimo, spėjo ji, - tačiau Madu apie 
tai net neužsiminė, atrodė, kad mergaitei tas kraupus trūkumas iš- 
vis nė motais. 

Galbūt nujausdamas, kad daktaras Daruvala nieku gyvu tam 
nepritars, cirko administratorius apdairiai pasiųs telegramą Mar- 
tinui Milzui; misionierius ponams Dasams sukėlė ne tokio susi- 
kausčiusio žmogaus įspūdį, jų nuomone, tai turėjo reikšti, kad jis 
ir lengviau sukalbamas. Be to, atrodė, kad jėzuitui mergaitės pers- 
pektyvos rūpi šiek tiek mažiau - ar bent jau gydytojo nerimas buvo 
aiškiau matyti. Ir dar, kadangi Šventojo Ignoto misija minėjo gar- 
bingą jubiliejų, mokyklos raštinė buvo uždaryta, vadinasi, telegra- 
mą Martinas gausiąs ne anksčiau nei antradienį. Tuo metu ponas 
Gargas jau bus parsivežęs jaunąją žmoną į „Šlapiąjį kabaretą“. 

Savaime aišku, bengalas nepamiršo ir savų interesų, tad pasi- 
stengė, kad telegramos tekstas skambėtų kuo optimistiškiau. 


TOJI MERGAITĖ MADU / JOS LAIMINGA DIENA / PIRŠ- 
LYBOS ITIN PALANKIOMIS SĄLYGOMIS, JAUNIKIS PU- 
SAMŽIS, BET KLESTINTIS VERSLININKAS / JI PATI ŠITO 
NORI, NORS JO GALBŪT DAR NEMYLI, NEPAISO NETGI 
JO RANDO / LUOŠASIS BERNIUKAS LIEKA ČIA, JAM SU- 
TEIKIAMA GALIMYBĖ SUNKIAI DIRBTI / GALITE BŪTI 
RAMŪS / DASAS 


Kai žinia pasiekė daktarą Daruvalą, jis įmanydamas būtų pats 
sau užtvojęs: juk turėjo tai numatyti! Dėl kokios kitos priežasties 

ponas Gargas būtų teiravęsis Randžito Didžiojo Mėlynojo Nilo 
adreso? Juk aišku, kad ponas Gargas, kaip ir daktaras Daruvala, ge- 
rai žinojo, kad Madu nemoka skaityti; Žmogus Rūgštis nė neketino 
rašyti mergaitei laiško. Ir dar, pranešęs Farokui žinią (kad Gargas 
klausė cirko adreso), ištikimasis sekretorius užmiršo paminėti, jog 
Gargas dar pasiteiravęs, kada gydytojas turįs grįžti iš Džunagadho. 
Tą patį sekmadienį, kai daktaras Daruvala išvyko iš cirko, ponas 
Gargas nuskubėjo ten. 

Faroko toli gražu neįtikino Vinodo versija, esą Gargas iki ausų 
įsimylėjęs Madu, tad niekaip negalėjęs su ja išsiskirti. Galbūt ponas 
Gargas pats nesitikėjo, kad šitaip baisiai jos ilgėsis, aiškino žema- 
ūgis. Dipa savo ruožtu pabrėžė, koks reikšmingas esąs faktas, kad 
Žmogus Rūgštis iš tiesų vedė Madu, o jeigu jau vedė, vadinasi, ti- 
krai neketina siųsti jos atgal į viešnamį. Žemaūgio žmona net pri- 
dūrė, kad Madu, ko gero, tai tikrai buvusi laiminga diena. 

Tačiau jubiliejaus dieną šios naujienos daktaro Daruvalos ne- 
pasieks. Joms teks palūkėti. O drauge su jomis lauks ir kur kas pras- 
tesnė žinia. Ją pirmasis išgirs Randžitas. Sekretorius savo nuožiūra 
nutars kol kas apsaugoti gydytoją nuo tokių blogų naujienų - be 
jokios abejonės, nedera pirmąją naujųjų metų dieną užgriūti žmo- 
gaus su šitokia Žinia. Tačiau Tatos Du kabinetas netgi šventinį pir- 
madienį dirbo visu pajėgumu - Tatai Du nebūdavo jokių švenčių. 
Randžitui apie bėdą pranešė sukriošėlis daktaro Tatos sekretorius 
misteris Subašas. Du seni sekretoriai skalijo telefonu kits ant kito 
lyg du itin priešiškai nusiteikę, bet bedančiai šunys. 

— Turiu kai ką pranešti, bet tik pačiam daktarui, - pareiškė mis- 
teris Subašas, net nesiteikęs prisistatyti. 

— Tada turėsite palaukti iki rytojaus, - pasakė tam puspročiui 
Randžitas. 

— Skambina misteris Subašas, iš daktaro Tatos kabineto, - vis 
dėlto prisistatė sekretorius, gana įsakmiai. 

— Vis tiek teks palaukti iki rytojaus, - nepasidavė Randžitas. — 
Daktaro Daruvalos šiandien čia nėra. 

— Tai svarbi informacija - daktaras tikrai norėtų sužinoti kuo 
skubiau, - pareiškė misteris Subašas. 

— Tada pasakykite man, - pasiūlė Randžitas. 

— Na... jai pasitvirtino, - dramatiškai pranešė misteris Subašas. 

- Turėsite šiek tiek paaiškinti, - tarė Randžitas. 

— Toji mergaitė, Madu - jos ŽIV mėginys teigiamas, - patiksli- 
no misteris Subašas. 

Randžitas sumojo, kad ši žinia prieštarauja įrašui, kurį buvo 
matęs Madu sveikatos lape; Tata Du pats buvo pranešęs daktarui 
Daruvalai, kad Madu tyrimo rezultatas neigiamas. Randžitas nu- 
tuokė, kad, žinodamas, jog Madu - ŽI viruso nešiotoja, daktaras 
Daruvala nė už ką nebūtų išleidęs jos į cirką. 

— ELISA testas teigiamas, rezultatai patvirtinti ir „Western Blot“ 
tyrimu, - porino misteris Subašas. 

— Bet daktaras Tata pats pranešė daktarui Daruvalai, kad Madu 
tyrimų rezultatai neigiami! - pasišiaušė Randžitas. 

— Tai buvo ne tos Madu tyrimų rezultatai, - lyg niekur nieko 
pareiškė senasis misteris Subašas. - Jūsiškės Madu rezultatas tei- 
giamas, ji — viruso nešiotoja. 

— Tai iš tiesų didelė klaida, - pareiškė Randžitas. 

— Tai jokia klaida, - pasipiktino misteris Subašas. - Paprasčiau- 
siai buvo dvi Madu. - Tarsi šiuo atveju kas nors galėtų būti „pa- 
prasčiausiai. 

Visą šį telefoninį pokalbį Randžitas uoliai atspausdino mašinėle 
ir padėjo ataskaitą ant daktaro Daruvalos stalo; remdamasis nauja 
informacija, medicinos sekretorius drąsiai galėjo daryti išvadą, kad 
ponas Gargas ir Madu kits kitą apdovanojo ne vien chlamidijomis, 
bet ir šiuo tuo rimčiau. Tačiau kai ko Randžitas negalėjo Žinoti, 
o būtent - kad ponas Gargas nuvažiavo į Džunagadhą ir atsiėmė 
Madu iš cirko; galbūt Gargas sumąstė susigrąžinti mergaitę į Bom- 
bėjų tik sužinojęs, kad Madu nėra ŽI viruso nešiotoja, o gal ir ne. 
„Šlapiojo kabareto“ ir Kamatipuros viešnamių pasaulyje tam tikras 
fatalizmo lygis - gyvenimo standartas. 

Žinia apie ne tą Madu daktaro Daruvalos irgi kol kas nepasieks. 
Kokia prasmė skubintis pranešti tokias pragaištingas naujienas? 
Šiaip ar taip, Randžitas juk manė, kad Madu - vis dar Džunagadhe, 
vis dar cirke. O ponas Gargas - ką gi, daktaro Daruvalos sekre- 

torius neabejojo, kad Žmogus Rūgštis nė kojos nebuvo iškėlęs iš 
Bombėjaus, bet klydo. Kai į daktaro Daruvalos kabinetą paskambi- 
no Martinas Milzas, Randžitas neįžvelgė būtinybės pasakyti misio- 
nieriui, kad Madu vis dėlto - ŽI viruso nešiotoja. Martinas norėjo, 
kad gydytojas iš naujo aptvarstytų jam žaizdas, mat tėvas rektorius 
išsakęs nuomonę, jog švarūs tvarsčiai labiau pritiktų jubiliejaus iš- 
kilmėms. Randžitas Martinui pasakė, kad gydytojo reikėtų ieškoti 
namie. Tačiau Farokas buvo iki ausų pasinėręs į darbus - su Džonu 
D. ir senuoju ponu Setna repetavo būsimuosius pietus su Rahulu, 
tad ragelį pakėlė Julija ir pažadėjo perduosianti žinią gydytojui. Ji 
gerokai nustebo išgirdusi, kad Dharo brolį dvynį apkandžiojo tarsi 
ir pasiutusi šimpanzė. Savo ruožtu nustebo ir Martinas, jis net pa- 
sijuto skaudžiai užgautas, kad daktaras Daruvala nė žodeliu nepra- 
sitarė Žmonai apie tą nelaimingą atsitikimą. 

Julija mandagiai priėmė jėzuito kvietimą atvykti į jubiliejaus 
proga rengiamą arbatėlę su užkandžiais. Ji netgi pažadėjo pasirū- 
pinsianti, kad Farokas atvyktų į Šventojo Ignoto misiją dar prieš 
iškilmių pradžią - tuomet jam į valias užteksią laiko iš naujo ap- 
tvarstyti Martinui žaizdas. Scholastas padėkojo Julijai, bet, vos pa- 
dėjo ragelį, jį užgriuvo neįveikiamas svetimumo jausmas. Indijoje 
jis dar neišbuvo nė savaitės, ir staiga paaiškėjo, kad viskas, kas ne- 
pažįstama, iš jo reikalauja duoklės. 

Pirmų pirmiausia Martiną pritrenkė tėvo Julijono reakcija į jo 
mą suteikė lyg nenoromis, skubotai, o paskui, gana netikėtai, iškart 
pareikalavo, kad Martinas kaip nors susitvarkytų savo purvinus, 
kraujo prisisunkusius tvarsčius. Kunigas ir scholastas iškart įklim- 
po į keblią padėtį, kai iš esmės nesuprato vienas kito. Kai Martinas 
Milzas per išpažintį prisipažino kur kas labiau mylįs luošąjį ber- 
niuką, o mažametės prostitutės išvis nepajėgsiąs taip pamilti, tėvas 
Julijonas jį pertraukė ir pasiūlė mažiau kvaršinti galvą dėl savo su- 
gebėjimų mylėti. Tuo tėvas rektorius norėjo pasakyti, kad Martinui 
derėtų daugiau dėmesio skirti Dievo meilei ir Dievo valiai, o savo 
paprastą žmogišką vaidmenį vertinti kukliau. Juk Martinas esąs Jė- 
zaus draugijos narys, tad atitinkamai turėtų ir elgtis; jis - ne koks 

egocentriškas socialinis darbuotojas, ne koks kilniaširdis geradarys, 
be paliovos pats save vertinantis, kritikuojantis ir pašlovinantis. 

— Tų vaikų likimą lemsi ne tu, - rėžė tėvas Julijonas scholas- 
tui. - Ir nė vienas iš jų nesikankins nei daugiau, nei mažiau dėl to, 
kad tu juos myli, ar dėl to, kad tu nesugebi jų pakankamai mylėti. 
Pasistenk liautis tiek daug galvojęs apie save. Tu - tiktai Dievo va- 
lios įrankis, ir ne pats save tokį sukūrei. 

Misionieriui tai nuskambėjo pernelyg tiesmukai, negana to, 
Martinas Milzas gerokai sutriko. Regis, tėvo rektoriaus nuomone, 
vaikai jau niekur nebegali pabėgti nuo savo lemties, o šitoks požiū- 
ris jėzuitui - pernelyg jau kalvinistiškas; Martinas pabūgo, kad tėvą 
Julijoną bus per daug paveikęs ir hinduizmas - visos tos šnekos apie 
vaikų „likimą labai jau trenkė tikėjimu karminiais dalykais. O kuo 
jam užkliuvo socialiniai darbuotojai? Kas gi čia blogo? Argi patsai 
šventasis Ignotas Lojola nebuvo itin uolus socialinis darbuotojas? 
O gal tėvas rektorius norėjo pasakyti tik tiek, kad Martinui nedera 
pernelyg asmeniškai rūpintis cirko vaikų likimu? Jeigu scholastas ir 
įsikišo į jų gyvenimą, mėgindamas padėti, tai dar anaiptol nereiš- 
kė, kad nuo šiol jis turi jaustis atsakingas už kiekvieną juos ištikti 
galinčią smulkmeną. 

Pakliuvęs į tokias dvasines ūkanas, Martinas Milzas išėjo pasi- 
vaikščioti po Mazagaoną ir nejučia nuklydo į čia pat plytintį lūšny- 
ną - tą patį, kurį pirmiausia jam parodė daktaras Daruvala, tą patį, 
kuriame kadaise buvo sukamas filmas ir kuriame nenaudėlė jo mo- 
tina nualpo, kai ją užmynė ir palaižė karvė. Martinas prisiminė, 
kaip apsivėmė, išsisvėręs pro važiuojančio automobilio dureles. 

Vėlyvą šio įtempto pirmadienio rytą gyvenimas lūšnyne virte 
virė, bet misionieriui pasirodė paprasčiau šitą apgailėtiną egzisten- 
ciją matyti mikrokosminiu lygmeniu, tad, užuot apžvelgęs Sofijos 
Zuber kelią kiek akys aprėpia, Martinas kiūtino panarinęs galvą ir 
nudelbęs akis į savo lėtai judančias kojas. Šitaip daugumos lūšnyno 
gyventojų jis matė tiktai pėdas daugmaž iki čiurnų; veidus regėjo 
tik vaikų - vaikai, savaime aišku, kaulijo išmaldos. Į jo akiplotį pa- 
teko ir ėdesio ieškančių šunų letenos bei šniukštinėjančios nosys. 
Pamatė jis ir mopedą, įstumtą, o gal su visu vairuotoju įgriuvusį 

į atliekų nutekamąjį griovį; vairas apipintas serenčių girlianda, tar- 
si mopedas būtų paruoštas kremuoti. Paskui Martinas išvydo kar- 
vę - netik kanopas, o visą karvę, nes gyvulys tysojo paslikas. Apeiti 
ją buvo ne taip lengva. Martinas ir iki tol sliūkino koja už kojos, 
bet, vos stabtelėjęs, išsyk pasijuto supamas minios; kiekviename 
turistams skirtame vadove turėtų būti įrašytas patarimas didelėmis 
raidėmis: jeigu eini per lūšnyną - šiukštu nė akimirką nesustok. 

Atgręžusi ilgą, orų ir liūdną snukį, karvė žvelgė į jį musių aptūp- 
tomis akimis. Glotniame gyvulio šone šlapiavo kruvinas lopas: at- 
rodė, tik nubruožtas žalo kailio lopinėlis, nuobrozda ne didesnė už 
žmogaus kumštį, tačiau joje knibždėte knibždėjo musių. Bet iš tiesų 
ta pažiūrėti nekalta nuobrozda buvo gili žaizda - karvę kliudė auto- 
mobilis, gabenantis laivo stiebą, kuris ir susmigo gyvuliui į šoną. Ta- 
čiau Martinas susidūrimo nematė, o aplinkui šurmuliuojanti minia 
neleido jam kaip reikiant įžiūrėti karvės mirtinos žaizdos. 

Staiga minia prasiskyrė praleisdama procesiją - Martinas iš- 
vydo tik srautą paklaikėlių, barstančių gėles. Kai maldininkai pra- 
plūdo pro šalį, karvė liko nuberta rožių žiedlapiais, keletas net pri- 
kibo prie žaizdos drauge su musėmis. Viena karvės koja styrojo 
ištiesta - gyvulys gulėjo ant šono - ir beveik siekė šaligatvio kraštą. 
O ten, nutekamajame griovyje, vos per sprindį nuo karvės kano- 
pos, nekliudomas pūpsojo (neabejotinai) žmogaus išmatų kupstas. 
Iškart už tos taikiai gulinčios ir niekam nekliūvančios šūdų krū- 
velės prekijas buvo įsirengęs prekystalį. Jis siūlė kažką, kas Marti- 
nui Milzui pasirodė visai beprasmė prekė - galaižin kokie ryškiai 
raudoni milteliai, bet misionierius abejojo, ar tai galėtų būti kokie 
prieskoniai ar išvis kas nors valgoma. Šiek tiek miltelių nubyrėjo į 
griovį, mirguliuojančios raudonos dulkelytės aplipo ir karvės ka- 
nopą, ir išmatų krūvelę. 

Štai tokį Indijos mikrokosmą išvydo Martinas: mirtinai suža- 
lotą gyvulį, religinę procesiją, tirštus musių debesis, neįtikėtinai 
ryškias spalvas, žmonių įpročio šikti kur pakliūva liudijimus - ir 
visa tai, savaime aišku, buvo persmelkta gausybe įvairiausių susi- 
maišiusių kvapų. Misionierius buvo perspėtas: jeigu nesugebėsiąs 
pažvelgti toliau, kas slypi už šito apgailėtino luobo, Šventojo Ignoto 

misijai iš jo bus ne kažin kiek naudos - kaip, beje, ir bet kuriai mi- 
sijai bet kokiame panašiame pasaulyje. Giliai sukrėstas scholastas 
susimąstė, ar išties turi pakankamai smarvės tapti kunigu. Martino 
dvasinė būsena buvo visai išklibusi, tad galima tik džiaugtis, jog 
žinios apie Madu jį pasieks tik kitą dieną. 


Parvežk mane namo 


Dakvorto klubo Damų sode virš lapinės spinduliavo vidurdienio 
saulė. Tačiau bugenvilijų sąžalynai buvo tokie tankūs, kad saulės 
spinduliai prasismelkė tik pro siauručius, lyg smeigtuku pradurtus 
plyšelius, nužerdami staltieses ryškios šviesos karoliukais tartum 
pabirusiais vėrinio briliantais. Nensė pakišo delnus po plonais kaip 
adata spinduliais. Kai ji žaidė su šviesa, mėgindama vestuviniu žie- 
du sugauti atspindį, detektyvas Patelis prabilo. 

— Neprivalai būti čia, mieloji, - tarė jai vyras. - Juk žinai, bet 
kada gali važiuoti namo. 

— Aš noriu čia būti, - atsakė Nensė. 

— Norėčiau tave perspėti: nesitikėk, kad pajusi pasitenkinimą, - 
kalbėjo komisaro pavaduotojas. - Kažkodėl net kai pavyksta juos 
pričiupti, pasitenkinimo pilnatvės taip ir nesulauki. 

Daktaras Daruvala, be paliovos dirsčiojantis į laikrodį, tarstelėjo: 

— Ji vėluoja. 

- Jie abu vėluoja, - atsiliepė Nensė. 

— Dharas ir turi vėluoti, - priminė jai policininkas. 

Dharas laukė virtuvėje. Taip buvo sutarta: kai antroji ponia 
Dogar ateis, ponas Setna įdėmiai stebėsiąs, kaip auga jos susier- 
zinimas, o kai jam pasirodysią, kad ji jau sudirgusi kaip reikiant, 
pasiųsiąs Dharą pas ją. Daktaras Daruvala rėmėsi teorija, kad su- 
dirgimas turėtų priversti Rahulą elgtis neapdairiai. 

Tačiau kai ji vis dėlto atėjo, nedaug trūko, kad jie būtų jos ne- 
pažinę. Tai, ką ji vilkėjo, Vakarų moterys paprastai vadina „maža 
juoda suknute': sijonas buvo trumpas, į apačią truputį platėjantis, 
suknelės liemuo - aptemptas, pailgintas, liekninantis. Nedidelė, 

stangri ponios Dogar krūtinė - atidengta kaip tik tiek, kiek reikia. 
Jeigu dar būtų užsimetusi juodą drobinį švarkelį, dingtelėjo dak- 
tarui Daruvalai, atrodytų visai kaip moteris, atėjusi į dalykinį su- 
sitikimą. Be švarkelio tokia apranga labiau tiktų kokiam kokteilių 
vakarėliui Toronte. Tarsi tamtyč skirta dakvortiečiams paerzinti, 
suknelė buvo be rankovių, tik su siaurutėmis petnešėlėmis; taigi, 
raumeningi Rahulo pečiai ir žastai, ką jau kalbėti apie plačią krū- 
tinę, masyvumu tiesiog badė akis. Ji pernelyg raumeninga, kad ga- 
lėtų vilkėti tokią suknelę, pagalvojo Farokas; tik paskui jam atėjo į 
galvą, jog veikiausiai, ponios Dogar nuomone, kaip tik tai turėjo 
padaryti įspūdį Dharui. 

Vis dėlto iš ponios Dogar judesių nebūtum atspėjęs, kad ji su- 
vokia esanti įspūdingų gabaritų, trykšte trykštanti fizine jėga mote- 
ris. Į Dakvorto klubo valgomąją salę ji įžengė nėmaž neagresyviai. 
Netgi priešingai: elgėsi mergiškai, mažne droviai; užuot žirglioju- 
si tiesiai prie staliuko, leido ponui Setnai paimti ją už parankės ir 
palydėti - tokios jos daktaras Daruvala kaip gyvas nebuvo matęs. 
Šitokia moteris niekada nepultų šaukštu ar šakute dzingsėti į van- 
dens stiklinę. Tai buvo ypač moteriška moteris, iš tų, kurios veikiau 
prie stalo mirtų badu, nei atkreiptų į save nepageidaujamą dėmesį. 
Ji sėdės prie stalo šypsodamasi ir lauks Dharo tol, kol klubas užsi- 
darys ir kas nors išveš ją namo. Matyt, detektyvas Patelis vis dėlto 
buvo pasirengęs tokiai permainai, nes paskubomis ėmė kuždėti 
scenaristui į ausį - ponia Dogar vos spėjo atsisėsti prie stalo. 

- Nėra prasmės versti jos laukti, - tarė komisaro pavaduoto- 
jas. - Šiandien ji - visai kita moteris. 

Farokas pasikvietė poną Setną ir liepė pranešti Džonui D., jog 
jam jau metas „atvykti, o komisaro pavaduotojas nenuleido akių 
nuo ponios Dogar - stebėjo, ką ji daro su rankine. Staliukas buvo 
skirtas keturiems, kaip ir siūlė scenaristas, nors sumanymas buvo Ju- 
lijos. Kai prie keturviečio staliuko sėdi tik du žmonės, tvirtino Julija, 
moteris rankinę paprastai pasideda ant vienos iš tuščių kėdžių, ne 
ant žemės - o Farokas ir siekė, kad rankinė atsidurtų ant kėdės. 

- Ji vis tiek pasidėjo rankinę ant žemės, - sumurmėjo detekty- 
vas Patelis. 

Daktaras Daruvala niekaip negalėjo sutrukdyti Julijai dalyvauti 
ir šisyk; dabar ji ir pasakė: 

— Tai todėl, kad ji - netikra moteris. 

- Dharas tuo pasirūpins, - patikino komisaro pavaduotojas. 

Farokas neįstengė galvoti nieko kita, tik kad šitokia ponios Do- 
gar permaina kelia jam siaubą. 

— Tai dėl pastarosios žmogžudystės, ar ne? - paklausė gydytojas 
policininko. - Kai nužudė tą mergaitę, jai gerokai atlėgo, žmogžu- 
dystė ją paveikė kaip raminamųjų dozė, tiesa? 

— Atrodo, nužudžiusi tą mergaitę ji pati pasijuto jauna, - atsakė 
Patelis. 

— Tikriausiai jai ne taip lengva pasijusti jaunai, - nusprendė 
Nensė. - Tik pamanykite, kiek vargo vien tam, kad pasijustum kaip 
jauna mergaitė. 

Sulig tais jos žodžiais prie ponios Dogar staliuko išdygo Dha- 
ras; jis nepabučiavo jos. Prisiartino jai iš užnugario, nepastebėtas, 
ir uždėjo abu delnus ant nuogų pečių, galbūt netgi užsikvempė, 
nes ji, regis, įsitempė, bet jis tik bandė paspirti jos rankinę. Kai 
pagaliau pavyko, ponia Dogar rankinę pakėlė ir pasidėjo ant tuš- 
čios kėdės. 

— Mes užmiršome šnekučiuotis, - tarė komisaro pavaduoto- 
jas. - Juk negalime kiurksoti čia tylėdami ir akis išsproginę spok- 
soti į juos. 

— Prašau, užmušk ją, Vidžajau, - sumurmėjo Nensė. 

— Aš neginkluotas, mieloji, - pamelavo komisaro pavaduotojas. 

— Kokią bausmę jai skirtų įstatymas? - paklausė policininko 
Julija. 

— Indijoje egzistuoja ir aukščiausia bausmė, - atsakė detekty- 
vas. - Bet retas kuris nusikaltėlis nuteisiamas mirties bausme. 

— Mirties bausmė pakariant, - pridūrė daktaras Daruvala. 

— Taip, bet Indijoje teisia ne prisiekusiųjų teismas, - tarė Pate- 
lis. - Nusikaltėlio likimą lemia vienas vienintelis teisėjas. Įkalini- 
mas iki gyvos galvos sunkiųjų darbų kalėjime - kur kas dažnesnis 
nuosprendis už mirties bausmę. Jos nepakars. 

— Reikėtų užmušti ją dabar pat, - pakartojo Nensė. 

Jie matė poną Setną, kuris šmižinėjo aplink ponios Dogar stalą 
lyg kokia nervinga šmėkla. Užtat nematė kairės Dharo rankos - ši 
buvo po stalu. Tikriausiai, kaip visai pagrįstai spėjo stebėtojai, ant 
Rahulo šlaunies arba kelių. 

- Nagi, kalbėkimės, - linksmai paragino visus Patelis. 

— Velniop tave, velniop Rahulą, velniop Dharą, - rėžė Nensė 
Pateliui. - Tave - irgi velniop, - grįžtelėjo į Faroką. - Tavęs gal ne, 
tu man patinki, - pasakė Julijai. 

- Ačiū, mieloji, - atsakė Julija. 

- Šūdas, šūdas, šūdas, - kartojo Nensė. 

— Vargšė tavo lūpa, - tuo metu sakė ponia Dogar Džonui D. Po- 
nas Setna nuklausė šią frazę, tiek suprato ir sėdintieji Damų sode, 
nes matė, kaip Rahulas palietė Dharo apatinę lūpą ilgu smiliumi - 
tik liestelėjo, lengvai, lyg brūkštelėdama plunksnele. Apatinė Dha- 
ro lūpa švietė sodriu mėlynumu. 

— Tikiuosi, šiandien tu nenusiteikusi kandžiotis, - atsakė jai 
Džonas D. 

- Šiandien aš nusiteikusi puikiai, - pareiškė ponia Dogar. - 
Norėčiau žinoti, kur tu mane vesies, ką su manim darysi, - pri- 
dūrė koketiškai. Nesmagu buvo net žiūrėti - ji akivaizdžiai laikė 
save nuostabiai jauna ir dailia. Kai susičiaupdavo, ir šiaip gilios 
raukšlės abipus Žiauraus burnos rėžio dar labiau pagilėdavo, šyp- 
sodamasi koketiškai papūsdavo lūpas, lyg ketindama pasidažyti 
prieš veidrodį. Nors makiažas žymę beveik paslėpė, vis dėlto buvo 
galima įžiūrėti raudoną, patinusį įdrėskimą, kertantį vieną žaliais 
šešėliais padažytą akies voką, dėl to ji mirkčiojo, tarsi jai graužtų 
pačią akį. Tačiau žaizdelė buvo visiškai menka, tik dėmesio never- 
tas įbrėžimas - tik tiek prostitutė, vardu Aša, ir sugebėjo padaryti 
mėgindama gintis: atmetė vieną ranką, galbūt dar vildamasi iška- 
binti Rahului akį, ko gero, sekundę ar dvi anksčiau, nei Rahulas 
nusuko jai sprandą. 

- Kažkur persibrėžei akies voką, ar ne? - pastebėjo Inspek- 
torius Dharas, bet nepajuto, kad ponios Dogar šlaunys būtų bent 
trupučiuką įsitempusios - ji suglaudė po stalu šlaunis, švelniai su- 
spausdama jo plaštaką. 

- Tikriausiai net per miegus galvojau apie tave, - svajingai su- 
čiulbo ji. Kai užsimerkė, akių vokai sumirguliavo sidabriškai žals- 
vais atšvaitais lyg driežo, kai prasičiaupė, sublizgo ilgi, drėgni dan- 
tys - šiltos jos dantenos buvo stiprios arbatos atspalvio. 

Džonui D., vos pažvelgus į ją, sutvinkčiojo lūpa, bet jis prisi- 
vertė laikyti delną prispaustą prie vidinės jos šlaunies pusės. Nuo 
šios scenarijaus dalies jį stačiai pykino. Nelauktai netikėtai Dharas 
sviedė klausimą: 

— Na kaip, ar nupiešei man paveikslėlį, ko norėtum? 

Dabar jau jis pajuto, kaip įsitempė abiejų jos šlaunų raume- 
nys - kojomis ji dar tvirčiau suspaudė jo ranką, be to, kietai sučiau- 
pė lūpas, o plačiai atmerktos akys smigo į jo lūpą. 

— Tik jau nesitikėk, kad parodysiu juos čia, - tarė ponia Dogar. 

— Leisk bent dirstelėti, - ėmė melsti Džonas D. - Kitaip perne- 
lyg skubinsiuos valgyti. 

Jei jo nebūtų taip skaudžiai žeidęs vulgarumas, ponas Setna 
būtų atsidūręs tikrame svetimų pokalbių klausytojo rojuje; patar- 
nautojas visas drebėjo, ir krečiamas pasipiktinimo, ir slegiamas at- 
sakomybės. Senajam parsui atrodė, kad dabar itin keblus momen- 
tas nešti jiems valgiaraštį, bet gerai žinojo privaląs būti kuo arčiau 
rankinės. 

- Šlykštu net pagalvoti, kokiais kiekiais žmonės kemša į save 
maistą, kas gali būti bjauriau, nei apsiryti? - aiškino ponia Dogar. 
Dharas pajuto, kaip atsileido jos šlaunys; atrodė, kad išlaikyti dė- 
mesį sutelktą ji įstengia visai trumpai, kaip vaikas, galėjai pamanyti, 
kad seksualinė įtampa atslūgo dėl visiškai nekaltos priežasties - vos 
paminėjus maistą. 

— Galime ir išvis nevalgyti - juk dar nieko neužsisakėme, - pri- 
minė jai Dharas. - Galėtume dabar pat ir išeiti, - pasiūlė jis, bet tai 
tardamas jau buvo pasiruošęs, jeigu prireiktų, sulaikyti ją kėdėje 
kaire ranka. Džoną D. būtų apėmęs siaubas vien nuo minties, kad 
gali atsidurti vienudu su ja „Oberojaus“ ar „Tadž Mahalo numery- 
je, bet jis žinojo: detektyvas Patelis nieku gyvu nebeišleis Rahulo 
iš Dakvorto klubo. Vis dėlto ponia Dogar buvo tokia stipri, kad 
jai beveik pavyko atsistoti, nepaisant prie kėdės slegiančios Dharo 

rankos. - Tik vieną piešinėlį, - maldavo jos aktorius. - Nagi, paro- 
dyk man bent ką nors. 

Rahulas lėtai iškvėpė orą per nosį. 

— Aš pernelyg gerai nusiteikusi, kad ant tavęs supykčiau, - pa- 
sakė. - Bet žinok: tu tikras neklaužada, baisiai išdykęs berniukas. 

- Parodyk, - neatlyžo Dharas. Jam pasirodė, kad jos šlaunimis 
perbėgo nesąmoningas virpulys, panašus į tą, koks kartais nuvilni- 
ja arklio šonu ir būna matomas plika akimi. Kai ji pasisuko paimti 
rankinės, Džonas D. pakėlė akis į poną Setną, bet senąjį parsą, re- 
gis, surakino scenos baimė; patarnautojas stypsojo greta, vienoje 
rankoje gniauždamas valgiaraščius, kitoje - savo sidabrinį padėklą. 
Kaip tas sukriošęs bukaprotis nudrėbs ponios Dogar rankinę, jei 
abi rankos užimtos? - prašmėžavo mintis Džonui D. 

Rahulas pasidėjo rankinę ant kelių; Dharas suspėjo pajusti 
jos dugną, nes rankinė akimirką rėmėsi į jo riešą. Piešinių buvo 
daugiau nei vienas ir ponia Dogar, regis, sekundę sudvejojo, prieš 
ištraukdama visus tris; kol kas ji delsė parodyti jam bent vieną. 
Laikė juos suglobusi dešine ranka, o kairiąja numetė rankinę at- 
gal ant tuščios kėdės - kaip tik tą akimirksnį ponas Setna ėmėsi 
veiksmų, tik labai jau padrikai. Pirmiausia paleido iš rankų padė- 
klą - šis aidžiai žvangėdamas nusirito akmeninėmis valgomosios 
salės grindimis. Paskui senasis patarnautojas užrioglino ant nu- 
kritusio padėklo - reikia pripažinti, atrodė, kad užkliuvo visiškai 
natūraliai, - ir valgiaraščiai, išsprūdę iš jo rankos, šleptelėjo po- 
niai Dogar ant kelių. Ji instinktyviai stvėrė juos, 0 senasis parsas 
susverdėjo ir rėžėsi į svarbiąją kėdę. Rankinė nulėkė žemėn du- 
gnu aukštyn, bet niekas neišbyrėjo - tol, kol ponas Setna negra- 
biai ją pakėlė, vis dar apverstą. Tada jau visas jos turinys pažiro į 
visas puses. Iš trijų piešinių, kuriuos Rahulas akimirką paliko ant 
stalo be priežiūros, Džonas D. pamatė tik vieną - viršutinį. Bet ir 
to užteko į valias. 

Piešinyje pavaizduota mergina stulbinančiai priminė pačią po- 
nią Dogar - tokią, kokia ji galėjo būti jaunystėje. Žinoma, Rahulas 
niekad nebuvo jauna mergina, bet portretas priminė Džonui D., 
kaip ji atrodė Goa prieš dvidešimt metų. Ant jos buvo užrioglinęs 

dramblys, tik ne bet koks - su dviem straubliais. Vienas jų - išdygęs 
ten, kur ir turėtų būti normalaus dramblio straublys, - buvo giliai 
sugrūstas merginai į burną: taip giliai, kad galas išlindo per pakau- 
šį. Antrasis straublys, kuris iš tiesų buvo absurdiškai pavaizduotas 
dramblio lyties organas, smigo į moters makštį - šio galas styrojo 
moters nugaroje, tarp menčių. Džonas D. spėjo pamatyti, kad daug- 
maž ties moters sprandu abu straubliai liečiasi, pastebėjo aktorius 
ir tai, kad dramblys merkia akį. Kitų dviejų piešinių Dharui nieka- 
da nebus lemta pamatyti - ir dėl to jis nėmaž neapgailestaus. Kino 
žvaigždė vienu šuoliu atsidūrė už ponios Dogar kėdės ir pastūmė į 
šalį poną Setną, kuris nevikriai grabaliojo pabirusius daiktus. 

— Leiskite man, - tarstelėjo Dharas ir pasilenkęs suskato rinkti 
išblaškytą turtą. O ponia Dogar po šios nakties žmogžudystės vis 
dar jautėsi tokia pakylėta, kad jos neuždūkino netgi ta neva nety- 
činė nelaimė. 

— Ak, rankinės! Su jomis gyva bėda! - šūktelėjo Rahulas. Ir tarsi 
nejučia brūkštelėjo riešu Inspektoriui Dharui per sprandą. Dharas, 
priklaupęs tarp ponios Dogar ir tuščiosios kėdės, rinko nuo žemės 
pažirusius daiktus ir dėjo ant stalo. Pakėlęs gana nerūpestingai pa- 
rodė jai sidabrinį rašiklio dangtelį, tada lyg niekur nieko padėjo jį 
tarp veidrodėlio ir drėkinamojo kremo indelio. 

— O kur pats rašiklis? Jo nemačiau, - tarė aktorius. - Galbūt jis 
taip ir neiškrito iš rankinės? 

Jis padavė Rahului vis dar artipilnę rankinę ir apsimetė ieškąs 
pastalėje, kur galėjo nuriedėti rašiklis - tas pats sidabrinis tušinu- 
kas, kurį Nensė šitaip uoliai blizgino ištisus dvidešimt metų. 

Džonas D., vis dar klūpodamas, pakėlė galvą; tokia poza jo 
veidas atsidūrė viename lygyje su jos nedidelėmis, tobulos formos 
krūtimis. Ponia Dogar laikė rankoje rašiklio dangtelį. 

— Duosiu rupiją, jei pasakysi, ką galvoji, - tarė Inspektorius 
Dharas - šią frazę jis bent kartą pasakydavo kiekviename filme. 

Rahulo lūpos prasiskyrė; ji kiek pašaipiai žvelgė į Dharą iš vir- 
šaus. Jos akis perbrėžtu voku mirktelėjo kartą, paskui dar kartą. 
Rahulas suspaudė lūpas ir dar sykį lėtai iškvėpė per nosį, tarsi šitaip 
suvaldytas kvėpavimas padėtų jai mąstyti. 

— Maniau, kad šitą daikčiuką pamečiau, - lėtai ištarė ponia 
Dogar. 

— Atrodo, kad pametei patį rašiklį, ne dangtelį, - atsakė Džonas 
D. Jis taip ir liko klūpoti, nes manė, kad jai patinka žiūrėti į jį iš 
viršaus. 

— Rašiklio aš niekada nė neturėjau, tiktai dangtelį, - paaiškino 
Rahulas. 

Dharas pakilo ir vėl atsistojo už jos kėdės - saugojo, kad ji ne- 
suglobtų piešinių. Kai Džonas D. vėl klestelėjo ant savo kėdės, Ra- 
hulas akis įsmeigusi stebeilijo į rašiklio dangtelį. 

— Šitą ramiai galėjai ir pamesti, - tarė jai Džonas D. - Vis tiek 
niekam nereikalingas. 

- Štai čia tu smarkiai klysti! - sušuko ponia Dogar. - Tai nepa- 
prastai patogus pinigų spaustukas! 

— Pinigų spaustukas, - nesusigaudydamas pakartojo aktorius. 

- Žiūrėk, - pratarė Rahulas. Tarp viso išbarstyto turto, kurį 
Džonas D. surinkęs sudėjo ant stalo, palaidų banknotų nebuvo; 
Rahului teko pasirausti rankinėje. - Su tais pinigų spaustukais irgi 
gyva bėda, - aiškino ponia Dogar. - Paprastai jie būna skirti dide- 
liam pinigų pluoštui... visai saujai, kokią, na, pats supranti, vyrai 
mėgsta išsitraukti iš kišenės. 

— Taip, žinau, - patvirtino Inspektorius Dharas. Jis įdėmiai 
stebėjo, kaip ji krapšto iš rankinės smulkius banknotus. Ištraukė 
dešimties rupijų banknotą, dvi penkines... o paskui aktorius paste- 
bėjo ir du dviejų rupijų banknotus - su spausdintu tekstu, kurio 
ten neturėjo būti. Jis vogčia dirstelėjo į poną Setną ir senasis patar- 
nautojas protekine nušlumšėjo per salę į Damų sodą. 

- Štai, žiūrėk, - pakartojo Rahulas. - Kai turi vos kelis smul- 
kius pinigus - o jų daugumai moterų prireikia arbatpinigiams ar 
kokiam elgetai pakišti, - šitoks pinigų spaustukas tiesiog nepakei- 
čiamas. Juo gali suspausti vos kelis banknotus, bet labai patogu... 

Ponios Dogar balsas nutrūko, mat ji pastebėjo, kad Dharas, už- 
dėjęs delną ant piešinių, pamažu traukia juos per staltiesę. Rahulas 
staigiai tiestelėjo ranką, spėjo sugriebti Džono D. mažąjį pirštą ir 
taip staigiai kilstelėjo aukštyn, kad išnarino. Bet Džonui D. vis tiek 

pavyko nužerti lapus sau ant kelių. Mažasis dešinės rankos pirštas 
stirksojo lyg stačiu kampu išdygęs iš krumplio - to krumplio sąna- 
rys ir išniro. Tačiau Dharas sugebėjo pridengti piešinius kaire ran- 
ka, neleisdamas poniai Dogar jų pagriebti. Ji vis dar bandė grumtis, 
vis dar stengėsi dešine ranka išplėšti piešinius, bet jai už nugaros 
jau išdygo detektyvas Patelis: apglėbęs iš užpakalio alkūnės linkiu 
surakino kaklą, o kairę ranką užlaužė už kėdės atlošo. 

- Jūs suimta, - pranešė komisaro pavaduotojas Rahului. 

— Rašiklio dangtelis atstoja pinigų spaustuką, - tarė Inspekto- 
rius Dharas. - Juo ji susega smulkius banknotus. Kai traukė vieną, 
skirtą įkišti ponui Lalui į burną, spaustukas veikiausiai iškrito ir 
nuriedėjo prie kūno. Visa kita jau žinote. Štai, ant tų poros dviejų 
rupijų banknotų kažkas atspausdinta mašinėle, - parodė Dharas 
tikram policininkui. 

— Perskaityk, - paprašė Patelis. 

Ponia Dogar tarytum sustingo, sėdėjo nekrustelėdama, tiktai 
laisvoji dešinė ranka, nors ir nebebandė išplėšti piešinių iš Džono 
D., liko pakibusi virš staltiesės, lyg Rahulas būtų sumaniusi visus 
juos palaiminti. 

— „Jau nebe narys, - balsu perskaitė Dharas. 

- Šitas - skirtas tau, - tarė komisaro pavaduotojas. 

— „...nes Dharas - vis dar narys“, - perskaitė Džonas D. ir an- 
trąjį užrašą. 

— O kam skirtas šis? - paklausė policininkas Rahulo, bet ponia 
Dogar sėdėjo ant kėdės suakmenėjusi, tik jos ranka vis dar dirigavo 
virš staltiesės įsivaizduojamam orkestrui; ji nė akimirką neatplėšė 
žvilgsnio nuo Inspektoriaus Dharo. Kol juodu pešėsi, viršutinis pie- 
šinys apsiglamžė, bet Džonas D., pasidėjęs ant staltiesės, kruopščiai 
visus tris išlygino. Labai saugojosi, kad nė nedirstelėtų į juos. 

— Ojjūs - talentinga piešėja, - tarė komisaro pavaduotojas Ra- 
hului, bet ponia Dogar vis dar vėrė žvilgsniu Inspektorių Dharą. 

Daktarui Daruvalai liks tik graužtis nagus, kad neatsispyrė 
pagundai apžiūrėti piešinius: antrasis buvo dar bjauresnis už pir- 
mąjį, o trečiasis - išvis pats šlykščiausias. Gydytojas sumojo nebe- 
įstengsiąs užmiršti jų iki grabo lentos. Vienintelei Julijai pakako 

sveikos nuovokos likti sėdėti Damų sode; žinojo, kad artintis nėra 
jokios prasmės, nieko gero iš to nepeš. Tačiau Nensę tarytum kas 
vertė stoti akis į akį su pačia velniene; vėliau ji kaskart pasijus ne- 
jaukiai prisiminusi paskutinius žodžius, kuriais persimetė Dha- 
ras su Rahulu. 

— Aš iš tikrųjų tavęs geidžiau, neapsimetinėjau, - pasakė akto- 
riui ponia Dogar. 

Nemenkai daktaro Daruvalos nuostabai, Džonas D. jai atsakė: 

— Neapsimetinėjau ir aš. 

Nensei tikriausiai sunku buvo tai ištverti: juk ji šitiek prisiken- 
tėjo, o dabar štai aiškėja, kad buvusi visiškai nereikšminga, visas 
dėmesys buvo sutelktas anaiptol ne į ją. Nensę vis dar graužė nepa- 
keliamas kartėlis, kad Rahulas jos net neprisiminė. 

— Aš irgi buvau Goa, - pranešė Nensė žudikei. 

— Nieko nebesakyk, brangioji, - perspėjo ją vyras. 

— Aš smarkiai karščiavau, o tu įsmukai pas mane į lovą, - varė 
toliau Nensė. 

Ponia Dogar, regis, nuoširdžiai nustebo. Įsistebeilijo į Nensę 
prisiminimuose. 

— O, nejaugi tai tikrai tu, brangioji? - pagaliau paklausė Rahu- 
las Nensės. - Po šimts, kas gi tau atsitiko? 

— Reikėjo mane nužudyti, kol turėjai tokią galimybę, - pasakė 
jai Nensė. 

— Tu man ir šiaip atrodai negyva, - atsakė ponia Dogar. 

— Užmušk ją, Vidžajau, - paprašė Nensė vyro. 

— Juk perspėjau, mieloji, pasitenkinimo tai nesuteiks. 

Nieko daugiau komisaro pavaduotojas jai nė nebesakys. 

Kai prisistatė uniformuoti konstebliai ir jaunesnieji inspekto- 
riai, detektyvas Patelis liepė slėpti ginklus. Rahulas suimama nesi- 
priešino. Atrodė, kad ponia Dogar tiesiog spinduliuoja giliu, nesu- 
vokiamu pasitenkinimu, kurį patyrė praėjusią naktį, žudydama; šią 
pirmąją naujųjų metų dieną ji nekunkuliavo agresija, ją ištiko tik 
vienas trumpas smurto proveržis - kai išnarino Džonui D. pirštą. 
Serijinės žudikės veidas buvo romus, jame švietė šypsena. 

Savaime aišku, komisaro pavaduotojas nuogąstavo dėl žmo- 
nos. Pasakė jai pats privaląs tučtuojau važiuoti į kriminalinių 
nusikaltimų skyrių, bet ją, be abejo, kas nors parvešiąs namo. 
Dharo žemaūgis vairuotojas jau čia - Vinodas apie save paskelbė 
slampinėdamas po Dakvorto klubo vestibiulį. Detektyvas Patelis 
spėjo, kad Dharas galbūt sutiksiąs nuvežti Nensę namo savo as- 
meniniu taksi. 

— Prastas sumanymas, - tepasakė Nensė vyrui. 

Julija pasiūlė, kad Nensę galį parvežti juodu su daktaru Daru- 
vala. Dharas paklausė, ar ji nenorėtų parvažiuoti namo su Vino- 
du - viena, tiktai su žemaūgiu vairuotoju. Tuomet jai nereikėtų su 
niekuo kalbėtis. 

Nensei šis pasiūlymas patiko labiausiai. 

— Šalia žemaūgių jaučiuosi saugiai, - prisipažino. - Man patin- 
ka žemaūgiai. 

Kai ji pasišalino drauge su Vinodu, detektyvas Patelis paklausė 
Inspektoriaus Dharo, kaip šiam patikę būti tikru policininku. 

- Filmuose geriau, - atsakė aktorius. - Filmuose viskas bent jau 
vyksta taip, kaip ir turėtų vykti. 

Kai komisaro pavaduotojas išsivežė Rahulą, Džonas D. leido 
daktarui Daruvalai atstatyti į vietą išnarintą pirštą. 

— Tik nežiūrėk - verčiau žiūrėk į Juliją, - paliepė gydytojas. 
Tada trūktelėjo išsuktą pirštą - sąnarys trakštelėjo ir grįžo į vie- 
tą. - Rytoj padarysime rentgeno nuotrauką, - pasakė daktaras Da- 
ruvala. - Galbūt reikės įtverti. Bet tik tada, kai nustos tinti. O kol 
kas šaldyk pirštą ledu. 

Sėdėdamas prie stalo Damų sode, Džonas D. galėjo pasinau- 
doti šiuo patarimu nebent panardindamas mažąjį pirštą į van- 
dens stiklinę; ledas buvo jau beveik ištirpęs, tad daktaras Daruva- 
la pasikvietė poną Setną ir paprašė atnešti daugiau. Senasis parsas 
buvo skaudžiai nusivylęs, kad niekas nesusiprato pasveikinti jo 
puikiai atlikus savo vaidmenį, tai buvo matyti plika akimi. Todėl 
Dharas tarė jam: 

— Pone Setna, viską padarėte nepriekaištingai, tiesiog nuosta- 
bu. Tarkime, kaip sugalvojote suklupti, užkliuvęs už savo padėklo... 

O dar tas padėklo žvangėjimas - toks triukšmas išties padėjo nu- 
kreipti dėmesį. Ir dar tas jūsų tyčinis ir toks žavus nerangumas... 
negaliu atsigėrėti. 

- Labai ačiū, - padėkojo ponas Setna. - Tiktai aš nežinojau, kur 
dėti tuos valgiaraščius. 

- Irgi suveikėte tobulai: tik pamanykite, numesti valgiaraščius jai 
ant kelių! Geriau ir negalėjo būti, - užtikrino Inspektorius Dharas. 
toks patenkintas savimi, kad net užmiršo atnešti ledo. 

Visi taip ir liko nepietavę. Daktaras Daruvala pirmas prisipaži- 
no, kad jam žarna žarną ryja; Julija, kuriai didžiulis akmuo nusirito 
nuo širdies, kai tik ponia Dogar pranyko iš akiračio, irgi neslėpė 
kaip reikiant išalkusi. Džonas D. sėdo valgyti drauge su jais, nors 
maistui atrodė visai abejingas. 

Farokas priminė ponui Setnai, kad taip ir neatnešęs ledo; se- 
nasis patarnautojas pagaliau pastatė ant stalo sidabrinį dubenėlį 
su ledu - tai buvo dubenėlis, kokiuose paprastai laikomos šaldytos 
tigrinės krevetės, tad kino žvaigždė įkišo į jį sutinusį mažąjį pirštą 
su šiokia tokia įžeisto Žmogaus išraiška veide. Nors pirštas vis dar 
tino, ypač ties išnirusiu sąnariu, vis dėlto spalvos ryškumu nė iš 
tolo negalėjo lygintis su Dharo lūpa. 

Aktorius nesikuklindamas plempė alų - kur kas gausiau, nei 
įprastai leisdavo sau vidury dienos; kalbėjo vien apie tai, kada būtų 
geriausia išvykti iš Indijos. Mėnesio pabaigos tikrai nelauksiu, manė 
jis. Paklausė gydytojo, ar jam tikrai būtina dalyvauti visose pride- 
ramose „Inspektoriaus Dharo ir Tylos Bokštų“ reklamos akcijose. 
Juk dabar, kai narvinių žudikas iš tikro gyvenimo jau sulaikytas, 
kalbėjo Dharas, galbūt trumpą jo viešnagę Bombėjuje (bent kartą, 
dėl įvairovės) lydės ir vienas kitas palankus atsiliepimas. Kuo ilgiau 
jis balsu svarstė apie tai, tuo labiau įtikėjo, kad Indijoje iš tikrųjų jo 
niekas nebelaiko; galiausiai Džonas D. nusprendė, kad juo greičiau 
grįš į Šveicariją - juo geriau. 

Gydytojas pasakė, kad, jo manymu, juodu su Julija irgi išvyksią 
atgal į Kanadą anksčiau, nei ketinę; daktaras Daruvala dar pridūrė 
net neįsivaizduojąs, kad artimiausioje ateityje galėtų vėl pasirody- 

ti Bombėjuje, o kuo ilgiau čia negrįšiąs... ką gi, tuo sunkiau būsią 
išvis kada nors sugrįžti. Julija nesikišo į jų pokalbį. Gerai žinojo, 
kaip vyrai nemėgsta jaustis sukrėsti; jie virsta tikrais kūdikiais, kai 
aplinka nesileidžia jų valdoma, kai pasijunta įsėdę į svetimas ve- 
žėčias. Tuo labiau kad Julija jau ne kartą ir ne du girdėjo Faroką 
saikstantis, esą nė kojos nebekelsiąs į Indiją - ji gerai žinojo, kad 
jis vis tiek grįžta. 

Vėlyvos popietės saulė įkypomis šviesos juostomis skverbėsi 
pro Damų sodo lapinės pinučius; šviesa ilgomis drūžėmis surai- 
žė staltiesę, ant kurios nubirusius trupinius smagindamasis šakute 
spraigė bene pats populiariausias Bombėjaus kino aktorius. Ledas 
tigrinių krevečių šaldymo dubenyje visai ištirpo. Daktarui ir po- 
niai Daruvaloms buvo jau pats metas važiuoti į iškilmes Šventojo 
Ignoto misijoje; Julijai teko vyrui priminti, kad pažadėjusi Mar- 
tinui Milzui, jog atvyksią anksčiau. Juk nėra ko stebėtis, kad ju- 
biliejiniame pobūvyje su arbatėle, kai teks prisistatyti visai vietos 
katalikų bendruomenei, scholastas norėtų pasirodyti bent jau su 
švariais tvarsčiais. 

— Kodėl jį reikia tvarstyti? - parūpo Džonui D. - Kas jam šį 
kartą atsitiko? 

— Tavo brolį dvynį apkandžiojo beždžionė, - paaiškino aktoriui 
Farokas. - Tikėtina, pasiutusi. 

Pastaruoju metu labai jau gausiai visi aplinkui kandžiojasi, pa- 
galvojo Dharas, bet dienos įvykiai gerokai prislopino jo pomėgį 
švaistytis dygiomis pastabomis. Pirštas tvinkčiojo, lūpa, jis žinojo, 
atrodė klaikiai. Inspektorius Dharas net nepravėrė burnos. 

Daruvalos taip ir paliko jį sėdintį Damų sode; kino žvaigždė už- 
simerkė, galėjai pamanyti, kad užsnūdo. Prisisiurbė per daug alaus, 
pasiskubino su išvada kaip visuomet akylas ponas Setna; paskui 
senasis patarnautojas priminė sau, kad Dharas, jo giliu įsitikinimu, 
susigavo lytiškai plintančią ligą. Senasis parsas persvarstė savo iš- 
vadą, nutarė, kad Dharą palaužė tiek alus, tiek liga, ir paliepė indus 
nurinkinėjantiems vaikiščiams nedrumsti aktoriui ramybės - tegul 
sau sėdi nekliudomas prie stalo Damų sode. Pono Setnos amžinas 
nepasitenkinimas Dharu buvo gerokai aptirpęs, senasis patarnau- 

tojas mažne skraidė padebesiais - tik pamanykite, pati ryškiausia 
indų kino žvaigždė įvertino nedidelį antraplanį jo vaidmenį, tiesiai 
pasakė, kad jo atlikimas buvęs nuostabus ir tobulas! 

Tačiau Džonas D. nemiegojo, jis tik stengėsi nusiraminti ir su- 
sitelkti, o šitoks darbas aktoriui - duona kasdieninė. Jis mąstė apie 
tai, kad jau labai daug metų nejuto jokio seksualinio potraukio nė 
vienai moteriai, bet Nensė šįsyk išties sužadino geismą - pačiam at- 
rodė, kad jį įkaitinti galėjo jos įniršis; dar labiau Džoną D. glumino 
ta kvaitinanti aistra, kurią jam sugebėjo įplieksti antroji ponia Do- 
gar. Vis dar neatsimerkdamas aktorius mėgino įsivaizduoti ironišką 
paties veido išraišką - bet ne pašaipųjį vypsnį. Jam jau trisdešimt de- 
vyneri — esant tokio amžiaus lyg ir nepadoru suvokti, kokia pačiam 
neaiški jo seksualinė tapatybė. Galiausiai jis nusprendė, kad įkaitino 
jį anaiptol ne ponia Dogar - veikiausiai tiesiog atgijo trauka, kurią 
kadaise jautė anam, senajam Rahului dar anomis dienomis Goa, kai 
Rahulas tebebuvo tarytum ir vyras. Ši mintis paguodė Džoną D. Ste- 
bėdamas jį, ponas Setna tarėsi įžvelgęs pašaipųjį vypsnį miegančio 
kino žvaigždės veide; paskui tikriausiai atklydo kokia nors raminanti 
mintis, nes vypsnys sušvelnėjo, virto paprasta šypsena. Jis prisimena 
senus laikus, įsivaizdavo senasis patarnautojas... senas geras dienas, 
kai dar nebuvo susigavęs kažkokio mirtino užkrato. Bet iš tikrųjų 
Inspektorius Dharas mėgavosi viena nuostabia mintimi. 

Tai prakeikimas, tikiuosi, nuo šiol nepradėsiu domėtis moteri- 
mis, pagalvojo aktorius. Tada jau tikrai įmaknočiau į neįsivaizduo- 
jamą kebeknę. 

Tuo pat metu daktarui Daruvalai teko patirti kitokios rūšies 
ironiją. Atvykęs į Šventojo Ignoto misiją jis susiprotėjo pirmąsyk 
atsidūręs krikščioniškoje aplinkoje nuo tada, kai paaiškėjo, kas iš 
tikrųjų įkando jam į kojos nykštį. Suvokimas, kad jo atsivertimą 
į krikščionybę lėmė tik meilingas transseksualo serijinio žudiko 
įkandis, dar labiau prislopino ir šiaip jau gerokai nuvėsusį daktaro 
Daruvalos religinį įkarštį. Pasirodo, pirštą jam krimstelėjo anaiptol 
ne piligrimės, andai apkandžiojusios šventąjį Pranciškų Ksaverą, 
šmėkla - ką gi, šitokia žinia nori nenori nuviltų bet ką. Be to, ir 
tėvas Julijonas labai jau netikusiu metu pataikė pasakyti: 


CIRKO SŪNUS 745 


— Ak, daktaras Daruvala, mūsų garbusis auklėtinis! Ar pasta- 
ruoju metu jums nenutiko daugiau jokių stebuklų? 

Šitaip įgeltas, gydytojas nebeatsispyrė pagundai aptvarstyti 
Martiną taip, kad iš tolo badytų akis. Beždžionės dantų paliktą 
žaizdą scholasto kakle daktaras Daruvala pridengė storu marlės 
sluoksniu ir dar aprišo taip, kad atrodė, jog tvarstis skirtas pa- 
slėpti milžinišką gūžį. Perrėžtą plaštaką jėzuitui taip sutvarstė, 
kad Martinas beveik nebegalėjo pakrutinti pirštų. Padirbėjo ir 
prie nudrėksto ausies lezgelio: pasitelkęs kaugę marlės ir pleistro, 
kruopščiai užlipdė visą ausį. Tad uolusis katalikas ta ausimi tam 
kartui liko visai kurčias. 

Tačiau švarūs, baltumu tvieskiantys tvarsčiai tik dar labiau 
sustiprino naujojo misionieriaus didvyriškumo įspūdį. Net Ju- 
lija — ir ta neteko amo. Po sutemų gaubiamą vienuolyno kiemą 
istorija pasklido it gaisras: amerikietis misionierius ištraukęs du 
valkatas vaikus iš Bombėjaus gatvių pragaišties, išvežęs juos į cir- 
ką, kur jiems būsią saugu, ir ten jį užpuolęs kažin koks laukinis 
žvėris. Pakampėje stoviniuojantį visai suniurusį daktarą Daruva- 
lą pasiekė žinia, kad Martiną Milzą sumaitojęs liūtas; neva vien 
dėl save menkinti linkusios prigimties scholastas tvirtinęs, kad 
jam įkandusi beždžionė. 

Gydytojas pasijuto dar labiau prislėgtas, kai atpažino šios nejti- 
kėtinos versijos autorę - tai buvo anoji pianinu kliunkinusi panelė 
Tanudža; savo sparnuotuosius akinius ji buvo pakeitusi lęšiais, ir, 
regis, ne bet kokiais, o su rausvu atspalviu - dėl to jos akys žioravo 
raudonai lyg kokios laboratorinės žiurkės. Jos kūnas, kaip ir anks- 
čiau, begėdiškai veržėsi iš pernelyg aptemptų vakarietiškų drabužių 
pančių; ji atrodė lyg kokia gašli moksleivė, įsispraudusi į senstelė- 
jusios tetulės suknelę. Tebedėvėjo ji ir tokią pat liemenėlę pakietin- 
tais stačiais kaušeliais, tad nenormaliai pakeltos jos krūtys styrojo 
atsikišusios į priekį tarsi nugriuvusios bažnyčios smailės. Kaip ir 
anuomet, kryželis, kadaruojantis tarp šitaip šarvuotų jos krūtų, re- 
gėjosi, pasmerkė mirštantį Kristų dar baisesnėms kančioms, o gal 
taip tik atrodė daktarui Daruvalai, neapsakomai karčiai nusivylu- 
siam religija, kurią išpažinti jis ėmė po to, kai jam įkando Rahulas. 

Jubiliejaus dienos iškilmės buvo kaip tik tokia šventė, kokia gy- 
dytojas šiuo metu džiaugtis gebėjo užvis mažiausiai. Jam buvo šiek 
tiek šleikštu nuo šitokio gausaus krikščionių susibūrimo nekrikš- 
čioniškame krašte; tvyranti religinio bendrininkavimo nuotaika 
slėgė, jis jautėsi dūstąs lyg uždarytas ankštoje patalpoje. Julija už- 
klupo jį nusišalinusį nuo visų, galbūt net atvirai atsiribojusį, įnikusį 
į bendros dvasios anaiptol neatitinkančią veiklą: Farokas apžiūri- 
nėjo kadai mokyklą baigusių abiturientų vinjetes vestibiulyje ir jau 
buvo nuklydęs iki kiemo laiptų apačios, kur stūksojo Kristaus su 
sergančiu vaiku skulptūra, prikniedyta prie sienos greta gesintuvo. 
Julija suprato, kodėl Farokas stoviniuoja būtent čia: vylėsi, kad jį 
galbūt kas nors užkalbins, o jau tuomet jis pasinaudosiąs proga iš- 
sakyti, kaip ironiškai atrodo šitoks Jėzaus ir įnagio kautis su gaisru 
sugretinimas. 

— Vešiuos tave namo, - perspėjo jį Julija. Ir tik tada pastebė- 
jo, koks jis atrodo pavargęs, koks svetimas šioje aplinkoje, koks 
sutrikęs. Krikščionybė iškrėtė jam bjaurų pokštą, Indija jau ne- 
bebuvo jo šalis. Julija pabučiavo jį į skruostą ir tik tada suprato, 
kad jis verkia. 

— Prašau, tik parvežk mane namo, - atsakė jai Farokas. 


26. SUDIE, BOMBĖJAU 


Na, ką gi 


Pirmąją naujųjų metų dieną Niujorke mirė Denis Milzas. Martiną 
Milzą ir daktarą Daruvalą žinia pasiekė tik sausio antrąją, antra- 
dienį. Kaip delsties priežastis buvo nurodytas laiko skirtumas, Niu- 
jorkas dešimčia su puse valandos atsilieka nuo Bombėjaus, nors 
tikroji priežastis buvo kita: Vera Naujuosius metus sutiko anaiptol 
ne su Deniu. Denis, kuriam buvo jau beveik septyniasdešimt pen- 
keri, mirė vienui vienas. Vera, jau sulaukusi šešiasdešimt penkerių, 
Denio kūną aptiko tik sausio pirmosios vakare. 

Vera grįžo į viešbutį dar neatitokusi po slapto pasimatymo su 
jaunu aktoriumi, kylančia žvaigžde, kuris vaidino lengvo alaus 
reklamoje, - jos amžiaus moteriai lyg ir ne visai tinkamas kan- 
didatas trumpam meilės romanui. Žinoma, ji nė nepastebėjo 
niauraus situacijos ironiškumo: Denis mirė, ant numerio durų 
optimistiškai pasikabinęs kortelę NETRUKDYTI. Patologas ana- 
tomas nustatė mirties priežastį: Denis užduso, užspringęs savo 
paties vėmalais, kurių (kaip ir jo kraujo) mažne dvidešimt pro- 
centų sudarė alkoholis. 

Vera išsiuntė dvi telegramas; jokių medicininių išvadų nemi- 
nėjo, bet vis tiek sugebėjo menkinama fraze pranešti Martinui, kad 
Denis mirė apsvaigęs nuo alkoholio. 


TAVO TĖVAS MIRĖ PRISISPROGĘS NIUJORKO 
VIEŠBUTYJE. 

Iš tos telegramos sūnui puikiai atsiskleidė beribis jos savanau- 
diškumas, mat Denio mirtis sukėlė nemaža nepatogumų: Verai da- 
bar teksią visą antradienį vaikštinėti po parduotuves. Denis su Vera 
išsiruošė iš Kalifornijos į Niujorką tik trumpam, tad nei vienas, nei 
kitas neapsikrovė daiktais, būtinais norint ilgėliau ištverti Niujorko 
klimatą sausio mėnesį. 

Tolesnis Veros telegramos Martinui tekstas buvo kupinas 
pagiežos. 


KADANGI DENIS BUVO KATALIKAS, NORS VARGU AR 
PAVYZDINIS TOS PADERMĖS EGZEMPLIORIUS, ESU TI- 
KRA, PAGEIDAUTŲ, KAD SURENGTUM JAM TINKAMAS 
LAIDOTUVIŲ APEIGAS AR PASKUTINĮ PATEPLIOJIMĄ, 
AR KAIP TEN TAI VADINASI. 


„Vargu ar pavyzdinis egzempliorius“ buvo to žanro frazė, kokių 
Vera prisigaudė vaidindama drėkinamojo kremo reklamoje anais 
senais, nelabos sūnaus jaunystės laikais. 

Paskutinė užgaulė buvo itin būdinga Verai - net prisidengusi 
gedulu, ji sugebėjo įgelti sūnui. 


SAVAIME AIŠKU, PUIKIAI SUPRASIU, JEI TAVO NETUR- 
TO ĮŽADAI SUTRUKDYS TAU PAREMTI MANE, IŠTIKTĄ 
TOKIOS BĖDOS. MAMA 


Ir daugiau nieko, tiktai Niujorko viešbučio pavadinimas. Nors 
paminėjo Martino neturto įžadus, Vera, aišku, nepasisiūlė pati ap- 
mokėti jam kelionę. 

Daktarui Daruvalai skirtoje telegramoje Vera irgi atsiskleidė 
visu gražumu. 


NET NEĮSIVAIZDUOJU, KODĖL DENIO MIRTIS TURĖTŲ 
PAKEISTI TAVO SPRENDIMĄ NEATSKLEISTI MARTINUI 
TIESOS APIE JO BROLĮ DVYNĮ. 

Nieko sau, vadinasi, tai buvo mano sprendimas, dingtelėjo 
daktarui Daruvalai. 


PRAŠAU, NEBELIŪDINK VARGŠO MARTINO DAR VIENA 
BLOGA ŽINIA. 


Aha, vadinasi, viskas dėl „vargšo Martino, kad tik jis nenuliūs- 
tų, pagalvojo daktaras Daruvala. 


KADANGI MARTINAS NETURTĄ PASIRINKO KAIP PRO- 
FESIJĄ, O DENIS NESUGEBĖJO DERAMAI MANES AP- 
RŪPINTI, GAL BŪSI TOKS KILNIAŠIRDIS IR PAGELBĖSI 
MARTINUI ĮSIGYTI LĖKTUVO BILIETĄ? PAGALVOK: JUK 
DENIS TIKRAI NORĖTŲ, KAD JIS BŪTŲ ČIA. VERA. 


Vienintelė gera naujiena, kurios daktaras Daruvala tuo metu 
dar nežinojo, buvo ta, kad Denis ne tik nesugebėjo Veros deramai 
aprūpinti, bet ir paliko su dar menkesniais ištekliais, nei ji numanė. 
Kad ir koks menkas buvo jo turtas, Denis viską testamentu užrašė 
Katalikų bažnyčiai, tvirtai įsitikinęs, kad jei ką nors paliktų Mar- 
tinui, šis su pinigais pasielgtų būtent taip. Galų gale net Verai vei- 
kiausiai neatrodytų, kad dėl tokios sumos verta kautis. 

Bombėjuje kitą dieną po jubiliejaus iškilmių plūstelėjo tikra 
naujienų lavina. Denio mirtis ir Veros manipuliacijos užgriuvo 
drauge su pono Daso atsiųsta žinia, kad Madu ką tik ištekėjusi ir 
išvykusi iš Didžiojo Mėlynojo Nilo; nei Martinas Milzas, nei dak- 
taras Daruvala nėmaž neabejojo, kad tasai Madu sutuoktinis - ne 
kas kitas, o ponas Gargas. Farokas tuo buvo taip tvirtai įsitikinęs, 
kad jo trumpa telegrama arenos administratoriui bengalui buvo 
teiginys, ne klausimas. 


SAKOTE, KAD ŽMOGUS, UŽ KURIO IŠTEKĖJO MADU, 
BUVO SU RANDU. MANAU, NUDEGINTA RUŪGŠTIMI. 


Ir gydytojas, ir misionierius stačiai įdūko, kad ponas ir ponia 
Dasai tiesiogine prasme pardavė Madu tokiam tipui kaip Gargas, 

bet Martinas primygtinai įtikinėjo Faroką susilaikyti neišplūdus 
arenos administratoriaus. Stengdamasis paskatinti Didžiojo Mėly- 
nojo Nilo šeimininką remti bent jau dramblio numintojo luošio 
pastangas, daktaras Daruvala baigė telegramą ponui Dasui į Džu- 
nagadhą gana mandagia gaida. 


MANAU, BERNIUKU GANEŠU BUS TINKAMAI 
PASIRŪPINTA. 


Jis ne manė, tiktai vylėsi. 

Kadangi paskui dar atėjo Randžito perduota misterio Suba- 
šo žinia (kad ŽIV mėginio rezultatai, kuriuos Tata Du pasakęs 
daktarui Daruvalai, iš tiesų buvę ne tos Madu), gydytojo viltys 
dėl Madu ateities buvo gerokai menkesnės nei dėl Ganešo. Ran- 
džitas nenutylėjo, kad misteris Subašas pranešęs naujieną lyg nie- 
kur nieko, visiškai atsainiai - sukriošėlis sekretorius net atsisakęs 
pripažinti, jog įsivėlė klaida, - ir tai stūmė į pasiutimą, bet netgi 
nuoširdžiausias daktaro Tatos atsiprašymas nebūtų pakeitęs fak- 
to, kad Madu užsikrėtusi ŽIV. Kol kas mergaitė nesirgo AIDS, ji 
tik buvo viruso nešiotoja. 

- Kaip tu gali sakyti „tik“? - prapliupo Martinas Milzas; atrodė, 
kad dėl tokio medicininio nuosprendžio mergaitei jis susikrimto 
labiau nei dėl žinios apie Denio mirtį. Šiaip ar taip, Denis jau dau- 
gybę metų viena koja buvo grabe. 

Buvo dar priešpietis ir Martinui teko nutraukti pokalbį telefo- 
nu - jo laukė pamoka. Farokas pasižadėjo informuoti misionierių 
apie tolesnius dienos įvykius. Šventojo Ignoto mokyklos aukštes- 
niųjų klasių moksleivių laukė katalikiškoji Grehemo Grino „Būties 
esmės“ interpretacija, o daktaras Daruvala tuo tarpu mėgino suras- 
ti Madu. Tačiau netruko įsitikinti, kad Gargo telefonas išjungtas; 
ponas Gargas akivaizdžiai nugulė ant dugno. Vinodas daktarui Da- 
ruvalai pasakė, kad Dipa su Gargu jau kalbėjusi; pasak žemaūgio 
žmonos, „Šlapiojo kabareto“ savininkas skundęsis gydytoju. 

— Gargas yra manantis, kad tu per daug lendi su savo mora- 
lais, - paaiškino žemaūgis. 

Tačiau gydytojas norėjo pasikalbėti su Madu - ar su Gargu - 
anaiptol ne apie moralę. Galai nematė to Gargo, daktaras Daruvala 
buvo pasiryžęs užgniaužti pasidygėjimą juo, tik norėjo paaiškinti 
Madu, ką reiškia būti ŽIV nešiotoja. Vinodas davė jam suprasti, 
kad bet kokie bandymai kalbėtis su Madu tiesiogiai pageidaujamų 
rezultatų neduos. 

— Geriau suveikia kitu būdu, - pasiūlė žemaūgis. - Tu pasa- 
kai man. Aš pasakau Dipai. Dipa pasako Gargui. Gargas pasako 
mergaitei. 

Daktarui Daruvalai nebuvo lengva susitaikyti su mintimi, kad 
tai esąs geresnis būdas, bet gydytojas pradėjo po truputį suprasti 
žemaūgio „gerojo samariečio“ veiklos esmę. Mažamečių prostitu- 
čių gelbėjimas iš viešnamių buvo Vinodo ir Dipos laisvalaikio užsi- 
ėmimas, jie ir toliau darys ką darę, bet jei sėkmingas rezultatas taps 
būtinybe, jų pastangos gali gerokai sumenkti. 

— Pasakyk Gargui, kad jį pasiekė klaidinga informacija, - tarė 
daktaras Daruvala Vinodui. - Pasakyk jam, kad Madu ŽIV tyrimo 
rezultatas teigiamas. 

Štai kas įdomu: jeigu Gargas pats neužsikrėtęs, jam pavojus 
beveik nė negresia - menkai tikėtina, kad jis užsikrėstų ŽIV nuo 
Madu. (Viruso prigimtis tokia, kad vyras nuo moters užsikrečia 
labai retai.) Liūdniau, jeigu pats Gargas yra viruso nešiotojas - tai 
reikštų, kad veikiausiai būtent jis užkrėtė Madu. 

Žemaūgis tikriausiai pajuto, koks prislėgtas jaučiasi gydytojas; 
Vinodas žinojo, kad patikimai funkcionuojantis gerasis samarietis 
tiesiog negali ilgai krimstis dėl kiekvienos pasitaikančios nedidelės 
nesėkmės. 

— Mes tik parodome joms, kur tinklas, - bandė paaiškinti Vi- 
nodas. - Mes nesame jų sparnai. 

— Sparnai? Kokie dar sparnai? - nesusigaudė Farokas. 

— Ne kiekviena mergaitė yra sugebanti skraidyti, - atsakė žema- 
ūgis. - Ne visos jos yra krintančios į apsauginį tinklą. 

Daktarui Daruvalai dingtelėjo, kad būtų itin pravartu perduoti 
šią pamoką Martinui Milzui, tačiau scholastas vis dar bruko aukš- 
tesniųjų klasių moksleiviams į galvas praskiestą Grehemą Griną. 

Tad, užuot skambinęs Martinui, gydytojas paskambino komisaro 
pavaduotojui. 

— Patelis klauso, - atsiliepė šaltas balsas. 

Fone ritmingai tarškėjo rašomosios mašinėlės, abejingai burz- 
gė motociklo variklis, čia nuslopstantis, čia užkriokiantis visu gar- 
sumu. Lyg kontrapunktas jų telefoniniam pokalbiui vis pasigirsda- 
vo ir vėl nutildavo šaižus dobermanų, nepatenkintų savo būtimi 
kiemo šunidėje, kiauksėjimas. Daktaras Daruvala įsivaizdavo, kad 
kažkur ten, kur jau nesiekia jo klausa, koks nors suimtasis išpažįs- 
ta savo nekaltumą arba primygtinai tvirtina sakąs tiesą. Gydytojui 
netikėtai parūpo, ar Rahulas irgi ten. Kažin ką ji vilki? 

- Žinau, kad tokia byla kriminalinių nusikaltimų skyrius vei- 
kiausiai neužsiims, — iš anksto atsiprašė Farokas, o paskui išklojo 
komisaro pavaduotojui viską, ką žinojo apie Madu ir poną Gargą. 

- Gausybė sutenerių galiausiai veda savo geriausias mergai- 
tes, - pasakė gydytojui detektyvas Patelis. - Gargas vadovauja „Šla- 
piajam kabaretui , sąvadavimas - jo antraeilės pareigos. 

— Norėčiau rasti progą pasakyti jai, ko reikėtų laukti, - tarė dak- 
taras Daruvala. 

- Ji dabar - kito vyro žmona, - atsakė Patelis. - Nejaugi nori, kad 
pasakyčiau kito vyro žmonai, jog ji turėtų pasikalbėti su tavim? 

- Galbūt galėtum jos paklausti? - paprašė Farokas. 

— Negaliu patikėti, kad kalbuosi su Inspektoriaus Dharo kū- 
rėju, - pareiškė komisaro pavaduotojas. - Kaipgi ten buvo pasa- 
kyta?.. Ta frazė man, ko gero, patinka užvis labiausiai. „Policija 
niekada nieko neklausinėja - policija sulaiko arba kabinėjasi.“ 
Argi ne tokie buvo žodžiai? 

— Taip, tokie, - pripažino daktaras Daruvala. 

— Vadinasi, norėtum, kad aš prie jos kabinėčiausi - ir prie Gar- 
go? - paklausė policininkas. Nesulaukęs gydytojo atsakymo, komi- 
saro pavaduotojas kalbėjo toliau: - Kai Gargas išspirs ją į gatvę arba 
kai ji nuo jo pabėgs, galėsiu atvesdinti ją į skyrių apklausti. Tada jau 
galėsi su ja pasikalbėti. Tik štai kokia kliautis: jeigu jis išgrūs ją arba 
jei ji pabėgs pati, aš jos nerasiu. Kiek supratau iš tavo pasakojimo, 
ji pernelyg daili ir pernelyg sumani, kad taptų gatvine prostitute. Ji 

paklius į viešnamį, o kai tik atsidurs viešnamyje, gatvėje nebesiro- 
dys. Kas nors aprūpins ją maistu, drabužių nupirks madam. 

— O kas bus, kai ji susirgs? - paklausė gydytojas. 

— Esama tokių gydytojų, kurie lankosi viešnamiuose, - paaiški- 
no Patelis. - O kai ji bus jau tokia sunki ligonė, kad dirbti prostitu- 
te nebegalės, ją veikiausiai išmes į gatvę - taip pasielgtų dauguma 
madam. Bet tuo metu ji, šiaip ar taip, jau bus neliečiama. 

— Ką reiškia „neliečiama“? - paklausė daktaras Daruvala. 

— Kai esi gatvėje ir sunkiai sergi, niekas prie tavęs nelenda. O 
kai niekas prie tavęs net nesiartina, esi neliečiamas, - paaiškino 
policininkas. 

— Tuomet jau galėtum ją rasti, - pratarė Farokas. 

- Taip, tuomet mes galbūt ją rastume, - patikslino Patelis. - Bet 
tada vargu ar dar būtų prasmės jai aiškinti, ko reikėtų laukti. 

- Trumpiau tariant, nori pasakyti: pamiršk ją. Tiesa? - paklau- 
sė gydytojas. 

— Tavo darbas - gydyti luošus vaikus, ar ne? - staiga paklausė 
komisaro pavaduotojas. 

— Taip, - patvirtino daktaras Daruvala. 

— Ką gi, šios srities aš neišmanau, - tarė detektyvas Patelis, - bet 
spėju, kad jūsų darbe sėkmės tikimybė šiek tiek didesnė nei raudo- 
nųjų žibintų rajone. 

- Supratau, ką nori pasakyti, - tarė Farokas. - O kokia tikimy- 
bė, kad Rahulas bus pakarta? 

Valandėlę policininkas tylėjo. Vienintelis atsakas į gydytojo 
klausimą buvo rašomųjų mašinėlių kaukšėjimas; tas garsas aidėjo 
nuolat, tik retsykiais jam atliepdavo motociklo variklio krenkšti- 
mas ir dobermanų skalijimo kakofonija. 

— Girdi rašomųjų mašinėlių kaukšėjimą? - galų gale paklausė 
komisaro pavaduotojas. 

- Aišku, girdžiu, - patikino daktaras Daruvala. 

- Rahulo bylos apimtis bus milžiniška, - pažadėjo jam Pate- 
lis. - Tačiau netgi negirdėtas aukų skaičius teisėjui įspūdžio nepa- 
darys. Prisimink, kas buvo dauguma tų aukų. Visiškai nesvarbūs 
asmenys. 

- Kitaip tariant, prostitutės, - patikslino daktaras Daruvala. 

— Būtent, - patvirtino Patelis. - Mėginsime remtis kitu argu- 
mentu - kad Rahulą reikia įkalinti su moterimis. Juk anatomiškai 
ji yra moteris... 

— Vadinasi, jai sėkmingai atlikta visiško lyties pakeitimo opera- 
cija, - pertarė jį gydytojas. 

— Bent jau šitaip man sakė. Aš pats, žinoma, netikrinau, - pri- 
dūrė komisaro pavaduotojas. 

- Žinoma, ne... - sumurmėjo daktaras Daruvala. 

— Noriu pasakyti, Rahulo negalima įkalinti su vyrais - Rahulas 
yra moteris, - kalbėjo detektyvas. - O laikyti uždarytą vienutėje 
pernelyg brangiai kainuoja; įkalinus iki gyvos galvos tai ir išvis ne- 
įmanoma. Vis dėlto, jei Rahulas kalės su moterimis, neišvengiamai 
kils viena problema. Juk ji stipri kaip vyras, o jos byloje apstu nu- 
žudytų moterų... supranti, ką turiu omeny? 

— Nori pasakyti, ji gali būti nuteista mirties bausme vien todėl, 
kad būtų pernelyg keblu ją uždaryti moterų kalėjime? - paklausė 
Farokas. 

- Būtent, - pakartojo Patelis. - Tai mūsų svariausias argumen- 
tas. Bet vis tiek netikiu, kad ji bus nuteista pakarti. 

— O kodėl? - paklausė gydytojas. 

— Šiais laikais beveik nebebūna taip, kad ką nors pakartų, - at- 
sakė komisaro pavaduotojas. - Labiausiai tikėtina, kad ji bus nu- 
teista iki gyvos galvos, bausmę atliekant sunkiųjų darbų kalėjime. 
Bet paskui kas nors atsitiks. Galbūt ji nužudys kokią kitą kalinę. 

— Arba apkandžios, - pridūrė daktaras Daruvala. 

— Už apkandžiojimą jos tikrai nepakars, - pasakė policinin- 
kas. - Bet kas nors būtinai atsitiks. Tada jau teks ją pakarti. 

- Tai užtruks, - spėjo Farokas. 

- Būtent, - patvirtino Patelis. - Ir niekam nesuteiks pasitenki- 
nimo, - pridūrė detektyvas. 

Daktaras Daruvala jau žinojo, kad pastaroji frazė - tam tikras 
komisaro pavaduotojo leitmotyvas. Ji paakino gydytoją užduoti 
klausimą apie kitką. 

— O ką darysi tu? Tu pats ir tavo žmona? - paklausė Farokas. 


CIRKO SŪNUS 755 


— Kaip tai suprasti? - detektyvo Patelio balse pirmąsyk suskam- 
bėjo nuostaba. 

— Na... ar pasiliksite čia? Bombėjuje, Indijoje? - paaiškino gy- 
dytojas. 

- Bene siūlai man darbą? - paklausė policininkas. 

Farokas nusijuokė. 

— Nane, - prisipažino. - Man tik smalsu, ar liksite čia. 

- Juk tai mano šalis, - atsakė jam komisaro pavaduotojas. - Tai 
tu čia iš tikrųjų ne namie. 

Farokas pasijuto nesmagiai; iš pradžių Vinodas, o dabar dar ir 
detektyvas Patelis - iš abiejų gydytojas šį tą sužinojo. Ir abiejų pa- 
mokų esmė ta pati: kartais tenka susitaikyti su tuo, kas nesuteikia 
pasitenkinimo. 

- Jei kada nors lankysitės Kanadoje, - išsprūdo Farokui, - mie- 
lai pasikviesčiau jus į svečius, viską aprodyčiau. 

Dabar jau nusijuokė komisaro pavaduotojas. 

- Kur kas labiau tikėtina, kad susitiksime, kai vėl atvažiuosi į 
Bombėjų, - pasakė Patelis. 

— Aš nebegrįšiu į Bombėjų, - primygtinai pareiškė daktaras 
Daruvala. Jau anaiptol ne pirmą kartą jis taip nedviprasmiškai išsa- 
kė savo nuomonę šiuo klausimu. 

Detektyvas Patelis mandagiai išklausė ir nesiginčijo, bet daktaras 
Daruvala aiškiai pajuto: komisaro pavaduotojas juo nepatikėjo. 

— Na, ką gi, - pasakė Patelis. Daugiau ir nebuvo ką pridurti. Ne 
„lik sveikas“, tiktai „na, ką gi“. 


Nė žodelio 


Martinas Milzas atliko dar vieną išpažintį tėvui Cecilijui, tam 
šįsyk jau pavyko neužmigti. Scholastas buvo kaltas dėl pernelyg 
skubotų išvadų: Denio mirtį ir motinos prašymą, kad jis strim- 
galviais skristų į Niujorką jai padėti, Martinas šia prasme suvokė 
kaip ženklą. Šiaip ar taip, jėzuitai juk nenuilstamai siekia paklusti 
Dievo valiai, o Martinas buvo itin uolus; scholastas ne tik stengėsi 

perprasti Dievo valią, bet neretai dar ir manydavo, kad nuojau- 
ta jam pakužda, kokia ta Dievo valia esanti. Šiuo atveju, išpažino 
Martinas, motina vis dar sugebanti priversti jį pasijusti kaltą, mat 
jis ketinąs ir dumti į Niujorką, vos jai pirštu pamojus; taip pat jis 
pasisakė nenorįs važiuoti. Martinas pasiskubino su dar viena išva- 
da: esą šitoks jo silpnumas - nesugebėjimas atsispirti Verai - rodo, 
jog jo tikėjimas per silpnas, kad galėtų priimti kunigo šventini- 
mus. Dar blogiau: anoji mažametė prostitutė ne tik metė cirką ir 
vėl pasinėrė į nuodėmingą gyvenimą, bet dar ir beveik neabejoti- 
nai anksčiau ar vėliau mirs nuo AIDS; Madu lemtis esąs dar grės- 
mingesnis ženklas - Martinas jį suprato kaip perspėjimą, kad būtų 
labai jau nenusisekęs kunigas. 

- Visa tai labai jau aiškiai skirta man atskleisti, kad aš nesuge- 
bėsiu atgaivinti tos malonės, kuria Dievas mane apdovanojo sykiu 
su pirmaisiais šventinimais, - išklojo Martinas tėvui Cecilijui, ku- 
ris nuoširdžiai apgailestavo, kad šitos išpažinties klausosi jis, o ne 
tėvas rektorius; kas jau kas, o tėvas Julijonas tikrai sugebėtų nutup- 
dyti šitą pernelyg savimi pasitikintį kvailį ant žemės. Koks akiplė- 
šiškumas — kokia puikybė! - kiekvieną menkiausią abejonę savimi 
laikyti paties Dievo siųstu ženklu! Kad ir kokia būtų Dievo valia, 
tėvas Cecilijus nėmaž neabejojo, jog Martinas anaiptol nėra toks 
išskirtinis, kad jos jam tektų tiek, kiek jis įsivaizduoja gaunąs. 

Kadangi iki tol visada stengdavosi Martiną ginti, tėvas Cecilijus 
gerokai nustebino pats save tardamas: 

- Jeigu tu iš tiesų šitaip abejoji savimi, Martinai, galbūt tau ne- 
reikėtų tapti kunigu. 

- O, labai ačiū, tėve! - sušuko Martinas. 

Tėvas Cecilijus apstulbo išgirdęs, koks palengvėjimas nuskam- 
bėjo dabar jau buvusio scholasto balse. 

Išgirdęs pribloškiantį Martino sprendimą - palikti vadinamąjį 
„Gyvenimą“, nebebūti „vienu iš mūsų, kaip save vadina jėzuitai, — 
tėvas rektorius gerokai suglumo, bet pasistengė reaguoti filosofiškai. 

— Indija - ne kiekvieno nosiai, - pareiškė tėvas Julijonas, linkęs 
tokį staigų Martino sprendimą grįsti pasaulietinėmis priežastimis. 
Kitaip tariant, kaltink Bombėjų. Šiaip ar taip, tėvas Julijonas buvo 

anglas ir leido sau abejoti amerikiečio misionieriaus tinkamumu; 
Martiną tėvas rektorius su tam tikromis išlygomis vertino iškart, 
jo dar nepažinodamas, remdamasis tik tam tikromis smulkiomis 
kliautimis jo asmens byloje. Indas tėvas Cecilijus, priešingai, ap- 
gailestavo dėl Martino sprendimo išvykti; pasak kunigo, scholastas 
esąs geras, energija trykštantis mokytojas, kaip tik toks, kokio labai 
reikią Šventojo Ignoto mokyklai. 

Brolis Gabrielius, kuris Martiną mėgo ir net žavėjosi juo, vis 
dėlto negalėjo užmiršti tų kraujo prisisunkusių kojinių, kurias 
scholastas maigė rankose, ką jau kalbėti apie „Aš valgysiu kalaku- 
tą“ maldą. Senasis ispanas, kaip ir dažniausiai, patraukė į menę su 
ikonų kolekcija; gausybė kančios paveikslų tose rusiškose ar bizan- 
raminamai. Jono Krikštytojo nukirsdinimas, Paskutinė vakarienė, 
Nuėmimas nuo kryžiaus - net visus šiuos šiurpius reginius ištverti 
buvo lengviau nei tą Martino Milzo vaizdą, kuris vargšui broliui 
Gabrieliui, ko gero, amžiams įstrigo atmintyje: nuklaikęs kalifor- 
nietis su išsitaršiusiais kruvinais tvarsčiais - lyg koks sudėtinis 
daugelio kadaise žiauriai nužudytų misionierių paveikslas. Galbūt 
ir iš tikrųjų vien Dievo valia Martinas Milzas pašauktas skristi į 
Niujorką. 

— Ką tu susiruošei daryti? - sušuko daktaras Daruvala - mat 
per tą laiką, kol gydytojas kalbėjosi su Vinodu ir detektyvu Pateliu, 
Martinas ne tik išdėstė aukštesniųjų klasių moksleiviams katalikiš- 
kąją „Būties esmės“ interpretaciją, bet suskubo savaip „interpre- 
tuoti“ ir Dievo valią. Pasak Martino, Dievas nenorįs, kad jis taptų 
kunigu, - Dievas norįs, kad jis skubiai skristų į Niujorką! 

— Palauk, norėčiau išsiaiškinti, ar viską teisingai supratau, - tarė 
Farokas. - Tu ėmei ir sumąstei, kad Madu tragedija - tavo asmeni- 
nė nesėkmė. Žinau, kaip jautiesi, iš tiesų mudu abu - kvailiai per 
visą pilvą. Be to, suabejojai, ar tavo tikėjimo stiprumo pakanka, 
kad galėtum priimti kunigo šventinimus, tiktai todėl, kad vis dar 
leidiesi manipuliuojamas motinos, kuri visą gyvenimą nieko kita ir 
neveikė, tik manipuliavo visais iš eilės. Taigi, nori skristi į Niujor- 
ką - vien tam, kad įrodytum, jog ji vis dar gali stumdyti tave kaip 

įsigeidusi, ir dėl Denio, nors Deniui jau tikrai nė motais, ar tu būsi 
Niujorke, ar ne. O gal tu tiki, kad Denis apie tai sužinos? 

- Labai jau viską supaprastini, - paprieštaravo Martinas. - Jei 
mano tikėjimas ir nepakankamai stiprus, kad tapčiau kunigu, tai 
dar nereiškia, kad esu galutinai jį praradęs. 

- Tavo motina - šliundra, - rėžė daktaras Daruvala. 

- Ir vėl bandai viską supaprastinti, - pakartojo Martinas. - Be 
to, nieko nauja man apie ją nepasakei. 

Pagunda buvo tokia, kad gydytojas vos ištvėrė. Pasakyk jam, 
pasakyk tučtuojau! - primygtinai dūzgė galvoje. 

- Aišku, pinigus aš tau grąžinsiu - neprašau, kad padovano- 
tum man lėktuvo bilietą, - kalbėjo Martinas Milzas. - Šiaip ar taip, 
mano neturto įžadas jau nebegalioja. Aš vis dar esu kvalifikuotas 
mokytojas. Žinoma, mokytojaudamas kažin kiek neuždirbsiu, bet 
grąžinti skolą už lėktuvo bilietą tikrai pakaks, jeigu tik sutiksi šiek 
tiek palaukti. 

- Nesvarbu tie pinigai! - užriko Farokas. - Galiu nupirkti tau tą 
lėktuvo bilietą - galiu nupirkti dvidešimt bilietų! Bet tu juk išmeti 
į šiukšlyną savo tikslą, elgiesi kaip tikras papaikėlis! Tu pasiduo- 
di - ir dar dėl kvailiausių įmanomų priežasčių! 

- Ne tos priežastys lemia, o mano abejonės, - pasakė Marti- 
nas. - Tu tik pažvelk į mane. Man trisdešimt devyneri. Jeigu man 
buvo skirta tapti kunigu - jau kažin kada ir turėjau juo tapti. Tas, 
kuris sulaukęs trisdešimt devynerių vis dar bando „atrasti save“, 
negali būti labai patikimas. 

Pasakei kaip tik tai, ką tau būčiau pasakęs aš, pagalvojo dakta- 
ras Daruvala, bet ištarė tik tiek: 

- Nesuk galvos dėl bilieto, nupirksiu aš tau tą bilietą. 

Jam buvo skaudu matyti tą kvailį tokį sugniuždytą - taip, Mar- 
tinas išties buvo kvailys, bet kvailys, kupinas idealizmo. Dėl to ide- 
alizmo daktaras Daruvala prie jo kažkaip ir prijunko. Be to, Marti- 
nas buvo tiesus ir atviras - tikra brolio dvynio priešingybė! Kokia 
ironija, pagalvojo gydytojas: jam atrodė, kad iš Martino Milzo vos 
per savaitę sužinojo apie Džoną D. daugiau nei iš paties Džono D. 
per trisdešimt devynerius metus. 


CIRKO SUŪNUS 759 


Daktaras Daruvala susimąstė, ar Džono D. užsisklendimas ir 
atsiribojimas, jo neperprantamas būdas ir nebenuplėšiama kaukė — 
ar visa tai gali būti ne prigimtinės savybės, o būdo bruožai, įgyti 
drauge su Inspektoriaus Dharo vaidmeniu. Bet tuojau pat gydytojas 
priminė sau, kad Džonas D. aktoriumi tapo anksčiau nei Inspekto- 
riumi Dharu. Jeigu egzistuoja penkiasdešimt dviejų procentų tiki- 
mybė, kad homoseksualaus vyriškio identiškas brolis dvynys - irgi 
homoseksualus, kokiems dar Džono D. ir Martino Milzo bruožams 
galioja ta pati tikimybė? Staiga daktarui Daruvalai dingtelėjo, kad 
lieka ir keturiasdešimt aštuonių procentų tikimybė jiems būti ne- 
panašiems. Vis dėlto gydytojas smarkiai abejojo, ar Denis Milzas 
gali būti tikrasis dvynių tėvas. Be to, Farokas pernelyg prisirišo prie 
Martino, net pamėgo jį, kad galėtų toliau apgaudinėti. 

Pasakyk jam, pasakyk tučtuojau! - įtikinėjo Farokas pats save, 
bet neišspaudė nė žodžio. Viską, ką norėjo iškloti Martinui, dakta- 
ras Daruvala galėjo pasakyti tik pats sau. 

Tu visiškai neprivalai rūpintis Denio palaikais. Tavo tėvas vei- 
kiausiai Nevilas Edenas, o jo palaikai jau daugybę metų ilsisi ramy- 
bėje. Tu visiškai neprivalai padėti savo motinai, kuri yra šliundra ir 
dar blogiau. Tu net nežinai, kokia ji iš tikrųjų, tiksliau, Žinai ne vis- 
ką. Ir dar, yra vienas toks žmogus, su kuriuo tu, ko gero, norėtum 
susipažinti; galbūt judu netgi galėtumėte vienas kitam padėti. Jis 
galėtų išmokyti tave atsipalaiduoti, galbūt net šiek tiek pasilinks- 
minti. O tu galėtum išmokyti jį šiokio tokio atvirumo, galbūt net 
kaip nebūti aktoriumi, bent ne visą laiką. 

Tačiau balsu gydytojas šito neištarė. Nė žodelio. 


Daktaras Daruvala apsisprendžia 


— Vadinasi... jis - atsimetėlis, negali baigti, ką pradėjęs, - pasakė 
Inspektorius Dharas apie savo brolį dvynį. 

— Bent jau sutrikęs tai tikrai, - atsakė daktaras Daruvala. 

— Trisdešimt devynerių metų vyrui nei šis, nei tas vis dar ieš- 
koti savęs, - pareiškė Džonas D. Aktorius mažne tobulai nutaisė 

teisuoliško pasipiktinimo intonaciją, tarytum jam pačiam „savęs 
paieškos“ būtų visiškai nepažįstamas reiškinys. 

— Manau, jis tau patiktų, - atsargiai ištarė Farokas. 

- Ką gi, juk tu - rašytojas, - labai jau nevienaprasmiškai mes- 
telėjo Dharas. 

Daktaras Daruvala susimąstė: nejaugi jis nori pasakyti, kad tai 
man spręsti, ar jiedviem verčiau susitikti, ar vis dėlto ne? O gal jis 
turi omeny, kad vien tiktai rašytojas ir gali gaišti laiką sapalionėms, 
kad dvyniai turėtų susitikti? 

Juodu, saulei leidžiantis, stovėjo Daruvalų buto balkone. Arabi- 
jos jūra žioravo kiek blausesniu purpuru nei pamažu gyjanti Džo- 
no D. lūpa. Įtvertas sužalotas mažylis pirštas netikėtai pravertė ak- 
toriui - tapo puikiu rodomuoju įrankiu. Dharas kitąsyk mėgdavo 
rodyti pirštu. 

- Prisimeni, kaip į šitą vaizdą sureagavo Nensė? - paklausė ak- 
torius, rodydamas į vakarus. 

— Peržvelgė visą kelią iki pat Ajovos, - atsakė gydytojas. 

- Jeigu jau apsisprendei nebegrįžti į Bombėjų, Farokai, galėtum 
šitą butą užleisti komisaro pavaduotojui ir poniai Patel, - šią frazę 
aktorius pasakė nutaisęs mažne tobulą abejingumo intonaciją. Sce- 
naristas nejučia net susižavėjo tuo užmaskuotu savo paties sukurtu 
personažu; Dharas buvo beveik tobulai paslaptingas. - Nesiūlau 
buto jiems padovanoti - mūsų gerasis detektyvas būtinai palaikytų 
tai kyšiu, - toliau kalbėjo Dharas. - Bet galbūt galėtum jį parduoti 
už kokią nors juokingą kainą, tarkime, už šimtą rupijų. Arba ga- 
lėtum iškelti sąlygą: tegul Pateliai iki gyvos galvos išlaiko tarnus - 
tegul nukaršina Naliną ir Rupą. Neabejoju, pats nenorėtum, kad 
senukai atsidurtų gatvėje. O gyventojų bendrija - ką gi, esu tikras, 
kad dėl Patelių niekas neprieštaraus, juk kiekvieno daugiabučio gy- 
ventojai tik ir svajoja apie kaimyną policininką. - Dharas vėl bedė 
įtvaru vakarų pusėn. - Manau, galėdama gėrėtis tuo vaizdu Nensė 
pasijus kiek geriau, - pridūrė. 

— Atrodo, tu kaip reikiant visa tai apmąstęs, - įvertino Farokas. 

— Tiktai sumanymas - ir tinka tik tuo atveju, jeigu tu niekad 
nebegrįši į Bombėjų, - atsakė Džonas D. - Iš tikryjų niekad. 

— O tu? Ar pats dar kada nors sugrįši? - paklausė jo daktaras 
Daruvala. 

- Nebent po milijono metų, - atsakė Inspektorius Dharas. 

— Ar tik nesu kažkur girdėjęs šitos frazės, - apsidžiaugė Farokas. 

- Pats ją ir parašei, - priminė jam Džonas D. 

— Otuvis primeni, - atitarė gydytojas. 

Jie užsibuvo balkone, kol Arabijos jūra nusidažė persirpusios 
vyšnios spalva, beveik visai pajuodo. Julijai teko nurinkti nuo 
staliuko stikliniu stalviršiu Džono D. kišenių turinį, kad galėtų 
patiekti ten pietus. Tokį įprotį Džonas D. išlaikė nuo vaikystės. 
Įėjęs į namą ar į butą, nusivilkdavo švarką, nusispirdavo batus 
ar sandalus ir iškraustydavo kišenes daiktus sudėdamas ant ar- 
timiausio stalo - šis ritualas padėdavo jam pasijusti jaukiau, mat 
įpročio šaknys siekė senus laikus ir buvo susijusios su Daruvalų 
dukterimis. Kol dar gyveno su tėvais, mergaitėms užvis smagiau- 
sias žaidimas būdavo galynėtis su Džonu D. Jis aukštielninkas 
išsitiesdavo ant kilimo, kartais ir ant sofos, o jauniklės mergai- 
čiukės šokdavo ant jo, aplipdavo iš visų pusių. Jis niekada jų ne- 
užgaudavo, tik stengdavosi nusipurtyti nuo savęs. Tad Farokas 
ir Julija niekada nebambėdavo dėl turto iš kišenių, netvarkingai 
sumesto ant stalo visuose namuose ar butuose, kur tik jiems teko 
gyventi, kai namuose jau nebebuvo vaikų, su kuriais Džonas D. 
galėtų eiti ristynių. Raktai, piniginė, kartais net pasas... o šįvakar 
ant stiklinio staliuko Daruvalų bute Jūros bulvare atsidūrė dar ir 
lėktuvo bilietas. 

— Vadinasi, ketvirtadienį išskrendi? - paklausė Julija. 

— Ketvirtadienį! - sušuko daktaras Daruvala. - Juk tai jau poryt! 

- Iš tikrųjų į oro uostą teks važiuoti trečiadienį iš vakaro - lėk- 
tuvas išskrenda paryčiais, - atsakė Džonas D. 

— Vadinasi, jau rytoj vakare! - sušuko Farokas. Gydytojas pa- 
ėmė iš Julijos rankų Dharo piniginę, raktus bei lėktuvo bilietą ir 
padėjo ant indaujos. 

— Nedėk čia, - sudraudė Julija - ant indaujos ji kaip tik statė 
dubenis su pietų valgiais. Tad daktaras Daruvala nunešė Džono 
D. kišenių turinį į vestibiulį ir padėjo ant žemo staliuko prie pat 

durų - ten, gydytojo nuomone, už jų būtinai užklius akis ir išeida- 
mas Džonas D. neužmirš nieko pasiimti. 

— Kokia prasmė užsibūti ilgiau? - paklausė Džonas D. Julijos. — 
Juk ir patys ilgai nebedelsite, ar ne? 

Daktaras Daruvala šiek tiek užtruko vestibiulyje, mat neiškentė 
neįkišęs nosies į Džono D. bilietą. „Swissair“, tiesioginis reisas į 
Ciurichą. Reisas 197, lėktuvas pakyla ketvirtadienį, 1.45 nakties. 
Pirma klasė, vieta - 4B. Dharas visuomet rinkdavosi vietą prie tar- 
po. Kadangi buvo alaus gėrovas, tekdavo dažnai vaikščioti šlapin- 
tis, o kai skrydis trunka devynias valandas, nelabai smagu nuolat 
laipioti per kieno nors kojas. 

Tada gydytojas ir apsisprendė - žaibiškai, kol ėjo į kambarį pas 
Juliją ir Džoną D., dar anksčiau, nei atsisėdo prie pietų stalo. Šiaip 
ar taip, Dharas pats pasakė, kad Farokas - rašytojas. Kaip tik ra- 
šytojo priedermė suveikti, kad atsitiktų, kas turi atsitikti, jeigu tik 
turi tokią galimybę. Juk juodu - broliai dvyniai; visai nebūtina, kad 
vienas kitą pamiltų, bet neprivalo ir būti vieniši. 

Farokas vakarieniauti sėdo laimingas (tai, ką kiti vadino pie- 
tumis, jis atkakliai tebevadino vakariene), meiliai šypsodamasis 
Džonui D. Žinosi, kaip nuolat vaidinti man paslaptingą ir vaišinti 
dviprasmybėmis, pagalvojo. Bet pasakė visai ką kita: 

- Iš tiesų, kurių galų tau delsti? Gali išvykti bet kada - tai kodėl 
ne dabar? 

Abu: ir Julija, ir Džonas D. - sužiuro į daktarą Daruvalą, tary- 
tum šį būtų ištikęs koks priepuolis. 

— Na, aš tavęs, aišku, pasiilgsiu, bet juk netrukus vėl susitik- 
sime, vienur ar kitur. Kanadoje, o gal Šveicarijoje... Norėčiau šiek 
tiek pabūti kalnuose. 

— Tu? - apstulbo Julija. Farokas negalėjo pakęsti kalnų. Inspek- 
torius Dharas tik įsistebeilijo į jį. 

— Na taip, juk labai sveika, - atsakė gydytojas. - Įkvėpti 
Šveicarijos... oro... - nutęsė išsiblaškęs, nes mintyse pridūrė „li- 
nijos“ - galvojo apie „Swissair“, apie tai, kaip nupirks Martinui 
Milzui pirmos klasės bilietą į šios bendrovės lėktuvą, skrendantį 
ankstyvą ketvirtadienio rytą 197-uoju reisu į Ciurichą. Būtinai 

reikia gauti 4A vietą. Farokas vylėsi, kad buvusiam misionieriui 
patiks sėdėti prie lango... ir bendrauti su itin įdomiu bendrake- 
lioniu, sėdinčiu greta. 

Jie šauniai papietavo, visi trys išties smagiai praleido laiką. Ži- 
nodamas, kad netrukus teks skirtis su Džonu D., daktaras Daru- 
vala paprastai būdavo surūgęs. Bet šįvakar gydytojas jautėsi itin 
pakiliai. 

— Džonui D. šovė į galvą pritrenkianti mintis apie šį butą, - pra- 
nešė Farokas žmonai. 

Juliją sumanymas sužavėjo, trijulė dar ilgai jį aptarinėjo. Detek- 
tyvas Patelis - išdidus žmogus, Nensė irgi. Jeigu užjustų, kad butas 
siūlomas jiems kaip labdara, galbūt sureaguotų pernelyg jautriai; 
visa gudrybė - priversti juos manyti, kad daro Daruvaloms paslau- 
gą sutikdami pasirūpinti senaisiais tarnais - juos „nukaršinti“. Kal- 
bėdami apie komisaro pavaduotoją, jie neslėpė susižavėjimo, o apie 
Nensę galėjo šnekėtis ištisas valandas - ji, be jokios abejonės, buvo 
sudėtinga asmenybė. 

Šnekučiuotis su Džonu D. būdavo lengviau, kai kalba sukdavosi 
apie ką nors kitą; aktorius kaip įmanydamas vengė tiktai pokalbių 
apie save patį. Šnekos kaip vandens buvo ir apie tai, ką komisaro 
pavaduotojas pasakė gydytojui telefonu: esą tikimybė, kad Rahulas 
bus nuteista pakarti, labai nedidelė. 

Julijai ir Džonui D. nedažnai tekdavo matyti Faroką tokį atsipa- 
laidavusį. Gydytojas pasisakė didžiai trokštąs pasimatyti su dukte- 
rimis ir vaikaičiais, vis kartojo norįs dažniau susitikti ir su Džonu 
D. - susipažinti su jo „šveicariškuoju gyvenimu“. Abu vyrai į valias 
prisisiurbė alaus, ilgai užsisėdėjo balkone, net spėjo išsekti Jūros 
bulvaru plūstantis transporto srautas. Julija vakarojo su jais. 

- Žinai, Farokai, aš iš tiesų dėkingas už viską, ką mano labui esi 
nuveikęs, - pasakė aktorius. 

— Man pačiam buvo smagu, - atsakė scenaristas. Farokui teko 
ryti ašaras — jis buvo sentimentalus žmogus. Sugebėjo pasijusti 
visai laimingas, sėdėdamas tamsos užtvindytame balkone. Kone 
raminamai veikė net nepaliaujamai iš apačios plūstanti kvapų ban- 
ga: Arabijos jūros gaiva ir miesto šutas, net amžiais užsikimšusių 


7264 JOHN IRVING 


kanalizacijos vamzdžių ir nuolatinis žmogaus išmatų tvaikas. Dak- 
taras Daruvala primygtinai pasiūlė tostą Denio Milzo garbei; Dha- 
ras mandagiai išgėrė už Denio atminimą. 

- Ne jis buvo tavo tėvas - dėl to esu beveik tikras, - pasakė 
Farokas Džonui D. 

- Dėl to ir aš beveik neabejoju, - atsakė aktorius. 

— Ko tu toks laimingas, Liebchen? - paklausė Faroko Julija. 

— Jis laimingas, nes išvažiuoja iš Indijos ir ketina nebegrįžti, - 
svariai atsakė Inspektorius Dharas, mažne tobulai nutaisęs kompe- 
tentingo žmogaus intonaciją. Tai Faroką trupučiuką suerzino, mat 
pats įtarė, kad sprendimas išvykti iš Indijos ir niekada nebegrįžti — 
tik jo bailumo apraiška. Džono D. nuomonė apie gydytoją, regis, 
buvo kiek panaši į jo nuomonę apie brolį dvynį - laikė jį atsimetė- 
liu, nesugebančiu baigti pradėto darbo. Su sąlyga, žinoma, jei Džo- 
nas D. patikėjo, kad gydytojas iš tikrųjų niekada nebegrįš į Indiją. 

- Dar pamatysite, kodėl jaučiuosi laimingas, - pasakė jiems 
daktaras Daruvala. Jis užsnūdo balkone ir Džonui D. teko nešte 
nunešti jį į lovą. 

- Tu tik pažvelk į jį, - tarė Julija. - Šypsosi per miegus. 

Sielotis dėl Madu laiko pakaks ir kurią kitą dieną. Taip pat ir 
nuogąstauti dėl dramblio numintojo vaikiščio, Ganešo, lemties. 
O kai sulauks kito gimtadienio, daktarui Daruvalai sueis šešias- 
dešimt. Tačiau dabar, šią akimirką, gydytojas įsivaizdavo dvynius, 
drauge skrendančius „Swissair“ 197-uoju reisu. Devynios valandos 
ore - šitiek laiko tikrai turėtų pakakti užmegzti vienokius ar kito- 
kius santykius, manė gydytojas. 

Julija dar bandė skaityti lovoje, bet Farokas blaškė jos dėme- 
sį, net garsiai nusijuokė per miegus. Tikriausiai per daug išgėrė, 
dingtelėjo žmonai. Paskui ji pastebėjo, kad jo antakiai susimetė 
tarpuakyje, veidu nuslydo šešėlis. Kaip apmaudu, galvojo daktaras 
Daruvala; jam taip norėjosi skristi kartu su jais - kad galėtų juos 
stebėti, pasiklausyti, apie ką kalbasi. Kuri vieta bus kitapus tako nuo 
4B? - susimąstė gydytojas. 4]? Farokas daugybę kartų buvo skridęs 
į Ciurichą. 197-uoju reisu paprastai skraidydavo „Boeing-747 ; gy- 
dytojas vylėsi, kad 4B ir 4] vietos tikrai šalia, skiriamos tik tako. 

— Ketvirta J, - tarė jis skrydžio palydovei. 

Julija padėjo knygą ir įsistebeilijo į jį. 

— Liebchen, - sukuždėjo, - arba tu pabusk, arba įmik kaip 
reikiant. 

Bet jos vyras jau vėl palaimingai šypsojosi. Daktaras Daruvala 
buvo kaip tik ten, kur ir norėjo būti. Ankstyvas ketvirtadienio ry- 
tas, tiksliau, 1.45 nakties, „Swissair“ 197-ojo reiso lėktuvas pakyla 
iš tarptautinio Saharo oro uosto. Kitapus tako greta kits kito sėdi 
dvyniai, spigina vienas į kitą, nė vienas neįstengia pratarti nė žo- 
džio. Prireiks šiek tiek laiko, kol kuris nors iš jų ryšis pralaužti le- 
dus, bet gydytojas tvirtai tikėjo: visų devynių valandų jie neištylės. 
Nors aktorius žinojo kur kas daugiau ir galėjo papasakoti begalę 
įdomių dalykų, Farokas būtų statęs už buvusį misionierių - kad 
pirmam liežuvis atsiriš jam. Martinas Milzas ir mals liežuviu ištisą 
naktį, jei tik Džonas D. neprabils gindamasis. 

Julija matė, kaip jos vyras per miegus pasičiupinėjo pilvą. Dak- 
taras Daruvala tikrino, ar gerai užsegtas saugos diržas; paskui jis 
atsilošė, pasiruošęs mėgautis ilgu skrydžiu. 


Tiesiog užsimerk 


Kita diena buvo trečiadienis. Daktaras Daruvala iš balkono vėl ste- 
bėjo saulėlydį, šįsyk - su Dharo broliu dvyniu. Martinas verste už- 
vertė gydytoją klausimais apie lėktuvo bilietą. O scenaristas mitriai 
išsisukinėjo - kaip žmogus, iš anksto apgalvojęs būsimą pokalbį. 

- Skrisiu į Ciurichą? Labai keista, juk atskridau ne per Ciuri- 
chą, - nesusigaudė buvęs misionierius. 

— Aš - nuolatinis „Swissair“ klientas, - paaiškino jam Faro- 
kas. - Kadangi dažnai naudojuosi jų oro linijų paslaugomis, man 
suteikia nemažą nuolaidą. 

— Ak štai kaip. Suprantu. Ką gi, labai dėkingas. Girdėjau, iš tiesų 
puiki oro linijų bendrovė, - kalbėjo buvęs scholastas. - Bet juk tai 
pirmos klasės bilietas! - staiga sušuko Martinas. - Aš neįstengsiu 
grąžinti pinigų už pirmos klasės bilietą! 

— Nieku gyvu neimsiu tavo pinigų, - pareiškė gydytojas. - Juk 
jau sakiau: aš - nuolatinis klientas, už pirmos klasės bilietą man 
suteikė ypatingą nuolaidą. Net nemėgink grąžinti man pinigų, tą 
bilietą aš gavau pusvelčiui. 

- Ak taip, dabar suprantu. Tik niekad nesu skridęs pirmąja kla- 
se, - pasakė dar ką tik buvęs toks uolus katalikas. 

Farokas matė, kad Martinas susidūrė su nauja mįsle - nesusi- 
gaudydamas apžiūrinėjo antrąjį bilietą: iš Ciuricho į Niujorką. Ciu- 
riche lėktuvas turėjo leistis šeštą valandą ryto, o Niujorko lėktuvas, 
į kurį Martinui reikėsią persėsti, pakyla tik pirmą valandą dienos - 
ilgokai laukti, - pagalvojo ką tik jėzuitų luomą palikęs vyras. Be to, 
ir pats bilietas į Niujorką buvo kažkoks kitoks. 

- Bilietas į Niujorką - be datos, - nerūpestingai ėmėsi aiškinti 
Farokas. - Reisas tiesioginis, lėktuvai skraido kasdien. Tau visiškai 
nebūtina išskristi į Niujorką tą pačią dieną, kai nusileisi Šveicarijo- 
je. Bilietas galios bet kurią dieną - su sąlyga, jei pirmos klasės sa- 
lone bus laisvų vietų. Pamaniau, gal panorėsi dienelę kitą paviešėti 
Ciuriche, galbūt praleisi ten savaitgalį. Bus geriau, jei į Niujorką 
atvyksi kaip reikiant pailsėjęs. 

- Tu išties nepaprastai geras man. Tik neįsivaizduoju, kuo rei- 
kėtų užsiimti Ciuriche... - kalbėjo Martinas. Ir su šitais žodžiais 
aptiko čekį, liudijantį apmokėtą viešbučio numerį, popierėlis buvo 
įkištas į lėktuvo bilietą. 

— Trys paros „Zum Storchen“ viešbutyje - tai tikrai padorus 
viešbutis, - paaiškino Farokas. - Tavo kambarys - su vaizdu į Li- 
mato upę. Galėsi pasivaikščioti po senamiestį, nueiti prie ežero. Esi 
kada nors buvęs Europoje? 

— Ne, nesu, - atsakė Martinas Milzas. Jis vis dar stebeilijo į 
viešbučio apmokėjimo čekį. Įskaičiuota buvo viskas, taip pat ir 
maitinimas. 

— Na, ką gi, - ištarė daktaras Daruvala. Kadangi komisaro pa- 
vaduotojui ši frazė pasirodė tokia reikšminga, gydytojas nutarė iš- 
bandysiąs ją pats; atrodo, suveikė, bent jau Martiną Milzą paveikė 
taip, kaip reikėjo. Per pietus atsimetėlis jėzuitas nesivėlė į jokias 
diskusijas, atrodė lyg išsikvėpęs. Julija sunerimo, kad galbūt mais- 

tas negardus, o gal nelaimėlis Dharo brolis dvynys bus sunegalavęs, 
bet daktaras Daruvala, kuriam per gyvenimą teko patirti nesėkmių 
savo kailiu, žinojo, kas graužia buvusį misionierių. 

Džonas D. suklydo: jo brolis dvynys nebuvo ištižėlis, lengvai 
metantis vos pradėtą darbą. Martinas Milzas iš tiesų atsisakė savo 
tikslo, bet apsisprendė vis dėlto netapti kunigu, kai kunigystė buvo 
jau ranka pasiekiama - kai liko žengti vos žingsnį ir tai net nebe- 
buvo sunku. Niekas iš jo neatėmė teisės būti įšventintam, jis pats 
pabūgo nesugebėsiąs būti geras kunigas. Sprendimas atsitraukti, 
kuris kitiems galėjo pasirodyti toks staigus, nulemtas paprasčiausio 
įgeidžio, pačiam Martinui nenukrito iš dangaus; jam galėjo atrody- 
ti, kad apsispręsti prireikė viso gyvenimo. 

Dėl itin kruopščių saugumo patikrinimų Martinui Milzui rei- 
kėjo prisistatyti į tarptautinį Saharo uostą dvi ar trys valandos iki 
lėktuvui pakylant. Farokui atrodė, kad važiuoti kokiu kitu taksi, ne 
Vinodo, būtų nesaugu, bet Vinodo paslaugų jie negalėjo prašyti 
žemaūgis vežė į oro uostą Dharą. Tad daktaras Daruvala išsikvietė 
kitą iš Vinodo „Mėlynojo Nilo Ltd.“ bendrovės neva „prabangiųjų“ 
taksi. Tik pakeliui į Saharo oro uostą gydytojas pirmąsyk sumojo, 
kaip ilgėsis šito buvusio misionieriaus. 

— Prie šito jau baigiu priprasti, - ištarė Martinas. 

Jie kaip tik važiavo pro šalikelėje dryksančią šuns maitą, ir Fa- 
rokas pamanė, kad Martinas nori pasakyti apsiprantąs su begale 
keliuose užmuštų gyvūnų. Bet Martinas paaiškino turėjęs omeny, 
kad baigia priprasti prie šitokių nelabai garbingų išvykimų. 

— Nepamanyk ko nors - niekad nesu įsivėlęs į jokį skandalą ar 
pakliuvęs į rimtą nemalonę, nebuvo taip, kad sprukčiau iš miesto 
lydimas prakeiksmų, - kalbėjo jis toliau. - Veikiau jau išsliūkinu 
patyliukais. Tikriausiai aš - tik laikinas trikdis, trumpam priverčiąs 
nesmagiai pasijusti tuos, kurie ryžosi manimi pasitikėti. Tiesą sa- 
kant, ne kitaip jaučiuosi ir pats. Neišgyvenu triuškinančio nusivyli- 
mo ar netekties - tik silpną gėdos jausmą, kuris paskui išsisklaido. 

Iš tikrųjų pasiilgsiu šito avigalvio, galvojo daktaras Daruvala, 
bet balsu pasakė štai ką: 

— Padaryk man paslaugą - tiesiog užsimerk. 

- Ar pakelėj voliojasi dar koks negyvėlis? - paklausė Martinas. 

- Gali būti, - atsakė gydytojas. - Bet užsimerkti prašau ne dėl 
to. Tiesiog užmerk akis. Jau užsimerkei? 

- Taip, jau užsimerkiau, - patvirtino scholastas. - Ką ketini da- 
ryti? - paklausė nervingai. 

- Atsipalaiduok, - paragino jį Farokas. - Trupučiuką pažaisime. 

— Nepatinka man visokie žaidimai! - sušuko Martinas. Tuojau 
pat atsimerkė ir apsidairė lyg paklaikęs. 

- Užsimerk! - užriko daktaras Daruvala. 

Nors klusnumo įžadas Martinui nebegaliojo, jis pakluso. 

- Noriu, kad įsivaizduotum aną automobilių aikštelę su Jėzaus 
statula, - pasakė jam gydytojas. - Matai ją? 

- Taip, žinoma, - atsakė Martinas Milzas. 

- Ar Kristus vis dar ten, šalia automobilių aikštelės? - paklausė 
jo Farokas. 

Tasai pusprotis atsimerkė. 

— Na... šito aš nežinau, aikštelę jie nuolat plečia, - pasakė 
Martinas. - Aplinkui amžiais būdavo prigriozta visokios staty- 
bininkų įrangos. Galbūt kaip tik anoje aikštelės dalyje prasidė- 
jo kokios nors rekonstrukcijos, galbūt statulą teko perkelti kur 
nors kitur... 

- Visai ne tai turėjau omeny! - suriko daktaras Daruvala. - 
Turėjau galvoj štai ką: ar vaizduotės akimis vis dar matai tą su- 
knistą statulą? Jėzus Kristus tamsioje automobilių aikštelėje - vis 
dar matai jį? 

— Na taip, savaime aišku, - prisipažino Martinas. Jo akys buvo 
kietai užmerktos, tarsi jį būtų persmelkęs aštrus skausmas, užsi- 
čiaupęs jis suspaudė ir lūpas, nosis susiraukšlėjo. Jie važiavo pro 
lūšnyną, apšviestą tik šiukšlėmis kūrenamų laužų, bet žmogaus iš- 
matų smarvė stelbė net degančių atliekų dvoką. 

- Arjau viskas? - neatsimerkdamas paklausė Martinas. 

— Nejaugi šito neužtenka? - paklausė gydytojas. - Dėl Dievo 
meilės, atsimerk! 

Martinas atsimerkė. 

- Toks ir buvo visas žaidimas? Jau viskas? - nerimo jis. 

— Juk matei Jėzų Kristų, ar ne? Tai ko dar nori? - tarė Farokas. - 
Turėtum suprasti, kad galima būti geru krikščioniu, kaip mėgsta 
sakyti patys krikščionys, ir tuo pat metu nebūti katalikų kunigu. 

— O, tai štai ką turėjai omeny! - išsprūdo Martinui Milzui. — 
Taip, žinoma, aš tai suprantu! 

— Negaliu patikėti, kad tavęs pasiilgsiu, bet kaip kažin ką, taip ir 
bus, - vis dėlto pasakė jam daktaras Daruvala. 

- Be jokios abejonės, aš tavęs irgi pasiilgsiu, - atsakė jam Dharo 
brolis dvynys. - Ypač štai tokių mūsų pasišnekučiavimų. 

Oro uoste prie kontrolės punkto rikiavosi įprasta eilė. Juo- 
du atsisveikino (netgi apsikabino), bet daktaras Daruvala stebėjo 
Martiną iš tolo. Gydytojas perėjo policijos užkardą, kad galėtų 
toliau lydėti jį akimis. Sunku buvo pasakyti, kuo Martinas traukė 
aplinkinių dėmesį: tvarsčiais ar vis dėlto panašumu į Dharą, kuris 
vieniems badė akis, o kai kuriems kitiems liko visai nepastebi- 
mas. Gydytojas buvo dar sykį pakeitęs Martinui tvarsčius: kaklo 
žaizdą dabar dengė nedidelė pleistro juostelė, o sužalotas ausies 
lezgelis liko ir visai neaprištas - atrodė ne itin patraukliai, bet 
žaizda buvo jau beveik visai užsitraukusi. Tiktai ranką vis dar slė- 
pė marlinė pirštinė. Visiems, kurie išsprogindavo akis, šimpanzės 
auka mirktelėdavo ir nusišypsodavo; tai buvo nuoširdi šypsena, 
visai ne pašaipusis Dharo vypsnys, bet Farokui buvęs misionierius 
dar niekad neatrodė tokia tiksli Dharo kopija. Visų Inspektoriaus 
Dharo filmų pabaigoje Dharas nueina tolyn nuo kameros; šiuo 
atveju kamerą atstojo daktaras Daruvala. Farokas jau vos tvėrė 
jaudulį, ir pats nežinojo kodėl: ar dėl to, kad Martinas vis labiau 
jam priminė Džoną D., ar vis dėlto jo širdies stygą suvirpino pats 
Martinas. 

Džono D. niekur nebuvo matyti. Daktaras Daruvala žinojo, kad 
aktorius visada suskumba pirmas įlipti į lėktuvą - bet kokį lėktuvą; 
tačiau gydytojas vis tiek akylai jo dairėsi. Estetine prasme Farokas 
būtų smarkiai nusivylęs, jei Inspektorius Dharas ir Martinas Milzas 
būtų susidūrę dar eilėje prie registracijos posto; scenaristas troško, 
kad dvyniai vienas kitą pirmąsyk pamatytų jau lėktuve. Geriausia - 
sėsdamiesi į savo vietas, pagalvojo daktaras Daruvala. 

Martinas lūkuriavo, paskui pasislinko pirmyn, vėl sustojo - ir 
visą tą laiką atrodė beveik visai normaliai. Tiesa, buvo kiek grau- 
du žiūrėti į jo ploną, atogrąžų klimatui pritaikytą juodą kostiumą, 
kurį Martinas vilkėjo ant havajietiškų marškinių; be jokios abejo- 
nės, Ciuriche jam teks nusipirkti kokį šiltesnį drabužį. Pagalvojęs 
apie tai, daktaras Daruvala susiprato įbrukti jam kelis šimtus Švei- 
carijos frankų - paskutinę akimirką, kad Martinas nebeturėtų kada 
atsisakyti. Farokas pastebėjo, kad Martinas įsitaisęs keistoką, tiesa, 
vos pastebimą įprotį - laukdamas eilėje užsimerkti. Kai tik eilė su- 
stodavo, jis užsimerkdavo ir nusišypsodavo, o kai trūktelėdavo per 
žingsnį į priekį, Martinas pajudėdavo drauge tarsi atsigavęs. Faro- 
kas žinojo, ką tas nevisprotis daro. Martinas Milzas vis užsimerk- 
davo pažiūrėti, ar automobilių aikštelėje tebėra Jėzus Kristus. 

Net visas tuntas indų darbininkų, grįžtančių iš Persijos įlankos, 
neišblaškė buvusio jėzuito dėmesio - jis taip ir liko susitelkęs į dva- 
sines pratybas. Darbininkai buvo iš tokių, kokius Faroko motina 
Mehera kadaise vadino sugrįžėliais iš Persijos, tiktai šitie parskri- 
do ne iš Irano, o iš Kuveito - jų dviaukščiai ar triaukščiai nešuliai 
tiesiog sprogo per siūles. Be prikimštų lagaminų, jie tempėsi ir po- 
roloninius čiužinius, o dirbtinės odos kelionkrepšiai buvo išsipūtę 
nuo viskio butelių, rankinių laikrodžių, įvairiausių skutimosi kre- 
mų ir kišeninių skaičiuotuvų - kai kas net nesidrovėjo nugvelbti 
stalo įrankių iš lėktuvo. Kartais darbininkai keliaudavo ir į Oma- 
ną - arba Katarą, arba Dubajų. Meheros laikais vadinamieji sugrį- 
žėliai iš Persijos saujose gniauždavo ir aukso. Mūsų dienomis, spėjo 
Farokas, daug aukso veikiausiai niekas nesiveža. Ir vis tiek lėktuve 
visi prisisiurbia. Bet net stumdomas labiausiai įsismarkavusių su- 
grįžėlių iš Persijos Martinas Milzas vis tiek nuolatos markstėsi ir 
šypsojosi. Kol Jėzus niekur nedingo iš automobilių aikštelės, Mar- 
tino pasaulis negalėjo sugriūti. 

Visas Bombėjuje jam likusias dienas daktaras Daruvala apgai- 
lestaus, kad jis, kad ir kaip užmerktų akis, vis tiek negali išvysti 
jokios padrąsinančios vizijos: nematė ne tik Kristaus - netgi auto- 
mobilių aikštelės, ir tos nepamatė. Farokas pasiguodė Julijai, kad 
jį vėl kamuojąs pasikartojantis sapnas, kurio nebuvo sapnavęs jau 

seniai - nuo pat anų laikų, kai pirmąsyk išvyko iš Indijos į Aus- 
triją. Tokie sapnai būdingi paaugliams, andai aiškino jam senasis 
Laudžis: dėl vienos ar kitos priežasties staiga atsiduri viešoje vie- 
toje nuogas. Kadaise pernelyg savimi pasitikintis užsispyrėlis tėvas 
pasiūlė Farokui gana menkai tikėtiną sapno interpretaciją. „Tipiš- 
kas šviežiai iškepto imigranto sapnas“, - štai ką pareiškė Laudžis. 
Galbūt ir taip, dabar Farokas buvo linkęs patikėti. Jam jau daugybę 
sykių teko išvykti iš Indijos, bet dabar bus pirmas kartas, kai jis 
iškeliaus iš gimtosios šalies tvirtai žinodamas, kad niekada čionai 
nebegrįš. Iki šiol dar niekada nebuvo dėl to toks tikras. 

Būdamas jau suaugęs žmogus, didumą gyvenimo Farokas nu- 
gyveno graužiamas nesmagaus jausmo (ypač stipriai jis apnikdavo 
būtent Indijoje), kad nesąs tikras indas. Nejaugi Toronte jo iki dienų 
galo nebepaliks nesmagus jausmas, kad taip ir nesugebėjo galuti- 
nai pritapti ten? Nors ir buvo Kanados pilietis, daktaras Daruvala 
gerai žinojo nesąs kanadietis; jis niekada nepasijus „susitapatinęs“ 
su kanadiečiais. Tulžinga senojo Laudžio pastaba persekios Faroką 
iki grabo lentos: „Imigrantas - visą gyvenimą imigrantas.“ Kai iš 
ko nors išgirsti tokį pagiežingą teiginį, gali, žinoma, jį atmesti, bet 
pamiršti - nepamirši; kai kurios mintys pasisėja taip giliai, kad su- 
dygusios tampa regimos, mažne apčiuopiamos, lyg realūs objektai. 

Tarkime, kad ir rasinės užgaulės - ką jau kalbėti apie savigarbą, 
nukenčiančią dėl jų. Arba kokie nors dar subtilesni anglosaksiškie- 
ji niuansai, su kuriais Kanadoje Farokas susidurdavo gana dažnai 
ir kurie versdavo jį pasijusti amžiams įkalintą pašalyje. Tai galėjo 
būti paprastas atšiaurus žvilgsnis - tokia gerai pažįstama giži veido 
išraiška, kurią kitąsyk išvysti persimesdamas keliais kasdieniškiau- 
siais žodžiais. Arba kas nors imasi įdėmiai apžiūrinėti tavo parašą 
ant kredito kortelės, lyg jis nieku gyvu negalėtų atitikti tavo parašo 
čekyje. Arba dar, kai koks nors pardavėjas, duodamas grąžą, neju- 
čia pernelyg ilgai užsižiūri į tavo delną, nes šio spalva akivaizdžiai 
skiriasi nuo plaštakos viršaus spalvos. Mat tasai skirtumas dides- 
nis, nei jam atrodytų savaime suprantamas, tai yra didesnis nei jo 
delno ir plaštakos viršaus atspalvių skirtumas. („Imigrantas - visą 
gyvenimą imigrantas.) 

Kai Farokas pirmą kartą išvydo Suman „Vaikščiojimo dangu- 
mi“ numerį Didžiajame Karališkajame cirke, jam ir į galvą neatėjo, 
kad ji gali nukristi; Suman atrodė tobula - tokia nepaprastai graži, 
jos žingsniai - neįtikėtinai tikslūs. O paskui jis kartą pastebėjo ją, 
prieš pat pasirodymą stovinčią pagrindinės palapinės užkulisiuose. 
Farokas kiek nustebo, kad ji nedaro apšilimo, nemankština raume- 
nų. Net kojų - ir tų nejudino, stovėjo visiškai sustingusi. Tikriausiai 
bando susikaupti, dingtelėjo daktarui Daruvalai. Jis nenorėjo, kad 
Suman pastebėtų jį spoksantį - nenorėjo jos blaškyti. 

Kai Suman atsigręžė, Farokas sumojo, kad ji iš tikrųjų nepa- 
prastai susitelkusi, mat nė antakio krustelėjimu neišsidavė išvis jį 
atpažinusi, nors paprastai būdavo labai mandagi. Ji žiūrėjo kažin 
kur pro jį, galbūt net kiaurai jį. Šviežia pudžos žymė ant jos kak- 
tos buvo kiek išsiterliojusi. Kliautis buvo visai nereikšminga, bet, 
vos išvydęs tą išterliotą dėmelę, daktaras Daruvala suvokė, kad 
Suman - mirtinga. Būtent tą akimirką Farokas suprato, kad ji vis 
dėlto gali nukristi. Ir daugiau jau niekad nebegalėjo be įtampos 
žiūrėti, kaip ji žingsniuoja dangumi. Jeigu kada nors kas nors pra- 
neštų jam, kad Suman nukrito ir užsimušė, daktaras Daruvala ir 
įsivaizduotų ją, dryksančią ant aslos, su išterliota dėmele. („Imi- 
grantas - visą gyvenimą imigrantas ; ši frazė - tokia pat išterliota 
dėmė.) 

Galbūt daktarui Daruvalai būtų buvę lengviau, jei būtų galėjęs 
sprukti iš Bombėjaus tuojau pat, iškart po dvynių. Tačiau karjerą 
baigusios kino žvaigždės ir buvę misionieriai išvykti gali kur kas 
greičiau nei gydytojai; chirurgą juk kausto įsipareigojimai: opera- 
cijų grafikas, sveikstantys pacientai. Beje, scenaristai, kaip ir kiti 
rašytojai, kitąsyk irgi turi iškuopti savo jukinį. 

Farokas žinojo, kad jam jau niekad nebepavyks pasikalbėti 
su Madu; geriausiu atveju galėtų perduoti jai žinią per Vinodą ar 
Dipą, taip pat iš jų sužinoti apie jos būklę. Gydytojas netgi apgai- 
lestavo, kad mergaitei nenusišypsojo laimė mirti cirke; tokia mirtis, 
kokią jis skyrė savo išgalvotajai Mažylei - ją, kaip žinoma, sudraskė 
liūtas, palaikęs tikru povu, - buvo bent jau kur kas greitesnė nei ta, 
kuri, gydytojo manymu, neišvengiamai tykojo Madu. 

Scenaristas nepuoselėjo ir kažin kokių vilčių, kad cirke gali pa- 
sisekti tikrajam Ganešui - bent jau tokios sėkmės, kokios susilaukė 
išgalvotasis Ganešas, jis tikrai neregės. Dramblio numintasis ber- 
niokas niekada nevaikščios dangumi - labai gaila, šitokia pabaiga 
tikrai buvo tobula. Tačiau jei tikrasis luošys įsitvirtintų kaip virėjo 
padėjėjas - ir šito į valias pakaktų, kad Farokas liktų patenkintas. 
Su šia mintimi gydytojas parašė draugišką laišką ponui ir poniai 
Dasams į Didįjį Mėlynąjį Nilą; žinoma, dramblio numintasis vai- 
kiščias akrobatu niekad netaps, bet gydytojas pageidavo, kad cirko 
administratorius ir jo žmona paskatintų Ganešą deramai talkinti 
virėjui. Daktaras Daruvala parašė ir dar vieną laišką į cirką - ponui 
ir poniai Bagvanams, durklų svaidytojui ir jo žmonai bei asisten- 
tei, taip pat dangaus vaikštytojai. Galbūt dangaus vaikštytoja būtų 
tokia gera ir pamėgintų švelniai įtikinti dramblio numintąjį ber- 
nioką mesti iš galvos kvailą mintį, neva ir jis gebėtų išmokti atlikti 
„Vaikščiojimo dangumi“ numerį. Gal ponia Bagvan galėtų parodyti 
Ganešui, kaip iš tikrųjų sunku vaikščioti dangumi. Galbūt net leis- 
tų luošiui pamėginti - tegul išbando kopėčias, įrengtas jos gyvena- 
mojoje palapinėje, tada pats įsitikintų, kad vaikščioti dangumi ne 
jo nosiai, be to, tai būtų pakankamai saugu. 

Farokas neužmiršo ir savo naujojo scenarijaus - vėl pavadino jį 
„Limuzinų rulete“; grįžti prie senojo pavadinimo jį paakino mintis, 
kad „Pabėgimas iš Maharaštros skamba pernelyg optimistiškai, jei 
ne išvis neįtikėtinai. Reikia pripažinti, kad nors praėjo visai nedaug 
laiko, scenarijus jau ėmė kliuvinėti. Siaubingasis Žmogus Rūgštis, 
ašaringa scena, kai liūtas sudrasko cirko žvaigždę (mažą, nekal- 
tą mergaitę)... Farokas išsigando, kad tokie ir panašūs elementai 
pernelyg aiškiai susišaukia su Paryžiaus Gran Ginjolio siaubų te- 
atru - dabar jam pasirodė, kad iš ten jis pasiskolinęs ir Inspekto- 
riaus Dharo siužetų pagrindą. Ko gero, scenaristui vis dėlto taip ir 
nepavyko nutolti nuo ankstesniojo žanro tiek, kiek jis įsivaizdavo. 

Vis dėlto Farokas bandė ginčyti tą nuomonę apie save, su ko- 
kia jam galaižin kiek kartų teko susidurti skaitant gausias jo filmų 
recenzijas. Jis buvo kaltinamas esąs deus-ex-machina tipo rašyto- 
jas, vos kas, tuojau kviečiantis pagalbon visus įmanomus dievus 

(ar kokias nors dirbtines priemones), kad padėtų išsikapanoti iš 
siužetinės kebeknės. Juk tikras gyvenimas ir yra deus-ex-machina 
žanro makalynė, pagalvojo daktaras Daruvala. Nagi, tik prisimin- 
kime, kaip jis kaktomuša sudūrė Dharą ir jo brolį dvynį - kas nors 
juk turėjo tai padaryti! O argi ne jis susigaudė, kas turėtų būti tasai 
žvilgantis daikčiukas, kurį varna šikalė laikė snape ir paskui pame- 
tė? Nagi taip, tikras deus-ex-machina pasaulis! 

Tačiau scenaristas vis dar nesijautė saugus. Farokas sumanė, 
kad kol neišvyko iš Bombėjaus, būtų gerai šnektelėti su Balradžu 
Gupta, režisieriumi. Galbūt tikrai „Limuzinų ruletė“ - nelabai di- 
delis nuokrypis nuo scenaristui įprasto žanro, bet daktaras Daru- 
vala norėjo paprašyti Guptos patarimo. Farokas buvo tikras, kad 
šitoks scenarijus indiškam filmui nelabai tiktų - abejotina, ar Bal- 
radžas Gupta išsitektų nedideliame cirke, veikiausiai nei veiksmo 
vieta, nei siužetas jo net nesudomintų, - tačiau, be Guptos, scena- 
ristas nepažinojo jokio kito režisieriaus. 

Daktaras Daruvala lyg ir turėjo iš anksto žinoti, kaip beviltiš- 
ka kalbėtis su Balradžu Gupta apie meną - netgi šitokį, švelniai 
tariant, netobulą. Gupta tą „meną“ užuodė akimoju, Farokas net 
nespėjo išdėstyti jam visos siužeto santraukos. 

— Sakai, mergaitė miršta? - pertraukė jį Gupta. - Bet, tikiuosi, 
pasirūpinai ją paskui atgaivinti? 

— Ne, - prisipažino Farokas. 

— O gal vaiką galėtų išgelbėti dievas ar dar kas nors? - paklausė 
Balradžas Gupta. 

— Tai ne toks filmas, štai ką bandau tau paaiškinti, - tarė Farokas. 

— Tada verčiau siūlyk jį bengalams, - patarė Gupta. - Jei užsi- 
mojai kurti meninį realizmą, tokį filmą geriau statyti Kalkutoje. 
Nesulaukęs scenaristo atsakymo, Balradžas Gupta pridūrė: - Gal- 
būt tai galėtų būti užsienio filmas. „Limuzinų ruletė“ skamba labai 
jau prancūziškai! 

Farokas ketino pasakyti, kad misionieriaus vaidmuo netgi la- 
bai tiktų Džonui D. Dar scenaristas būtų mielai pridūręs, kad Ins- 
pektorius Dharas, tikroji indų kino žvaigždė, galėtų suvaidinti du 
vaidmenis: painiojami du asmenys - būtų visai įdomu! Džonas 

D. vaidintų misionierių ir tas pats Džonas D. pasirodytų kokiame 
epizode kaip Inspektorius Dharas! Vis dėlto daktaras Daruvala iš 
anksto žinojo, ką Balradžas Gupta atsakytų į tokį pasiūlymą: „Te- 
gul iš jo šaiposi kritikai, šiaip ar taip, jis - kino Žvaigždė. Bet kino 
žvaigždės neturėtų tyčiotis patys iš savęs. Režisierius tai jau buvo 
sakęs, Farokas girdėjo savo ausimis. Tačiau jei „Limuzinų ruletę“ 
imtųsi sukti europiečiai arba amerikiečiai, Džonas D. misionie- 
riaus vaidmenį matytų kaip savo ausis. Europiečiams ir amerikie- 
čiams Inspektorius Dharas buvo niekas; jie primygtinai reikalautų, 
kad šį vaidmenį atliktų kokia nors jy žvaigždė. 

Daktaras Daruvala nieko nebesakė. Manė, jog Balradžas Gupta 
pyksta ant jo už tai, kad apsisprendė nebetęsti Inspektoriaus Dha- 
ro serijos. Be to, žinojo, kad Gupta jau griežia dantį ant Džono D. 
už tai, kad išdūmė iš Bombėjaus beveik nė piršto nepakrutinęs dėl 
„Inspektoriaus Dharo ir Tylos Bokštų“ reklamos. 

— Man regis, pyksti ant manęs, - atsargiai pradėjo iš naujo 
Farokas. 

— Oi ne, nė truputėlio! - suskato neigti Gupta. - Niekad nepyks- 
tu ant žmonių, kurie nusprendžia, kad pavargo kalti pinigą. Šitokie 
žmonės - pats tikriausias žmogiškumo simbolis. Negi nesutinki? 

- Taip ir žinojau, kad pyksti ant manęs, - atsakė daktaras Da- 
ruvala. 

— Papasakok man, kokia tavo meniškame filme bus meilės is- 
torija, - pareikalavo Gupta. - Kaip tik ji lems, ar tu nuskęsi, ar 
išplauksi, nepaisant visų kitų kvailysčių. Mirštantys vaikai... gal 
verčiau pasiūlyk tai Pietų Indijos socialistams? Štai jiems gal ir 
patiktų! 

Daktaras Daruvala pamėgino nupasakoti, kokia šiame sce- 
narijuje bus meilės istorija - taip, tarsi pats ja tikėtų. Amerikietis 
misionierius, būsimasis kunigas, įsimyli gražuolę cirko akrobatę; 
Suman - tikra akrobatė, ne aktorė, bandė aiškinti scenaristas. 

- Akrobatė! - sukliegė Balradžas Gupta. - Gal tau galvoj pasi- 
maišė? Bene nesi matęs, kokios jų šlaunys? Moterų akrobačių šlau- 
nys būna tragiškos! O ekrane jos atrodo netgi dar stambesnės, nei 
yra iš tikrųjų! 

— Ir kaip man šovė į galvą kalbėtis apie tai su tavim? Bene iš 
tikrųjų bus pasimaišę, - sutiko Farokas. - Bet kas pasiryžęs aptari- 
nėti su tavim rimtą filmą - aiškiai ne viso proto. 

- „Rimtas“ ir yra demaskuojantis žodis, - pareiškė Balradžas 
Gupta. - Kaip matau, sėkmė tavęs ničnieko neišmokė. Gal tau koks 
varžtelis praskydo? Gal protas pasisuko? - užstaugė režisierius. 

Scenaristas dar bandė taisyti režisieriaus kalbos klaidas, kurių 
tas privėlė bandydamas plūstis angliškai. 

— Manding, sakoma šitaip: „Gal tau varžtelis atsisuko?“ ir „Gal 
protelis praskydo? - tarė jam daktaras Daruvala. 

— Juk taip aš ir sakiau! - suriko Gupta; kaip ir dauguma reži- 
sierių, jis buvo visada teisus. Gydytojas pakabino ragelį ant šaku- 
tės, o scenarijų įdėjo į lagaminą. „Limuzinų ruletė“ buvo pirmas 
daiktas, atsidūręs lagamine; paskui scenarijų užklojo Torontui 
skirti drabužiai. 

Vinodas nuvežė daktarą ir ponią Daruvalas į oro uostą; žemaūgis 
visą kelią iki pat Saharo liejo ašaras, tad Farokas rimtai baimino- 
si, kad bet kada gali į ką nors atsitrenkti. Galvažudys taksistas jau 
neteko savo svarbiausio kliento - Inspektoriaus Dharo, o štai da- 
bar, tarsi dar būtų maža vienos tragedijos, praranda ir asmeninį 
gydytoją. Buvo pirmadienio vakaras, beveik vidurnaktis; simbo- 
liška - afišų klijuotojai lipdė ant sienų naujus plakatus, slėpdami 
„Inspektoriaus Dharo ir Tylos Bokštų“ afišas, lyg pabrėždami, kad 
tai jau paskutinis Dharo filmas. Naujieji plakatai buvo ne kokio 
nors kito filmo reklama, jie skelbė kitokio turinio renginį - Kovos 
su raupais dieną. Šis turėjo vykti kaip tik rytoj — sausio trisdešim- 
tąją, antradienį. Taigi Julija ir Farokas iš Indijos išskris Kovos su 
raupais dieną, 2.50 nakties, „Air India 185-uoju reisu. Maršrutu: 
Bombėjus-Delis-Londonas- Torontas (tik persėsti iš vieno lėktuvo 
į kitą nereikės). Vis dėlto Daruvalos neketino įveikti viso ilgo skry- 
džio nesustodami: pusiaukelėje kelias dienas paviešėsią Londone. 

Nuo to laiko, kai Dharas ir jo brolis dvynys išskrido į Šveica- 
riją, daktaras Daruvala nesulaukė iš jų beveik jokios žinios ir dėl 
to jautėsi baisiai nusivylęs. Iš pat pradžių Farokas sunerimo, kad 
tuodu galbūt ant jo supyko, gal iš to susitikimo neišėjo nieko gero. 
O paskui atėjo atvirukas su Aukštutinio Engadino vaizdeliu: kaž- 
koks Langlūufer, slidininkas, šliuožia slidėmis per baltutėlį užšalusį 
ežerą, Šį iš visų pusių supa kalnai, dangus virš galvos - akinamai 
žydras, be debesėlio. O pats laiškelis, parašytas pažįstama Džono 
D. rašysena, buvo viena trumputė frazė, Farokui - irgi pažįstama, 
kadangi ją ne kartą buvo taręs Inspektorius Dharas. Visuose fil- 
muose, kai patrauklusis detektyvas pasimylėdavo su nauja mote- 
rimi, iškart po to jiems kas nors būtinai sutrukdydavo - jie niekad 
neturėdavo laiko pasikalbėti. Galbūt nuaidėdavo šūvių papliūpos, o 
gal koks nors šunsnukis padegdavo jų viešbutį (ar netgi lovą). Tada 
jau užvirdavo kvapą gniaužiantis veiksmas: Inspektoriui Dharui ir 
jo mylimajai nebebūdavo kada persimesti nė žodeliu, mat tekdavo 
kautis dėl savo gyvybės. O paskui - neišvengiamas postovis, būtina 
trumputė pauzė prieš naują sprogimų griausmą. Žiūrovai, jau pri- 
tvinkę neapykantos, tada ir laukia firminės Dharo frazės meilužei. 
„Beje, - sako jis jai, - ačiū. Kaip tik tai Džonas D. ir parašė ant 
atviruko su Aukštutinio Engadino vaizdeliu. 


Beje, ačiū. 


Julija tvirtino Farokui, esą tai - jaudinantis laiškelis, mat at- 
viruką pasirašė abu dvyniai. Pasak jos, šitaip Kalėdų atvirukus ar 
sveikinimus gimtadienio proga pasirašą jaunavedžiai, bet daktaras 
Daruvala (remdamasis savo patirtimi) pateikė kitą pavyzdį - šitaip 
pasirašo ligoninės personalas, įteikdamas grupinę dovaną kuriam 
nors iš gydytojų: pasirašo registratorė, pasirašo sekretoriai, pasi- 
rašo slaugės, pasirašo kiti chirurgai. Tad kuo jau tasai parašas toks 
ypatingas ar „jaudinantis“? Džonas D. visada pasirašydavo vien pa- 
prasčiausia „D.“ O greta, ant to paties atviruko, nepažįstama rašy- 
sena pakraigliotas vardas: „Martinas“. Vadinasi, jie klajoja kažkur 
kalnuose. Farokui liko tik viltis, kad Džonas D. nemėgina išmokyti 
savo prietrankos brolio dvynio slidinėti! 

— Dabar bent jau žinome, kad jie kartu ir kad jiems gerai kar- 
tu, - pasakė Julija, tačiau Farokui šito buvo maža. Jį pjaute pjovė 
smalsumas, magėjo sužinoti kiekvieną jų pirmojo pokalbio žodį. 

Kai jie atvažiavo į oro uostą, apsiašarojęs Vinodas įteikė gydy- 
tojui dovaną. 

— Galbūt jau niekada manęs nebepamatai, - pasakė žemaūgis. 

Dovana buvo keturkampė, kieta ir sunki; Vinodas ją supakavo 
į senus laikraščius. Šliurpščiodamas nosimi žemaūgis vargais ne- 
galais pralemeno, kad dovaną Farokas turėtų išvynioti tiktai įlipęs 
į lėktuvą. 

Kiek vėliau gydytojas pagalvojo, kad veikiausiai kaip tik tokius 
žodžius pasako teroristai, įteikdami nieko pikta neįtariantiems 
keleiviams pakuotę su bomba; sulig šia mintimi pratrūko plyšoti 
metalo detektorius ir daktarą Daruvalą tučtuojau apsupo išsigandę 
ginkluoti vyrai. Paklausė jo, kas yra suvyniota į laikraščius. Ką jis 
galėjo atsakyti? Kad žemaugio dovana? Apsaugininkai paliepė gy- 
dytojui išvynioti paslaptingąjį daiktą, patys atsitraukė atokiau; at- 
rodė, kad jie pasirengę veikiau ne šauti, o pasipustyti padus - „nešti 
kudašių“, kaip tai būtų įvardijęs „The Times of India“ straipsnelyje 
apie incidentą. Tačiau jokio incidento neįvyko. 

Suvyniota laikraščiuose buvo žalvarinė plokštė, kurią daktaras 
Daruvala išsyk atpažino. Vinodas nuplėšė tą užgaulų perspėjimą, 
andai pritvirtintą Jūros bulvaro daugiabučio, kur gyveno Daruva- 
los, lifte. 


TARNAMS NAUDOTIS LIETU DRAUDŽIAMA. 
NEBENT KARTU VAŽIUOTŲ VAIKAI 


Julija Farokui pasakė, kad Vinodo dovana „jaudinanti“, bet 
apsaugininkai, nors ir lengviau atsikvėpė, ėmė kamantinėti gydy- 
toją, iš kur atsiradusi ta plokštė su užrašu. Norėjo įsitikinti, kad 
ji nenulupta nuo kokio nors istorinio, valstybės saugomo pasta- 
to - jiems buvo nė motais, jeigu plokštė pavogta iš kur nors kitur. 
Galbūt skelbimo tekstas jiems patiko nė kiek ne labiau nei Faro- 
kui ar Vinodui. 

— Suvenyras, - užtikrino juos daktaras Daruvala. Nemenkai 
gydytojo nuostabai, pareigūnai leido jam neštis plokštę į lėktuvą. 
Vis dėlto tampytis su tokiu gremėzdu anaiptol nebuvo patogu; net- 
gi pirmosios klasės salono palydovai nesidrovėdami niurzgėjo, esą 
tas daiktas visiems painiojasi po kojomis. Pirmiausia privertė Fa- 
roką plokštę išvynioti (dar kartą), o paskui taip ir paliko jam krūvą 
sumaigytų nereikalingų laikraščių. 

— Primink man, kad daugiau nė kojos nekelčiau į jokį „Air In- 
dia“ lėktuvą, - nusiskundė gydytojas žmonai, bet pakankamai gar- 
siai, kad artimiausias skrydžio palydovas išgirstų. 

- Šitai aš tau primenu kiekvieną kartą, - atsakė Julija, irgi gana 
garsiai. Koks nors kitas taip pat pirmąja klase skrendantis keleivis 
galėjo palaikyti juos tipiška turtinga pora, nuolat užgauliojančia 
menkesnius už save žmogelius, kurių kasdienis darbas - jiems 
patarnauti. Tačiau toks įspūdis būtų buvęs klaidingas; Daruva- 
los tiesiog buvo atstovai tos kartos, kuri nesitaiksto su jokiu ne- 
mandagumu - buvo pakankamai išsilavinę ir pakankamai nebe- 
jauni, kad nepakęstų jokio nepakantumo. Vis dėlto nei Farokui, 
nei Julijai net į galvą neatėjo, kad skrydžio palydovai, ragindami 
patraukti iš kelio lifto plokštę, išsiauklėjimo pristigo galbūt ne to- 
dėl, kad ji būtų kliuvusi, o dėl paties skelbimo teksto; gal ir juos 
įkiršino tai, kad tarnams naudotis liftu draudžiama, nebent kartu 
važiuotų vaikai. 

Tai buvo vienas tų smulkių nesusipratimų, kurių niekada nie- 
kas nė nebandys aiškintis; labai tinkamas gaižus finalinis akordas 
tam, kuris paskutinį kartą išvyksta iš tėvynės, pagalvojo Farokas. 
Nepradžiugino jo ir „The Times of India“ numeris, į kurį Vinodas 
buvo suvyniojęs nudžiautąją plokštę. Pastaruoju metu Žiniasklai- 
doje garsiai nuskambėjo pranešimas apie apsinuodijimą maistu 
rytiniame Delyje. Du vaikai mirė, dar aštuoni atsidūrė ligoninėje, 
užvalgę kažkokio „nešviežio“ maisto, iškapstyto iš šiukšlių krūvos 
Šakurpuro rajone. Žinias apie tai daktaras Daruvala sekė itin ati- 
džiai; jis gerai žinojo, kad vaikai mirė užvalgę anaiptol ne „nešvie- 
žio maisto - kvailas laikraštpalaikis vengė tiesiai rašyti „pašvinku- 
sio“ arba „užteršto“. 

Farokas laukė nesulaukė, kada lėktuvas pagaliau pakils. Kaip 
ir Dharas, gydytojas pasirinko vietą šalia tarpo - jis irgi ketino 
nesikuklindamas gerti alų, tad ir jam reikės dažnai vaikščioti nu- 
sišlapinti; prie lango įsitaisė Julija. Londone jie nusileis maždaug 
dešimtą ryto vietos laiku. Tad visą kelią iki Delio teks skristi tam- 
soje. Gydytojas pagalvojo, kad nors dar neišskrido iš Indijos, jos 
tiesiogine žodžio prasme jau nebepamatys. 

Galbūt Martinui Milzui ir knietėtų pasakyti, esą tai Dievo valia 
(kad daktaras Daruvala visam laikui atsisveikino su Bombėjumi), 
bet pats gydytojas tokį teiginį būtų užginčijęs. Tai buvo ne Dievo 
valia, tai buvo tiesiog Indija, kuri - ne kiekvieno nosiai, kaip pasakė 
tėvas Julijonas, nors daktaras Daruvala to ir nežinojo. Tai ne Dievo 
valia, Farokas buvo tvirtai tuo įsitikinęs; tai - tiesiog Indija, ir to 
daugiau nei pakanka. 

Kai „Air India“ lėktuvas, skrendantis 185-uoju reisu, atsiplėšė 
nuo tarptautinio Saharo oro uosto kilimo tako, Dharo galvažudys 
vairuotojas vėl suko ratus Bombėjaus gatvėmis; žemaūgis vis dar 
ašarojo — buvo pernelyg susikrimtęs, kad galėtų bent pagalvoti apie 
miegą. Vinodas parvažiavo į miestą per vėlai - paskutinis pasirody- 
mas „Šlapiajame kabarete“ buvo jau pasibaigęs, o žemaūgis vylėsi ten 
nutaikysiąs progą susitikti su Madu; ką gi, jos ieškoti teks kitą naktį. 
Toks važinėjimas po raudonųjų žibintų rajoną jį slėgė, nors ši naktis 
niekuo nesiskyrė nuo bet kurios kitos - Vinodui galėjo pasipainioti 
kokia nuklydusi bėglė, kurią jis galėtų išgelbėti. Trečią valandą nakties 
viešnamiai Vinodui priminė žlugusį cirką. Buvęs klounas įsivaizdavo 
narvus su žvėrimis, tysančiais be gyvybės žymių, virtines palapinių, 
kuriose glaudžiasi išsekę, sužaloti akrobatai. Jis nuvažiavo toliau. 

Buvo jau beveik keturios ryto, kai Vinodas pastatė „Ambasa- 
dorių“ skersgatvyje prie Daruvalų daugiabučio Jūros bulvare. Nie- 
kas nepastebėjo, kaip jis prasmuko į pastatą, bet žemaūgis, sunkiai 
alsuodamas, slampinėjo po vestibiulį tol, kol užlodė visus pirmo 
aukšto šunis. Tada Vinodas nuklibikščiavo atgal į savo automobilį; 
jam tik šiek tiek pataisė ūpą gerklojantys gyventojai, taškantys bjau- 
riausius įžeidimus jo adresu - tuos pačius gyventojus kiek anksčiau 
įkiršino žinia, kad pavogta jų itin svarbi lifto lentelė su įrašu. 

Kad ir kur važiavo žemaūgis, miesto gyvenimas tarytum nepa- 
siekė jo, bet jis vis tiek niekaip neprisivertė grįžti namo. Priešaušrio 
brėkšmoje Vinodas sustabdė „Ambasadorių“ Mazagaone, panūdęs 
persimesti keliais juokeliais su eismo reguliuotoju. 

— Kur išgaravo visas transportas? - paklausė Vinodas konste- 
blio. Policininkas laikė rankoje lazdą, lyg jam reikėtų išsklaidyti 
minią ar beįsiplieskiantį maištą. Bet gatvėje nebuvo nė gyvos dva- 
sios: nė vieno vienintelio automobilio, nei dviračio, netgi pėsčiojo. 
Netrūko tik miegančiųjų ant šaligatvio; bet net tie keli, kurie jau 
budo, kol kas tiktai sėdosi ar kiūtojo klūpomis. Konsteblis atpažino 
galvažudį Dharo vairuotoją - nebuvo tokio policininko, kuris ne- 
pažinotų Vinodo. Konsteblis papasakojo, kad būta sujudimo - So- 
fijos Zuber keliu paplūdo religinė procesija, - bet Vinodas sugebė- 
jo su ja nesusidurti. Vienišas eismo reguliuotojas pasakė, kad būtų 
labai dėkingas, jei žemaūgis pavėžėtų jį Sofijos Zuber keliu: dėl viso 
pikto - norėjo įsitikinti, kad nieko rimtesnio nebevyksta. Tad Vi- 
nodas, įsisodinęs į automobilį vienišą konsteblį, atsargiai nuriedėjo 
per vieną geresnių Bombėjaus lūšnynų. 

Pamatė jie ne kažin ką; šaligatvių gyventojai jau pamažu budo 
iš miego, bet lūšnyno įnamiai vis dar miegojo. Tame Sofijos Zuber 
kelio ruože, kur beveik prieš mėnesį Martinas Milzas vos neužro- 
pojo ant mirtinai sužeistos karvės, Vinodas ir eismo reguliuotojas 
spėjo pamatyti tolstančios procesijos uodegą - keletą giedančių 
sadhu, lydimų įprastų žiedlapių barstytojų. Šalikelės nutekamaja- 
me griovyje juodavo didžiulis sukrešėjusio kraujo klanas; ankstes- 
nis sambrūzdis bei religinė procesija ir buvo ne kas kita, tik karvės 
maitos išgabenimas. Keletas fanatikų iki šiol sugebėjo palaikyti 
karvės gyvastį. 

Šitoks fanatizmas - irgi ne Dievo valia, būtų pasakęs daktaras 
Daruvala; tokios iš anksto nesėkmei pasmerktos pastangos irgi 
„tiesiog Indija“, ir to daugiau nei pakanka. 


27. EPILOGAS 


Savanoris 


Vieną gegužės penktadienį, praslinkus daugiau nei dvejiems me- 
tams po to, kai Daruvalos grįžo iš Bombėjaus į Torontą, Farokas 
pajuto knietulį parodyti savo draugui Makferleinui Mažąją Indiją. 
Važiavo jie Mako automobiliu. Buvo pietų pertrauka, bet Džerardo 
gatvėje jie įstrigo tokioje transporto spūstyje, kad greitai paaiškė- 
jo, jog pietauti nebebus kada: vos suskubsią pasiekti Mažąją Indiją, 
tuojau teksią sukti atgal, į ligoninę. 

Pastaruosius aštuoniolika mėnesių juodu visada pietaudavo 
drauge - nuo pat tos dienos, kai paaiškėjo, kad Makferleino ŽIV 
tyrimo rezultatas teigiamas; Mako gyvenimo draugą daktarą Dan- 
kaną Frazerį, gėjų genetiką, jau daugiau nei prieš metus į kapus 
buvo nuvaręs AIDS. Farokas taip ir nerado, kuo pakeisti Frazerį 
pokalbiams apie žemaūgių kraujo projektą, o Makas taip ir neįsi- 
taisė kito vaikino. 

Daktaro Daruvalos ir daktaro Makterleino pokalbis apie tai, 
kaip Makui klostosi gyvenimas su AIDS sukeliančiu virusu, būdavo 
nedaugiažodis - tiesiog tobulas emocinio santūrumo pavyzdys. 

- Kaip tau sekasi? - paklausdavo daktaras Daruvala. 

- Gerai, - būdavo, atsako daktaras Makferleinas. - Nebevarto- 
ju antiretrovirusinio azidotimidino - perėjau prie dideoksinozino. 
Nesakiau? 

— Ne. O kodėl? Bene mažėja T limfocitų? 

- Galima pasakyti ir taip, - sako jam Makas. - Nebesiekia ir 
dviejų šimtų. Be to, vartodamas azidotimidiną jaučiausi baisiai 

sumautai, tad Švarcas nusprendė pakeisti vaistus — skyrė dideok- 
sinoziną. Dabar jaučiuosi geriau, lyg ir pažvalėjau. Profilaktiškai 
dar vartoju „Bactrim“ - apsaugai nuo pneumocystis carinii plaučių 
uždegimo. 

— O... - būdavo, išspaudžia Farokas. 

- Iš tikrųjų nėra taip blogai, kaip tau galbūt atrodo. Jaučiuosi pui- 
kiai, - tikina Makas. - Jeigu nebeveiks dideoksinozinas, juk dar yra 
ir dideoksicitidinas, tikiuosi, ir daug visokių kitokių preparatų. 

— Džiaugiuosi, kad laikaisi tokios pozicijos, - vis išsprūsdavo 
Farokui. 

- O kol kas, - būdavo, sako Makferleinas, - bandau žaisti 
tokį žaidimėlį. Susikaupiu ir įsivaizduoju savo sveikus T limfoci- 
tus - stengiuosi pamatyti, kaip jie priešinasi virusui. Matau, kaip 
T limfocitai pliekia iš šautuvų į virusus, kaip virusai krinta kulkų 
pakirsti... na, bent jau tokia mano žaidimo esmė. 

— Švarcas tokį sumanė? - klausia daktaras Daruvala. 

— Ne, sumanymas - mano! 

— Užuodžiu Švarco stilių. 

— Dar lankau ir paramos grupę, - būdavo, priduria Makferlei- 
nas. - Paramos grupė - vienas iš tų dalykų, susijusių su galimybe 
išgyventi kuo ilgiau. 

- Iš tikrųjų, - tarsteli Farokas. 

— Taip, iš tikrųjų, - patikina Makferleinas. - Ir dar, žinoma, tai, 
ką jie vadina ligos suvaldymu - tai reiškia, kad neturėtum būti pa- 
syvus, neturėtum besąlygiškai tikėti viskuo, ką sako gydytojas. 

— Vargšas Švarcas, - į tai atsakydavo daktaras Daruvala. - Ką gi, 
džiaugiuosi, kad tavo gydytojas - ne aš. 

— Aš tuo irgi džiaugiuosi, - pritardavo Makas. 

Toks kaskart ir būdavo maždaug dviejų minučių trukmės po- 
kalbis - paprastai dviejų minučių užtekdavo temai išsemti, bent jau 
jie stengdavosi neskirti tam daugiau laiko. Pietų pertraukos valan- 
dą jie mėgdavo skirti kitiems dalykams - kad ir netikėtam daktaro 
Daruvalos įgeidžiui parodyti daktarui Makferleinui Mažąją Indiją. 

Anuomet irgi buvo gegužės mėnuo, kai tie chuliganai rasistai 
nuvežė Faroką į Mažąją Indiją prieš jo valią; taip pat buvo penk- 

tadienis, diena, kai dauguma Mažosios Indijos krautuvėlių, regis, 
buvo uždaryta, o gal nedirbo tiktai mėsinės? Daktaras Daruvala 
susimąstė, ar negalėjo taip būti dėl to, kad vietiniai musulmo- 
nai uoliai dalyvauja penktadienio pamaldose, - tai buvo vienas 
iš daugelio tų dalykų, kurių jis nežinojo. Farokas suvokė tik tiek, 
jog labai nori, kad Makferleinas pamatytų Mažąją Indiją, taip pat 
staiga jis panoro, kad ir visos aplinkybės būtų tokios pat - toks 
pat oras, tos pačios parduotuvės, tie patys manekenai (tiek to, sa- 
riai gali būti ir kiti). 

Be jokios abejonės, tokį sumanymą daktarui Daruvalai įkvėpė 
kažkas, ką jis perskaitė laikraščiuose, galbūt pranešimai apie „Pa- 
veldo frontą. Farokas gerokai sunerimo paskaitęs apie „Paveldo 
frontą“ - bukagalvių neonacių grupuotę, sutelkusią baltųjų prana- 
šumą skelbiančius padugnes. Kadangi Kanadoje galioja neapykan- 
tos kurstymą draudžiantys įstatymai, daktaras Daruvala negalėjo 
suprasti, kodėl leidžiama gyvuoti tokioms grupuotėms kaip „Pa- 
veldo frontas“, skleidžiančioms pačią tikriausią rasinę neapykantą. 

Makferleinas be vargo rado, kur pastatyti automobilį, kadan- 
gi Mažoji Indija, kaip ir anąsyk, buvo ištuštėjusi - šiuo atžvilgiu ji 
nėmaž nepriminė tikrosios Indijos. Farokas sustojo prie Ahmado 
bakalėjos Džerardo ir Koksvelo gatvių sankryžoje; jis mostelėjo 
ranka įstrižai sankryžos, rodydamas Kanados etninės imigracijos 
tarnybos pastatą užsklęstais langais ir durimis - atrodė, kad tarny- 
ba uždaryta visiems laikams, o ne todėl, kad buvo penktadienis. 

- Štai čia mane išgrūdo iš automobilio, - paaiškino daktaras 
Daruvala. 

Juodu nužingsniavo Džerardo gatve. „Pindi siuvinių“ neliko nė 
pėdsako, užtat ant šaligatvio tebestovėjo gembinė su bejėgiškai ka- 
bančiais kaftanais. 

— Kai buvau čia aną kartą, - pasakė Farokas Makui, - diena 
buvo vėjuota. Vėjas plazdino kaftanus. 

Rodo ir Džerardo gatvių kampe vis dar veikė Nirmos madų 
ateljė. Pastebėjo jie ir „Singo ūkį , siūlantį pirkti šviežių vaisių bei 
daržovių. Praėjo Jungtinės bažnyčios fasadą - čia tebeveikė ir Šri 
Ramo hinduistų šventykla; šios dvasininkas, kunigas Lorensas 

Pušis, ateinančio sekmadienio pamaldoms buvo parinkęs įdomią 
temą. Gandžio citata tarsi koks perspėjimas skelbė tikintiesiems: 
„Pakanka visko patenkinti poreikius visų, patenkinti dar ir godu- 
lį - pristinga.“ 

Atrodė, kad sunkūs laikai atėjo ne tik Kanados etninės imi- 
gracijos tarnybai - kinai irgi gyveno ne pačias geriausias dienas: 
„Sėkmės miesto“ paukštienos bendrovė buvo uždaryta. Kreiveno ir 
Džerardo gatvių kampe įsikūręs „tradicinių indiškų patiekalų“ res- 
toranas, kuris anksčiau vadinosi „Nirala“, dabar buvo persivadinęs 
„Hira Moti, o pažįstama „Kingfisher lager“ alaus reklama (kaip 
visuomet) siūlė ATRASTI VIDINĘ JĖGĄ. MEGAŽVAIGŽDŽIŲ 
afiša skelbė apie Džitendros ir Bali, „Patel Rap dainos atlikėjo, gas- 
troles; čia turėjo koncertuoti ir Sapna Mukerdži. 

- Ėjau čia srūdamas krauju, - pasakė Makui Farokas. „Kala 
Kendaro", o gal „Sonali“ vitrinoje tebestovėjo tas pats šviesiaplau- 
kės moters su sariu manekenas - tarp kitų ji ir dabar atrodė lyg ne 
čia pakliuvusi. Daktaras Daruvala pagalvojo apie Nensę. 

Juodu praėjo „Satyam“ - „parduotuvę visai šeimai“, perskaitė 
seną skelbimą apie „Mis Divali“ grožio konkursą. Jie vaikštinėjo 
šen ir ten tai viena, tai kita Džerardo gatvės puse be jokio tikslo. 
Farokas balsu minėjo pavadinimus. „Kohinoor“ prekybos centras, 
„Madras Durbar“ restoranas, „Apollo“ vaizdajuosčių nuoma (ža- 
danti AZIJOS FILMUS), Indijos teatras - ŠIANDIEN - TAMILŲ 
FILMAI! Kai jie priėjo „Chaat Hut“ užkandinę, Farokas paaiškino 
Makui, ką reiškia „chaat“ ir „visokių rūšių užkandžiai . Užsukę į 
„Bombay Bhel“, jie vos suskubo užkąsti aloo tikki ir išgerti po bo- 
kalą „Thunderbolt“ alaus. 

Prieš išvažiuodami atgal į ligoninę, gydytojai dar užsuko į 
Dž. S. Adisono santechnikos parduotuvę Vudfildo ir Džerardo 
gatvių kampe. Farokas ieškojo anos pasakiškos varinės vonios su 
puošniomis čiaupų rankenėlėmis - riaumojančių tigrų galvomis: 
visai tokios pat, kokioje jis maudydavosi dar būdamas vaikas sena- 
jame Ridž Roude, Malabar Hilo rajone. Ta vonia neišėjo jam iš gal- 
vos nuo pat ano visai nenumatyto apsilankymo Mažojoje Indijoje. 
Tačiau ji buvo jau parduota. Užtat Farokas aptiko kitą karalienės 

Viktorijos stiliaus puošybos šedevrą. Tai buvo praustuvė su stili- 
zuotomis iltimis vietoj čiaupo rankenėlių - visai tokia pat, kokia 
pakerėjo Rahulo vaizduotę Dakvorto klubo moterų tualete; pats 
čiaupas buvo dramblio galvos formos, vanduo liejosi iš straublio. 
Farokas palietė abi iltis: vieną - karšto vandens, kitą - šalto. Mak- 
ferleinas, išvydęs praustuvę, net pašiurpo, bet daktaras Daruvala 
nupirko ją net nesudvejojęs; tai buvo akivaizdžiai britų vaizduotės 
kūrinys, bet pagamintas Indijoje. 

— Bene ji turi tau kokią sentimentalią vertę? - pasiteiravo 
Makas. 

— Ne visai, - atsakė Farokas. Ir čia pat susimąstė, ką su tuo bjau- 
riu gremėzdu reikės daryti; daktaras Daruvala gerai žinojo, kad Ju- 
lija nenorės net žiūrėti ton pusėn. 

— Tie vyrai, kurie tave atvežė ir išmetė čia... - staiga prasižiojo 
Makas. 

— Ką norėtum apie juos sužinoti? 

— Kaip manai, ar jie yra atvežę čionai ir dar ką nors? Taip, kaip 
atvežė tave? 

— Nuolat, - atsakė Farokas. - Tai yra, man atrodo, kad šitaip jie 
ką nors atveža čionai nuolat. 

Makui pasirodė, kad Farokas jaučiasi siaubingai prislėgtas, tą 
jam tiesiai ir pasakė. 

Kaip man kada nors susitapatinti? - pagalvojo daktaras Da- 
ruvala. 

— Kažin, ką turėčiau daryti, kad pasijusčiau esąs kanadietis? — 
paklausė jis Mako. 

Iš tiesų, jeigu tik galima tikėti laikraščiais, pastaruoju metu vis 
labiau jaučiamas pasipriešinimas imigracijai; demografai pranaša- 
vo „neigiamą reakciją rasiniu pagrindu“. Daktarui Daruvalai atro- 
dė, kad pasipriešinimas imigracijai iš esmės yra rasistinis reiškinys; 
gydytojas itin jautriai reagavo į terminą „akivaizdžios mažumos“. 
Jis gerai žinojo, kad ši frazė netaikoma nei italams, nei vokiečiams, 
nei portugalams, kurių banga plūstelėjo į Kanadą šeštajame dešim- 
tmetyje. Iki pastarojo dešimtmečio daugiausia imigrantų atvykda- 
vo iš Didžiosios Britanijos. 

Bet dabar padėtis pasikeitė. Naujųjų imigrantų banda plūdo iš 
Honkongo, iš Kinijos, iš Indijos - pusė pastarųjų dešimties metų 
atvykėlių buvo Azijos šalių piliečiai. Toronte imigrantai sudarė 
mažne keturiasdešimt procentų visų gyventojų - tai daugiau nei 
milijonas žmonių. 

Makterleinas sielojosi, matydamas Faroką tokį nusiminusį. 

- Dievaži, Farokai, - tarė Makas, - suprantu, kad būti imigran- 
tu šioje šalyje tau ne koks cirkas, bet nors galiu patikėti, kad anie 
banditai, kurie išgrūdo tave iš automobilio Mažojoje Indijoje, ka- 
binėjasi ir prie kitų imigrantų mieste, vis dėlto netikiu, kad jie, kaip 
tu sakai, „nuolat“ blaško žmones po visą miestą. 

— Turėjai omeny - „tau ne kokia pramoga“? Tu pasakei: „tau ne 
koks cirkas, - pasitikslino Farokas. 

— Kaip pavadinsi, taip nepagadinsi, - atsakė Makferleinas. 

- Žinai, ką man kartą yra pasakęs tėvas? - paklausė daktaras 
Daruvala. 

— Ar tik ne „imigrantas - visą gyvenimą imigrantas“? - spėjo 
Makterleinas. 

— O... vadinasi, aš tau jau sakiau, - tarė Farokas. 

— Sakei tiek kartų, kad ir skaičių pamečiau, - patvirtino Ma- 
kas. - Tik aš manau, kad tu apsisukęs vis galvoji apie tai. 

— Nuolat, - pakartojo Farokas. Ir pagalvojo, kad Makas - išties 
tikras jo draugas; jautėsi dėkingas lemčiai už tai. 

Daktaras Makferleinas ir įkalbėjo daktarą Daruvalą laisvalaikiu 
padirbėti savanoriu Toronto sergančiųjų AIDS slaugos ligoninėje; 
toje pačioje ligoninėje mirė Dankanas Frazeris. Farokas dirbo ten 
daugiau nei metus. Iš pradžių jam kilo šiokių tokių įtarimų dėl savo 
paties motyvų, tais įtarimais Farokas pasidalijo su Maku; šio patar- 
tas, pasikalbėjo apie savo ypatingą susidomėjimą slaugos ligonine 
ir su vyriausiuoju slaugytoju. 

Farokui buvo nesmagu pasakoti visiškai nepažįstamam žmogui 
apie savo santykius su Džonu D. - apie tai, kad tas jaunuolis, kurį 
daktaras Daruvala laikė kone įsūniu, visuomet buvo homoseksu- 
alus, tik gydytojas apie tai sužinojo, kai Džonui D. buvo bemaž 
keturiasdešimt; apie tai, kad netgi dabar, kai Džono D. seksualinė 

orientacija niekam nebekelia abejonių, Farokas ir tasai nebe toks ir 
jaunas „jaunuolis“ vis dar šia tema nesikalba (nebent labai paviršu- 
tiniškai). Daktaras Daruvala pasisakė ir Makferleinui, ir vyriausia- 
jam slaugytojui norįs artimiau pažinti AIDS sergančius ligonius, 
kadangi siekia geriau perprasti paslaptingąjį Džoną D. Ir dar Faro- 
kas prisipažino, kad jį kamuoja nuolatinė baimė dėl Džono D. Nie- 
kada nepaliko siaubą kelianti mintis, kad jo mylimas beveik sūnus 
gali mirti nuo AIDS - tai buvo bene pati didžiausia iš visų Faroko 
baimių. (Taip, reikia pripažinti, jis baiminosi ir dėl Martino.) 
Emocinis santūrumas, lydėjęs daktaro Daruvalos ir daktaro 
Makferleino draugystę - jų itin nežodingi pokalbiai apie ŽIV už- 
sikrėtusio Makferleino būklę tėra vienas pavyzdys, - sutrukdė Fa- 
rokui prisipažinti bičiuliui, kad paniškai bijo stebėti ir kaip iš lėto 
nuo AIDS miršta Makas. Bet šią jo baimę, tegul ir neišsakytą, gerai 
suprato ne tik abu gydytojai, bet ir vyriausiasis slaugytojas, visiems 
jiems buvo aišku ir tai, kad ši baimė Farokui tapo dar vienu motyvu 
siekti artimiau susipažinti su AIDS slaugos ligoninės veikla. 
Daktaras Daruvala vylėsi, kad kuo natūraliau išmoks elgtis ser- 
gančiųjų AIDS akivaizdoje - ką jau kalbėti apie gėjų draugiją, - tuo 
artimesni taps jo santykiai ir su Džonu D. Juodu ir šiaip jau gerokai 
suartėjo po to, kai Džonas D. pasisakė Farokui visuomet buvęs gė- 
jus. Žinoma, anaiptol nepakenkė ir daktaro Daruvalos draugystė 
su daktaru Makferleinu. Bet argi „tėvas“ gali kada nors pasijusti 
esąs pakankamai artimas „sūnui“ - štai kur visa bėda, ar ne? - kar- 
tą paklausė Mako Farokas. 
— Verčiau nemėgink pernelyg suartėti su Džonu D., - patarė 
jam Makferleinas. - Neužmiršk: tu jam - ne tėvas. Ir tu - ne gėjus. 
Pirmieji daktaro Daruvalos bandymai įsilieti į slaugos ligoninės 
gyvenimą toli gražu nebuvo sklandūs. Kaip ir buvo perspėjęs Ma- 
kas, Farokui teko susitaikyti su mintimi, kad jis nėra jų gydytojas, 
kad jis čia - tik savanoris. Jis be paliovos kamantinėjo visokiausių 
medicininių dalykų, savo klausimais tiesiog varydamas slaugęes iš 
proto; be to, daktarui Daruvalai dar teko išmokti ir paklusti slau- 
gių nurodymams. Jam teko gerokai pasistengti, kad prisiverstų visą 
profesinę patirtį nuleisti iki pragulų gydymo lygio; vis dėlto niekas 

taip ir neįstengė jo pažaboti, kai jis vis pasigviešdavo prirašyti li- 
goniams lengvų fizinių pratimų, saugančių nuo raumenų nykimo. 
Farokas taip gausiai dalijo ligoniams teniso kamuoliukus spaudyti, 
kad viena slaugių galiausiai prikibdė jam Daktaro Kamuoliaušio 
pravardę. Ilgainiui ta pravardė jam netgi ėmė patikti. 

Farokas sugebėjo įstatyti kateterius, kaip ir suleisti morfijaus, 
jei kas nors iš gydytojų ar slaugių paprašydavo. Apsiprato su mai- 
tinimo vamzdeliais, bet ne su priepuoliais - ištverti šiuos būdavo 
sunku. Vylėsi, kad jam niekad neteks išvysti mirštančio Džono D., 
kamuojamo nevaldomo viduriavimo... žaibiškai po kūną plintan- 
čios infekcijos... vis labiau kylančios temperatūros. 

- Aš irgi viliuosi, - pasakė jam Makas. - Bet jei nebūsi pasiren- 
gęs stebėti, kaip mirštu aš, iš tavęs, metui atėjus, man nebus jokios 
naudos. 

Daktaras Daruvala norėjo būti viskam pasirengęs. Paprastai jo, 
savanorio, pareigos būdavo atlikti kasdieniškiausius darbus. Vieną 
vakarą jam teko išskalbti visą patalynę bei rankšluosčius - būtent 
tokiu darbu prieš keletą metų išdidžiai gyrėsi Makferleinas. Kartais 
jis balsu skaitydavo ligoniams, kurie nebepajėgė skaityti patys. Kar- 
tais už juos rašydavo laiškus. 

Vieną vakarą, kai Farokas budėjo prie skirstomojo skydo, pa- 
skambino kažkokia perpykusi moteris; ji niršo, mat ką tik buvo su- 
žinojusi, kad šioje slaugos ligoninėje mirštąs jos vienturtis sūnus, o 
apie tai niekas jai oficialiai nepranešęs - netgi pats sūnus. „Tiesiog 
netveriu įsiūčiu, - pati prisipažino ji. Moteris pageidavo pasikalbėti 
su kokiu nors atsakingu asmeniu - pasikalbėti su sūnumi ji neprašė. 

Daktarui Daruvalai pasirodė, kad nors jis ir nėra „atsakingas 
asmuo, moteriškė galėtų kalbėtis ir su juo. Jis buvo jau pakanka- 
mai gerai susipažinęs su slaugos ligoninės taisyklėmis ir galėjo pa- 
tarti, kaip elgtis atėjus aplankyti sergančiojo - kada galima ateiti, 
perspėti, kad būtina gerbti ligonio teisę į asmenines paslaptis, ir 
panašiai. Bet moteriškė net neketino viso to klausytis. 

- Jūs - ne atsakingas asmuo! - kažkelintą kartą šaukė ji. - No- 
riu pasikalbėti su gydytoju! - plyšojo toliau. - Noriu pasikalbėti su 
tos jūsų įstaigos vyriausiuoju! 

Daktaras Daruvala jau buvo pasirengęs jai prisistatyti: iškloti 
vardą, pavardę, profesiją, amžių; jei panorėtų - netgi pasisakyti, 
kiek turįs vaikų ir vaikaičių. Bet nespėjo nė prasižioti - ji sukliegė: 

— O kas jūs toks? Ką jūs ten veikiate? 

Daktaras Daruvala atsakė jai taip tvirtai, taip išdidžiai, kad nu- 
stebino pats save. 

- Aš - savanoris, - tarė gydytojas. Ši sąvoka nejučia paglostė 
jam širdį. Kažin, dingtelėjo Farokui, ar pasijusti pritapusiam prie 
šalies ir jos gyventojų taip pat malonu, kaip ir būti savanoriu? 


Apatinis stalčius 


Po to, kai daktaras Daruvala išvyko iš Bombėjaus, išvykimų būta ir 
daugiau; pasitaikė netgi vienas išvykimas ir sugrįžimas. Suman, ne- 
prilygstamoji dangaus vaikštytoja, paliko Didįjį Karališkąjį cirką. Ji 
ištekėjo už verslininko, prekiaujančio pieno produktais. Bet vėliau, 
ne kartą aptarusi tai su cirko savininku Pratapu Valavalkaru, Suman 
grįžo į Didįjį Karališkąjį - ir net ne viena, o drauge su savo pieninin- 
ku vyru. Tik visai neseniai gydytoją pasiekė žinia, kad Suman vyras 
tapo vienu iš Didžiojo Karališkojo cirko vadybininkų, o Suman ir 
vėl vaikščioja dangumi - ir tebėra ryškiausia cirko žvaigždė. 

Taip pat Farokas sužinojo, kad iš Didžiojo Karališkojo pasitrau- 
kė Pratapas Singas; arenos administratorius ir žvėrių dresuotojas 
išėjo drauge su žmona Sumi bei visa jaunųjų akrobatų trupe, tarp 
jų ir tikrąja Mažyle; jie persikėlė į Naująjį didįjį cirką. Priešingai nei 
„Limuzinų ruletės Mažylės, tikrosios joks liūtas nepalaikė povu ir 
nesudraskė; tikroji Mažylė sėkmingai atlikinėjo akrobatinius triu- 
kus ir gastroliavo su cirku iš vieno miesto į kitą. Jai, kaip spėjo Fa- 
rokas, jau turėjo sueiti vienuolika ar dvylika. 

Dar viena naujiena, kurią išgirdo daktaras Daruvala, buvo to- 
kia: Naujajame didžiajame „Vaikščiojimo dangumi“ numerį atlik- 
davo tokia mergina, vardu Ratna, o nuostabiausia, kad ji gebėjo 
pereiti dangumi atbula! Dar gydytojas sužinojo, kad tuo metu, kai 
Naujasis didysis cirkas gastroliavo Čanganačeryje, Mažylės vardas 

buvo pakeistas į Čoti Rani, tai reiškia - Mažoji Karalienė. Galbūt 
Pratapas šitokį naują vardą jai išrinko ne tik todėl, kad Čoti Rani 
buvo skambus ir tinkamas vardas cirko artistei, bet dar ir todėl, kad 
Mažylė jam buvo tokia ypatinga; Pratapas visada sakydavo, kad 
ji - absoliučiai geriausia. Taigi, paprasta Mažylė dabar tapo Mažąja 
Karaliene. 

Beje, Dipa ir Šivadžis, žemaūgis žemaūgio sūnus, ištrūko iš Di- 
džiojo Mėlynojo Nilo. Šivadžis buvo it iš akies trauktas tėvas - toks 
pat ryžtingas, o kalbant apie talentą, kur kas pranašesnis už Vinodą 
akrobatas ir mažų mažiausiai ne prastesnis klounas. Jo gabumai ir 
lėmė, kad juos abu su motina priėmė Didysis Karališkasis cirkas, 
o tai, be jokios abejonės, buvo rimtas žingsnis aukštyn, palyginti 
su Didžiuoju Mėlynuoju Nilu, - Dipai savų ar net Vinodo gabu- 
mų niekad nebūtų pakakę taip sėkmingai palypėti karjeros laip- 
tais. Faroką pasiekė žinia, jog Šivadžis „Bezdančio klouno“ triuką, 
ką jau kalbėti apie jo firminį tapusį numerį, vadinamą „Nepakliūk 
drambliui po kojomis“, atlikdavo taip tobulai, kad kitų Indijos cir- 
kų klounams liko tik raudonuoti iš gėdos. 

Tačiau kitų artistų, liejusių prakaitą Didžiajame Mėlynajame 
Nile, lemtis negailėjo; jiems jau niekur nepavyko ištrūkti. Dramblio 
numintojo vaikinuko niekad netenkino virėjo padėjėjo pareigos, 
jam nedavė ramybės kur kas aukštesni siekiai. Durklų svaidytojo 
žmona ponia Bagvan, kaip nė viena kita mechaniškai atlikdavusi šį 
numerį, bergždžiai stengėsi išsklaidyti Ganešo iliuzijas, kad pano- 
rėjęs cirko triukų galėtų išmokti ir jis. Jis daugybę kartų krito nuo 
treniruočių kopėčių, įrengtų Bagvanų gyvenamojoje palapinėje, 
bet nė už ką nesutiko skirtis su viltimi, kad „Vaikščiojimas dangu- 
mi“ yra numeris, įkandamas ir jam. 

Scenarijui Farokas sugalvojo tiesiog tobulą pabaigą: luošys 
vaikinukas išmoksta vaikščioti nešlubuodamas, tiesa, tik tada, kai 
eina dangumi; tačiau tikrajam Ganešui šitokios pabaigos nebuvo 
lemta sulaukti. Bet ir tikrasis Ganešas neketino nurimti, neišmėgi- 
nęs tikrojo, cirko spektakliams skirto, įrenginio. Beveik galėjai pa- 
manyti, kad būtent daktaras Daruvala visa tai sugalvojo, kad būtent 
jis tai aprašė. Bet — tik beveik; tikrasis Ganešas, žinoma, nebuvo 

toks iškalbingas, nebuvo ir balso už kadro. Dramblio numintasis 
berniokas, reikia manyti, pažvelgė žemyn, mažiausiai vieną kartą — 
šito pakako suprasti, kad apačion verčiau nesidairyti. Pagrindinės 
palapinės kupolą nuo žemės skyrė aštuoniasdešimt pėdų tuščios 
erdvės. Kadaruodamas įkišęs kojas į virvines kilpas, Ganešas kažin 
ar turėjo laiko tokioms poetiškoms mintims, kokias dėstė Faroko 
išgalvotas personažas. 

(„Ateina akimirka, kai rankomis tenka pasileisti. Ir tokią aki- 
mirką nebūni niekieno rankose. Tokią akimirką kiekvienas vaikš- 
čioja dangumi.“) Na jau kažin. Vargu ar šitokie apmąstymai galėjo 
spontaniškai užgimti virėjo padėjėjo galvoje. Veikiausiai dramblio 
numintasis vaikiščias padarė ir dar vieną klaidą - skaičiavo kilpas. 
Šiaip ar taip, nesvarbu, skaičiavo ar ne, vis dėlto net lakiausios vaiz- 
duotės nepakaktų, norint įsivaizduoti jį iš tikrųjų sėkmingai įvei- 
kiantį padangių kopėčias. 

(„Štai ką pats sau sakau: aš einu nešlubuodamas.“) Kokia būtų 
buvusi diena, - galvojo daktaras Daruvala. Sprendžiant iš to, kur 
buvo rastas sumaitotas luošio kūnas, Ganešas neįveikė nė pu- 
sės kelio dangumi. Kopėčias sudarė aštuoniolika kilpų, vadinasi, 
„Vaikščiojimo dangumi“ numerį sudarė iš viso šešiolika žingsnių. 
Ponia Bagvan, kurios nuomonė šiuo atveju buvo svariausia, manė, 
kad dramblio numintasis berniokas krito žengęs keturis ar penkis 
žingsnius. Daugiau nei keturių ar penkių jis niekada nėra įveikęs ir 
mokomųjų kopėčių kilpomis, pasakė dangaus vaikštytoja. 

Iki Toronto šios žinios keliavo ilgai. Ponas ir ponia Dasai savo 
apgailestavimą išsakė laišku, bet laiškas pasiklydo dėl netiksliai už- 
rašyto adreso ir smarkiai pasivėlino. Arenos administratorius ir jo 
žmona pridūrė, kad ponia Bagvan dėl šios nelaimės kaltino save, 
nors visą laiką buvo tvirtai įsitikinusi, kad išmokyti luošio vaikš- 
čioti dangumi - visiškai neįmanoma. Be jokios abejonės, patyrusi 
šitokį sukrėtimą, ji ir pati nebegalėjo deramai sutelkti dėmesio. Kita 
žinia iš pono ir ponios Dasų buvo dar liūdnesnė: kai ponia Bagvan 
išskėstomis rankomis ir kojomis sukosi pririšta taikinio centre, ją 
sužeidė jos vyras, durklų svaidytojas ponas Bagvanas. Tiesa, žaiz- 
da nebuvusi labai rimta, bet dangaus vaikštytoja nė nelaukė, kol 

deramai sugis. Jau kitą vakarą ji ėjusi dangumi - ir nukritusi. Įvei- 
kė maždaug tokį pat kelią palapinės lubomis kaip ir Ganešas - ir 
krito nė neriktelėjusi. Jos vyras sakė, esą, kai užsimušęs dramblio 
numintasis vaikiščias, jai visuomet iškildavę keblumų žengiant ke- 
tvirtą ir penktą žingsnį. 

Ponas Bagvanas po to nė karto nebepaėmė į rankas durklo, 
netgi tuomet, kai jam buvo pasiūlyta rinktis bet kokį pageidaujamą 
taikinį - tiesa, vien tik iš mažų mergaičių. Našlys beveik visiškai 
pasitraukė iš aktyvios cirko veiklos, atlikdavo vien tik „Dramblių 
perėjos“ numerį. Atrodė, kad šį pasirodymą su drambliais jis pa- 
vertė tarytum kokia bausme sau - bent jau šitaip arenos admi- 
nistratorius laiške papasakojo daktarui Daruvalai. Ponas Bagva- 
nas guldavo po dramblio kojomis: iš pradžių klodavo vis mažiau 
čiužinių tiek po savimi, tiek ant savęs - po lenta, kuria žengdavo 
dramblys. Galiausiai čiužinių atsisakė išvis. Buvo sužaloti jo vidaus 
organai, rašė arenos administratorius ir jo žmona. Ponas Bagvanas 
pasiligojo, teko išsiųsti jį namo. Neilgai trukus poną ir ponią Dasus 
pasiekė žinia, kad ponas Bagvanas mirė. 

Dar kiek vėliau daktaras Daruvala sužinojo, kad ligos palaužė 
juos visus. Laiškų iš pono ir ponios Dasų jis nebesulaukė. Didžio- 
jo Mėlynojo Nilo cirkas išnyko nuo žemės paviršiaus. Paskutinius 
spektaklius jie rodė Punoje; lyg ir labiausiai pagrįstas pasakojimas 
apie Didžiojo Mėlynojo Nilo lemtį bylojo, kad cirkas nukentėjęs 
nuo potvynio, tiesa, potvynis buvęs nedidelis, ne iš tų, kurie viską 
šluoja ir sukelia dideles katastrofas, bet dėl jo cirke visai pašlijusi 
higiena. Taip ir nenustatyta liga pražudė keletą stambiųjų kačių, 
akrobatus išguldė nesiliaujantis viduriavimas bei aštrus skrandžio 
ir plonosios žarnos uždegimas. Štai taip, nepaprastai greitai, Di- 
džiojo Mėlynojo Nilo tiesiog nebeliko. 

Galbūt pragaištingas ženklas buvo Gautamo mirtis? Senoji šim- 
panzė nugaišo nuo pasiutligės nepraėjus nė dviem savaitėms po to, 
kai apkandžiojo Martiną Milzą, - vėjais nuėjo visos Kunalo pastangos 
lazda išmokyti stambuolį patiną šiokios tokios drausmės. Vis dėlto iš 
jų visų daktaras Daruvala ryškiausiai prisiminė ponią Bagvan - jos 
sudiržusias pėdas ir ilgus, juodus žvilgančius plaukus. 

Dramblio numintojo berniuko (dabar jis jau nebe luošys) mir- 
tis kažką sunaikino Faroko širdyje - nedidelę, bet svarbią dalelę. 
Tai, kas ištiko tikrąjį Ganešą, smarkiai paveikė gydytoją scenaristą: 
staigiai ir lemtingai sugniuždė jo ir šiaip jau gerokai prislopusį pa- 
sitikėjimą savo kūrybinėmis galiomis. „Limuzinų ruletė“ nė iš tolo 
negalėjo prilygti tikram gyvenimui. Galų gale teisingiausi pasirodė 
tikrojo Ganešo ištarti žodžiai. „Ką dramblys padaro, to nepataisy- 
si ,- štai ką andai sakė luošys. 

Kaip ir ponas Bagvanas, kuris pasitraukė iš aktyvios cirko 
veiklos ir apsiribojo vien „Dramblių perėjos“ numeriu, galiausiai 
nuvariusiu jį į kapus, taip ir „Limuzinų ruletė nugrimzdo į gilią 
užmarštį. Scenarijus atsidūrė daktaro Daruvalos rašomojo stalo 
stalčiuje namuose - gydytojas nė nemanė laikyti kopijos savo kabi- 
nete ligoninėje. Jei jį ištiktų staigi mirtis, jis nenorėtų, kad tą filmu 
netapusį scenarijų aptiktų kas nors kitas, išskyrus Juliją. Vienintelis 
egzempliorius atgulė į aplanką su užrašu: 


SAVININKAS - INSPEKTORIUS DHARAS 


Mat Farokas buvo tvirtai įsitikinęs, kad Džonas D. - vienintelis 
asmuo, kuris sumąstytų, kaip geriausia su šiuo kūriniu pasielgti. 

Be jokios abejonės, jeigu kas nors kada nors sumanytų staty- 
ti „Limuzinų ruletę, kompromisų nebūtų išvengta; kompromi- 
sai - būtina kino verslo sudėtinė dalis. Kas nors, savaime aišku, 
pasakytų, kad balsas už kadro „sukuria emocinę distanciją - tai 
buvo paplitusi nuomonė apie balsą už kadro. Dar kam nors nepa- 
tiks, kad mergaitę sudrasko liūtas. (O gal Mažylė galėtų likti gyva, 
tegul prikaustyta prie invalido vežimėlio, bet laiminga iki pat filmo 
pabaigos?) Ir dar, nepaisant tikrąjį Ganešą ištikusio likimo, scena- 
ristui nepaprastai patiko scenarijaus pabaiga - tokia, kokia buvo 
parašyta; kas nors, žinoma, panorėtų prikišti nagus ir prie jos, bet 
pabaigos daktaras Daruvala nė už ką nesutiktų keisti. Gydytojas 
suprato, kad „Limuzinų ruletė“ niekada nebus tokia tobula kaip 
anuomet, kai jis ją rašė ir tikėjo esąs kur kas geresnis rašytojas, nei 
buvo iš tikrųjų. 

Stalčius buvo pernelyg gilus varganiems šimtui aštuoniolikai 
puslapių. Tarsi siūlydamas apleistam scenarijui draugiją Farokas 
ant viršaus sudėjo ir chromosomų nuotraukas; po Dankano Fra- 
zerio mirties daktaro Daruvalos žemaūgių kraujo tyrimo projektas 
galutinai nuvyto - gydytojo entuziazmas rinkti žemaūgių kraują 
jau buvo nėmaž ne gyvybingesnis už velionį gėjų genetiką. Jei kada 
nors kokia nors aplinkybė ar koks nors žmogus dar sugundytų dak- 
tarą Daruvalą grįžti į Indiją, šįsyk gydytojas jau niekaip nebegalėtų 
tvirtinti, kad jį parvilioję žemaūgiai. 

Retsykiais daktaras Daruvala vis dėlto išsitrauks „Limuzinų 
ruletę“ iš stalčiaus ir paskaitinės tobulą scenarijaus pabaigą, kaip 
luošys žengia dangumi, mat tik šitokia saviapgaule gydytojas galės 
atgaivinti tikrąjį Ganešą. Scenaristą iki šiol nepaprastai žavėjo tas 
epizodas, kai vaikinukas, jau perėjęs dangumi, leidžiasi dantimis įsi- 
kandęs trapecijos, sukdamasis ryškioje prožektorių šviesoje, o žaiža- 
ruojantys jo kostiumo žvyneliai į visas puses taško ryškius atšvaitus. 
Farokui labiausiai patiko, kad luošys taip niekada ir nepaliečia kojo- 
mis žemės - nusileidžia tiesiai į ištiestas laukiančio Pratapo rankas ir 
šis aukštai iškelia berniuką prieš džiūgaujančią minią. O paskui Pra- 
tapas išbėga iš arenos su visu Ganešu glėbyje, mat po to, kai luošys 
vaikščiojo dangumi, niekam nevalia pamatyti jo šlubuojančio. Juk 
šitai galėjo išdegti, galvojo scenaristas, šitai turėjo išdegti. 

Daktarui Daruvalai suėjo šešiasdešimt dveji, jis vis dar buvo pa- 
lyginti sveikas. Šiokių tokių rūpesčių kėlė nebent antsvoris, mat jis 
taip ir neatsikratė įjunkio skaniai bei gausiai pavalgyti, ir vis dėlto 
gydytojas vylėsi dar pagyvensiąs dešimtmetį kitą. Tad gali atsitikti 
ir taip, kad Džonas D. ir pats jau bus įkopęs į septintą dešimtį, kai 
„Limuzinų ruletė“ pateks į jo rankas. Buvęs Inspektorius Dharas 
iškart supras, kam buvo numatytas misionieriaus vaidmuo, be to, 
aktoriaus nesaistys pernelyg glaudūs asmeniniai ryšiai nei su pačiu 
siužetu, nei su kuo nors iš personažų. Ir jeigu norint ekranizuoti 
„Limuzinų ruletę“ teks taikstytis su vienokiais ar kitokiais kompro- 
misais, Džonas D. sugebės įvertinti scenarijų objektyviai. Daktaras 
Daruvala neabejojo: buvęs Inspektorius Dharas žinos, kaip pasielg- 
ti su turima medžiaga. 

Tačiau kol kas - bent iki gyvos jo galvos, tą Farokas tvirtai Ži- 
nojo - scenarijui teks gulėti apatiniame stalčiuje. 


Dabar jau lyg ir blėsta 


Praėjus beveik trejiems metams po to, kai išvažiavo iš Bombėjaus, 
nusišalinusiam scenaristui pakliuvo perskaityti žinią apie sugriautą 
Babri mečetę; neslūgstantis priešiškumas, kurį jis kadaise pašiepė 
filmo „Inspektorius Dharas ir pakartas mali“ scenarijumi, įsilieps- 
nojo visu smarkumu, virto karo veiksmais. Fanatikai hinduistai 
nepaliko akmens ant akmens iš šešiolikto amžiaus Babri mečetės, 
maištuose žuvo daugiau nei keturi šimtai žmonių - ministras pir- 
mininkas paragino šaudyti maištininkus be perspėjimo tiek Bopa- 
le, tiek Bombėjuje. Hinduistų fundamentalistų visiškai nesužavėjo 
pono Rao pažadas mečetę atstatyti; šie fanatikai ir toliau tvirtino, 
neva mečetė stovėjusi kaip tik ten, kur kadaise gimęs hinduiz- 
mo dievas Rama - vietoj sugriautos mečetės jie jau pradėję Ra- 
mos šventyklos statybas. Priešiškos grupuotės dar ilgai žvangins 
ginklais, žinojo daktaras Daruvala. Smurto atsargos niekada neiš- 
seks - juk smurtas išlieka ilgiausiai. 

Madu taip niekad ir nepavyks surasti, bet detektyvas Patelis 
nepaliaus apie ją klausinėjęs; mažametė prostitutė dabar jau turėjo 
būti suaugusi moteris, jeigu tik sugebėjo taip ilgai išgyventi su pra- 
gaištinguoju ŽI virusu, nors tai menkai tikėtina. 

„Jeigu mes išsitėkšime, tai sudegsime ar subyrėsime į mažy- 
čius gabalėlius? - andai klausė Madu daktaro Daruvalos. „Kas 
nors vis tiek mane pribaigs, - sakė ji gydytojui. Farokas niekaip 
negalėjo atsikratyti minčių apie ją. Vis įsivaizduodavo Madu su 
ponu Gargu: regėjo, kaip juodu drauge keliauja iš Džunagadho 
į Bombėjų, pasprukę iš Didžiojo Mėlynojo Nilo. Nors tai ir būtų 
laikoma didžiai nepadoriu elgesiu, juodu veikiausiai liestųsi, gal 
netgi nesislapstydami - jaustųsi saugūs, pasikliaudami klaidin- 
ga žinia, kad, be nereikšmingo chlamidijų užkrato, jiems nėra ko 
daugiau baimintis. 

Antrosios ponios Dogar lemtis susiklostė beveik taip, kaip ir 
pranašavo komisaro pavaduotojas: ji neįstengė atsispirti siaubin- 
goms pagundoms, kurių, kalint su moterimis, pasitaikė į valias. 
Galiausiai ji nukando vienai kalinei nosį. Tada Rahulas buvo pa- 
siųsta į ypač sunkių darbų kalėjimą ir ten neištvėrusi sumaištavo; 
karti jos taip ir neprireikė - ją mirtinai sumušė sargybiniai. 

Kitame iš daugelio nežymių gyvenimo vingių Randžitas galiau- 
siai išėjo į pensiją ir dar kartą vedė. Daktarui Daruvalai taip ir nebu- 
vo lemta pažinti moters, kurios vedybinis skelbimas „The Times of 
India“ pažinčių skiltyje sudomino ištikimąjį sekretorių taip, kad jis 
vėl leidosi apraizgomas santuokos pančiais, bet patį skelbimą gydy- 
tojas perskaitė - Randžitas jį jam atsiuntė. „Patraukli nenusakomo 
amžiaus moteris, išsiskyrusi ne dėl savo kaltės, neturinti vaikų, ieško 
subrendusio vyriškio, pageidautina - našlio. Mano, kad tvarkingu- 
mas ir paslaugumas - vis dar vertingos dorybės.“ Iš tikrųjų, taip ir 
yra, pagalvojo gydytojas. Julija pajuokavo, kad Randžitą veikiausiai 
bus pakerėjusi nepriekaištinga jos teksto skyryba. 

Poros kūrėsi ir byrėjo, bet polinkis poruotis, kaip ir smurtas, 
visada išlieka nenugalimas. Ištekėjo netgi mažylė Emė Sorabdži. 
(Dieve, padėk jos vyrui.) Numirė ponia Banerdži, bet ponas Baner- 
džis našlavo neilgai - vedė našlę Lal. Šitokiomis „neskaniomis“ po- 
romis ponas Setna, visada ištikimas sau, iš visos širdies piktinosi. 

Reikia pripažinti, kad niekad iš vėžių neiškrypstantis senasis 
patarnautojas ir toliau tvirta ranka valdė Dakvorto klubo valgomą- 
ją salę bei Damų sodą; sklido šnekos, kad jo savininkiškumo jaus- 
mą dar labiau sustiprino neseniai atrastas naujas - perspektyvaus 
aktoriaus - talentas. Daktaras Sorabdžis parašė daktarui Daruva- 
lai, esą ponas Setna ne sykį buvo užkluptas vyrų tualete rėžiantis 
ilgus monologus priešais veidrodį, matyt, tobulino aktorinį meis- 
triškumą. Be to, buvo pastebėta, kad senasis patarnautojas vergiš- 
kai atsidavęs komisaro pavaduotojui Pateliui, jei ir ne visur garbųjį 
detektyvą lydinčiai šviesiaplaukei milžinei žmonai. Matyt, garsusis 
arbatos laistytojas parsas manė esąs dar ir perspektyvus policinin- 
kas. Be jokios abejonės, kriminalinių nusikaltimų tyrimą ponas Se- 
tna laikė aukštesne svetimų pokalbių klausymosi forma. 

Neįtikėtina, bet senasis patarnautojas galų gale kai kam, regis, 
net pritarė! Komisaro pavaduotojas ir jo amerikietė žmona tapo Da- 
kvorto klubo nariais pažeisdami visas nusistovėjusias klubo tradici- 
jas, bet tai nėmaž nepiktino pono Setnos, nors daugeliui tradicijas 
puoselėjančių dakvortiečių ir nepatiko. Juk visiems aišku kaip dieną: 
teisės tapti nariu komisaro pavaduotojas tikrai nelaukė eilėje dvide- 
šimt dvejus metus; tiesa, detektyvas Patelis atitiko „bendruomenės 
lyderio“ reikalavimą, tačiau dėl šitokio greito jo priėmimo piršosi 
išvada, kad kažkas savaip interpretavo taisykles - kažkas ieškojo (ir 
rado) jose spragų. Daugeliui dakvortiečių policininko narystė prily- 
go tikram stebuklui, bet tuo pat metu tai buvo laikoma skandalu. 

Kur kas menkesnis stebuklas, detektyvo Patelio nuomone, buvo 
tai, kad Mahalakšmėje laisvėn ištrūkusios kobros niekada niekam 
neįkirto, mat tos kobros (pasak paties komisaro pavaduotojo), „įsi- 
liejo“ į Bombėjaus gyvenimą, taip ir nesulaukus nė vieno vieninte- 
lio pranešimo apie nukentėjusius nuo jų. 

Išvis ne stebuklas, netgi ne menkas stebukliukas, buvo tai, kad 
daktarui Daruvalai nesiliovė skambinėti moteris, kuri mėgino apsi- 
mesti vyru - skambindavo ir tada, kai Rahulas jau sėdėjo kalėjime, 
ir net po jos mirties. Gal ir keista, bet daktarą Daruvalą šiek tiek 
guodė mintis, kad įkyri skambinėtoja nebuvo Rahulas. Kaskart, 
tarsi skaitytų iš rašto, skambintoja iš eilės rėždavo tą pat, nepraleis- 
dama nė žodžio. „Tavo tėvui buvo nurėžta galva, visiškai nurėžta, 
nulėkė nuo pečių! Mačiau ją riogsančią ant keleivio sėdynės, kol 
liepsnos dar nebuvo apsiautusios automobilio.“ 

Farokas įgudo įsiterpti į neslopstančią papliūpą. 

- Žinau, žinau, - tardavo daktaras Daruvala. - „Jis gniaužė vai- 
rą ir negalėjo paleisti, nors pirštai jau gruzdėjo - dabar sakysi šitai, 
ar ne? Jau esu girdėjęs. 

Tačiau balsas taip lengvai nepasiduodavo. 

— Aš tai padariau. Aš ištaškiau jam galvą. Aš žiūrėjau, kaip jis 
dega, - tratėdavo moteris, bandanti kalbėti vyro balsu. - Ir aš sakau 
tau: taip jam ir reikėjo. Visa jūsų šeimyna šito nusipelnė. 

- Et, užsikrušk, - išmoko atsakyti Farokas, nors šiaip jau nemė- 
go svaidytis riebiais žodeliais. 

Kartais jis pasileisdavo „Inspektoriaus Dharo ir narvinių žudi- 
ko“ (šis filmas Farokui patiko labiausiai) vaizdajuostę, kartais pa- 
žiūrėdavo „Inspektorių Dharą ir Tylos Bokštus“ - buvusio scena- 
risto nuomone, nepelnytai neįvertintą, bene menkiausiai žinomą 
iš visų Inspektoriaus Dharo filmų. Tačiau savo geriausiam draugui 
Makui Farokas niekada neprisipažins rašęs scenarijus - neprasi- 
tars nė žodeliu. Inspektorius Dharas buvo dalelė gydytojo praeities. 
Džonas D. jau beveik visiškai išsivadavo nuo Dharo. Daktarui Da- 
ruvalai sekėsi sunkiau - dar reikėjo pasistengti. 

Ištisus trejus metus dvyniai smaginosi jį kamuodami: nei Džo- 
nas D., nei Martinas Milzas dorai nepapasakojo, kas įvyko tarp 
jųdviejų lėktuve, skrendančiame į Šveicariją. Kadangi gydytojui 
baisiai magėjo viską smulkiai išsiaiškinti, dvyniai tyčia jį painio- 
jo; reikia manyti, taip elgėsi vien tam, kad jį paerzintų, - argi gali 
kas būti smagiau už susierzinusį Faroką? Labiausiai siutinantis 
(ir mažiausiai įtikėtinas) buvusio Inspektoriaus Dharo atsakymas 
buvo toks: „Nebeprisimenu.“ Savo ruožtu Martinas Milzas tvir- 
tino prisimenąs viską. Tačiau Martinas kaskart kiekvieną smul- 
kmeną pasakodavo vis kitaip, o jei staiga teikdavosi ką nors prisi- 
minti Džonas D., aktoriaus versija būtinai skirdavosi nuo buvusio 
misionieriaus versijos. 

— Nagi, pamėginkime pradėti nuo pat pradžių, - ragindavo 
daktaras Daruvala. - Mane domina tasai pirmasis atpažinimo aki- 
mirksnis - tas suvokimas, kad atsidūrėte akis į akį su savo, kaip 
sakoma, antruoju „aš“. 

- Aš įlipau į lėktuvą pirmas, - pareikšdavo jam abu dvyniai. 

— Visuomet, kai skrendu iš Indijos, aš elgiuosi taip pat, - pri- 
mygtinai tvirtino atsargos Inspektorius Dharas. - Susirandu vietą, 
pasiimu iš palydovės man priklausantį tualeto reikmenų komplek- 
tą. Tada, kol kiti keleiviai dar lipa į lėktuvą, užsidarau tualete ir 
nusiskutu ūsus. 

Bent jau šitai buvo tiesa. Šitaip Džonas D. elgdavosi visada, 
kad iškart nusimestų Inspektoriaus Dharo kailį. Tai buvo nepaju- 
dinamas faktas, vienas iš nedaugelio, kuriuos Farokas galėjo laikyti 
atramos tašku: kai dvyniai susitiko, abu buvo beūsiai. 

- Aš jau sėdėjau savo vietoje, kai iš tualeto išėjo kažkoks vyras; 
man pasirodė, kad jį pažįstu, - porino Martinas. 

- Tu ramiausiai žiūrėjai sau pro langą, - tuoj pat paprieštaravo 
Džonas D. - Net neatsisukai į mane, kol aš atsisėdau šalia ir ištariau 
tavo vardą. 

- Iškart kreipeisi į jį vardu? - čia daktaras Daruvala visada pa- 
klausdavo to paties. 

- Žinoma. Juk vos išvydęs, tą pat akimirksnį supratau, kas jis 
toks, - atsakė buvęs Inspektorius Dharas. - Ir pamaniau sau: Faro- 
kui tikriausiai atrodo, kad jis baisiai gudrus - negali ištverti nepa- 
rašęs scenarijaus visiems. 

- Nei jis pavadino mane vardu, nei ką, - tikino gydytoją Mar- 
tinas. - Prisimenu: pamaniau, kad tai pats šėtonas ir kad šėtonas 
sumanė pasirodyti mano pavidalu, lygiai tokios pat išvaizdos kaip 
aš - koks siaubas! Maniau, tu - mano tamsioji pusė, mano nuodė- 
mingasis „aš“. 

— Norėjai pasakyti - tavo protingesnioji pusė, - į tai Džonas D. 
irgi visada atsakydavo vienodai. 

— Jis išties buvo kaip tikras velnias, - skiedė Martinas Faro- 
kui. - Toks bauginančiai arogantiškas. 

— Aš tiktai pasakiau jam, kad žinau, kas jis toks, - pasiteisino 
Džonas D. 

— Nieko panašaus tu nesakei, - užginčijo Martinas. - Pasakei 
štai ką: „Prisisek suknistą saugos diržą, vaikine, nes dar nugriū- 
si - tai bent staigmenėlė tavęs laukia!“ 

— Ką jau ką, o šitai tu tikrai galėjai pasakyti, - tarė Farokas bu- 
vusiam Dharui. 

— Man taip ir nepavyko įsiterpti nė žodžiu! - nusiskundė Džo- 
nas D. - Tik pamanyk: aš viską apie jį Žinau, o jis sau pliurpia neuž- 
sičiaupdamas! Taip ir malė liežuviu iki pat Ciuricho! 

Daktarui Daruvalai teko pripažinti, kad Martinas Milzas išties 
galėjo elgtis šitaip. 

— Man vis sukosi galvoje: tai tikrai šėtonas. Atsisakau ketini- 
mų tapti kunigu - ir še tau, sutinku patį velnią, ir ne bet kur - 
pirmosios klasės salone! Ir dar jis visąlaik sėdėjo išsiviepęs, - pa- 

reiškė Martinas. - Toks pašaipus, šėtoniškas vypsnys - bent man 
taip atrodė. 

- Jis iš karto užsivedė apie Verą, mūsų šventąją motiną, - pa- 
sakojo Džonas D. - Vis dar skridome virš Arabijos jūros: tamsu 
nors į akį durk ir viršuj, ir apačioj, - kai jis atsikapstė iki siužeto 
apie kambario draugo savižudybę. Aš dar nebuvau spėjęs pratarti 
nė žodžio! 

— Netiesa, - pasipriešino Martinas. - Jis be paliovos mane per- 
traukinėjo. Vis kamantinėjo: ar tu gėjus, ar dar šito nežinai? Nuo- 
širdžiai sakau: pamaniau, kad šitokio storžievio dar kaip gyvas 
nesu sutikęs! 

— Juokiasi puodas, kad katilas juodas, - pasišiaušė aktorius. - 
Pats paklausyk, ką šneki. Sutinki lėktuve savo brolį dvynį ir šneką 
pradedi nuo sąrašo visų tų, su kuriais yra miegojusi tavo motina. 
O paskui dar išvadini storžieviu mane! 

— O tu mane išvadinai atsimetėliu anksčiau, nei spėjome pa- 
siekti kreiserinį aukštį, - rėžė atgal Martinas. 

- Juk pirmų pirmiausia, prieš pradėdamas bet kokį pokalbį, tu- 
rėjai jam pasakyti, kad esi jo brolis dvynys, - bandė mygti Džoną 
D. Farokas. 

— Nieko panašaus, - užginčijo Martinas Milzas. - Pasakė jis štai 
ką: „Blogą žinią tu jau girdėjai: mirė tavo tėvas. O štai ir gera Žinia: 
jis nebuvo tavo tėvas.“ 

— Taip ir pasakei? - netikėdamas šūktelėjo daktaras Daruvala 
Džonui D. 

— Nebeprisimenu, - į tokius klausimus aktorius visada turėda- 
vo paruoštą atsakymą. 

— Nagi, bent pasakykite, kuris iš jūsų pirmas ištarė žodį „dvy- 
nys'? - nenustygo gydytojas. 

— Aš paklausiau skrydžio palydovės, ar įžvelgianti bent šiokį 
tokį mūsų panašumą - ji pirmoji ir ištarė žodį „dvyniai, - atsakė 
Džonas D. 

— Tai kad ne visai taip, - tuoj pat paprieštaravo Martinas. — 
Skrydžio palydovei jis pasakė štai ką: „Mes buvome išskirti vos 
gimę. Pamėgink atspėti, kuriam kliuvo pagyventi smagiau?“ 

— Jam pasireiškė visi klasikiniai neigimo etapo požymiai, - pa- 
reiškė Džonas D. - Be paliovos klausinėjo, ar galiu pasiūlyti kokių 
nors mūsų giminystės ryšio įrodymų. 

- Jis elgėsi nedovanotinai begėdiškai, - pasiskundė Farokui 
Martinas. - Pasakė: juk neimsi neigti, kad bent kartą esi patyręs 
aistrą kitam vyrui - štai tau ir įrodymas. 

— O tu išties akiplėša, - tarė gydytojas Džonui D. - Iš tikrųjų 
esama tik penkiasdešimt dviejų procentų tikimybės... 

- Supratau, kad jis gėjus, tą pat akimirksnį, kai jį pamačiau, - 
pertraukė jį pasitraukęs kino žvaigždė. 

- O kada supratote, kiek dar daug... kitų dalykų jus sie- 
ja? - kamantinėjo daktaras Daruvala. - Kada suvokėte, kokių 
turite bendrų būdo bruožų? Kada išryškėjo akivaizdžiausi jūsų 
panašumai“ 

— O, gerokai anksčiau, nei nusileidome Ciuriche, - tučtuojau 
išpyškino Martinas. 

- Kokie panašumai? - nesusigaudė Džonas D. 

— Kaip tik tai ir turėjau omeny, kai minėjau aroganciją - jis aro- 
gantiškas ir nemandagus, - pasakė Martinas Farokui. 

— O kada tu apsisprendei nebeskristi į Niujorką? - klausė gydy- 
tojas misionieriaus. Daktarui Daruvalai ypač magėjo sužinoti, kaip 
dvyniai ištrinko galvą Verai. 

— Dar prieš nusileisdami aptarėme telegramos tai kalei teks- 
tą, - pasakė Džonas D. 

- Ir koks gi buvo tas telegramos tekstas? - nenustygo Farokas. 

- Nebeprisimenu, - visada tą pat atsakydavo Džonas D. 

— Aišku, kad prisimeni! - suspiegė Martinas Milzas. - Juk pats 
ir parašei! Man jis neleido prisidėti nė žodžiu, - paaiškino Marti- 
nas daktarui Daruvalai. - Sakė esąs dantis praėdęs kurti trumpus 
sąmojus ir primygtinai reikalavo netrukdyti jam parašyti teksto. 

- Visa tai, ką tu norėjai jai pasakyti, į telegramą nebūtų sutil- 
pę, - priminė Džonas D. broliui dvyniui. 

- O tai, ką jai parašė jis, buvo neapsakomai žiauru. Tiesiog ne- 
galėjau patikėti, koks jis kitąsyk Žiaurus. O juk jis jos net nepažįs- 
ta, - išklojo gydytojui Martinas Milzas. 

- Jis pats manęs prašė išsiųsti tą telegramą. Jam neužkliuvo nė 
vienas žodis, - paaiškino Farokui Džonas D. 

- Bet ką gi jūs jai parašėte? Koks buvo tos nelemtos telegramos 
tekstas? - neištvėręs ėmė šaukti daktaras Daruvala. 

- Žiaurus neapsakomai, - pakartojo Martinas. 

— Nieko geriau ji ir nenusipelnė, ir tu pats tai žinai, - atšovė 
buvęs Inspektorius Dharas. 

Kad ir kas buvo parašyta toje telegramoje, daktaras Daruvala 
žinojo, kad Vera nebeilgai gyveno ją gavusi. Farokas, dar būdamas 
Bombėjuje, sulaukė tik vieno isteriško jos skambučio. Vera pa- 
skambino jam į kabinetą ir paliko žinutę Randžitui. 

— Skambina Veronika Rouz, aktorė, - prisistatė ji daktaro Daru- 
valos sekretoriui. Randžitas iškart susigaudė, kas ji tokia; jis niekad 
nepamirš spausdinęs jos ligos istoriją: Verai neva maudę kelius, bet 
paaiškėję, kad bėda ginekologinio pobūdžio, „makšties niežėjimas, 
įvardijo tai daktaras Laudžis Daruvala. - Pasakyk supistam dakta- 
riūkščiui: žinau, kad tai jis mane išdavė! - išklojo Vera Randžitui. 

— Jums vėl... skauda kelius? - paklausė jos senasis sekretorius. 

Daktaras Daruvala jai taip ir neatskambino. O Vera mirė, taip 
ir nebegrįžusi į Kaliforniją; kaip mirties priežastis buvo nurodyti 
migdomieji vaistai, kuriuos ji gerdavo reguliariai, nereguliariai už- 
gerdama degtine. 

Martinas pasiliko Europoje; pasak jo paties, jam patikusi Švei- 
carija. Taip pat ir žygiai po Alpes - nors buvęs scholastas niekad 
nebuvo linkęs į sportinę veiklą, vis dėlto dabar mėgavosi tokiomis 
kelionėmis su Džonu D. Kalnų slidinėjimas jam liko neįkandamas 
(dėl pernelyg nekoordinuotų judesių), bet stovėti ant slidžių jis 
vis dėlto išmoko, mielai leisdavosi į žygius slidėmis ar pėsčiomis. 
Leisti laiką su broliu jam buvo tikras džiaugsmas. Netgi Džonas 
D., tegul ir pavėluotai, galų gale pripažino, kad leisti laiką kartu — 
džiaugsmas jiems abiem. 

Buvęs misionierius sukosi kaip bitė: dėstytojavo Miesto uni- 
versitete (dėstė pagal nespecializuotų studijų programą), taip pat 
dirbo mokytoju amerikietiškoje Ciuricho tarptautinėje mokykloje; 
beje, aktyviai dalyvavo ir Šveicarijos jėzuitų centro veikloje. Ret- 

sykiais lankydavosi ir kitose jėzuitų išlaikomose institucijose: Ba- 
zelyje ir Berne buvo jaunimo centrai ir studentų namai, Fribūre ir 
Bad Šėnbrune - suaugusiųjų mokymo centrai. Martinas Milzas ge- 
bėjo kalbėti įkvėptai ir prikaustyti auditorijos dėmesį. Farokui liko 
tik spėlioti, ar šitai reiškė naują „Kristaus automobilių aikštelėje“ 
žanro pamokslavimą; buvęs toks uolus katalikas neprarado polėkio 
tobulinti kitų žmonių pažiūras. 

Džonas D. toliau dirbo savo darbą; gal ir ne genialus, bet pa- 
tyręs aktorius puikiausiai tenkinosi Ciuricho „Schauspielhaus“ 
siūlomais vaidmenimis. Bičiuliavosi su teatralais, su universitetine 
publika, su asmenimis iš nepriekaištingos reputacijos leidyklos. Sa- 
vaime aišku, jis dažnai susitikdavo ir su Faroko vyresniuoju broliu 
Džamšedu bei jo žmona (Julijos seserimi) Žozefina. 

Su šiuo visuomenės sluoksniu Džonas D. supažindino ir savo 
brolį dvynį. Iš pat pradžių visus masino tokia keistenybė - nuo gi- 
mimo išskirtų dvynių istorija negali nesudominti, - bet paskui Mar- 
tinas su daug kuo nuoširdžiai susibičiuliavo; po trejų metų buvęs 
misionierius draugų, ko gero, turėjo daugiau nei aktorius. Pirmasis 
Martino meilužis buvo Džono D. ankstesnis partneris, ir daktarui 
Daruvalai tai pasirodė keista; dvyniai apie tai pokštavo - veikiausiai 
tam, kad paerzintų gydytoją (bent taip atrodė jam pačiam). 

Jei jau prakalbome apie meilužius, reikia paminėti, kad mirė 
Matijas Frėjus; kadaise visą Ciurichą šiurpinęs avangardistas buvo 
ilgalaikis Džono D. partneris. Apie tai Farokui pranešė Julija; ji jau 
senokai žinojo, kad Džonas D. ir Frėjus - pora. 

— Juk Frėjus mirė ne nuo AIDS, tiesa? - paklausė gydytojas 
žmonos. 

Julija dėbtelėjo į jį taip, kaip, ko gero, būtų dėbtelėjęs pats Džo- 
nas D.; jos veide pasirodė šypsena iš atminties gelmėse gerokai api- 
blukusių kino afišų - šypsena, labai jau primenanti geliantį Inspek- 
toriaus Dharo vypsnį. 

— Ne, Frėjus mirė ne nuo AIDS, jį ištiko infarktas, - pasakė 
Julija vyrui. 

Niekas man niekad nieko nepasako! - netvėrė apmaudu gy- 
dytojas. Tai kone prilygo anam dvynių pokalbiui lėktuve, kai abu 


CIRKO SŪNUS 805 


kartu skrido „Swissair“ 197-uoju reisu iš Bombėjaus į Ciurichą. Tas 
pokalbis be paliovos audrino Farokui vaizduotę - labiausiai dėl to, 
kad Džonas D. ir Martinas Milzas amžiais vikriai išsisukinėjo nuo 
tiesių atsakymų. 

— Nagi, paklausykite, abudu, - tarkime, sako dvyniams dak- 
taras Daruvala. - Nepamanykite, kad šniukštinėju, aš gerbiu jūsų 
abiejų asmeninį gyvenimą, bet juk puikiai žinote, kaip mane domi- 
na dialogai. Tasai jus susiejęs artumo jausmas... man juk akivaizdu, 
kad judu - iš tikryjų artimi... ar jis tarp jūsų užgimė jau per pirmąjį 
susitikimą? Taip, artimas ryšys tarp jūsų tikrai turėjo užsimegzti 
dar lėktuve! Jus, be jokios abejonės, sieja kai kas daugiau nei vien 
abiejų jaučiama neapykanta velionei motinai - o gal ir išties jus 
suvienijo ta telegrama Verai? 

— Telegrama - ne dialogas; maniau, tave domina tik mūsų dia- 
logas, - lyg niekur nieko atsakė Džonas D. 

- Šitoks telegramos tekstas niekad gyvenime nebūtų užgimęs 
mano galvoje, - tuoj pat atsiliepė Martinas Milzas. 

— Aš negalėjau įterpti nė žodelio, - pakartojo Džonas D. - Tarp 
mudviejų nevyko joks dialogas. Martinas skėlė begalinius monolo- 
gus - vieną po kito. 

— Na taip, jis aktorius, - aiškino Martinas Farokui. - Žinau, kad 
jis, kaip sakoma, gali kurti personažą, bet, sakau tau, buvau tvirtai 
įsitikinęs, kad jis - šėtonas. Na, pats tikriausias. 

— Devynios valandos - pakankamai ilgas laikas pasikalbėti su 
bet kuo, - Džonas D. mėgo kartoti šią frazę. 

— Skrydis truko beveik devynias valandas penkiolika minučių, — 
patikslino Martinas. 

- Turiu prisipažinti, netvėriau savame kailyje, nekantraudamas 
nešdintis iš lėktuvo, - pareiškė Džonas D. daktarui Daruvalai. - Jis 
nenuilsdamas kalė man į galvą, esą tai Dievo valia, kad mudu susi- 
tikome. Maniau, išprotėsiu. Išsivaduoti nuo jo galėjau nebent užsi- 
darydamas tualete. 

— Tu buvai mažne apsigyvenęs tame tualete! Alų siurbei nesi- 
drovėdamas. Be to, tai iš tikrųjų buvo Dievo valia - dabar jau su- 
pranti, ar ne? - paklausė Martinas Džono D. 

- Tai buvo Faroko valia, - atsakė jam Džonas D. 

- Otu - ir iš tikrųjų pats velnias! - rėžė broliui dvyniui Mar- 
tinas. 

— Ne, tikri velniai - jūs abu, - nesusilaikė daktaras Daruvala, 
nors jau pradėjo suvokti, kad myli juos abu, tegul ir ne visai vieno- 
dai. Jis kaskart nekantraudamas laukdavo susitikimų su jais, lauk- 
davo laiškų ar telefono skambučių. Martinas rašė jam ilgus laiš- 
kus; Džonas D. savo ruožtu laiškų beveik nerašydavo, užtat dažnai 
skambindavo. Kartais, kai paskambindavo, sunku būdavo suprasti, 
ko jis nori. Retsykiais, tiesa, nedažnai, sunku būdavo susigaudyti, 
kas skambina: Džonas D. ar senasis Inspektorius Dharas. 

— Sveikas, čia aš, - pasilabino jis su Faroku vieną rytą; spren- 
džiant iš balso, buvo gerokai apdujęs. Ciuriche turėjo būti ankstyva 
popietė. Džonas D. pasisakė ką tik kvailai papietavęs; kai aktorius 
pietus ar vakarienę pavadindavo „kvailais“, tai paprastai reikšdavo, 
kad jis išgėręs ko nors stipriau nei alaus. Jam pakakdavo išgerti tau- 
rę kitą vyno, kad apsvaigtų. 

- Tikiuosi, tau šįvakar nereikia į sceną! - lyg ir papriekaištavo 
daktaras Daruvala ir tuoj pat pasigailėjo kalbąs lyg koks pernelyg 
priekabus tėtušis. 

— Šįvakar vaidina mano dubleris, - atsakė jam aktorius. 

Farokas ne kažin ką nutuokė apie teatrą; jis nežinojo, kad Ciu- 
richo miesto teatre vieną personažą kuria keli aktoriai, be to, buvo 
tikras, kad Džonas D. pastaruoju metu turi tiktai nedidelį, antrap- 
lanį vaidmenį. 

— Įdomu: vaidmuo nedidelis, bet vis tiek turi dublerį, - atsar- 
giai pratarė gydytojas. 

— Mano „dubleris - Martinas, - prisipažino Džonas D. - Pa- 
galvojome: kodėl nepamėginus? Žiūrėsime, ar kas nors pastebės. 

Farokas vėl pratrūko lyg koks pernelyg priekabus tėtušis. 

— Tau derėtų kur kas labiau rūpintis savo karjera! - išbarė dak- 
taras Daruvala Džoną D. - Juk Martinas gali būti beviltiškas! O 
kas, jei jis visai nesugeba vaidinti? Žiūrėk, privirs tau košės, dar 
apsijuoksi! 

— Mes repetavome, - pareiškė senasis Inspektorius Dharas. 

— Taigi, ir spėju, kad tu vaidinai jį, - atsakė Farokas. - Kaip 
kažin ką, skaitei paskaitą apie Grehemo Grino kūrybą - išdėstei 
Martino mėgstamiausiąją „katalikiškąją interpretaciją . Na, gal dar 
pasirodei viename iš tų jėzuitų centrų, rėžei kokią itin dvasingą 
kalbą - įkurdinkime po Jėzų kiekvienoje automobilių aikštelėje, 
duokim ir dribtelėkim daugiau, nei reikia... na, ir panašiai. 

— Taip, - pripažino Džonas D. - Buvo baisiai smagu. 

— Judviem turėtų būti gėda - abiem! - sušuko daktaras Daruvala. 

— Pats mus ir suvedei, - priminė Džonas D. 

Farokas žinojo, kad dvyniai pastaruoju metu išoriškai tapo kur 
kas panašesni, nei buvo anksčiau. Džonas D. numetė šiek tiek svo- 
rio, Martinas prisiaugino kelis svarus - kad ir kaip neįtikėtina, bu- 
vęs jėzuitas pradėjo lankytis sporto klube. Plaukus jie irgi kirposi 
vienodai. Ištisus trisdešimt devynerius metus buvę atskirti, dvyniai, 
regis, iš peties ėmėsi užduoties būti tikrai identiški. 

O tada stojo ta ypatinga transatlantinė tyla, trikdoma tiktai ri- 
tmingo pypčiojimo - galėjai pamanyti, kad tas garsas skaičiuoja 
laiką. Galiausiai Džonas D. pratarė: 

— Taigi... tikriausiai ten kaip tik dabar leidžiasi saulė. 

Kai Džonas D. sakydavo „ten, jis visada turėdavo omeny Bom- 
bėjų. Priskaičiavęs dešimt su puse valandos, daktaras Daruvala nu- 
sprendė, kad ten, ko gero, išties daugmaž saulėlydžio metas. 

— Kertu lažybų: ji dabar sėdi balkone ir tiesiog žiūri į saulė- 
lydį, - kalbėjo toliau Džonas D. - Už kokį variantą statytum tu? 

Daktaras Daruvala žinojo, kad buvęs Inspektorius Dharas kal- 
ba apie Nensę ir vakarinės pusės vaizdą iš jos balkono. 

— Taip, ten turbūt kaip tik leidžiasi saulė, - atsargiai sutiko gy- 
dytojas. 

— Tikriausiai dar per anksti, kad mūsų gerasis policininkas būtų 
grįžęs namo, - toliau kalbėjo Džonas D. - Taigi, ji viena, bet kertu 
lažybų: sėdi balkone ir žiūri, kaip leidžiasi saulė. 

— Taip, tikriausiai tavo tiesa, - nesiginčijo daktaras Daruvala. 

— Nori lažintis? - neatlyžo Džonas D. - Kodėl tau jai nepaskam- 
binus ir nepatikrinus, ar ji balkone? Iš to, kiek laiko jai reikės prieiti 
prie telefono, neklysdamas atspėsi, ar tikrai taip. 

— Kodėl negalėtum pats jai paskambinti? - paklausė Farokas. 

— Aš niekada neskambinu Nensei, - atsakė Džonas D. 

- Ji tikriausiai apsidžiaugtų sulaukusi tavo skambučio, - pame- 
lavo Farokas. 

- Anaiptol, - nesutiko Džonas D. - Tačiau galvą guldau: ji bal- 
kone. Nagi, paskambink jai! 

— Aš nenoriu jai skambinti! - sušuko daktaras Daruvala. - Be 
to, ir sutinku su tavim - ji tikriausiai balkone. Vadinasi... lažybas 
tu laimi iš anksto arba mudu išvis nesilažiname. Ji - balkone. Tuo 
ir pasitenkink. 

O kur kitur Nensė galėtų būti? - pagalvojo gydytojas; dabar jau 
neabejojo, kad Džonas D. kaip reikiant užmynęs ant kamščio. 

- Prašau, paskambink jai. Prašau, Farokai, paskambink dėl ma- 
nęs, - neatlyžo Džonas D. 

Iš tiesų tai nebuvo sunku. Daktaras Daruvala paskambino į bu- 
vusį savo butą Jūros bulvare. Garso signalai tęsėsi be galo, gydyto- 
jas jau buvo bededąs ragelį. Bet Nensė pagaliau atsiliepė. Jis išgirdo 
slopų jos balsą, ji atrodė prislėgta, sugniužusi, nieko nesitikinti. 
Gydytojas paplepėjo su ja apie šį bei tą, apsimetė skambinąs be jo- 
kio rimto reikalo - tiesiog šiaip sau sumanęs. Vidžajas dar negrįžęs 
iš kriminalinių nusikaltimų skyriaus, pranešė jam Nensė. Juodu 
vakarieniausią Dakvorto klube, tik šiek tiek vėliau nei paprastai. Ji 
žinojo, kad mieste ir vėl kažkas susprogdino bombą, bet nežinojo 
jokių detalių. 

- Ar šįvakar gražus saulėlydis? - lyg tarp kitko paklausė Farokas. 

— O taip... bet žara dabar jau lyg ir blėsta, - atsakė Nensė. 

— Ką gi, nebetrukdysiu, žiūrėk, kol visiškai užges, - net perne- 
lyg širdingai baigė pokalbį Farokas. Tada paskambino Džonui D. ir 
pasakė, kad Nensė iš tiesų sėdėjusi balkone; Farokas persakė jam, 
kaip ji apibūdino saulėlydį: „žara dabar jau lyg ir blėsta. Atsargos 
Inspektorius Dharas nusičiupo tą frazę - kartojo tol, kol daktaras 
Daruvala neapsikentęs užtikrino, kad jau išgavęs tikslią intonaci- 
ją - pasakęs būtent taip, kaip sakė Nensė. Ogi jis iš tikrųjų geras ak- 
torius, pagalvojo buvęs scenaristas; iš tiesų įspūdinga, kaip tiksliai 
Džonas D. gebėjo atkartoti Nensės balso negyvumą. 

- Žara dabar jau lyg ir blėsta, - nesiliovė Džonas D. - Na, kaip 
skamba? 

— Taip, kaip reikia - pagavai jos intonaciją, - patikino Farokas. 

- Žara dabar jau lyg ir blėsta, - pakartojo Džonas D. - Jau geriau? 

— Taip, nepriekaištingai, - atsakė daktaras Daruvala. 

— Žara dabar jau lyg ir blėsta, - pasakė aktorius. 

— Užteks, - ištarė buvęs scenaristas. 


Pagaliau leista naudotis liftu 


Daktaras Daruvala dar ne taip seniai buvo Dakvorto klubo Narystės 
tarybos pirmininkas svečio teisėmis, tad klubo taisykles gerai žino- 
jo; viena jų, niekada nelaužoma, skelbė, kad bet kuris kandidatas 
būtinai turi laukti dvidešimt dvejus metus ir tik tada įgyja teisę tapti 
tikru klubo nariu. Jeigu koks nors dakvortietis mirdavo, - pavyz- 
džiui, kaip ponas Dogaras, kurį ištiko stiprus širdies smūgis bemaž 
iškart po to, kai sužinojo, kad antrąją ponią Dogar mirtinai sumu- 
šė kalėjimo prižiūrėtojai, - narystės proceso tai nepaspartindavo. 
Tokio netakto Narystės taryba negalėjo sau leisti: kito dakvortie- 
čio mirties atveju niekad nebuvo manoma, kad „atsilaisvino vieta“. 
Net po pono Dua mirties neatsirado „laisvos vietos naujam na- 
riui. Pono Dua netektis išties buvo skaudi; jo kurtumas viena ausi- 
mi kadai buvo tapęs klubo legenda - nepamirštama teniso partijos 
trauma; ausį jam sužalojęs dvejetų turnyro partneris, pavydėtinai 
taikliai šveitęs šalin raketę (po to, kai dukart suklydo servuodamas). 
Pasimiręs vargšas ponas Dua galiausiai apkurto ir antrąja ausimi, 
bet po jo mirties į klubą nebuvo priimtas nė vienas naujas narys. 
Vis dėlto Farokas žinojo ir tai, kad netgi griežčiausiose Da- 
kvorto klubo taisyklėse įmanoma rasti įdomią spragą, tegul ir vie- 
ną vienintelę. Pagal galiojančius nuostatus, jei koks nors dakvor- 
tietis oficialiai atsisakytų narystės, kitaip nei dakvortiečio mirties 
atveju, naujas narys pasitraukusiojo vietą galėjo užimti tuojau pat; 
tokiu atveju išvengiama viso nuo seno įprasto proceso: nominaci- 
jos, rinkimų ir būtinybės atsidurti laukiančiųjų dvidešimt dvejus 

metus sąraše. Jei šia išimtimi būtų pradėta naudotis per dažnai, be 
jokios abejonės, ilgainiui ji būtų sukritikuota ir panaikinta, bet da- 
kvortiečiai narystės klube niekad neatsisakydavo. Netgi išvažiavę iš 
Bombėjaus gyventi kitur, uoliai mokėdavo nario mokestį ir likdavo 
nariai; dakvortietis yra dakvortietis amžiams. 

Prieš trejus metus išvykęs iš Indijos - pasak jo paties, visam 
laikui - daktaras Daruvala vis tiek niekada neužmiršdavo susimo- 
kėti Dakvorto klubo nario mokesčio; netgi gyvendamas Toronte 
gydytojas skaitinėdavo klubo leidžiamą mėnraštį. Tačiau Džonas 
D. nelauktai netikėtai pasielgė absoliučiai nedakvortietiškai, negir- 
dėtas dalykas - jis atsisakė klubo narystės! Pasitraukusio Inspekto- 
riaus Dharo vietą „savaime“ užėmė komisaro pavaduotojas Patelis. 
Buvusią kino žvaigždę pakeitė tikras policininkas, visų nuomone, 
išties pasižymėjęs „bendruomenės lyderis“. Jeigu kas nors ir bandė 
raukytis dėl jo žmonos, šviesiaplaukės milžinės, visur sekiojančios 
gerbiamajam detektyvui įpėdžiui, tai tokių prieštaravimų niekas 
atvirai neišsakė, tik vargšas ponas Setna buvo pasmerktas per am- 
žius prisiminti kailiuku apžėlusią Nensės bambą ir aną dieną, kai 
ji, pasilypėjusi ant kėdės, grabaliojo palubės ventiliatoriaus mecha- 
nizmą, ką jau kalbėti apie tą vakarą, kai šoko su Dharu ir išėjo iš 
klubo apsipylusi ašaromis, ir kitą dieną, kai išdūmė iš klubo įdūku- 
si (išvažiavo su Dharo žemaūgiu). 

Daktarui Daruvalai dar lemta išgirsti, kad detektyvas Patelis 
ir Nensė tapo ginčytinais Dakvorto klubo naujokais. Tačiau sena- 
sis klubas - tą gydytojas gerai žinojo - buvo tik dar viena oazė, 
kur Nensė galbūt galėjo viltis atrasianti sielos ramybę, o komisaro 
pavaduotojas galėsiąs pasimėgauti bent trumpučiu atokvėpiu nuo 
visos bjaurasties, neišvengiamai lydinčios jo profesiją. Būtent ši- 
taip Farokui patiko įsivaizduoti Patelius — atsipalaidavusius, išsi- 
pleikusius Damų sode, stebinčius, kaip pro šalį plaukia gyvenimas, 
kur kas lėtesnis už tą, kurį gyvena jie. Juk ir jie nusipelnė šiokio 
tokio atgajaus, argi ne taip? Ir dar, nors darbai užtruko ištisus tre- 
jus metus, klubo baseinas galų gale buvo suremontuotas; pačiais 
karščiausiais mėnesiais prieš lietingąjį sezoną Nensei tikriausiai 
bus malonu paplaukioti. 

Niekada taip ir nebus viešai pripažinta, kad Džonas D. suvai- 
dino Patelių geradario ir Nensės angelo sargo vaidmenį. Tačiau 
Džono D. pasitraukimas iš klubo, atvėręs kelią Pateliams, buvo 
toli gražu ne viskas, ką jis nuveikė jų labui. Juk būtent Džonas 
D. pakišo mintį, kad iš Daruvalų balkono atsiveriantis vaizdas 
vakarų pusėn irgi turėtų padėti Nensei pasijusti geriau. Net nesi- 
vargindami abejoti gydytojo motyvais, Pateliai nedelsdami persi- 
kraustė į butą Jūros bulvare - neva dėl to, kad galėtų „nukaršinti“ 
senuosius tarnus. 

Vienu iš savo nepriekaištingai mašinėle atspausdintų laiškų 
komisaro pavaduotojas Patelis daktarui Daruvalai pranešė, kad 
nors užgaulus skelbimas lifte nebebuvo pakeistas nauju - tai yra 
nebebuvo pakeistas po to, kai kažkas pavogė jį antrą kartą, - senieji 
Daruvalų tarnai vis tiek laiptais pūkščia aukštyn ir žemyn. Senos 
taisyklės stačiai įaugo Nalinui ir Rupai į kraują, įsišaknijo visam 
laikui ir pasirodė esančios gajesnės už bet kokius skelbimus. Tarnai 
savo noru atsisakė naudotis liftu, įsisenėjusių nuostatų buvo tiesiog 
nebeįmanoma pakeisti. Policininkas išreiškė nuoširdų palankumą 
vagiui. Gyventojų bendrija įpareigojo detektyvą Patelį sučiupti 
niekdarį, bet komisaro pavaduotojas prisipažino daktarui Daruva- 
lai, kad bylos tyrimas beveik nejudąs į priekį; tiesa, jis pats įtariąs, 
kad antrasis vagis buvo jau nebe Vinodas, o Nensė. 

Pastatas ramybę prarado ilgam, mat tiesiog nepadoriu nak- 
ties ar paryčio metu kažkas vis atkakliai užlodydavo pirmo aukšto 
šunis. Pirmo aukšto gyventojai skundėsi, esą šunys naktį skalija 
dėl to, kad juos tyčia įkiršinąs visiems gerai Žinomas smurtingos 
išvaizdos žemaūgis taksistas, buvęs daktaro Daruvalos ir atsista- 
tydinusio Inspektoriaus Dharo asmeninis vairuotojas. Tačiau de- 
tektyvas Patelis kaltę linko versti atsitiktinai iš Čaupačio paplū- 
dimio atklystantiems elgetoms. Netgi kai vestibiulio duryse buvo 
įmontuota spyna, protarpiais kažkas vis tiek uždūkindavo šunis, 
o pirmo aukšto gyventojai atkakliai tvirtino, esą žemaūgis suradęs 
būdą neteisėtai įsibrauti į vestibiulį; keletas saikstėsi matę nuburz- 
giantį balkšvą „Ambasadorių“. Bet komisaro pavaduotojas tokius 
įtarimus sutrynė į miltus, nes šunys pašėldavo skalyti ir 1993-iųjų 

gegužę - praėjus daugiau nei mėnesiui po sprogimų, nusinešusių 
daugiau nei du šimtus gyvybių, tarp kitų ir Vinodo. 

Šunys naktimis vis dar loja, rašė daktarui Daruvalai detektyvas 
Patelis. Juos įkiršina Vinodo šmėkla, ne kas kitas - dėl to Farokas 
nė kiek neabejojo. 

Daruvalų namuose Rasel Hil Roude ant pirmo aukšto vonios 
kambario durų kabojo lentelė, kurią, nudžiovęs iš lifto, jiems pado- 
vanojo žemaūgis. Skelbimas iškart prikaustydavo Daruvalų draugų 
torontiečių žvilgsnius. 


TARNAMS NAUDOTIS LIETU DRAUDŽIAMA. 
NEBENT KARTU VAŽIUOTŲ VAIKAI 


Žvelgiant iš laiko perspektyvos gali pasirodyti, kad lemtis išties 
žiauriai pasielgė su buvusiu klounu, palikdama jį gyvą po ano siau- 
bingo nelaimingo atsitikimo Didžiajame Mėlynajame Nile. Regis, 
dievai tiesiog žaidė Vinodo likimu: treptelėjęs dramblys nulakdino 
jį nuo sūpuoklių į žiūrovų tribūnas, paskui jis nėrė į privačių taksi 
verslą ir iškilo iki vietinio masto žvaigždės, bet dabar visa tai at- 
rodė taip nereikšminga. Net žemaugio žygdarbis, kai jis suskubo 
išgelbėti Martiną Milzą, pakliuvusį tarp neįprastai nuožmių prosti- 
tučių, ilgainiui virto mažne pajuokos vertu mostu. Daktarui Daru- 
valai atrodė siaubingai neteisinga, kad Vinodas paguldė galvą per 
sprogimą, kai kažkas pakišo bombą „Air India“ pastate. 

1993-iųjų kovo dvyliktosios popietę ant įvažiavimo į pastatą 
nuožulnumos, netoli nuo Omano banko biuro, ištiško sprogme- 
nų prigrūstas automobilis. Žuvo daugybė praeivių gatvėje, nemaža 
aukų buvo ir banke, įsikūrusiame „Air India“ pastato dalyje ar- 
čiausiai sprogimo epicentro. Omano bankas buvo visai sugriautas. 
Vinodas tuo metu galbūt laukė keleivio, kokiais nors reikalais už- 
sukusio į banką. Žemaūgis sėdėjo savo taksi, kurį buvo nelemtai 
pasistatęs kaip tik greta automobilio su bomba. Paskui vien tik ko- 
misaro pavaduotojas Patelis galėjo paaiškinti, kodėl po sprogimo 
visa gatvė buvo nužerta skvošo rakečių kotais ir senais, sumaigytais 
teniso kamuoliukais. 

Reklaminiame skyde virš „Air India“ bendrovės ženklo buvo 
įtaisytas laikrodis; po sprogimo dar dvi ar tris dienas jis visąlaik 
rodė tą patį laiką - 2.48. Daktarui Daruvalai kažkodėl parūpo, ar 
Vinodas suskubo pastebėti, kiek valandų. Komisaro pavaduotojas 
leido suprasti, kad žemaūgis žuvo akimirksniu. 

Patelis pranešė, kad, netgi išpardavus varganą Vinodo „Mė- 
lynojo Nilo Ltd.“ turtą, tų pajamų veikiausiai nepakaks žemaūgio 
žmonai ir sūnui pragyventi, tačiau Šivadžiui visai neblogai sekėsi 
Didžiajame Karališkajame cirke - jis uždirbo tiek, kad galėjo išsi- 
versti pats ir išlaikyti motiną. Negana to, Dipa ne taip seniai buvo 
gavusi gana solidų palikimą. Ji gerokai apstulbo, kai sužinojo ne 
šiaip sau esanti paminėta pono Gargo testamente. (Žmogus Rūgštis 
mirė nuo AIDS nepraėjus nė metams po to, kai Daruvalos išvyko iš 
Bombėjaus.) Su „Šlapiojo kabareto“ ištekliais Vinodo „Mėlynajam 
Nilui Ltd.“ nebuvo ko nė lygintis, o Dipai atiteko pakankamai dide- 
lė striptizo klubo dalis, kad ji galėtų kabaretą išvis uždaryti. 

Egzotiški šokiai iš tiesų niekad nebuvo tikras striptizas - kur- 
ti striptizo klubus Bombėjuje oficialiai draudžiama. „Šlapiajame 
kabarete netgi egzotiški šokiai buvo ne ką daugiau nei mergi- 
nų šou, skirti klientų vaizduotei įaudrinti. Klubo lankytojai, kaip 
kartą pareiškė Miurielė, buvo begėdiški šlykštūnai, bet apelsiną 
vienas žiūrovų sviedė tik dėl to, kad egzotiškų šokių šokėja ne- 
nusimetė drabužių. Miurielė buvo striptizo šokėja, kuri niekad 
neišsirengdavo, panašiai kaip Gargas buvo gerasis samarietis, ku- 
ris iš tikrųjų nebuvo joks gerasis samarietis, - ar bent šitaip manė 
daktaras Daruvala. 

Džonas D. buvo įsirėminęs vieną Vinodo nuotrauką; laikė ją 
pasistatęs ant rašomojo stalo savo bute Ciuriche. Fotografija buvo 
ne iš tų laikų, kai žemaūgis vairavo taksi ir kai buvęs Inspekto- 
rius Dharas jį pažinojo geriausiai; tai buvo sena nuotrauka, dar 
iš cirko. Šis Vinodo portretas Džonui D. visada labiausiai patiko. 
Nuotraukoje įamžintas žemaūgis vilki klouno kostiumą; apsmu- 
kusios taškuotos kelnės tokios trumpos, kad atrodo, jog Vinodas 
ne stovi, o klūpo. Viršutinė aprangos dalis - aptempti berankoviai 
marškinėliai, ruožuoti įvijomis juostelėmis. Vinodas šypsosi tie- 

siai į objektyvą, jo šypseną dar labiau platina kita, didesnė, išpieš- 
ta veide - nupieštų lūpų kampučiai siekia spindinčių žemaūgio 
akių kampučius. 

Čia pat, Vinodui už nugaros, šonu į objektyvą dunkso įspū- 
dingas begemotas plačiai pražiotais nasrais. Labiausiai nuotrauka 
pribloškia tuo, kad joje aiškiai matyti: žemaūgis, netgi stovėdamas 
išsitempęs visu ūgiu, be vargo tilptų į žiojinčius begemoto nasrus. 
Keistai smygsančius apatinius begemoto dantis Vinodas panorėjęs 
galėtų pasiekti; tie dantys - ilgumo sulig jo ranka. Anuomet trum- 
pulis klounas veikiausiai jautė iš žvėries nasrų tvoskiantį karštį, 
kvapą, prašvinkusį pūvančiomis daržovėmis, - mat pats Vinodas 
neseniai buvo pašėręs begemotą salotomis, kurių gūžes anas rijo 
net nekramtytas. „Kaip kokias vynuoges, - sakė tada žemaūgis. 

Netgi Dipa nebegalėjo prisiminti, kada Didysis Mėlynasis Nilas 
laikė begemotą; tuo metu, kai į cirką atėjo ji, žvėris jau buvo nugai- 
šęs. Kai Žemaūgis žuvo, Džonas D. atspausdino Vinodui epitafiją 
ant apatinio nuotraukos su begemotu krašto. Mintį epitafijai aki- 
vaizdžiai pakišo prisiminimas apie uždraustąjį liftą - tą išrinktų- 
jų liftą, kuriuo žemaūgiui niekad oficialiai nebuvo leista naudotis. 
„Dabar kartu važiuoja vaikai , - skelbė atminimo tekstas. 

Visai neblogas antkapio užrašas, pamanė iš pareigų pasitraukęs 
scenaristas. Farokas buvo surinkęs visą pluoštą Vinodo nuotraukų, 
daugumą jų per visus pažinties metus jam dovanojo pats žemaūgis. 
Parašęs Dipai užuojautos laišką, daktaras Daruvala norėjo pridė- 
ti ir nuotrauką, kuri, kaip vylėsi, turėjo patikti žemaūgio našlei ir 
sūnui. Tačiau išrinkti vieną buvo nelengva - gydytojas turėjo jų 
pernelyg daug; žinoma, dar daugiau Vinodo paveikslų liko įstrigę 
jo atmintyje. 

Kol Farokas vargo stengdamasis išrinkti pačią gražiausią Vi- 
nodo nuotrauką, kurią ketino pridėti prie laiško Dipai, žemaūgio 
našlė parašė jam pati. Tai buvo tik atvirukas iš Ahmedabado, kur 
tuo metu gastroliavo Didysis Karališkasis, bet daktarui Daruvalai 
buvo svarbiausia, kad Dipa išvis susiprato jam parašyti. Ji tenorėjo 
pranešti gydytojui, kad juodu su Šivadžiu - gyvi ir sveiki. „Vis dar 
krintame į tinklą, - rašė žemaūgio našlė. 

Jos laiškelis padėjo Farokui parinkti tinkamiausią nuotrau- 
ką: joje Vinodas buvo užfiksuotas luošų vaikų ligoninės palato- 
je. Žemaūgis tuo metu sveiko po traumos, patirtos per nelemtą 
„Dramblio ant sūpuoklių“ numerį. Čia Vinodo šypsenos nepla- 
tina nupieštas klouno vypsnys, bet ir natūrali žemaūgio šypsena 
pakankamai plati. Trumpapirštėje, trišakį primenančioje rankoje 
Vinodas gniaužia lapelį su savo talentų sąrašu, tarp kurių - ir ge- 
bėjimas vairuoti automobilį; žemaūgis spaudžia saujoje visą savo 
ateitį. Daktaras Daruvala tiktai miglotai prisiminė išvis tada jį 
nufotografavęs. 

Farokui nuojauta kuždėjo, kad tokiomis aplinkybėmis dera ki- 
toje nuotraukos pusėje užrašyti keletą malonių žodžių; Dipai ne- 
reikės priminti, kur ir kada daryta nuotrauka - tuo metu ji irgi 
gulėjo toje pačioje ligoninėje, moterų palatoje, sveikdama po klubo 
operacijos. Gydytojas kaip įkvėpimo šaltinį pasitelkė epitafiją, kurią 
Vinodui buvo užrašęs Džonas D., ir pratęsė uždraustojo lifto temą. 
„Pagaliau jam leista naudotis liftu“, - parašė buvęs scenaristas, mat, 
nors Vinodas ir nepataikė nukristi į tinklą, vis dėlto gyventojų ben- 
drijos primesta taisyklė jam pagaliau nebegaliojo. 


Ne žemaūgiai 


Kada nors, kai daktaro Daruvalos jau nebebus, kokie apie jį išliks 
prisiminimai? Žinoma, jis bus prisimenamas kaip geras gydyto- 
jas - geras vyras ir geras tėvas, taip pat ir visais atžvilgiais geras 
žmogus, tik niekam tikęs rašytojas. Bet ar jis vaikštinėtų Bluro ga- 
tve, ar sėstų į taksi Aveniu Roude, veikiausiai niekas, į jį pažvelgęs, 
neatsisuktų pažiūrėti antrąsyk, mat išoriškai jis atrodo puikiausiai 
pritapęs prie aplinkos. Elegantiškai apsirengęs imigrantas - ne ki- 
taip, koks nors malonus natūralizuotas kanadietis, na, galbūt dar - 
koks pasiturintis turistas. Jis nedidukas, o štai svorio perteklių jam 
galima ir prikišti - žmogui, kuris jau artėja prie gyvenimo saulė- 
lydžio, neprošal būtų kiek sublogti. Vis dėlto daug priekaištų dėl 
išvaizdos jis tikrai nesusilauktų. 

Kartais jis atrodydavo kiek pavargęs - šioks toks nuovargio še- 
šėlis užklodavo paakius; o gal tiesiog kažin kur nuklajodavo min- 
tys, kurias jis dažniausiai būdavo linkęs pasilaikyti sau. Niekas ne- 
galėtų net įsivaizduoti, kokį gyvenimą jis nugyveno, mat diduma to 
gyvenimo prabėgo būtent mintyse. Galbūt tai, kas išoriškai atrodė 
kaip nuovargio žymė, iš tiesų buvo ne kas kita, tik apraiška neei- 
linės vaizduotės - tiesa, taip niekad ir neradusios tinkamos terpės 
prasiveržti. 

AIDS slaugos ligoninėje Farokas visada liks Daktaru Kamuo- 
liaušiu, bet dauguma jį šitaip vadino iš meilės, ne iš pagiežos. Vie- 
nintelis ligonis, kuris, užuot spaudžiojęs kamuoliukus, juos šokdi- 
no, slauges ir kitus darbuotojus erzino nelabai ilgai. Kai koks nors 
ligonis mirdavo, jo teniso kamuoliukus slaugės būtinai grąžinda- 
vo daktarui Daruvalai. Gydytoją tiktai trumpam buvo pakandusi 
religija - dabar jis jau nebebuvo tikintis. Tačiau tie mirusių ligo- 
nių teniso kamuoliukai Farokui buvo mažne kažkokios šventos 
relikvijos. 

Iš pradžių jis niekaip negalėjo sugalvoti, ką daryti su tais senais 
kamuoliukais; išmesti neprisiversdavo, o atiduoti kitam ligoniui, jo 
manymu, būtų prasta mintis. Galiausiai rado būdą jų atsikratyti, 
bet pavertė tai savotišku ritualu. Nuo tol užkasdavo kamuoliukus 
Julijos prieskoninių žolynų darželyje, kur juos retsykiais išsikapsty- 
davo šunys. Daktaras Daruvala nėmaž nepykdavo, jei šunys žaisda- 
vo su jo kamuoliukais; gydytojui netgi atrodė, kad tai visai tinkama 
senų kamuoliukų gyvavimo pabaiga - ciklas tęsiasi. 

Žolynų darželis, žinoma, nukentėdavo, bet Julija su tuo taiks- 
tėsi; šiaip ar taip, tai anaiptol nebuvo vienintelė jos vyro išmonė. 
Ji gerbė jo turiningą ir slaptą vidinį gyvenimą, kuris - o kaipgi ki- 
taip - turėjo vienokiomis ar kitokiomis keistenybėmis pasireikšti ir 
išorėje; nieko kita ji ir nesitikėjo. Julija žinojo, kad Farokas mėgsta 
pasitraukti į savo vidinį pasaulį. Jis visada buvo svajotojas, o kai 
metė rašyti, svajoti pradėjo netgi šiek tiek daugiau. 

Kartą Farokas prisipažino Julijai svarstęs, ar įmanoma, kad jis 
gali būti avataras. Pasak hinduizmo mitologijos, avataras yra die- 
vybė, nusileidusi į žemę ir į ką nors įsikūnijusi ar įgijusi kokį kitą 

regimą pavidalą. Nejau daktaras Daruvala iš tiesų manė, kad gali 
būti dievo įsikūnijimas? 

— Kurio dievo? - paklausė jo Julija. 

— Nežinau, - kuo kukliau atsakė Farokas. Savaime aišku, jis ne- 
galėjo būti Viešpats Krišna, „tamsusis“ Višnaus avataras. Tad kieno 
avataras įsivaizdavo esąs? Iš tiesų jis buvo dievybės įsikūnijimas nė 
kiek ne labiau nei genialus rašytojas; kaip ir dauguma žmonių, jis 
tebuvo užkietėjęs svajoklis. 

Užvis geriausia jį įsivaizduoti kokį snieguotą vakarą, kai To- 
rontą jau gaubia ankstyvos sutemos. Sningant jį visuomet apima 
melancholija, mat snigo visą tą naktį, kai mirė jo motina. Jeigu 
sninga rytais, Farokas eina pasėdėti į svečių kambarį, kur ir užgeso 
Mehera; spintoje iki šiol kabo keletas jos drabužių, sariai vis dar 
išsaugoję jos kvapą, tai reiškia - svetimos šalies, jos maisto ir pries- 
konių kvapsnius. 

Tačiau dabar įsivaizduokime daktarą Daruvalą gatvėje, stovintį 
sniege prie pat žibinto stulpo, iš viršaus užlietą šviesos. Įsivaizduo- 
kime jį ant šiaurrytinio Lonsdeilo ir Rasel Hil Roudo kampo; ši Fo- 
rest Hilo sankryža Farokui gerai pažįstama, čia jis jaučiasi ramus - 
ne tik dėl to, kad vos kvartalas skiria nuo namų, bet dar ir dėl to, 
kad nuo šio kampo gali apžvelgti gatvę, kuria eita tokią daugybę 
kartų - čia jis lydėdavo į mokyklą vaikus. Atsigręžęs į priešingą 
pusę, ant kalvos išvystų Dievo gailestingumo bažnyčią... kur andai 
yra praleidęs keletą apmąstymų valandų, saugiai užsisklendęs savo 
anuometiniame tikėjime. Nuo šio gatvės kampo daktaras Daruvala 
įžiūri ir metodistų maldos namus bei vyskupo Strono mokyklą, kur 
sėkmingai atsiskleidė jo dukterų gebėjimai; netoli ir Aukštesnioji 
Kanados kolegija, kurią būtų galėję lankyti jo sūnūs, jei tik jis būtų 
turėjęs sūnų. Vis dėlto, paprieštaravo pats sau gydytojas, sūnų jis 
turįs, net du: jei atskirai skaičiuosime Džoną D. ir atsargos Inspek- 
torių Dharą. 

Farokas užvertė galvą, atkišdamas veidą krintančiam sniegui; 
jautė, kai sniegulės drėkina blakstienas. Nors Kalėdos jau buvo seniai 
praėjusios, daktarui Daruvalai buvo malonu išvysti, kad kai kurių 
kaimynų namai vis dar išpuošti Kalėdų savaitės pažibučiais - namai 

atrodė neįprastai spalvingi ir smagūs. Farokas žvelgė į gatvės žibinto 
šviesoje krintantį sniegą ir jį apėmė toks skaidriai baltos vienatvės 
jausmas, kad jis kone užmiršo, kodėl šį snieguotą žiemos vakarą sto- 
viniuoja sankryžoje. Iš tikrųjų jis laukė žmonos, Julijos mergautine 
pavarde Cilk - ji turėjo atvažiuoti jo pasiimti. Julija važiavo iš kažko- 
kios moterų grupės susitikimo; išvažiuodama paskambino Farokui 
ir sutarė, kad jis lauks ant gatvės kampo. Daruvalos ruošėsi pava- 
karieniauti naujajame restorane netoli Harbourfronto. Juodu buvo 
ištikimi Harbourfronte rengiamų autorinių skaitymų klausytojai. 

Restoranas daktarui Daruvalai atrodė niekuo neypatingas, be 
to, ir vakarieniauti teksią gerokai anksčiau, nei gydytojui patiktų. 
O autorinių skaitymų Farokas negalėjo pakęsti: rašytojai beveik 
niekad nesugeba skaityti balsu. Jeigu skaitai pats, gali ramiai sau, 
nesigėdydamas, užversti knygą ir pasiimti kitą arba pasileisti kokią 
vaizdajuostę; buvęs scenaristas vis labiau įjunko žiūrėti filmų įrašus. 
Nuo tradicinio alaus bokalo - be to, vakarieniaudamas jis dažnai 
išgerdavo ir taurę vyno - Faroką suimdavo snaudulys, gydytojas 
jausdavosi pernelyg mieguistas skaityti. Harbourfronte jį amžinai 
kamuodavo baimė, kad sėdėdamas tarp publikos pradės knarkti ir 
įstums Juliją į keblią padėtį; Julija nepaprastai mėgo tuos skaity- 
mus, kurie gydytojui juo toliau, juo labiau priminė kažkokias iš- 
tvermės pratybas. Dažnai per vieną vakarą skaityti į sceną kopdavo 
pernelyg daug autorių, tarsi tai būtų kokia prikišama demonstraci- 
ja, kaip Kanadoje gerbiami ir remiami menai. Dažniausiai būdavo 
dar ir pertrauka - bene svarbiausia priežastis, dėl kurios daktaras 
Daruvala nepakentė teatro. Be viso kito, Harbourfronte per per- 
trauką juos apspisdavo itin apsiskaitę Julijos draugai; apie literatūrą 
jie išmanė kur kas daugiau nei Farokas ir patys tai žinojo. 

Šį vakarą (Julija buvo jį perspėjusi) savo kūrybą turėjo skaityti 
kažkoks indų rašytojas ar rašytoja - daktarui Daruvalai tai amžiais 
būdavo gyva bėda. Jis visada pajusdavo kone apčiuopiamą kitų lū- 
kestį, kad jam lyg ir derėtų kokiu nors reikšmingu būdu pasijusti 
„susijusiam“ su tuo autoriumi, tarsi egzistuotų kažkoks atpažįsta- 
mas „tai, kurį rašytojas perteiks arba teisingai, arba neteisingai. 
Jeigu rašytojas būdavo indas, netgi Julija ir jos apsiskaitę draugai 

domėdavosi Faroko nuomone, o tai reiškė, kad jis būdavo mygia- 
mas turėti savo nuomonę ir išsakyti savo požiūrį. Neretai jis taip ir 
nesusidarydavo jokios aiškiai išreiškiamos nuomonės ir per per- 
trauką mėgindavo slėptis; kartais, savo paties gėdai, nusišalinęs 
scenaristas pertrauką pratūnodavo tualete. 

Nelabai seniai Harbourfronte savo kūrybą skaitė vienas gana 
garsus parsų rašytojas; daktarą Daruvalą buvo apėmusi nuojauta, 
kad Julija ir jos draugai tikisi, jog gydytojas bus pakankamai agre- 
syvus ir užkalbins rašytoją, mat Farokas buvo skaitęs visai pelnytai 
išgirtą jo romaną ir liko didžiai sužavėtas. Romane buvo pasakoja- 
ma apie nedidelį, bet tvirtą parsų bendruomenės ramstį Bombėju- 
je - dorą ir gailiaširdį šeimos tėvą, kurį užgriuvo rimti išbandymai, 
kuriam teko susidurti su politine korupcija bei apgaulėmis tais lai- 
kais, kai Indija kariavo su Pakistanu. 

Kaip Julija ir jos draugai galėjo tikėtis, kad Farokas ryšis užkal- 
binti tą rašytoją? Argi daktaras Daruvala ką nors nutuokė apie ti- 
krąsias parsų bendruomenes - tiek Bombėjuje, tiek Toronte? Apie 
kokią „bendruomenę“ gydytojas galėtų leisti sau kalbėti? 

Visa, ką galėjo Farokas, tai porinti pasakas apie Dakvorto klu- 
bą - apie ledi Dakvort ir jos pomėgį apsinuoginti, švytruoti savo 
garsiosiomis krūtimis. Norint žinoti šią istoriją, anaiptol nebūtinai 
reikėjo būti dakvortiečiu, o kokių gi dar istorijų žinojo daktaras 
Daruvala? Tiktai savo paties gyvenimo istoriją, visiškai netinkamą 
pasakoti pirmosios pažinties proga. Lyties keitimo operacijos ir se- 
rijiniai žudymai, meilės įkandžio nulemtas atsivertimas, pražuvę 
vaikai, kurių neišgelbėjo cirkas, Faroko tėvas, ištaškytas į skutus... o 
kaip su nepažįstamu žmogumi kalbėtis apie dvynius? 

Daktarui Daruvalai rodėsi, kad jo istorija - kažkokia univer- 
salios žmogaus istorijos priešingybė; jo istorija buvo tiesiog keista, 
kaip keistas ir svetimas buvo jis pats. Kad ir su kuo Farokas susi- 
durdavo, kad ir kur nuklysdavo, visur jo tykojo begalinis svetimu- 
mas, ir to svetimumo atspindį jis nešiojosi širdies užkaboriuose. 
Tad dabar, tykiai krintant sniegui, Forest Hile stovėjo bombėjietis 
ir laukė savo vienietės žmonos, kad nuvežtų jį į Toronto senamies- 
tį, kur juodu sėdės ir klausysis, kaip savo kūrybą skaito kažkoks 


820 JOHN IRVING 


nežinomas rašytojas iš Indijos - galbūt sikhas, o gal hinduistas, gal 
musulmonas, galbūt netgi dar vienas parsas. Tikėtina, kad skaitovų 
bus ir daugiau. 

Kitapus Rasel Hil Roudo jis pastebėjo moterį su nedideliu ber- 
niuku, šlapias sniegas buvo aplipęs jiems pečius ir plaukus; kaip ir 
daktaras Daruvala, juodu stovėjo po gatvės žibintu; ryški žibinto 
šviesa atsispindėjo sniege, išaštrino budrių motinos ir sūnaus veidų 
bruožus. Atrodė, kad juodu irgi kažko laukia. Berniukas, matyt, 
nekantravo kur kas mažiau nei jo motina. Vaikas stovėjo atlošęs 
galvą ir iškišęs liežuvį gaudė krintančias sniegules; įsikibęs motinos 
rankos, jis šiek tiek siūbavo visu kūnu, o ji vis iš naujo, vis tvir- 
čiau sugriebdavo jo ranką, lyg baimindamasi, kad išslys. Retsykiais 
trūktelėdavo jį, kad nustotų siūbuoti, bet suveikdavo neilgam; taip 
pat niekas nebūtų privertęs berniuko įtraukti liežuvį - vaikas atka- 
kliai laikė jį iškištą ir gaudė snaiges. 

Daktaras Daruvala visur ir visada buvo gydytojas ortopedas, 
tad ir dabar negalėjo nesipiktinti matydamas, kaip moteris tampo 
sūnų už rankos - berniukas buvo visiškai atsipalaidavęs, kone su- 
glebęs. Gydytojas pabūgo, kad ko neatsitiktų vaiko alkūnės ar pe- 
ties sąnariui. Tačiau moteris visai nenorėjo sužeisti sūnaus, ji tik 
nekantravo, be to, turbūt nebuvo lengva išlaikyti jį, taip pakibusį 
ant jos rankos. 

Kokią akimirką daktaras Daruvala nesislėpdamas šypsojosi šitai 
Madonai su kūdikiu; jie buvo taip ryškiai gatvės žibinto apšviesti, 
kad jis turėjo susigaudyti, jog ir pats stovi po žibintu, vadinasi, - taip 
pat ryškiai matomas jiems. Tačiau Farokas užmiršo, kur esąs - ne 
Indijoje, - nepagalvojo ir apie tai, kad jo rasinis kitoniškumas gali 
sukelti moteriai tam tikrų įtarimų: dabar ji žvelgė į tą nepažįstamą 
žibinto šviesos nutviekstą veidą (tokį ryškų nepaliaujamai krintančių 
snaigių baltume), kaip, ko gero, žiūrėtų į netikėtai iš kažkur atsiradu- 
sį didelį palaidą šunį. Kurių galų tasai užsienietis jai šypsosi? 

Akivaizdi moters baimė daktarą Daruvalą ir užgavo, ir sugėdi- 
no; jis tuoj pat liovėsi šypsotis ir nukreipė žvilgsnį į šalį. Ir sumojo 
stovįs ne ant to sankryžos kampo, ant kurio turėtų. Juk Julija aiš- 
kiai pasakė, kad lauktų ant Lonsdeilo ir Rasel Hil Roudo šiaurės 

vakarinio kampo, kitaip sakant, kaip tik ten, kur stovėjo motina su 
sūnumi. Farokas puikiai suprato: jei pereis gatvę ir atsistos greta jų 
dabar, moters galvoje kils visiška sumaištis; geriausiu atveju ji tiktai 
išsigąs, blogiausiu galbūt pratrūks klykti, gal šauktis pagalbos, gal- 
būt iškoneveiks jį taip garsiai, kad net sukels ant kojų kaimynus, o 
tie, žiūrėk, dar ims ir iškvies policiją! 

Taigi skersai Rasel Hil Roudą daktaras Daruvala nukėblino ne- 
vikriai, slinkdamas šonu, nuleidęs galvą, kone paslapčiomis - ir, 
žinoma, šitaip tik pakišo moteriai dar vieną pretekstą įtarti jį turint 
nusikalstamų kėslų. Sliūkindamas per gatvę Farokas atrodė kaip 
pats tikriausias sėlinantis grobuonis. Pro moterį su vaiku jis praėjo 
skubriu žingsniu, beveik protekine, nė nepasisveikino - mat nea- 
bejojo, jog pasisveikindamas sukeltų jai tokį panikos priepuolį, kad 
ji, ko gero, dar pultų po automobilio ratais. (Gatvėje nebuvo matyti 
nė vieno automobilio.) Daktaras Daruvala sustojo per gerus dešimt 
jardų nuo tos vietos, kur jo dairysis Julija. Taip ir stypsojo ten lyg 
koks iškrypėlis, telkiantis drąsą pulti iš pasalų; suvokė, kad ten, kur 
įsitaisė, šviesos ratas vos siekia šaligatvio kraštą. 

Moteris - vidutinio ūgio, vidutinio kūno sudėjimo ir jau gero- 
kai išsigandusi - ėmė žingsniuoti pirmyn atgal, drauge tempdamasi 
ir sūnų. Buvo jauna, gal dvidešimt kelerių metų, dailiai apsirengusi, 
bet nei apdaras, nei jaunystė nebegalėjo paslėpti pastangų grumtis 
su vis labiau augančiu siaubu. Iš jos veido išraiškos daktarui Da- 
ruvalai buvo visiškai aišku, kad ji mano jau perpratusi šlykščius jo 
kėslus. Po šituo elegantišku paltu - juodos vilnos, su juoda akso- 
mine apykakle ir juodais aksominiais atvartais - be jokios abejo- 
nės, slepiasi nuogas vyriškis, nekantraujantis pademonstruoti visas 
savo grožybes jai ir jos vaikui. Motina nusigręžė, atsuko tai pasibai- 
sėtinai juodai figūrai virpančią nugarą, bet jos berniukas irgi jau 
buvo pastebėjęs nepažįstamąjį. Vaikas nėmaž jo nebijojo, jam buvo 
smalsu. Jis nesiliovė timpčioti paklaikusios motinos rankos, o jo 
liežuvėlis vis dar buvo iškištas; berniukas tiesiog negalėjo atplėšti 
akių nuo egzotiško užsieniečio. 

Daktaras Daruvala stengėsi sutelkti dėmesį į sniegą. Ir nė pats 
nepajuto, kaip iškišo liežuvį - nesąmoningai pamėgdžiojo berniuką; 

daktarui Daruvalai jau daugybę metų sningant nebešaudavo į galvą 
iškišti liežuvio. Tačiau dabar jaunoji motina jau matė, kad tasai tarp 
sūkuriuojančių sniegulių stypsantis užsienietis - dar ir beprotis: apa- 
tinis žandikaulis atkragęs, liežuvis išleistas, o akys mirksi, kai kokia 
snaigė nusileidžia ant blakstienų. 

Farokas ir pats jautė, kokie apsunkę jo akių vokai, atsitiktiniam 
stebėtojui jie netgi pasirodytų papurtę - tai lėmė amžius, nuovargis, 
nemažas per daugelį metų išgerto alaus ir vyno kiekis. Tačiau įsi- 
bauginusiai jaunajai motinai daktaras Daruvala jau tikriausiai pri- 
minė patį tikriausią Rytų demoną; atokiau nuo gatvės žibinto ant jo 
veido krito šešėlis, jo akys atrodė pusiau pridengtos, kaip gyvatės. 

Tačiau jos sūnus nėmaž nebijojo užsieniečio, negana to, išvy- 
dęs iškištą Faroko liežuvį, turbūt pajuto, kad juos susiejo ypatingas 
ryšys. Ši dviejų draugiškai iškištų liežuvių sąsaja berniuką paveikė 
akimoju. Toks vaikiškas, netgi nesąmoningas Faroko poelgis, ma- 
tyt, bus nušlavęs visiškai natūralų vaiko nenorą kalbėtis su nepažįs- 
tamaisiais. Staiga jis trūktelėjo ranką, išsiveržė iš motinos gniaužtų 
ir, ištiesęs rankas, tekinas pasileido priblokšto indo link. 

Siaubo surakinta motina net nesugebėjo aiškiai išrėkti sūnaus 
vardo. Galugerklyje tik kažkas sugargaliavo, ji gaiktelėjo lyg pri- 
smaugta. Sekundę suabejojusi, pasileido sūnui įpėdžiui - klup- 
dama, nevikriai, tarytum kojos būtų virtusios ledu ar akmeniu. 
Dabar jau liko tik susitaikyti su lemtimi - juk ji gerai žino, kas 
tuojau atsitiks! Vos ji prisiartinsianti, juodasis paltas atsilapo- 
siąs — ir ji tiesiog prieš akis išvysianti išties neperprantamų Rytų 
vyrišką lyties organą. 

Nenorėdamas dar labiau jos gąsdinti, daktaras Daruvala ap- 
simetė nepastebįs, kad vaikas bėga būtent prie jo. Vaizduotė jau 
bruko jam, ką šiuo metu galvoja moteris: „Ak tie iškrypėliai, tikri 
klastūnai!“ O ypač tie, spalvotieji, su kartėliu mintyse pridūrė gy- 
dytojas. Padėtis susiklostė kaip tik tokia, kokių visiems užsienie- 
čiams įkalta į galvą baimintis („spalvotiesiems“ - ypač). Visiškai 
nieko nevyko, ničnieko, bet jaunoji moteris buvo tikra, kad ji pati 
ir jos sūnus atsidūrė per žingsnį nuo šokiruojančio, galbūt netgi 
traumuojančio įvykio. 

Farokas vos spėjo prikąsti liežuvį - būtų surikęs: „Atleiskite, 
žavioji ponia, bet čia iš tikrųjų nieko nevyksta!“ Pats būtų pasipus- 
tęs padus, būtų movęs tolyn nuo vaiko, bet įtarė, kad šis, ko gero, 
greitesnis; negana to, bet kurią akimirką galėjo atvažiuoti Julija, 
ir še tau - pamatytų jį, kiek kojos neša sprunkantį nuo moters ir 
mažo berniuko! Tai jau būtų pernelyg absurdiška. 

Kaip tik tą akimirką berniukas jį palietė - švelniai, bet ryžtingai 
timptelėjo už rankovės. Paskui mažučiukė pirštinėta rankytė su- 
gniaužė irgi pirštine apmaukšlintą gydytojo smilių. Daktarui Da- 
ruvalai nebeliko kitos išeities, tik pažvelgti žemyn, į išplėstas aku- 
tes, žiūrinčias į jį iš apačios. Berniuko skruostai baltutėlio sniego 
fone, atrodė, šviečia rausvumu. 

- Atleiskite, - užkalbino jį mažasis džentelmenas, - iš kur jūs? 

Na štai, klausimų klausimas, ar ne? - pagalvojo daktaras Daru- 
vala. Tai jam visada būdavo klausimų klausimas. Būdamas jau su- 
augęs, Farokas visą gyvenimą į jį atsakydavo tikrą tiesą, kuri širdies 
gilumoje nuskambėdavo kaip melas. 

„Aš iš Indijos“, - būdavo, atsako gydytojas, bet tai - tik žodžiai, 
jis nesijausdavo iš Indijos, skambėdavo kažkaip neteisingai. „Aš iš 
Toronto“, - kartais atsakydavo ir taip, bet labiau šelmiškai nei rim- 
tai. Kitąsyk norėdavo pasirodyti protingas, tuomet sakydavo: „Aš iš 
Toronto per Bombėjų.“ O kai panūsdavo apsimesti dar protingesnis, 
atsakydavo šitaip: „Aš iš Toronto per Vieną ir Bombėjų.“ Galėjo tęsti 
ir toliau, pasiūlyti dar įmantresnį melą - pasisakyti esąs iš visur. 

Panorėjęs jis visuomet gebėdavo pabrėžti savo išsilavinimo 
europietiškumą, Bombėjuje prabėgusiai vaikystei galėjo sukurti 
aromatingą masalos mišinį, pagardindamas savo akcentą hindi 
prieskoniu; taip pat galėjo ir nurėžti bet kokį pokalbį negailestin- 
gu, bejausmiu torontietišku santūrumu. („Kaip jums tikriausiai 
žinoma, Toronte gyvena daug indų, - įsigeidęs galėdavo pasakyti 
ir šitaip.) Daktaras Daruvala galėjo įtikinti, kad visur, kur teko 
gyventi, jautėsi visiškai kaip namie, nors iš tikrųjų jautėsi kaip tik 
priešingai. 

Tačiau mažo berniuko tyrumas pareikalavo iš gydytojo kito- 
kios tiesos; vaiko veide daktaras Daruvala neįžvelgė nieko, tik ne- 

slepiamą smalsumą - tik absoliučiai nuoširdų norą sužinoti. Gydy- 
toją sujaudino ir tai, kad mažylis vis dar laikosi įsikibęs jo smiliaus. 
Farokas suvokė, kad jau nebėra laiko suregzti kokį gudrų atsakymą 
ar dviprasmybę: siaubo apimta motina buvo jau visai čia pat, aki- 
mirka bus pražiopsota ir niekad nebegrįš. 

- Iš kur jūs? - klausė jo vaikas. 

Daktaras Daruvala pats labai norėjo tai žinoti, labiau nei bet 
kada troško pasakyti tiesą ir (dar svarbiau) pajusti, kad jo atsaky- 
mas - natūralus ir nesuteptas, kaip tas krintantis sniegas. Pasilen- 
kęs prie pat vaiko ausies, kad berniukas išgirstų kiekvieną žodį, gy- 
dytojas pats spustelėjo patiklią jo rankutę ir traškiame, žiemiškame 
ore atsakė kaip įmanydamas aiškiau. 

— Aš — iš cirko, - tarė Farokas net nesusimąstęs - atsakymas 
išsprūdo spontaniškai. Tačiau plačioje vaiko šypsenoje ir spindin- 
čiose susižavėjimu akyse akimirksniu plykstelėjo toks džiugesys, 
kad daktaras Daruvala iškart sumojo atsakęs teisingai. To, ką iš- 
vydo laimingame berniuko veidelyje, jis dar niekada nebuvo pa- 
jutęs savo šaltoje antrojoje tėvynėje. Atsakymu vaikas patikėjo ne- 
dvejodamas, be jokių išlygų, ir tuo suteikė daktarui Daruvalai tokį 
malonumą, kad dar didesnio nei jis, nei bet kuris kitas spalvotasis 
imigrantas nė negalėjo patirti. 

Netoliese sutūtavo automobilis, moteriškė trūktelėjo sūnų į 
šalį; berniuko tėvas, moters vyras - nesvarbu, kas jis toks, - padėjo 
jiems įlipti į mašiną. Farokas neišgirdo nieko, ką sakė motina, užtat 
berniuko vyrui pasakyti žodžiai įstrigs jo atmintyje. 

— Į miestą atvažiavo cirkas! - štai ką pasakė vaikas. 

Jie nuvažiavo, o daktaras Daruvala liko; dabar jau visas gatvės 
kampas atiteko jam vienam. 

Julija vėlavo. Farokas ėmė nervintis, kad jiems nebepakaks laiko 
pavalgyti prieš begalinius skaitymus Harbourfronte. Tuomet jam 
nebereikėtų baimintis, kad gali užsnūsti ir pradėti knarkti; užuot 
knapsėjęs nosimi, tiek susirinkusius klausytojus, tiek nelaimėlius 
autorius pavaišintų tuščio skrandžio urzgimu. 

Vis dar snigo. Gatvė buvo tuštutėlė, nepasirodė joks automo- 
bilis. Gana toli viename lange mirkčiojo Kalėdų eglutės girlianda. 

Daktaras Daruvala pabandė suskaičiuoti žiburėlius. Įvairiaspalvės 
lemputės, žybsinčios pro lango stiklą, priminė jam žaižaruojančių 
žvynelių taškomus atspindžius - tų tvyksčiojančių blizgučių, ku- 
riais gausiai išsiuvinėjami cirko akrobatų kostiumai. Kažin ar esa- 
ma ko nors dar nuostabesnio už tokius atspindėtos šviesos blyks- 
nius, dingtelėjo Farokui. 

Pro šalį riedėjo automobilis; jis gviešėsi išsklaidyti kerus, apraiz- 
giusius gydytoją, mat daktaras Daruvala dabar buvo labai toli nuo 
Lonsdeilo ir Rasel Hil Roudo sankryžos - kitoje pasaulio pusėje. 

— Varyk namo)! - šūktelėjo jam kažkas pro pravažiuojančio au- 
tomobilio langą. 

Likimo ironija: gydytojas šito net neišgirdo, mat būtų galėjęs 
atsakyti, kad iškeliauti namo ne taip paprasta, pasakyti lengviau 
nei padaryti. Iš nuvažiuojančio automobilio ištrūko ir daugiau gar- 
sų, bet juos užslopino sniegas - tolo nutolo juokas, galbūt ir kokia 
rasistinė užgaulė. Tačiau daktaras Daruvala viso šito negirdėjo. Jo 
žvilgsnis atitrūko nuo lange žybsinčios Kalėdų eglutės ir nukrypo 
aukštyn; iš pradžių jis sumirksėjo, kai kelios snaigės nusileido tie- 
siai į akis, o paskui leido sau suvis užsimerkti - akių vokus užklojo 
sniego vėsa. 

Farokas regėjo drambliakojį berniuką su kostiumu, nusagstytu 
mėlynais ir žaliais žvyneliais - tikrame gyvenime mažasis elgetėlė 
niekada nevilkėjo tokio drabužio. Farokas matė Ganešą - šis, seka- 
mas prožektoriaus akies, sukdamasis leidosi iš aukštybių, dantimis 
tvirtai įsikandęs trapecijos skersinio. Luošys ką tik dar kartą sė- 
kmingai perėjo dangumi - padarė tai, ko tikrovėje niekada nebuvo 
ir niekad nebebus. Tikrojo luošio nebebuvo tarp gyvųjų, vien tiktai 
nusišalinusio scenaristo vaizduotėje Ganešas buvo mitrus dangaus 
vaikštytojas. Tasai filmas veikiausiai niekada nebus pastatytas. Ir 
vis dėlto vaizduotės akimis Farokas regėjo, kaip dramblio numin- 
tasis berniukas nešlubčiodamas žingsniuoja dangumi. Daktarui 
Daruvalai šitai buvo tikra, taip pat tikra, kokia tikra buvo ir Indija, 
kurią gydytojas manė amžiams palikęs praeityje. Jis jau žinojo, kad 
jam dar lemta išvysti Bombėjų. Farokas suprato, kad neįmanoma 
pabėgti iš Maharaštros, kuri - anaiptol ne cirkas. 

Tai buvo ta akimirka, kai jis suprato dar būtinai sugrįšiąs - ir 
ne vieną, o daugelį kartų, vis grįšiąs ir grįšiąs atgal. Jį parsiviliodavo 
pati Indija, žemaūgiai, bent šįsyk, niekuo dėti. Farokas tai suvo- 
kė taip pat aiškiai, kaip aiškiai girdėjo ir publikos aplodismentus 
dangaus vaikštytojui. Daktaras Daruvala girdėjo, kaip audringai jie 
ploja dramblio numintajam berniukui, kuris, įsikandęs trapecijos, 
skriejo žemyn, girdėjo luošiui skirtus jų susižavėjimo šūksnius. 

Julija, kuri sustabdžiusi automobilį jau laukė savo užsisvajojusio 
vyro, neapsikentusi spustelėjo garso signalą. Bet daktaras Daruvala 
neišgirdo. Farokas vis dar klausėsi plojimų - jis tebebuvo cirke. 


Autoriaus pastabos 


Šis romanas - ne apie Indiją. Indijos aš nepažįstu. Buvau joje tik 
kartą, mažiau nei mėnesį. Visą viešnagės laiką jaučiau, kad ši šalis 
atkakliai nesileidžia pažįstama, - ji kaip buvo, taip ir liko man sve- 
tima. Užtat gerokai anksčiau, nei ten nuvykau, ėmiau vaizduotis 
žmogų, gimusį Indijoje, bet iš jos išvykusį - personažą, kuris nuo- 
lat grįžta į gimtinę. Jį vis traukia grįžti, bet Indija jam jau svetima, 
ir tas jausmas stiprėja su kiekvienu apsilankymu. Ji ir lieka sveti- 
ma - netgi jam. 

Mano bičiuliai indai siūlė: „Tegul jis būna indas - tikras indas, 
ir vis dėlto - ne indas.“ Pasak jų, tasai žmogus, nesvarbu kur, net- 
gi ten, kur gyvena, kokioje nors kitoje šalyje, ne Indijoje, - visur 
turėtų jaustis svetimas. Paslaptis ta, kad jis visur svetimšalis. „Tau 
tereikia gerai parinkti detales, - sakė jie. 

Į Indiją vykau pakviestas Martino Bello ir jo žmonos Mary 
Ellen Mark. Martinas ir Mary Ellen prašė parašyti jiems scenarijų 
apie Indijos vaikus - cirko artistus. Tą scenarijų ir romaną rašiau 
lygiagrečiai - daugiau nei ketverius metus; scenarijų peržiūrinėju 
iki šiol, jo antraštė irgi „Cirko sūnus“, nors siužetas nesutampa 
su romano siužetu. Tikriausiai perrašinėsiu scenarijų, kol bus su- 
suktas filmas - jei tik taip kada nors įvyks. Martinas ir Mary Ellen 
atvėrė man Indiją, tam tikra prasme dovanojo ir „Cirko sūnaus“ 
sumanymą. 

Esu labai dėkingas draugams indams, kurie buvo su manimi 
Bombėjuje 1990-ųjų sausį - pirmiausia Anandai Jaisingh, - ir 

tiems Didžiojo Karališkojo cirko artistams, kurie negailėjo man 
laiko, kai gyvenau drauge su cirku Džunagadhe. Daugiausia esu 
skolingas keturiems bičiuliams indams, kurie daug kartų skaitė 
rankraštį, - tik jų padedamas ir parašiau šią knygą, mat jie ištaisė 
begalę klaidų, kurių privėliau iš neišmanymo. Visus juos norėčiau 
paminėti, nes jų indėlis tiesiog neišmatuojamas. 

Dėkoju Dayanitai Singh iš Naujojo Delio, Farrokhui Chothiai 
iš Bombėjaus, daktarui Abrahamui Verghese'i iš El Paso (Teksa- 
sas) ir Ritai Mathur iš Toronto. Taip pat norėčiau padėkoti savo 
draugui Michaelui Ondaatje, kuris supažindino su Rohintonu 
Mistry'u, o šis su Rita. Mano draugas Jamesas Salteris, neįtikėti- 
nos tolerancijos bei geros valios žmogus, leido man gudriai pasi- 
naudoti keliomis pastraipomis iš grakštaus jo romano „Pramoga 
ir tuštybė. Dėkui, Džimai. 

Kaip visuomet privalau padėkoti ir kitiems rašytojams: savo 
draugui Peteriui Matthiessenui, kuris perskaitė juodraštį ir išmin- 
tingai pasiūlė operaciją; draugams Davidui Calicchio, Craigui No- 
vai, Gail Godwin ir Ronui Hansenui (ką jau kalbėti apie jo brolį 
dvynį Robą) irgi teko ištverti pirmuosius rankraščio variantus. 
Jaučiuosi skolingas Vedui Mehtai - susirašinėdamas su juo gavau 
vertingų patarimų. 

Kaip paprastai nuoširdžios padėkos verti ir gydytojai. Ačiū 
daktarui Martinui Schwartzui iš Toronto - kad atidžiai perskai- 
tė priešpaskutinį rankraščio variantą. Taip pat dėkoju daktarui 
Sherwinui Nulandui iš Hamdeno (Konektikutas) ir daktarui 
Burtonui Bersonui iš Niujorko - už klinikinių achondroplazijos 
tyrimų duomenis. (Man jau baigus rašyti romaną buvo aptiktas 
achondroplaziją lemiantis genas; Kalifornijos universiteto Irvine 
tyrimų grupės vadovas biologijos daktaras Johnas J. Wasmuthas 
man parašė apgailestaująs, kad nesuskubo perskaityti „Cirko sū- 
naus“ prieš spausdindamas straipsnį, kuriame aprašė geną, le- 
miantį achondroplastinį žemaūgiškumą. „Būčiau mielai nuplagi- 
javęs kai kuriuos jūsų teiginius“, - tvirtino jis. Manau, pagrindinis 
šios knygos personažas, mano išgalvotas daktaras Daruvala, būtų 
apsidžiaugęs.) 

Negaliu nepaminėti June Callwood ir Johno Flanneryo, Toron- 
to „Casey House“ slaugos ligoninės direktoriaus, didžiadvasišku- 
mo. Didžiulės padėkos nusipelno ir trejetas neprilygstamų padė- 
jėjų - Heather Cochran, Alison Rivers ir Allanas Reederis, talkinę 
man ketverius metus, kol rašiau „Cirko sūnų . Tačiau tik vienas 
skaitytojas perskaitė - arba išklausė skaitomą balsu - kiekvieną 
visų rankraščių puslapį. Tai mano žmona Janet. Už tai, kad kantriai 
ištvėrė tūkstančius puslapių - apie priverstines keliones neverta nė 
kalbėti, - su meile dėkoju jai iš visos širdies. 

Galiausiai noriu su begaline šiluma padėkoti savo redaktoriui 
Harvey Ginsbergui, kuris man atnešus 1094 puslapių rankraštį jau 
buvo išėjęs į pensiją. Vis dėlto Harvey tekstą suredagavo. 

Kartoju: aš nepažįstu Indijos, o „Cirko sūnus“ - romanas ne 
„apie“ Indiją. Vis dėlto veiksmas vyksta Indijoje, tai pasakojimas 
apie indą (bet kartu - neindą), kuriam Indija per amžius taip ir 
liks nepažįstama ir nesuvokiama šalis. Jei man išties pavyko taikliai 
parinkti detales, tai mano draugų indų nuopelnas. 

